राजवंशी बाइबल

Rajbanshi Bible

Text © 2009 Ekta Books

Audio © 2017 FCBH

This app is made available to you under the terms of the Creative Commons License: Attribution-NonCommercial-NoDerivative Works. To view a copy of the license please visit: (http://creativecommons.org/licenses/by-nc-nd/4.0/)

You may share, copy, distribute, transmit, and extract portions or quotations from this work for non-commercial purposes, provided that you do not change any of the text or punctuation and you include the above copyright information.

भजन संग्रहर किताप

भजन संग्रहर परिचय

भजन संग्रहर कितापखान ब्‍यक्‍तिगत बा दलगत रुपत आरधाना कर्बारखुना प्रयोग कर्बार भजनलार, इस्‍तुति प्रसंसा आर प्रार्थनार नत्‍थि हए। भजन संग्रहर गितला करिप १००० इसा पुर्बत इस्राएलिलार (सनार / सत) जामानात मतलब परमेस्‍वरेर आसिस आर उन्‍नतिर समयत लिखाल गेइस्‍ले। मातुन कोए कोएला भजन ७२२ से ५८६ इसा पुर्बत अस्‍सुरात आर बेबिलानियात यहुदिलाक बन्‍दिसातल रहबार बेला लिखाल गेइस्‍ले। जेसा कि १३७ भजन संग्रहखान बिलाप करे लिखाल गेइस्‍ले।

भजन संग्रहर आधाखान खन्‍ड संकस्‍टेर बेला कर्बार बिस्‍वासेर प्रार्थनाला दे बोज कराल छे ते ४० खान से अधिकला भजन परमेस्‍वेर प्रसंसार बिसयत बाखान कराल गेइचे। भजन संग्रह कितापखानेर सुरुत लिखाल परिचयखान देख्‍ले से बुझ्‍बा पाचि कि, ७२ खान भजन राजा दाउदड लिखिचे। अइनङ करे १२ खान भजन आसाप कहबार संगितकारट लिखिचे। ११ खान भजनेर रचनाकार कोरहर बेटाला हए। २खान भजन राजा सुलमानडउ लिखिचे। मोसा आर (एथान

एताम) कहबार लोकटउ एक एकखान करे भजन गित लिखिचे। भजन संग्रहेर गितलार मुल सन्‍देस लोकट परमेस्‍वरेर आरधाना करोक कहबार हए। संछिपत कहले १५० नम्‍बर भजनखान हरेकटा प्रानि आर स्रिस्‍टिक परमेस्‍वरेर जयजयकार कर्बार नेअँता करिचे।

भजन संग्रहर किताप

mr प्रथम खन्ड (0 - 0)

भजन १

खुसि दिबार दमाल

१ धन्‍य हए उड लोक

जाहाँए खाराप लोकलार साल़ा नि धरेचे,

जाहाँए पापिलार डेगरत थार नि हचे,

नाते खितालकरालार संगत करेचे।

२ मातुन उहाँए परमप्रभुर बिधानखानत आनन्‍दित रहचे

आर उहाँए दिनरात परमप्रभुर बिधानेर काथाला मनत करेचे।

३ उड लोक लदिर काछारटत बुनाल गेछटर लाखा हचे,

उहाँए आप्‍नार सिजन मासत फल फलाचे,

आर उहाँर पातला केधउ झम्रिए नि परेचे।

उहाँए आप्‍नार हरेकखान कामत सफल हचे।

४ मातुन दुस्‍ट लोकला हुनङ नि हचे।

अम़ा बायाँरे उऱाए लेजाबार

पात्‍नार लाखा हचे।

५ अइताने दुस्‍ट लोकला निसाफेर दिना ठाहार रहबा नि पार्बे

नाते पापिला धर्मिलार सभाडत सहभागि हबा पार्बे।

६ कियाँकि परमप्रभुड धर्मिलार दमालडर रक्‍छा करेचे

मातुन दुस्‍टलार दमालडर सर्बनास हचे।

भजन २

परमप्रभुर पाए अभिसेक कराल राजा

१ जात जातेर लोकला हुलदाङा कियाँ करेचे,

लोकला बेकाम्‍मा कियाँ कुजिबानि करेचे।

२ परमप्रभु आर उहाँर अभिसेक कराल राजाडर खिलापत,

पृथिमिर राजाला थार हचे,

आर उहाँर सासकला,

हेनङ कहए आपसत साल्‍ल़ा करेचे,

३ आस! हामाक बन्दिसाल कर्बार अम़ार कऱिला भाङि दि,

आर अम़ार बान्धनला से मुक्‍त हइ।

४ सर्गत बिराजमान हबार परमप्रभुड हाँसेचे,

आर अम़ार माजाक उऱाचे।

५ आर उहाँए आप्‍नार क्रोधत अम़ाक डाँटबे,

आर गस्‍सार ताए अम़ाक धम्‍काए भयभित कर्बे।

६ "मुइँ आप्‍नार राजाडक,

मोर आप्‍नार पबित्र पाहार सियोनेर राजगदिडत नियुक्‍त करिचु।"

७ मुइँ परमेस्वरेर बचनडर घोसना करिम:

उहाँए मोक कहले, "तुइँ मोर पुत्र हइस,

आझि तोक मुइँ जल्माइच्कुन।"

८ "मोर सङे माङेक

आर जात- जातेर लोकलाक मुइँ उत्तराधिकारेर भाबे तोर अधिनत दिम्‍कुन

आर गटेखान पृथिमिक तोर निजि सम्‍पति बेनाए दिम्‍कुन।

९ अम़ार पर तुइँ लुहार मगदराड दे सासन चलाबो,

तुइँ अम़ाक कुम़ारेर भान्डालार लाखा करे टुक्राटुक्रा कर्बो।"

१० अइताने, हे राजाला आप बुद्धिमान ह,

आर पृथिमिर सासकला तम़ा चेतावनिडर पर ध्यान द।

११ भय राखिए परमप्रभुर सेबा कर।

आर थर्थराते आनन्द मानाअ।

१२ डर डर करे परमप्रभुडक दन्डबत कर।

निते उहाँए बारा जल्‍दि गस्‍सा हत्कन,

आर तम़ाक टाटका भाटका हए मर्बा परित्कन।

उला लोक धन्य हए जाहाँए आप्‍नार सुरक्छात ताने परमप्रभुत सरन लेचे।

भजन ३

सहजोगेर ताने कर्बार बेड्डि बेहानकार प्रार्थना

१ हे परमप्रभु, मोर दुस्‍मन बारा भेलेला बाऱि गेइचे,

मोर खिलापत बहुतला लोक उठिचे।

२ लोकला मोर प्रानडर बिसयत उखियासि बलेचे आर कहचे,

"परमप्रभुड उहाँक कुनह सहजोग नि कर्तेक ।" सेला

३ मातुन हे परमेस्वर, मोर ताने चारह बितिकार रक्छार कवज तुहें हइस।

तुइँ मोर गउरब आर मोर सिरट उँच्‍च कराबार परमेस्वर हइस।

४ सहजोगेर ताने मुइँ परमप्रभुडक सुम्रेचु

आर उहाँए मोक आप्‍नार पबित्र पर्बतखान से उत्रा देचे। सेला

५ मुइँ थाकिए निदाचु आर जेइखुना जागिल हचु ते,

आप्‍नाक सुबिस्‍ता मने पाचु, कियाँकि मोक परमप्रभुड सम़्‍लाचे।

६ मोर खिलापत मोक चारह बिति से हाजारेर हाजार दुस्‍मनला घेर्लउ से,

मुइँ डर नि खामु।

७ हे परमप्रभु, आसेक!

ओगो मोर परमेस्वर, मोक बचा!

मोर गटे दुस्‍मनलार गाललात थाप्‍पर ठुकेक।

आर दुस्टलार दाँतला भाङिए गिराए दे।

८ उद्वार परमप्रभुड से आसेचे।

तोर आसिसखान तोर लोकलार पर रहोक। सेला

भजन ४

सहजोगेर ताने सानकार प्रार्थना

संगित-निर्देसकटर ताने तार बाज्नात बलाबार दाउदेर भजन

१ हे मोर परमेस्वर आर रक्छक,

मुइँ तोक सुम्रिबारखुना मोक उत्रा दिस।

कस्टत पर्बारखुना तुइँ मोक मदत कर्लो।

मोर पर कृपा करेक आर से मोर प्रार्थानडर उत्रा दिस।

२ ओरे मान्सिला केतेदिना तलिक मोर महिमाखानक लाजत गिराबन?

आर केतेदिना तलिक तम़ा बेकाम्‍मा काथालाक पसिन कर्बन आर से झुट्टा काथालार पाछु लागिए पर्बन? सेला

३ मातुन इड काथा जानिए राखन् कि, परमप्रभुड आप्‍नार भगतलाक आप्‍नार ताने अलग करे राखेचे।

मातुन जेइखुना मुइँ परमप्रभुडक सुम्रेचु, ते उहाँए मोर पुकारट सुनुचे।

४ गस्‍सा उठेच्कन ते उठबा द मातुन पाप ना करन।

आर आप्‍ना आप्‍नि सेजालात थाकिए

याहाँर बिसयत मनडत गहिर करे बिचार कर आर झित मारिए रह। सेला

५ ठिक ठिक बलिदान चऱा

आर परमप्रभुर पर भार्सा करेक।

६ भेलेला एहनङ लोक छे जाहाँए कहचे, "हामाक असल काथा देखाबे काहाँए ?"

हे परमप्रभु तुइँ आप्‍नार मुखेर ओजोतखान हामार पर ओजोतमय करेक!

७ तुइँ मोर हृदयड आनन्द से भरपुर करिदिलो, अह उखान आनन्द से,

जेइखान आनन्दक अन आर दाखमधेर अभलचभलत नि मिलेचे।

८ जेइबेला मुइँ सुत्बा कहए थाकेचु ते सुबिस्ता से निदत परेचु,

कियाँकि हे परमप्रभु,

मोक सुरक्छा दिबार ताने बाठे तुइँ सक्छम छिस।

भजन ५

सुरक्छार ताने प्रार्थना

संगित-निर्देसकेर ताने बाँसिर टानत गिदाबार दाउदेर भजन

१ हे परमप्रभु, मोर बचनलार बिति कानभान दे !

मोर कस्टेर कुहुरनडर पर ध्यान दे।

२ हे मोर राजा, हे मोर परमेस्वर,

मोर नेहँरा बिन्तिड सुनि दे,

कियाँकि मुइँ तोक प्रार्थना करेचु।

३ हे परमप्रभु, भरुवाए तुइँ मोर गालाड सुनेचिस।

भरुवाए मुइँ तोर आगुति प्रार्थना करेचु

आर उत्रा पाबा आस्रा जुरिए रहचु।

४ कियाँकि तुइँ खारापित खुसि हबार परमेस्वर नि हइस

नाते तोर भित्रत कुनह खारापि पेस कर्बा पार्बे।

५ घमन्डि लोकला तोर नजरत टिकिए रहबा नि पार्बे।

दुस्ट काम कर्बार गटे लोकलाक तुइँ घिन करेचिस।

६ बेइमान बल्बार लोकलाक तुइँ नास करेचिस,

जान हात्या करा आर छल कपटकरा लोकलाक,

परमप्रभुड घिन करेचे।

७ मातुन मुइँ तोर माहान प्रेमेर खातिर,

तोर भबनडर भित्रत ढुक्‍मु।

आर तोर पबित्र मुन्डिडर बिति मुखखान करिए,

आदरपुर्बक तोर आराधना भक्‍ति कर्मु।

८ हे परमप्रभु, मोर दुस्मनला बार्त़े जाबार कारन

मोक तोर धार्मिकतात आगुवानि करि दे,

मोर आगु आगु जाबार तोर दमालड सोझ करि दे।

९ अम़ार मुखलात सत्यता कहबार छेबेनि करेचेक।

अम़ार मनला दुस्टता चुटे बोझ छेक।

अम़ार नन्ढलिड खुल्‍ला कोबोरटर लाखा छेक

आर जिभाड घाटाल पिचाल बलेचेक।

१० हे परमेस्वर, अम़ाक तुइँ दुसि ठहरा,

आप्‍नारे कुजिबानिलार कारन एम़ार पतन हए जाकि।

एम़ार अनेक किसिमेर पापलार कारन

एम़ाक त्यागि दे।

११ मातुन तोर ठिना सरन लिबारला आनन्द मानाक

आर अम़ा सदाए खुसिर गित गिदाक।

तुइँ अम़ार रक्छा करेक आर तोर नाअँडक प्रेम कर्बार लोकला

तोर सङे आनन्दित हबा पारोक,

१२ कारन हे परमप्रभु, धार्मि लोकलाक तुइँ आसिस देचिस,

तुहें अम़ाक आप्‍नार अनुग्रहर सुरक्छा कबज दिए घेरिए राखेचिस।

भजन ६

कस्टत पर्बारखुना कृपार ताने कर्बार प्रार्थना

संगित-निर्देसकेर ताने तार बाज्ना बलाते सिमिनिथ रागत गिदाबार दाउदेर भजन

१ हे परमप्रभु, गस्सार ताए मोक ना धम्काइस,

नाते आप्‍नार क्रोधत मोक दन्ड दिस।

२ हे परमप्रभु, मोर पर दया करेक, कियाँकि मुइँ बारा गलिगेइचु।

हे परमप्रभु मोक संअ करेक कियाँकि मोर हड्डिला सुखाए ठिहि लागि गेइचे।

३ मोर प्रानड बारा अक्‍‍ताए गेइचे।

हे परमप्रभु, केतेदिन, आर केतेदिना तलिक थामिए रहमु !

४ मोर बिति घुरेक, हे परमप्रभु मोर प्रानडक बचा,

आर आप्‍नार अनन्त प्रेमखानेर खातिर मोर उद्धार करि दे।

५ मिर्तु हबार बाद काहुँ तोक फम नि कर्बे।

पातालत नाकुन तोर प्रसंसा कर्बा पार्बे !

६ कुहुँरिए कुहुँरिए मुइँ हदियाए गेइचु।

रातभर रातभर कानिए कानिए मुइँ लोएर सेजात हेलेचु,

आर सितानड मोर लोएर बानात भासेचे।

७ सोगेर चुटे चखुला मोर डेम्‍सा डेम्‍सा हए गेइचे।

दुस्मनलार कारन कानिए कानिए चखुला मोर काल्छा हइचे।

८ आरे दुस्ट कामकरा लोकला, तम़ा साभाउ मोर से दुर हटि जाअ !

कियाँकि परमप्रभुड मोर पुकारट सुनिचे ।

९ परमप्रभुड मोर पुकारेर कान्दनड सुनि फेकाइचे।

मोर मनेर प्रार्थनाडक परमप्रभुड सुइकार करिचे।

१० मोर गटे दुस्मनला लाजत परिए हार मानि लिबे

तने मुकाबिला कर्बा नि पारिए पाछु सर्किए पालाबे।

भजन ७

इन्साफेर ताने कर्बार प्रार्थना

बेन्‍यामिनि कुसटर विसयत दाउदड परमप्रभुर साम्‍ना गिदाल सिग्‍गायोन नामेर भजन

१ हे मोर परमप्रभु परमेस्वर, रक्छार ताने मुइँ तोर सरनत आसिचु।

मोर पिछा कर्बार गटे लोकलार हात से मोक छुटा आर बचा।

२ निते त अम़ा मोक सिंह-बाघड धरिए लेजाबार लाखा करे काहुँ बचाबा नि पाबार ठाअँत लेजाबे

आर छिराए छिराए टुक्रा टुक्रा कर्बे।

३ हे परमप्रभु, हे मोर परमेस्वर,

मोर हाते कुनह बे मुनासिब काम हइचे जदि,

४ बा मोर सङडक मुइँ कुछु खारापि करिचु

बाते बिना कारने मोर खारापिकराडक मुइँ जदि लुटिचु ते,

५ मोर दुस्‍मनला मोक रेग्दिए धरोक

आर अम़ा मोक काटोक आर मारोक,

आर से मोर लासटक परिए रहबा छरिदोक। सेला

६ हे परमप्रभु, तोक गस्‍सा उठकु

आर से मोर दुस्‍मनलार खिलापत तुइँ आप्‍ने खारा हो।

हे परमेस्वर थोरेक चेन्थ हो आर आप्‍नार निसाफट कायम राखेक।

७ जात जातेर लोकला तोर आगुति जम हकु।

आर तुइँ अम़ार पर उँच्‍चस्थानखान से सासन करेक।

८ परमप्रभुड गटे जात जातेर मान्सिलार निसाफ करेचे।

हे परमप्रभु, मोर पक्छ से निसाफ करेक,

तुइँ त आच्‍छा से जानेचिस कि मुइँ निर्दोस छु।

९ दुस्टला नस्ट हए जाक

मातुन धर्मि लोकलाक तुइँ स्थिर करेक।

कियाँकि हे परमेस्वर, तुइँ धर्मि छिस

ताहाते हृदय आर मनेर जाँच्‍ना करेचिस।

१० मोर सुरक्छार कबज मोर परमेस्वरट हए,

जाहाँए सोझो मनेर लोकटक बँचाचे।

११ परमेस्वरट पक्छपात नि कर्बार न्यायधिस हए,

जाहाँए दुस्टलाक हरदिना दुसि साबित करेचे।

१२ लोकट जदि पास्चाताप नि कर्बे ते,

परमेस्वरट आप्‍नार तेरुवालखानत सान लागाबे,

उहाँए आप्‍नार धेनुकखानत ठुक्बार ताने तिरट चारियाए राख्‍बे।

१३ पास्चाताप नि कर्बार लोकलार खिलापत उहाँए मिर्तुर हातहातियारला तियारि करिए राखिचे।

आप्‍नार तिरलाक उहाँए अग्‍निबान बेनाइचे।

१४ देख, जाहाँर मनत दुस्टता छे,

उहाँए गर्भत अधर्मेर काथा धारन करचे आर से झुट्टा काथा जल्‍माचे।

१५ उहाँए पोरेर ताने खादि खुदेचे

मातुन आप्‍नार खुदाल खादिडत उहाँए आप्‍ने परेचे।

१६ उहाँर उत्‍पातखान उहाँरे मुथार पर परित्कि,

आर उहाँर आत्‍याचारखान उहाँर आप्‍नारे मुथाडर पर पर्तेक।

१७ उहाँर धार्मिक्‍ता अनुसार मुइँ परमप्रभुडक धन्यबाद चऱामु।

सर्बोच्‍च परमप्रभुर नाअँत मुइँ स्तुति गिदामु।

भजन ८

परमेस्वरेर महिमा आर लोकेर आत्मा सानमान

संगित-निर्देसकेर ताने गित्तिथ रागेर पर गिदाबार दाउदेर भजन

१ हे परमप्रभु, हामार प्रभु!

तोर नाअँड गटेखान पृथिमि भरे केनङ माहान छुकु।

तोर महिमार स्तुतिगानला

सर्गतअ हच्कु।

२ टेटन छुवा आर दुधचुसा छुवार मुख से

तुइँ प्रसंसा निक्‍लुवाइचिस,

दुस्‍मनलार कारन,

सत्रु आर बदला लिबार लोकलाक झित माराबार ताने तुइँ हेनङ करेचिस।

३ जेइखुना मुइँ तोर हाते बेनाल आकासखानक देखेचु,

आर तोर पाए स्थापित कराल

चान आर तारोलाक देखेचु ते

बिचार करेचु,

४ मान्‍सिला कि हए ते, तुइँ अम़ार वास्ता करेचिस?

मान्‍सिर पुत्रड कि हए ते, तुइँ उहाँर फिकिर करेचिस?

५ तुइँ उहाँक सर्गेर प्रानिला से एकरति (उनह / हिन) बेनालो,

आर से महिमा आर आदरेर मुकुट पिऩालो।

६ आप्‍नार हातेर गटे कामलार पर तुइँ उहाँक आप्‍नार अधिकार दिलो।

गटे काथालाक तुइँ उहाँर ठेङेर तालुकात करालो।

७ सब किसिमेर घरुवा जानाबर भेरा आर गोरु गाएँला,

झार जंगलेर हर किसिमेर बनुवा पसुला,

८ आकासत उऱाबार उरान्ता पखिला

आर सुमुन्दरेर माछला

आर सुमुन्दरेर भित्रत हेल्बार अनेक किसिमेर पानिया जतुलाक समेत।

९ हे परमप्रभु, हामार प्रभु,

तोर नाअँड गटेखान पृथिमि भरे, बारा माहान छुकु!

भजन ९

परमेस्‍वरेर धार्मिक निसाफ

संगित-निर्देसकेर ताने ''पुत्र मिर्तुर'' रागत गिदाबार दाउदेर भजन

१ हे परमप्रभु, आप्‍नार पुरा हृदय से मुइँ तोक धन्यबाद दिमु।

तोर गटे आस्चार्य कामलार खातिर मुइँ तोर बाखान कर्मु।

२ मुइँ तोर सङे खुसि हमु आर आनन्द मानामु,

हे माहान प्रभु, तोर नाअँत मुइँ स्तुति गिदामु।

३ जेइखुना हामार दुस्मनला पाछु सर्किस्ले,

अम़ा तोर साम्‍ना ठक्‍कर खाए नस्ट हले।

४ कियाँकि तुइँ मोर पक्‍छ से उचित ठहर कर्लो।

तुइँ सिंहासनखानेर पर बिराजमान हए सत्यता पुर्बक निसाफ करिचिस।

५ जात-जातेर लोकलाक तुइँ धम्‍काइचिस आर दुस्ट लोकलाक तुइँ नस्ट करिचिस।

अम़ार नाअँलाक तुइँ सदाकार ताने मेसाएचिस।

६ दुस्मनलार पर अनन्त तलिक रहबार बिनासट आसिए परिच्कि।

अम़ार नगरलाक तुहें आख्रुवाइच्कि

आर अम़ार नाअँ निसाना समेत मेसाइच्कि।

७ मातुन परमप्रभुड सदाकार ताने सिंहासनत बिराजमान हइचे।

आप्‍नार सिंहासनखानक उहाँए निसाफेर ताने तियारित राखिचे।

८ संसारखानेर निसाफ उहाँए धार्मिकता सहित कर्बे।

जात जातेर लोकलाक उहाँए कुनह पक्छपात नि करिए निसाफ दिबे।

९ दलनत पराल लोकलार ताने परमप्रभुड बरियो सरनस्थान हए,

कस्टर समयत मिल्‍बार एकखान जिराबार ठाअँर लाखा।

१० तोर नाअँडक जान्बार लोकला, आप्‍नार भार्सा तोर पर करेचे

कारन तोर खुजि कर्बार लोकलाक तुइँ केधउ त्‍याग नि करेचिस।

११ सियोनत बासा कर्बार परमप्रभुडर प्रसंसागान कर!

जात जातेर लोकलार बिचत उहाँर कामलार बाखान कर।

१२ कियाँकि सुर्किर बदला रुनरुन करे लिबारट ताहार लोकलाक फम कटकट करे करेचे।

कस्टत पराल लोकलार, नेअँरा बिन्तिडक उहाँए बेवास्ता नि करेचे।

१३ हे परमप्रभु मोर पर कृपा करेक! आर नजर करिए देखेक,

मोक घिन कर्बारला से मोक केनङ कस्ट भुङबा परिचे। मिर्तुर मुखखान से मोक तुहें छुटाए बचा,

१४ जेसे कि सियोनेर बेटिर दुवारलात थार हए,

तोर प्रसंसार काथालार घोसना मुइँ खुलमखुला कर्बा पारु।

आर से तोर कराल उद्धारेर कामखानत मुइँ बारा आनन्द मानाबा पारु।

१५ जात जातेर लोकला आप्‍नार खुदाल खादिडत आप्‍ने गिरिचे।

पोरेर ताने नुकाए फानाल फानडत अम़ा आप्‍ने परिचे।

१६ निसाफेर माध्यम से परमप्रभुड आप्‍नाक प्रकट करिचे,

मातुन दुस्टड आप्‍नार हातेर कामलात आप्‍ने फाँसिचे। (सिग्गायोन)

१७ दुस्टला घुरिए पातालते जाबे,

आर जात-जातेर गटे लोकलाउ जाहाँए परमेस्वरटक इन्कार कर्बे।

१८ बनिहारलाक सदाकार ताने इन्कार कराल नि जाबे

आर गरिपलार आस्राड केधउ बेकार नि हबे।

१९ हे परमप्रभु आसेक लोकट बरियो हबा ना पाक।

जात-जातेर लोकलाक तोर आगुति थार करेक आर तोर निसाफट सुना।

२० हे परमप्रभु, अम़ार भित्रत भय पेस होक।

आर से जात-जातेर लोकला इड जान्बा पारोक कि अम़ा बाठे नासबान प्रानि हए। सेला

भजन १०

निसाफेर ताने प्रार्थना

सङगित-निर्देसकेर ताने–दाउदेर भजन

१ हे परमप्रभु, कियाँ तुइँ दुरते थार मारिए छिस?

हामा कस्टत रहबारखुना, तुइँ आप्‍नाक कियाँ नुकाचिस?

२ दुस्ट लोकट आप्‍नार घमन्डि पुनार कारन उनह लोकलाक पिटाचे ।

अम़ाक उहाँए आप्‍नार कुजिबानित फासाचे।

३ कियाँकि दुस्टड आप्‍नार मनेर इच्छाडत गउरब करेचे।

जाहाँए लाल्चिया छे उहाँए परमेस्वरटक तिरस्कार करिए त्यागि देचे।

४ दुस्टड मट नजरिया हए परमेस्वरेर कोए वास्ता नि करेचे।

उहाँर गटे सँच बिचारला से इड बुझाचे कि, परमेस्वरट उहाँर कोए कुछुर लेखा नि राखेचे, परमेस्वर कहबार त छेबे नि करेचे।

५ उहाँर हरला कामत उहाँए सफल हचे।

परमेस्वरेर निसाफटक उहाँए बुझ्बा नि पारेचे।

आप्‍नार गटे दुस्मनलार उहाँए माजाक उराचे।

६ उहाँए मनेमने संचेचे, "मोक कुनहड काथाए हिलाबा नि पार्बे।

मुइँ सदाए सुखि रहमु आर मोर पर कुनह कस्ट आसिए नि पर्बे।"

७ उहाँर मुखेर बलिड स्राप, झुट आर धम्‍कि से भराल रहचे।

चुक्लि आर दुस्टता कहबार काथाड उहाँर जिभाडत लागाल रहचेक।

८ गाअँलार बग्लत उहाँए चुप्‍का बठिए रहचे।

नुकाए रहबार ठाअँखानत उहाँए निर्दोस लोकलार जान हात्या करेचे।

साहारा बिहिन लोकलाक उहाँए आप्‍नार कुजिबानित फाँसाचे आर सिकार करेचे।

९ सिंह बाघड ढेउनि दिए रहबार लाखा उहाँए सुनसान ठाअँत नुकाए रहचे।

साहारा बिहिन लोकलाक धर्बार ताने उहाँए चाल मारिए रहचे

आर आप्‍नार फान्दात फाँसाए घिस्टाते लेजाचे।

१० साहारा बिहिन लोकला उनह परिए सहए रहचे आर सिरट झुकाए देचे,

आर उहाँर सक्‍तिर आगुति अम़ा हार मानिए रहचे।

११ उहाँए आप्‍नार मनत हेनङ संचेचे, परमेस्वरट मोर फम पिस्राए गेइचे।

उहाँए आप्‍नार चखुला मुझाए दिचे आर आप मोक केधउ देख्बा नि पार्बे।

१२ हे परमप्रभु आसेक! दुस्ट लोकलाक दन्ड दे

आर से कस्टत पराल लोकलार फम करेक।

१३ दुस्टड परमेस्वरटक कियाँ तुच्छ गनेचे?

उहाँए आप्‍नार मनत कियाँ हेनङ संचेचे,

"परमेस्वरट मोर लेखा नि लिबे।"

१४ मातुन हे परमेस्वर, तुइँ त दुख तकलिफ आर सोगलाक बुझेचिस।

तुइँ उला दुख तकलिफ आर कस्टक आप्‍नारे हाते उठाए लिचिस,

साहारा बिहिन लोकला तोर हातत आप्‍ने आप्‍नाक सँपेचे।

बाप माअँ बेगरेर माउरियालाक सहजोग कर्बार तुहें हइस।

१५ दुस्ट आर कुकर्मिलार हातला भाङि दे।

कुकर्मिलार दुस्टताला मिल्बार तलिक

खुटयाए खुटयाए निक्ला।

१६ परमप्रभुड सदा सदाकार ताने राजा हए।

मुर्तिपुजा कर्बार जात जातेर लोकला उहाँर देसखान से नस्ट कराल जाबे।

१७ हे परमप्रभु! उनह लोकलार पुकारटक तुइँ सुनेचिस।

अम़ार हृदयलाक तुइँ बरियो करि दिकि आर से आप्‍नार कानड अम़ार पुकारटर माखे कर्कि।

१८ माउँरिया आर दुख तकलिफत हुवाल लोकलार निसाफ तुहें करेचिस

जेसे कि धुला माटिर दे बेनाल लोकट फेर घुरिए हुलदाङा ना उठाक।

भजन ११

परमेस्वरेर उपर भार्सा

संगित निर्देसकेर ताने-दाउदेर भजन

१ सुरस्‍छार ताने मुइँ परमप्रभुत सरन लिमु,

तम़ा मोक कि भाबे कहचन कि,

"तुइँ पखिर लाखा उऱाए पाहारखान जा।"

२ कियाँकि, देखेक दुस्टला आन्धारखान से

सोझो मनेर लोकलाक

ठुक्‍बार ताने

धेनुकखानत तिरट चऱाइचे।

३ भिट्टाडए जदि नस्ट हए जाए ते,

धर्मि लोकट कि कर्बा पार्बे ?

४ परमप्रभुड आप्‍नार पबित्र मुन्डिलडत बासा करेचे।

परमप्रभुड सर्गेर सिंहासनडत बिराजमान हए छे।

उहाँए चारह बितिकार लोकलार पर नजर करेचे

आर जानकारि राखेचे कि काहाँए काहाँए कि करेचे।

५ परमप्रभुड धर्मि लोकलार परिक्‍छा लेचे।

मातुन दुस्ट आर हिंसा चाहाना कर्बारलाक

उहाँए घिन करेचे।

६ दुस्टलार पर उहाँए

अगिन आर गन्धक बर्साबे।

गरम बायाँरखान अम़ार भाग बान्डात पर्तेक।

७ परमप्रभुड धर्मि हबार कारन,

धार्मिक कामलाक उहाँए पसिन करेचे।

सोझो मनेर लोकला उहाँर सकलडत नजर कर्बे।

भजन १२

बिस्वासघातिलार खिलापत सहजोगेर ताने परमेस्वरटक प्रार्थना

संगित निर्देसकेर ताने सिमिनिथ रागत दाउदेर भजन

१ हे परमप्रभु मदत करेक, तोर आर एकअडा भक्‍तजन बाँकि नि छोक।

लोकलार बिच से बिस्वासयोग्य लोकला हाराए गेइचोक।

२ गाउँवाडर सङे अम़ा सभाउ आप्‍नार झुट्टा काथा बेलेचे।

चापलुसि काथा आर कलछपन मन से अम़ा गप करेचे।

३ हर किसिमेर चापलुसि कर्बार ठोटलाक,

आर गुमानि काथा बल्बार गटे जिभालाक परमप्रभुड काटि दोक।

४ अम़ा जाहाँए जाहाँए हेनङ बलेचे, "हामार जिभाडरे कारन हामा जित्‍म ।"

हामार ठोटला हामारे सङे छे, हामार मालिक हबे काहाँए ?

५ परमप्रभुड कहचे, "आप मुइँ उठिम,

कियाँकि उनह लोकलाक लुटाल गेइचे,

दलनत पराल लोकला दुखत कुहुरेचे,

आर अम़ाक खति कर्बार लोकलार से मुइँ अम़ाक बचामु।

६ परमप्रभुर बचनला पबित्र छे,

उला बचन सुद्ध रुपाखानेर लाखा सुद्ध छे,

जेइखान रुपाक कि अगिनेर भट्टिडत सातफेक गलाए सुद्ध कराल गेइचे।

७ हे परमप्रभु तुइँ हामाक रक्छा करेक।

पुस्ता पुस्ता तलिक हामाक हेनङ लोकला से बचाए राखेक।

८ जेइबेला लोकेर बिचत दुस्टतार सम्‍मान हचे ते,

दुस्टड बारा गुमान से चारह बिति घुरिए बेराचे।

भजन १३

कस्टर बेला कर्बार प्रार्थना

संगित निर्देसकेर ताने - दाउदेर भजन

१ केतेदिना तलिक हे परमप्रभु? तुइँ कि मोक सदाकार ताने पिस्राए दिबो?

तुइँ आप्‍नार सकलड मोर से आर केतेदिना तलिक नुकाए राख्बो?

२ आत्‍मात मुइँ आर केतेदिन तलिक चिन्‍ता कर्ते रहमु?

सब दिना कि मोर मनडत मुइँ सोगखान राखिए थमु?

मोर दुस्मनला मोर पर आर केतेदिना तलिक जित पाते रहबे?

३ हे परमप्रभु, मोर परमेस्वर, मोर पर नजर करेक आर मोक उत्रा दे,

मोर चखुलाक ओजोतमय करेक, निते त मुइँ मिर्तुर निदत परिजामु।

४ निते त मोर दुस्मनला बल्बे, "उहाँक मुइँ जिति फेकाइचु।"

आर से मुइँ लर्बराए जाबारखुना मोर दुस्मनला खुसि मानाबे।

५ मातुन मुइँ तोर अचुक कृपाखानेर पर पुरा भार्सा करिचु।

मोर हृदयड तोर पाए आस्बार मुक्‍तिडत खुसि मानाचे।

६ परमप्रभुडर मुइँ स्तुतिगान कर्मु,

कियाँकि उहाँए हामार पर बारा दयाबान हइचे।

भजन १४

लोकेर मुरुखपुना आर दुस्टता

संगित निर्देसकेर ताने दाउदेर भजन

१ मुर्खड आप्‍नार मनडत कहचे,

"परमेस्वर कहबार कुनह छेबे नि करेचे!"

अम़ा भ्रस्ट हए गेइचे, अम़ा घिन लाग्‍गा काम करेचे।

भाला काम कर्बार काहुँ नि छे।

२ परमप्रभुड सर्ग से मान्सिर सान्तानलाक देखेचे,

इड जान्बार ताने कि,

बुद्धिमानि पुर्बक काम कर्बार काहुँ त अबस्य छे

आर परमेस्वरटक छाब्‍बार काहुँ त अबस्य छे।

३ अम़ा साभाउ डेगर हाराए गेइचे,

अम़ा साभाउ एकेबार्सि भ्रस्ट हए गेइचे।

भाला कर्बार काहुँ नि छे।

अँह भाला कर्बार एकअ झना छेबे नि करेचे।

४ दुस्ट काम कर्बार काहाँरअ कि ग्यान छेक नि?

जेइला लोक मोर लोकलाक रुटि खाबार लाखा खाए जाचे।

आर से परमप्रभुडक अम़ा दुहाइ नि देचे।

५ मातुन अम़ा भय खाबे

कियाँकि परमेस्वरट आप्‍नार धर्मि लोकलार सङे रहचे।

६ तम़ा दुस्ट लोकला गरिपलार योजनालाक निस्फल बेनाचन।

मातुन गरिप लोकलार नुकाबार ठाअँ परमप्रभुड छेक।

७ इस्राएलडर उद्धार सियोनखान से आस्ले, केनङ आच्छा होल हने!

जेइबेला परमप्रभुड आप्‍नार लोकलार सुख सान्‍तिर दिनड आर मने आन्बे,

उ बेला याकुबड बारा आनन्द मानाबे आर इस्राएलड बारा खुसि हबे।

भजन १५

परमेस्‍वरेर इच्छार लोक

दाउदेर भजन

१ हे परमप्रभु तोर पबित्र बासस्थानत काहाँए बासा कर्बा पाबे ?

तोर पबित्र पाहारखानत काहाँए बासा कर्बा पाबे ?

२ अइड लोक जाहाँए निर्दोस भाबे जिबन काटेचे,

आर ठिक ठिक काम करेचे,

आर आप्‍नार हृदयड से सत्य काथा बलेचे।

३ उहाँए आप्‍नार जिभाड दे पोरेर निन्दा नि बलेचे।

आप्‍नार बगलकार लोकलार उहाँए कुनह खारापि नि करेचे।

आर आप्‍नार सङभाइलार उहाँए उख्‍यासि काथा नि बलेचे।

४ उहाँए भ्रस्ट लोकलाक घिन करेचे,

मातुन परमेस्वरेर भय गन्बार लोकलाक आदर करेचे।

आप्‍नार खारापि हलउ परे

उहाँए प्रतिग्या कराल आप्‍नार काथाड पुरा करेचे।

५ उहाँए आप्‍नार टाका पेइसाला सुदत नि बठाचे।

निर्दोस लोकलार खिलापत उहाँए घुस नि लेचे।

हेनङ काम कर्बार लोकला

केधउ नि डगमगाबे।

भजन १६

परमेस्‍वरेर पर भार्साकरा प्रार्थाना

दाउदेर मिक्‍थाम रागेर भजन

१ हे परमप्रभु, रक्छा करि दे,

कियाँकि मुइँ तोर ठिना रक्छार ताने सरन परिच्कुन।

२ मुइँ परमप्रभुडक कहिचु, "तुइँ मोर प्रभु हइस!

मोर भालाइ कर्बार तोर बाहिक आर मोर काहुँ नि छे।"

३ पृथिमिखानत रहबार पबित्रजनला बारा भाला मान्सि छे,

मोर आनन्द कहले से अम़ाए हए।

४ परमप्रभुडर बाहिक भिन देपतालाक बिछबार लोकला

आप्‍नार ताने दुख बाऱाचे।

मुइँ अम़ार ताने अर्घबलि नि चऱामु,

नाते अम़ार नाअँला मोर ठोट दे मुइँ उच्‍चारन कर्मु।

५ परमप्रभुडए मोर भागेर अधिकार आर मोर बाटिर बाख्रा हए।

तुइँ मोर बाख्राड साबिके स्थिर करे राखिचिस।

६ मोर सिम्‍नार डाँरिला मोक पसिन पर्बार ठाअँखानत परिचे।

हँ, मुइँ असलि बापपउता धनला पाइचु।

७ मोक साल्ल़ा दिबार परमप्रभुडक मुइँ धन्यबाद दिमु।

मोर अन्तरखान मोक रातअ करे सिकाचे।

८ परमप्रभुडक मुइँ सदाए मोर नजरेर साम्‍नात राखिचु,

कियाँकि उहाँए मोर देहिना हातेर बिति छे,

मुइँ नि टलमलामु।

९ अइताने मोर हृदयड आनन्दित छे, आर मोर जिभाड आनन्द मानाचे।

आर मोर देहाडउ सुरक्छित छे,

१० कियाँकि तुइँ मोर प्रानडक पातालतa परिए रहबा नि दिबो।

नाते तुइँ आप्‍नार पबित्रजनेरb देहाडक सर्बा दिबो।

११ तुइँ मोक जिबनेर डेगरट देखाए दिचिस।

तोर उपस्थितित आनन्देर भरपुरि छे।

तोर देहिना बाँहात सदा सर्बदार आनन्द छे।

a 

१६:१० हिब्रुत सियोल

b 

१६:१० तोर बिस्वासयोग्यडर

भजन १७

निर्दोस लोकेर प्रार्थना

दाउदेर प्रार्थना

१ हे परमप्रभु, मोर उचित काथाड सुनि दे,

मोर पुकारटर पर ध्यान दे।

निस्कपट मुखखान से निक्लाल

मोर प्रार्थानडर पर कानभान दे।

२ मोर निर्दोस पुनाखान तहरे पाए ठहर कराल जाक,

तहरे चखुड से मोर निर्दोसपुनाखान देखाल जाक।

३ तुइँ जदि मोर हृदयडक जाँच करेचिस, आर सानकरे मोक दर्सन देचिस ते,

तुइँ मोक पर्खिलउ परे, मोर भित्रत कुछु खारापि नि पाबो।

मोर मुखेर बोलिड दे कुछु अपराध नि कर्मु कहए मुइँ निस्चित छु।

४ लोकलार कामेर बिसयत कहले से,

तोर मुखेर बचनेर माध्यम से

मुइँ आप्‍नाक हिन्सार दमालड से

बचाए राखिचु।

५ मोर ठेङला तोर दमालडत बेडर से भरि दिचे,

मोर ठेङला नि पिच्छिलिचे।

६ मुइँ तोक सुम्रेच्कुन, कियाँकि हे परमेस्वर, तुइँ मोक उत्रा दिबो।

तोर कानड मोर बिति उन्याए राखेक आर मोर काथाला सुनेक।

७ तोर अनन्त प्रेमेर छक्‍कलागा काथाला देखा,

आप्‍नार दुस्मनला से बच्बार ताने,

तोर ठिना सरन लिबारला तोर आप्‍नार देहिनाखान हात बाऱाए बचाबो।

८ तोर चखुर कइनाडक बचाबार लाखा करे मोक बचाए राखेक।

तोर डेनार छियाँखानेर तलत मोक नुकाए राखेक।

९ मोर हानि कर्बार दुस्टला से

मोक चारह बिति से बचाए राखेक।

१० अम़ा आप्‍नार कठोर मनडक बन करिलेचे,

आर आप्‍नार मुखला दे अम़ा गुमान बलि बलेचे।

११ अम़ा मोक रेग्दिए रेग्दिए धरिचे आर आप अम़ा मोर चारह बिति घेरिए लिबे,

आर अम़ा मोक भुइँखानत आछार दिबार ताने दाअ छाबेचे।

१२ अम़ा मासुर ताने भोकाल सिंह बाघेर लाखा हइचे।

एकटा जामान सिंह बाघेर लाखा अम़ा ढेउनि दिए रहचे।

१३ आसेक हे परमेस्वर! हामार पक्छ से लाऱाइ करेक, अम़ाक हारुवा।

मोर प्रानडक दुस्टला से बचाबार ताने तुइँ आप्‍नार तेरुवालखान चला।

१४ हे परमप्रभु तोर बाहाँर बले मोक हेनङ लोकला से बचा,

जेइला लोक संसारेर छे, अम़ार इनाम बाठे एइड जिबनत छेक।

तोर आदर कर्बार लोकलार भोकखानक तुइँ मेटाचिस।

अम़ार बेटालार ताने अभलचभल छेक

आर अम़ा आप्‍नार छुवालार ताने धन सम्पति थिताचे।

१५ आर मुइँ से धार्मिकतात तोर मुकखानक देख्मु।

जागिल हबारखुना तोर प्रतिरुपट देखिए मुइँ सन्‍तुस्ट हमु।

भजन १८

परमेस्वरट आजाद कराबार खातिर परमप्रभुर प्रसंसा

संगित निर्देसकेर ताने- दुस्मन आर साउलेर हातसे छुटकारा पाबार बिसयत दाउदेर भजन (२ साम २२:१-५१0)

१ हे परमप्रभु! मोर सक्‍तिर स्रोत, मुइँ तोक प्रेम करेचु।

२ परमप्रभड मोर सहजोगेर चाट्टान, मोर बल आर मोर उद्धारकर्ता हए।

मोर परमेस्वरट मोर चाट्टान हए, जाहाँर ठिना मुइँ सरन लेचु।

उहाँए मोर सुरक्‍छा कवज आर मोर सक्‍तिसालि उद्धारक, मोर सुरक्छार गढ हए।

३ मुइँ परमप्रभुडक सुम्रेचु, उहाँए प्रसंसार योग्य छे।

मुइँ मोर दुस्मनला से एइनङ करे बँचिम।

४ मिर्तुर सुत्ताला मोक घेरगेछिए लिचे।

बिनासेर बानाड मोक चिन्तित बेनाइचे।

५ सुत्ताला दे गर्छिबार लाखा करे मोक मिर्तुर डर से गर्छाल गेइचे,

मिर्तुर फानला मोर सङे लाऱाइ करेचे।

६ मोर कस्टत मुइँ परमप्रभुडक सुम्रिचु।

आर मोर परमेस्वरटक मुइँ दुहाइ दिचु

आप्‍नार मुन्डिलड से उहाँए मोर गालाड सुनिचे।

मोर दुहाइड उहाँर साम्‍ना उहाँर कानडत पुगिचेक।

७ पृथिमिखान कापिए उठले आर भुइँचाल गेले।

पाहारेर जगला हिलिगेल।

पाहारला डरे थर्थराइस्ले कारन परमप्रभुडर गस्सा उठि गेइसेल्कि।

८ उहाँर नाकट से धुँवा निक्लिले,

आर उहाँर मुखखान से भस्म कर्बार अगिन निक्लिले।

उहाँर भित्रत अगिनेर आङरालार लाखा धित्किस्ले।

९ सर्गखानक फाटाए उहाँए हेंट नाम़िए आस्ले।

उहाँर ठेङलात तलत घोर आन्धार छिले।

१० उहाँए करुबेर पर साबारि हए उऱाले।

उहाँए बायाँरेर डेनाखानेर पर साबारि हए उपर उऱाले।

११ आन्धारखानक उहाँए आप्‍नार ताने उर्भार बेनाले।

पानिर चुटे काल हुवाल बदलिलाक उहाँए आप्‍नार ताने मन्डप बेनाले।

१२ उहाँर उपस्थितिर ओजोतखान से मेघेर चिल्कन

आर पाथल पानि बर्साते बदलिला आगु बार्ल़े।

१३ परमप्रभुड बदलिला से गिर्जिले

आर साभार से माहान परमप्रभुडर गालाड थिम्‍थिमाए उठ्ले।

१४ आर उहाँए आप्‍नार तिरला ठुक्बा धर्ले, आर से दुस्मनलाक भाताभाति करिदिले,

तने चरक पाठाए अम़ार बिचत नस्ट करि दिले।

१५ हे परमप्रभु तोर धम्किर कारन,

आर तोर नाक से निक्लिबार निकासेर फफारिडर कारन

सुमुन्दरेर तलिला देखातर हले

आर पृथिमिर जगला देखा गेले।

१६ आप्‍नार हातखान बाऱाए उहाँए मोक उपरे से धरिलिले।

उहाँए मोक आथाह पानिखान से टानिए निक्लाले।

१७ उहाँए मोक मोर सक्‍तिसालि दुस्मनलार से छुटाले।

मोर उला दुस्मन से जेइला दुस्मन कि मोर से माहा सक्‍तिसालि छिले।

१८ मोर दुखेर दिनत, अम़ा मोर पर हान मार्ले।

मातुन प्रभुड मोर ताने मद्दतकार हले।

१९ उहाँए मोक असार ठाइत आन्ले।

उहाँए मोर उद्धार कर्ले, कियाँकि उहाँए मोर पर खुसि छिले।

२० परमप्रभुड मोक मोर धार्मिकता अनुसारेर इनाम दिले। उ

हाँए मोक मोर हातलार सुद्धता अनुसारेर प्रतिफल दिले।

२१ कियाँकि मुइँ परमप्रभुर दमालत बेराचु,

मोर परमेस्वरट से दुर रहए कुनह दुस्ट काम मुइँ नि करु।

२२ उहाँर बिधानेर गटे नियमला महरे साम्‍ना मोर नजरत छे।

उहाँर कानुनलाक मुइँ उलंघन नि करु।

२३ उहाँर नजरत मुइँ निर्दोस छिनु

आर दुसिया लागा काथाला से मुइँ आप्‍नाक दुरे राख्‍नु।

२४ ताहाते परमप्रभुड मोक मोर धार्मिकता अनुसारेर इनाम दिले।

आर आप्‍नार नजरत उहाँए मोक मोर हातलार सुद्धता अनुसारेर प्रतिफल दिले।

२५ इमान्दारलार प्रति तुइँ इमान्दार छिस,

निर्दोसलार प्रति तुइँ आप्‍नाक निर्दोस प्रकट करेचिस।

२६ सुद्ध लोकलार ठिना तुइँ सुद्धभाबे प्रकट हचिस।

मातुन छलि लोकलार सङे तुइँ आप्‍नाक चतुर भाबे प्रकट करेचिस।

२७ नम्र लोकलाक तुइँ आजाद करेचिस,

मातुन मट नजरेर लोकलाक तुइँ हेटमुऱा करुवाचिस।

२८ हे परमप्रभु, तुइँ मोर चेराकटक घेम्बा नि दिबो।

मोर परमेस्वरट, आन्धारखानक मोर ताने जऩाक बेनाए दिबे।

२९ तोर सहजोग से मुइँ, दुस्मनेर फउजलार पर लाऱाइर आक्रमन कर्बा पारु।

मोर परमेस्वरेर सहजोग से मुइँ देबाललाक नेङभाउ पारु।

३० परमेस्वरेर दमालद सुद्ध छे,

परमप्रभुर बचनड सत्य प्रमानित हइचे।

उहाँर पर भार्सा कर्बारलार

उहाँए साभार सरन लिबार ठाअँ हए।

३१ कियाँकि परमप्रभुडर बाहिक आरह कुनह कि परमेस्वर छे?

नाते हामार परमेस्वरटर बाहिक आरह कुनह चाट्टाने छे?

३२ अइड परमेस्वर, जाहाँए मोक सक्‍तिमान बेनाचे।

आर मोर दमालडक सुरक्छित कराचे।

३३ उहाँए मोर ठेङलाक, हरिङेर ठेङलार लाखा बरियो बेनाचे।

उच्‍च ठाअँत थार हबार ताने उहाँए मोक सक्छम बेनाचे।

३४ मोर हातलाक उहाँए जुद्ध कर्बार ताने तालिम देचे।

अइताने कासरेर धेनुकला हलउपरे मोर बाहाँखान बेका करि दिबा पारे।

३५ तुइँ मोक आप्‍नार मुक्‍तिर रक्छा कवजखान दिचिस।

आर तोर दाहिनाखान बाहाँ मोक हुब भार्सा दिचे।

तोर नम्रताखाने मोक माहान बेनाए दिचे।

३६ मोर भरिडर ताने, तुइँ फाराक दमाल बेनाए देचिस,

आर मोर ठेङखान केधउ नि पिच्छिलिबे।

३७ मोर दुस्मनलाक मुइँ रेग्दिए रेग्दिए धर्नु।

अम़ाक संहार नि कर्बार तलिक मुइँ नि घुर्नु।

३८ अम़ा उठबा नि पाबार लाखा करे मुइँ अम़ाक ठुकेम्‍किन।

आर अम़ा मोर ठेङलार ठिना परिजाबे।

३९ जुद्ध कर्बार ताने तुइँ मोक सक्‍तिसालि बेनालो।

मोर दुस्मनलाक तुइँ मोर ठेङत गिरुवालो।

४० मोर दुस्मनलाक मोर साम्‍ना से तुइँ भागाए दिबो।

मोक घिन कर्बारलार मुइँ बुटिया नास करिदिम।

४१ सहजोगेर ताने अम़ा दुहाइ दिले, मातुन अम़ाक बँचाबार काहुँ नि हल्कि।

परमप्रभुडकअ दुहाइ दिले मातुन उहाँए अम़ाक कुनह उत्रा नि दिल्कि।

४२ बायाँरखानत उऱाबार धुलालार लाखा करे अम़ाक मुइँ मारिए पेचगुन्डा कर्नु।

मुइँ अम़ाक गल्लिर कादखानेर लाखा फेकानु।

४३ तुइँ मोक लोकलार आक्रमन से छुटाइचिस।

तुइँ मोक जात जातेर लोकलार आगुवान बेनाचिस।

आचिऩा लोकलाउ मोर खाटानत छे।

४४ मोर हुकुमड सुनिलमन्तेइ, अम़ा उडर पालना करेचे।

परदेसिला मोर आगुति हेंट मुऱा हचे।

४५ परदेसिला डरेर चुटे हिम्‍मत हारा हए

आप्‍ना आप्‍नि सुरक्छा गढला से काप्‍ते काप्‍ते निक्लेचे।

४६ परमप्रभुड जेअँत छे! मोर चाट्टानडर महिमा होक।

मोर उद्धारकरा परमेस्वरटक उँच्‍चत कराल जाओक।

४७ उहाँए परमेस्वर हए ! जाहाँए मोर पक्छ से बदला लिचे,

लोकलाक मोर अधिनत उहाँइ करिदेचे।

४८ मोर दुस्मनला से मोक उहाँइ छुटाचे।

मोर खिलापत उठाबारला से आरह उपर तुइँ मोक उठालो,

आत्याचारि लोकलासे तुहें मोक छुटाचिलो।

४९ अइताने हे परमप्रभु ! जात जातेर लोकलार बिचत मुइँ तोक उँच्‍च करिम्‍कुन,

आर तोर नाअँत स्तुति गिदाम्‍कुन।

५० उहाँए आप्‍नार राजाडक माहान बिजय देचे।

आर उहाँर पाए अभिसेक कराल राजा दाउद आर उहाँर सान्तानलार पर

उहाँए आप सदा सदाकार ताने दया प्रकट करेचे।

भजन १९

प्रकृतित परमेस्‍वरेर महिमा आर उहाँर बिधान

संगित-निर्देसकेर ताने दाउदेर भजन

१ आकासखान परमेस्वरेर महिमार बाखान करेचे

आर तारोला उहाँर हातेर कामलार घोसना करेचे।

२ सबदिना अम़ा गपसप करेचे,

आर हर रात अम़ा ग्यानेर घोसना करेचे।

३ हता कुनह बोलि छे, नाते हता सब्दए छे,

जेइठिना कि उहाँर आबाजड सुनाल नि जाचे।

४ ताहार पर अम़ार गालाड गटेखान पृथिमि भरे सुनाल जाचे।

आर अम़ार सब्दलसा पृथिमिरओर से छोर तलिक पुगिगेइचे ।

आकासखानत सुरुजडर ताने उहाँए एकखान रहबार ठाअँ बेनाइचे।

५ सुरुजड बेहार बिदड से निक्लिबार दुल़ाडर लाखा छे,

जितबादेर दउरत दउरिबार एकटा बिर पुरुसेर सामान उहाँए आप्‍नार कामखानत खुसि मानाचे।

६ उहाँए आकासखानेर एकटा कनत उठेचे।

आर भिनड कन तलिक घुर्ते घुर्ते जाचे।

उहाँर ताअखान से कुनहड चिज बस्तु नुकाए रहबा नि पारेचे।

परमप्रभुर धर्मिक बिधान

७ परमप्रभुर बिधानखान सिद्ध छे।

प्रानडक आरमने नायाँ करिदेचे।

परमप्रभुर नियमला बिस्वासयोग्य छे।

सोझो लोकटक बुद्धिमान बेनाबार ताने।

८ परमप्रभुर उपदेसला ठिक छे,

जेइलाए कि हृदयडक आनन्दित करिए देचे।

परमप्रभुर आग्याला सिद्ध छे,

जेइलाए कि चखुलाक ओजोतमय बेनाए देचे।

९ परमप्रभुर भयखान सिद्ध छे,

अनन्त काल तलिक स्थिर रहबार

परमप्रभुर बिधि बिधानला सत्य छे।

आर चारह पाके धर्मि छे।

१० उला बिधान सनाखान से उत्तम,

खाँटि सनाखान से आरह बेसि पसिनेर हचे।

आर मधुमाछिर छातखान से टपटप करे पर्बार

सहदखान से आरह बेसि मिठ हचे।

११ अइलारे माध्यम से परमप्रभुर जनला चेतावनि पाचे।

उलार पालना कर्बार पर बड इनाम मिलेचे।

१२ आप्‍नार गल्तिलार फम काहाँए पाचे?

मोर नुकाल दुसियाखान छेमा करि दे।

१३ तोर आप्‍नार जनडक जानिए बुझिए कर्बार पापला से रुकेक।

अम़ार अधिनता मोर पर हबा ना पारोक।

तने मुइँ निर्दोस हमु,

आर घोर अपराधलाउ से मुइँ निर्दोस रहमु।

१४ हे परमप्रभु, मोर चट्टान मोर उद्धारकर्ता

मोर मुखेर बोलिड आर मोर हृदयेर ध्यानड

तोर नजतर सुइकार योग्य होक।

भजन २०

राजाडर ताने प्रार्थना

संगित-निर्देसकेर ताने दाउदेर भजन

१ कस्टर दिनत परमप्रभुड तोक उत्रा दिकु,

याकुबेर परमेस्वरेर नाअँत तोक सुरक्छा मिल्कु।

२ पबित्र बासस्थानखान से उहाँए तोक सहजोग कर्कु।

आर सियोन पाहारखान से तोक हुब भार्सा दिकु।

३ उहाँए तोर गटे बलिदानलार फम राख्कु।

आर तोर होम बलिलाक सुइकार कर्कु। सेला

४ तोर इच्छालाक उहाँए पुरा करि दिकु

आर तोर गटे योजनालाक सफल करि दिकु।

५ तोर जितत हामा आनन्द से जयजयकार कर्म

आर हामार परमेस्वरेर नाअँत हामा आप्‍नार धजाडक उँच्‍च कर्म

परमप्रभुड तोर गोटे नेहरालाक पुरा करि दिकु।

६ आप मुइँ जानि फेकानु कि, परमप्रभुड आप्‍नार अभिसिक्‍त जनलाक सहजोग करेचे।

उहाँर आप्‍नार देहिनाखान बाहाँर, उद्धार कर्बार सक्‍तिर माध्यम से,

आप्‍नार पबित्र सर्गखान से उहाँक उत्रा दितेक।

७ काहुँ रथलार पर भार्सा करेचे। काहुँ काहुँ घँरालार पर भार्सा करेचे।

मातुन हामा त परमप्रभु, हामार परमेस्वरेर नाअँत भार्सा करेचि।

८ अम़ा टेउँरिते टेउँरिते भुइँखानत परि जाबे।

मातुन हामा त थार हए रहम। आर गजमता हए खारा हम।

९ हे परमप्रभु राजाडर जित हासिल करि दिकि।

हामा तोक सुम्रिबारखुना तुइँ हामाक उत्रा दिस। a

a 

२०:९ कोए कोएला पान्डुलिपित "बचा" कहए लिखाल छे / आर कोए कोएला पान्डुलिपित "हे राजा उत्रा दे" कहए लिखाल छे ।

भजन २१

विजय पाबार कारन धन्‍यवाद

संगित निर्देसकेर ताने दाउदेर भजन

१ हे परमप्रभु तहरे बलत राजाड आनन्दित छे,

आर तोर पाए दुवाल बिजयडत उहाँए केनङ उल्लासित छे।

२ उहाँर मनेर इच्छाडक तुइँ पुरन करिचिस।

आर उहाँर मुखेर नेहराडक तुइँ इन्कार नि करिस। सेला

३ कियाँकि तुइँ उहाँक उत्तम उत्तम आसिसला दिए स्वागत कर्लो ।

उहाँर मुथाडत तुइँ कन्चन सनार मुकुट पिऩाए दिलो।

४ उहाँए तोर ठिना जिबन माङेल्कु,

आर तुइँ उहाँक जुग जुग जिए रहबार जिबन दिलो।

५ तोर सहजोगेर कारन उहाँर महिमाखान आरह बाऱिए गेइचेक।

तुइँ उहाँक बइभब आर सानमान प्रदान करिचिस।

६ छेच्कारे, तुइँ उहाँक अनन्तेर आसिस देचिस,

आर आप्‍नार उपस्थितिर आनन्द दिए, तुइँ उहाँक खुसि बेनाचिस।

७ कियाँकि राजाड परमप्रभुर पर भार्सा राखेचे।

आर सर्बोच्‍चर परमेस्वरेर कृपार

कारन उहाँए केधउ नि टलमलाबे।

८ तोर हातखान तोर गटे दुस्मनलाक छाबिए निक्लातोक,

तोर देहिनाखान हाते तोक घिन कर्बार लोकलाक पात्ता लागातोक।

९ तोर गस्सा उठबारखुना

तुइँ अम़ाक जल्ता भट्टिडत जल्बार लाखा बेनाबो।

आप्‍नार गस्सार झंकत परमप्रभुड अम़ाक गिलि जाबे।

आर उहाँर अगिनखान अम़ाक भस्म करिए दितेक।

१० तुइँ अम़ार सान्तानलार नाअँड पृथिमिखान से नामेट कर्बो

आर अम़ार बङसटक तुइँ मान्सिर बिच से नस्ट करि दिबो।

११ तोर खिलापत अम़ा खारापि सँच्लउ,

बा दुस्ट बिचार से कुजिबानि कर्लउ, अम़ा सफल हबा नि पार्बे।

१२ कियाँकि तुइँ आप्‍नार धेनुकखान चाँरयाए अम़ार मुखत निसाना लागाबो।

आर अम़ा भाग्बार पर बिबस हबे।

१३ हे परमप्रभु, आप्‍नार सामरथत तुइँ उँच्‍च हो।

हामा तोर सक्‍तिर भजन आर प्रसंसा करिम्कुन।

भजन २२

कस्टत रहबार लोकटर पुकारा आर प्रसंसार भजन

संगित-निर्देसकेर ताने ''बेहानकार हरिङ'' नामेर रागत दाउदेर भजन

१ हे मोर परमेस्वर! हे मोर परमेस्वर !! तुइँ मोक कियाँ त्यागि दिलो?

सहजोग पाबार ताने मुइँ बाडा खरनिकास फेकाचु

ताहुँ तुइँ मोर से कियाँ दुरत छिस।

२ हे मोर परमेस्वर! मुइँ तोक दिने करे सुम्रेचु मातुन तुइँ उत्रा नि देचिस।

आर मुइँ रातकरे सुम्रेचु ताहारअ पर कल नि पाचु।

३ मातुन तुइँ परम पबित्र हइस आर सिंहासनत बिराजमान छिस,

इस्राएलड तोर प्रसंसार करेचे।

४ हामार बापदादोला तहरे पर बिस्वास करिसेल्कु।

अम़ा तोर पर भार्सा करिस्ले आर से तुइँ अम़ाक आजाद कराइसेल्कि।

५ अम़ा तोक सुम्रेल्कु, तने जाए छुटकारा पाले।

अम़ा तोर पर भार्सा कर्ले आर अम़ाक लाजत पर्बा नि परेल्कि।

६ मातुन मुइँ त बाठे एकटा पकाए हउ

लोकेर बिचत मोक घिन कराल गेले आर बेकाम्मा जानाल गेले।.

७ जाहाँए मोक देखेचे अम़ा साभाउ मोर पर खिताल करेचे।

अम़ा ठोटला बेदलाचे आर मुख मच्राए हेनङ कहचे,

८ "उहाँए परमप्रभुर पर भार्सा करेचे,

उहाँइ याहाँक छुटाकि,

कियाँकि परमप्रभुड याहाँर सङे,

खुसि रहबा पार्कि !"

९ जे होक, मोक मोर माएँर कोखट से,

निक्लाए आन्बार तुहें हइस,

तुहें मोक छटरखुना माएँर कलाखानत सुरक्छित भाबे राख्लो।

१० मोक जल्मेरेखुना से तोर चरनत अर्पन कराल गेले।

मोर माअँड मोक जलम दिबारेखुना से, तुइँ मोर परमेस्वर हइस।

११ मोक तोर से दुर ना करेक,

कियाँकि मोर कस्टखान लगते छे

आर मोक सहजोग कर्बार काहुँ नि छे।

१२ मोर भेलेला दुस्मन मोक धाँकरेर लाखा करे घेरिए लिचे,

मोर चारह बिति एम़ा बासान देसेर लाऱिया धाँकरेर सामान छे।

१३ झप्‍टिए धर्बार आर गिर्जिबार सिंह बाघडर लाखा करे

मोक गिल्‍बार ताने अम़ा आफ्‍नार मुखला मेलेचे।

१४ मुइँ पानिर लाखा हए गेइचु।

मोर बल बुत्ताला पानिर लाखा हाराए पइचे।

मोर हाँर हँड्डिला बेल्केटि गेइचे।

मोर कलिजाड ममेर लाखा मोर बुकखानेर भित्रत पग्लि गेइचे।

१५ माटिर खाप्‍टिखान सुखाए जाबार लाखा नन्‍ढलिड सुखाए मुइँ सक्‍तिहिन हए गेइचे।

जिभाड मोर तलुवाखानत लागि गेइचे।

आर तुइँ मोक मिर्तुर धुलाखानत मिस्लाए दिचिस।

१६ हुर्दुङिया लोकेर एकटा दल,

कुत्तालार लाखा करे मोक मोर चारह बिति से घेरिए लिचे।

अम़ा मोर हात आर ठेङलाक छिराचे।

१७ मोर गटे पेन्जाठिलाक आमाने गेनाल जाचे,

दुस्‍मनला मोर पर नजरट टकटक लागाए देखेचे।

१८ मोर नुआँलाक अम़ा आपसत बाख्रा करिए लेचे।

आर मोर जामाखानेर ताने एम़ा गुलिबाँट करेचे।

१९ मातुन हे परमप्रभु, तुइँ मोर से दुर ना हइस।

हे मोर सहजोगकरा, धमकरे आसिए मोक सहजोग करेक।

२० मोर प्रानडक तेरुवाल से,

आर मोर अनमोल जिबनडक हुर्दुङिया कुत्तालार फान्दा से छुटा।

२१ सिंहबाघेर मुखखान से मोक छुटा,

बनुवा धाँकरेर सिङला से मोक बचा।

२२ मुइँ तोर नाअँडक, मोर दादा भाइ आर बाइ बहिनलार साम्‍नात घोसना कर्मु।

बिच सभाडत मुइँ तोर प्रसंसा कर्मु।

२३ परमप्रभुर भय गन्बार साभाउ, परमप्रभुडर प्रसंसा कर!

याकुबेर सान्तान दर सान्तानला, परमप्रभुर महिमा कर।

ओरे इस्राएलेर सान्तानला, भय आर भक्‍ति सहित उहाँर आगुति हाजिर ह।

२४ कियाँकि उहाँए दुखिलाक तुच्छ नि गनेचे,

नाते अम़ार दुखखानक घिन करेचे।

अम़ार पर से उहाँए आप्‍नार नजरट नि मच्राइचे

बुरु सहजोगेर ताने कराल अम़ार पुकारटक उहाँए सुनिचे।

२५ माहा सभाडत मोर मुखेर स्तुति गान तुहें हइस।

तोर भय गन्बार लोकलार साम्‍ना, मुइँ तोर बचनडक पुरा करिम।

२६ गरिपला खाए सन्तोक हबे,

परमप्रभुर खुजि कर्बारला, उहाँर प्रसंसा कर्बे।

अम़ार हरदयला सदाकार ताने जेअँत रहकि !

२७ समस्‍त पृथिमिर गटे जात जातेर लोकला

परमप्रभुडक फम पाबे आर परमप्रभुर बिति घुर्बे।

आर जात जातेर गटे परिबारला

परमप्रभुडर आराधना कर्बे।

२८ कियाँकि राज्यसत्ता परमप्रभुडर हए।

गोटे जात जातेर लोकलार पर उहाँइ राज करेचे।

२९ पृथिमिर गोटे धनि लोकला, खानपान करिए उत्सब मानाते परमप्रभुर आराधाना कर्बे,

आर आप्‍नार प्रानडक बचाव नि कर्बार लोकला

आर से धुलात मिस्लिबार लोकला साभाउ उहाँर आगुति हाँटुवा पार्बे।

३० भबिस्यत एकटा सान्तान उहाँर सेबा कर्बे,

आर पाछुकार पुस्ताड तलिक प्रभुर प्रचार कराल जाबे।

३१ आर आल़ा तलिक जलम नि लुवाल लोकलाक

अम़ा हेनङ कहबे,

"परमप्रभुड आप्‍नार लोकलाक बचाले।"

भजन २३

परमप्रभुड मोर लेखुवाल

दाउदेर भजन

१ परमप्रभुड मोर लखुवाल हए मोक कुछुर लाघ नि हबे।

२ उहाँए मोक दगदगिया घाँस बाला पर्तित लेजाबे

आर सुख चेइनेर सान्त पानिर बग‍ल लेजाबे।

३ उहाँए मोर प्रानडक नायाँ बल देचे।

आप्‍नार नाअँडर खातिर हलउ

उहाँए मोक धार्मिकतार डेगरत आगुवानि करेचे।

४ निसुन आन्धार जाबा पर्लउ

मुइँ गटे खात्रा से निर्भय रहमु,

कियाँकि

तुइँ मोर सङे छिस।

तोर पेन्ठि आर तोर लेदङखाने

मोक हुब भार्सा देचे

५ मोर दुस्मनलार साम्‍ना,

तुइँ मोर ताने खाबार चउका लागाचिस।

तुइँ मोर मुथाडक तेल दे अभिसेक कर्बो

आर मोर बाटिड भर्ति हए उछ्लिए पर्बे।

६ छेच्कारे तोर भालाइ आर करुनाखान

मोर जिबनभर मोर सङे सङे रहबे

आर से मुइँ परमप्रभुर घरत

सदाकार ताने बासा कर्मु।

भजन २४

महिमार राजा

दाउदेर भजन

१ पृथिमिखान आर पृथिमित रहबार जे कुछुला छे उ गटे कुछुला परमप्रभुर हए।

संसारखान आर संसारत बासा कर्बार गटे कुछुला उहारे हकि।

२ कियाँकि पृथिमिखानक उहाँए सुमुन्दरेर जगडत बठाइचे,

आर पानिर गहिरखानेर पर पृथिमिखानक स्थापित करिचे।

३ परमप्रभुर पाहारखानत काहाँए चर्भा पाबे?

आर से उहाँर पबित्रस्थानत काहाँए थार मार्बा पाबे?

४ बाठे उहाँइ पाबे, जाहाँर हातला निर्दोस आर हृदयड सुद्ध छेक।

जाहाँए आप्‍नार मनडक झुट्टा काथालात नि लागाचे

आर से छलि काथालार पर किरिया नि खाचे।

५ उहाँए परमप्रभुर ठिना से आसिर्बाद पाबे,

आर उहाँर उद्धरकर्ता परमेस्वरट उहाँक निर्दोस ठहरातेक।

६ उहाँर खुजि कर्बार लोकला एइनङ हचे,

हे याकुबेर परमेस्वर, जाहाँए तोर दर्सन कर्बा छाबेचे। सेला

७ ओरे मुल दुवारला ! तम़ार मुथाला उपर उठाअ।

ओरे तेपुर्ना दुवारला आप्‍नाक उच्‍च कर,

जेसे महिमार राजाड अइदे प्रवेस करोक !

८ काहाँए हए महिमार माहा राजा?

अइ परमप्रभुड, जाहाँए कि

जुद्ध कर्बार पाके सक्‍तिसालि छे।

९ ओरे मुल दुवारला ! तम़ार मुथाला उपर उठाअ ।

ओरे तेपुर्ना दुवारला आफ्‍नाक उच्‍च कर,

जेसे महिमार राजाड अइदे प्रवेस करोक!

१० काहाँए हए महिमार माहाराजा?

अइ परमप्रभुड, जाहाँए कि

सेनालारअ परमप्रभु हए। सेला

भजन २५

आगुवानि आर सुरक्छार ताने प्रार्थना

दाउदेर भजन

१ हे परमप्रभु, मुइँ मोर मनड तोर बिति उपर उठाचु,

२ हे मोर परमेस्वर, मुइँ तोर पर भार्सा करिचु।

मोक लाजत पर्बा ना दिस

जेसे मोर दुस्मनला मोर पर जित हासिल कर्बा पारोक।

३ वास्तवत, तोर पर भार्सा कर्बार लोकला

काहुँ लाजत नि पर्बे,

बुरु उला लोक लाजत पर्बे

जाहाँए तोर बिरोध कर्बार ताने आगेइ से साजिए रहचे।

४ हे परमप्रभु, तुइँ मोक आप्‍नार दमाल देखा

आर तोर दमालत मोक बेर्बा सिका।

५ तोर सत्यतात मोक आगुवानि करेक आर मोक सिका,

कियाँकि मोर उद्धार कर्बार परमेस्वर तुहें हइस,

कारन चउपर दिन चउपर दिन मुइँ तोर पर आस्रा करेचु।

६ हे परमप्रभु, तोर माहान कृपा आर अनन्त प्रेमखानेर फम करेक,

कियाँकि उला त तेपुर्ना काल से छे।

७ मोर जामानि बयसेर पापलाक आर अपराधलाक फम ना करेक।

हे परमप्रभु, तोर आप्‍नार प्रेम अनुसार

मोर पर ख्‍याल राखेक,

कियाँकि तुइँ भाला छिस।

८ परमप्रभुड भाला आर धार्मिक छे,

अइताने पापिलाक उहाँए आप्‍नार दमालडर बिसयत बाताचे।

९ नम्रलाक उहाँए ठिक दमालत आगुवानि करेचे,

आर अम़ाक आप्‍नार दमालडर बिसयत सिकाचे।

१० जाहाँए जाहाँए परमप्रभुर कारालडर आर आग्‍यालार पालना करेचे,

अम़ार ताने परमप्रभुर गटे दमालला प्रेमपुर्न आर बिस्वासयोग्य छे।

११ हे परमप्रभु, तोर आप्‍नारे नाअँडर खातिर हलउ,

मुइँ जेताखान अधम अपराध कर्लउ, मोर अपराधलाक छेमा करि दे।

१२ जाहाँए परमप्रभुर भय गनेचे

उहाँर बेराबार दमालडर बिसयत परमप्रभुडय उहाँक सिकातेक।

१३ उहाँए आप्‍नार जिबनड सुख चेइन से बिताबे,

आर उहाँर सान्तानला देसखानत अधिकार कर्तेक।

१४ जाहाँए परमप्रभुर भय गनेचे, उहाँइ उहाँर भेदड जानेचे।

परमप्रभुड उहाँरे पर आप्‍नार कारालड प्रकट कर्बे।

१५ मोर चखुला सदाए परमप्रभुर माखे लागाल छे,

कियाँकि बाठे उहाँइ मोर ठेङलाक फानत पर्बार से बचाबे।

१६ मोर बिति घुरेक आर मोर पर कृपा करेक,

कियाँकि मुइँ एख्लिए आर घाएल छु।

१७ मोर हृदयेर कस्टला बाऱि गेइचे।

मोर चिन्ता फिकिरला से मोक तुहें मुक्‍त करि दे।

१८ मोर दुख आर कस्टलाक बिचार करेक,

आर मोर गटे पापला छेमा करिदे।

१९ मोर दुस्मनलाक बिचार करेक,

अम़ा मोक बारा कठोर किसिम से घिन करेचे।

२० मोर प्रानडर रक्छा करिए मोक छुटाएले

जेसे मोक लाजत पर्बा ना परोक,

कियाँकि मुइँ तोर सरनत परिचु।

२१ इमान्दारिता आर धार्मिकताखाने मोक सुरक्छित राखोक

कियाँकि मुइँ तोर पर भार्सा करेचु।

२२ हे परमेस्वर, इस्राएलडक

उहाँर गटे कस्टला से मुक्‍त करि दिकि।

भजन २६

भाला लोकेर प्रार्थना

दाउदेर भजन

१ हे परमप्रभु, मुइँ निर्दोस छु कहए साबित करि दे,

कियाँकि मुइँ निर्दोस जिबन काटिचु,

परमप्रभुडर पर मुइँ अकरति नि टलमलाए

भार्सा राखिचु।

२ हे परमप्रभु, मोर जाँच्‍ना ले आर खारेक।

मोर मन आर हृदयडक पर्खिए गमेक।

३ कियाँकि तोर अनन्त प्रेमखान मोर नजरेर साम्‍नाते छे,

आर से तोर सत्यतात मुइँ सदाए बेराचु।

४ झुट्टा लोकलार सङे मुइँ उठ बस नि करिम

नाते कठोर मनेर लोकलार सङे मुइँ संगत करिम।

५ दुस्ट कामकरा लोकलार सङे संगत कर्बार काथाडक मुइँ घिन करेचु,

आर दुस्ट लोकलार सङे उठ बस कर्बा मुइँ इन्कार करेचु।

६ हे परमप्रभु, निर्दोस साबित कर्बार ताने मुइँ आप्‍नार हातला धमु।

आर तोर बेदिडर चारहपाके मुइँ पाक मार्बा पारु।

७ जोर जोर से धन्यबादेर गित गिदाते,

मुइँ तोर पाए कराल गटे छक्‍कलागा कामलार बाखान कर्ते बेरामु।

८ हे परमप्रभु, तोर बासाकरा भबनडक

आर्थात तोर महिमार बासस्थानखानक मुइँ प्रेम करेचु।

९ मोर प्रानडक उला पापिर सङे,

मोर जिबनडक सुर्किर उला प्‍यासिर ठिना ना लेजा,

१० जाहाँर हातला दुस्ट काम कर्बार पाके साधाए चन्चल

आर घुस लिबार ताने बारा चतुर छेक।

११ मातुन मुइँ त, आप्नार इमान्दारितात चलिम,

दाम तिरिए मोक छुटा आर मोर पर कृपा करेक।

१२ मोर ठेङला तलिक सयर ठाअँखानत थार मारिए रहचे।

बड सभाडत मुइँ परमप्रभुर प्रसंसा करिम।

भजन २७

परमप्रभुडर पर भार्सा

दाउदेर भजन

१ परमप्रभुड मोर ओजोत आर मोर मुक्‍ति हए।

मुइँ काहाँर भय गन्मु?

परमप्रभुड मोर सुरक्छार मिनार हए।

मुइँ काहाँर से भयभित हमु?

२ जेइखुना दुस्ट लोकला मोर खिलापत निन्दा कर्बा आगु बाऱिए आसेचे।

मोर दुस्मनला आर मोर मुदाइला

मोक आच्काए झप्टिए धर्बा छाबेचे

मातुन अम़ा भुइँखानत ओझोट खाए परेचे।

३ सेनाला मोर खिलापत तम्बु टाङलउ परे

मोर मनडत मुइँ निर्भय रहमु।

मोर खिलापत मोर खिलापत जुद्ध कर्लउ परे,

मुइँ बेफिकिर हमु।

४ परमप्रभुडर ठिना मुइँ एकटा काथा माङिचु,

मोर माङाल उड काथा एइड कि

मोर जिन्गानि भर मुइँ परमप्रभुर भबनडत रहबा पाउ,

आर से उहाँर महिमार सक्‍कलडक देख्ते रहबा पाउ,

आरतने उहाँर मुन्डिलडत

उहाँक छाब्बा रहु।

५ कियाँकि कस्टर दिनलात

उहाँए मोक आप्‍नार बासस्‍थानत नुकाए राख्बे।

उहाँए मोक आप्‍नार पबित्र तम्बुर गुप्‍त ठाअँखानत नुकाए राख्बे।

आर उहाँए मोक चाट्टानखानेर पर स्‍थिर कराबे।

६ आर तने मोर चारह बिति रहबार दुस्मनलार आगुति मुइँ सिरट खारा रख्‍मु।

तने उहाँर पबित्र बासस्‍थानत मुइँ आनन्द से

जोय दिते बलिदान चऱामु,

जयगान कर्मु आर परमप्रभुर प्रसंसा कर्मु।

७ हे परमप्रभु, जेइखुना मुइँ जोर जोर से तोक सुम़्रिमु

उखुना तुइँ मोर पर कृपा करिस आर से मोक उत्रा दिस।

८ जेइखुना तुइँ मोक, "मोर सक्‍कलडर खुजि कर!" कहलो,

ते मोर मनडत मुइँ तोक कहनु, "हे परमप्रभु, मुइँ तहरे सक्‍कलडर खुजि कर्मु।"

९ आप्‍नार सक्‍कलड मोर नजर से ना नुकाइस।

तुइँ मोर मद्दतकार हइस।

गस्सार ताय आप्‍नार सेबकटक इन्कार ना करिस।

हे मोर उद्धार कर्बार परमेस्‍वर,

मोक ना छरिस, नाते मोक त्यागारन करिस।

१० मोर बाप माअँला मोक त्यागि दिलउ परे,

परमप्रभुड मोक सम़्लाबे।

११ हे परमप्रभु, तोर दमालडर बिसयत मोक सिका

आर मोर दुस्मनलार कारन

मोक सयर दमालडत आगुवानि करेक।

१२ मोर दुस्मनलार मने मोक छरिए ना दिस

कियाँकि मोर खिलापत झुट्टा गबाहाला थार हइचे,

आर अम़ा हान्मान कर्बार ताने चर्चर हए फुलिए बेराचे।

१३ मुइँ एइड बिस्वास करिचु कि

जेअँतलार देसत

परमप्रभुडर भालाइखानक मुइँ देख्मु।

१४ परमप्रभुर आस्रा करेक, बरियो हो,

आर तोर हृदयडत हिम्‍मत कर

आर परमप्रभुरे आसपइरा देखेक !

भजन २८

प्रार्थना आर धन्यबाद

दाउदेर भजन

१ हे परमप्रभु, मुइँ तोक सुम्रेचु,

हे मोर चाट्टान मोर सुम्रनडक इन्कार ना करेक,

तुइँ जदि मोर से झुप्याए रहिस ते,

मुइँ मिर्तु लोकेर खादित गिराल लोकलार लाखा हए जामु।

२ जेइखुना सहजोगेर ताने मुइँ तोक नेहरा बिन्ति कर्मु,

आर से तोर माहा पबित्रस्थानखानेर माखे

मुइँ आप्‍नार हातला उपर कर्मु,

ते तुइँ मोर सुम्रनडक सुनिस।

३ मोक कुकर्मिलार सङे आर कुकर्म कर्बार लोकलार सङे सङे साजाइ ना दिस।

एम़ा आप्‍नार बगलकार लोकलार सङे

मेल मिलापेर कामना त करेचे,

मातुन एम़ार हृदयलात आभउ दुस्‍मनि छेक।

४ अम़ार कराल दुस्ट कामलार अनुसार

आर ताहार खारापि अनुसारेर प्रतिफल अम़ाक दिकि।

अम़ार हातेर कामलार अनुसार अम़ाक प्रतिफल दिकि।

अम़ार भागत पराल दन्डखान अम़ाक अबस्य दिकि।

५ कियाँकि एम़ा परमप्रभुर कारबाहिडक वास्ता नि करेचे

नाते उहाँर हातेर निसाफटक वास्ता करेचे।

परमप्रभुड एम़ाक सदाकार ताने नस्ट कर्तेक

फेरतने केधउ नि बेनातेक।

६ परमप्रभुड धन्य हए !

कियाँकि उहाँए मोर नेहराड सुनिचे।

७ परमप्रभुड मोर बल आर सुरक्छार कवज हए।

मोर हृदयड उहाँर पर भार्सा राख्‍बार कारन मुइँ सहजोग पाइचु।

ताहाते मोर मनड बाडा खुसि छे।

आर मुइँ भजन गिदाते उहाँर प्रसंसा कर्मु।

८ परमप्रभुड आप्‍नार लोकलार ताने बल

आर आप्‍नार अभिसेक कराल सासकटक बचाए राख्बार सुरक्षार घर हए।

९ तुइँ आप्‍नार लोकलाक बचा! आर आप्‍नार उत्तराधिकारिडक आसिर्बाद दे।

अम़ार लखुवालि करेक आर अम़ाक सादाए आप्‍नार बाहाँत सम़्लाए राखेक।

भजन २९

दुन बायाँरखानत प्रभुर गालाड

दाउदेर भजन

१ हे सर्गेर प्रानिला, परमप्रभुर गुनगान कर।

उहाँर महिमार आर सक्‍तिर बाखान कर।

२ परमप्रभुर महिमित नाअँडर अनुसार उहाँर बाखान कर।

उहाँर पबित्रतात छाजागाजा सहित परमप्रभुर आराधना कर।

३ परमप्रभुर गालाड पानिलार पर गिल्‍गिलाचे।

महिमार परमेस्वरट गिर्जेचे,

आर उहाँर गिर्जनड सुमुन्दरलार पर थिमथिमाचे।

४ परमप्रभुर गालार गिल्‍गिलिड सक्‍तिसालि छे।

परमप्रभुर गालार गिल्‍गिलाहाटखान माहा प्रतापि छे।

५ परमप्रभुर गालाडर कारन देबदारुर गाछलाa भाङिए परेचे।

परमप्रभुड लेबनानेर देबदारुर गाछलाक भाङिए टुक्रा टुक्रा करेचे।

६ लेबनानेर पाहारलाक उहाँए लेइकालार लाखा आर

सिरियोनb पाहारखानक जङलि धाकरलार लाखा थिर्पाचे।

७ परमप्रभुर गालाड

मेघेर चरक सहित निक्‍लेचे।

८ परमप्रभुर गालार गिर्जनड निधुवा पाथारखानक हिलाचे।

परमप्रभुड कादेसेर निधुवा पाथारखानक थर्थरुवाए देचे।

९ परमप्रभुर गालाडर गिर्जनेर चुटे हरिङिर कोखट खसिए परेचे,

आर झार जङललाक उजार करिदेचे।

आर साभाउ उहाँर मुन्डिलडत 'महिमा! महिमा!!' कहए जोय देचे।c

१० परमप्रभुड बाना हए बर्सिबार बदलिलार पर बिराजमान हइचे।

आर उहाँए राजाडर लाखा करे सदाकार ताने बिराजमान हइचे।

११ परमप्रभुड आप्‍नार लोकलाक बल देचे।

आप्‍नार लोकलाक उहाँए सुख सुमरितेर बर्दान देचे।

a 

२९:५ देबदारु ‍‌‍‍‍= देबदारुर गाछट सोरोल खुट्टार गाछटर लाखा हचे आर खुट्टाला से महक निक्‍लेचे।

b 

२९:६ सिरियोन पाहारखानके 'हेर्मोन' पाहारअ कहाल जाचे।

c 

२९:९ पदड भिन किसिमेरअ अनुवाद छे।

भजन ३०

मिर्तु से आजादि पाबार कारन धन्यबादेर गित

मुन्डिलड अर्पनेर ताने दाउदेर भजन

१ हे परमप्रभु मुइँ तोर माहानतार गुनगान कर्मु,

कियाँकि तुइँ मोक खादिड से तानिए उपर उठालो,

आर मोर दुस्मनलाक मोर माजाक उऱाबा नि दिलो।

२ हे परमप्रभु मोर परमेस्वर, सहजोगेर ताने मुइँ तोक सुम्रिनु,

आर तुइँ मोक संअ कर्लो।

३ हे परमप्रभु, तुइँ मोक पातालखानसे निक्लालो। a

आर मोक मिर्तुलोकत गिर्बार से बचाए मोक आरमने जिबनदान दिलो।

४ हे उहाँर पबित्र लोकला, परमप्रभुर प्रसंसार गित गिदाअ,

आर उहाँर पबित्र नाअँडर धन्यबाद कर।

५ कियाँकि उहाँए बाठे एक छिनकार ताने गस्सा हचे,

मातुन उहाँर कृपाखान जिबन भर तलिक रहचे।

लोयला बाठे रातभरकार ताने बहबा पारे

मातुन बेहान हतेइ आनन्द आसेचे।

६ सुरक्छित आर सुमरित हबारखुना मुइँ आप्‍नाक कह‍नु,

"मुइँ केधउ नि टल्मलामु।"

७ हे परमप्रभु, तुइँ मोर पर दया करिए

मोर पाहारखानक बरियो बेनालो।

मातुन तुइँ आप्‍नार मुखखान मच्राए लिबारखुना

मुइँ बारा दुखित हनु।

८ हे परमप्रभु, मुइँ तोक कानिए कानिए सुम्रिनु,

आर परमप्रभु तहके मुइँ नेहरा कर्नु।

९ "मुइँ मरिए अत्तल कुन्डत पर्ले मोर मिर्तु से

तोक कि लाभ मिल्तोक?

मरिए धुला हुवाल लोकट कि तोर प्रसंसा कर्तोक?

तुइँ केनङ भार्सादार छिस कहए उहाँए कि तोर बाखान कर्तोक?

१० हे परमप्रभु, मोर बिन्तिड सुनेक आर मोर पर कृपा करेक।

हे परमप्रभु, तुइँ मोर सहजोक करा हो।"

११ तुइँ मोर सोगखानक नाचत बदलाए दिलो।

तुइँ मोर चुच्रि धक्रार नुआँखान खलाए दिलो आर आनन्देर कम्‍मरपेटि दे गर्छिलो,

१२ जेसे मोर प्रानड तोर प्रसंसा करोक झित मारिए ना रोहोक।

हे परमप्रभु मोर परमेस्वर, तोक मुइँ सदाए धन्यबाद चऱामु।

a 

३०:३ हिब्रु भासात सियोल कहचे

भजन ३१

कस्टत परमेस्वरेर पर भार्सा

दाउदेर मस्किल रागेर भजन

१ हे परमप्रभु, मुइँ तोर चरनत सरन लिचु,

मोक केधउ लाजत गिर्बा ना परोक।

तोर धार्मिकतात मोक उद्धार करेक।

२ तोर कानड मोर बिति उन्याए राखेक,

धम्करे मोक छुटकारा दे।

तुइँ मोर सरन दिबार चाट्टान हो,

मोक बचाए राख्‍बार सुरक्छार टाङ़ हो।

३ बास्तबत तुइँ मोर सुरक्छार चाट्टान आर टङ़घर हइस।

ताहाते तोर नाअँडर खातिर मोक आगुवानि करेक आर से दमाल देखा ।

४ अम़ार जुराल फानखान से मोक बचा,

कियाँकि मोर सरनस्थान तुहें हइस।

५ मुइँ मोर आत्माडक तहरे सुरक्छार हातत सँपेचु।

हे परमप्रभु, हे सत्य परमेस्वर! मोक तुहें दाम तिरिए आजाद कराइचिस ।

६ बेकाम्‍मा मुर्तिलाक पुजमान कर्बार लोकलाक मुइँ घिन करेचु,

मातुन हे परमप्रभु मुइँ आप्‍ने तोर पर भार्सा करेचु।

७ तोर अनन्त प्रेमखानेर मुइँ गुनगान कर्मु आर आनन्द मानामु,

कारन तुइँ मोर कस्टखानक देख्लो,

आर मोर दुखेर दिनत तुइँ मोर आत्मार तक्‍लिपखान जान्लो।

८ तुइँ मोक दुस्मनलार हातत पर्बार से बचाइचिस,

तुइँ मोर ठेङलाक खुल्‍ला मनसे बेर्बार मने आजाद कराइचिस ।

९ हे परमप्रभु ! मोर पर अनुग्रह करेक, कियाँकि मुइँ संकस्टत परिचु,

सोग चिन्तार चुटे चखुला मोर झेप्सा झेप्सा हए गेइचे।

मोर प्रानड हद्रि गेइचे आर मोर देहाड सुखाए चलि जाचे।

१० जिबनड मोर दुख कस्ट खेप्‍ते गेले

आर बयसखान मोर बारा हाइफुइ कर्ते गेले।

कस्‍ट तकलिफेर कारन मुइँ हेनङ उऩ परि गेइचु कि

मोर हार हड्डिलाउ पच्बार लाखा कम्‍जोर हए गेइचे।

११ मोर गटे दुस्‍मनलार कारन

बगलकार लोकलार नजरत मुइँ बारा घिन लागा हए गेइचु।

मुइँ मोर सङलार नजरत डर लागा हए गेइचु।

दमाले घाटे लागा पाबार लोकला मोक देखिए दुर पालाचे।

१२ मरि जाबार लोकटर फम पिस्राबार लाखा करे साभाउ मोर फम पिस्राए गेइचे।

कान्खो भाङाल भान्डाडर लाखाति मुइँ एकलरे परिए छु।

१३ कियाँकि मोर खिलापत खासखास खुसखुस कर्बा मुइँ भेलेला झनाक सुनिचु

चारह बिति से मोक खात्राए खात्रा छे,

मोर खिलापत अम़ा जम हए आपसत साल़्ला करेचे

आर मोर जानड लिबार ताने कुजिबानि करेचे।

१४ मातुन हे परमप्रभु, मुइँ बाठे तोर पर भार्सा कर्मु,

आर कहमु, "तुहें मोर परमेस्वर हइस।"

१५ मुइँ आप्‍नाक तोर सुरक्छात सँपिचु,

मोक साताबार मोर दुस्मनलार हात से

मोक छुटा।

१६ तुइँ आप्‍नार सक्‍कलड इड सेबकेर पर ओजोतमय करेक,

आर तोर अटुट प्रेमखानेर खातिर मोक बचाए ले।

१७ हे परमप्रभु, मोक लाजत ना गिरा,

कियाँकि मुइँ तोक सुम्रिचु।

मातुन दुस्टला लाजत परोक,

अत्तल कुन्डत जाए परोक आर हता अम़ा झित मारिए रोहोक।

१८ झुट्टा बल्बार अम़ार मुखेर ठोटला बन हए जाकि

जेइला दे अम़ा धर्मि लोकलार खिलापत

अहंकारि आर अपमानित काथा बलेचे।

१९ तोर भय गन्बार लोकलाक दिबार

तोर भालाइखान केनङ माहान छे,

जेइखान भालाइक तुइँ मान्सिर सान्तानलार साम्‍नात

तोर सरनत पर्बार लोकलार पर प्रकट करिचिस।

२० तुइँ अम़ाक लोकेर कुजिबानिला से नुकाए

आप्‍नार उपस्थितिर सुरक्छित ठाअँखानत राखेचिस।

तुइँ अम़ाक दुस्मनेर मुखे हबार घिर्ना निन्दाला से छुटाए

आप्‍नार सुरक्छित ठाअँखानत राखेचिस।

२१ परमप्रभुडक धन्यबाद होक,

कियाँकि दुस्मनला मोक मोर चारह बिति से घेरि लिबारखुना

उहाँए मोक आप्‍नार अनन्त प्रेमखान मोर पर अचम्‍भित तरिका से देखाले।

२२ घबराए जाबारखुना मुइँ आप्‍नाक हेनङ कहनु,

"तोर नजर से मुइँ दुर हए गेइचु।"

जेइखुना मुइँ तोर ठिना सहजोगेर नेहरा कर्नु ते,

दयार खातिर तुइँ मोर नेहराडक सुनिदिलो।

२३ उहाँर गटे पबित्रजनला, परमप्रभुडक प्रेम कर!

आप्‍नार पर बिस्वास कर्बार लोकलाक परमप्रभुड रक्छा करेचे

मातुन अहंकारिलाक उहाँए पुरा पुरा भार पुगाए दन्ड देचे।

२४ परमप्रभुर आसपइरा देख्‍बारला साभाउ

दऱ ह आर हुब कर।

भजन ३२

पाप छेमार माध्यम से आस्बार सुख

मस्किल रागेर पर दाउदेर भजन

१ धन्य हए उड लोक,

जाहाँर पापला छेमा हइचेक

आर जाहाँर पापला झापाल गेइचेक।

२ उड लोक धन्य हए,

जाहाँक परमप्रभुड दुसि नि ठहरातेक,

आर जाहाँर मनत कुनह कलछपन नि छेक।

३ जेइबेला तलिक मुइँ आप्‍नार पापलार काइल नि हए आलढेट हए रहनु,

दिनभर बेचइनि से छिटपिटातेइ रहनु

आर मोर हड्डिला बल्किए पर्बार लाखा हए गेले।

४ कियाँकि तोर हातेर भारट दिनरात

मोर पर लागाल रहले,

जाहाँर कारन मोर देहार जोरखान

रउदेर ताअसे सुखाए जाबार लाखा हए गेले। सेला

५ तने तोर साम्‍नात मुइँ आप्‍नार पापलार काइल गेनु,

आर आप्‍नार गलत कामलाक मुइँ आर नि झापानु ।

मुइँ आप्‍नार पाप आर आपराधला

तोर साम्‍ना साकार करिए काइल गेनु ते,

तुइँ मोर गटे पापेर दुसियाला

मेटाए दिलो। सेला

६ अइताने तोर हरेकटा भक्‍तजन,

तोक लागा पाबार समयर भित्रते प्रार्थना करोक।

तने कुनह किसिमेर दुख कस्ट बा कतउखान डर लागा बाना आस्लउ परे

उहाँर उहाँर बग्लत पुग्बा नि पार्बे।

७ तुइँ मोर ताने नुकाबार सुरक्छार ठाअँ हइस।

तुहें मोक मोर दुख तक्‍लिपल से रक्छा कर्बो।

तुइँ मोक मोर चारह बिति छुटकारार जोय दे घेरिए लिबो। सेला

८ परमप्रभुड कहचे, "मुइँ तोक बाताम्‍कुन, आर तोक कुनड दमाल दे बेर्बा लाग्कु, उडर बिसयत सिकाम्कुन।

मुइँ तोक सर साल्‍ल़ा दिम्कुन आर तोर पर आप्‍नार नजरट राखिम्कुन ।"

९ समझसक्‍ति नि रहबार घरा बा गाधार लाखा ना हो

जाहाँक काबुत राख्‍बार ताने

लागाम आर रास लागेचे,

निते त अम़ा अधिनत आस्बा नि मानेचे ।

१० दुस्ट लोकलाक बारा कस्ट भुङबा लाग्कि,

मातुन परमेस्वरेर पर बिस्वास कर्बार लोकलाक

परमप्रभुर अनन्त प्रेमखान घेरिए राख्तेक।

११ हे धर्मिजनला, परमप्रभुत आनन्द मानाअ आर खुसि ह।

सोझो मनेर लोकला, तम़ा साभाउ खुसि से जयजयकार कर ।

भजन ३३

सृस्टिकरा आर पालनकरा परमेस्वरेर प्रसंसा

१ हे धर्मिजनला, परमप्रभुत आनन्द मानाअ।

सोझो मनेर लोकलाक उहाँर प्रसंसा कर्बा छाजा धरेचे।

२ तार बाजा बलाते परमप्रभुर प्रसंसा कर।

दस तारिया किथारा बाजा बलाते उहाँर स्तुतिगान कर।

३ उहाँर ताने एकटा नायाँ गित गिदाअ।

जयगान कर्ते बाडा सिपाल से बाजा बलाअ ।

४ कियाँकि परमप्रभुर बचनला सत्य आर सठिक छे,

उहाँर गटे कामला भार्सापुर्न छे।

५ परमप्रभुड धार्मिकता आर निसाफ पसिन करेचे,

गटे पृथिमिखान उहाँर अनन्त प्रेम से भरपुर छे।

६ आकासलाक परमप्रभुर बचनेर माध्यम से बेनाल गेले,

आर उहाँरे मुखेर निकास दे हताकार चान, सुरुज आर तारोलार सिर्जन हले।

७ उहाँए सुमुन्दरेर पानिलाक जर करिए ढेरि लागाचे ।

गहिरा माहा सागरलाक उहाँए आप्‍नार मुधरत थिताचे।

८ गोटेखान पृथिमि भरे परमप्रभुर भय गनोक।

पृथिमित रहबार गोटे लोकला उहाँर साम्‍ना डरे थरथराक।

९ कियाँकि उहाँरे मुखेर बचन दे गटे स्रिस्टिलार सिर्जन हले,

उहाँए हुकुम कर्ले आर सृस्टिर गटे कुछुला देखारत हले।

१० परमप्रभुड जात जातेर लोकलार योजनालाक बेकाम्‍मा बेनाचे।

लोकलार उदेसलाक उहाँए बिर्फल बेनाचे।

११ मातुन परमप्रभुर योजनाला सदाए स्थिर रहचे।

आर उहाँर हृदयर उदेसला पुस्ता पुस्ता तलिक एक सामान रहचे।

१२ धन्य हए उड जाति आर उड जातेर लोकला, जाहाँर परमेस्वर परमप्रभुड हकि,

आर जाहाँक परमप्रभुड आप्‍नार उत्तराधिकारेर भाबे बिछिचेक।

१३ परमप्रभुड सर्ग से हेंट माखे नजर करेचे,

उहाँए गटे मान्सि जातिलाक देखेचे।

१४ आप्‍नार बासस्‍थानखान से

उहाँए पृथिमिर गटे बासिन्दालार पर नजर राखेचे।

१५ अम़ा साभारअ हृदयलाक रचना कर्बार उहाँइ हबार कारन

लोकेर हरेकखान कामक उहाँए बिचार करेचे।

१६ राजाडर भेलेला सेना हलउ उहाँए बचाल नि जाचे

नाते एकटा बिर पुरुस आप्‍नार सामरथ से लरनत छुटकारा पाचे।

१७ घराला बचाबे कहए सँच्बार बेकार हए,

आर घराडर माहान सक्‍तिखाने काहाँकअ बचाबा नि पार्बे।

१८ मातुन परमप्रभुर नजरट उहाँर भय गन्बार उला लोकेर पर छे

जाहाँए उहाँर अनन्त प्रेमत आस्रा राखेचे,

१९ जेसे कि उहाँए अम़ार आत्माडक मिर्तु से आजाद कर्कि

आर आकालेरखुना अम़ाक जेअँत राख्कि।

२० हामार जिउला परमप्रभुर आसपइरा देखेचे,

उहाँइ हामार मद्दतकार आर सुरक्छा साधन हए।

२१ हामा उहाँर पर बारा खुसि छि,

कारन हामा उहाँर पबित्र नाअँत भार्सा करिचि।

२२ हे परमप्रभु, जेइभाबे हामा तोर पर भार्सा करिचि,

अइभाबे तोर अनन्त प्रेमखान हामार पर रहोक।

भजन ३४

परमेस्वरेर भालाइर खातिर स्तुतिगान

दाउदेर भजन

१ हर बखत मुइँ परमप्रभुडक धन्यबाद चऱामु।

मोर मुखत उहाँर प्रसंसा लागाले रहबे।

२ मोर प्रानड परमप्रभुत गुमान कर्बे।

कस्टत पराल लोकला इड काथा सुनिए खुसि होक।

३ आस, मोर सङे सङे परमप्रभुर बाराइ कर,

हामा साभाउ एकेसङे मिलिए उहाँर नाअँडक उच्‍च करि !

४ मुइँ परमप्रभुर सङे माङनु आर उहाँए मोक उत्रा दिले,

आर मोर गटे डर भयला से मोक आजाद कर्ले।

५ जाहाँए जाहाँए उहाँर बिति देख्ले, अम़ा ओजोत पाले,

आर अम़ार मुखला केधउ लाजे आन्धार नि हतेक ।

६ इड दुखिया लोक पुकार कर्ले आर परमप्रभुड उहाँर पुकारट सुनिदिले,

आर उहाँक उहाँर गटे दुख कस्टला से बचाले।

७ परमप्रभुर भय गन्बार लोकलार चारह बिति परमप्रभुर सर्गदुतला छाइनि बेनाचे,

आर उहाँए अम़ाक खात्रा से मुक्‍त करेचे।

८ परमप्रभुडक पर्खिए देख आर बुझ कि उहाँए केनङ भाला छे ।

उड लोक धन्य हए जाहाँए उहाँर सुरक्छात सरन लिचे।

९ हे परमप्रभुर पबित्रजनला! उहाँर भय गन,

कियाँकि उहाँर भय गन्बार लोकलाक कुछुर गरज नि हचे।

१० जामान सिंह बाघलाकअ आहार खागि जाए भोक लाग्बा पारे,

मातुन जाहाँए परमप्रभुर खुजि करेचे, उहाँक कुनड असल काथार खागिस नि हचे।

११ आस रे मोर छुवाला मोर काथाला सुन,

मुइँ तम़ाक परमप्रभुर भय मान्बा सिकाम्कन।

१२ तम़ार मइधे काहुँ जदि जिबनडत बड अभिलासा राखिचन

आर भेले दिन तलिक आच्छा दिन देख्बार मनसुवा करेचन ते,

१३ तम़ा आप्‍नार जिभाडक खारापि से

आर आप्‍नार ठोटलाक चुक्लिया काथा बल्बार से दुरत राख।

१४ कु काम कर्बा छरिए सु काम कर,

सान्ति कुनड काथाए आनेचे ताहार खुजि कर आर सान्तिर पाछु धर।

१५ परमप्रभुर नजरट धर्मि लोकलार पर रहचे

आर अम़ार पुकारट उहाँए सुनेचे।

१६ परमप्रभुड खाराप काम कर्बार लोकलार खिलापत आप्‍नार मुख मच्राचे,

उहाँए अम़ार नाउँ निसानाला तलिक इखान धर्ति से मेसाए दिबे।

१७ धर्मि लोकला सहजोगेर ताने सुम्रिले परमप्रभुड अम़ार पुकारटक सुनेचे

आर अम़ाक अम़ार गटे कस्टला से मुक्‍त करेचे।

१८ मन भाङिए हाय हातास खाए पराल गटे लोकलार पक्छत परमप्रभुड छे,

आर से उदास लोकलाक उहाँए बचाचे।

१९ धर्मि लोकलार पर भिन भिन किसिमेर भेलेला बिपत आसिए परेचे,

मातुन परमप्रभुड अम़ाक उ गटेला बिपत से मुक्‍त करेचे।

२० परमप्रभुड उहाँर गटेला हारहड्डिर रक्छा कर्बे,

उला हड्डिर मइधे एकअखानक भाङबा नि दिबे।

२१ दुस्टड आप्‍नारे खारापिर कारन नस्ट हबे

आर धर्मिजनेर खिलाप उठबार लोकला दुसि ठहरिबे।

२२ परमप्रभुड आप्‍नार सेबकलार जिबनडर उद्धार कर्बे,

उहाँर सरन लिबार लोकला काहुँ दुसि नि ठहरिबे।

भजन ३५

दुस्मनला से आजादि पाबार ताने प्रार्थना

दाउदेर भजन

१ हे परमप्रभु, मोर बिरोध कर्बारलाक, तुइँ बिरोध करेक,

मोर सङे लाऱाइ कर्बारलार खिलापत तुहें लाऱाइ करेक।

२ सुरक्छार साज पिऩेक आर रक्छार कवज लिए,

मोक सहजोग कर्बा उठेक।

३ तेरुवालखान निक्ला,

आर मोर पिछा कर्बार लोकलार खिलापत अम़ार दमालड टेकिए राखेक,

आर मोर आत्माडक कोहो,

"मुइँ तोर उद्धारकर्ता हकुन।"

४ मोर प्रान लिबा छाब्बार लोकला,

लाजत गिरोक आर अम़ार अनादर हकि।

मोर खिलापत जालसाजि कर्बार लोकलाक रेग्दाल जाओक,

आर अम़ा दुबिधात परोक।

५ अम़ाक बायाँरे उऱाए लेजाबार तुसिलार लाखा कराल जाओक,

आर परमप्रभुर सर्गदुतला अम़ाक रेग्दोक।

६ अम़ार दमालड आन्धार आर पिच्छला हकि,

परमप्रभुर सर्गदुतला अम़ाक रेग्दितेइ रहकि!

७ कियाँकि अम़ा मोक बिना कसुरत फाँसाबार फान जुरिचे,

मोर कुनह तस्किल बेगर अम़ा मोर प्रानड लिबार ताने खादि खुदिचे।

८ अम़ार पर आच्‍काए सर्बनास आसिए परोक,

आर चुप्का जुराल फानडत अम़ा आप्‍ने परोक।

आप्‍नार खुदाल खादिडत परिए अम़ा आप्‍ने नस्ट होक।

९ ताहार बाद मोर प्रानड परमप्रभुत आनन्द मानाबे,

आर उहाँर पाए हबार मुक्‍तिर कामखानत खुसियालि मानाबे।

१० मोर सम्‍पुर्न हारहड्डिला हेनङ कहए गिदाबे,

"हे परमप्रभु तोर लाखा काहाँए छे?

उनहलाक तुइँ बरियोलार फान्दा से छुटाचिस।

दुर्बल आर बऩिहार लोकलाक तुइँ आत्याचारि लोकलार हात से मुक्‍त कराचिस।"

११ मोर खिलापत चुक्लिया लोकला उब्‍जिबे,

अम़ा मोक उला काथा पुछारि करेचे,

जेइला काथा मुइँ जान्बे नि करेचु।

१२ मुइँ अम़ाक भालाइ कर्ते कर्तउ, अम़ा मोक खारापि करेचे,

जाहाँर कारन मोर प्रानडक आसानघाता करिदेचे।

१३ मातुन जेइखुना अम़ा बुख्रिया हए परिए छिले,

अम़ार खातिर मुइँ सोगेर चुच्रि धक्रा पिऩिए उपासे रहनु ,

आर आप्‍नाक हिन बेनानु।

जेइबेला मोर प्रार्थानाड मोर ठिना बिर्फले घुरिए आस्ले।

१४ मुइँ अम़ार ताने आप्‍नारे सङ आर दादा भाइर ताने,

कर्बार लाखा करे सोग कर्नु,

आप्‍नार माअँडर ताने बिलाप कर्बार लाखा करे,

हेंटमुऱा हए दुख मानानु।

१५ मातुन जेइखुना मुइँ मुस्किलत छिनु ते, मोर खिताल कर्बा अम़ा एक ठिना जर हबा धर्ले ।

बास्तबत उला निच लोक, जाहाँक मुइँ आच्छा से नि जानिस्‍नु,

अम़ा मोर खिलापत एकेसङे जर हले आर अम़ा मोर निन्दा लागातार कर्तेइ रहले।

१६ अधर्मिडर लाखा करे अम़ा मोर निन्दा दुस्मनि भाबे कर्ले।

अम़ा मोर पर दाँत कप्‍कपुवाले।

१७ हे परमप्रभु, आर केतेदिना तलिक तुइँ देखिए रहबो?

अम़ार बिनासकारि कामला से मोक छुटा।

उला सिंह बाघ से मोर प्रानडक मुक्‍त करेक।

१८ तने मुइँ बिराट सभार आगुति तोक धन्यबाद दिमु।

भेलेला लोकेर बिसाल भिडत मुइँ तोर प्रसंसा कर्मु।

१९ बेफजुलत मोर खिलाप मोर दुस्मनला,

खुसि मानाबा ना पाओक,

नाते मोक घिन कर्बार लोकला दुस्मनि भाबे,

मोर पर माजाक उऱाबा पाओक।

२० कियाँकि अम़ा मिटमिलानेर काथाए नि बलेचे,

बुरु देसखानत जाहाँए सान्ति से रहचे,

अम़ार खिलाप झुट्टा लाछाङिर फान रचेचे।

२१ मुखखान मेलिए अम़ा मोर खिलापत हेनङ कहचे,

"हा! हा! हामा आपुन नजरे इला देख्बा पान।"

२२ हे परमप्रभु, इला गटेला काथा तुइँ देखिचिस, झित मारिए ना रोहो।

हे प्रभु मोर से दुर ना हइस।

२३ जागिल हो, आर मोर रक्छार ताने उठेक।

हे मोर परमेस्वर मोर प्रभु, महरे खातिर मोर पक्छ से लऱन करि दे।

२४ Vहे परमप्रभु मोर परमेस्वर, तोर धार्मिकता अनुसार मोक निर्दोस साबित करेक,

आर अम़ा मोर पर आनन्द मानाबा ना पाओक।

२५ अम़ा आप्‍नार मनडत हास्ते हेनङ कहबा ना पाओक, "हा! हा! हामार मनेर मनसुवाड पुरा हले।"

नाते हेनङ कहबा पारोक, "हामा उहाँक गिल्‍नँ।"

२६ मोर बिपतित मोर माजाक उराबार साभाउ,

लाजत गिरोक आर मुखखान आन्धार हकि।

मोर से बार्खा हउ कहए धम्कि दिबार साभाउ,

लाजत परोक आर बेमान हकि।

२७ जाहाँए आप्‍नाक, "मुइँ दुसिया से आजाद हबा पारु" कहए कामना करेचे,

अम़ा आनन्दित होक आर जयजयकार करोक।

अम़ा लागातार हेनङ कहते रोहोक, "परमप्रभुर नाअँड माहान छे,

जाहाँए कि आप्‍नार सेबकटर कल्यानत खुसि हचे।"

२८ मोर जिभाड तोर धार्मिकतार बाखान कर्बे,

आर मुइँ दिनभर तोर प्रसंसा कर्मु।

भजन ३६

परमप्रभुर स्वभाब आर दुस्टर चालिबानिला

संगित आगुवाडर ताने - दाउदेर भजन

१ दुस्ट लोकेर अपराधखानेर बारे,

मोर भित्रि मनड हेनङ कहचे,

"दुस्‍ट लोकट आप्‍नार नजरत,

परमेस्वरेर कुनह भय नि गनेचे।"

२ कियाँकि उहाँर अधर्मला पक्राल ना जाकि

आर उहाँक छिछि दुर दुर ना कर्कि कहए,

उहाँए आप्‍नार मनडत बारा सिलसिल़ाट काथालार बिचार करेचे।

३ उहाँर मुखेर काथालात दुस्टता आर छलकपट हचे,

बुद्धिमानि हबा आर भालाइर काम कर्बा,

उहाँए बहुत आगुतेइ छरि दिचे।

४ उहाँए आप्‍नार सेजाखानतअ कुकर्मेर कुजिबानि सँचेचे।

आर आप्‍नाक उहाँए कु-पन्थेर माखे आगुवानि करेचे।

खारापि कर्बार काथालाक उहाँए केधउ इन्कार नि करेचे।

परमेस्वरेर भालाइ

५ हे परमप्रभु, तोर अनन्त प्रेमखान सर्ग तलिक ठेकिचोक।

तोर बिस्वास योग्यताखान बदलिला तलिक पुगिचोक।

६ तोर धार्मिकताखान बिर्साल पाहारेर लाखा छुकु।

तोर निसाफला आथाहा गहिर सुमुन्दरेर लाखा छुकु।

हे परमप्रभु, लोकलाक आर जतु जानाबरलाक तुहें रक्छा करेचिस।

७ हे परमेस्वर, तोर अनन्त प्रेमखान केनङ मुल्यबान छे!

मान्सिर छुवा छटला

तहरे डेनार छियाँत सरन लेचे।

८ तोर भबनड से मिल्‍बार प्रसस्तार खराकला से अम़ा संतुस्ट हचे।

आर तुइँ अम़ाक आप्‍नार सुख चइनेर लदिड से

पानि खिलाए आनन्‍दित कराचिस।

९ कियाँकि जिबनेर मुलड तोर सङे छुकु,

तहरे ओजोतत हामाक जऩाक मिलेचे।

१० तोक चिन्भार लोकलार पर तोर अनन्त प्रेमखान निरन्तर लागाल रहकु।

सोझो मनेर लोकलार पर तोर धार्मिकताखान सदाए लागाल रहकु।

११ गुमानि लोकलार ठेङला दे मोक खेच्बा ना पाओक,

नाते दुस्ट लोकेर हातखान मोक गेर्गेरुवाओक।

१२ ले देखेक, कुकर्मिला केनङ छेतुवा हए पइचे,

अम़ा हेनङ आछार खाए परिचे,

आप अम़ा फेर केधउ उठबा नि पार्बे।

भजन ३७

धर्म आर अधर्मर परिनाम

दाउदेर भजन

१ दुस्टलाक देखिए, 

ब्याकुल हइस ना।

कुकर्मिलार पर डाह करिस ना। 

२ कियाँकि अम़ा बारा जल्दि घासपातेर लाखा सुखाए जाबे, 

काँच दगदगिया गाछगेछालिर लाखा एम़ा झम्रि जाबे।

३ परमप्रभुर पर भार्सा राखेक आर भालाइ हबार काम करेक,

हेनङ कर्ले से, 

परमप्रभुर दुवाल देसखानत सुरक्छार उपभोग कर्बो।

४ परमप्रभुर सेबा कर्बा आनन्दित हो, 

आर उहाँए तोर मनेर मनसुवाला, 

पुरा करि दितोक।

५ आप्‍नार सम्‍पुर्न जिवनड परमप्रभुडक सँपि दे,

आर आप्‍नार हरेकटा काथार ताने,

उहाँर पर पुर्नरुप से भार्सा करेक, 

तने उहाँइ तोर गटे कुछुला पुरा करि दितोक।

६ उहाँए तोर धार्मिकताखानक

बेला उठार लाखा ओजोतमय करि दितोक, 

आर तोर निसाफटक उहाँए, 

दोपहरेर सामान फटफट करि दितोक।

७ परमप्रभुर साम्‍नात झित मारिए रोहो, 

आर धिरजबान हए उहाँर आसपइरा देखेक। 

काहुँ जदि आप्‍नार कुकर्मत उन्‍नति करेचे ते, 

उहाँर खाराप जुक्‍तिला सफल हबा देखिए,

पिलपिल़ा ना मानेक।

८ रिस कर्बा छरेक, गस्साखानक त्याग करेक, गनगन कर्बे ना करेक,

जेइला काथा कि लोकटक खारापिर बिति धाक्‍लाचे।

९ कियाँकि दुस्टलाक नास कराल जाबे, 

मातुन जाहाँए परमप्रभुर आसपइरा देख्‍तेइ रहबे,

अम़ा परमेस्वरेर दुवाल देसखानत अधिकार कर्बे।

१० आर कुछु समय बाद दुस्टला नि रहबे, 

तम़ा अम़ाक छाब्लउ परे आर लागाल नि पाबन।

११ मातुन नम्र लोकला,

परमेस्वरेर दुवाल देसखानत अधिकार चलाबे,

आर सुख सुम्रित से सान्‍तित रहबे। 

१२ दुस्टला धर्मिलार खिलापत कुजिबानि करेचे,

आर रिसेर ताए धर्मि लोकलार पर अम़ा 

आप्‍नार दाँतला कपकपुवाचे।

१३ मातुन दुस्टलाक देखिए परमप्रभुड हाँसेचे,

कियाँकि उहाँए जानेचे कि

अम़ार नास हबार आखिरि दिनड लगते चलि आसिचेक। 

१४ दुस्टड आप्‍नार तेरुवालखान निक्लाचे, 

आर ठुक्बार ताने आप्‍नार धेनुकखान चाँरियाचे, 

जेसे गरिप दुखिलाक मारिए गिराक, 

आर सिधा साधा चाल चलनेर लोकलाक बध करोक।

१५ मातुन अम़ार तेरुवालखान दे,

अम़ारे कऱकलिजाला घुपा जातेक,

आर अम़ार धेनुकला,

भाङिए फेकाल जातेक।

१६ धर्मि लोकलार सङे,

धन सम्पति थोरेक हलउ परे,

दुस्ट लोकलार,

भेलाला धन सम्पति से उत्तम हए।

१७ कियाँकि दुस्ट लोकेर बाहाँलाक भाङाल जाबे, 

मातुन धर्मि लोकलाक परमप्रभुड सुरक्छित राख्बे।

१८ परमप्रभुड निर्दोस लोकलार, 

वास्‍ता राखेचे, 

आर अम़ार उतराधिकारट,

सदामधि अम़ारे रहाकि।

१९ बिपदेर दिनलात अम़ा

लाजत नि गिर्बे,

आर आकालेर दिनलात अम़ा

संतुस्ट रहबे।

२० मातुन दुस्ट लोकला नास हबे, 

आर परमप्रभुर दुस्मनला,

हारा पर्तिर लाखा हलउ मेसाए जाबे।

अम़ा धुवाँखानेर लाखा अलप हए जाबे। 

२१ दुस्ट लोकला रिन लेचे, 

तने आर घुराए नि देचे, 

मातुन धर्मि लोकला,

आप्‍नार खुल्ला हाते देचे।

२२ कियाँकि जाहाँए परमप्रभुड से आसिस पाचे,

उहाँए परमप्रभुर दुवाल देसखानेर पर अधिकार करेचे। 

मातुन उहाँर स्राप पाबार लोकलार

बुटिया नास हचे।

२३ लोकेर डेगड जदि, 

परमप्रभुर मन पसिनेर हकि ते, 

परमप्रभुड उहाँर डेगलाक दऱ करातेक।

२४ उहाँए ओझोट खाए परिए जालउ परे,

पराले हालतत नि रहबे, 

कियाँकि परमप्रभुड उहाँर हातला धरिए,

उहाँक लुखिए लितेक।

२५ मुइँ जामान छिनु आर आल़ा बुऱा हइचु। 

मातुन आभउ तलिक

धर्मि लोकटक त्यागाल जाबा

आर उहाँर सान्तानलाक माङिए खाते

केधउ नि मुइँ देखिचु। 

२६ दिबार कामत उहाँए आप्‍नार हातला खुल्‍ला करेचे, 

आर बड मन करे रिन देचे, 

आर उहाँर सान्तानला आसिस पाचेक।

२७ खाराप कर्बा छरेक 

आर भालाइ कर्ते जा,

तने तुइँ देसखानत 

सदाकाल जिए रहबो।

२८ कियाँकि परमप्रभुड ठिक ठिक इन्साफ कर्बार लोकलाक

प्रेम करेचे,

उहाँए आप्‍नार बिस्वासिलाक त्याग नि करेचे।

अम़ाक सदाए सुरक्छित राखाल जाबे,

मातुन दुस्टर सान्तानलार

बुटिया नास हबे।

२९ धर्मि लोकला देसखानत अधिकार चलाबे, 

आर हता सदाकाल बासा कर्बे।

३० धर्मि लोकट बुद्धिर काथा बलेचे, 

आर उहाँर जिभाड

निसाफेर काथा बलेचेक। 

३१ परमेस्वरेर बिधानखान 

उहाँर मनडत रहचेक, 

उहाँर ठेङला केधउ नि पिच्छलितेक।

३२ दुस्टला धर्मि लोकटर ढेउनि देचे 

आर जानहात्या कर्बा छाबेचे।

३३ परमप्रभुड धर्मि लोकटक दुस्‍टलार हातत छरिए नि दिबे,

निसाफ हबारखुना उहाँए 

धर्मि लोकटक दुसि ठहरिबा नि दिबे।

३४ परमप्रभुर आसपइरा देखिए रह 

आर उहाँर बाताल दमालडत लागिए रह 

आर उहाँए तम़ाक देसत अधिकार दिलाबार ताने उच्‍चत उठात्कन। 

दुस्टलाक नस्ट हते तुइँ आपुन नजरे देख्बो।

३५ मुइँ एक झना, 

दुस्ट आर आत्याचारि लोकक देखिचु, 

उहाँए सप्राल दगदगिया देबदारुर गाछटर लाखा छिले।

३६ फेर एक बेला मुइँ अइदे गेइस्‍नु ते देखेचु,

ओना, उहाँए हता नि छिले, मरिए खत्तम!

मुइँ उहाँक छाबिए देख्‍नु मातुन आर कुनह ठिना लागाल पानु नि!

३७ निर्दोस लोकलाक देख, 

सोझो मनेर लोकलाक बिचार कर, 

कियाँकि मिट मिलानसे रहबार लोकलार 

जिबनेर अन्त्य, कल से हचे।

३८ मातुन अपराधिला सम्पुर्नभाबे नस्ट हबे, 

दुस्टर सान्‍तानलार 

बुटिया नास कराल जातेक।

३९ धर्मि लोकलार उद्धार परमप्रभुर तरफ से हचे, 

दुखेर दिनत उहाँइ

अम़ार सुरक्छार सरनस्‍थान हचे।

४० परमप्रभुड अम़ाक सहजोग कर्बे आर अम़ार उद्धार कर्बे,

उहाँए अम़ाक दुस्टला से छुटाए बचाबे, 

कियाँकि अम़ा उहाँर पर सरन लेचे।

भजन ३८

दुखि लोकटर प्रार्थना

फम राख्बार ताने - दाउदेर प्रार्थना

१ हे परमप्रभु,

आप्नार गस्सार झँकत तुइँ मोक धम्काइस ना,

नाते गरम रिसेर ताए मोक दन्ड दिस।

२ कियाँकि तोर तिरलार पाए मुइँ घुपाल गेइचु,

आर तोर हातेर भार दे,

मुइँ चापाल गेइचु,

३ तोर गस्सार कारन,

मोर देहाड अतेक आच्छा नि छे।

नाते पापेर कारन,

मोर हड्डिलात कुनड चेइन छे।

४ कियाँकि मोर अपराधला पाअँ से मुथा तलिक ठेकि गेइचे,

मोर पापला उभाल नि जाबार मने बारा भारि हए गेइचे।

५ मोर मुरुखपुनार कारन, 

घावला मोर बिछिट्का गन फुटि गेएचे 

आर गाऱि घाव हए गेइचे।

६ मुइँ हेनङ झुकि गेइचु कि माटिखानत घेस्लिए हाम्‍कुरि काटिए बेराचु,

आर दिनभर बिलाप कर्ते कानिए बेराचु। 

७ कियाँकि मोर गतरखान जलनेर चुटे धेदाचे, 

आर मोर देहाड एकअरति कल नि पाचे।

८ मुइँ सम्पर्नभाबे उऩ हए गेइचु आर भाङिए जार बिजार कराल गेइचु। 

हृदयडत मोर बेचइन हबार कारन मुइँ आउदाए आउदाए कानिए उठेचु।

९ हे परमप्रभु, 

तुइँ मोर मनेर गटे मन्‍सुवाला जानेचिस, 

आर मोर कस्टेर कुहुँरनड,

तोर नजर से नुकाल नि छे। 

१० मोर कर कलिजाला दङदङाचे, 

मोर आप्‍नारे बल बुत्तासे साम़ार नि खाचे। 

मोर चखुर देख्वार रुहुनिडउ धेम हइ गेइचे।

११ मोर घावलार कारन मोर प्रियजनला आर सङला, 

मोर से दुरते रहचे। 

आर मोर आप्‍नाति लोकला दुरते थार मारिए रहचे।

१२ मोर प्रानड लिबा छाब्बारला, 

मोर ताने फान जुरेचे, 

आर मोर नाक्‍सान कर्बा छाब्बारला, 

मोर खिलाप बिनासेर काथा बलेचे 

आर से दिनभर दिनभर कलछपन कर्बार उपाए सँचेचे।

१३ आर मुइँ से एकटा बहिरा लोकेर लाखा हए छु जाहाँए कि सुन्बा नि पाचे, 

हेनङ कि मुखखान मेल्बा नि पाबार एकटा गेरा लोकेर मान्ति।

१४ छेच्कारे, मुइँ उड लोकेर लाखा हउ जाहाँए कुछु सुन्बा नि पारेचे,

आर जाहाँर मुखखानत कुनह उत्रा नि भेराचेक। 

१५ मातुन हे परमप्रभु, मुइँ तोर आसे थामिए छु। 

हे परमप्रभु मोर परमेस्वर, मोक तुहें उत्रा दिबो।

१६ कियाँकि मुइँ तोक प्रार्थना कर्ते कहिसेल्कुन कि,

मोर खिस्कत कर्ते अम़ा हास्बा नापाओक,

मोर ठेङला पिच्छिलिले

आप्‍नाक हुँसियार सम्‍झिए अम़ा गुमान कर्बा ना पाओक।

१७ कियाकि आप मुइँ परिम परिम हए गेइचु 

आर मोर दुखेर हान्डिड मोर सङे लागिए छे।

१८ मोर अपराधला मुइँ सुइकार करेचु, 

मोर पापलार खातिर मुइँ छेमा माङेचु।

१९ मोर दुस्मन भेलेला छे, अम़ा बाडा साहाँजोर छे,

बिना मतलबे मोक घिन कर्बारला भेलेला झना छे।

२० जाहाँए भालाइर बदला खारापि करेचे, 

अम़ा मोक भालाइर पाछु धर्बा देखिए डाहि हए बाडा जलेचे।

२१ हे परमप्रभु तुइँ मोक ना त्यागिस। 

हे मोर परमेस्वर,

मोर से तुइँ दुर ना हइस।

२२ हे परमप्रभु मोर उद्धारकर्ता, 

मोक सहजोग कर्बा तुइँ धम्करे आसेक।

भजन ३९

छिन पहरिया जिबन

संगित आगुवाडर ताने - यदुतुनेर ताने दाउदेर भजन

१ मुइँ आप्‍नाक कहनु, "मुइँ आप्‍नार चाल चलनलात हुँसियार हमु, 

जेसे मोर जिभाडक मुइँ पाप कर्बार से रुक्बा पारु।"

दुस्टला मोर नजरत रहबार तलिक

मुइँ आप्‍नार मुखखानत जाबि पिऩिए झित मारिए रहमु।

२ मुइँ गेरा हए झित मारिए रहनु।

भालाइर काथा हलउ मुइँ नि बल्‍नु, 

मोर दुखखान बाऱिए आरह खाराप हते गेले।

३ मोर हृदयड तले तले जलिस्ले

आर मुइँ जेतेक जेतेक सँचु 

अतेक अतेक धित्किए उठे। 

तने मुइँ मुखखान फुरिए हेनङ कहनु:

४ "हे परमप्रभु, मोर जिबनेर आखिरि केतेदिना हबे, 

आर मोर आउदा केतेखान छे मोक जान्बा दे,

जेसे मुइँ इड जान्बा पारु कि मोर जिबनड केनङ छिन पहरिया छे।

५ मुइँ जानेचु, तुइँ मोर आउदाखान एक टाकरेर बेनाएचिस।

आर मोर जिन्गानिड तोर नजरत कुछु नि हए। 

छेच्कारे, हरेकटा लोक काहुँ केतउखान सुरक्छित हलउ,

उहाँए बाठे एक मुठि निकास हए।

६ छेच्‍कारे, लोकट 

छियाँखानेर लाखा बेरालुरा करेचे,

उहाँए आकारते उदास हचे। 

हबार ते लोकट आप्‍नार ताने धन सम्पतिला जुक्‍ताचे, 

मातुन उहाँए इड नि जानेचे कि 

उला धन सम्पति काहाँर हतेक।

७ आप हे परमप्रभु, मुइँ काहाँर ताने थामिए रहु? 

मोर आस्रा ते बाठे तोर पर छे।

८ मोर गटे अपराधलासे मोक छुटा। 

मुर्ख लोकलार ताने मोक निन्दार कारन ना बेना।

९ मुइँ झित मारिए छिनु, 

मुइँ आप्‍नार मुखखान नि खल्नु, 

कियाँकि हुनङ कराबार तुहें हइस।

१० जेइखान बिपत तुइँ मोर पर ढालिस्लो, उखान बिपतक मोर से दुर करेक। 

तोर हातेर मुक्‍का खाए मुइँ हारमानि गेइचु।

११ जेइखुना पापेर खातिर 

तुइँ लोकटक डाटनि दिए सुध्राचिस,

उखुना उहाँर सुन्दरताखानक तुइँ

पकाए खाए जाबार लाखा नस्ट करि देचिस। 

छेच्कारे लोकला,

बास्तबत निकासेर बाठे झुक्‍कि हए। 

१२ हे परमप्रभु, मोर प्रार्थनाड सुनि दे, 

आर मोर पुकारटत कानभान दे।

मोर लोयला देखिए तुइँ झित मारिए ना रोहो, 

कियाँकि मोर बापदादोलारे लाखा

मुइँ तोर सङे परबासि

आर परदेसि हए छु।

१३ मुइँ बिदाबारि हए जाबार से आगुत 

आर मोर नाम निसाना मेटि जाबार से आगुत 

कुछु समयकार ताने तोर रिसेर नजरट

मोर पर से हटाए दे,

जेसे मुइँ खुसि मानाबा पारु।

भजन ४०

सहजोगेर ताने प्रार्थना

संगित आगुवाडर ताने - दाउदेर भजन

१ मुइँ धिरजबान हए परमप्रभुर आसपइरा देख्‍नु, 

तने उहाँए मोर पर नजर कर्ले 

आर मोर पुकारटक सुन्ले।

२ उहाँए मोक सर्बनासेर खादिड से 

आर दलदलिया धाँसखान से टानिए निक्लाले। 

उहाँए मोर ठेङलाक

चाट्टानखानेर पर थार कराले 

आर मोर भरिलाक स्थिर कराले।

३ मोर मुखत उहाँए एकटा नायाँ गित धरि दिले, 

हामार परमेस्वरेर बाखान गिदाबार प्रसंसार एकटा गित।

इडक देखिए सुनिए भेलेला झनार भित्रत, 

भय उत्पन हबे,

आर अम़ा परमप्रभुर पर बिस्वास कर्बे।

४ धन्य हए उड लोक, 

जाहाँए परमप्रभुडर पर भार्सा करेचे, 

उहाँए आप्‍नार नजरट गुमानिलार बिति नि देचे,

नाते अम़ार बिति नजर देचे,

जाहाँए आप्‍नाक झुट्टा देपतालार पाछु धराइचे। 

५ हे परमप्रभु मोर परमेस्वर! 

तुइँ हामार ताने भेलेला छकलागा काम करिचिस। 

हामार ताने बेनाल तोर योजनालार बाखान

तोर साम्‍ना काहाँए कर्बा पारे! 

महँ जदि उलार बर्नन कर्बा छाबु ते, 

घोसना कर्बार उलार गेन्तिड

महर ताने भेलेला हबे।

६ तुइँ बलिदान आर भेटिर चाहाना नि कर्लो,

मातुन मोर कानलाक तुइँ खुलि दिलो। 

होम बलि आर पाप बलिर

माङ तुइँ नि कर्लो।

७ तने मुइँ उत्रा दिते कहनु, 

"ले देखेक, मुइँ हाजिर छु - 

कितापेर मठाडत

मोर बिसयत एइनङ लिखाल छे।"

८ हे मोर परमेस्वर, तोर इच्छा अनुसार कर्बा मुइँ चाहाचु।

तोर बिधानला मोर हृदयडत छे।

९ बिराट सभात मुइँ तोर उद्धारेर सुसामाद सुनानु। 

देखेक, मोर मुखखान मुइँ बन नि करिचु,

हे परमप्रभु, इड काथा तुइँ आच्छा से जानेचिस!

१० मुइँ तोर उद्धारेर धार्मिकताखान मोर हृदयत नुकाए नि राख्‍नु। 

तोर ठिना से आस्‍बार सत्यता

आर तोर पाए आस्बार उद्धारेर बिसयत घोसना कर्बा मुइँ नि छर्नु।

बिराट सभार आगुति तोर अनन्त प्रेमखानेर चार्चा कर्बा

आर तोर सत्यतार बिसयत बाताबा मुइँ नि छर्मु। 

११ हे परमप्रभु,

तोर कृपाखान मोर पर आस्बा ना रुकेक।

तोर अनन्त प्रेमखान आर तोर सत्यताखान

सदाकाल मोर रक्छा करोक। 

१२ कियाँकि मोक आगेन्ति कस्‍टला आर समस्‍याला घेरिए लिचे।

मोर अपराधला मोक हेनङ जर्कसिए धरिचे कि 

मुइँ आप देख्वाउ नि पारेचु,

मोर अपराधलार गेन्‍तिड हेनङ बेसि हइचे कि

मोर मुथार चुलिलाउ से अधिक छे, 

ताहाते मुइँ हाय हातास हइ गेइचु। 

१३ हे परमप्रभु, मोक छुटाबार ताने राजि हो। 

हे परमप्रभु, मोक मद्दत कर्बा

धम्करे आसेक।

१४ मोर प्रानड लिबा छाब्बार साभाउ 

लाजत परोक आर दुबिधात गिरोक।

मोर खारापि कर्बा छाब्बारलार हार हकि, 

घुरिए पालाक आर लाजत गिरोक।

१५ मोर खिलाप उख्‍यासि कर्ते, 

काख्लि बजाबारला,

लाजेर चुटे अपमानित होक।

१६ मातुन तोर खुजि कर्बारला साभाउ 

आनन्दित होक आर खुसि मानाक। 

तोर उद्धारखानक प्रेम कर्बारला साभाउ

लागातार कोहोक,

"परमप्रभुड बारा माहान छे।"

१७ एसा ते मुइँ गरिप आर गरजत गुजारा कर्बार लोक हउ, 

मातुन परमप्रभुडए मोर पर बिचार करेचे। 

तुहें मोर मद्दतकार आर उद्धारकर्ता हइस। 

हे मोर परमेस्वर,

आर देरि ना करेक।

भजन ४१

परमेस्वरेर सहजोगेर ताने प्रार्थना आर संअ हबार ताने नेहरा

संगित आगुवाडर ताने - दाउदेर भजन

१ धन्य हए उड लोक!

जाहाँए गरिप लोकलार वास्ता करेचे, 

परमप्रभुड उहाँक,

उहाँर दुखेर दिनलात छुटातेक। 

२ परमप्रभुड उहाँर रक्छा कर्तेक,

आर उहाँर जिबनडक बचाए राख्तेक। 

परमप्रभुड उहाँक

पृथिमिखानत रहते आसिस दितेक। 

तुइँ उहाँक

उहाँर दुस्मनलार हातत नि छर्तेक।

३ परमप्रभुड उहाँक

बेमारि हए सेजात परिए रहबारखुना सम़्लातेक।

आर तुइँ उहाँक बेमारि अबस्था से उठाए ठाहार कर्तेक।

४ जेसा मुइँ कहनु,

"हे परमप्रभु, मोर पर कृपा देखा आर मोक संअ करेक,

कियाँकि मुइँ तोर खिलापत पाप करिचु।"

५ मोर दुस्मनला मोर खिलापत हेनङ कहए खाराप काथा बलेचे,

"उहाँए केतेदिना मरे ते,

उहाँर नाअँ निर्सान गटे कुछु मेसाए जाकि!"

६ आर काहुँ मोक देख्बा आस्लउ 

मुखखान दे उहाँए बेनाउटि हुप भार्सा देचे,

मातुन भित्रत उहाँए अधर्मेर काथाला जगार करेचे,

आर बाहारत जाए

उहाँए अइला काथा उख्‍यासि करे बलिए बेराचे।

७ मोक छि घिन कर्बारला साभाउ एकेठिना जर हए

मोर खिलापत खास खास खुस खुस करेचे।

मोर नाक्सानि कर्बा अम़ा मोर खिलापत हेनङ कहते कुजिबानि बेनाचे:

८ "उहाँक मरन साङ़ाति रोगखान धरिचेक

आर आप उहाँए फेर घुरिए सेजाखान से

केधउ नि उठबे।"

९ मोर आप्‍नारे घनिस्ट सङड, 

उहाँर पर मुइँ सम्पुर्नभाबे भार्सा करु आर उहाँए महरे पातत खाए,

उहाँइ मोर खिलापत लात उठाइचे। 

१० मातुन हे परमप्रभु, मोर पर आप्‍नार कृपा देखा आर मोक ठाहार करेक,

जेसे मुइँ अम़ाक बदला लिबा पारु!

११ तने मुइँ इड जान्बा पामु कि,

तुइँ मोर पर खुसि छिस, 

आर से मोर दुस्मनला,

मोर पर जित हासिल कर्बा नि पार्बे। 

१२ मातुन तुइँ मोक,

मोर इमान्दारितार कारन साम़्लाबो, 

आर आप्‍नार उपस्थितित,

तुइँ मोक सदाए राख्बो। 

१३ इस्राएलेर परमेस्वर, 

परमप्रभुड आल़ा से लेगेत सदा सर्बदा धन्य होक।

आमेन सदा आमेन।

दस्रा खन्ड

(भजन संग्रह अध्याय 42—72)

भजन ४२

परमप्रभुर प्याँस

संगित आगुवाडर ताने - कोरह बंसिलार मस्किल रागत गिदाबार भजन

१ हे परमेस्वर,

जेइनङ करे हरिङड

लदिर ठान्डा पानिर ताने छिटपिटाचे,

अइनङ करे मोर प्रानड तोर ताने छिटपिटाचे।

२ मोर प्रानड परमेस्वरेर ताने, 

जेअँत परमेस्वरेर ताने छिटपिटाचे।

केतखुना मुइँ उहाँर उपस्थितित जाउ ते,

परमेस्वरटक दर्सन करु?

३ मोर चखुर लोयलाए 

मोर ताने रातदिनकार आहार हइचे,

आर लोकला मोक लागातार मुदाइ भाबे हेनङ कहचे,

"कोय तोर परमेस्वरट ?"

४ जेइखुना मुइँ बिताल दिनलार उला काथा फम पाचु,

मोर मनड भित्रे भित्रे आउँदाए उठेचे, 

जोय दिबार लोकेर जुलुसेर बिचत मुइँ

केनङ धन्यबाद आर जयजयकारेर आगुवान हउ

आर उत्सव मानाते जय ध्वनि सहित

भिरखानक परमेस्वरेर भबनडर माखे आगुवानि करु। 

५ हे मोर मन! कियाँ तुइँ अतेक उदास हचिस? 

कियाँ तुइँ भित्रे भित्रे हुनङ छटपटाचिस?

परमेस्वरटर पर भार्सा राखेक, 

मोर छुटकारार खातिर मुइँ फेर उहाँर प्रसंसा कर्मु, 

कारन उहाँए मोर उद्धारक आर मोर परमेस्वर हए।

६ हे मोर परमेस्वर, 

मोर मनड भित्रे भित्रे बाडा उदास छे, 

अइताने मुइँ तोक यर्दनेर उधोपति, 

हेर्मोन पाहारलार बिच से, 

मिसार पाहारखान से 

प्रार्थनात फम करेचु। 

७ उपर से बहए पर्बार तोर झरनार गिर्जनत, 

सुमुन्दरटए सुमुन्दरटक डाकाचे।

तोर गटे ढेउँ आर गचियाला 

मोर पर आछ्रिए आछ्रिए परिचे।

८ दिनकरे परमप्रभुड 

उहाँर अनन्त प्रेमखानक आग्या दिबे, 

आर रातकरे मोर सङे

उहाँर गित भजन हबे,

जेइला कि मोर जिबनेर परमेस्वरटक प्रार्थना हए। 

९ मोर परमेस्वर, मोर चाट्टानडक मुइँ कहचु,

"तुइँ मोक कियाँ पिस्राए गेइचिस? 

दुस्मनलार दलनत परिए

कियाँ मुइँ सोग करिए बेराउ?" 

१० मोर हड्डिलात मरन साङ़ाति घाव हबार लाखा, 

मोर दुस्मनला निन्दा कर्ते

मोक हरखुना कहचे, 

"कोय तोर परमेस्वरट?"

११ हे मोर मन! कियाँ तुइँ अतेक उदास हचिस? 

कियाँ तुइँ भित्रे भित्रे हुनङ छटपटाचिस?

परमेस्वरटर पर भार्सा राखेक, 

मोर छुटकारार खातिर

मुइँ फेर उहाँर प्रसंसा कर्मु 

कारन उहाँए मोर उद्धारक आर मोर परमेस्वर हए।

भजन ४३

निसाफ आर मुक्तिर ताने प्रार्थना

१ हे परमेस्वर, मुइँ दुसि नि छु कहए साबित करि दे, 

आर भक्‍तिहिन लोकलार खिलाप

मोर पक्छ से बलिए दे।

छलि लोकला से आर दुस्ट लोकला से

मोक बचा।

२ कियाँकि मोक सरन दिबार परमेस्वर तुहें हइस।

तुइँ मोक कियाँ त्यागि दिचिस? 

दुस्मनलार दलनेर कारन 

मुइँ सोग करिए कियाँ बेराउ? 

३ तोर ओजोतखान आर तोर सत्यताखान पाठाए दे, 

अइलाए मोक तोर पबित्र पाहारखानत,

आर्थात तोर बासस्थानत आगुवानि करोक, 

जेइठिना तुइँ बासा करेचिस।

४ तने मुइँ परमेस्वरेर बेदिडत जामु,

मोर परमेस्वरेर ठिना, 

जाहाँए मोर आनन्द आर खुसि हए।

हे परमेस्वर, मोर परमेस्वर, 

तोर प्रसंसा मुइँ तार बाज्‍ना बलाए कर्मु।

५ हे मोर मन! कियाँ तुइँ अतेक उदास हचिस?

कियाँ तुइँ भित्रे भित्रे हुनङ छटपटाचिस? 

परमेस्वरटर पर भार्सा राखेक, 

मोर छुटकारार खातिर

मुइँ फेर उहाँर प्रसंसा कर्मु 

कारन उहाँए मोर उद्धारक आर मोर परमेस्वर हए।

भजन ४४

सुरक्छार ताने प्रार्थना

संगित आगुवाडर ताने - मस्किल नाएर रागत कोरह बंसिलार भजन

१ हे परमेस्वर, हामा आप्‍नारे काने सुनिचि, 

हामार बाप दादोला हामाक कहिचे, 

तुइँ पुर्ना जामानार अम़ार समयत 

केनङ माहान कामला करिस्लो।

२ जात जातेर लोकलाक तुइँ आप्‍नारे बाहाँ दे रेग्‍दिए पिटालो,

आर आप्‍नार लोकलाक तुइँ स्थापित करालो। 

जात जातेर लोकलाक साताए तुइँ निक्लाए भागुवालो, 

मातुन हामार बापदादोलाक तुइँ,

थिति बोर्कोत दिलो। 

३ कियाँकि अम़ा उखान देसेर पर आप्‍नार तरुवालेर बल से जित हासिल नि करिस्ले,

नाते अम़ा आप्‍नार बाहाँर बले बिजय हइस्ले, 

मातुन तोर दाहिना हातखान दे,

आर्थात तहरे बाहाँर बल से,

आर तोर उपस्थितिर कारन अम़ा जित हासिल करिस्ले,

कियाँकि तुइँ अम़ार पर खुसि छिलो।

४ हे मोर परमेस्वर! 

तुइँ मोर राजा हइस,

तुहें याकुबडक बिजय दिलाइचिस। 

५ तहरे सामरथ से हामा दुस्मनलाक पाछु हटाचि। 

हामार खिलाप उज्रिए आस्बारलाक, 

हामा तहरे नाअँत खेचिए आगु बाऱेचि।

६ कियाँकि मुइँ आप्‍नार धेनुकखानेर पर भार्सा नि करेचु, 

नाते मोर तेरुवालखान मोक बिजय कराबा पार्बे।

७ मातुन तुइँ हामाक हामार दुस्मनला से बचालो, 

आर हामाक घिन कर्बार लोकलाक तुइँ,

लाजत गिरालो। 

८ परमेस्वरत हामा उहाँर बाख्‍नाति काथा लागातार बल्‍म, 

आर तोर नाअँडर बाखान हामा सदासर्बदा कर्म।

९ मातुन आप तुइँ हामाक त्याग करिचिस 

आर हामाक निच बेनाइचिस।

तुइँ हामार सेनालार आगु आगु

आप हामार सङे आर नि जाबो। 

१० तुइँ हामाक,

हामार दुस्मनलार साम्‍ना पाछु सर्किए भाग्‍बार बेनाइचिस।

आर से हामार दुस्मनला हामाक लुटपाट करिचे।

११ तुइँ हामाक काटबार ताने, 

राखाल भेरालार लाखा बेनाएचिस, 

तुइँ हामाक जात जातेर लोकलार बिचत, 

छिर्याछिट करिचिस।

१२ तुइँ आप्‍नार प्रजालाक बारा कम्‍ति दामत बेचि दिचिस,

आर अम़ाक बेचिए तुइँ

कुनह लाभ नि लिचिस।

१३ हामार अरस परसेर लोकलार साम्‍ना हामाक लाजत गिराइचिस, 

आर हामार बग्‍ले पासे रहबार लोकलार नजरत,

हामाक खन खिताल कर्बार, 

आर खिस्कत कर्बार साधन बेनाइचिस।

१४ जात जातेर लोकलार बिचत तुइँ

हामाक हासि भेरा काथा बेनाइचिस,

हामाक देखिए लोकला मुथा टेम्काचे।

१५ भरदिन मोर पर अपमानखान लागाल रहचे, 

लाजेर मारे मोर मुखखान ढाकाल गेइचे।

१६ निन्दा कर्बार आर खिताल कर्बार लोकलार तुच्छ बचनेर कारन,

आर दुस्मनि साध्बार लोकलार चलते,

मुइँ हेनङ हइचु।

१७ हामा तोर फम नि पिस्राइचि, 

नाते तोर कारालड भङ करिचि, 

ताहुँ इला गटेला काथा हामार पर आसिए परिचे।

१८ हामार हृदयला तोर पर से बहकिए नि जाए, 

नाते हामार डेगला तोर दमालड से बहकिचे।

१९ ताहुँ तुइँ हामाक,

खेटिया नुकाबार धादङि से उसान बेनाए दिलो, 

आरसे मिर्तुर छियाँ दे हामाक,

झापाए दिलो।

२० हामा जदि हामार परमेस्वरेर नाअँडर फम पिस्राचि

आर हामार हातला प्रार्थनार भाबे

भिन देपतालार प्रति फइलाइचि ते, 

२१ परमेस्वरट कि उला काथा जान्ले हने नि?

कियाँकि उहाँए

मनेर गुप्‍त काथाला तलिक जानेचे।

२२ ताहारअ पर तोर खातिर हामा भरदिन भरदिन मरेचि।

काटबार ताने राखाल भेराडर लाखा

हामाक गेनाल गेइचे।

२३ हे प्रभु जागिल हो,

कियाँ तुइँ सुतिएछिस? 

उठेक, हामाक सदाकार ताने ना त्यागेक।

२४ कियाँ तुइँ आप्‍नार मुखखान नुकाचिस?

हामार कस्ट आर सास्तिलाक 

तुइँ कियाँ पिस्राचिस?

२५ हामार प्रानड धुलालार सङे मिस्लि गेइचे, 

हामार देहाड भुइँखानत सटसट हए गेइचे।

२६ उठेक! हामाक सहजोग दे। 

तोर अनन्त प्रेमखानेर खातिर हलउ परे 

हामार उद्धार करेक।

भजन ४५

राजार बेहार गित

संगित आगुवाडर ताने - कोरह बंसिलार मस्किल, "लिलि फुल" रागत बेहार भजन

१ मोर हृदयड उत्तम उत्तम 

सब्दलार पाए उछलिए परेचे,

राजाडर ताने मुइँ गित गिदामु।

मोर जिभाड

सिपति लेखकेर कलमडर लाखा 

सिपाल हइचे। 

२ मान्सिर सान्तानलार बिचत

तोर लाखा सुन्दर आर काहुँ नि छे। 

तोर ठोटेर सब्दला कृपामय आर अभिसेकपुर्न छोक।

अइताने परमेस्वरट तोक सदाकार ताने आसिस दिचोक।

३ हे महाबलि योद्धा, कम्मरत तेरुवालखान बाऩेक, 

आप्‍नार महिमा आर सानमान धारन करेक।

४ आर आप्‍नार सानमान सहित 

सत्यता, नम्रता आर धार्मिकतार खातिर

जित सहित कर्ते जा,

आर तोर दाहिनाखान हाते 

तोक अदभुत अदभुत काथाला सिकाकु।

५ राजार दुस्मनलार

कर कलिजालात घुपा जाबार ताने

तोर तिरला बारा तिरतिरिया छोक। 

जात जातेर लोकला तोर चरनत पर्कु।

६ हे परमेस्वर, तोर राजेर सिंहासनड 

सदा सर्बदार ताने स्थिर रहतोक 

आर तोर राज मोग्दुराड

निसाफेर राज मोग्दुरा हतोक।

७ धार्मिकताखानक तुइँ प्रेम करेचिस

आर दुस्टताखानक तुइँ घिन करेचिस। 

अइताने हे परमेस्वर, तोर परमेस्वरट तोक,

तोर सङला से आरह बेसिकरे 

खुसिर तेल दे अभिसेक करिचोक।

८ तोर गटे राज पोसाकला

मुलमुलिया गन्धरस, एलवा आर तेजपातेर महक से 

आरह बेसि महकदार छोक।

हँतिर दाँतिया महलत,

तार बाज्नार संगित दे,

तोक खुसि बेनाचोक। 

९ तोर सम्‍मानित बेर्छानिलार मइधे,

राजबारिर राजकुमारिलाउ हकु।

तोर दाहिना बगल ओपिर से आनाल,

खाँटि सनार गाहाना पिऩि,

राज्‍सि कइनाड मउजुत छोक।

१० ओगे राज्‍सि कइना!

मोर काथाला ध्यान दे आर गउर करे सुनेक,

बाप माएर घरेर लोकलार काथाला सुन्बा छरेक 

आर बापेर घरटक पिस्रा।

११ तने जाए राजाड तोर भित्रि रुपखानत मोहित हतोक,

आर तुइँ उहाँर अबस्य आदर करिस,

कियाँकि उहाँए तोर स्वामि हकु।

१२ टुरोसेर राज्‍सि कइनाड तोर ठिना सान्दोस लिए आस्तोक,

आर धनिमानि लोकला 

तोर नजरत आप्‍नाक पसिन पराबा छाब्तोक।

१३ महलेर भित्रि कइना राखा कठाडत

राज्सि कइनाड केइसा सोभायमान छे! 

उहाँर नुआँला सना दे गुथाल छिकि।

१४ सना दे गुथाल रङ चङिया पोसाकत, 

उहाँक राजाडर ठिना पुगाए दुवाल जाबे।

उहाँर पाछु पाछु बेर्बार कइनाधरिलाकअ 

तोर ठिना पुगाए दुवाल जाबे।

१५ खुसि आर आनन्द सहित 

अम़ाक भित्रि कठाडत पुगाए दुवाल जाबे। 

अम़ा राजार भित्रि महलडत पेस हबे।

१६ तोर बापदादोर बङसटत 

पाछु तलिक राजा हबार ताने,

तोर भेलेला बेटा जलम लितोक,

आर गटेखान पृथिमि भरे

तुइँ अम़ाक राजकुमार घोसना कर्बो।

१७ मोर गितडर पाए मुइँ तोर नाअँडक 

जुग जुग तलिक फम राख्वार बेनामु 

आर जात जातेर लोकला

सदा सर्बदा तोर प्रसंसा कर्तोक।

भजन ४६

परमेस्वरट हामार सरन लिबार ठाअँ आर सक्‍ति

संगित आगुवाडर ताने - कोरहबंसिलार अलामोत कहबार एक किसिमेर भजन

१ परमेस्वरट हामाक सरन दिबार सरनस्थान

आर हामार बल हए, 

संकस्टेर बेला सदाए हाजिर रहबार मद्दतकार।

२ अइताने हामा डर भय नि खाम, 

बाते पृथिमिखान उथलपुथल हइजाक,

बा सुमुन्दरट पाहारलाक गिलिजाक,

३ बा सुमुन्दरट फपाए फपाए गिर्जोक, 

आर गाजए फेपेन्दा होक,

बाते सुमुन्दरट ओन्डोल हए आसिए पाहारलाक गिमगिमुवाक। 

४ एकटा लदि छे, 

जाहाँर जलधारला परमेस्वरेर नगरखानक,

आर्थात सर्बोच्‍चत बासा कर्बारटर 

पबित्र बासस्थानखानक खुसि बेनाचे।

५ परमेस्वरट उखान नगरेर बिचत छे,

उखान नगर केधउ नि टलमलाबे। 

परमेस्वरट उहाँक बेड्डि भरुवाए सहजोग कर्बे।

६ जात जातेर लोकलार बिचत उखोगोलो उठिचे, 

देस देसलार बिचत हुलगुल उठिचे, 

उहाँए आप्‍नार गालाड डाङर करिचे, 

पृथिमिखान पग्‍लिए परेचे।

७ सेनालार परमप्रभुड 

हामार सङे छे,

याकुबेर परमेस्वरट

हामार सरनस्थान हए।

८ आस, परमप्रभुर कामला पर नजर कर! 

देख, उहाँए पृथिमिखानक केनङ उजार करिचे।

९ पृथिमिर ओर से छोर तलिककार, 

लाऱाइलाक उहाँइ रुकेचे,

तिर धेनुकलाक भाङेचे,

तिर्तिरिया बलमलाक उहाँए टुक्रा टुक्रा करेचे,

आरसे रथलाक उहाँइ अगिनत जलाचे।

१० झित मारिए रह

आर मुहें परमेस्वर हउ कहए जान।

जात जातेर लोकलार बिचत मुइँ उँच्‍च कराल जामु,

पृथिमिखानत मुइँ उँच्‍च कराल जामु।

११ सेनालार परमप्रभुड,

हामार सङे छे,

याकुबेर परमेस्वरट,

हामार सरनस्थान हए।

भजन ४७

परमप्रभुड गटेखान पृथिमिर राजा

संगित आगुवाडर ताने - कोरहबंसिलार भजन

१ हे सब जात जातिर लोकला! थाप्रि बलाअ ! 

गाला खुलिए आनन्द से 

परमेस्वरेर जयगान कर!

२ कियाँकि सर्बोच्‍च परमप्रभुड बारा भय योग्य छे,

उहाँइ गटेखान पृथिमिर माहान राजा हए! 

३ देस देसेर लोकलाक उहाँए हामार अधिनत कराले, 

आर जात जातेर लोकलाक उहाँए हामार ठेङेर लातखुरा बेनाले।

४ उहाँए हामार ताने कारालेर भुइँ, 

कनान देसखानक उत्तराधिकारेर भाबे बिछबे,

उखान भुइँ उहाँर पसिनेर लोक हामा,

याकुबेर सान्तानलार ताने गउरब हए।

५ परमेस्वरट जयजयकारेर गित गाउना सहित,

उपर उठिचे, 

परमप्रभुड साहानार जयधुन सहित,

उपर चऱिचे। 

६ परमेस्वरेर प्रसंसार गित गिदाअ, 

हामार राजाडर प्रसंसार गान कर,

भजन गिदाए प्रसंसार जयगान कर!

७ परमेस्वरट गटेखान पृथिमिर राजा हबार कारन 

भजन गिदाए उहाँर प्रसंसार गान कर।

८ परमेस्वरट जात जातेर लोकलार पर राज करेचे, 

परमेस्वरट आप्‍नार पबित्र सिंहासनत बिराजमान हए छे।

९ जात जातेर सासकला,

अब्राहामेर परमेस्वरेर प्रजा हबा

एक ठिना जम हइचे,

कियाँकि पृथिमिर गटे सासकला

परमेस्‍वरेर हातत छे।

उहाँए उँच्‍चत

साभारअ से आरह अति उँच्‍चत छे। 

भजन ४८

सियोनेर सुन्दरता आर महिमा

एकटा गित - कोरह बंसिलार भजन

१ हामार परमेस्वरेर नगरखानत,

आप्‍नार पबित्र पर्बतखानेर पर, 

परमेस्वरट माहान,

आर बाडा प्रसंसार लाइक छे।

२ उच्‍चर भाबे कहले से सियोन पर्बतखान बाडा सुन्दर छे!

समस्त पृथिमित रहबार लोकलार ताने बारा आनन्देर काथा,

कुछु दुर उत्तर बिति अबस्थित, 

माहा राजार नगर सियोन पर्बतखान छे।

३ परमेस्वरट उखान नगरेर महललात हाजिर छे, 

उखान नगरक उहाँए सुरक्छार ताने, 

सरन लिबार ठाअँर रुपत परिचित कराइचे।

४ कियाँकि, देख राजाला एक ठिना जर हए,

जेरह जेरह बाऩिए,

सियोन पर्बतखानक हान मार्बा आगुवाते गेले।

५ मातुन सियोन पर्बतखानक देखिल मन्तेइ,

अम़ाक चक्‍चन्दि लागि गेल्‍कि, 

आर अम़ा घबराए गेले तने भग्बा धर्ले।

६ अइसाथ अम़ाक काप्‍नि छुट्टिगेल्कि,

आर अम़ा प्रसब बिसेर चुटे छटपटिबार पुवातिडर लाखा हए गेले।

७ तुइँ अम़ाक हेनङ नस्ट कर्लो,

जेइनङ तर्सिस देसेर पानि जाहातलाक पुर्या बायाँरखान दे करिस्लो। 

८ जेइनङ हामा सुनिस्‍न,

सेइनङ हामा सेनालार परमप्रभुर नगरखानक

आर्थात हामार परमेस्वरेर नगरखानक देख्‍न। 

परमेस्वट उखान नगरक

सदाकार ताने सुरक्छित राख्बे।

९ हे परमेस्वर, तोर मुन्डिलडर भित्रत 

हामा तोर अनन्त प्रेमेर फम पाइचि।

१० हे परमेस्वर, जेइनङ तोर नाअँड छोक,

सेइनङ तोर प्रसंसा,

पृथिमिर ओर से छोर तलिक हचोक। 

तोर दाहिनाखान बाहाँ धार्मिकता से भरपुर छोक।

११ सियोनेर बासिन्दाला खुसि होक, 

तोर निसाफेर कारन

यहुदार नगरबासिला आनन्द मानाक।

१२ सियोनेर चारह बिति घुरेक, 

आर याहाँर बग्‍ले बग्‍ले गोल करे घुरेक,

याहाँर मिनारलार गेन्‍ति उठा,

१३ याहाँर देबाललार पर आच्छा से भान करेक, 

याहाँर सुरक्छार घरलार,

आच्छासे देखभाल करेक,

जेसे आस्बार पुस्ताडक तम़ा बाताबा पारन।

१४ कियाँकि याहिं हामार परमेस्‍वर सदा सर्बदार परमेस्वर हए।

अनन्त काल तलिक याहिं हामाक आगुवानि कर्बे।

भजन ४९

धन सम्पतिर पर भार्सा कर्बार मुर्खता

संगित आगुवाडर ताने - कोरहबंसिलार भजन

१ ओरे, जात जातेर हरेकटा लोक इला काथा सुन!

हे संसारेर गटे बासिन्दाला आच्छा से कानभान द,

२ निच आर माहान, धनि आर गरिप 

साभाउ सङे सङे ध्यान द!

३ मोर मुखखान बुद्धिर काथा बल्बे। 

मोर मनेर सँच बिचारला मोक समझ सक्‍ति दिलाबे।

४ मुइँ आप्‍नार कानभान,

निति बचनत दिमु, 

तार बाज्‍ना बलाए मुइँ,

फाक्रिर भेद खुलामु।

५ दुखेर बेला मुइँ 

कियाँ घब्‍रामु 

आर सास्ति पाबारखुना मुइँ 

भय कियाँ खामु?

६ जेइला लोक,

आप्‍नार धन सम्पतिलार पर भार्सा करेचे,

आर आप्‍नार धनलार अभलचभलत गुमान करेचे,

७ अम़ार मइधे काहुँ होक, कुनह किसिम से पोरक छुटाबा नि पार्बे, 

नाते पोरक छुटाबा परमेस्वरटक छुटकारार दाम तिर्बा पार्बे।

८ कियाँकि जिबनेर छुटकारार दामड बाडा भारि छे, 

हेनङ भारि कि,

ताहार दाम केधउ तिरा नि जाचे।

९ हेनङ काहुँ नि छे,

कि उहाँए अनन्त काल तलिक जिए रोहोक,

आर उहाँक केधउ कोबोरत जाबा ना पर्कि। 

१० बास्‍तबत हामा देख्बा पाचि,

लोकट बुद्धिमान हलउ मरेचे। 

अइनङ करे मुर्ख आर पसु सामान लोकलाउ नस्ट हचे,

आर आप्‍नार धन सम्पतिला अम़ा पोरेर ताने छरिए जाचे। 

११ अम़ार कोबोरलाए अम़ार ताने सदाकार घर हचेक 

आर आप अइला कोबोर,

अम़ार ताने पुस्ता पुस्ता तलिक बासा कर्बार बासाघरा।

हबार ते अम़ा आप्‍ना आप्‍नि जगह जमिनला आप्‍नारे नाअँत राखेचे।

१२ मातुन लोकटर सङे धन सम्पतिला रहलउ उहाँए टिकिए रहबा नि पारेचे। 

उहाँए त केबल मारा पर्बार जतुडर सामान हचे।

१३ आप्‍नार पर भार्सा कर्बार लोकलार हालत एइनङ हचे, 

आर अम़ार काथा धरिए, 

अम़ार लाट धर्बार लोकलारअ हाल एइनङ हचे।

१४ एकपासिया भेरालार लाखा अम़ा

नरकेर खादिडर माखे हिर्किए चलिजाचे,

मिर्तुड अम़ार रेखदेख आप्‍नार पेटत कर्तेक। 

कस्टर रातट पुहाए

आसार उदय बेहान हबार लाखा धर्मि लोकलाए अम़ार पर बिजय हतेक। 

नरकखाने अम़ार देहालाक खातेक

तने अम़ा आप्‍नार सुन्दर महलला से दुर हए,

सदाकार ताने कोबोरत परिए रहबे।

१५ मातुन परमेस्वरट मोर प्रानडक दाम तिरिए नरकेर सक्‍तिखान से छुटाबे,

कियाँकि उहाँए मोक सुइकार कर्बे।

१६ काहुँ जदि धनि हए जाए, 

आर उहाँर महलेर महिमाखान बार्त़े जाकि जदि ते, 

तम़ा भय ना खाअन।

१७ कियाँकि उहाँए मर्बारखुना,

आप्‍नार सङे कुछु लिए नि जाबे 

आर उहाँर महिमाखानअ

उहाँर पाछु पाछु नि जातेक।

१८ उहाँए आपुन बचिए रहबार तलिक, 

आप्‍नाक भाग्यमानि लोक गन्ले, 

कियाँकि कुनहड लोक उन्‍नति कर्ले, 

लोकला उहाँर बाराइ केरेचे,

१९ ताहारअ पर,

मिर्तुत उहाँए आप्‍नार बापदादोलार सङे मिल्बा जाचे, 

उहाँए फेर केधउ

जिबनेर ओजोत देख्बा नि पाचे।

२० समझ नि हबार धनि लोकट, 

नास हए जाबार जतुडर सामान हए।

भजन ५०

परमेस्वरट साँच्चा निसाफकरा

आसाफेर भजन

१ सर्बसक्‍तिमान परमेस्वर परमप्रभुड बलेचे, 

सुरुजड उठबार से लेगेत,

सुरुजड डुब्बार तलिक, 

समुचा पृथिमिर बासिन्दालाक डाकाचे।

२ परमेस्वरट आप्‍नार माहा महिमा सहित सियोन से प्रकासमान हइचे,

आर सियोनखान सम्पुर्न भाबे सुन्दर छे।

३ हामार परमेस्वरट आस्बे,

आर झित मारिए नि रहबे।

भस्म कर्बार अगिनखान उहाँर आगु आगु जाचे, 

आर उहाँर चारह बिति से अन्डोल दुन बायाँर उठाचे।

४ आप्‍नार लोकलार निसाफ कर्बार साक्छिर रुपत उहाँए,

उपर से सर्गलाक आर पृथिमिखानक 

हेनङ कहए डाकाबे:

५ "बलिदान चऱाए मोर सङे काराल कर्बार

आर मोर प्रति बिस्वासयोग्य हबार प्रजालाक

मोर ठिना जम कर।" 

६ तने सर्गला,

उहाँर धार्मिकताताखानक प्रकट कर्तेक, 

कियाँकि न्यायकरा खुद परमेस्वरटए हए।

७ "ओरे मोर प्रजा सुनेक!

आर मुइँ तोर सङे बल्‍मु, 

हे इस्राएल, मुइँ तोर खिलापत गबाहि दिम्कुन।

मुइँ परमेस्वर हउ, तोर परमेस्वर! 

८ मुइँ तोक तोर बलिदानलार खातिर दुसिया नि देच्‍कुन, 

नाते तोर होम बलिदानला खातिर दुसिया दिमुन,

जेइला कि तुइँ सदाए मोर साम्‍नात आनेचिस।

९ मुइँ नाते तोर गुहालिर कुनह लेइका बा बाछा लिम्कुन,

नाते तोर खुहारट से कुनह पाठा छागल।

१० कियाँकि झारेर हरेकटा जानाबर

महरे हए 

आर हाजारअ पाहारेर गाइ गोरुलाउ 

महरे।

११ पाहारेर हरेकटा पखिक मुइँ चिऩेचु 

आर माटित घेस्लिबार गटे जेअँत पका माकरला

महरे हए।

१२ मुइँ भोके रहलउ तोक नि कहम्कुन, 

कियाँकि पृथिमिखान आर पृथिमित रहबार गटे कुछुला

महरे हए।

१३ मुइँ कि लेइकार बा बाछार मासु खाचु 

बाते छागलेर सुर्कि पिएचु ?

१४ परमेस्वरटक बाठे धन्यबादेर बलिदान चऱा, 

सर्बोच्‍चर प्रभुडक कराल मान्तिड

अबस्य पुरा कर्।

१५ दुखेर दिनत मोक सुम़्रेक, 

तने मुइँ तोक छुटाम्कुन,

आरसे तुइँ मोर महिमा कर्बो।"

१६ मातुन दुस्टडक परमेस्वरट कहचे,

"मोर धार्मिक बिधानलार घोसना कर्बार

बा मोर कारालेर काथाला तोर ठोटला दे उच्‍चारन कर्बार 

तोक कुन अधिकार छोक?

१७ कियाँकि तुइँ सिक्छा कहबार काथाडक घिन करेचिस,

आर मोर बचनलाक इन्कार करेचिस।

१८ चोरटक लागा पाबारखुना

तुइँ चोरटर सङ धरेचिस,

आर से ब्यभिचारिलार संगत करेचिस।

१९ तुइँ आप्‍नार मुखखान दे खाराप काथा खोब बलेचिस, 

आर तोर जिभाड उख्‍यासि काथाला बलेचोक।

२० जेइठा जेइठा तुइँ बठेचिस, 

हता आप्‍नार भाइडर उख्‍यासि काथा बलेचिस 

आर तोर एकेपेटेर भाइडर खिलाप तुइँ घाटाल बलेचिस।

२१ तुइँ हुनङ हुनङ कामला कर्लो, 

ताहुँ मुइँ तोर पर धिरज बानिए रहनु ,

आर तुइँ सोच्लो कि महँ तहरे लाखा छु,

मातुन आप मुइँ तोक डाटिम्‍कुन, 

आर तहरे साम्‍ना तोर दुसियाखानक देखाम्कुन।

२२ "ओरे परमेस्वरटक बेवास्ता कर्बार लोकला! 

आप इड काथार पर गउरकरे बिचार कर !

निते मुइँ तम़ाक टुक्रा टुक्रा करिम्कन 

आर तम़ाक छुटाबार काहुँ नि हत्कन।

२३ जाहाँए मोक धन्यबादेर बलिदान चऱाचे,

उहाँइ मोर महिमा करेचे, 

आर उहाँइ आप्‍नार चाल चलनला सुध्राचे।

उहाँक मुइँ परमेस्वरेर उद्धारट देखाम्किन।" 

भजन ५१

पास्चातापेर प्रार्थना

संगित आगुवाडर ताने - नातान अगमबक्‍ताड आस्बार बाद गिदाल दाउदेर भजन

१ हे परमेस्वर,

तोर अनन्त प्रेम अनुसार मोर पर कृपा करेक, 

तोर आपार कृपा अनुसार

मोर अपराधलाक मेसाए दे। 

२ मोर गटे अधर्मला झकझक करे धए दे, 

आर मोर पापला से मोक सुद्ध करि दे।

३ कियाँकि मुइँ मोर अपराधलाक एक एक करे जानेचु, 

आर मोर पापला सदाए

मोर नजरेर साम्‍नात छे।

४ तोर खिलापत, बाठे तोर खिलापत मुइँ पाप करिचु,

आर जेइला काथा तोर नजरत खाराप छुकु बाठे अइला करिचु। 

अइताने जेइखुना तुइँ निसाफ कर्बा आप्‍नार मुखखान खुलेचिस ते,

सत्य प्रमानित हचिस 

आर दन्ड दिबारखुना तुइँ

सठिक निसाफि ठहरेचिस। 

५ बास्तबत, मुइँ जल्माति अधर्मि हउ, 

आर मुइँ माएर गर्भत आस्तेइ पापि छिनु।

६ इड काथा निस्‍चित छे, भित्रि हृदयडत तुइँ सत्यतार काथा इच्छाचिस,

अइताने मनेर गहिराइत तुइँ मोक बुद्धि सिकाचिस।

७ मोक हिसप दे माजेक आर मुइँ सुद्ध हमु।c

मोक धो तने मुइँ हेमखानअ से आरह बेसि धग हमु। 

८ मोक खुसि आर आनन्दर काथाला सुन्बा दे,

जेसे तोर कारन थेतुवा हुवाल हड्डिला मोर, 

फेर घुरिए आनन्दित होक।

९ मोर पापलार पर से तुइँ आप्‍नार नजरट ढाकाए राखेक, 

आर मोर गटे अधर्मला मेसाए दे।

१० हे परमेस्वर, मोर भित्रत सुद्ध हृदय सिर्जेक,

आर मोर अन्तरखानत एकटा स्‍थिर आत्‍मा फेर जागृत करेक। 

११ मोक तोर नजर से दुर ना करिस, 

आर तोर पबित्र आत्माड मोर ठिना से,

दुर ना लेजाइस। 

१२ तोर उद्धारेर आनन्दखान मोक आरमने फेर दे, 

आर आप्‍नाक सम़्‍लिबार मोक

इच्छुक आत्मा दे। 

१३ तने मुइँ अपराधिलाक तोर दमालेर बिसयत सिक्छा दिमु

आर पापिला तोर बिति घुर्बे। 

१४ हे परमेस्वर! हे मोर उद्धारक परमेस्वर! 

हात्या हिंन्सार दुसिया से मोक मुक्‍त करि दे, 

तने मोर जिभाड तोर दुवाल मुक्तिर जयगान 

बारा आनन्द से गिदाबे।

१५ हे परमप्रभु, मोर ठोटलाक खुलि दे,

आरतने मोर मुखखान तोर प्रसंसार घोसना करोक, 

१६ कियाँकि तुइँ भोग बलित खुसि नि हचिस, निते मुइँ भोग बलि चऱानु हने।

आर तुइँ होम बलितअ खुसि नि हचिस। 

१७ थेतुवा हुवाल आत्माडए, 

परमेस्वरेर ताने भोग बलि हए।

हे परमेस्वर,

थेतुवा हुवाल आर पास्चातापि हृदयडक 

तुइँ इन्‍कार नि करेचिस।

१८ तोर सदइच्‍छा अनुसार 

सियोनेर भालाइ करेक। 

यरुसलेमेर देबालला आरमने बेनाए दे।

१९ तने तुइँ धार्मिकतार बलिदानलात आनन्दित हबो। 

आर्थात होम बलिलात आर गटा पसुर होमबलिलात। 

तने तोर बेदिडत

बाछालार भोगबलि चऱाल जातोक।

c 

५१.७ हिसप: एक किसिमेर छटछट दरदरिया बनलार लाखा देख १राजा ४:३३ पदत।

भजन ५२

परमेस्वरेर अनुग्रह आर निसाफ

संगित आगुवाडर ताने - मस्किल नाएर दाउदेर भजन

१ आरे बरियो लोक,

तुइँ आप्‍नार खाराप कामलार पर कियाँ गुमान करेचिस?

परमेस्वरेर कृपाखान

सदाकार ताने लागाल रहचे।

२ ओरे, पोरेर ताने दुस्ट कुजिबानि कर्बार लोक, 

तोर जिभाड चनचनिया काँतिर सामान छोक, 

तुइँ बारा कलछपन काम करेचिस।

३ भालाइखान से बेसि तुइँ खारापिखानक प्रेम करेचिस,

सत्य काथा बल्बार से बेसि तोक 

झुटा काथा बल्बार मन जाचोक।

४ ओरे कलछपन करा जिभा, 

हर किसिमेर बिनासकारि काथालाक तुइँ बारा पसिन करेचिस!

५ मातुन परमेस्वरट तोक सदाकार ताने

बुटिया नास कर्तोक।

उहाँए तोक तोर बासाघराड से धेद्राते निक्लातोक, 

आर जेअँत लोकलार देसखान से तोक

जँर सुद्धा आख्रातोक।

६ धर्मि लोकला हेनङ हबा देखिए भय खाबे

आर हेनङ कहए 

दुस्टडर खिसकत कर्बे, 

७ "इड लोकक देखेक, 

याहाँए परमेस्वरटक आप्‍नार सुरक्छार घर नि बेनाले,

बुरु आप्‍नार अभल चभल धनलार पर भार्सा कर्ले

आर आप्‍नार दुस्ट कामलात लागिए रहले।"

८ मातुन मुइँ परमेस्वरेर भवनडत,

जेइतुनेर गाछटर मान्ति सदाए दगदगिया छु। 

परमेस्वरेर अनन्त प्रेमखानक मुइँ

सदा सर्बदा भार्सा करिचु।

९ मुइँ तोक सदा सर्बदा धन्यबाद दिते रहमु, 

कारन इला काम तुहें करिचिस। 

तोर भक्‍त बिस्वासिलार साम्‍ना, 

मुइँ तोर नाअँडर घोसना कर्मु,

कियाँकि हेनङ कर्बार मोक लाभ हए।

भजन ५३

लोकलार दुस्टता

संगित आगुवाडर ताने - महलत नाएँर बाँसिर धुनत मस्किल नाएँर दाउदेर भजन, 

१ अबुझ लोकला आप्‍नार मनत कहचे,

"परमेस्वर कहबार छेबे नि करेचे।" 

अम़ा भ्रस्ट हइचे,

आर से घिन लागा अधर्मेर काम करिचे। 

अम़ार बिचत काहुँ हेनङ नि छे, जाहाँए कि भाला काम करोक।

२ मोक बुझ्बार आर इच्छाबार काहुँ छे ने नि कहए,

परमेस्वरट सर्ग से हेंट माखे, मान्सिर सान्तानलाक देखेचे।

३ मातुन अम़ा साभाउ बहकि गेइचे, 

अम़ा साभाउ एक बाइक बेकाम्मा हइचे। 

भाला कर्बार काहुँ नि छे, अहँ एकअ झन नि छे।

४ दुस्ट काम करालार सङे कि ग्यान अकिल छिकि,

ते मोर लोकलाक अम़ा 

रुटि खाबार लाखा करे खाए जाचे

आर परमेस्वरटकअ नि सुम़्रेचे?

५ जेइठा कि भय खाबार कुनह कारन नि छिले, 

अइठा अम़ा बाडा भयभित हले।

तम़ार पर आक्रमन कर्बार लोकलार हड्डिलाक 

परमेस्वरट छिर्याछिट करि दिले। 

अम़ाक लाजत गिर्बा पर्तेक 

कारन अम़ा परमेस्वरटक घिन करिस्‍‍ले।

६ I इस्राएलडर उद्धार सियोन से आस्ले हने ते, 

केइसा आच्छा होल हने!

परमेस्वरट जेइखुना आप्‍नार लोकलार, 

सुख सान्तिर दिनड घुराए आन्बे ते, 

याकुबड आनन्द मानाबे,

आर इस्राएलड खुसि हबे।

भजन ५४

दुस्मनला से आजाद पाबार ताने प्रार्थना

संगित आगुवाडर ताने - तार बाजा सहित बलाबार मस्किल नाएँर दाउदेर भजन

१ हे परमेस्वर, तुइँ आप्‍नार नाअँड दे मोक बचा। 

आर आप्‍‍नार महिमित सक्‍तिखान दे,

मोर पक्छत निसाफ दिला।

२ हे परमेस्वर, मोर प्रार्थनाड सुनि दे,

मोर मुखेर सब्दलार पर कानभान दे।

३ कियाँकि परदेसिला मोर खिलापत उठिचे। 

बेकदर लोकला,

जाहाँए परमेस्वरेर कुनह डर भय नि गनेचे, 

अम़ा मोर प्रान लिबा छाबेचे।

४ मातुन हँ मोर सहयोगकरा परमेस्वरट छे,

परमप्रभुडए मोर प्रानडक सम़्लाचे।

५ मोर दुस्मनलार सङे,

उहाँए खारापिर बदला लिबे। 

आप्‍नार सत्यतार खातिर उहाँए,

अम़ार सर्बनास कर्बे।

६ मुइँ तोक राजिखुसिर

भोग बलि चऱामु,

हे परमप्रभु,

मुइँ तोर नाअँडर प्रसंसा कर्मु,

कारन हेनङ कर्ले मोक लाभ छे।

७ कियाकि उहाँए मोक,

मोर गटे कस्टला से छुटाइचे, 

मुइँ मोर दुस्मनलार पर,

जित हासिल कर्बार नजर से देखेचु।

भजन ५५

सङड दागा दुवाल एक झना लोकेर प्रार्थना 

संगित आगुवाडर ताने - तार बाजा सहित गिदबार मस्किल नाएँर दाउदेर भजन

१ हे परमेस्वर, मोर प्रार्थनाडर बिति कानभान दे, 

आर मोर नेहरा बिन्तिड सुन्बा मुखखान ना मच्राइस।

२ मोर बिति ध्यान दे,

आर मोक उत्रा दे।

मनेर दुखेर कारन मुइँ

बारा बेचेन आर बेकल हइचु।

३ दुस्मनेर गिर्जनेर कारन मुइँ घब्राए गेइचु, 

दुस्टडर आत्याचारेर कारन मुइँ भयभित हइचु, 

अम़ा मोर पर कस्ट आनेचे, 

आर गस्सार ताए अम़ा मोक साताचे।

४ मोर मनड भित्रे भित्रे बारा बेकल छे,

आर मिर्तुर डरखान मोक खाए गेइचे।

५ डरखान मोक घेरिए लिचे आर काप्‍नि छुटि गेइचे, 

मनड मोर त्रास खाए गेइचे।

६ तने मुइँ मनड से कहनु,

"घुगुडर लाखा मोर सङे डेना हले हने,

मुइँ उराए गेनु हने,

आर कल परिए रहनु हने।

७ हँ, मुइँ उराए भेले दुर गेनु हने, 

आर सुनसान पाथारत जाए बासा कर्नु हने।

८ पाग्ला दुन आर ओन्डोल बायाँरखान से

बच्बा सरन लिबार ठाअँखानेर माखे

मुइँ तिरिमताल करे गेनु हने ।"

९ हे प्रभु, दुस्टलार योजनालाक नस्ट करिए दे, 

अम़ार बलिला गजपट करि दिकि, 

कारन नगरखानत मुइँ हात्या हिन्सा

आर मार लाऱाइ देखेचु।

१० नगरेर देबाललार पर चऱिए

अमा नगरखानेर चारह बिति दिन रात दउर देचे। 

दुस्टता आर उत्पात

उहाँर भित्रते छेक।

११ दुस्टताखान उहाँरे बिचत छेक, 

उखान नगरेर सरकला से दलन 

आर कलछपनला केधउ दुर नि हतेक।

१२ उहाँए जदि मोर निन्दा कर्बार दुस्मन होल हने ते, 

मुइँ सहए गेनु हने, 

उहाँए जदि मोक घिन कर्बार आर मोर खिलापत बल्बार लोक होल हने ते,

मुइँ उहाँर से नुकाए गेनु हने।

१३ मातुन उड लोक त तुहें हइस, महरे लाखा एकटा लोक,

महरे जुरियार, महरे हितेर सङ

१४ कुनह बेला हामार बिचेर आपसि बात काथाला बाडा मधुर रहए,

खास करे उखुना,

जेइखुना लोकेर जेरहडक लिए हामा परमेस्वरेर भबनडत जाइ।

१५ मिर्तुड अम़ाक एक बाइक गिलि जाकि 

आर अम़ाक जेअँते पातालत जाबा पर्कि, 

कियाँकि अम़ार घर परिबारत 

आर अम़ार हृदयलात दुस्टता छेक।

१६ मातुन मुइँ परमेस्वरटक सुम्रिमु 

आर परमप्रभुड मोक बचाबे।

१७ सान, बेहान आर दो पहरिया,

दुखेर बेला मुइँ उहाँक सुम्रिनु,

आर उहाँए मोर पुकारट सुनि दिबे।

१८ मोर खिलापत उज्रिए आसाल लाऱाइड से

उहाँए मोक सान्तिपुर्बक छुटाबे, 

कियाँकि मोर खिलापत भेलेला दुस्मन उठिचे।

१९ आदि काल से सिंहासनत बिराजमान हबार परमेस्वरट

मोर पुकारट सुन्बे आर अम़ाक मत्थर कराबे,

कियाँकि अम़ा आप्नाक केधउ नि बदलाइचे,

आर परमेस्वरेर भय नि गनेचे।

२० उहाँए आप्‍नार सङे मिट मिलान राख्बार लोकलार खिलापत हात उठाइचे।

उहाँए आप्‍नार सतट भङ करिचे।

२१ उहाँर मुखेर बोलिला मखनखानअ से आरह पिच्छल छेक 

मातुन हृदयडत उहाँर टानाटानि लाऱाइ छेक।

हबार ते उहाँर काथाला 

तेलखानअ से आरह बेसि लुरुम आर रसरस, 

मातुन छिकि डाब बेगरेर

चनचनिया तेरुवालखानेर सामान। .

२२ तोर चिन्ता फिकिरला परमप्रभुर पर छरि दे, 

आर उहाँइ तोक सम़्लातोक। 

धर्मि लोकलाक उहाँए केधउ टलमलिबा नि दिबे।

२३ मातुन हे परमेस्वर,

दुस्टलाक तुइँ बिनासेर खादिडत फकाबो। 

हात्या हिन्सा आर छल कपट कर्बार लोकला 

आप्‍नार आधाखान उमेरअ तलिक नि बचिए रहबे। 

मातुन मुइँ बाठे

तोर पर भार्सा कर्मु।

भजन ५६

परमेस्वरटर पर भार्सा कर्बार प्रार्थना

संगित आगुवाडर ताने - मिक्‍ताम नाएँर दाउदेर भजन

१ हे परमेस्वर, मोर पर कृपा करेक, 

लोकला मोक गिल्बार ताने रेग्‍देचे। 

दुस्मनला मोक दिनभर दिनभर गेदेचे।

२ दुस्मनला मोक भरदिन रेग्दितेइ रहचे,

कियाँकि हे सर्बोच्‍च प्रभु,

मोर खिलापत उठबार मुदाइलार गेन्तिड बार्ते़ जाचे।

३ जेइखुना मोक भय लागेचे,

ते मुइँ तोर पर भार्सा करेचु।

४ मुइँ परमेस्वरेर पर भार्सा करेचु,

उहाँर प्रतिग्यार बचनेर मुइँ प्रसंसा करेचु,

मुइँ केधउ भय नि खामु।

मरनसिल लोकट मोक कि कर्बा पारे?

५ अम़ा भर दिन मोर काथालार 

उल्टा अर्थ लागाचे, 

हर समय अम़ा मोर हान्ति कर्बार

कुजिबानि करेचे।

६ मोर प्रानड लिबार ताने

साभाउ जम हए अम़ा मोर खिलापत कुजिबानि करेचे 

आर मोक मार्बार ताने अम़ा ढेउनि दिए रहचे।

७ हे परमेस्वर, अम़ार अपराधेर दन्ड

अम़ाक अबस्य दिकि। 

गस्सार ताए तुइँ जात जातेर लोकलाक

निढाल करि दे।

८ नुकाए छिपाए भागिए बेर्बार मोर बृतान्तडर

तुइँ अबस्‍य लेखा राखिस। 

मोर लोयला तोर कुप्‍पाडत राखिस।

उला गटेला घटना क्रम

तोर कितापखानत लिखाल कि छे नि?

९ जेइखुना मुइँ तोक सहजोगेर ताने सुम्रिमु ते, 

मोर दुस्मनला पाछु सर्किए पालाबे, 

इड से मुइँ जान्बा पामु कि

परमेस्वरट मोर पक्छत छे। 

१० मुइँ परमेस्वरेर पर भार्सा करिचु, 

जाहाँर प्रतिग्‍यार बचनेर मुइँ प्रसंसा करेचु।

परमप्रभुर पर भार्सा करिचु,

उहाँर प्रतिग्‍यार बचनेर मुइँ

प्रसंसा करेचु।

११ परमेस्वरेर पर मुइँ भार्सा करेचु, मुइँ निर्भय रहमु। 

मरनसिल लोकट मोक कि कर्बा पारे?

१२ हे परमेस्वर,

तोक कराल कारालड मुइँ अबस्य पुरा कर्मु। 

तोक मुइँ धन्यबादेर बलि चऱामु।

१३ कियाँकि तुइँ मोर प्रानडक मिर्तु से बचाइचिस।

तने मोर ठेङलाक कि तुइँ ओझोट खाबार से बचाबो नि,

जेसे मुइँ परमेस्‍वरेर साम्‍ना जिबनेर ओजोतत बेराउ?

भजन ५७

सुरक्छार ताने पुर्न बिस्वास सहित प्रार्थना

संगित आगुवाडर ताने - बिनास नाहोक कहबार मिक्‍ताम टानत दाउदेर भजन

१ मोर पर दया करेक, हे परमेस्वर,

मोर पर दया करेक !

कियाँकि मोर प्रानड तोर सरन लेचे।

बिपतेर इला दुन बाँयार

ओर नि हबार तलिक 

मुइँ तहरे डेनार सुरक्छार तलत सरन लिमु।

२ सर्बोच्‍च परमेस्वरटक मुइँ पुकार कर्मु,

उड परमेस्‍वरक

जाहाँए मोर मनेर गटे मनसुवाला पुरा करेचे।

३ सर्ग से उहाँए सहजोग पाठाबे आर मोक बचाबे।

मोर पर चाराए जाबार लोकलाक उहाँए मत्थर कराबे।

परमेस्वरट आप्‍नार अनन्त प्रेमखान आर बिस्वासयोग्यताखान

मोर पर प्रकट कर्बे। 

४ भोके रखाल सिंह बाघेर सामान

लोकलार बिचत मुइँ घेर्नित पइचु, 

जाहाँर निकासला जल्ते रहबार अगिनेर मान्ति छेक।

हेनङ लोकलार बिचत,

जाहाँर दाँतला तिर्तिरिया बलम आर तिरेर सन्ति छेक, 

आर जिभाला अम़ार चनचनिया तेरुवालेर सामान छेक।

५ हे परमेस्वर,

आकासखान से तुइँ आरह उँच्‍च हो,

तोर महिमाखान गटे पृथिमिखान भरे,

चारह बिति छिर्याए जाकु।

६ अम़ा मोर भरिलात फान जुरिए राखिचे, 

बिपतेर कारन मोर प्रानड हेटमुऱा हइचे।

मोर दमालडत अम़ा खादि खुदिचे, 

मातुन पोरेर ताने खुदाल खादिडत अम़ा आप्‍ने परिचे।

७ मोर मनड थिर छे,

हे परमेस्वर,

मोर मनड थिर छे !

मुइँ गिदामु आर मधुर धुन निक्लामु। 

८ जागिल हो, हे मोर प्रान जागिल हो! 

ओरे किथारा बाज्‍ना आर सेरेजाला जागिल ह,

भरुवा पहरटक मुइँ जागिल कर्मु!

९ हे प्रभु, लोकलार बिचत मुइँ,

तोक धन्यबाद दिमु। 

जात जातेर लोकलार बिचत मुइँ,

तोर प्रसंसार गान कर्मु। 

१० कियाँकि तोर अनन्त प्रेमखान,

आकासखानअ से माहान छोक, 

आर तोर बिस्वासयोग्यताखान,

बदलिलाउ से आरह उपर छोक।

११ हे परमेस्वर,

तुइँ सर्गखानअ से आरह उँच्‍च हो, 

तोर महिमाखान गटे पृथिमिखान भरे,

चारह बिति छिर्याए जाओक। 

भजन ५८

दुस्टडर पर दन्ड आसोक कहए प्रार्थना 

संगित आगुवाडर ताने - "बिनास ना होक" कहबार मिक्‍ताम नाएँर दाउदेर भजन

१ ओरे सासकला, 

तम़ा कि सदाए ठिक ठिक निसाफेर काथा बलेचन? 

मान्सिर सान्तानलार निसाफ कि तम़ा ठिक ठिक भाबे करेचन? 

२ अहँ, तम़ा ते मनडर भित्रे भित्रे खाराप साजिस करेचन। 

आर तम़ार हातला दे पृथिमित हात्या हिन्सार काम करेचन।

३ दुस्ट लोकला ते, माएँर कखटए से हुर्दुङिया हचे, 

जल्मेइ से अम़ा दुस्ट हचे आर झुट्टा काथा बलेचे।

४ अम़ार बिखखान साँपेर बिखखानेर सामान हचे, 

एकटा गमन साँपेर लाखा,

जाहाँए आप्‍नार कानला बहिरा करेचे,

५ आर साँप नाँचाड बा जानिप्‍कार टाटकियाड 

केतउखान कोसिस कर्लउ उहाँर गालाड नि सुनेचे।

६ हे परमेस्वर,

अम़ार मुखेर दाँतला भाङिए फेका। 

हे परमप्रभु,

जामान सिंह बाघेर चाउवाठिला आग्लाए फेका।

७ अम़ा बहए जाबार पानिखानेर लाखा मेसाए जाओक, 

आर जेइखुना अम़ा आप्‍नार तिरलाक धेनुकखानेर पर चाँरियाबे,

ते तिरला अम़ार थेबदेरा टपार सन्ति हए जाकि। 

८ अम़ा बेराते बेराते खोलखानेर भित्रते पग्‍लिए मर्बार 

गुन्जुरलार सामान हए जाक,

कोख खसिए मर्बार छुवाडर लाखा अम़ा,

धुप कहबार केधउ देख्बाए ना पाक। 

९ तोर बेनाल माटिर भान्डालात झाँटिर अगिनेर कारा ताअ पर्बार से आगुते, 

उला भान्डा काँच होक बा सुख्‍ना, गुर्यालिड आसिए आच्‍काए उऱाए लेजाबार मान्ति,

उहाँए दुस्टलाक साप्टिए फेकाबे। 

१० दुस्‍टलार पर बदला लिबा देखिए,

धर्मि लोकला खुसि मानाबे। 

अम़ा आप्‍नार ठेङला दुस्टलार सुर्कित धबे।

११ आर तने लोकला कहबे, 

"छेच्कारे, धर्मि लोकलार ताने इनाम छे।

छेच्कारे, परमेस्वरट छे, 

जाहाँए पृथिमित निसाफ करेचे।"

भजन ५९

दुस्मनलार से छुटकारार ताने प्रार्थना

संगित आगुवाडर ताने - मिक्‍ताम कहबार दाउदेर भजन

१ हे मोर परमेस्वर, मोर दुस्मनला से मोक छुटा। 

मोर खिलापत थार हबार लोकला से मोक बचा।

२ मोर खारापि कर्बार कुकर्मिला से मोक छुटा। 

सुर्किर प्‍यासुक लोकला से मोक बचा।

३ कियाँकि देखेक, मोर प्रानड लिबार ताने अम़ा ढेउनि दिए छे।

हे परमप्रभु,

बेकदर लोकला मोर खिलापत एकजुट हइचे, 

याहाँत मोर कुनह कसुर निछे,

नाते मुइँ कुनह पाप करिचु। 

४ मोर कुछु दुसिया नि हलउ परे, 

अम़ा मोक गेदिए धर्बा साजिए छे। 

मोक सहजोग कर्बा उठेक,

मोर कुन दुर्गति हइचे नजर करेक!

५ हे सर्बसक्‍तिमान परमप्रभु परमेस्वर!

इस्राएलेर परमेस्वर, उठेक, जागिल हो 

आर गटे जात जातेर लोकलाक दन्ड दे।

दुस्ट आर बिस्वासघाति लोकलार पर, 

कुनह दया माया ना करेक।

६ हर दिन सान्जुवा पहरे अम़ा,

कुत्तालार मान्ति "हाअँ हाअँ करे" भुकिए, 

नगरखानेर चारह बिति बेराचे।

७ ले देखेक, एम़ा मुखखान दे डिकारि फेकाचे,

अम़ार ठोटला से तेरुवाल निक्लेचेक,

आर एम़ा कहचे,

"सुन्बार काहाँए छे?" 

८ मातुन हे परमप्रभु, तुइँ अम़ाक देखिए हाँस्बो। 

गटे जात जातेर लोकलार तुइँ खिस्‍कत कर्बो।

९ हे मोर बल, मुइँ तोर आसपइरा देख्मु, 

कियाँकि हे परमेस्वर मोर ताने नुकाबार सुरक्छित टङ तुहें हइस।

१० मोर परमेस्वरट,

उहाँर अनन्त प्रेमेर कारन मोक भेट दिबे।

मोर दुस्मनलार परकार मोर इच्छाड,

परमेस्वरट मोक देख्बा दिबे।

११ अम़ार जान हात्या ना करेक, 

निते त मोर लोकला फम बिस्राए जाबा पारे। 

तोर सक्‍तिखान दे अम़ाक छिर्याछिट करिए दे, 

आर अम़ाक निच करिए दे। 

हे प्रभु, तुइँ हामार रक्छा कवज।

१२ अम़ार मुखेर पाप,

अम़ार ठोटेर बचनला,

अम़ार दुवाल स्राप,

आर बलाल झुटत,

आर अम़ार गुमानिपुनात धरा परोक।

१३ क्रोधेर माध्यम से अम़ाक नस्ट करेक। 

अम़ाक नस्ट करेक आर अम़ा रहबे ना करोक, 

तने पृथिमिर ओर से छोर तलिककार लोकला जान्बे कि,

परमेस्वरट याकुबेर पर राज करेचे।

१४ हरेक दिनकार सान्जुवा पहरे,

अम़ा घुरिए आसेचे। 

कुकुरलार लाखा भुकेचे,

आर नगरखानेर चारह बिति घुरेचे।

१५ खराकेर ताने अम़ा चारह बिति बेराचे 

आर सन्तोक नि हबार तलिक,

गिर्जितेइ रहचे।

१६ मातुन मुइँ त तोर सक्‍तिखानेर गित गिदामु ।

बेहाने बेहाने तोर अनन्त प्रेमेर,

जोर जोर से गित गिदाम्कुन,

कियाँकि तुइँ मोर, 

बरियो खाम्मा हइस, 

आर मोर दुखेर दिनत सरन लिबार,

ठाअँ हइस। 

१७ हे मोर सक्‍ति, मुइँ तोर स्तुति गिदामु ,

कारन तुइँ मोर बरियो खाम्मा हइस। 

जाहाँए मोक अनन्त प्रेम देखाचे।

भजन ६०

हारिए जाबार बाद देसखानेर ताने प्रार्थना

संगित आगुवाडर ताने - मिक्‍ताम नाएँर दाउदेर भजन

१ हे परमेस्वर, तुइँ हामाक त्यागि दिचिस। 

तुइँ हामार हिम्‍मतखान चुर करि दिचिस।

तुइँ हामार पर आट्ठाए रिस्याए गेइचिस,

आप हामाक आरमने थार करेक।

२ धर्तिखानक तुइँ हिलाए दिचिस, 

आर चिरिए जार बेजार करि दिचिस। 

याहाँर चिरा धादङिलाक ढिपाए दे, 

कियाँकि धर्तिखान डगमगाचे।

३ तुइँ आप्‍नार लोकलाक

बारा कस्‍ट भुङवाइचिस। 

तुइँ हामाक लर्बराए बेर्बार

मध खिलाइचिस।

४ तोर सङे भय गन्बारलाक, 

तुइँ एकखान इसारार झान्डा दिचिस, 

जेसे अम़ा धेनुकधारिलार खिलाप

लऱन कर्बा उज्रिए आसोक। 

५ तोर दाहिनाखान हातेर बले हामाक बिजय दे, 

आर हामाक सहजोग करेक,

हामार बिति कानभान दे, 

जेसे तोर प्रेम पाआल लोकला

छुटकारा पाओक।

६ परमेस्वरट आप्‍नार पबित्र बासस्थानखानत प्रतिग्या करिचे,

"बिजय हबार खुसित

सेकेमखानक मुइँ दुइ खन्ड कर्मु 

आर सुक्‍कोतेर सइर भुइँखानक

नापिए बाख्रा लागामु।

७ गिलादखान मोर हए

आर मनस्सेखानअ महरे हए।

एफ्राइमखान मोर टोप 

आर से यहुदाखान मोर

राजमग्‍दुरा हए। 

८ मातुन मोआबखान मोर ताने धबार कपुरा हए।

एदोमखानत मुइँ मोर जुत्ताला फेकामु, 

आर से पलिस्तिखानेर पर मुइँ 

जितेर जोय दिमु।"

९ चारह बिति घेराल सुरक्छित नगरखानेर भित्रत

मोक पुगाए दिबे काहाँए?

एदोम तलिक पुग्बार ताने मोक आगुवानि कर्बे काहाँए?

१० हे परमेस्वर, तुइँ कि हामाक छेच्कारे त्यागि दिचिस‍? 

हे परमेस्वर, तुइँ कि आर आप हामार सेनालार सङे जाबो नि?

११ दुस्मनलार खिलापत जुद्ध कर्बार ताने हामाक सहजोग करेक,

कियाँकि तोर सहजोग नि हले मान्सिर सहजोगखान बेकाम्‍मा छे।

१२ परमेस्वरेर पाए हामा रन जितिए देखाम,

कियाँकि दुस्मनलाक खेचिए हामाक बिजय बेनाबार उहाँइ हए।

भजन ६१

सुरक्छार ताने परमेस्वरटक प्रार्थना

संगित आगुवाडर ताने - तार बाज्‍नात दाउदेर भजन

१ हे परमेस्वर, मोर पुकारट सुनेक,

मोर प्रार्थनाडत कानभान दे। 

२ मोर मनड बेचेन हबारखुना, 

मुइँ तोक पृथिमिर तल से सुम्रेचु।

मोक सुरक्छार उड चाट्टानेर पर लेजा,

जेइड कि,

मोर से बिर्साल छे।

३ कियाँकि तुइँ मोर ताने सरन लिबार ठाअँ, 

आर मोक मोर दुस्मनला से बचाबार,

बरियो मिनार हइस।

४ मोक तोर निवासस्‍थानत, 

सदाकार ताने रहबा दे, 

आर तोर डेनार सुरक्छार तलत,

मोक सरन लिबा दे।

५ कियाँकि हे परमेस्वर,

तोर सङे कराल मोर सतलाक तुइँ सुनिचिस,

आर तोर नाअँडर भय गन्वार लोकलार उत्तराधिकारला 

तुइँ मोर अधिनत दिचिस।

६ राजाडर उमेरखान तुहें बाऱाचिस, 

उहाँर आउदाखान तुइँ पुस्तार पुस्ता तलिक बाऱाए दिकि।

७ परमेस्वरेर साम्‍ना उहाँए,

जुग जुग तलिक सिंहासनत राज करोक,

तोर अनन्त प्रेमखानक आर तोर बिस्वासयोग्यताखानक तुइँ,

उहाँर सुरक्छार ताने खटाए दिकि। 

८ तने मुइँ तोर नाअँडर प्रसंसा सदा सर्बदा कर्मु। 

आर तोर ताने कराल मोर सतलाक,

हर दिना पुरा कर्मु। 

भजन ६२

परमेस्वरेर सुरक्छात भार्सा

संगित आगुवाडर ताने - यदुतुनेर ताने बाऩाल दाउदेर भजन

१ कियाँकि मोर प्रानड बाठे परमेस्वरेर आसपइरा देखेचे, 

मोर उद्धार बाठे उहाँरे पाए आसेचे।

२ उहाँइ मोर सुरक्छार चाट्टान आर उद्धारकर्ता हए,

उहाँए मोर ताने सुरक्छार ,

मजगुत टङघर हए,

मुइँ केधउ नि डग्‍मगामु।

३ एकटा लोकेर पर तम़ा,

केते दिना तलिक आक्रमन कर्तेइ रहबन?

परिम परिम हुवाल देबाल बा कच्‍चि टाटिखानेर सामान, 

लोकटक कि तम़ा साभाउ मिलिए उहाँर हात्या कर्बन?

४ उहाँर उच्‍च पदखान से उहाँक गिराबार ताने,

अम़ा एकमनि करिचे।

अम़ा खालि बेनाबटि भाबे खुसि हबार देखाचे।

मुखखान दे त अम़ा आसिर्बाद देचे, 

मातुन अम़ा मने मने स्राप देचे।,

५ हे मोर प्रान, तुइँ बाठे परमेस्वरेर आसपइरा देखेक, 

कियाँकि मोर आस्रा बाठे उहाँरे पर छे।

६ मोर सुरक्छार चाट्टान, मोर उद्धारकर्ता, 

आर मोर बचाबार मजगुत सुरक्छित टङ

बाठे उहाँइ हए। 

मुइँ केधउ नि डग्‍मगामु।

७ मोर उद्धार आर मोर सम्मानला बाठे परमेस्वरेर पर भर करेचे।

मोर बरियो चाट्टान आर मोर सरन लिबार ठाअँ 

केबल परमेस्वरटए हए।

८ ओरे मोर लोकला, तम़ा सबखुना उहाँरे पर भार्सा कर। 

उहाँर साम्‍ना मनेर आप्‍नार गटे काथाला खुल, 

कियाँकि परमेस्वरट हामाक

सुरक्छा दिबार सरनस्थान हए।

९ बऩियार लोकला बाठे एक मुठ्ठि निकासेर सामान हए।

मात्तिबर लोकलाउ खालि भ्रमत छे,

अम़ाक डाँरि पाल्‍लात तउलिले से हुल्को फोचोङचोङ हचे।

बनियार होक बा मातिबर, 

दऩला लोक बाठे

एक मुठ्ठि निकासेर जोखो हए। 

१० आत्याचारत भार्सा ना कर, 

नाते लुटाल माल सामानलात गुमान कर।

तोर धन सम्पतिला बाऱलउ परे

उलात तुइँ आप्‍नार मन ना लागाइस।

११ परमेस्वरट एक बार बलिचे आर मुइँ उड काथा दुइ बार सुनिचु कि,

सामरथखान बाठे परमेस्वरेर हकि।

१२ आर हे प्रभु अनन्त प्रेमखान तहरे हकु,

कियाँकि तुइँ गटे लोकलाक अम़ार काम अनुसारेर 

प्रतिफल देचिस।

भजन ६३

पियाँसे छटपटिबार प्रानडक परमेस्वरट तृप्‍त करेचे

यहुदार निधुवा पाथारखानत रहबारखुना दाउदेर भजन

१ हे परमेस्वर, तुइँ मोर परमेस्वर हइस। 

मुइँ तोक तन मन लागाए इच्छाइचु। 

पानि नि हबार सुख्‍ना आर बिरान पाथारखानत, 

प्‍यासे छिटपिटिबार मान्ति,

मोर प्रानड तोर ताने छिटपिटिचे।

मोर देहाडउ तलिक तोर ताने छोट काटेचे।

२ मुइँ तोक पबित्र बासस्थानखानत देख्‍बार मान्ति,

तोर महिमा आर सक्‍तिखानक मुइँ, 

आरह देख्बार मुइँ मनसुवा करेचु।

३ कियाँकि तोर अटुट प्रेमखान,

जिबनडउ से आरह उत्तम छे। 

अइताने मोर ठोटला तोर प्रसंसा करेचे।

४ आर मुइँ मोर जिबनड तहरे प्रसंसा कर्मु। 

मोर हातला तोर नाअँत मुइँ उपर उठामु।

५ स्‍‍वादिसट खराक खाबार लाखा करे,

मोर प्रानड सन्तुस हबे, 

आर मोर मुखखान स्तुतिमय ठोटला दे,

तोर प्रसंसा कर्बे।

६ सेजाखानत थाकिए रहबार बेला 

मुइँ तोर फम करेचु, 

रात भर जागिल रहए मुइँ

तोर ध्यान करेचु। 

७ कियाँकि तुइँ मोर मदतकार हइस, 

आर मुइँ तोर डेनार सुरक्छित छियाँत

आनन्‍द से गिदामु। 

८ मोर प्रानड तोर पाछु लागिए परिचे, 

तोर दाहिनाखान हात मोक

सम़्लाए राखेचे।

९ मातुन जाहाँए मोर प्रानडक लिबा छाबेचे, 

नस्ट कर्बार ताने अम़ाक पृथिमिर हेटानिखानत पाठाल जाबे।

१० अम़ाक तेरुवालखान दे माराल जाबे,

आर खेटियालार ताने खराक बेनाल जाबे,

११ मातुन राजाड परमेस्वरत आनन्द मानाबे, 

उहाँर नाअँत सत लिबार हरेकटा लोक

उहाँर प्रसंसा कर्बे। 

मातुन झुट्टा बल्बार लोकलार मुखलाक

बन कराल जाबे।

भजन ६४

सुरक्छार ताने प्रार्थना

संगित आगुवाडर ताने - दाउदेर भजन

१ हे परमेस्वर! दुहाइ दिबारखुना मोर उजुरिडर सुन्‍वाइ करेक,

दुस्‍मनलार आतङ से,

मोर जिबनडक रक्छा करेक।

२ दुस्ट लोकलार गुप्‍त योजनाला से, 

आर दलबाऩा कुकर्मिलार कुजिबानिला से मोक बचाए राखेक।

३ अम़ा आप्‍नार जिभालाक तेरुवालखानेर मान्ति चखाचे,

आर आप्‍नार तित बचनलाक अम़ा, 

तिरेर लाखाति निसानात लागाचे,

४ जेसे बेकसुर लोकलाक अम़ा छल करिए मारोक,

आर काहाँर डर भय नि गनिए अम़ाक एक बाइक हमला करोक। 

५ खाराप मन्‍सुवा लिए अम़ा, 

आपसत एक दस्रा झनाक हुल्साचे।

चुप्का भाबे फान जुर्बार अम़ा बात काथा करेचे आर संचेचे,

"हामाक काहाँए देख्बे?" 

६ अम़ा बारा कुटिल मतिसे जाल रचिचे आर कहचे, 

"हामार हिंसा नितिडक काहाँए खुट्याए निक्‍लाबा पार्बे?"

छेच्कारे, मान्सिर मन आर हृदयला बाडा छलि आर अगम हचे।

७ मातुन परमेस्वरट अम़ार पर बारा जल्दि तिर फेकातेक, 

आर अम़ा एक बाइक नाक्सान हबे।

८ अम़ारे जिभाडर कारन,

अम़ार पर सर्बनास आसिए पर्तेक, 

अम़ाक देख्बार गटे लोकला,

खिताल कर्ते मुथा टिम्काबे।

९ तने गटे मान्सिला भयभित हबे,

अम़ा परमेस्वरेर कामलार बाखान कर्बे, 

आर उहाँर कराल कामलार पर ध्यान दिबे।

१० धर्मि लोकला परमप्रभुत आनन्द मानाक,

आर उहाँरे सरन परोक। 

सिधा मनेर लोकला उहाँर महिमार गुनगान करोक।

भजन ६५

प्रार्थनार गित आर भजन

संगित आगुवाडर ताने - दाउदेर भजन

१ हे परमेस्वर,

सियोनत प्रसंसाला तोर आसपइरा देखेचोक। 

तोर नाअँत कराल हामार कारालला अबस्‍य पुरा हतोक।

२ हे प्रार्थनालार सुन्बाइ कर्बार, 

गटे लोकला तहरे ठिना आस्तोक!

३ जेइबेला हामार अपराधला बाऱिए हामाक डुबाए दिस्ले, 

तुइँ हामार अपराधला छेमा कर्लो।

४ धन्य हए उला लोक ! 

जाहाँक तुइँ बिछिचिस,

आर तोर बासस्थानखानत रहबा,

कहए तोर लगत आनिचिस।

तोर घरटर आर्थात तोर पबित्र मुन्डिलेर, 

उत्तम उत्तम काथार माध्‍यम से हामा सन्तुस्ट हइचि।

५ हे हामार उद्धारकर्ता परमेस्वर! 

धार्मिकतात तुइँ हामाक, 

अदभुत कामलार पाए जाबाफ देचिस।

पृथिमिर ओर से छोर तलिक, 

सुमुन्दर से उपार दुर दुरकार,

आसा तुहें हइस। 

६ तुइँ आप्‍नार सामरथ दे सत्यतात कम्‍मर कसेचिस, 

आर आप्‍नार प्रतापि सक्‍ति दे,

पाहारलाक स्‍थिर कराचिस।

७ उड तुहें हइस जाहाँए सुमुन्दरेर गचिया, 

आर सुमुन्दरेर छाललार गिर्जनलाक सन कराचिस,

आर लोकेर हुलदाङालाक मत्थर कराचिस।

८ ताहाते, तोर पाए कराल चिऩर कामला देखिए, 

पृथिमिर चारह कनत बासा कर्बार गटे लोकला भयभित हबे,

जेइठा कि सुरुज उठानि आर बेला डुबानि,

दऩडा मिलिए तोर ताने,

खुसिर गित बाऩेचे। 

९ पृथिमिखानक तुइँ रेखदेख करेचिस आर पानि पइटाचिस। 

पृथिमिखानक तुइँ उप्‍तनि दुवा साहेरिया बेनाचिस। 

लोकला अन उप्‍तन करोक कहए,

परमेस्वरेर बेनाल लदिला पानिर चुटे भर्ति छे, 

कियाँकि हुनङति होक कहए,

तुहें हुकुम देचिस।

१० जुताल भुइँखानक तुइँ प्रसस्त करे भिजाचिस,

ढेललाक फुटाए तुइँ सइर कराचिस, 

बर्सा झरि हए माटिखानक लुरुम बेनाचे,

आर उहाँर उप्‍तनिलाक तुइँ,

भालाइर ताने आसिस देचिस। 

११ बच्छरटक तुइँ भालाइर मुकुट पिऩाचिस। 

तोर डेगरटत,

उत्तम उत्तम जिऩिसला बहए परेचे। 

१२ निधुवा पाथारेर पर्तिला घासेर चुटे हारा देखाल जाचे, 

आर पाहारला आनन्देर कम्‍मर पेटि बाऩिचे।

१३ घाँसुवा पर्तिला भेरालार बाथानेर पाए भर्ति हइचे, 

पाहारे हेटानिर असार फाँटला अनेर चटे ढाकाल छे। 

अम़ा आनन्देर चुटे जोय देचे,

आर गित गाउना करेचे।

भजन ६६

प्रार्थनार गित आर धन्यबाद प्रदान

संगित आगुवाडर ताने - दाउदेर भजन

१ ओरे समस्‍त पृथिमिर गटे लोकला,

जोय दिते, आनन्द से परमेस्वरेर जयजयकार कर!

२ उहाँर महिमित नाअँडर गान कर,

प्रसंसा कर्ते उहाँर बाखान गिदाअ।

३ परमेस्वरटक कह,

"तोर कामला केनङ अदभुत छोक, 

तोर सक्‍तिखानेर महत्व केनङ छोक ते, 

तोर दुस्मनलाउ तोर साम्‍ना झुकेचोक।

४ समस्त पृथिमिर गटेला लोक,

तोर आराधना करेचे।

प्रसंसा कर्ते अम़ा तोर गित गिदाचे।

तोर नाअँडर अम़ा प्रसंसार गान करेचे।

५ आस, परमेस्वरेर कराल कामलाक नजर कर। 

मान्सिलार बिचत कराल उहाँर कामला केनङ डरलाग्‍गा छेक!

६ सुमुन्दरटक उहाँए सुख्‍ना खटखटिया भुइँत बदलाले,

हामार बापदादोला अइ दे बेराए लदिड पार हले, 

हता उहाँर सङे सङे हामाउ,

आनन्द मानान।

७ आप्‍नार सक्‍तिखान दे उहाँए जुग जुग तलिक राज करेचे,

उहाँए आप्‍नार चुखला दे गटे जात जातिलार लोकलाक करेचे। 

उहाँर खिलापत बिरोधिला, 

आप्‍नार मुथाला उपर उठाबा तलिक ना पाओक।

८ ओरे परजातिया लोकला!

इस्राएलेर परमेस्वरटक धन्य कह, 

जेसे उहाँर ताने कराल प्रसंसार गिमगिमिड सुनाल जाओक।

९ उहाँए हामार जिबनडक सुरक्छित राखिचे, 

आर हामार भरिलाक पिच्छलिबार से बचाइचे।

१० कियाँकि हे परमेस्वर, तुइँ हामार जाँच्ना लिलो, 

आर हामाक रुपाखान गलाबार लाखा करे खारलो।

११ तुइँ हामाक फानत गिरालो, 

आर हामार पर भारि बझा लादाए दिलो।

१२ लोकलाक तुइँ,

हामार मुथार पर चर्भार बेनालो। 

हामा अगिन आर पानिर पाके हए गेन,

मातुन तुइँ हामाक हता से निक्‍लाए,

सुख चइन मिल्बार,

अभलचभलत आन्लो। 

१३ होम बलि लिए, 

मुइँ तोर भबनत आस्‍मु,

तोर ताने कराल मोर उला सत पुरा कर्मु,

१४ जेइला सत मुइँ कस्टत रहबारखुना मोर ठोटला दे करिस्‍नु,

आर आप्‍नार मुखखान फुरिस्‍नु।

१५ पाठा भेरार धुप धुम्‍ना सहित,

मुइँ तोक गदगदिया पसुर होम बलि चऱामु। 

पाठा छागल आर धाँकरेर,

मुइँ तोक भोग बलि चऱामु।

१६ परमेस्वरेर भय गन्बार साभाउ,

आस आर सुन, 

उहाँए मोर ताने कि कि करिचे, 

उला काथा मुइँ तम़ाक कहए सुनामु।

१७ मुइँ उहाँक बारा जोर जोर से सुम्रिनु, 

मोर जिभाड उहाँर स्तुतिगान कर्ले।

१८ मुइँ जदि मोर मनडत अधर्म राख्‍नु हने ते,

प्रभुड मोर नेहराड नि सुन्ले हने।

१९ मातुन छेच्कारे, परमेस्वरट मोर काथाड सुनिचे, 

उहाँए मोर प्रार्थनार सब्दलाक ध्यान दिए सुनिचे।

२० धन्य होक परमेस्वरेर,

कियाँकि उहाँए मोर प्रार्थनाडक इन्कार नि कर्ले, 

नाते उहाँए आप्‍नार अनन्त प्रेमखान मोर से अलग कर्ले।

भजन ६७

धन्यबादेर गित

संगित आगुवाडर ताने - तार बाजा सहित गिदाबार भजन

१ परमेस्वरट हामाक अनुग्रह करोक आर हामाक आसिर्बाद दोक। 

आर आप्‍नार कृपार नजरट हामार पर राखोक,

२ जेसे तोर पन्थेर बिसयत

गटे पृथिमिखान जानोक

आर तोर उद्धार करा सक्‍तिखानेर बिसयत 

जात जातिर गटे लोकला जान्बा पाओक।

३ हे परमेस्वर, लोकला तोर प्रसंसा करोक। 

गटे लोकला तोर प्रसंसा करोक।

४ जात जातिर लोकला खुसि मानाक

आर आनन्देर गित गिदाक,

कियाँकि तुइँ देस देसर लोकलार निसाफ बारा उचित भाबे करेचिस। 

आर पृथिमिर जात जातिर लोकलाक आगुवाइ करेचिस।

५ हे परमेस्वर, लोकला तोर प्रसंसा करोक। 

गटे लोकला तोर प्रसंसा करोक।

६ पृथिमिखान आप्‍नार उप्‍तनिड बाऱाइचे, 

परमेस्वरट, हामार परमेस्वरट हामाक आसिर्बाद दिचे।

७ परमेस्वरट हामाक आसिर्बाद दिचे, 

जेसे पृथिमिर दुर दुरत रहबार लोकलाउ

उहाँर भय मानोक।

भजन ६८

परमेस्वरेर ताने जयजयकारेर गित

संगित आगुवाडर ताने - दाउदेर भजन

१ परमेस्वरट खारा होक!

उहाँर दुस्मनला भाताभाति हए जाक। 

उहाँक बिरोध कर्बारला, उहाँर साम्‍ना से भागोक।

२ बायाँरखान घुवाँखानक उराए लेजाबार लाखाति, 

परमेस्‍वरट अम़ाक उराए लेजाओक।

अगिनेर साम्‍ना ममखान पग्लिबार लाखाति, 

दुस्टलाउ परमेस्वरेर साम्‍नात नस्ट हए जाओक।

३ मातुन धर्मि लोकला आनन्द मानाक 

आर परमेस्वरेर साम्‍ना आनन्देर चुटे उल्लास मानाक।

४ परमेस्वरेर ताने भजन गिदाअ।

उहाँर नाअँडर प्रसंसा कर। 

बदलिलार पर साबारि हबारटर ताने,

दमाल तियारि कर। 

उहाँर नाअँ परमप्रभु हकि,

उहाँर साम्‍ना तम़ा आनन्द मानाअ। 

५ परमेस्वरट माउरियालार ताने

मायार कला आर रान्डियानिलार ताने रक्छक हए, 

उहाँए आप्‍नार पबित्र बासस्थानत बिराजमान हए छे।

६ एख्लिया लोकटक परमेस्वरट परिबारत राखेचे। 

कइदिलाकअ उहाँए मुक्‍त कराए, 

थिति बोर्कोत देचे,

मातुन उहाँर खिलापत उठबारलाक, 

जलाए खाक कराल,

निधुवा पाथारत बासा करुवाचे।

७ हे परमेस्वर,

जेइखुना तुइँ आप्‍नार लोकलार आगु आगु गेलो, 

जेइखुना तुइँ निधुवा पाथारखान दे आगु बार्ल़ो,

८ तने पृथिमिखान डरे कापुवा धर्ले,

आर परमेस्वरेर उपस्थिति से 

आकासखानअ पानि बर्सिबा धर्ले।

परमेस्वरेर उपस्थिति से,

हँ, इस्राएलेर परमेस्वरेर उपस्थिति से 

सिनाइ पाहारखानअ कापुवा धर्ले।

९ हे परमेस्वर, चारह महँर तुइँ धिसधिस करे पानि बर्सालो, 

जाहाँर कारन सुखाए हडहड हुवाल आप्‍नार भुइँखानक, 

तुइँ आरमने साहेरिया बेनालो।

१० तोर लोकला उखान भुइँत बासा करेल्कु, 

हे परमेस्वर, खागिसत हुवाल लोकलाक तुइँ, 

आप्‍नार भालाइपुना दे पालन पुसन कर्लो।

११ परमप्रभुड हुकुम कर्ते बल्ले 

आर सुसामाद सुनाबार बेर्छानिलार

एकटा बड जेरह जोय दिते हेनङ कहले: 

१२ "सेनाला आर राजाड भागेचे, 

जानजिउँ खाए भागेचे, 

छाइनित नुकाए रहबार बेर्छानिला 

परिए रहाल जिऩिसपातला बाख्रा करिए लेचे,

१३ भेरार खुहारटर बिचत थाक्लउ परे अम़ा, 

उड घुगुर लाखा छे, 

जेइड घुगुर डेनाला 

रुपा आर टलटलिया सना दे 

लेपाल छे।"

१४ सर्बसक्‍तिमान परमेस्वरट,

राजालाक खए करिए छिर्याछिट कर्ले ते, 

साल्मोन पाहारखानत हेम पर्बार लाखा देखा गेले।

१५ बासानेर पाहारला बारा गउरबसालि छे, 

बासानेर पाहारला काडा चाट्टान दे बेनाल 

बाडा ढिम्किए ढिम्कि छे।

१६ ओरे काडा चाट्टानेर ढिम्कि ढिम्किबाला पाहारला!

तम़ाक उखान पाहार देखिए कियाँ जलन हच्‍कन, 

जेइठा परमेस्वरट रहबार ताने इच्छाइचे?

हँ, बास्तबत परमप्रभुड हता

सदा सदाकार ताने बासा कर्बे।

१७ परमेस्वरेर रथला,

गेन्तित स स आर हाजारेर हाजार छे! 

सिनाइ पाहारखान से उहाँए

आप्‍नार पबित्र बासस्थानत आसिचे।

१८ जेइखुना तुइँ उच्‍चँत चर्ल़ो,

कइदिलाक तुइँ कइद करिए लेगेलो।

लोकेर सान्दोसला तुइँ सुइकार कर्लो, 

बिरोधिलारअ सान्दोसलाक सुइकार कर्लो, 

जेसे कि, हे परमप्रभु परमेस्वर तुइँ 

अम़ार बिचत बासा करिस।

१९ परमप्रभुडर प्रसंसा होक! 

उहाँए हामार उद्धारकरा हए,

आर हामार भारला

सब दिना उत्राचे। 

२० हामार परमेस्वरट बचाबार परमेस्वर हए, 

मिर्तु से बच्‍बार दमाल देखाबारअ

परमप्रभु परमेस्वरटए हए।

२१ मातुन परमेस्वरट आप्‍नार दुस्मनेर मुथाला फुटाबे 

आर आप्‍नार पापलात लागिए रहबार 

अहला लोकेर मुथाला फुटाबे, 

जाहाँर मुथालात

बाभ्रिझुला चुलि छेक। 

२२ प्रभुड कहचे,

"मुइँ अम़ाक बासान से घुराए आन्मु,

मुइँ अम़ाक सुमुन्दरेर गहिरखान से घुराए आन्मु,"

२३ जेसे तम़ा आप्‍नार ठेङला,

दुस्मनेर सुर्किलात धबा पारन, 

आर तम़ार कुत्तालार जिभालाक,

ताहाँर बाख्रा मिल्कि। 

२४ हे परमेस्वर, तोर बिजय जुलुसट देखिचि,

मोर परमेस्वर आर मोर राजार बिजय जुलुसट 

पबित्र बासस्थानेर माखे आगु बार्भार पर छे।

२५ आगु आगु गिदालिला रहए, 

ताहाँर पाछु पाछु बाज्‍निहारला,

आर बिचत टेम्‍किबलि माइला

बलाते रहए। 

२६ "बिराट सभाडत परमेस्वरेर प्रसंसा कर,

ओरे इस्राएलेर सान्तानला, 

परमप्रभुडर प्रसंसा कर।" 

२७ साभार से छट मानाल

बेन्यामिन कुलड 

साभाक आगुवानि करेचे,

यहुदार राजकुमारला,

अइनङकरे जबुलुन आर नप्‍तालिर राजकुमारलाउ 

अम़ार दलडत सामिल हइचे। .

२८ हे परमेस्वर, आप्‍नार सक्‍तिखानक हुकुम दे,

पहिले कर्बार लाखा, 

हे परमेस्वर,

आप्‍नार सक्‍तिखान हामाक फेर एकबार देखा। .

२९ यरुसलेमत तोर मुन्डिलड हबार कारन, 

राजाला तोर ताने,

सान्दोस आन्तोक।

३० गाङरोलेर झाङलार बिचत रहबार, 

जङलि पसुलाक धम्का, 

जात जातिर लेइकालार बिचत रहबार,

माहाबलि धाकरेर हान्जाडक डाँटेक। 

हार सुइकार कर्बार बाद,

उहाँए रुपार टुक्राला आनोक, 

आर लऱनत खुसि हबार,

जात जातिलाक,

भाताभात्ति करि दोक। 

३१ मिस्र देस से साम्दियाला आस्बे, 

इथियोपिया देसखानb 

आप्‍नाक परमेस्वरेर हातत सँपि दिबे।

३२ ओरे पृथिमिर देसला, 

परमेस्वरेर स्‍तुतिगान कर,

परमप्रभुर प्रसंसार गितगान कर, 

३३ उहाँर ताने, जाहाँए आदिकाल से सर्गलार पर साबारि हइचे।

सुन, उहाँए आप्‍नार बड गाला दे, 

डाङर गाला करे ,

सक्‍तिसालि भाबे गिर्जेचे।

३४ परमेस्वरेर सक्‍तिर बाखान कर।

उहाँर माहान महिमाखान इस्राएलेर पर छे, 

आर उहाँर सक्‍तिखान मेघडत छे।

३५ हे परमेस्वर, 

आप्‍नार पबित्रस्थानखानत तुइँ बाडा भययोग्य छिस।

इस्राएलेर परमेस्वरट आप्‍नार लोकलाक सक्‍ति आर सामरथ देचे। 

परमेस्वरेर प्रसंसा होक!

b 

६८.३१ the इथियोपिया: मातुन हिब्रुत "कुस देसेर लोकला" कहए लिखाल छे। कुस देसखान मिस्र देसेर देखिन बिति अवस्थित छे हाल कुस देसखान आधा भाग इथियोपिया देसत आर आधाखान देस सुडान देसत परेचे।

भजन ६९

सहजोगेर ताने नेहरा

संगित आगुवाडर ताने - 'लिलि फुल' नाएँर रागत दाउदेर भजन

१ हे परमेस्वर मोक बचा गो!

कियाँकि पानिखान बाऱिए मोर घेचा घेचा तलिक पुगि गेइचे।

२ मुइँ दलदलिया धाँस्‍नाखानत डुब्ते जाचु, 

जेइठा कि मोर भरिड एँराल नि जाचे।

मुइँ गहिरा पानिर मनिडत फाँसि गेइचु ,

आर पानिर गचियाला मोर पर ढाइ मारेचे।

३ सहजोगेर ताने चेचाए चेचाए मुइँ हेदियाए गेइचु, 

आर मोर नटिड सुखाए गेइचे। 

परमेस्वरेर आस पइरा देखिए देखिए 

चखुला मोर टाटाए गेइचे।

४ मोक बिना तस्किले घिन कर्बारलार गेन्तिड

मोर मुथार चुलिलाउ से अधिक छे।

बेकसुरत मोक दुस्मन साध्‍बार लोक भेलेला छे,

सामरथबान छे आर मोक जान से मार्बा छाबेचे।

जेइला जिऩिस मुइँ चुरि नि करिचु,

उला जिऩिस मुइँ कुना से आनिए घुराए दिमु? 

५ हे परमेस्वर, तुइँ मोर मुरुखपुनाखान जानेचिस, 

मोर कसुरला तोर नजर से नुकाल नि छे।

६ तोर पर आसा कर्बार लोकलाक, 

मोर कारन से लाजत गिर्बा ना पर्कि। 

हे परमप्रभु सेनालार परमेस्वर! हे इस्राएलेर परमेस्वर ! 

तोक छाब्बार लोकलाक मोर कारन बेमुला हबा ना पर्कि।

७ कियाँकि तोर खातिर मुइँ 

निन्दा खिस्‍कत सहिचु, 

लाजेर चुटे मोर मुखखान झापाल गेइचे।

८ आप्‍नारे भाइ भायारित मुइँ,

आल्गाना हइचु। 

आप्‍नारे परिबालेर बिचत मुइँ,

परदेसि हइचु।

९ कियाँकि तोर घरेर जोसखान,

मोर भित्रत अगिन सामान धित्केचे।

तोक निन्दा खिस्‍कत कर्बार लोकलार अपमानला, 

महरे पर परिचे।

१० जेइबेला मुइँ उपासत रहनु

आर आप्‍नाक हेज बेनानु, 

अहकिना काम मोर ताने निन्दार कारन हले।

११ जेइबेला मुइँ चुच्रि धक्रार नुआँ पिऩिए बेराचु, 

उ बेला मुइँ लोकलार ताने

एकटा चानक हए जाचु।

१२ मुल दुवारखानत रहबार लोकला

महरे खिस्‍कत बलेचे, 

मतुवाललार ताने ते मुइँ आरह,

गित हए गेइचु।

१३ मातुन हे परमप्रभु, 

मुइँ तोक तोर कृपामय समयत प्रार्थना चऱामु,

हे परमेस्वर, तोर अनन्त प्रेमेर बहाबत 

आर तोर उद्धारेर बिस्वासयोग्यतात मोक उत्रा दिस।

१४ दलदलिया धास्‍नाखानत डुब्बार से मोक बचा, 

मोक घिन कर्बार लोकलार फान्दा से, 

आर गहिरा पानिर ढेउँला से मोर उद्धार करेक।

१५ बाऱिए आस्बार पानिर बानाड मोक

भासाए लेजाबा ना पाक, 

आर अथाहा गहिरखान मोक गिल्‍बा ना पाओक,

नाते आप्‍नार मुखत लिए कोबोरट मोक

आप्‍‍नार मुखखान बन करोक। 

१६ हे परमप्रभु, मोक उत्रा दे

कियाँकि तोर अनन्त प्रेमखान माहान छोक। 

तुइँ आप्‍नार असिम कृपात,

मोर बिति घुरेक।

१७ तोर सकलड, 

आप्‍नार सेबकटर पर से ना हटा, 

कियाँकि मुइँ कस्टत पइचु,

मोक धम्करे उत्रा पाठाए दे।

१८ कृपा करे मोर लगत आसेक

आर मोक उद्धार करेक, 

मोर दुस्मन भेल्लेला हबार कारन

छुटकारार दाम तिरिए आजाद करेक।

१९ मोर पर कराल खिस्‍कत, 

मोर पर हुवाल बेइज्जत 

आर मोर पर हुवाल अपमानखानक तुइँ जानेचिस। 

मोर गटे मुद्दाइला तोर साम्‍नात छोक।

२० निन्दार कारन मोर मनड बाडा भारि हए गेइचे, 

मुइँ बाडा दुखित छु।

मोक चित्तभार्सा दिबार लोक,

काहुँ छे ने कि कहए छाबिए देख्‍‍नु,

मातुन काहाँकअ नि पानु,

अइनङ करे मुइँ,

तसोबरि दिबार लोक छाब्‍नु

मातुन काहाँकअ नि पानु।

२१ खराकेर ताने अम़ा मोक जहर दिले,

आर प्याँस मार्बार ताने

पित मिस्लाल खाट्टा मध।

२२ अम़ार ताने तियारि कराल खराकला अम़ार फान्दा हए जाकि।

आर अम़ार सुख बिलासला अम़ारे ताने धर्पिर फान हए जाकि।

२३ अम़ार चखुला आन्धासुला धरि जाकि, जेसे अम़ा देख्बा ना पाक,

आर अम़ार डाँरला सदाकार ताने कक्रा हए जाकि। 

२४ तुइँ आप्‍नार गस्साखान अम़ार पर झारेक, 

आर तोर गरम रिसेर ताअँत अम़ाक गिलि जा।

२५ अम़ार छाइनिखान उजार हए जाकि,

आर अम़ार तम्‍बुडत,

काहुँ बासा ना कर्कि।

२६ कियाँकि जाहाँक तुइँ पाहेर दिस्लो 

अम़ा उहाँके साताचे,

आर जाहाँक तुइँ सुर्कि फुटा मार दिस्लो, 

उहाँक अम़ा आरह बेसि कस्ट देचे।

२७ अम़ाक दन्डेर पर आरह दन्ड थपि दे, 

जेसे तोर उद्धारटत अम़ा भागिदार हबा ना पाक।

२८ जिबनेर कितापखान से,

अम़ार नाअँला मेसाल जाओक, 

आर अम़ार नाअँला,

धर्मि लोकलार साँकत लिखा ना जाक।

२९ मातुन मुइँ त बाडा कस्टत छु आर उदास हए गेइचु, 

हे परमेस्वर, 

उद्धार करिए मोक सम़्ला आर मोर रक्छा करेक।

३० गित गाउना कर्ते मुइँ परमेस्वरेर नाअँडर बाखान कर्मु, 

आर धन्यबाद दिते,

मुइँ उहाँर महिमा कर्मु।

३१ इड काथा परमप्रभुडर ताने, 

धाकरेर बलिदानड से अधिक छे,

आर सिङ खुरिया गोरुर बलिदानड से,

आरह अधिक पसिन्दार छे।

३२ दलनत पराल लोकला, 

इड काथा बुझोक आर आनन्दित होक,

आर जाहाँए जाहाँए परमेस्वरटक छाबेचे, 

अम़ार हृदयला आरमने जोसिला हकि।

३३ लाघत निर्भा कर्बार लोकलार, 

नेहराड परमप्रभुड सुनेचे, 

आर बान्धनत रहबार आप्‍नातिलार,

उहाँए बेवास्ता नि करेचे।

३४ सर्ग आर पृथिमिखान, 

उहाँर प्रसंसा करोक,

सुमुन्दर आर ताहार भित्रत 

चलफिर कर्बार गटे कुछुला 

उहाँर प्रसंसा करोक।

३५ कियाँकि परमेस्वरट, 

सियोनखानक बचाबे,

आर यहुदार नगरलाक आरमने बठाबे,

आर उहाँर सेबकला हता बासा कर्बे, 

आर आप्‍नार अधिकार जमाबे। 

३६ उहाँर सेबकलार सान्तानला

हताकर उत्तराधिकारि हबे, 

आर उहाँर नाअँडक प्रेम कर्बारला

हता बासा कर्बे।

भजन ७०

परमेस्वरटर सङे सहजोगेर प्रार्थना

संगित आगुवाडर ताने - 'फम राख्खा' नाएँर दाउदेर भजन

१ हे परमप्रभु, मोक छुटाबार ताने राजि हो। 

हे परमप्रभु, मोक सहजोग कर्बार ताने धर्फर करेक।

२ मोर प्रानड लिबा छाब्बार साभाउ, 

लाजत परोक आर दुबिधात गिरोक। 

मोर खारापि कर्बा छाब्बार लोकला हाँर खाओक, 

घुरिए पालाक आर लाजत गिरोक।

३ मोर खिलाप उख्‍यासि कर्ते काख्लि बलाबार लोकला, 

लाजेर चुटे अपमानित होक।

४ मातुन तोर खुजि कर्बारला साभाउ,

आनन्दित होक आर खुसि मानाक।

तोर उद्धारखानक प्रेम कर्बारला साभाउ, 

लागातार हेनङ कोहोक,

"परमप्रभुड बारा माहान छे।"

५ एनङ ते मुइँ गरिप आर लाघत,

गुजारा कर्बार लोक हउ,

मातुन परमप्रभुडए मोर पर बिचार करेचे।

तुहें मोर मद्दतकार आर उद्धारकर्ता हइस। 

हे मोर परमेस्वर आर देरि ना करिस। 

भजन ७१

बुऱा लोकेर प्रार्थना

१ हे परमप्रभु,

मुइँ तोर चरनत सरन लिचु। 

मोक केधउ लाजत गिर्बा ना परोक।

२ तोर धार्मिकतार खातिर

मोर उद्धार करेक आर मोक छुटा। 

मोर बिति आप्‍नार कानभान दे

आर से मोक बचा।

३ तुइँ मोर ताने सुरक्छार चाट्टान हो, 

जेइठा कि मुइँ सुरक्छित हबा,

सभेदिना सरन लिबा पारु, 

कियाँकि तुइँ मोर सहजोगेर चाट्टान 

आर सुरक्छार टङघर हइस।

४ हे मोर परमेस्वर,

दुस्टडर हात से मोक छुटा, 

अधर्मि आर बेकदर लोकलार फान्दा से

मोक आजाद करा।

५ कियाँकि हे परमप्रभु, तुइँ मोर आसा हइस, 

मोर जामानि काले से, 

मुइँ तोर पर भार्सा करिचु।

६ मोर जल्मे से मुइँ, 

तहरे पर निर्भर रहनु,

मोक मोर माएँर कोखट से निक्लिबार तुहें हइस। 

तोर प्रसंसा मुइँ,

सदामधि कर्तेइ रहमु।

७ भेलेला झनार ताने मुइँ

कुलछन हए गेइचु, 

मातुन तुइँ मोर सरन लिबार बरियो ठाअँ हइस।

८ दिनभर दिनभर मुइँ तोर प्रसंसा करेचु, 

मोर मुखत तोर माहा महिमार गुनगान लागाल रहचे।

९ बुऱालि कालत मोक छरिस ना, 

मोर बलबुत्ताला हाराए जाबारखुना 

मोक त्यागिस ना।

१० कियाँकि दुस्मनला मोर खिलापत बातकाथा करेचे,

आर मोर जानड लिबार ताने अम़ा, 

आपसत कुजिबानि कर्ते हेनङ साल़्‍ला करेचे,

११ "परमेस्वरट उहाँक त्यागि दिचेक, 

उहाँक रेग्दिए धर, 

कियाँकि उहाँक छुटाबार काहुँ नि छेक।"

१२ हे परमेस्वर, मोर से दुर ना हइस। 

हे मोर परमेस्वर, मोक सहजोग कर्बा धम्करे आसेक।

१३ मोक दुसिया दिबारला 

लाजत गिरिए बुटिया नास होक,

मोर खति कर्बा छाब्बार लोकलाक 

निन्दा आर अपमान से झापाल जाक।

१४ मातुन मुइँ सदामधि तोर पर आसा करिए रहमु, 

आर तोर प्रसंसा आरह बेसि बेसि करे कर्ते जामु।

१५ तोर पाए हबार भालाइ कामलार, 

आर आस्बार उद्धारेर बिसयत,

मोर मुखखान हरखुना चार्चा कर्तेइ रहबे, 

हबार ते याहाँर प्रतिफलड,

मोर समझ से बाहिर छे। 

१६ परमप्रभु परमेस्वरेर,

सक्‍तिसालि कामलार खातिर मुइँ प्रसंसा कर्ते जामु, 

मुइँ बाठे तोर धार्मिकतार प्रसंसा कर्मु।

१७ हे परमेस्वर, गाभुर अबस्थाए से

तुइँ मोक सिकाइचिस, 

आर मुइँ आल़ाउ तलिक 

तोर छक्‍क लागा कामलार चार्चा करेचु।

१८ हे परमेस्वर, मुइँ बुऱा पित्तम हलउ 

आर मोर चुलिला पाकि जालउ

तुइँ मोक ना त्यागिस। 

इड पुस्ताक आर पाछु आस्बार पुस्ताला तलिक, 

तोर सक्‍तिर चार्चा करिए ओर नि कर्बार तक,

तुइँ मोक ना त्यागिस।

१९ हे परमेस्वर, तोर सक्‍ति आर धार्मिकताखान उँच्‍चत सर्ग तलिक पुगिचोक,

जाहाँर माध्‍यम से तुइँ माहान माहान कामला करिचिस। 

हे परमेस्वर, तोर लाखा आर काहुँ नि छे।

२० तुइँ मोक भेलेला दुख आर कस्टला देखालो,

आर मोक फेर जेअँत कर्बो। 

पृथिमिर तलखान से तुइँ मोक

फेर उपर आन्बो।

२१ तुइँ मोर सम्मान बाऱाबो,

आर मोक फेर हुबभार्सा दिबो। 

२२ हे मोर परमेस्वर,

तोर बिस्वासयोग्यताखानेर खातिर,

तार बाज्‍ना किथारा बलाए, 

तोर मुइँ प्रसंसा कर्मु। 

हे इस्राएलेर पबित्र परमेस्वर!

२३ जेइखुना मुइँ तोर प्रसंसार गान कर्मु, 

उखुना मोर ठोटला आर मोर प्रानड 

बाडा आनन्द से जोय दिबे

कारन तुइँ मोक बचाइचिस। 

२४ हरखुना मोर जिभाड,

तोर धार्मिक कामलार बाखान कर्बे,

कियाँकि जाहाँए जाहाँए मोर हान्ति कर्बा छाबेचे, 

अम़ा साभाउ दोबिधात गिरिचे,

आर लाजत परिचे।

भजन ७२

राजाडर ताने प्रार्थना

राजा सोलोमनेर भजन

१ हे परमेस्वर, तोर आप्‍नार धार्मिक्‍ता अनुसार, 

राजाडक तुइँ निसाफ कर्बा सिका,

आर राजपुत्रडक सत्यबान निसाफि बेना,

२ जेसे तोर लोकलार पर उहाँए न्यायपुर्बक सासन चलाकु, 

आर दलनत पराल तोर लोकलाक,

धार्मिक्‍ता सहितेर निसाफ दिकु।

३ पर्बतला लोकलार बिचत धार्सात आनेचे, 

आर पाहारला धार्मिकतार फल!

४ लोकलार मइधे गरिपगुन्‍या लोकलार उहाँए रक्छा करोक, 

खागिसत निर्भा कर्बार लोकलाक उहाँए छुटकारा दिलाक, 

आर दलन दिबार आत्याचारि लोकलाक उहाँए पेचगुन्‍डा करोक।

५ चान आर सुरुजला रहबार तलिक, 

आर्थात पुस्ता पुस्ता तलिक उहाँर राजड चल्ते रहोक।

६ काटाल घाँसलार पर पराल पानिखानेर सन्ति, 

आर भुइँखानक भिजाबार झरिर लाखाति,

उहाँए होक। 

७ उहाँर सासन कालत धर्मि लोकलार धार्सात हकि,

आर चानेर जऩाकखान रहबार तलिक, 

अम़ार उन्‍नति प्रसस्त भाबे हकि।

८ उहाँर राजखान

एकटा सुमुन्दर से भिनड सुमुन्दर तलिक, 

आर युफ्रेटिस कहबार लदिड से,

पृथिमिर ओर तलिक हकि।

९ निधुवा पाथारत रहबार बिरोधिला, 

उहाँर आगुति हेंटमुऱा हकि, 

आर दुस्मनला उहाँर आगुति,

धुला चाटकि। 

१० तर्सिस देसेर राजाड b

आर ताहार लगेपासेर टापुर राजाला

दस्तुर लिए आसोक। 

सेबा देसेर राजाड आर ताहार अगल बगलकार 

सिबा देसेर राजाला सान्दोस चऱाक।c 

११ गटे देसेर राजाला उहाँर आगुति हाँटो पारोक, 

आर गटे जात जातेर लोकला उहाँर सेबा करोक।

१२ कियाँकि उहाँक पुकारा कर्बार 

निर्धा, साहारा बिहिन

बऩिहारलाक छुटाबे। 

१३ काङाल आर बऩिहारलार पर

उहाँए दया प्रकट कर्बे, 

आर गरजत पराल लोकलार प्रानलाक उहाँए बचाबे।

१४ उहाँए अम़ार प्रानलाक 

दलन आर हिसा से छुटाबे 

आर अम़ार सुर्किखान उहाँर नजरत भारि दामेर हबे।

१५ उहाँए लाम़ आउँदा पाओक।

सिबा देसेर सनाखान उहाँक सान्दोसेर भाबे दुवाल जाओक। 

उहाँर ताने लोकला सदामधि प्रार्थना करोक, 

सारा दिन लोकला उहाँक धन्य कहोक।

१६ देसभर अन उप्‍तन प्रसस्त भाबे होक, 

पाहारेर उँच्‍च उँच्‍च ठाअँला अनेर बालिला से हराभरा होक।

लेबानानेर देबदारलार लाखा 

उला फल भलभल आर पुस्टाल होक। 

बाधला घासेर चुटे हारा हबार लाखा नगरला लोकेर चुटे भर्ति होक।

१७ राजार नाअँड सदाकाल स्थिर रहोक,

सुरुजड रहबार लाखा उहाँर, 

सद गुनेर चार्चा सदामधि हते रहोक। 

उहाँर कारन गटे जात जातेर लोकला आप्‍नाक भाग्‍यमानि मानोक,

आर राजाडक अम़ा धन्य कहोक। 

१८ परमप्रभु, इस्राएलेर परमेस्वरटक धन्य होक। 

छकलागा काम कर्बार बाठे,

उहाँइ छे। 

१९ उहाँर महिमित नाअँडर प्रसंसा 

सदा सर्बदा हते रहोक। 

गटेखान पृथिमि उहाँर महिमासे 

भरपुर होक। 

आमेन आर आमेन!

२० इसेइर बेटा दाउदेर प्रार्थनामय गितला,

एइठा से सेस हचे। 

तेस्रा खन्ड

(भजन संग्रह ७३ — ८९ तलिक)

b 

७२.१० तर्सिस: तर्सिस नगरखान आल्हा स्पेन देसत परेचे

c 

७२.१० सेबा...सिबा: सेबा देसखान आल्हाकार इथियोपिया देसखान हए मातुन सिबा देसखान आल्हाकार अरब देसखान।

भजन ७३

परमेस्वरेर निसाफ

आसाफेर भजन

१ छेच्कारे, परमेस्वरट इस्राएलेर पर बारा भाला छे।

आर्थात अम़ार पर,

जाहाँर हृदयला सुद्ध छेक।

२ मातुन आप्‍नार बिसयत कहले,

मोर ठेङला ओझोट खाबार पर छिले,

मोर भरिला पिच्छलिबार पर छिले।

३ कियाँकि जेइबेला मुइँ दुस्टलार उनन्ति हते देख्‍नु ते, 

उला अहंकारिर पर मुइँ

डाहा कर्नु। 

४ कियाँकि अम़ाक कुनह दुख कस्ट नि रहकि, 

अम़ार देहाला दुरुस्त आर पुस्टाल छिल्कि।

५ भिनला लोकेर लाखा एम़ा कस्टत नि छे,

नाते आरहला लोकेर लाखा

एम़ार पर बिपत आसिए परिसेल्कि।

६ अइताने गुमानखान अम़ार गालार सिक्रि हकि, 

आर हात्या हिंन्‍साला

अम़ार ताने पिर्ऩा हकि। 

७ अम़ार चखुला गुमानेर चुटे फुलि गेइचेक, 

आर अम़ार मनला, 

कुजिबानिर काथाला सँच्बार से फुर्सत नि पाचेक।

८ अम़ा खिस्कत बलेचे आर जलन करेचे,

आर आप्‍नार अहंकारत अम़ा

आत्याचार कर्बार धम्कि देचे। 

९ सर्गेर खिलापत अम़ा आप्‍नार मुख फुरेचे, 

आर पृथिमित अम़ार जिभाला गुमानि काथार हुकुम करेचे।

१० अइताने परमेस्‍वरेर लोकला,

अम़ार बिति प्रसंसा कर्बा घुरेचे, 

आर अम़ार काथालात कुनह कसुर नि पाचे।

११ आर अम़ा कहचे, 

"परमेस्वरट केनङकरे जान्बा पारे?" 

सर्बोच्‍चत रहबारट कि गटे काथाला जानेचे?

१२ देख, दुस्टला हेनङ हचे, अम़ा सदाए बेफिकिर हए रहचे, 

आर भेलेला धन सम्पति जर कर्बार तनेमने रहचे।

१३ मुइँ आप्‍नार मनड, 

बेकारे सुद्ध राखिचु ,

आर आप्‍नार हातला,

बेकारते निर्दोस करिचु।

१४ कियाँकि हर दिना मोर पर ,

बिपत आसिए परेचे,

आर हरेक दिन बाहाने मुइँ दन्ड भुङेचु। 

१५ मुइँ जदि हेनङ कहनु हने,

"मुइँ एइनङ करे बल्मु,"

ते मुइँ तोर सान्तानेर पुस्ताडर पर दागा दिनु हने।

१६ मातुन जेइखुना मुइँ इला काथा जान्बार कोसिस कर्नु ते,

इला काथा मोर नजरत बाडा भारि परिगेले। 

१७ जेइखुना मुइँ परमेस्वरेर पबित्र बासस्थानत ढुक्‍नु ते, 

अम़ार अन्तिम अबस्थाड मुइँ बुझि फेकानु।

१८ छेच्कारे, तुइँ अम़ाक पिच्छलिबार ठाअँखानत राख्लो, 

तुइँ अम़ाक बिनासत गिर्बार बेनालो।

१९ अम़ा केनङकरे पल भरत नस्ट हले, 

बल्ते बल्तेइ अम़ाक डरखान खाए गेल्कि।

२० जेसा किसिम से, बाहाने उठबारखुना सपनेर काथाला पिस्राए जाचे,

हे प्रभु, अइ किसिम जागिल हबारखुना तुइँ, 

अम़ाक कल्पनार सामान तुच्छ जान्लो।

२१ जेइखुना मोर मनड दुखित छिले, 

आर मोर मनड खाट्टा हए गेइस्ले,

२२ तोर आगुति मुइँ,

हेनङ मुरुख आर आल्गाना छिनु,

एकटा बनुवा जतुर सामान!

२३ ताहाँरअ पर मुइँ तोर सङे लागातार छु, 

तुइँ मोर दाहिना हातखान धरिए राखिचिस।

२४ तहरे साल़्ला सुझाबत तुइँ मोक आगुवानि करिचिस, 

आर आखिरत तुइँ मोक

महिमात सुइकार कर्बो। 

२५ सर्गत तोर बाहिक आर मोर काहाँए छे? 

पृथिमिखानत तोर बाहिक आर काहाँकअ मुइँ 

इच्छाउ नि करु।

२६ मोर देहाड आर मोर हृदयड असफल हबा पारे, 

मातुन परमेस्वरट सदाकार ताने, 

मोर हृदयडर सक्‍ति आर मोर बाख्रा हए।

२७ बास्तबत, जाहाँए जाहाँए तोर से अलग दुरत छे, 

अम़ा नस्ट हबे,

आर जाहाँए जाहाँए, 

तोर पर बिस्वासयोग्य नि छे,

अम़ाक तुइँ नस्ट कर्बो। 

२८ मातुन मोर ताने परमेस्वरेर बग्लत रहबार काथाड, 

बारा भाला छे,

परमप्रभु परमेस्वरटक मुइँ,

मोर सरन लिबार ठाअँर भाबे पाइचु, 

जेसे कि मुइँ त तोर कामलार बाखान करु।

भजन ७४

देसखानेर सुरक्छार ताने प्रार्थना

आसाफेर मस्किल नाएर भजन

१ हे परमेस्वर, तुइँ हामाक

सदाकार ताने कियाँ त्यागि दिलो?

तोर गस्साखान पाथारत रहबार

तोर आप्‍नारे भेरालार खिलापत कियाँ धित्केचोक? 

२ आप्‍नार हान्जाडक फम करेक,

जाहाँक तुइँ बहुत आघेइ किनिस्लो 

आर आप्‍नार उत्तराधिकारि बेनाबार ताने

दाम तिरिए छुट्टाइस्लो 

आर तोर कुल हबार ताने दाम दिए छुटाइचिस।

सियोन पाहारखानक फम करेक, 

जेइठा तुइँ बिराजमान हइस्लो।

३ तुइँ आप्‍नार डेगला, 

उजाड राजबारिडर माखे आगु बाऱा,

दुस्मनला पबित्र बासस्थानत ढुकिए,

गटे जिऩिसपातला नस्ट करिचोक। 

४ पबित्र सभास्थलत ढुकिए,

दुस्मनला जितेर जोय देचोक, 

चिऩर भाबे अम़ा हता,

आप्‍नार बिजयेर धजा गाऱिचोक।

५ इला से हेनङ लागेचे, बाजाकि किमकिमिया झारखानत ढुकिए,

काहुँ गाछलाक कुऱालि दे काटेचे। 

६ आर तने अम़ा आप्‍नार कुऱालि आर मार्तोला दे, 

नाक्सा काटाल खुट्टार मखाला भाङिए जार बेजार करिचे।

७ अम़ा तोर पबित्रस्थानखानक अगिन लागाए दिचे, 

तोर नाएर बासस्थानखानक अम़ा अपबित्र करिचे।

८ अम़ा आप्‍ने आप्‍नाक हेनङ कहले, 

"हामा अम़ाक सम्पुर्नभाबे नस्ट कर्म।" 

देसत रहबार,

परमेस्वरेर आराधना कर्बार गटे आराधना स्‍थललाक,

अम़ा जलाए दिचे।

९ हामार भेदेर चिऩचाकला हामाक सुझा नि जाचे, 

आप ते हेता कुनह अगमबक्‍ताउ बाकि नि छे, 

आर नाते हामार मइधे काहुँ जानेचे कि, 

इड अबस्था आर केते दिन तलिक रहबे।

१० हे परमेस्वर, मुद्दाइलाक आर केतेदिना तलिक,

खिस्‍कत कर्तेइ रहबा दिबो? 

दुस्मनला कि तोर नाअँडर निन्दा,

सदाए कर्तेइ रहकु?

११ तुइँ आप्‍नार हातला,

हँ तोर दाहिनाखान हातक तुइँ,

काख्लित चापिए कियाँ राखिचिस?

आप्‍नार सक्‍तिसालि हातखान बाहार निक्ला,

आर दुस्‍मनलार बुटिया नास करेक। 

१२ ताहाँरअ पर हे परमेस्वर,

प्राचिन काले से,

तुइँ मोर राजा हइस, 

आर पृथिमिखानत छुटकारा दिलाबार,

काम करिचिस। 

१३ तुइँ आप्‍नार सक्‍ति दे,

सुमुन्दरटक दुइ बाख्रा करिस्लो,

सुमुन्दरेर तलत चलफिर कर्बार, 

बिर्साल जलजतुलार मुथालाक तुइँ फुटाइस्लो।

१४ जलचर बिराट जतु लिब्यातानडर,

मुथा तुहें फुटाइस्लो,

आर निघुवा पाथारत रहबार जतुलार ताने 

उहाँक तुइँ आहार बेनाइस्लो।

१५ उड तुहें हइस,

कि पानिर मुल आर लदिलाक तुइँ फुटाए निक्लालो, 

बार मास बहए जाबार लदिलाक तुइँ सुक्‍वालो।

१६ दिनड तहरे हकु आर रातटउ तहरे हकु।

चान आर सुरुज,

आर तारोलाक तुहें स्थापित कर्लो। 

१७ पृथिमिखानेर गटे सिम्‍नाला तुहें तकि दिचिस। 

गुम्सा आर जारेर महिनाला तुहें बेनाइचिस।

१८ हे परमप्रभु फम करेक त,

दुस्मनाल तोर केनङ माजाक उराचोक? 

अधर्मि लोकला तोर नाअँडर अपमान केनङ करेचोक।

१९ घुगुर लाखा सोझो, 

तोर लोकलार प्रानलाक, 

जङलि जानाबरलार हातत ना सँपेक। 

आप्‍नार गरिपगुन्या सेबकलार प्रानलाक,

सदाकार ताने पिस्राइ ना! 

२० हामार सङे कराल,

आप्‍नार कारालडर फम करेक,

कियाँकि देसेर हरेकखान आन्धार ठाअँ 

हात्या हिन्सा से भराल छे।

२१ दलनत पराल लोकला, 

लाजेर कारन आप्‍नार नजर ना नुकाक,

गरिप आर गरजत निर्भा कर्बार लोकला 

तोर नाअँडर प्रसंसा करोक।

२२ हे परमेस्वर उठेक! 

आप्‍नार मुद्दाडर प्रतिकार आप्‍ने करेक।

आर फम करेक, 

हर दिन मुर्ख लोकला तोर खिताल केनङ करेचोक।

२३ तोर मुद्दाइर किल़ोरलाक,

आर तोर दुम्मनलार पाए लागातार कराल धम्किपुर्न गिर्जनलाक ना पिस्रा।

भजन ७५

निसाफकरा परमेस्वर

संगित आगुवाडर ताने - 'निसाफ ना होक' नाएँर रागत आसाफेर भजन

१ हे परमेस्वर, हामा तोक धन्यबाद देच्कुन, 

तोक हामा धन्यबाद चऱाच्‍कुन!

तोर नाअँडर माहानताखानेर घोसना कर्ते, 

तोर छक्‍कलागा कामलार हामा बाखान करेचि।

२ परमेस्‍वरट कहचे, "निसाफ कर्बार मुइँ उचित समय तोकिचु, 

आर मुइँ आप्‍ने ठिक ठिक भाबे निसाफ कर्मु।

३ जेइबेला पृथिमिखान,

आर हताकार गटे बासिन्दाला डरे डगमगाबे, 

उ बेला पृथिमिर खाम्‍मालाक धरिए राख्बार,

मुहें हमु।" 

४ गुमानिलाक मुइँ कहचु, 

"गुमान ना कर,"

आर दुस्टलाक कहचु, 

"तम़ार सिङला थार ना कर।"

५ आप्‍नार सिङला उपर माखे थार कर्ते गुमान ना कर, 

नाते ढन्ड्रो गालाकरे गुमानि काथा बल।

६ कियाँकि उन्‍नति बा न्यायनिसाफ कहबार काथाड, 

पुरुब बिति से बा पछिम बिति से,

बाते निधुवा पाथार से नि आसेचे।

७ मातुन परमेस्वरटए ठिक ठिक निसाफ करिए, 

काहाँकअ तल आर काहाँकअ उपर करेचे।

८ कियाँकि परमप्रभुर हातखानत,

एकटा बाटि छे,

उड बाटित मर मास्ला मिस्लाल,

गाजए फेपेन्दा हुवाल कारा मधखान छे, 

उखान मधक उहाँए उब्‍राए ढालिदिबे,

आर पृथिमिर गटे दुस्टला, 

ताहार धुला गेदर,

गटे कुछुला चाटिए मुछिए खाबे।

९ मातुन मुइँ सदाए आनन्द मानामु, 

आर याकुबेर परमेस्वरेर,

प्रसंसा कर्मु।

१० दुस्टलार सक्‍ति रुपि,

गटे सिङलाक उहाँए काटिए नस्ट कर्बे, 

मातुन धर्मिलार सक्‍तिखानक उहाँए,

उँच्‍च कराबे।

भजन ७६

सियोनत परमेस्वरेर प्रसंसा

संगित आगुवाडर ताने - आसाफेर भजन

१ यहुदार लोकला परमेस्वरटक चिऩेचे ,

आर इस्राएलत उहाँर नाअँड,

माहान छे। 

२ सालेमत उहाँए बासस्थान स्थापित करिचे, 

आर सियोनत बासा करचे।

३ उहाँए हता धेनुकेर अग्‍निबानलाक,

रक्छा कबजलाक, तेरुवाललाक, 

आर लाऱाइर हात हातियारलाक भाङिचे।

४ तुइँ बारा ओजोतमय छिस,

आर आप्‍नार दुस्मनलाक हाराए तुइँ

पाहारला से नाभ्‍ते, 

तुइँ केइसा महिमामय,

आर उत्तम देखा जाचिस।

५ हिम्‍मतदार मनेर लोकलाक लुटाल गेइचे, 

अम़ा मिर्तुर गहिरा निदत परिचे।

बिर पुरुसलार मइधे से, 

एकअ झना आप्‍नार हातला उठाबा नि पारेचे।

६ हे याकुबेर परमेस्वर! 

जेइबेला तुइँ धम्काए लिलो ते, 

घराचऱा सेनाला आर घरालाउ हिम्‍मतचुर हएगेले।

७ मातुन भय केबल तहरे गन्बा लागे, 

तुइँ रिस्याले तोर साम्‍ना

काहाँए ठाहार रहबा पार्बे?

८ सर्ग से तुइँ आप्‍नार फइसालाड सुनालो, 

पृथिमिर बासिन्दाला

डरे झित मारिए रहए गेले।

९ तने हे परमेस्वर, निसाफ स्थापित करिए तुइँ, 

दलनत पराल पृथिमिर गटे लोकलाक,

बचाबा खारा हलो।

१० छेच्कारे, लोकलार पर कराल तोर गस्साखान,

तोर ताने प्रसंसा आनितोक,

तने जाहाँए तोर गस्साखान से बचिचे

अम़ा तोर उत्सब मानातोक।

११ परमप्रभु तम़ार परमेस्वरटर ताने कबुल कर 

आर उला कबुल पुरा कर। 

परमप्रभुर लगेपासे रहबार

गटे जात जातिर लोकला,

उहाँर ठिना सान्दोस लिए आसोक 

कारन उहाँए भय गन्बार योग्य छे।

१२ गुमानि सासकलाक उहाँए 

थेतुवा करिचे,

पृथिमिर राजाला

उहाँर से भय खाचे। 

भजन ७७

कस्टर बेलात हुब भार्सा

संगित आगुवाडर ताने - यदुतुनेर ताने बाऩाल आसाफेर भजन

१ सहजोगेर ताने परमेस्वरटक मुइँ, जोर जोर से चेचाए चेचाए सुम्रिनु।

मोर पुकारटत कानभान दोक कहए मुइँ उहाँक सुम्रिनु।

२ संकस्टेर दिनडत मुइँ परमप्रभुडक छाब्‍नु,

रातभर रातभर,

बिना रोकटोक एक सुर से,

आप्‍नार हातला आगु बाऱाए राख्‍नु, 

मातुन मुइँ तसोबरि मिल्बार काथा नि पानु। 

३ जेइबेला मुइँ परमेस्वरटक फम करेचु ते, 

खर निकास फेकाचु,

आर जेइबेला मुइँ ध्यानत बठेचु ते,

मनड चिन्ता से हाय हातास हएजाचे।

४ तुइँ मोर चखुलाक झपक लिबा नि दिलो, 

आप मुइँ हेनङ दुखित हए गेइचु कि,

आर बल्बाउ नि पारेचु।

५ बिताल दिनलार बिसयत मुइँ पुर्ना काथाल सँचेचु, 

बहुत पुर्ना कालेर काथालार मुइँ फम पाचु।

६ रात करे मुइँ मोर पुर्ना गितलार फम पाचु। 

मुइँ मोर मनडत गनना करेचु,

आर मोर आत्माड बारा गोर करे पुछारि करेचे:

७ प्रभुड कि सदाकार ताने त्यागि दिचे? 

आप कि आरमने कृपा कर्बे नि?

८ उहाँए कि आप्‍नार अनन्त प्रेमखान सदाकार ताने बन्द करिचे? 

उहाँए कि आप्‍नार प्रतिग्याला सदाकार ताने बदर करिचे?

९ परमेस्वरट कृपा कर्बा कि फम पिस्राए गेइचे? 

उहाँए कि गस्सार ताए दया कर्बा बन करिदिचे?

१० तने मुइँ कहनु,

"मोर अफसोस एइड कि, 

सर्बोच्‍चत बिराजमान हबारट,

आप्‍नार दाहिनाखान हात मोर पर से हाटाए दिचे।"

११ मुइँ परमप्रभुर कराल माहान कामलार फम कर्मु, 

हँ मुइँ तोर कराल तेपुर्ना कालेर, 

छक्‍कलागा कामलार याद कर्मु।

१२ तोर गटे आसाधारन कामलार पर मुइँ ध्यान कर्मु, 

तोर सक्‍तिसालि कामलार पर मुइँ चिन्तन मनन कर्मु।

१३ हे परमेस्वर, तोर पन्थड पबित्र छोक,

हामार परमेस्वरटर लाखाति माहान, 

आर कुनहड देपता छे?

१४ तुइँ छक्‍कलागा काम कर्बार परमेस्वर हइस।

तुइँ आप्‍नार सक्‍तिखान, 

जात जातेर लोकलार बिचत प्रकट करिचिस।

१५ आप्‍नार बाहाँर बले, तुइँ आप्‍नार लोकलाक, 

आर्थात याकुब आर योसेफेर सान्तानलाक,

उद्धार करिचिस।

१६ हे परमेस्वर, सुमुन्दरेर पानिला तोक देखिल्कु, 

सुमुन्दरट जेइबेला तोक देखिल्कु ते, 

डरे घुर्लि काटिए रहए गेल, 

आथाह गहिर सागरलाउ डरे थर्थराले।

१७ बदलिला पानि बर्साले, 

आकासखान बारा जोर जोर से गिर्जिले, 

तोर तिरला चरकेर लाखा,

चारह बिति गिर्बा धरिल्कु।

१८ तोर गिर्जनड दुन बायाँरखानत सुनाल गेइस्‍ले,

बिज्लिला चिल्किए संसारखानक जऩाक करिस्ले, 

पृथिमिखान थर्थर करे कापिस्ले,

आर डगमग करे हिलिस्ले।

१९ तोर दमालड सुमुन्दरटत छिल्कु,

तोर डेगरट भेलाखान पानिर तल दे छिल्कु। 

आर तोर भरिला,

देखाल नि जाकु।

२० आप्‍नार लोकलाक तुइँ, 

भेरार हान्जाडर लाखा करे, 

मोसा आर हारुनेर पाए,

आगुवानि कर्लो। 

भजन ७८

आप्नार लोकलाक परमेस्वरेर आगुवानि

आसाफेर मस्किल नाएँर भजन

१ ओरे मोर प्रजाला सुन! 

मोर सिक्छाडत कानभान द,

मोर मुखेर बचनला ध्यान दे सुन।

२ मुइँ मोर मुखखान खिस्सार पर फुर्मु,

पुर्ना कालेर भेदेर काथाला मुइँ, 

फुटाए कहमु,

३ अहला काथा कहमु ,

जेइला काथा हामा, 

आप्‍नार बापदादोर मुखे सुनिचि आर जानेचि।

४ हामा उला काथा आप्‍नार छुवा छटलार नजर से नुकाए नि राख्‍म, 

बुरु आस्बार पुस्ताडक हामा, 

परमप्रभुर महिमापुर्न कामलार,

उहाँर सक्‍तिखानेर, 

आरसे उहाँर कराल छक्‍कलागा कामलार,

बाखान कर्म।

५ याकुबडर पर उहाँए गबाहिर नियमला सक्‍कत कर्ले,

आर इस्राएलडर पर उहाँए, 

एकखान बिधान स्थापित कर्ले। 

आप्‍नार सान्तानलाक उला काथा सिकाक कहए 

उहाँए अम़ाक हुकुम दिले,

६ कि आस्बार पुस्तार छुवा छटला उला काथा जान्बा पाओक,

हबा पारे ते, पाछुत जल्मिबार आर्थात आल़ा तलिक नि जल्माल छुवाला तलिक

उला काथा जानोक आर अम़ाउ आप्‍नार पाछुकार छुवा छटलाक पुस्तार पुस्ता बाताबार संस्कार सिकाक। 

७ जेसे कि अम़ा परमेस्वरेर पर,

बरियो करे भार्सा करोक, 

आर परमेस्वरेर कामलाक पिस्राए ना जाक,

मातुन उहाँर आग्यालाक पालना कर्ते रोहोक।

८ अम़ा आप्‍नार बापदादोलार लाखा,

कठोर आर जिद्धा हृदयेर ना होक, 

जाहाँए कि आप्‍नार मनला स्थिर करे नि राख्ले, 

अम़ार आत्माला परमेस्वरेर पर बिस्वासयोग्य नि छिल्कि।

९ एफ्राइमेर लोकला,

तिर धेनुक लिए साजिए पालिए तियारि हए छिले, 

मातुन लऱन कर्बार दिनत,

पाछु सर्किए पालाले। 

१० परमेस्वरेर कारालडर अम़ा,

पालना नि कर्ले, 

आर उहाँर बिधान अनुसार,

चल्बा इन्कार कर्ले।

११ उहाँर अदभुत कामलाक अम़ा पिस्राए गेले,

आर्थात उहाँर छक्‍कलागा कामलाक जेइला काम उहाँए देखाइसेल्कि।

१२ परमेस्‍वरट मिस्र देसत आर सोअनेर पर्तिखानत, b

अम़ार बापदादोलार नजरेर साम्‍नात, 

छक्‍क लागा छक्‍क लागा कामला करिस्ले।

१३ सुमुन्दरटक उहाँए दुइ खन्ड कर्ले,

आर अम़ाक उहाँए सुमुन्दरेर बिच दे पार कर्ले,

आरसे पानिखानक उहाँए देबालखानेर लाखा थार करिदिले। 

१४ दिनकरे अम़ाक बदलिर पाए 

आगुवानि कर्ले,

आर रातभर अगिनेर जऩाक हए

आगुवानि कर्ले। 

१५ निधुवा पाथारखानत उहाँए, 

चाट्टानलाक फुटाए दुइ खन्ड कर्ले,

आर पाताल फुटा गहिरखान से 

अपसुकि निक्लिबार लाखा करे

अभलचभल करे पानि खिलाले।

१६ चाट्टानखान फुटाए उहाँए पानिर मुल निक्लाले, 

आर पानिखानक उहाँए लदिर लाखा बहाए दिले।

१७ ताहुँ अम़ा आरह बेसिकरे पाप कर्तेइ रहले

आर से निधुवा पाथारखानत अम़ा 

सर्बोच्‍चडर खिलाप बिद्रोह कर्ले।

१८ आप्‍नार इच्छा अनुसारेर खराक माङिए अम़ा,

परमेस्वरटक जानिए सुनिए जाँच्ना कर्ले।

१९ आर अम़ा परमेस्वरेर खिलाप हेनङ कहले, 

"परमेस्वरट कि निधुवा पाथारखानत 

खाबार चिज जुटाबा पार्बे?

२० बास्‍तबत, इड सत्य हए कि, 

उहाँए चाट्टानखानक ठुक्ले आर हतासे पानिर मुल फुटिए बहए निक्लेल्कि,

आर लदिर धार हए बहबा धरेल्कि।

हुनङहले, कि उहाँए आप्‍नार लोकलाक खिलाबार ताने, 

रुटि आर मासु जुटाबा पाबे ते? "

२१ अइताने जेइबेला परमप्रभुड इला काथा सुन्ले ते, 

उहाँर गस्सा उठिगेल्कि आर तने याकुबेर खिलापत

उहाँर रिसेर अगिनखान बिम्याए उठल्कि 

आर इस्राएलेर खिलापत उहाँर गस्‍सार ताअँखान धित्किबा धरेल्कि,

२२ कारन परमेस्वरेर पर अम़ार बिस्वास नि छिल्कि, 

आर उहाँए अम़ार उद्धार कर्तेक कहबार काथाडर पर, 

अम़ार भार्सा नि छिल्कि।

२३ ताहुँ उहाँए उपरेर आकासलाक हुकुम दिले, 

आर सर्गेर दुवारलाक खुलिदिले।

२४ अम़ार ताने उहाँए सर्गेर अन "मन्‍न" बर्साले,

आर अम़ाक खिलाले।i

२५ लोकला हए सर्गदुतलार खराकला खाले। 

परमेस्वरट अम़ाक,

प्रसस्त भाबे खराक दिल्कि।

२६ आकासखानत उहाँए पुर्या बायाँर पाठाले, 

आर आप्‍नार सक्‍ति दे उहाँए, 

देखिना बायाँरखानेर आगुवानि कर्ले।

२७ आप्‍नार लोकलार ताने उहाँए, 

धुलार कनलार सामान आगेन्ति मासु बर्साले 

बा सुमुन्दरेर बालुलार लाखाति आगेन्ति उराबार पखिला पाठाले।

२८ उला पखिक उहाँए,

आप्‍नार लोकलार छाइनिर भित्रत तलिक आनिए पुगाले, 

अम़ार पाललार लगेपासे बठाबा लागाले।

२९ आरसे लोकला उलाक मारिए खाले आर सन्तोक हले,

कियाँकि परमेस्‍वरट अम़ाक, 

अम़ा इच्छा अनुसार

अभलचभल करे दिसेल्कि।

३० मातुन अम़ा खाए सन्तोक हबार से आगुते,

आर्थात मासुलाक अम़ा आप्‍नार मुखत चेबाते रहतेइ,

३१ परमेस्वरेर क्रोधखान अम़ार पर धित्किए उठेल्कि, 

आर अम़ार मइधे से बरियो बरियो लोकलाक मारि फेकाल्कि। 

आर इस्राएलेर उत्तम उत्तम जामान लोकलार पर पाहेर दिल्कि।

३२ एताखान हतउ अम़ा पाप कर्बा नि छर्ले, 

उहाँर छक्‍कलागा कामला देख्ते देख्तउ, 

अम़ा बिस्वास नि कर्ले।

३३ ताहाते अम़ार दिनलाक उहाँए बेकारत,

आर अम़ार बच्छरलाक उहाँए हाएफुइत अलप कराए दिल्कि।

३४ जेइखुना उहाँए अम़ार मइधे से काहाँकअ नाक्सान करेल्कि ते, 

बाँकिला लोक पास्चाताप कर्ते उहाँर खुजि कर्ले 

आर बाडा जोस से परमेस्वरेर बिति घुर्ले।

३५ तने अम़ा इड फम पाले कि, 

परमेस्वरट अम़ार बाठे सुरक्छार चाट्टाने नि, 

सर्बोच्‍चत बिराजमान हबार परमेस्वरट अम़ार उद्धारकर्ताउ हकि।

३६ ताहारअ पर अम़ा उहाँर बाठे मुखेर चाप्‍लुसि कर्ले, 

आर आप्‍नार जिभाड दे अम़ा उहाँर सङे झुट्टा काथा बल्ले।

३७ अम़ार हृदयला उहाँर प्रति इमान्दार नि छल्कि,

नाते उहाँर कारालडर प्रति अम़ा बिस्वासयोग्य छिले।

३८ मातुन परमेस्वरट दया से भरपुर हबार कारन, 

अम़ार अपराधलाक छेमा कर्ले आर अम़ार सर्बनास नि कर्ले।

समय समयत उहाँए आप्‍नार रिसखानक थामाए राख्‍ले, 

आर गस्सार ताअँखानक उहाँए धित्किबा नि दिले।

३९ उहाँए इड फम कर्ले कि,

एम़ा ते बाठे मर्ऩा धरेर मान्सि हए,

बहए निक्‍लिबार निकासेर सामान, 

एकबार निक्लिले फेर घुरिए

केधउ नि ढुकेचे।

४० निधुवा पाथारत रहते, उहाँर खिलापत अम़ा, 

के फेक के फेक गान्डागोल उठाले, 

आर उहाँक दुखित बेनाले।

४१ उहाँर परिक्छा अम़ा घने घने कर्ले, 

आर इस्राएलेर माहा पबित्रडक

बाडा गस्सा उठाए दिले। 

४२ उहाँर सक्‍तिखानक अम़ा फम नि कर्ले, 

आर अहड दिनेर फम नि कर्ले,

जेइड दिनत उहाँए अम़ाक अम़ार दुस्मनलार फान्दा से छुटाइसेल्कि। 

४३ उला दिनत मिस्र देसत उहाँए 

आप्‍नार चिऩर कामला देखास्ले,

आर सोअनेर पर्तिखानत आप्‍नार अचम्भित कामला करिस्ले।k

४४ मिस्र देसेर लदिलाक उहाँए,

सुर्किए सुर्कि बेनाइस्ले, 

जेसे हताकार लोकला

लदिर पानिखान खाबा नि पाओक। 

४५ मिस्र देसेर लोकलार बिचत उहाँए माछिअ पाठाए दिस्ले,

आर माछिला अम़ाक जान साताए खाइसेल्कि, 

फेर उहाँए बेङालाक पाठाइस्ले, 

आर बेङाला अम़ाक बेचेन आर बेघर करि दिल्कि।

४६ अम़ार अनलात उहाँए पका माखोलाक पाठाए दिस्ले,

आर अम़ार मेहेनतेर फललाक फेरुङलार पाए नस्ट करुवाले।

४७ अम़ार अङगुरेर लतिलाक,

उहाँए पाथल पानि दे झाटुवाइस्ले, 

आर अम़ार डुमरेर गाछलाक झेप्सि पाठाए नास करिस्ले।

४८ अम़ार गाएँ गोरुर हान्जालार पर उहाँए, 

पाथल पानि बर्साइस्ले,

आर अम़ार भेरा छागलेर हान्जालाक, 

मेघेर चरक दे पाहेर दिस्ले।

४९ अम़ार बिचत बिनासकरा दुतटक पाठाए, 

उहाँए अम़ार पर आप्‍नार गस्साखान,

काडा रिसखान,

घिन आर संकटखान,

उब्राए ढालि दिस्ले।

५० आप्‍नार काडा रिसखानक उहाँए रुकिए नि राखिस्ले, 

बुरु एकटा डेगर तियारि करिए अम़ाक मिर्तुर मुखत पर्बा छरि दिस्ले। 

आर अम़ार प्रानलाक फउतिर हाबालत करि दिस्ले।

५१ मिस्र देसेर गटे पहिल्ठिया बेटालार पर उहाँए पाहेर दिस्ले,

आर्थात हामेर पालखानत मतलब मिस्र देसत अम़ार पहिल्ठिया फललाक नास करिस्ले।

५२ मातुन आप्‍नार लोकलाक उहाँए,

भेरार लखुवालडर लाखा हए बाहार निक्लाए आनिस्ले, 

आर अम़ाक उहाँए भेरार हान्जाडर लाखा करे, 

निधुवा पाथारेर बिच दे आगुवानि करिस्ले।

५३ उहाँए अम़ाक सुरक्छापुर्बक आगुवानि करिसेल्कि,

ताहाते अम़ा भय नि खाइस्ले, 

मातुन अम़ार दुस्मनलाक,

सुमुन्दरट दमि लिसेल्कि। 

५४ एइनङ करे परमेस्वरट अम़ाक,

पबित्र भुमिर उखान पाहारत आनिए पुगाइसेल्कि, 

जेइखान पाहारक उहाँए,

आपुन हाते जितिस्ले। 

५५ जात जातेर परजातियालाक उहाँए इस्राएलिलार साम्‍ना से पिटाले,

आर अम़ार धन सम्पतिला लिए बापउता सम्‍पतिर भाबे इस्राएलिलार भागत बान्डा लागाले, 

ताहार बाद उहाँए इस्राएलिलाक अम़ार आप्‍ना आप्‍नि कुल अनुसार

अम़ाक हता बसोबास कराले।

५६ ताहुँ अम़ा सर्बोच्‍चत बिराजमान हबार,

परमेस्वरेर खिलापत थार हले,

उहाँर जाँच्ना कर्ले,

आर उहाँर हुकुमलार पालना नि कर्ले। 

५७ मातुन अम़ा आप्‍नार बाप दादोलार मान्ति, 

पाछु सर्कि गेले आर बिस्वासघात कर्ले।

दागा दिबार धेनुकखानेर सन्ति,

अम़ा भिन बिति बहकि गेले। 

५८ कियाँकि उँच्‍च ढिम्किलात देपतार थान बेनाए अम़ा,

उहाँक गस्सा उठाले, 

खुर्किए बेनाल मुर्तिलार थानलात राखिए अम़ा,

उहाँक जलन कर्ले।

५९ जेइखुना परमेस्वरट इला काथा सुन्ले ते, 

उहाँर बाडा गस्सा उठिगेल्कि, 

आर उहाँए इस्राएलिलाक सम्पुर्न भाबे इन्कार करिदिले।

६० तने उहाँए सिलोह नाएर पबित्र बासस्थानखानक त्यागि दिले,

जेइठा से उहाँए मान्सि जातिलार बिचत 

आप्‍नार उपस्थिति दे।

६१ उहाँए आप्‍नार सक्‍तिर स्वरुप सन्दुकटक कइदत कराले

आर आप्‍नार महिमाखानक

दुस्मनलार हातत सँपि दिले।

६२ उहाँए आप्‍नार लोकलाक, 

तेरुवालखानक सँपि दिले,

आर आप्‍नार उतराधिकारेर लोकलार सङे उहाँर,

बाडा गस्सा उठि गेल्कि।

६३ लाऱाइर अगिनखान दे अम़ार जामानलाक, 

जलाए भस्म कराल गेले, 

आर अम़ार आकुडारिलार बेहार गित,

केधउ सुनाल नि गेले।

६४ अम़ार पुजारुकलाक तेरुवाल दे हात्या कराल गेले,

आर अम़ार रान्डियानिला, 

आच्छा से सोग तलिक मानाबा नि पाले।

६५ ताहार बाद,

परमप्रभुड निदाल से जागिल हबार लाखा करे जागिल हले,

जेइनङ कि बरियो लोकट मत खाए किल़ोर मचाचे।

६६ उहाँए आप्‍नार दुस्मानलाक भत्ताभाति करिदिले। 

अम़ाक उहाँए सदाकार ताने,

लाजत गिराए दिले।

६७ योसेफेर सान्तानलाक उहाँए त्यागि दिले, 

इफ्राइमेर कुलडक उहाँए आर नि बिछले।x

६८ मातुन उहाँए यहुदार कुलडक,

आर्थात सियोन पाहारखानक बिछ्ले, 

जेइखान ठाअँक उहाँए,

बाडा प्रेम करे।

६९ आप्‍नार पबित्र बासस्थानखानक उहाँए, 

सर्गेर लाखा उँच्‍च बेनाले,

आर पृथिमिखानेर सामान सियोनखानक उहाँए,

सदाकार ताने स्थापित कर्ले।

७० दाउदडक उहाँए आप्‍नार सेबकेर भाबे बिछले,

आर दाउदडक उहाँए,

भेरार खुहारट से बिछिए निक्लाले।

७१ दाउदडक परमेस्वरट भेरालार रेखदेख करा कामखान से,

याकुबेर सान्तान 

आर आप्‍नार उत्तराधिकार इस्राएलडर लखुवालि कर्बा बिछले।

७२ आर दाउदड आप्‍नार अन्तर हृदय से, इमान्दारपुर्बक अम़ार देखभाल कर्ले,

आर आप्‍नार सिपति हाते अम़ाक आगुवानि कर्ले।

b 

७८.१२ सोअनेर पर्तिखान: इखान पर्ति नाइल लदिड से पुरुब बिति परेचे

i 

७८.२४ "मन्‍न": जेइखुना इस्राएलिला मिस्र देस से निक्लिए आस्ले आर निधुवा पाथारखानत आँउदाए बेराबारखुना परमेस्वरट अम़ाक सर्गेर बिसेस किसिमेर खराक खिलाल्कि जेइलार स्वादड सहदखानेर लाखा छिल्कि याहाँके अम़ा मन्‍न कहए नाअँ धराले।हिब्रु भाषात मन्‍नर माने हचे 'इला किला हए?' 

k 

७८.४३सोअन देख फुट नोटत ७८.१२;

x 

७८.६७ इफ्राइम: इफ्राइमड योसेफेर साभार से छट बेटा रहकि

भजन ७९

यरुसलेमेर बिनासत सोग

आसफेर भजन

१ हे परमेस्वर, जात जातिर परजातिया लोकला,

दखल कर्ते, तोर उत्तराधिकारेर भित्तर तलिक ढुकि गेइचे। 

तोर पबित्र मुन्डिलडक अम़ा बेन्डा बेनाए, 

यरुसलेमखानक एम़ा लनभन करि दिचे।

२ तोर सेबकलार लासलाक एम़ा,

आकासत उऱाबार गिध्‍निलार ताने खबा छरिचे। 

तोर पबित्रजनलार धरलाक एम़ा, 

पृथिमिर जङलि जानाबरला खाओक कहए छरिचे।

३ तोर लोकलार सुर्किखानक एम़ा, 

पानिर लाखा यरुसलेमेर चारह बिति बहाइचे, 

आर एम़ार सोदघाट कर्बार लोक,

कोए नि छे। 

४ अरस परसेर लोकलार बिचत हामा निन्दार काथा हइचि, 

हामार बग्लेपासे रहबार लोकलार ताने हामा,

खिस्कत आर खितालेर काथा हइचि।

५ हे परमप्रभु, केतेदिना तलिक तुइँ हामार सङे रिस्यातेइ रहबो? 

तोर जलनखान कि,

अगिनखानेर लाखा

सदाए धित्किते रहतोक?

६ तोर दन्दनिया गस्साखानक तुइँ,

तोक सुइकार नि कर्बार जात जातिर लोकलार पर, 

आर तोक नि सुम्रिबार देसलार पर ढालेक।

७ कियाँकि एम़ा,

तोर लोक याकुबेर घर्नाडक गिलिए खाइचे, 

आर अम़ार घरटक एम़ा उजार करिचे।

८ हामार बापदादोलार पापेर लेखा,

हामार सङे लुवा ना जाक, 

तोर कृपाखान हामार पर धम्करे आसिए पुगोक, 

कियाँकि हामा बाडा खागिसत परिचि।

९ हे हामार उद्धारकर्ता परमेस्वर! 

तोर नाअँडर महिमार खातिर हामाक सहजोग करेक, 

आप्‍नार नाअँडर ताने हामाक छुटा 

आर हामार पापला छेमा करेक।

१० जात जातिर लोकला कियाँ कहचे, 

"तम़ार परमेस्वरट कोय?" 

तोर सेबकलार सुर्किर बदला,

तुइँ लेचिस कहए, 

जात जातिर लोकला,

हामार रबकार जान्बा पाओक।

११ कइदिलार काननलार हुनहुनिड तोर कानलात पुग्कु,

तोर आप्‍नार माहा सक्‍तिखानेर अनुसार,

मिर्तु दन्डेर मुखत पराल लोकलाक छुटाए बचा।

१२ हे प्रभु! हामार अरस परसेर जात जातियाला, 

तोर निन्दा जेइनङ करे करिसेल्कु, 

ताहार सात गुना अपमान अम़ार पर घुराए दे।

१३ ताहार बाद हामा,

तोर लोक आर तोर पर्तिर भेरा हबार कारन, 

तोक हामा सदा सर्बदा धन्यबाद दिम।

आर पुस्तार पुस्ता तलिक हामा, 

तोर प्रसंसार बाखान कर्ते रहम।

भजन ८०

इस्राएल देसखान आरमने स्थापना होक कहए प्रार्थना

संगित आगुवाडर ताने - "कारालेर लिलि फुल" नाएँर रागत आसाफेर भजन

१ हे इस्राएलेर लखुवाल,

हामार काथालार पर कानभान दे, 

तुइँ गो जाहाँए योसेफटक,

आर्थात इस्राएलडक भेरार हान्जाडर मान्ति आगुवानि करेचिस,

तुइँ गो जाहाँए करुबलार बिचत बिराजमान हए छिस, 

आप्‍नार महिमाखान प्रकट करेक।

२ एफ्राइम, बेन्यामिन आर मनस्सेर साम्‍ना तुइँ,

आप्‍नार सक्‍तिखान प्रकट करेक, 

आर हामाक बचाबा नाम़िए आसेक।

३ हे परमेस्वर, हामाक आरमने खाडा करेक, 

तोर सकलड हामार पर ओजोतमय करेक,

जेसे हामा बचाल जाइ।

४ हे परमप्रभु, सेनालार परमेस्वर! 

आप्‍नार प्रजालार प्रार्थनार खिलापत,

आर केते दिना तलिक तुइँ, 

गेन्सिए रहबो?

५ खाबार ताने तुइँ अम़ाक, 

लोयर रुटि,

आर पिबार ताने लोयेर बाटि दिचेक। 

६ हामार अरसपरसेर जातजातिर लोकलार बिचत तुइँ, 

हामाक झाग्रार कारन बेनाइचिस, 

हामार खिलापत हामार दुस्मनला आपसत खिस्कत कर्ते हाँसेचे।

७ हे सेनालार परमेस्वर, हामाक आरमने थार करेक।

तोर सकलड हामार पर ओजोतमय करेक,

जेसे हामा बचाल जाइ।

८ मिस्र देसेर तुइँ एकटा दाखेर लति आन्लो। 

दस्रा जात जातिर लोकलाक पिटाए दिलो,

आर उड लतिक,

अम़ार भुइँखानत बुन्लो।

९ याहाँर ताने तुइँ भुइँखान तियारि कर्लो, 

आर उहाँए जँर फेकाले,

आर गटे देसलात छिर्याते गेले। 

१० पाहारला याहाँर छियाँखान दे झापाल गेले,

आर याहाँर ठालपातला दे, 

सक्‍तिसालि देबदारुर गाछलाक झापाए दिले।

११ याहाँर लतिला सुमुन्दर तलिक ठेकि गेले, 

आर याहाँर टेम्काला,

युफ्रेटिस लदिड तलिक ठेकि गेले।

१२ अइदे जाआसि कर्बार लोकला, 

साभाउ याहाँर फलला टुङोक कहए,

याहाँक घेराल डेरिखानक तुइँ कियाँ भाङि दिलो? 

१३ बनुवा सोंरट याहाँक नस्ट करि दिबे, 

आर पाथारेर जतुलाक याहाँर भित्रत चर्बे।

१४ हे सेनालार परमेस्वर, 

हामा तोक नेहरा करेच्कुन कि,

फेर तुइँ घुरिए आसेक। 

सर्ग से हामार पर नजर करेक,

आर आप्‍नार दाखेर लतिलार देखभाल करेक,

१५ आर्थात उड गाछक,

जाहाँक तुइँ आप्‍नारे दाहिनाखान हात दे बुन्लो, 

आर उड ठालक,

जाहाँक तुइँ आप्‍नार ताने बाऱालो।

१६ तोर दाखेर गाछटक एम़ा,

अगिन लागाइचोक, काटिए फेकाइचोक। 

एम़ार पर तुइँ काडा नजर करेक,

जेसे एम़ा नस्ट होक। 

१७ मातुन तोर हातखान, 

तोर दाहिना बिति रहबार लोकटर पर,

आर्थात मान्सिर उड पुत्रेर पर रहकु, 

जाहाँक तुइँ आप्‍नार ताने थार कर्लो।

१८ तने हामा तोर उपस्थिति से,

केधउ पाछु सर्किए नि भाग्म,

हामाक नायाँ जिबन दे,

आर हामा तोर नाअँडक सुम्रिम। 

१९ हे सेनालार परमप्रभु परमेस्वर! 

हामाक आरमने थार करेक,

तोर सकलडर ओजोतखान,

हामार पर ओजोतमय करेक,

जेसे हामा बचाल जाइ।

भजन ८१

परमेस्वरेर भालाइ आर इस्राएलेर नाटेरपुना

संगित आगुवाडर ताने - गितित अनुसार आसाफेर भजन

१ याकुबेर परमेस्वरटर,

बारा जोर जोर से जोय द। 

परमेस्वरेर ताने आनन्द से गिदाअ,

उहाँए हामार बल हए।

२ भजन गिदाअ आर डाम्फा बलाअ। 

मधुर धुन निक्‍लिबार सेरेन्जार सङे सङे 

किथारा बाजा बलाअ।

३ उठा चानत आर पुर्निमात,

आर्थात हामार पाब्‍निर दिना सिंङ़ा साहाना फुक।b

४ इड काथा, इस्राएलडर ताने एकटा बिधि, 

आर याकुबेर परमेस्वरेर पाए दुवाल,

एकटा आदेस हए। 

५ जेइखुना उहाँए मिस्र देसेर भुइँखान दे गेले ते,

योसेफटक आर्थात इस्राएलि लोकलाक,

उहाँए कानुनि भाबे इड हुकुम दिले। 

हामा एकटा आचिऩा गालाक हेनङ कहते सुन्‍न,

६ "मुइँ तम़ार काङेर बझाला हटाए दिल्कन।

तम़ार हातला, 

ढाकि उठाबार काडा मेहनेत से,

मुक्‍त हए गेल्कन। 

७ मोक तम़ा कस्टर दिनलात सुम्रिलन,

आर मुइँ तम़ाक छुटाल्कन, 

गिर्जनेर चुप्‍का ठाअँखान से,

मुइँ तम़ाक उत्रा दिल्कन। 

मेरिबार पानिखानत, d

मुइँ तम़ार जाच्‍ना लिल्कन।

८ हे मोर लोकला सुन,

मुइँ तम़ाक काडा चेतावनि देच्कन।

ओरे इस्राएल,

तुइँ मोर काथाला सुन्लो हने ते,

९ तम़ार बिचत आल्गाना देपताला नि हल्कन हने,

आर तम़ा कुनहड आल्गाना देपतार आगुति, 

हाँटुवा नि पार्लन हने।

१० मुइँ तम़ार परमप्रभु परमेस्वर हउ, 

मुहें तम़ाक मिस्र देस से निक्लाए आनिल्कन। 

तम़ार मुखला मेल,

आर मुइँ तम़ाक खिलाम्कन।

११ मातुन मोर लोकला,

मोर काथाडर पर कानभान नि दिले, 

इस्राएलड मोर अधिनत,

रहबा नि मान्ले।

१२ ताहाते मुइँ अम़ाक,

आप्‍नारे मनेर कठोरपुनात चल्‍बा छरिदिनु, 

आर अम़ा आप्‍नारे साल़्ला अनुसार चल्बा धर्ले।

१३ मोर लोकला, 

मोर गालाड सुन्ले हले हने, 

इस्राएलड मोर सिक्छालात बेराले हले हने!

१४ मुइँ अम़ार दुस्मनलाक बाडा जल्दि संहार कर्नु हने,

आर अम़ार मुद्दाइलार खिलाप मुइँ,

आप्‍नार हातखान उठानु हने! 

१५ परमप्रभुडक घिन कर्बारला,

उहाँर साम्‍ना हेज हए दन्डबत कर्ले हने, 

आर अम़ार दन्डखान,

सदा सदाकार ताने रहल्कि हने।

१६ मातुन मुइँ तम़ाक साभार से,

उत्तम गहम खिलाल्कन हने,

आर मुइँ तम़ाक चाट्टानेर सहद खिलाए, f

सन्तोक बेनान्‍कन हने।

b 

८१.३ सिंङ़ा साहाना: कहबार मतलब भेरार सिंङेर साहाना हए, यहुदिला पोल पाब्‍निर बिसेस मेर्कात भेरार सिंङेर साहाना फुकिए उदघाटन हबार सामुहिक घोसना करे।

d 

८१.७ मेरिबा: जेइखुना इस्राएलि लोकला पानिर ताने गनगन करे ते, परमेस्वरट मोसाडक उहाँर आप्नारे लाठिखान चाट्टानखानेर बिति आगु बाऱाए कोयखुना पानि निक्लिबार हुकुम दिबार आदेस दे ते कोयखुना लाठिखान दे चाट्टानखानत ठुक्बार आदेस दे। आर आदेस पातेइ बा ठुकिल मन्तेइ चाट्टानखान से भुलभुलाए पानि निक्लिए जाकि। जेइखान ठाएँर नाअँ अम़ा "मस्सा" जाहाँर माने हचे हिब्रु भासात ('स्वादिस्ट'), आर "मेरिबा" जाहाँर माने हचे ('गनगन') राख्ले।

f 

८१.१६ चाट्टानेर सहद: हिब्रु जातिला चाट्टानखानत लागाल मधुमाछिर छातखान से काटिए बा निक्लाए आनाल सहदखानक आच्छा बा पियोर सहद हए कहए मानेचे।

भजन ८२

एन्या कर्बार सासकलाक धम्कि

आसाफेर भजन

१ परमेस्वरट, 

पबित्र सभाडत बिराजमान हइचे, 

देपतालार बिचत उहाँए, 

निसाफ करेचे।

२ तम़ा केतेदिना तलिक,

बेठिक से निसाफ कर्बन,

आर दुस्टलार पक्छ लिए 

पक्छपात कर्ते रहबन?

३ उऩ आर बाप नि हबार,

बाउरियालार पक्छ लिए निसाफ करि द। 

खागिसत निर्भा कर्बार लोकलार 

आर दलनत पराल लोकलार अधिकारलाक

सुनिस्चित करि द।

४ उऩ आर बऩिहारलाक बचाअ। 

दुस्टलार हात से अम़ाक,

आजाद कराअ।

५ अम़ार सङे ग्यान नि छेक, 

नाते समझ छिकि,

अम़ा आन्धाकारखानत हितिहुति बेराचे, 

पृथिमिर गटेड भिट्टाए

हिलिए गेइचे।a

६ मुइँ कहनु, "तम़ा ते देपता हन,"

तम़ा साभाउ सर्बोच्‍चत बिराजमान हबारटर,

सान्तान हन,

७ ताहार पर तम़ा लोकलार लाखा करे मर्बन, 

आर कुनहड राजकुमारेर लाखा,

तम़ार पतन हत्कन।

८ हे परमेस्वर, आसेक आर पृथिमिखानेर निसाफ करेक, 

कियाँकि गटे जात जातिर लोकला, 

तहरे अधिनत छुकु।

a 

८२.५ पृथिमिर गटेड भिटाए हिलिए गेइचे: पुर्ना जामानार लोकला इड संचिस्ले कि पृथिमिखान चेप्टा छे आर पृथिमिखानक कुछु चिजे थामाए राखिचे।

भजन ८३

इस्राएलेर दुस्मनलाक हाराबार ताने प्रार्थना

आसाफेर भजन

१ हे परमेस्वर, झित मारिए ना रहिस, 

चुपचाप मारिए नाते कलमचे एकलरे रहिस।

२ कियाँकि देखेक, तोर दुस्मनला केनङ किल़ोर मचाचोक,

तोक घिन कर्बारला केइसा सान से, 

आप्‍नार मुथाला उठाए बेराचोक।

३ तोर लोकलार खिलापत अम़ा चालाकि से साजिस करेचे, 

आर तोर सुरक्छात रहबारलार खिलाप अम़ा बुद्धि पाङयाचे।

४ अम़ा आपसत हेनङ कहचे, 

"आस, हामा एम़ाक जँरसुद्धा आख्राए नास करि,

जेसे इस्राएल काहालिबार ,

कुनह नाअँ निर्सान तलिक ना रोहोक।

५ एकमत हए एम़ा कुजिबानि करिचे, 

तोर खिलापत एम़ा,

सत खाए एकमनि करिचे।

६ एदोमिला आर इस्माएलिला, 

मोआबिला आर हागारिला,

७ गाबालिला, अम्‍मोनिला आर अमालेकिला, a

पलिस्तिला आर टुरोसबासिला, 

८ लुतेर सान्तानलाक साथ दिबा ,

अम़ार सङे अस्सुरिलाउ मिस्लिचे।

९ अम़ाक तुइँ अइनङ करेक ,

जेइनङ तुइँ किसोन कहबार लदिडत,

मिध्यानि, सिसरा आर याबिनडक करिस्लो, 

१० जाहाँक तुइँ एन्डोर कहबार ठाअँखात नस्ट करिस्लो, 

आर भुइँखानत घुस्रा सामान गर्बरुवाइस्लो।

११ अम़ार आगुवानलाक तुइँ,

ओरेब आर जइबटक कर्बार लाखा करेक, 

आर अम़ार राज कुमारलाक तुइँ,

जेबह आर जल्मुन्‍नार राजालाक कर्बार लाखा करेक।

१२ एम़ा हेनङ कहिस्ले, "परमेस्वरेर हारा पर्तिखानक,

हामा आप्‍नार अधिनत करि।" 

१३ हे मोर परमेस्वर, एम़ाक तुइँ गुर्यालिर धुलालार मान्ति करेक,

आर बायाँरे उराए लेजाबार भुँसलार सन्ति बेना।

१४ जेइनङति अगिनखान झारखानक जलाए भस्म करेचे,

आर अगिनेर लपकला पाहारखानक जलाए राक करेचे,

१५ सेनङति तोर दुन बायाँरखान दे तुइँ अम़ाक रेग्देक, 

आर तोर आकासि गुर्यालि दे तुइँ अम़ाक भयभित बेना।

१६ अम़ार मुखलाक तुइँ लाजेर मारे झापाए दे, 

हे परमप्रभु, जेसे कि अम़ा,

तोर नाअँडर खुजि करोक।

१७ अम़ा सदाकार ताने लाजत गिरोक, 

आर हाय हातास खाए परोक, 

आर एम़ार अपमान हए नस्ट हकि।

१८ अम़ा इड जानोक कि, 

तोर नाअँड परमप्रभु हकु,

आर गटेखान पृथिमिर भरे,

सर्बोच्‍चत बिराजमान हए रहबार

बाठे तुहें छिस।

a 

८३.८ मोआब आर अम्मोनिला: हिब्रु भासार कितापखानत “लुतेर सान्तानलार मइधे बड बेटिड मोआबिला माअँ हए आर एइनङकरे लुतेर छट बेटिड अम्मोनिलाए माअँ हए।”(देख उत्पति १९.३०-३८)

भजन ८४

परमेस्वरट रहबार ठाअँखानत आराधना कर्बार मनसुवा

संगित आगुवाडर ताने - गितित नाएँर रागत कोरह बंसिलार भजन

१ हे सेनालार परमप्रभु!

तोर बासस्थानखान केइसा मनोहर छे।

२ परमप्रभुर मुन्डिलेर एङनाखानेर ताने, 

मोर प्रानड तिस्‍ना करेचे आर छोट काटेचे। 

मोर हृदयड आर मोर गटेड धर, 

जेअँत परमेस्वरेर ताने आनन्द से गिदाचे।

३ हे सेनालार परमप्रभु!

मोर राजा आर मोर परमेस्वर, 

तोर बेदिडर लगेपासे,

गेअँरालाउ खता लागाचे,

आर खन्‍जन पखिलाउ बस्किता करेचे, 

आर आप्‍नार बाच्‍चा फुटाचे। 

४ तोर बासस्थानत बासा कर्बारला धन्य हए, 

तोर प्रसंसार गान अम़ा,

सदाए करचे। 

५ धन्य हए उला लोक,

जाहाँर सामरथ तुइँ हइचेक, 

आर जाहाँर हृदयला,

सियोनेर माखे डेगर धरिचेक। 

६ बाकार पाहारि धादर दे जाबारखुना अम़ा, a

सियोनखानक पानिर मुल बेनाचे, 

बर्सालि महिनार पानिला हता,

पोखोर हए जाचे। 

७ सियोनत जाए परमेस्वरटर आगुति हाजिर नि हबार तलिक,

अम़ा सामरथेर पर सामरथ पाबे।

८ हे सेनालार परमप्रभु परमेस्वर! 

मोर प्रार्थनाड सुनेक, 

हे याकुबेर परमेस्वर, मोर बिति कानभान दे।

९ हे परमेस्वर, 

हामाक सुरक्छा दिबार रक्छार कबज,

राजाडक देखेक,

जाहाँक तुइँ अभिसेक करिचिस।

१० कियाँकि तोर मुन्डिलेर एङनाखानेर भित्तरकार एक दिन, 

भिन ठिनाकार हाजार दिनला से उत्तम छे। 

दुस्टलार पालखानत रहबार से बुरु मुइँ, 

परमेस्वरेर भबनडर दुवारपाल हए रहमु।

११ कियाँकि परमप्रभु परमेस्वरटए हामार, 

महिमित राजा आर रक्छार कबज हए, 

जाहाँए हामार पर दया आर आदर जुटाचे। 

सत्यर दमालत चल्बार लोकलाक ताने, 

परमप्रभुडए हरेकटा आच्छा काथा जुटाए देचे।

१२ हे सेनालार परमप्रभु! 

धन्य हए उड लोक,

जाहाँए तोर पर भार्सा करेचे।

a 

८४.६;बाकार पाहारि धादर: Or “बाकार धादर माने हिब्रु भासात "कान्बार उपत्यका" आर्थात पाहार दे घेराल सुख्‍ना डिघि।

भजन ८५

परमप्रभुर सङे दयार प्रार्थना

संगित आगुवाडर ताने - कोरहबंसिडर भजन

१ हे परमप्रभु, तुइँ आप्‍नार देसखानेर पर कृपा कर्लो।

याकुबेर सुदिनलाक तुइँ आरमने घुराए आन्लो।

२ तोर लोकलार अधर्मलाक तुइँ छेमा करिदिलो, 

अम़ार गटे पापलाक तुइँ,

सदाकार ताने झापाए दिलो।

३ तुइँ आप्‍नार गस्साखान अम़ार पर से हटालो, 

आर तोर गरम रिसखानक तुइँ ठान्डा कर्लो।

४ हे हामार उद्धार कर्बार परमेस्वर,

हामाक आरमने थार करेक, 

आर तोर गरम गस्साखान,

हामार पर से हाटाए दे। 

५ तुइँ कि हामार सङे सदामधि रिस्‍याते रहबो? 

पुस्ता पुस्ता तलिक कि तोर गरम रिसखान

एक सामान लागाले रहतोक?

६ तोर लोकला हामार सङे आनन्द मानाक कहए,

कि तुइँ हामाक आरमने जागृत कराबो नि?

७ हे परमप्रभु, तोर अनन्त प्रेमखान हामार पर प्रकट करेक, 

आर तोर उद्धारखान दे हामाक सहजोक करेक।

८ परमप्रभु परमेस्वरट जे बल्बे, उला मुइँ सुन्मु,

कियाँकि उहाँए आप्‍नार प्रजालार सङे, 

आर्थात आप्‍नार पबित्रजनलार सङे सान्तिर बचन बल्बे, 

जेसे अम़ा फेर घुरिए मुरुखपुनार दमाल ना धरोक।

९ बास्तबत, उहाँर भय गन्बारलार ताने,

उहाँर उद्धारखान लगते छे, 

जेसे कि उहाँर महिमाखान,

हामार देसत बासा करोक।

१० अनन्त प्रेमखानेर आर बिस्वासयोग्यताखानेर,

आपसत मिलन हबे, 

धार्मिकताखान आर सान्तिखान,

आपसत चुम्मा खाबे। 

११ पृथिमिखान से बिस्वासयोग्यतार टेका फेकाबे, 

आर धार्मिकताखान सर्ग से हेंट माखे देख्बे।

१२ जेइखान असल छे, अइखान प्रभुड दिबे, 

आर हामार भुइँखान आप्‍नार उप्‍तनिड बाऱाबे।

१३ धार्मिकताखान उहाँर आगु आगु जाबे, 

आर उहाँर ताने एकटा डेगर फुटाबे।

भजन ८६

संकस्ट अबस्थार प्रार्थना

दाउदेर प्रार्थना

१ हे परमप्रभु मोर बिति कानभान दे,

आर मोक उत्रा दे, 

कियाँकि मुइँ गरिप आर खागिसत निर्भा कर्बार लोक हउ।

२ मोर प्रानडर रक्छा करेक, 

कारन मुइँ आप्‍नाक तोर ताने अर्पन करिचु। 

हे मोर परमेस्वर, आप्‍नार सेबकटक बचा, 

जाहाँए तोर पर भार्सा करिचे।

३ हे परमप्रभु, मोर पर कृपा करेक! 

कियाँकि भरदिन मुइँ तोक सुम्रितेइ रहचु।

४ तुइँ आप्‍नार सेबकटक आनन्दित करा, 

कारन हे परमप्रभु,

मुइँ मोर प्रानड तोर बिति उपर करेचु। 

५ हे प्रभु, तुइँ भाला छिस आर छेमा देचिस। 

तोक सुम़्रिबार साभार सङे, 

तोर अनन्त प्रेमखान प्रसस्त भाबे रहचे।

६ हे परमप्रभु, मोर प्रार्थनाड सुनि दे

आर मोर अन्तरखान से निक्लाल,

नेहरा बिन्तिर काननडक सुनि दे।

७ मोर कस्टर दिनत मुइँ तोक सुम्रेचु ,

कारन तुइँ मोक उत्रा देचिस।

८ हे परमप्रभु, कुनहड देपता तोर लाखा नि छे, 

नाते तोर लाखा हुनङ काहुँ काम करिचे।

९ हे परमप्रभु, तोर बेनाल गटे जात जातिर लोकला, 

तोर साम्‍ना जर हबे आर तोर आगुति हाँटुवा पारिए भक्‍ति दिते,

तोर नाअँडर महिमा कर्बे।

१० कियाँकि तुइँ माहान छिस,

आर छकलागा कामला करेचिस,

बाठे तुइँ मात्र एकटा परमेस्वर हइस।

११ हे परमप्रभु, मोक तोर दमालडर बिसयत सिका, 

जेसे मुइँ तोर सत्यतात चल्बा पारु, 

तोर नाअँडर आदर गन्बा मोर हृदयडक एकमनि करेक।

१२ हे परमप्रभु मोर परमेस्वर, मुइँ मोर सम्पुर्न हृदय दे, 

तोर नाअँडर मुइँ सदामधि प्रसंसा कर्मु।

१३ कियाँकि मोर पर कराल तोर अनन्त प्रेमखान माहान छे,

आरसे तुइँ मोर प्रानडक, 

पातालेर अथाहा गहिरखान से छुटालो।

१४ हे परमेस्वर, अहङकारि लोकला मोर खिलापत उठिचे,

आत्याचारि लोकेर दलड,

जाहाँए तोर फम तलिक नि करचे, 

मोर प्रान लिबा अम़ा मोर पिछा लागिए पइचे।

१५ मातुन हे प्रभु, 

तुइँ त दयाल आर कृपामय परमेस्वर हइस,

गस्सा कर्बार पाके धेम, 

अनन्त प्रेम आर बिस्वासयोग्यतार पाके,

खुल्ला छिस। 

१६ मोर बिति घुरेक, 

आर मोर पर कृपा करेक, 

तुइँ आप्‍नार सेबकटक, 

आर तोर सेबिकार छुवाडक,

तुइँ आप्‍नार सक्‍तिखान दे बचा। 

१७ मोर पर तोर भालाइर एकखान चिऩ प्रकट करेक, 

जेसे मोक घिन कर्बारला उखान चिऩ देखोक आर लाजत गिरोक,

कियाँकि हे परमप्रभु, 

तुइँ मोक सहजोग करिचिस,

आर मोक हुब भार्सा दिचिस।

भजन ८७

परमेस्वरेर महिमा से भराल नगर

कोरहबंसिलार भजन

१ परमेस्वरट आप्‍नार भबनेर भिट्टाडर ग्राट, 

पबित्र पाहारखानत करिचे।

२ परमप्रभुड, याकुबेर आरहला ठाअँ से अधिक, 

सियोनेर द्वारलाक प्रेम करेचे। 

३ ओरे परमेस्वरेर नगर! 

तोर बिसयत बाडा महिमापुर्न बाखान कराल गेइचे:

४ मोक जाहाँए जानेचे अम़ार मइधे से राहाबेर,

आर्थात मिस्र देसेर आर से बेबिलोनेर मुइँ चार्चा कर्मु। 

पिलिस्तिया आर टुरोस देसखानेर सङे सङे, 

कुस देसखानअ हेनङ कहबे, 

"याहाँर जलम ते, 

सियोनत हइसेल्कि।"

५ तन सियोनेर बिसयत हेनङ कहाल जाबे, 

"याहाँए आर उहाँए एइठिना जलम लिस्ले।

" कियाँकि सर्बोच्‍चत बिराजमान रहबार प्रभुड 

आप्‍ने याहाँक स्थापित कर्बे।”

६ परमप्रभुड गटे जात जातिर लोकलार नाअँला दर्ता कर्बा,

आप्‍नार बहिखानत लिख्बे,

आर कहबे,

"याहाँए ते एइठिना जलम लिस्ले।" 

७ गिदाबार गिधालिला आर नाच्बार झल्किला एके सङे कहबे,

"पानिर सामान मोर गटे आसिसेर मुलला तहरे सङे छे, हे सियोन!"

भजन ८८

सहजोगेर ताने सुम़्रन

एकटा गित। कोरहबंसिर एकटा भजन। संगित आगुवाडर ताने, माहलाथ लआन्‍नोथ रागेर पर एग्रा बंसि हेमानेर मस्किल

१ हे मोर उद्धारकर्ता परमप्रभु परमेस्वर,

दिनभर मुइँ तोक दुहाइ देचु

आर रातकरे मुइँ तोर साम्‍ना आसेचु। 

२ मोर प्रार्थनाड तोर साम्‍ना पुगोक, 

मोर कान्दनलार पर तोर कानभान जाओक।

३ कियाँकि मोर प्रानड कस्टर चुटे भारि हइचे, 

आर मुइँ पातालेर मुखत पुगिम पुगिम हइ गेइचु।

४ मिर्तुर खादिडत जाबारलार सङे मोक गेन्ति कराल गेइचे, 

मुइँ सक्‍तिहिन लोकलार लाखा हइ गेइचु।

५ मराल लोकलार मान्ति मोर फम पिस्राल गेइचे, 

मुइँ बाजा कि मरा लासटर सामान कोबोरटत सटसट हए परिए छु, 

जाहाँर फम आर केधउ कराल नि जाचे,

कियाँकि हुनङतिन लोकलार देखभाल कर्बार काथाड तोर नजर से दुर छे। 

६ तुइँ मोक आघात मनिर साभार से तल्कार, 

आन्धार आर गहिर ठाअँखानत फेकाए दिचिस।

७ तोर क्रोधखान मोर पर हान मारेचे, 

आर गचियाला दे तुइँ मोक झाटयाचिस।

८ चिऩाजाना लोकलाक तुइँ मोर से दुर करिचिस। 

अम़ार नजरत तुइँ मोक घिनलागा बेनाए दिचिस। 

मुइँ बारा बन्दिसालत परिचु,

आरसे भाग्बा नि पाचु।

९ सोगेर चुटे चखुला मोर,

झेप्सा झेप्सा हए गेइचे। 

हे परमप्रभु, तोक मुइँ तिसअ दिना सुम्रेचु ,

आर आप्‍नार हातला उपर करे,

तोर बिति आगु बाऱाचु।

१० मुर्दारलार ताने कि तुइँ छक्‍क लागा काम करेचिस?

मरा लोकला उठिए कि तोर प्रसंसा कर्तोक?

११ कोबोरटत कि तोर अनन्त प्रेमेर घोसना कराल जातोक, 

बा बिनासत कि तोर बिस्वासयोग्यतार चार्चा हतोक?

१२ तोर छक्‍कलागा कामला कि आन्धारखानत प्रकट हतोक,

बा तोर धार्मिकतार कामखानक

बेदिसार दुनियात प्रकट कराल जातोक?

१३ मातुन हे परमप्रभु, मुइँ तोक सुम्रेचु, 

आर बेड्डि बाहानेइ मोर प्रार्थनाड तोर साम्‍ना पुगेचोक। 

१४ हे परमप्रभु, तुइँ मोक कियाँ त्यागेचिस? 

तुइँ आप्‍नार नजरट मोर पर से कियाँ हटाचिस?

१५ गाभुर बइसे से मुइँ बारा कस्ट काटेचु ,

आर मरिम मरिम हइ गेइचु।

तोर दन्डेर डरे मुइँ, 

बारा भयभित हए गेइचु, 

आर हायहातास खाए गेइचु। 

१६ तोर गरम गस्सारखान मोर पर उब्रिए परिचे, 

तोर डरलाग्गा भयखान मोक नस्ट करिचे।

१७ पानिर बाऩाडर लाखा अम़ा मोक भरदिन घेरिए राखिचे,

चारह बिति से एम़ा मोक घेरिए राखिचे।

१८ मोर अरसपरस आर सङ भाइलाक तुइँ, 

मोर से भेले दुर करिचिस। 

आन्धारखान मोर ताने,

आप्‍नाति सङ भाइर लाखा हइचे।

भजन ८९

दाउदेर सङे परमेस्वरेर काराल आर इस्राएलेर दुर्दासा

एज्रि एथानेर मस्किल नाएँर भजन 

१ हे परमप्रभु, 

तोर अनन्त प्रेमेर बिसयत मुइँ सदाए गिदामु,

आर पुस्ता पुस्ता तलिक,

तोर बिस्वासयोग्यतार घोसना मुइँ,

आप्‍नार मुख फुरिए कर्मु।

२ तोर अनन्त प्रेमखान सदामधि लागाल रहतोक, 

आर तोर बिस्वासयोग्यताखान, 

सर्गेर मान्ति स्थिर रहतोक कहए,

मुइँ घोसना कर्मु।

३ तुइँ कहलो, 

"बिछालडर सङे मुइँ काराल करिचु,

मोर सेबक दाउदेर सङे मुइँ,

सत खाइचु:

४ तोर सान्तानलाक मुइँ सदाकार ताने स्थापित कर्मु,

आर तोर राज सिहासनखान गटे पुस्तालार ताने स्थिर करामु।

५ हे परमप्रभु, सर्गखान तोर पाए कराल, 

छक्‍कलागा कामलार चार्चा करेचे, 

आर पबित्रजनला सभाडत,

तोर बिस्वासयोग्यतार प्रसंसा करेचे। 

६ सर्गत हुनङ काहाँए छे,

जाहाँर तुलना परमप्रभुडर सङे कराल जाओक?

सर्गेर प्रानिलार मइधे, 

परमप्रभुर बाराबर काहाँए छे?

७ पबित्रजनलार सभाडत, 

परमेस्वरेर भय मानाल जाओक।

उहाँर अग्ले बग्ले रहबार साभारअ से उहाँए, 

उच्‍च आदरेर योग्य छे।

८ हे सेनालार परमप्रभु परमेस्वर! 

हे परमप्रभु तोर लाखा सक्‍तिसालि आर काहाँए छे?

तोर बिस्वासयोग्यताखान तोक,

चारह बिति से घेरिए राखिचोक।

९ बाऱान्ता सुमुन्दरटर पर सासन तुइँ चलाचिस, 

सुमुन्दरटत जेइबेला गच्याला फपाए उठेचे ते,

उला गच्याक तुइँ सन कराचिस।

१० मराल लोकलार लाखा राहाबडक तुइँ नस्ट कर्लो।b

दुस्मनलाक तुइँ आप्‍नार बाहाँर बले,

छिर्याछिट करिए दिलो। 

११ सर्गला तोर हकु,

आर से पृथिमिखानअ तहरे हकु,

संसारखानक आर संसारत रहबार गटे कुछुलाक 

तुहें स्थापित करिचिस।

१२ उत्तर आर देखिन कहए तुहें सिर्जन कर्लो।

तबोर आर हर्मोन पाहारला, 

तोर नाअँत खुसि से प्रसंसार गान करेचे।

१३ तोर बाहाँखान केनङ सक्‍तिसालि छोक!

तोर हातखान बरियो छोक,

आर तोर दाहिनाखान हातक महिमित सक्‍तित,

उँच्‍च कराल गेइचोक।

१४ धार्मिकता आर निसाफखान, 

तोर सिंहासनेर जग हकु, 

अनन्त प्रेमखान आर बिस्वासयोग्यताखान, 

तोर आगु आगु जाचोक। 

१५ उड लोक धन्य हए,

जाहाँए तोर उत्सबेर आनन्दखानक जानिचे, 

हे परमप्रभु, अम़ा तोर सकलेर ओजोतखानत बेराबे।

१६ दिनभर दिनभर अम़ा, 

तोर नाअँत खुसि मानाबे, 

आर तोर धार्मिकतात अम़ा,

आनन्द से भरपुर हबे। 

१७ कियाँकि हामार महिमा आर सक्‍ति तुहें हइस, 

तहरे कृपा से हामा सक्‍तिसालि लोक हबा पाइचि।

१८ कियाँकि हामार रक्छार कवजखान परमप्रभुरे हकि, 

हामार राजाड इस्राएलेर परमपबित्र हए।

दाउदडक परमेस्वरेर काराल

१९ एकफेक तुइँ आप्‍नार बिस्वासयोग्य लोकलार सङे, 

दर्सनत बल्ते कहलो,

"एकटा रनबिरक मुइँ सहजोग करिचु, 

लोकलार बिच से बिछालडक मुइँ,

उँच्‍च करिचु। 

२० मुइँ मोर सेबक दाउदडक लागाल पाइचु।

उहाँक मुइँ आप्‍नार पबित्र तेलखान दे अभिसेक करिचु।

२१ मोर हातखान दे मुइँ उहाँक सदाए तल्थिए राख्मु, 

मोर बाहाँखानअ दे मुइँ उहाँक बरियो बेनामु।

२२ दुस्मनला उहाँक छल कर्बा नि पार्बे, 

नाते कुनहड दुस्ट लोक,

उहाँक कस्ट दिबा पाबे। 

२३ उहाँर दुस्मनलाक मुइँ उहाँरे साम्‍ना नस्ट कर्मु, 

आर जाहाँए उहाँक घिन करेचे,

अम़ार पर मुइँ बिपद ढालि दिमु।

२४ मोर बिस्वासयोग्यताखान आर मोर अनन्त प्रेमखान

उहाँर सङे रहबे। 

मोर नाअँडर खातिर

उहाँर सक्‍तिखानक उँच्‍च कराल जाबे। 

२५ मुइँ उहाँर हातखानक भुमध्यसागरट तलिक बाऱुवाम्किन

आर उहाँर दाहिनाखान हातक युफ्रेटिस लदिड तलिक पुगुवाम्किन। 

२६ उहाँए मोक हेनङ कहए सुम्रिबे,

"तुइँ मोर पिता हइस, 

मोर परमेस्वर आर मोर उद्धारेर चाट्टान, 

तुहें हइस।"

२७ मुइँ उहाँक मोर पहिल्ठिया बेटा बेनाम्किन,

पृथिमिर गटे राजालार मइधे

साभार से उँच्‍च कराम्किन।

२८ मुइँ आप्‍नार अनन्त प्रेमखानक, 

उहाँर पर सदाकार ताने स्थिर राख्‍मु

आर उहाँर सङे कराल कारालड मुइँ केधउ

बिर्फले जाबा नि दिमु।

२९ उहाँर बङसटक मुइँ, 

सदाकार ताने स्थापना कर्मु, 

आर उहाँर राज सिंहासनडक,

आकासखान रहबार तलिक स्थिर राख्मु।

३० उहाँर सान्तानला जदि,

मोर बिधानखानक त्यागि दे, 

आर मोर हुकुमलात नि चले,

३१ मोर आदेसलाक भङ करि दे,

आर मोर आग्यालार पालना नि करे ते,

३२ मुइँ अम़ार अपराधेर साजाइ लाठि दे दिमु ,

आर अम़ार दुस्टतार साजाइ,

कर्रा मार दे दिमु। 

३३ मातुन मुइँ आप्‍नार अनन्त प्रेमखान,

दाउदेर पर से नि हटामु,

नाते मोर बिस्वासयोग्यताडक झुटा ठहरिबा दिमु।

३४ मोर कारालडक मुइँ भङ नि कर्मु, 

नाते मोर मुखेर बचनडक मुइँ बदलिमु।

३५ मुइँ आप्‍नार पबित्रतात,

सदाकार ताने एकेबार्सि सत खाइचु, 

दाउदेर सङे मुइँ छल नि कर्मु,

३६ उहाँर बङसट सदाकाल राज कर्बे,

आर उहाँर राज सिंहासनड मोर आगुति, 

सुरुजडर लाखा स्थिर रहबे।

३७ आकासेर बिस्वासयोग्य गबाहा चानडर लाखा, 

उड सिंहासनक सदाकार ताने स्थापित कराल जाबे।

३८ मातुन तुइँ आप्‍नार अभिसेक करालडक,

आल़ा आप्‍ने त्यागि दिचिस, आर घिन करेचिस। 

उहाँर प्रति तुइँ क्रुध हइचिस।

राजार हार हबार कारन खेद प्रकट

३९ तुइँ आप्‍नार सेबकटर प्रति कराल, 

कारालडक भङ करिचिस,

उहाँर मुकुटटक तुइँ,

धुलामाटि करिए आसुद्ध करिचिस।

४० उहाँर गटेला देबालक तुइँ भाङि दिचिस, 

उहाँर सुरक्छार घरटक तुइँ नस्ट करि दिचिस।

४१ हुपाके आस्बा जाबार लोकला साभाउ,

उहाँक लुटिचे, 

आप्‍नार पर्सियालार आगुति उहाँए, 

नजरचऱात परिचे।

४२ उहाँर दुस्मनलार दाहिनाखान हातक तुइँ उपर करिचिस।

उहाँर गटे दुस्मलाक तुइँ आनन्दित बेनाइचिस।

४३ ताहार से अधिक,

उहाँर तेरुवालेर धारटक तुइँ भत्रा बेनाए दिचिस, 

आर लाराइत उहाँक सहजोग नि करिचिस।

४४ उहाँर राज मग्दुराडक तुइँ उहाँर हात से छिरिए लिचिस,

आर उहाँर राज सिंहासनखानक तुइँ 

भुइँखानत गडबडुवाइचिस।

४५ उहाँर गाभुर बयसेर दिनलाक तुइँ घटाए दिचिस, 

उहाँक तुइँ लाजे झापाए दिचिस।

उद्धारेर ताने प्रार्थना

४६ हे परमप्रभु, तुइँ आप्‍नाक आर केतेदिना तलिक नुकाए राख्बो,

तुइँ कि सादामधि नुकाए रहबो?

आर केतेदिना तलिक तोर गस्साखान,

अगिन बरन हए धित्कितेइ रहतोक? 

४७ हे प्रभु फम करेक त, 

मोर आउदाखान केनङ छट छे, 

लोकलाक तुइँ कियाँ मर्ऩा करे सिर्जिचिस!

४८ हेनङ कुनड लोक छे,

जाहाँए सदाकार ताने जेअँत रहबे

आर मिर्तुर अनुभब नि कर्बे?

मिर्तुर सक्‍ति से काहाँए आप्‍नार प्रानडक छुटकारा दिबा पार्बे?

४९ हे प्रभु, तोर आगिला अनन्त प्रेमखान कुऩा गेल्कु, 

जेइखान प्रेम तुइँ दाउदेर सङे 

आप्‍नार बिस्वासयोग्यतात

सत्त खाए प्रकट करिस्लो?

५० हे प्रभु, फम करेक त,

तोर सेबकटर पर केनङ खिस्कत हइचोक? 

लोकलार निन्दा खिस्कतलाक मुइँ 

केनङकरे सहए मनत चापिए राखिचु?

५१ हे परमप्रभु, तोर दुस्मनला मोर केनङ खिस्कत करेचे, 

तोर अभिसेक कराल लोकटर खिताल अम़ा

डेग पिछु करेचे।

५२ परमप्रभुड सदा सर्बदा धन्य होक।

आमेन आर आमेन!

चउथा खन्ड

(भजन संग्रह 90—106)

b 

८९.१०राहाब: राहाब कहले से मिस्र देसखानक बा घमन्डि, पानिया जतु कहए बुझ्बा लागे।(देख यसइया ५१.९).

भजन ९०

अनन्त परमेस्वर आर नासबान लोक

मोसार प्रार्थना

१ हे परमप्रभु पुस्ता पुस्ता तलिक तुइँ, 

हामार ताने सरन लिबार ठाअँ हइस।

२ पाहारला उत्पन हबार आगु से,

पृथिमि आर संसारखानेर सिर्जन कर्बार आगु से

आर्थात आदिकाल से अनन्त काल तलिक, 

तुहें हामार परमेस्वर हइस।

३ तुइँ लोकलाक आरमने धुलालात मिस्लाचिस आर कहचिस, 

"ओरे मान्सिर सान्तानला, तम़ा घुरिए धुलात जाए मिस्ल।"

४ कियाँकि तोर नजरत एक हाजार बच्छरेर समयड,

बिताल दिनलार बाठे एक दिनकार सामान, 

बा रातकार एकटा पहरेर सामान छे।

५ लोकलाक तुइँ मिर्तुर निदत भाँसाए लेजाचिस, 

अम़ा केबल सपनेर लाखाति हचे, 

हरेक दिन बेहाने बाऱिए ढसढस हबार घाँसलार मान्ति।

६ एसा ते, घाँसला बाहान करे ढसढसिया हए बाऱेचे 

आर भाटि बेला उला घाँस झल्‍सि जाचे।

७ कियाँकि तोर गस्सार ताए हामा नस्ट हए गेइचि, 

आर तोर झकखान देखिए हामा त्रास खाए गेइचि।

८ हामार अपराधलाक तुइँ आप्‍नार आगुति राखिचिस।

नुकाए छिपाए कराल हामार पापलाक तुइँ

आप्‍‍नार सन्मुखत राखिचिस।

९ कियाँकि हामार दिनला तोर कारा रिसत बितेचे, 

हाइफुइ कर्तेइ हामार दिन बच्छरला चलि जाचे।

१० हामार आउँदा ते बाठे सत्तर बच्छरेर हए, 

जोर जुलुम कर्ले आसि बच्छर तलिक पुग्वा पारि। 

ताहुँ हामार उमेरखान दुख आर कस्टत बितेचे,

कियाँकि उमेरखान सट करे बिति जाचे, 

आर हामा साए करे उराए जाचि।

११ तोर गस्सार सक्‍तिखानक काहाँए गमिचे? 

तोर गस्‍सार झकखान भयङकर डर लागा छुकु।

१२ हामाक आप्‍नार आउँदाखान ठिक ठिक भाबे गेन्ति कर्बा सिका,

जेसे हामा बुद्धिर मति पाइ। 

१३ हे परमप्रभु, घुरेक, आप आर केतेदिना तलिक गस्सा कर्तेइ रहबो?

आप्‍नार सेबकलार पर दया करेक।

१४ बेहान करे हामाक, 

आप्‍नार अनन्त प्रेमखान दे सन्तुस करा,

जेसे हामा जिबनभर आनन्दित हबा पारि 

आर खुसि हए रहबा पारि।

१५ जेतेला दिन तलिक हामाक कस्ट दिलो,

जे बच्छर भरे हामा दुख भुङन, 

अतेइला दिन तलिक हामाक आनन्दित बेना।

१६ तुइँ आप्‍नार कामला, 

तोर सेबकलार प्रति प्रकट करेक,

तोर गउरबपुर्न सक्‍तिखानक, 

हामार सान्तान दर सान्तानलाउ देख्‍बा पाओक।

१७ हामार प्रभु परमेस्वरेर दयाखान हामार पर होक, 

आर हामार हातेर कामलाक,

हामार ताने स्थिर कराल जोओक। 

हँ हामार हातेर कामलाक तुइँ स्थिर करि दे।

भजन ९१

परमेस्वरत सुरक्छा

१ सर्बोच्‍चत रहबारटर सरनत जाहाँए बासा करेचे, 

उहाँए सर्बसक्‍तिमानेर सुरक्छार रहचे।

२ परमप्रभुर बिसयत मुइँ कहमु, 

"उहाँए मोर सरनस्थान आर सुरक्छर टङ हए। 

याहिं मोर परमेस्वर हए

जाहाँर पर मुइँ भार्सा करेचु।"

३ कियाँकि उहाँए तोक सिकारिर फान्दा से, 

आर खातार्नाक माहा फउति से बचातोक।

४ उहाँए तोक आप्‍नार डेनाला दे झापाए राख्तोक, 

आर तुइँ उहाँर डेनालार तलत सरन पाबो। 

उहाँर बिस्वासयोग्यताखान तोर ताने, 

सुरक्छार कबज आर रक्छार देबाल हतोक।

५ रात करे हबा सक्बार डर लाग्गा आतंक से, 

आर दिनकरे उराए आस्बार तिरला से तुइँ भय नि खाबो।

६ नाते आन्धारत उजाबार हाइजाखान से डर खाबो, 

आर नाते दोपहर दिनकार ,

नासकरा फउतिखान से भय खाबो।

७ हाजार झना तोर साम्‍ना ढाइ खाए पर्बे, 

आर दस हाजार झना तोर दाहिना महर ढिपढाप करे पर्बे,

ताहुँ अम़ा तोर लगत भिर्बा नि पार्बे।

८ तुइँ अम़ाक आपुन नजर दे देख्बो, 

दुस्टलाक तुइँ दन्ड खेप्‍ते लागा पाबो।

९ कियाँकि परमप्रभुडक तुइँ आप्‍नार सरनस्‍थान, 

आर सर्बोच्‍चत रहबारटक,

आप्‍नार बासस्‍थान बेनाइचिस।

१० अइताने, तोर पर कुनह खारापि आसिए नि पर्तोक, 

नाते तोर तम्बुडर लगत,

कुनह बिपत आसिए पुग्तोक।

११ कियाँकि परमेस्‍वरट आप्‍नार सर्गदुतलाक,

तोर हरेकटा दमालेर रक्छार ताने, 

आग्या दितोक।

१२ सर्गदुतला तोक आप्‍नार हाते हाते लुखिए लितोक,

जेसे तोर ठेङला पाथललात आच्छार ना खाकु।

१३ सिंह बाघडक आर गहमन सापटक तुइँ,

आप्‍नार ठेङ दे खेच्बो।

जामान सिंह बाघडक आर सापटक तुइँ

पाअँर तलत पेच्रा कर्बो।

१४ जाहाँए मोक प्रेम करेचे,

उहाँक मुइँ छुटामु आर जाहाँए मोर नाअँड जानेचे, 

उहाँक मुइँ बचामु।

१५ जेइखुना अम़ा मोक सुम्रिबे,

मुइँ अम़ाक उत्रा दिमु।

अम़ार दुखत मुइँ अम़ार सङे रहमु। 

मुइँ अम़ाक छुटामु आर आदर दिमु।

१६ लाम़ आउँदा दिए मुइँ अम़ाक सन्तुस कर्मु ,

आर अम़ाक मुइँ आप्‍नार उद्धारखान देखामु।

भजन ९२

परमेस्वरेर प्रसंसा

बिस्राम दिनेर ताने एकटा भजन

१ परमप्रभुडक धन्यबाद दिबा काथाड,

आर साभार से उच्‍चत रहबार परमेस्वरटर प्रसंसा कर्बार काथाड,

केनङ भाला छे।

२ हरेक दिन बेहान करे,

तोर माहान प्रेमेर घोसना कर्बा, 

आर रात करे तोर बिस्वासयोग्यतार घोसना कर्बा,

३ दसखान तारेर तार बाज्‍नार आर किथारा बाजार मिठास धुनत, 

तोर प्रसंसा कर्बार केनङ असल काथा हए।

४ कियाँकि हे परमप्रभु, तुइँ मोक आप्‍नार कामलार पाए खुसि बेनाइचिस,

तोर हातेर कामला देखिए मुइँ,

आनन्द से गिदाचु। 

५ हे परमप्रभु, तोर कामला केनङ माहान छे,

आर तोर सोंच बिचारला केइसा गहिर!

६ अकिलहिन लोकट इला काथा जान्बा नि पार्बे, 

नाते मुरुख लोकट इला काथा बुझ्‍बा पार्बे।

७ दुस्ट लोकला घाँसेर लाखा सलसलाए बाऱेचे, 

गटे दुस्ट लोकलार धार्सात हचेक, 

ताहारअ पर अम़ा साभाकअ,

सदाकार ताने नस्ट कराल जाबे।

८ मातुन हे परमप्रभु तुइँ त सदाकार ताने, 

साभार से उँच्‍चत बिराजमान हए छिस।

९ कियाँकि हे परमप्रभु,

तोर दुस्मनला अबस्य नस्ट हबे, 

दुस्ट काम कर्बारलाक छिर्याछिट कराल जाबे।

१० तुइँ मोक बनुवा ढाकरटर लाखा सक्‍ति दिचिस। 

आर उत्तम तेल दे तुइँ मोक 

अभिसेक करिचिस।

११ मोर चखुला मोर दुस्मनलार हार हते देखिचे,

मोर कानला, मोर दुस्ट मुद्दाइलाक पिटाल गेइचे कहबार काथाड सुनिचे।

१२ धर्मि लोकला खजुरेर गाछटर लाखा,

दगदगिय हचे।

अम़ा लेबनानेर देबदारुर गाछलार मान्ति,

हलहल करे बाऱेचे।

१३ परमप्रभुर घरटत अम़ाक बुनाल गेइचे। 

हामार परमेस्वरेर एङना घरत एम़ा फल्सेचे।

१४ बुऱालि कालेर उमेरत एम़ा फलबान हचे, 

आर अम़ा सदाए ढसढस

आर रसेर चटे फलफल हचे।

१५ इड से बुझ्बा पारि कि,

परमप्रभुड धर्मि छे, 

उहाँए मोर चाट्टान हए

आर उहाँर भित्रत कुनह अधर्मेर काथा नि छे।

भजन ९३

अनन्तकाल तलिक राज कर्बार परमेस्वर

१ परमप्रभुड राज करेचे।

उहाँए राजसि बस्‍त्र पिऩिए महिमित हइचे, 

आर सक्‍तिर कम्‍मरपेटि बाऩिए साजिए तियारि हइचे।

संसारखानक उहाँए हिला नि जाबार मने,

स्थापित करिचे।

२ तोर सिंहासनखान आदि काले से स्थापना कराल छोक, 

तुइँ अनन्तकाले से छिस।

३ हे परमप्रभु, सागरट बाऱिए आसिचे,

उहाँए आप्‍नार गचियार गिर्जनलाक बाऱाए दिचे, 

आर उहाँर डर लागा गचियाला ढाइ खेलेचे।

४ सर्बोच्‍चत बिराजमान हबार परमप्रभुड,

माहा सागरेर गिर्जनला से, 

आर सुमुन्दरेर सक्‍तिसालि ढेअँलाउ से आरह सक्‍तिसालि छे।

५ तोर धार्मिक आदेसला बाडा सुनिस्चित छोक।

हे परमप्रभु, तोर भबनेर पबित्रताखान अनन्तकाल तलिक

लागाल रहतोक।

भजन ९४

बदला लिबार प्रार्थना

१ हे परमप्रभु परमेस्वर,

तुइँ गो जाहाँए बदला लेचिस!

हे बदला लिबार परमेस्वर, 

तुइँ आप्‍नार निसाफट प्रकट करेक।

२ हे सारा पृथिमिर इन्साफि, उठेक!

जागिल हो आर गुमानिलाक,

अम़ार कामेर प्रतिफल दे।

३ हे परमप्रभु, दुस्टला केतेदिना तलिक खुसि मानाबे,

दुस्टला आर केतेदिना दुस्ट काम कर्बा छर्बे?

४ अम़ा आप्‍नार गुमानेर डिबडाब काथाला आर केतेदिना तलिक बलिए बेराबे,

कुकर्मिला बारा घमन्ड करेचे।

५ हे परमप्रभु, तोर लोकलार पर अम़ा दमन करेचे, 

आर तोर उत्तराधिकारेर लोकलाक एम़ा खति करेचे।

६ रान्डि आर आल्गाना लोकलार अम़ा हात्या करेचे, 

माअँ बाप नि रहबार बेसाहारालार एम़ा जान हात्या करेचे,

७ आर कहचे, "परमप्रभुड हामाक नि देखेचे,

याकुबेर परमेस्वरटक,

कुनह जानकारि नि छेक।"

८ ओरे अकिल गुम, आबुझ लोकला, बुझ्बार कोसिस कर, 

आरे मुरुखला तम़ार बुद्धि आर केतेदिना हब्‍‍कन?

९ जाहाँए ते कानला बेनाइचे, उहाँए कि सुन्बे नि?

जाहाँए ते चखुलार सिर्जन करिचे, उहाँए कि देख्बे नि?

१० जाहाँए ते जात जातेर लोकलाक सासना देचे,

उहाँए कि दन्ड दिबे नि? 

जाहाँए ते लोकलाक ग्यानेर काथाला सिकाचे,

उहाँर कि बुद्धिर कमि हतेक?

११ परमप्रभुड हामार सँच बिचारला जानेचे,

आर यहड जानेचे कि लोकला बाठे एकटा निकास हए।

१२ हे परमप्रभु, धन्य हए उला लोक, 

जाहाँक तुइँ सासना देचिस,

आर आप्‍नार बिधानखान से सिकाचिस,

१३ जेसे अम़ार ताने मिर्तुर खादिड खुदाल नि जाबार तलिक,

अम़ा बिपतेर दिनला से आराम पाओक।

१४ कियाँकि परमप्रभुड आप्‍नार लोकलाक नि त्यागिचे। 

उहाँए आप्‍नार निजि उत्तराधिकारेर लोकलाक नि त्यागिचे।

१५ कियाँकि धार्मिकतार आधारत निसाफ,

आरमने कराल जाबे, 

आर सोझो मनेर गटे लोकला,

उहाँर पाछु धर्बे। 

१६ दुस्टलार खिलापत मोर सङे काहाँए थार हबे? 

कुकर्मिलार खिलापत मोर पक्छ से काहाँए उठबे?

१७ परमप्रभुड मोक सहजोग नि कर्ले हने ते, 

मोर प्रानड बहुत आगेइ,

मिर्तुलोकत बासा करि लिले हने।b

१८ जेइखुना मुइँ कहनु कि,

"मोर ठेङला पिच्छलेचे" ते, 

हे परमप्रभु, मोक तहरे अनन्त प्रेमखान साम़्लाले।

१९ जेइखुना मोर मनडत चिन्ता फिकिर बार्ते गेले ते, 

तहरे तसोभरिड मोर प्रानडक खुसि बेनाले।

२० दुस्ट सासकला कि तोर सङे मिल्बा पार्बे, 

जाहाँए ते दमनकारि कानुनेर माध्यम से बिपत आनेचे।

२१ धर्मि लोकलार खिलापत अम़ा एक ठिना जर हचे, 

आर निर्दोस लोकलाक मिर्तु दन्ड देचे।

२२ मातुन परमप्रभुड मोर सुरक्छार मिनार, 

आर परमेस्वरट मोर सरन लिबार रक्छार चाट्टान हए।

२३ अम़ार पापलाक परमप्रभु अम़ारे पर ढालि दिबे, 

आर अम़ा आप्‍नारे दुस्टतार कारन नस्ट हबे। 

परमप्रभु हामार परमेस्वरट अम़ार बुटिया नास कर्बे।

b 

९४.१७ मिर्तुलोक: माने कोबोर आर्थात मरनेर बाद रहबार ठाअँखान कहए बुझाचे।

भजन ९५

परमेस्वरेर प्रसंसा आर आग्यकारिता

१ आस, हामा परमप्रभुर ताने गित गिदाइ, 

हामार उद्धारेर चाट्टानडर ताने a

खुसि से जयगान करि।

२ धन्यबाद दिते उहाँर साम्‍नात जाइ, 

प्रसंसार गित गिदाते,

खुसि से जोय दि।

३ कियाँकि परमप्रभुड माहान परमेस्वर हए,

गटे देपतालार पर सासन कर्बार माहाराजा!

४ पृथिमिर गहिर गहिर ठाअँला उहाँर हातत छेक, 

पाहारेर उच्‍च उच्‍च धिम्किलाउ उहाँरे हकि।

५ सुमुन्दरट उहाँर हकि,

कियाँकि सुमुन्दरटक उहाँइ बेनाइचे,

सुख्‍ना खटखटिया भुइँलाक उहाँए, 

आपुन हाते दे सिर्जन करिचे।

६ आस, दन्डबत करि। 

आर हामार सृस्टिकरा परमप्रभुडर साम्‍ना हाटुवा पारि,

७ कियाँकि उहाँए हामार परमेस्वर हए,

हामा उहाँर पर्तिर प्रजा,

आर उहाँर हातेर भेरा हइ।

आझि तम़ा उहाँर गालाड सुनिचन जदि ते,

८ मेरिबात कर्बार लाखा तम़ा आप्‍नार हृदयला कठोर ना बेनाव,

जेइनङ कि तम़ा उ दिना निधुवा पाथार रहबारखुना 

मस्साहत करिस्लन।e

९ मोर कामला देख्ते देख्‍तउ,

तम़ार बापदादोला हता मोर परिक्छा कर्ले, 

आर मोक परिक्छात गिराले।

१० उड पुस्तार सङे मुइँ चालिस बच्छर भरे क्रुध हनु,

आर कहनु, 

"एम़ा हेनङ लोक हए,

जाहाँर मनला मोर से दुर छिकि, 

आर अम़ा मोर दमालड नि धरिचे।"

११ अइताने, मुइँ गस्सार ताय सत खाए हेनङ कहनु,

"मोर बिस्रामत अम़ा केधउ ढुक्बा ना पाक।"

a 

९५.१ उद्धारेर चाट्टानडर: देख भजन संग्रह १८.२.

e 

९५.८ मेरिबा आर मस्साह: हिब्रु भासात "मेरिबार" माने हचे "झाग्रा" आर "मस्साहार" माने हचे "जाँच" ।देख, भजन संग्रह ८१.७.

भजन ९६

परमप्रभुड राजा आर न्यायधिस हए

१ परमप्रभुर ताने एकटा नायाँ भजन गिदाअ। 

हे सारा पृथिमिर लोकला,

परमप्रभुर ताने गिदाअ।

२ परमप्रभुर ताने गिदाअ।

उहाँर नाएँर बाखान कर, 

उहाँर दुवाल मुक्‍तिर चार्चा हर दिना कर।

३ जात जातिर लोकलार बिचत उहाँर महिमार घोसना कर।

उहाँर छक्‍क लागा कामलार बाख्‍नाति काथा, 

गटे लोकलार बिचत कर।

४ कियाँकि परमप्रभुड,

माहान आर उच्‍च प्रसंसार योग्य छे। 

गटे देपताला से बेसि,

उहाँर भक्‍ति भाब राख्‍बा लागे।

५ कियाँकि लोकेर गटे देबि देपताला बाठे मुर्ति हए, 

मातुन परमप्रभुड,

सर्गलार सिर्जन करिचे। 

६ उहाँर चारह बिति उँच्‍च आदर आर बइभब छेक,

उहाँर पबित्र बासस्थानखान, 

सक्‍ति आर सुन्दरता से भरपुर छेक।

७ ओरे जात जातिर परिबालला,

परमप्रभुडक सम्मान द, 

परमप्रभुर महिमा आर सक्‍तिरखानक बाख्‍नाअ।

८ परमप्रभुडक उहाँर नाअँडर अनुसार ,

छाजा दिबार भाबे महिमा द, 

भेटि लिएने उहाँर एङनाखानत ढुक।

९ उहाँर पबित्रतार सानमान सहित परमप्रभुर आराधना कर।

हे पृथिमिर गटे लोकला,

भय से उहाँर आगुति थर्थराअ।

१० जात जातिर लोकलार बिचत कह, 

"परमप्रभुड राज करेचे।"

पृथिमिडक हिला नि जाबार मने बठाल गेइचे, 

आर केधउ हिला नि जाबे। 

परमप्रभुड गटे लोकलार निसाफ,

एक सामान भाबे कर्बे।

११ सर्गखान खुसि मानाक, 

आर पृथिमिखान आनन्दित होक,

सुमुन्दरट आर ताहार भित्रत रहबार गटे कुछुला, 

खुसिर चुटे गिर्जोक।

१२ खेतला आर उहाँत रहबार, 

गटे कुछुला उल्‍लास मनेर होक! 

आर झारत रहबार गटे गाछ बृक्छला 

खुसि से जोय दोक,

१३ आर परमप्रभुर आगुति गिदाक, 

कियाँकि उहाँए आस्बे,

उहाँए संसारखानेर पर सासन कर्बा आस्बे। 

उहाँए संसारखानेर निसाफ धार्मिकता से कर्बे,

आर लोकलार निसाफ सत्यतापुर्बक साफायना से कर्बे।

भजन ९७

सर्बोच्चत रहबार प्रभुडर प्रसंसा

१ परमप्रभुड राज करेचे, पृथिमिखान खुसि से आनन्द मानाक।

सुमुन्दरेर काछारेर दुर दुरकार टप्‍पुलाउ

उल्लासित होक।

२ उहाँर चारह बिति बदलि आर घिटघिट आन्धार छे।

धार्मिकता आर इन्साफखान

उहाँर सिंहासनेर जग हए।

३ अगिनखान उहाँर आगु आगु जाचे, 

आर उहाँर चारहतिकार दुस्मनलाक भस्म करेचे।

४ उहाँर मेघेर चिल्‍कनखान,

संसारखानक जऩाक करि देचे, 

आर उखान देखिए पृथिमिखान थर्थराचे।

५ परमप्रभुर साम्‍ना पर्बतला ममेर लाखा पग्लिए परेचे, 

समस्त पृथिमिर,

प्रभुडर आगुति। 

६ सर्गखान उहाँर धार्मिकतार घोसना करेचे, 

जात जातिर गटे लोकला उहाँर महिमार दर्सन करेचे।

७ मुर्तिर पुजा करा हरेकटा लोक लाजत गिर्बे,

मुर्तिलात गुमान कर्बार साभाउ लाजत पर्बे। 

परमप्रभुर आगुति गटे देपताला हाँटुवा पार्बे।

८ तोर इन्साफटर कारन,

हे परमप्रभु, सियोनड सुनिचे, 

आर खुसि हइचे,

आर यहुदार नगरला आनन्दित हइचे।

९ कियाँकि हे परमप्रभु, गटेखान पृथिमित साभार से माहान तुहें छिस।

गटे देपताला से उपर,

सर्बोच्‍चत तुहें बिराजमान छिस।

१० परमप्रभुडक प्रेम कर्बार लोकला साभाउ, 

खारापिखानक घिन करोक।

आप्‍नार भगतलार प्रानलाक उहाँए रक्छा करेचे, 

आर अम़ाक दुस्टलार हात से छुटाचे।

११ धर्मि लोकलार पर ओजोतखान प्रकासमान हचे, 

सोझो मनेर लोकलार पर खुसिखान खिलखिलाचे।

१२ हे धर्मि लोकला,

परमप्रभुत आनन्द मानाअ, 

आर उहाँर पबित्र नाअँडक धन्य कह!

भजन ९८

परमेस्वरेर जयजयकार

१ परमप्रभु ताने एकटा नायाँ गित गिदाअ,

कियाँकि उहाँए छक्‍कलागा छक्‍कलागा काथाला करिचे।

उहाँर दाहिनाखान हात आर उहाँर पबित्र बाहाँखान, 

उहाँर ताने जित हासिल करिचे।

२ परमप्रभुड आप्‍नार उद्धारखान प्रकट करिचे,

आर आप्‍नार धार्मिकताखान, 

जात जातिलार बिचत प्रकट करिचे।

३ इस्राएलेर घर्नाडक कराल उहाँर अनन्त प्रेमेर कारालड, 

आर अम़ार परकार उहाँर बिस्वासयोग्यताखानक उहाँए फम करिचे।

हामार परमेस्वरट कराल उद्धारटक, 

पृथिमिर हरेकटा कनेर लोकला देखिचे।

४ हे पृथिमिर गटे लोकला,

परमप्रभुर ताने आनन्द से जोय द, 

खुसि से जयजय कर्ते भजन गिदाअ।

५ तार बाज्‍ना बलाए परमप्रभुर भजन गिदाअ। 

तार बाज्‍नार मधुर धुनत गिदाअ।

६ साहाना बलाए आर भेरार सिङ फुकिए परमप्रभु, 

हामार माहा राजाडर आगुति

आनन्देर घोसना कर। 

७ सुमुन्दट आर उहाँत रहबार गटे कुछुला गिर्जोक,

संसारखान आर उहाँत बासा कर्बार गटे बासिन्दाला 

खुसि चुटे जोय दोक।

८ लदिर गचियाला थाप्रि बलाक,

पाहार पर्बतलाउ आनन्द से मिलिए गिदाक।

९ अम़ा सभाउ परमप्रभुर उपस्थितित जयजय करोक,

कियाँकि उहाँए पृथिमिखानेर निसाफ कर्बा आसेचे, 

उहाँए आप्‍नार धार्मिकता आर सतभाब से 

पृथिमिर गटे लोकलार इन्साफ कर्बे।

भजन ९९

परमप्रभुड माहान राजा

१ परमप्रभुड राज करेचे!

जात जातिर लोकला डरे कापोक,

उहाँए करुबलार बिचत बिराजमान हए छे।

पृथिमिखान कापिए उठोक।

२ परमप्रभुड सियोनखानत माहान छे। 

उहाँए गटे जात जातिर लोकला से उपरत छे।

३ लोकला तोर माहान नाअँडर आर भययोग्य नाअँडर,

प्रसंसा करोक आर कहोक,

'उहाँए पबित्र छे!'

४ सर्बसक्‍तिमान राजाड सत्य निसाफटर पर प्रेमपुर्बक वास्ता राखेचे। 

याकुबेर घर्नाडत तुइँ भेदभाबहिन निसाफ स्थापना करिचिस।

निसाफ आर धार्मिकताखानक तुइँ ब्यबहारत उत्राइचिस।

५ परमप्रभु हामार परमेस्वरेर नाअँड उँच्‍च कर, 

आर उहाँर लातखुराडत आर्थात कृपा आसनडत, 

उहाँर आराधना कर, 

कारन उहाँए पबित्र छे।

६ उहाँर पुजारुकलार मइधे से,

मोसा आर हारुनड रहए। 

उहाँर नाअँडक सुम्रिबारलार मइधे,

समुएलड रहए। 

एम़ा परमप्रभुडक सुम्रिले,

आर उहाँए अम़ाक उत्रा दिल्कि। 

७ बदलिर खाम्‍मार लाखा हएने उहाँए अम़ार सङे बात काथा कर्ले।

उहाँर दुवाल धार्मिक बिधिलार आर साक्छि बचनलार, 

अम़ा पालना कर्ले।

८ हे परमप्रभु हामार परमेस्वर! 

तुइँ अम़ाक उत्रा दिलो। 

अमार ताने तुइँ छेमा दिबार परमेस्वर हलो, 

आर अम़ार दुस्ट कामलार अनुसारेर,

प्रतिफलअ दिलो।

९ परमप्रभु हामार परमेस्वरेर नाअँडक उच्‍च कर, 

आर उहाँर पबित्र पर्बतखानत,

उहाँर आराधना कर, 

कियाँकि परमप्रभु हामार परमेस्वरट पबित्र छे।

भजन १००

परमप्रभुडए परमेस्वर हए

धन्यबादेर भजन

१ हे पृथिमिर गटे लोकला,

खुसि से परमप्रभु जयगान कर। 

२ आनन्द हए परमप्रभुर आराधना कर, 

भजन गिदाते उहाँर आगुत आस।

३ परमप्रभुडए परमेस्वर हए कहए जान। 

उहाँइ हामाक बेनाइचे 

आर हामा उहाँरे हइ, 

हामा उहाँर प्रजा,

आर उहाँर पर्तिर भेरा हइ। 

४ धन्यबाद दिते उहाँर मुल केबारखानेर पाके भित्रत ढुक, 

आर प्रसंसा कर्ते उहाँर एङनाखानत ढुक। 

उहाँक धन्यबाद चऱाअ,

आर उहाँर नाअँत धन्य कह।

५ कियाँकि परमप्रभुड भाला छे!

उहाँर अनन्त प्रेमखान सदामधि रहचे,

आर उहाँर बिस्वासयोग्यताखान,

पुस्तार पुस्ता तलिक स्थिर छे। 

भजन १०१

राजार काराल

दाउदेर भजन

१ हे परमप्रभु!

मुइँ तोर अनन्त प्रेमेर आर निसाफेर गित गिदामु, 

मुइँ तोर प्रसंसार गान कर्मु।

२ निर्दोस जिबन जिबार ताने मुइँ हुँसियार रहमु,

तुइँ मोर ठिना कुनखुना आस्बो? 

आप्‍नार घरत मुइँ सुद्ध मन से जिबन बितामु।

३ मोर नजरत मुइँ कुनह निच काथाक नि राख्मु।

भ्रस्ट दमालत बेराबार लोकलार कामलाक मुइँ घिन करेचु,

उला काथाक मुइँ मोर सङे लागिए रहबा नि दिमु। 

४ कुटिल मतिर लोकला से मुइँ दुरे रहमु। 

खाराप कामलार सङे मोर कोए लाकाधाकाए नि रहबे।

५ गुप्‍त भाबे आप्‍नार गाउँवालार निन्दा कर्बार लोकटक मुइँ

नास कर्मु,

अहंकारि नजरिया आर गुमानि हृदयेर लोकटक मुइँ, 

नि सहमु।

६ मोर कृपाखान देसेर भार्सादार लोकलार पर रहबे,

जेसे अम़ा मोर सङे रहबा पारोक। 

जाहाँए निर्दोस दमालत बेराचे,

उहाँइ मोर सेबा कर्बे। 

७ कलछपन कर्बार लोकट,

मोर महलडत टिकिए रहबा नि पाबे, 

नाते बेइमान बल्बार लोकट

मोर नजरत ठाहार रहबा पार्बे।

८ देसेर गटे भ्रस्ट लोकलाक मुइँ,

हरेक दिन नास कर्मु,

परमप्रभुर नगरखान से गटे कुकर्मिलाक मुइँ, 

पिटाए निक्लामु।

भजन १०२

सहजोगेर ताने प्रार्थना

१ हे परमप्रभु, मोर प्रार्थनाड सुनेक! 

आर मोर काननड तोर ठिना पुगोक,

२ मोर बिपदेर दिनत तुइँ, 

आप्‍नार नजरट मोर पर से ना हटाइस।

तोर कानला मोर बिति करिस, 

आर जेइखुना मुइँ तोक सुम्रिमु,

मोक धम्करे उत्रा दिस।

३ कियाँकि मोर दिनला धुवार लाखा अलप हचे 

आर मोर हड्डिला,

भट्टिर अगिनखानेर सामान जलेचे। 

४ मोर हृदयड घासेर लाखा झम्रिए परिचे आर सुखाए गेइचे, 

मुइँ आप्‍नार खराकला तलिक खाबार फम बिस्राए जाचु।

५ जोर जोर से कुहुरिबार कारन, 

मोर चेम्राला हड्डिलात सठिगेइचे।

६ मुइँ निधुवा पाथारत रहबार एकटा गिधिनेर लाखा हए गेइचु,

उजार भिट्टात रहबार एकटा पेचर मान्ति।

७ थाकिए रहलउ परे मोर निद नि हचे।

आर मुइँ घरेर टुहिडत रहबार एख्लिया पखिडर लाखा हइ गेइचु।

८ मोर दुस्मनला दिनभर दिनभर मोर खिताल करेचे, 

मोक खिज्लिबार लोकला,

मोर नाअँडक स्रापेर भाबे चलाचे। 

९ कियाँकि मुसिलाक मुइँ खराकेर भाबे खाचु ,

आर पिए खाबारलार सङे मुइँ,

लोय मिस्लाए पिएचु। 

१० कियाँकि तोर जलन आर गरम गस्सार कारन, 

तुइँ मोक उपर उठाए आछ्राए फेकालो।

११ मोर दिनला भाटि बेलार, 

छियार सामान हइचे,

मुइँ घासेर लाखा झम्रि गेइचु।

१२ मातुन तुइँ, हे परमप्रभु सदाकार ताने सिंहसनत बिराजमान हए छिस,

तोर नाअँड पुस्ता पुस्ता तलिक स्थिर रहतोक।

१३ तुइँ उठबो आर सियोनखानेर पर दया कर्बो,

कारन उहाँर पर दया कर्बार समय एइड, 

आर तकाल समयड आसिए पुगि गेइचे।

१४ कियाँकि तोर सेबकला,

हताकार पाथललाक माया करेचे, 

आर अम़ा हताकार धुलाला तलिक,

कदर करेचे।

१५ जात जातेर लोकला, 

परमप्रभुर भय गन्बे, 

आर पृथिमिर गटे राजाला,

तोर महिमाखानेर आदर कर्बे। 

१६ कियाँकि परमप्रभुड सियोनखानक आरमने बेनाबे 

आर आप्‍नार महिमात,

उहाँए प्रकट हबे।

१७ उहाँए दिन दुखिलार प्रार्थनालात कानभान देचे, 

आर अम़ार प्रार्थनाडक उहाँए तुच्छ नि गनेचे।

१८ आल़ा तलिक सृस्टि नि कराल लोकला, 

परमप्रभुर प्रसंसा करोक कहए,

इला काथा आस्बार पुस्तार ताने लिखिए राखाल जाओक,

१९ "उच्‍च स्थानत रहबार परमप्रभुड,

आप्‍नार पबित्रस्थान से देख्ले,

सर्ग से हेंट माखे पृथिमिखानेर पर नजर कर्ले,

२० जेसे कइदिलार काउछालिला,

उहाँए सुन्बा पाओक, 

आर मिर्तु दन्ड तकाल लोकलाक, 

उहाँए मुक्‍त कराबा पारोक।

२१ इड काथा से लोकला,

सियोनत परमप्रभुर नाअँडर घोसना कर्बे, 

आर यरुसलेमत उहाँर प्रसंसा कर्बे।

२२ उखुना जात जातेर लोकला आर देस देसेर लोकला,

परमप्रभुर आराधना कर्बार ताने एके ठिना जर हबे।

२३ मुइँ जामान रहतेइ,

परमप्रभुड मोक दुर्बल करि दिले, 

आर मोर आउदाखान घटाए दिले।

२४ अइताने मुइँ कहनु,

"हे मोर परमेस्वर, मोक आध्रस्ते ना लेजाइस, 

तोर बच्छरला पुस्तार पुस्ता तलिक रहचोक।

२५ आदिकालत तुइँ पृथिमिर भिट्टाडक बठालो,

आर सर्गखान तहरे हातेर सिर्जना हकु।

२६ अम़ा नस्ट हए जाबे, 

मातुन तुइँ त सदाकाल रहबो, 

अम़ा साभाउ काप्रार लाखा पुर्ना हए जाबे।

तुइँ अम़ाक नुआँ फेर्बार लाखा फेर्बो, 

आर अम़ाक फेकाए दिबो।

२७ मातुन तुइँ त सदामधि एक सामान छिस, 

आर तोर बच्छरलार ओर नि छे।

२८ तोर सेबकेर सान्‍तानला तोर साम्‍ना बासा कर्बे, 

आर अम़ार सान्तानला तोर साम्‍ना स्थिर रहबे।

भजन १०३

परमेस्वरेर करुनार प्रसंसा

दाउदेर भजन

१ ओरे मोर मन परमप्रभुडर प्रसंसा करेक, 

ओरे मोर अन्तस्करन,

उहाँर पबित्र नाएर,

जयजयकार करेक। 

२ ओरे मोर मन,

परमप्रभुडर प्रसंसा करेक, 

आर उहाँर उपकारला ना बिस्रा,

३ उहाँए तोर पापलाक छेमा करेचोक,

आर तोर रोगलाक सङ करेचोक,

४ तोर जिबनडक मिर्तुर खादिड से मुक्‍त करेचोक, 

आर तोर मुथाडत अनन्त प्रेम आर दयार,

मुकुट पिऩाचोक,

५ उहाँए तोर इच्छालाक,

उत्तम जिऩिस दे भरपुर करेचोक, 

जेसे तोर जामानिखान

चिल़ार लाखा आरमने नायाँ हकु।

६ दलनत पराल गटे लोकलार ताने 

परमप्रभुड धार्मिकता सहित निसाफ करेचे।

७ मोसाडक उहाँए आप्‍नार योजनाला, 

आर इस्राएलिलाक उहाँए,

आप्‍नार कामला प्रकट करिचे।

८ परमप्रभुड दयाबान आर अनुग्रह से पुर्न छे!

गस्सा कर्बार पाके धेम

आर अनन्त प्रेम से भरपुर छे।

९ उहाँए सदाए दुसिया दिते नि रहचे, 

नाते सदाए मनत उहाँए गस्सा थचे।

१० उहाँए हामार पापलार अनुसार हामार सङे ब्यबहार नि करेचे,

नाते हामार अधर्म अनुसारेर हामाक दन्ड देचे। 

११ कियाँकि सर्गखान पृथिमिखान से,

जेतेखान दुर उप्रत छे,

उहाँर सङे भय गन्बार लोकलाक पर ,

उहाँर अनन्त प्रेमखान अतेइखान माहान छे।

१२ पुरुब बिति से पछिम बिति,

जेतेखान दुराउ छे,

उहाँए हामार अपराधलाक हामार से,

अतेइखान दुरत हटाए देचे।

१३ जेइ किसिम से बापट आप्‍नार छुवालाक माया करेचे,

सेइ किसिम से परमप्रभुड, 

आप्‍नार भय गन्बार लोकलाक,

दया करेचे।

१४ कियाँकि हामार सृस्टि किनङकरे हले कहए उहाँए जानेचे,

आर यहड जानेचे कि हामा बाठे धुला हइ।

१५ मान्सिर आउदाखान घासेर आउदाखानेर सामान छे, 

आर मान्सिड पर्तिर फुललार मान्ति फुलेचे,

१६ तने बायारखान उला फुलेर पर बहए जाचे,

आर फुलला अलप हए जाचे,

आरतने उहाँर ठाअँखानअ उहाँक नि चिऩेचेक।

१७ मातुन परमप्रभुर अनन्त प्रेमखान,

उहाँर भय गन्बार लोकलार पर लागाल रहचे, 

आर उहाँर धार्मिकताखान अम़ार सान्तानला से लेगेत दर सान्तानलार पर,

अनन्त से अनन्त तलिक रहचे।

१८ अर्थात अम़ार पर,

जाहाँए जाहाँए उहाँर कारालडर पालना करेचे,

आर उहाँर हुकुमलार पालना कर्बा, फम करेचे।

१९ परमप्रभुड आप्‍नार सिंहासनखान सर्गत स्थापना करिचे, 

आर उहाँइ साभार पर सासन करेचे।

२० हे उहाँर सर्गदुतला,

उहाँर बचनला सुन्बार आर पालना कर्बार सक्‍तिसालि जनला,

परमप्रभुर प्रसंसा!

२१ हे सर्गेर गटे सेनागनला,

उहाँर इच्छा अनुसार काम कर्बार उहाँर सेबकला, 

परमप्रभुर प्रसंसा कर!

२२ हे उहाँर गटे सृस्टिला,

उहाँर राजखानत बासा कर्बार गटे कुछुला, 

परमप्रभुर प्रसंसा कर। 

ओरे मोर मन, 

परमप्रभुर प्रसंसा करेक!

भजन १०४

सृस्टिकरा परमेस्वरेर प्रसंसा

१ ओरे मोर मन परमप्रभुडर प्रसंसा करेक! 

हे परमप्रभु मोर परमेस्वर,

तुइँ केनङ माहान छिस ते, 

तुइँ महिमा आर राज्याधिकारेर पिर्ऩा पिऩिचिस।

२ ओजोतखानक तुइँ उर्ऩार लाखा उऱिचिस,

आकासखानक तुइँ,

सेमेनाखानेर लाखा टाङिचिस,

३ आप्‍नार कठार धर्निलाक तुइँ, 

पानिलार पर बेनाइचिस। 

बदलिलाक रथ आर बायाँरखानक तुइँ, 

डेना बेनाए साबारि हचिस।

४ बायाँरखानक तुइँ आप्‍नार साम्दिया

आर अगिनेर धित्कनलाक तुइँ,

सेबक बेनाइचिस। 

५ पृथिमिखान केधउ ना डगमगाक कहए, 

उहाँर भिटाडक तुइँ,

स्थिर कराइचिस।

६ तुइँ पृथिमिखानक गहिर सागरेर उर्ऩा दे उऱाइचिस, 

आर पानिलाक पाहारलार उपर उपर तलिक पुगाइचिस।

७ तोर डाँटनेर कारन से पानिला पालाए गेले, 

तोर गिर्जनेर आबाजड से उला अइसाथ हटि गेले।

८ पाहारला दे पानिला उपर जाचे,

आर उपत्यकाला दे हेंट नाम़ेचे, 

जेइखान ठाअँ तुइँ उहाँर ताने तियारि करिचिस।

९ तुइँ हेनङ सिम्‍ना तुकि दिचिस कि,

जेसे पानिला पाहारलाक केधउ नेङभा ना पाओक, 

आर पृथिमिखानक आरमने ना डुबोक।

१० उहाँए पानिर मुललाक उपत्यकाखानत पाठाचे, 

पाहारलार बिच दे बहचे।

११ पानिर अइला मुल, 

पर्तित रहबार गटे जिब जतुलाक पानि देचे। 

आर बनुवा गाधालाउ प्‍याँस मारेचे।

१२ अम़ारे लगेपासेकार गेछलात आकासेर पखिला खता लागाचे,

आर गेछेर ठाललात अम़ा गित गिदाचे। 

१३ आकास से उहाँए पाहारलात पानि बर्साचे, 

तोर मेहनतेर फल से पृथिमिखान तृप्‍त हचे।

१४ माल बस्तुलार ताने उहाँए,

घासपात आर लोकलार ताने गाछ बृक्छ गाजाचे, 

आर भुइँखान से अन उप्‍तन करेचे।

१५ लोकेर हृदयड आनन्‍दित कराबार ताने दाखरस देचे, 

उहाँर मुखखान चमकदार कराबार ताने तेल देचे, 

आर उहाँर हृदयड बरियो कराबार ताने खराक देचे।

१६ परमप्रभुर बुनाल गाछ बृक्छला, 

आर लेबनानेर देबदारुर गाछला, 

अभलचभल करे पानि पाइचे।

१७ उला गाछत पखिला आप्‍नार खताला लागाचे, 

सोरोल खुटार गेछलात सारसला बस्किता करेचे।

१८ उच्‍च उच्‍च पाहारलात, 

जंलि छागलला रहचे, 

आर चाट्टानेर सुन्ढिलात,

सापान कहबार बनुवा जतुला नुकाचे।b 

१९ रितुलाक ठहर कर्बार ताने तुइँ, 

चानडक बेनाइचिस,

सुरुजडउ आप्‍नार डुब्बार समयड जानेचे।

२० तुइँ आन्धार कराचिस आर सान हचे, 

आर झारेर गटे जिब जतुला

घेस्लिते बाहार निक्लेचे। 

२१ सिंहबाघेर छुवाला सिकारेर ताने गिर्जेचे, 

आर परमेस्वरेर से मिल्बार सिकारेर खुजि करेचे।

२२ सुरुजड उठना साथ अम़ा घुरिए आसेचे, 

आर आप्‍नार खुहारटत जाए सुतिए रहचे।

२३ ताहार बाद लोकला आप्‍नार कामत निक्लेचे 

आर सान हबार तलिक मेहेनत करेचे।

२४ हे परमप्रभु, तोर कामला अनेक किसिमेर छे, 

तुइँ आप्‍नार बुद्धि से उला गटेलाक सिर्जन कर्लो, 

पृथिमिखान तोर सृस्टिला से भरपुर छे।

२५ हता बार्खा आर फाराक सुमुन्दर छे, 

ताहार भित्रत आगेन्‍ति जल जतुला रहचे, 

छट बड दनह किसिमेर

जिब जतुलाउ हता रहचे।

२६ हता पानि जाहातला इपार उपार आसाजाइ करेचे,

आर बिर्साल लिब्यातान कहबार पानिया जतुडउ रहचे, d

जाहाँक तुइँ हता खेल्बार ताने बेनालो।

२७ आप्‍नार आहारला ठिक ठिक समयत पाबार ताने, 

अम़ा तोर पर आस्रा जुरिए रहचे।

२८ जेइखुना तुइँ अम़ाक देचेक तने अम़ा उला पाचे, 

आर जेइखुना तुइँ आप्‍नार मुठि खुलेचिस ते, 

अम़ा उत्तम जिऩिस पाए तृप्‍त हचे।

२९ तुइँ आप्‍नार मुखखान झापा लिबारखुना अम़ा भयभित हएजाचे,

तुइँ अम़ार निकासट छिरिए लिबारखुना अम़ा मरि जाचे 

आर घुरिए जाए धुलात मिस्लेचे।

३० जेइखुना तुइँ आप्‍नार आत्माड पाठाचिस ते, 

अम़ार सृस्टि हचे, 

आर इड पृथिमिर हरुपटक तुइँ,

नायाँ बेनाचिस।

३१ परमप्रभुर महिमा सदा सर्बदा हते रहोक, 

परमप्रभुड आप्‍नार कामलार प्रति,

आनन्‍दित होक।

३२ तोर नजरट पर्ना साथ,

पृथिमिखान कापिए उठेचे, 

तुइँ एकजारा लार्लउ से,

पाहारला से धुवा छुटिजाचे।

३३ मोर जिन्गानि भरे मुइँ परमप्रभुर भजन गिदाते रहमु, 

मुइँ बचिए रहबार तलिक,

मोर परमेस्वरेर प्रसंसा कर्ते रहमु। 

३४ मोर सोंच बिचारला,

उहाँर पसिनेर हबा पारोक,

कियाँकि परमप्रभुत मुइँ,

आनन्दित हचु। 

३५ पृथिमिखान से पापिला,

सम्पुर्नभाबे नस्ट हए जाक। 

आर दुस्टला घुरिए केधउ देखा ना जाक। 

ओरे मोर प्रान, 

परमप्रभुडक धन्य कह।

परमप्रभुर प्रसंसा कर।

b 

१०४.१८ सापान: काल काल डाँरिबाला मुस्या रङेर बनभाँउसटर लाखा एक किसिमेर बनुवा जतुड

d 

१०४.२६ लिब्यातान: पानित रहबार एक किसिमेर बिर्साल जतुड हए।

भजन १०५

परमेस्वरट आप्नार लोकलार रक्छा करेचे

१ परमप्रुभुडक धन्यबाद चऱाअ,

उहाँर नाअँडक सुम्र, 

हरला लोकेर बिचत,

उहाँर कराल कामलार प्रचार कर।

२ उहाँर ताने गित गिदाअ, 

उहाँर प्रसंसार गित गिदाअ, 

उहाँर छकलागा कामलार बाखान कर।

३ उहाँर पबित्र नाअँत तम़ा गउरब कर, 

परमप्रभुर खुजि कर्बार लोकलार हृदयला,

आनन्दित होक।

४ परमप्रभुडक आर उहाँर सक्‍तिखानक खुजि कर, 

उहाँर उपस्थितिर खुजि लागातार कर।

५ उहाँर कराल छकलागा कामलार फम कर,

उहाँर अचम्भित कामलार, 

आर उहाँर कराल फइसलालार घोसना कर।

६ हे उहाँर सेबक अब्राहामेर बङसला, 

उहाँर पाए बिछाल,

हे याकुबेर सान्तानला।

७ उहाँए परमप्रभु हामार परमेस्वर हए। 

गटेखान पृथिमि भरे,

उहाँर फइसलाला लागु हचे।

८ उहाँए आप्‍नार कारालडक सदाए फम करेचे,

आर्थात उड बचनक जेइड बचन कि उहाँए, 

हाजार पुस्तार ताने ठहराइचे।

९ अइड काराल, जेइड काराल उहाँए अब्राहामेर सङे करिस्ले,

अइड कबुल, जेइड कबुल उहाँए इसाहाकेर सङे करिस्ले,

१० जेइडक उहाँए लिखित रुपत, 

याकुबेर सङे प्रमानित कर्ले,

इस्राएलडर सङे उहाँए

हेनङ कहए सदा सदाकार ताने काराल कर्ले,

११ मुइँ तोक कनान देसखान दिम्कुन,

उखान तोर उत्तराधिकारेर अंस हतोक।" 

१२ जेइखुना अम़ा गेन्तित चाइरि छिले,

बहुत कम,

अह परदेसि हए छिले,

१३ अम़ा एकटा देस से भिनड देसत, 

आर एकटा राज से भिनड राजत,

घाटिए बेराए।

१४ परमप्रभुड, अम़ार काहाँरअ पर,

कुनह आत्याचार हबा नि दिल्कि।

अम़ार खातिर उहाँए राजालाक समेत,

हेनङ कहए धम्काइसेल्कि,

१५ "मोर अभिसेक कराल सेबकलाक ना लारिस,

आर मोर अगमबक्‍तालाक, 

कुनह खति ना करिस।"

१६ उखान देसत उहाँए,

आकाल पाठाए दिले, 

आर अम़ार अनपानि खाबार आधारटए,

नस्ट करिदिले।

१७ परमप्रभुड योसेफ नाएर लोकटक अम़ार आगु आगु पाठाले,

जाहाँक कि गुलामेर भाबे बेचाल गेइस्ले।

१८ उहाँर ठेङलात कँरि लागाए कस्ट दुवाल गेइस्ले,

आर घेचाडत लुहार हास्लि पिऩाए उहाँक, झिन्ज्रि दे बाऩिए राख्ले,

१९ जाहाभर तलिक उहाँर कहाल अगमबानिर काथाला, 

पुरा नि हल्कि,

ताहाभर तलिक परमप्रभुर बचनड, 

उहाँक सत्य प्रमानित नि करेल्कि।

२० मिस्र देसेर राजाड लोक पाठाए उहाँक छुटकारा दिल्कि,

जात जातिर सासकट उहाँक बन्धन मुक्‍त करेल्कि।

२१ राजाड उहाँक आप्‍नार दरबारेर मुल लोक बेनाल्कि,

आर आप्‍नार गटे धन सम्पतिलार सासक बेनाए दिल्कि।

२२ जेसे कि उहाँए राजार राजकुमारलाक आपुन खुसि सिकाबा पारोक,

आर बुज्रुक बुऱालाक ग्यानगुनेर काथा सिकाबा पारोक। 

२३ तने इस्राएलड मिस्र देसत गेले,

आर याकुबड हामेर देसत, 

परदेसिर भाबे रहबा धर्ले।

२४ परमेस्वरट आप्‍नार लोकलाक फलबान बेनाले,

अम़ार दुस्मनलार से अम़ार गेन्तिड, 

आरह बेसि करे बाऱाए दिले।

२५ परमेस्वरट मिस्र देसेर लोकलार हृदयलाक बदलाए दिले,

आर अम़ा उहाँर लोकलाक घिन कर्बा धर्ले, 

आर उहाँर सेबकलार सङे कलछपन ब्यबहार कर्ले।

२६ ताहार बाद उहाँए आप्‍नार सेबक,

मोसा आर आप्‍नार बिछाल हारुनडक पाठाले।

२७ अम़ा दुइ झना मिस्र देसत जाए,

परमेस्वरेर अचम्भित चिऩर कामला कर्ले, 

आर हामेर देसखानत छकलागा कामला देखाले।

२८ परमेस्वरट उखान देसत आन्धार पाठाले,

आर गटे देसखान आन्धार हए गेल्कि, 

ताहुँ अम़ा उहाँर बचनलार बिरोध कर्बा नि छर्ले।

२९ उहाँए अम़ार पानिलाक सुर्किए सुर्कि बेनाए दिले,

आर अम़ार माछलाक मारि फेकाले।

३० बेङार चुटे अम़ार देसखानक हेनङ झापाए दिल्कि कि,

राजमहलेर कठाला तलिक बेङाए बेङा हए गेल्कि।

३१ उहाँए हुकुम कर्ले,

आर गटे देसखान माछिए माछि, 

आर भुस्‍नाए भुस्‍ना हए गेल्कि।

३२ परमेस्वरट झरिखानक पाथल पानित बदलाए दिले,

आर अम़ार देसखानेर पर चरक बर्साले।

३३ उहाँए अम़ार दाखेर बागानखानक,

आर डुमरेर गाछलाक नास करिदिले, 

आर अम़ार देसेर गाछलाक,

उख्राए गिराए दिले।

३४ उहाँए हुकुम कर्ले,

तने आनगेन्ति सलहला आर जामान सलह फेरुङला, 

आसिए परेल्कि।

३५ आनगेन्ति सलह फेरुङला आर जामान सलहला, 

अम़ार देसेर गटे गाछ बृक्छलाक खाए गेल्कि, 

आर माटिर तलेर फललाक समेत खाए ओर करिदिल्कि।

३६ ताहाँर बाद उहाँए अम़ार देसेर गटे सिरह बेटालाक,

जामानि बइसेर अम़ार पहिल्ठिया फललाक नास करेल्कि।

३७ तने उहाँए इस्राएलिलाक सना आर रुपा सहित,

मिस्र देस से निक्लाए बाहार आन्ले, 

आर अम़ार कुलेर काहुँ कमजोर नि परेल्कि।

३८ अम़ा निक्लि जाबार कारन मिस्र देसखान खुसि मानाले,

कियाँकि मिस्रिलाक अम़ार भय लागिसेल्कि।

३९ परमेस्वरट आप्‍नार लोकलाक झापा दिबार ताने बदलिलाक छिर्याले,

आर रातकरे जऩाक दिबार ताने अम़ाक अघिन दिले।

४० अम़ा माङले, आर उहाँए अम़ाक बट्टाइ पखि जुटाए दिल्कि,

आर अम़ा सर्गेर रुटि,

अभलचभल करे पाले। 

४१ चाट्टानखान फुटाए उहाँए पानि निक्लाले,

आर उखान पानिक निधुवा पाथारखानत, 

लदिर लाखा बहाए दिले।

४२ कियाँकि उहाँए आप्‍नार सेबक, 

अब्राहामडक दुवाल पबित्र प्रतिग्याडक, 

फम कर्ले।

४३ उहाँए आप्‍नार लोकलाक आनन्द से, 

आर आप्‍नार बिछाल लोकलाक, 

जयगान सहित निक्लाए आन्ले।

४४ परमप्रभुड जात जातेर लोकलार देसला,

अम़ार अधिकारत दिल्कि, 

आर लोकलार मेहनेतेर फलला अम़ा आप्‍नार अधिन कर्ले,

४५ जेसे अम़ा उहाँर हुकुमलार पालन करोक,

आर उहाँर नियमलाक मानोक कहए,

इला गटे काथाला हले।

हल्लेलुया !

भजन १०६

इस्राएलेर पाप आर परमेस्वरेर उद्धार

१ हल्लेलुया!

परमप्रभुडक धन्यबाद चऱाअ! 

कियाँकि उहाँए भाला छे, 

आर उहाँर अनन्त प्रेमखान सदाकार ताने स्थिर रहचे।

२ परमप्रभुर सामरथबान कामलार बिसयत बर्नन कर्बा पारे काहाँए? 

समपुर्न भाबे उहाँर प्रसंसा कर्बा पारे काहाँए?

३ धन्य हए उला लोक,

जाहाँए सदाए न्यायसंगत भाबे चलेचे, 

आर ठिक ठिक भाबे काम करेचे।

४ हे परमप्रभु तुइँ आप्‍नार लोकलार पर कृपा देखाबारखुना महँक फम करिस, 

अम़ाक उद्धार कर्बारखुना,

महक सहजोग करिस। 

५ आर तोर बिछाल लोकलार खुसिर दिन देख्बा पाउ, 

तोर लोकलार आनन्दत सहभागि हबा पाउ,

जेसे तोर उत्तराधिकारेर लोकलार सङे मिलिए, 

तोर प्रसंसा कर्बा पाउ।

६ हामार बापदादोला लाखा हामाउ पाप करिचि। 

हामा अपराध करिचि, हामा दुस्ट काम करिचि।

७ हामार बापदादोला, मिस्र देसत रहते,

तोर पाए कराल छकलागा कामलार ख्याल नि कर्ले, 

तोर प्रसस्तार करुनाखानक अम़ा बुझ्बा नि पार्ले, 

लाल सुमुन्दरेर काछारत अम़ा, 

साभार से उँच्‍चत रहबारटर बिरोध कर्ले।

८ ताहारअ पर आप्‍नार आपार सक्‍तिखान प्रकट होक कहए, 

आप्‍नार नाअँडर खातिर उहाँए अम़ाक बचाले।

९ लाल सुमुन्दरटक उहाँए धम्काए लिले,

आर उड सुकाए गेले।

आर उहाँए उखान गहिर ठाअँखान दे, 

निधुवा पाथारत बेराबार लाखाकरे आगुवानि कर्ले।

१० उहाँए अम़ाक दुस्मनलार हात से बचाले, 

आर सत्रुलार हात से छुटाले।

११ पानिखाने अम़ार दुस्मनलाक डुबाए दिल्कि, 

अम़ार मइधे से एकअ झन बचिए निक्लिबा नि पार्ले।

१२ तने अम़ा उहाँर बचनलार पर बिस्वास कर्ले,

आर उहाँर प्रसंसार गित गिदाले।

१३ मातुन अम़ा उहाँर कामलाक धम्करे बिस्राए गेले, 

अम़ा उहाँर से सर साल्ल़ा पाबार ताने आस्रा जुरिए नि रहले।

१४ मातुन निधुवा पाथारखानत अम़ा,

बाडा लाल्सा कर्ले, 

आर पाथारखानत परमेस्वरटर जाच्ना कर्ले।

१५ ताहाते अम़ार माङाल काथाला, 

परमेस्वरट अम़ाक दिल्कि, 

मातुन अम़ार बिचत बारा डर लाग्‍गा,

बाबद पाठाए दिल्कि।

१६ आर जेइखुना छाइनिखानत अम़ा,

मोसार पर आर परमप्रभुर पबित्र सेबक हारुनेर पर 

जलन कर्ले ते,

१७ धर्तिखान फाटिए दातानडक गिलि लिल्कि, 

आर अबिरामेर दलडक चापि दिल्कि।

१८ अम़ार पाछु धर्बारलार पर अगिन बर्सेल्कि, 

आर अगिनेर धित्कनखाने दुस्ट लोकलाक, 

जलाए नस्ट करि दिल्कि।

१९ होरेब पाहारखानत अम़ा बाछा बेनाले, g 

आर गलाए आकार दुवाल मुर्तिडर पुजा कर्ले।

२० एइनङकरे अम़ा आप्‍नार महिमाखानक, 

घास खाबार बाछार मुर्तिडर सङे बदलाए दिले।

२१ अम़ा आप्‍नार उद्धारकरा परमेस्वरटक बिस्राए गेले, 

जाहाँए कि मिस्र देसत माहान कामला करिस्ले,

२२ जाहाँए हामेर देसखानत छकलागा कामला, 

आर लाल सुमुन्दरेर आर्दाङखानत डरलागा कामला करिस्ले।

२३ अइताने उहाँए अम़ाक नास कर्बा चाहिस्ले, 

मातुन उहाँर नासकरा क्रोधखान ठान्डा कर्बार ताने,

उहाँर बिछाल सेबक मोसाड, 

उहाँर साम्‍ना आसिए थार हए गेले।

२४ आर अम़ा आनन्देर देसखानक तुच्छ गन्ले,

अम़ा उहाँर प्रतिग्याडर पर बिस्वास नि कर्ले।

२५ अम़ा आप्‍ना आप्‍नि तम्‍बुलात गनगन कर्बा धर्ले, 

आर परमप्रभुर आबाजडर आग्‍यापालन नि कर्ले।

२६ अइताने उहाँए एकटा कारा चेतावनि दिले, 

"मुइँ तम़ाक निधुवा पाथारखानते नास करिम्‍कन।"

२७ आर तम़ार सान्‍तानला जात जातेर लोकलार बिचत छिर्याए दिम्किन

आर अम़ाक देस देसत छिर्याछिट करि दिम्किन।

२८ अम़ा पोर कहबार ठाअँखानत,

बाल देबतार पुजा कर्ले, 

आर जिबन नि हबार देपताडक,

चऱाल जिऩिसला खाले। 

२९ अम़ा कराल दुस्ट कामलार पाए,

परमप्रभुडक गस्सा उठाले, 

आर अम़ार बिचत बारा डरलागा फउति पन्जि गेल्कि।

३० मातुन पिनाहासट उठिए मध्यस्त कर्बार बाद

फउतिखान थामि गेल्कि।

३१ आर उखान काम उहाँर ताने पुस्ता पुस्ता तलिक, 

सदाकार ताने धार्मिकता गेनाल गेल्कि।

३२ अम़ा मेरिबार पानिर मुलडतअ, 

परमप्रभुडर गस्सा उठाले,

जाहाँर कारन से मोसाडक खारापि उठाले।

३३ कियाँकि अम़ा परमेस्वरेर आत्माडर खिलापत उठिस्ले, 

आर मोसार मुखखान से अबकटबक बलि निक्लिसेल्कि।

३४ परमप्रभुर आग्‍या अनुसार,

अम़ा परजातियालाक सम्पुर्नभाबे,

बुटिया नास नि कर्ले, 

३५ मातुन अम़ा जात जातेर लोकलार सङे मिस्लिगेले, 

आर अम़ारे चाल चलनला सिक्ले।

३६ जात जातेर लोकलार मुर्तिलाक अम़ा पुजमान कर्ले, 

आर अइलाए अम़ार ताने फान हए गेल्कि।

३७ अम़ा आप्‍नार बेटा बेटिलाक,

कनान देसेर भुतलार ताने भोग चऱाले।

३८ अम़ा निर्दोसलार सुर्कि बहाले,

आर्थात आप्‍नारे बेटा बेटिलार सुर्कि बहाले, 

आर जाहाँक अम़ा कानान देसेर मुर्तिलाक ताने भोग चऱाले,

३९ एइनङकरे अम़ा आप्‍नारे कामलाए दे बेन्डा बेनाले, 

आर आप्‍नारे कामलारे कारन अम़ा ब्यभिचारि हले।

४० ताहाते आप्‍नार लोकलार पर परमप्रभुर,

गस्साखान धित्किबा धर्ले, 

आर आप्‍नार उतराधिकारेर लोकलाक घिन कर्बा लाग्ले।

४१ तने उहाँए अम़ाक जात जातेर लोकलार हातत सँपि दिले,

आर अम़ार दुस्मनला अम़ार पर सासन करेल्कि।

४२ अम़ार दुस्मनलाउ अम़ार पर आत्याचार करेल्कि, 

आर अम़ाक आप्‍नार सक्‍तिर काबुत करिलिल्कि।

४३ परमप्रभुड अम़ाक भेलेला फेक छुटाल्कि, 

मातुन अम़ा आप्‍नारे कुचालिलात चल्तेइ रहले, 

आखिरत अम़ा आप्‍नारे अधर्मेर कारन,

पतन हते गेले।

४४ ताहारअ पर, जेइखुना उहाँए अम़ार सुम्रनडक सुन्ले ते, 

अम़ार दुख तकलिफलार पर नजर कर्ले।

४५ अम़ार खातिर उहाँए आप्‍नार कारालडर फम कर्ले, 

आर आप्‍नार अनन्त प्रेमखानेर कारन अम़ार पर दया कर्ले।

४६ परमप्रभुड अम़ार पर अहला लोकेर पाए दया करुवाले, 

जाहाँए अम़ाक बन्दि बेनाए लेगेइसेल्कि।

४७ हे परमप्रभु हामार परमेस्वर, हामाक बचा।

जात जातेर लोकलार बिच से, 

हामाक घुराए आनिए एक करेक,

जेसे हामा तोर पबित्र नाएडर धन्यबाद दिबा पारि, 

आर तोर महिमार प्रसंसा कर्बा पारि।

४८ परमप्रभु इस्राएलेर परमेस्वरेर प्रसंसा, 

आदिकाल से अनन्त काल तलिक हतेइ रोहोक।

आर लोकला सभाउ कहोक "आमेन।" 

हल्लेलुया !

पाँचमा खन्ड

(भजन संग्रह १०७ — १५०)

g 

१०६.१९ होरेब पाहार: सिनाइ पाहार आर होरेब पाहार कहए नाअँड फरक फरक हलउपरे बास्तबत एकेखान पाहार हए।

भजन १०७

हरला संकस्टत परेस्वरटर सरन लिबार ठाअँ

१ परमप्रभुडक धन्यबाद चऱाअ,

कियाँकि उहाँए भाला छे, 

उहाँर अनन्त प्रेमखान सदाकार ताने रहबे।

२ परमप्रभुर पाए छुटकारा पाबार साभाउ हेनङ कोहोक, 

उहाँए दुस्मनलार हात से,

दाम तिरिए तम़ाक छुटाइच्कन।

३ उहाँए तम़ाक पुरुब आर पछिम से, 

उत्तर आर देखिन से आर देस देस से घुराए, 

एकेठिना जर करिच्कन।

४ केतेला झना निधुवा पाथारत,

दिसाहारा हए आउदाए बेराइस्ले, 

आर बासा कर्बार ताने कुनहखान नगरेर डेगर नि पाले।

५ भोक आर प्‍यासेर कारन, 

अम़ार प्रानला निक्लिम निक्लिम हए गेइसेल्कि।

६ तने अम़ा आप्‍नार बिपदेर समयत, 

परमप्रभुडक सुम्रिले, 

आर उहाँए अम़ाक बिपद से बचाल्कि।

७ उहाँए अम़ाक सिधा दमालड दे आगुवानि करिए, 

एकखान नगरत पुगाले, जेइठिना अम़ा बासा कर्ले।

८ अम़ा परमप्रभुर अनन्त प्रेमेर कारन, 

आर लोकलार प्रति कराल उहाँर,

छकलागा कामलार खातिर, 

उहाँक धन्यबाद चऱाओक ।

९ कियाँकि उहाँए प्‍यासि लोकलार प्‍यासखानक मेटाचे, 

आर भोक लागाल लोकलार भोकखानक 

उत्तम जिऩिस दे संतुस्ट कराचे।

१० केतेला लोक उदास आर आन्धारत जिइस्ले, 

कइदिलार सामान झिन्ज्रि दे बाऩाल,

अबस्थात कस्टत परिए छिले,

११ कारन अम़ा परमेस्वरेर बचनलार बिरोध कर्ले, 

आर साभार से माहानडर ,

सर सल्ल़ालार नाटेर कर्ले।

१२ अइताने उहाँए अम़ाक कस्टत गिराए,

अम़ार हृदयलाक लरम कराले, 

अम़ा ठक्‍कर खाए गिर्ले ताहुँ कोए सहजोग नि पाले।

१३ तने अम़ा आप्‍नार संकस्टत परमप्रभुडक सुम्रिले, 

आर उहाँए अम़ाक,

अम़ार बिपद से छुटाल्कि।

१४ उहाँए अम़ाक घोर आन्धार,

आर उदास अबस्था से बाहार आनेल्कि, 

आर अम़ार बान्धनलाक उहाँए टुक्रा टुक्रा करि दिल्कि।

१५ अम़ा परमप्रभुर अनन्त प्रेमेर कारन, 

आर लोकलार प्रति कराल उहाँर,

छकलागा कामलार खातिर,

उहाँक धन्यबाद चऱाओक। 

१६ कियाँकि उहाँए कासरेर मुल केबारलाक फुटाए देचे, 

आर लुहार हर्कालाक टुक्रा टुक्रा करि देचे।

१७ काहुँ काहुँ आप्‍नारे बदचलनेर चल्ते मुर्ख हले, 

आर आप्‍नारे आपराधेर कारन,

बिपदत पर्ले।

१८ कुनह किसिमेर खराकलात अम़ाक रुचि नि हल्कि, 

आर अम़ा मिर्तुर मुखखान तलिक पुगिगेले।

१९ तने अम़ा आप्‍नार संकस्टत परमप्रभुडक सुम्रिले, 

आर उहाँए अम़ाक,

अम़ार बिपद से छुटाल्कि।

२० उहाँए आप्‍नार बचन पाठाए, 

अम़ाक सँअ कर्ले,

आर अम़ाक मिर्तुर खादिड से बचाले। 

२१ अम़ा परमप्रभुर अनन्त प्रेमेर कारन, 

आर लोकलार प्रति कराल उहाँर, 

छकलागा कामलार खातिर,

उहाँक धन्यबाद चऱाओक।

२२ अम़ा धन्यबादेर बलिदान चऱाए,

आर आनन्देर गित गिदाए, 

उहाँर कराल कामलार बाखान कर्ले।

२३ कुछुला लोक पानि जाहातेर पर चऱिए सुमुन्दरेर पइरा कर्ले, 

आर अम़ा माहा सागरेर उपार जाए पइकार कर्ले।

२४ अम़ा परमप्रभुर कामलाक आर गहिर सागरेर भित्रत हुवाल,

उहाँर छकलागा कामलाक देख्ले।

२५ कियाँकि उहाँए आग्या दिले, आर दुन बायाँर उठाले, 

जाहाँर कारन सुमुन्दरेर गचियाला उठेल्कि।

२६ उला मेघड तलिक उपर उठले, 

आर फेर सुमुन्दरेर गहिरखानते नाम़िगेले, 

आर अम़ा बिपदत परिए,

अम़ार हुबड खाँट हए गेल्कि। 

२७ अम़ा मतुवाललार लाखा आउन चक्‍कर लागिए लर्बराइस्ले, 

आर अम़ार अकिलड गुम हए गेल्कि।

२८ तने अम़ा आप्‍नार संकस्टत परमप्रभुडक सुम्रिले, 

आर उहाँए अम़ाक,

अम़ार बिपद से छुटाले। 

२९ उहाँए दुन बायाँरखानक सन कर्ले, 

आर सुमुन्दरेर गचियाला बठि गेले।

३० दुन बायाँरखान सन हबार बाद अम़ा खुसि हले,

आर उहाँए अम़ाक अम़ार इच्छा अनुसारेर, 

बन्दरगाहाडत पुगाए दिले।b 

३१ परमप्रभुर अनन्त प्रेमेर कारन, 

आर लोकलार प्रति कराल, 

उहाँर छकलागा कामलार खातिर, 

अम़ा उहाँक धन्यबाद चऱाओक।

३२ अम़ा लोकलार सभाडत उहाँर बाराइ करोक, 

आर धर्मगुरुलार सभाडत,

उहाँर प्रसंसा करोक।

३३ उहाँए लदिलाक निधुवा पाथारत बेनाए दिले, 

आर धादरलाक,

सुख्‍ना भुइँत परिवर्तन करि दिले।

३४ आर साहेरबाला माटिखानक,

ढडि पर्ति बेनाए दिले, 

हता रहबार लोकलार दुस्टतार कारन, 

इला गटेला हले।

३५ सुख्‍ना भुइँखानक उहाँए,

ताललात बदलि करि देचे, 

आर उँच ढडि भुइँखानक,

बहति लदित परिबर्तन करि दिले।

३६ उहाँए भोकाल लोकलाक हता बस्किता कराले, 

आर अम़ा आप्‍ने रहबार ताने, 

एकखान नगर बेनाले।

३७ अम़ा खेतखानत बिहन छिर्याले, 

दाखेर बागान लागाले आर उखान खेत से, 

प्रसस्त अन उप्‍तन कर्ले।

३८ उहाँए अम़ाक आसिस दिल्कि, 

अम़ार गेन्तिड बार्त़े गेल्कि, 

अम़ार माल जाललाक उहाँए घटबा नि दिल्कि।

३९ जेइखुना माहा आत्याचार आर दुख कस्टेर कारन,

परमेस्वरेर लोकलार हार ,

आर अपमान हबा धरेल्कि ते, 

४० उहाँए सासकलाक घिन कर्बा धर्ले,

आर अम़ाक, 

दमाल नि रहबार निधुवा पाथारखानत, 

आउदाए बेराबा छरि दिले।

४१ मातुन खागिसत पराल लोकलाक उहाँए,

बिपद से उठाले, 

आर अम़ार परिबालाक,

भेरार हान्जाडर लाखा बाऱाए दिले।

४२ सोझो मनबाला लोकला,

इला देखिए आनन्दित हचे, 

मातुन गटे दुस्टला,

आप्‍नार मुखला बन करिए राखेचे। 

४३ जाहाँए बुद्धिमान छे, 

उहाँए इला काथात ध्यान दोक, 

आर परमप्रभुर अनन्त प्रेमखानक बिचार करोक।

b 

१०७.१९ बन्दरगाहा: सुमुन्दरटत पानि जाहातला रुक्बार ठाअँलाक कहाल जाचे।

भजन १०८

दुस्मनलार पर जित पाबार ताने प्रार्थना

संगित आगुवाडर ताने - दाउदेर भजन

१ हे परमेस्वर,

मोर हृदयड स्थिर छे,

मुइँ गित गिदामु, 

आर मोर पुरा हृदय से,

मधुर सुर निक्लाते,

स्तुति कर्मु। 

२ ए किथारा बाजा आर तार बाजा जागिल हो, 

मुइँ भोरुवा पहरटक जागामु।

३ हे परमप्रभु! लोकलार बिचत मुइँ,

तोक धन्यबाद दिम्कुन, 

आर जात जातेर लोकलार बिचत, 

तोर प्रसंसार गित गिदाम्कुन।

४ कियाँकि तोर अनन्त प्रेमखान माहान छोक, 

मेघडउ से आरह उँच्‍च, 

आर तोर बिस्वासयोग्यताखान, 

आकासखान तलिक ठेकि गेइचोक।

५ हे परमेस्वर !

तुइँ आकासखानअ से आरह उँच्‍च हो, 

आर तोर महिमाखान,

गटेखान पृथिमि भरे हकु।

६ तोर पसिन परालला,

छुटकारा पाओक, 

तोर देहिना हातखान दे बचा,

आर मोक उत्रा दे।

७ परमेस्वरट आप्‍नार पबित्रस्थान से हेनङ कहिचे,

"सेकेमखानक बिजय करिए मुइँ बिभाजन करिम, 

आर सुक्‍कोतेर पाहारि पर्तिखानक मुइँ, 

मोर लोकलाक बाँटिए दिम।" 

८ गिलादखान मोर हए,

आर मनस्सेखानअ महरे हए,

एफ्राइमखान मोर मुथार टोप हए, 

आर यहुदाखान,

मोर राजेर राजदन्‍‍ड।

९ मोआबखान मोर हात ठेङ धुवा कपुरा हए, 

ऐदोमखानेर पर मुइँ चेटकाला फेकाम। 

पलिस्तिलार पर बिजय हासिल करिए मुइँ, 

जय घोसना करिम।

१० हे परमेस्वर, काहाँए मोक,

देबाल दे घेराल नगरखानत पुगाए दिबे?

काहाँए मोक एदोम तलिक पुगाए दिबे? 

११ हे परमेस्वर, तुइँ कि छेच्कारे हामाक इन्कार करिचिस?

तुइँ कि हामार सेनालार सङे आर लरनत नि जाबो? 

१२ दुस्मनलार खिलापत हामाक सहजोग करेक, 

कियाँकि लोकलार सहजोगखान त बेकारे छे।

१३ परमेस्वरट हामार तरफ हबार कारन,

हामा बिजय हबार सुनिस्चित छे, 

उहाँइ हामार दुस्मनलाक रेग्दिबे।

भजन १०९

बदला लिबार बिसयत छेमा कर्बा

संगित आगुवाडर ताने - दाउदेर भजन

१ हे परमेस्वर, मुइँ तोर प्रसंसा करेचु 

तुइँ झित मारिए ना रहिस।

२ कियाँकि दुस्ट आर छाङाल लोकला,

मोर खिलाप आप्‍नार मुखखान खुलिचे, 

अम़ा मोर बिसयत बेइमान बलबार जिबाड दे बलिचे।

३ घिन लागा काथाला दे अम़ा मोक घेरिए लिचे, 

आर बिना कारने अम़ा मोर पर आक्रमन करेचे।

४ मोर प्रेमेर साट्टा अम़ा, 

मोर दुस्मन हए गेइचे,

मातुन मुइँ त अम़ार ताने,

प्रार्थना कर्ते रहचु।

५ मुइँ अम़ार भालाइ कर्ते कर्तउ, 

अम़ा मोर खारापि करेचे,

आर मोर प्रेमेर साट्टा घिन करेचे।

६ उहाँक दुसिया दिबार ताने,

उहाँर उपर एकटा दुस्ट लोकक थार करेक, 

आर उहाँक दुसिया दिबार लोकट,

उहाँर देहिना बिति थार हबा दे।

७ उहाँर निसाफ हबारखुना, उहाँए दुसि ठहरोक, 

आर उहाँर प्रार्थनाडकअ, अपराध गेनाल जाओक।

८ उहाँर आउँदाखान कम होक,

आर उहाँर पदखान,

भिन झनाए छिरिए लेलोक। 

९ उहाँर बेटा बेटिला बाउरिया हकि,b 

आर उहाँर मगिड रान्डियानि हए जाकि।

१० उहाँर बेटा बेटिला बेघर हए भिका माङिए खाओक, 

बासा कराल घरलाउ से, अम़ाक भागुवाल जाओक।

११ उहाँक कर्जा दुवा माहाजनला,

उहाँर गटे धनसम्‍पतिलाक जपत करिए लिकि, 

आर उहाँर मिस्कतेर फलला

आल्गाना लोकला लुटिए लेजाकि।

१२ उहाँर पर दया कर्बार काहुँ ना हकि, 

नाते उहाँर बाउरिया छुवालाक,

माया कर्बार काहुँ हकि। 

१३ उहाँर साखा सान्तानलार बुटिया नास हकि, 

आस्बार पुस्ताडत अम़ार,

नाअँ निर्सार तलिक मेसाए जाकि।

१४ उहाँर बापदादोलार अधर्मला,

परमप्रभुर साम्‍नात फम कराल जाओक, 

आर उहाँर माएर पापला कोधउ ना मेसाओक।

१५ अम़ार पापला परमप्रभुर साम्‍ना,

लागातार रहए जाकि,

आर उहाँए अम़ार नाअँ निर्सानाला, 

पृथिमिखान से सदाकार ताने मेसाए दिकि।

१६ कियाँकि उहाँए केधउ काहाँरअ पर

दया कर्बार बिचार तलिक नि कर्ले,

बुरु गरिप, खागिसत पराल लोकलाक

आर मन भाङाल लोकलाक,

मिर्तु तलिक रेग्दिले।

१७ उहाँए स्राप दिबा पसिन करे, 

उखान स्राप उहाँरे पर आसिए परोक। 

उहाँए आसिस दिबार मन नि कर्ले, 

उहाँर से आसिसखान दुरे रहकि।

१८ उहाँए स्राप दिबा पसिन करे, 

उखान स्राप उहाँरे पर आसिए परोक। 

उहाँए आसिस दिबार मन नि कर्ले, 

उहाँर से आसिसखान दुरे रहकि।

१९ स्रापखान उहाँर ताने नुआँर लाखा होक,

आर उखान उहाँर कम्‍मरत सदाए बान्भार, 

कम्‍मर पेटिर लाखा होक।

२० मोक दुसिया दिबारलाक,

आर मोर खिलापत खारापि बल्बार लोकलाक, 

परमप्रभुड एइनङ पुरस्कार दिकि।

२१ मातुन हे परमप्रभु मोर प्रभु, 

तोर नाएर खातिर मोर सङे सद ब्यबहार करेक, 

आर मोक छुटा कियाँकि तोर अनन्त प्रेमखान,

असल छोक।

२२ कियाँकि मुइँ गरिप छु आर लाघत छु, 

मोर हृदयड मोर भित्रत घायल हए गेइचे।

२३ मुइँ भाटि बेलार छियाखानेर लाखा,

मेसाए जाबार पर छु, 

मुइँ धेद्रिए बेराबार पका माखोर लाखा,

फेकाए दुवाल गेइचु।

२४ उपासे रहए रहए मोर हाटुवाला उऩ हए गेइचे,

आर मोर सरिलड सुख्खाए सिन्ठि हए गेइचे।

२५ मोक दुसिया दिबार लोकलार नजरत मुइँ,

हेलार कारन हए गेइचु,

मोक देखिए अम़ा मुखखान मच्राचे।

२६ हे परमप्रभु मोर परमेस्वर, 

मोक सहजोग करेक,

तोर अनन्त प्रेमखानेर कारन मोक बचा!

२७ इला गटे काथाला कर्बार,

तहरे हात छोक कहए अम़ा जानोक,

आर हे परमप्रभु तुहें इला गटेला करिचिस कहए,

अम़ा बुझ्बा पारोक।

२८ अम़ा मोक स्राप दिबा पारे,

मातुन तुइँ मोक आसिस दिते रहबो। 

अम़ा उठबारखुना लाजत परि जाबे, 

मातुन तोर सेबकट आनन्दित हबे।

२९ मोक दुसिया दिबार लोकलाक

अपमानेर नुआँ पिऩाल जाबे, 

आर अम़ा आप्‍नार लाजेर उर्ऩा से

झापाल हबे।

३० मुइँ आप्‍नार मुखखान दे,

परमप्रभुडक बाडा धन्यबाद चऱामु, 

भेलेला लोकेर बिचत मुइँ,

उहाँर प्रसंसा कर्मु।

३१ कियाँकि उहाँए खागिसत पराल लोकलार, 

देहिना बिति थार हए छे, 

आर अम़ाक दन्ड दिबार लोकटर,

हातखान से उहाँए बचाबे।

b 

१०९.९ बाउरिया: बाप नि रहबार छुवालाक बाउरिया कहाल जाचे।

भजन ११०

परमप्रभुड राजाडक अधिकार देचे

दाउदेर भजन

१ परमप्रभुड मोर प्रभुडक कहचे,

"मुइँ तोर दुस्मनलाक,

तोर पाएर पाउदानि नि बेनाबार तलिक,

तुइँ मोर देहिना बिति बठेक।"

२ परमप्रभुड सियोनखान से, 

तोर राजेर सक्‍तिखान बाऱातोक,

आर उहाँए तोक कहतोक,

"तुइँ आप्‍नार दुस्मनलार पर राज करेक।"

३ जेइखुना तुइँ आप्‍नार दुस्मनलार खिलापत लाऱाइ फान्बो, 

ते तोर लोकला लऱनत 

लाऱाइ कर्बा आप्‍ने तियारि हतोक।

भोरुवार सितलार सामान 

तोर जामान छराला,

तोर ठिना पबित्र पाहारखानत आस्तोक।

४ परमप्रभुड गम्‍भिर सत खाइचे,

उहाँए आप्‍नार मनडक नि बदलिबे,

"मल्किसेदेकेर लाखा तुइँ, 

सदाकार ताने पुजाहारि हइस।"

५ परमप्रभुड तोर देहिना बिति छोक,

जेइखुना उहाँर गस्‍सा उठेचे ते,

राजालाक उहाँए पराजय करिए दिबे।

६ रनभुमिखानत मुर्दारलार ढेरि लागाए, 

उहाँए जात जातेर लोकलार निसाफ कर्बे, 

आर पृथिमिर राजालाक उहाँए,

टुक्रा टुक्रा करि दिबे।

७ उहाँए दमालेर काछारेर लदिर पानि खाबे,

अइताने उहाँए आप्‍नार सिरट थार कर्बे।

भजन १११

परमप्रभुर प्रसंसा

१ हल्लेलुया!

सोझो मनबाला लोकलार हान्जाडत आर्थात सभाडत,

परमप्रभुडक मोर पुरा हृदय से

धन्यबाद चऱामु।

२ परमप्रभुर कामला माहान छे, 

उला कामत खुसि हबार साभाउ,

उला कामत सोच बिचार करेचे।

३ उहाँर कामला आदरयोग्य आर महिमा से भराल छे, 

आर उहाँर धार्मिकताखान

सदा सर्बदा तलिक रहचे।

४ उहाँए आप्‍नार छक्‍कलागा कामलाक, 

फम कराए दिचे,

परमप्रभुड अनुग्रहि आर दयाबान छे।

५ उहाँर भय गन्बार लोकलाक, 

उहाँए खाबार जगार करि देचे, 

आर उहाँए आप्‍नार कारालडर फम राखेचे।

६ उहाँए आप्‍नार लोकलाक, 

परजातियालार उत्तराधिकारेर सम्पतिखान दिबार ताने, 

अम़ाक आप्‍नार कामेर सक्‍तिखान देखाइचे।

७ उहाँए आप्‍नार हातेर कामलात

बिस्वासयोग्य आर धर्मि छे, 

आर उहाँर हरेकटा हुकुम,

पालन कर्बार लाइकेर छे।

८ उहाँर उला काथा सदाकार ताने अटल छे, 

उला काथा बिस्वासयोग्यतात आर धार्मिकतात,

कराल गेइचे।

९ उहाँए आप्‍नार लोकलार ताने उद्धार पाठाइले, 

आप्‍नार कारालड सदा अटल रोहोक कहए हुकुम दिले।

उहाँर नाअँड पबित्र आर भययोग्य छे।

१० परमप्रभुर भय गन्बार काथाड बुद्धिर सुरुवात हए,

उहाँर हुकुमलार पालन कर्बार लोकलार सङे,

उत्तम समझसक्‍ति हचे,

उहाँर प्रसंसा सदामधि हतेइ रोहोक।

भजन ११२

प्रभुर सेबकलार धार्सात

१ हाल्लेलुया!

धन्य हए उड लोक, 

जाहाँए परमप्रभुर सङे भय गनेचे, 

आर उहाँर आग्या पालनत आनन्द मानाचे।

२ उड लोकेर सान्तानला,

आप्‍नार देसत सक्‍तिसालि हबे, 

सोझो मनबाला लोकलार पुस्ताड,

आसिस पाबे।

३ उहाँर घरत धन सम्‍पति हतेक, 

आर उहाँर धार्मिकताखान सदामधि रहतेक।

४ सोझो मनबाला लोकलार ताने,

आन्धारखान से ओजोत फुटिए निक्लेचे, 

उहाँए कृपाबान, दयाबान आर धर्मि हचे।

५ खुल्ला मन से पइचा दिबारटर ,

आर इमान्दारिपुर्बक आप्‍नार कारबार चलाबार लोकटर,

भाला हचे।

६ कियाँकि धर्मि लोकट, 

केधउ नि टलमलाचे,

उहाँर फम सदाकाल राखाल जाचे। 

७ खाराप सामाद सुनिए उहाँए केधउ नि भय खाचे, 

परमप्रभुर पर भार्सा राख्बार कारन,

उहाँर हृदयड स्थिर रहचेक।

८ उहाँर हृदयड सुरक्छित रहतेक,

आर उहाँए भय नि खाबे, 

आखिरत उहाँए आप्‍नार दुस्मनलार पर

बिजय हते देख्बे।

९ उहाँए खुल्ला मन से गरिप लोकलाक दान करिचे,

उहाँर धार्मिकताखान सदामधि रहतेक, 

उहाँए सक्‍तिसालि हबे आर आदर पाबे।

१० दुस्ट लोकला हुनङ हते देखिए जलन कर्बे, 

दातला केच्लाबे आर आप्‍ने नास हए जाबे, 

आर अम़ार आसाड सदाकार ताने अलप हए जातेक।

भजन ११३

परमेस्वरेर माहानता

१ हाल्लेलुयाह !

हे परमप्रभुर सेबकला प्रसंसा कर।

परमप्रभुर नाअँडर प्रसंसा कर।

२ आल़ा से लेगेत सदाकाल, 

परमप्रभुर नाअँड धन्यर होक!

३ सुरुजड उठबार से लेगेत डुब्बार तलिक,

परमप्रभुर नाअँडर प्रसंसा हते रहोक !

४ परमप्रभुड गटे जात जातेर लोकलार पर राज करेचे,

आर उहाँर महिमाखान सर्गखान से आरह उच्‍च छे!

५ परमप्रभु हामार परमेस्वरेर सामान आर काहुँ नि छे। 

उहाँए सभार से उच्‍च ठाअँखानत बिराजमान हए छे।

६ मातुन उहाँए आकास आर पृथिमिखान, 

नजर कर्बार ताने हेंट माखे छाप्रेचे।

७ उहाँए गरिपलाक धुलाला से उपर उठाचे, 

आर खागिसत पराललाक मुसिर ढेरिड से उच्‍च करेचे।

८ आर अम़ाक राजकुमारलार सङे, 

आर आप्‍नारे राजकुमारलारे सङे राखेचे।

९ उहाँए बान्झि बेर्छानिलाक

सान्तान दिए सुखि माअँ बेनाचे। 

हाल्लेलुयाह !

भजन ११४

मिस्र देस से इस्राएलिलार आजाद

१ जेइखुना इस्राएलिला मिस्र देसखान से,

आर याकुबेर घर्नाड,

भिन भासा बल्बार लोकलार ठिना से निक्लिस्ले,

२ ते यहुदाखान परमप्रभुर पबित्रस्थान बन्ले, 

इस्रएलखान उहाँर आप्‍नारे उत्तराधिकार हल्कि।

३ अम़ाक देखिए लाल सुमुन्दरटउ भाग्बा धर्ले,

आर यर्दन लदिड उल्टा बहबा धर्ले।

४ पाहारला भेरालार लाखा उछलिबा धर्ले, 

पाहारेर ढिम्किला भेरार पाठालार लाखा थिर्पिबा धर्ले।

५ हे सुमुन्दर तोक कि हल्कु ते,

तुइँ भागि गेलो? 

ओरे यर्दन लदि, 

तुइँ कियाँ उल्टा बहलो?

६ हे पाहारला, तम़ा कियाँ भेरालार लाखा उछलिलन?

ओरे पाहारेर ढिम्किला

तम़ा कियाँ भेरार पाठालार लाखा थिर्पिलन?

७ हे पृथिमि, परमप्रभुर साम्‍नात,

याकुबेर परमेस्वरेर साम्‍नात,

डरे थर्थरा,

८ जाहाँए कि चाट्टानखानक पानिर पख्रि बेनाचे,

आर पाथलिया पाहारखानक,

पानिर मुल बेनाचे।

भजन ११५

परमप्रभुडए सत्य परमेस्वर

१ हामार नि, हे परमप्रभु, हामार नि,

मातुन तोर अनन्त प्रेम

आर बिस्वासयोग्यतार खातिर

तोर नाअँडर महिमा होक।

२ जात जातेर लोकला हामाक कियाँ पुछारि करेचे,

"तम़ार परमेस्वरट कोए?"

३ हामार परमेस्वरट सर्गत छे,

उहाँए जे इच्छाचे, अइ करेचे।

४ मातुन अम़ार मुर्तिला मान्सिर हातेर बेनाल,

बाठे सना आर रुपार कामे हए।

५ अम़ार मुख छेक मातुन बल्बा नि पारेचे। 

चखु छेक मातुन देख्बा नि पारेचे।

६ अम़ार कान छेक मातुन सुन्बा नि पारेचे। 

नाक छेक मातुन सुङबा नि पारेचे।

७ अम़ार हात छेक मातुन लार्बा नि पारेचे। 

ठेङ छेक मातुन बेर्बा नि पारेचे। 

अम़ा आप्‍नार गालाड दे,

कोए आबाज निक्लाबा नि पारेचे।

८ अम़ाक बेन्बार लोकला अम़ारे लाखा हचे ,

आर अम़ार पर भार्सा कर्बार लोकलाउ,

अइलारे लाखा हचे।

९ हे इस्राएलेर लोकला,

परमप्रभुडर पर भार्सा कर, 

उहाँइ तम़ार सहजोगकरा,

आर तम़ार सुरक्छार कबज हकन।

१० हे हारुनेर घराना,

तम़ाउ परमप्रभुडर पर भार्सा कर, 

उहाँइ तम़ार सहजोगकरा,

आर तम़ार सुरक्छार कबज हकन।

११ तम़ा जाहाँए जाहाँए,

परमप्रभुडर सङे भय गनेचन, 

उहाँइ तम़ार सहजोगकरा,

आर तम़ार सुरक्छार कबज हकन।

१२ परमप्रभुड हामार ख्याल राख्बे, 

आर हामाक आसिस दिबे।

उहाँए इस्राएलेर घरानाडक आसिर्बाद दिबे, 

उहाँए हारुनेर घरानाडक आसिर्बाद दिबे।

१३ तम़ा जाहाँए जाहाँए,

परमप्रभुडर सङे भय गनेचन, 

छट बड साभाक,

उहाँए आसिर्बाद दिबे।

१४ परमप्रभुड तम़ाक,

आर तम़ार सान्तानलार बृद्धि कर्कन।

१५ सर्ग आर पृथिमिखान सिर्जन कर्बार, 

परमप्रभुड से तम़ाक आसिस मिल्कन।

१६ सर्गला परमप्रभुडरे सर्ग हकि, 

मातुन पृथिमिखान उहाँए लोकलाक दिचे।

१७ मरा लोकला परमप्रभुडर प्रसंसा नि करेचे,

नाते मिर्तु लोकत जाबार लोकला करेचे।

१८ मातुन हामा त आल़ा से लेगेत सदामधि,

परमप्रभुडर प्रसंसा कर्ते रहम।

हल्लेलुया!

भजन ११६

मिर्तु से बचाल लोकटर प्रसंसा

१ परमप्रभुडक मुइँ प्रेम करेचु, 

कियाँकि उहाँए मोर आबाजड,

आर नेहरा बिन्तिड सुनिचे।

२ कियाँकि उहाँए आप्‍नार कानला मोर बिति दिले, 

अइताने जिए रहबार तलिक मुइँ,

उहाँक सुम्रितेइ रहमु।

३ मिर्तुर बान्धनडए मोक घेरिए लिले,

नरकेर भयखाने मोक झापाए दिले, 

मोक संकट आर सोग भुङबा पर्ले।

४ तने परमप्रभुर नाअँत मुइँ हेनङ कहए सुम्रिनु, 

"हे परमप्रभु, मुइँ तोक नेहरा करेच्कुन,

मोर प्रानडक बचा।"

५ परमप्रभुड अनुग्रहि आर धर्मि छे। 

हामार परमेस्वरट दयाबान छे।

६ परमप्रभुड सोझो मनबाला लोकलाक रक्छा करेचे। 

जेइखुना मुइँ बारा लाघत छिनु,

उहाँइ मोक बचाले।

७ ओरे मोर मन, 

तुइँ आप्‍नार बिस्रामत घुरेक, 

कियाँकि परमप्रभुड तोर उपकार करिचोक।

८ कियाँकि तुइँ मोर प्रानडक मिर्तु से छुटालो,

मोर चखुलाक लोय बहबार से बचालो 

आर ठेङला ओझोट खाबार से बचालो,

९ ताहाँते मुइँ जेअँतलार देसत,

परमप्रभुर साम्‍ना चलफिर करेचु।

१० मुइँ बिस्वास कर्नु, अइताने मुइँ कहनु,

"मुइँ बारा कस्टत परिचु।"

११ आर मनड बिख्याए हेनङ कहनु, 

"काहाँरअ सङे भार्सा करा नि जाचे।"

१२ परमप्रभुड मोर ताने, जेतेला भालाइर काम करिचे, 

उलार बदलात मुइँ उहाँक कि दु?

१३ उद्धारेर बाटिड उपर उठाए, 

परमप्रभुर नाअँडर सुम्रन मुइँ करिम।

१४ परमप्रभुर गटे लोकलार साम्‍ना,

उहाँर ताने कराल मोर मान्तिड मुइँ पुरा करिम।

१५ परमप्रभुर नजरत, 

उहाँर पबित्रजनलार मिर्तुड,

बारा अनमोल छे।

१६ हे परमप्रभु, मुइँ तोर सेबक हकुन,

मुइँ तोर सेबकनिर बेटा,

तोर सेबक हकुन।

तुहें मोक बान्धनला से आजाद करालो। 

१७ मुइँ तोक धन्यबादेर बलिदान चऱामु, 

आर परमप्रभुर नाअँडक सुम्रिमु।

१८ परमप्रभुर गटे लोकलार साम्‍नात, 

उहाँर ताने कराल मोर मान्तिड मुइँ पुरा करिम।

१९ परमप्रभुर मुन्डिलडर एङनाखानत: 

हे यरुसलेम, तोर बिचत मुइँ इला पुरा करिम। 

हल्लेलुया !

भजन ११७

परमप्रभुर स्तुतिगान

१ हे सभे जात जातेर लोकला,

परमप्रभुर प्रसंसा कर !

हे गटे लोकला उहाँर जयजय कर।

२ कियाँकि हामार प्रति उहाँर अनन्त प्रेमखान आपार छे, 

आर उहाँर बिस्वासयोग्यताखान सदाकार ताने स्थिर छे।

परमप्रभुडर प्रसंसा कर !

भजन ११८

उद्धारेर खातिर धन्यबादेर भजन

१ परमप्रभुडक धन्यबाद चऱाअ,

कियाँकि उहाँए भाला छे,

आर उहाँर अनन्त प्रेमखान,

सदाकार ताने रहचे।

२ इस्राएलड कहोक, 

"उहाँर अनन्त प्रेमखान सदाकार ताने रहचे।"

३ हारुनेर घर्नाड कोहोक,

"उहाँर अनन्त प्रेमखान सदाकार ताने रहचे।"

४ परमप्रभुर भय गन्बारला कोहोक,

"उहाँर अनन्त प्रेमखान सदाकार ताने रहचे।" 

५ संकस्टेर बेलात मुइँ परमप्रभुडक सुम्रिनु 

आर उहाँए मोर सुम्रनडक सुन्ले

आर मोक आजाद कराले।

६ परमप्रभुड मोर सङे छे,

आर मुइँ भय नि खाम,

लोकट मोक कि कर्बा पारे?

७ परमप्रभुड मोर सङे छे, 

उहाँए मोर सहजोगकरा हए। 

ताहाते मोक घिन कर्बारलार पर, 

मोर इच्छाड पुरा हते मुइँ देखिम।

८ लोकटर सरन लिबार से बुरु, 

प्रभुडर सरन लिबार उत्तम हए।

९ सासकलार भर कर्बार से बुरु,

प्रभुडर पर भार्सा कर्बार आरह उतम हए।

१० गटे जात जातेर लोकला, 

मोक घेरिए लिस्ले,

मातुन प्रभुर नाअँत मुइँ अम़ाक नास कर्नु।

११ अम़ा मोक चारह बिति से घेरिए लिस्ले, 

मातुन प्रभुर नाअँत मुइँ,

अम़ाक नास कर्नु।

१२ अम़ा मोक महमाछिलार लाखा गेदिए धरिस्‍ले, 

मातुन काँटालात अगिन लाग्बार लाखा धम्करे घेमाए गेले।

प्रभुर नाअँत अम़ाक मुइँ नास कर्नु।

१३ बल करिए मोक गिर्बार मने,

पाछुति धाक्‍लाए दुवाल गेइस्ले, 

मातुन प्रभुड मोक सहजोग कर्ले।

१४ प्रभुड मोर बल आर गित हए,

आर उहाँइ मोर उद्धार हए।

१५ धर्मि लोकलार तम्‍बुलात खुसि,

आर उत्सबेर जयगान हचे, 

"प्रभुर देहिनाखान हात सामरथबान काम करिचे।"

१६ प्रभुर देहिनाखान हात उच्‍च कराल गेइचे, 

प्रभुर देहिनाखान हात,

सामरथबान काम करिचे।

१७ मुइँ नि मर्मु मातुन जिए रहमु, 

आर प्रभुर कराल कामलार घोसना कर्मु।

१८ प्रभुड मोक बारा कठोर दन्ड दिचे, 

ताहाँरअ पर उहाँए मोक मिर्तुर मुखत,

गिर्बा नि दिचे।

१९ मोर ताने धार्मिकतार दुवारला खुलि दे,

जेसे मुइँ दुवारला दे भित्रत ढुक्बा पारु, 

आर प्रभुडक धन्यवाद चऱाबा पारु।

२० प्रभुर दुवार एइखान हए, 

जेइखान दे बाठे धर्मि लोकला ढुकेचे।

२१ मुइँ तोक धन्बाद देच्कुन,

कियाँकि तुइँ मोक उत्रा दिलो,

आर तुहें मोर उद्धार हइस।

२२ जेइड पाथलक राज मिस्‍त्रिला,

रबिदा जानिए फेकाए दिले, 

अइड पाथल घरेर मुल पाथल हले।

२३ हेनङ प्रभुर तरफ से हइचे, 

आर हामार नजरत छक्‍कलागा छे।

२४ आजिकार दिनड प्रभुड सिर्जिचे, 

इड काथात हामा आनन्दित हइ

आर खुसि मानाइ।

२५ हामाक बचा, हे परमप्रभु !

हामा तोक नेहरा करेचि! 

हामा तोक नेहरा करेचि,

हे परमप्रभु! हामाक सफलता दे।

२६ परमप्रभुर नाअँत आस्‍बारट धन्यर हए।

हामा परमप्रभुर मुन्डिलड से,

तम़ाक आसिर्बाद दिम्कन।

२७ परमप्रभुडए परमेस्वर हए,

आर उहाँए हामाक ओजोत देचे।

हातत ठालपातला लिए, 

जुलुस साजिए बेदिडर सिङला तलिक,

उल्लासित हए जाअ।

२८ तुइँ मोर परमेस्वर हइस,

मुइँ तोक धन्यबाद देच्कुन, 

तुइँ मोर परमेस्वर हइस,

मुइँ तोक उच्‍च करेच्कुन।

२९ परमप्रभुडक धन्यबाद चऱाअ, 

कियाँकि उहाँए भाला छे। 

आर उहाँर अनन्त प्रेमखान,

सदाकार ताने अटल छे। 

भजन ११९

א अलेफ

परमप्रभुर नियम

१ धन्य हए उला लोक,

जाहाँर चालिबानिला निर्दोस छेक, 

आर जाहाँए परमप्रभुर बिधान अनुसार जिएचे।

२ धन्य हए अम़ा,

जाहाँए उहाँर कानुनलार पालन करेचे, 

आर उहाँक आप्‍नार पुरा हृदय से छाबेचे।

३ अम़ा कुनह किसिमेर गल्ति नि करेचे, 

मातुन अम़ा उहाँर दमाललात बेराचे।

४ तुइँ आप्‍नार आग्याला इड कारने दिलो, 

जेसे हामा उलार पालन,

पुरा पुरि भाबे करि।

५ तोर उला कानुन पालना कर्बार ताने, 

मोर चालिबानिला स्थिर कर्बा पार्ले,

केनङ आच्छा होल हने।

६ तने तोर गटे आग्याला मनन करिए, 

लाजत गिर्बार से बच्नु हने।

७ जेइखुना मुइँ तोर धार्मिक कानुनला सिक्‍मु,

तने मुइँ सोझो मन से तोर प्रसंसा कर्मु।

८ मुइँ तोर धार्मिक नियमलाक पालन कर्मु, 

मोक सम्‍पुर्न भाबे त्‍यागिस ना।

ב बेथ

परमप्रभुर बिधानखानेर पालना

९ जामान लोकट आप्‍नार चालिबानिला,

केनङकरे सुद्ध राख्बा पारे? 

तोर बचनलार मुताबिक जिबन काटले से,

अबस्य हबा पारे!

१० मुइँ आप्‍नार सम्‍पुर्न हृदय दे तोर खुजि करेचु, 

तोर आग्याला से मोक बहकिए जाबा ना दिस।

११ तोर खिलापत पाप ना करु कहए, 

तोर बचनला मुइँ आप्‍नार हृदयडत जुक्‍ताए राखिचु।

१२ हे परमप्रभु, तुइँ धन्यर हइस।

तोर बिधानला मोक सिका।

१३ तोर मुख से निक्‍लाल धार्मिक नियमलार बाखान, 

मुइँ आप्‍नार मुख फुरिए करेचु।

१४ भेलेला धन सम्‍पतित आनन्दित हबार लोकटर लाखा, 

तोर आग्यालार पालना करिए मुइँ बारा खुसि हचु।

१५ तोर आदेसलार पर मुइँ मनन कर्मु, 

आर तोर सिक्छालार पर मुइँ ध्यान दिमु।

१६ मुइँ तोर बिधानखानेर पर आनन्दित हमु, 

तोर बचनलाक मुइँ इन्कार नि कर्मु।

ג गिमेल

परमप्रभुर बिधानखानत आनन्द

१७ आप्‍नार सेबकटर उपकार करेक, 

जेसे मुइँ जिए रहबा पारु,

आर तोर सिक्छालार पालना करु।

१८ मोर चखुला खुलि दे, 

आर मुइँ तोर बिधानखानेर,

अदभुत अदभुत काथालाक देख्बा पारु।

१९ इखान पृथिमित मुइँ एकटा परदेसि हउ, 

तोर आग्याला से मोक ना नुका।

२० मोर मनड तोर नियमला जान्बार ताने,

हरखुना बेचेन रहचे।

२१ गुमानिलाक तुइँ धम्‍काचिस जाहाँए कि स्रापित छे, 

जाहाँएला तोर आग्याला से बहकिए गेइचे।

२२ घिन आर अपमान कहबार काथाला,

मोर नजर से दुर करि दे,

कियाँकि मुइँ तोर आग्यालार पालन करेचु। 

२३ सासकला एके ठिना जम हए,

मोर खिलापत कुजिबानि करेचे,

ताहुँ तोर सेबकट तोर सिक्‍छालात मनन कर्बा नि छरिचु।

२४ तोर कानुनला मोर आनन्द हए,

उला मोर साल्ल़ाकार हए। 

ד दालेथ

परमप्रभुर बिधानखान पालन कर्बार निर्नय

२५ मोर प्रानड धुलाखानत मिस्लि गेइचे, 

तोर आप्‍नार बचन अनुसार, मोर प्राकडक आरमने जिला।

२६ मोर आप्‍नार चालिबानिला तोक खुलमखुल्ला बाताए दिच्कुन,

आर तुइँ मोक उत्रा दिलो।

मोक तोर नियमला सिका।

२७ तोर नियमलार सिक्छालाक मुइँ बुझ्बा पारु, 

तने मुइँ तोर छकलागा कामलार पर मनन कर्मु।

२८ सोगे मोर प्रानड दुर्बल हते जाचे, 

तोर बचन अनुसार मोक बरियो बेना।

२९ कुदमालत जाबार से मोक रुकेक,

आर कृपा करिए तोर बिधानखान बुझाए दे। 

३० मुइँ सत्यतार दमालडक बिछिचु ,

आर तोर नियमलाक मुइँ आप्‍नारे साम्‍नात राखिचु।

३१ मुइँ तोर कानुनलात ठाहार हए रहम्कुन, 

हे परमप्रभु ! मोक लाजत पर्बा ना दिस।

३२ तोर आग्यालार दमालडत दउर मारिम्कुन,

कियाँकि तुइँ मोर हृदयडक आजाद करि दिचिस।

ה हे

समझसक्‍तिर ताने प्रार्थना

३३ हे परमप्रभु तोर नियमला मोक सिका, 

आर उलाक मुइँ आखिरि दिन तलिक पालन कर्तेइ रहम।

३४ मोक बुझ्बार समझसक्‍ति दे, 

जेसे मुइँ तोर बिधानखान अनुसार चल्बा पारु,

आर आप्‍नार पुरा हृदयड से उलार पालन करु।

३५ तोर आग्यालार दमालडत बेर्बार ताने मोक आगुवानि करेक,

कियाँकि मुइँ अइलात खुसि छु,

३६ मोर मनड लोभलागा काथालार ति नि, 

मातुन तोर कानुनलार माखे घुरा।

३७ मोर चखुला बेकारेर काथालाक देख्बार से घुराए दे, 

आर तोर दमाललात मोक आरमने जिबदान करेक।

३८ आप्‍नार सेबकटक दुवाल प्रतिग्याड पुरा करेक, 

जेसे तोर भय मानाल जाक।

३९ जेइला अपमान से मुइँ भय खाचु, 

उलाक मोर से दुर हटाए दे,

कियाँकि तोर नियमला उत्तम छोक।

४० देखेक, मुइँ तोर नियमलार केइसा अभिलासा करेचु, 

तोर आप्‍नार धार्मिकतात मोक आरमने जिबदान दे।

ו वाव

परमप्रभुर बिधानखानत भार्सा

४१ हे परमप्रभु, तोर अनन्त प्रेमखान मोर ठिना आसोक,

तोर प्रतिग्या अनुसार तोर उद्धारखानअ मोर ठिना आसोक।

४२ तने मोर खिताल कर्बार लोकलाक मुइँ,

उत्रा दिबा पारु,

कारन तोर बचनलार पर मुइँ,

भार्सा करिचु।

४३ सत्यर बचनला मोर मुखखान से,

छिरिए लुवा ना जाक,

कारन तोर नियमलात मुइँ आसा करिचु।

४४ मुइँ तोर बिधानखानक,

सदामधि पालन कर्तेइ रहम। 

४५ आर मुइँ आजाद हए घुरिए बेरामु, 

कियाँकि मुइँ तोर नियमलार खुजि करिचु।

४६ तोर कानुनलार बाखान मुइँ राजालार साम्‍ना करिम, 

आर मुइँ लाजत नि परिम।

४७ तोर आग्यालार पालनत मोक आनन्द आसेचे, 

कियाँकि मुइँ उलाक प्रेम करेचु।

४८ मुइँ तोर आग्यालाक कदर आर प्रेम करेचु, 

आर से तोर नियमलात ध्यान देचु। 

ז जाइन

परमप्रभुर बिधानखानत निस्चिनता

४९ आप्‍नार सेबकटक दुवाल तोर बचनडर फम करेक, 

जेइड बचनत तुइँ मोक आसा दिचिस।

५० मोर कस्टत, मोक हुबभार्सा एइला से आसेचे, 

कारन तहरे बचनडए मोक आरमने जिबदान देचे।

५१ गुमानि लोकला मोर बाडा माजाक उऱाचे, 

ताहुँ मुइँ तोर बिधानखान पालना कर्बा नि छरिचु।

५२ हे परमप्रभु, पुर्नाकालेर तोर नियमलाक फम करिए,

मुइँ चित्त भार्सा पाचु।

५३ तोर बिधानखानक त्याग कर्बार अधर्मिलार, 

कारन मोक झक उठि जाचे।

५४ मुइँ जेइठा रहलउ परे, 

तोर बिधि बिधानला मोर ताने गित बनिए गेइचे।

५५ हे परमप्रभु, रातकरे मुइँ तोर नाअँडर फम करेचु, 

आर तोर बिधानखानक मुइँ पालन करिम।

५६ इड मोर आदते बठि गेइचे,

कियाँकि मुइँ तोर आदेसलार पालना करिचु।

ח हेथ

परमप्रभुर बिधानखानेर पर भक्‍ति

५७ हे परमप्रभु, मुइँ बाठे तहके बिछिचु, 

तोर बचनला पालना कर्बार ताने मुइँ प्रतिग्या करिचु।

५८ तोर दया पाबार ताने मुइँ,

मोर पुरा हृदय से नेहरा कर्नु।

तोर आप्‍नार बचन अनुसार मोर पर कृपा करेक। 

५९ जेइखुना मुइँ आप्‍नार चालिबानिलार बिसयत बिचार कर्नु, 

ते तोर आदेसलार माखे डेग बाऱानु।

६० तोर आग्याला पालन कर्बार ताने मुइँ देरि नि कर्नु,

बुरु जल्दि कर्नु।

६१ दुस्टला मोर चारह बिति सुता दे घेरिए लिलउ परे, 

मुइँ तोर बिधानखान नि बिस्राइचु।

६२ तोर धार्मिक नियमलार खातिर मुइँ तोक, 

धन्यबाद दिबा आध रातिया उठेचु।

६३ तोर सङे भय गन्बार, 

आर तोर नियमलार पालना कर्बार साभार मुइँ सङ हउ।

६४ हे परमप्रभु, तोर अनन्त प्रेमखान भरपुर छोक, 

तोर नियमला मोक सिका।

ט टेथ

परमप्रभुर बिधानखानेर महत्व

६५ हे परमप्रभु, तुइँ आप्‍नार बचन अनुसार, 

आप्‍नार सेबकटर भालाइ करिचिस।

६६ मोक असल बुद्धिर आर ग्यानेर काथाला सिका, 

कियाँकि मुइँ तोर आग्यालार पर बिस्वास करिचु।

६७ कस्टत पर्बार से आगुत मुइँ बहकिए गेइस्‍नु, 

मातुन आप मुइँ तोर बचनलार पालना करेचु।

६८ तुइँ भाला छिस आर भालाइ करेचिस। 

मोक तोर नियमला सिका।

६९ गुमानि लोकला मोर खिलापत झुटा लाछाङि लागालउ परे,

मुइँ आप्‍नार सम्‍पुर्न हृदय से तोर आदेसलार पालना करिम्कुन।

७० अम़ार हृदयला भत्रा हए गेइचेक, 

मातुन मुइँ तोर बिधानखानत आनन्दित छु।

७१ मोर पर जेइखान कस्ट आसिए पर्ले, 

उखान कस्ट मोर ताने आच्छाए हले, 

जाहाँर कारन मुइँ,

तोर नियमलार पालना कर्बा त सिक्‍नु।

७२ तोर मुखखान से निक्‍लाल बिधानेर बचनला, 

मोर ताने हाजारअ टुक्रा सना रुपा से,

आरह मुल्यबान छे।

י योध

परमप्रभुर बिधानखान से हबार निसाफ

७३ तहरे हातला दे मोक बेनाले आर मोर हरुपट दिले। 

तोर आग्यालाक बुझ्बार मोक समझसक्‍ति दे।

७४ जाहाँए तोर भय गनेचे, अम़ा मोक देखिए खुसि होक, 

कियाँकि मुइँ तोर बचनलार पर आसा राखिचु।

७५ हे परमप्रभु, तोर निसाफला धार्मिक छोक,

आर तुइँ मोक आप्‍नार सत्यतात कस्ट दिचिस कहए मुइँ जानेचु। 

७६ तोर अनन्त प्रेमखान मोर ताने सान्तवना होक,

आर तोर उखान प्रेम तोर सेबकटक दुवाल,

प्रतिग्या अनुसार होक। 

७७ तोर कृपाखान मोर पर रोहोक, 

जेसे मुइँ जिए रहबा पारु,

कियाँकि तोर बिधानखान मोर आनन्द हए।

७८ अहंकारि लोकला लाजत परोक,

कियाँकि अम़ा बिना कारने मोर खति करेचे,

मातुन मुइँ तोर कानुनलार पर ध्यान लागाम। 

७९ जाहाँए जाहाँए तोर भय गनेचे, 

आर तोर कानुनला बुझेचे,

अम़ा मोर बिति घुरोक।

८० मोर हृदयड तोर बिधानलात निर्दोस रोहोक, 

जेसे मुइँ लाजत ना परु।

כ काफ

छुटकारार ताने प्रार्थना

८१ मोर प्रानड तोर उद्धारखान पाबार ताने बारा बेचेन छे, 

मुइँ तोर बचनलार पर आस्रा करिचु।

८२ तोर प्रतिग्याडर आसपइरा देख्ते देख्ते मोर चखुलाए टाटाए गेले।

मुइँ पुछारि करेच्कुन, "तुइँ मोक आर केते दिना सान्तवना दिबो?"

८३ धुवाँत राखाल दाखमधेर मसकटर लाखा मुइँ हए गेइचु, 

ताहुँ मुइँ तोर सिक्छालार पालना कर्ते आसेचु।

८४ तोर सेबकटक आर केते दिना तलिक आसपइरा देख्बा लागे?

मोक साताबारलाक आर केते दिना दन्ड दिबो?

८५ तोर बिधानखानेर अनुसार नि चल्बार अहंकारिला, 

मोर फानेर ताने खादि खुदिचे।

८६ तोर गटे आग्याला भार्सादार छे। 

मोक सहजोग करेक कारन लोकला मोक बिना कारने साताचे।

८७ अम़ा मोक पृथिमिखान से ओरे कर्बा छाबिस्ले, 

मातुन मुइँ तोर आदेसला पालन कर्बा नि छर्नु।

८८ तोर अनन्त प्रेमखानेर कारन,

मोर प्रानडक आरमने जिबदान दे,

जेसे मुइँ तोर मुखखान से निक्लाल,

आदेसलार पालन करु।

ל लामेध

परमप्रभुर बिधानखानेर पर भार्सा

८९ हे परमप्रभु, तोर बचनड आकासत,

आदि से अनन्त तलिक अटल रहतोक।

९० तोर बिस्वासयोग्यताखान गटेला पुस्तात रहतोक। 

तुइँ पृथिमिखान स्थापित कर्लो आर उखान स्थिरअ छे।

९१ उला काथा तोर बिधान अनुसार आझि तलिक चल्तेइ आसिचे,

कियाँकि उला गटेला तहरे सेबक हकु।

९२ तोर बिधानखान मोर ताने आनन्देर काथा नि हले हने जदि ते,

मुइँ अइखुनाए आप्‍नार कस्टलात नास हए गेनु ते।

९३ तोर नियमलाक मुइँ केधउ नि बिस्राम,

कियाँकि अइलारे माध्यम से तुइँ,

मोर प्रानडक आरमने जिबदान दिचिस। 

९४ मोक बचा, कियाँकि मुइँ तहरे हउ।

तोर नियमलार खुजि मुइँ करिचु।

९५ मोक नास कर्बार ताने दुस्टला ढेउनि देचे, 

मातुन मुइँ तोर आदेसलात मनन करेचु।

९६ हरेकटा सिद्ध काथाक ओर हते मुइँ देखिचु, 

मातुन तोर आग्याला त असिमित छोक।

ם मेम

परमप्रभुर बिधानखानेर खातिर प्रेम

९७ ओहो! तोर बिधानखानक मुइँ केनङ प्रेम करेचु ! 

दिनभर दिनभर मुइँ अइखानत ध्यान देचु।

९८ तोर आग्याला सदाए मोर सङे लागाले रहचे,

आर तोर अइला आग्याए मोक,

मोर दुस्मनला से आरह बुद्धिमान बेनाचे।

९९ मोर गटे मास्टरला से मुइँ बेसिकरे बुझेचु, 

कारन मुइँ तोर उर्दिलात ध्यान देचु।

१०० बुऱा पित्तमलारअ से मुइँ बेसि करे बुझेचु, 

कियाँकि मुइँ तोर कानुनलार पालना करेचु।

१०१ तोर बचनला पालन करु कहए, 

मुइँ आप्‍नार ठेङलाक हरेकटा खाराप दमालला से दुरे राखिचु।

१०२ तोर आदेसला से मुइँ बहकिए नि गेइचु, 

कारन तुहें मोर डेगर देखा हइस।

१०३ तोर बचनला मोर जिभाडत बाडा माजादार छे,

मोर मुखखानेर ताने उला बचन सहदखान से,

आरह बेसि मिठ छे।

१०४ तोर कानुनला से मुइँ समझसक्‍ति पाचु, 

अइताने हरेकटा खाराप डेगरक मुइँ घिन करेचु।

נ नुन

परमप्रभुर बिधानखानत ओजोत

१०५ तोर बचनला मोर ठेङलार ताने गेछा, 

आर मोर दमालडर ताने जऩाक हए।

१०६ मुइँ सत खाइचु आर उहाँत अटल हए छु, 

आर मुइँ तोर धार्मिक नियमलाक पालन कर्मु।

१०७ हे परमप्रभु, मुइँ बारा कस्टत छु, 

आप्‍नार बचन अनुसार,

मोर प्रानडक आरमने जिबदान करि दे।

१०८ हे परमप्रभु, मोर मुखेर इच्छा बलिदानडक सुइकार करेक,

आर तोर नियमला मोक सिका। 

१०९ मोर आप्‍नार प्रानड सदाए हातत करे लिएछु, 

ताहुँ मुइँ तोर बिधानखान नि बिस्राइचु।

११० दुस्टला मोर ताने फान जुरिचे, 

मातुन मुइँ तोर आदेसला से नि बहकिचु।

१११ तोर कानुनला मोर ताने सदाकार ताने मुल्यबान सम्पति हए।

अइलाए मोर हृदयडक आनन्दित कराचे।

११२ मुइँ नि मर्बार तलिक, 

तोर बिधि बिधानला पालन कर्बार

निस्ठुकि करिचु।

ס समेख

परमप्रभुर बिधानखानत सुरक्छा

११३ दो मन दो मन कर्बार लोकलाक मुइँ घिन करेचु, 

मातुन तोर बिधानखानक मुइँ प्रेम करेचु।

११४ तुहें मोर सरन लिबार ठाअँ आर रक्छा कबज हइस,

मुइँ तोर बचनलार पर भार्सा करिचु।

११५ ए कुकर्मिला, मोर से दुर हए जाअ, 

जेसे मुइँ मोर परमेस्वरेर आग्यालाक पालना कर्बा पारु।

११६ तुइँ आप्‍नार प्रतिग्या कराल बचन अनुसार मोक सम़्ला, 

जेसे मुइँ जिए रहु आर मोर आसालाक चाक्‍नाचुर हबा ना दिस।

११७ मोक सम़्लाए राखेक, जेसे मुइँ सुरक्छित रहबा पारु, 

आर तोर बिधि बिधानलार पालना लागातार कर्बा पारु।

११८ तोर बिधानला से बहकिए जाबार लोकलाक तुइँ इन्कार करेचिस,

कियाँकि अम़ार छलकपटला बेकाम्‍मा छेक।

११९ पृथिमिर गटे दुस्टलाक तुइँ घुस्टालार लाखा फेकाए देछिस,

अइताने मुइँ तोर कानुनलार पालना केरचु।

१२० तोर भय से मोर देहाड कापिए उठेचे, 

आर तोर नियमला सुनिए मुइँ डर खाचु।

ע ऐयिन

परमप्रभुर बिधानखानेर पालना

१२१ मुइँ न्यायपुर्न आर उचित काम करिचु, 

मोर पर आत्याचार कर्बार लोकलार हातत मोक ना छरिस।

१२२ आप्‍नार सेबकटर भालाइर जुम्‍माबारि तुहें हो, 

जेसे गुमानि लोकला मोर पर आत्याचार कर्बा ना पाओक।

१२३ तोर उद्धार आर धार्मिकतार बचनेर आसपइरा देख्ते देख्ते,

मोर चखुला टाटाए गेले।

१२४ आप्‍नार सेबकटर सङे तोर आप्‍नार कृपा अनुसार ब्यबहार करेक,

आर आप्‍नार बिधि बिधानला मोक सिका।

१२५ मुइँ तोर सेबक हउ,

मोक तोर काथाला बुझ्बार समझसक्‍ति दे,

जेसे मुइँ तोर कानुनला बुझ्बा पारु। 

१२६ हे परमप्रभु, आप तोर काम कर्बार बेला हए गेइचोक, 

कियाँकि लोकला तोर बिधानखान भङ करिचोक।

१२७ अइताने तोर आग्यालाक मुइँ, 

सना आर कन्चन सनाखानअ से,

आरह बेसि प्रेम करेचु।

१२८ आर तोर गटे आदेसलाक सत्य जान्बार कारन, 

हरला झुट्टा सिक्छाक मुइँ घिन करेचु।

פ पे

परमप्रभुर बिधानखान पालना कर्बार सदइच्छा

१२९ तोर कानुनला छकलागा छोक, 

अइताने मुइँ आप्‍नार पुरा हृदय से,

उलार पालना करेचु।

१३० तोर बचनलार अर्थ फुटाले ओजोत प्रकट हचे,

आर उखान ओजोत सिधा साधा लोकलाक बुझ्बार ताने,

समझ सक्‍ति देचे।

१३१ मुइँ आप्‍नार मुखखान खुलेचु , 

आर तोर तिर्सना करेचु ,

कारन मुइँ तोर आग्यालार प्यासि छु।

१३२ मोर बिति घुरेक आर मोर पर दया करेक, 

जेइनङ कि तोर नाअँडक प्रेम कर्बारलार पर तुइँ दया करेचिस।

१३३ तोर प्रतिग्या अनुसार मोर डेगलाक स्थिर करि दे, 

जेसे मोर पर कुनह पापे राज कर्बा ना पाओक।

१३४ लोकेर आत्याचार से मोक आजाद करा, 

जेसे मुइँ तोर नियमलार पालना कर्बा पारु।

१३५ तुइँ आप्‍नार सेबकटर पर, 

तोर मुखेर ओजोतखान टिक्ला,

आर तोर नियमला मोक सिका।

१३६ मोर चखुला से लोएर लदि बहचे, 

कियाँकि लोकला तोर बिधानखानेर पालना नि करेचे।

צ साधे

परमप्रभुर बिधानखान से आस्बार निसाफ

१३७ हे परमप्रभु, तुइँ धर्मि छिस,

आर तोर नियमला सत्य छोक।

१३८ तोर दुवाल नियमला धार्मिक छे, 

आर सम्पुर्नभाबे बिस्वासयोग्य छे।

१३९ मोर जोसखाने मोक खाए गेइचे, 

कियाँकि मोर दुस्‍मनला तोर बचनला फम बिस्राए गेइचे।

१४० तोर प्रतिग्याला सम्पुर्नभाबे पर्खाल गेइचे, 

आर तोर सेबकट उलाक प्रेम करेचे।

१४१ मुइँ केनङ बेकाम्‍मा आर आमान्सि छु, 

ताहुँ मुइँ तोर नियमलार फम नि बिस्राइचु।

१४२ तोर धार्मिकताखान अनन्तकाल तलिक रहबार धार्मिकताखान हकु,

आर तोर बिधानखान सत्य छोक।

१४३ मोर पर दुख आर क्लेस आसिए परिचे, 

मातुन तोर आग्याला मोर ताने आनन्देर काथा हए।

१४४ तोर कानुनला सदाकाल धर्मि छे, मोक समझसक्‍ति दे, 

जेसे मुइँ जिए रहबा पारु।

ק कोफ

उद्धारेर प्रार्थना

१४५ मुइँ आप्‍नार पुरा हृदय से तोक सुम्रेचु, 

हे परमप्रभु, मोक उत्रा दे,

आर मुइँ तोर नियमलाक पालना करिम।

१४६ मुइँ तोक सुम्रेच्कुन, मोक बचा, 

आर मुइँ तोर कानुनला पालना करिम।

१४७ सुरुजड उठबार से आगुते मुइँ,

तोर ठिना सहजोगेर ताने सुम्रेच्कुन,

मुइँ तोर बचनलार पर भार्सा करिचु। 

१४८ तोर प्रतिग्यालार पर मनन करु कहए, 

मोर चखुला रात करे पहरेर पहर खुलाए रहचे।

१४९ तोर अनन्त प्रेम अनुसार मोर गालाड सुनि दे, 

हे परमप्रभु, नियम अनुसार मोर प्रानडक रक्छा करि दे।

१५० जाहाँए जाहाँए मोक दुस्ट बिचार से साताचे, 

अम़ा लगते चलि आसिचे,

आर अम़ा तोर बिधानखान से दुर छे।

१५१ मातुन हे परमप्रभु, 

तुइँ त मोर लगते छिस,

आर तोर गटे आग्याला सत्य छोक।

१५२ अते दिनाइ से मुइँ तोर कानुनलाक सिकिचु, 

जेइलाक तुइँ अनन्त काल तलिक रोहोक कहए,

स्थापित करिस्लो।

ר रेस

सहजोगेर ताने प्रार्थना

१५३ मोर दुखखानेर पर नजर करेक आर मोक छुटा, 

कियाँकि तोर बिधानखाकन मुइँ नि बिस्राइचु।

१५४ मोर पक्छत फइसाला करेक आर मोक बचा।

तोर आप्‍नार प्रतिग्या अनुसार,

आरमने मोक जिबदान दे। 

१५५ दुस्टलार ताने उद्धार पाबार काथाड बाडा दुरत छे,

कियाँकि अम़ा तोर नियमलार खुजि नि करेचे।

१५६ हे परमप्रभु, तोर कृपाखान बाडा माहान छोक, 

तोर नियमलार अनुसार तुइँ मोक,

आरमने जिबदान दे।

१५७ मोक साताबार आर मोर बिरोध कर्बार भेलेला झना छे, 

ताहुँ मुइँ तोर कानुनलाक मान्बा नि छरिचु।

१५८ बिस्वासहारा लोकलाक मुइँ घिनेर नजर से देखेचु, 

कारन अम़ा तोर आग्यालार पालना नि करेचे।

१५९ बिचार करेक त,

मुइँ तोर नियमलाक केनङ प्रेम करेचु,

तोर आप्‍नार अनन्त प्रेमखानेर कारन,

मोर प्रानडर रक्छा करेक।

१६० तोर गटे बचनला सत्य छे, 

आर तोर गटे धार्मिक नियमला अनन्तकाल तलिक रहचे।

ש सिन

परमप्रभुर बिधानखानेर प्रति समर्पन

१६१ राजकुमारला बिना कारने मोक साताचे, 

मातुन मोर हृदयड तोर बचनलार भय गनेचे।

१६२ तोर प्रतिग्यालार खातिर मुइँ हेनङ आनन्दित छु कि, 

जेइनङ एकटा लोक गाऱालधन पाबार बेला आनन्दित हचे।

१६३ झुट बल्बार कामखानक मुइँ घिन आर तिरस्कार करेचु, 

मातुन तोर बिधानखानक मुइँ प्रेम करेचु।

१६४ तोर धार्मिक उपदेसलार खातिर मुइँ, 

दिनडत सात फेक तोर प्रसंसा करेचु।

१६५ तोर बिधानखानक प्रेम कर्बारलाक बाडा सान्ति मिलेचे, 

आर अम़ा ओझोट खाबार कुनड काथा नि रहचेक।

१६६ हे परमप्रभु, तोर उद्धारखानेर आसपइरा मुइँ देखेचु 

आर तोर आग्यालार पालना करेचु।

१६७ तोर आदेसलार पालना करेचु, 

कियाँकि मुइँ उलाक बाडा प्रेम करेचु।

१६८ मुइँ तोर कानुनलार आर आदेसलार पालना करेचु, 

कियाँकि मोर हरला चालिबानि तोर साम्‍ना प्रस्ट छोक।

ת ताव

सहजोगेर ताने प्रार्थना

१६९ हे परमप्रभु, मोर सुम्रनड तोर ठिना पुगोक, 

आर तोर बचन अनुसार मोक समझसक्‍ति दे।

१७० मोर नेहराड तोर ठिना पुगोक, 

आर तोर प्रतिग्या अनुसार मोक छुटकारा दे।

१७१ मोर ठोटला तोर प्रसंसा करोक, 

कियाँकि तुइँ मोक तोर नियमला सिकाइचिस।

१७२ मोर जिभाड तोर बचनेर गित गिदाबे, 

कियाँकि तोर गटे आग्याला ठिक छे।

१७३ मोक सहजोग कर्बार ताने तोर हातला सदामधि तियारि रोहोक,

कियाँकि मुइँ तोर नियमलाक बिछिचु। 

१७४ हे परमप्रभु, मुइँ तोर उद्धारखानेर आसपइरा देखेचु 

आर तोर बिधानखान मोर ताने आनन्देर काथा हए।

१७५ मुइँ जिए रहु आर तोर प्रसंसा कर्बा पाउ, 

आर तोर आदेसला मोक सहजोग करोक।

१७६ हाराल भेरार लाखा मुइँ बहकि गेइचु, 

आप्‍नार सेबकटक छाबिए निक्ला,

कियाँकि मुइँ तोर आग्यालाक नि बिस्राइचु।

भजन १२०

सहजोगेर ताने प्रार्थना

पइरार गित

१ संकसटेर समयत मुइँ परमप्रभुडक सुम्रेचु,

आर उहाँए मोक उत्रा देचे।

२ हे परमप्रभु, बेइमान बल्बार ठोटला से, 

आर छल काथा बल्बार जिभाड से मोक बचा।

३ ए छल काथा बल्बार जिभा,

परमेस्वरट तोक हेनङ दन्ड दितोक? 

आर तोक कुन कुन किसिमेर साजाए दितोक?

४ उहाँए तोक जुद्धकरा लोकेर तिरतिरिया तिर दे, 

आर आङारि करा अगिन दे दन्ड दितोक।

५ धिक्‍कार छे मोक,

कियाकि मुइँ मेसेकत प्रबासि हए बासा करिचु 

आर केदारेर तम्‍बुरलार बिचत रहचु।a

६ सान्ति कहबार काथाडक,

पसिन नि कर्बार लोकलार बिचत रहबार,

मोर भेलेला दिन हएगेले। 

७ मुइँ त सान्तित रहबार लोक हउ,

मातुन जेइखुना मुइँ मुख फुरेचु ते,

अम़ा लाऱाइ कर्बा छाबेचे। 

a 

१२०.५ मेसेक...केदार: मेसेक देसखान काला सुमुन्दरेर काछारत छे ते अइनङकरे केदार देसखान सिरिया देसेर निधुवा पाथारखानत छे।

भजन १२१

इस्राएलडक रक्छा कर्बार परमप्रभु

पइरार गित

१ पर्बतलार बिति, मुइँ मोर नजरट उपर उठाचु,

मोर सहजोग कुऩा से आसेचे? 

२ मोर सहजोग परमप्रभुर ठिना से आसेचे, 

जाहाँए सर्ग आर पृथिमिखानेर सृजन करिचे।

३ उहाँए तोर ठेङलाक पिछलिबा नि दितोक, 

तोर रक्छा कर्बारट,

केधउ नि झुम्तोक।

४ देखेक, इस्राएलेर रक्छा कर्बारट, 

केधउ नि झुमेचे,

नाते केधउ निदाचे। 

५ परमप्रभुड तोर रक्छाकरा हकु, 

परमप्रभुड तोर देहिना हातखानेर बितिकार,

तोर छियाँ हकु। 

६ दिनकरे सुरुजड तोर,

कुनह हान्ति कर्बा नि पार्तोक, 

नाते रातकरे चानड तोर,

कुनह खति कर्बा पार्तोक।

७ परमप्रभुड हरला बिपद से तोक बचातोक, 

उहाँए तोर प्रानडर रक्छा करि दितोक।

८ तुइँ बाहार जाते आर भितर आस्ते,

तोर रक्छा परमप्रभुड कर्तोक आल़ा से लेगेत, 

अनन्त काल तलिक।

भजन १२२

यरुसलेमेर प्रसंसा

पइरार ताने - दाउदेर भजन

१ जेइखुना लोकला मोक कहले, 

"चल, परमप्रभुर भबनडत जाइ", 

ते मुइँ बारा आनन्दित हनु।

२ हे यरुसलेम, हामार ठेङला, 

तोर मुल केबारलात थार मारिए छे।

३ यरुसलेम नगरखान, 

बारा सुसंगठित करे मिलान से बठाल गेइचे।

४ जेइठिना कि इस्राएलेर कुल कुलेर लोकलाक दुवाल,

नियमलार अनुसार,

परमप्रभुडक प्रसंसा कर्बा हता जाचे। 

५ कियाँकि हता निसाफेर सिंहासनला छे, 

दाउदेर घर्नार सिंहासनला स्थापित कराल गेइस्ले।

६ यरुसलेमेर सान्तिर ताने प्रार्थना कर,

"तोक माया कर्बार लोकला सुरक्छित रोहोक।"

७ तोर दिबालखानेर भित्रत सान्ति होक, 

आर तोर राज महलडर भित्रत सुरक्छा रहकु।

८ मोर आप्‍नार दादा भाइलार आर सङलार खातिर

मुइँ हेनङ कहमु, 

"तम़ाक सान्ति मिल्कन।"

९ परमप्रभु हामार परमेस्वरेर भबनडर खातिर मुइँ, 

तोर भालाइए चाहाचु।

भजन १२३

कृपार ताने प्रार्थना

पइरार गित

१ हे परमप्रभु,

तुइँ गो जाहाँए सर्गत बिराजमान छिस, 

तोर बिति मुइँ आप्‍नार नजरट करेचु।

२ जेइनङकरे गुलामलार नजरला आप्‍नार मालिकलार हातलार बिति रहचे, 

आर बेर्छानि गुलामलार नजरला आप्‍नार मालिकनिर हातलार बिति रहचे,

अइनङकरे जेइखुना तलिक उहाँए हामार पर कृपा नि कर्बे,

उखुना तलिक हामार नजरला परमप्रभु हामार परमेस्वरेर बिति लागाले रहबे ।

३ हामार पर दया करेक,

हे परमप्रभु हामार पर दया करेक, 

कियाँकि हामाक बारा बेमान कराल गेइचे।

४ भोग बिलासि लोकला से खिताल कराल गेइचे, 

आर गुमानि लोकला से हामाक,

बेमान कराल गेइचे।

भजन १२४

परमप्रभुड आप्‍नार लोकलार रक्छक हए

पइरार ताने - दाउदेर भजन

१ जदि परमप्रभुड हामार तरफत रहले हने ते,

हामार पर केनङ केनङ घटना घटले हने,

आप हे इस्राएल जाबाफ दे?

२ लोकला हामाक आक्रमन कर्बारखुना,

परमप्रभुड हामार तरफ नि हले हने जदि ते, 

३ अम़ा हामाक अइ बेलाए जेअँते गिलिलिले हने, 

जेइबेला अम़ार गस्साखान हामार खिलापत धित्किसेल्कि।

४ तने बाऱिए आसाल बानाड हामाक भाँसाए दिले हने, 

आर पानिखान हामार उपर दे बहले हने।

५ आर तने बाऱिए आसाल पानिर बानाड,

हामाक डुबाए दिले हने।

६ परमप्रभुडक धन्यबाद दि, 

उहाँए हामाक,

हाम़ार दुस्मनलार हात से,

नस्ट हबार से बचाले।

७ सिकारिर फानड से बचाल पखिडर लाखा हामा बचिए निक्लिन, 

अम़ार जालखान फाटि गेल्कि आर हामा जान बचाए भाग्‍न।

८ हामार सहजोग परमप्रभुर तरफ से आसेचे, 

जाहाँए सर्ग आर पृथिमिखान सिर्जन कर्ले।

भजन १२५

परमेस्वरेर लोकलार सुरक्छा

पइरार गित

१ परमप्रभुडर पर भार्सा राख्बार लोकला, 

सियोन पर्बतखानेर लाखा छे, 

जाहाँक कि हिला नि जाचे,

मातुन सदा सर्बदा स्थिर रहचे। 

२ पाहारला दे यरुसलेमखानक घेर्बार लाखाकरे,

परमप्रभुड आप्‍नार लोकलाक, 

आझि आर सदाकाल घेरिए राख्बे।

३ कियाँकि दुस्टलार राजदन्डखान, 

धर्मि लोकलार ताने राखाल देसखानत नि रहबे, 

निते त धर्मिलाउ आप्‍नार हातला अधर्मेर बिति बाऱाबे।

४ हे परमप्रभु, 

भाला कर्बार लोकलाक भालाए करेक,

जाहाँर हृदयला साफा छेक। 

५ मातुन कुदमालत बहकिए बेर्बार लोकलाक,

परमप्रभुड दुस्ट काम कर्बार लोकलारे सङे राख्बे। 

इस्राएलत सान्ति होक।

भजन १२६

छुटकारार प्रार्थना

पइरार गित

१ जेइखुना परमप्रभुड, 

सियोनडक कइद से घुराए आन्ले ते, 

उ बेला हामा सपन सुन्बार लोकलार लाखा हए गेन।

२ ताहार बाद हामार मुखखानत,

हासि आर जिभाडत आनन्देर धुन से भरि गेले। 

तने जात जातेर लोकलाक हामा,

हेनङ कहते सुन्‍न, 

"परमप्रभुड अम़ार ताने माहान काम करिचेक।"

३ परमप्रभुड हामार ताने, 

माहान काम करिचे,

आर हामा आनन्दि छि।

४ हे परमप्रभु, नेगेब देसेर लदिला, 

बाऱिए खल्खलाबार लाखा, 

हामार सुख सान्तिर दिनला घुराए दे।

५ लोय मुछ्ते छिर्याबार लोकला, 

आनन्दर गित गिदाते काटनि कर्बे।

६ आर जाहाँए कान्ते कान्ते, 

बिहनला लिए छिर्याबा निक्लेचे,

उहाँए उप्‍तनिर बझाला लिए, 

आनन्देर गित गिदाते घुरिए घर आस्बे।

भजन १२७

भालाइर ताने परमप्रभुर प्रसंसा

पइरार ताने - राजा सोलोमनेर गित

१ परमप्रभुडए जदि घरटक नि बेनाए ते, 

बेनाबार लोकट बेकारते मेहनत करेचे। 

परमप्रभुडए नगरखानेर रक्छा नि कर्ले से,

पाहारादारला पाहारा कर्बार बेकारे छे।

२ फुटिल बाहाने उठबार,

देरि से जागिल रहबार,

आर चिन्तार खराक खाबार कामखान बेकारे हए, 

कियाँकि उहाँर प्रियलाक उहाँए निद देचे।

३ बेटा छुवाला परमप्रभुर दुवाल उत्तराधिकार हए, 

आर गर्भेर फलला उहाँर दुवाल इनाम हए।

४ जामानि कालत जल्माल बेटा छुवाला,

धेनुकधारि बिरटर हातत हुवाल,

तिरलार लाखा हए।

५ धन्य हए उड लोक, 

जाहाँर सङे भेलेला तिर छेक,

निसाफ कर्बार ठिना,

आप्‍नार दुस्मनलार सङे भेट हबारखुना, 

उहाँर हार केधउ नि हतेक।

भजन १२८

आग्याकारिलाक परमप्रभुर इनाम

पइरार गित

१ धन्य हए उला लोक,

जाहाँए परमप्रभुर भय गनेचे,

आर परमप्रभुर दमालडत बेराचे। 

२ तुइँ आप्‍नार हातेर कामाइ खाबो, 

तुइँ खुसि हबो,

आर तोर भालाइ हतोक। 

३ तोर घर्निड आप्‍नार घरेर बग्लत रहबार, 

अङगुरेर लतिडर लाखा हतोक,

आर तोर बेटाबेटिला, 

तोर टेबुलखानेर चारह पाके, 

जेइतुनेर टेम्कालार लाखा हतोक।

४ आर देख, जाहाँए परमप्रभुर भय गनेचे, 

एइनङकरे उहाँए परमेस्वरेर आसिस पाबे।

५ परमप्रभुड तोक सियोन से आसिस दितोक, 

आर तुइँ आप्‍नार जिबन भरे,

यरुसेलेमेर उन्‍नति देख्बो।

६ आर तुइँ, 

पता पति - परपता परपतिलाक देख्बो। 

इस्राएलत सान्ति आसोक।

भजन १२९

दुस्मनलार खिलाप इस्राएलेर प्रार्थना

पइरार गित

१ मोर जामानि काले से,

अम़ा मोक घने घने साताते आसिचे। 

आप इस्राएलड हेनङ कोहोक - 

२ मोर जामानि काले से,

अम़ा मोक घने घने साताते आसिचे, 

ताहुँ अम़ा मोर पर बिजय हबा नि पाइचे।

३ हालुवाला मोर पिट्ठिखानत हाल जुत्ले, 

आर पिट्ठिखान भरे हालेर अतर फार्ले।

४ परमप्रभुड धर्मि छे, 

आर उहाँए दुस्टलार बान्धनला, 

काटिए टुक्रा टुक्रा करि दिचे।

५ सियोनखानक घिन कर्बार साभाउ, 

लाजत परोक आर पाछु सर्किए जाओक।

६ अम़ा घरेर टुहिंडत गाजाल, 

उला घासेर लाखा हए,

जेइला कि बार्भार आगुते झम्रि जाचे।

७ जेइला से घासकाटाला एक मुठि घासअ नि पाचे, 

नाते बझा बान्भार ताने एक पन्जा घासे पाचे।

८ हुपाके जाबार काहुँ होक, 

अम़ाक हेनङ ना कहोक,

"परमप्रभुड तोक आसिर्बाद दिकु।

परमप्रभुर नाअँत हामा तम़ाक आसिर्बाद देच्कन।"

भजन १३०

सहजोगेर ताने प्रार्थना

पइरार गित

१ हे परमप्रभु, मुइँ तोक, 

बाडा दुखेर अबस्था से सुम्रेच्कुन, 

२ मोर पुकारट सुनि दे, 

हे परमप्रभु, मोर अन्तर बिन्तिर पुकारटर बिति,

तोर कानड लागा।

३ हे परमप्रभु, तुइँ जदि हामार पापलार लेखा राखिस ते, 

हे प्रभु, तोर साम्‍ना काहाँए ठाहार रहबा पार्बे?

४ मातुन तुइँ त हामाक छेमा देचिस,

ताहाते हामा भय आर भक्‍ति सहित,

तोर साम्‍ना ठाहार रहबा पारेचि। 

५ मुइँ त परमप्रभुर आसपइरा देखेचु,

आर मोर प्रानडउ आसपइरा देखेचे, 

आर उहाँर बचनडत आसा राखिचु।

६ पाहारादारट बाहानकार, 

आसपइरा देख्बार से आरह बेसि,

हँ पाहारादारट बाहानकार,

आसपइरा देख्बार से आरह बेसिकरे

मोर प्रानड प्रभुर आसपइरा देखेचे।

७ हे इस्राएल, परमप्रभुडरे पर आसा राखेक,

कारन परमप्रभुडर सङे अनन्त प्रेम छे, 

आर उहाँर सङे प्रसस्त भाबे आजादिपुना छे।

८ इस्राएलिलाक उहाँइ,

अम़ार गटे अधर्मला से छुटकारा दिबे।

भजन १३१

परमप्रभुर पर भार्सा

पइरार ताने दाउदेर भजन

१ हे परमप्रभु, मोर हृदयड अहंकारि नि छे, 

नाते मोर चखुला गुमानि छे।

बार्खा बार्खा काथालात आर बारा जाब्रान काथालात,

मोर मनड लागिए नि रहचे।

२ मातुन मुइँ मोर प्रानडक स्थिर आर सान्ति कराइचु। 

माअँडर सङे कलमचे बठिए रहबार छुवाडर लाखा, 

हँ माएँर दुहुनि छुटाल छुवाडर लाखा, 

मोर प्रानडत सान्ति छे।

३ हे इस्राएल, आल़ा से लेगेत सदासर्बदा, 

परमप्रभुर पर आसा राखेक।

भजन १३२

परमप्रभुर मुन्डिलडर प्रसंसा

दाउदेर पइरार गित

१ हे परमप्रभु, दाउदडक आर उहाँए भुङाल, 

सभे किसिमेर कस्टलार फम करेक।

२ उहाँए हेनङ कहए परमप्रभुर नाअँत सत खाइस्ले, 

आर याकुबेर सर्बसक्‍तिमान परमेस्वरेर सङे मान्ति करिस्ले।

३ मुइँ उखुना तलिक आप्‍नार घरटर भित्रत प्रबेस नि करिम,

नाते सेजाखानते सुतिम,

४ नाते मोर चखुलात निद आस्बा दिम,

आर नाते एकपल झपक चखुला पाझलाम,

५ जेइखुना तलिक परमप्रभुर ताने एकखान ठाअँ, 

आर याकुबेर सर्बसक्‍तिमान परमेस्वरटर ताने,

एकखान बासस्थान लागाल नि पाम।

६ हँ हामा कारालेर सन्दुकटर बिसयत बेथलेहेमत सुन्‍न, 

उहाँक हामा याआरेर पर्तिखानत लागाल पान।

७ "चल हामा उहाँर बासस्थानत जाइ,

आर हामा उहाँर चरनत आराधना करि।" 

८ हे परमप्रभु, उठेक,

तोर सक्‍तिर सन्दुकट सहित, 

तोर आप्‍नार बिस्रामस्थानखानत आसेक।

९ तोर पुजारुकला धार्मिकतार बस्तर पिऩोक, 

आर तोर पबित्रजनला,

आनन्द से जयजयकार करोक।"

१० तोर आप्‍नार सेबक दाउदेर खातिर, 

तोर अभिसेक कराल सेबकटक इन्कार ना करेक।

११ परमप्रभुड दाउदेर सङे एकटा गम्भिर सत करिचे,

उड सतक उहाँए भङ नि कर्बे,

तोर सिंहासनडत मुइँ तोर बेटालार मइधे से, 

एक झनाक राजगदित बठाम्कुन।

१२ जदि तोर बेटाला मोर कारालडक, 

आर मोर सिकाल कानुनलाक पालना कर्ले, 

अम़ार बेटाला तोर सिंहासनखानत,

सदाकार ताने बठबे।

१३ कियाँकि परमप्रभुड सियोनडक बिछिचे, 

उहाँए उहाँक आप्‍नार बासाघरा बेनाबार ताने इच्छा करिचे।

१४ सियोनखान सदाकार ताने मोर बिस्राम स्थान हए,

मुइँ हेता सिंहासनत बिराजमान हम,

कियाँकि मुइँ एइड मन्सुवा करिचु।

१५ मुइँ याहाँर दाना पानिलात प्रसस्त भाबे आसिर्बाद दिम्किन,

आर याहाँर बऩियारलाक मुइँ,

खराक दिए संतुस्ट कराम्किन।

१६ याहाँर पुजारुकलाक मुइँ उद्धारेर बस्तर पिऩाम्किन, 

आर याहाँर पबित्रजनला,

बारा आनन्द से जयजयकार कर्बे। 

१७ "हेता मुइँ दाउदेर ताने,

एकटा सक्‍तिसालि लोकक थार करिम, 

आर मोर अभिसेक करालडर ताने,

एकटा चेराक तियारि करिम।

१८ मुइँ उहाँर दुस्मनलाक लाजेर बस्तर पिऩाम्किन, 

मातुन उहाँर मुथार मुकुटट,

आरह ओजोतमय हतेक।

भजन १३३

मिट मिलानेर बाराइ

पइरार ताने दाउदेर गित

१ देख, दादा भाइला आपसत,

मिट मिलान से रहबार काथाड,

केनङ भाला आर आनन्देर काथा हए। 

२ इड काथा त,

हारुनेर मुथाडत बुलाल,

भारि दामेर तेलखानेर लाखा हए,

जेइखान उहाँर दाऱिला दे बहए परेचेक, 

आर से जामार गालदामाड तलिक बहए जाचेक।

३ इड काथा, 

हेर्मोन पाहारेर सितला जाए, 

सियोन पर्बतखानत पर्बार लाखा हए, 

कियाँकि परमप्रभुड हता, 

सदामधिकार ताने,

जिबनेर आसिस दिचे।

भजन १३४

सानकार प्रसंसा

पइरार गित

१ परमप्रभुर गटे सेबकला,

तम़ा जाहाँए जाहाँए सान करे, 

परमप्रभुर भबनडत काम काम करेचन,

परमप्रभुर प्रसंसा कर।

२ पबित्रस्थानत आप्‍नार हातला, 

उपर माखे करिए,

परमप्रभुर प्रसंसा कर।

३ सर्ग आर पृथिमि सिर्जन कर्बार, 

परमप्रभुड तोक,

सियोन से आसिर्बाद दिकु।

भजन १३५

परमप्रभुर अदभुत कामला

१ हल्लेलुयाह !

हे परमप्रभुर सेबकला, 

उहाँर नाअँडर प्रसंसा कर !

२ तम़ा जाहाँए जाहाँए परमप्रभुर भबनडत,

हामार परमेस्वरेर मुन्डिलडर सेबा करेचन ! 

३ परमप्रभुर प्रसंसा कर,

कियाँकि परमप्रभुड भाल छे। 

उहाँर नामेर भजन गिदाअ,

कियाँकि उहाँत आनन्द छे।

४ कियाँकि परमप्रभुड याकुबडक आप्‍नार बेनाबा,

आर इस्राएलडक,

आप्‍नार निजेर सम्पतिर हबार ताने बिछिचे। 

५ मुइँ जानेचु कि, परमप्रभुड माहान छे, 

आर हामार परमप्रभुड गटे देबताला से आरह माहान छे।

६ सर्गत होक बा पृथिमित होक, 

सुमुन्दरत होक बा ताहाँर गहिराइलात होक, 

परमप्रभुडक जे इच्छा जाचेक,

उहाँए अइ करेचे।

७ उहाँए पृथिमिर ओर से बदलि उठाचे,

बर्सार सङे सङे उहाँए मेघेर चिल्कन पाठाचे, 

आर आप्‍नार भान्डारट से बायाँर निक्लाचे।

८ उहाँए मिस्र देसेत, 

पसु आर लोक दनहलारे,

पहिल्ठयालाक मार्ले। 

९ ओरे मिस्र देस, 

उहाँए तहरे साम्‍ना फारो,

आर उहाँर गटे कर्मचारिलार रबकार,

अदभुत चिऩ आर छकलागा कामला प्रकट करिस्ले।

१० भेलेला जात जातेर लोकलार पर उहाँए, प्रहार कर्ले, 

आर बाडा सक्‍तिसालि राजालाक उहाँए, जान से मार्ले।

११ अइनङकरे एमोरिलार राजा सिहोन, 

बासानेर राजा ओगडक,

आर कनानेर गटे राजालाक मार्ले। 

१२ आर अम़ार देसखानक उहाँए, 

आप्‍नार प्रजा इस्राएलडक,

बापउता सम्‍पतिर भाबे दिले।

१३ हे परमप्रभु, तोर नाअँड सदाकाल रहतोक। 

हे परमप्रभु, तोर फम,

पुस्ता पुस्ता तलिक रहए जातोक।

१४ कियाँकि परमप्रभुड आप्‍नार लोकलाक,

निसाफ दिलाबे,

आर आप्‍नार सेबकलार पर दया देखाबे। 

१५ जात जातेर लोकलार मुर्तिला,

बाठे सना आर रुपा हए, 

उला गटेला लोकेर हातेरे बेनाल हए।

१६ अम़ार मुख छेक मातुन बल्बा नि पारेचे, 

चखु छेक मातुन देख्बा नि पारेचे।

१७ अम़ार कान छेक, मातुन सुन्बा नि पारेचे, 

नाते अम़ा मुखखान दे निकास फेकाबा पारेचे।

१८ अम़ाक बेनाबारलाउ अम़ारे लाखा हए, 

आर अम़ार पर भार्सा कर्बार लोकलाउ,

अम़ारे लाखा हए।

१९ हे इस्राएलेर घर्ना,

परमप्रभुडर प्रसंसा करेक। 

हे हारुनेर बङस,

परमप्रभुर प्रसंसा करेक।

२० हे लेबिर बङस, b

परमप्रभुर प्रसंसा करेक। 

हे परमप्रभुर भय गन्बारला,

परमप्रभुर प्रसंसा कर।

२१ सियोनखान से परमप्रभुर प्रसंसा होक,

जाहाँए यरुसलेमत बासा करेचे। 

हल्लेलुयाह !

b 

१३५.१९,२० हारुन...लेबि: हारुनड लेबि बंसेर रहए अइनङकरे गटे पुजारुकलाउ उहाँरे से सुरु हइस्ले। मुन्डिलडत पुजा कर्बार ताने हातिहुति दुबाला, गिदालिला, बाजा बलालाउ साभाउ लेबि बंसेर रहए।

भजन १३६

धन्यबादेर भजन

१ परमप्रभुडक धन्‍यबाद चऱाअ,

कियाँकि उहाँए भाल छे, 

कियाँकि उहाँर अनन्त प्रेमखान,

अनन्तकाल तलिक रहचे।

२ देपतालारअ से माहान परमेस्वरटक धन्यबाद चऱाअ, 

कियाँकि उहाँर अनन्त प्रेमखान अनन्तकाल तलिक रहचे।

३ प्रभुलारअ प्रभुडक धन्‍यबाद चऱाअ,

कियाँकि उहाँर अनन्त प्रेमखान,

अनन्तकाल तलिक रहचे।

४ बाठे उहाँइ माहान माहान अदभुत कामला करेचे,

कियाँकि उहाँर अनन्त प्रेमखान अनन्त काल तलिक रहचे।

५ उहाँए आप्‍नार समझसक्‍ति दे सर्गलार सिर्जन कर्ले,

कियाँकि उहाँर अनन्त प्रेमखान अनन्त काल तलिक रहचे।

६ उहाँए पृथिमिखानक पानिलार पर बठाले,

कियाँकि उहाँर अनन्त प्रेमखान,

अनन्त काल तलिक रहचे।

७ उहाँए बड बड ओजोतलाक बेनाले,

कियाँकि उहाँर अनन्त प्रेमखान,

अनन्त काल तलिक रहचे।

८ दिनडर पर राज कर्बा उहाँए सुरुजडक बेनाले, 

कियाँकि उहाँर अनन्त प्रेमखान अनन्त काल तलिक रहचे।

९ सानकरे राज कर्बार ताने उहाँए,

चान आर तारोलाक बेनाले, 

कियाँकि उहाँर अनन्त प्रेमखान,

अनन्त काल तलिक रहचे।

१० उहाँए मिस्र देसेर पहिल्ठियालार जान लिस्ले,

कियाँकि उहाँर अनन्त प्रेमखान,

अनन्त काल तलिक रहचे।

११ उहाँए इस्राएलिलाक,

मिस्र देसेर लोकलार बिच से निक्लाए आन्ले,

कियाँकि उहाँर अनन्त प्रेमखान,

अनन्त काल तलिक रहचे।

१२ उहाँर सक्‍तिसालि हातखान दे आर आगुबाऱाल बाहाँला दे,

उहाँए इस्राएलिलाक निक्लाए आन्ले,

कियाँकि उहाँर अनन्त प्रेमखान,

अनन्तकाल तलिक रहचे। 

१३ उहाँए लाल सुमुन्दरटक दुइ खन्ड करि दिले,

कियाँकि उहाँर अनन्त प्रेमखान,

अनन्तकाल तलिक रहचे।

१४ उहाँए इस्राएलिलाक सुमुन्दरेर बिच दे,

सुख्‍ना भुइँर पाके पार कराले, 

कियाँकि उहाँर अनन्त प्रेमखान,

अनन्तकाल तलिक रहचे।

१५ मातुन उहाँए मिस्र देसेर राजा फारोडक 

आर उहाँर सेनालाक,

लाल सुमुन्दरत डुबाए दिले,

कियाँकि उहाँर अनन्त प्रेमखान,

अनन्तकाल तलिक रहचे।

१६ उहाँए आप्‍नार लोकलाक,

निधुवा पाथारेर बिच दे आगुवानि कर्ले, 

कियाँकि उहाँर अनन्त प्रेमखान,

अनन्तकाल तलिक रहचे।

१७ उहाँए बड बड राजालाक जान से मार्ले,

कियाँकि उहाँर अनन्त प्रेमखान,

अनन्तकाल तलिक रहचे।

१८ आर उहाँए नामिगामि राजालाक जान से मार्ले,

कियाँकि उहाँर अनन्त प्रेमखान,

अनन्तकाल तलिक रहचे।

१९ उहाँए एमोरिलार राजा सिहोनडक जान से मार्ले,

कियाँकि उहाँर अनन्त प्रेमखान,

अनन्तकाल तलिक रहचे।

२० आर बासानेर राजा ओगडक जान से मार्ले,

कियाँकि उहाँर अनन्त प्रेमखान,

अनन्तकाल तलिक रहचे।

२१ आर अम़ार देसलाक उहाँए आप्‍नार लोकलाक, 

बापउता धनेर लाखा करे दिलाले,

कियाँकि उहाँर अनन्त प्रेमखान,

अनन्तकाल तलिक रहचे।

२२ उहाँए उखान देस,

आप्‍नार सेबक इस्राएलडक दिले, 

कियाँकि उहाँर अनन्त प्रेमखान,

अनन्तकाल तलिक रहचे।

२३ उहाँए हामाक,

हामार निर्धा दिनेर दुर्दासात फम कर्ले,

कियाँकि उहाँर अनन्त प्रेमखान,

अनन्तकाल तलिक रहचे।

२४ उहाँए हामाक,

हामार दुस्मनलार फान्दा से छुटाले,

कियाँकि उहाँर अनन्त प्रेमखान,

अनन्तकाल तलिक रहचे।

२५ उहाँइ हए,

जाहाँए हरेकटा प्रानिर आहार जुटाचे,

कियाँकि उहाँर अनन्त प्रेमखान,

अनन्तकाल तलिक रहचे। 

२६ सर्गेर परमेस्वरटक धन्यबाद चऱाअ,

कियाँकि उहाँर अनन्त प्रेमखान,

अनन्तकाल तलिक रहचे।

भजन १३७

इस्राएलिला बेबिलोन देसत बन्दिसालत रहबारखुनाकार गित

१ जेइखुना हामा बेबिलोन देसेर, 

लदिलार काछारत जाए बठन ते,

सियोनेर फम पाए कान्बा धर्न।

२ हताकार लतिबाला पाख्रिर ठाललात, 

हामा आप्‍नार किथारा बाजाला टाङिदिन। 

३ कियाँकि हामाक कइद करिए लेजाबारला,

हता हामाक गित गिदाबा लागाले, 

आर हामाक सास्ति दिबारला,

हामाक आनन्देर गित गिदाबा कहते, 

हेनङ कहले, "सियोनेर गिदलार मइधे से, 

हामाक कुनह एकटा गित सुनाअ।"

४ आल्गाना देसखानत हामा,

परमप्रभुर गित केइसे गिदाइ।

५ हे यरुसलेम, मुइँ जदि तोक बिस्राइचु ते, 

मोर देहिनाखान हात,

बाजा बला आप्‍नार सिपतखान भुलाए जाओक।

६ मुइँ जदि तोक फम नि करु, 

यरुसलेमखानक जदि मुइँ, 

सर्बस्रेस्ठ आनन्द नि जानु ते, 

मोर जिभाड तालुवाखानत लागि जाक।

७ हे परमप्रभु, यरुसलेमेर पतनेर दिना,

एदोमिला कि हामाक कहिस्ले, फम करेक त।

अम़ा चेचाए चेचाए कहिस्ले, 

"याहाँक भाङिए ओर कर,

भिट्टाडए आख्राए बुटिया नास कर।"

८ बिनास कर्बार, ओगे बेबिलोनेर बेटि,

तोर सर्बनास हबार काथाड पाक्‍का छोक, 

तुइँ हामार पर जे कर्लो,

ताहार बदला लिबारट धन्य हए,

९ जाहाँए तोर बाल बाच्‍चालाक, 

चाट्टानत आछ्राए मार्तोक।

अम़ा धन्यर हए।

भजन १३८

धन्‍यबादेर प्रार्थना

दाउदेर भजन

१ हे परमप्रभु, मुइँ आप्‍नार पुरा मन से,

तोक धन्यबाद दिम्कुन, 

देपतालार साम्‍ना,

मुइँ तोर प्रसंसा करिम्कुन। 

२ मुइँ तोर पबित्र मुन्डिलेर माखे हए, 

दन्डबत करिम्कुन, 

तोर अनन्त प्रेम आर बिस्वासयोग्यतार खातिर, 

तोर नाएँर प्रसंसा करिम्कुन, 

कियाँकि तोर नाअँड आर बचनड, 

हरला काथा से उच्‍च छोक।

३ जेइदिना मुइँ तोक सुम्रिल्कुन,

अइदिना तुइँ मोक उत्रा दिलो। 

आर मोर मनडत आत्माबल दिए साहासि बेनालो।

४ तोर मुखेर बचनला सुनिए, 

हे परमप्रभु, पृथिमिर गटे राजाला,

तोर प्रसंसा करोक।

५ अम़ा परमप्रभुर पन्थेर बिसयत गित गिदाओक, 

कियाँकि परमप्रभुर महिमाखान माहान छे।

६ कियाँकि परमप्रभुड साभार से उप्रत, 

बिराजमान हए रहलउ परे,

उहाँए नम्रलार पर आप्‍नार नजरट करेचे, 

मातुन गुमानि लोकलाक उहाँए,

दुरे से चिऩिफेकाचे।

७ मुइँ बारा संकस्टेर दमालडत बेरालउ परे, 

तुइँ मोर प्रानडर रक्छा करेचिस। 

मोर दुस्मनलार गस्सार खिलापत,

तुइँ आप्‍नार हातखान बाऱाचिस, 

आर मोक आप्‍नार देहिना हातखान दे बचाचिस।

८ परमप्रभुड मोर ताने आप्‍नार मन्सुवाड पुरा कर्बे, 

हे परमप्रभु, तोर अनन्त प्रेमखान, 

सदाकार ताने रहतोक, 

तोर हातेर सिर्जनाडक त्यागिस ना।

भजन १३९

सर्बग्यानि परमेस्वरेर प्रसंसा

संगित आगुवाडर ताने - दाउदेर भजन

१ हे परमप्रभु, तुइँ मोर जाँच लिचिस, 

आर मोक आच्छा से चिऩेचिस।

२ तुइँ मोर बस्‍ना उठना गटे जानेचिस, 

आर दुरे से मोर मनेर बिचारला जानेचिस।

३ मोर काम कर्बार तरिकाडक आर मोर सुताइडक तुइँ जानेचिस।

मोर गटे चालिबानिला तुइँ आच्छा से जानेचिस। 

४ मोर जिभाडत कुनह काथा आस्बार से आगुते, 

हे परमप्रभु तुइँ उलाक सम्पुर्नभाबे जानेचिस।

५ तुइँ मोक, आगु पाछु से घेरिए लिचिस, 

आर तोर सुरक्छार हातखान,

मोर उपर राखिचिस।

६ हेनङ ग्‍यानखान मोर ताने बारा छकलागा छे, 

इखान ग्यान मोर,

समझसक्‍ति से बाहार छे।

७ तोर आत्माड से नुकाए, 

मुइँ कुऩा पालाउ?

बाते तोर उपस्थिति से मुइँ,

कुऩा पालाए जाउ? 

८ मुइँ जदि आकासत चऱिए जालउ परे,

तुइँ हता मउजुद छिस, 

आर पातालत सेजा अछालउ परे,

तुइँ अहठिना हाजिर छिस। 

९ मुइँ जदि बाहानखानक,

डेना बेनाए उराए जाउ, 

आर सुमुन्दरेर ओरत जाए बठु,

१० अहठिना तोर हातखान दे,

मोक आगुवानि कर्बे।

आर तोर देहिनाखान हात दे,

मोक सक्‍कत करे धरिए राख्बे। 

११ मुइँ जदि आन्धारखानक कहु, 'मोक नुकाए दे'

बा मोर चारह बिति जऩाकखानक कहु, 'रात हो',

१२ ताहुँ आन्धारखान तोर ताने आन्धार नि हतोक,

रातट तोर ताने दिनकार सामान जऩाक हए जातोक, 

कारन आन्धारखान तोर ताने ओजोतेर सामान हकु।

१३ कियाँकि तुहें मोर भित्रेर हरेकला अंगक बेनाइचिस, 

तुहें मोक, मोर माएर गर्भत सिर्जन कर्लो।

१४ मुइँ तोर प्रसंसा करेम्कुन,

कियाँकि मुइँ बारा भयानक आर अदभुत किसिम से, 

बेनाल गेइचु,

तोर कामला अदभुत छोक, 

आर तोर उला काथा मुइँ आच्‍छा से जानेचु।

१५ जेइबेला मोक गुप्‍त भाबे बेनाल गेइस्ले,

आर मुइँ पृथिमिर साभार से गहिर ठाअँखानत, 

अदभुत किसिम से बेनाल गेइस्‍नु,

ताहुँ मोक सिर्जना कर्बार कामखान,

तोर नजर से नुकाल नि छिले।

१६ तोर चखुला दे मोर नि बेनाल देहाडक देख्ले। 

मोर ताने निस्ठुकि कराल आउदाखान, 

तोर कितापखानत लिखाल छिले।

ताहार एकडा काथा पुरा हबार से आगुतेइ, 

सब कुछुला लिखाल छिले।

१७ हे परमेस्वर, तोर सँच बिचारला, 

मोर ताने केइसा अन्मोल छे, 

ताहार गेन्तिड आरह केनङ भेलेला !

१८ मोक जदि उलार गेन्ति उठाबा पर्ले,

उला त बालुर से आरह बेसि छे। 

जेइखुना मुइँ जागिल हचु ते,

उखुना मुइँ आप्‍नाक,

तहरे सङे पाचु। 

१९ हे परमेस्वर, दुस्टलाक बिनास कर्लो हने ते,

केनङ आच्‍‍‍छा होल हने! 

ए सुर्किर भुकिला लोकला,

मोर ठिना से दुर हए जाअ।

२० अम़ा तोर खिलापत छलि काथा बलेचे,

आर तोर दुस्मनला तोर नाअँड बेकार लेचे।

२१ हे परमप्रभु, तोक घिन कर्बारलाक कि मुइँ घिन कर्मु नि?

आर तोर खिलापत उठबारलाक कि मुइँ,

हिन नजर से देखिम नि?

२२ मुइँ अम़ाक बारा घिन करेचु,

अम़ाक मुइँ मोर दुस्मन कहए जानेचु।

२३ हे परमेस्वर, मोक गमेक,

आर मोर हृदयडक आच्छा से जानेक।

मोक गमेक आर मोर बिचारलाक बुझेक।

२४ मोर भित्रत कुनह खाराप चाल छे ने कि कहए मोक देखेक,

आर मोक तोर अनन्तेर दमालत आगुवानि करेक।

भजन १४०

सुरुक्छार ताने प्रार्थना

संगित आगुवाडर ताने - दाउदेर भजन

१ हे परमप्रभु, दुस्ट लोकला से मोक छुटा।

खुनखात्रा लोकला से मोक बचा।

२ अम़ा आप्‍नार हृदयलात दुस्ट योजना बेनाचे,

आर हर दिना लाऱाइ उठाचे। 

३ अम़ा आप्‍नार जिभालाक सापेर लाखा जहरिला बेनाचे,

अम़ार ठोटलार भित्रत गम़न सापेर जहरखान छेक।

४ हे परमप्रभु, दुस्ट लोकलार फान से मोक बचा,

खुनखात्रा कर्बार लोकला से मोक रक्छा करेक, 

जाहाँए मोर ठेङलात ओझोट लाग्बार खादि खुदेचे।

५ गुमानि लोकला मोर ताने फान जुरिचे, 

अम़ा आप्‍नार फानखानेर सुताला छिर्याइचे, 

आर मोर बेर्बार दमालडत धर्पि जुरिचे।

६ हे परमप्रभु, मुइँ तोक कहच्कुन,

"तुइँ मोर परमेस्वर हइस,"

हे परमप्रभु मोर नेहराडर बिति कानभान दे।

७ हे परमप्रभु मोर प्रभु, मोर सक्‍तिसालि उद्धारकरा, 

लाऱाइर दिनत तुइँ मोर मुथाडर रक्छा करिदिलो।

८ हे परमप्रभु, दुस्टलार इच्छाला,

पुरा हबा ना दिस,

अम़ार दुस्ट कुजिबानिला, 

सफल हबा ना पाओक,

निते त अम़ा आरह गुमान कर्बे।

९ मोर दुस्मनालाक जित्बा ना दिस, 

अम़ा मोक दुवाल धम्किला अम़ारे पर पर्कि।

१० धित्किए धित्किए जल्बार अगिनखान अम़ारे पर आसिए पर्कि,

अम़ा जल्ते रहबार अगिनखानत फेकाल जाओक, 

आर अम़ा आरमने घुरिए उठिए आस्बा नि पाबार लाखा गिरोक।

११ घाटाल बल्बार लोकला पृथिमाखानत,

ठाहार हबा ना पाओक,

खुनखात्रा लोकलार पर बिपत आसिए परोक,

आर अम़ा नास हए जाओक।

१२ मुइँ जानेचु कि,

परमप्रभुड खागिसत पराल लोकलार पक्छत निर्नय देचे, 

आर गरिपलार पक्छत निसाफ करि देचे।

१३ छेच्कारे, धर्मि लोकला,

तोर नाअँडर प्रसंसा कर्तोक, 

आर सोझो मनबाला लोकला,

तोर साम्‍ना बासा कर्तोक।

भजन १४१

सानकार प्रार्थना

दाउदेर भजन

१ हे परमप्रभु, मुइँ तोक सुम्रेच्कुन,

मोर ठिना धम्करे आसेक, 

आर मुइँ तोक सुम्रिबारखुना, 

मोर आबाजडर बिति कानभान दिस।

२ मोर प्रार्थनाड तोर आगुति, 

महकदार धुम्‍नार लाखा होक,

आर मुइँ आप्‍नार हातला उपर उठाबारखुना, 

तोर ताने सानकार बलिदानेर लाखा ठहरोक।

३ हे परमप्रभु, मोर मुखखानत एकटा पाहारादार राखि दे, 

मोर ठोटलार दुवारखानेर पाहारा करि दे।

४ मोर मनडक कुनह खारापिर बिति लाग्बा ना दिस,

मुइँ दुस्टर कुनह कामत लाग्बा ना पाउ, 

आर अम़ार माजादार खराकला से मोक,

खाबा ना परोक।

५ धर्मि लोकट मोक डाङ़ाक, 

उड काथात मोर ताने दया बाराबर ठहरिबे।

उहाँए मोक धम्‍काक,

उड काथात मोर ताने मुथार तेल बाराबर हबे। 

जाहाँक मोर मुथाड सुइकार नि करेचे, 

अम़ार बिपदत मोर प्रार्थनाड आरह लागातार लागाल रहचे।

६ जेइखुना अम़ार सासकला,

पाहारेर आरदाङला से हेंटत धाकियाल जाबे,

तने अम़ा मोर बचनला सुन्बे,

कियाँकि मोर उला बचन सत्य छे।

७ तने अम़ा हेनङ कहबे,

"टुनड फुटाए चारहबिति,

चउलिए चउलि कर्बार लाखा, 

हामार हारहड्डिला कोबोबेर मुखत,

चारहबिति छिर्याल छे।"

८ मातुन हे परमप्रभु परमेस्वर,

मोर चखुला तहरे बिति टाङाल रहचे,

तोर ठिना मुइँ सरन लिच्कुन,

मोक बेसाहारा ना बेनाइस। 

९ अम़ा मोर ताने जुराल फानखान से, 

आर कुकर्मिलार धुर्पिखान से मोक बचा।

१० दुस्टला आप्‍ने जुराल फानलात आप्‍ने परोक, 

मातुन मुइँ बचिए पालाउ।

भजन १४२

कस्टत रहते सहजोगेर ताने प्रार्थना

दाउदेर भजन

१ सहजोगेर ताने परमप्रभुडक मुइँ दुहाइ देचु, 

मुइँ उहाँक नेहरा बिन्ति करेचु।

२ उहाँर साम्‍ना मोर आप्‍नार उर्ऩाला बातानु,

बाठे उहाँके मोर आप्‍नार दुखला कहनु।

३ जेइखुना मोर आत्माड भित्रे भित्रे ब्याकुल छिले, 

उखुना तुइँ मोर चालिबानिला जानिस्लो।

मुइँ बेर्बार दमालडत अम़ा,

मोर ताने नुकाए फान जुरिए राखिस्ले।

४ मोर देहिना बिति मुइँ नजरट कर्नु,

मातुन हता मोक चिन्भार काहुँ नि छिले,

मोर ताने सरन लिबार ठाअँ,

कुनह ठिना नि छिले। 

मोर वास्ता कर्बार काहुँ नि छे।

५ हे परमप्रभु, मुइँ तोक सुम्रेच्कुन,

आर मुइँ कहचु,

"तुइँ मोर ताने सरन लिबार ठाअँ हइस,

आर जेअँतलार देसखानत मोर बाख्रा हइस।"

६ मोर दुहाइडत बिति कानभान दे, 

कियाँकि मुइँ बारा आकालत छु,

मोक साताबारलार हात से मोक बचा,

कियाँकि अम़ा मोर से बेसि बरियो छे।

७ कइदघराड से मोक छुटा, 

जेसे मुइँ तोर प्रसंसा कर्बा पारु।

आर मोर पर कराल,

तोर भालाइर कामखान देखिए,

धर्मिजनला मोर चारहति जर हबे।

भजन १४३

कस्टरखुना सहजोगेर ताने कराल प्रार्थना

दाउदेर प्रार्थना

१ हे परमप्रभु मोर प्रार्थनाड सुनि दे,

मोर नेहरा बिन्तिडर बिति कानभान दे! 

तोर बिस्वासयोग्यता,

आर धार्मिकतात अनुसार मोक उत्रा दे।

२ आप्‍नार सेबकटर पर मुद्दा ना चलाइस,

कियाँकि तोर आगुति,

कुनहड जेअँत लोक धर्मि नि ठहरिचे।

३ दुस्‍मनला मोक रेग्देचे, 

उहाँए भुइँखानत गिराए मोक खेचिए पेच्गुन्डा करेचे।

बहुत आघेइ मराल लोकटर लाखा करे मोक, 

घोर आन्धारखानत राखाल गेइचे।

४ ताहाते मोर आत्माड,

भित्रे भित्रे ब्याकुल हए गेइचे, 

आर भित्रे भित्रे मोर मनडत डर ढुकि गेइचे।

५ बिताल दिनलार मुइँ फम करेचु, 

तोर कराल गटे कामलार पर मन देचु, 

आर मुइँ तोर हातेर पाए कराल,

कामलार पर बिचार करेचु।

६ मुइँ आप्‍नार हातला तोर बिति आगु बाऱाचु, 

खटखटिया भुइँखानेर लाखा,

मोर प्रानड तोर ताने छटपटाचे।

७ हे परमप्रभु मोक धम्करे उत्रा दे,

मोर आत्माड बारा निरास हए गेइचे। 

आप्‍नार मुखखान मोर ठिना से ना नुकाइस,

निते त मुइँ मिर्तुर खादिडत जाबार लाखा हए जामु।

८ तोर अनन्त प्रेमेर बचनला, 

हरेक दिना बेहाने बेहाने मुइँ फम पाउ,

कियाँकि मुइँ तोर पर भार्सा करिचु। 

मोक कुनड डेगरत बेर्बा लागे,

उड मोक सिका,

कियाँकि मोर आत्माड तोर बिति टाङाले रहचे।

९ हे परमप्रभु, मोर दुस्‍मनला से मोक बचा, 

कियाँकि मुइँ तहरे ठिना,

सरन लिबा आसिचु।

१० तोर मन्सुवाड मुइँ केनङकरे पुरा करु कहए मोक सिका,

कियाँकि तुइँ मोर परमेस्वर हइस। 

आर तोर भाला आत्माड दे, 

मोक सयर दमालत आगुवानि करोक।

११ हे परमप्रभु, तोर आप्‍नार नाएर खातिर,

मोर प्रानडर रक्छा करि दे। 

तोर धार्मिकतार खातिर हलउ,

मोक बिपद से मुक्‍त करि दे।

१२ तोर अनन्त प्रेमेर कारन,

मोर दुस्मनलाक बुटिया नास करि दे,

आर मोर गटे मुदोयलाक नस्ट करि दे,

कियाँकि मुइँ तोर सेबक हउ।

भजन १४४

विजय पाबार बाद धन्यबादेर गान

दाउदेर भजन

१ मोर चाट्टान,

परमप्रभु डर प्रसंसा होक,

उहाँए मोर हातलाक जुद्ध कर्बा, 

आर आङुललाक लाऱाइ कर्बा सिकाचे।

२ उहाँए मोर रक्छक, बचाबार,

सरन लिबार ठाअँ, आर मुक्‍तिदाता हए।

मुइँ आप्‍नार सुरुक्छार ताने,

उहाँर पर भार्सा राखेचु।

जात जातेर लोकलार पर अधिकार करिए,

उहाँए मोर अधिनत कराचे।

३ हे परमप्रभु, मान्सिड कि हए ते,

तुइँ उहाँर वास्ता करेचिस?

मान्सिर पुत्रड काहाँए हए ते,

तुइँ उहाँर बिसयत सँचेचिस?

४ मान्सिड बाठे एकरति निकासेर सामान हए, 

उहाँर आउदाखान मेसाए जाबार छियाँर सन्ति छे।

५ हे परमप्रभु सर्गखान खुलेक,

आर हेंट नाम़िए आसेक, 

पाहारलाक लारेक,

आर उला से धुवा निक्लोक।

६ मेघड चिल्का आर आम़ाक छिर्याछिट करेक। 

तोर तिरट ठुकेक आर अम़ाक रेग्देक।

७ उच्‍च स्थानखान से आप्‍नार हातखान बाऱा, 

आर गहिर पानिखान से, बिदेसिलार सक्‍ति से,

मोर उद्धार करेक आर मोक छुटा।

८ जाहाँर मुखखान झुटेर चुटे भर्ति छे, 

आर देहिनाखान हात कपट से पुर्न छे।

९ हे परमेस्वर, मुइँ तोर ताने,

एकटा नायाँ गित गिदाम्कुन,

दसखान तारबाला बाज्ना बलाए,

मुइँ तोर प्रसंसा करिम्कुन।

१० तुहें राजालाक बिजय देचिस, 

तुहें आप्‍नार सेबक दाउदटक, 

घातक तेरुवालखान से बचाचिस।

११ बिदेसिलार हात से मोक बचा आर छुटा, 

जाहाँर मुखला बेइमान काथार चुटे भराल छेक, 

जाहाँर देहिनाखान हात कपट से भराल छेक।

१२ तने हामार बेटा छुवाला,

अम़ार जामानि दिनलात मउल धराल गेछलार लाखा, 

आर हामार बेटि छुवाला महलेर सभाङ दिबार, 

काटिए बुट्टाए बुट्टा बेनाल,

पाथलेर खामालार लाखा हबे।

१३ हामार बाखारिला, 

सब किसिमेर अनेर चुटे खिसखिस भर्ति होक, 

आर चराबार पर्तिखानत हामार भेरार हान्जाड, 

हाजारेर हाजार गुना भेरा जल्माओक।

१४ हामार गोरुला बेसि बेसिकरे बझा उभाबे, 

हामार देबालला खेब्रिए नि पर्बे,

नाते हामाक बन्दिसालत जाबा पर्बे, 

आर नाते हामार ठउरलात,

कानारुवार गोग सुनाल जाबे।

१५ धन्य हए उला लोक,

जाहाँर जिबनडत इला आसिस छेक। 

धन्यर हए उला लोक,

जाहाँर परमेस्वर परमप्रभुड हकि।

भजन १४५

प्रसंसार गित

दाउदेर भजन

१ हे मोर परमेस्वर आर राजा,

तोर नाअँडक मुइँ उच्‍च करेचु, 

आर मुइँ तोर नाअँडर प्रसंसा,

सदाकाल करिम्कुन।

२ सभे दिना मुइँ तोर प्रसंसा कर्मु, 

आर सदाकाल तोर नाअँडर मुइँ स्तुति कर्मु।

३ परमप्रभुड माहान आर बारा प्रसंसार योग्य छे, 

उहाँर माहानताखान अपार छे।

४ एकटा पुस्तार लोकला भिनड पुस्तार लोकलार सङे, 

तोर कामलार प्रसंसा कर्बे, 

अम़ा तोर सक्‍तिसालि कामलार घोसना कर्बे।

५ अम़ा तोर महिमार आर राजकिय गउरबेर बिसयत बाखान कर्बे,

आर तोर कराल छकलागा कामलार पर ध्यान कर्बे।

६ लोकला तोर पाए कराल,

माहान कामलार सक्‍तिर बिसयत चार्चा कर्बे, 

आर मुइँ तोर माहान कामलार घोसना करिम्कुन।

७ अम़ा तोर अगम भालाइत आनन्द मानाबे,

आर तोर धार्मिकतार जयजयकार कर्बे।

८ परमप्रभुड अनुग्रहि आर दयाबान छे, 

रिस कर्बार पाके ढिला, 

आर प्रेम कर्बार पाके बारा माहान छे।

९ परमप्रभुड साभार पर भालए करेचे, 

आर आप्‍नार गटेड सृस्टिर पर बारा दया करेचे।

१० तुइँ सृस्टि कराल गटेला काथा,

हे परमप्रभु तोक धन्यबाद दितोक, 

आर तोर पबित्रजनला तोर स्तुति कर्तोक।

११ अम़ा तोर राजेर महिमार चार्चा कर्बे,

आर तोर सक्‍तिर बाखान कर्बे,

१२ जेसे तोर सक्‍तिसालि कामला, 

गटे लोकला जानोक, 

आर तोर राजेर महिमार सानमान देखोक।

१३ तोर राजखान अनन्तकाल तलिककार राज हकु, 

आर तोर राज्यधिकारखान जुग जुग तलिक रहतोक।

परमप्रभुड आप्‍नार गटे प्रतिग्यालार प्रति बिस्वासयोग्य छे, 

आर आप्‍नार सिर्जाल काथालार पर बारा कृपामय छे।

१४ गिराल गटे लोकलाक परमप्रभुड सहजोग करेचे, 

आर दाबाल गटे लोकलाक उठाचे।

१५ गटे प्रानिलार नजरट तहरे बिति टाङाल रहचेक, 

आर तुइँ ठिक समयत अम़ाक खराक देचिस।

१६ तुइँ आप्‍नार मुठिड खुलेचिस, 

तने गटे जेअँत प्रानिला आप्‍नार मनेर मनसुवाड पुरा करेचे।

१७ परमप्रभुड आप्‍नार हरेकटा चालचलनत धर्मि उत्रेचे, 

आर आप्‍नार गटेला कामत दयाबान छे।

१८ परमप्रभुडक सुम्रिबार कर्बार हरेक झनार लगत उहाँए हाजिर छे, 

साभार लगत छे जाहाँए जाहाँए उहाँक सत्यतात सुम्रेचे।

१९ उहाँर भय कर्बार साभार मनसुवालाक उहाँए पुरा करेचे,

उहाँए अम़ार सुम्रनलाक सुनेचे आर अम़ाक बचाचे।

२० परमप्रभुडक प्रेम कर्बार साभाक उहाँए रक्‍छा करेचे,

मातुन गटे दुस्टलाक उहाँए नास कर्बे।

२१ मोर मुखखान दे परमप्रभुर प्रसंसा कर्बे। 

हरेकटा प्रानि परमप्रभु पबित्र नाअँडर प्रसंसा सदामधि करोक।

भजन १४६

उद्धारकरा परमेस्वरेर प्रसंसा

१ हल्लेलुयाह!

ओरे मोर प्रान,

परमप्रभुर प्रसंसा करेक।

२ मुइँ मोर जिन्गानि भरे, 

परमप्रभुर प्रसंसा कर्ते रहम,

मुइँ जेअँत रहबार तलिक,

मोर परमेस्वरेर स्तुति कर्ते रहम। 

३ संसारेर सासकलार पर भार्सा ना करेक,

नाते मरनसिल लोकेर पर भार्सा करेक,

जाहाँए कि तोक बचाबा नि पार्तोक।

४ जेइखुना अम़ार प्रानड निक्लिजाचेक,

ते अम़ा माटिखानते मिलिए जाचे।

अम़ार योजनालाउ अइदिनाए नस्ट हए जाचेक।

५ धन्य हए उड लोक,

उहाँर सहजोगकरा याकुबेर परमेस्वरट हकि, 

आर उहाँर आसा परमप्रभु उहाँर परमेस्वरत छेक।

६ जाहाँए सर्ग आर पृथिमि सुमुन्दर,

आर उहाँत हुवाल हरेकटा काथाक सृस्टि कर्ले। 

परमप्रभुड सदाकार ताने,

बिस्वासयोग्य छे।

७ उहाँए दलनत पराल लोकलार पक्छत निसाफ करेचे, 

आर भोकाल लोकलार खराक जुटाचे। 

परमप्रभुड कइदिलाक मुक्‍त करेचे।

८ परमप्रभुड काना लोकलार चखुला खुलि देचे।

आर दाबाल लोकलाक परमप्रभुड उपर उठाचे। 

परमप्रभुड धर्मि लोकलाक प्रेम करेचे।

९ परमप्रभुड आल्गाना लोकलार रक्छा करेचे, 

माअँ बाप नि रहबारलाक आर रान्डिलाक, 

उहाँए साम़्‍लाए लेजाचे,

मातुन दुस्टलार कुजिबानिलाक,

उहाँए बिफल करि देचे।

१० परमप्रभुड सदाकाल राज कर्बे।

हे सियोन, तोर परमेस्वरट जुग जुग तलिक राज कर्तोक। 

हल्लेलुयाह !

भजन १४७

सर्बसक्‍तिमान परमेस्‍वरेर प्रसंसा

१ हल्लेलुयाह !

हामार परमेस्वरेर प्रसंसा कर्बार काथाड केनङ भाला छे।

उहाँर प्रसंसा कर्बार काथाड,

केनङ आनन्द आर उचित छे।

२ परमप्रभुड यरुसलेमखानक आरमने स्थापित कर्बे, 

बन्दिसालत पराल इस्राएलिलाक,

उहाँए एकेठिना जर कर्बे।

३ उहाँए मन भाङाल लोकलाक सङ करेचे, 

आर अम़ार घाअलात पट्टि बाऩि देचे।

४ उहाँए तारोलार गेन्तिडक निस्चित करिचे, 

आर उहाँए अम़ाक एक एककरे,

आप्‍ना आप्‍नि नाअँ देचे।

५ हामार प्रभुड माहान छे,

सर्बसक्‍तिमान आर सर्बग्यानि छे।

६ परमप्रभुड बऩियारलाक सहजोग करेचे, 

मातुन दुस्टलाक उहाँए माटिखानत फेकाए देचे।

७ धन्यबाद दिते परमप्रभुर स्तुतिगान कर, 

तार बाजा बलाए,

हामार परमेस्वरेर स्तुति कर।

८ उहाँए आकासखानक बदलि दे झाकाचे, 

आर पृथिमिखानत पानि बर्साचे, 

आर पाहारलात घासपात गाजाचे।

९ उहाँए भोकाल पसुलाक,

आर काउवार छुवालाक आहार देचे।

१० उहाँए घरार बलत खुसि नि हचे, 

नाते बिर सिपाहिलारे सङे खुसि हचे।

११ मातुन जाहाँए परमप्रभुर भय गनेचे, 

आर उहाँर अनन्त प्रेमखानेर पर भार्सा करेचे, 

अम़ार सङे खुसि हचे।

१२ हे यरुसलेम, परमप्रभुर प्रसंसा करेक !

हे सियोन, तुइँ आप्‍नार परमेस्वरेर प्रसंसा करेक।

१३ कियाँकि उहाँए तोर नगरेर मुल दुवारलाक बरियो बेनाए दितोक,

आर तोर भित्रत बासा कर्बार लोकलाक उहाँए आसिस दितोक।

१४ उहाँए तोर सिम्‍नालात सान्ति दितोक, 

आर उहाँए तोक उतम गहम दिए संतुस्ट कर्तोक।

१५ उहाँए पृथिमिखानक आदेस देचे, 

आर अइसाथ काम कर्बा धरि फेकाचे।

१६ उहाँए रुइर लाखा करे हेम बर्साचे, 

आर पालहलाक उहाँए,

मुसिलार लाखा करे छिर्याचे।

१७ पाथल पानिखानक उहाँए,

गिटिर लाखाकरे बर्साचे,

उखान कन्कनिया ठान्डात,

काहाँए ठाहार रहबा पार्बे?

१८ उहाँए आप्‍नार बचनड पाठाए, 

उलाक पग्लुवाचे,

आर बायाँर पाठाए,

पानिखानक बहबा लागाचे।

१९ उहाँए याकुबडक आप्‍नार बचनला देखाइचे,

आर इस्राएलडक आप्‍नार नियम

आर बिधिला देखाइचे।

२० आर कुनहला जातिर ताने उहाँए हुनङ काम नि करिचे,

उला लोक उहाँर उला नियम नि जानेचे।

हल्लेलुयाह !

भजन १४८

गटे संसारखानक परमेस्‍वरेर प्रसंसा कर्बार बलाहाट

१ हल्लेलुयाह !

सर्ग से परमप्रभुर प्रसंसा कर,

उच्‍च स्थानत उहाँर प्रसंसा कर।

२ हे उहाँर सर्गदुतला,

उहाँर प्रसंसा कर।

हे उहाँर गटे सर्गिय सेनाला,

उहाँर प्रसंसा कर।

३ हे सुरुज आर चान,

उहाँर प्रसंसा करेक।

हे चिक्‍मिकिया तारोला,

उहाँर प्रसंसा कर।

४ ओरे साभार से उपरकार आकासला, 

आर आकासेर उप्रत रहबार पानिला, 

तम़ाउ उहाँर प्रसंसा कर।

५ अम़ा साभाउ परमप्रभुर नाअँडर प्रसंसा करोक, 

कियाँकि उहाँए हुकुम दिले तने एम़ार सिर्जन हले।

६ उहाँए सदाकार ताने उलाक स्थापित कराले,

आर उहाँए एकटा हेनङ बिधि दिले, 

जेइड कि केधउ नि डगमगाबे।

७ हे बिर्साल जल जतुला,

हे गहिर से गहिर सागरला, 

पृथिमिखान से परमप्रभुर प्रसंसा कर।

८ मेघेर चिल्‍कन, पाथलिया पानि, हेम,

बदलिला आर उहाँर बचनला धर्बार दुन बायाँरला,

९ पाहारला, गटे उच्‍च उच्‍च ढिम्किला,

फल फुलाबार गटे गाछ बृछला

आर गटे देबदारुर गेछला,

१० बनुवा जतुला आर घरुवा जतुला,

छटमट जिब जतुला

आर उराबार पखिला,

११ पृथिमिर राजाला, गटे जात जातेर लोकला,

राजेर राजकुमारला आर गटे सासकला,

१२ जामान छरा आर छुरिला,

बुऱा पित्तम लोकला आर छुवा छटला,

परमप्रभुर प्रसंसा कर।

१३ एम़ा साभाउ परमप्रभुर प्रसंसा करोक,

कियाँकि बाठे उहाँर नाअँड माहान छे, 

जाहाँर महिमा पृथिमि आर आकास से

आरह उच्‍च छे।

१४ उहाँए आप्‍नार लोकलार ताने,

एकटा हेनङ सक्‍तिसालि लोकक थार करिचे,

जाहाँए कि, उहाँर पबित्रजनलार

आर उहाँर हृदयर लगत रहबार इस्राएलडर प्रसंसा हए।

हल्लेलुयाह !

भजन १४९

परमप्रभुर प्रसंसार गित

१ हल्लेलुयाह !

परमप्रभुडर ताने एकटा नायाँ भजन गिदाअ, 

पबित्रजनलार सभाडत उहाँर प्रसंसा कर।

२ आप्‍नार सृस्टिकर्ताडर पर,

इस्राएलड खुसि मानाक, 

सियोनेर बासिन्दाला,

आप्‍नार राजारडर प्रति आनन्दित होक।

३ अम़ा नाच गान करिए,

परमप्रभुर प्रसंसा करोक, 

डुम्रि आर किथारा बाजा बलाए,

उहाँर भजन गिदाक।

४ कियाँकि परमप्रभुड,

आप्‍नार लोकलार सङे खुसि छे, 

आर नम्र लोकलाक,

उद्धारेर टोप पिऩाए देचे।

५ पबित्रजनला हेनङ सानमान पाबार काथाडत,

उल्लासित होक,

आर अम़ा आप्‍ना आप्‍नि सेजालात,

आनन्द से गिदाक।

६ अम़ार मुखलात परमेस्वरेर प्रसंसा रहकि,

आर अम़ार हातलात दोधारिया तरुवाल रहकि,

७ जेसे अम़ा जात जातेर लोकलाक,

बदला लिबार पारोक, 

आर जात जातेर लोकलाक,

दन्ड दिबा पारोक।

८ अम़ार राजालाक झिन्झ्रि दे,

आर अम़ार भारादारलाक, 

लुहार करि दे बान्भा पारोक,

९ आर अम़ार ताने ठहराल निसाफेर दन्डखान,

अम़ाक दिबा पारोक।

उहाँर गटे पबित्रजनलार गउरब याहाते छे। 

हल्लेलुयाह !

भजन १५०

परमप्रभुर प्रसंसा

१ हल्लेलुयाह !

परमप्रभुडक उहाँर पबित्रस्थानखानत प्रसंसा कर, 

उहाँर महिमामय आकासत,

उहाँर प्रसंसा कर।

२ उहाँर सक्‍तिसालि कामलार खातिर, 

उहाँर प्रसंसा कर। 

उहाँर सर्बोतम माहानतार खातिर,

उहाँर प्रसंसा कर।

३ साहाना बलाए,

उहाँर प्रसंसा कर। 

किथारा बाजा आर तार बाजा बलाए,

उहाँर प्रसंसा कर।

४ डाम्फा बलाते आर नाच्ते,

उहाँर प्रसंसा कर। 

तार बाजा आर बाँसि बलाए,

उहाँर प्रसंसा कर।

५ कर्तालेर धुनत उहाँर प्रसंसा कर। 

झाए झाए बल्बार झालला बलाए उहाँर प्रसंसा कर।

६ निकास फेर्बार हरेकटा जेअँत प्रानि,

परमप्रभुर प्रसंसा करोक।

हल्लेलुयाह !

मत्तिर

सुसामाद

परिचय

सुसामादेर अर्थ एइड हए कि इसु ख्रिस्‍टट लोकलार ताने आप्‍नार प्रानड अर्पन कर्बा संसारत आस्‍ले आर जाहाँए जाहाँए उहाँर पर बिस्‍वास कर्बे साभाउ पापेर छेमा पाए सर्गेर राजत ढुक्‍बे। खास करे कहले, सुसामादेर अर्थड युहन्‍ना ३:१६ पदत हेनङ कहए प्रस्‍ट भाबे लिखाल गेइचे, “परमेस्‍वरट संसारखानक हेनङ प्रेम कर्ले, उहाँए आप्‍नार एकटिया पुत्रडकअ देदिले, जेसे उहाँर पर बिस्‍वास कर्बार काहुँ नास ना होक, मातुन उहाँए अनन्‍त जिबन पाओक।”

बाइबलेर बिद्वानलार मइधे अधिकला बिद्वान एइड बिचार राखेचे कि सुसामादेर चारखान कितापेर मइधे मत्तिर कितापखान नि, मातुन मर्कुसेर सुसामादखान सब से पहिले लिखाल गेइस्‍ले (मर्कुसेर परिचयखान देखन)। भेलेला बिद्वान यहनङ सँचेचे, इसुर बार झना चेल़ार मइधे मत्ति नाएर कर उठाड मर्कुसटउ से पहिले इसुर जिबनेर बृतान्‍तड आरमेइक भासात लिखिस्‍ले (मत्ति १०:३; मक ३:१८)। पाछुत मर्कुसट खाँटि भाबे लिख्‍बार बाद, मत्तिड इ.स. ५५ से ६५ इर बिचत आप्‍नारे लिखाल बृतान्‍तडक आरमने सुध्राए लिख्‍ले। आर अइखान सुसामादत मर्कुसेर लिखाल सुसामादखानअ जरा दिले। बास्‍तबत, ५५ डा पदेर बाहिक मर्कुसेर गटेखान सुसामाद मत्तिरे सुसामादखानत छे।

मत्तिर सुसामादखानेर आखिरि संसोधन मत्तिड खुद आप्‍ने करिस्‍ले बा उहाँर सङे सम्‍बन्‍धित कुनह एकटा लोकेर पाए ग्रिक भासात कराल गेइस्‍ले। मत्तिर लिखाल सुसामादेर १०५० टा पदेर मइधे ५०० डा पद मर्कुसेर सुसामादखानते लिखाल छे आर बाकि २५० टा पद लुकार सुसामादखानत लिखाल गेइचे। बाइबलेर भेलेला बिद्वान इड सँचेचे, कि मर्कुसेर सुसामादखानेर बाहिक इसुर सिक्‍छालार आरह एकखान नथि छिले, अइखान नथिक मत्तिड आर लुकाड आप्‍ना आप्‍नि सुसामादलात सम्‍ठिचे।

आर भेलेला बिद्वानेर अनुसार मत्तिर सुसामादखानेर आखिरि संसोधन इ.स. ७० से ८० र बिचत एन्‍टिओखिया नगरत कराल गेइस्‍ले।मत्तिर सुसमादखान खास करे यहुदि जातेर लोकलार ताने लिखाल गेइस्‍ले। पुर्ना कारालेर (यहुदि धर्मसास्‍त्रेर) काथाला बा अगमबानिला इसुर जिबनत केनङ करे पुरा हइस्‍ले कहए मत्तिड इखान सुसामादत घने घने बाताइचे।

रुपरेखा

इसु ख्रिस्टेर बंसावलि आर जलम १:१-२:२३

बप्‍तिस्‍मा दुवा युहन्‍नार सेवाकाइ ३:१-१२

इसुर बप्‍तिस्‍मा आर परिक्छा ३:१३-४:११

गालिलत कराल इसुर सेवाकाइ ४:१२-१८:३५

गालिल से यरुसलेम तलिक १९:१-२०:३४

यरुसलेमत इसुर आखिरि हप्‍ता २१:१-२७:६६

इसुर मिर्तु आर पुनरुत्थान हबार बाद चेल़ालार बिचत प्रकट २८:१-२०

मत्तिर

सुसामाद

इसुर बंसाबलि

लुका ३:२३-३८

१

अब्राहामेर सान्‍तान,

दाउदेर सान्‍तान,

इसु ख्रिस्‍टेर बंसाबलिर बृतान्‍त,

२  

अब्राहामेर बेटा छिले इसहाक,

इसहाकेर बेटा याकुब,

याकुबेर बेटा यहुदा आर उहाँर भाइला,

३  

यहुदार बेटा फारेस आर जारा,

एम़ा रहए तामारेर कोखेर।

फारेसेर

बेटा एस्रोम आर एस्रोमेर बेटा आराम,

४  

आर आरामेर बेटा अमिनादाब,

अमिनादाबेर बेटा नास्‍सोन,

नास्‍सोनेर बेटा साल्‍मोन,

५  

साल्‍मोनेर बेटा बोअज,

याहाँए रहए राहाबेर कोखेर।

बोअजेर बेटा योबेद,

याहाँए रहए रुथेर कोखेर।

आर योबेदेर बेटा यस्‍सि,

६  

यस्‍सिर बेटा दाउद राजा,

आर दाउदेर बेटा सोलोमन,

याहाँर माअँड पहिले उरियार बेर्छानि रहकि।

७  

सोलोमनेर बेटा रोहोबाम,

रोहोबामेर बेटा अबियाहा,

अबियाहार बेटा आसाफ,

८  

आसाफेर बेटा योसाफात,

योसाफातेर बेटा योराम,

योरामेर बेटा ओजिया,

९  

ओजियार बेटा योआथाम,

योआथामेर बेटा आखाज,

आखाजेर बेटा हेजेकिया,

१० हेजेकियार बेटा मनस्‍से,

मनस्‍सेर बेटा आमोन आर आमोनर बेटा योसिया,

११ आर योसियार बेटा यखोनिया आर याहाँर भाइला,

एम़ार जलम बेबिलोनेर निर्वासनेर आगुते हइसेल्‍कि।

१२ बेबिलोनेर निर्वासनेर बाद जलम लुवाल:

यखोनियार बेटा सालथिएल।

सालथिएलेर बेटा जोरोबाबेल,

१३ जोरोबाबेलेर बेटा अबिउद,

अबिउदेर बेटा एलियाकिम,

एलियाकिमेर बेटा आजोर,

१४ आजोरेर बेटा सादोक,

सादोकेर बेटा आखिम,

आखिमेर बेटा एलिउद,

१५ एलिउदेर बेटा एलेयाजार,

एलेयाजारेर बेटा मत्‍थान,

मत्‍थानेर बेटा याकुब,

१६ आर याकुबेर बेटा योसेफ,

याहाँए रहए मरियमेर मर्दना।

एइड मरियमेर कोख से इसुर जलम हले जाहाँक ख्रिस्‍ट कहाल जाचे।

१७ अइनङ करे अब्राहाम से दाउद तलिक जम्‍मा हले चउद पुस्‍ता आर दाउदेर समय से बेबिलोनेर निर्वासन तलिक चउद पुस्‍ता आर बेबिलोनेर निर्वासन से ख्रिस्‍टेर जलम तलिक चउद पुस्‍ता।

इसु ख्रिस्‍टेर जलम

लुका २:१-७

१८ इसु ख्रिस्‍टेर जलम हेनङ करे हइस्‍ले: उहाँर माअँ मरियमेर माङनि योसेफेर सङे हइसेल्‍कि,

मातुन अम़ार बेहा हबार से आगुते मरियमेर कोखत पबित्र आत्‍मार पाए छुवा रहए गेल्‍कि।

१९ मातुन उहाँर दुल़ा योसेफट धर्मि लोक हबार कारन,

मरियमडक लाजत नि गिराए मने मने उहाँक त्‍यागि दिबा छाबिस्‍ले।

२० मातुन जेइखुना उहाँए इड काथार आरि घुरि कर्तेइ रहए,

ता देख!

प्रभुर एकटा सर्गदुत सपनत उहाँक दर्सन दिए कहल्‍कि,

“ए योसेफ!

दाउदेर सान्‍तान,

तुइँ मरियमडक कइना कर्बा भय ना करेक कियाँकि जेइड छुवा उहाँर कोखत छे उड छुवा पबित्र आत्‍मार पाए हइचे।

२१ आप उहाँए एकटा पुत्र जलम दिबे आर तम़ा उहाँर नाअँ इसु राखन कियाँकि उहाँए आप्‍नार लोकलाक अम़ार पापला से उद्धार कर्बे।”

२२ अगमबक्‍तार पाए बलाल प्रभुर बचनला पुरा होक कहए इला घटना हइस्‍ले:

२३ “देख,

एक झन आकुवारि पुवाति हबे आर उहाँए एकटा पुत्रक जलम दिबे आर उहाँर नाअँ इम्‍मानुएल राखाल जाबे।”

याहाँर माने हए,

“परमेस्‍वरट हामार सङे।”

२४ जेइखुना योसेफट जागिल पाले ते,

प्रभुर सर्गदुतट उहाँक जेनङ जेनङ कहिसेल्‍कि अइ अनुसार कर्ले आर मरियमडक कइना करिए लेआन्‍ले।

२५ मातुन मरियमड छुवाडक जलम नि दिबार तलिक योसेफट उहाँर सङे सहबास नि कर्ले आर योसेफट उड छुवार नाअँ इसु राख्‍ले।

पंडितला इसुर दर्सन कर्ले

२

हेरोदड राजा रहबारखुना इसुड यहुदियार बेथलेहेमत जलम लिले,

आर देख!

पंडितला पुरुब बिति से यरुसलेमत आसिए कहबा धर्ले,

२ “जाहाँए ते,

यहुदियार राजा हए जलम लिचे,

कोए उहाँए कुऩा छे?

कियाँकि हामा उहाँर तारोड पुरुब बिति देख्‍न आर उहाँर दर्सन कर्बा आसिचि।”

३ जेइखुना हेरोदड इड काथा सुन्‍ले,

ते उहाँए आर उहाँर सङे सङे यरुसलेमेर साभाउ घबराए गेले।

४ तने उहाँए यहुदिलार गटे मुल पुजारुकलाक आर सास्‍त्रिलाक जर करिए ख्रिस्‍टेर जलम कुऩा हबा परे कहए पुछारि कर्ले।

५ आर अम़ा उहाँक कहल्‍कि,

“यहुदियार बेथलेमत,

कियाँकि अगमबक्‍तालार पाए हेनङ लिखाल गेइचे:

६ ‘ओरे यहुदा मुलुकेर,

बेथलेम!

तुइँ यहुदार सासकलार मइधे काहाँरअ से कम नि छिस,

कियाँकि तोर ठिना से एकटा सासक निक्‍लिबे,

उहाँइ मोर प्रजा इस्राएलेर देखभाल कर्बे ’।”

७ तने हेरोदड पंडितलाक चुप्‍का डाकाए तारोड कुनबेला देखा दिस्‍ले कहए अम़ार ठिना से निस्‍ठुकि कर्ले।

८ आर उहाँए अम़ाक हेनङ कहए बेथलेम पाठाले,

“जाअ,

छुवाडक मन लागाए छाब आर जेइखुना उहाँक लागाल पाबन,

ते महँक सामाद दन जेसे महँ जाए उहाँर दर्सन करु।”

९ राजार काथाला सुनिए अम़ा आप्‍नार दामाल धरि लिले,

आर देख,

जेइड तारोक अम़ा पुरुब बिति देखिस्‍ले उड तारो अम़ार आगु आगु गेल्‍कि,

आर जेइठिना छुवाड रहए,

उखान ठाअँर उप्रत जाए एरि गेल्‍कि।

१० अम़ा तारोडक देखिए बाडा आनन्‍दित हले आर खोब खुसि मानाले।

११ तने अम़ा घरटर भित्रत ढुक्‍ले ते छुवाडक आप्‍नार माअँ मरियमेर सङे देख्‍ले।

आर अम़ा उहाँक हाँटुवा पारिए भक्‍ति दिले।

तने आप्‍ना आप्‍नि टप्‍लाला खुलाए उहाँक सना,

धुम्‍ना आर गन्‍धरस चऱाले।

१२ आर “हेरोदेर ठिना घुरिए ना जान्” कहबार सपनत चेतावनि पाबार कारन अम़ा भिन पाके आप्‍नार देस चलि गेले।

मिस्र देसत गमन

१३ जेइखुना अम़ा चलि गेले,

तने देख,

प्रभुर एकटा सर्गदुत योसेफटक सपनत देखा दिए कहल्‍कि,

“उठेक,

छुवाडक आर उहाँर माअँडक लिए मिस्र देसत पालाए जा आर मुइँ नि कहबार तलिक तुइँ अइठिना रहिस कियाँकि हेरोदड छुवाडक खतम कर्बार ताने खुजि कर्तोक।”

१४ तने योसेफट राते करे उठिए छुवाडक आर छुवार माअँडक लिए मिस्र देस चलि गेले,

१५ आर हेरोदड नि मर्बार तलिक अम़ा अइठिना रहले।

इड घटना अगमबक्‍तार पाए बलाल प्रभुर इड बचन पुरा हबार ताने हइस्‍ले,

“मुइँ मोर पुत्रडक मिस्र देस से डाकाए आन्‍नु।”

छुवालार संहार

१६ जेइखुना हरोदड दिसा पाले कि पंडितला उहाँक दागा दिए चलि गेल्‍कि,

ते याहाँए रिस्याए अगिन हए गेले आर पंडितलार पाए निस्‍ठुकि कराल समयड हिसाप करिए अइ अनुसार बेथलेम आर याहाँर लगेपासेर इलाकालार दुइ बच्छरकार आर ताहार से हेंटकार गटे बेटा छुवालाक लोक पाठाए मारिए खतम करुवाले।

१७ तने यर्मिया अगमबक्‍तार पाए बलाल इड बचन पुरा हल्‍कि,

१८ “रामात एकटा गाला सुना गेले,

कानारुवार गोग आर दारुन सोगेर चिहार,

राहेलड कानेचे आप्‍नार छुवालार ताने उहाँक

तसोबरि दिलउ नि झित मारेचे,

कियाँकि अम़ा आर नि ।”

मिस्र देस से नासरत घुरानि

१९ हेरोदड मारा पर्बारबाद देख,

मिस्र देसत प्रभुर एकटा सर्गदुत योसेफटक सपनत देखा दिए कहल्‍कि:

२० “उठेक!

छुवाडक आर याहाँर माअँडक लिए इस्राएल मुलुकत जा,

कियाँकि जेइला लोक छुवाडर प्रानड लिबा छाबिस्‍ले अम़ा मारा परिचे।”

२१ तने योसेफट उठिए छुवाडक आर छुवार माअँडक लिए इस्राएल मुलुकत आस्‍ले।

२२ मातुन जेइखुना उहाँए सुन्‍ले,

कि यहुदियात अर्खिलाउसट आप्‍नार बाप हेरोदेर बदला राज करेचे,

ते उहाँक हता जाबार डर लागि गेल्‍कि तने सपनत चेतावनि पाए उहाँए गालिल प्रान्‍तत चलि गेले।

२३ आर जाए नासरत नाएर एकखान नगरत रहबा धर्ले,

तने अगमबक्‍तालार पाए बलाल उड बचन पुरा हल्‍कि,

“उहाँक नासरि करे कहाल जाबे।”

बप्‍तिस्‍मा दुवा युहन्‍नार प्रचार

मर्कुस १:१-८; लुका ३:१-१८; युहन्‍ना १:१९-२८

३

उखुना बप्‍तिस्‍मा दुवा युहन्‍नाड यहुदियार निधुवा पाथारखानत हेनङ कहए प्रचार कर्ते आस्‍ले,

२ “पास्‍चाताप कर कियाँकि सर्गेर राजखान लगते चलि आसिचे।”

३ एइड लोकेर बिसयत यसइया अगमबक्‍ताड हेनङ कहिस्‍ले,

“निधुवा पाथारत एक झन गोग दिए दिए कहचे,

प्रभुर दामालड तियारि कर,

उहाँर डेगरट सोझ कर।”

४ युहन्‍नाड उँटेर रुनेर उर्ऩा पिऩे आर कम्‍मरत चेम्रार पेटि बाऩे आर उहाँए फेरुङ आर जङलि सहद खाए।

५ यरुसलेम आर गटेखान यहुदिया आर यर्दनेर लगेपासेर मुलुकेर गटे लोकला निक्‍लिए उहाँर ठिना आस्‍ले।

६ आर अम़ा आप्‍ना आप्‍नि पापलाक सुइकार कर्ते यर्दन लदिडत उहाँर पाए बप्‍तिस्‍मा लिले।

७ मातुन जेइखुना सदुकि आर फरिसिलाक बप्‍तिस्‍मा लिबार ताने आस्‍ते देख्‍ले,

ते अम़ाक कहले,

“ए साँपेर बाच्‍चाला!

आस्‍बार क्रोधखान से भाग्‍बा तम़ाक काहाँए चेतावनि दिल्‍कन?

८ अइताने आप पास्‍चाताप अनुसारेर फल फुलाअ।

९ आर तम़ा मनडत इड बिचार ना कर,

कि अब्राहामड हामार पिता हए,

कियाँकि मुइँ तम़ाक कहच्‍कन,

परमेस्‍वरट यहला पाथल से अब्राहामेर ताने सान्‍तान थार कर्बा पारे।

१० कुऱालिखान आल़ाए गाछेर गऱाखानत परिगेइचे।

अइताने असल फल नि फुलाबार हरेकटा गाछक काटिए गिराल जाबे आर अगिनत फेकाल जाबे।

११ मुइँ तम़ाक पास्‍चाताप करिचन कहए पानिर बप्‍तिस्‍मा दिच्‍कन मातुन मोर बाद जाहाँए आसेचे उहाँए मोर से अधिक सक्‍तिसालि छे।

मुइँ उहाँर चेटकाला उभाए बेर्बारअ लाइकेर नि छु।

उहाँए तम़ाक पबित्र आत्‍मा आर अगिनेर बप्‍तिस्‍मा दित्‍कन।

१२ उहाँर असाबार कुलाखान उहाँरे हातत छेक आर उहाँए आप्‍नार खामारिखान आच्‍छा से साफ्‍फा कर्बे आर गहमला बाखारित जर कर्बे मातुन कुटाला केधउ नि घेम्‍बार अगिनखानत जलाबे।”

इसुर बप्‍तिस्‍मा

मर्कुस १:९-११; लुका ३:२१-२२

१३ आर अइखुना इसुड युहन्‍नार पाए बप्‍तिस्‍मा लिबा गालिल से यर्दन लदित आस्‍ले।

१४ मातुन युहन्‍नाड उहाँक हेनङ कहए माना करेल्‍कि,

“मोक तोर पाए बप्‍तिस्‍मा लिबा परे मातुन तुहें मोर ठिना आस्‍लो?”

१५ सेने इसुड उहाँक उत्रा दिल्‍कि,

“आल़ा एइनङ हबा दे कियाँकि एइनङ करे हामाक गटे धार्मिकताला पुरा कर्बार उचित छे।”

तने उहाँए राजि हए गेल्‍कि।

१६ आर बप्‍तिस्‍मा लिबार बाद इसुड अइसाथ पानिखान से उठले।

आर देख!

सर्गखान खुलि गेल्‍कि आर उहाँए परमेस्‍वरेर आत्‍माडक घुगुर लाखा नाम़्‍ते आर आप्‍नार पर आस्‍ते देख्‍ले।

१७ आर देख!

सर्ग से हेनङ कहबार एकटा गाला आसेल्‍कि,

“याहाँए मोर प्रिय पुत्र हए,

याहाँर पर मुइँ बाडा खुसि छु।”

इसुडक परिक्छा

मर्कुस १:१२-१३; लुका ४:१-१३

४

तने दियाबलसेर पाए इसुर परिक्छा हबार ताने आत्‍माड उहाँक निधुवा पाथारेर बिति लेगेल्‍कि।

२ उहाँए चालिस दिन आर चालिस रात भरे उपासे रहले,

ताहार बाद उहाँक भोक लागि गेल्‍कि।

३ तने परिक्छाकराड आसिए उहाँक कहल्‍कि,

“तुइँ जदि परमेस्‍वरेर पुत्र हइस ते,

ले इला पाथलक रुटि हबार आग्‍या दे।”

४ मातुन उहाँए उत्रा दिल्‍कि,

“धर्मसास्‍त्रखानत हेनङ लिखाल छे ‘लोकट बाठे रुटिर भरे नि मातुन परमेस्‍वरेर मुख से निक्‍लाल हरेकटा बचन से जिएचे’।”

५ तने दियाबलसट उहाँक पबित्र नगरखानत लेजाए मुन्‍डिलेर टुहिडत थार कराल्‍कि।

६ आर कहल्‍कि,

“तुइँ जदि परमेस्‍वरेर पुत्र हइस ते ले हेता से कुदेक कियाँकि धर्मसास्‍त्रत हेनङ लिखाल छे,

‘उहाँए तोर खातिर आप्‍नार

सर्गदुतलाक आग्‍या दितोक आर

अम़ा तोक हाते हाते लुखि लितोक,

निते तोर ठेङला पाथललात आछार खातोक ’।”

७ इसुड उहाँक कहल्‍कि,

“आर धर्मसास्‍त्रत यहनङ त लिखाल छे,

‘तुइँ परमप्रभु आप्‍नार परमेस्‍वरेर परिक्छा ना लिस’।”

८ फेर दियाबलसट उहाँक एकखान उँच्‍च पाहारत लेगेल्‍कि आर संसारेर गटे राजला आर याहाँर बइभबला देखाल्‍कि।

९ आर उहाँक कहल्‍कि,

“तुइँ जदि मोक हाँटुवा पारिए दन्डवत करिस ते इला गटे कुछु मुइँ तोक देदिम्‍कुन।”

१० तने इसुड उहाँक कहल्‍कि,

“तुइँ सइतान हेता से भागिजा!

कियाँकि धर्मसास्‍त्रखानत लिखाल छे,

‘तुइँ परमप्रभु आप्‍नार परमेस्‍वरटके दन्डवत करिस आर बाठे उहाँर सेबा करिस’।”

११ तने दियाबलसट उहाँक छरिए चलि गेल्‍कि आर देख!

सर्गदुतला आसिए उहाँर सेबा टहल कर्बा धरेल्‍कि।

गालिलत इसुर सेबाकाइ

मर्कुस १:१४-१५; लुका ४:१४-१५

१२ जेइखुना इसुड सुन्‍ले कि युहन्‍नाड धरा परि गेल,

ते उहाँए गालिल चलि गेले।

१३ इखान नगर जबुलुन आर नप्‍तालिर मुलुकेर सुमुन्‍दरेर काछारत छे।

आर उहाँए नासरत नगरखान छरिए कफर्नहुम नगरत जाए रहबा धर्ले।

१४ तने यसइया अगमबक्‍तार पाए बलाल इड बचन पुरा हले,

१५ “ए जबुलुनेर मुलुक आर नप्‍तालिर मुलुक,

सुमुन्‍दरेर माखे जाबार दामाल,

यर्दनेर उपार,

परजातियालार गालिल।

१६ आन्‍धारत रहबार लोकला एकटा बार्का ओजोत देखिचे,

आर मिर्तुर छियाँर मुलुकत रहबार लोकलार पर ओजोत फुटिचे।”

१७ अइखुना से इसुड हेनङ कहए प्रचार कर्बा धर्ले,

“पास्‍चाताप कर कियाँकि सर्गेर राजखान लगते चलि आसिच्‍कन।”

चार झना माछुवारक इसुर बलाहाट

मर्कुस १:१६-२०; लुका ५:१-११

१८ इसुड गालिल सुमुन्‍दरेर काछारे काछारे बेराते जाबारखुना,

दुइ भाइक आर्थात सिमोन कहबार पत्रुसटक आर पत्रुसेर भाइ आन्‍द्रियासटक सुमुन्‍दरटत भेर्का फेकाते देख्‍ले कियाँकि अम़ा माछुवार रहए।

१९ उहाँए अम़ाक कहले,

“मोर पाछु धर आर मुइँ तम़ाक लोकपक्रा माल़ा बेनाम्‍कन।”

२० अइसाथ अम़ा आप्‍नार भेर्काला छरिए इसुर पाछु धरि लिले।

२१ आर हता से थोरेक दुर जाबार बाद उहाँए भिन दुइ भाइक आर्थात जब्‍दियार बेटा याकुबडक आर याहाँर भाइ युहन्‍नाडक आप्‍नार बाप जब्‍दियार सङे लावखानत भेर्का सियाते देख्‍ले,

आर इसुड अम़ाकअ डाकाले।

२२ अइसाथ लावखान आर आप्‍नार बापटक अइठिना छरि दिए अम़ाउ इसुर पाछु धरि लिले।

इसुड सिकाले, प्रचार कर्ले आर संअ कर्ले

लुका ६:१७-१९

२३ ताहार बाद इसुड अम़ार सभाघरलात सिकाते,

राजेर सुसामाद प्रचार कर्ते आर सब किसिमेर रोग आर सब किसिमेर बाबद धराल लोकलाक संअ कर्ते गटेखान गालिल भरे बेराले।

२४ आर उहाँर चार्चा गटेखान सिरियात छिर्याए गेल्‍कि।

तने लोकला गटे बेमारिलाक,

हर किसिमेर रोग आर बेथा से ग्रस्‍त,

भुत धराल,

आँउरिया आर रतपरा बेमारिलाक उहाँर ठिना आनेल्‍कि आर इसुड अम़ाक संअ कर्ले।

२५ तने गालिल,

डेकापोलिस,

यरुसलेम,

यहुदिया आर यर्दनेर उपार से आसाल जेरहर जेरह लोकला उहाँर पाछु पाछु बेर्बा धरेल्‍कि।

पाहारेर उपदेस

लुका ६:२०-२३

५

जेरहर जेरह लोकला जर हबा देखिए इसुड पाहारखानेर पर जाए बठले आर उहाँर चेल़ाला उहाँर ठिना आसेल्‍कि।

२ तने उहाँए अम़ाक हेनङ कहए सिकाबा धर्ले,

३  

“धन्‍य हए अम़ा,

जाहाँए आत्‍मात गरिप छे,

कियाँकि सर्गेर राजखान अम़ारे हकि।

४  

धन्‍य हए अम़ा,

जाहाँए सोग करेचे,

कियाँकि अम़ा तसोबरि पाबे।

५  

धन्‍य नम्र लोकला,

कियाँकि अम़ा पृथिमिर अधिकार पाबे।

६  

धन्‍य हए अम़ा,

जाहाँए धार्मिकतार ताने भोके आर प्‍याँसे छे,

कियाँकि अम़ा सन्‍तुस्‍ट हबे।

७  

धन्‍य दयाबान लोकला,

कियाँकि अम़ा दया पाबे।

८  

धन्‍य सुद्ध मनेर लोकला,

कियाँकि अम़ा परमेस्‍वरटक देख्‍बे।

९  

धन्‍य मिलाप आन्‍बार लोकला,

कियाँकि अम़ाक परमेस्‍वरेर सान्‍तान करे कहाल जातेक।

१० धन्‍य अम़ा जाहाँए धार्मिकतार खातिर सास्‍ति पाचे,

कियाँकि सर्गेर राजखान अम़ारे हकि।

११ “धन्‍य हबन तम़ा जेइखुना लोकला मोर खातिर तम़ार निन्‍दा कर्तकन,

तम़ाक सातात्‍कन आर झुट्टा लाछाङि लागाए तम़ार खिलापत नान्हा किसिमेर कुबचन बल्तकन।

१२ तम़ा आनन्‍द मानाअ आर खुसि ह,

कियाँकि सर्गत तम़ार बड इनाम हत्‍कन,

कियाँकि तम़ार से आगुकार अगमक्‍तालाकअ अम़ा एइनङ करे साताइस्‍ले।

नुन आर ओजोत

मर्कुस ९:५०; लुका १४:३४-३५

१३ “तम़ा पृथिमिर नुन हन्,

नुनेर स्वादडए जदि हाराए जाए ते,

उखान नुनक केनङ करे आरमने नुन्‍छा बेनाए।

ताहार बाद उखान नुनक निक्‍लाए फेकाए दिबार आर लोकला ठेङ दे खेचोक कहए छरि दिबार बाहिक आर कोए कामेर नि हबे।

१४ “तम़ा संसारेर ओजोत हन।

पाहारखानेर पर बसाल नगरखान नुकाए रहबा नि पार्बे।

१५ लोकला गेछाड लागाए काट्ठा दे झापा दिए नि राखेचे मातुन चेराकदानिर पर राखेचे आर गेछाड घरटत रहबार साभाक ओजोत देचे।

१६ अइभाबे तम़ारअ ओजोतखान लोकलार आगुति प्रकासमान हकन जेसे तम़ार भाला कामला देखिए अम़ा सर्गत रहबार तम़ार पिताडर महिमा कर्कन।

बिधानेर बिसयत सिक्‍छा

१७ “इड ना सचन कि मुइँ मोसार बिधानखानक आर अगमबक्‍तालार सिक्‍छालाक रद्द कर्बा आसिचु।

मुइँ उलाक रद्द कर्बा नि बुरु पुरा कर्बा आसिचु।

१८ कियाँकि छेच्‍कारे,

मुइँ तम़ाक कहच्‍कन,

सर्ग आर पृथिमिखान रहबार तलिक हरेकटा काथा पुरा नि हए बिधानखान से एकअडा मात्रा बा बुन्‍दा नि हाराबे।

१९ ताहाते इला आग्‍यार मइधे छट से छट आग्‍याडकअ जाहाँए भङ करेचे आर लोकलाक अइनङ कर्बा सिकाचे ते,

उहाँक सर्गेर राजत साभार से छट कहाल जाबे मातुन जाहाँए उलार पालन करेचे आर पालना कर्बा सिकाचे ते उहाँक सर्गेर राजत बड कहाल जाबे।

२० कियाँकि मुइँ तम़ाक कहच्‍कन,

तम़ार धर्म कर्मला सास्‍त्रि आर फरिसिलार से बेसि नि हले,

तम़ा कोए हाले सर्गेर राजत ढुक्‍बा नि पार्बन।

गस्‍सार बिसयत सिक्‍छा

२१ “तम़ा सुनिचन कि पुर्ना कालेर लोकलाक हेनङ कहाल गेइसेल्‍कि,

“हात्‍या ना कर आर जाहाँए हात्‍या कर्बे उहाँए निसाफेर भागिदार हबे।”

२२ मातुन मुइँ तम़ाक कहच्‍कन,

जाहाँए आप्‍नार भाइडर पर गस्‍सा हबे,

उहाँए निसाफेर भागिदार हबे आर जाहाँए आप्‍नार भाइडर अपमान कर्बे उहाँक माहा सभार आगुति जाबाफ दिबा पर्तेक आर जाहाँए आप्‍नार भाइडक “ए मुर्ख!”

कहबे,

उहाँए नरकेर अगिनेर भागिदार हबे।

२३ ताहाते आप्‍नार दानला बेदिडत चऱाते चऱाते तुइँ जदि फम पाए जाइस कि तोर भाइर मनडत तोर खिलापत कुछु छेक जदि ते,

२४ तोर दानला अइठिना बेदिडरे आगुति थए दे आर प्रथमे जाए तोर भाइडर सङे मिलाप करेक तने आसिए दानला चऱाइस।

२५ “काहुँ तोर खिलापत मुद्दा दिकु ते अदालत जाबार आगुते उहाँर सङे जल्‍दि करे मेटमाट करिले।

निते उहाँए तोक न्‍यायधिसेर हातत सँपि दितोक।

आर तने न्‍यायधिसट हाकिमेर हातत सँपिदित्‍कु आर हाकिमड तोक कइदत जाँकि दितोक।

२६ छेच्कारे,

मुइँ तोक कहच्‍कुन,

जेइखुना तलिक तुइँ एक एक इम्‍पि चुक्‍ता नि कर्बो,

तुइँ कोए हाले छुटिए आस्‍बा नि पार्बो।

ब्‍यभिचारेर बिसयत सिक्‍छा

२७ “तम़ा हेनङ कहते सुनिचन “तुइँ ब्‍यभिचार ना कर्।”

२८ मातुन मुइँ तम़ाक कहच्‍कन,

काहुँ जदि कोएड बेर्छानिक काम बासनार भाबना से देखेचे,

ते उहाँए अइखुना मनडत उहाँर सङे ब्‍यभिचार करि फेकाचे।

२९ तम़ार दाहिनाड चखु जदि तम़ाक पाप करुवाच्‍कन ते,

चखुडक घक्‍लाए निक्‍लाए द।

तम़ार गटेड देहा नरकत पर्बार से बुरु देहार एकखान अंग नि रहलेइ तम़ार भाला हत्‍कन।

३० आर तम़ार दाहिनाखान हात जदि तम़ाक पाप करुवाच्‍कन ते,

उखान हातक काटिए फेकाए द।

तम़ार गटेड देहा नरकत पर्बार से बुरु देहाडर एकखान अंग नि रहलेइ तम़ार भाला हत्‍कन।

त्याग पत्रर बिसयत सिक्‍छा

मत्ति १९:९; मर्कुस १०:११-१२; लुका १६:१८

३१ “आर यहनङ कहाल गेइसेल्‍कि,

‘जाहाँए आप्‍नार मगिडक त्‍याग कर्बे,

उहाँए मगिडक एकखान त्याग पत्र लिखिदोक।’

३२ मातुन मुइँ तम़ाक कहच्‍कन,

जाहाँए ब्‍यभिचारेर दुसिया बाहिक भिन कारने आप्‍नार मगिडक त्‍याग करेचे,

उहाँए आप्‍नार मगिडक ब्‍यभिचारिनि बेनाचे आर जाहाँए उड त्‍यागाल बेर्छानिडर सङे बेहा करेचे उहाँउ ब्‍यभिचार करेचे।

सत खाबार बिसयत सिक्‍छा

३३ “तम़ा यहनङ सुन्‍बापान,

पुर्ना कालेर लोकलाक हेनङ कहाल गेइसेल्‍कि,

‘तुइँ झुट्ठा सत ना खा मातुन प्रभुर ताने खाल सतटक पुरा कर्।’

३४ मातुन मुइँ तम़ाक कहच्‍कन,

सत खाबे ना करन।

सर्गेर नाअँत सत ना खाअन कियाँकि उखान परमेस्‍वरेर सिंहासन हए।

३५ नाते पृथिमिर नाअँत सत खाअन,

कियाँकि उखान उहाँर पाअँदानि हए।

नाते यरुसलेमेर नाअँत सत खाअन,

कियाँकि उखान माहा राजार नगर हए।

३६ तुइँ आप्‍नार मुथाडरअ सत ना खा,

कियाँकि तुइँ मुथार एकखान चुलि तलिक काल बा धग बेनाबा नि पार्बो।

३७ तम़ार काथाड हकन ते ‘हँ’ भरन आर नि हकन ते ‘नि’।

याहाँर से फाजुलला काथा दुस्‍टडर तरफकार हए।

बदला लिबार बिसयत सिक्‍छा

लुका ६:२९-३०

३८ “आर तम़ा यहनङ सुन्‍बापान,

हेनङ कहाल गेइसेल्‍कि,

‘चखुर बदला चखु आर दाँतेर बदला दाँत,’

३९ मातुन मुइँ तम़ाक कहच्‍कन,

दुस्‍ट लोकलार सङे मुकाबिला ना कर।

बुरु काहुँ तम़ार दाहिनाड गालत ठुक्‍कन ते दस्राडउ गाल जुरिद।

४० आर काहुँ जदि मुद्दा दिए तम़ार जामाखान लिबा छाब्‍कन ते,

उहाँक तम़ार गिलापटउ देद।

४१ काहुँ जदि तम़ाक आधा कोस जाबार कर कर्कन ते तम़ा उहाँर सङे एक कोस तलिक चलि जाअ।

४२ जाहाँए तम़ार ठिना माङेच्‍कन उहाँक द।

आर जाहाँए तम़ार ठिना से पइचा माङेच्‍कन,

उहाँक इन्‍कार ना कर।

दुस्‍मनलाक प्रेम करि

लुका ६:२७-२८; ३२-३६

४३ “तम़ा सुन्‍बापान यहनङ कहाल गेइसेल्‍कि,

‘तम़ा आप्‍नार पर्सियालाक प्रेम कर’ आर आप्‍नार दुस्‍मनलाक घिन कर।

४४ मातुन मुइँ तम़ाक कहच्‍कन,

दुस्‍मनलाक प्रेम कर आर जाहाँए तम़ाक साताच्‍कन अम़ार ताने प्रार्थना कर,

४५ जेसे तम़ा आप्‍नार सर्गेर पितार सान्‍तान हन् कियाँकि उहाँए दुस्‍ट आर भाला दनहलाके धुप देचे,

आर धर्मि अधर्मि दनहलारे पर पानि बर्साचे।

४६ कियाँकि जाहाँए तम़ाक प्रेम करेच्‍कन बाठे अम़ाके जदि तम़ा प्रेम कर्बन ते किसेर इनाम पाबन?

कर उठालाउ कि अइनङ करेचे नि?

४७ तम़ा जदि सुधाए आप्‍नारे दादा भाइलाक बन्‍दगि करेचन ते,

आरला लोक से कि बेसि कर्लन?

परजातियालाउ कि अइनङ करेचे नि?

४८ अइताने जेनङ तम़ार सर्गेर पिताड सिद्ध छकन,

तम़ाउ अइनङ सिद्ध ह।

दानेर बिसयत सिक्‍छा

६

“हुँसियार रह,

लोकला देख्‍कन कहए तम़ा अम़ार आगुति धर्म कर्म ना कर।

निते तम़ार सर्गेर पितार ठिना से तम़ा कुछु इनाम नि पाबन।

२ “ताहाते जेइखुना तुइँ दान दिबो,

भित्तरपापियालार लाखा ना करेक।

लोकलार ठिना से आदर पाबार ताने अम़ा सभाघरलात आर सरकलात ढलाइ पिटाए दान देचे।

छेच्‍कारे,

मुइँ तम़ाक कहच्‍कन,

अम़ा आप्‍नार इनामड पाए गेइचे।

३ मातुन जेइखुना तुइँ दान दिबो,

तोर बायाँ हातखान दिसा ना पाकु कि तोर दाहिना हातखान कि करेचोक।

४ तोर दानला गुप्‍त रहकु आर गुप्‍त भाबे कराल कामलाक देख्‍बार तोर पिताड तोक इनाम दिकु।

प्रार्थनार बिसयत सिक्‍छा

लुका ११:२-४

५ “जेइखुना तम़ा प्रार्थना कर्बन,

भित्तरपापियालार लाखा ना हन कियाँकि अम़ाक सभाघरलात आर सरकेर चोकलात लोकला देख्‍कि कहए थार मारिए प्रार्थना कर्बा मेनाचेक।

छेच्‍कारे,

मुइँ तम़ाक कहच्‍कन,

अम़ा आप्‍नार इनामड पाए गेइचे।

६ मातुन जेइखुना तुइँ प्रार्थना कर्बो,

आप्‍नार कठाडत जा आर केबारखान लागाए गुप्‍तत रहबार तोर पिताडक प्रार्थना कर्।

आर गुप्‍त भाबे कराल कामलाक देख्‍बार तोर पिताड तोक इनाम दितोक।

७ “आर जेइखुना प्रार्थना कर्बन,

तम़ा परजातियालार लाखा अर्थहिन काथाला ना बर्लन कियाँकि अम़ा सँचेचे,

भेलेला काथा बल्‍ले तने परमेस्‍वरट एम़ार काथाला सुन्तेक।

८ तम़ा अम़ार लाखा ना ह,

कियाँकि तम़ा माङबार से आगुते तम़ार पिताड जानेच्‍कन कि तम़ाक कि लाग्‍कन।

९ ताहाते तम़ा हेनङ कहए प्रार्थना कर:

“सर्गत रहबार हे हामार पिता,

तोर नाअँड पबित्र होक।

१० तोर राजखान आसोक,

सर्गत जेनङ तोर इच्‍छाड पुरा हचोक

अइनङति इखान पृथिमितअ पुरा हकु।

११ आझिअ हामाक हामार दिनभरकार खराक दे,

१२ हामार अपराधला छेमा करि दे,

जेनङति हामाउ आप्‍नार अपराधिलाक छेमा करिचि।

१३ हामाक परिक्छात गिर्बा नादिस,

मातुन दुस्‍टड से बचाए राखिस,

कियाँकि,

राज,

पराक्रम आर महिमा सदा सर्बदा तहरे हकु आमेन।

१४ कियाँकि तम़ा जदि तम़ार खिलापत कराल लोकलार पापलाक छेमा कर्बन ते तम़ारअ सर्गेर पिताड तम़ाक छेमा कर्तकन।

१५ मातुन तम़ा जदि तम़ार खिलापत कराल लोकलार पापलाक छेमा नि कर्बन,

ते तम़ारअ पिताड तम़ाक छेमा नि कर्तकन।

उपासेर बिसयत सिक्‍छा

१६ “आर जेइखुना तम़ा उपासे रहबन,

भित्त‍रपापियालार लाखा मन्‍झुरा हए ना रहन,

कियाँकि अम़ा उपासे छु कहए देखाबार ताने आप्‍नार मुखखान आन्‍धार करिए रहचे।

छेच्‍कारे,

मुइँ तम़ाक कहच्‍कन,

अम़ा आप्‍नार इनामड पाए गेइचे।

१७ मातुन तुइँ जेइखुना उपासे रहबो,

मुथाडत तेल बुला आर आप्‍नार मुखखान धो,

१८ तुइँ उपासे छिस कहए लोकला नि मातुन गुप्‍तत रहबार तोर पिताड देख्‍कु आर गुप्‍तत कराल कामलाक देख्‍बार तोर पिताड तोक इनाम दिकु।

सर्गेर धन

लुका १२:३३-३४

१९ “तम़ा आप्‍नार ताने पृथिमित धन सम्‍पति ना थिताअ,

हेता घुन धरेचे आर कार्खि परेचे आर चोरला घरट फुटाए चुरि करिए लेजाचे।

२० मातुन तम़ा आप्‍नार ताने सर्गत धन सम्‍पति थिताअ हता नाते घुन धरेचे,

नाते कार्खि परेचे आर नाते हतिना चोरला चुरि करिए लेजाचे।

२१ कियाँकि जेइठिना तोर धनला रहतोक अइठिना तोर मनडउ रहतोक।

देहार ओजोत

लुका ११:३४-३६

२२ “चखुड देहाडर गेछा हए।

ताहाते तम़ार चखुड जदि ठिक छकन ते,

तम़ार गटेड देहा जऩाक रहत्‍कन।

२३ मातुन तम़ार चखुडए जदि आच्‍छा नि छकन ते तम़ार गटेड देहा आन्‍धार घिट घिट हत्‍कन।

तम़ार भित्तरकार ओजोतखाने जदि आन्‍धार हकन,

ते उखान आन्‍धार केनङ डरलाग्‍गा हत्‍कन!

परमेस्‍वर आर धन सम्‍पति

लुका १६:१३

२४ “काहुँ दुइडा मालिकेर सेबा कर्बा नि पार्बे,

कियाँकि एक झनाक उहाँए हेला कर्बे आर एक झनाक माया कर्बे आर्थात एक झनार पर उहाँए बफादार हबे आर एक झनाक तुच्‍छ गन्‍बे।

तम़ाउ परमेस्‍वर आर धन दनहरे सेबा कर्बा नि पार्बन।

परमेस्वरेर पर भार्सा

लुका १२:२२-३१

२५ “ताहाते मुइँ तम़ाक कहच्‍कन,

जिबन जिबार ताने कि खाम बा कि पिम बा आप्‍नार देहाडर ताने कि पिऩ्म कहए फिकिर ना कर।

जिबनड खराकला से आर देहाड नुआँपाटाला से कि अधिक महत्‍वपुर्न हए नि?

२६ आकासत उराबार पखिलाक देख।

अम़ा नाते छिर्याचे,

नाते बुनेचे,

नाते बाखारिते थिताचे,

ताहुँ तम़ार सर्गेर पिताड अम़ाक खिलाबे करेचेक,

अम़ार से कि तम़ा बेसि मोलेर छन नि?

२७ तम़ार मइधे काहाँए फिकिर करिए आप्‍नार उमेरखान एकपल बार्भा पार्बन?

२८ “तम़ा कियाँ नुआँपाटार बिसयत फिकिर करेचन?

जङलि लिलि फुलला केनङ करे बाऱेचे बिचार कर त।

अम़ा नाते मेहनेत करेचे,

नाते तातकाटन करेचे।

२९ मातुन मुइँ तम़ाक कहच्‍कन,

सोलोमन राजाड आप्‍नार गटेखान ठाटबाटत इलार मइधे एकटा फुलेरअ लाखा नि छाजा पाइस्‍ले।

३० जेइला बन आझि छे आर काल़ि आखत जाबे सेइलाक जदि परमेस्‍वरट हेनङ पिऩाचे ते,

ए अल्‍पबिस्‍वासिला,

तम़ाक कि आरह बेसि करे पिऩात्‍कन नि?

३१ “ताहाते कि खाबन बा कि पिबन बा कि पिन्भन कहए फिकिर ना कर।

३२ कियाँकि इला काथार तनेमने परजातियाला रहचे।

आर तम़ार सर्गेर पिताड जानेच्‍कन कि तम़ाक इला काथा लाग्‍कन।

३३ प्रथमे बुरु तम़ा उहाँर राजेर आर उहाँर धार्मिकतार खुजि कर,

आर उ गटेला काथा तम़ारे हत्‍कन।

३४ ताहाते काल़िकार दिनडर ताने फिकिर ना कर,

कियाँकि काल़िकार दिनड आप्‍नार फिकिर आप्‍ने कर्बे।

आझिकार तकलिफखान आझिकार ताने काफि छे।

पोरेर निसाफ ना कर

लुका ६:३७-३८, ४१-४२

७

“पोरेर निसाफ ना कर,

जेसे तम़ारअ निसाफ ना कर्कन।

२ कियाँकि जेइभाबे तम़ा निसाफ कर्बन,

अइभाबे तम़ारअ निसाफ हत्‍कन आर जेइड नापे तम़ा दिबन,

अइड नापे तम़ाउ पाबन।

३ कियाँ तम़ा आप्‍नार भाइडर चखुर खेंचखान देखेचन,

मातुन आप्‍नारे चखुर ढेङड नि देखेचन ?

४ तोर आप्‍नारे चखुडत ढेङ रहते रहते केनङ करे तुइँ भाइडक कहचिस,

“दे त तोर चखुड से खेचखान निक्‍लाए दिकुन?”

५ ए भित्तरपापिया,

प्रथमे आप्‍नारे चखुड से ढेङड निक्‍ला,

तने भाइर चखुड से खेचखान निक्‍लिबार ताने तोक झलझल करे देखा जातोक।

६ “पबित्र चिजला कुकुरलाक ना दे।

आर तोर मोतिला सोंरलार आगुति ना फेका,

निते अम़ा उलाक ठेङला दे खिचखाच करिए उल्‍टिए तहँके झप्‍टिए धर्तोक।

माङ, खुजि कर आर ढिक ढिकाअ

लुका ११:९-१३

७ “माङ,

तम़ाक दुवाल जात्‍कन।

खुजि कर,

तम़ा पाबन।

ढिक ढिकाअ आर तम़ार ताने केबारखान खुल्तकन,

८ कियाँकि माङबार हरेक झन पाबे,

आर जाहाँए खुजि कर्बे उहाँए पाबे,

आर जाहाँए ढिक ढिकाबे उहाँर ताने केबारखान खुलाल जाबे।

९ तम़ार मइधे काहाँए हुनङ छन ते आप्‍नार बेटाड रुटि माङले उहाँक पाथल दिबन?

१० आर्थात माछ माङले उहाँक साँप दिबन?

११ तम़ा दुस्‍ट छन ताहुँ आप्‍नार छुवालाक असल सान्‍दोस दिबा जानेचन जदि ते सर्गत रहबार तम़ार पिताड उहाँर सङे माङबार लोकलाक केताखान बेसि करे असल जिऩिस दितेक।

१२ “ताहाते,

लोकला तम़ार सङे जेनङ ब्‍यबहार कर्कन कहए तम़ा इच्‍छा करेचन,

तम़ाउ अम़ार सङे अइनङ ब्‍यबहार कर,

कियाँकि मोसार बिधान आर अगमबक्‍तालार सिक्‍छाए एइड।

सुटका केबार

लुका १३:२४

१३ “सुटका केबारखान दे ढुक,

कियाँकि बिनासेर बिति लेजाबार दामालड आसान छे आर याहाँर केबारखानअ चउडा छे,

आर भेलेला लोक अइदे ढुकेचे।

१४ कियाँकि जिबनेर बिति लेजाबार दामालड कठिन छे आर याहाँर केबारखानअ सुटका छे आर कमेला लोक इड दामाल लागापाचे।

गाछ आर याहाँर फल

लुका ६:४३-४४, १३:२५-२७

१५ “झुट्टा अगमबक्‍ताला से हुँसियार रह,

अम़ा तम़ार ठिना उपरे उपरे भेरार भेसत आस्तकन मातुन भित्रे भित्रे डरलाग्‍गा लेक्रालार लाखा हत्‍कन।

१६ तम़ा अम़ाक अम़ार फललाए से चिऩि फेकाबन।

काँटार झाङखानत नाकुन अंगुर फुले बाते बेम्‍लार काँटालात डुमर?

१७ अइनङ करे हरेकटा असल गाछ असले फल फुलाचे,

आर खाराप गाछट खारापे फल फुलाचे।

१८ असल गाछट खाराप फल नि फुलाचे,

नाते खाराप गाछट असल फल।

१९ असल फल नि फुलाबार हरेकटा गाछक काटाल जाबे आर अगिनत फेकाल जाबे।

२० अइनङ करे तम़ा अम़ाक अम़ार फललाए से चिऩि फेकाबन।

२१ “मोक ‘प्रभु प्रभु’ करे कहबार साभाउ सर्गेर राजत ढुक्‍बा नि पार्बे,

जाहाँए सर्गत रहबार मोर पिताडर इच्‍छाड पालना कर्बे बाठे उहाँइ ढुक्‍बे।

२२ उ दिना भेलेला झना मोक कहबे,

‘प्रभु!

प्रभु!’

तोर नाअँत कि हामा अगमबानि कर्न नि?

तोर नाअँत कि हामा भुत निक्‍लाइ नि?

तोर नाअँत कि हामा नान्हा किसिमेर सक्‍तिर काम कर्न नि?

२३ तने मुइँ अम़ाक कहम्‍किन,

‘मुइँ तम़ाक नि चिऩेच्‍कन,

ए दुस्‍ट काम कराला तम़ा मोर ठिना से दुर हए जाअ।’

दुइ किसिमेर घर बेनाला

लुका ६:४७-४९

२४ “जाहाँए मोर इला बचन सुनेचे आर अइ अनुसार चलेचे,

उहाँए हेनङ एकटा बुद्धिमान लोकेर लाखा हए,

जाहाँए आप्‍नार घरट चाट्टानत उठाले।

२५ पानि परेल्‍कि,

बाना आसेल्‍कि,

दुन बायाँर उठाल्‍कि आर उड घरक ठक्‍कर मार्बा धरेल्‍कि ताहुँ उड घर भाङिए नि परेल्‍कि कियाँकि उड घरेर भिटाड चाट्टानत बठाल रहकि।

२६ “आर जाहाँए मोर इला बचन सुनेचे मातुन अइ अनुसार नि चलेचे,

उहाँए एकटा हेनङ मुर्ख लोकेर लाखा हए,

जाहाँए आप्‍नार घरट बालुलात उठाले,

२७ जेइखुना पानि परेल्‍कि,

बाना आसेल्‍कि,

दुन बायाँर उठाल्‍कि आर उड घरक ठक्‍कर मार्बा धरेल्‍कि ते,

उड घर भाङिए परि गेल्‍कि आर उड घरेर सर्बनास हए गेल्‍कि।”

२८ इसुडर इला काथा कहाल हए जाबार बाद उहाँर सिक्‍छाला सुनिए लोकला छक परि गेले।

२९ कियाँकि उहाँए अम़ार सास्‍त्रिलार लाखा नि मातुन अधिकार पाआल लोकटर लाखा सिकाइस्‍ले।

इसुड एकटा कुऱिया रोगिडक संअ कर्ले

मर्कुस १:४०-४५; लुका ५:१२-१६

८

जेइखुना इसुड पाहारखान से नाम़िए आस्‍ते रहए,

ते एकखान बार्का भिर उहाँर लाट धरि लिल्‍कि।

२ आर देख,

एकटा कुऱिया रोगि उहाँर ठिना आसेल्‍कि आर उहाँर आगुति हाँटुवा पारिए कहल्‍कि,

“प्रभु!

तुइँ जदि इच्‍छा करिस ते,

मुइँ सुद्ध हबा पारु।”

३ तने इसुड हातखान आगु बाऱाए उहाँक लारिए कहल्‍कि,

“मुइँ इच्‍छा करेच्‍कुन,

सुद्ध हइजा।”

आर अइसाथ उहाँर कुऱिया रोगखान सुद्ध हए गेल्‍कि।

४ तने इसुड उहाँक कहल्‍कि,

“देखेक,

इड काथा तुइँ काहाँकअ ना कहिस।

बुरु पुजारुकेर ठिना जाए आप्‍नाक देखा आर लोकलार सबुतेर ताने मोसार आग्‍या अनुसार भोग चऱा।”

रोमि सेनापतिर बिस्‍वास

लुका ७:१-१०

५ जेइखुना इसुड कफर्नहुमत ढुक्‍ले ते,

एकटा रोमि सेनापति उहाँर आगुति आसिए नेहरा करिए कहल्‍कि,

६ “प्रभु!

मोर नकरट घरत रतपरा हइ छे आर बाडा कस्‍ट काटेचे।”

७ तने इसुड उहाँक कहल्‍कि,

“ले,

मुइँ जाए उहाँक संअ करि दिम्‍कुन।”

८ मातुन सेनापतिड उहाँक उत्रा दिल्‍कि,

“प्रभु!

मुइँ तोक मोर घरत लेजाबार लाइकेर नि छु,

बाठे बचनड कहए दे मोर नकरट संअ हए जाबे।

९ कियाँकि महँ अधिकारिर खटानत चल्‍बार लोक हउ,

मोर खटानत सिपाहिला चलेचे।

मुइँ एक झनाक ‘जा’ कहचु ते जाचे आर एक झनाक ‘आसेक’ कहचु ते आसेचे आर नकरटक,

‘इखान करेक’ कहचु ते उहाँए उखान करेचे।”

१० इसुड उहाँर काथाड सुनिए छक परि गेले आर आप्‍नार पाछु पाछु आस्‍बार लोकलाक कहले,

“छेच्‍कारे,

मुइँ तम़ाक कहच्‍कन,

इस्राएलतअ मुइँ हेनङ बिस्‍वास नि देखु।

११ मुइँ तम़ाक कहच्‍कन,

‘भेलेला लोक पुरुब बिति से आर पछिम बिति से आस्‍बे आर सर्गेर राजत अब्राहाम,

इसहाक आर याकुबेर सङे जोगेर चउकात बठबे।

१२ मातुन राजेर सान्‍तानलाक बाहार बिति आन्‍धारखानत फेकाए दुवाल जाबे।

हता लोकला कानारुवा कर्बे आर दाँतला केच्‍लाबे’।”

१३ तने इसुड सेनापतिडक कहल्‍कि,

“जा,

जेनङ तुइँ बिस्‍वास करिचिस अइनङ हकु।”

आर उहाँर नकरट अइबेला संअ हए गेल्‍कि।

इसुड भेलेला लोकक संअ कर्ले

मर्कुस १:२९-३४; लुका ४:३८-४१

१४ जेइखुना इसुड पत्रुसेर घर गेले ते,

देखेचे पत्रुसेर सास्रिड जरेर चुटे परिए छेक।

१५ तने उहाँए पत्रुसेर सास्रिडर हातखान लारेल्‍कि ते उहाँर जरखान पालाए गेल्‍कि आर उहाँए उठिए इसुर टहल टुक्रा करेल्‍कि।

१६ आर सान्‍जुवा पहरे,

लोकला उहाँर ठिना भुत धराल भेलेला लोकक आनेल्‍कि।

तने इसुड बचने दे दुस्‍ट आत्‍मालाक निक्‍लाले आर जाहाँए जाहाँए बेमारि रहए साभाक संअ कर्ले,

१७ इड घटनार कारन यसइया अगमबक्‍तार पाए बलाल इड अगमबानिड पुरा हले,

“उहाँए हामार उऩपुनालाक लिले

आर हामार रोगलाक आप्‍नार पर उठाले।”

इसुर चेल़ा हबार योग्‍यता

लुका ९:५७-६२

१८ आप्‍नार चारह बिति लोकलाक भिर लाग्‍बा देखिए इसुड चेल़ालाक तालडर उपार जाबार हुकुम दिले।

१९ तने एक झन सास्‍त्रि आसिए उहाँक कहल्‍कि,

“गुरु!

तुइँ जेइठिना जेइठिना जाबो,

महँ तोर पाछु पाछु जामु।”

२० मातुन इसुड उहाँक कहल्‍कि,

“फेउरलार गान्‍ढि रहचेक आर आकासेर पखिलार खता।

मातुन मान्‍सिर पुत्रडर मुथाड तलिक नुकाबार ठाअँ नि छेक।”

२१ चेल़ालार मइधे काहुँ उहाँक कहल्‍कि,

“प्रभु!

प्रथमे मोक मोर बाउडक गार्भा जाबा दे।”

२२ मातुन इसुड उहाँक कहल्‍कि,

“मुर्दारलाए मुर्दारलाक गाऱोक,

मातुन तुइँ मोर पाछु धरेक।”

इसुड दुन बायाँरखानक सन कर्ले

मर्कुस ४:३५-४१; लुका ८:२२-२५

२३ ताहार बाद इसुड लावखानत चर्ल़े आर चेल़ाला उहाँर पाछु पाछु गेल्‍कि।

२४ आर देख!

सुमुन्दरटत आच्‍काए एकखान बार्का डरलाग्‍गा दुन बायाँर उठाए दिल्‍कि आर पानिर गचियाला आछ्रिए आछ्रिए लावखानेर पर ढाइ मार्बा धरेल्‍कि मातुन उखुना इसुड निदत परि गेइस्‍ले।

२५ तने चेल़ाला उहाँर ठिना जाए हेनङ कहए जागिल कराबा धरेल्‍कि,

“बचा,

प्रभु!

हामा डुब्बा धरिचि!”

२६ आर उहाँए अम़ाक कहल्‍कि,

“ए अल्‍पबिस्‍वासिला!

तम़ा कियाँ डर खाचन?”

तने उहाँए उठिए दुन बायाँरखानक आर सुमुन्‍दरटक धम्काए लिल्‍कि आर हता पुर्नरुप से चारह बिति निघुप हए गेल्‍कि।

२७ तने अम़ा अचम्‍भित हए कहबा धर्ले,

“याहाँए केनङ लोक ते दुन बायाँरखान आर सुमुन्‍दरटउ याहाँर काथाला मानेचेक!”

भुत धराल दुइडा लोक

मर्कुस ५:१-२०; लुका ८:२६-३९

२८ जेइखुना इसुड सुमुन्‍दरेर उपार गदरिनियालार मुलुकत पुग्‍ले ते,

भुत धराल दुइ झन लोक कोबोरलार बिति से आसिए उहाँक भेट करेल्‍कि।

अम़ा हेनङ चान्‍डाल रहए कि काहुँ उड दामाल धरिए जाआसि कर्बा नि पारे।

२९ आर देख!

अम़ा चेचाए कहल्‍कि,

“हे परमेस्‍वरेर पुत्र!

हामार सङे तोर किसेर लाकाधाका?

हामाक कि तुइँ समयड से आगुते दन्‍ड दिबा आसिचिस?”

३० अम़ार से कुछु दुरत सोंरेर एकटा बार्का हान्‍जा खाते बेराते रहए।

३१ आर भुतला इसुडक हेनङ कहए नेहरा करेल्‍कि,

“तुइँ जदि हामाक निक्‍लाबे कर्बो ते,

हामाक सोंरेर उड हान्‍जात पाठाए दे।”

३२ आर इसुड अम़ाक कहल्‍कि,

“जाअ!”

तने अम़ा निक्‍लिए सोंरलार भित्रत ढुकि गेले।

आर देख!

गटेड सोंरेर हान्‍जा आर्दाङखान से गिर्गिराए दउरिए जाए सुमुन्‍दरटत गिरि गेले आर पानिखानत डुबिए मरि गेले।

३३ तने सोंर चराला नगरत दउरिए जाए गटे काथाला कहए दिले आर बिसेस करे भुत धराल लोकलाक कि कि हइसेल्‍कि उला काथा लोकलाक सुनाए दिले।

३४ आर देख,

इसुडक देख्‍बा नगरेर गटेला लोक उल्‍टिए आस्‍ले आर उहाँक देख्‍बार बाद अम़ा नेहरा करिए इसुडक अम़ार मुलुकखान से निक्‍लिए चलि जाबा कहले ।

इसुड एक झन रतपरा बेमारिक संअ कर्ले

मर्कुस २:१-१२; लुका ५:१७-२६

९

ताहार बाद इसुड लाएर पर चऱिए सुमुन्‍दरटर इपार आप्‍नार नगरत आस्‍ले।

२ एकटा रतपरा बेमारिक लोकला खाटखानत थाकाले हालतत उहाँर ठिना आन्‍ले।

आर इसुड अम़ार बिस्‍वासखान देखिए रतपराडक कहले,

“ए नुनु हुब करेक,

तोर पापला छेमा हए गेल्‍कु।”

३ केबा झन सास्‍त्रि मने मने सँच्‍ले,

“इड लोक त इस्‍वर निन्‍दा करेचे!”

४ मातुन इसुड अम़ार मनेर काथाला जानिए कहल्‍कि,

“कियाँ तम़ा मनडत दुस्‍ट बिचार करेचन?”

५ कुनड काथा कहबार आसान,

“तोर पापला छेमा हल्‍कु” कहबार ने “उठेक आर बेरा कहबार?”

६ मातुन तम़ा इड जान्‍बा पारन कि मान्‍सिर पुत्रडर सङे पृथिमिखानत पाप छेमा कर्बार अधिकार छेक,

तने इसुड रतपराडक कहले,

“उठेक तोर खाटखान उठा आर घर जा।”

७ आर उहाँए उठिए आप्‍नार घर चलि गेले।

८ इड घटना देखिए लोकला हाउ खाए गेले आर लोकलाक हेनङ अधिकार दिबार परमेस्‍वरेर अम़ा प्रसंसा कर्बा धर्ले।

मत्तिडक इसुर बलाहाट

मर्कुस २:१३-१७; लुका ५:२७-३२

९ हता से जाते जाते इसुड मत्ति नाएर एकटा लोकक कर उठा आड्डारत बठाल देख्‍ले आर उहाँक कहले,

“मोर पाछु धरेक।”

तने उहाँए उठिए उहाँर पाछु धरि लिल्‍कि।

१० आर देख!

जेइखुना उहाँए चउकात बठले,

ते भेलेला कर उठा आर पापिला आसिए इसु आर उहाँर चेल़ालार सङे खाबा बठेल्‍कि।

११ मातुन फरिसिला इड देखिए उहाँर चेल़ालाक कहल्कि,

“कियाँ तम़ार गुरुड कर उठा आर पापिलार सङे खाच्‍कन?”

१२ इड काथा सुनिए इसुड जाबाफ दिल्‍कि,

“बइधेर गरज निरोगि लोकलाक नि,

रोगि लोकलाक रहचेक।

१३ जाअ आर धर्मसास्‍त्रेर इड बचनेर माने कि हए पात्ता लागाअ,

‘मुइँ दया चाहाचु पसुर भोग नि।’

मुइँ धर्मिलाक नि मातुन पापिलाक डाकाबा आसिचु।”

उपासेर बिसयत प्रस्‍न

मर्कुस २:१८-२२; लुका ५:३३-३९

१४ तने युहन्‍नार चेल़ाला आसिए इसुडक कहल्‍कि,

“हामाउ उपासे रहचि आर फरिसिलाउ उपासे रहचे मातुन तोर चेल़ाला उपासत नि रहचोक,

याहाँर कारन कि?”

१५ तने इसुड अम़ाक कहल्‍कि,

“दुल़ाड सङे रहबार तलिक बइरातियाला नाकुन सोग करे?

मातुन अहनङ दिन आस्‍बे जेइदिना दुल़ाडक अम़ार ठिना से उठाए लुवाल जाबे तने अम़ा उपासे रहबे।

१६ “काहुँ नायाँ दाखमधखान पुर्ना मसकटत नि थिताचे।

हेनङ जदि करे ते,

१७ मसकट फुटिए दाखमधखान परिजातेक आर मसकटउ नास हए जातेक।

ताहाते लोकला नायाँ दाखमधखान नायाँ मसकटते थिताचे जेसे दनहखान सुरक्‍छित रहकि।

याइरसेर बेटिडक जिबनदान आर ढाल्‍ला बेमारिडक संअ करानि

मर्कुस ५:२१-४३; लुका ८:४०-५६

१८ “जेइखुना इसुड इला काथा अम़ाक कहतेइ छिले,

ता देख!

माहा सभार एक झन सासक आसिए उहाँर आगुति हाँटुवा पारिए कहबा धरेल्‍कि,

“मोर बेटिड आल़ाए आल़ाए प्रानड छरिचे,

मातुन तुइँ जाए जदि उहाँर पर आप्‍नार हातखान राखिदिस ते उहाँए बचि जाबे।”

१९ तने इसुड उठिए चेल़ालाक लिए उहाँर पाछु पाछु जाबा धर्ले।

२० आर देख!

एक झन बेर्छानि,

जाहाँए बार बच्छर से ढाल्‍ला बाबद से बेहाल छिले,

उहाँए इसुर पाछुति से आसिए इसुर नुआँर दसिड लार्ले।

२१ कियाँकि उहाँए मने मने सँचिस्‍ले,

“मुइँ बाठे उहाँर नुआँखान लार्लउ से संअ हइजामु।”

२२ पाछुति घुरिए इसुड उहाँर बिति देखिए कहल्‍कि,

“हुब करेक माइ,

तोर बिस्‍वासखाने तोक संअ करेल्‍कु।”

आर अइसाथ उड बेर्छानि संअ हए गेले।

२३ ताहार बाद जेइखुना इसुड सासकटर घरत जाए पुग्‍ले,

ते देखेचे बाँसिबलाला आर लोकला ओखोगोलो करेचेक।

२४ तने उहाँए अम़ाक कहले,

“हुदर जाअ!

कियाँकि माइड नि मरे,

याहाँए निदाचे।”

उहाँर काथाला सुनिए अम़ा हाँस्‍वा धरेल्‍कि।

२५ मातुन लोकलाक बाहार बिति निक्‍लाए दिबार बाद,

उहाँए भित्रत गेले आर माइडर हातखान धर्ले,

आर माइड उठि गेल्‍कि।

२६ इड काथार चार्चा गटेखान मुलुकत छिर्याए गेल्‍कि।

दुइडा आन्‍धाक दृस्‍टि दान

२७ आर जेइखुना इसुड हता से गेइस्‍ले,

ते दुइ झन आन्‍धा उहाँर पाछु धरि फेकाल्‍कि आर गोग दिए दिए कहबा धरेल्‍कि,

“हे दाउदेर पुत्र,

हामार पर दया करेक।”

२८ जेइखुना उहाँए घरटत ढुक्‍ले,

ते अहला आन्‍धा उहाँर ठिना आसेल्‍कि।

तने इसुड अम़ाक पुछारि करेल्‍कि,

“मुइँ इखान काम कर्बा पारिम कहए तम़ाक बिस्‍वास लागेच्‍कन?”

अम़ा उहाँक कहल्‍कि,

“हँ प्रभु।”

२९ तने उहाँए अम़ार चखुला लारिए कहल्‍कि,

“तम़ार बिस्‍वासखान अनुसार तम़ाक हकन।”

३० ताहार बाद अम़ार चखुला खुलि गेल्‍कि।

आर इसुड अम़ाक गम्‍भिर भाबे चेतावनि दिए कहल्‍कि,

“देख!

इड काथा काहुँ दिसा ना पाओक।”

३१ मातुन अम़ा हता से चलि जाए उहाँर नाअँड गटेखान मुलुकत छिर्याए दिल्‍कि।

इसुड एकटा गेरा लोकक संअ कर्ले

३२ जेइखुना अम़ा हता से निक्‍लिते रहए,

ते लोकला एकटा भुत धराल गेरा लोकक इसुर ठिना आनेल्‍कि।

३३ भुतटक निक्‍लाए दिबार बाद उड गेरा लोक बल्‍बा धरेल्‍कि,

आर लोकला अचम्‍भित हए बल्‍बा धर्ले,

“इस्राएलत हामा हेनङ हते केधउ नि देखि!”

३४ मातुन फरिसिला हेनङ कहबा धर्ले,

“भुतेर मालिकटर पाए याहाँए भुतलाक निक्‍लाचे।”

काटनियारेर खागिस

३५ तने इसुड नगर नगर आर गाअँ गाअँ जाए अम़ार सभाघरलात सिक्‍छा दिते,

राजेर सुसामाद प्रचार कर्ते आर सब किसिमेर रोग आर बाबदलाक संअ कर्ते बेर्बा धर्ले।

३६ जेरहर जेरह लोकलाक देखिए उहाँक माया लागि गेल्‍कि,

कियाँकि अम़ा लखुवाल बेगरेर भेरालार लाखा हाय हातास आर बेसाहारा छिल्‍कि।

३७ तने उहाँए आप्‍नार चेल़ालाक कहले,

“झुनाल फसल भेलेखान छे मातुन काटनियार छे चाइरि।

३८ ताहाते फसलेर मालिकटक प्रार्थना कर कि उहाँए आप्‍नार फसलखानत काटनियार पाठाए दोक।”

बार झना चेल़ाक प्रेरित नियुक्‍ति कर्ले

मर्कुस ३:१३-१९, लुका ६:१२-१६

१०

तने इसुड आप्‍नार बार झना चेल़ाक आप्‍नार ठिना डाकाले आर अम़ाक आसुद्ध आत्‍मालाक निक्‍लिबार आर सब किसिमेर रोग आर बाबदलाक संअ कर्बार अधिकार दिले।

२ उ बार झना प्रेरितेर नाअँ एइला: प्रथमे सिमोन जाहाँक पत्रुसअ कहचे,

याहाँर भाइ आन्‍द्रियास,

जेबेदिर बेटा याकुब आर याहाँर भाइ युहन्‍ना।

३ फिलिप आर बारथोलोमाइ,

थोमा आर कर उठा मत्ति,

अल्‍फयसेर बेटा याकुब आर थेदिअस।

४ सिमोन कनानि आर यहुदा इस्‍करयोत जाहाँए इसुडक धराए दिसेल्‍कि।

बार झनियालार सेबा कार्य

मर्कुस ६:७-१३; लुका ९:१-६

५ उ बार झना चेल़ाक इसुड हेनङ कहए आग्‍या दिए पाठाले,

“परजातियालार बिचत ना जाअ आर सामरिलार कुनहखान नगरत ना ढुक,

६ मातुन इस्राएलेर घरानाडर हाराल भेरालार ठिना जाअ।

७ आर जाए प्रचार कर कि परमेस्‍वरेर राजखान लगते चलि आसिचे।

८ बेमारिलाक संअ कर,

मराललाक जेअँत कर,

कुऱियालाक सुद्ध कर,

भुतलाक निक्‍लाअ।

मुफ्तत पाइचन मुफ्तते द।

९ कम्मरत तम़ा सना,

रुपा बा तामा कुछु ना लेजान।

१० पइरार ताने तम़ा सङे नाते झला,

नाते दुइखान सरुवाल,

नाते चेटका,

नाते लाठि लन कियाँकि मजदुरला मजदुरि पाबार योग्‍य हचे।

११ “आर जेइखान नगर बा जेइड गाअँत तम़ा ढुक्‍बन हताकार देउनिया काहाँए छे कहए पाता लागाअ आर हता से नि जाबार तलिक अइठिना रह।

१२ आर एङनाखानत ढुक्‍बारखुना उड परिबारक,

‘तम़ाक सान्ति’कहए बन्‍दगि कह।

१३ उड घर जदि लाइकेर छे,

ते तम़ार सान्‍तिखान अम़ार सङे रहतेक।

आर निते उखान सान्‍ति तम़ारे ठिना घुरिए आस्तकन।

१४ आर काहुँ जदि तम़ाक स्वागत नि कर्कन बा तम़ार बचनला नि सुन्‍कन,

ते उड घर बा उखान नगर से निक्‍लिबारखुना तम़ार ठेङेर धुलाला झारिद।

१५ छेच्‍कारे,

मुइँ तम़ाक कहच्‍कन,

निसाफेर दिना उखान नगरेर हेनङ दुर्दासा हत्‍कि ताहार से ते बुरु सदोम आर गमोरार दुर्दासाड सहाल जाए।

भबिस्‍यत आस्‍बार सास्‍तिला

मर्कुस १३:९-१३; लुका २१:१२-१७

१६ “देख!

मुइँ तम़ाक लेक्रालार बिचत भेरालार लाखा पाठाच्‍कन,

ताहाते तम़ा साँपेर लाखा चालाक आर घुगुर लाखा सिधा ह।

१७ लोकलार से हुँसियार रहन् कियाँकि अम़ा तम़ाक अदालतलात सँपिदित्‍कन आर अम़ा सभाघरलात तम़ार पर कर्राबाजि कर्तकन।

१८ मोर खातिर तम़ाक बड हाकिमलारa आगुति आर राजालार आगुति थार करात्‍कन जेसे तम़ा अम़ार आर परजातियालार आगुति गबाहि दिबा पारन।

१९ जेइखुना अम़ा तम़ाक धराए दित्‍कन,

उखुना केनङ करे बल्‍बन बा कि बल्‍बन कहए फिकिर ना कर कियाँकि तम़ाक कि बल्‍बा परे अइबेला तम़ाक दुवाल जात्‍कन।

२० कियाँकि बल्‍बार तम़ा नि हबन मातुन तम़ार पितार आत्‍माड तम़ार पाए बल्तकन।

२१ “उखुना भाइडए भाइडक खतम कर्बार बादे धराए दिबे।

बापट आप्‍नार छुवाडर खिलापत आर छुवाला आप्‍नार माअँ बापेर खिलापत उठबे आर अम़ाक खतम करुवाबे।

२२ आर मोर नाएर खातिर तम़ाक सब कोए निन्‍दा कर्तकन।

मातुन जाहाँए अन्‍तिम तलिक स्‍थिर हए रहबे उहाँइ उद्धार पाबे।

२३ अम़ा तम़ाक एकखान नगरत साताकन जदि ते भिनखान नगरत पालाए जाअन,

कियाँकि छेच्‍कारे,

मुइँ तम़ाक कहच्‍कन,

मान्‍सिर पुत्रड आस्‍बार आगुत,

तम़ा कोए हाले इस्राएलेर गटेला नगर घुरिए ओर कर्बा नि पार्बन।

२४ “चेल़ाड आप्‍नार गुरुड से बड नि हचे,

नाते नकरट आप्‍नार मालिकट से बड हचे।

२५ कियाँकि चेल़ाड आप्‍नार गुरुडर सामान आर नकरट आप्‍नार मालिकटर सामान हले एइडए काफि छे।

घरेर मालिकटके अम़ा बेलजिबुल करे कहचे ते,

उहाँर घरेर लोकलाक अम़ा आरह कि कि ते कहबे!

काहाँर डर मान्‍बा लागे

लुका १२:२-७

२६ “ताहाते लोकलार से डर ना खाअ,

कियाँकि झापाल हुनङ कुछु नि छे जेइला कि प्रकट नि हबे नाते नुकाल हुनङ कुछु छे जेइलाक कि जानाल नि जाबे।

२७ जेइला काथा मुइँ तम़ाक आन्‍धारत कहच्‍कन,

उला तम़ा जऩाकत कहए द।

आर जेइला काथा तम़ा पाटिपुटि करे सुनिचन,

उला काथा तम़ा घरेर टुँहिड से डाङडाङ करे कहए द।

२८ अम़ार से डर ना खाअ जाहाँए देहाडक खतम कर्बा पारे मातुन आत्‍माडक खतम कर्बा नि पारेचे।

से बुरु उहाँर से डर खाअ जाहाँए आत्‍मा आर देहा दनहडाक नरकत नस्‍ट कर्बा पारे।

२९ एक पेइसात कि दुइडा गेउँरा भेराचे नि?

ताहुँ उलार मइधे एकअडा तम़ार पितार इच्‍छा बिना भुइँत नि गिरेचे।

३० एतेखान तलिक,

कि तम़ार मुथार एक एकखान चुलि समेत गेनाल गेइच्‍कन।

३१ ताहाते डर ना खाअ कारन तम़ा भेलेला गेउँरा से बेसि मुल्‍यबान छन।

ख्रिस्‍टटक सुइकार बा इन्‍कार

लुका १२:८-९

३२ “ताहाते जाहाँए मोक लोकलार आगुति सुइकार कर्बे,

महँ अम़ाक सर्गत रहबार मोर पिताडर आगुति सुइकार करिम्‍किन।

३३ मातुन जाहाँए मोक लोकलार आगुति इन्‍कार कर्बे,

महँ अम़ाक सर्गत रहबार मोर पिताडर आगुति इन्‍कार करिम्‍किन।”

सान्‍ति नि मातुन तेरुवाल

लुका १२:५१-५३, १४:२६-२७

३४ “इड ना सँच कि मुइँ इखान पृथिमित सान्‍ति दिबा आसिचु।

मुइँ सान्‍ति दिबा नि मातुन तेरुवाल चलाबा आसिचु।

३५ कियाँकि मुइँ,

‘लोकटक आप्‍नार बापेर खिलापत आर बेटिडक उहाँर माएर खिलापत

आर पुथउडक आप्‍नार सास्रिडर

खिलापत उठाबा आसिचु।

३६ आर लोकेर दुस्‍मन उहाँर

घरानार लोकलाए हतेक।’

३७ “जाहाँए आप्‍नार माअँडक बा बापटक मोर से बेसि माया करेचे,

उहाँए मोर चेल़ा हबार लाइक नि छे।

आर जाहाँए आप्‍नार बेटाडक बा बेटिडक मोर से बेसि माया करेचे उहाँउ मोर चेल़ा हबार लाइक नि छे।

३८ आर जाहाँए आप्‍नार क्रुसखान उठाए मोर पाछु नि धर्बे उहाँए मोर चेल़ा हबार लाइक नि छे।

३९ जाहाँए आप्‍नार प्रानड बचाबा छाब्‍बे उहाँए उड हाराबे,

मातुन जाहाँए मोर खातिर आप्‍नार प्रानड हाराबे,

उहाँए उड पाबे।

इनाम

मर्कुस ९:४१; लुका १०:१६

४० “जाहाँए तम़ाक सुइकार करेचे,

उहाँए मोक सुइकार करेचे आर जाहाँए मोक सुइकार करेचे,

उहाँए मोक पाठाबारटक सुइकार करेचे।

४१ जाहाँए अगमबक्‍ताडक अगमबक्‍ता जानिए सुइकार करेचे उहाँए अगमबक्‍तारे इनाम पाबे,

आर जाहाँए धर्मि लोकटक धर्मि लोक जानिए सुइकार करेचे उहाँए धर्मि लोकेरे इनाम पाबे।

४२ आर इला छटर मइधे एकअ झनाक काहुँ जदि मोर चेल़ा जानिए एक लटा ठान्‍डा पानि दिबे जदि ते छेच्‍कारे,

मुइँ तम़ाक कहच्‍कन,

उहाँए कोए हाले आप्‍नार इनामड नि हाराबे।”

a 

10:18 बड हाकिम, राजपाल आर प्रान्तिय सासक एकेखान पद हए।(देखन मत्ति २७:२; २८:1४; प्रे २३:२६; २६:३०)

बप्‍तिस्‍मा दुवा युहन्‍नार प्रस्‍न

लुका ७:१८-३५

११

आप्‍नार बार झना चेल़ाक इला काथा बाताए ओर कर्बार बाद,

इसुड हता से निक्‍लिए लगेपासेकार गाअँलात सिकाबा आर प्रचार कर्बा निक्‍लिले।

२ आर जेइखुना कइदत युहन्‍नाड इसुर कामलार बिसयत सुन्‍ले,

ते उहाँए आप्‍नार चेल़ालाक हेनङ कहए पुछारि कर्बा पाठाले,

३ “जाहाँर आस्‍बार काथा छे,

उड लोक तुहें हइस ने हामा दस्रा झनार आसपइरा देखि?”

४ तने इसुड अम़ाक उत्रा दिल्‍कि,

“जाअ,

जे सुनेचन आर जे देखेचन उला युहन्‍नाडक कहए द, कि

५ आन्‍धाला देखेचे आर नेङराला बेराचे,

कुऱियाला सुद्ध हचे,

बहिराला सुनेचे,

मराललाक जेअँत कराल जाचे,

आर गरिपलाक सुसामाद प्रचार कराजाचे।

६ धन्‍य हए उड लोक जाहाँए मोर कारन ओझोट नि खाचे!”

७ जेइखुना युहन्‍नार चेल़ाला चलि गेल्कि,

तने इसुड लोकलाक युहन्‍नार बिसयत कहबा धर्ले,

“तम़ा निधुवा पाथारखानत किड देख्बा निक्लिस्लन?

बायाँरे हिलाडला करा गाङरोलडक?

८ निते तम़ा कि देख्‍बा निक्‍लिस्‍लन?

ने फुलफुलिया नुआँ पिऩाल लोकटक?

देख!

फुलफुलिया नुआँ पिऩा लोकला राज महलत हचे।

९ हुनङहले,

तम़ा कि देख्‍बा निक्‍लिस्‍लन ते?

ने एकटा अगमबक्‍ताक?

हँ,

मुइँ तम़ाक छेच्‍कारे कहच्‍कन,

अगमबक्‍ताडउ से माहान लोकटक।

१० उड लोक याहिँ हए जाहाँर बिसयत धर्मसास्‍त्रत हेनङ लिखाल छे:

‘देखेक,

मुइँ मोर साम्‍दियाडक तोर आगु आगु पाठाम्‍कुन,

उहाँए तोर दामालड तोर आगु आगु तियारि कर्तोक।’

११ छेच्‍कारे,

मुइँ तम़ाक कहच्‍कन,

बेर्छानिर कोख से जलम लुवाल लोकलार मइधे बप्‍तिस्‍मा दुवा युहन्‍नाड से माहान आर काहुँ नि छे।

ताहुँ सर्गेर राजत जाहाँए साभार से छट छे,

उहाँए युहन्‍नाडउ से माहान हए।

१२ बप्‍तिस्‍मा दुवा युहन्‍नार समय से आल़ा तलिक सर्गेर राजखान जोर से आगाते जाचे आर सक्‍तिसालि लोकला इखानक जबरजस्‍ति कब्‍जा कर्बार कोसिस करेचे।

१३ कियाँकि गटेला अगमबक्‍ता आर मोसार बिधानखान युहन्‍नार समय तलिककार अगमबानि करिचे।

१४ तम़ा जदि इड काथाक सुइकार कर्बार राजि छन ते,

सुइकार कर कि एलिया याहिँ हए,

जाहाँर आस्‍बार काथा रहए।

१५ जाहाँर सुन्‍बार कान छेक उहाँए सुनोक।

१६ “इड पुस्‍तार तुलना मुइँ किसेर सङे करु?

इड पुस्‍तार लोकला उला छुवार लाखा हए,

जाहाँए हाटे बाजारे बठिए आप्‍नार सङलाक डाकाए कहचे,

१७ “ ‘तम़ार ताने हामा बाँसि बलान्कन,

मातुन तम़ा नि नाच्‍लन।

हामा सोगेर गित गिदान्कन

मातुन तम़ा सोग नि कर्लन।’

१८ कियाँकि युहन्‍नाड आसिए नाते खाले,

नाते पिले आर अम़ा कहचे,

‘उहाँक भुत धरिचेक।’

१९ मातुन मान्‍सिर पुत्रड खाते पिते आस्‍ले ते अम़ा कहचे,

‘ओ देख!

एकटा खाउ आर मतुवालक,

कर उठा आर पापिलार सङडक!’

मातुन बुद्धिखान ठिक हए कहबार काथाड ताहार कामलाए से प्रमानित हचे।”

अबिस्‍वासि नगरला

लुका १०:१३-१५

२० इसुड जेइला नगरत भेलेला सक्‍तिर काम करिस्‍ले हताकार लोकला पस्‍चाताप नि करिसेल्‍कि।

ताहाते इसुड उला नगरक उर्ऩा दिए कहबा धर्ले,

२१ “धिक्‍कार तोक खोराजिन!

धिक्‍‍कार तोक बेथसेदा!

कियाँकि तम़ार बिचत जेइला सक्‍तिर काम कराल गेले,

उला जदि टुरोस आर सिदोनत कराल गेलहने ते,

अम़ा केते दिनाए चुच्रि धक्रा पिऩिए आर मुसि घसिए पास्‍चाताप कर्लेहने।

२२ मातुन मुइँ तम़ाक कहच्‍कन,

निसाफेर दिन तम़ार हेनङ दुर्दासा हत्‍कन ताहार से बुरु टुरोस आर सिदोनेर दुर्दासाड सहा जाए।

२३ आर ए कफर्नहुम,

तोक कि सर्गत उठातोक?

तोक ते पातालत फेकातोक,

कियाँकि तोर ठिना कराल सक्‍तिर कामला जदि सदोमत कराल गेलहने ते उखान नगर आल़ाउ रहए गेलेहने।

२४ मातुन मुइँ तम़ाक कहच्‍कन निसाफेर दिना तम़ार हेनङ दुर्दासा हत्‍कन ताहार से बुरु सदोमेर दुर्दासाड सहा जाए।”

मोर ठिना आस आर बिस्राम कर

लुका १०:२१, २२

२५ ताहार बाद इसुड कहले,

“हे पिता,

सर्ग आर पृथिमिर मालिक!

तोक धन्‍यबाद देच्‍कुन,

तुइँ इला काथा बुद्धिमान आर समझदार लोकला से नुकाए राख्‍लो आर उला काथा छुवालाक प्रकट कर्लो।

२६ हे पिता!

कियाँकि तोक एइनङ कर्बार इच्‍छा गेल्‍कु।”

२७ मोर पिताड सब कुछुला मोक सँपिदिचे,

आर पिताडर छुट्टा काहुँ पुत्रडक नि चिऩेचे,

अइनङ करे पिताडर छुट्टा,

पुत्रड जाहाँक प्रकट कराबा बिछिचे उहाँर बाहिक आर काहुँ पिताडक नि चिऩेचे।

२८ “हे मेहनेत करा आर बोझे चापाल लोकला,

मोर ठिना आस आर मुइँ तम़ाक बिस्राम दिम्‍कन।

२९ मोर जङालखान आप्‍नार पर ल आर मोर ठिना से सिक।

कियाँकि मुइँ भद्र आर नम्र स्‍वभाबेर छु आर तम़ा मनडत बिस्राम पाबन।

३० कियाँकि मोर जङालखान आसान आर बोझड होल्‍को छे।”

बिस्राम दिनेर प्रभु

मर्कुस २:२३-२८, लुका ६:१-५

१२

एक फेक इसुड बिस्रामेर दिना एकखान गहमबारिर पाके जाते रहए।

आर उहाँर चेल़ालाक भोक लागि गेइसेल्‍कि,

ताहाते अम़ा गहमेर सिसला टुङिए टुङिए खाइसेल्‍कि।

२ मातुन फरिसिला अम़ाक हेनङ कर्ते देखिए इसुडक कहल्‍कि,

“देखेक,

तोर चेल़ाला बिस्रामेर दिना मोसार बिधान अनुसार जे कर्बार उचित नि,

अइला करेचोक।”

३ तने इसुड अम़ाक कहल्‍कि,

“तम़ा कि पऱिचन नि,

जेइखुना दाउदड आर उहाँर सङला भोके ते छिले उखुना दाउदड केनङ करिस्‍ले?

४ दाउदड परमेस्‍वरेर मुन्‍डिलडत ढुकिए परमेस्‍वरटक चऱाल रुटिला केनङ खाइस्‍ले,

जेइला रुटिक कि मोसार बिधान अनुसार पुजारुकलार छुट्टा नाते उहाँक आर नाते उहाँर सङलाक खाबार उचित रहकि।

५ अइनङ करे तम़ा कि मोसार बिधानखानत पऱिचन नि,

बिस्रामेर दिना पुजारुकला मुन्‍डिलडत ढुकिए केनङ बिस्रामेर नियमडक भङ करेचे ताहुँ अम़ाक निर्दोस मानाल जाचे?

६ मुइँ तम़ाक कहच्‍कन,

हेता एक झन मुन्‍डिलडउ से माहान छे।

७ तम़ा जदि इड काथार माने बुझ्‍लनहने जदि ते निर्दोसलाक दुसिया नि दिलनहने,

‘मुइँ दया चाहाचु पसुर भोग नि’

८ कियाँकि मान्‍सिर पुत्रड बिस्राम दिनडरअ प्रभु हए।”

सुक्‍ना हातबाला लोक

मर्कुस ३:१-६; लुका ६:६-११

९ ताहार बाद इसुड हता से निक्‍लिए अम़ार सभाघरटत ढुक्‍ले।

१० आर देख!

हता एक झन सुक्‍ना हातबाला लोक रहए।

अम़ा इसुडक दुसियात गिराबार ताने पुछारि कर्ले,

“मोसार बिधान अनुसार कि बिस्रामेर दिना संअ कर्बार उचित छे?”

११ तने उहाँए अम़ाक कहल्‍कि,

“तम़ार मइधे काहाँए हेनङ छन,

जाहाँर एकटा भेरा रहकन आर बिस्रामेर दिना उड भेरा खादित गिरिजाले टानिए नि उठाबन?”

१२ लोकट एकटा भेरा से आरह केताखान मुल्‍यबान छे!

अइताने बिधान अनुसार बिस्रामेर दिना भाला काम कर्बार उचित छे।

१३ तने उहाँए उड लोकक कहले,

“तोर हातखान आगु बाऱा।”

उड लोक हातखान आगु बाऱाले आर उखान हात संअ हए भिनखान हातेर लाखा हए गेल्‍कि।

१४ मातुन फरिसिला हता से निक्‍लिए इसुडक केनङ करे खतम कर्म कहए उहाँर खिलापत साल्‍ल़ा कर्बा धर्ले।

परमेस्‍वरेर बिछाल सेबक

१५ अम़ार कुजिबानिड दिसा पाए इसुड हता से निक्‍लिए चलि गेले।

भेलेला लोक उहाँर पाछु धरि लिल्‍कि।

सेने अम़ार बिच से गटे बेमारिकलाक इसुड संअ कर्ले।

१६ आर आप्‍नाक चिऩाए ना दोक कहए उहाँए अम़ाक आग्‍या दिले।

१७ यसइया अगमबक्‍तार पाए बलाल इड बचन पुरा हबार ताने हेनङ हइस्‍ले,

१८ “देख!

मोर सेबकटक,

जाहाँक मुइँ बिछिचु,

याहिँ मोर प्रिय हए जाहाँर पर मोर प्रानड आनन्‍दित छे।

मुइँ आप्‍नार आत्‍माड उहाँर पर राखिदिम,

आर याहिँ परजातियालार पर निसाफेर घोसना कर्बे।

१९ याहाँए नाते बिबाद कर्बे,

नाते गोग दिबे,

नाते काहुँ याहाँक दामाले घाटे गोग दिते सुन्‍बे।

२० निसाफटक बिजय नि कराबार तलिक उहाँए नाते थेत्‍लाल गाङरोलडक भाङबे,

नाते धिपु धिपु जल्‍बार सेल्‍ताडके घेमाबे।

२१ आर याहाँरे नाअँत परजातियाला आसा राख्‍बे।”

इसु आर बेलजिबुल

मर्कुस ३:२०-३०; लुका ११:१४-२३, १२:१०

२२ तने लोकला इसुर ठिना भुत धराल एकटा हेनङ लोकक आनेल्‍कि जाहाँए देख्‍बाउ नि पारे आर बल्‍बाउ नि पारे।

इसुड उहाँक संअ करेल्‍कि तने उहाँए बल्‍बा आर देख्‍बा धर्ले।

२३ तने गटे लोकला छक परिए कहबा धर्ले,

“याहिँ ने कि हए दाउदेर पुत्र?”

२४ मातुन फरिसिला इड काथा सुनिए कहल्‍कि,

“इड लोक ते भुतलार मालिक बेलजिबुलडर पाए भुतलाक निक्‍लाचे।”

२५ अम़ार मनेर काथाला जानिए इसुड अम़ाक कहल्‍कि,

“जेइखान राजत फुट रहचे,

उखान राज उजार हए जाचे,

आर जेइखान नगर बा जेइड घरत फुट रहचे उखान नगर बा उड घर नि टिकेचे।

२६ आर सइतानडए सइतानडक निक्‍लाए जदि ते,

उहाँए त आप्‍नाते फुट आनेचे,

हुनङहले उहाँर राजखान केनङ करे टिकिए रहतेक?

२७ मुइँ जदि बेलजिबुलेर पाए भुतलाक निक्‍लाचु ते,

तम़ार लोकला काहाँर पाए निक्‍लाच्‍कन?

ताहाते अम़ाए तम़ार निसाफ कर्तकन।

२८ मातुन मुइँ जदि परमेस्‍वरेर आत्‍मार पाए भुतलाक निक्‍लाचु ते,

परमेस्‍वरेर राजखान तम़ार बिचत चलि आसिच्‍कन।

२९ “प्रथमे दऱ लोकटक नि बाऩिए,

काहाँए उहाँर घरटत ढुकिए उहाँर जिनिस पातला लुटबा पार्बे?

३० “जाहाँए मोर पिल्‍ठे नि छे उहाँए मोर खिलापत छे,

आर जाहाँए मोर सङे जर नि करेचे उहाँए छिर्याचे।

३१ ताहाते मुइँ तम़ाक कहच्‍कन,

लोकेर हरला पाप आर इस्‍वर निन्‍दार काथा छेमा हतेक,

मातुन पबित्र आत्‍मार खिलापत बलाल निन्‍दार काथाला छेमा नि हतेक।

३२ मान्‍सिर पुत्रडर खिलापत काहुँ कुछु बल्‍लउ,

उहाँए छेमा पाबे,

मातुन जाहाँए पबित्र आत्‍मार खिलापत बल्‍बे,

उहाँए नाते इड जुगत छेमा पाबे आर नाते आस्‍बार जुगडत छेमा पाबे।

गाछ अनुसारेर फल

लुका ६:४३-४५

३३ “गाछट असल बेनाअ आर असले फल पाबन,

आर निते खाराप गाछट हले,

खारापे फल पाबन,

कियाँकि फलडए से गाछटक चिऩा जाचे।

३४ ए साँपेर छुवाला!

तम़ा त दुस्‍ट छन ते केनङ करे तम़ार मुख से असल काथा निक्‍लित्‍कन?

कियाँकि मनड जेइला काथा से भराल रहचे मुखखान से अइला निक्‍लेचे।

३५ असल लोकट आप्‍नार असल भान्‍डारट से असले काथाला निक्‍लाचे,

आर खाराप लोकट आप्‍नार खाराप भान्‍डारट से खारापे काथाला निक्‍लाचे।

३६ “मुइँ तम़ाक कहच्‍कन,

बिचार नि करिए बल्‍बार लोकलाक निसाफेर दिना हरेकटा काथार हिसाप दिबा लाग्‍कि।

३७ कियाँकि तम़ारे बचनला से तम़ा निर्दोस ठहरिबन आर तम़ारे बचनला से तम़ा दुसि ठहरिबन।”

चिऩर माङ

मर्कुस ८:११-१२, लुका ११:२९-३२

३८ तने कुछुला सास्‍त्रि आर फरिसि इसुडक कहल्‍कि,

“गुरु,

तोर से हामा एकखान चिऩर काम देख्‍बा छाबेचि।”

३९ इसुड अम़ाक उत्रा दिल्‍कि,

“दुस्‍ट आर ब्‍यभिचारि पुस्‍ताड चिऩर काम देख्‍बा छाबेचे।

मातुन इड पुस्‍ताक योना अगमबक्‍तार चिऩड छरिए आर कुनह चिऩ दुवाल नि जाबे।

४० कियाँकि जेनङ करे योनाड तिन दिन आर तिन रात भरे बिराट माछेर पेटत छिले,

अइनङ करे मान्‍सिर पुत्रडउ पृथिमिर गर्भत तिन दिन तिन रात रहबे।

४१ निनबेर लोकला निसाफेर दिना इड पुस्‍तार सङे थार हबे,

आर एम़ाक दुसि ठहराबे,

कियाँकि अम़ा योनार कराल प्रचारटत पास्‍चाताप करिस्‍ले,

आर देख,

हेता एक झना योनाडउ से माहान छे।

४२ देखिन देसेर रानिड निसाफेर दिना इड पुस्‍तार सङे थार हबे आर याहाँक दुसि ठहराबे,

कियाँकि उहाँए पृथिमिर एकटा कन से सोलोमन राजार ग्‍यान सुन्‍बा आसिस्‍ले।

आर देख,

हेता एक झना सोलोमनडउ से माहान छे।

आसुद्ध आत्‍माड फेर घुरिए आसेचे

लुका ११:२४-२६

४३ “जेइखुना आसुद्ध आत्‍माड लोकट से निक्‍लेचे,

ते उहाँए आराम छाब्‍ते छाब्‍ते खटखटिया ठाअँलार बिति जाचे मातुन नि पाचे।

४४ तने उहाँए कहचे,

‘आप मुइँ घुरिए आप्‍नारे घरटत जाम,

जेइठिना से मुइँ निक्‍लिए आसिस्‍नु।’

आर जेइखुना उहाँए घुरिए आसेचे,

ते देखेचे घरट आजारि,

साप्‍टाल आर साँक लागाल।

४५ तने उहाँए हता से निक्‍लिए आप्‍नारअ से अधिक दुस्‍ट आरह सातटा आत्‍माक सङे लिए आसेचे,

आर उड लोकेर भित्रत ढुकिए बासा करेचे।

जाहाँर कारन उड लोकेर पाछकार हालतट आग्‍कार से आरह खाराप हए जाचेक।

यहड दुस्‍ट पुस्‍तार अइनङ दुर्दासा हतेक।”

इसुर माअँ आर भाइला

मर्कुस ३:३१-३५; लुका ८:१९-२१

४६ देख,

जेइखुना इसुड लोकलार सङे बल्‍ते रहए अइखुना उहाँर माअँड आर भाइला उहाँर सङे गप कर्बार ताने चलि आसेल्‍कि आर बाहार बिति थार मारिए रहल्‍कि।

४७ तने एक झन आसिए इसुडक कहल्‍कि,

“तोर आइड आर भाइला बाहार बिति थार मारिए छोक आर तोर सङे गप कर्बा छाबेचोक।”

४८ मातुन इसुड उहाँक कहल्‍कि,

“काहाँए मोर आइ आर काहाँएला मोर भाइ?”

४९ तने चेल़ालार बिति हातखान देखाए कहले,

“उगि,

मोर आइ आर भाइला!

५० कियाँकि जाहाँए सर्गत रहबार मोर पिताडर इच्‍छाड पालना करेचे,

उहाँइ मोर भाइ,

बहिन आर माअँ हए।”

बिहन छिर्यार खिस्‍सा

मर्कुस ४:१-९; लुका ८:४-८

१३

अइदिना इसुड घर से निक्‍लिए गालिल सुमुन्‍दरेर काछारत जाए बठले।

२ आर उहाँर चारह बिति भेलेला लोक जर हए गेल्‍कि,

ताहाते उहाँए एकखान लावत बठले आर गटे लोकला सुमुन्‍दरेर काछारटत थार हए रहल्‍कि।

३ तने उहाँए खिस्‍सार पर अम़ाक भेलेला काथा सिकाले,

“एक झन बिहन छिर्या बिहन छिर्याबा निक्‍लिले।

४ आर जेइखुना उहाँए छिर्याते गेले,

ते कुछुला बिहन दामालडत परेल्‍कि आर पखिला आसिए उला बिहनक खाए गेल्‍कि।

५ आर कुछुला बिहन पाथलिया माटिखानत परेल्‍कि,

हता बेसि माटि नि रहकि,

बेसि माटि नि रहबार कारन उला धम्करे टेका फेकाल्‍कि।

६ मातुन रउदखान उठाल्‍कि ते बिहनला झल्‍सि गेल्‍कि।

आर जँर नि रहबार कारन बिहनला झम्रिए मरि गेल्‍कि।

७ कुछुला बिहन काँटार झाउँसखानत परेल्‍कि आर काँटाला बाऱिए बिहनलाक चापि दिल्‍कि।

८ कुछुला बिहन साहेरिया माटिखानत परेल्‍कि आर कुनहला स गुना,

कुनहला साठि गुना आर कुनहला तिस गुना फल दिल्‍कि।

९ “जाहाँर कान छेक,

उहाँए सुनोक।”

खिस्‍सालार उदेस्‍य

मर्कुस ४:१०-१२; लुका ८:९-१०

१० पाछुत चेल़ाला आसिए इसुडक पुछारि कर्ले,

“तुइँ कियाँ लोकलार सङे खिस्‍सार पर बलेचिस?”

११ मातुन इसुड अम़ाक उत्रा दिल्‍कि,

“तम़ाक सर्ग राजेर भेदड जान्‍बार ग्‍यान दुवाल गेइच्‍कन मातुन अम़ाक उड भेद दुवाल नि जाकि।

१२ कियाँकि जाहाँर सङे छेक,

उहाँक आरह दुवाल जातेक आर उहाँर आरह अभल चभल हतेक।

मातुन जाहाँर सङे नि छेक उहाँर सङे जेइला छेक अहला छिरिए लुवाल जातेक।

१३ ताहाते मुइँ अम़ाक खिस्‍सार पर कहचु,

कियाँकि अम़ा देख्‍लउ नि देखेचे,

आर सुनलउ नि सुनेचे नाते बुझेचे।

१४ बास्‍तबत यसइयार पाए बलाल इड अगमबानि अम़ार पर पुरा हइचे,

‘तम़ा सुन्‍बार त सुन्‍बन मातुन केधउ नि बुझ्‍बन,

आर तम़ा देख्‍बार त देख्‍बन

मातुन केधउ भान्‍कार नि रहत्‍कन।

१५ कियाँकि इला लोकेर मनला कठोर हए गेइचेक,

आर अम़ार कानला सुन्‍बार पाके बहिरा हए गेइचेक,

आर अम़ा आप्‍नार चखुला मुझि गेइचे।

निते अम़ा चखुला दे देख्‍लेहने,

कानला दे सुन्‍लेहने,

मनडत बुझ्‍लेहने,

आर संअ हबार ताने मोर बिति घुर्लेहने।’

१६ मातुन धन्‍य हन् तम़ा,

कियाँकि तम़ा उला देख्‍बा आर सुन्‍बा पाइचन।

१७ छेच्‍कारे,

मुइँ तम़ाक कहच्‍कन,

भेलेला अगमबक्‍ता आर धर्मि लोक जेइला काथा तम़ा देखेचन उला देख्‍बार मनसुवा राखिस्‍ले,

मातुन देख्‍बा नि पाले आर जेइला काथा तम़ा सुनेचन उला सुन्‍बार मनसुवा राखिस्‍ले मातुन सुन्‍बा नि पाले।

बिहन छिर्या खिस्‍साडर भाङन

मर्कुस ४:१३-२०; लुका ८:११-१५

१८ “आप तम़ा बिहन छिर्या खिस्‍साडर मानेड सुन,

१९ दामालडत छिर्याल बिहन अम़ाए हए,

जाहाँए राजेर बचनड सुन्‍बार ते सुनेचे मातुन नि बुझेचे।

अम़ार मनडत छिर्याल बचनला दुस्‍टड आसिए हरन करिए लेजाचेक।

२० अइनङ करे पाथलिया माटिखानत छिर्याल अम़ाए हए,

जाहाँए बचन सुनेचे आर उलाक अइसाथ खुसि से सुइकार करिलेचे।

२१ मातुन अम़ार आप्‍नारे जँर नि हबार कारन कुछु समय तलिक टिकेचे।

तने बचनेर कारन संकट आर साताबट आस्‍बा धर्ले,

अइसाथ अम़ा पाछाए जाचे।

२२ एइनङ करे काटाँर झाउँसखानत छिर्याल बिहन अम़ाए हए,

जाहाँए बचन त सुनेचे मातुन संसारेर फिकिर आर धनेर लाल्‍सालाए बचनलाक चापि देचेक आर फल धर्बा नि पारेचे।

२३ एइनङ करे साहेरिया माटिखानत छिर्याल बिहन अम़ाए हए,

जाहाँए बचन सुनेचे आर बुझेचे आर छेच्‍कारे फल फुलाचे।

काहुँ स गुना,

काहुँ साठि गुना आर काहुँ तिस गुना।”

जङलि गहमेर खिस्सा

२४ इसुड अम़ाक आरह एकटा खिस्‍सा कहल्‍कि,

“सर्गेर राजखानक एक झना हेनङ लोकेर सङे तुलना कर्बा पारि जाहाँए आप्‍नार खेतखानत असलि बिहनला छिर्याइस्‍ले।

२५ मातुन,

जेइखुना साभाउ निदत परि गेले,

ते उखुना उहाँर दुस्‍मनड आसिए गहमलार पर जङलि गहमला छिर्याए चलि गेल्‍कि।

२६ आर जेइखुना गाछला बाऱिए फल दिबा धरेल्‍कि ते उखुना जङलि गहमला देखा गेल्‍कि।

२७ तने नकरला आसिए घरगिरिडक कहल्‍कि,

‘मालिक!

तुइँ त खेतखानत असलि बिहनला छिर्याइस्‍लो ने,

ते केनङ करे जङलि गहमला उठिचोक?’

२८ उहाँए अम़ाक जाबाफ दिए कहले,

‘कोए दुस्‍मने हुनङ करिचे।’

तने नकरला उहाँक कहल्‍कि,

‘ने हामा जाए उला उख्राए दिकुन?’

२९ मातुन उहाँए कहल्‍कि,

‘ना उख्राअ निते जङलि गहमला उख्राते उख्राते तम़ा असलि गहमलाकअ उख्राए दिबन।

३० काटनिर बेला तलिक अहला सङे सङे बाऱोक।

आर काटनिर बेलात काटनियारलाक मुइँ कहम्‍किन,

प्रथमे जङलि गहमलाक जर कर आर जलाबार ताने बझा बाऩ मातुन असलि गहमलाक मोर बाखारिडत जर कर’।”

पसाइ सागेर बिच्‍चिर खिस्‍सा

मर्कुस ४:३०-३२; लुका १३:१८-१९

३१ इसुड अम़ाक आरह एकटा खिस्‍सा जरा दिए कहले,

“सर्गेर राजखान पसाइ सागेर एकटा बिच्‍चिर लाखा हए,

जेइडक लेजाए एकटा लोक आप्‍नार खेतखानत छिर्याले।

३२ इड बिच्‍चि गटे बिच्‍चिलार मइधे साभार से छट हचे।

मातुन जेइखुना इड बाऱेचे ते गटे सागपातला से बार्का हए एकटा गाछेर लाखा हएजाचे आर आकासेर पखिला आसिए याहाँर ठाललात खता लागाचे।”

खमिरेर खिस्‍सा

लुका १३:२०-२१

३३ इसुड अम़ाक फेर एकटा खिस्‍सा कहल्‍कि,

“परमेस्‍वरेर राजखान खमिरेर लाखा हए,

जेइखान खमिरक एक झन बेर्छानि तिन पाल्‍ला गुन्‍डार खेमेरात मिस्‍लाले आर अन्‍तिमत गटेखान खेमेरा खमिराए खमिरा हए गेल्‍कि।”

इसुड कियाँ खिस्‍सार पर कहए

मर्कुस ४:३३-३४

३४ इसुड लोकलाक इ गटेला काथा खिस्‍सार पर कहए,

बास्‍तबत बिना खिस्‍साए उहाँए अम़ाक कुछु नि कहए।

३५ जाहाँर कारन अगमबक्‍तार पाए बलाल इड बचन पुरा हले,

“खिस्‍सालार पर मुइँ आप्‍नार मुखखान खुलिम,

संसारखानेर उत्‍पतिए से नुकाल काथाला मुइँ प्रकट करिम।”

जङलि गहमेर खिस्‍साडर भाङन

३६ ताहार बाद इसुड लोकलाक छरिए एकटा घरत ढुक्‍ले।

तने उहाँर चेल़ाला लगत आसिए उहाँक कहल्‍कि,

“हामाक जङलि गहमेर खिस्‍साड भाङिए कोहो।”

३७ तने इसुड अम़ाक उत्रा दिल्‍कि,

“असल बिहन छिर्याबार मान्‍सिर पुत्रडए हए।

३८ खेतखान संसार हए,

आर असल बिहनेर माने राजेर सान्‍तानला हए।

जङलि गहमलार माने दुस्‍टर सान्‍तानला हए,

३९ आर जङलि गहम छिर्याबार दुस्‍मन दियाबलसट हए।

काटनिर बेलार माने हए,

जुगडर ओर।

आर काटनियार हए सर्गदुतला।

४० जेनङति जङलि गहमला जर करिए अगिनत जलाए दुवाल जाचे,

जुगडर अन्‍तिमतअ अइनङ हबे।

४१ उ दिना मान्‍सिर पुत्रड आप्‍नार सर्गदुतलाक पाठाबे आर अम़ा उहाँर राजखान से पोरक पाप करुवाबार आर आप्‍ने पाप कर्बार गटे लोकलाक जर कर्बे,

४२ आर अम़ाक अगिन कुन्‍डत फेकाए दिबे।

हता अम़ा कानारुवा कर्बे आर दाँतला केच्‍लाबे।

४३ उखुना धर्मिला आप्‍नार पितार राजत सुरुजडर लाखा ओजोतमय हबे।

जाहाँर कान छेक उहाँइ सुनोक।”

गाऱाल धनेर खिस्‍सा

४४ सर्गेर राजखान खेतत गाऱाल धनलार लाखा हए,

जेइला धनक एक झन पाले आर झापा दिए राख्‍ले।

तने खुसि हए घर गेले आर आप्‍नार सब कुछुला बेचिए उखान खेत किन्‍ले।

असलि मोतिर खिस्‍सा

४५ अइनङ करे सर्गेर राजखान असल मोतिर खुजित रहबार एकटा पइकारेर लाखा हए।

४६ जाहाँए एकटा बहुमुल्‍य मोति पाले आर घर जाए आप्‍नार सब कुछुला बेचिए उड मोति किन्‍ले।

माहा जालेर खिस्‍सा

४७ अइनङ करे सर्गेर राजखान एकखान माहा जालेर लाखा हए।

जेइखान जाल सुमुन्‍दरटत फेकाल गेले ते सब किसिमेर माछला हता फनेल्‍कि।

४८ आर जेइखुना जालखान भर्ति हल्‍कि,

ते माछ माराला जालखान काछारटत टानिए उठाले आर बठिए आच्‍छा आच्‍छा माछलाक बिछिए भान्‍डालात राख्‍ले मातुन खाराप माछलाक फेकाए दिले।

४९ जुगडर अन्‍तिमतअ एइनङ हबे।

सर्गदुतला आसिए दुस्‍टलाक धर्मिला से छिटकाबे,

५० आर अम़ाक अगिन कुन्‍डत फेकाबे।

हता उला लोक कानारुवा कर्बे आर दाँतला केच्‍लाबे।

नायाँ आर पुर्ना धन

५१ इसुड अम़ाक पुछारि करेल्‍कि,

“गटे काथाला तम़ा बुझ्‍लन?”

अम़ा इसुडक उत्रा दिले,

“हँ,

बुझ्‍न।”

५२ तने उहाँए अम़ाक कहले,

“सर्गेर राजेर बिसयत सिक्‍छा पाआल हरेकटा सास्‍त्रि एकटा घरगिरिर लाखा हए,

जाहाँए आप्‍नार भान्‍डारट से नायाँ आर पुर्ना दनहला धन निक्‍लाचे।”

नासरतत इसुर अपमान

मर्कुस ६:१-६; लुका ४:१६-३०

५३ इसुड इला खिस्‍सा कहए ओर कर्बार बाद उहाँए हता से चलि गेले।

५४ तने उहाँए आप्‍नार गृह नगरत आस्‍ले आर सभाघरटत जाए लोकलाक सिक्‍छा दिबा धर्ले आर अम़ा उहाँर सिक्‍छाला सुनिए छक खाए कहबा धर्ले,

“इड लोक हेनङ बुद्धि आर अचम्‍भित काम कर्बार सक्‍ति कुऩा से पाले?

५५ याहाँए काठमिस्‍त्रिर बेटा ने?

याहाँरे माअँडर नाअँ मरियम हकि ने?

याहाँरे भाइलार नाअँ याकुब,

योसेफ,

सिमोन आर यहुदा हकि ने?

५६ याहाँर बहिनला ते एइठा रहचेक ने?

हुनङहले इला काथा याहाँए कुऩा से पाले?”

५७ तने अम़ा इसुडक बाधार भाब से देख्‍बा धर्ले।

मातुन इसुड अम़ाक कहल्‍कि,

“अगमबक्‍ताड आप्‍नार नगर आर आप्‍नार घरेर छुट्टा कुनह ठिना अपमानित नि हचे।”

५८ आर अम़ार अबिस्‍वासेर कारन उहाँए हता भेलेला सक्‍तिर काम नि कर्ले।

बप्‍तिस्‍मा दुवा युहन्‍नार मिर्तु

मर्कुस ६:१४-२९; लुका ९:७-९

१४

उखुना गालिल प्रदेसेर सासक हरोदडa इसुर बाखान सुनिए,

२ आप्‍नार नकर चाकरलाक कहले,

“इड लोक बप्‍तिस्‍मा दुवा युहन्‍ना हबा पाए,

याहाँए मिर्तु से जेअँत हए उठिचे,

ताहाते उहाँर पाए इला सक्‍तिर काम हचे।”

३ कियाँकि हरोदड आप्‍नार भाइ फिलिपेर मगि हेरोदियासेर खातिर युहन्‍नाडक पक्रिस्‍ले आर उहाँक बाऩिए कइदत राखिस्‍ले।

४ कियाँकि युहन्‍नाड उहाँक कहिसेल्‍कि,

“मोसार बिधान अनुसार याहाँक तोर सङे राख्‍बार तोक उचित नि छोक।”

५ हबार ते हरोदड युहन्‍नाडक मार्बा छाबे,

मातुन उहाँए लोकलार से डर खाए,

कियाँकि लोकला युहन्‍नाडक अगमबक्‍ता माने।

६ एक दिना हेरोदेर जलम दिन आसेल्‍कि,

तने हेरोदियासेर बेटिड मेजुवानलार आगुति नाचिए हेरोदडक खुसि बेनाल्‍कि।

७ अइताने राजाड उहाँर सङे सत खाए कबुल कर्ले,

“तुइँ जे माङलउ मुइँ तोक देदिम्‍कुन।”

८ आर आप्‍नार माएर उल्‍कानित माइड कहले,

“बप्‍तिस्‍मा दुवा युहन्‍नार मुथाड मोक एकखान थालित करे आनिए दे।”

९ आप,

राजाड दुखित हए गेले।

मातुन आप्‍नार प्रतिग्‍याडर खातिर आर मेजुवानलार कारन हेरोदड उहाँर माङड पुरा कर्बार हुकुम दिले।

१० कइदत लोक पाठाए युहन्‍नार मुथाड काटुवाले।

११ आर मुथाड एकखान थालित करे आनिए माइडक दुवाले आर उड मुथा माइड आप्‍नार माअँडक लेजाए दिले।

१२ तने युहन्‍नार चेल़ाला आसिए उहाँर लासटक लेजाए गाऱिदिले।

आर अम़ा जाए इड खबर इसुडक बाताए दिले।

इसुड पाँच हाजार झनाक खिलाले

मर्कुस ६:३०-४४; लुका ९:१०-१७; युहन्‍ना ६:१-१४

१३ जेइखुना इसुड युहन्‍नाडर मिर्तुर काथाड सुन्‍ले,

ते उहाँए हता से लावत चऱिए एकखान सुनसान ठाअँत चलि गेले।

मातुन उहाँर जाबार काथा सुनिए लोकला नगर नगर से निक्‍लिए पइदले उहाँर पाछु धरि लिल्‍कि।

१४ आर काछारत पुग्‍तेइ उहाँए लोकेर एकखान बार्का भिरक देख्‍ले।

आर अम़ाक देखिए उहाँक माया लागि गेल्‍कि आर उहाँए अम़ार बेमारिलाक संअ कर्ले।

१५ सान्‍जुवा पहरे,

चेल़ाला आसिए उहाँक कहल्‍कि,

“इखान सुनसान ठाअँत बेलाडउ डुबि गेले,

आप लोकलाक बिदा करिदे जेसे गाअँलात जाए अम़ा आप्‍नार ताने खाबार जगार करोक।”

१६ इसुड कहल्‍कि,

“अम़ाक जाबा नि लाग्‍कि।

तम़ाए अम़ाक कुछु खाबा द।”

१७ अम़ा उहाँक कहले,

“हामार सङे बाठे पाँचटा रुटि आर दुहेडा ते माछ छे।”

१८ तने इसुड अम़ाक कहल्‍कि,

“उला हेता मोर ठिना आन।”

१९ आर इसुड लोकलाक बनलारे पर पर्तिखानत बठबार आग्‍या दिले।

आर उ पाँचटा रुटि आर उ दुइडा माछ लिए उहाँए सर्गेर बिति देखिए आसिर्बाद दिले आर रुटिला भाङिए चेल़ालाक दिले आर चेल़ाला उला रुटि लोकलाक पर्सिए दिले,

२० अम़ा साभाउ खाएदाए सन्‍तोस हले।

आर खाएदाए छराल रुटिर गुन्‍डागुन्‍डिला जेइखुना चेल़ाला बिछिए उठाले ते टिपटिप बार ढाकि हल्‍कि।

२१ रुटिखुवा लोकलार मइधे बेर्छानि आर छुवालार छुट्टा बाठे मर्दनालाए पाँच हाजार झना रहए।

इसुड पानिखानेर पर बेराले

मर्कुस ६:४५-५२; युहन्‍ना ६:१५-२१

२२ इसुड आप्‍नार चेल़ालाक लावखानेर पर चऱिए अम़ाक आप्‍नार से आगुत उपार जाबा कहले आर आप्‍ने लोकलाक बिदागि कर्बा धर्ले।

२३ लोकलाक बिदा कर्बार बाद,

प्रार्थना कर्बा उहाँए एख्‍लाए पाहारखानत चर्ल़े।

आर सान हबारखुना उहाँए हता एख्‍लाए छिले।

२४ आर उखुना तलिक चेल़ालार लावखान काछारट से भेले दुर पुगि गेइसेल्‍कि,

बायाँरखान अम़ार मुखामुखि बहबार कारन पानिर गचियालार पर लावखान उछलिसेल्‍कि।

२५ तने भरुवा चार बजेर बिति इसुड सुमुन्‍दरटर पर बेराते चेल़ारलार ठिना आस्‍ले।

२६ मातुन चेल़ाला उहाँक सुमुन्‍दरटर पर बेराते देखिए डरे हाउ खाए “भुत!

भुत!”

कहए चेचाबा धर्ले।

२७ मातुन अइसाथ इसुड अम़ाक कहल्‍कि,

“हुब कर!

मुहें हउ,

डर ना खान।”

२८ मातुन पत्रुसट राअ दिए कहल्‍कि,

“प्रभु!

तुहें जदि हइस ते,

मोक पानिखानेर पर बेराए तोर ठिना आस्‍बार आग्‍या दे।”

२९ उहाँए कहल्‍कि,

“आस।”

आर पत्रुसट लावखान से नाम़िए पानिखानेर पर बेराते इसुर ठिना जाबा धर्ले।

३० मातुन बायाँरखानक देखिए उहाँक डर लागि गेल्‍कि आर जेइखुना उहाँए डुब्‍वा धर्ले ते,

चेचाए कहले,

“प्रभु,

मोक बचा!”

३१ अइसाथ इसुड हातखान बाऱाए उहाँक धरि लिल्‍कि आर उहाँक कहल्‍कि,

“ए अल्‍पबिस्‍वासि,

तुइँ कियाँ सांका कर्लो?”

३२ तने दनह झना लावखानत उठले,

आर बायाँरखान सन हए गेल्‍कि।

३३ तने लावखानत बठाल चेल़ाला उहाँक भक्‍ति दिए कहबा धरेल्‍कि,

“छेच्‍कारे,

तुइँ परमेस्‍वरेर पुत्र हइस।”

गनेसरेतत इसुड बेमारिलाक संअ कर्ले

मर्कुस ६:५३-५६

३४ अम़ा सुमुन्‍दरट पार हए गनेसरेतेर मुलुकत आसिए पुग्‍ले।

३५ आर हताकार लोकला उहाँक चिऩि फेकाल्‍कि,

तने अम़ा उखान मुलुकेर चारह बिति खबर पाठाए गटे बेमारिलाक उहाँर ठिना आनेल्‍कि,

३६ आर अम़ा उहाँर नुआँर दसिड हलउ लार्बा दोक कहए नेहरा कर्ले आर जाहाँए जाहाँए लार्ले,

अम़ा संअ हले।

a 

१४:१ याहाँए हेरोद राजार बेटा हेरोद एन्‍टिपासट रहए।

पुर्खालार सिक्‍छा

मर्कुस ७:१-१३

१५

ताहार बाद यरुसलेम से फरिसिला आर सास्‍त्रिला इसुर ठिना आसिए कहल्‍कि,

२ “तोर चेल़ाला पुर्खालार चलनड कियाँ भङ करेचोक?

कियाँकि अम़ा खाबार से आगुत हात नि धचोक।”

३ तने उहाँए अम़ाक उत्रा दिल्‍कि,

“तम़ाउ कियाँ आप्‍नार चलनलार आले आले परमेस्‍वरेर आग्‍यालाक भङ करेचन?

४ कियाँकि परमेस्‍वरट आग्‍या दिचे,

‘आप्‍नार बापटर आर माअँडर आदर कर।

जाहाँए बापटक बा माअँडक कुबचन कहबे,

उहाँक अबस्‍य खतम कर्बा लागे।’

५ मातुन तम़ा कहचन,

‘काहुँ जदि आप्‍नार बाप माअँलाक कहचे,

देख तम़ाक मोर तरफ से जे सहजोग मिल्बार रहकन उला मुइँ परमेस्‍वरटक चऱाए दिचु।’

६ ताहाते आप उहाँक आप्‍नार बाप माअँलाक कर्बार कर्तुपड पुरा कर्बा नि लाग्‍कि।

हेनङ सिकाए तम़ा आप्‍नार चलनडर खातिर परमेस्‍वरेर बचनलाक बेकाम्‍मा बेनाइचन।

७ ए भित्तरपापियाला!

यसइयाड तम़ार बिसयत इड अगमबानि ठिक कहिसिल्‍कन,

८ \qt ‘इला लोक मोक उपरे उपरे आदर करेचे,

मातुन एम़ार मनड मोर से दुर छेक।

९ एम़ा मोर उपासना बेकारे करेचे।

लोकेर आग्‍यालाक एम़ा धर्म सिद्धान्‍त कहए सिकाचे’।”

\qt*

लोकटक आसुद्ध कर्बार काथाला

मर्कुस ७:१४-२३

१० तने इसुड लोकलाक आप्‍नार ठिना डाकाए कहले,

“सुन आर बुझ,

११ मुखखानेर पाके भित्रत ढुक्‍बार चिजला लोकटक आसुद्ध नि बेनाचे,

बुरु मुखखान से निक्‍लिबार चिजलाए लोकटक आसुद्ध बेनाचे।”

१२ तने चेल़ाला आसिए उहाँक कहल्‍कि,

“इड काथा सुनिए फरिसिला ते रिस्‍याए गेइचोक,

जानेचिस?”

१३ तने उहाँए उत्रा दिले,

“जेइला गाछक मोर सर्गेर पिताड नि बुनिचे उ हरेकटा गाछक आख्राल जाबे।

१४ छर अम़ार काथाला।

अम़ा आन्‍धा आगुवा हए।

आन्‍धाड जदि आन्‍धाडक आगुवानि करे ते,

दनह झना खादित जाए पर्बे।”

१५ मातुन पत्रुसट उहाँक कहल्‍कि,

“हामाक इड खिस्‍सा भाङिए कोहो।”

१६ तने उहाँए कहले,

“तम़ा कि आभउ नि बुझेचन?

१७ तम़ा कि जानेचन नि,

जेइला चिज मुखत परेचे,

पेटत जाए बाहार निक्‍लिजाचे?

१८ मातुन जेइला काथा मुखखान से निक्‍लेचे उला मनड से आसेचे,

आर अइलाए लोकटक आसुद्ध बेनाचे।

१९ कियाँकि मनड से दुस्‍ट बिचार,

हात्‍या,

परभाबियापुना,

ब्‍यभिचार,

चुरि,

झुट्टा गबाहि,

परनिन्‍दा निक्‍लेचे।

२० एइलाए लोकटक आसुद्ध बेनाचे।

हात नि धए खालउ लोकट आसुद्ध नि हचे।”

कनानि बेर्छानिडर बिस्‍वास

मर्कुस ७:२४-३०

२१ ताहार बाद इसुड हता से निक्‍लिए टुरोस आर सिदोन मुलुकेर बिति गेले।

२२ आर देख,

अइखान मुलुकेर एकटा कनानि बेर्छानि आसिए कान्‍ते कान्‍ते कहबा धरेल्‍कि,

“हे प्रभु!

दाउदेर पुत्र,

मोर पर दया करेक।

भुत धर्बार कारन मोर बेटिड लसटङ हए गेइचे।”

२३ मातुन इसुड उहाँक कुनह उत्रा नि दिल्‍कि।

उहाँर चेल़ाला आसिए उहाँक हेनङ कहए नेहरा करेल्‍कि,

“याहाँक पाठाए दि,

कियाँकि याहाँए हामार पाछु पाछु घेङाते आसेचे।”

२४ तने इसुड उड बेर्छानिक उत्रा दिले,

“मोक बाठे इस्राएलेर घरानार हाराल भेरालार ठिना पाठाल गेइचे।”

२५ मातुन उड बेर्छानि उहाँर आगुति हाँटुवा पारिए कहल्‍कि,

“प्रभु!

मोक मदत कर्।”

२६ फेर उहाँए उत्रा दिए कहल्‍कि,

“छुवालार रुटिला लिए कुकुरलार आगुति फेकाए दिबार मुनासिब नि हचे।”

२७ तने उड बेर्छानि कहल्‍कि,

“हबार त ठिक हए प्रभु!

मातुन कुकुरलाउ त मालिकेर टेबुलखान से गिराल टुक्रा टाक्रिला खाचे।”

२८ तने इसुड उहाँक उत्रा दिल्‍कि,

“ओगे माइ!

तोर बिस्‍वासखान माहान छोक।

तुइँ जे मनसुवा करिचिस पुरा हए जाकु।”

सेने अइखुना से उहाँर बेटिड संअ हए गेल्‍कि।

इसुड भेलेला लोकक संअ कर्ले

२९ ताहार बाद इसुड हता से निक्‍लिए गालिल सुमुन्‍दरेर काछारे काछार जाए पाहारखानत चर्ल़े आर हता जाए बठले।

३० जेरहर जेरह लोकला नेङरा,

लुल़ा,

आन्‍धा,

गेरा आर नान्हा किसिमेर बेमारिलाक लिए उहाँर ठिना आसेल्‍कि आर उहाँर चरनत राखि दिल्‍कि आर उहाँए अम़ाक संअ कर्ले।

३१ गेरालाक बल्‍बा देखिए,

लुल़ालाक संअ हबा देखिए नेङरालाक बेर्बा देखिए आर आन्‍धालाक दृस्‍टि पाबा देखिए लोकला छक खाए गेल आर इस्राएलेर परमेस्‍वरटक जयजयकार कर्बा धर्ले।

इसुड चार हाजार लोकक खिलाले

मर्कुस ८:१-१०

३२ ताहार बाद इसुड चेल़ालाक आप्‍नार ठिना डाकाए कहले,

“लोकलाक देखिए मोक माया लागि गेइचे,

कियाँकि एम़ा मोर सङे रहबार आझि लागाए तिन दिन हए गेल्‍कि आर अम़ार सङे खाबार कुछु नि छेक।

मुइँ एम़ाक भोके पाठाबा नि चाहाचु,

निते अम़ा दामालडते ढन्‍मनाए पर्बे।”

३३ तने चेल़ाला उहाँक कहल्‍कि,

“इखान पाथारत एतेला लोकक खिलाबार रुटि हामा कुऩा से पाम?”

३४ मातुन इसुड अम़ाक कहल्‍कि,

“तम़ार सङे केडा रुटि छकन?”

अम़ा उत्रा दिले,

“सातटा रुटि आर केवारा छट छट माछ।”

३५ उहाँए लोकलाक पर्तिखानत बठबार आग्‍या दिले।

३६ तने उ सातटा रुटि आर उला माछक लिए उहाँए धन्‍यबाद दिले आर उला भाङिए चेल़ालाक दिले आर चेल़ाला लोकलाक पर्सिए दिल्‍कि।

३७ तने अम़ा साभाउ मनसुवा थकाए खाले।

आर जेइखुना चेल़ाला अदगाल टुक्रा टुक्रिला बिछिए उठाले ते सात ढाकि हल्‍कि।

३८ खाबार लोकलार मइधे बेर्छानि आर छुवालार छुट्टा बाठे मर्दनालाए चार हाजार झना रहए।

३९ लोकलाक बिदा कर्बार बाद,

उहाँए लावखानत चऱिए मगादानेर मुलुकेर माखे चलि गेले।

चिऩर माङ

मर्कुस ८:११-१३; लुका १२:५४-५६

१६

तने फरिसि आर सदुकिला आसिए इसुडक पर्खिबार ताने सर्गेर एकखान चिऩ देखा कहए माङ करेल्‍कि।

२ उहाँए अम़ाक उत्रा दिए कहल्‍कि,

“जेइखुना सान हचे,

ते तम़ा कहचन कि काल़ि करे दिनड साफ हबे,

कियाँकि मेघड लाल छे।

३ आर बेहाने कहचन,

‘आझि दुन बायाँर उठाबे कियाँकि मेघड लाल आर आन्‍धार करेचे।’

तम़ा मेघड देखिए दिनडर बिचार करेचन मातुन समयडर चिऩलाक फार्चिबा नि पारेचन।

४ दुस्‍ट आर ब्‍यभिचारि पुस्‍ताड चिऩ छाबेचे,

मातुन अम़ाक योनार चिऩडर छुट्टा कोए चिऩ दुवाल नि जाबे।”

ताहार बाद इसुड अम़ाक छरिए हता से चलि गेले।

फरिसि आर सदुकिलार खमिर

मर्कुस ८:१४-२१

५ उपार जाबारखुना चेल़ाला रुटि लेजाबा पिस्राए गेइस्‍ले।

६ इसुड अम़ाक कहल्‍कि,

“देख,

फरिसि आर सदुकिलार खमिरखान से हुँसियार रहन।”

७ तने अम़ा आपसत हेनङ कहए बलाबलि कर्बा धर्ले,

“हामा रुटि नि आनिचि ताहाते हेनङ कहचे हबा पाए।”

८ मातुन इसुड अम़ार काथाला बुझिए अम़ाक कहले,

“ए अल्‍पबिस्‍वासिला,

तम़ार सङे रुटि नि छकन कहए कियाँ आपसत बकझक करेचन?

९ तम़ा कि आभउ आबुझे छन?

तम़ा कि फम पाचन नि,

जेइखुना ते पाँच हाजार झनार ताने पाँचटा रुटि छिले,

उखुना के ढाकि बिछिए उठाइस्‍लन?

१० अइनङ करे जेइखुना ते चार हाजार झनार ताने सातटा रुटि छिले,

उखुना केढाकि बिछिए उठाइस्‍लन?

११ मुइँ तम़ाक रुटिर बिसयत नि कहकन कहए तम़ा कियाँ नि बुझेचन?

फरिसि आर सदुकिलार खमिरखान से तम़ा हुँसियार रह।”

१२ तने अम़ा बुझ्‍ले कि इसुड अम़ाक रुटित मिस्‍लिबार खमिरखान से नि,

मातुन फरिसि आर सदुकिलार सिक्‍छाला से चेतिए रहबा कहिसेल्‍कि।

इसुर बिसयत पत्रुसेर घोसना

मर्कुस ८:२७-३०; लुका ९:१८-२१

१३ जेइखुना इसुड कइसरिया फिलिप्पिर मुलुकत आस्‍ले,

ते उहाँए आप्‍नार चेल़ालाक पुछारि कर्ले,

“लोकला कि कहचे,

मान्‍सिर पुत्रड काहाँए हए?”

१४ तने अम़ा कहल्‍कि,

“काहुँ कहचोक बप्‍तिस्‍मा दुवा युहन्‍ना,

काहुँ कहचोक एलिया,

आर काहुँ काहुँ कहचोक यर्मिया बा अगमबक्‍तालार मइधेकार एक झन हबा पाए।”

१५ उहाँए अम़ाक कहल्‍कि,

“मातुन तम़ा कि कहचन,

मुइँ काहाँए हउ?”

१६ तने सिमोन पत्रुसट उत्रा दिले,

“तुइँ जिबित परमेस्‍वरेर पुत्र,

ख्रिस्‍ट हइस।”

१७ इसुड उहाँक उत्रा दिए कहल्‍कि,

“ए योनार बेटा सिमोन!

तुइँ धन्‍य हइस,

कियाँकि इड काथा तोक लोके नि मातुन सर्गत रहबार मोर पिताड प्रकट करिचोक।

१८ आर मुइँ तोक कहच्‍कुन,

तुइँ पत्रुस हइस।

मुइँ एइड चाट्टानेर पर आप्‍नार मन्‍डलिड थार करिम आर नरकेर सक्‍तिलाa याहाँर पर बिजय हबा नि पार्बे।

१९ मुइँ तोक सर्गेर राजेर छारानिला दिम्कुन तुइँ पृथिमिखानत जे कुछु बान्भो,

उला सर्गत बाऩाल जाबे,

आर जे कुछु पृथिमिखानत खुलाबो,

उलाक सर्गत खुलाल जाबे।”

२० तने उहाँए चेल़ालाक काडा चेतावनि दिए कहले,

“ख्रिस्‍ट मुहें हउ कहए काहाँकअ ना कहन।”

इसुड पहिला फेक आप्‍नार सास्‍ति आर मिर्तुर बिसयत अगमबानि कर्ले

मर्कुस ८:३१-९:१; लुका ९:२२-२७

२१ तने अइखुना से इसुड आप्‍नार चेल़ालाक कहबा धर्ले कि उहाँक यरुसलेमत जाबा लाग्‍कि आर धर्म गुरुलार,

मुल पुजारुकलार,

सास्‍त्रिलार पाए सास्‍ति भुङबा लाग्‍कि आर मारा जाबा लाग्‍कि तने तेस्रा दिनत जेअँत हए उठबा लाग्‍कि।

२२ तने पत्रुसट उहाँक एकलरे लेजाए हेनङ कहए धम्‍किबा धर्ले,

“केनङ काथा कहचिस प्रभु,

परमेस्‍वरट तोर पर हेनङ केधउ हबा ना दिकु।”

२३ मातुन उहाँए पत्रुसेर बिति घुरिए कहल्‍कि,

“ए सइतान,

मोर आगुति से पाला!

तुइँ मोक बाधा देचिस,

कियाँकि तुइँ परमेस्‍वरेर काथालात नि लोकलार काथालात ध्‍यान देचिस।”

२४ ताहार बाद इसुड आप्‍नार चेल़ालाक कहले,

“काहुँ जदि मोर पाछु आस्‍बा चाहाचे,

ते उहाँए आप्‍नाक माया मारोक आर आप्‍नार क्रुसखान उठाए मोर पाछु धरोक।

२५ कियाँकि जाहाँए आप्‍नार प्रानड बचाबा छाब्‍बे उहाँए उड हाराबे,

आर जाहाँए आप्‍नार प्रानड मोर खातिर हाराबे,

उहाँए उड बचाबे।

२६ कियाँकि गटेखान संसार हातत करिए काहुँ जदि आप्‍नार प्रानडए हाराए दे ते,

उड लोकेर कि लाभ हल्‍कि?

आर्थात आप्‍नार प्रानेर बदलि लोकट कि दिबा पार्बे?

२७ कियाँकि मान्‍सिर पुत्रड आप्‍नार सर्गदुतलार सङे आप्‍नार पितार महिमात आस्‍बारखुना उहाँए गटेला लोकक अम़ार कराल कामलार अनुसार इनाम दिबे।

२८ छेच्‍कारे,

मुइँ तम़ाक कहच्‍कन,

हेता थार हए रहबार लोकलार मइधे केबा झन हेनङ लोक छे,

जाहाँए मान्‍सिर पुत्रडक आप्‍नार राजत आस्‍बा नि देख्‍बार तलिक मिर्तु नि चाख्‍बे।”

a 

१६:१८ ग्रिकत ‘मिर्तुलोकेर फाटकला’कहए लिखाल छे।

इसुर सकलड बदलिए गेल्कि

मर्कुस ९:२-१३; लुका ९:२८-३६

१७

ताहार छ दिन बाद इसुड बाठे पत्रुस,

याकुब आर याहाँर भाइ युहन्‍नाडक सङे लिए एकखान उँच्‍च पाहारत गेले।

२ आर हता उहाँर रुपट अम़ारे आगुति बदलि गेल्‍कि,

आर उहाँर सकलड सुरुजडर लाखा चिल्‍किबा धरेल्‍कि,

आर उहाँर नुआँला ओजोतखानेर लाखा फटफट हए गेल्‍कि।

३ आर देख!

हता अम़ार आगुति मोसा आर एलियाड इसुर सङे गप कर्ते देखा दिल्‍कि।

४ तने पत्रुसट इसुडक कहले,

“प्रभु!

भेले हामा हेता रहन।

तोर जदि इच्‍छा हकु ते,

मुइँ हेता तिनडा खप्रा बेनाउ,

एकटा तोर ताने,

एकटा मोसार ताने आर एकटा एलियार ताने।”

५ जेइखुना अम़ा बल्तेइ छिले,

ता देख!

एकखान साफ्‍फा बदलि आसिए अम़ाक झापाए दिल्‍कि,

आर बदलिखान से हेनङ कहए एकटा गाला आसेल्‍कि,

“याहाँए मोर प्रिय पुत्र हए,

याहाँर पर मुइँ बाडा खुसि छु।

तम़ा याहाँर काथाला सुन।”

६ इड गाला सुनिए चेल़ाला डरे उबुर हए परि गेले।

७ मातुन इसुड आसिए अम़ाक लारिए कहल्‍कि,

“उठ,

डर ना खाअ।”

८ आर जेइखुना अम़ा नजरट उठाले,

ते देखेचे इसुडर छुट्टा आर काहुँ नि छेक।

९ तने पाहारखान से नाम़्‍ते नाम़्‍ते इसुड अम़ाक आग्‍या दिल्‍कि,

“जेइखुना तलिक मान्‍सिर पुत्रड मिर्तु से जेअँत हए नि उठबे,

उखुना तलिक इड दर्सनेर बिसयत काहाँकअ ना सुनान्।”

१० तने चेल़ाला उहाँक पुछारि करेल्‍कि,

“हुनङहले सास्‍त्रिला कियाँ कहचे कि आगुत एलियाडक आस्‍बा लाग्‍कि?”

११ उहाँए उत्रा दिल्‍कि,

“एलियाड अबस्‍य आस्‍बे आर उहाँए सब कुछुला आरमने सुध्राबे।

१२ मातुन मुइँ तम़ाक कहच्‍कन,

एलियाड आगुते चलि आसिचे,

मातुन लोकला उहाँक नि चिऩले,

बुरु अम़ाक जेनङ जेनङ मन गेल्‍कि उहाँर पर अइनङ अइनङ कर्ले।

अइनङति मान्‍सिर पुत्रडकअ अम़ार हातेर सास्‍ति खाबा लाग्‍कि।”

१३ तने चेल़ाला बुझि लिले,

कि उहाँए बप्‍तिस्‍मा दुवा युहन्‍नार बिसयत बलिसेल्‍कि।

इसुड भुत धराल छँराडक संअ कर्ले

मर्कुस ९:१४-२९; लुका ९:३७-४३

१४ जेइखुना अम़ा लोकलार ठिना घुरिए आस्‍ले,

ते एकटा लोक इसुर ठिना आसिए उहाँर आगुति हाँटुवा पारिए कहल्‍कि,

१५ “प्रभु!

मोर बेटाडर पर दया करेक,

कियाँकि आउँर उठतेइ रहबार कारन याहाँए बाडा सास्‍ति खाचे।

खने अगिनखानत ते खने पानिखानत जाए परेचे।

१६ मुइँ याहाँक तोर चेल़ालार ठिना आनिस्‍नु,

मातुन अम़ा याहाँक संअ कर्बा नि पार्ले।”

१७ तने इसुड उत्रा दिल्‍कि,

“ए अल्‍प बिस्‍वासि आर दुस्‍ट पुस्‍ता,

मुइँ तम़ार सङे केतेदिना तलिक रहम्‍कन?

आर तम़ाक केतेक सहम्‍कन?

उहाँक मोर ठिना आन्।”

१८ ताहार बाद इसुड भुतटक धम्‍काए लिल्‍कि आर उहाँर ठिना से भुतट निक्‍लि गेल्‍कि तने उड छँरा अइसाथ संअ हए गेले।

१९ तने फुटयाए चेल़ाला इसुर ठिना आसिए पुछारि कर्ले,

“हामा कियाँ उड भुतक निक्‍लिबा नि पार्न?”

२० उहाँए अम़ाक कहल्‍कि,

“तम़ार अल्‍प बिस्‍वासेर कारन,

कियाँकि छेच्‍कारे,

मुइँ तम़ाक कहच्‍कन,

तम़ार बिस्‍वासखान जदि तुरिर बिच्‍चिडरअ लाखा रहकन ते,

इखान पाहारक ‘हेता से लरिए हता जा’ कहलउ उखान पाहार लरिजात्‍कन।

तम़ार ताने कुछु असम्‍भव नि रहत्‍कन।”

२१ “मातुन प्रार्थना आर उपासेर बेगर हेनङ भुतला,

नि निक्‍लेचे।”a

इसुड दस्रा फेक आप्‍नार सास्‍ति आर मिर्तुर बिसयत अगमबानि कर्ले

मर्कुस ९:३०-३२; लुका ९:४३-४५

२२ जेइखुना चेल़ाला गालिलत जर हले,

ते इसुड अम़ाक कहल्‍कि,

“मान्‍सिर पुत्रडक लोकेर हातत सँपाल जाबे,

२३ आर अम़ा उहाँक मारिफेकाबे तने तिन दिन बाद उहाँए जेअँत हए उठबे।”

इड काथा सुनिए अम़ार मनला भेसभेसा हए गेल्‍कि।

कर तिर्बार बिसयत इसुर सिक्‍छा

२४ जेइखुना अम़ा कफर्नहुमत आस्‍ले,

ते मुन्‍डिलेर कर उठाला पत्रुसेर ठिना आसिए कहल्‍कि,

“तम़ार गुरुड मुन्‍डिलेर कर कि तिरेच्‍कन नि?”

२५ पत्रुसट उत्रा दिल्‍कि,

“हँ तिरेचे ने ते।”

आर जेइखुना पत्रुसट घरटत ढुक्‍ले,

ते प्रथमे इसुड उहाँक पुछारि करेल्‍कि,

“पत्रुस तोर बिचारत,

पृथिमिर राजाला काहाँर ठिना से कर बा दस्‍तुर उठाचे?

आप्‍नार बेटालार ठिना से ने भिनला लोकेर ठिना से?”

२६ मातुन पत्रुसट उत्रा दिल्‍कि,

“भिनला लोकेर ठिना से।”

तने इसुड उहाँक कहल्‍कि,

“हुनङहले बेटाला छुट पाचे।

२७ मातुन हामार कारन अम़ार अपमान ना हकि कहए तुइँ सुमुन्‍दरत जाए बन्‍सि फेका आर प्रथमे जेइड माछ फनतोक उड माछक धरिए उहाँर मुखखान मेलाइस,

तुइँ एकटा रुपार टाका पाबो।

आर उड टाका आनिए हामा दनह झनार कर तिरिदिस।”

a 

१७:२१ कोए कोएला पान्‍डुलिपित इड पद नि छे।

सर्ग राजत साभार से माहान काहाँए

मर्कुस ९:३३-३७; लुका ९:४६-४८

१८

अइखुना चेल़ाला इसुर ठिना आसिए कहल्‍कि,

“सर्गेर राजत साभार से माहान काहाँए?”

२ तने इसुड एकटा छुवाक डाकाले आर उड छुवाक अम़ार बिचत थार कराए कहले,

३ “छेच्‍कारे,

मुइँ तम़ाक कहच्‍कन,

तम़ा बदलिए छुवालार लाखा नि हबार तलिक,

कोए हाले सर्गेर राजत ढुक्‍बा नि पार्बन।

४ जाहाँए इड छुवार लाखा आप्‍नाक नम्र बेनाबे,

सर्गेर राजत उहाँइ साभार से माहान हबे।

५ जाहाँए मोर नाअँत एइनङ एकटा छुवाक सुइकार करेचे,

उहाँए मोक सुइकार करेचे।”

पापत गिराबार परिक्छाला

मर्कुस ९:४२-४८; लुका १७:१-२

६ मातुन मोर पर बिस्‍वास कर्बार इला छट छट छुवार मइधे एकअ झनाक काहुँ जदि पाप करुवाचे ते,

उहाँर घेचाडत एकटा बार्का जाँत बाऩिए गहिर सुमुन्‍दरटत डुबाए दिलेइ बुरु उहाँर भाला हतेक!

७ पापत गिराबार परिक्छाला आन्‍बार कारन इखान संसारक धिक्‍कार!

कियाँकि पापत गिराबारा परिक्छाला त आस्‍बे करेचे,

मातुन धिक्‍कार उड लोकक जाहाँर पाए पापत गिराबार परिक्छाला आसेचे।

८ तोर हातखान बा ठेङखान जदि तोक पापत गिराचोक ते,

ठेङखानक काटिए फेकाए दे।

दनहखान हात बा दनहखान ठेङ लिए अनन्‍त अगिनखानत पर्वार से लुल़ा बा नेङरा हए अनन्‍त जिबनत ढुक्‍बार बुरु तोर भाला हतोक।

९ तोर चखुड जदि तोक पाप करुवाचोक ते,

उड चखुक निक्‍लाए फेकाए दे।

दनहरा चखु लिए नरकेर अगिनखानत पर्बार से बुरु एकेडा चखु लिए अनन्‍त जिबनत ढुक्‍बार बुरु तोर भाला हतोक।

हाराल भेरार खिस्‍सा

लुका १५:३-७

१० देख!

तम़ा इला छट से छटर मइधे एकअ झनाक हेला ना कर,

कियाँकि मुइँ तम़ाक कहच्‍कन,

सर्गत अम़ार सर्गदुतला हरखुना मोर सर्गेर पितार सन्‍मुख रहचे।

११ कियाँकि मान्‍सिर पुत्रड हाराललाक बचाबा आसिचे।a

१२ धरि ल,

एकटा लोकेर एक सडा भेरा रहकि आर उलार मइधे एकटा भेरा हाराए जाकि जादि ते,

उहाँए उ उनान्सडा भेराक पाहारखानते छरिए हाराल भेराडक छाब्‍बा कि जाबे नि?

१३ छेच्‍कारे,

मुइँ तम़ाक कहच्‍कन,

उहाँए जदि उड भेराक पाए जाए,

ते उ उनान्सडा भेरा से अधिक उ एकटा हाराल भेरार खातिर बेसि खुसि मानाबे।

१४ अइनङ करे सर्गत रहबार तम़ार पिताडउ एइड इच्‍छाचे कि,

इला छट से छटर मइधे एकअ झना नास ना होक।

पापत गिराल भाइ

लुका १७:३

१५ तोर भाइड जदि तोर खिलापत पाप कर्कु ते,

बाठे तम़ा दुइ झना रहबारखुना उहाँर गल्‍तिखान देखाए दिकि,

उहाँए तोर काथाला सुन्‍कु ते,

तुइँ आप्‍नार भाइडक घुराए पाबो।

१६ मातुन तोर काथाला जदि उहाँए नि सुन्‍कु ते,

आप्‍नार सङे एक बा दुइ झनाक सङे लिए जा जेसे दुइ बा तिन झन साक्‍छिर मुखे गटे काथाला पाक्‍का पाक्‍कि होक।

१७ उहाँए जदि अम़ारअ काथाला सुन्‍बार इन्‍कार कर्कु ते,

इड काथा मन्‍डलिडक कोहो।

आर उहाँए मन्‍डलिडरअ काथाला सुन्‍बार इन्‍कार करे ते,

उहाँए तोर ताने एकटा परजातिया आर कर उठार सामान होक।

प्रार्थना

१८ छेच्‍कारे,

मुइँ तम़ाक कहच्‍कन,

जे कुछु तम़ा पृथिमिखानत बान्भन सर्गत बाऩाल जाबे आर जे कुछु तम़ा पृथिमिखानत खुलाबन,

सर्गत खुलाल जाबे।

१९ फेर मुइँ तम़ाक कहच्‍कन,

पृथिमिखानत तम़ार मइधे दुइ झना सहमत हए कुनह चिज माङबन जदि ते,

सर्गत रहबार मोर पितार तरफ से तम़ार माङड पुरा हए जात्‍कन।

२० कियाँकि जेइठा दुइ बा तिन झना मोर नाअँत जर हचे,

मुइँ अम़ार बिचत रहचु।

छेमा नि दिबार नकरेर खिस्‍सा

लुका १७:४

२१ ताहार बाद पत्रुसट इसुर ठिना आसिए कहल्‍कि,

“प्रभु!

मोर भाइड मोर खिलापत अपराध कर्तेइ रहले,

मुइँ उहाँक केफेक तलिक छेमा दिकिन,

सात फेक तलिक दिले हबे नि?”

२२ इसुड उहाँक उत्रा दिल्‍कि,

“मुइँ कहच्‍कुन साते फेक नि,

सत्तर गुना सात फेक दिस।”

२३ ताहाते सर्गेर राजखानक खिस्‍सार एकटा हेनङ राजार सङे तुलना कर्बा पारि,

जाहाँए आप्‍नार नकरलार ठिना से हिसाप किताप फार्चिबार इच्‍छा कर्ले।

२४ आर जेइखुना उहाँए हिसाप लिबा धर्ले,

ते उहाँर ठिना एकटा हेनङ लोकक आनेल्‍कि जाहाँए दस हाजारटा सनारc टाका कर्जा लिसेल्‍कि।

२५ उड लोक कर्जाला तिर्बा नि पाबार कारन उहाँर मालिकट उहाँक आप्‍नार मगि,

छुवा आर सङे रहाल सब कुछुला बेचिए कर्जाला चुक्‍ता कर्बार हुकुम दिल्‍कि।

२६ तने उड नकर हाँटुवा परिए मालिकटक कहले,

“मालिक,

मोर पर धिरज कर्,

मुइँ तोर गटे कर्जाला चुक्‍ता करि दिम्‍कुन।”

२७ मालिकटक उहाँर पर दया लागि गेल्‍कि सेने मालिकट उहाँर गटे कर्जाला माफ करि दिले।

२८ मातुन अइड नकर बाहार बिति निक्‍लितेइ एकटा नकरिया सङक लागाल पाले,

जाहाँए उहाँर ठिना से एक सडा रुपारd टाका कर्जा लिसेल्‍कि।

तने उहाँए आप्‍नार सङेर घेचाड पक्रिए हेनङ कहले,

“मोर ठिना से लुवाल कर्जाला चुक्‍ता करेक।”

२९ मातुन उड नकरिया सङ उहाँर ठेङत परिए कहल्‍कि,

“मोर पर धिरज कर्,

मुइँ तोर कर्जाला चुक्‍ता करि दिम्‍कुन।”

३० मातुन उहाँए सङेर काथाड नि मान्‍ले आर उहाँर कर्जाला चुक्‍ता नि हबार तलिक उहाँक कइदत धरि दिले।

३१ हेनङ हबा देखिए आरला नकरिया सङक किबा लाखा लागि गेल्‍कि तने अम़ा जाए गटे काथाला उहाँर मालिकटक कहए दिल्‍कि।

३२ आर आप मालिकट उड कठोर नकरक डाकाए कहल्‍कि,

“ए दुस्‍ट!

तुइँ मोर ठिना नेहरा कर्लो आर मुइँ तोर गटे कर्जाला माफ करिए दिल्‍कुन।

३३ जेनङ मुइँ तोर पर दया करेल्‍कुन,

तहँक आप्‍नार सङडर पर दया कर्बा कि लाग्‍कु नि?”

३४ तने उहाँर मालिकट गस्‍सा से उहाँर गटे कर्जाला चुक्‍ता नि हबार तलिक उड नकरक कइदखानार हाकिमलार हातत सँपि दिल्‍कि।

३५ अइताने तम़ा जदि आप्‍नार भाइडक भित्रि मन से छेमा नि कर्बन ते,

सर्गेर मोर पिताडउ तम़ाक अइनङ ब्‍यबहार कर्तकन।

a 

18:11 तेपुर्ना पान्डुलिपिलात इड पद नि छे। लुक 19:10

c 

१८:२४ ग्रिकत ‘टेलेनटन’, लिखाल छे आर एक टेलेनटन बाराबर पन्‍द्र बच्छरेर मजदुरि रहए। सनार टाका माने असर्फि बुझन।

d 

१८:२८ ग्रिकत ‘दिनार’, एक दिनार बाराबर एक दिनकार मजदुरि रहए।

त्याग पत्रर बिसयत सिक्‍छा

मर्कुस १०:१-१२

१९

जेइखुना इसुडर इला काथा कहाल हए गेल्‍कि ते,

उहाँए गालिल से यर्दन लदिर इपार यहुदिया मुलुकत आस्‍ले।

२ जेरहर जेरह लोकला उहाँर पाछु पाछु गेल्‍कि,

आर उहाँए अम़ाक संअ कर्ले।

३ केवा झन फरिसि उहाँर ठिना आसिए उहाँक पर्खिबार ताने हेनङ कहए पुछारि करेल्‍कि,

“बिधान अनुसार कुनह उचित कारन बेगर आप्‍नार मगिडक त्याग पत्र दिबार उचित छे?”

४ उहाँए उत्रा दिल्‍कि,

“तम़ा कि पऱिचन नि,

जाहाँए लोकलाक बेनाले,

उहाँए अम़ाक आदिकाले से ‘नर आर नारि कहए बेनाले।’

५ आर कहले,

‘एइड कारने लोकट आप्‍नार माअँ बापलाक छरिए आप्‍नार मगिडर सङे मिलिए रहचे,

आर अम़ा दनह झना मिलिए एकटा देहा हचे।’

६ आप अम़ा दुइडा नि मातुन एकटा देहा हए।

अइताने जाहाँक परमेस्‍वरट एकेठिना सन्ज्राइचे,

लोकला अम़ाक ना छुटाक।”

७ फेर अम़ा इसुडक कहले,

“हुनङहले त्याग पत्र लेखिदिए आप्‍नार मगिडक छरि दिबार आग्‍या मोसाड कियाँ दिले ते?”

८ तने इसुड अम़ाक कहल्‍कि,

“तम़ार मनेर कठोरपुनार कारन मोसाड तम़ाक आप्‍नार मगिलाक त्याग पत्र दिबार छुट दिल्‍कन,

मातुन आदिकाल से हेनङ नि छिले।

९ आर मुइँ तम़ाक कहच्‍कन,

जाहाँए ब्‍यभिचारेर कारन बाहिक आप्‍नार मगिडक त्याग पत्र देचे आर भिन झनार सङे बेहा करेचे,

उहाँए ब्‍यभिचार करेचे।”

१० चेल़ाला उहाँक कहल्‍कि,

“तिरि पुरुसेर बिचते जदि हेनङ हए ते,

बेहा कर्बार से बुरु नि कर्बार भाला।”

११ मातुन इसुड अम़ाक कहल्‍कि,

“इड बचन गटे लोकला सुइकार कर्बा नि पार्बे,

बाठे अम़ाए पार्बे जाहाँक याहाँर ताने बरदान दुवाल गेइच्‍कि।

१२ कियाँकि काहुँ काहुँ जलमे से खजा रहचे,

काहाँकअ लोकलाए खजा बेनाच्‍कि आर काहुँ सर्ग राजेर खातिर खुद आप्‍ने बेहाd नि करेचे।

जाहाँए इड बचन सुइकार कर्बा पार्बे उहाँए करोक।”

इसुड छुवालाक आसिर्बाद दिले

मर्कुस १०:१३-१६; लुका १८:१५-१७

१३ ताहार बाद लोकला हता छुवालाक इसुर ठिना आन्‍बा धर्ले जेसे इसुड छुवालार पर हात राखिए प्रार्थना करि दिकि।

मातुन चेल़ाला लोकलाक धम्‍काए लिल्‍कि।

१४ तने इसुड चेल़ालाक कहल्‍कि,

“छुवालाक मोर ठिना आस्‍बा द,

अम़ाक ना टेक,

कियाँकि सर्गेर राजखान एनङतिनलारे हए।”

१५ तने छुवालार पर हात राख्‍बार बाद इसुड हता से चलि गेले।

जामान धनि छँरा

मर्कुस १०:१७-३१; लुका १८:१८-३०

१६ आर देख!

एकटा जामान लोक इसुर ठिना आसिए कहल्‍कि,

“गुरु!

अनन्‍त जिबन पाबार ताने मोक कुन असल काम कर्बा लागे?”

१७ तने इसुड उहाँक कहल्‍कि,

“असलेर बिसयत तुइँ मोक कियाँ पुछारि करेचिस?

असल त बाठे एकेझन छे आर तुइँ जदि जिबनत ढुक्‍बा छाबेचिस ते,

उहाँर आग्‍याला पालन कर्।”

१८ उहाँए इसुडक कहले,

“कुनला आग्‍या?”

तने इसुड कहल्‍कि,

“एइला आग्‍या कि ‘तुइँ हात्‍या ना कर्,

तुइँ ब्‍यभिचार ना कर्,

तुइँ चुरि ना कर्,

तुइँ झुट्टा गबाहि ना दे’,

१९ आप्‍नार बाप माअँलार आदर करेक आर तोर पर्सियाडक तुइँ आप्‍नाक प्रेम कर्बार लाखा प्रेम कर्।”

२० तने उड जामान लोक उहाँक कहल्‍कि,

“इला काथात मुइँ पालन कर्तेइ आसिचु।

आप मोक कि कर्बा लागे?”

२१ इसुड उहाँक कहल्‍कि,

“तुइँ जदि सिद्ध हबा छाबेचिस ते,

तोर धनसम्‍पतिला बेचिए गरिपलाक बिल़ाए दे,

आर तुइँ सर्गत धन पाबो तने तुइँ आसिए मोर पाछु धर्।”

२२ उड जामान लोक इड काथा सुनिए मनझुरा हए हता से चलि गेल,

कियाँकि उहाँर भेलेला धन सम्‍पति रहकि।

२३ ताहार बाद इसुड आप्‍नार चेल़ालाक कहले,

“छेच्‍कारे,

मुइँ तम़ाक कहच्‍कन,

धनि लोकलाक सर्गेर राजत ढुक्‍बार बाडा मुस्‍किल!

२४ आर मुइँ यहड काथा तम़ाक कहच्‍कन,

धनि लोकटक परमेस्‍वरेर राजत ढुक्‍बार से बुरु उँटटक सिउँर कानाखानेर पाके फाँस्‍बार आसान!”

२५ इड काथा सुनिए चेल़ाला छक परि गेले आर कहबा धर्ले,

“हुनङहले काहाँए उद्धार पाबा पारे?”

२६ मातुन इसुड अम़ार बिति देखिए कहल्‍कि,

“लोकलार से इखान काम सम्‍भब नि छे,

मातुन परमेस्‍वरेर ताने सब कुछु सम्‍भब छे।”

२७ तने पत्रुसट उत्रा दिए कहल्‍कि,

“देखेक!

हामा सब कुछु छरिए तोर पाछु धरिचि।

आप हामा कि पाम?”

२८ इसुड अम़ाक कहल्‍कि,

“छेच्‍कारे,

मुइँ तम़ाक कहच्‍कन,

नायाँ संसारत,

जेइखुना मान्‍सिर पुत्रड आप्‍नार महिमार सिंहासनखानत बठबे,

तम़ा जाहाँए जाहाँए मोर पाछु धरिचन,

उखुना तम़ा बारखान सिंहासनत बठिए इस्राएलेर बारडाए कुलेर निसाफ कर्बन।

२९ आर जाहाँए मोर नाएर खातिर घरदुवार,

दादा भाइ,

बाइ बहिन,

बाप माअँ,

बेटा बेटि,

जगह जमिन छरिचे,

अम़ा साभाउ याहाँर से स गुना बेसि पाबे आर अनन्‍त जिबनेर हकदार हबे।

३० मातुन भेलेला झना जाहाँए आगु छे अम़ा पाछु हबे आर पाछुकारला आगु हबे।”

d 

१९:१२ बेहा नि करचे आर्थात खजा हए रहचे।

दाख बागानेर काम करालार खिस्‍सा

२०

कियाँकि सर्गेर राजखान एकटा हेनङ घरगिरिर लाखा हए,

जाहाँए आप्‍नार दाख बागानत काम कराबार ताने बेड्डि बेहाने मजदुर छाब्‍बा निक्‍लिले,

२ आर दिनडत एक दिनार दिबार दर भाउ मिलाए उहाँए मजदुरलाक आप्‍नार दाख बागानखानत पाठाले।

३ फेर उहाँए बेहाने न बजे हाटेर बिति निक्‍लिले ते,

केबाडा लोकक काम नि पाए थार मारिए रहबा देख्‍ले।

४ तने उहाँए अम़ाक कहले,

“तम़ाउ दाख बागानत जाअ आर जेतेक मुनासिब हत्‍कन,

मुइँ तम़ाक दिम्‍कन।”

सेने अम़ाउ काम कर्बा गेल्‍कि।

५ फेर उहाँए बार बजे आर तिन बजे निक्‍लिए अइनङ कर्ले।

६ भाटिबेला पाँच बजे उहाँए बाहार निक्‍लिले ते,

फेर भिनला लोकक थार हए रहबा देख्‍ले तने उहाँए अम़ाकअ कहले,

“तम़ा कियाँ हेता दिनभर बेकाम्‍मा थार हए छन?”

७ अम़ा उहाँक उत्रा दिल्‍कि,

“हामा कामे नि पाइचि।”

तने उहाँए अम़ाक कहले,

“ले,

तम़ाउ दाख बागानत जाअ।”

८ जेइखुना सान हल्‍कि ते दाख बागानेर मालिकट आप्‍नार मुख्‍तियारटक कहले,

“मजदुरलाक डाका आर अन्‍तिमत आसाल मजदुरलार से सुरु करिए प्रथमे आसाल मजदुरलाक तलिक साभार मजदुरिला दे देकि।

९ तने बेलाभाटि पाँच बजेर बिति कामत जाबार मजदुरला आस्‍ले आर अम़ा साभाउ एक एक दिनार करे मजदुरि पाले।

१० प्रथमे आसाल मजदुरला आप्‍नार बिसयत सँचिस्‍ले कि अम़ा बेसि पाबे मातुन अम़ाउ एक एक दिनार करे पाले।

११ मजदुरि पाबार बाद अम़ा घरगिरिडर पर हेनङ कहए फेदफेदिबा धर्ले,

१२ ‘अन्‍तिमत आसाल लोकला त बाठे एकेघान्‍टा काम कर्ले,

हामा त दिनभर खटन आर चिरचिरा धुपखान खेप्‍न मातुन तुइँ अम़ाक आर हामाक एक जान्‍लो!’

१३ “मातुन मालिकट अम़ार मइधे एक झनाक उत्रा दिले,

‘भाइ!

मुइँ तम़ार पर कोए अन्‍याय नि करिच्कन।

तम़ा एक दिनारत काम कर्बार मन्‍जुर कि हइस्‍लन नि?

१४ तुइँ जेतेरि मजदुरि पाबो ले आर घर जा।

पाछु आसाल लोकलाकअ मुइँ तम़ारे बाराबर दिबा चाहाचु।

१५ जेइला मोर हए उलार पर कि मुइँ आपुन खुसि कर्बा पामु नि?

मोर खुल्‍ला हातखान देखिए कि तोर मनड जलेचोक?’

१६ “एइनङ करे पाछुकारला आगु हबे आर आगुकारला पाछु हबे।”

इसुड तेस्रा फेक आप्‍नार सास्‍ति आर मिर्तुर बिसयत अगमबानि कर्ले

मर्कुस १०:३२-३४; लुका १८:३१-३४

१७ जेइखुना इसुड यरुसलेमेर माखे जाते रहए,

ते जाते जाते उहाँए उ बार झन चेल़ाक एक बिति लेजाए कहबा धर्ले,

१८ “देख!

हामा यरुसलेमेर माखे जाचि।

मान्‍सिर पुत्रड मुल पुजारुकलार आर सास्‍त्रिलार हातत पर्बे,

अम़ा उहाँक मिर्तु दन्‍डेर दुसि ठहरातेक।

१९ आर उहाँक परजातियालार हातत सँपि दितेक।

अम़ा उहाँर खिताल कर्तेक उहाँर पर कर्राबाजि कर्तेक आर उहाँक क्रुसत टाङि दितेक मातुन तिन दिन बाद उहाँए फेर जेअँत हए उठबे।”

माएर नेहरा

मर्कुस १०:३५-४५

२० ताहार बाद जेब्‍दियार बेटालार माअँड आप्‍नार बेटालाक लिए इसुर ठिना आस्‍ले आर इसुर आगुति हाँटुवा पारिए उहाँर ठिना एकटा काथार नेहरा कर्बा चाहाले।

२१ तने इसुड उहाँक कहल्‍कि,

“तुइँ कि चाहाचिस?”

उहाँए इसुडक जाबाफ दिए कहले,

“तुइँ आग्‍या दे कि जेइखुना तुइँ राजा हबो ते,

मोर इ दुइडा बेटा एक झन तोर दाहिना बिति आर एक झन तोर बायाँ बिति बठबा पाओक।”

२२ मातुन इसुड उत्रा दिल्‍कि,

“तम़ा कि माङेचन सेइड नि जानेचन।

जेइड बाटि से मुइँ खाबार पर छु तम़ा खाबा पार्बन?”

अम़ा कहले,

“हँ,

हामा पार्म।”

२३ तने उहाँए अम़ाक कहल्‍कि,

“तम़ा मोर बाटिड से खाबन मातुन मोर दाहिना बा बायाँ बिति बठबा दिबार अधिकार मोर नि हए।

इला ठाअँ जाहाँर ताने मोर पिताड तियारि करिचे अम़ारे हकि।”

२४ अम़ार काथाला सुनिए उ दस झन चेल़ाक उ दनह भाइर पर गस्सा उठि गेल्‍कि।

२५ मातुन इसुड अम़ाक आप्‍नार ठिना डाकाए कहले,

“तम़ा जान्‍बे करेचन,

परजातियालार सासकला अम़ार पर हुकुम चलाचे आर बड बार्काला अम़ार पर अधिकार चलाचे।

२६ मातुन तम़ार बिचत हुनङ ना होक।

बुरु तम़ार मइधे जाहाँए बड हबा छाबेचे,

उहाँक तम़ार सेबक हबा लाग्‍कि।

२७ आर तम़ार मइधे जाहाँए आगुवा हबा छाबेचे,

उहाँक तम़ार गुलाम हबा लाग्‍कि।

२८ एइड जान,

कि मान्‍सिर पुत्रड सेबा लिबार ताने नि,

मातुन सेबा कर्बा आर भेलेला झनार उद्धारेर दाम तिर्बार ताने आप्‍नार प्रानड दिबा आसिचे।”

इसुर पाए दुइ झना आन्‍धाक दृस्‍टि दान

मर्कुस १०:४६-५२; लुका १८:३५-४३

२९ जेइखुना अम़ा यरिहो से निक्‍लिते रहए,

ते लोकेर एकखान बार्का भिर इसुर लाट धरि लिल्‍कि।

३० दुइडा आन्‍धा लोक दामालेर काछारत बठिए छिले,

जेइखुना अम़ा सुन्‍ले कि इसुड एइड दामाल धरिए जाचे,

ते अम़ा चेचाए कहले,

“हे प्रभु,

हे दाउद पुत्र,

हामार पर दया कर्!”

३१ लोकला अम़ाक “झित मार” कहए धम्‍काए लिल्‍कि,

मातुन अम़ा आरह गोग दिए दिए कहबा धर्ले,

“हे प्रभु,

हे दाउदेर पुत्र!

हामार पर दया कर्।”

३२ तने इसुड एरि गेले आर अम़ाक डाकाए कहले,

“तम़ार इच्‍छा कि?

मोक तम़ार ताने कि करि दिबा कहचन?”

३३ अम़ा उहाँक कहल्‍कि,

“हे प्रभु!

हामार चखुला खुलि जाओक।”

३४ इसुडक अम़ार पर माया लागि गेल्कि सेने अम़ार चखुला लारेल्‍कि आर अइसाथ अम़ा देख्‍बा धर्ले आर इसुर पाछु पाछु जाबा धर्ले।

इसुर यरुसलेम प्रबेस

मर्कुस ११:१-११; लुका १९:२८-४०; युहन्‍ना १२:१२-१९

२१

इसुड आर उहाँर चेल़ाला यरुसलेमेर लगत,

जइतुन पाहारेर बेथफागे गाअँडत जाए पुग्‍बार बाद इसुड आप्‍नार दुइ झना चेल़ाक हेनङ कहए पाठाले,

२ “तम़ा साम्‍नाकार गाअँडत जाअ आर हता पुग्‍तेइ तम़ा एकटा गाधिक उहाँर बाछ्राडर सङे बाऩाल पाबन।

उलाक खुलाए मोर ठिना आन।

३ काहुँ जदि तम़ाक पुछारि कर्कन ते,

तम़ा हेनङ कहन,

‘प्रभुडक इला लाग्‍कि।’

आर अइखुना उहाँए उला आन्‍बा देदित्‍कन।”

४ अगमबक्‍तालार पाए बलाल इड बचन पुरा हबार ताने हेनङ घटना हइस्‍ले,

५ “ 

‘सियोनेर बेटिडक कह,

देखेक!

तोर राजाड तोर ठिना आसेचोक,

नम्र हए आर गाधिर पर साबार हए,

एकटा गाधार बाच्‍चार पर, एकटा बाछ्रार पर चऱिए ’।”

६ तने चेल़ाला हता से जाए इसुड जेनङ जेनङ कहिसेल्‍कि अइ अनुसार कर्ले।

७ अम़ा गाधिडक आर उहाँर बाछ्राडक आनिए आप्‍नार नुआँपाटाला गाधिडर पर आर बाछ्राडर पर अछाए दिले तने इसुड उड बाछ्रार पर बठले।

८ भिरेर अधिकला लोक आप्‍ना आप्‍नि नुआँला आर कोए कोएला लोक गाछेर ठालपातला काटिए दामालडत अछाले।

९ आर उहाँर आगुए पाछुए लोकला हेनङ कहए जोय दिबा धर्ले,

“दाउदेर पुत्र होसन्‍ना!”

“धन्‍य हए उहाँए जाहाँए प्रभुर नाअँत आसेचे!”

“सर्वोच्‍चत होसन्‍ना!”

१० आर जेइखुना उहाँए यरुसलेमत ढुक्‍ले ते,

गटेखान नगरत ओखोगोलो उठिगेले आर लोकला कहबा धर्ले,

“याहाँए काहाँए हए ते?”

११ तने भिरेर लोकला कहल्‍कि,

“याहाँए गालिलेर नासरतबासि अगमबक्‍ता इसु हए।”

इसुड यरुसलेम मुन्‍डिलत

मर्कुस ११:१५-१९; लुका १९:४५-४८; युहन्‍ना २:१३-२२

१२ ताहार बाद इसुड मुन्‍डिलत ढुक्‍ले आर मुन्‍डिलडर भित्रत किनाबेचाकरा साभाक निक्‍लाबा धर्ले,

टाका भाङालार टेबुलला आर पेरो बेचालार बठनाला उल्‍टाए दिले।

१३ आर अम़ाक कहले,

“धर्मसास्‍त्रखानत हेनङ लिखाल छे: ‘मोर घरटक प्रार्थनार घर कहाल जाबे।’

मातुन तम़ा इडक डाकोर बासा बेनाए दिचन।”

१४ तने इसुड मुन्‍डिलडत रहबारखुना आन्‍धाला आर नेङराला उहाँर ठिना आसेल्‍कि आर उहाँए अम़ाक संअ कर्ले।

१५ मातुन उहाँर कराल अचम्‍भित कामला देखिए आर छुवालाक मुन्‍डिलडत “दाउदेर पुत्र होसन्‍ना!”

कहए गोग दिबा सुनिए मुल पुजारुकलाक आर सास्‍त्रिलाक गस्‍सा उठि गेल्‍कि।

१६ आर अम़ा इसुडक कहले,

“ले,

सुनेचिस ने एम़ा केनङ बलेच्‍कु?”

मातुन इसुड अम़ाक उत्रा दिल्‍कि,

“हँ सुनेचु,

तम़ा कि केधउ पऱिचन नि?

‘आप्‍नार ताने तुइँ पेदगा छुवालार आर दुहुनि चुसा छुवालार मुख से जयजयकारेर गाला निक्‍लाइचिस’।”

१७ तने अम़ाक छरिए इसुड नगरखान से निक्‍लि गेले आर जाए बेथानियात रात काटले।

डुमरेर गाछटक इसुर स्राप

मर्कुस ११:१२-१४; २०-२४

१८ ताहार बेहाने,

फेर नगरखानेर बिति आस्‍बारखुना इसुडक भोक लागि गेल्‍कि।

१९ दामालडर काछारत एकटा डुमरेर गाछक देखिए उहाँए हता गेले।

मातुन गाछटत पाथाइलार छुट्टा कुछु नि पाले।

तने उहाँए उड गाछक हेनङ कहले,

“आर केधउ तोर पर फल ना धर्कु!”

सेने उड डुमरेर गाछ अइसाथ झम्रि गेले।

२० गाछटक देखिए चेल़ाला छक परि गेले आर कहबा धर्ले,

“केनङ करे इड डुमरेर गाछ एकेछिने सुखाए गेले?”

२१ तने इसुड अम़ाक उत्रा दिल्‍कि,

“छेच्‍कारे,

मुइँ तम़ाक कहच्‍कन,

तम़ा बिस्‍वास करन आर सांका नि करन जदि ते,

डुमरेर गाछटक जेनङ कराल गेले,

बाठे अतेइकिना नि,

इखान पाहारकअ जदि कहन्,

‘आख्रेक आर जाए सुमुन्‍दरटत गिर्’ ते,

अइनङ हत्‍कन।

२२ तम़ा बिस्‍वास करन जदि ते,

प्रार्थनात जे माङलउ पाबन।”

इसुर अधिकारत प्रस्‍न

मर्कुस ११:२७-३३; लुका २०:१-८

२३ जेइखुना इसुड मुन्‍डिलडत जाए सिक्‍छा दिते रहए ते,

मुल पुजारुकला आर यहुदिलार धर्म गुरुला उहाँर ठिना आसिए कहबा धरेल्‍कि,

“इला काम तुइँ काहाँर अधिकार से करेचिस आर काहाँए दिल्‍कु तोक इखान अधिकार?”

२४ तने इसुड अम़ाक उत्रा दिल्‍कि,

“महँ तम़ाक एकटा काथा पुछारि करेच्‍कन,

तम़ा जदि मोक उत्रा दिलन ते,

महँ तम़ाक उत्रा दिम्‍कन,

कि मुइँ कुन अधिकार से इला काम करेचु।

२५ ले कह,

युहन्‍नाड बप्‍तिस्‍मा दिबार अधिकार कुऩा से पाइस्‍ले?

सर्ग से ने लोकलार ठिना से ?”

तने अम़ा आपसत हेनङ कहए बाद बिबाद कर्बा धर्ले,

“सर्ग से कहि जदि ते,

उहाँए बात धर्बे आर हामाक कहबे,

हुनङहले कियाँ तम़ा उहाँक बिस्‍वास नि कर्लन?

२६ आर लोकलार ठिना से कहि जदि ते,

हामाक लोकलार से डर छे,

कियाँकि अम़ा साभाउ युहन्‍नाडक अगमबक्‍ता कहए मानेचे।”

२७ ताहाते अम़ा इसुडक हेनङ कहए उत्रा दिले,

“हामा नि जानेचि।”

तने इसुड अम़ाक कहल्‍कि,

“महँ तम़ाक नि कहम्‍कन मुइँ कुन अधिकार से इला काम करेचु।”

दुइ बेटार खिस्‍सा

२८ इड खिस्‍सार बिसयत तम़ा कि सँचेचन?

एकटा लोकेर दुइडा बेटा रहकि।

आर बापट आप्‍नार बड बेटाडक कहले,

“बेटा,

जा आझि दाखेर बागानडत जाए काम कर त।”

२९ बेटाड उत्रा दिल्‍कि,

“मुइँ नि जामुन।”

मातुन पाछुत उहाँए आस्‍ताए पास्‍ताए गेल्‍कि।

३० ताहार बाद उहाँए छट बेटाडर ठिना गेले आर उहाँकअ अइनङ कहले,

तने छट बेटाड उत्रा दिल्‍कि,

“हँ हँ,

जाचु।”

मातुन उहाँए नि गेल्‍कि।

३१ ल कह,

इ दुइ झनार मइधे काहाँए बापेर इच्‍छाड पालन कर्ले?

अम़ा कहल्‍कि,

“बड बेटाड।”

तने इसुड अम़ाक कहल्‍कि,

“छेच्‍कारे,

मुइँ तम़ाक कहच्‍कन,

परमेस्‍वरेर राजत तम़ार से आगुत कर उठाला आर छिन्‍दारिला ढुक्‍बे।

३२ कियाँकि युहन्‍नाड तम़ाक धार्मिकतार दामाल देखाबार ताने आसिसेल्‍कन मातुन तम़ा उहाँक बिस्‍वास नि कर्लन।

मातुन कर उठाला आर छिन्‍दारिला उहाँक बिस्‍वास कर्ले।

तम़ा अम़ाक हुनङ कर्बा देख्‍लन,

ताहुँ पास्‍चाताप करिए तम़ा उहाँर पर बिस्‍वास नि कर्लन।”

दाख बागानेर आधियारलार खिस्‍सा

मर्कुस १२:१-१२; लुका २०:९-१९

३३ “आप आर एकटा खिस्‍सा सुन।

एक झन देउनिया रहए,

उहाँए एकखान दाखेर बागान लागाले आर बागानेर चारह बिति घेरिदिले सेने ताहार भित्रत एकटा दाखपिसा कल्लु खुद्ले।

आर एकटा टङ बाऩ्‍ले आर आधियारलाक बागानखान जुम्‍मा दिए आपुन परदेस चलि गेले।

३४ जेइखुना दाख टुङबार बेला हल्‍कि,

तने उहाँए नकरलाक आप्‍नार बाख्रा दाखला आन्‍बा आधियारलार ठिना पाठाले।

३५ मातुन आधियारला उहाँर नकरलाक धरिए,

काहाँरअ पर मारडाङ करेल्‍कि ते,

काहाँकअ जान से मारि फेकाल्‍कि आर काहाँकअ काहाँकअ पर पाथल झाटा करेल्‍कि।

३६ ताहार बाद देउनियाड पहिल्कार से आरह भेलेला नकरक पाठाले।

आधियारला अम़ाकअ अइनङ करेल्‍कि।

३७ आखिरत हेनङ सँचिए अम़ार ठिना उहाँए आप्‍नार बेटाडक पाठाले,

‘कुछु होक,

अबस्‍य अम़ा मोर बेटाडक त मान्‍बे।’

३८ मातुन आधियारला उहाँर बेटाडक देखिए आपसत बुद्धि पाङयाल्‍कि,

‘याहाँए ते आरह हकदार हए,

चल याहाँक जान से मारिफेकाइ तने इला सम्‍पति हामार हए जाबे।’

३९ तने अम़ा उहाँक धरिए बागानखानेर बाहार बिति लेजाए उहाँक जान से मारि फेकाले।

४० “आप दाख बागानेर मालिकट आसिए उला आधियारक कि कर्तेक?”

४१ अम़ा उहाँक जाबाफ दिले,

“उहाँए उला दुस्‍ट आधियारक अदरछल करे नास कर्बे आर दाखेर बागानड उला आधियारक आधिया दिबे जाहाँए समयत उहाँक उहाँर बाख्रा दाखला बुझाए दितेक।”

४२ ताहार बाद इसुड अम़ाक कहले,

“तम़ा कि केधउ धर्मसास्‍त्रेर इड बचन पऱिचन नि,

‘जेइड पाथलक राजमिस्‍त्रिला बेकाम्‍मा जान्‍ले,

अइड पाथल घरेर मुल पाथल हइचे।

हेनङ परमप्रभुडए हबा दिचे आर

हामार नजरत इखान काम अदभुत छे? ’

४३ “अइताने मुइँ तम़ाक कहच्‍कन,

परमेस्‍वरेर राजखान तम़ार ठिना से छिरिए लुवाल जाबे आर एकटा हेनङ जातिक दुवाल जाबे जाहाँए इखान राजेर फल फुलाबे।

४४ आर जाहाँए इड पाथलेर पर पर्बे उहाँए फुटिए छेतुवाछान हए जाबे।

आर जाहाँर पर इड पाथल पर्तेक,

उहाँक चापिए पेचगुन्‍डा कर्तेक।”f

४५ इला काथा सुनिए मुल पुजारुकला आर फरिसिला जानि फेकाले कि इड खिस्‍सा इसुड अम़ारे बिसयत कहचेक।

४६ अम़ा उहाँक धर्बार कोसिस कर्ले,

मातुन लोकलार कारन अम़ा हच्‍किगेले कियाँकि लोकला इसुडक अगमबक्‍ता कहए मान्‍कि।

f 

21:44 कोए कोएला पान्‍डुलिपित इड पद नि छे।

बेहार जोगेर खिस्‍सा

लुका १४:१५-२४

२२

इसुड लोकलाक फेर खिस्‍सार पर कहबा धर्ले,

२ “सर्गेर राजखानक एकटा हेनङ राजार सङे तुलना कर्बा पारि,

जाहाँए आप्‍नार बेटाडर बेहार जोग तियारि कर्ले,

३ आर नेअँता दुवाल लोकलाक डाकाबा उहाँए आप्‍नार नकरलाक पाठाले।

मातुन नेअँता पाआल लोकला आस्‍बा नि चाहाल्‍कि।

४ सेने राजाड नेअँता पाआल लोकलाक डाकाबा भिनला नकरक हेनङ कहए पाठाले,

‘देख!

मुइँ चउकाड ठिकठाक करि दिचु,

गोरु आर छल छलिया बाँछाला काटाल गेइचे आर सब कुछुला तियारि छे।

आप खराक खाबा चलिआस।’

५ मातुन लोकला अम़ार काथालार बिति कानभान नि दिए आप्‍ना आप्‍नि कामत चलि गेल्‍कि,

काहुँ खेतत काम कर्बा ते,

काहुँ पेइकारि कर्बा,

६ कोए कोएला लोक उहाँर नकरलाके धरिए अपमान करेल्‍कि आर अम़ाक मारि फेकाल्‍कि।

७ तने राजाड गस्‍सार ताए आप्‍नार फउजलाक पाठाले आर जानमारा लोकलाक खतम करुवाले आर अम़ार नगरखानक जलाए दुवाले।

८ आर उहाँए आप्‍नार नकरलाक कहले,

‘बेहार चउकाड तियारि छे मातुन नेअँता पाआल लोकला याहाँर लाइक नि छिले।

९ ताहाते आप तम़ा मुल सरकलार बिति निक्‍ल आर जेतेला लोक लागाल मिल्तकन साभाक बेहार जोग खाबा डाकाए आन।’

१० तने नकरला सरकलार बिति निक्‍लिले आर जाहाँक जाहाँक लागाल पाले,

भालाबुरा साभाक लेआन्‍ले आर थलिखान मेजुवाने भर्ति हल्‍कि।

११ “मातुन जेइखुना राजाड मेजुवानलाक देख्‍बा थलिखानत आस्‍ले ते,

देखेचे हता एकटा लोक बेहार नुआँ नि पिऩ्कि।

१२ तने राजाड उड लोकक कहले,

‘ए भाइ,

तुइँ बेहार नुआँ नि पिऩिए केनङ करे थलिखानत ढुक्‍लो?’

मातुन उहाँए झित मारिए रहए गेले।

१३ तने राजाड टहलुवालाक कहले,

‘याहाँर हात ठेङला बाऩिए बाहार बिति आन्‍धारखानत फेकाए द।

जेइठा लोकला कानारुवा करेचे आर दाँतला केच्‍लाचे’।”

१४ “अन्‍तिमत इसुड कहले,

‘डाकाल गेइचे भेलेला लोकक,

मातुन बिछाल गेइचे चाइरि लोकक’।”

कर तिर्बार बिसयत साबाल

मर्कुस १२:१३-१७; लुका २०:२०-२६

१५ ताहार बाद फरिसिला हता से चलि गेले आर इसुडक उहाँरे काथार फान्‍दात केनङ करे गिराम कहए आपसत साल्‍ल़ा कर्ले।

१६ तने फरिसिला आप्‍नार चेल़ालाक हेरोदबादिलार लाट धराए इसुर ठिना हेनङ कहबा पाठाले,

“गुरु!

हामा जानेचि कि तुइँ सत्‍य सत्‍य बलेचिस आर परमेस्‍वरेर दामालेर बिसयत ठिक ठिक सिक्‍छा देचिस।

लोकेर कोए गम नि राखेचिस।

कियाँकि तुइँ लोकेर मुख देखिए नि बलेचिस।

१७ ले हामाक कोहो,

तोर बिचार से मोसार बिधान अनुसार कइसरटक कर तिर्बार उचित छे ने नि?”

१८ मातुन इसुड अम़ार कपटपुनाखान बुझिए कहल्‍कि,

“ए भित्तरपापियाला,

मोक तम़ा कियाँ पर्खेचन?

१९ मोक एकटा कर तिरा पेइसा देखाअ।”

आर अम़ा उहाँक एकटा दिनार आनिए दिल्‍कि।

२० तने इसुड अम़ाक पुछारि करेल्‍कि,

“इड सकल आर इड नाअँ काहाँर हए?”

२१ अम़ा जाबाफ दिए कहल्‍कि,

“कइसरेर।”

तने इसुड अम़ाक कहल्‍कि,

“ताहाते जेइला जेइला कइसरेर हकि कइसरटक द आर जेइला जेइला परमेस्‍वरेर हकि परमेस्‍वरटक द।”

२२ उहाँर इड काथा सुनिए अम़ा छक परि गेले आर इसुडक छरिए हता से चलि गेले।

पुनरुत्‍थानेर बिसयत साबाल

मर्कुस १२:१८-२७; लुका २०:२७-४०

२३ अइदिना सदुकिला जाहाँए मरा लोकलार पुनरुत्‍थान नि हचे कहए सिकाए,

अम़ा इसुर ठिना आसिए उहाँक पुछारि करेल्‍कि,

२४ “गुरु!

मोसाड कहिचे,

‘कुनहड लोक जदि निसान्‍ताने मरि जाए ते,

उहाँर भाइड उड रान्‍डियानिक बेहा करोक आर आप्‍नार बड भाइर ताने सान्‍तान थार करोक।’

२५ धरिले कि,

हामार मइधे कोए एकटा परिवारत सात भाइर जरा रहए।

साभार से बड भाइड बेहा कर्ले आर मरि गेले,

आर सान्‍तान नि हबार कारन माझिल्‍का भाइड उहाँर मगिडक सम्‍ठेल्‍कि।

२६ आप अइनङ करे माझिल्‍काड तने साझिल्‍काड आर अइनङ कर्ते कर्ते सातअ भाइ उड बेर्छानिक मगि कर्ले।

२७ अन्‍तिमत साभाउ मरि जाबार बाद अहड बेर्छानि मरि गेले।

२८ ताहाते पुनरुत्‍थान हबारखुना उ सात भाइर मइधे उड बेर्छानि काहाँर मगि हतेक?

कियाँकि उहाँए त साभार मगि हइस्‍ले।”

२९ मातुन इसुड अम़ाक उत्रा दिल्‍कि,

“तम़ा भ्रमत परिचन,

कियाँकि तम़ा नाते धर्मसास्‍त्रखाने जानेचन,

नाते तम़ा परमेस्‍वरेर सक्‍तिखाने जानेचन।

३० पुनरुत्‍थान हबार बाद अम़ा नाते बेहा करेचे,

नाते बेहाए देचे,

बुरु अम़ा सर्गेर सर्गदुतलार लाखा हए जाचे।

३१ मराल लोकलार पुनरुत्‍थान हबार बिसयत परमेस्‍वरट तम़ाक जेइड बचन कहिच्‍कन,

‘मुइँ अब्राहामेर परमेस्‍वर,

इसहाकेर परमेस्‍वर आर याकुबेर परमेस्‍वर हउ’

३२ इड बचन कि तम़ा पऱिचन नि?

उहाँए मराललार नि मातुन जेअँतलार परमेस्‍वर हए।”

३३ आर जेइखुना भिरेर लोकला इड काथा सुन्‍ले ते,

उहाँर सिक्‍छाला सुनिए छक परि गेले।

सब से माहान आग्‍या

मर्कुस १२:२८-३४; लुका १०:२५-२८

३४ मातुन जेइखुना फरिसिला सुन्‍ले कि,

इसुड सदुकिलार मुखला बन करि दिल्‍कि ते,

अम़ा जेरह बाऩिए आस्‍ले।

३५ अम़ारे बिच से बिधानेर एकटा पंडित इसुडक पर्खिबार ताने पुछारि करेल्‍कि,

३६ “गुरु!

बिधानेर सब से माहान आग्‍या कुनड?”

३७ तने इसुड उहाँक उत्रा दिते कहल्‍कि,

“एइड कि,

‘तुइँ आप्‍नार परमप्रभु परमेस्‍वरटक तोर पुरा मन दे,

तोर पुरा प्रान दे आर तोर पुरा समझ दे प्रेम करेक।’

३८ एइड सब से माहान आर प्रथम आग्‍या हए।

३९ आर दस्राडउ आग्या अइनङ छे,

‘तुइँ आप्‍नार पर्सियाडक आप्‍नाक प्रेम कर्बार लाखा करे प्रेम करेक।’

४० गटेखान बिधान आर अगमबक्‍तालार सिक्‍छालार गर्ऱा एइ दुइडा आग्‍या हए।”

ख्रिस्‍टेर बिसयत साबाल

मर्कुस १२:३५-३७; लुका २०:४१-४४

४१ आप जेइखुना फरिसिला जर हए छिले ते,

इसुड अम़ाक हेनङ कहए एकटा साबाल पुछारि करेल्‍कि,

४२ “ख्रिस्‍टेर बिसयत तम़ा कि सँचेचन?

उहाँए काहाँर पुत्र हए?”

अम़ा उहाँक कहल्‍कि,

“दाउदेर पुत्र।”

४३ तने उहाँए अम़ाक पुछारि करेल्‍कि,

“हुनङहले केनङ करे दाउदड आत्‍मार प्रेरनात उहाँक प्रभु करे कहिचे ते,

४४ ‘परमप्रभुड मोर प्रभुडक कहले,

जेइखुना तलिक मुइँ तोर दुस्‍मनलाक

तोर ठेङेर तलत नि करिम्कुन,

तुइँ मोर दाहिना बिति बोठ।’

४५ दाउदडए जदि उहाँक प्रभु करे कहचे ते,

केनङ करे ख्रिस्‍टट दाउदेर पुत्र हल्‍कि?”

४६ अम़ा उहाँर एकअडा काथार उत्रा दिबा नि पार्ले।

अइदिन से काहुँ उहाँक सावाल कर्बार आर हुब नि पाले।

सास्‍त्रि आर फरिसिलाक इसुर चेतावनि

मर्कुस १२:३८-३९; लुका ११:४३, ४६; २०:४५-४६

२३

तने इसुड भिरखानेर लोकलाक आर आप्‍नार चेल़ालाक कहले,

२ “सास्‍त्रिला आर फरिसिला मोसार आसनडत बठेचे।

३ ताहाते अम़ा तम़ाक जे जे कर्बा कहच्‍कन उला पालना कर आर मान,

मातुन अम़ा जे जे करेचे उला ना कर।

कियाँकि अम़ा प्रचार त करेचे मातुन पालना नि करेचे।

४ भारि भारि बझा बाऩिए अम़ा लोकलार काङत लादाए देचे मातुन आपुन एकटा आङुलअ दे नि टस्‍काचे।

५ अम़ा गटे कामला लोकलाक देखाबार ताने करेचे।

अम़ा आप्‍नार ताबिजलाa चाकल चाकल करेचे आर नुआँर झालरला लाम्‍मा लाम्‍मा बेनाचे,

६ जोग साङलात अम़ा आदरेर ठाअँत आर सभाघरलात सब से असल असल आसनलात बठबा छाबेचे।

७ आर हाटे बाजारे लोकेर भक्‍ति पाबा छाबेचे आर लोकला अम़ाक गुरु करे कहकि कहए इच्‍छा राखेचे।

८ तम़ाक मातुन काहुँ गुरु ना कहकन कियाँकि तम़ार गुरु एक झन छकन आर तम़ा साभाउ भाइ भाइयारि हन्।

९ आर तम़ा पृथिमित काहाँकअ पिता ना कहन कियाँकि तम़ार पिता एक झन छकन,

जाहाँए कि सर्गत रहच्‍कन।

१० तम़ाक काहुँ अगुवा ना कहकन कियाँकि तम़ार अगुवा एक झन अर्थात ख्रिस्‍टटए हकन।

११ तम़ार मइधे जाहाँए साभार से बड छे,

उहाँक तम़ार सेबक हबा लाग्‍कि।

१२ जाहाँए आप्‍नाक बड बेनाबे उहाँक छट बेनाल जाबे आर जाहाँए आप्‍नाक छट बेनाबे उहाँक बड बेनाल जाबे।”

भित्तरपापियालाक चेतावनि

मर्कुस १२:४०; लुका ११:३९-४४, ५२; २०:४७

१३ धिक्‍कार तम़ाक,

भित्तरपापिया सास्‍त्रि आर फरिसिला!

कियाँकि तम़ा लोकलार ताने सर्गेर राजेर केबारखान बन करेचन।

तम़ा नाते आप्‍ने ढुकेचन,

नाते ढुक्‍बा छाब्‍बारलाक ढुक्‍बाए देचन।

१४ धिक्‍कार तम़ाक,

भित्तरपापिया सास्‍त्रि आर फरिसिला!

कियाँकि तम़ा रान्‍डियानिलार घरदुवारलाक गिलिजाचन आर लोकलार नजरत लामा लामा प्रार्थना कर्बार ढङ जुरेचन।

अइताने तम़ा आरहला लोक से बेसि दन्‍ड पाबन।b

१५ धिक्‍कार तम़ाक,

भित्तरपापिया सास्‍त्रि आर फरिसिला!

कियाँकि तम़ा एकटा लोकक आप्‍नार पन्‍थत आन्‍बार ताने जल आर स्‍थल घाटिए बेराचन,

आर आप्‍नार पन्‍थत आनिए तम़ा उहाँक आप्‍नार से दुइ गुना नरकेर भागि बेनाचन।

१६ धिक्‍कार तम़ाक,

आन्‍धा आगुवाला!

तम़ा हेनङ करे सिकाचन,

“काहुँ जदि मुन्‍डिलेर सत खाए ते कोए बात नि।

मातुन मुन्‍डिलेर सनाखानेर सत खाले,

उहाँए आप्‍नारे सतटत बाऩा जाचे।”

१७ ए काना आर भेल्‍साला!

ले कह त किड बड,

सनाखान ने सनाखानक सुद्ध बेनाए राख्‍बार मुन्‍डिलड?

१८ आर तम़ा हेनङ कहए सिकाचन,

“काहुँ जदि बेदिडर नाअँत सत खाए,

ते कोए बात नि।

मातुन बेदिर दानलार नाअँत सत खाले,

उहाँए आप्‍नार सतटत बाऩा जाचे।”

१९ ए कानाला!

ले कह,

किला बड,

दानला ने दानला सुद्ध बेनाबार बेदिड?

२० ताहाते जाहाँए बेदिर नाअँत सत खाचे,

उहाँए बेदिडर आर बेदिर परकार गटे जिऩिसलारे नाअँत सत खाचे।

२१ आर जाहाँए मुन्‍डिलेर नाअँत सत खाचे,

उहाँए मुन्‍डिलडर आर मुन्‍डिलडत जाहाँए बासा करेचे उहाँर नाअँत सत खाचे।

२२ जाहाँए सर्गेर नाअँत सत खाचे,

उहाँए परमेस्‍वरेर सिंहासनेर आर सिंहासनेर पर जाहाँए बिराजमान छे उहाँर नाअँत सत खाचे।

२३ धिक्‍कार तम़ाक,

भित्तरपापिया सास्‍त्रि आर फरिसिला!

कियाँकि तम़ा पदिना,

गुवामुऱि आर जिरार दसांस देचन मातुन बिधानेर गहिरा गहिरा काथाला,

निसाफ,

दया आर बिस्‍वासेर बेवास्‍ता करेचन।

उला काथार सङे सङे बिधानेर यहला गहिरा काथार पालन कर्बा परिल्‍कनहने।

२४ ए आन्‍धा आगुवाला!

तम़ा भुस्रि पकाडक छाकिए फेकाचन आर उँटटक गिलिजाचन!

२५ धिक्‍कार तम़ाक,

भित्तरपापिया सास्‍त्रि आर फरिसिला!

कियाँकि तम़ा थालि बाटिलार बाहिरि पिल्‍ठे माजेचन,

मातुन भित्रि पिल्‍ठे लोभ आर ना सभुरपुना से भराल रहच्‍कन।

२६ ए आन्‍धा फरिसिला!

प्रथमे थालि आर बाटिलार भित्रि पिल्‍ठे माज तने बाहिरअ पिल्‍ठे झकझक हत्‍कन।

२७ धिक्‍कार तम़ाक,

भित्तरपापिया सास्‍त्रि आर फरिसिला!

कियाँकि तम़ा चुन दे ढालाल उला कोबोरेर लाखा हन,

जेइला कि बाहार बिति से सुन्‍दर देखा जाचे मातुन भित्रत मरा लोकेर हड्डि आर आसुद्धता से भराल रहचे।

२८ एइनङ तम़ाउ उपरे उपरे धर्मि देखा जाचन,

मातुन भित्रे भित्रे तम़ा कपटपुना आर दुस्‍टता से भराल छन।

सास्‍त्रि आर फरिसिलार खिलापत दन्‍डर अगमबानि

लुका ११:४७-५१

२९ धिक्‍कार तम़ाक,

भित्तरपापिया सास्‍त्रि आर फरिसिला!

कियाँकि तम़ा अगमबक्‍तालार कोबोर बेनाचन आर धर्मिलार स्‍मारकला साजाचन,

३० आर कहचन,

“हामा जदि हामार पुर्खालार समयत रहनहने ते,

अगमबक्‍तालार हात्‍या कर्बा अम़ाक सङ नि दिनहने।”

३१ इड काथा कहए तम़ा आप्‍नार खिलापत आप्‍ने सबुत जाचन कि जाहाँए अगमबक्‍तालार हात्‍या करिस्‍ले,

तम़ा अम़ारे सान्‍तान हन।

३२ ताहाते आप तम़ाउ पुर्खालार पापेर खालिया काठाड बोज कर।

३३ ए साँपला,

साँपेर बाच्‍चाला!

केनङ करे तम़ा नरकेर दन्‍ड से बच्‍बा छाबेचन?

३४ ताहाते मुइँ तम़ार ठिना अगमबक्‍तालाक,

ग्‍यानिलाक आर सास्‍त्रिलाक पाठाच्‍कन।

अम़ार मइधे काहाँकअ तम़ा मारि फेकाबन,

काहाँकअ क्रुसत टाङबन आर काहाँकअ सभाघरलात कर्राबाजि कर्बन आर अम़ाक नगरे नगरे रेग्‍दिए बेराबन,

३५ जेसे पृथिमित बहाल गटे धर्मि लोकेर सुर्किर दुसिया तम़ारे पर पर्कन आर्थात निर्दोस हाबिलेर सुर्कि से लेगेत बेरेक्‍यार बेटा जकरियार सुर्किखान तलिक,

जाहाँक तम़ा पबित्रस्‍थान आर बेदिर बिचत हात्‍या करिस्‍लन।

३६ छेच्‍कारे,

मुइँ तम़ाक कहच्‍कन,

उ गटेला स्राप एइड पुस्‍तार पर पर्बे।

यरुसलेमेर ताने इसुर कान्‍दन

लुका १३:३४-३५

३७ ए यरुसलेम!

ए यरुसलेम!

तुइँ अगमबक्‍तालाक मारिफेकाचिस आर तोर ठिना पाठाल लोकलाक तुइँ पाथल झाटा करेचिस!

जेनङ मुर्गिड आप्‍नार बाच्‍चालाक डेनार तलत जर करेचे,

सेनङ महँ के फेक के फेक तोर छुवालाक जर कर्बा छाबेन्‍कुन मातुन तुइँ नि दिलो!

३८ देखिस!

तोर घरट खाङखाङ आर उजार हए परिए रहतोक।

३९ कियाँकि मुइँ तोक कहच्‍कुन,

जेइदिन तलिक तुइँ,

“धन्‍य हए उहाँए जाहाँए परमप्रभुर नाअँत आसेचे” कहए नि कहबो,

मोक आर घुरिर नि देख्‍बो।

a 

2३:५ यहुदिला ताबिजलात धर्मसास्‍त्रेर बचनला ढुकाए आप्‍नार बाहाँ आर कापालत बाऩे।

b 

२३:१४ कोए कोएला पान्‍डुलिपित इड पद नि छे।

मुन्‍डिलडर बिनासेर बिसयत अगमबानि

मर्कुस १३:१-२; लुका २१:५-६

२४

जेइखुना इसुड मुन्‍डिलड से निक्‍लिए जाते रहए,

उहाँर चेल़ाला उहाँक मुन्‍डिलेर बड बड भबनला देखाए हेनङ कहल्‍कि,

“देखेक,

केनङ सानदार भबनला!”

२ मातुन उहाँए अम़ाक उत्रा दिल्‍कि,

“तम़ा कि इला भबनेर भब्‍यतार काथा कहचन?

छेच्‍कारे,

मुइँ तम़ाक कहच्‍कन,

हेताकार एकटा पाथल दस्राड पाथलेर पर नि रहबे,

गटेलाक खेब्राल जाबे।”

अन्‍तिम दिनेर दुख आर सास्‍तिला

मर्कुस १३:३-१३; लुका २१:७-१९

३ जेइखुना इसुड जइतुन पाहारखानत जाए बठले,

ते चेल़ाला उहाँर ठिना आसिए गुप्‍त भाबे पुछारि करेल्‍कि,

“हामाक कोहो,

इला घटना केतेदिना घटबे आर तोर आगमनेर चिऩ बा इड जुगेर अन्तिमेर चिऩ कि हबे?”

४ तने इसुड अम़ाक उत्रा दिल्‍कि,

“हुँसियार रहन जेसे काहुँ तम़ाक ना भ्रमाकन,

५ कियाँकि भेलेला झना महरे नाअँत आस्तकन आर कहत्‍कन,

‘मुहें ख्रिस्‍ट हउ’ आर तम़ार मइधे से भेलेला झनाक भ्रमाए दित्‍कन।

६ तम़ा लाऱाइर खबर आर लाऱाइर गोग सुन्‍बन।

मातुन भय ना खाअन,

कियाँकि इला घटना हबार आवस्‍यक छे,

मातुन अइसाथ जुगडर ओर नि जाबे।

७ कियाँकि राज आर राजेर बिचत,

देस आर देसेर बिचत लाऱाइ हबे आर जेइठा सेइठा आकाल पर्बे आर भुइँचाल जाबे।

८ उला मातुन बाठे कस्‍टर सुरुवात हबे।

९ “लोकला तम़ाक सास्‍ति दिबार ताने गिरफ्‍तार कर्तकन आर तम़ाक मारिफेकात्‍कन।

मोर नाएर खातिर गटे जातला तम़ाक घिन कर्तकन।

१० उखुना भेलेला झना बिस्‍वास से पाछाए जाबे,

एक आपसत बिस्‍वासघात कर्बे,

एक आपसत घिन कर्बे।

११ आर भेलेला झुट्टा अगमबक्‍ता उजाए उठबे आर भेलेला झनाक बहकाए दिबे।

१२ आर दुस्‍टता बार्त़े जाबार कारन भेलेला झनार प्रेमखान ठान्‍डा हए जातेक।

१३ मातुन जाहाँए अन्‍तिम तलिक स्‍थिर हए रहबे,

उहाँइ उद्धार पाबे।

१४ आर राजेर इड सुसामाद गटेखान संसारत गटे जातलार बिचत गबाहिर ताने प्रचार कराल जाबे।

तने संसारखानेर ओर जाबे।

माहा संकटेर समय

मर्कुस १३:१४-२३; लुका २१:२०-२४

१५ “अइताने जेइखुना तम़ा दानिएल अगमबक्‍तार पाए बाताल उजार करा,

घिनलागा जिऩिसटक मुन्‍डिलेर पबित्रस्‍थानत देख्‍बन (पर्भार लोकट बुझोक),

१६ उखुना यहुदियात रहबार लोकला पाहारलार बिति पालाक।

१७ घरेरb उप्रत रहबार लोकला घरट से जिऩिसपातला निक्‍लिबा हेंट ना नाम़ोक।

१८ आर बाधत रहबार लोकला गिलापट आन्‍बा घुरिए घर ना जाओक।

१९ मातुन पुवाति आर छुवातिलार ताने हाय रे संकसटेर उला दिन!

२० प्रार्थना कर जेसे तम़ार भागा भागिर दिनड जारेरखुना बा बिस्रामेर दिना ना हकन!

२१ कियाँकि उखुना हेनङ माहा संकट पर्बे,

जुगेर आदिकाल से आल़ा तलिक हुनङ नि हइचे,

आर नाते केधउ घुरिए हुनङ हबे।

२२ उला दिनेर गेन्‍तिडक घटाल नि जाले से एकअ झना बच्‍बा नि पार्लेहने,

मातुन बिछाल लोकलार खातिर उला दिनक घटाल जाबे।

२३ “काहुँ जदि तम़ाक कहकन,

“देख,

ख्रिस्‍टट एरा हेता छकन” बा “ओरा हता छकन” ते,

उड काथार पर बिस्‍वास ना करन।

२४ कियाँकि झुट्टा ख्रिस्‍टला आर झुट्टा अगमबक्‍ताला उजाए उठबे।

हए ते बिछाल लोकलाक भ्रमत गिराबार ताने बड बड चिऩ आर अचम्‍भित कामअ कर्बे।

२५ देख!

मुइँ तम़ाक आगुते कहए दिच्‍कन,

२६ “ताहाते अम़ा जदि कहकन,

‘ओरा!

ख्रिस्‍टट निधुवा पाथारखानत छकन,’

ते तम़ा निक्‍लिए ना जान।

आर जदि कहकन,

‘ओरा,

उहाँए भित्रि कठाडत छकन’ ते तम़ा अहड काथार पर बिस्‍वास ना करन।

२७ कियाँकि जेनङति मेघड पुरुब बिति चिल्‍किले,

पछिमअ बिति जऩाक करिदेचे,

मान्‍सिर पुत्रडर आगमनडउ अइनङ हबे।

२८ “जेइठा मराल जतु रहचे गिधिनला अइठिना जर हचे!

२९ माहा संकटेर उला दिन ओर हतेइ ‘सुरुजड आन्‍धार हए जाबे,

चानड जऩाक कर्बा छरि दिबे,

तारोला आकास से पर्बे आर आकासेर सक्‍तिला डगमगाए जाबे।’

३० ताहार बाद आकासत मान्‍सिर पुत्रडर चिऩ देखा दुवाल जाबे आर पृथिमिर गटेला जातजाति सोग कर्बे,

तने अम़ा मान्‍सिर पुत्रडक आकासेर बदलिलात सक्‍ति आर माहान महिमा सहित आस्‍ते देख्‍बे।

३१ तने साहानार बड गाला सुनाल जाबे आर अइड गालार सङे सङे मान्‍सिर पुत्रड आप्‍नार सर्गदुतलाक पाठाबे,

आर अम़ा पृथिमिर ओर से छोर तलिक,

चारह कन से उहाँर बिछाल लोकलाक जर कर्बे।

डुमरेर गाछ से लिबार सिक्‍छा

मर्कुस १३:२८-३१; लुका २१:२९-३३

३२ “डुमरेर गाछट से सिक्‍छा सिक: जेइखुना डुमरेर ठालला कुसियाए लकलकिया पाथाइ फेकाचे,

ते तम़ा जानिफेकाचन कि आप गर्मिर दिनला भिर्ते चलि आसेचे।

३३ अइनङ करे,

जेइखुना तम़ा इला घटना हते देख्‍बन,

जानिफेकान कि उहाँए लगते छकन,

आर्थात केबारखानते आसिए पुगि गेइच्‍कन।

३४ छेच्‍कारे,

मुइँ तम़ाक कहच्‍कन,

इ गटेला काथा पुरा नि हबार तलिक इड पुस्‍ता हाराए नि जाबे।

३५ सर्ग आर पृथिमिखान हाराए जाबे मातुन मोर बचनला केधउ नि हाराबे।

अन्‍तिम दिन आर समयेर बिसयत काहुँ नि जानेचे

मर्कुस १३:३२-३७; लुका १७:२६-३०; ३४-३६

३६ “मातुन उड दिन आर समयर बिसयत पिताडर छुट्टा काहुँ नि जानेचे,

नाते सर्गेर सर्गदुतला,

नाते पुत्रडए।

३७ मान्‍सिर पुत्रर आगमनड नुहड रहबारखुना जेनङ हइस्‍ले अइनङ हबे।

३८ कियाँकि जल प्रलय आस्‍बार से आगुत आर नुहड जाहातखानत नि ढुक्‍बार तलिक लोकला खानपिन कर्ते रहए आर कोए बेहा कर्ते रहए ते कोए बेहा दिते रहए,

३९ आर जेनङ जल प्रलय आसिए अम़ा साभाक भाँसाए नि लेजाबार तलिक अम़ा दिसा नि पाइस्‍ले,

मान्‍सिर पुत्रडर आगमनडउ अइनङ हबे।

४० उखुना दुइ झना बाधत रहबे।

एक झनाक उठाए लुवाल जाबे आर एक झना परिए रहबे।

४१ दुइडा बेर्छानि जाँत पिस्‍बे।

एक झनाक उठाए लुवाल जाबे आर एक झना परिए रहबे।

४२ “अइताने जागिले रह कारन तम़ार प्रभुड कुनबेला आस्तकन तम़ा नि जानेचन।

४३ बुरु इड जान कि चोरट रात करे कुन पहरे आस्‍बे कहए घरगिरिड जान्‍लेहने जदि ते उहाँए जागिले रहलेहने आर घरटत सिन फुटाबा नि दिलेहने।

४४ ताहाते तम़ा हरखुना साजिए रह,

कियाँकि मान्‍सिर पुत्रड उखुना आस्तकन जेइड कि तम़ा सँच्‍बन नि करिचन।

इमान्‍दार आर बेइमान नकरेर खिस्‍सा

लुका १२:४१-४८

४५ “बिस्‍वासियोग्‍य आर बुद्धिमान नकर काहाँक कहाल जाए?

उहाँक कि नि जाहाँक मालिकट आप्‍नार परिबारेर लोकलाक ठिक ठिक समयत खिलान पिलान करोक कहए खटाचे?

४६ धन्‍य हए उड नकर,

जाहाँक मालिकट घुरिए आस्‍बारखुना आप्‍नार कहाल अनुसार काम कर्ते देख्‍बे।

४७ छेच्‍कारे,

मुइँ तम़ाक कहच्‍कन,

उहाँए उड नकरक आप्‍नार गटे सम्‍पतिलार जुम्‍मा दिबे

४८ मातुन उड नकर जदि दुस्‍ट रहए आर सँचे कि,

मालिकट देरि से आस्‍बे,

४९ सेने आप्‍नार नकरिया सङलार पर मारपिट करे आर मातुवाललार सङे खानपान कर्बा धरे ते,

५० उहाँर मालिकट हेनङ दिन बा समयत आसिए पुग्तेक जाहाँर बिसयत उहाँए सँच्‍ब नि करे।

५१ आर मालिकट आसिए उहाँक काटिए दुइ टुक्रा कर्तेक आर भित्तरपापियालार सङे राख्तेक जेइठा लोकला कानारुवा करेचे आर दाँतला केच्लाते रहचे।

b 

24:17 यहुदि घरेर ताने मर्कुस १३:१५ पदेर चित्रड देखन

दस झना छुँरि खिस्‍सा

२५

“उखुना सर्गेर राजखानक दस झनिया छुँरिर खिस्‍साडर सङे तुलना कर्बा पारि: अम़ा आप्‍ना आप्‍नि गेछाला लिए दुल़ाडक भेट कर्बा निक्‍लिबे।

२ अम़ार मइधे पाँच झन मुर्ख आर पाँच झन ग्‍यानि छिले,

३ कियाँकि मुर्ख छुँरिला गेछाला लिए जाबारखुना आप्‍नार सङे तेल लेजाबा पिस्राए जाबे।

४ मातुन ग्‍यानि छुँरिला आप्‍नार गेछालार सङे सङे तारित करे तेलअ लिए जाबे।

५ दुल़ाडर आस्‍बार देरि हबार कारन अम़ा साभाक झुम्‍नि धरि फेकातेक आर अम़ा निदत परिजाबे।

६ “मातुन आधरातिया हता एकटा गोग सुनाजात्‍कि,

‘देख!

दुल़ाड चलि आसेचे!

ल,

उहाँक भेट कर्बन ते निक्‍ल!’

७ तने गटे छुँरिला उठिए आप्‍ना आप्‍नि गेछालार जुतघात कर्बा धर्बे,

८ मुर्ख छुँरिला ग्‍यानि छुँरिलाक कहबे,

‘तम़ार तेलखान कनेक हामाकअ द किना गे,

हामार गेछाला घेर्बा धरिचे।’

९ मातुन ग्‍यानि छुँरिला उत्रा दिते हेनङ कहत्‍कि,

‘तम़ारअ आर हामारअ गेछालार ताने जुम्‍बार अतेखान तेल हामार सङे नि छे।

बुरु तम़ा जाए आप्‍नार ताने दकान से किनिए आन।’

१० तने अम़ा तेल किन्‍बा जाबे,

ता हिदर दुल़ाड आसिए पुगिजात्‍कि।

सेने जाहाँए जाहाँए साजिए रहबे अम़ा दुल़ाडर सङे बेहार जोगडत ढुक्‍बे आर तने दुवारखान बन हए जात्‍कि।

११ “ताहार बाद तेल किनिए अहला छुँरि आसिए पुग्‍बे आर कहबे,

‘प्रभु!

प्रभु!

हामार ताने दुवारखान खुलेक।’

१२ मातुन दुल़ाड अम़ाक हेनङ कहए उत्रा दित्‍कि,

‘छेच्‍कारे,

मुइँ तम़ाक कहच्‍कन,

तम़ा काहाँए हन्,

मुइँ तम़ाक नि चिऩेच्‍कन।’

१३ “अइताने जागिले रह,

कियाँकि तम़ा उड दिनेर बिसयत नि जानेचन,

नाते उड पहरेर बिसयत जानेचन।

तिन झनिया नकरेर खिस्‍सा

लुका १९:११-२७

१४ “सर्गेर राजखान भ्रमनत निक्‍लिबार एकटा हेनङ लोकेर लाखा हए,

जाहाँए आप्‍नार नकरलाक डाकाए आप्‍नार सम्‍पतिलार जुम्‍मा दिले।

१५ उहाँए नकरलाक अम़ार छमता अनुसार काहाँकअ पाँचटा असर्फि,

काहाँकअ दुइडा असर्फि आर काहाँकअ एकटा असर्फि दिए आपुन भ्रमनत निक्‍लिले।

१६ पाँचटा असर्फि पाबार नकरट अइसाथ जाए उला असर्फि से पइकार करिए आरह पाँचटा असर्फि कामाले।

१७ अइनङ करे जाहाँए दुइडा असर्फि पाइस्‍ले,

उहाँउ आरह दुइडा असर्फि कामाले।

१८ मातुन जाहाँए एकटा असर्फि पाइस्‍ले,

उहाँए जाए माटित गान्‍ढि खुदिए आप्‍नार मालिकेर असर्फिड गाऱिए राख्‍ले।

१९ “भेलेदिन बाद अम़ार मालिकट घुरिए आसेल्‍कि आर अम़ार ठिना से हिसाप माङेल्‍कि।

२० जाहाँए पाँचटा असर्फि पाइस्‍ले,

उहाँए आरह पाँचटा असर्फि लिए आस्‍ले आर मालिकेर आगुति आसिए कहले,

‘मालिक,

तुइँ मोक पाँचटा असर्फिर जुम्‍मा दिस्‍लो।

हेरा,

मुइँ आरह पाँचटा असर्फि कामाइचु।’

२१ उहाँर मालिकट उहाँक कहल्‍कि,

‘साबास,

असल आर बिस्‍वासयोग्‍य नकर!

तुइँ थोर्के काथात बिस्‍वासयोग्‍य हलो।

मुइँ तोक भेलेला काथार जुम्‍मा दिम्‍कुन।

आस,

तुइँ आप्‍नार मालिकटर सङे खुसि माना।’

२२ “जाहाँए दुइडा असर्फि पाइस्‍ले उहाँउ मालिकेर आगुति आसिए कहल्‍कि,

‘मालिक,

तुइँ मोक दुइडा असर्फि जुम्‍मा दिस्‍लो।

हेरा,

मुइँ आरह दुइडा असर्फि कामाइचु।’

२३ तने मालिकट उहाँक कहल्‍कि,

‘साबास,

असल आर बिस्‍वासयोग्‍य नकर!

तुइँ थोर्के काथात बिस्‍वासयोग्‍य हलो,

मुइँ तोक भेलेला काथार जुम्‍मा दिम्‍कुन।

आस तहँ,

आप्‍नार मालिकटर सङे खुसि माना।’

२४ “मातुन जाहाँए एकटा असर्फि पाइस्‍ले उहाँए मालिकेर आगुति आसिए माकिकटक हेनङ कहले,

“मालिक,

मुइँ जानु तुइँ काडा मिजासेर लोक।

जेइठिना बुनेचिस नि हता काटेचिस आर जेइठिना छिर्याचिस नि अइठिना से तुइँ जर करेचिस।

२५ ताहाते मोक डर लागिगेले आर मुइँ जाए तोर दुवाल असर्फिड माटिखानत गाऱिए नुकाए राख्‍नु।

हेरा,

तोर असर्फिड।”

२६ “मातुन मालिकट उहाँक उत्रा दिल्‍कि,

‘ए दुस्‍ट आर आल्‍सिया नकर!

तुइँ जदि जानिस्‍लो कि जेइठिना मुइँ बुनेचु नि अइठिना काटेचु आर जेइठिना मुइँ छिर्याचु नि अइठिना से जर करेचु ते,

२७ तोक दुवाल मोर असर्फिड माहाजनलार ठिना बठाए दिबा लाग्‍कु ने,

मुइँ आसिए मुल आर सुद दनह पानुहने।

२८ तने मालिकट भिनला नकरक कहले,

याहाँर ठिना से असर्फिड छिरिए ल आर जाहाँर सङे दसटा असर्फि छेक उहाँक द।

२९ कियाँकि जाहाँर सङे छेक उहाँक आरह दुवाल जातेक आर उहाँर आरह अभल चभल हतेक।

मातुन जाहाँर सङे नि छेक उहाँर सङे जे कुछु छेक अहला छिरिए लुवाल जातेक।

३० इड बेकाम्‍मा नकरक बाहार बिति आन्‍धारखानत फेकाए द,

जेइठिना लोकला कानारुवा करेचे आर दाँत केच्‍लाचे।’

अन्‍तिम निसाफ

३१ “मान्‍सिर पुत्रड आप्‍नार महिमात गटे सर्गदुतलाक सङे लिए आस्‍बार बाद उहाँए आप्‍नार महिमित सिंहासनखानत बठबे।

३२ आर गटे जातेर लोकलाक उहाँर आगुति जर कराल जाबे तने लखुवालड जेनङ करे हान्‍जाड से भेरालाक आर छागललाक एक एक करे छिटकाचे,

अइनङ करे उहाँउ अम़ा साभाक छिटका छिटकि कर्बे।

३३ भेरालाक उहाँए आप्‍नार दाहिना बिति राख्‍बे आर छागललाक उहाँए बायाँ बिति कर्बे।

३४ ताहार बाद राजाड दाहिना बितिकार लोकलाक कहबे,

“आस,

मोर पितार आसिर्बाद पाबार लोकला,

जगतेर सुरु से तम़ार ताने तियारि कराल राजखान अधिकार कर।

३५ कियाँकि जेइखुना मुइँ भोके छिनु,

तम़ा मोक खराक खिलालन।

जेइखुना मुइँ प्‍याँसे छिनु,

तम़ा मोक पानि दिलन।

जेइखुना मुइँ परदेसि हए छिनु,

तम़ा मोक बासा दिलन।

३६ जेइखुना मुइँ उद्रे छिनु,

तम़ा मोक नुआँ पिऩालन।

जेइखुना मुइँ बेमारि छिनु,

तम़ा मोक कुलालन आर जेइखुना मुइँ कइदत परिस्‍नु,

तम़ा मोक भेट कर्बा आस्‍लन।”

३७ “तने धर्मि लोकला उहाँक उत्रा दिबे,

“प्रभु!

कुनखुना हामा तोक भोके रहबा देख्‍न ते तोक खराक खिलान बा प्‍याँसे रहबा देख्‍न ते पानि खाबा दिन?

३८ कुनखुना हामा तोक परदेसि हबा देख्‍न ते बासा दिन बा उद्रे रहबा देख्‍न ते नुआँ पिऩाए दिन

३९ आर कुनखुना हामा तोक बेमारि बा कइदत देख्‍न ते तोक भेट कर्बा गेन?”

४० तने राजाड अम़ाक उत्रा दित्‍कि,

“छेच्‍कारे,

मुइँ तम़ाक कहच्‍कन,

मोर इला भाइर मइधे छट से छटडर ताने तम़ा जे कुछु कर्लन उला मोर ताने कर्लन।

४१ तने उहाँए बायाँ बितिकार लोकलाक कहबे,

“ए स्रापित लोकला,

मोर ठिना से दुर हए जाअ,

दियाबलस आर उहाँर सेनालार ताने तियारि कराल अनन्‍तेर अगिनखानत जाए गिर।

४२ कियाँकि जेइखुना मुइँ भोके छिनु,

तम़ा मोक खाबार कुछु नि दिलन।

जेइखुना मुइँ प्‍याँसे छिनु,

तम़ा मोक पानि नि दिलन।

४३ जेइखुना मुइँ परदेसि छिनु,

तम़ा मोक बासा नि दिलन।

जेइखुना उद्रे छिनु,

तम़ा मोक नुआँ नि पिऩालन।

जेइखुना बेमारि छिनु आर कइदत परिस्‍नु,

तम़ा मोक भेट कर्बा नि आस्‍लन।

४४ तने अम़ा बलिए उठतेक,

“प्रभु!

हामा तोक कुन बेला भोके रहबा बा प्‍याँसे रहबा बा परदेसि हए रहबा बा उद्रे रहबा बा बेमारि हए परिए रहबा आर कइदत पर्बा देख्‍न ते तोर सेबा नि कर्न?”

४५ मातुन उहाँए अम़ाक उत्रा दित्‍कि,

“छेच्‍कारे,

मुइँ तम़ाक कहच्‍कन,

इला छट से छटर ताने जे कुछु नि कर्लन,

मोर ताने नि कर्लन।

४६ आर तने अधर्मिला अनन्‍तेर दन्‍डत पर्बे मातुन धर्मि लोकला अनन्‍त जिबनत प्रबेस लिबे।”

इसुडक मारिए खतम कर्वार योजना

मर्कुस १४:१-२; लुका २२:१-२; युहन्‍ना ११:४५-५३

२६

जेइखुना गटेला काथा कहाल हए गेल्‍कि तने इसुड आप्‍नार चेल़ालाक कहले,

२ “तम़ा जान्‍बे करेचन कि,

आर दुइ दिन बाद निस्‍तार पाब्‍निड आसेचे,

तने मान्‍सिर पुत्रडक क्रुसत टाङबार ताने धराए दुवाल जाबे।”

३ ताहार बाद मुल पुजारुकला आर आगुवाला कइयाफा माहा पुजारुकेर महलडत जाए जर हले,

४ आर इसुडक छल करिए खतम कर्बार ताने आपसत साल्‍ल़ा कर्ले।

५ अम़ा कहले,

“पाब्‍निड भरे हेनङ ना करि,

निते गान्‍डागोल उठिजाबे।”

बेथानियात इसुर अभिसेक

मर्कुस १४:३-९; युहन्‍ना १२:१-८

६ उखुना इसुड बेथानियात सिमोन कुऱियार घरत छिले,

७ जेइखुना अम़ा खराक खातेइ छिले ते,

एकटा बेर्छानि सिंगमरमरेर तारित करे एकखान माहाङा अत्तर लिए इसुर ठिना आसेल्‍कि आर उहाँए इसुर मुथाडत अत्तरखान ढालि दिल्‍कि।

८ मातुन उहाँर चेल़ाला उड बेर्छानिक हुनङ कर्बा देखिए गस्‍सा से कहल्‍कि,

“एताखान माहाङा अत्तर नाथबाथ करिए ओर!

९ कियाँकि इखान अत्तर भारि दामत बेचिए टाकाल गरिपलाक दुवाल गेलहने।”

१० मातुन इसुड अम़ाक बलाबलि कर्बा सुनिए कहल्‍कि,

“इड बेर्छानिर पर तम़ा कियाँ किचकिचाचन?

कियाँकि याहाँए मोर ताने असल काम करिचे।

११ गरिपला त तम़ार सङे सदाए रहत्‍कन,

मातुन मुइँ त सदाए तम़ार सङे नि रहम्‍कन।

१२ इखान अत्तर मोर देहाडर पर ढालिए याहाँए मोक सोदघाटेर ताने तियारि करिचे।

१३ छेच्‍कारे,

मुइँ तम़ाक कहच्‍कन,

गटेखान संसारत जेइठा जेइठा इखान सुसामाद प्रचार कराल जाबे,

इड बेर्छानिक फम राख्‍बार ताने याहाँए जेइखान काम करिचे याहाँर चार्चा हबे।”

यहुदार दागाबाजि

मर्कुस १४:१०-११; लुका २२:३-६

१४ तने बार झना चेल़ार मइधे एक झन,

जाहाँर नाअँ यहुदा इस्‍करयोत रहकि,

उहाँए मुल पुजारुकलार ठिना गेले,

१५ आर अम़ाक कहले,

“मुइँ इसुडक तम़ार हातत धराए दिले से तम़ा मोक कि दिबन?”

तने अम़ा यहुदाडक तिसटा रुपार टाका दिल्‍कि।

१६ तने उहाँए अइखुना से इसुडक धराए दिबार दाअ छाब्‍बा धर्ले।

चेल़ालार सङे इसुर अन्‍तिम भोज

मर्कुस १४:१२-२१; लुका २२:७-१३, २१-२३; युहन्‍ना १३:२१-३०

१७ ताहार बाद अखमिरि रुटिर पाब्‍निर पहिला दिन चेल़ाला इसुर ठिना आसिए कहले,

“हामा तोर ताने निस्‍तार पाब्‍निर भोज कुऩा तियारि कर्कुन?”

१८ उहाँए कहल्‍कि,

“नगरखानत जाअ आर एकटा लोकक कह,

‘गुरुड हेनङ कहचोक,

मोर समयड भिर्ते चलिआसिचे।

आर मुइँ निस्‍तार पाब्‍निड आप्‍नार चेल़ालार सङे तहरे घरत मानाबा छाबेचु’।”

१९ तने इसुड अम़ाक जेनङ जेनङ कर्बा कहल्‍कि अइ अनुसार चेल़ाला निस्‍तार पाब्‍निर भोज तियारि कर्ले।

२० जेइखुना सान हए गेल्‍कि,

तने इसुड आप्‍नार बार झना चेल़ार सङे खाबा बठले।

२१ आर खाते खाते उहाँए अम़ाक कहले,

“छेच्‍कारे,

मुइँ तम़ाक कहच्‍कन,

तम़ार मइधे एक झन मोक दागाबाजि कर्बन।”

२२ अम़ार मनड खाट्टा हए गेल्‍कि आर अम़ा एक झन एक झन करे उहाँक पुछारि कर्बा धर्ले,

“उड लोक मुइँ त नि हकुन प्रभु?”

२३ तने उहाँए उत्रा दिल्‍कि,

“जाहाँए मोर सङे एकेखान पातत रुटि थप्‍काचे उहाँइ मोक धराए दिबे।

२४ धर्मसास्‍त्रत जेइड लिखाल छे सेनङ मान्‍सिर पुत्रडक जाबाए लाग्‍कि।

मातुन धिक्‍कार उड लोकक जाहाँर पाए मान्‍सिर पुत्रडक दागाबाजि कराल जाबे!

उड लोकक जलम लिबार से बुरु नि लिलेइ भाला हल्‍किहने।”

२५ तने दागा दुवा यहुदाड इसुडक कहले,

“उड लोक मुइँ त नि हकुन गुरु जि?”

इसुड उहाँक उत्रा दिल्‍कि,

“तुइँ आप्‍नेइ त अइनङ कहचिस।”

प्रभु भोज

मर्कुस १४:२२-२६; लुका २२:१४-२०; 0 कोरिन्‍थि ११:२३-२५

२६ जेइखुना अम़ा खातेइ रहए,

इसुड एकटा रुटि लिए धन्‍यबाद दिले आर भाङिए चेल़ालाक दिते कहले,

“धर खाअ,

इड मोर देहा हए।”

२७ तने उहाँए बाटिड लिले आर धन्‍यबाद दिए अम़ाक दिते कहले,

“तम़ा साभाउ एइड बाटि से खाअ।

२८ कियाँकि मोर इखान सुर्कि कारालेर सुर्कि हए,

जेइखान कि भेलेला झनार पापेर छेमार ताने बहाल जाबे।

२९ मुइँ तम़ाक कहच्‍कन,

मुइँ इखान दाखमध उखुना तलिक आर घुरिए नि खाम,

जेइखुना तलिक मुइँ आप्‍नार पितार राजत तम़ार सङे नायाँ करे नि खाम।”

३० ताहार बाद अम़ा एकटा भजन गिदाए हता से निक्‍लिए जइतुन पाहारखानेर बिति चलि गेले।

पत्रुसेर इन्‍कारेर बिसयत इसुर पाए अगमबानि

मर्कुस १४:२७-३१; लुका २२:३१-३४; युहन्‍ना १३:३६-३८

३१ तने इसुड अम़ाक कहल्‍कि,

“आझि सान करे तम़ा मोर कारन पाछाए जाबन,

कियाँकि लिखाल छे,

‘मुइँ लखुवालडर पर प्रहार करिम आर हान्‍जार भेराला छिर्याछिट हएजाबे।’

३२ मातुन मिर्तु से जेअँत हबार बाद मुइँ तम़ार से आगुत गालिलत पुगिम।”

३३ पत्रुसट उहाँक उत्रा दिल्‍कि,

“तोर कारन साभाउ पाछाए जालउ मुइँ नि पाछाम्‍कुन।”

३४ तने इसुड उहाँक कहल्‍कि,

“छेच्कारे,

मुइँ तोक कहच्‍कुन,

आझि सान करे मुर्गाड बाक दिबार से आगुत तुइँ मोक तिन फेक इन्‍कार कर्बो।”

३५ मातुन पत्रुसट उहाँक कहल्‍कि,

“मोक तोर सङे मर्बा पर्लउ मुइँ तोक इन्‍कार नि करिम्‍कुन।”

अइनङ करे गटे चेल़ाला एइड काथा कहल्‍कि।

गेतसमनि बागानत इसुर प्रार्थना

मर्कुस १४:३२-४२; लुका २२:३९-४६

३६ ताहार बाद इसुड चेल़ालर सङे गेतसमनि कहबार ठाअँखानत गेले आर अम़ाक कहले,

“तम़ा एइठिना बठिए रहन,

ता मुइँ हुदर जाए प्रार्थना करेचु।”

३७ तने उहाँए पत्रुस आर जब्‍दियार दुइ झना बेटाक सङे लिए गेले आर मनडत आकुल ब्‍याकुल हबा धर्ले।

३८ आर उहाँए अम़ाक कहले,

“मोर प्रानड सोगेर चुटे छिटकिए निक्‍लिजाचे ताहाते तम़ा एइठा बठिए मोर सङे जागिले रह।”

३९ तने उहाँए कुछु दुरत जाए भुँइखानत उबुर हए प्रार्थना कर्बा धर्ले,

“हे मोर पिता,

सम्‍भब छे जदि ते,

इड बाटि मोर ठिना से हटि जाओक,

ताहारअ पर मोर इच्‍छा नि मातुन तोर इच्‍छाड पुरा हकु।”

४० ताहार बाद उहाँए चेल़ालार ठिना आस्‍ले ते देखेचे अम़ा निदाच्‍कि।

तने उहाँए पत्रुसटक कहले,

“तम़ा मोर सङे एकअ घान्‍टा जागिले रहबा कि पार्लन नि?”

४१ “जागिले रह आर प्रार्थना कर जेसे तम़ा परिक्छात ना गिरन।

आत्‍माड त छेच्‍कारे तियारि छे मातुन देहाड उऩ छे।”

४२ फेर उहाँए दस्रा फेक जाए प्रर्थना कर्बा धर्ले,

“हे पिता!

मुइँ इड बाटि नि खाले नि हए जदि ते,

तोर इच्‍छाड पुरा हकु।”

४३ तने फेर उहाँए आस्‍ले ते देखेचे अम़ा निदाच्‍कि,

कियाँकि अम़ार चखुला निदेर चुटे टानिसेल्‍कि।

४४ अइताने उहाँए अम़ाक निदबा छरि दिले आर जाए फेर तेस्रा फेक अइला काथा दहराए प्रार्थना कर्ले।

४५ तने उहाँए चेल़ालार ठिना आसिए अम़ाक कहले,

“तम़ा कि आभउ निदातेइ छन आर आराम करेचन?

देख!

समयड लगते चलि असिचे आर मान्‍सिर पुत्रड पापिलार हातत धरा पर्वार पर छे।

४६ उठ,

हेता से जाइ,

उगि देख मोक धराए दिबार लोकट चलि आसेचे।”

इसुड धरा पर्ले

मर्कुस १४:४३-५०; लुका २२:४७-५३; युहन्‍ना १८:३-१२

४७ इसुड बल्‍तेइ छिले,

ताए उ बार झन चेल़ार मइधेकार यहुदाड चलि आसेल्‍कि आर उहाँर सङे सङे तेरुवाल आर लाठि लिए भेलेला लोक आसिसेल्‍कि।

उला लोकक मुल पुजारुक आर धर्म गुरुलाए पाठाइसेल्‍कि।

४८ धराए दिबार लोकट अम़ाक हेनङ कहए इसारा दिए राखिस्‍ले,

“जाहाँक मुइँ चुम्‍मा खामु उहाँइ उड लोक हए।

तम़ा उहाँके धरन।”

४९ ताहाते उहाँए सिधाए इसुर ठिना आस्‍ले आर “बन्‍दगि गुरु!”

कहए चुम्‍मा खाले।

५० तने इसुड उहाँक कहल्‍कि,

“भाइ!

तुइँ जे कर्बा आसिचिस करिले।”

आर अम़ा लगत आसिए इसुडक धरिए गिरफ्‍तार करि लिल्‍कि।

५१ आर देख!

इसुर सङे रहबार लोकलार मइधेकार एक झन तेरुवालखान निक्‍लाए माहा पुजारुकेर गुलामडक ठुकि दिल्‍कि आर उहाँर कानड काटिए गिराए दिल्‍कि।

५२ तने इसुड उहाँक कहल्‍कि,

“तुइँ आप्‍नार तेरुवालखान डाबडत सम्‍ठेक,

कियाँकि तेरुवाल चलालार मिर्तु तेरुवाले दे हचे।

५३ तुइँ कि सँचेचिस,

मुइँ कि मोर पिताडक नेहरा कर्बा पार्नुहने नि आर उहाँए मोर ताने एकेबार्सि बार दल सर्गदुतक पाठाए दिलेहने नि?

५४ मातुन हुनङहले,

पुरा हबे कर्बे कहए लिखाल धर्मसास्‍त्रखानेर काथाला केनङ करे पुरा हबे?”

५५ अइखुना इसुड उला लोकक कहल्‍कि,

“मुइँ कि डाँको,

ते मोक तेरुवाल आर लाठि लिए धर्बा आसिचन?

सब दिना मुइँ मुन्‍डिलडते सिक्‍छा दु ताहुँ तम़ा मोक नि धर्लन।

५६ मातुन इड घटना अगमबक्‍तालार पाए लिखाल धर्मसास्‍त्रेर काथाला पुरा होक कहए हेनङ हइचे।”

तने गटे चेल़ाला उहाँक छरिए पालाए गेल्‍कि।

माहा सभार आगुति इसुर दाखिला

मर्कुस १४:५३-६५; लुका २२:५४-५५, ६३-७१; युहन्‍ना १८:१३-१४, १९-२४

५७ ताहार बाद लोकला इसुडक धरिए कइयाफा माहा पुजारुकेर ठिना लेगेले,

हता सास्‍त्रिला आर धर्मगुरुला जर हए छिले,

५८ मातुन पत्रुसट दुरे से इसुर पाछु पाछु माहा पुजारुकेर एङनाखान तलिक गेले आर अन्‍तिमत कि हचे कहए देख्‍बार ताने उहाँए पाहारादारलार सङे बठिए रहले।

५९ मुल पुजारुकला आर माहा सभार गटे लोकला इसुडक मिर्तु दन्‍ड दिबार ताने उहाँर खिलापत झुट्टा गबाहि छाब्‍बा धर्ले।

६० अम़ार आगुति भेलेला झुट्टा गबाहा निक्‍लिले मातुन काहुँ कुनह प्रमान दिबा नि पार्ले।

अन्‍तिमत दुइ झना आगुति आसिए हेनङ कहबा धर्ले,

६१ “इड लोक हेनङ बलिस्‍ले,

‘मुइँ परमेस्‍वररेर मुन्‍डिलड भाङिए तिन दिनत बेनाए दिबा पारु’।”

६२ तने माहा पुजारुकट थार हए उहाँक पुछारि करेल्‍कि,

“तुइँ कि कोए उत्रा दिबो नि?

तोर खिलापत दुवाल इला लोकेर गबाहिलार बिसयत तुइँ कि कहचिस?”

६३ मातुन इसुड कोए जाबाफ नि दिले।

तने माहा पुजारुकट उहाँक कहल्‍कि,

“तुइँ परमेस्‍वरेर पुत्र ख्रिस्‍ट हइस ते जेअँत परमेस्‍वरेर नाअँत सत खाए कोहो।”

६४ इसुड उत्रा दिल्‍कि,

“तुहें त अइनङ कहचिस।

मातुन आप मुइँ तम़ाक कहच्‍कन,

तम़ा मान्‍सिर पुत्रडक सर्वसक्‍तिमानेर दाहिना बिति बठते आर आकासेर बदलित आस्‍ते देख्‍बन।”

६५ तने माहा पुजारुकट आप्‍नार नुआँला चिरिए कहले,

“याहाँए इस्‍वर निन्‍दा बलिचे!

आर आप हामाक याहाँर से अधिक कुन प्रमान लागे?

आल़ाए आल़ाए ते तम़ा याहाँक इस्‍वर निन्‍दा बल्‍ते सुन्‍बे कर्लन।

६६ आप तम़ार कि बिचार?”

तने अम़ा उत्रा दिल्‍कि,

“याहाँए मिर्तु दन्‍डेर लाइक छे।”

६७ तने अम़ा उहाँर मुखखानत थुप दिबा,

मुक्‍का दे मार्बा आर काहुँ काहुँ थाप्‍पर ठुक्‍बा धरेल्‍कि आर हेनङ कहल्‍कि,

६८ “ले रे ख्रिस्‍ट!

अगमबानि करिए हामाक कोहो त,

तोक काहाँए ठुकिल्‍कु?”

पत्रुसेर इन्‍कार

मर्कुस १४:६६-७२; लुका २२:५६-६२; युहन्‍ना १८:१५-१८, २५-२७

६९ जेइखुना पत्रुसट बाहार बिति एङनाखानत बठिए छिले,

ते एक झन कामकरि उहाँर ठिना आसिए कहल्‍कि,

“तहँ त गालिलबासि इसुर सङे छिलो।”

७० मातुन पत्रुसट साभार आगुति इन्‍कार करिए कहले,

“के जान तुइँ कि कहचिस कि नि मुइँ त कुछु बुझेइचुए नि।”

७१ आर जेइखुना उहाँए बाहार बितिकार केबारखानेर ठिना आस्‍ले ते,

पत्रुसटक देखिए भिनड कामकरि बग्‍लत थार हए रहबार लोकलाक कहल्‍कि,

“यहड लोक त नासरतेर इसुर सङे छिले।”

७२ फेर पत्रुसट किरिया खाए इन्‍कार कर्बा धर्ले,

“मुइँ त उड लोकक चिन्भ नि करेचु।”

७३ एक छिन बाद हता थार हए रहबार लोकला पत्रुसेर ठिना आसिए कहल्‍कि,

“हँ छेच्‍कारे त,

तुइँ अम़ारे मइधेकार एक झन हइस,

कियाँकि तोर बलिलाए से तुइँ चिऩाल जाचिस।”

७४ तने पत्रुसट आप्‍नाके धिक्‍कार कर्ते किरिया खाए कहबा धर्ले,

“मुइँ त सेने उड लोकक चिन्भ नि करेचु।”

अइसाथ मुर्गाड बाक देदिल्‍कि।

७५ तने पत्रुसट इसुर कहाल इड काथार फम पाले,

“मुर्गाड बाक दिबार से आगुत तुइँ मोक तिन फेक इन्‍कार कर्बो।”

तने उहाँए बाहार बिति निक्‍लिए डकार बाऩिए कान्‍बा धर्ले।

इसुडक पिलातसेर आगुति दाखिल कर्ले

मर्कुस १५:१ लुका २३:१-२; युहन्‍ना १८:२८-३२

२७

बेहान हबार बाद,

गटे मुल पुजारुकला आर धर्मगुरुला इसुडक मिर्तु दन्‍ड दिबार ताने मन्‍थन कर्ले।

२ तने अम़ा इसुडक बाऩिए लेजाए बड हाकिम पिलातसेर हातत सँपि दिले।

यहुदा इस्‍करयोतेर आत्‍महत्‍या

प्रेरित १:१८-१९

३ इसुडक धराए दिबार यहुदाड जेइखुना देख्‍ले कि इसुडक मिर्तु दन्‍डेर दुसि ठहराल्‍कि,

ते उहाँए आस्‍ताते पास्‍ताते मुल पुजारुक आर धर्मगुरुलार ठिना गेले आर उ तिसटा रुपार टाका घुराए दिते कहले,

४ “निर्दोस लोकटक धराए दिए मुइँ पाप करिचु।”

मातुन अम़ा उहाँक उत्रा दिल्‍कि,

“हामाक कि मतलब?

उड जानिस तुइँ।”

५ तने उहाँए उला रुपार टाका मुन्‍डिलडते फेकाए दिए निक्‍लि गेले।

आर जाए फाँसि लागिए मरि गेले।

६ मातुन मुल पुजारुकला रुपार उला टाका जर करिए कहले,

“इला टाका मुन्‍डिलेर कोसत राख्‍बार बिधान अनुसार उचित नि छे,

कियाँकि इला सुर्किर दाम हए।”

७ अइताने अम़ा आपसत साल्ल़ा कर्ले आर उला टाका दे बिदेसिलार लासगाऱा ठाएर ताने भान्डा बेना कुम़ारेर जमिनखान किन्‍ले।

८ ताहाते उखान जमिनक आझि तलिक सुर्किर जमिन कहए नाअँ धराइचे।

९ इड से यर्मिया अगमबक्‍तार पाए बलाल इड बचन पुरा हले,

“अम़ा रुपार तिसटा टाका लिले,

आर्थात जेइड दाम इस्राएलेर सान्‍तानला उहाँर पर टिकाइस्‍ले,

१० आर प्रभुड मोक जेइला बाताइस्‍ले अइ अनुसार,

अम़ा अइला दाम दिए कुम़ारेर जमिनखान किन्‍ले।”

इसुडक पिलातसेर प्रस्‍न

मर्कुस १५:२-५; लुका २३:३-५; युहन्‍ना १८:३३-३८

११ ताहार बाद इसुडक बड हाकिमेर आगुति थार कराले।

आर बड हाकिमड उहाँक पुछारि करेल्‍कि,

“तुइँ कि यहुदिलार राजा हइस?”

इसुड उहाँक उत्रा दिल्‍कि,

“तुइँ आप्‍नउ त अइनङ कहचिस।”

१२ मुल पुजारुकला आर धर्मगुरुला उहाँक नान्हा किसिमेर दुसिया दिल्‍कि ताहुँ उहाँए कुछु उत्रा नि दिले

१३ तने पिलातसट उहाँक पुछारि करेल्‍कि,

“सुनेचिस ने,

अम़ा तोक केतेला काथार दुसिया देचोक?”

१४ मातुन इसुड एकअडा काथार उत्रा नि दिल्‍कि।

ताहाते बड हाकिमडउ बाडा छक परि गेले।

इसुर पर मिर्तु दन्‍डेर घोसना

मर्कुस १५:६-१५ लुका २३:१३-२५; युहन्‍ना १८:३९-१९:१६

१५ निस्‍तार पाब्‍निरखुना लोकलार माङ अनुसार एकटा कइदिक मुक्‍त कर्बार पिलातसटर चलन रहकि।

१६ आर बारब्‍बा नाएर एकटा कुख्‍यात कइदि उखुना कइदत रहकि।

१७ जेइखुना लोकला जर हल्‍कि ते पिलातसट अम़ाक पुछारि करेल्‍कि,

“तम़ार इच्‍छा कि?

मुइँ तम़ार ताने काहाँक मुक्‍त कर्कन,

बारब्‍बाडक ने ख्रिस्‍ट कहबार इसुडक?”

१८ कियाँकि पिलातसट इड काथा आच्‍छा से जानिस्‍ले कि यहुदिला इसुडक जल़नेर कारन उहाँर हातत सँपिसेल्‍कि।

१९ जेइखुना पिलातसट निसाफकरा आसनडत बठिए छिले,

ते उहाँर मगिड उहाँक हेनङ कहए खबर पाठाल्‍कि,

“इड निर्दोस लोकक कुछु ना करिस्‍कि कियाँकि सपनत आझि मुइँ उहाँर खातिर बाडा सास्‍ति काटिचु।”

२० मातुन मुल पुजारुकला आर धर्मगुरुला लोकलाक उस्‍काबा धर्ले जेसे पिलातसटर ठिना लोकला बारब्‍बाडक मुक्‍त कर्बार माङ करोक आर इसुडक जान से मारिए खतम कर्बार।

२१ पिलातसट फेर अम़ाक पुछारि करेल्‍कि,

“तम़ार इच्‍छा कि?

इ दुइ झनार मइधे मुइँ काहाँक मुक्‍त करि दिकन?”

अम़ा कहल्‍कि,

“बारब्‍बाडक।”

२२ सेने पिलातसट अम़ाक कहल्‍कि,

“हुनङहले जाहाँक तम़ा ख्रिस्‍ट करे कहचन उहाँक मुइँ कि करु?”

अम़ा साभाउ उत्रा दिल्‍कि,

“उहाँक क्रुसत टाङेक।”

२३ मातुन उहाँए अम़ाक कहल्‍कि,

“कियाँ?

उहाँए कुन अपराध करिचे?”

मातुन अम़ा आरह गोग दिए दिए कहबा धरेल्‍कि,

“उहाँक क्रुसत टाङेक।”

२४ जेइखुना पिलातसट देख्‍ले कि,

आप सम़्‍ला नि जाबे आर आप हुलदाङा उठबार पर छे,

ते उहाँए पानि लिले आर लोकलार साम्‍ना आप्‍नार हातला धते कहले,

“मुइँ इड लोकेर सुर्किर बिसयत निर्दोस छु,

आप तम़ा आप्‍नेइ जान।”

२५ तने गटे लोकला उत्रा दिए कहल्‍कि,

“हँ हँ,

याहाँर सुर्किर दुसिया हामार पर आर हामार सान्‍तानलार पर परोक।”

२६ तने पिलातसट अम़ार माङ अनुसार बारब्‍बाडक मुक्‍त करि दिले आर इसुर पर कर्राबाजि कर्बार आग्‍या दिले आर इसडक क्रुसत टाङबा कहए सँपि दिले।

इसुर पर सिपाहिलार खिताल

मर्कुस १५:१६-२०; युहन्‍ना १९:२-३

२७ ताहार बाद बड हाकिम पिलातसेर सिपाहिला इसुडक पेट्रोरियम महलेर भित्रत लेगेले आर गटेड सेना दलक उहाँर आगुति जर कर्ले।

२८ आर अम़ा इसुर नुआँला खुलाए उहाँक सिन्‍दुरिया रङेर एकखान नुआँ पिऩाए दिले।

२९ आर काँटार एकटा मुकुट बेनाए उहाँर मुथाडत पिऩाए दिले आर दाहिनाखान हातत एकटा गाङरोल धराए दिए उहाँर आगुति हाँटुवा पारिए खिताल कर्ते कहबा धर्ले,

“हे यहुदिलार राजा,

बन्‍दगि!”

३० आरतने अम़ा उहाँर पर थुप फेकाबा आर अइखान गाङरोल दे उहाँर मुथाडत ठुक्‍बा धर्ले।

३१ इसुर पर खिताल कराल हइ जाबार बाद,

अम़ा उखान नुआँ खुलाए दिल्‍कि आर इसुर आप्‍नारे नुआँखान पिऩाए दिए उहाँक क्रुसत टाङबा लेगेल्‍कि।

इसुडक क्रुसेर पर टाङाल गेले

मर्कुस १५:२१-३२; लुका २३:२६-४३; युहन्‍ना १९:१७-२७

३२ जेइखुना सिपाहिला नगरखान से निक्‍लिते रहए,

ते अम़ा कुरेनिर सिमोन नाएर एक झन लोकक लागाल पाले।

अम़ा उहाँक जबरजस्‍ति क्रुसखान उभुवाले।

३३ तने अम़ा गलगथात जाए पुग्‍ले (गलगथा सब्‍दर अर्थ मुथार खल्‍टार ठाअँ हए)।

३४ आर अम़ा इसुडक पित्त मिस्‍लाल दाखमधखान खाबा दिले।

मातुन उहाँए उखान दाखमध चाख्‍वार बाद नि खाल्‍कि।

३५ इसुडक क्रुसत टाङि दिबार बाद,

अम़ा चिट्ठा फेकाए उहाँर नुआँला आपसत बाख्रा कर्ले।

३६ सेने अम़ा अइठा बठिए उहाँर पाहारा कर्बा धर्ले।

३७ अम़ा इसुर मुथाडर उप्रत,

“याहाँए यहुदिलार राजा इसु हए”

लिखाल एकखान दुसियापाटि टाङिदिले,

३८ अइबेला दुइ झना डाँकोकअ उहाँर सङे टाङाल गेले,

एक झनाक उहाँर दाहिना बिति आर एक झनाक उहाँर बायाँ बिति।

३९ उड दामाल धरिए जाआसि कर्बार लोकला मुथा टेम्‍काते आर माजाक उऱाते कहबा धर्ले,

४० “ओरे मुन्‍डिलड भाङिए तिन दिनत बेनाबार लोक,

ले आप्‍नाक बचा!

आर तुइँ जदि परमेस्‍वरेर पुत्र हइस ते,

क्रुसखानसे नाम़िए देखा।”

४१ अइनङ करे मुल पुजारुकला,

सास्‍त्रिला आर धर्मगुरुला हेनङ कहए उहाँर खिताल करेल्‍कि,

४२ “उहाँए पोरक त बचाले मातुन आप्‍नाक बचाबा नि पार्बे!

याहाँए इस्राएलेर राजा हए ते,

आल़ाए क्रुसखान से नाम़िए आसोक,

तने हामा उहाँर पर बिस्‍वास करिम्‍किन।

४३ याहाँए परमेस्‍वरेर पर भार्सा राखेचे।

देखि त,

परमेस्‍वरट याहाँक बचाच्‍कि ने नि,

कियाँकि याहाँए आप्‍नाक परमेस्‍वरेर पुत्र कहए दाबि करेचे।”

४४ इसुर सङे क्रुसत टाङाल डाँकोलाउ उहाँर पर अइनङ करे खिताल करेल्‍कि।

इसुर प्रान त्‍याग

मर्कुस १५:३३-४१; लुका २३:४४-४९; युहन्‍ना १९:२८-३०

४५ उ दिना दोपहरिया बार बजे से तिन बजे तलिक गटेखान देस आन्‍धार हए गेल्‍कि।

४६ तने करिप तिन बजेर बिति इसुड जोर से गोग दिए कहले,

“एलि!

एलि!

लामा सबखथानि?”

आर्थात “हे मोर परमेस्‍वर!

हे मोर परमेस्‍वर!

तुइँ मोक कियाँ त्‍यागिदिलो?”

४७ हता थार हए रहाल लोकलार मइधे काहुँ काहुँ इड काथा सुनिए कहले,

“अइ देख,

याहाँए एलियाडक डाकाचे!”

४८ तने अम़ार मइधे एक झना खच करे दउरिए जाए एकखान स्‍पन्‍जb खाट्टा मधखानत चप्‍काए गाङरोलेर लाकासित करे उहाँक खाबा दिल्‍कि।

४९ मातुन कोए कोएला लोक कहल्‍कि,

“थाम!

देखि त,

एलियाड याहाँक बचाबा आसेचेक ने नि?”

५० तने इसुड जोर से गघाट दिए आप्‍नार प्रानड त्‍यागिदिले।

५१ आर देख!

मुन्‍डिलेर पार्दाखान उपर से हेंट तलिक चिरिए दुइ भाग हए गेले।

आर पृथिमिखान काप्‍बा आर चाट्टानला फाँटबा धर्ले,

५२ कोबोरेर मुखला खुलिगेले आर निदाल भेलेला पबित्रजन जेअँत हए उठले,

५३ आर इसुड जेअँत हबार बाद अम़ा कोबोरला से निक्‍लिए पबित्र नगरखानत गेले आर भेलेला झनार ठिना देखारत हले।

५४ जेइखुना मुल सिपाहिड आर याहाँर सङे इसुडक पाहारा दिबार लोकला भुँइचाल जाबा आर हता हुवाल घटनाला देख्‍ले,

ते अम़ा भयभित हए हेनङ कहले,

“छेच्‍कारे,

याहाँए परमेस्‍वरेर पुत्र रहए।”

५५ भेलेला बेर्छानि दुरे से देखिए छिले,

अम़ा गालिले से इसुर सेबा कर्ते कर्ते आसिस्‍ले।

५६ उला बेर्छानिर मइधे एम़ाउ रहए: मरियम मग्‍दलिनिड,

याकुब आर योसेफेर माअँ मरियमड आर जब्‍दियार बेटालार माअँड।

इसुर सोदघाट

मर्कुस १५:४२-४७; लुका २३:५०-५६; युहन्‍ना १९:३८-४२

५७ जेइखुना बेलाड ढलि गेल्‍कि तने अरिमाथियार योसेफ नाएर एक झन धनि लोक आस्‍ले।

उहाँउ इसुर चेल़ा रहए।

५८ तने उहाँए पिलातसेर ठिना जाए इसुर लासट माङ्ले आर पिलातसट उड लास उहाँक दे दिबार हुकुम दिल्‍कि।

५९ तने योसेफट लासटक नाम़ाए एकखान नायाँ सुतिर नुआँ दे लल्‍पटाले,

६० आर चाट्टानखानत काटिए बेनाल आप्‍नार नायाँ कोबोरटत लेजाए राख्‍ले,

तने एकटा बार्का पाथल गडबडुवाए कोबोरेर मुखखान बन करिए चलि गेले।

६१ मातुन मरियम मग्‍दलिनिड आर भिनड मरियम कोबोरटर साम्‍ना बठिए रहले।

इसुर कोबोरटत पाहारा

६२ ताहार काल़ि आर्थात यहुदिलार तियारिर दिनड भेराए जाबार बाद,

मुल पुजारुकला आर फरिसिला पिलातसेर आगुति जर हले,

६३ आर उहाँक कहले,

“सरकार!

हामाक फम छे,

उड ठग जेअँत रहतेइ कहिस्‍ले,

‘तिन दिन बाद मुइँ फेर जेअँत हए उठिम।’

६४ ताहाते हुकुम दे कि तिन दिन तलिक हामा उड कोबोरक सुरक्‍छित राखि निते उहाँर चेल़ाला उहाँक चुरि करिए लेजाए लोकलाक कहबे,

‘उहाँए मिर्तु से जेअँत हए उठिचे।’

तने आगिला भ्रमड से पाछिला भ्रमड आरह खाराप हबे।”

६५ पिलातसट अम़ाक कहल्‍कि,

“तम़ार सङे पाहारा दुवा सिपाहिला छेबेकरेच्‍कन,

जाअ जेताखान आच्‍छा करे कोबोरट सुरक्‍छित राख्‍बा पारन राख।”

६६ सेने अम़ा जाए कोबोरेर मुखखानेर पाथलडक लाहा छाप लागाए एक दल पाहारादारक खटाए कोबोरटर पाहारा दिले।

b 

27:48 एक किसिमेर तरल चिजला चुस्‍बार जिऩिस।

इसुर पुनरुत्‍थान

मर्कुस १६:१-१०; लुका २४:१-१२; युहन्‍ना २०:१-१०

२८

आप बिस्रामेर पाछिला दिन आर्थात हाप्‍ताडर पहिला दिना फटफट हतेइ मरियम मग्‍दलिनिड आर भिनड मरियम कोबोरट देख्‍बा गेले।

२ आर देख!

हता आच्‍काए एकखान बार्का भुइँचाल गेल्‍कि।

प्रभुर एकटा सर्गदुत सर्ग से नाम़िए पाथलड गडबडुवाए उडर पर बठेल्कि।

३ उहाँर हरुपट बिजलिर लाखा चिक्‍मिकाइसेल्‍कि आर उहाँर नुआँला हेमेर लाखा साफ्‍फा धकधक छिल्‍कि।

४ उहाँर डरे पाहारादारलार काप्‍नि छुटि गेल्‍कि आर अम़ा डरे मर्बार लाखा हए गेले।

५ मातुन सर्गदुतट उला बेर्छानिक कहल्‍कि,

“ना डराअ,

कियाँकि मुइँ जानेचु कि तम़ा इसुडक छाबेचन जाहाँक क्रुसत टाङाल गेइस्‍ले।

६ उहाँए हेता नि छकन कारन उहाँए आप्‍नार कहाल अनुसार जेअँत हए उठिच्‍कन।

आस,

उहाँक राखाल ठाअँखान देख।

७ आर धम्करे जाअ,

उहाँए मिर्तु से जेअँत हए उठिचे कहए उहाँर चेल़ालाक कहए द।

आर देख!

उहाँए तम़ार आगु आगु गालिल जाच्‍कन।

उहाँक तम़ा अइठिना लागाल पाबन।

ल,

खाँटि काथाड मुइँ तम़ाक गडगड करे कहए दिल्‍कन।”

८ तने अम़ा डर डर करे आर खुसिअ हए कोबोरट से अइसाथ निक्‍लिए उहाँर चेल़ालाक खबर दिबा दउर मार्ले।

९ सेने इसुड अम़ार बिचत आच्‍काए देखारत हए कहल्‍कि,

“सान्‍ति!”

तने अम़ा बग्‍लत आसिए उहाँर ठेङला धरिए भक्‍ति दिले।

१० तने इसुड अम़ाक कहल्‍कि,

“ना डराअ,

बुरु जाअ आर मोर भाइलाक गालिल जाबा कह अम़ा मोक अइठिना लागाल पाबे।”

पाहारादारलार खबर

११ जेइखुना उला बेर्छानि जाते रहए,

ता देख,

केवाडा पाहारादार नगरखानत जाए हता जे जे घटना घटिसेल्‍कि गटे काथाला मुल पुजारुकलाक कहए दिले।

१२ तने मुल पुजारुकला धर्मगुरुलार सङे बठिए साल्ल़ा कर्ले आर सिपाहिलाक भेलेला टाका दिए कहले,

१३ “लोकलाक एइड कहन,

‘हामा रात करे जेइखुना निदत परि गेइस्‍न,

उहाँर चेल़ाला आसिए उहाँक चुरि करिए लेगेले।’

१४ इड काथा बड हाकिमन पिलातसटर कानडत पुग्‍लउ परे हामा उहाँक सम्‍झाए बुझाए तम़ाक बचाए दिम्‍कन।”

१५ तने पाहारादारला उला टाका लिए अम़ाक सिकाल अनुसार कर्ले।

आर आझि तलिक यहुदिलार बिचत एइड काथा चलिए आसिचे।

अन्‍तिम आदेस

मर्कुस १६:१४-१८; लुका २४:३६-४९; युहन्‍ना २०:१९-२३; प्रेरित १:६-८

१६ ताहार बाद उ एगार झना चेल़ा गालिलेर उखान पाहारत गेले,

जेइठा इसुड अम़ाक जाबा कहिसिल्‍कि,

१७ आर जेइखुना अम़ा उहाँक देख्‍ले,

ते उहाँक दन्‍डबत कर्ले मातुन काहाँकअ काहाँकअ सांका लागि गेल्‍कि।

१८ तने इसुड आसिए अम़ाक कहल्‍कि,

“सर्ग आर पृथिमिर गटे अधिकारला मोक दुवाल गेइचे।

१९ ताहाते जाअ आर गटे देसेर लोकलाक चेल़ा बेनाअ आर अम़ाक पिता,

पुत्र आर पबित्र आत्‍मार नाअँत बप्‍तिस्‍मा द।

२० आर मुइँ तम़ाक जे जे आग्‍या दिल्‍कन उ गटेला काथा अम़ाक पालना कर्बा सिकाअ।

आर देख!

मुइँ तम़ार सङे जुगेर अन्‍तिम समय तलिक सदाए सङे रहम्‍कन।”

मर्कुसेर

सुसामाद

परिचय

मर्कुसट इसुर बार झना मुल चेल़ार मइधेकार सिमोन पत्रुसटक सहजोग दिबार दाहिना हात रहए। पत्रुसट मर्कुसटक “बेटा” करे कहिचे (१  पत्रुस  ५:१३)। मर्कुसट बर्नबासेर आप्‍नाति लोक आर प्रेरित पावलेर सहजोगि रहए (प्रे  १२:२५; कल  ४:१०; २  तिमो  ४:११)।

मर्कुसट इसुर बार झना चेल़ार मइधेकार नि हलउ, उहाँए इसुर जिबनेर बिसयत सिधाए पत्रुसेर मुखे सुनिस्‍ले। खास करे मर्कुसट सुसामादेर इखान किताप पत्रुसेर कहाल अनुसार लिखिचे। बाइबलेर भेलेला बिद्वानेर बिचारत मर्कुसट इखान सुसामाद रोमि राजेर राजनगर रोमत रहए लिखिस्‍ले। जेइभाबे मत्तिड आप्‍नार पाए लिखाल सुसामादेर कितापखान खास करे यहुदिलार ताने लिखिस्‍ले, अइभाबे मर्कुसटउ इखान सुसामादेर किताप रोमिलार ताने लिखिचे। चारखान सुसामादेर मइधे, मर्कुसेर सुसामादखान सब से प्रथमे लिखाल गेइस्‍ले कहए भेलेला बिद्वान मानेचे। मर्कुसेर सुसामादखान इ.सं. ५५ से ६५ इर बिचत लिखाल गेइस्‍ले आर्थात इसुडक सर्ग उठाए लुवाल जाबार करिप तिस बच्छर पाछुत लिखाल गेइस्‍ले। मत्ति आर लुकाड आप्‍ना आप्‍नि सुसामादेर कितापलात मर्कुसेर लिखाल भेलेला काथा दोहराए लिखिचे। खास करे मर्कुसेर गटे काथाला मत्तिर सुसामादखानत लिखाल छे।

रुपरेखा

सुसामादेर आरम्भ १:१-१३

गालिलत इसुर पाए खुल्ला रुप से प्रचार १:१४-९:५०

गालिल से लेगेत यरुसलेम तलिक १०:१-५२

आप्नार आखिरि दिनलात इसुड यरुसलेमत 11:1-15:47

इसुर पुनरुत्थान 16:1-8

इसुर सर्ग उठानि १६:९-२०

मर्कुसेर

सुसामाद

बप्‍तिस्‍मा दुवा युहन्‍नार प्रचार

मत्ति  ३:१-१२; लुका  ३:१-१८; युहन्‍ना  १:१९-२८

१

परमेस्‍वरेर पुत्रa,

इसु ख्रिस्‍टेर सुसामादेर आरम्‍भ।

२ यसइया अगमबक्‍तार कितापखानत लिखाल छे:

“देखेक,

मुइँ मोर साम्‍दियाडक तोर आगु आगु पाठाम्‍कुन,

उहाँए तोर ताने दामाल फुटातोक।

३ निधुवा पाथारत एक झन गोग देचे,

‘प्रभुर दामालड फुटाअ,

उहाँर बेर्बार डेगरट सझिया कर  ’।” b

४ बप्‍तिस्‍मा दुवा युहन्‍नाड निधुवा पाथारखानत पाप छेमार ताने पास्‍चातापेर बप्‍तिस्‍मार प्रचार कर्ते निक्‍लिले।

५ तने गटेखान यहुदिया मुलुक आर यरुसलेमेर गटेला लोक उहाँर ठिना उल्‍टिए आस्‍ले आर अम़ा आप्‍ना आप्‍नि पापला सुइकार कर्ते यर्दन लदिडत युहन्‍नार पाए बप्‍तिस्‍मा लिले।

६ युहन्‍नाड उँटेर रुनेर नुआँ पिऩे,

कम्मरत चेम्रार पेटि बाऩे आर उहाँए फेरुङ आर जङलि मधुमाछिर सहद खाए।

७ आर उहाँए हेनङ कहए प्रचार करे,

“मोर बाद जाहाँए आसेचे उहाँए मोर से अधिक सक्‍तिसालि छे,

आर मुइँ छाप्रिए उहाँर जुत्तार बान्‍धनलाउ खुलाबार लाइक नि छु।

८ मुइँ तम़ाक पानिर बप्‍तिस्‍मा देच्‍कन मातुन उहाँए तम़ाक पबित्र आत्‍मार बप्‍तिस्‍मा दित्‍कन।”

इसुर बप्‍तिस्‍मा आर परिक्छा

मत्ति  ३:१३-४:११; लुका  ३:२१-२२,  ४:१-१३

९ अइबेला इसुड गालिलेर नासरत से आस्‍ले आर युहन्‍नार पाए यर्दन लदिडत बप्‍तिस्‍मा लिले।

१० आर पानिखान से उठतेइ उहाँए सर्गखान खुल्‍ते आर पबित्र आत्‍माडक घुगुर लाखा आप्‍नार पर नाम़्‍ते देख्‍ले।

११ आर सर्ग से एकटा हेनङ गाला पाले,

“तुइँ मोर प्रिय पुत्र हइस,

तोर पर मुइँ बारा खुसि छु।”

१२ तने पबित्र आत्‍माड अइसाथ इसुडक निधुवा पाथारखानेर बिति लेगेल्‍कि।

१३ उहाँए निधुवा पाथारखानत चालिस दिन भरे सइतानेर परिक्छात काटले,

जङलि जानाबरलार बिचत रहले आर सर्गदुतला उहाँर सेबा टहल कर्कि।

इसुड चार झना माछुवारक बलाहाट कर्ले

मत्ति  ४:१२-२२; लुका  ४:१४-१५; ५:१-११

१४ युहन्‍नाड धरा पर्बारबाद इसुड परमेस्‍वरेर सुसामाद प्रचार कर्ते कर्ते गालिलत आस्‍ले,

१५ आर कहबा धर्ले,

“समयड पुरा हए गेइचे आप परमेस्‍वरेर राजखान लगते चलि आसिचे,

पास्‍चाताप कर आर सुसामादत बिस्‍वास कर।”

१६ गालिल सुमुन्‍दरेर काछारे काछारे जाते इसुड सिमोन आर उहाँर भाइ अन्‍द्रियासटक सुमुन्‍दरटत भेर्का फेकाते देख्‍ले कियाँकि अम़ा माछुवार रहए।

१७ तने इसुड अम़ाक कहल्‍कि,

“मोर पाछु धर आर मुइँ तम़ाक लोकपक्रा माछुवार बेनाम्‍कन।”

१८ तने अम़ा अइसाथ आप्‍नार भेर्काला अइठिना छरिए इसुर पाछु धरि लिले।

१९ आरह कुछु दुर जाबार बाद इसुड जब्‍दियार बेटा याकुबडक आर याकुबेर भाइ युहन्‍नाडक लावखानत बठिए भेर्का सियाते देख्‍ले।

२० तने उहाँए अम़ाकअ अइसाथ डाकाले आर अम़ा आप्‍नार बाप जब्‍दियाडक काम करा जनलार सङे लावखानते छरि दिए इसुर पाछु धरि लिले।

आसुद्ध आत्‍मा धराल लोक

लुका ४:३१-३७

२१ तने इसुड आर उहाँर चेल़ला कफर्नहुम गेले आर बिस्रामेर दिना सभाघरटत ढुकिए इसुड सिक्‍छा दिबा धर्ले।

२२ लोकला उहाँर सिक्छाला सुनिए छक खाए गेल्‍कि कियाँकि उहाँए लोकलाक सास्‍त्रिलार लाखा नि मातुन अधिकार पाआल लोकटर लाखा सिकाए।

२३ आर सभाघरटत आसुद्ध आत्‍मा धराल एकटा लोक रहकि,

२४ तने उड लोक हेनङ कहए चेचाए उठेल्‍कि,

“हे नासरतेर इसु,

हामाक तोर से कि मतलब?

तुइँ कि हामाक नास कर्बा आसिचिस?

मुइँ तोक चिऩेच्‍कुन,

तुइँ परमेस्‍वरेर पबित्रजन हइस।”

२५ मातुन इसुड उहाँक हेनङ कहए धम्‍काए लिल्‍कि,

“झित मारेक आर उहाँर ठिना से निक्‍लि जा!”

२६ तने आसुद्ध आत्‍माड उहाँक एठामच्रा करुवाल्‍कि आर जोर से चेचाते उहाँर ठिना से निक्‍लिए चलि गेल्‍कि।

२७ अम़ा साभाउ छक खाए गेले आर आपसत पुछापुछि कर्बा धर्ले,

“इड केनङ काथा?

इड त नायाँ सिक्‍छा!

याहाँए त अधिकार से आसुद्ध आत्‍मालाक हुकुम देचे आर अम़ाउ याहाँर हुकुमला धरेचे!”

२८ तने इसुर नाअँड गालिल मुलुकेर चारह बिति एकेबार्सि छिर्याए गेल्‍कि।

इसुड भेलेला लोकक संअ कर्ले

मत्ति  ८:१४-१७; लुका  ४:३८-४१

२९ ताहार बाद सभाघरट से निक्‍लिए अइसाथ अम़ा याकुब आर युहन्‍नार सङे सङे सिमोन आर आन्‍द्रियासेर घरत गेले।

३० उखुना सिमोनेर सास्रिड जरेर चुटे सेजाखानत परिए छिल्‍कि आर अइसाथ अम़ा उहाँर बेमारिर बिसयत इसुडक सुनाए दिल्‍कि।

३१ तने इसुड आसिए सिमोनेर सास्रिडक हातखान धरिए उठाल्‍कि आर उहाँर जरखान पालाए गेल्‍कि तने उहाँए उठिए अम़ार सेबा टहल कर्बा धरेल्‍कि।

३२ तने बेलाड डुब्‍बार बाद सान्‍जुवा पहरे लोकला गटे बेमारिलाक आर भुत धराल लोकलाक इसुर ठिना आनेल्‍कि।

३३ आर नगरेर गटे लोकला आसिए केबारखानत थोए थोए हए गेल्‍कि।

३४ तने इसुड हता अनेक किसिमेर बाबत धराल भेलेला बेमारिक संअ कर्ले आर भेलेला भुतक निक्‍लाले।

भुतला इसुडक चिऩिफेकाकि ताहाते इसुड अम़ाक बल्‍बा नि दिकि।

इसुड गालिलत प्रचार कर्ले

लुका ४:४२-४४

३५ भरुवाए,

फटफट हबार से आगुते उठिए इसुड एकखान निर्जन ठाएर बिति निक्‍लिले आर हता जाए प्रार्थना कर्बा धर्ले।

३६ हिदर सिमोन आर उहाँर सङला इसुडक खिदबिद करे छाब्‍बा धरेल्‍कि,

३७ आर अम़ा उहाँक लागाल पाए कहल्‍कि,

“साभाउ तोक छाबेचोक।”

३८ तने उहाँए अम़ाक कहल्‍कि,

“चल,

हामा लगेपासेर गाअँलार बिति जाइ जेसे अहला ठाअँत जाए मुइँ प्रचार कर्बा पारु कियाँकि मुइँ एइखान कामेर ताने आसिचु।”

३९ तने उहाँए अम़ार सभाघरलात प्रचार कर्ते आर भुतलाक निक्‍लाते गटेखान गालिल घाटले।

इसुड एकटा कुऱिया रोगिक संअ कर्ले

मत्ति  ८:१-४; लुका  ५:१२-१६

४० एकटा कुऱिया रोगि इसुर ठिना आसिए हाँटुवा पारिए उहाँक हेनङ कहए नेहरा करेल्‍कि,

“तुइँ जदि इच्‍छा करिस ते,

मुइँ सुद्ध हए जाउ।”

४१ इसुडक माया लागि गेल्‍कि तने उहाँए आप्‍नार हातखान बाऱाए उहाँक लारिए कहले,

“मुइँ इच्‍छा करेच्‍कुन,

तुइँ सुद्ध हए जा।”

४२ आर अइसाथ उहाँर कुऱिया रोगखान पालाए गेल्‍कि आर उहाँए सुद्ध हए गेले।

४३ तने अइसाथ इसुड उहाँक एकटा कारा चेतावनि दिए हेनङ कहए पाठाए दिल्‍कि,

४४ “देखेक,

इड काथा तुइँ काहाँकअ ना कहिस,

बुरु आप्‍नाक पुजारुकटर ठिना जाए देखाइस आर सुद्ध हइचिस कहए प्रमानेर ताने मोसार बिधान अनुसार भोग चऱाइस।”

४५ मातुन उड लोक हता से निक्‍लिए जाए इड काथा डाङडाङ करे प्रचार कर्बा धर्ले।

एइड कारन से इसुड आर घुरिए खुल्‍ला रुपत नगरखानत ढुक्‍बा नि पार्ले।

तने नगरखान से बाहार पाथारत जाए रहबा धर्ले ताहुँ लोकला चारह बिति से उहाँर ठिना चलि आस्‍कि।

a 

१:१ कोए कोएला पान्‍डुलिपित ‘परमेस्‍वरेर पुत्र’ कहए लिखाल नि छे।

b 

१:२-३ जानकारिर ताने देखन (मला ३:१; यस ४०:३)।

इसुड एक झना रतपरा बेमारिडक संअ कर्ले

मत्ति ९:१-८; लुका ५:१७-२६

२

केबा दिन बाद जेइखुना इसुड कफर्नहुमत घुरिए आस्‍ले ते उहाँए घरते छे कहए लोकला सुनि फेकाल्‍कि।

२ ताहाते हता एतेला लोक जर हए गेल्‍कि आर अम़ा हता आँटबे नि कर्ले आर हते हते केबारखानेर बाहारअ बिति नि रहबार ठाअँ पाले।

उखुना इसुड लोकलाक बचन सुनाते रहए।

३ याहाँरे बिचत केबा झन लोक एकटा रतपरा बेमारिक चार झनार पाए उभुवाए इसुर ठिना आनेल्‍कि।

४ भिरखानेर कारन अम़ा बेमारिडक सिधाए इसुर बग्‍लत लेजाबा नि पार्ले ताहाते अम़ा इसुड जेइठिना छिले ताहार उपरकार चालखान उज्राए उड रतपरा बेमारिक झल्‍ङाखान सहिते इसुर ठिना नाम़ाले।

५ अम़ार बिस्‍वासखान देखिए इसुड रतपराडक कहल्‍कि,

“ले नुनु!

तोर पापला छेमा हल्‍कु।”

६ मातुन हता बठाल कुछुला सास्‍त्रि मनत बिचार कर्ले,

७ “इड लोक कियाँ हेनङ बलेचे?

याहाँए त इस्‍वर निन्‍दा करेचे!

परमेस्‍वरेर छुट्टा पापेर छेमा आर काहाँए कर्बा पारे?”

८ अम़ा कि सँचेचे कहए इसुड आप्‍नार आत्‍माडत अइसाथ जानिए पाले आर अम़ाक कहले,

“कियाँ तम़ा मनत हेनङ बिचार करेचन?

९ इड रतपराक कुनड काथा कहबार आसान ‘तोर पापला छेमा हल्‍कु’ कहबार ने ‘उठेक आर तोर झल्‍ङाखान उठाए बेरा’ कहबार?

१० मातुन तम़ा इड काथा जान्‍न कि इखान पृथिमित मान्‍सिर पुत्रडर सङे पाप छेमा कर्बार अधिकार छे।”

ताहाते इसुड रतपराडक कहल्‍कि,

११ “मुइँ तोक कहच्‍कुन,

उठेक आर तोर झल्‍ङाखान उठाए घर जा।”

१२ तने उहाँए अइसाथ लुस करे उठिए झल्‍ङाखान उठाले आर साभार साम्‍नात निक्‍लिए चलि गेले।

ताहाते अम़ा साभाउ छक खाए गेले आर हेनङ कहते परमेस्‍वरेर बाऱाइ कर्बा धर्ले,

“हेनङ हते त हामा केधउ नि देखि!”

इसुड लेविडक डाकाले

मत्ति ९:९-१३; लुका ५:२७-३२

१३ इसुड हता से निक्‍लिए फेर सुमुन्‍दरेर काछारत गेले आर एकखान बार्का भिर उहाँर चारह बिति जर हए गेल्‍कि तने उहाँए अम़ाक सिक्‍छा दिबा धर्ले।

१४ आर उहाँए जाते जाते अल्‍फयसेर बेटा लेविडक कर उठा आड्डारत बठाल देख्‍ले आर उहाँक कहले,

“मोर पाछु धरेक”आर उहाँए उठिए इसुर पाछु धरि लिल्‍कि।

१५ इसुड जेइखुना लेविर घरत खाबा बठले ते,

इसुड आर उहाँर चेल़ालार सङे भेलेला कर उठा आर पापिलाउ खाबा बठेल्‍कि।

कियाँकि भेलेला लोक उहाँर पाछु धरिसेल्‍कि।

१६ फरिसिलार सास्‍त्रिला इसुडक पापि आर कर उठालार सङे खाते देखिए उहाँर चेल़ालाक कहल्‍कि,

“कियाँ याहाँए पापि आर कर उठालार सङे खाचे?”

१७ इड काथा सुनिए इसुड अम़ाक कहल्‍कि,

“बइधेर लाघ निरोगिलाक नि मातुन रोगिलाक हचे।

मुइँ धर्मिलाक नि मातुन पापिलाक डाकाबा आसिचु।”

उपासेर बिसयत प्रस्‍न

मत्ति ९:१४-१७; लुका ५:३३-३९

१८ जेइखुना युहन्‍नार चेल़ाला आर फरिसिला उपासे छिले,

ते लोकला आसिए इसुडक पुछारि करेल्‍कि,

“युहन्‍नार चेल़ाला आर फरिसिलार चेल़ाला उपासे रहचे।

मातुन तोर चेल़ाला कियाँ उपासे नि रहचोक?”

१९ तने इसुड अम़ाक कहल्‍कि,

“दुल़ाड सङे रहबार तलिक बइरातियाला नाकुन उपासे रहए?

जेइखुना तलिक दुल़ाड सङे रहतेक बइरातियाला उपासे रहबेइ नि।

२० मातुन यहनङ दिनला आस्तेक जेइदिना दुल़ाडक अम़ार ठिना से उठाए लुवाल जातेक तने अइदिना अम़ा उपासे रहबे।

२१ “काहुँ पुर्ना नुआँखानत नायाँ नुआँर दाग्‍ला नि देचे काहुँ जदि हुनङ करे ते,

नायाँ नुआँर दाग्‍लाखान पुर्ना नुआँखानक चिरि दितेक सेने चिराखान आरह बार्त़े जातेक।

२२ आर काहुँ नायाँ दाखमधखान पुर्ना चेम्रार मसकत नि थिताचे।

काहुँ जदि हुनङ करे ते,

दाखमधखान चेम्रार मसकटक फुटाए दितेक,

दाखमधखान परिजातेक आर चेम्रार मसकटउ नास हए जातेक।

ताहाते नायाँ दाखमधखान नायाँए चेम्रार मसकत थिताचे।”

बिस्राम दिनेर बिसयत प्रस्‍न

मत्ति १२:१-८; लुका ६:१-५

२३ एक दिना इसुड एकखान गहमबारिर पाके जाते रहए।

उ दिना बिस्रामेर दिन रहकि आर जाते जाते उहाँर चेल़ाला गहमेर सिसला टुङबा धरेल्‍कि।

२४ ताहाते फरिसिला इसुडक कहल्‍कि,

“देखेक,

बिस्रामेर दिना बिधान अनुसार जेइला कर्बा नि हए,

अम़ा अइला कियाँ करेचोक?”

२५ तने उहाँए अम़ाक कहल्‍कि,

“जेइखुना दाउद आर उहाँर सङलार सङे खाबार नि रहकि आर अम़ा भोके छिले ते,

उखुना दाउदड कि करिस्‍ले,

तम़ा कि केधउ पऱिचन नि?

२६ अबियाथारट माहा पुजारुक रहबारखुना दाउदड परमेस्‍वरेर घरटत ढुकिए परमेस्‍वटक चऱाल रुटिला आप्नउ खाइस्‍ले आर आप्‍नार सङलाकअ दिस्‍ले,

जेइला रुटि कि पुजारुकलार छुट्टा बिधान अनुसार भिन झनाक खाबार उचित नि रहकि।”

२७ तने इसुड अम़ाक आरह कहल्‍कि,

“बिस्राम दिनड लोकलार ताने बेनाल गेइस्‍ले,

बिस्राम दिनडर ताने लोकला नि।

२८ ताहाते मान्‍सिर पुत्रड बिस्राम दिनडरअ प्रभु हए।”

सुख्‍ना हातबाला लोक

मत्ति १२:९-१४; लुका ६:६-११

३

एक दिना फेर इसुड सभाघरटत ढुक्‍ले।

हता एकटा सुख्‍ना हात बाला लोक छिले।

२ बिस्रामेर दिना इसुड उड लोकक संअ करेचे ने कि कहए फरिसिला इसुडक दुसियात गिराबार ताने आल छाबिस्‍ले।

३ तने इसुड सुख्‍ना हात बाला लोकटक कहल्‍कि,

“आगुति आसेक।”

४ ताहार बाद इसुड अम़ाक कहल्‍कि,

“बिधान अनुसार बिस्रामेर दिना भाला कर्बार उचित ने खारापि कर्बार उचित?

काहाँरअ प्रानड बचाबार उचित ने नास कर्बार उचित?”

मातुन अम़ा झित मारिए रहए गेल्‍कि।

५ तने उहाँए खिस्‍याए नजरट घुराए साभाक देख्‍ले आर अम़ार मनेर आबुझपुनार कारन उहाँए उदास हए गेले आर सुक्ना हातबाला लोकटक कहले,

“तोर हातखान बाऱा।”

तने उड लोक आप्‍नार हातखान बाऱाल्‍कि आर उहाँर हातखान संअ हए पहिलकारे लाखा हए गेल्‍कि।

६ तने हता से बाहार निक्‍लितेइ फरिसिला,

इसुडक केनङ करे मारिए खतम कराल जाबे कहए उहाँर खिलापत हेरोदबादिलार सङे अइसाथ साल्ल़ा कर्ले।

इसुर पाछु पाछु लोकेर भिर

मत्ति १२:१५-१६; लुका ६:१७-१९

७ ताहार बाद इसुड हता से निक्‍लिए आप्‍नार चेल़ालार सङे सुमुन्दरेर बिति जाबा धर्ले आर गालिल से आसाल एकखान बार्का भिर उहाँर पाछु धरि लिल्‍कि।

८ आर इसुर कराल कामेर बाखानला सुनिए यहुदिया,

यरुसलेम,

इदुमिआ आर यर्दनेर उपार से,

अइनङ करे टुरोस आर सिदोनेर लगेपासेर मुलुकखान से जेरहर जेरह लोकला उहाँर ठिना आसेल्‍कि।

९ भिरखाने इसुडक ना चाप्‍कि कहए उहाँए आप्‍नार ताने चेल़ालाक एकखान लाव तियारि कर्बा कहले।

१० कियाँकि उहाँए भेलेला लोकक संअ करिस्‍ले आर बाबद धराल गटे लोकला उहाँक लार्बार ताने ठेलाठेलि कर्कि।

११ आर जेइखुना आसुद्ध आत्‍माला उहाँक देख्‍कि,

अम़ा उहाँर आगुति आछ्रिए पर्कि आर चेचाते कहकि,

“तुइँ परमेस्‍वरेर पुत्र हइस!”

१२ मातुन इसुड अम़ाक कारा चेतावनि दे जेसे अम़ा उहाँक प्रकट ना कर्कि।

इसुड बार झना प्रेरितक बिछ्ले

मत्ति १०:१-४; लुका ६:१२-१६

१३ ताहार बाद इसुड पाहारखानत चर्ल़े आर जाहाँर जाहाँर पर उहाँर मन गेल्‍कि अम़ाक आप्‍नार ठिना डाकाले आर अम़ा उहाँर ठिना आसेल्‍कि।

१४ तने सङे राख्‍बार ताने आर प्रचार कर्बा पाठाबार ताने उहाँए बार झनाक नियुक्‍त कर्ले।

आर अम़ाक प्रेरित नाअँ धरालेa

१५ आर अम़ाक भुत निक्‍लाबारअ अधिकार दिले।

१६ इसुर पाए नियुक्‍त कराल उ बार झना एम़ाए रहए: सिमोन जाहाँक उहाँए पत्रुस नाअँ धराले।

१७ जब्‍दियार बेटा याकुब आर याकुबेर भाइ युहन्‍ना,

अम़ाक उहाँए बोअनर्गेस आर्थात गिर्जनेर बेटाला कहए नाअँ धराले

१८ अइनङ करे अन्‍द्रियास,

फिलिप,

बारथोलोमाइ,

मत्ति,

थोमा,

अल्‍फयसेर बेटा याकुब,

थेदिअस,

सिमोन रास्‍ट्रबादि

१९ आर यहुदा इस्‍करयोति जाहाँए इसुडक दागाबाजि करिस्‍ले।

इसु आर बेलजिबुल

मत्ति १२:२२-३२; लुका ११:१४-२३, १२:१०

२० ताहार बाद इसुड एकटा घरत ढुक्‍ले आर फेर लोकेर हेनङ भिर लागि गेल्‍कि ने उहाँए आर उहाँर चेल़ाला खराक खाबारअ नि फुर्सद पाले।

२१ “इसुर मनड बाउरिए गेइचेक” कहबा सुनिए इसुर परिवालेर लोकला उहाँक आन्‍बा निक्‍लेल्‍कि।

२२ तने यरुसलेम से आसाल सास्‍त्रिला कहल्‍कि,

“याहाँक बेलजिबुलड धरिचेक आर भुतलार अइड मालिकेर पाए याहाँए भुतलाक निक्‍लाचे।”

२३ मातुन इसुड अम़ाक आप्‍नार ठिना डाकाए खिस्‍सार पर कहल्‍कि,

“सइतानडए सइतानडक नाकुन निक्‍लाबा पारे!

२४ कुनहखान राज आपसते फुटे जदि ते,

उखान राज टिकिए रहबा नि पार्बे।

२५ आर कोएड घर आपसते फुटे जदि ते,

उर घर टिकिए रहबा नि पार्बे।

२६ सइतानडए सइतानेर खिलापत उठे आर फुट आने जदि ते,

उहाँए टिकिए रहबा नि पार्बे बुरु नास हए जाबे।

२७ “बास्‍तबत काहुँ एकटा बरियो लोकेर घरत ढुकिए उहाँक धरिए नि बान्भे जदि ते उहाँर धन सम्‍पतिला लुटिए लेजाबा नि पार्बे,

हँ मातुन उड बरियो लोकक बाऩिए उहाँर घरट अबस्‍य लुटबा पारे।

२८ “छेच्‍कारे,

मुइँ तम़ाक कहच्‍कन,

लोकला गटे पापलार छेमा पाबे आर कतउखान इस्‍वर निन्‍दा बललउ छेमा पाबे।

२९ मातुन जाहाँए पबित्र आत्‍मार निन्‍दा बल्‍बे उहाँए केधउ छेमा नि पाबे आर उहाँए अनन्‍त पापेर दुसियात पर्बे।”

३० इसुड अम़ाक इला काथा कहबार कारन एइड कि अम़ा हेनङ बल्‍कि,

“याहाँक आसुद्ध आत्‍माड धरिचेक।”

इसुर माअँ आर भाइला

मत्ति १२:४६-५०; लुका ८:१९-२१

३१ ताहार बाद इसुर माअँ आर भाइला आसिए बाहार बिति थार हए इसुडक डाकाबा लोक पाठाले।

३२ लोकला इसुर चारह बिति घेरिए बठिए छिल्‍कि आर अम़ा इसुडक हेनङ कहल्‍कि,

“देखेक,

बाहार बिति तोर माअँड आर भाइ बहिनला तोक छाब्‍ते आसिचोक।”

३३ उहाँए अम़ाक उत्रा दिए कहले,

“काहाँए मोर माअँ आर काहाँएला मोर भाइ?”

३४ आर आप्‍नार चारह बिति बठाल लोकलाक देखाए कहले “इगि देख!

मोर माअँ आर भाइला!

३५ जाहाँए परमेस्‍वरेर इच्‍छा पालन करेचे उहाँइ हए मोर भाइ बहिन आर माअँ।”

a 

3:14 कोए कोएला पान्डुलिपित ‘अम़ाक प्रेरित नाअँ धराले’ कहए लिखाल नि छे।

बिहन छिर्याडर खिस्‍सा

मत्ति १३:१-९; लुका ८:४-८

४

फेर इसुड सुमुन्‍दरेर काछारत सिक्‍छा दिबा धर्ले।

आर उहाँर चारह बिति लोकेर हेनङ भिर लागि गेल्‍कि ने उहाँए एकखान लाएर पर चऱिए पानिखानत चलि गेले आर गटे लोकला डाङाखानत रहल्‍कि।

२ तने उहाँए खिस्‍सार पर अम़ाक भेलेला काथार सिक्‍छा दिले आर अम़ाक हेनङ कहए सिकाबा धर्ले:

३ “सुन!

एक झन बिहन छिर्या बिहन छिर्याबा निक्‍लिले,

४ सेने!

छिर्याते छिर्याते कुछुला बिहन दामालडत परेल्‍कि आर उला बिहनक पखिला आसिए खाए गेल्‍कि।

५ आर कुछुला बिहन पाथ्लिया माटिखानत परेल्‍कि,

हता माटि कम रहकि आर भित्तर तलिक माटि नि रहबार कारन बिहनला धम्करे टेका फेकाल्‍कि,

६ आर धुपखान चर्चराए उठेल्‍कि ते टेकाला झम्रि गेल्‍कि आर जँर नि गाज्बार कारन झल्‍सिए पप्रा हए गेल्‍कि।

७ कुछुला बिहन काँटार झाँउसखानत परेल्‍कि आर काँटार गाछला बाऱिए बिहनेर गाछलाक चापि दिल्‍कि आर गाछलात फल नि धरेल्‍कि।

८ मातुन कुछुला बिहन असल माटिखानत परिए गाजेल्‍कि आर बाऱिए ताऱिए तिस गुना,

साठि गुना आर स गुना फल फुलेल्‍कि।”

९ ताहार बाद इसुड कहले,

“जाहाँर सुन्‍बार कान छेक उहाँए सुनोक।”

खिस्‍साडर उदेस्‍य

मत्ति १३:१०-१७; लुका ८:९-१०

१० इसुड फुट्याए रहबारखुना उहाँर बार झना चेल़ा आर लगेपासे रहबार लोकला उहाँक इड खिस्‍सा भाङिए कहबा कहल्‍कि,

११ तने इसुड अम़ाक कहले,

“तम़ाक परमेस्‍वरेर राजेर भेदड दुवाल गेइच्‍कन मातुन बाहारि लोकलाक गटे काथाला खिस्‍सार पर कहाल जाचे।

१२ जेसे

‘देख्‍ते देख्‍तउ अम़ार नजरत ना पर्कि,

सुन्‍ते सुन्‍तउ अम़ा ना बुझोक,

निते त अम़ा पास्‍चाताप कर्बे

आर छेमा पाबे ’!

 ”

बिहनेर खिस्‍साडर भाङन

मत्ति १३:१८-२३; लुका ८:११-१५

१३ तने इसुड अम़ाक कहल्‍कि,

“तम़ा कि एइड खिस्‍सा नि बुझेचन?

हुनङहले आरला खिस्‍सा केनङ करे बुझ्‍बन?

१४ बिहन छिर्याड बचन छिर्याचे।

१५ दामालत पराल बिहन उला लोक हए जाहाँए बचनड सुनेचे मातुन अइसाथ सइतानड आसिए अम़ार भित्रत छिर्याल बचनडक लेजाचेक।

१६ अइनङ करे पाथ्लिया माटिखानत पराल बिहन अम़ाए हए,

जाहाँए बचनड सुन्‍तेइ खुसि से सुइकार करिलेचे

१७ मातुन अम़ार आप्‍नार जँर नि रहबार कारन कुछु समय तलिक टिकेचे आर बचनेर खातिर संकट बा साताबट आस्तेइ अम़ा पाछाए जाचे।

१८ आर काँटार झाँउसखानत पराल बिहन अम़ाए हए,

जाहाँए बचनड सुनेचे,

१९ मातुन इखान संसारेर फिकिर,

धनेर लाल्‍सा आर अनेक चिजेर असुवासला आसिए बचनडक चापि देचेक आर अम़ा फल फुलाबा नि पारेचे।

२० मातुन साहेरिया माटिखानत पराल बिहन अम़ाए हए,

जाहाँए बचनड सुनेचे आर सुइकार करेचे सेने तिस गुना,

साठि गुना आर स गुना फल फुलाचे।”

चेराकदानिर उपरकार चेराक

लुका ८:१६-१८

२१ फेर इसुड अम़ाक कहल्‍कि,

“लोकला चेराकट काट्ठा दे झापाए राख्‍बार ताने बा माचाङेर तलत राख्‍बार ताने नि जुरेचे बुरु चेराकदानिर पर राख्‍बार ताने जुरेचे।

२२ उघार नि हबार नुकाल कुछु नि छे नाते उजागर नि हबार झापाल कुछु छे।

२३ काहाँरअ जदि सुन्‍बार कान छेक ते उहाँए सुनोक।”

२४ आर उहाँए अम़ाक कहल्‍कि,

“ध्यान द तम़ा कि सुनेचन,

जेइड नापे तम़ा दिबन,

अइड नापे तम़ाउ पाबन तने तम़ाक उहाँर से आरह बेसि करे दुवाल जात्‍कन।

२५ कियाँकि जाहाँर सङे छेक उहाँक आरह दुवाल जातेक आर जाहाँर सङे नि छेक,

उहाँर सङे जेइला छेक उहाँर ठिना से अहला छिरिए लुवाल जातेक।”

गाज्बार बिहनेर खिस्‍सा

२६ फेर इसुड कहल्‍कि,

“परमेस्‍वरेर राजखान कोए एकटा लोक खेतखानत बिहन छिर्याबार लाखा हए,

२७ उहाँए रात दिन निदालउ बा जागिल रहलउ बिहनला टेका फेकाचेक आर बार्त़े जाचेक मातुन उला केनङ करे बाऱेचेक उहाँए नि जानेचे।

२८ माटिखान आप्नेइ उप्‍तन करेचे: पहिले डेठा,

ताहार बाद सिस तने सिसेर भित्रत भटभटिया दाना।

२९ मातुन जेइखुना दानाला पाकेचे तने उहाँए एकेबार्सि केचिया दे काटबा धरेचे कियाँकि उखुना तलिक काटनिर समय हए जाचेक।”

तुरिर खिस्‍सा

मत्ति १३:३१-३२, ३४; लुका १३:१८-१९

३० इसुड आरह खिस्‍सा कहते गेल्‍कि,

“परमस्‍वरेर राजखानक हामा किसेर सङे तुलना करि?

बा याहाँर बाखान कर्बार ताने हामा केनङ खिस्‍सा कहि?

३१ परमेस्‍वरेर राजखान तुरिर बिचिडर लाखा हए,

जेइड बिचि भुइँखानत बुन्‍बारखुना धर्तिर गटे बिचिलार मइधे सब से छट हचे।

३२ मातुन अइड बिचि बुन्‍बार बाद बड हते जाचे आर सब किसिमेर सागपातलार से बार्का हचे आर हते हते एत्र करे ठाल फेकाचे ने आकासेर पखिला उड गाछेर छियाँत खता लागाचे।”

३३ अम़ा बुझ्‍ते जाबार तलिक इसुड एनङति भेलेला खिस्‍सा कहए अम़ाक बचन सिकाते गेले।

३४ बास्‍तबत इसुड लोकलाक सब कुछुला खिस्‍सारे पर सिकाए मातुन आप्‍नार चेल़ालार सङे फुटियाए रहबार खुना उहाँए अम़ा गटे काथाला भाङिए कहए।

इसुड दुन बायाँरखानक सन कर्ले

मत्ति ८:२३-२७; लुका ८:२२-२५

३५ अइदिना,

सान हए जाबार बाद इसुड चेल़ालाक कहले,

“चल,

हामा सुमुन्‍दरटर उपार जाइ।”

३६ तने चेल़ाला भिरखान से निक्‍लिए इसुड जेइखान लावत बठाल छिले अइखान लावत इसुडकअ आप्‍नार सङे लिए उपार जाबा धर्ले।

आर हता आरहला लाव सङे सङे जाते रहकि।

३७ ताहार बाद जाते जाते एकखान बार्का दुन बायाँर उठाए दिल्‍कि आर पानिर गचियाला लावखानत आछ्रिए आछ्रिए पर्बा धरेल्‍कि आर हते हते लावखान पानिए बोज हबा धरेल्‍कि।

३८ उखुना इसुड लावखानेर पाछुति सितान लिए निदाए छिले।

तने चेल़ाला उहाँक जागिल कराए कहल्‍कि,

“हे गुरु!

हामा नास हबा धरिचि ताहुँ कि तोक कोए फिकिर नि?”

३९ तने इसुड उठिए दुन बायाँरखानक धम्‍काए लिले आर सुमुन्‍दरटक कहले,

“सन हए जा!

थामि जा!”

ताहार बाद दुन बायाँरखान थामिए निघुप हए गेल्‍कि।

४० आर उहाँए चेल़ालाक कहले,

“कियाँ तम़ा भयभित छन्?

तम़ा आल़ाउ कि बिस्‍वास करेचन नि?”

४१ ताहार बाद अम़ा साभार मनलात बार्का डर ढुकि गेल्‍कि आर अम़ा आपसत कहबा धर्ले,

“याहाँए काहाँए हए ते बायाँरखान आर सुमुन्‍दरटउ याहाँर काथाला धरेचेक?”

इसुड भुत धराल लोकटक संअ कर्ले

मत्ति ८:२८-३४; लुका ८:२६-३९

५

एक दिना इसुड आप्‍नार चेल़ालार सङे गालिल सुमुन्‍दरेर उपार गेरासेनियालार मुलुकत आसिए पुग्‍ले।

२ आर लावखान से नाम़्‍तेइ इसुड आसुद्ध आत्‍मा धराल एकटा लोकक मुर्दारघाटिर कोबोरलार बिति से आस्‍ते लागाल पाले।

३ उड लोक कोबोरलाते बासा करे।

काहुँ उहाँक धरिए झिन्‍ज्रिअ दे बाऩिए राख्‍बा नि पारे।

४ कियाँकि उहाँक भेलेला फेक झिन्‍ज्रि दे बाऩाल गेइसेल्‍कि,

ताहुँ उहाँए हातेर करिला मच्राए दे आर ठेङेर खारुवाला ठिङाए दे आर काहुँ उहाँक साम़ार कर्बा नि पारे।

५ दिन रात सब खुना उहाँए कोबोरलार बिति आर पाहारलार बिति चेचाए बेराए आर पाथल दे आप्‍ने आप्‍नाक खुन करे।

६ जेइखुना उहाँए दुरे से इसुडक देख्‍ले ते,

दउरिए जाए उहाँर आगुति हाँटुवा पार्ले।

७ आर गोग दे चेचाए कहले,

“हे सर्बोच्‍च परमेस्‍वरेर पुत्र इसु!

तुइँ मोक कि कर्बा चाहाचिस?

मुइँ तोक परमेस्‍वरेर साम्ना नेहरा करेच्‍कुन,

मोक सास्‍ति ना दे।”

८ कियाँकि इसुड उहाँक हेनङ कहिसेल्‍कि,

“ए आसुद्ध आत्‍मा,

तुइँ इड लोकेर ठिना से निक्‍लिए चलि जा!”

९ ताहार बाद इसुड उहाँक पुछारि करेल्‍कि,

“तोर नाअँ कि?”

उहाँए उत्रा दिले,

“मोर नाअँ फउज,

कियाँकि हामा भेलेला झना छि।”

१० तने अम़ाक उखान मउजा से निक्‍लाए ना दिकि कहए अम़ा इसुडक कल जुरिए नेहरा कर्बा धर्ले।

११ उखुना हता पाहारेर गुरगुरियाखानत सोंरेर एकटा बार्का जेरह खाते बेराइसेल्‍कि।

१२ तने उला आसुद्ध आत्‍मा हेनङ कहए इसुडक नेहरा करेल्‍कि,

“हामाक उला सोंरेर ठिना पाठाए दे जेसे हामा उलार भित्रत ढुक्‍बा पारि।”

१३ आर इसुड अम़ाक जाबार अनुमति देदिल्‍कि तने गटे आसुद्ध आत्‍माला निक्‍लिए सोंरलार भित्रत ढुकिगेले।

आर करिप दुइ हाजार सोंरेर उड हान्‍जा हिर्किए जाए आर्दाङखान से गिरिए सुमुन्‍दरटत डुबिए मरि गेले।

१४ तने सोंरचराला दउरिए जाए नगर आर गाअँलात इड घटनार खबर छिर्याए दिले।

आर हता कि कि हइसेल्‍कि कहए देख्‍बा लोकला आस्‍ले।

१५ जेइखुना अम़ा इसुर ठिना आस्‍ले,

ते भुत धराल उड लोकक नुआँ पिऩाल आर मतिड ठिक हए बठाल देख्‍ले।

हेनङ हए बठिए रहबा देखिए लोकलार मनलात डर ढुकि गेल्‍कि।

१६ जाहाँए जाहाँए इड घटना देखिस्‍ले,

अम़ाए उड भुत धराल लोकेर बिसयत आर सोंरलार बिसयत हुवाल काथाला लोकलाक बाताए दिले।

१७ तने नेहरा करिए लोकला इसुडक अम़ार मउजाखान छरिए चलि जाबा कहल्‍कि।

१८ जेइखुना इसुड लावखानत चर्ले ते भुत से संअ हुवाल उड लोक आप्‍नाक सङे लेजाओक कहए इसुडक नेहरा कर्ले।

१९ मातुन इसुड उहाँर काथाड नामन्‍जुर करिए उहाँक कहल्‍कि,

“तुइँ घर जा आर तोर परिबारेर लोकलाक बाता कि प्रभुड तोर ताने केनङ माहान काम करिचोक आर तोर पर प्रभुड केताखान कृपा करेल्कु।”

२० ताहाते उड लोक हता से जाए इसुड उहाँर ताने केनङ माहान काम करेल्‍कि कहए डेकापोलिस भरे उला काथार प्रचार कर्बा धर्ले आर उहाँर काथाला सुनिए गटे लोकला छक परि गेल्‍कि।

याइरसेर बेटि आर ढाला बाबद धराल बेर्छानि

मत्ति ९:१८-२६; लुका 0: ४०-५६

२१ इसुड लावखानत चऱिए आरमने उपार गेले आर सुमुन्‍दरेर काछारटत नाम़्‍तेइ एकखान बार्का भिर उहाँर चारह बिति जर हए गेल्‍कि।

२२ तने सभाघरेर सासकलार मइधेर याइरस नाएर एकटा लोक हता आसेल्‍कि आर इसुडक देखिए उहाँर पाअँत परि गेल्‍कि।

२३ आर हेनङ कहए कल जुरिए नेहरा कर्बा धरेल्‍कि,

“मोर छट बेटिड मरन हाल बेमारि छे।

तुइँ आसिए उहाँर पर तोर हातखान राखिदे जेसे उहाँए संअ होक आर बचि जाओक।”

२४ तने इसुड उहाँर सङे सङे जाबा धर्ले आर एकखान बार्का भिर उहाँर पाछु पाछु लाट धरि लिल्‍कि।

आर लोकला उहाँर चारह बिति धाक्‍ला धाक्‍लि कर्बा धरेल्‍कि।

२५ आर उखान भिरत एकटा हेनङ बेर्छानि रहए जाहाँर बार बच्छर से सुर्कि जाबार बाबद रहकि।

२६ उहाँए भेलेला बइधेर पाए नान्‍हा किसिमेर सास्‍ति खेपिस्‍ले आर आप्‍नार सङे रहाल सब कुछुला खर्चा करिए ओर कर्लउ संअ नि हइस्‍ले,

बुरु आरह नाहालत हते गेइस्‍ले।

२७ उहाँए इसुर बिसयत सुनिए भिरखानत इसुर पाछुति से आसिए उहाँर नुआँखान लार्ले।

२८ कियाँकि उहाँए मने करिस्‍ले,

“मुइँ बाठे इसुर नुआँखान लार्लउ संअ हए जाम।”

२९ इसुर नुआँखान लार्तेइ उहाँर सुर्कि जाबा बन हए गेल्‍कि आर उहाँए उखान बाबद से संअ हते जाबा आप्‍नार देहाडत दिसा पाले।

३० आप्‍नार ठिना से आच्‍काए सक्‍तिखान निक्‍लिबार दिसा पाए इसुड अइसाथ पाछुति घुरिए कहले,

“मोर नुआँखान काहाँए लार्ले हाँ?”

३१ उहाँर चेल़ाला उहाँक उत्रा दिल्‍कि,

“तुइँ त देख्‍बे करेचिस,

लोकला तोक चारह बिति से धाक्‍ला धाक्‍लि करेचोक,

ताहुँ कहचिस,

‘मोक काहाँए लार्ले’?”

३२ उहाँक काहाँए लारिसेल्‍कि कहए चिन्भार ताने इसुड चारह बिति नजरट घुराले।

३३ मातुन आप्‍नाक संअ कर्ले कहए जानिए उड बेर्छानि डरे थर्थराते आसिए इसुर पाअँत परि गेले आर गटे काथाला उहाँक सत्य सत्य बाताए दिले।

३४ तने इसुड उहाँक कहल्‍कि,

“माइ,

तोर बिस्‍वासखाने तोक संअ करिचोक।

सान्‍ति से जा आर तुइँ संअ हए रहिस।”

३५ जेइखुना इसुड बल्‍तेइ छिले,

ता सभाघरेर सासक याइरसेर घर से केबा झना लोक आसिए कहल्‍कि,

“तोर बेटिर मरि गेल्‍कु।

आप गुरुडक कियाँ झेन्‍झट देच्‍कि?”

३६ मातुन अम़ार काथालार बिति कानभान नि दिए इसुड सभाघरेर सासकटक कहल्‍कि,

“डर ना खाइस,

बाठे बिस्‍वास त कर्।”

३७ तने इसुड पत्रुस,

याकुब आर याकुबेर भाइ युहन्‍नार छुट्टा आर काहाँकअ आप्‍नार पाछु पाछु आस्‍बा नि दिले।

३८ जेइखुना अम़ा सभाघरेर सासकटर घरेर दरबजाखानत आसिए पुग्‍ले ते इसुड हता लोकलाक ओखोगोलो कर्ते,

गोग दिए दिए कान्‍ते आर उर्ऩा दिए दिए सोग कर्ते देख्‍ले।

३९ आर उहाँए एङनाखानत ढुक्‍बार बाद अम़ाक कहले,

“कियाँ तम़ा किलोर मचाचन आर कानारुवा करेचन?

छुवाड नि मरे मातुन निदाचे।”

४० मातुन अम़ा इसुर काथाडक हाँसिए फेकाए दिल्‍कि।

तने इसुड अम़ा साभाक बाहार बिति निक्‍लाए छुवाडर माअँ बापलाक आर आप्‍नार सङे आसाल चेल़ालाक लिए जेइड कठात छुवाड रहकि हता गेले।

४१ तने इसुड छुवाडर हातखान धरिए कहले,

“तालिथा कुम ”

याहाँर माने हए,

“ए माए,

मुइँ तोक कहच्‍कुन, उठेक।”

४२ आर बार बच्‍छरेर उड माइ अइसाथ उठिए बेर्बा धरेल्‍कि।

इड घटना देखिए अम़ा बारा अचम्‍भित हले।

४३ इसुड इड काथा काहाँकअ ना कहन कहए अम़ाक गजगज करे चेताए दिल्‍कि आर माइडक कुछु खाबार दिबा कहल्‍कि।

नासरतत इसुर अपमान

मत्ति १३:५३-५८; लुका ४:१६-३०

६

इसुड हता से निक्‍लिए आप्‍नार गृह नगर नासरतत आस्‍ले।

आर उहाँर चेल़ाला उहाँर पाछु पाछु आसेल्‍कि।

२ आर बिस्रामेर दिना उहाँए सभाघरटत जाए सिक्‍छा दिबा धर्ले।

उहाँर सिक्‍छाला सुनिए भेलेला झना छक खाए कहबा धर्ले,

“इड लोक इला काथा कुऩा से पाले?

याहाँए केनङ ग्‍यान पाइचे ते याहाँर हाते हेनङ सक्‍तिर कामला हचेक!

३ याहाँए अइड काठ मिस्‍त्रि ने?

याहिँ मरियमेर बेटा आर याकुब,

योसेस,a

यहुदा आर सिमोनेर दादा हकि ने?

याहाँर बहिनला हामारे गाअँत रहचेक ने?

तने अम़ा इसुडक बाधार भाबे देख्‍बा धरेल्‍कि।”

४ तने इसुड अम़ाक कहले,

“आप्‍नार नगरत,

आप्‍नार नाता कुटुमलार बिचत आर आप्‍नार घरत बाहिक आर कुनह ठिना अगमबक्‍ताडर अपमान नि हचे।”

५ हता इसुड केबा झन रोगिलारपर हात राखिए अम़ाक संअ कर्बार बाहिक आर कुनह सक्‍तिर काम कर्बा नि पार्ले।

६ अम़ार अबिस्‍वासखान देखिए इसुड छक खाए गेले।

इसुड बार झना चेल़ाक पाठाले

मत्ति १०:५-१५; लुका ९:१-६

तने इसुड हता से निक्‍लिए सिक्‍छा दिते गाअँ गाअँ बेर्बा धर्ले।

७ आर उहाँए आप्‍नार बार झना चेल़ाक डाकाए दुइ दुइ झना करे पाठाबा धर्ले।

आर अम़ाक आसुद्ध आत्‍मालारअ पर अधिकार दिले,

८ उहाँए अम़ाक हेनङ कहए आग्‍या दिले,

“पइराखानेर ताने आप्‍नार सङे एकखान लाठिर छुट्टा आर कुछु ना लेजान,

नाते खाबार,

नाते झला,

नाते कम्‍मरत टाका पेइसाए।

९ जुत्ता पिऩन मातुन दुइखान जामा नालन।”

१० उहाँए अम़ाक कहल्‍कि,

“जेइड घरत तम़ा ढुक्‍बन,

उड गाअँ से नि निक्‍लिबार तलिक अइड घरत बासा करन।

११ कुनह ठिना तम़ार स्‍वागत नि हकन आर लोकला तम़ार काथाला सुन्‍बा नि चाहाकन जदि ते,

उड गाअँ से निक्‍लिबारखुना तम़ा आप्‍नार ठेङेर धुलाला झारिदन जेसे अम़ार खिलापत गबाहि हकि।”

१२ ताहार बाद चेल़ाला जाए लोकला पास्‍चाताप करोक कहए प्रचार कर्ले।

१३ अम़ा भेलेला भुतक निक्‍लाले आर भेलेला बेमारिक तेल बुलाए दिए संअ कर्ले।

बप्‍तिस्‍मा दुवा युहन्‍नार मिर्तु

मत्ति १४:१-१२; लुका ९:७-९

१४ इसुर कामलार बाखान हेरोद राजाडउ सुन्‍ले कियाँकि इसुर नाअँड चारह बिति छिर्याए गेइसेल्‍कि।

आर लोकलाb बल्‍कि,

“बप्‍तिस्‍मा दुवा युहन्‍नाड मिर्तु से जेअँत हए उठिचे,

अइताने इला सक्‍तिर काम उहाँर पाए हचे।”

१५ काहुँ कहकि,

“याहाँए एलिया हए,”

आर काहुँ कहकि,

“याहाँए त पुर्ना कालेर अगमबक्‍तालार लाखा एक झन हए।”

१६ मातुन हेरोदड इला काथा सुनिए कहले,

“जेइड युहन्‍नार मुथाड मुइँ काटुवाइस्‍नु,

उहाँए फेर जेअँत हए उठिचे ने कि ते!”

१७ कियाँकि खुद हेरोदड आप्‍नार भाइ फिलिपेर मगि,

हेरोदियासेर खातिर युहन्‍नाडक गिरफ्‍तार करुवाए बाऩिए कइदत राखिस्‍ले आर हेरोदियासटक मगि करिस्‍ले।

१८ ताहाते युहन्‍नाड हेरोदडक कहिसेल्‍कि,

“आप्‍नार भाइडर मगिडक राख्‍बार तोक उचित नि छोक।”

१९ अइताने हेरोदियासट युहन्‍नार खिलापत मनडत गिऱ राखि थइस्‍ले आर उहाँक मारि फेकाबा छाबे मातुन नि पारे।

२० कियाँकि हेरोदड युहन्‍नाडक एक झन धर्मि आर पबित्रजन जानिए उहाँर भय गने अइताने हेरोदड उहाँक कइदत सुरक्‍छित राखिस्‍ले।

जेइखुना हेरोदड युहन्‍नार सिक्‍छाला सुने उहाँर मनड दङदङाए उठकि ताहुँ उहाँक युहन्‍नार काथाला सुन्‍बा मेनाकि।

२१ मातुन एक दिना जुत लागेल्‍कि,

उ दिना हेरोदड आप्‍नार जलम दिनेर मउकात उहाँर उँच्‍च पदाधिकारिला,

सइनिक अधिकृतला आर गालिलेर बड बार्का लोकलार बादे एकटा बिराट जोगेर प्रबन्‍ध कर्ले।

२२ हेरोदियासेर आप्‍नारे बेटिड भित्रत जाए नाच देखाए हेरोद आर उहाँर मेजुवानलाक खुसि बेनाल्‍कि।

तने राजाड उड छुँरिक कहल्‍कि,

“तोक जे माङबार मन जाचोक माङेक आर मुइँ तोक दिम्‍कुन।”

२३ हेरोदड सत खाए फेर कहल्‍कि,

“तुइँ मोर ठिना जे माङलउ देदिम्‍कुन,

मोर आधाखान राज माङलउ तोक दिम्‍कुन।”

२४ तने उड छुँरि बाहार बिति निक्‍लिए आप्‍नार माअँडक पुछारि कर्ले,

“आइ,

मुइँ कि माङु गो?”

तने उहाँर माअँड कहल्‍कि,

“बप्‍तिस्‍मा दुवा युहन्‍नार मुथाड।”

२५ तने अइसाथ भित्रत जाए उहाँए होकोर दोकोर करे राजार ठिना हेनङ कहए माङले,

“ले,

मुइँ माङेचु,

बप्‍तिस्‍मा दुवा युहन्‍नार मुथाड मोक आल़ाए एकखान थालित करे आनिए दुवाल जाओक।”

२६ राजाड बाडा दुखित हए गेले ताहुँ आप्‍नार सतेर कारन आर आप्‍नार मेजुवानलार खातिर उड छुँरिक दुवाल बचनड काटबा नि चाहाले।

२७ आर राजाड अइसाथ एकटा जल्‍लादक पाठाए युहन्‍नार मुथाड काटिए आन्‍बार हुकुम दिले।

आर जल्‍लादड कइदखानात जाए युहन्‍नार मुथाड काटिए

२८ एकखान थालित करे आनिए उड छुँरिक दिल्‍कि।

तने छुँरिड उड मुथा आप्‍नार माअँडक दिले।

२९ जेइखुना युहन्‍नार चेल़ाला इड काथा सुन्‍ले आर अम़ा आसिए उहाँर लासट लेजाए कोबोरत राख्‍ले।

इसुड पाँच हाजार झनाक खिलाले

मत्ति १४:१३-२१; लुका ९:१०-१७; युहन्‍ना ६:१-१४

३० प्रेरितला इसुर ठिना घुरिए आस्‍ले आर अम़ा जे जे करिस्‍ले आर सिकाइस्‍ले उ गटेला काथा इसुडक सुनाले।

३१ तने उहाँए अम़ाक कहल्‍कि,

“तम़ा मोर सङे एकखान सुनसान ठाअँत चल आर एक छिन जिराअ,”

कियाँकि अम़ार ठिना भेलेला लोक जाआसि कर्ते रहकि आर अम़ा खराकअ खाबार नि फुर्सत पाए।

३२ ताहाते बाठे अम़ाए लावत चऱिए एकखान सुनसान ठाएर बिति चलि गेले।

३३ ताहुँ भेलेला लोक अम़ाक जाते देखि लिल्‍कि आर अम़ाक चिऩि फेकाल्‍कि।

तने गटे नगरला से लोकला दउऱिए अम़ार से आगुते उखान ठाअँत जाए पुगि गेल्‍कि।

३४ जेइखुना इसुड डाङात उठले ते लोकेर एकखान बार्का भिर देख्‍ले आर उहाँक अम़ार पर माया लागि गेल्‍कि,

कियाँकि अम़ा बिना लखुवालेर भेरालार लाखा छिल्‍कि।

आर तने उहाँए अम़ाक भेलेला काथा सिकाले

३५ जेइखुना बेलाड ढलि गेल्‍कि,

तने चेल़ाला इसुर ठिना आसिए कहबा धरेल्‍कि,

“इखान सुनसान ठाअँ,

बेलाडउ सेस हए गेइचे,

३६ ताहाते एम़ाक पाठाए दि जेसे एम़ा लगेपासेकार गाअँलात जाए आप्‍नार ताने खाबार कुछु किनोक।”

३७ मातुन उहाँए अम़ाक उत्रा दिल्‍कि,

“तम़ाए अम़ाक कुछु खाबार द।”

चेल़ाला उहाँक कहल्‍कि,

“इला लोकक खिलाबा दुइ स दिनारc लागे,

एतेला टाका कि खिलाइ ओर!”

३८ तने इसुड अम़ाक कहले,

“तम़ार सङे केरा रुटि छकन,

जाए देख।”

तने अम़ा पाता लागाए कहल्‍कि,

“पाँचटा रुटि आर दुइडा माछ।”

३९ ताहार बाद इसुड गटे लोकलाक बनलारे पर जेरह जेरह बाऩिए साँक से बठबार आग्‍या दिले।

४० आर अम़ा स स झना,

आर पाचास पाचास झना करे साँक लागिए बठले।

४१ उ पाँचटा रुटि आर उ दुइडा माछ लिए इसुड सर्गेर बिति देखिए आसिर्बाद दिले आर रुटिला भाङिए चेल़ालाक दिते लोकलाक पर्सिए दिबा कहले आर उहाँए अह दुइडा माछक बान्‍डा करिए साभाक दिबा कहले।

४२ तने अम़ा साभाउ खाए तृप्‍त हले।

४३ ताहार बाद अम़ा भाङाभुङि रुटिला आर माछेर टुक्राला बिछिए उठाले ते टिपटिप बार ढाकि हल्‍कि।

४४ रुटि खाबार बाठे मर्दनाला पाँच हाजार झना छिले।

इसुड पानिखानेर पर बेराले।

मत्ति १४:२२-३३; युहन्‍ना ६:१५-२१

४५ ताहार बाद अइसाथ इसुड आप्‍नार चेल़ालाक लावत चऱिए उहाँर से आगुते आगाए उपार बेथसेदा जाबा कहले आर आप्‍ने लोकलाक बिदा कर्बा धर्ले।

४६ आर अम़ार ठिना से बिदा हए उहाँए प्रार्थना कर्बा पाहारखानत चर्ल़े।

४७ सान हए जबार बाद चेल़ालार लावखान बिच सुमुन्‍दरटत पुगि गेइसेल्‍कि आर इसुड डाङाखानत एख्‍लाए छिले।

४८ इसुड चेल़ालाक जानजिउ खाए लावखान खेप्‍ते देख्‍ले कियाँकि बायाँरखान अम़ार मुखामुखि बहिसेल्‍कि।

तने उहाँए भरुवा पहरे सुमुन्‍दरेर पानिखानेर पर बेराते चेल़ालार ठिना आस्‍ले आर अम़ाक टपिम टपिम हले,

४९ मातुन इसुडक सुमुन्‍दरेर पानिखानेर पर बेराते देख्‍ले ते उहाँक भुत कहए सँचिए अम़ा चेचाए उठले

५० कियाँकि उहाँक देखिए अम़ा साभाउ हाउ खाए गेइस्‍ले

मातुन अइसाथ उहाँए अम़ाक हुब दिए कहल्‍कि,

“हुब कर,

मुहें हउ,

ना घबरान।”

५१ तने उहाँए अम़ार लावखानेर पर चऱबार बाद बायाँरखान सन हए गेल्‍कि आर अम़ा छक खाए गेले,

५२ कियाँकि अम़ा रुटिर छकलागा घटनाड नि बुझिस्‍ले,

अम़ार मनला कठोर हए गेइसेल्‍कि।

इसुड गनेसरेतत बेमारिलाक संअ कर्ले

मत्ति १४:३४-३६

५३ अम़ा सुमुन्‍दरट पार हए गनेसरेत मुलुकत पुग्‍बार बाद लावखान काछारटत बाऩ्‍ले।

५४ आर अम़ा लावखान से नाम़्‍तेइ,

लोकला इसुडक चिऩि लिल्‍कि।

५५ तने लोकला लगेपासेकार गाअँलार बिति दउरिए गेले आर इसुडक जेइठा जेइठा जाबा सुन्‍ले अइठा अइठा बेमारिलाक झल्‍ङात करे लेआन्‍ले।

५६ इसुड गाअँ,

नगर,

बाधे खेते जेइठा जेइठा जाए लोकला बेमारिलाक अइठा अइठाकार हाटलात आनिए राख्‍कि आर बेमारिला उहाँर नुआँर कनड हलउ लार्बादोक कहए नेहरा कर्कि।

आर जाहाँए जाहाँए उहाँक लारे अम़ा साभाउ संअ हए जाए।

a 

६:3 ग्रिक भासात योसेसटक युसुफ बा योसेफअ कहाल जाचे। जानकारिर ताने देखन।(मत्ति १३:५५)

b 

6:14 कोए कोएला पान्‍डुलिपित ‘उहाँए बले’कहए लिखाल छे।

c 

६:३७ एक दिनार बाराबर एक झनकार एक दिनकार कामाइ बा मजदुरि रहए।

बाप दादोर चलनला

मत्ति १५:१-९

७

एक फेक फरिसिला आर यरुसलेम से आसाल केबा झन सास्‍त्रि इसुर ठिना जर हले।

२ अम़ा इसुर केबा झना चेल़ालाक आसुद्ध हाते आर्थात हात नि धए खराक खाते देख्‍ले।

३ कियाँकि गटे यहुदिला,

खास करे फरिसिला आप्‍नार बाप दादोर काल से चलिए आसाल चलन अनुसार हात नि धले नि खाचे।

४ आर हाट सेa आसिए सिनान नि कर्ले नि खाचे।

एनङति भेलेला चलन अम़ा मानेचे,

जेनङति: बाटि,

हान्‍डा आर पितलेर भान्‍डा बर्तनला माजा पिसा नि कर्ले नि चलाचे।

५ ताहाते फरिसिला आर सास्‍त्रिला इसुडक पुछारि करेल्‍कि,

“कियाँ तोर चेल़ाला बाप दादोर काल से चलिए आसाल चलनड भङ करिए आसुद्ध हाते खाचोक?”

६ तने इसुड अम़ाक उत्रा दिल्‍कि,

“यसइयाड तम़ा भित्तरपापियालार बिसयत अगमबानि ठिक करिचे जेनङ कि लिखाल छे: ‘इला लोक मुखखान दे मोर आदर त करेचे मातुन एम़ार मनला मोर से दुर छेक।

७ एम़ा मोर उपासना बेकारे करेचे,

लोकेर बेनाल चलनलाक अम़ा मोर सिक्‍छा कहए सिकाचे।’

८ तम़ा परमेस्‍वरेर आग्‍यालाक छरिदिचन आर लोकेर चलनलाक कटकट करे धरिए राखिचन।”

९ इसुड अम़ाक आरह कहते गेल्‍कि,

“तम़ा आप्‍नार चलनलाक कायम राख्‍बार ताने परमेस्‍वरेर आग्‍यालाक केनङ चालाकि से एकलरे करिदेचन!

१० कियाँकि मोसाड कहिचे: ‘आप्‍नार माअँ बापलार आदर कर’ आर ‘जाहाँए माअँ बापलाक स्राप देचे,

उहाँक मारिए खतम कराल जाओक।’

११ मातुन तम़ा कहचन कि काहुँ जदि आप्‍नार माअँ बा बापटक कहए,

‘मोर से तम़ाक जे कुछु सहजोग पाबार रहकन उला कुर्बान (आर्थात परमेस्‍वरटक चऱाल) गेइचे,’

१२ आर तम़ा उहाँक आप्‍नार माअँ बापलार बादे जे कुछु कर्बा लाग्‍कि उला कर्बा नि देचन।

१३ एइनङ करे तम़ा आप्‍नार चलनलात मन दिए परमेस्‍वरेर बचनलाक बेकाम्‍मा बेनाइचन,

एनङति काम तम़ा केतेक केतेक करेचन!”

लोकटक आसुद्ध बेनाबार काथाला

मत्ति १५:१०-२०

१४ इसुड फेर लोकलाक डाकाए कहले,

“तम़ा साभाउ मोर काथाला सुन आर बुझ:

१५ हेनङ कोए चिज नि छे जेइला चिज बाहार बिति से लोकेर भित्रत ढुकिए उहाँक आसुद्ध बेनबा पारे बुरु लोकटर भित्रे से बाहार निक्‍लिबार चिजलाए उहाँक आसुद्ध बेनाचे।

१६ जाहाँर सुन्‍बार कान छेक सुनोक।”d

१७ जेइखुना उहाँए लोकलाक छरिए एकटा घरत ढुक्‍ले,

उहाँर चेल़ाला उहाँर ठिना खिस्‍सार भाबड भाङिए कहबा कहल्‍कि।

१८ तने उहाँए अम़ाक कहल्‍कि,

“तम़ा कि आल़ाउ बुझ्‍बा पारेचन नि?

तम़ा कि जानेचन नि जेइला चिज बाहार बिति से भित्रत ढुकेचे उला चिज लोकटक आसुद्ध बेनाबा नि पारेचे,

१९ कियाँकि उला मनडत नि मातुन पेटेर भित्रत जाए पचिए निक्‍लिजाचे।”

खाबार गटे चिजला सुद्ध छे कहए बुझाबार ताने इसुड इड काथा कहिसेल्‍कि।

२० तने उहाँए फेर कहल्‍कि,

“लोकटर भित्रे से जेइला काथा बाहार निक्‍लेचे अइला काथाए उहाँक आसुद्ध बेनाचे,

२१ कियाँकि लोकेर भित्रे से आर्थात मनड से दुस्‍ट बिचार,

व्‍यभिचार,

चुरि,

जान हत्‍या,

२२ परभाबि,

लालच,

दुस्‍टता,

छाङालगिरि,

कामुदिपुना,

जलन,

परनिन्‍दा,

अहंकार आर बेहुदापुना निक्‍लेचे।।

२३ इला गटेला दुस्‍ट काथा मनेर भित्रे से निक्‍लेचे आर लोकटक आसुद्ध बेनाचे।”

सिरिया फोनिकेर बेर्छानिडर बिस्‍वास

मत्ति १५:२१-२८

२४ ताहार बाद इसुड हता से निक्‍लिए टुरोसe मुलुकेर माखे गेले।

आर हता उहाँए एकटा घरत ढुक्‍ले,

उहाँए चाहिस्‍ले काहुँ उहाँक ना देख्‍कि मातुन उहाँए नुकाए रहबा नि पार्ले।

२५ आर अइसाथ एकटा बेर्छानि जाहाँर छट बेटिडक आसुद्ध आत्‍मा धरिसेल्‍कि,

इसुर बानार पाए उहाँए इसुर पाअँत आसिए परि गेले।

२६ उहाँए सिरियार फोनिकेत जल्‍माल एक झन ग्रिक बेर्छानि रहए।

आर उहाँए इसुडक नेहरा करिए आप्‍नार बेटिड से आसुद्ध आत्‍माडक निक्‍लाए दिबा कहले।

२७ तने इसुड उहाँक कहल्‍कि,

“प्रथमे छुवाला खाओक कियाँकि छुवालार रुटिला छिरिए कुकुरलाक दिबार मुनासिब नि हचे।”

२८ मातुन उड बेर्छानि उहाँक उत्रा दिए कहल्‍कि,

“हँ,

हँ प्रभु!

कुकुरलाउ त छुवालार टेबुलेर तलत गिराल टुक्रा टुक्रिला खाचे।”

२९ इसुड उहाँक कहल्‍कि,

“तुइँ इड काथा कहबारे कारन तोर बेटिड से भुतट निक्‍लिए पालाए गेइचोक,

ले आप तुइँ घर जा।”

३० तने उड बेर्छानि घर आस्‍ले आर बेटिडक खाटखानत थाकाल देख्‍ले ते भुतट निक्‍लिए पालाए गेइसेल्‍कि।

इसुड बहिरा आर गेरा लोकटक संअ कर्ले

३१ ताहार बाद इसुड टुरोसेर मुलुकखान से निक्‍लिए सिदोन दिए डेकापोलिस मुलुकेर सिम्‍ना सिम्‍नाए गालिल सुमुन्‍दरेर लगत आस्‍ले,

३२ हता लोकला इसुर ठिना एकटा हेनङ लोकक आनेल्‍कि उहाँए बहिरा आर गेरा रहकि आर उड लोकेर पर हात राखिदोक कहए अम़ा इसुडक नेहरा करेल्‍कि।

३३ तने इसुड उड लोकक भिरखान से छिटकाए फुटयाए लेजाए आप्‍नार आङुलला उहाँर कानलात जिप्‍ठा दिल्‍कि आर थुप दिए उहाँर जिभाड लारेल्‍कि।

३४ आर सर्गेर बिति देखिए लाम्‍मा निकास टानिए उहाँक कहल्‍कि,

“इफ्‍फाता ” आर्थात “खुलि जा।”

३५ आर अइसाथ उहाँर कानला दे सुन्‍बा धर्ले आर जिभाड ढिल हए उहाँए हरहर करे बल्‍बा धर्ले।

३६ तने इसुड इड काथा काहाँकअ ना कहन् कहए अम़ाक आग्‍या दिल्‍कि मातुन जेतेक जेतेक उहाँए आग्‍या दे अतेक अतेक अम़ा इड काथा बल्‍ते जाकि।

३७ इड काथा सुन्‍बार गटे लोकला बारा अचम्‍भित हए कहबा धर्ले,

“उहाँए जे कुछु करिचे भालाए करिचे।

बहिरालाक सुन्‍बार आर गेरालाक बल्‍बारअ बेनाइचे।”

a 

७:४ कोए कोएला पान्डुलिपित ‘हाट से आनाल चिजला नि धए नि खाचे’।

d 

७:१6 कोए कोएला पान्‍डुलिपित इड पद नि छे।

e 

७:२४ भेलेला पान्‍डुलिपित ‘टुरोस आर सिडोन’ कहए लिखाल छे।

इसुड चार हाजार झनाक खिलाले

मत्ति १५:३२-३९

८

अइबेला फेर एकखान बार्का भिर जर हए गेल्‍कि आर लोकलार सङे खाबार कुछु नि रहकि ताहाते इसुड चेल़ालाक डाकाए कहले,

२ “इखान भिरेर पर मोक माया लागि गेइचे,

कियाँकि एम़ा मोर सङे रहबार तिन दिन हए गेइचेक आर एम़ार सङे खाबार कुछु नि छेक।

३ एम़ाक जदि मुइँ भोके घर पाठाउ ते,

एम़ा दामालडते ढनमनाए पर्बे।

ताहार उपर से एम़ार मइधे काहुँ काहुँ भेले दुर से आसिचे।”

४ तने चेल़ाला उत्रा दिल्‍कि,

“इखान पाथारत एतेला लोकेर ताने कुऩा से खाबार आने?”

५ इसुड अम़ाक पुछारि करेल्‍कि,

“तम़ार सङे केतला रुटि छकन?”

आर अम़ा उत्रा दिल्‍कि,

“सातटा।”

६ तने इसुड लोकलाक भुइँखानत बठबा कहले आर उ सातटा रुटि हातत लिए धन्‍यबाद दिए भाङले,

आर चेल़ालाक दिते पर्सिए दिबा कहले,

सेने चेल़ाला उला रुटि लोकलाक पर्सिए दिल्‍कि।

७ आर अम़ार सङे केबारा छट छट माछअ रहकि आर उहाँए उलार पर आसिर्बाद माङिए चेल़ालाक दिए लोकलाक अहला पर्सिए दिबा कहले।

८ तने लोकला खाएदाए तृप्‍त हले आर अम़ा अदगाल भाङाभुङि टुक्राला बिछिए उठाले ते टिपटिप सात ढाकि हल्‍कि।

९ हता करिप चार हाजार लोक छिले।

तने इसुड अम़ाक बिदा करि दिले।

१० आर अइसाथ उहाँए आप्‍नार चेल़ालार सङे लावखानत चऱिए दलमनुथा मुलुकेर बिति चलि गेले।

फरिसिला चिऩर माङ कर्ले

मत्ति १६:१-४

११ फरिसिला आसिए इसुर सङे बिबाद कर्बा धरेल्‍कि आर उहाँक पर्खिबार ताने सर्गेर एकखान चिऩ माङेल्‍कि

१२ इड काथा सुनिए इसुड भित्रे से लाम्‍मा निकास टानिए कहल्‍कि,

“इड जामानार लोकला कियाँ चिऩ माङेचे?

छेच्‍कारे,

मुइँ तम़ाक कहच्‍कन,

इड जामानार लोकलाक कोए चिऩ दुवाल नि जाबे।”

१३ तने अम़ाक छरिए इसुड फेर लावखानत चऱिए उपार चलि गेले।

फरिसिलार आर हेरोदेर खमिर

मत्ति १६:५-१२

१४ चेल़ाला आप्‍नार सङे रुटि लेजाबा फम पिस्राए गेइस्‍ले आर लावखानत अम़ार सङे बाठे एकटा रुटि छिल्‍कि।

१५ आर इसुड अम़ाक चेतावनि दिए कहल्‍कि,

“सुन,

फरिसिलार आर हेरोदेर खमिरखान से हुँसियार रहन्।”

१६ मातुन अम़ार सङे रुटि नि छिल्‍कि अइताने इसुड हेनङ कहिसेल्‍कि कहए अम़ा आपसत खासखास खुसखुस कर्बा धर्ले।

१७ अम़ा कुन गप करेचे कहए जानिए इसुड अम़ाक कहल्‍कि “तम़ार सङे रुटि नि छकन कहए कियाँ तम़ा बिबाद करेचन?

तम़ा कि आल़ाउ नि बुझेचन?

तम़ार मनड कि कठोर हए गेइच्‍कन?

१८ तम़ा कि चखुला रहतउ नि देखेचन आर कानला रहतउ नि सुनेचन?

तम़ा कि फम पाचन नि?

१९ जेइखुना मुइँ पाँचटा रुटि पाँच हाजार लोकेर ताने भाङिस्‍नु ते उखुना भाङाभुङि टुक्राला तम़ा टिपटिप करे के ढाकि बिछिए उठाइस्‍लन?”

अम़ा उहाँक उत्रा दिल्‍कि,

“बार ढाकि।”

२० “आर सातटा रुटि चार हाजार लोकेर ताने भाङिस्‍नु ते उखुना तम़ा टिपटिप करे के ढाकि भाङाभुङि टुक्राला बिछिए उठाइस्‍लन?”

अम़ा जाबाफ दिल्‍कि,

“सात ढाकि।”

२१ इसुड अम़ाक कहल्‍कि,

“ने तम़ा आल़ाउ नि बुझेचन?”

बेथसेदात इसुड काना लोकटक दृस्टि दिले

२२ ताहार बाद अम़ा बेथसेदात आस्‍ले।

आर लोकला एक झन काना लोकक इसुर ठिना आनिए उहाँक लारिदोक कहए इसुडक नेहरा करेल्‍कि।

२३ तने इसुड उड काना लोकेर हातखान धरिए गाअँड से बाहार निक्‍लाए आनेल्‍कि आर उहाँर चखुलात थुप दिबार बाद उहाँर पर आप्‍नार हातखान राखिए उहाँक पुछारि करेल्‍कि “तुइँ कुछु देखेचिस?”

२४ तने उहाँए नजरट उठाए कहले,

“हँ लोकलाक मुइँ बेराते देखेचु मातुन अम़ाक गाछलार लाखा देखेचु।”

२५ इसुड फेर आप्‍नार हातला उहाँर चखुलात राखेल्‍कि।

तने उड लोक धियाँए देख्‍ले आर आप्‍नार चखुलार दृटिड घुराए पाले आर सब कुछुला रपरप करे देख्‍बा धर्ले।

२६ तने इसुड उहाँक “गाअँडत ना ढुकिस” कहए घर पाठाए दिल्‍कि।

पत्रुसट इसुडक ख्रिस्‍ट कहए सुइकार कर्ले

मत्ति १६:१३-१६; लुका ९:१८-२०

२७ ताहार बाद इसुड आप्‍नार चेल़ालार सङे कइसरिया फिलिप्पिर गाअँलार बिति जाते रहए।

जाते जाते दामालडत उहाँए चेल़ालाक आप्‍नार बिसयत पुछारि कर्ले,

“लोकला कि कहचे,

मुइँ काहाँए हउ?”

२८ अम़ा उहाँक हेनङ कहए उत्रा दिल्‍कि,

“काहुँ कहचोक बप्‍तिस्‍मा दुवा युहन्‍ना,

काहुँ कहचोक एलिया आर काहुँ कहचोक अगमबक्‍तालार मइधे एक झन हइस।”

२९ तने उहाँए अम़ाक पुछारि करेल्‍कि,

“मातुन तम़ा कि कहचन,

मुइँ काहाँए हउ?”

पत्रुसट उहाँक उत्रा दिल्‍कि,

“तुइँ ख्रिस्‍टa हइस।”

३० तने उहाँर बिसयत इड काथा काहाँकअ ना कोहोक कहए इसुड चेल़ालाक चेताए दिले।

आप्‍नार सास्‍ति आर मिर्तुर बिसयत इसुर अगमबानि

मत्ति १६:२१-२८; लुका ९:२२-२७

३१ तने इसुड अम़ाक बाताबा धरेल्‍कि,

“मान्‍सिर पुत्रडक अनेक सास्‍ति भुङबा लाग्‍कि आर धर्मगुरुला,

मुल पुजारुकला आर सास्‍त्रिलार पाए निन्‍दित हबा लाग्‍कि आर माराल जाबा लाग्‍कि आर तिन दिन बाद फेर जेअँत हए उठबा लाग्‍कि।”

३२ इसुड इड काथा फुटाए कहि दिल्‍कि ताहाते पत्रुसट उहाँक फुटियाए लेजाए धम्‍किबा धरेल्‍कि।

३३ मातुन इसुड आप्‍नार चेल़ालार बिति घुरिए देखेल्‍कि आर पत्रुसटक हेनङ कहए धम्‍काए लिल्‍कि,

“ए सइतान!

मोर साम्‍ना से हटि जा!

कियाँकि तुइँ परमेस्‍वरेर काथालात नि मातुन लोकलार काथालात कानभान देचिस।”

३४ तने उहाँए आप्‍नार चेल़ालार सङे सङे भिरखानकअ डाकाए कहले,

“काहुँ जदि मोर पाछु पाछु आस्‍बा छाबेचे ते,

उहाँए आप्‍नार माया मारोक आर आप्‍नार क्रुसखान उठाए मोर पाछु धरोक।

३५ कियाँकि जाहाँए आप्‍नार प्रानड बचाबा छाब्‍बे,

उहाँए प्रानड हाराबे मातुन जाहाँए मोर खातिर आर मोर सुसामादेर खातिर आप्‍नार प्रानड हाराबे,

उहाँए प्रानड बचाबे।

३६ लोकट गटेखान संसार हासिल करिए आप्‍नार प्रानडए जदि हाराए ते उहाँक कि लाभ हल्‍कि?

३७ बा आप्‍नार प्रानडर बदलि लोकट कि दिबा पारे?

३८ इड ब्यभिचारि आर पापि जामानात काहुँ जदि मोर से आर मोर बचनला से लाज गन्‍बे ते मान्‍सिर पुत्रडउ आप्‍नार पितार महिमात पबित्र सर्गदुतलार सङे आस्‍बारखुना उहाँरअ से लाज गन्तेक।”

a 

८:२९ ग्रिक भासात ‘ख्रिस्‍ट’ आर हिब्रु भासात ‘मसिह’ दनहडा सब्‍दर अर्थ एकेडा हए आर्थात अभिसिक्‍तजन।

९

तने उहाँउ अम़ाक कहल्‍कि “छेच्‍कारे,

मुइँ तम़ाक कहच्‍कन,

हेता थार हए रहबार लोकलार मइधे काहुँ काहुँ यहनङ लोकला छे जाहाँए परमेस्‍वरेर राजखान सक्‍तिसालि भाबे आस्‍बा नि देख्‍बार तलिक कोए हाले मिर्तु नि चाख्‍बे।”

इसुर सकलड बदलिए गेल्‍कि

मत्ति १७:१-१३; लुका ९:२८-३६

२ छ दिन बाद इसुड पत्रुस,

याकुब आर युहन्‍नाडक आप्‍नार सङे लिए एकखान उँच्‍च पाहारत गेले।

हता बाठे अम़ाए छिले आर चेल़ालारे साम्‍नात इसुर रुप रङला बदलि गेल्‍कि,

३ आर उहाँर नुआँला चिल्‍किबा धरेल्‍कि,

आर हेनङ धकधक हए गेल्‍कि ने,

पृथिमित कोएड धुबि धए ताहार से बेसि धकधक बेनाबा नि पार्बे।

४ हता अम़ार आगुति एलिया आर मोसाड प्रकट हल्‍कि।

आर अम़ा इसुर सङे गप करिसेल्‍कि।

५ तने पत्रुसट इसुडक कहल्‍कि “गुरु!

हामा हेता भेले छि।

आप हामा तिनडा खप्रा बेनाइ,

एकटा तोर ताने,

एकटा मोसार ताने आर एकटा एलियार ताने।”

६ पत्रुसट कि बलिम कहए दिसा नि पाले कारन अम़ाक बेताल डर लागि गेइसेल्‍कि।

७ तने एकखान बदलि आसिए अम़ाक झापाए दिल्‍कि आर बदलिखान से एकटा गाला आसेल्‍कि,

“याहाँए मोर प्रिय पुत्र हए,

याहाँर काथाला सुन।”

८ आच्‍काए,

अम़ा चारह बिति देख्‍ले ते,

अम़ार सङे इसुर छुट्टा आर काहुँ नि रहकि।

९ आर पाहारखान से नाम़्‍ते नाम़्‍ते इसुड अम़ाक आग्‍या दिल्‍कि,

“मान्‍सिर पुत्रड मिर्तु से जेअँत हए नि उठबार तलिक तम़ा जे देख्‍लन उला काथा काहाँकअ ना कहन्।”

१० ताहाते अम़ा इड काथा मनते चापिए राख्‍ले मातुन आपसत पुछापुछि कर्बा धर्ले,

“मिर्तु से जेअँत हए उठबार माने कि?”

११ तने अम़ा इसुडक पुछारि कर्ले,

“प्रथमे एलियाडक आस्‍बा लाग्‍कि कहए सास्‍त्रिला कियाँ कहचे?”

१२ उहाँउ अम़ाक कहल्‍कि “एलियाड प्रथमे आसिए गटे काथाला आर मने सुध्राबे।

तने मान्‍सिर पुत्रड अनेक सास्‍ति खाबे आर निन्‍दित हबे कहए धर्मसास्‍त्रत कियाँ लिखाल छे ते?

१३ मातुन मुइँ तम़ाक कहच्‍कन एलियाड चलि आसिचे आर उहाँर बिसयत लिखाल अनुसार लोकलाक उहाँर पर जे जे कर्बार मन गेल्‍कि अम़ा उहाँर पर अइनङ अइनङ कर्ले।”

इसुड भुत धराल छँराडक संअ कर्ले

मत्ति १७:१४-२३; लुका ९:३७-४३

१४ जेइखुना इसुड पत्रुस,

याकुब आर युहन्‍नार सङे आऱला चेल़ार ठिना घुरिए आस्‍ले,

ते अम़ार चारह बिति एकखान बार्का भिर लागाल देख्‍ले आर सास्‍त्रिलाक अम़ार सङे बकझक कर्ते देख्‍ले।

१५ आर इसुडक आस्‍बा देख्‍तेइ गटेखान भिर बाडा छक खाए गेल आर उहाँर ठिना दउरिए आसिए उहाँक भक्‍ति दिले।

१६ तने इसुड अम़ाक पुछारि करेल्‍कि,

“तम़ा एम़ार सङे किसेर बकझक करेचन?”

१७ भिरखानेर बिच से एकटा लोक उत्रा दिए कहल्‍कि “हे गुरु!

मुइँ आप्‍नार बेटाडक तोर ठिना आनिस्‍नु कारन याहाँक गेरा बेना आत्‍मा धरिचेक।

१८ आर जेइखुना याहाँक गेराबेना आत्‍माड धरेचेक,

ते आछ्राए गिराए देचेक।

आर याहाँए मुखखान से गाज निक्‍लाचे आर दाँति लागिए सिग्‍जा हए जाचे।

मुइँ तोर चेल़ालाक गेरा बेना आत्‍माडक निक्‍लाए दिबा कहन्‍किन मातुन एम़ा नि पार्ले।”

१९ तने उहाँउ अम़ाक उत्रा दिल्‍कि,

“ए अल्‍पबिस्‍वासि लोकला,

मुइँ तम़ार सङे केतेदिना तलिक रहम्‍कन?

आर तम़ाक केतेक सहम्‍कन?

उहाँक मोर ठिना आन।”

२० तने अम़ा उड छँराक उहाँर ठिना आनेल्‍कि।

इसुडक देख्‍तेइ गेराबेना आत्‍माड उड छँराक एठामच्रा कराबा धरेल्‍कि आर उहाँए आछ्रिए भइँखानत गिरि गेले तने मुखखान से गाज निक्‍लाते गर्बराबा धर्ले।

२१ तने इसुड उहाँर बापटक पुछारि करेल्‍कि,

“केतेदिना से याहाँर हेनङ हचेक?”

आर उहाँए उत्रा दिल्‍कि,

“छुवारेखुना से।

२२ याहाँक मार्बार ताने केतेक अगिनत केतेक पानित गिराचेक बरु तुइँ कुछु कर्बा पारिस ते दया करिए हामार उपकार करि दे।”

२३ तने इसुड उहाँक कहल्‍कि “पारिस ते कहबार काथाड तम़ा कियाँ कहचन?

बिस्‍बास कर्बार लोकटर ताने सब कुछु सम्‍भब छे।”

२४ अइसाथ छँरार बापट गोग दे कहल्‍कि,

“हँ मुइँ बिस्‍बास करेचु!

मोर अबिस्‍बासखान हटाए दे।”

२५ इसुड भिरखानक आरह बार्त़े जाबा देखिए उड आसुद्ध आत्‍माक हेनङ कहए धम्‍काए लिल्‍कि,

“ए गेरा आर बहिरा आत्‍मा,

मुइँ तोक हुकुम देच्‍कुन,

याहाँर ठिना से निक्‍लिजा आर घुरिए याहाँर भित्रत केधउ ना ढुकिस।”

२६ ताहार बाद उड आत्‍मा चेचाते छँराडक जोर से एठामच्रा कराए उहाँर ठिना से निक्‍लि गेले।

आर छँराड मर्बार लाखा आलासाल़ा हए गेले तने भेलेला लोक हेनङ कहबा धर्ले “ले!

याहाँए त मरि गेल्‍कि!”

२७ मातुन इसुड उहाँर हातखान धरिए थार कराल्‍कि आर उहाँए उठिए थार हले।

२८ इसुड घरटत ढुक्‍बार बाद उहाँर चेल़ाला उहाँक फुट्याए पुछारि करेल्‍कि,

“कियाँ हामा उड आत्‍माक निक्‍लबा नि पार्न?”

२९ तने इसुड अम़ाक कहल्‍कि “हेनङ गेराबेना आत्‍मालाक प्रार्थनारa छुट्टा आर कोए उपाय से निक्‍ला नि जाचे।”

इसुड आप्‍नार मिर्तुर बिसयत फेर अगमबानि कर्ले

मत्ति १७:२२-२३; लुका ९:४३-४५

३० तने अम़ा हता से निक्‍लिए गालिलेर दामाल दे जाबा धर्ले आर इसुड इड नि चाहिस्‍ले कि अम़ा कुऩा छे कहए काहुँ दिसा पाकि।

३१ कियाँकि उखुना उहाँए आप्‍नार चेल़ालाक सिक्‍छा दितेइ छिले आर उहाँए अम़ाक सिकाते सिकाते कहले “मान्‍सिर पुत्रडक लोकलार हातत सँपाल जाबे आर अम़ा उहाँर जान मार्बे तने मारा जाबार तिन दिन बाद उहाँए फेर जेअँत हए उठबे।”

३२ मातुन अम़ा इड काथा बुझ्‍बा नि पार्ले आर अम़ा उहाँक इड काथार मानेड पुछारि कर्बारअ नि हुब पाले।

साभार से बड काहाँए

मत्ति १८:१-५; लुका ९:४६-४८

३३ तने अम़ा कफर्नहुमत आस्‍ले आर घरटत रहबारखुना इसुड अम़ाक पुछारि करेल्‍कि,

“दामालडत तम़ा किसेर बकझक लागाइस्‍लन?”

३४ मातुन अम़ा झित मारिए रहए गेले कियाँकि अम़ा दामालडत,

“हामार मइधे साभार से बड काहाँए” कहए आपसत बकझक लागाइस्‍ले।

३५ तने इसुड एक ठिना बठिए उ बार झनाके डाकाए कहले “काहुँ जदि आगि हबा छाबेचे ते,

उहाँए साभार गऱा होक आर साभार सेबा करोक।”

३६ तने इसुड एकटा छुवाक आनिए चेल़ालार बिचत थार कराले आर उहाँक आप्‍नार कलात उठाए चेल़ालाक कहले,

३७ “काहुँ मोर नाअँत एनङति कोए एकटा छुवाक सुइकार करे ते,

उहाँए मोक सुइकार करेचे आर जाहाँए मोक सुइकार करेचे,

उहाँए मोक नि मातुन मोक जाहाँए पाठाले उहाँक सुइकार करेचे।”

जाहाँए हामार खिलापत नि छे उहाँए हामारे पिल्‍ठेछे

लुका ९:४९-५०

३८ युहन्‍नाड इसुडक कहल्‍कि “गुरु!

हामा तोर नाअँत एक झनाक भुत निक्‍लाते देख्‍न ते हामा उहाँक माना करि दिन कियाँकि उहाँए हामार लाटेर नि हए।”

३९ मातुन इसुड कहल्‍कि “उहाँक माना ना कर कियाँकि जाहाँए मोर नाअँत सक्‍तिर काम करेचे उहाँए हटेपटे मोर घाटाल बल्‍बा नि पार्बे।

४० कियाँकि जाहाँए हामार खिलापत नि छे,

उहाँए हामार पिल्‍ठेछे।

४१ कियाँकि छेच्‍कारे,

मुइँ तम़ाक कहच्‍कन,

काहुँ जदि तम़ाक ख्रिस्‍टेर जानिए एक लटा पानि खाबा दिकन ते,

उहाँए कोए हाले आप्‍नार इनामड नि हाराबे।”

पापत गिराबारलाक चेताबनि

मत्ति १८:६-९; लुका १७:१-२

४२ “मोर पर बिस्‍बास कर्बार इला छुवार मइधे एकअ झनाक काहुँ जदि पापत गिराचे ते,

उड लोकेर घेचाडत एकटा बार्का जाँत बाऩिए सुमुन्‍दरटत फेकाए दिलेइ बरु उहाँर भाला हतेक।

४३ तोर हातखान जदि तोक पाप करुवाचोक ते,

उखानक काटिए फेकाए दे।

दुइखान हात लिए नरकेर नि घेम्‍बार अगिनखानत जाबार से बुरु लुल़ा हए जिबनत ढुकबारे तोर भाला हतोक।

४४ नरकत नाते पकालाए मरेचे नाते अगिनखाने घेराचे।b

४५ आर तोर ठेङखान जदि तोक पापत गिराचोक ते,

उखान ठेङक काटिए फेकाए दे।

दनहखान ठेङ लिए नरकत पर्बार से बुरु एक ठेङिया हए जिबनत ढुक्‍बारे तोर भाला हतोक।

४६ नरकत नाते पकालाए मरेचे नाते अगिनखाने घेराचे।

४७ तोर चखुड जदि तोक पापत गिराचोक ते,

उड चखुक घक्‍लाए निक्‍लाए दे।

दनहडा चखु लिए नरकत पर्बार से बुरु एकचखिया हए परमेस्‍वरेर राजत ढुक्‍बारे तोर भाला हतोक।

४८ ‘नरकत नाते पकालाए मरेचे,

नाते अगिनखाने घेराचे।

४९ कियाँकि अगिनखान दे साभाकअ नुऩा बेनाल जाबे।

५० “नुनखान आच्‍छा हए मातुन नुनेर गुनखाने उराए जाए जदि ते कि दे माजा बेनाए?

“तम़ाउ आप्‍नार भित्रत नुन राख आर आपसत मिलिए रह।”

a 

९:२९ कोए कोएला पान्‍डुलिपित ‘प्रार्थना आर उपास’ कहए लिखाल छे।

b 

९:४३, ४५ कोए कोएला पान्‍डुलिपित ४४ आर ४६ पदडत ‘नरकत नाते पकालाए मरेचे नाते अगिनखाने घेमाचे’कहए जरा दुवाल छे।

त्‍याग पत्रर बिसयत सिक्‍छा

मत्ति 0: १-१२; लुका १६:१८

१०

ताहार बाद इसुड उखान ठाअँ छरिए यर्दन लदिर उपार यहुदियार मुलुकत गेले।

फेर उहाँर ठिना जेरहर जेरह लोकला आसिए भिर लागि गेल्‍कि आर आप्‍नार आदत अनुसार उहाँए अम़ाक सिक्‍छा दिबा धर्ले।

२ तने केबा झन फरिसि आसिए उहाँक पर्खिबार मने पुछारि करेल्‍कि,

“ले हामाक कोहो,

बिधान अनुसार कुनहड लोक आप्‍नार मगिडक त्‍याग कर्बा पारे ने नि?”

३ इसुड अम़ाक उत्रा दिल्‍कि,

“मोसाड तम़ाक कि आग्‍या दिच्‍कन?”

४ अम़ा कहल्‍कि,

“एकखान त्‍याग पत्र लिखिदिए लोकट आप्‍नार मगिडक त्‍याग कर्बा पारे कहए मोसाड मन्‍जुरि दिचे।”

५ मातुन इसुड अम़ाक कहल्‍कि,

“तम़ार मनेर कठोरपुनार कारन मोसाड तम़ाक इड आग्‍या लिखिदिसिल्‍कन।

६ मातुन सृस्‍टिर आदिकाल से ‘परमेस्‍वरट अम़ाक नर आर नारिर रुपत बेनाइस्‍ले।’

७ ‘ताहाते लोकट आप्‍नार माअँ बापलाक छर्बे आर आप्‍नार मगिडरa सङे मिलिए रहबे,

८ आर अम़ा दनह झना एकटा देहा हबे।’

आप अम़ा दुइडा नि मातुन एकटा देहा हए।

९ ताहाते परमेस्‍वरट जाहाँक सन्‍झ्राइचे,

काँहु अम़ाक ना छुटाक।”

१० आर घरत रहबारखुना चेल़ाला फेर उहाँक इड काथार बिसयत पुछारि करेल्‍कि।

११ तने उहाँए अम़ाक कहल्‍कि,

“काहुँ आप्‍नार मगिडक त्‍याग करिए भिन झनार सङे बेहा करचे ते,

उहाँए आगिला मगिडर खिलापत ब्‍यभिचार करेचे।

१२ अइनङ करे आप्‍नार घरेर लोकटक त्‍याग करिए जेइड बेर्छानि भिन झनार सङे बेहा करेचे,

उहाँउ ब्‍यभिचार करेचे।”

इसुड छुवालाक आसिर्बाद दिले

मत्ति १९:१३-१५; लुका १८:१५-१७

१३ इसुड छुवालार पर हात राखिदोक कहए लोकला छुवालाक उहाँर ठिना आन्‍बा धरेल्‍कि मातुन चेल़ाला अम़ाक धम्‍काए लिल्‍कि।

१४ अम़ाक धम्‍काते देखिए इसुडर गस्‍सा उठि गेल्‍कि तने उहाँए चेल़ालाक कहल्‍कि,

“छुवालाक मोर ठिना आस्‍बा द,

अम़ाक ना टेक कियाँकि परमेस्‍वरेर राजखान एनङतिलारे हए।

१५ छेच्‍कारे,

मुइँ तम़ाक कहच्‍कन,

काहुँ जदि परमेस्‍वरेर राजखानक छुवार लाखा सुइकार नि कर्बे ते,

उहाँए केधउ परमेस्‍वरेर राजखानत ढुक्‍बा नि पार्बे।”

१६ तने इसुड छुवालाक कलात लिए अम़ार पर हात राखिए आसिर्बाद दिल्‍कि।

सर्गेर राज आर धनि लोक

मत्ति १९:१६-३०; लुका १८:१८-३०

१७ जेइखुना इसुड दामालड धरिए जाते रहए,

एकटा लोक दउरिए आसिए उहाँर आगुति हाँटुवा पारिए कहल्‍कि,

“हे उत्तम गुरु!

अनन्‍त जिबन पाबार ताने मोक कि कर्बा लागे?”

१८ तने इसुड उहाँक कहल्‍कि,

“कियाँ तुइँ मोक उत्तम कहचिस?

परमेस्‍वरेर छुट्टा काहुँ उत्तम नि छे।

१९ तुइँ त आग्‍याला जान्‍बे करेचिस: नर हात्‍या ना करिस,

ब्‍यभिचार ना करिस,

चुरि ना करिस,

झुट्टा लाछाङि ना लागाइस,

छल ना करिस,

आप्‍नार बाप माएर आदर करिस।”

२० उहाँए इसुडक कहल्‍कि,

“गुरु!

इला आग्‍या त मुइँ छटए से पालन कर्तेइ आसिचु।”

२१ उड लोकक देखिए इसुडक माया लागि गेल्‍कि आर उहाँक कहले,

“तोक आरह एकटा काथार गरज छोक।

जा आप्‍नार सङे जे जेतेला छोक उलाक बेचिए गरिपलाक बिल़ाए दे तने तुइँ सर्गत धन पाबो।

आर तुइँ आसिए मोर पाछु धर्।”

२२ इड काथा सुनिए उड लोकेर मनड भेसभेसा हए गेल्‍कि आर मनझुरा हए हता से चलि गेले कियाँकि उहाँर सङे भेलेला सम्‍पति छिल्‍कि।

२३ तने इसुड चारह बिति देखिए आप्‍नार चेल़ालाक कहल्‍कि,

“धनि लोकलाक परमेस्‍वरेर राजत ढुक्‍बार केनङ कठिन!”

२४ उहाँर काथाला सुनिए चेल़ाला छक खाए गेल।

मातुन इसुड फेर अम़ाक कहल्‍कि,

“देख्‍लन ने भाइला!

परमस्‍वरेर राजत ढुक्‍बार केनङ कठिन!

२५ एकटा धनि लोकक परमस्‍वरेर राजत ढुक्‍बार से त बुरु उँटटक सिउँर छेदखानेरे पाके फाँस्‍बार आसान!”

२६ चेल़ाला आरह छक खाए आपसत बलाबलि कर्बा धर्ले,

“हुनङहले काहाँए उद्धार पाबे?”

२७ तने इसुड अम़ार बिति देखिए कहल्‍कि,

“लोकलार ताने इड काथा असम्‍भब छे मातुन परमेस्‍वरेर ताने नि,

कियाँकि परमेस्‍वरेर ताने सब कुछु सम्‍भब छे।”

२८ पत्रुसट इसुडक कहल्‍कि,

“देखेक,

हामा सब कुछुला छरिए तोर पाछु धरिचि।”

२९ इसुड कहल्‍कि,

“ छेच्‍कारे,

मुइँ तम़ाक कहच्‍कन,

जाहाँए मोर खातिर आर सुसामादेर खातिर घर दुवार,

भाइ भायारि,

बाइ बहिन,

माअँ बाप,

बेटा बेटि आर जगह जमिनला छरिचे,

३० उहाँए एइड जुगत सास्‍तिअ पाबे ते,

स गुना अधिक घर दुवार,

भाइ भायारि,

बाइ बहिन,

माअँ बाप,

बेटा बेटि,

जगह जमिनअ पाबे आर आगिला जुगडत अनन्‍त जिबन पाबे।

३१ मातुन आल़ा आगुति हबारला पाछु पर्बे आर आल़ा पाछु पर्बारला आगुति हबे।”

आप्‍नार मिर्तुर बिसयत इसुड तेस्रा फेक अगमबानि कर्ले

मत्ति २०:१७-१९; लुका १८:३१-३४

३२ अम़ा यरुसलेम जाबार दामालडत रहए आर इसुड अम़ार आगु आगु जाते रहकि।

चेल़ाला चिन्‍तित छिले आर पाछु पाछु आस्‍बार लोकलाक डर लागि गेइसेल्‍कि।

तने उहाँए फेर उ बार झनाक एकलरे लेजाए आप्‍नार पर कि कि आसिए पर्तेक उला काथार बिसयत अम़ाक बाताबा धर्ले,

३३ “देख,

हामा यरुसलेमेर बिति जाचि।

आर हता मान्‍सिर पुत्रड मुल पुजारुकलार आर सास्‍त्रिलार हातत पर्बे आर अम़ा उहाँक मिर्तु दन्‍डेर दुसि ठहराए परजातियालार हातत सँपि दिबे

३४ अम़ा उहाँर खिताल कर्बे,

उहाँर पर थुप फेकाबे,

उहाँर पर कर्राबाजि कर्बे आर उहाँक जान से मार्बे।

मातुन तिन दिन बाद उहाँए फेर जेअँत हए उठबे।”

याकुब आर युहन्‍नार मनसुवा

मत्ति २०:२०-२८

३५ जब्‍दियार बेटा याकुब आर युहन्‍नाड इसुर ठिना आसिए हेनङ कहल्‍कि,

“हे गुरु!

हामा एइड मनसुवा करेचि कि हामा तोर सङे जे माङलउ उकिना हामार ताने करि दे।”

३६ तने उहाँए अम़ाक कहल्‍कि,

“तम़ार ताने मोक कि करि दिबा कहचन ते?”

३७ अम़ा उहाँक उत्रा दिल्‍कि,

“तोर महिमात हामा दुइ झनार मइधे एक झन तोर दाहिना बिति आर एक झन तोर बायाँ बिति बठबा पाइ।”

३८ मातुन इसुड अम़ाक कहल्‍कि,

“इड नि जानेचन कि तम़ा कि माङेचन,

जेइड बाटि मुइँ खाचु उड बाटि तम़ा खाबा पार्बन?

बा जेइड बप्‍तिस्‍मा मुइँ लिचु उड बप्‍तिस्‍मा तम़ा लिबा पार्बन?”

३९ तने अम़ा उहाँक कहल्‍कि,

“हँ,

हामा पार्म।”

फेर इसुड अम़ाक कहल्‍कि,

“जेइड बाटि मुइँ खाचु उड बाटि तम़ाउ खाबन।

आर जेइड बप्‍तिस्‍मा मुइँ लिचु उड बप्‍तिस्‍मा तम़ाउ लिबन।

४० मातुन मोर दाहिना बिति बा बायाँ बिति बठबा दिबार मुइँ नि हउ,

उला ठाअँ जाहाँर ताने तियारि कराल गेइचेक अम़ारे हकि।”

४१ अम़ार काथाड सुनिए आरला दस झना चेल़ाक याकुब आर युहन्‍नार पर गस्‍सा उठि गेल्‍कि।

४२ तने इसुड अम़ाक डाकाए कहल्‍कि,

“तम़ा जान्‍बे करेचन कि परजातियालार सासकला लोकलार पर मालिकपुना चलाचे आर अम़ार बड बार्का लोकला अम़ाक अधिकार देखाचे।

४३ मातुन तम़ार बिचत हुनङ ना हकन।

बुरु तम़ार मइधे काहुँ बड हबा छाबेचे ते,

उहाँए तम़ार सेबक होक,

४४ आप तम़ार मइधे काहुँ सिऱ हबा छाबेचे ते उहाँए साभार गुलाम होक।

४५ कियाँकि मान्‍सिर पुत्रडउ सेबा लिबा नि मातुन सेबा दिबा आर भेलेला झनार ताने उद्धारेर दामेर रुपत आप्‍नार प्रानड चऱाबा आसिचे।”

इसुर पाए आन्‍धा बारतिमइडक दृस्टिदान

मत्ति २०:२९-३४; लुका १८:३५-४३

४६ तने अम़ा यरिहोत आस्‍ले।

आर जेइखुना इसुड आप्‍नार चेल़ालाक लिए एकखान बार्का भिरेर सङे यरिहो से निक्‍लिते रहए,

ते तिमइर बेटा बारतिमइ नाएर एकटा काना लोक दामालडर काछारत बठिए भिका माङिसेल्‍कि।

४७ जेइखुना बारतिमइड सुन्‍ले कि नासरतेर इसुड आसेचे,

ते उहाँए गघाट दिए दिए कहबा धर्ले,

“हे दाउदेर पुत्र इसु!

मोर पर दया करेक!”

४८ भेलेला झना उहाँक झित मार कहए धम्‍काए लिल्‍कि,

मातुन उहाँए आरह गोग दे चेचाए चेचाए कहबा धर्ले,

“हे दाउदेर पुत्र,

मोर पर दया करेक!”

४९ तने इसुड एरि गेले आर कहले “उहाँक डाकाअ।”

तने अम़ा उड आन्‍धा लोकक हेनङ कहए डाकाल्‍कि,

“हुब करेक।

उठेक,

उहाँए तोक डाकाचोक।”

५० तने उहाँए आप्‍नार गिलापट फेकाए दिले आर कुदिए उठिए इसुर ठिना आस्‍ले।

५१ इसुड उहाँक कहल्‍कि,

“तोर इच्‍छा कि?

तोर ताने मुइँ कि करि दिकुन?”

तने काना लोकट इसुडक कहल्‍कि,

“गुरु!

मुइँ दृस्‍टि पाउ।”

५२ तने इसुड उहाँक कहल्‍कि,

“जा,

आप्‍नार दामालड धर।

तोर बिस्‍वासखाने तोक संअ करिचोक।”

तने अइसाथ उहाँए दृस्‍टि पाले आर दामालडए से इसुर पाछु धरि फेकाले।

a 

१०:७ कोए कोएला प्राचिन पान्‍डुलिपित “आर आप्‍नार मगिडर सङे मिलिए रहबे” कहबार लिखाल नि छे।

इसुड यरुसलेम गेले

मत्ति २१:१-११; लुका १९:२८-४०; युहन्‍ना १२:१२-१९

११

जेइखुना अम़ा यरुसलेमेर बगलत जइतुन पाहारेर बेथफागे आर बेथानियात आसिए पुग्‍ले ते,

इसुड आप्‍नार चेल़ालार मइधे दुइ झनाक हेनङ कहए पाठाले,

२ “तम़ा साम्‍नाकार गाअँडत जाअ आर गाअँडत ढुक्‍तेइ तम़ा एकटा गाधार बाछ्राक बाऩाल पाबन,

जेइड बाछ्रार पर कि आल़ा तलिक काहुँ नि चऱिचे।

उड बाछ्राक खुलाए मोर ठिना आन।

३ काहुँ जदि तम़ाक पुछारि कर्कन ‘कियाँ हेनङ करेचन?’

ते कहन्,

‘प्रभुडक इड बाछ्रार काम छेक आर उहाँए जल्‍दि घुराए दे दित्‍क’।”

४ तने अम़ा हता से चलि गेले आर एकटा गाधार बाछ्राक घरेर बाहार बिति दुवारे दुवारे दामालडते बाऩाल पाले।

आर जेइखुना अम़ा खुलाते रहए,

५ ते हता थार हए रहबार लोकलार मइधे काहुँ काहुँ अम़ाक पुछारि करेल्‍कि,

“तम़ा इड गाधार बाछ्राक खुलाए कि कर्बन?”

६ इसुड जेनङ जेनङ कहबा कहिसेल्‍कि चेल़ाला अइनङ अइनङ जाबाफ दिल्‍कि,

तने अम़ा बाछ्राडक लेजाबा देदिल्‍कि।

७ तने अम़ा गाधार बाछ्राडक इसुर ठिना आन्‍ले आर आप्‍ना आप्‍नि नुआँ पाटाला गाधार बाछ्राडर पर अछाए दिले,

ताहार बाद इसुडक उड बाछ्रार पर बठाले।

८ भेलेला लोक आप्‍ना आप्‍नि नुआँला दामालडत अछाए दिले आर काहुँ काहुँ बाध से काटिए आनाल ठाल पातला दामालडत अछाए दिले।

९ आर इसुर आगु आगु जाबार आर पाछु पाछु आस्‍बार लोकला हेनङ कहए जोय दिबा धर्ले,

“होसन्‍ना!”a

“धन्‍य उहाँए,

जाहाँए परमप्रभुर नाअँत आसिचे!”

१० “धन्‍य होक,

हामार पुर्खा दाउदेर आस्‍बार राजखान!”

“सर्बोच्‍चत होसन्‍ना!”

११ आर यरुसलेम आसिए पुग्‍बार बाद इसुड मुन्‍डिलेर भित्रत ढुक्‍ले।

तने चारह बिति नजरट घुराए सब कुछुला देख्‍ले,

मातुन देरि हए जाबार कारन इसुड हता से निक्‍लिए उ बार झनार सङे बेथानिया चलि गेले।

डुमरेर गाछटक इसुर स्राप

मत्ति २१:१८-१९

१२ ताहार काल़ि,

जेइखुना अम़ा बेथानिया से आस्‍ते रहए,

ते इसुडक भोक लागि गेल्‍कि।

१३ आर दुरत एकटा झाब्रा डुमरेर गाछ देखिए फल पाबार आसा से उहाँए उड गाछेर ठिना गेले।

मातुन हता पुग्‍बार बाद उहाँए गाछटत पाथाइलार छुट्टा आर कुछु नि पाले,

कियाँकि उखुना डुमर फुलबार बेला नि हकि।

१४ ताहाते उहाँए गाछटक कहले,

“आर घुरिए तोर फल काहुँ ना खाकु।”

इसुडक इड काथा बल्‍ते उहाँर चेल़ाला सुनि फेकाल्‍कि।

इसुड मुन्‍डिलडक सुद्ध कर्ले

मत्ति २१:१२-१७; लुका १९:४५-४८; युहन्‍ना २:१३-२२

१५ तने अम़ा यरुसलेम आस्‍ले आर उहाँए मुन्‍डिलेर एङनाखानत ढुकिए किनाबेचाकरा लोकलाक निक्‍लाए दिबा धर्ले आर टाकाभाङालार चउकिला आर पेरो बेचालार बठनाला उल्‍टाए दिले।

१६ आर उहाँए मुन्‍डिलेर एङनाखानेर पाके काहाँकअ कुछु लेजाबा नि दिले।

१७ तने उहाँए हेनङ कहए सिक्‍छा दिबा धर्ले,

“इड काथा कि लिखाल छे नि: ‘मोर घरटक गटे जातियालार प्रार्थनार घर कहाल जाबेमातुन तम़ा इडक डाकोर बासा बेनाए दिचन’?”

१८ तने मुल पुजारुकला आर सास्‍त्रिला इड काथा सुनिए इसुडक मारिए खतम कर्बार दाअ छाब्‍बा धर्ले,

कियाँकि अम़ाक इसुडर से भय रहकि कारन गटे लोकला उहाँर सिक्‍छाला से अचम्‍भित हए गेइसेल्‍कि।

१९ आर सान हबार बाद अम़ा नगरखान से निक्‍लिए चलि गेले।

डुमरेर गाछट से लिबार सिक्‍छा

मत्ति २१:२०-२२

२० ताहार बेहाने,

अइ पाके जाते जाते अम़ा उड डुमरेर गाछक जँर सुधा झम्राल देख्‍ले।

२१ तने पत्रुसट काल़िकार काथाडर फम पाले आर इसुडक कहले,

“गुरु,

ओना देखेक त!

तोर स्रापे डुमरेर गाछट झम्रि गेइच्‍कु!”

२२ इसुड अम़ाक उत्रा दिल्‍कि “परमेस्‍वरेर पर बिस्‍वास कर।

२३ छेच्‍कारे,

मुइँ तम़ाक कहच्‍कन,

काहुँ जदि इखान पाहारक कहए,

‘आख्रिए सुमुन्‍दरटत जाए गिर’ आर आप्‍नार मनडत सांका नि राखे मातुन आप्‍नार बलाल काथाड पुरा हबे कहए बिस्‍वास करे ते,

उहाँर ताने अइनङ हतेक।

२४ ताहाते मुइँ तम़ाक कहच्‍कन,

तम़ा प्रार्थनात जे माङलउ उला पाए गेइचन कहए बिस्‍वास कर तने उला तम़ारे हत्‍कन।

२५ जेइखुना तम़ा प्रार्थना कर्बा थार हबन ते तम़ार मनत काहाँरअ खिलापत कुछु रहकन जदि ते,

छेमा करिदन जेसे तम़ार सर्गेर पिताडउ तम़ार पापला छेमा करि दिकन।

२६ आर छेमा नि दिबन जदि ते,

सर्गेर तम़ार पिताडउ तम़ार पापला छेमा नि कर्तकन।”d

इसुर अधिकारेर बिसयत प्रस्‍न

मत्ति २१:२३-२७; लुका २०:१-८

२७ अम़ा फेर यरुसलेम आस्‍ले आर जेइखुना इसुड मुन्‍डिलडत टहलिते रहए ते,

मुल पुजारुकला,

सास्‍त्रिला आर धर्मगुरुला उहाँर ठिना आसेल्‍कि,

२८ आर उहाँक पुछारि करेल्‍कि,

“तुइँ कुन अधिकार से इला काम करेचिस?

आर इला काम कर्बार अधिकार तोक काहाँए दिल्‍कु?”

२९ तने इसुड अम़ाक कहल्‍कि,

“महँ तम़ाक एकटा काथा पुछारि करेच्‍कन,

ल मोक उत्रा द तने महँ तम़ाक कहम्‍कन मुइँ कुन अधिकार से इला काम करेचु।”

३० ले कह,

युहन्‍नाड बप्‍तिस्‍मा दिबार अधिकार सर्ग से पाइस्‍ले ने लोकलार से?

३१ तने अम़ा आपसत मन्‍थन कर्बा धर्ले,

“सर्ग से कहम जदि ते कहबे,

‘तम़ा उहाँर पर कियाँ नि बिस्‍वास कर्लन?’

३२ ने ‘लोकलार से कहम ते’?”

अम़ा लोकलार से भय खाए कियाँकि सब कोए युहन्‍नाडक खाँटि अगमबक्‍ता कहए जाने।

३३ ताहाते अम़ा इसुडक उत्रा दिले,

“हामा नि जानेचि।”

तने इसुड अम़ाक कहल्‍कि,

“महँ नि कहम्‍कन,

मुइँ इला काम कुन अधिकार से करेचु।”

a 

११:९ ‘होसन्‍ना’ सब्‍दड हिब्रु भासार सब्‍द हए जाहाँर माने ‘आल़ाए बचा’, मातुन हेता ‘जय जयकार होक’ बुझ्बा लागे।

d 

११:२६ कोए कोएला पान्‍डुलिपित इड पद नि छे। जानकारिर ताने देखन।(मत्ति ६:१५)

दाख बागानेर आधियारलार खिस्‍सा

मत्ति २१:३३-४६; लुका २०:९-१९

१२

तने इसुड अम़ाक खिस्‍सार पर कहबा धरेल्‍कि,

“एकटा लोक दाखेर बागान लागाले,

बागानेर चारह बिति घेरिए दिले,

दाख पिसा कल्‍लुर ताने एकटा खादि खुदले आर एकटा टङ बाऩ्‍ले।

तने आधियारलाक ठिक्‍का बठाए आपुन भ्रमनत निक्‍लिले।

२ जेइखुना दाख टुङबार बेला हल्‍कि तने आप्‍नार बाख्रा दाखला आन्‍बा उहाँए आप्‍नार एक झन नकरक आधियारलार ठिना पाठाले।

३ मातुन अम़ा नकरटक धरिए मारडाङ करेल्‍कि आर खालिया हाते पाठाए दिल्‍कि।

४ फेर उहाँए अम़ार ठिना भिनड नकरक पाठाले,

मातुन अम़ा उहाँरअ मुथाड फुटाए दिल्‍कि आर उहाँर अपमान करेल्‍कि।

५ तने उहाँए भिनड नकरक पाठाले मातुन अम़ा उहाँकअ मारि फेकाल्‍कि।

अइनङ करे मालिकट भेलेला झनाक पाठाले,

आधियारला अम़ार मइधे काहाँकअ मारडाङ करेल्‍कि ते काहाँकअ मारि फेकाल्‍कि।

६ आप उहाँर सङे एक झना आरह बाकि रहकि,

उहाँर प्रिय बेटाड।

उहाँए अन्‍तिमत आप्‍नार बेटाडक अम़ार ठिना हेनङ सँचिए पाठाले,

‘अम़ा मोर बेटाडक त अबस्‍य आदर कर्बे!’

७ मातुन अधियारला आपसत साल्‍ल़ा कर्ले,

‘याहाँए त मालिकेर हकदार हए,

चल हामा याहाँकअ मारिफेकाइ तने इला धन सम्‍पति हामारे हबे।’

८ तने अम़ा उहाँकअ धरिए मारि फेकाले आर दाख बागानेर बाहार बिति लेजाए फेकाए दिले।

९ “आप दाख बागानेर मालिकट कि कर्बे?

उहाँए आसिए उला आधियारक नास कर्बे आर दाखेर बागानड भिनला आधियारक दिबे।

१० धर्मसास्‍त्रेर इड बचन कि तम़ा पऱिचन नि?

‘जेइड पाथलक राजमिस्‍त्रिला बेकाम्‍मा जान्‍ले

अइड पाथल घरेर मुल पाथल हइचे,

११ इखान काम परमप्रभुडए करिचे आर

हामार नजरत इखान काम अदभुत छे ’।”

१२ ताहार बाद मुल पुजारुकला,

सास्‍त्रिला आर धर्मगुरुला इसुडक धर्बा छाब्‍ले,

कियाँकि इड खिस्‍सा इसुड अम़ारे खिलापत कहिसेल्‍कि कहए अम़ा बुझि फेकाले।

मातुन अम़ा लोकलार डरे उहाँक छरिए चलि गेले।

कर तिर्बार बिसयत प्रस्‍न

मत्ति २२:१५-२२; लुका २०:२०-२६

१३ यहुदि अगुवाला इसुडक बातेर फान्‍दात गिराबार ताने फरिसिलार आर हेरोदबादिलार मइधे केबा झनाक उहाँर ठिना पाठाले,

१४ अम़ा आसिए इसुडक कहल्‍कि,

“गुरु!

हामा जानेचि कि तुइँ लोकट खाँटि छिस आर काहाँरअ पक्‍छपात नि करेचिस,

कियाँकि तुइँ काहाँरअ मुख देखिए काम नि करेचिस बुरु परमेस्‍वरेर इच्‍छा अनुसार सत्‍य सत्‍य सिक्‍छा देचिस।

ले कोहो,

बिधान अनुसार कइसरटक कर तिर्बा हए ने नि?

१५ “आर हामा कर तिरि ने नि?”

मातुन उहाँए अम़ार कपटपुनाखान बुझिए कहल्‍कि,

“कियाँ तम़ा मोक पर्खेचन?

एकटा दिनार आन आर मोक देख्‍बा द।”

१६ तने अम़ा एकटा दिनार आनिए इसुडक दिले आर उहाँए दिनारट देखाए अम़ाक कहल्‍कि,

“इड सकल आर इड नाअँ काहाँर हए?”

अम़ा उत्रा दिल्‍कि,

“कइसरेर।”

१७ ताहार बाद इसुड अम़ाक कहल्‍कि,

“जेइ जेइला कइसरेर हकि कइसरटक द आर जेइ जेइला परमेस्‍वरेर हए परमेस्‍वरटक द।”

उहाँर काथाड सुनिए अम़ार अकिलड गुम हए गेल्‍कि।

मिर्तु से जेअँत हबार बिसयत प्रस्‍न

मत्ति २२:२३-३३; लुका २०:२७-४०

१८ सदुकिला जाहाँए पुनरुत्‍थान नि हचे कहए कहचे,

अम़ा इसुर ठिना आसिए उहाँक पुछारि करेल्‍कि,

१९ “गुरु!

मोसाड हामार बादे लिखिचे कि काहाँरअ बड भाइड निसान्‍तान हए मरि जाए आर उहाँर घर्निड रहए जाकि,

ते ताहार छट भाइड उड बेर्छानिक गछोक आर बड भाइडर ताने सान्‍तान थार करोक।

२० मानिले,

कुनह ठिना सात भाइर जरा रहए।

साभार से बड भाइड कइना कर्ले आर उहाँए निसान्‍तान हए मरि गेले।

२१ तने माझिल्‍का झन उड बेर्छानिक गछ्ले मातुन उहाँउ निसान्‍ताने मरि गेले।

ताहार से छट भाइडरअ अइनङ हल्‍कि।

२२ एइनङ करे सातअ भाइ निसान्‍ताने मरि गेले।

अन्‍तिमत अहड बेर्छानि मरि गेले।

२३ आप पुनरुत्‍थान हबारखुना उड बेर्छानि काहाँर मगि हतेक?

कियाँकि उड बेर्छानिक उ सातअ झना मगि करिस्‍ले।”

२४ तने इसुड अम़ाक कहल्‍कि,

“तम़ा भ्रमत पर्बार कारन एइड कि नि?

कियाँकि तम़ा नाते धर्मसास्‍त्रखानके जानेचन नाते परमेस्‍वरेर सक्‍तिखानके जानेचन!

२५ कियाँकि जेइखुना लोकला मिर्तु से जेअँत हए उठेचे,

उखुना अम़ा नाते बेहा करेचे,

नाते बेहाए देचे बुरु अम़ा सर्गेर सर्गदुतलार लाखा हए जाचे।

२६ आप मिर्तु से जेअँत हए उठबार बिसयत तम़ा मोसार कितापखानत अग्‍निमय गाछेर बृतान्‍तड कि पऱिचन नि?

उखुना परमेस्‍वरट मोसाडक हेनङ कहिसेल्‍कि,

‘मुइँ अब्राहामेर परमेस्‍वर,

इसहाकेर परमेस्‍वर आर याकुबेर परमेस्‍वर हउ।’

२७ “उहाँए मरालार नि मातुन जेअँतलार परमेस्‍वर हए।

तम़ा बार्का भ्रमत परिचन।”

साभार से बड आग्‍या

मत्ति २२:३४-४०; लुका १०:२५-२८

२८ एक झन सास्‍त्रि हता आसिए अम़ाक बिबाद कर्ते सुन्‍ले आर सदुकिलाक चटिला उत्रा दिबा देखिए उहाँए इसुडक पुछारि कर्ले,

“हे गुरु!

आग्‍यालार मइधे साभार से बड आग्‍या कुनड हए?”

२९ तने इसुड उत्रा दिल्‍कि,

“साभार से बड आग्‍या एइड: ‘हे इस्राएल सुन,

हामार परमेस्‍वर परमप्रभुडए बाठे एकटा परमप्रभु छे।

३० तुइँ आप्‍नार परमप्रभु परमेस्‍वरटक तोर पुरा मन दे,

तोर पुरा प्रान दे,

तोर पुरा समझ दे आर तोर पुरा सक्‍ति दे प्रेम कर।’

३१ आर दस्राड आग्‍या,

‘तुइँ आप्‍नार पर्सियाडक आप्‍नारे लाखा प्रेम करेक।’

इला आग्‍या से बड आर कुनह आग्‍या नि छे।”

३२ तने सास्‍त्रिड उहाँक कहल्‍कि,

“हँ,

गुरु,

तुइँ ठिक कहलो कि परमेस्‍वर बाठे एकटा छे,

उहाँर छुट्टा आर कोए परमेस्‍वर नि छे।

३३ उहाँक पुरा मन दे,

पुरा समझ दे,

पुरा सक्‍ति दे प्रेम कर्बार आर आप्‍नार पर्सियाडक आप्‍नार लाखा प्रेम कर्बार कामखान गटे होमबलिला से आर बलिदानला से उत्तम हए।”

३४ बारा बुद्धिमानि से उत्रा दिबा देखिए इसुड उहाँक कहल्‍कि,

“तुइँ परमेस्‍वरेर राजखान से दुर नि छिस।”

ताहार बाद इसुडक आर काहुँ पुछारि कर्बार हुब नि पाले।

ख्रिस्‍टट काहाँर पुत्र हए

मत्ति २२:४१-४६, २३:१-३६; लुका २०:४१-४७

३५ इसुड मुन्‍डिलत सिक्‍छा दिते कहले,

“सास्‍त्रिला ख्रिस्‍टटक दाउदेर पुत्र कहबार कारन कि?

३६ दाउदड पबित्र आत्‍मार जोसत हेनङ कहिस्‍ले,

‘परमप्रभुड मोर प्रभुडक कहले,

“मुइँ तोर दुस्‍मनलाक

तोर पाएर तलत नि राख्‍बार तलिक

तुइँ मोर दाहिना बिति बठेक ”।’

३७ “खुद दाउदड जदि ख्रिस्‍टटक प्रभु करे कहिचे ते,

ख्रिस्‍टट केनङ करे उहाँर पुत्र हल्‍कि?”

बिधानेर गुरुलाक इसुर चेतावनि

मत्ति २३:१-३६; लुका २०:४५-४७

इसुर सिक्‍छालाक लोकला मुखला मेलिए सुनिए छिले।

३८ फेर इसुड सिक्‍छा दिते कहल्‍कि,

“सास्‍त्रिलार से हुँसियार रहन,

अम़ा लाम्‍मा लाम्‍मा नुआँला पिऩिए बेर्बा छाबेच,

हाटे बाजारे लोकेर भक्‍ति छाबेच,

३९ सभाघरलात आच्‍छा आच्‍छा बठना छाबेच आर जोग साङलात आदरेर ठाअँ छाबेचे,

४० अम़ा रान्‍डियानिलार घरट गिलिजाचे आर देखाबटिर ताने लाम्‍मा लाम्‍मा प्रार्थना करेचे।

हेनङ लोकला आरला लोक से अधिक दन्‍ड पाबे।”

गरिप रान्‍डियानिर चऱाल दान

लुका २१:१-४

४१ इसुड मुन्‍डिलेर दानराखा भान्‍डाडर साम्‍ना बठिए लोकलाक दान चऱाते देखिए छिले।

भेलेला धनि लोक भेलेला करे पेइसा चऱाल्‍कि,

४२ मातुन एकटा गरिप रान्‍डियानि आसिए तामार दुइडि इम्‍पि आर्थात एक कोन्‍द्रान्‍तेसi चऱाल्‍कि।

४३ तने इसुड आप्‍नार चेल़ालाक लगत डाकाए कहले,

“छेच्‍कारे,

मुइँ तम़ाक कहच्‍कन,

दानराखा भान्‍डाडत दान चऱालार मइधे साभार से अधिक इड गरिप रान्‍डियानि चऱाइचे।

४४ कियाँकि आरला लोक आप्‍नार अधिकधिक धनला से कुछुला चऱाइचे मातुन इड रान्‍डियानि आप्‍नाक आटनटन हतउ आप्‍नार सब कुछुला आर्थात जिबनेर आधारटए चऱाए दिचे।”

i 

१२:४२ ग्रिक भासात ‘कोन्‍द्रान्‍तेस’ आर्थात एक दिनारेर ६४ अंसेर एक अंस बुझाचे।

मुन्‍डिलेर बिनासेर बिसयत इसुर अगमबानि

मत्ति २४:१-२; लुका २१:५-६

१३

इसुड मुन्‍डिलड से निक्‍लिबारखुना उहाँर चेल़ालार मइधे एक झना उहाँक कहल्‍कि,

“गुरु!

देखेक,

केत्र करे पाथल आर केइसा सान्‍दार सान्‍दार महलला!”

२ तने इसुड उहाँक उत्रा दिल्‍कि,

“तुइँ कि इला बिराट महलक देखेचिस?

हताकार एकअरा पाथल भिनड पाथलेर पर नि रहबे गटेलाक खेब्राल जाबे।”

कस्‍ट आर सास्‍तिर दिनला

मत्ति २४:३-१४; लुका २१:७-१९

३ जेइखुना इसुड मुन्‍डिलेर साम्‍ना जेइतुन पाहारखानत बठिए छिले,

ते पत्रुस,

याकुब,

युहन्‍ना आर अन्‍द्रियासट उहाँक फुट्याए पुछारि करेल्‍कि,

४ “हामाक कोहो त,

हेनङ केते दिना हबे।

इला काथा सुरु हबार पर रहले केनङ केनङ लक्‍छन देखा जाबे?”

५ ताहार बाद इसुड अम़ाक कहबा धरेल्‍कि,

“हुँसियार रहन् जेसे काहुँ तम़ाक भ्रमत ना गिराकन!

६ भेलेला झना मोर नाअँत ‘मुइँ उहाँइ हउ’ कहए आस्तकन आर भेलेला झनाक भ्रमत गिरात्‍कन।

७ तम़ा लाऱाइ आर लाऱाइर हाल्‍ला सुन्‍बन मातुन ना घब्‍रान।

इला घटना त हबाए लागे ताहुँ जुगडर अन्‍तिम हबाए रहबे।

८ जातेर खिलापत जात आर राजेर खिलापत राज उठबे।

ठाअँ ठाअँत भुइँचाल जाबे आर आकाल पर्बे।

इला काथाक त बाठे प्रसब बिसेर सरुवात कहए।

९ “तम़ा मातुन आप्‍नार बिसयत हुँसियार रहन्,

कियाँकि लोकला तम़ाक अदालतलात हाजिर करात्‍कन आर सभाघरलात तम़ाक मारडाङ कर्तकन।

मोर कारन तम़ा बड हाकिमलार आगुति आर राजालार आगुति मोर गबाहि दिबा थार हबन।

१० आर प्रथमे गटे जातलाक सुसामाद प्रचार कराल जाबा लागे।

११ जेइखुना लोकला तम़ाक धरिए अदालतलात हाजिर करात्‍कन,

उखुना कि बल्‍बन कहए आगुए से फिकिर ना करन।

उखुना तम़ाक जे दुवा जात्‍कन,

अइला बलन कियाँकि बल्‍बार तम़ा नि मातुन पबित्र आत्‍माड हत्‍कन।

१२ उखुना भाइडए भाइडक आर बापट छुवाडक मार्बा सँपि दिबे आर छुवाला आप्‍नार माअँ बापेर खिलापत उठबे आर अम़ाक मारिए खतम करुवाबे।

१३ मोर नाएर खातिर तम़ाक साभाउ हेला कर्तकन।

मातुन जाहाँए अन्‍तिम तलिक स्थिर हए रहबे,

उहाँइ उद्धार पाबे।

भयङ्कर त्रास

मत्ति २४:१५-२८; लुका २१:२०-२४

१४ “जेइखुना तम़ा उजार करा घिनलाग्‍गा जिऩिस्‍टक जेइखान ठाअँत रहबा नि परे उखान ठाअँत देख्‍बन (पर्भार लोकट बुझोक),

उखुना यहुदियात रहबार लोकला पाहारलार बिति पालाक।

१५ जाहाँए घरेर छतखानेर पर छे उहाँए हेंट नाम़िए कुछु निक्‍लिबा घरटत ना ढुकोक।

१६ आर जाहाँए बाधत छे उहाँए गिलापट आन्‍बा पाछुति ना घुरोक।

१७ हाय रे!

पुवाति आर दुधखिला माअँलार उला दिन!

१८ प्रार्थना कर कि इड घटना जारेर दिनलात ना हकन,

१९ कियाँकि उखुना हेनङ संकट पर्बे,

परमेस्‍वरेर सृस्‍टिर आदिकाले से आल़ा तलिक हुनङ नि हइचे आर नाते केधउ हुनङ हबे।

२० प्रभुड जदि उला दिनक कम नि कर्लेहने ते,

काहुँ उद्धार नि पालेहने।

मातुन आप्‍नार बिछाल लोकलार ताने उहाँए उला दिनक कम करिचे।

२१ “उखुना काहुँ जदि तम़ाक कहकन,

‘देख!

ख्रिस्‍टट हेता छकन!’

बा ‘हता छकन!’

ते उड काथात बिस्‍वास ना करन।

२२ कियाँकि झुट्टा ख्रिस्‍टला आर जालि अगमबक्‍ताला उजाए उठबे आर हए ते परमेस्‍वरेर बिछालजनलाक भ्रमत गिराबार ताने अम़ा नान्‍हा किसिमेर चिऩ आर अचम्‍भित कामअ कर्बे।

२३ मातुन तम़ा हुँसियार रहन्,

मुइँ तम़ाक गटे काथाला आगुते कहए दिच्‍कन।

मान्‍सिर पुत्रडर आगमन

मत्ति २४:२९-३१; लुका २१:२५-२८

२४ “मातुन उड माहा संकसटेर बादकार दिनलात

‘सरुजड आन्‍धार हए जाबे

आर चाँनड जऩाक दिबा छरि दिबे,

२५ आकासखान से तारोला पर्बे

आर आकासेर सक्‍तिला टलमलाए जाबे।’

२६ “तने लोकला मान्‍सिर पुत्रडक माहान सक्‍तित आर महिमात बदलिलार पर आस्‍ते देख्‍बे।

२७ तने उहाँए आप्‍नार सर्गदुतलाक पाठाए पृथिमिर ओर से आकासेर छोर तलिक चारह कन से आप्‍नार बिछाल लोकलाक जर कर्बे।

डुमरेर गाछट से सिक्‍छा

मत्ति २४:३२-३५; लुका २१:२९-३३

२८ “डुमरेर गाछट से सिक्‍छा सिक,

जेइखुना याहाँर ठालला कुसियाए नायाँ पाथाइ फेकाचे ते,

तम़ा जानि फेकाचन कि गुम्‍सार दिनला भिर्ते आसिचे।

२९ अइनङ करे,

जेइखुना तम़ा इला घटना हते देख्‍बन,

ते तम़ा जानि फेकान कि उड समयb लगते छकन,

आर्थात दुवारखानते भिरि गेइच्‍कन।

३० छेच्‍कारे,

मुइँ तम़ाक कहच्‍कन,

उ गटेला घटना पुरा नि हबार तलिक इड जामानार लोकला नि हाराबे।

३१ सर्ग आर पृथिमिखान हाराए जाबे मातुन मोर बचनला केधउ नि हाराबे।

काहुँ नि जाने उड समय

मत्ति २४:३६-४४

३२ “मातुन उड दिन आर उड समयर बिसयत पिताडर छुट्टा काहुँ नि जानेचे,

नाते सर्गत रहबार सर्गदुतला,

नाते पुत्रडए।

३३ हुँसियार रहन्,

जागिले रहन्c कियाँकि उड समय कुनखुना आस्‍बे कहए तम़ा नि जानेचन।

३४ इड काथा भ्रमनत निक्‍लिबार उड लोकेर लाखा हए,

जाहाँए घर छर्बार आगुत आप्‍नार नकरलाक जुम्‍माबारि दिए साभाकअ आप्‍ना आप्‍नि कामला गछाचे आर दुवारपालडक जागिले रहबार हुकुम देचे।

३५ ताहाते जागिले रहन् कियाँकि घरगिरिड सान्‍जुवा,

ने आधरातिया,

ने मुर्गाड बाक दिबारखुना,

ने बेहाने कुनबेला घुरिए आस्तकन,

तम़ा नि जानेचन,

३६ निते उहाँए आच्‍काए आस्‍ले,

तम़ाक निदाते लागाल पात्‍कन

३७ जेइड काथा मुइँ तम़ाक कहच्‍कन,

अइड काथा मुइँ साभाकअ कहचु,

‘जागिले रहन्’।”

b 

१३:२९ मतलब उहाँर आगमनड।

c 

13:33 कोए कोएला पान्‍डुलिपित ‘जागिले रहन आर प्रार्थना करन’ कहए जरा दुवाल छे।

इसुडक मारिए खतम कर्बार कुजिबानि

मत्ति २६:१-५; लुका २२:१, २; युहन्‍ना ११:४५-५३ 

१४

निस्‍तार पाब्‍निड आर बेखमिरि रुटिर पाब्‍निड आस्‍बार आर दुइ दिन बाकि छिले।

मुल पुजारुकला आर सास्‍त्रिला इसुडक केनङ करे चुप्‍का धरि आर मारिए खतम करि कहए दाअ छाबिस्‍ले।

२ मातुन अम़ार साल्ल़ा हेनङ रहकि,

“पाब्‍निरखुना हुनङ ना करि,

निते लोकला गान्‍डागोल उठाबा पारे।”

बेथानियात इसुर पर अत्तर माखन

मत्ति २६:६-१३; युहन्‍ना १२:१-८

३ इसुड बेथानियात सिमोन कुऱियार घरत खाबा बठिस्‍ले,

ते एकटा बेर्छानि सिंगमरमरेर तारित करे खाँटि जटामसिर माङ़ा अत्तरखान लिए आसेल्‍कि।

आर उहाँए तारिड फुटाए इसुर मुथाडत उखान अत्तर ढालि दिल्‍कि।

४ मातुन हताकार काहुँ काहुँ रिस्‍याए आपसत बलाबलि कर्बा धर्ले,

“एताखान माङ़ा अत्तर कि अलक बालक जाइँ!

५ कियाँकि इखान अत्तर तिन स दिनार से अधिक दामत बेचा गेलहने आर गरिपलाक दुवाल गेलहने।”

आर अम़ा उड बेर्छानिक धम्‍काए लिल्‍कि।

६ मातुन इसुड कहल्‍कि,

“याहाँक कर्बा दिकिरअ।

याहाँक कियाँ दिग्‍दार लागाच्‍कि?

याहाँए जे करिचे मोर ताने आच्‍छाए करिचे।

७ कियाँकि गरिपला त तम़ार सङे सदाए रहत्‍कन,

आर जेइबेला मन जाले सेइबेला तम़ा अम़ार उपकार कर्बा पारन।

मातुन मुइँ त तम़ार सङे सदाए नि रहम्‍कन।

८ इड बेर्छानि जेत्किना पारिचे अत्किना करिचे।

याहाँए सोदघाटेर ताने मोर देहाडत आगेइ से अत्तर माखिए दिचे।

९ छेच्‍कारे,

मुइँ तम़ाक कहच्‍कन,

सारा संसारत जेइठा जेइठा इखान सुसामादेर प्रचार हबे,

इड बेर्छानिर फमत याहाँर कराल कामखानेर चार्चा हबे।”

इसुडक धराए दिबा यहुदाडर मन्‍जुरि

मत्ति २६:१४-१६; लुका २२:३-६

१० तने उ बार झनार मइधे यहुदा इस्‍करियोतट इसुडक मुल पुजारुकलार हातत धराए दिबार नियत से मुल पुजारुकलार ठिना गेले।

११ उहाँर कबुलड सुनिए मुल पुजारुकला बारा खुसि हल्‍कि,

आर उहाँक टाका दिबार काराल करेल्‍कि।

तने यहुदाड इसुडक धराए दिबार ताने दाअ छाब्‍बा धर्ले।

चेल़ालार सङे इसुड निस्‍तार पाब्‍नि मानाले

मत्ति २६:१७-२५; लुका २२:७-१४, २१-२३; युहन्‍ना १३:२१-३०

१२ बेखमिरि रुटिर पाब्‍निर पहिला दिना,

आर्थात जेइदिना निस्‍तार पाब्‍निर पाठाभेरार भोग चऱाए,

अइदिना इसुर चेल़ाला उहाँक पुछारि करेल्‍कि,

“हामा कुऩा जाए तोर ताने निस्‍तार पाब्‍निर चउका तियारि कर्कुन?”

१३ तने उहाँए आप्‍नार चेल़ालार मइधे दुइ झनाक हेनङ कहए पाठाले,

“नगरखानत जाअ।

हता तम़ा एकटा लोकक बेरियात करे पानि भराए आस्‍ते लागाल पाबन।

तने उहाँर पाछु पाछु जान्।

१४ आर उहाँए जेइड घरत ढुक्‍तकन,

उड घरेर घरगिरिडक हेनङ कहन्,

गुरुड हामाक कहबा पाठाइचे: ‘कुनड कठात मुइँ आप्‍नार चेल़ालार सङे निस्‍तार पाब्‍निर भोज खाउ?’

१५ तने उहाँए तम़ाक उपरकार माहालाखानत साजाए तियारि कराल एकटा बार्का कठा देखाए दित्‍कन।

अइड कठात तियारि करन।”

१६ तने उला चेल़ा हता से निक्‍लिए नगरखानत गेले आर इसुड अम़ाक जेनङ जेनङ कहिसेल्‍कि अइनङ अइनङ पाले आर अम़ा अइ अनुसार निस्‍तार पाब्‍निर भोज तियारि कर्ले।

१७ सान हए जाबार बाद इसुड उ बार झना चेल़ालार सङे हता आस्‍ले।

१८ आर जेइखुना अम़ा चउकात बठिए खाइस्‍ले ते इसुड अम़ाक कहल्‍कि,

“छेच्‍कारे,

मुइँ तम़ाक कहच्‍कन,

मोर सङे खाबार तम़ार मइधे एक झना मोक दागाबाजि कर्बन।”

१९ तने दुखित हए एक झन एक झन करे इसुडक कहबा धरेल्‍कि,

“उड लोक कि मुइँ हकुन ते?”

२० उहाँए अम़ाक कहल्‍कि,

“तम़ा बार झनार मइधे उहाँइ हए,

जाहाँए मोर सङे बाटिडत रुटिड थप्‍काचे।

२१ मान्‍सिर पुत्रडक आप्‍नार बिसयत लिखाल अनुसार मर्बाए लाग्‍कि।

मातुन धिक्‍कार उड लोकक जाहाँए मान्‍सिर पुत्रडक दागा दिबे।

उड लोकक जलम लिबार से त बुरु नि लिलेइ भाला हल्‍किहने।”

प्रभु भोज

मत्ति २६:२६-३०; लुका २२:१४-२०; 0 कोरिन्‍थि ११:२३-२५

२२ जेइखुना अम़ा खाबा बठले,

उहाँए रुटिड लिले आर आसिर्बाद माङिए भाङले तने अम़ाक दिते कहले,

“धर,

इड मोर देहा हए।”

२३ तने उहाँए बाटिड लिले आर धन्‍यबाद दिए अम़ाक दिले।

अम़ा साभाउ अइड बाटि से पिए खाले।

२४ तने इसुड अम़ाक कहल्‍कि,

“इखान मोर सुर्किa कारालेर सुर्कि हए,

जेइखान भेलेला झनार ताने बहाल जाचे।

२५ छेच्‍कारे,

मुइँ तम़ाक कहच्‍कन,

जेइदिना तलिक मुइँ परमेस्‍वरेर राजत नायाँ दाखमध नि खाम उदिना तलिक मुइँ आर घुरिए दाखमध नि खाम।”

२६ तने अम़ा एकटा भजन गिदाए हता से निक्‍लिए जइतुन पाहारेर बिति चलि गेले।

पत्रुसेर मिछानिर बिसयत इसुर अगमबानि

मत्ति २६:३१-३५; लुका २२:३१-३४; युहन्‍ना १३:३६-३८

२७ इसुड अम़ाक कहल्‍कि,

“तम़ा साभाउ मोक छोरछार करिए पालाए जाबन,

कियाँकि हेनङ लिखाल छे,

‘मुइँ लखुवालडर पर प्रहार करिम आर भेराला छिर्याछिट हए जाबे।’

२८ “मातुन मुइँ जेअँत हए उठिए तम़ार से आगुते गालिलत जामु।”

२९ पत्रुसट उहाँक कहल्‍कि,

“साभाउ तोक छोरछार करिए पालालउ मुइँ नि पालाम्‍कुन।”

३० तने इसुड पत्रुसटक कहल्‍कि,

“छेच्‍कारे,

मुइँ तोक कहच्कुन,

आझिए रात करे मुर्गाड दुइ फेक बाकc दिबार से आगुत मोक नि चिऩेचिस कहए तुहें तिन फेक इन्‍कार कर्बो।”

३१ मातुन पत्रुसट जिद फानिए कहल्‍कि,

“मोक तोर सङे मर्बा पर्लउ मुइँ तोक नि चिऩेच्‍कुन कहए इन्‍कार नि करिम्‍कुन।”

सेने गटे चेल़ाला अइनङ कहल्‍कि।

गेतसमनि बागानत इसुर प्रार्थना

मत्ति २६:३६-४६; लुका २२:३९-४६

३२ अम़ा गेतसमनि कहबार एकखान ठाअँत गेले आर इसुड आप्‍नार चेल़ालाक कहले,

“मुइँ प्रार्थना कर्बार तलिक तम़ा एइठिना बठिए रहन्।”

३३ तने उहाँए पत्रुस,

याकुब आर युहन्‍नाडक सङे आस्‍बा कहले।

आर मनत बेचइन आर बेकल हबा धर्ले।

३४ आर अम़ाक कहले,

“मोर आत्‍माड सोगेर चुटे मर्बार लाखा हइ गेइचे,

ताहाते तम़ा एइठिना बठिए जागिले रहन्।”

३५ तने उहाँए कुछु दुर जाए,

भुइँखानत हाटुवा पारिए प्रार्थना कर्ले कि सम्‍भब हले से इड समय उहाँर ठिना से टलि जाकि।

३६ उहाँए प्रार्थना कर्ते कहले,

“अब्‍बा,

ओगो पिता!

तोर ताने सब कुछु सम्‍भब छोक।

दुखेर इड बाटि मोर ठिना से लराए दे।

ताहुँ मोर इच्‍छा अनुसार नि मातुन तोर इच्‍छा अनुसार हकु।”

३७ आर आसिए देखेचे ते चेल़ाला निदाचेक।

तने उहाँए पत्रुसटक कहल्‍कि,

“सिमोन,

तुइँ कि निदाचिस?

तुइँ कि एकअ छिन जागिले रहबा पार्लो नि?

३८ जागिले रह आर प्रार्थना कर जेसे तम़ा परिक्छात ना गिरन।

आत्‍माड त छेच्‍कारे इच्‍छुक छे,

मातुन देहाड उऩ छे।”

३९ इसुड फेर जाए अभ्लाकारे काथाला दहराए प्रार्थना कर्ले।

४० फेर उहाँए आस्‍ले ते देखेचे अम़ा निदाचेक,

कियाँकि अम़ार चखुला निदेर चुटे लटियाए गेइसेल्‍कि आर उहाँक कि उत्रा दिबा लागे कहए अम़ा अकचकाए गेल्‍कि।

४१ उहाँए तेस्राउ फेक आसिए अम़ाक कहल्‍कि,

“तम़ा कि आल़ाउ निदातेइ आर जिरातेइ छन्?

बहुत हल्‍कन!

समयड चलिआसिचे।

देख,

मान्‍सिर पुत्रड पापिलार हातत धरा परेचे।

४२ उठ,

जाइ।

उगि,

मोक दागा दुवाड भिरि गेइचे।”

इसुर गिरफ्‍तारि

मत्ति २६:४७-५६; लुका २२:४७-५३; युहन्‍ना १८:३-१२

४३ इसुड बल्तेइ छिले,

ताए बार झना चेल़ार मइधेकार यहुदाड आप्‍नार सङे तेरुवाल आर लेदङ सहित एक जेरह लोकक लिए चलि आसेल्‍कि।

उला लोकक मुल पुजारुकला,

सास्‍त्रिला आर धर्म गुरुला पाठाइसेल्‍कि।

४४ दागा दुवाड अम़ाक हेनङ कहए चिऩ दिए राखिसेल्‍कि,

“जेइड लोकक तम़ा छाबेचन उहाँक मुइँ चुमा खाम्‍कन,

उहाँके तम़ा धरन आर पाहारा दिए लेजान।”

४५ तने आसिल मन्‍तेइ यहुदाड इसुर ठिना जाए,

“बन्दगि गुरु!”

कहए चुमा खाल्‍कि।

४६ तने अम़ा इसुडक धरिए गिरफ्‍तार करि लिल्‍कि।

४७ मातुन बग्‍लते थार हए रहबार लोकलार मइधे एक झन तेरुवालखान निक्‍लाए माहा पुजारुकेर गुलामडक ठुकि दिल्‍कि आर उहाँर कानड काटिए गिराए दिल्‍कि।

४८ तने इसुड़ अम़ाक कहल्‍कि,

“मुइँ कि डाको,

ते मोक धर्बा तम़ा तेरुवाल आर लेदङला लिए आसिचन?

४९ सब दिना मुइँ तम़ारे साम्‍ना मुन्‍डिलडत सिकाउ,

ताहुँ तम़ा मोक गिरफ्‍तार नि कर्लन।

मातुन धर्मसास्त्रखान पुरा हबाए लागे।”

५० तने गटे चेल़ाला इसुडक छरिए छारिए पालाए गेल्‍कि।

५१ एकटा जामान छँरा देहाडत बाठे एकखान सुतिर नुआँ उऱिए इसुर पाछु पाछु जाते रहए।

सिपाहिला उहाँक धर्बा छाबेल्‍कि।

५२ मातुन उहाँए नुआँखान छऱिए उद्रे मुद्रे भागिगेले।

माहा सभार आगुति इसुर दाखिला

मत्ति २६:५७-६८; लुका २२:५४-५५, ६३-७१; युहन्‍ना १८:१३-१४, १९-२४

५३ तने अम़ा इसुडक माहा पुजारुकेर ठिना लेगेल आर हता गटे मुल पुजारुकला,

धर्मगुरुला आर सास्‍त्रिला जर हले।

५४ मातुन पत्रुसट दुरे से इसुर पाछु पाछु माहा पुजारुकेर एङनाखान तलिक आस्‍ले।

आर पाहारादारलार सङे बठिए अगिन पुहाबा धर्ले।

५५ आप मुल पुजारुकला आर गटेड माहा सभा इसुडक मिर्तु दन्‍ड दिबार ताने उहाँर खिलापत गबाहि छाब्‍बा धर्ले मातुन नि पाले।

५६ भेलेला झना इसुर खिलापत झुट्टा गबाहि दिल्‍कि मातुन अम़ार गबाहिला मेट नि खाल्‍कि।

५७ तने काहुँ काहुँ थार हए उहाँर खिलापत हेनङ कहए झुट्टा गबाहि दिल्‍कि,

५८ “हामा याहाँक हेनङ कहते सुनिचि,

‘ बिना हाते बेनाल इड मुन्‍डिलक मुइँ भाङिदिम आर तिन दिनत बेहाते बेनाल भिन मुन्‍डिल बेनाम’।”

५९ अम़ार दुवाल यहड गबाहि मेट निखाल्‍कि।

६० तने माहा पुजारुकट साभार साम्‍ना थार हए इसुडक पुछारि करेल्‍कि,

“तुइँ कि कुछु उत्रा दिबो नि?

तोर खिलापत ते इला लोक जेइड गबाहि दिच्‍कु याहाँर बिसयत तुइँ कि कहचिस?”

६१ मातुन उहाँए झित मारिए रहए गेले,

कुछु उत्रा नि दिले।

फेर माहा पुजारुकट इसुडक पुछारि करेल्‍कि,

“तुइँ कि परमधन्‍यर पुत्र,

ख्रिस्‍ट हइस?”

६२ इसुड उत्रा दिल्‍कि,

“हँ,

मुइँ हउ,

‘आर आप तम़ा मान्‍सिर पुत्रडक सर्बसक्‍तिमानेर दाहिना बिति बठाल देख्‍बन’ आर ‘आकासेर बदलिलार सङे आस्‍ते देख्‍बन’।”

६३ तने माहा पुजारुकट आप्‍नार नुआँखान चिरिए कहले,

“आप याहाँर से अधिक हामाक आर कुन गबाहि लागे?

६४ तम़ा याहाँरे मुखे इस्‍वर निन्‍दा सुनिफेकालन।

आप तम़ार कि बिचार?”

तने अम़ा साभाउ इसुडक मिर्तु दन्‍डेर लाइक कहए दुसि ठहराले।

६५ आर काहुँ काहुँ उहाँर पर थुप फेकाले आर उहाँर चखुलात पट्टि बाऩिए हेनङ कहते घुस्‍सा मार्बा धर्ले,

“ले अगमबानि बलेक।”

ताहार बाद सिपाहिला उहाँक मार्ते मार्ते लेगेले।

पत्रुसेर मिछानि

मत्ति २६:६९-७५; लुका २२:५६-६२; युहन्‍ना १८:१५-१८, २५-२७

६६ जेइखुना पत्रुसट हेंटत एङनाखानत छिले,

माहा पुजारुकेर एकटा कामकरि हता आसेल्‍कि

६७ आर पत्रुसटक अगिन पुहाते देखेल्‍कि ते उहाँक धियाँए देखिए कहल्‍कि,

“तहँ त नासरतेर इसुडर सङे छिलो।”

६८ मातुन पत्रुसट उहाँक हेनङ कहए मिछाए दिले,

“केजान,

तुइँ कि कहचिस कि नि,

मुइँ त कुछु बुझ्‍बअ नि करेचु।”

तने पत्रुसट बाहार बितिकार मुल दुवारखानेर बिति चलि गेले आर मुर्गाड बाक देदिल्‍कि।f

६९ तने कामकरिड पत्रुसटक देखिए बगलत थार हए रहबार लोकलाक कहल्‍कि,

“इड लोक अबस्‍य अम़ारे मइधेकार हए।”

७० मातुन पत्रुसट फेर मिछाए दिले।

आर एक छिन बाद बगलत थार हए रहबार लोकला फेर पत्रुसटक कहल्‍कि,

“छेच्‍कारे त,

तुइँ अम़ारे मइधेकार हइस,

कियाँकि तहँ त गालिलेर लोक कइस।”

७१ मातुन पत्रुसट हेनङ कहबा धर्ले,

“मुइँ किरिया खाए कहच्‍कन,

इड लोकक मुइँ नि चिऩेचु,

आर चिऩेचु जदि ते परमेस्‍वरट मोक दन्‍ड दोक!”

७२ अइसाथ मुर्गाड दस्रा फेक बाक देदिल्‍कि।

तने पत्रुसट इसुर कहाल काथाडर फम पाले,

“मुर्गाड दुइ फेक बाक दिबार से आगुत तुइँ मोक नि चिऩेचिस कहए तिन फेक इन्‍कार कर्बो” तने आप्‍नाक सम़्लाबा नि पारिए पत्रुसट डकार बाऩिए कान्‍बा धर्ले।

a 

१४:२४ कोए कोएला पान्डलिपित ‘नायाँ कारालेर सुर्कि’ कहए जऱा दुवाल छे।

c 

१४:३० कोए कोएला प्राचिन पान्‍डुलिपित ‘बाक दिबार से आगुत’कहए लिखाल नि छे।

f 

१४:६८ कोए कोएला पान्‍डुलिपित ‘आर मुर्गाड बाक देदिल्‍कि’कहबार काथाड नि छे।

पिलातसेर आगुति इसुर दाखिला

मत्ति २७:१-२, ११-१४; लुका २३:१-५; युहन्‍ना १८:२८-३८

१५

भोर हतेइ मुल पुजारुकला,

धर्मगुरुला,

सास्‍त्रिला आर गटेड माहा सभा आपसत साल्‍ल़ा कर्ले आर इसुडक बाऩिए लेजाए पिलातसेर हातत सँपि दिले।

२ तने पिलातसट इसुडक पुछारि करेल्‍कि,

“तुइँ कि यहुदिलार राजा हइस?”

इसुड पिलातसटक उत्रा दिते कहल्‍कि,

“तुहें त कहचिस।”

३ मुल पुजारुकला उहाँक नान्‍हा किसिमेर दुसिया दिल्‍कि।

४ पिलातसट फेर उहाँक पुछारि करल्‍कि,

“तुइँ कि कुछु उत्रा दिबो नि?

देखेक एम़ा तोक केनङ केनङ दुसिया देचोक।”

५ मातुन इसुड कोए उत्रा नि दिबार कारन पिलातसट छक खाए गेल।

इसुर पर मिर्तु दन्‍डेर घोसना

मत्ति २७:१५-२६; लुका २३:१३-२५; युहन्‍ना १८:३९-१९:१६

६ पिलातसट निस्‍तार पाब्‍निरखुना लोकलार माङ अनुसार एकटा कइदिक छरि दे।

७ आन्‍दोलनेरखुना जान हात्‍या कर्बार आन्‍दोलाकारिलार सङे बारब्‍बा नाएर एकटा लोक कइदत छिले।

८ तने भिरखान पिलातसेर ठिना गेले आर अम़ार माङ अनुसार पिलातसट हर सालकार लाखा आप्‍नार चलनड पुरा करोक कहए नेहरा कर्बा धर्ले।

९ तने पिलातसट अम़ाक उत्रा दिल्‍कि,

“तम़ा कि कहचन ते,

ने तम़ार ताने मुइँ यहुदिलार राजाडक छरि दिकन?”

१० कियाँकि पिलातसट इड काथा जानिस्‍ले कि मुल पुजारुकला जल़नेर कारन इसुडक उहाँर हातत सँपिसेल्‍कि।

११ मातुन मुल पुजारुकला भिरखानक उस्‍काए दिले जेसे पिलातसट अम़ार माङ अनुसार बुरु बाराब्‍बाडके छरि दिकि।

१२ पिलातसट फेर अम़ाक पुछारि करल्‍कि,

“हुनङहले,

जाहाँक तम़ा यहुदिलार राजा कहचन,

उहाँक मुइँ कि करु ते?”

१३ अम़ा चेचाए कहल्‍कि,

“उहाँक क्रुसत टाङेक।”

१४ पिलातसट अम़ाक कहल्‍कि,

“कियाँ?

उहाँए कुन अपराध करिचे?”

मातुन अम़ा आरह जोर जोर से गोग दिबा धरेल्‍कि,

“उहाँक क्रुसत टाङेक।”

१५ ताहाते पिलातसट भिरखानेर मन बुझाबार ताने बाराब्‍बाडक अम़ार माङ अनुसार छरि दिले।

आर इसुडक कर्रा मारुवाए क्रुसत टाङबा सँपि दिले।

इसुर पर सिपाहिलार खिताल

मत्ति २७:२७-३१; युहन्‍ना १९:२-३

१६ तने सिपाहिला इसुडक प्रेटोरियम नाएर दरबारेर भित्रत लेजाए आप्‍नार गटेड सेना दलक डाकाए जर कर्ले।

१७ आर अम़ा उहाँक एकखान बेगनिया रङेर नुआँ उऱाए दिल्‍कि आर काँटार मुकुट गुथिए उहाँर मुथाडत पिऩाए दिल्‍कि।

१८ तने अम़ा उहाँक “हे यहुदिलार राजा!”

कहते सालाम कर्बा धरेल्‍कि,

१९ आर उहाँर मुथाडत गाङरोलेर लाठिखान दे ठुक्‍ते उहाँर पर थुप फेकाल्‍कि आर हाँटुवा पारिए भक्‍ति दिबार ढङ कर्बा धरेल्‍कि।

२० तने इसुर पर खिताल कराल हए जाबार बाद अम़ा बेगनिया रङेर नुआँखान खुलाए इसुर आप्‍नारे नुआँला पिऩाए दिल्‍कि।

ताहार बाद अम़ा उहाँक क्रुसत टाङबार ताने बाहिर बिति निक्‍लाल्‍कि।

इसुडक क्रुसेर पर

मत्ति २७:३२-४४; लुका २३:२६-४३; युहन्‍ना १९:१७-२७

२१ जाते जाते सिपाहिला अलेकजेन्‍डर आर रुफसेर बापटक आर्थात कुरेनिर सिमोनडक गाअँर बिति से आस्‍ते लागा पाले आर इसुर क्रुसखान उहाँक अम़ा जबरजस्‍ति उभुवाले।

२२ तने अम़ा इसुडक गलगथा कहबार एकखान ठाअँत लेगेले।

(गलगथार माने मुथार खल्‍टार ठाअँ हए)

२३ अम़ा इसुडक गन्‍धरस मिस्‍लाल दाखमधखान खाबा दिले।

मातुन उहाँए नि खाल्‍कि।

२४ ताहार बाद अम़ा इसुडक क्रुसत टाङले।

आर काहाँर बाख्रा कुनखान नुआँ परेचे कहए चिट्ठा गिराए इसुर नुआँला बान्‍डा कर्ले।

२५ अम़ा उहाँक क्रुसत टाङरखुना बेहानकार न बजिस्‍ले।

२६ आर उहाँर खिलापत क्रुसत टाङाल दुसिया पाटिखानत लिखाल छिले:

“यहुदिलार राजाड”

२७ सिपाहिला इसुर सङे दुइडा डाकोकअ क्रुसत टाङले,

एक झनाक उहाँर दाहिना बिति आर एक झनाक उहाँर बायाँ बिति।

२८ आर इड से धर्मसास्‍त्रत लिखाल इड बचन पुरा हले,

“उहाँक अपराधिलार गेन्‍तित राखागेल।”

२९ जाहाँए जाहाँए इसुर बगल दे जाकि,

अम़ा मुथा टेम्‍काते हेनङ कहए उहाँर खिताल कर्कि,

“आरे,

मुन्‍डिलड भाङिए तिन दिनत बेनाबार लोक तुहें ने!

३० ले क्रुसखान से नाम़िए आप्‍नाक बचा।”

३१ अइनङ करे मुल पुजारुकला आर सास्‍त्रिला आपसत हेनङ कहते इसुर खिताल करेल्‍कि,

“याहाँए पोरक त बचाले मातुन आप्‍नाक बचाबा नि पार्बे!

३२ इस्राएलेर राजा,

ख्रिस्‍टट क्रुसखान से नाम़िए आसोक तने हामा उहाँक देखिए बिस्‍वास करिम्‍किन।”

तने इसुर सङे क्रुसत टाङाल लोकलाउ उहाँर खिताल करेल्‍कि।

इसुर मिर्तु

मत्ति २७:४५-५६; लुका २३:४४-४९; युहन्‍ना १९:२८-३०

३३ बार से तिन बजे तलिक गटेखान देस आन्‍धार हए गेले।

३४ तने तिन बजे इसुड कान्‍ढाल काटिए कहले,

“एलोइ,

एलोइ लामा सबखथानि?

 ”

जाहाँर माने हए,

“हे मोर परमेस्‍वर,

हे मोर परमेस्‍वर, तुइँ मोक कियाँ त्‍यागि दिचिस? ”

३५ बगलत थार हए रहबार लोकलार मइधे काहुँ काहुँ इड काथा सुनिए कहले,

“देख!

याहाँए एलियाडक डाकाचे!”

३६ तने एक झन दउरिए जाए एकखान स्‍पन्‍ज खाट्टा मधखानत थप्‍काए गाङरोलेर लाकासित करे इसुडक खाबा दिते कहले,

“ले त देखि,

याहाँक नाम़ाबा एलियाड आसेचेक ने कि।”

३७ तने इसुड जोर से चेचाए प्रानड त्‍यागि दिले।

३८ आर मुन्‍डिलेर पार्दाखान उपर से हेंट तलिक चिरिए दुइखान हए गेल्‍कि।

३९ तने इसुर साम्‍ना साम्‍नि थार हए रहाल मुल सिपाहिड इसुडक हेनङ करे प्रान त्‍यागb कर्बा देखिए कहले,

“छेच्‍कारे,

इड लोक परमेस्‍वरेर पुत्र रहए!”

४० केबा झन बेर्छानि दुरे से इड घटना देखिए छिले।

अम़ार मइधे मरियम मग्‍दलिनिड,

छट याकुब आर योसेसेरc माअँ मरियमड आर सलोमिडउ रहए,

४१ इला बेर्छानि इसुड गालिलत रहबारेखुना से इसुर पाछु धरिस्‍ले आर उहाँर सेबा टहल करिस्‍ले।

हता इसुर सङे यरुसलेम से आसाल आरह भेलेला बेर्छानि रहए।

इसुर सोदघाट

मत्ति २७:५७-६१; लुका २३:५०-५६; युहन्‍ना १९:३८-४२

४२ उ दिना तियारिर दिन आर्थात बिस्राम दिनेर आगिला दिन रहए,

आर बेलाड सान हते चलिआस्‍बार कारन,

४३ अरिमाथियार योसेफट हुब करिए पिलातसेर ठिना गेले आर इसुर लासट माङले।

उहाँए माहा सभार एक झन माननिय सदस्‍य छिले आर आप्‍नउ परमस्‍वरेर राजेर आसपइरा देखिस्‍ले।

४४ इसुड एताखान जल्‍दि मरिगेल कहबार काथाड सुनिए पिलातसट छक खाए गेले।

तने उहाँए मुल सिपाहिडक डाकाए पुछारि कर्ले,

“इसुड कि छेच्‍कारे मरि गेले?”

४५ मुल सिपाहिर मुखे इसुड मरि गेले कहबार पुस्‍टि हए जाबार बाद पिलातसट योसेफटक इसुर लासट लेजाबा देदिले।

४६ तने योसेफट एकखान मिहिन काप्रा किन्‍ले आर इसुर लासटक नाम़ाए काप्राखान दे लल्‍पटाले।

तने चाट्टानखान काटिए बेनाल एकटा कोबोरत लेजाए राख्‍ले।

ताहार बाद उहाँए एकटा बिराट पाथल गडबरडुवाए आनिए कोबोरेर मुखखान बन करि दिले।

४७ इसुडक जेइखान ठाअँत राखिसेल्‍कि उखान ठाअँ मरियम मग्‍दलिनि आर योसेसेर माअँ मरियमडउ देखिस्‍ले।

b 

१५:३९ कोए कोएला पान्‍डुलिपित ‘चेचाए प्रान त्‍याग कर्बा देखिए ’कहबार लिखाल छे।

c 

१५:४० अधिक जानकारिर ताने देखन।(मर्कुस ६:३)

इसुर पुनरुत्‍थान

मत्ति २८:१-८; लुका २४:१-१२;युहन्‍ना २०:१-१०

१६

बिस्राम दिनड भेराए जाबार बाद मरियम मग्‍दलिनिड,

याकुबेर माअँ मरियमड आर सलोमिड इसुर देहाडत माखिए दिबार ताने मर मास्‍ला किन्‍ले।

२ हाप्‍तार प्रथम दिन बेहानेइ,

बेलाड उठतेइ अम़ा कोबोरटत गेले।

३ अम़ा आपसत बलाबलि करिस्‍ले,

“हामार ताने कोबोरेर मुखखान से पाथलड काहाँए लराए दिबे?”

४ मातुन अम़ा नजरट उठाए देख्‍ले ते पाथलड एक बिति गडबडुवाल छेक।

उड पाथल बिराट रहकि।

५ कोबोरटत ढुक्‍तेइ अम़ा धग नुआँ पिऩाल एकटा जामान लोकक दाहिना बिति बठाल देख्‍ले आर देखिए अम़ा चम्‍किए उठले।

६ मातुन उहाँए अम़ाक कहल्‍कि,

“छक ना खाअन,

तम़ा क्रुसत टाङाल नासरतेर इसुडक छाबेचन।

उहाँए जेअँत हए उठिच्‍कन।

उहाँए हेता नि छकन।

उहाँक राखाल ठाअँखान देख।

७ जाअ आर उहाँर चेल़ालाक आर पत्रुसटक कहए दन कि उहाँए तम़ार से आगुते गालिल जात्‍कन।

उहाँए तम़ाक कहाल अनुसार,

तम़ा उहाँक अइठिना लागाल पाबन।”

८ अम़ाक काप्‍नि छुटि गेइसल्‍कि आर अम़ा छक परिगेइस्‍ले ताहाते अम़ा कोबोरट से निक्‍लिए दउर मार्ले।

अम़ा काहाँरअ सङे बलासारा नि कर्ले कियाँकि अम़ा हाउ खाए गेइस्‍ले।

मरियम मग्‍दलिनिडक इसुर दर्सन

मत्ति २८:९-१०; युहन्‍ना २०:११-१८

९ हाप्‍तार पहिला दिन बेहानेइ,

जेअँत हए उठबार बाद,

इसुड प्रथमे मरियम मग्‍दलिनिरर ठिना प्रकट हल्‍कि जाहाँर भित्तर से इसुड सातटा भुत निक्‍लाइस्‍ले।

१० तने मरियमड जाए इड सामाद इसुर सङे रहबार लोकलाक सुनाए दिल्‍कि।

अम़ा उखुना बिलाप कर्ते आर कान्‍तेइ छिले।

११ मातुन जेइखुना अम़ा सुन्‍ले कि इसुड जेअँत हए उठिचे आर मरियमडर ठिना प्रकट हइचे ते अम़ाक इड काथार पत्‍यार नि हल्‍कि।

दुइ झना चेल़ाक इसुर दर्सन

लुका २४:१३-३५

१२ ताहार बाद इसुड अम़ार मइधेकार दुइ झना चेल़ाक भिन रुपत देखा दिल्‍कि।

उखुना अम़ा गाअँडर बिति जाते रहए।

१३ तने अम़ा घुरिए आसिए बाकिला चेल़ाक इड घटना सुनाल्‍कि मातुन अम़ा अम़ारअ काथालार पत्‍यार नि करेल्‍कि।

एगार झना चेल़ाक इसुर दर्सन

मत्ति २८:१६-२०; लुका २४:३६-४९; युहन्‍ना २०:१९-२३; प्रेरित १:६-८

१४ पाछुत जेइखुना अम़ा खाते रहए,

इसुड उ एगार झना चेल़ार ठिना प्रकट हल्‍कि।

अम़ार अबिस्‍वास आर मनेर कठोरपुनार कारन इसुड अम़ाक धम्‍काए लिल्‍कि,

कियाँकि जेअँत हए उठर बाद उहाँक देख्‍बार लोकलार काथालात अम़ा बिस्‍वास नि करिस्‍ले।

१५ तने उहाँए अम़ाक कहल्‍कि,

“गटेखान संसारत जाअ आर गटेड सृस्‍टिक सुसामाद प्रचार कर।

१६ जाहाँए बिस्‍वास कर्बे आर बप्‍तिस्‍मा लिबे उहाँए उद्धार पाबे,

मातुन जाहाँए बिस्‍वास नि कर्बे उहाँए दन्‍डेर भागिदार हबे।

१७ बिस्‍वास करालार सङे इला चिऩ हबे मोर नाअँत अम़ा भुतलाक निक्‍लाबे।

अम़ा नायाँ नायाँ भासात बल्‍बे।

१८ अम़ा साँपलाक पक्रिबे आर कोए जानमारा बिक खालउ अम़ार कुछु हान्‍ति नि हतेक।

अम़ा बेमारिलार पर हात राख्‍बे आर बेमारिला संअ हबे।”

इसुर सर्ग उठानि

लुका २४:५०-५३; प्रेरित १:९-११

१९ तने अम़ार सङे बलाल हए जाबार बाद प्रभु इसुडक सर्गत उठाए लिल्‍कि आर उहाँए परमेस्‍वरेर दाहिना बिति बठबे।

२० ताहार बाद चेल़ाला जाए चारह बिति प्रचार कर्बा धर्ले।

प्रभुड अम़ार सङे काम कर्ते रहल्‍कि आर चिऩर कामलार पाए अम़ार बलाल बचनलाक सत्य प्रमानित कर्ते गेल्‍कि।

लुकार

सुसामाद

परिचय

लुकाड एक झन बइध आर पावलेर घनिस्‍ट सहयोगि रहए (कल  ४:१४)। लुकाड बाठे एइखान सुसामादेर कितापे नि मातुन “प्रेरितलार काम" कहबार कितापखानअ लिखिचे (लुका  १:१-४; प्रेरित  १:१-२)। पावलेर दस्रा आर तेस्रा प्रचार पइरार क्रमत ग्रिस आर टर्कित जाबारखुना कोए कोएला गाअँत लुकाडउ उहाँर सङे गेइस्ले (प्रेरित  १६:१०;  २०:६)।पावलेर रोम जाबार अन्‍तिम सुमुन्‍दरेर पइरात लुकाडउ उहाँर सङे छिले (प्रेरित  २७:१-२)। पावलडक रोमेर कइदत रहबारखुना, लुकाड उहाँर सेबा टहल करिस्‍ले (२  तिमोथि  ४:११)। ताहाते लुकाड बाठे ख्रिस्‍टियन बिस्‍वासेर जलमेर बिसयत नि लिखे मातुन आप्‍नउ उड बिस्‍वासत सहभागि हइस्‍ले।

मत्तिड आप्‍ने यहुदि हबार कारन खास करे उहाँए यहुदिलार ताने लिख्‍ले। मातुन लुकाड ग्रिक (युनानि) छिले ताहाते उहाँए आप्‍नार सुसामादखान खास करे परजातियाला आसानि से बुझोक कहए लिखिचे। इखान सुसामाद लिख्‍बारखुना, लुकाडर सङे मर्कुसेर लिखाल सुसामादेर एकखान पान्‍डुलिपिअ छिल्‍कि (मर्कुसेर सुसामादखान आगुतेइ लिखाल गेइस्‍ले कहए बिस्‍वास कराल जाचे।) ताहाते लुकाड आप्‍नार सुसामादखानत मर्कुसेर लिखाल भेलेला काथा दहराए लिखिचे। मर्कुसेर लिखाल काथालार छुट्टा, लुकाड आप्‍नार सुसामादखानत भेलेला काथा जरा दिए लिखिचे। आप्‍नार सुसामादखानत उहाँए मत्तिरअ लिखाल केबाडा काथा सम्‍ठिचे। आर कोए कोएला काथा बाठे लुकार सुसामादखानते पाचि। ध्‍यान दिबार मुल काथा एइड कि लुकाड सुधाए बइधे नि, मातुन एकटा खाँटि इतिहासकारअ रहए। इखान कितापत आर “प्रेरितलार काम" कहबार कितापखानतअ लुकाड बाडा हुँसियारि से बिस्‍तार भाबे छट छट भेलेला सत्‍य इतिहासिक काथा लिखिचे। लुकार लिखाल काथाला आरह भेलेला इतिहासिक कितापेर आर बइग्यानिक अनुसान्‍धानेर माध्‍यम से सत्‍य कहए प्रमानित हइचे। ख्रिस्‍टेर सुसामादड कोए एकटा लोकेर कल्‍पनार काथा नि हए, मातुन पुरापुरि भाबे एकटा सत्‍य आर इतिहासेर काथा हए। लुकाड आप्‍नार सुसामादखान कुन सालत लिखिस्‍ले कहए किटानि नि छे। बाइबलेर भेलेला बिद्वान बिचार करेचे कि, लुकार सुसामादखान इ.सं.  ६५-७० त लिखाल गेइस्‍ले।

रुपरेखा

परिचय १: १-४

बप्‍तिस्मा दुवा युहन्‍ना आर इसुर जलम आर बालक काल १:५-२:५२

इसुर बप्‍तिस्मा आर परिक्छा 3:२१-४:१३

गालिलत इसुर सार्बजनिक सेबकाइ ४:१४-९:५०

गालिल से यरुसलेम तलिक ९:५१-१९:२७

आप्नार आखिरि दिनलात इसुड यरुसलेमत ९:२८-२३:५६

प्रभुर पुनरुत्थान, प्रकटिकरन आर सर्गरोहन २४:१-५३

लुकार

सुसामाद

१

हे माहा महिम थियोफिलस,

हामार बिचत घटाल घटनालार बिबरनाला जर कर्बार जुम्‍मा भेलेला झना लिचे।

२ इला बिबरन हामाक अम़ाए सँपि दिले जाहाँए कि इला सुरुए से आप्‍नार नजरे देखिस्‍ले आर बचनेर घोसना करिस्‍ले।

३ ताहाते सुरुए से खुटियाए खुटियाए गटेला काथा अनुसान्‍धान करिए मोक तोर ताने साँकि से लिख्‍बार मन गेले,

४ जेसे जेइला काथा तुइँ सुनिचिस उलार खाँटि सत्‍यताड जान्‍बा पारिस।

बप्‍तिस्‍मा दुवा युहन्‍नार जलमेर घोसना

५ हेरोदड यहुदियार राजा रहते,

अबिया नाएर दलत जकरिया कहबार एक झना पुजारुक रहए।

उहाँर घर्निड हारुन बंसेर रहकि,

जाहाँर नाअँ एलिसिबा रहकि।

६ अम़ा दनह झना परमेस्‍वरेर नजरत धर्मि रहए आर प्रभुर गटेला आग्‍या आर बिधिबिधान अनुसार चले।

७ अम़ार कोए सान्‍तान नि रहकि कियाँकि एलिसिबाड बान्‍झि रहए आर अम़ार दनह झनारे बयसखान बेताल ढलि गेइसेल्‍कि।

८ एक फेक,

आप्‍नार दलेर पालित जकरियाड परमेस्‍वरेर साम्‍नात पुजारुकेर काम कर्ते रहए,

९ उखुनकार पुजारुकलार चलन अनुसार,

प्रभुर मुन्‍डिलत ढुकिए धुप धुम्‍ना चऱाबार चिट्ठा जकरियार नाअँत परिसेल्‍कि।

१० धुप धुम्‍ना चऱाबारखुना,

लोकेर एकखान भिर बाहार बिति प्रार्थना करिसेल्‍कि।

११ आर प्रभुर एकटा सर्गदुत धुप धुम्‍ना चऱा बेदिडर दाहिना बिति प्रकट हल्‍कि।

१२ जकरियाड सर्गदुतटक देखिए भय खाए गेल आर उहाँक डर ढुकि गेल्‍कि।

१३ मातुन सर्गदुतट उहाँक कहल्‍कि,

“डर ना खा जकरिया!

कियाँकि परमेस्‍वरट तोर प्रार्थनाड सुनिचोक आप तोर घर्नि एलिसिबाड एकटा बेटा जलम दितोक।

आर तुइँ उहाँर नाअँ युहन्‍ना धराइस।

१४ उहाँर जलमत तम़ा आनन्‍द आर सुख पाबन आर भेलेला झना खुसि मानाबे,

१५ कियाँकि उहाँए प्रभुर नजरत माहान हबे।

उहाँए दाखमध नि खाबे नाते कोए मधपान कर्बे,

आर उहाँए माएर कोखटए से पबित्र आत्‍मा दे भरपुर रहबे।

१६ भेलेला इस्राएलिक उहाँए आप्‍नार प्रभु परमेस्‍वरेर बिति घुराबे।

१७ बापलार मनलाक छुवालार बिति घुराबा,

छेच्रालाक धर्मिलार बुद्धिर बिति घुराबा आर प्रभुर पसिनेर प्रजा तियारि कर्बा उहाँए एलियार लाखा आत्‍मा आर सक्‍तित प्रभुर आगु आगु जाबे।”

१८ तने जकरियाड सर्गदुतटक कहल्‍कि,

“इड काथा मुइँ केनङ करे पत्‍याम?

कियाँकि मुइँ त बुऱा हए गेइचु आर मोर घर्निर बयसखानअ ढलिगेइचे।”

१९ तने सर्गदुतट जकरियाडक उत्रा दिल्‍कि,

“मुइँ परमेस्‍वरेर साम्‍नात थार रहबार गाब्रिएल हउ।

मोक तोर सङे गप कर्बा आर इड खुसिर सामाद कहबा उहाँइ पाठाइचे।

२० देखेक,

तुइँ मोर काथालार पर बिस्‍वास नि कर्लो जेइला काथा कि आप्‍नार समयत पुरा हबे कर्बे ताहाते इड काथा पुरा नि हबार तलिक तुइँ गेरा हए रहबो आर बल्‍बा नि पार्बो।”

२१ उखुना बाहार बिति गटे लोकला थामिए छिले,

आर जकरियाड कियाँ एताखान देरि कर्ले कहए लोकला छक परिगेइस्‍ले।

२२ मुन्‍डिलड से बाहार निक्‍लिबार बाद जकरियाड अम़ार सङे बल्‍बा नि पार्ले ताहाते लोकला बुझि फेकाले कि,

याहाँए मुन्‍डिलत कुछु दर्सन पाबा पाए।

तने उहाँए अम़ाक इसारा कर्बा धर्ले आर गेराए हए रहले।

२३ आर उहाँए पुजारुकेर आप्‍नार सेबार कामखान पुरा हबार बाद घर गेले।

२४ कुछु समय बाद उहाँर घर्नि एलिसिबाड गर्भबति हल्‍कि आर उहाँए हेनङ सँचिए पाँच महिना भरे नुकाए रहल्‍कि,

२५ “आखिरत प्रभुड मोर पर अनुग्रह देखाबे कर्ले आर लोकलार बिच से मोर कलंकखान हटाबे कर्ले!”

इसुर जलमेर घोसना

२६ एलिसिबाड गर्भबति हबार छटमा महिनात,

परमेस्‍वरट गब्रिएल सर्गदुतटक गालिलेर नासरत नाएर नगरखानत,

२७ एकटा आकुवारिर ठिना सामाद दिबा पाठाले आर उहाँर मन चुक्‍ति दाउदेर घरानार योसेफ नाएर लोकटर सङे हइसेल्‍कि।

उड आकुवारिर नाअँ मरियम रहकि।

२८ तने सर्गदुतट उड आकुवारिर ठिना आसिए कहले,

“हे कृपा पात्र,

बन्‍दगि!

प्रभुड तोर सङे छोक।”

२९ मातुन इड काथा सुनिए मरियमड अक्‍चकाए गेले आर मने मने सँच्‍ले,

इड केनङ भक्‍ति कहए!

३० सर्गदुतट मरियमडक फेर कहल्‍कि,

“डर ना खा मरियम,

कियाँकि तुइँ परमेस्‍वरेर कृपा पाइचिस।

३१ आप देखेक,

तुइँ गर्भबति हबो आर एकटा पुत्र जलम दिबो,

उहाँर नाअँ तुइँ इसु राखिस।

३२ उहाँए माहान हबे,

आर उहाँक सर्बोच्‍च परमेस्‍वरेर पुत्र कहाल जाबे।

आर प्रभु परमेस्‍वरट उहाँक उहाँर पुर्खा दाउदेर सिंहासनखान दितेक।

३३ उहाँए याकुबेर घरानाडर पर सदाकाल राज कर्बे आर उहाँर राजखान केधउ ओर नि हतेक।”

३४ मातुन मरियमड सर्गदुतटक कहले,

“इड काथा केनङ करे हबे कियाँकि मुइँ त आकुवारिए छु?”

३५ तने सर्गदुतट उहाँक उत्रा दिल्‍कि,

“पबित्र आत्‍माड तोर पर नाम़्तोक आर सर्बोच्‍च परमेस्‍वरेर सक्‍तिर छियाँखान तोर पर पर्तोक,

अइताने जलम लिबार पबित्र छुवाडक परमेस्‍वरेर पुत्र कहाल जाबे।

३६ आर देखेक तोर आप्‍नाति बाइ एलिसिबाडउ बुऱालि कालत गर्भधारन करिचे आर गर्भत छ महिनाकार बेटा छुवाड छेक,

जाहाँक लोकला बान्‍झि कहकि।

३७ कियाँकि परमेस्‍वरेर ताने असम्‍भब कहबार कुछु नि छे।”

३८ तने मरियमड कहले,

“देखेक,

मुइँ प्रभुर गुलाम,

तोर कहाल काथाड मोर पर पुरा होक।”

तने सर्गदुतट उहाँर ठिना से चलि गेले।

मरियम आर एलिसिबार भेट

३९ ताहार बाद मरियमड साजिए पालिए होकोर दोकोर करे यहुदिया प्रान्‍तेर पाहारेर एकटा गाअँत गेले।

४० आर जकरियार घरत जाए एलिसिबाडक बन्‍दगि कर्ले।

४१ मरियमेर बन्‍दगिड सुन्‍तेइ एलिसिबार कोखेर छुवाड उछलिए उठेल्‍कि आर एलिसिबाड पबित्र आत्‍मा से भरपुर हए गेले।

४२ तने एलिसिबाड गोग दे कहले,

“बेर्छानिलार मइधे तुइँ धन्‍य हइस आर तोर कोखेर फलड धन्‍य हकु!

४३ मोर पर केनङ करे हेनङ अनुग्रह हले ते मोर प्रभुर माअँड मोर ठिना आस्‍ले?

४४ देखेक,

तोर बन्दगिड मोर कानडत पर्तेइ,

मोर कोखेर छुवाड खुसि से उछलिए उठले।

४५ तुइँ केनङ धन्‍य बेर्छानि ते प्रभुर कहाल काथाड पुरा हतोक कहए बिस्‍वास कर्लो।”

मरियमेर गिदाल स्‍तुति गान

४६ तने मरियमड कहले,

“मोर प्रानड प्रभुर महिमा करेचे।

४७ आर मोर आत्‍माड मोर मुक्‍तिदाता परमेस्‍वरेर प्रति खुसि मानाचे,

४८ कियाँकि उहाँए आप्‍नार आमान्‍सि

गुलामडर पर दया देखाले।

आप भबिस्‍यर गटे पुस्‍तार

लोकला मोक धन्‍य कहबे।

४९ कियाँकि सर्बसक्‍तिमान परमेस्‍वरट

मोर ताने माहान काम करिचे,

उहाँर नाअँड केनङ पबित्र!

५० उहाँर भय राख्‍बार लोकलार

पर उहाँर कृपाखान पुस्‍तार पुस्‍ता तलिक रहबे।

५१ उहाँए आप्‍नार बाहाँर बल

प्रकट करिचे आर मन

गुमानिलाक छिर्याछिट करि दिचे।

५२ उहाँए सक्‍तिसालिलाक अम़ार सिंहासनला से गिराइचे,

मातुन आगेन्‍तिर लोकलाक उपर उठाइचे।

५३ उहाँए भोकाल लोकलाक

असल चिज दे परिपुरन करिचे,

आर धनिलाक उहाँए खालिया हाते पाठाइचे।

५४ उहाँए हामार पुर्खालार सङे

जेइड प्रतिग्‍या करिस्‍ले,

अइ अनुसार आप्‍नार सेबक

इस्राएलडक सहजोग करिचे।

५५ उहाँए अब्राहाम आर उहाँर गटे सान्‍तानलार पर,

सदाकाल कृपा देखाबार काथाड फम पाइचे!”

५६ तने मरियमड एलिसिबार सङे करिप तिन महिना तलिक रहए घुरिए आप्‍नार घर आस्‍ले।

बप्‍तिस्‍मा दुवा युहन्‍नार जलम

५७ आप एलिसिबार गर्भेर दिनमास पुगि जाबार बाद उहाँए एकटा बेटा छुवाक जलम दिले।

५८ परमप्रभुड एलिसिबार पर बार्का कृपा देखाल्‍कि कहए सुनिए एलिसिबार अर्सिया पर्सियाला आर गुतियाला एलिसिबार सङे खुसि मानाले।

५९ आर आठमा दिनत अम़ा छुवाडर खतना कर्बा आसेल्‍कि आर छुवाडर नाअँ अम़ा उहाँरे बापेर नाअँडर लाखा जकरिया राख्‍बा छाबिसेल्‍कि,

६० मातुन उहाँर माअँड कहल्‍कि,

“नि,

याहाँर नाअँ युहन्‍ना राख्‍बा लागे।”

६१ अम़ा उहाँक कहल्‍कि,

“तम़ार गुतियालार मइधे इड नाअँ काहाँरअ त छेबे नि करेच्‍कन!”

६२ तने अम़ा उहाँर बापटक इसारार पर तुइँ याहाँर नाअँ कि राख्‍बो?

कहए पुछारि कर्ले।

६३ तने जकरियाड एकखान पाटि माङिए “याहाँर नाअँ युहन्‍ना” कहए लिखिए दिले।

आर अम़ा साभाउ छक परि गेले।

६४ अइसाथ जकरियार मुखखान खुलि गेल्‍कि आर बलिड फुटि गेल्‍कि तने उहाँए परमेस्‍वरेर जयजयकार कर्बा धर्ले।

६५ आर अम़ार लगेपासे रहबार गटे लोकलार भित्रत डर ढुकि गेल्‍कि आर यहुदियार गटेखान पाहारि इलाका भरे इड घटना चार्चा हबा धरेल्‍कि।

६६ इड काथा सुन्‍बार गटे लोकला,

इड छुवा पाछुत केनङ हतेक कहए आप्‍नार मनलात पाङियाबा धर्ले कियाँकि छुवाडर पर प्रभुर हातखान रहकि।

जकरियार अगमबानि

६७ छुवार बाप जकरियाड पबित्र आत्‍मा से भरपुर हए अगमबानि बल्‍बा धर्ले,

६८ “इस्राएलेर प्रभु परमेस्‍वरट धन्‍य होक

कियाँकि उहाँए आसिए आप्‍नार लोकलार उद्धार करिचे।

६९ उहाँए हामार ताने आप्‍नार सेबक दाउदेर घरानात

एकटा सक्‍तिसालि मुक्‍तिदाता थार करिचे,

७० जेनङ कि उहाँए सुरुए से

आप्‍नार पबित्र अगमक्‍तालार मुखे बलिस्‍ले,

७१ जेसे हामा आप्‍नार दुस्‍मनला

से आर हामाक घिन कर्बार साभार हात से उद्धार पाइ।

७२ हामार पुर्खालाक कृपा देखाबार ताने

आर आप्‍नार पबित्र कारालड

फम राख्‍बार ताने उहाँए कबुल करिस्‍ले।

७३ उहाँए हामार पुर्खा अब्राहामेर

सङे एइड कारन से सत खाइस्‍ले,

७४ जेसे हामा दुस्‍मनलार हात से

आजाद हइ आर बेडर से

७५ उहाँर साम्‍ना आप्‍नार जिबन भर

पबित्रतात आर धार्मिकतात उहाँर सेबा कर्बा पारि।

७६-७७ आर तुइँ रे छुवा,

सर्बोच्‍च परमेस्‍वरेर अगमबक्‍ता काहालाबो।

पाप छेमार पाए मुक्‍ति पाबन

कहए उहाँर लोकलाक ग्‍यान दिबा

तुइँ प्रभुर ताने दामाल तियारि कर्बा उहाँर आगु आगु जाबो।

७८ हामार परमेस्‍वरेर मधुर कृपार

कारन सर्ग से उठति सुरुजेर

ओजोतखान हामार पर पर्बे,

७९ जेसे आन्‍धार आर मिर्तुर छियाँत

रहबार लोकला ओजोत पाओक आर

हामार डेगलाक सान्‍तिर दामालत लेजाओक।”d

८० तने छुवाड बार्त़े आर आत्‍मात बरियो हते गेले आर इस्राएलिलार आगुति देखारत नि हबार तलिक उहाँए निधुवा पाथारते रहले।

d 

1:79 यस 9:2 कोए कोएला पान्डुलिपित इड पद नि छे।

इसुर जलम

मत्ति १:१८-२५

२

उखुना कइसर अगस्‍टसट आप्‍नार गटेखान साम्राज्‍यर जनगनना लिबार राज आग्‍या दिले।

२ कुरेनियसट सिरियार बड हाकिम रहबार खुना लुवाल इड पहिला जनगनना रहए।

३ तने साभाउ नाअँ लिखाबा आप्‍ना आप्‍नि नगरत गेले।

४ योसेफटउ गालिल प्रान्‍तेर नासरत नगर से यहुदिया प्रान्‍तेर बेथलेहेम नाएर दाउदेर नगरत नाअँ लिखाबा गेले कियाँकि उहाँए दाउदेर घराना आर बंसेर रहए।

५ उहाँए नाअँ लिखाबा आप्‍नार सङे मनचुक्‍ति कराल पुवाति मरियमडकअ सङे लिए गेले।

६ जेइखुना अम़ा बेथलेहेमते छिले अइखुना मरियमेर छुवा हबार बेला हए गेल्‍कि।

७ तने उहाँए हता आप्‍नार सिरह बेटाडक जलम दिले आर उहाँक नुआँला दे लल्‍पटाए नादडत थाकाले कियाँकि अम़ार ताने धर्मसालात रहबार ठाअँ नि छिल्‍कि।

लखुवालला आर सर्गदुतला

८ अइखान इलाकात पाथारत लखुवालला सान करे भेरालार पाहारा कर्ते रहए।

९ प्रभुर एकटा सर्गदुत अम़ार ठिना देखा दिल्‍कि आर अम़ार चारह बिति प्रभुर महिमाखान जऩाक करि दिल्‍कि,

सेने लखुवाललाक डर लागि गेल्‍कि।

१० तने सर्गदुतट अम़ाक कहल्‍कि,

“डर ना खाअ,

देख!

मुइँ तम़ाक बाडा आनन्‍देर सुसामाद सुनाच्‍कन,

इड आनन्‍देर सामाद गटे लोकलार ताने हए,

११ आझि दाउदेर नगरत तम़ार ताने एकटा मुक्‍तिदातार जलम हइचे आर उहाँइ ख्रिस्‍ट प्रभु हए।

१२ तम़ार ताने चिऩ एइड हत्‍कन,

तम़ा एकटा छुवाक नुआँ दे लल्‍पटाए नादडत थाकाल लागाल पाबन।”

१३ तने आच्‍काए उड सर्गदुतेर सङे सर्गेर सेनालार एकटा बार्का दल हेनङ कहए परमेस्‍वरेर प्रसांसा कर्ते प्रकट हले,

१४ “सर्बोच्‍चत परमेस्‍वरेर महिमा

आर पृथिमित जेइला लोकेर पर उहाँए खुसि छे,

अम़ा सान्‍ति पाओक!”

१५ सर्गदुतला अम़ार ठिना से सर्ग चलि जाबार बाद लखुवालला एक आपसत कहले,

“चल,

हामा बेथलेहेम जाए हता घटाल घटनाड आर्थात प्रभुड हामाक बाताल काथाड देखि।”

१६ अम़ा होकोर दोकोर करे गेले।

आर मरियम आर योसेफटक लागाल पाले आर छुवाड नादडत थाकाल छिल्‍कि।

१७ जेइखुना लखुवालला छुवाडक देख्‍ले ते,

उड छुवार बिसयत जेइला काथा अम़ाक कहाल गेइसेल्‍कि,

उला काथा छुवाल माअँ बापलाक सुनाए दिले।

१८ आर लखुवाललार काथाला सुनिए साभाउ छक खाए गेले।

१९ मातुन मरियमड गटे काथाला मनते चापिए राख्‍ले।

२० आर सर्गदुतेर कहाल गटे काथाला हबा देखिए सुनिए लखुवालला परमेस्‍वरेर महिमा आर जयजयकार कर्ते घुरिए आस्‍ले।

इसुर नाअँ राखानि

२१ जलमेर आठमा दिन पुरा हए जाबार बाद छुवाडक खतना कर्बारखुना छुवाडर नाअँ इसु धराल गेले,

उड नाअँ सर्गदुतट उहाँक गर्भत रहबार आगुते दिसेल्‍कि।

मुन्‍डिलत इसुर अर्पन

२२ जेइखुना मोसार बिधान अनुसार सुद्ध हबार दिनड आसेल्‍कि ते योसेफट आर मरियमड छुवाडक प्रभुर ठिना अर्पन कर्बार ताने यरुसलेमत आन्‍ले।

२३ कियाँकि प्रभुर बिधानत लिखाल छे,

“प्रथमे जल्‍मिबार हरेकटा बेटा छुवाक प्रभुर ताने अर्पन कराल जाओक।”b

२४ प्रभुर बिधानत कहाल अनुसार अम़ा “एक जरि घुगु बा दुइडा पेरोर बाच्‍चा” चऱाबा आस्‍ले।

२५ उखुना यरुसलेमत सिमियोन नाएर एक झना लोक रहए।

उहाँए इस्राएल जातिर उद्धारेर आसपइरात रहबार धर्मि आर परमेस्‍वरेर भगत रहए आर उहाँर सङे पबित्र आत्‍माड रहकि।

२६ उहाँए पबित्र आत्‍मार पाए प्रकास पाइस्‍ले कि,

प्रभुर ख्रिस्‍टटक नि देख्‍बार तलिक उहाँए नि मर्बे।

२७ तने उहाँए पबित्र आत्‍मार प्रेरना पाए मुन्‍डिलेर भित्रत आस्‍ले।

जेइखुना इसुर माअँ बापला बिधानेर बिधिला पुरा कर्बार ताने छुवा इसुडक मुन्‍डिलेर भित्रत आन्‍ले ते,

२८ सिमियोनड इसुडक आप्‍नार कलाखानत लिए परमेस्‍वरटक धन्‍यबाद दिए कहले,

२९ “आप,

हे प्रभु,

तुइँ आप्‍नार बचन अनुसार

आप्‍नार सेबकटक सान्‍ति से बिदा दे।

३० कियाँकि मोर चखुला तोर उद्धारट देखि फेकाइचे,

३१ जेइड उद्धार तुइँ गटे लोकलार साम्‍नात तियारि कर्लो,

३२ इड उद्धार परजातियालाक तोर इच्‍छाड

प्रकट कर्बार ओजोत आर तोर

प्रजा इस्राएलेर महिमार काथा हए।”

३३ सिमियोनडक इसुर बिसयत हेनङ कहबा सुनिए इसुर माअँ बापला छक खाए गेले।

३४ तने सिमियोनड अम़ाक आसिर्बाद दिए छुवार माअँ मरियमडक कहले,

“देखेक,

इड छुवा इस्राएलत भेलेला झनार पतन आर उत्‍थानेर ताने बिछाल गेइचे।

याहाँए एकटा हेनङ चिऩ हबे जाहाँर खिलापत भेलेला झना बल्‍बे,

३५ आर भेलेला झनार मनेर बिचारला प्रकट हबे।

आर तेरुवालखान दे तहँर हृदयड घुपा जातोक।”

३६ आसेर कुलेर फनुएलेर बेटि,

हन्‍ना नाएर एक झन अगमबादिनि बुऱि रहए।

उहाँए बेहा करिए आप्‍नार घरेर लोकटर सङे बाठे सात बच्छर सङे छिले।

३७ आर रान्‍डियानि हबार उखुना उहाँर चउरासि बच्छर हए गइसेल्‍कि।

उहाँए परमेस्‍वरेर मुन्‍डिलड छरिए कोए ठिना नि जाए बुरु उपास आर प्रार्थनात रहए दिन रात आराधना करे।

३८ ठिक अइखुना उहाँउ हता आसिए परमेस्‍वरटक धन्‍यबाद चऱाले आर यरुसलेमेर उद्धारेर आसपइरा देख्‍बार साभाक उड छुवार बिसयत बाताले।

इसुर नासरत घुरानि

३९ प्रभुर बिधान अनुसार गटे कामला करा हए जाबार बाद अम़ा गालिलेर आप्‍नार नगर,

नासरत घुरिए आस्‍ले।

४० ताहार बाद छुवाड बार्त़े,

बरियो हते आर बुद्धित भरपुर हते गेले।

आर उहाँर पर परमेस्‍वरेर कृपा रहकि।

टेटन इसुर साबाल जाबाफ

४१ निस्‍तार पाब्‍निरखुना इसुर माअँ बापला हर साल यरुसलेम जाए।

४२ जेइखुना इसुड बार बच्छरेर हल्‍कि ते,

अम़ा पाब्‍नि मानाबा हर सालकार लाखा यरुसलेम गेले।

४३ पाब्‍निड ओर हए जाबार बाद जेइखुना अम़ा घुरिए घर आसिस्‍ले ते,

टेटन इसुड यरुसलेमते रहए गेल्‍कि मातुन उहाँर माअँ बापला इड काथार भाने नि कर्ले।

४४ इसुड जेरहडते रहबा पाए कहबार सँचिए अम़ा एक दिनकार पइराखान पार हले,

तने उहाँक अम़ा आप्‍नाति आर चिऩाजाना लोकलार बिचत छाब्‍बा धर्ले।

४५ मातुन नि पाले,

ताहाते अम़ा उहाँक छाब्‍ते छाब्‍ते फेर घुरिए यरुसलेम गेले।

४६ अन्‍तिमत तिन दिन बाद अम़ा उहाँक मुन्‍डिलडत सास्‍त्रेर पंडितलार बिचत बठिए अम़ार काथाला सुन्‍ते आर अम़ाक साबाल कर्ते लागाल पाले।

४७ जाहाँए जाहाँए उहाँर बुझ्‍बार सक्‍तिखान देख्‍ले आर उत्राला सुन्‍ले,

अम़ा साभाउ छक खाए गेले।

४८ उहाँक देखिए उहाँर माअँ बापलाउ अचम्‍भित हए गेले आर उहाँर माअँड बलिए उठले,

“बेटा!

तुइँ हामार सङे हेनङ कियाँ कर्लो?

देखेक त तोर बाउड आर मुइँ हाइँ फुइँ कर्ते तोक माम्‍लि नि छाब्‍न!”

४९ तने इसुड अम़ाक कहल्‍कि,

“तम़ा मोक कियाँ छाबिस्‍लन ते?

मोक आप्‍नार पितार घरत रहबा लागे कहए तम़ा कि जानिस्‍लन नि?”

५० मातुन उहाँर काथाड अम़ा बुझ्‍बा नि पार्ले।

५१ तने इसुड आप्‍नार माअँ बापलार सङे नासरत आस्‍ले आर अम़ार आग्‍याकारि हए रहबा धर्ले।

आर उहाँर माअँड इला गटेला काथा आप्‍नार मनत चापिए राख्‍ले।

५२ आर इसुड बुद्धित,

देहात,

परमेस्‍वर आर लोकेर कृपात बार्त़े गेले।

b 

२:२३ कोए कोएला पान्डुलिपित इड पद नि छे।

बप्‍तिस्‍मा दुवा युहन्‍नार प्रचार

मत्ति  ३:१-१२; मर्कुस  १:१-८; युहन्‍ना  १:१९-२८

३

कइसर तिबेरिअसेर सासन कालेर पन्‍द्रमा बच्छरत पन्‍तियस पिलातसट यहुदियार बड हाकिम,

हेरोदड गालिलेर सासक,

याहाँर भाइ फिलिपट इतुरिया आर त्राखोनितिसेर सासक आर लुसानियासट अबिलेनेर सासक छिले।

२ उखुना हन्‍नासट आर कइयाफाड माहा पुजारुक छिले,

अइखुना निधुवा पाथारत जकरियार बेटा,

युहन्‍नार ठिना परमेस्‍वरेर बचन आसेल्‍कि।

३ आर उहाँए यर्दन लदिर लगेपासेर गटेखान मुलुकत पाप छेमार ताने पास्‍चातापेर बप्‍तिस्‍मार प्रचार कर्ते गेल

४ जेनङ कि,

यसइया अगमबक्‍तार कितापखानत लिखाल छे,

“निधुवा पाथारत एक

झन गोग देचे,

‘प्रभुर ताने दामाल तियारि कर,

उहाँर डेगरट सोझ कर।

५ गटे खाता खुदिला

ढिपाल जाबे,

आर गटे पाहार पर्बतला काटिए एक

सामान कराल जाबे,

आर घेर्काघुर्कि दामालला सोझ कराल जाबे

आर खाता खुदिला सएर कराल जाबे।

६ आरतने गटे लोकला परमेस्‍वरेर मुक्‍तिड देख्‍बे’।”

७ ताहाते युहन्‍नार ठिना बप्‍तिस्‍मा लिबा आसाल भिरखानक उहाँए कहले,

“ए साँपेर छुवाला!

आस्‍बार क्रोधखान से पालाबा तम़ाक काहाँए चेताल्‍कन?

८ तम़ा पास्‍चाताप अनुसारेर फल फुलाअ आर इड काथा धरिए ना रहन कि,

‘हामार पिता अब्राहामड हए’ कियाँकि मुइँ तम़ाक कहच्‍कन परमेस्‍वरट यहला पाथल से अब्राहामेर ताने सान्‍तान थार कर्बा पारे।

९ आल़ाए कऱालिखान गाछेर गर्ऱाखानत परिगेइचे,

ताहाते असल फल नि फुलाबार हरेकटा गाछक काटिए अगिनत फेकाल जाबे।”

१० तने लोकला युहन्‍नाडक पुछारि कर्ले,

“हुनङहले हामा कि करि?”

११ उहाँए अम़ाक उत्रा दिले,

“जाहाँर सङे दुइखान जामा छे,

उहाँए नि रहबार लोकटक एकखान देदोक आर जाहाँर सङे खाबार छे उहाँए बाटिए खाक।”

१२ कर उठालाउ बप्‍तिस्‍मा लिबा आसेल्‍कि आर उहाँक पुछारि करेल्‍कि,

“गुरु!

हामा कि करि?”

१३ उहाँए अम़ाक कहले,

“तम़ा नियम से फाजुल कर ना उठान्।”

१४ सिपाहिलाउ उहाँक पुछारि करेल्‍कि,

“आर हामा,

हामा कि करि?”

आर उहाँए अम़ाक कहले,

“आत्‍याचार करिए आर नि हबार दुसियात गिराए काहाँकअ ना लुट बुरु आप्‍नारे दर्म़ालात सभुर कर।”

१५ लोकला ख्रिस्‍टेर आसपइरा देख्‍बार कारन साभाउ युहन्‍नाडए ख्रिस्‍ट हए ने कि कहए मनलात आरिघुरि करिस्‍ले।

१६ तने युहन्‍नाड साभाक उत्रा दिए कहले,

“मुइँ तम़ाक पानिर बप्‍तिस्‍मा दिचु मातुन मोर से अघिक सक्‍तिसालि एक झन आसेचे,

उहाँर जुत्तार बान्‍धनलाउ खुलाबार लाइक मुइँ नि छु।

उहाँए तम़ाक पबित्र आत्‍मा आर अगिनेर बप्‍तिस्‍मा दित्‍कन।

१७ उहाँर पाछ्रिबार कुलाखान उहाँरे हातत छेक।

उहाँए आप्‍नार दाउनिड असाए गहमलाक आप्‍नार बाखारित जर कर्बे मातुन कुटालाक उहाँए नि घेम्‍बार अगिनखानत जलाए दिबे।”

१८ एनङति आरह भेलेला उपदेस दिए लोकलाक युहन्‍नाड सुसामाद प्रचार कर्ले।

१९ मातुन सासक हेरोदड आप्‍नार भाइर मगि हेरोदियासटक कइना कर्बार कारन आर उहाँर कराल गटे दुस्‍ट कामलार कारन युहन्‍नाड उहाँक धम्‍काइसेल्‍कि।

२० ताहाते युहन्‍नाडक कइदत राखुवाए हेरोदड उला दुस्‍ट कामत आरह एकखान दुस्‍ट काम जरा दिले।

इसुर बप्‍तिस्‍मा

मत्ति  ३:१३-१७; मर्कुस  १:९-११

२१ जेइखुना गटे लोकला बप्‍तिस्‍मा लिस्‍ले,

ते इसुडउ बप्‍तिस्‍मा लिले आर जेइखुना उहाँए प्रार्थना कर्ते रहए,

ते सर्गखान खुलि गेल्‍कि,

२२ आर पबित्र आत्‍माड घुगुर लाखा देइहिक रुपत इसुर पर नाम़ेल्‍कि,

आर सर्ग से एकटा हेनङ गाला आसेल्‍कि,

“तुइँ मोर प्रिय पुत्र हइस,

तोर पर मुइँ बाडा खुसि छु।”

इसुर बंसाबलि

मत्ति १:१-१७

२३ इसुड आप्‍नार सेबार कामखान सुरु कर्बारखुना करिप तिस बच्छरकार रहए।

लोकला उहाँक योसेफेर बेटा कहए जान्‍कि।

योसेफट एलिर बेटा रहए।

२४ एलिड मत्तातेर बेटा,

मत्तातट लेबिर बेटा,

लेबिड मल्‍किर बेटा,

मल्‍किड यान्‍नार बेटा,

यान्‍नाड योसेफेर बेटा,

२५ योसेफट मत्ताथियासेर बेटा,

मत्ताथियासट आमोसेर बेटा,

आमोसट नहुमेर बेटा,

नहुमड इसलिर बेटा,

इसलिड नग्‍गइर बेटा,

२६ नग्‍गइड माथेर बेटा,

माथट मत्ताथियासेर बेटा,

मत्ताथियासट सेमेइनेर बेटा,

सेमेइनड योसेखेर बेटा,

योसेखट योदार बेटा,

२७ योदाड योआननेर बेटा,

योआननड रेसार बेटा,

रेसाड यरुबाबेलेर बेटा,

यरुबाबेलड सालतिएलेर बेटा,

सालतिएलड नेरिर बेटा,

२८ नेरिड मल्‍किर बेटा,

मल्‍किड अदिदर बेटा,

अदिदड कोसामेर बेटा,

कोसामड एलमादमेर बेटा,

एलमादमड एर बेटा,

२९ एरट यहसुर बेटा,

यहसुड एलिएजरेर बेटा,

एलिएजरट योरिमेर बेटा,

योरिमड मत्तातेर बेटा,

मत्तातट लेबिर बेटा,

३० लेबिड सिमियोनेर बेटा,

सिमियोनड यहुदार बेटा,

यहुदाड योसेफेर बेटा,

योसेफट योनामेर बेटा,

योनामड एल्‍याकिमेर बेटा,

३१ एल्‍याकिमड मलेआर बेटा,

मलेआड मिन्‍नार बेटा,

मिन्‍नाड मताथार बेटा,

मताथाड नातानेर बेटा,

नातानड दाउदेर बेटा,

३२ दाउदड इसेइर बेटा,

इसेइड ओबेदेर बेटा,

ओबेदड बोअजेर बेटा,

बोअजड सल्‍मोनेर बेटा,

सल्‍मोनड नहसोनेर बेटा,

३३ नहसोनड अम्‍मिनादाबेर बेटा,

अम्‍मिनादाबट आरामेरb बेटा,

आरामड हेस्रोनेर बेटा,

हेस्रोनड फारेसेर बेटा,

फारेसट यहुदार बेटा,

३४ यहुदाड याकुबेर बेटा,

याकुबड इसहाकेर बेटा,

इसहाकट अब्राहामेर बेटा,

अब्राहामड तेरहर बेटा,

तेरहड नाहोरेर बेटा,

३५ नाहोरट सरुगेर बेटा,

सरुगट रउर बेटा,

रउड पेलेगेर बेटा,

पेलेगट एबेरेर बेटा,

एबेरट सेलहर बेटा,

३६ सेलहड केनानेर बेटा,

केनानड अर्पछदेर बेटा,

अर्पछदड सेमेर बेटा,

सेमड नुहर बेटा,

नुहड लेमेखेर बेटा,

३७ लेमेखट मतुसेलहर बेटा,

मतुसेलहड हनोकेर बेटा,

हनोकट यरेदेर बेटा,

यरेदड महलालेलेर बेटा,

महलालेलड केनानेर बेटा,

३८ केनानड एनोसेर बेटा,

एनोसट सेतेर बेटा,

सेतट आदमेर बेटा आर आदमड परमेस्‍वरेर बेटा रहए।

b 

3:33 कोए कोएला पान्डुलिपित अम्मिनादाबड अदमिनेर बेटा, अदमिनड अर्निर बेटा कहए लिखाल छे।

इसुर परिक्छा

मत्ति  ४:१-११; मर्कुस  १:१२-१३

४

इसुड पबित्र आत्‍मा से भरपुर हए यर्दन लदि से चलि आस्‍ले,

आर आत्‍माड उहाँक निधुवा पाथारत लेगेल्‍कि।

२ चालिस दिन भरे उहाँए हता दियाबलसेर परिक्छात काटले,

उ चालिस दिन भरे इसुड कुछु नि खाले।

तने परिक्छार दिनला ओर हइ जाबार बाद उहाँक भोक लागि गेल्‍कि।

३ दियाबलसट उहाँक कहल्‍कि,

“तुइँ जदि परमेस्‍वरेर पुत्र हइस ते,

इड पाथलक रुटि हबार आग्‍यादे।”

४ आर इसुड उहाँक उत्रा दिल्‍कि,

“धर्मसास्‍त्रत लिखाल छे,

‘लोकट बाठे रुटिरे भरे नि जिएचे’।”

५ तने दियाबलसट इसुडक एकखान उँच्‍च ठाअँत लेजाए एकेछिने संसारेर गटे राजला देखाए कहल्‍कि,

६ “मुइँ इला राजेर गटेखान अधिकार आर गटेखान सानमान तोक दे दिमुन,

कियाँकि इला मोक सँपिए दिचे आर मुइँ जाहाँक चाहु उहाँक दिबाउ पारु।

७ तुइँ जदि मोक हाँटुवा पारिए भक्‍ति दिस ते,

इला तोर हए जातोक।”

८ तने इसुड दियाबलसटक उत्रा दिल्‍कि,

“धर्मसास्‍त्रत लिखाल छे:

‘तुइँ परमप्रभु आप्‍नार परमेस्‍वरटके हाँटुवा पारिए दन्डबत करिस आर बाठे उहाँरे सेबा करिस’।”

९ तने दियाबलसट इसुडक यरुसलेम लेगेल्‍कि आर मुन्‍डिलेर टुहिडत थार कराए कहल्‍कि,

“तुइँ जदि परमेस्‍वरेर पुत्र हइस ते,

हेता से कुदेक।

१० कियाँकि धर्मसास्‍त्रत हेनङ लिखाल छोक,

‘तोक बचाबार ताने परमेस्‍वरट आप्‍नार सर्गदुतलाक खटातोक

११ आर अम़ा तोक हातते लुखि लितोक,

जेसे तोर ठेङला पाथलेर पर आछार ना खाकु’।”

१२ फेर इसुड उहाँक उत्रा दिल्‍कि,

“धर्मसास्‍त्रखान कहचे:

‘तुइँ परमप्रभु आप्‍नार परमेस्‍वरेर परिक्छा ना लिस’।”

१३ चारह पाके इसुडक परिक्छा कराल हए जाबार बाद दियाबलसट घुरिए जुत नि पाबार तलिक कुछु समयकार ताने उहाँक छरिए चलि गेले।

गालिलत इसुर सेवकाइ

मत्ति  ४:१२-१७; मर्कुस  १:१४-१५

१४ तने पबित्र आत्‍मार सक्‍ति से भरपुर हए इसुड घुरिए गालिलत आस्‍ले आर उहाँर चार्चा चारह बिति छिर्याए गेल्‍कि।

१५ उहाँए अम़ार सभाघरलात सिक्‍छा दिबा धर्ले आर साभाउ उहाँर बाराइ कर्कि।

नासरतत इसुर इन्कार

मत्ति  १३:५३-५८; मर्कुस  ६:१-६

१६ ताहार बाद इसुड नासरत गेले,

जेइठिना उहाँर पालनपुसन हइसेल्‍कि।

तने बिस्रामेर दिना उहाँए आप्‍नार आदत अनुसार सभाघरटत गेले आर धर्मसास्‍त्रखान पर्भार ताने थार हले।

१७ आर उहाँक यसइया अगमबक्‍तार कितापखान दुवाल गेल्‍कि तने उहाँए कितापखान खुलिए उखान खन्‍ड पर्भा धर्ले जेइठिना हेनङ लिखाल छिल्‍कि,

१८ “परमप्रभुर आत्‍माड

मोर पर छे,

कियाँकि गरिपलाक सुसामाद सुनाबार ताने उहाँए मोक अभिसेक करिचे।

कइदिलाक आजादिर

घोसना कर्बा,

आन्‍धालाक दृस्‍टि दिबा,

आत्‍याचारत पराल लोकलाक मुक्‍त कराबा,

१९ आर परमप्रभुर दया देखाबार समय एइड हए कहए

घोसना कर्बा उहाँए मोक पाठाइचे।”

२० तने उहाँए कितापखान बन करिए एकटा सेबकक जुम्‍मा दिए बठले आर सभाघरेर गटे लोकला उहाँक टक लागाए देख्‍बा धरेल्‍कि।

२१ सेने इसुड अम़ाक कहले “धर्मसास्‍त्रेर इड बचन आझि तम़ार कानत पर्तेइ पुरा हइचे।”

२२ साभाउ उहाँर बाराइ बल्‍बा धरेल्‍कि आर उहाँर मुख से निक्‍लाल मधुर बचनला सुनिए साभाउ छक परि गेले आर बलाबलि कर्बा धर्ले,

“याहाँए योसेफेर बेटा ने?

२३ उहाँए अम़ाक कहले,

“तम़ा मोक इड चानक अबस्‍य कहबन,

‘ओरे बइध!

पहिले तुइँ आप्‍नाक त संअ कर।

कफर्नहुमत तुइँ जे जे कर्लो कहए हामा सुनिचि,

ले आप आप्‍नार नगरखानतअ करिए देखा त’।”

२४ तने फेर उहाँए कहले,

“छेच्‍कारे,

मुइँ तम़ाक कहच्‍कन,

कुनहड अगमबक्‍ता आप्‍नार नगरत मान नि पाचे।

२५ बास्‍तबत,

मुइँ तम़ाक कहच्‍कन,

‘एलियार समयत साऱे तिन बच्छर भरे पानि नि परिस्‍ले आर गटेखान देसत बार्का आकाल परिस्‍ले,

उखुना इस्राएलत भेलेला रान्‍डियानि छिले,

२६ मातुन एलियाडक इस्राएलेर काहाँरअ घरत नि पाठाए ने बाठे सिदोन देसेर सारपत नगरेर एकटा रान्‍डियानिर घरत पाठाल गेइस्‍ले।

२७ अइनङति एलिसा अगमबक्‍तार समयत इस्राएलत भेलेला कुऱिया रोगि छिले।

मातुन इस्राएलेर काहाँकअ सुद्ध नि करिए बाठे सिरियार नामानडके सुद्ध कराल गेइस्‍ले’।”

२८ इला काथा सुनिए सभाघरेर गटे लोकला रिस्‍याए लाल हए गेल्‍कि।

२९ तने अम़ा साभाउ उहाँर खिलापत उठिए उहाँक नगरखान से बाहार निक्‍लाए दिल्‍कि आर उहाँक उपर से धाक्‍लाए दिबार मने जेइखान पाहारत अम़ार नगरखान रहकि अइखान पाहारेर टुप्‍पाडत लेगेल्‍कि।

३० मातुन उहाँए अम़ार बिचे पाके निक्‍लिए चलि गेल्‍कि।

भुत धराल लोक

मर्कुस १:२१-२८

३१ तने इसुड गालिलेर कफर्नहुम नाएर एकखान नगरत आस्‍ले।

बिस्रामेर दिना उहाँए लोकलाक सिक्‍छा दिबा धर्ले।

३२ उहाँर सिक्‍छाला सुनिए अम़ा छक परि गेल कियाँकि उहाँए बचनला अधिकार सहित बलिस्‍ले।

३३ सभाघरटत एकटा आसुद्ध आत्मा धराल लोक छिले आर उहाँए जोर से चेचाए कहले,

३४ “हे नासरतेर इसु!

हामार सङे तोर किसेर लाकाधाका?

तुइँ कि हामाक नास कर्बा आसिचिस?

मुइँ जानु कि तुइँ परमेस्‍वरेर पबित्रजन हइस।”

३५ तने इसुड उहाँक हेनङ कहए धम्‍काए लिल्‍कि,

“झित मार्,

आर उहाँर भितर से निकुल!”

तने साभार साम्‍ना उड लोकक पाछ्राए,

उहाँर कुछु खयखति नि करिए उड भुत उहाँर ठिना से निक्‍लिए पालाए गेल्‍कि।

३६ तने गटे लोकला छक परि गेले आर आपसत बलाबलि कर्बा धर्ले,

“इला बचन केनङ कहए?

याहाँए त अधिकार सहित धम्‍काए आसुद्ध आत्‍मालाक आग्‍या देचे आर आसुद्ध आत्‍मालाउ निक्‍लि जाचेक।”

३७ तने इसुर नाअँड उखान मुलुकेर चारह बिति छिर्याए गेल्‍कि।

इसुड भेलेला लोकक संअ कर्ले

मत्ति  ८:१४-१७; मर्कुस  १:२९-३४

३८ तने इसुड सभाघरट से निक्‍लिए सिमोनेर घरत गेले।

उखुना सिमोनेर सास्रिड जरेर चुटे निसोट हए छिल्‍कि।

आर अम़ा इसुडक सिमोनेर सास्रिडक देखि दिबा कहल्‍कि।

३९ तने इसुड सिमोनेर सास्रिडर बग्‍लत थार हए जरखानक धम्‍काए लिले आर उहाँर जरखान पालाए गेल्‍कि।

तने सिमोनेर सास्रिड अइसाथ उठिए अम़ार सेबाटहल कर्बा धर्ले।

४० जेइखुना बेलाड डुबिम डुबिम हल्‍कि ते लोकला अनेक किसिमेर बाबद धराल बेमारिलाक इसुर ठिना आन्‍ले।

आर इसुड अम़ार पर हात राखिए अम़ा साभाक संअ कर्ले,

४१ आर भेलेला लोकेर भितर से भुतलाउ हेनङ कहए चेचाए निक्‍लेल्‍कि,

“तुइँ परमेस्‍वरेर पुत्र हइस।”

मातुन उहाँए अम़ाक धम्‍काए लिल्‍कि आर अम़ाक बल्‍बा नि दिल्‍कि कारन भुतला उहाँक ख्रिस्‍ट कहए चिऩ्कि।

सभाघरलात इसुर प्रचार

मर्कुस १:३५-३९

४२ भोर हबार बाद इसुड उठिए एकखान निर्जन ठाअँत गेले।

लोकला उहाँक छाब्‍ते छाब्‍ते चलि आसेल्‍कि आर अम़ाक छरिए ना जाकि कहए अम़ा उहाँक रुकिए राख्‍बार कोसिस कर्ले।

४३ मातुन उहाँए अम़ाक कहले,

“परमेस्‍वरेर राजेर सुसामाद मोक आरहला नगरत जाए सुनाबा लागे कियाँकि मोक एइखान कामेर ताने पाठाल गेइचे।”

४४ तने उहाँए यहुदियार सभाघरलात प्रचार कर्ते बेर्बा धर्ले।

इसु प्रथमकार चेल़ालार बलाहाट

मत्ति  ४:१८-२२; मर्कुस  १:१६-२०

५

एक दिना इसुड गनेसरेत तालडर काछारत थार हए छिले आर लोकला परमेस्‍वरेर बचन सुन्‍बार ताने उहाँर चारह बिति धाक्‍ला धाक्‍लि करिसेल्‍कि।

२ तालडर काछारत उहाँए दुइखान लाव देख्‍ले।

माछुवारला लावला से नाम़िए भेर्काला धइस्‍ले।

३ उ दुइखान लाएर मइधे एकखान लाव सिमोनेर रहकि।

तने इसुड सिमोनेर लावखानत चर्ल़े आर लावखानक काछारट से कनेक दुर लेजाबा कहले,

तने लावखानेर पर बठिए लोकलाक सिक्‍छा दिबा धर्ले।

४ सिक्‍छा दुवाल हइ जाबार बाद इसुड सिमोनडक कहले,

“लावखान गहिर पानिखानेर बिति लेजा आर माछ मार्बार ताने भेर्काखान फेका।”

५ मातुन सिमोनड कहले,

“गुरु!

हामा भर रात खटन ताहुँ कुछु नि पान!

मातुन कहचिस जदि ते,

तोर बचन अनुसार मुइँ भेर्काखान फेकाए गमेच्‍कुन।”

६ आर जेइखुना अम़ा इसुर कहाल अनुसार कर्ले ते,

एतेला माछ फनेल्‍कि ने माछेर चुटे जालखान चिरिम चिरिम हए गेल्‍कि।

७ तने अम़ा भिनखान लाएर सङलाक आसिए सङ दोक कहए इसारा कर्ले आर अम़ा आसिए दनहखान लाव बोज करेल्‍कि आर माछेर चुटे लावला डुबिम डुबिम हए गेल्‍कि।

८ मातुन इड घटना देखिए सिमोन पत्रुसट इसुर पाअँत परिए कहले,

“मोर ठिना से चलि जा प्रभु,

मुइँ पापि लोक हउ।”

९ कियाँकि भेलेला माछ फन्‍बा देखिए सिमोनड आर उहाँर सङे रहबार लोकला छकपरि गेइस्‍ले।

१० अइनङ करे जब्‍दियार बेटाला आर्थात याकुब आर युहन्‍नाडउ छकपरि गेले।

सिमोनेर सङे एम़ार सङवारि रहकि।

इसुड सिमोनडक कहले,

“ना डरा,

आझि से आप तुइँ लोकलाक फनाबो।”

११ ताहार बाद अम़ा आप्‍नार लावला काछारटत आन्‍ले आर सब कुछुला छरिए अम़ा इसुर पाछु धरि लिले।

इसुड कुऱिया रोगिक संअ कर्ले

मत्ति  ८:१-४; मर्कुस  १:४०-४५

१२ एक दिना इसुड कुनह एकखान नगरत छिले,

अइखान नगरत एकटा लोक रहए उहाँर गटेड देहात कुऱिया रोग फुटिसेल्‍कि।

इसुडक देखिए उड लोक उहाँर साम्‍ना उबुर हए परि गेले आर हेनङ कहए नेहरा कर्बा धर्ले,

“हे प्रभु,

तुइँ इच्‍छा कर्ले मोक सुद्ध कर्बा पारिस।”

१३ तने इसुड आप्‍नार हातखान आगु बाऱाए उहाँक लारिए कहले,

“मुइँ इच्‍छा करेच्‍कुन तुइँ सुद्ध हए जा,”

आर अइसाथ उहाँर कुऱिया रोगखान पालाए गेल्‍कि।

१४ तने इसुड उहाँक आग्‍या दिए कहले,

“इड काथा काहाँकअ ना कहिस बुरु पुजारुकेर ठिना जा आर आप्‍नाक देखा,

सुद्ध हबार प्रमानेर रुपत मोसार आग्‍या अनुसार भोग चऱा।”

१५ मातुन इसुर नाअँड चारह बिति हेनङ छिर्याए गेल्‍कि,

जेरहर जेरह लोकला उहाँर सिक्‍छा सुन्‍बा आर रोगला से संअ हबार ताने जर हबा धरेल्‍कि।

१६ मातुन कोए कोए बेला इसुड फुस्‍कुटिए जाए निर्जन ठाअँत प्रार्थना करे।

इसुड रतपरा बेमारिडक संअ कर्ले

मत्ति  ९:१-८; मर्कुस  २:१-१२

१७ एक दिना इसुड सिक्‍छा दिते रहए आर केबा झना फरिसि आर बिधानेर गुरुला इसुर बग्‍लत बठिए छिल्‍कि।

अम़ा गालिलेर आर यहुदियार गाअँला से आर यरुसलेम से आसिस्‍ले।

बेमारिलाक संअ कर्बार ताने प्रभुर सक्‍तिखान उहाँर सङे छिल्‍कि।

१८ आर देख,

लोकला एकटा रतपरा बेमारिक झल्‍ङात करे आन्‍ले आर उहाँक घरटर भित्रत लेजाए इसुर आगुति राख्‍बार कोसिस कर्ले,

१९ मातुन लोकेर भिर हबार कारन भित्रत लेजाबार दामाल नि पाए अम़ा घरेर छप्‍परखानेर पर चर्ल़े आर टालिला उज्राए बेमारिडक झल्‍ङाखान सहिते लोकलार बिचते टिकाए इसुर आगुति नाम़ाले।

२० अम़ार बिस्‍वासखान देखिए इसुड बेमारिडक कहले,

“ले भाइ,

तोर पापला छेमा हल्‍कु।”

२१ बिधानेर गुरुला आर फरिसिला मनत हेनङ बिचार कर्बा धर्ले,

“इस्‍वर निन्‍दा कर्बार याहाँए काहाँए?

परमेस्‍वरेर बाहिक पापेर छेमा आर काहाँए कर्बा पारे?”

२२ तने इसुड अम़ार मनेर काथाला बुझिए अम़ाक उत्रा दिले,

“कियाँ तम़ा मनत हेनङ बिचार करेचन?”

२३ कुनड काथा कहबार आसान ‘तोर पापला छेमा हल्‍कु’ कहबार ने ‘उठिए बेरा’ कहबार?

२४ मातुन तम़ा इड काथा जान कि मान्‍सिर पुत्रडर सङे इखान पृथिमित पाप छेमा कर्बार अधिकार छेक।”

ताहाते इसुड रतपराडक कहले,

“मुइँ तोक कहच्‍कुन,

उठेक आर तोर झल्‍ङाखान सम्‍ठिए घर जा।”

२५ तने उड रतपरा बेमारि अइसाथ अम़ारे साम्‍ना उठिगेल आर आप्‍नार थाकाल झल्‍ङाखान सम्‍ठिए परमेस्‍वरेर प्रसंसा कर्ते कर्ते घर गेल।

२६ अम़ा साभाउ छक खाए गेल आर परमेस्‍वरेर भक्‍तिपुर्न भय गनिए परमेस्‍वरेर बाराइ कर्ते कहले,

“आझि हामा छकलागा काथा देख्‍न!”

लेबिडर बलाहाट

मत्ति  ९:९-१३; मर्कुस  २:१३-१७

२७ इड घटनार बाद इसुड नगरखान से निक्‍लिले ते लेबि नाएर एक झन कर उठाक कर उठा आड्डाडत बठाल देख्‍ले आर उहाँक कहले,

“मोर पाछु धर।”

२८ ताहार बाद कर उठाड सब कुछुला छरिए उठिगेले आर इसुर पाछु धरि लिले।

२९ तने इसुर ताने लेविड आप्‍नार घरत एकटा बार्का जोगेर बन्‍दबस्‍त कर्ले।

हता अम़ार सङे भेलेला कर उठा आर आरहला लोक खराक खाबा बठेल्‍कि।

३० फरिसिला आर बिधानेर गुरुला इसुर चेल़ालार पर हेनङ कहए फेदफेदिबा धरेल्‍कि,

“कियाँ तम़ा कर उठा आर पापिलार सङे खानपान करेचन?”

३१ मातुन इसुड अम़ाक उत्रा दिल्‍कि,

“बइधेर गरज निरोगिलाक नि मातुन रोगिलाक हचे।

३२ मुइँ धर्मिलाक नि मातुन पापिलाक पास्‍चातापेर ताने डाकाबा आसिचु।”

उपासेर बिसयत प्रस्‍न

मत्ति  ९:१४-१७; मर्कुस  २:१८-२२

३३ फेर अम़ा इसुडक कहले,

“युहन्‍नार चेल़ाला दुहे चारहे उपासत रहचे आर प्रार्थना करेचे।

फरिसिलार चेल़ालाउ अइनङ करेचे मातुन तोर चेल़ाला ते खानपान कर्तेइ रहचोक!”

३४ इसुड अम़ाक कहले,

“दुल़ाड सङे रहबार तलिक बइरातियालाक तम़ा उपासे राख्‍बा पार्बन?

३५ मातुन यहनङ दिनला आस्‍बे,

जेइदिना दुल़ाडक अम़ार ठिना से लेजातेक तने अम़ा उला दिनत उपासे रहबे।”

३६ इसुड अम़ाक एकटा खिस्‍साउ कहल्‍कि,

“काहुँ नायाँ नुआँखान चिरिए पुर्ना नुआँखानत दाग्‍ला नि देचे हुनङ जदि करे ते,

उहाँए नायाँ नुआँखानक चिरिए बर्बाद कर्बे आर नायाँ नुआँर दाग्‍लाखान पुर्ना नुआँखानत मेटअ नि खातेक।

३७ काहुँ नायाँ दाखमधखान पुर्ना मसकत नि थिताचे,

हुनङ जदि करे ते नायाँ दाखमधखान मसकटक फुटाए दितेक आर दाखमधखान उस्रिए परि जातेक आर मसकटउ नास हए जातेक।

३८ अइताने नायाँ दाखमधखान नायाँ मसकटते थिताबा लागे।

३९ पुर्ना दाखमधखान खाबार काहुँ नायाँ दाखमधेर इच्‍छा नि करेचे कियाँकि उहाँए कहचे,

“पुर्ना दाखमधखाने बुरु आच्‍छा।”

बिस्राम दिनेर बिसयत प्रस्‍न

मत्ति  १२:१-८; मर्कुस  २:२३-२८

६

एक फेक बिस्रामेर दिना इसुड एकखान गहम बारिर पाके जाते रहए आर उहाँर चेल़ाला गहमेर सिसला टुङिए टुङिए हात दे मस्‍कटाए खाबा धरेल्‍कि।

२ मातुन फरिसिलार मइधे काहुँ काहुँ अम़ाक कहबा धरेल्‍कि,

“बिस्रामेर दिना बिधान अनुसार जेइला कर्बार उचित नि छे तम़ा अइला कियाँ करेचन?”

३ इसुड अम़ाक उत्रा दिए कहल्‍कि,

“तम़ा कि पऱिचन नि जेइखुना दाउदड आर उहाँर सङला भोके छिले ते उखुना उहाँए कि करिस्‍ले?

४ उहाँए परमेस्‍वरेर घरटत ढुकिए परमेस्‍वरटक चऱाल रुटिला लिए आप्‍नउ खाइस्‍ले आर आप्‍नार सङलाकअ दिस्‍ले जेइला रुटि कि बिधान अनुसार पुजारुकलार बाहिक काहाँकअ खाबार उचित नि रहकि।

५ तने इसुड अम़ाक कहल्‍कि,

“मान्‍सिर पुत्रड बिस्राम दिनडरअ प्रभु हए।”

एकटा सुख्‍ना हातिया लोक

मत्ति  १२:९-१४; मर्कुस  ३:१-६

६ ताहार पाछिला बिस्रामेर दिना इसुड सभाघरेर भित्रत ढुकिए सिक्‍छा दिस्‍ले आर हता एकटा हेनङ लोक छिल्‍कि,

जाहाँर दाहिनाखान हात सुखाए गेइसल्‍कि।

७ बिस्रामेर दिना इसुड काहाँकअ संअ करचे ने कि कहए उहाँक दुसियात गिराबार ताने बिधानेर गुरुला आर फरिसिला उहाँर पर ढेउनि दिए छिल्‍कि

८ मातुन इसुड अम़ार मनेर काथाला जानि फेकाले आर सुख्‍ना हातिया लोकटक कहले,

“हेता आसिए साभार साम्‍ना थार हो।”

आर उहाँए उठिए हता थार हल्‍कि।

९ तने इसुड अम़ाक कहले,

“मुइँ तम़ाक पुछारि करेच्‍कन,

बिस्रामेर दिना बिधान अनुसार भाला कर्बार उचित ने खाराप कर्बार,

प्रान बचाबार उचित ने नास कर्बार?”

१० तने इसुड साभार बिति नजरट घुराए उड लोकक कहल्‍कि,

“तोर हातखान आगु बाऱा।”

तने उड लोक अइनङ कर्ले आर उहाँर हातखान संअ हए गेल्‍कि।

११ मातुन अम़ा रिस्‍याए लाल हए गेले आर इसुडक कि कर्ले हए कहए आपसत साल्ल़ा कर्बा धर्ले।

इसुड बार झना प्रेरितक बिछ्ले

मत्ति  १०:१-४; मर्कुस  ३:१३-१९

१२ एक दिना इसुड निक्‍लिए पाहारखानत प्रार्थना कर्बा गेले आर भर रात परमेस्‍वरटक प्रार्थना कर्ले।

१३ ताहार बेहाने उहाँए आप्‍नार चेल़ालाक डाकाए अम़ार बिच से बार झनाक बिछ्ले आर अम़ाक प्रेरित नाअँ धराले।

१४ उला लोक एम़ाए रहए: सिमोन जाहाँक इसुड पत्रुस नाअँ धराले आर याहाँर भाइ अन्‍द्रियास,

याकुब,

युहन्‍ना,

फिलिप,

बारथोलोमाइ,

१५ मत्ति,

थोमा,

अल्‍फयसेर बेटा याकुब आर सिमोन जाहाँक रास्‍ट्रबादि करे कहकि,

१६ याकुबेर बेटा यहुदा आर यहुदा इस्‍करियोत जाहाँए इसुडक दागाबाजि कर्ले।

इसुड सिकाले आर संअ कर्ले

मत्ति ४:२३-२५

१७ तने जेइखुना इसुड प्रेरितलार सङे पाहारखान से नाम़्‍ले ते एकखान सएर ठाअँत आसिए पुग्‍ले।

हता उहाँर चेल़ालार सङे आरहला लोकेर एकखान बार्का भिर जम हए छिल्‍कि।

अम़ा गटेखान यहुदिया से,

यरुसलेम से,

सुमुन्‍दरेर काछारेर टुरोस आर सिदोन से जेरह जेरह बाऩिए आसिस्‍ले।

१८ अम़ा हता इसुर बचन सुन्‍बा आर आप्‍नार बाबदला से संअ हबार ताने आसिस्‍ले।

आर जाहाँक जाहाँक आसुद्ध आत्‍मा धरिसेल्‍कि,

अम़ा संअ हले।

१९ गटे लोकला उहाँक लार्बा छाब्‍ले कियाँकि संअ करा सक्‍तिखान उहाँर ठिना से निक्‍लिकि आर साभाक संअ कर्कि।

सुख आर दुख

मत्ति ५:१-१२

२० इसुड आप्‍नार चेल़ालार बिति देखिए कहले,

“धन्‍य तम़ा दिन दुखिला कियाँकि

परमेस्‍वरेर राजखान तम़ारे हकन।

२१ धन्‍य तम़ा,

जाहाँए आल़ा भोके

छन कियाँकि तम़ा संतुस्‍ट हबन।

धन्‍य तम़ा,

जाहाँए आल़ा

कानेचन कियाँकि तम़ा हास्‍बन।

२२ धन्‍य तम़ा,

जेइखुना लोकला

तम़ाक मान्‍सिर पुत्रडर खातिर छिछि दुरदुर कर्तकन,

टेकि दित्‍कन आर खिताल

कर्तकन आर दुस्‍ट कहए तम़ार नाअँड गनुवात्‍कन,

२३ उखुना तम़ा आनन्‍द मानाअ आर खुसि से उच्‍छल कियाँकि सर्गत तम़ार बार्का इनाम छकन।

अम़ार पुर्खालाउ अगमबक्‍तालाक अइनङ करिस्‍ले।

२४ मातुन धिक्‍कार तम़ाक,

जाहाँए आल़ा धनेर

मातिबर छन,

कियाँकि तम़ा सुख चइन

पाए गेइचन।

२५ धिक्‍कार तम़ाक,

जाहाँए आल़ा अभल चभल करे खाचन

कियाँकि तम़ाक भोक लाग्तकन।

धिक्‍कार तम़ाक,

जाहाँए आल़ा हाँसेचन

कियाँकि तम़ा सोग कर्बन आर कान्‍बन।

२६ धिक्‍कार तम़ाक,

जेइखुना गटे लोकला

तम़ार बाऱाइ बल्तकन कियाँकि अम़ार

पुर्खाला झुट्ठा अगमबक्‍तालाकअ अइनङ करिस्‍ले।

दुस्‍मनलाक माया करि

मत्ति  ५:३८-४८, ७:१२

२७ मुइँ तम़ा सुन्‍बार लोकलाक कहच्‍कन,

दुस्‍मनलाक माया कर आर जाहाँए तम़ाक छिछि दुरदुर करेच्‍कन अम़ार भालाइ कर।

२८ जाहाँए तम़ाक स्राप देच्‍कन अम़ाक आसिर्बाद द।

जाहाँए तम़ार निन्‍दा बलेच्‍कन अम़ार ताने प्रार्थना कर।

२९ जाहाँए तोर एकटा गालत ठुकेचोक उहाँक दस्राडउ गाल जुरिए दे आर जाहाँए तोर गिलापट छिरिए लेजाचोक उहाँक तोर जामाखानअ दे दे।

३० जाहाँए जाहाँए माङेचोक साभाक दे आर काहुँ तोर ठिना से कुछु लेजाचोक जदि ते आर घुराए ना माङेक।

३१ लोकला तम़ार सङे जेनङ ब्‍यबहार कर्कन कहए तम़ा इच्‍छा करेचन तम़ाउ अम़ार सङे अइनङ ब्‍यबहार कर।

३२ जाहाँए तम़ाक माया करेच्‍कन बाठे अम़ाके जदि माया करन ते,

तम़ा किसेर जस पाबन?

कियाँकि पापिलाउ ते आप्‍नाक माया करा लोकलाक माया करेचे।

३३ जाहाँए तम़ार भालाइ करेच्‍कन बाठे अम़ारे जदि भालाइ करन ते,

तम़ा किसेर जस पाबन?

कियाँकि पापिलाउ ते अइनङ करेचे।

३४ जाहाँर से घुराए पाबार आसा छकन बाठे अम़ाके जदि कर्जा देचन ते,

तम़ा किसेर जस पाबन?

कियाँकि जेतेला कर्जा देचे अथेइला घुराए पाबार आसा करिए पापिलाउ ते पापिलाक कर्जा देचे।

३५ तम़ा मातुन दुस्‍मनलाक माया कर आर अम़ार भालाइ कर।

घुराए पाबार आस्रा नि राखिए कर्जा द तने तम़ा बड इनाम पाबन आर सर्वोच्‍च परमेस्‍वरेर सान्‍तान हबन,

कियाँकि परमेस्‍वरट अपजसिया आर दुस्‍टलारअ पर दया राखेचे।

३६ जेनङ तम़ार पिताड दयाबान छकन अइनङ तम़ाउ दयाबान ह।

पोरेर निसाफ ना कर

मत्ति ७:१-५

३७ पोरेर निसाफ ना कर सेने तम़ारअ नि निसाफ कर्तकन।

पोरक दुसिया ना द आर तम़ाकअ दुसिया नि दित्‍कन।

छेमा द आर तम़ाउ छेमा पाबन।

३८ द,

तने तम़ाकअ दित्‍कन।

पुरा नापे,

चापिए चुपिए,

झिक्‍लाए झिक्‍लाए,

अभल चभल करे तम़ार कछाखानत ढालिए दित्‍कन।

कियाँकि जेइड नापे तम़ा दिबन,

अइड नापे तम़ाउ घुराए पाबन।”

३९ इसुड अम़ाक आरह एकटा खिस्‍सा कहल्‍कि,

“आन्‍धाड आन्‍धाडक दामाल देखाबा पार्बे?

अम़ा दनह झना कि खादित जाए पर्बे नि?

४० चेल़ाड आप्‍नार गुरुड से बड नि हचे मातुन पुरा सिकिजाले उहाँए गुरुडरे सामान हए जाचे।

४१ आप्‍नार चखुर ढेङड नि देखिए कियाँ तुइँ आप्‍नार भाइर चखुर खेचखान देखेचिस?

४२ बा केनङ करे तुइँ आप्‍नार भाइडक कहचिस,

‘दे त,

भाइ!

तोर चखुड से खेचखान निक्‍लाए दिकुन’ ए भित्तरपापिया,

प्रथमे तुइँ आप्‍नार चखुर ढेङड त निक्‍ला,

तने त तुइँ भाइडर चखुर खेचखान निक्‍लिबार ताने झलझल करे देख्‍बो।”

गाछ आर याहाँर फल

मत्ति  ७:१६-२०,  १२:३३-३५

४३ असल गाछटत खाराप फल नि धरेचे,

नाते खाराप गाछटत असल फल।

४४ हरेकटा गाछ उहाँर फलडए से चिऩा जाचे जेनङ कि काँटार गाछट से काहुँ डुमर नि टुङेचे नाते बएरेर गाछट से अंगुर टुङेचे ।

४५ आच्‍छा लोकट मनेर आच्‍छा भान्‍डारट से आच्‍छाए काथाला निक्‍लाचे आर खाराप लोकट आप्‍नार मनेर खाराप भान्‍डारट से खारापे काथाला निक्‍लाचे कियाँकि जेइला काथा से लोकेर मनड भर्ति रहचेक,

अइला काथा उहाँए आप्‍नार मुखखानेर पाके निक्‍लाचे।

दुइ किसिमेर घर बेनाला

मत्ति ७:२४-२७

४६ मोर कहाल काथाला नि धरेचन ते,

मोक कियाँ “प्रभु,

प्रभु” कहचन?

४७ जाहाँए मोर ठिना आसेचे,

मोर बचनला सुनेचे आर मोर कहाल अनुसार करेचे,

उड लोक केनङ लोक कहए,

मुइँ तम़ाक बाताच्‍कन:

४८ उहाँए एकटा हेनङ घरबेना लोकेर लाखा हए,

जाहाँए गहिर तलिक खुदिए चाट्टानेर पर घरेर भिटाड उठाले।

आर जेइखुना लदिडत बाना आसिए उड घरत हान मारेल्‍कि ते,

उड घरक हिलाबा नि पारेल्‍कि कियाँकि उहाँए उड घर मजगुत से उठाइस्‍ले।

४९ मातुन जाहाँए मोर बचनला सुनेचे आर सुनाल अनुसार नि करेचे उहाँए एकटा हुनङ लोकेर लाखा हए,

जाहाँए आप्‍नार घरट बिना भिटाए माटिखानते उठाले।

सेने लदिड बाऱिए हान मारेल्‍कि ते अइसाथ घरट भाङिए परि गेल्‍कि आर घरटर बुटिया नास हए गेल्‍कि।”

इसुड रोमि सेनापतिर नकरटक संअ कर्ले

मत्ति ८:५-१३

७

गटे काथाला लोकलाक सुनाल हइ जाबार बाद इसुड कफर्नहुम गेले।

२ हता एकटा रोमि सेनापतिरa एकटा नकर रहकि जाहाँक उहाँए बाडा माया करे आर उड नकर मरनहाल बेमारि रहकि।

३ जेइखुना सेनापतिड इसुर बिसयत सुन्‍ले ते,

उहाँए यहुदि धर्मगुरुलाक इसुर ठिना जाए नेहरा कर्बा पाठाले जेसे इसुड आसिए उहाँर नकरटक संअ करि दिकि।

४ तने अम़ा इसुर ठिना जाए कल जुरिए नेहरा करेल्‍कि,

“बास्‍तबत उहाँए तोर माया पाबार लाइक छोक।

५ कियाँकि उहाँए हामार जातियालाक माया करेचे आर हामार सभाघरट उहाँइ बेनाए दिचे।”

६ तने इसुड अम़ार सङे गेल्‍कि।

इसुड सेनापतिडर घरेर बग्‍लत जाए पुगिस्‍ले ताए सेनापतिड आप्‍नार सङलाक इसुर ठिना हेनङ कहबा पाठाले,

“हे प्रभु आर कस्‍ट ना करेक,

कियाँकि तोक आप्‍नार घरत आन्‍बार लाइक मुइँ नि छु।

७ नाते मुइँ आप्‍ने तोर ठिना जाबार लाइक छु,

ताहाते बाठे बचनड कहए दे आर मोर नकरट संअ हए जाबे।

८ कियाँकि महँ अधिकारिर तलत रहबार लोक हउ आर महँर तलत सिपाहिला छे।

मुइँ काहाँकअ ‘जा’ कहचु ते,

उहाँए जाचे आर काहाँकअ ‘आस्’ कहचु ते उहाँए आसेचे,

आर मोर गुलामडक मुइँ ‘इखान काम कर’ कहचु ते उहाँए उखान काम करेचे।”

९ उहाँर इला काथा सुनिए इसुड छक परि गेले आर आप्‍नार पाछु पाछु आस्‍बार लोकलार माखे घुरिए कहले,

“मुइँ तम़ाक कहच्‍कन,

हेनङ बिस्‍वास मुइँ इस्राएलतअ नि देखिचु।”

१० तने सेनापतिर पाए पाठाल लोकला घरत आसिए देखेचे ते,

नकरट संअ हए गेइचेक।

इसुड रान्‍डियानिर बेटाडक जेअँत कर्ले

११ ताहार केबा दिन बाद इसुड नाइन नाएर एकखान नगरत गेले।

उहाँर पाछु चेल़ाला आर एकखान बार्का भिर रहकि।

१२ जाते जाते जेइखुना इसुड उखान नगरेर मुल दुवारखानत जाए पुग्‍ले ते,

लोकला एकटा मुर्दार मरा लिए निक्‍लिते रहए।

उड लोक रान्‍डियानि माएर एकटिया बेटा रहए।

नगरेर भेलेला लोक उड रान्‍डियानिर सङे सङे जाते रहए।

१३ उड रान्‍डियानिक देखिए इसुडक माया लागि गेल्‍कि।

ताहाते इसुड उहाँक कहल्‍कि,

“ना कानेक।”

१४ ताहार बाद बग्‍लत जाए इसुड मच्‍लिखान लार्ले आर काङ दुवा लोकला थामि गेल्‍कि।

तने इसुड कहल्‍कि,

“ए छँरा!

मुइँ तोक कहच्‍कुन,

उठेक।”

१५ तने मरा लोकट उठिए बठि गेले आर बल्‍बा धर्ले।

इसुड उड छँराक माअँडर जुम्‍मा लागाए दिले।

१६ अम़ा साभार मनलात डर ढुकि गेल्‍कि आर अम़ा हेनङ कहए परमेस्‍वरेर बाऱाइ बल्‍बा धर्ले,

‘एकटा माहान अगमबक्‍ता हामार बिचत उठिचे!’

आर परमेस्‍वरट आप्‍नार लोकलाक बचाबा आसिचे।”

१७ इसुर कराल इखान कामेर चार्चा गटेखान यहुदियात आर लगेपासेकार गटे गाअँलात छिर्याए गेल्‍कि।

बप्‍तिस्‍मा दुवा युहन्‍नार साम्‍दियाला

मत्ति ११:२-१९

१८ युहन्‍नार चेल़ाला आसिए इला काथा एक एक करे युहन्‍नाडक सुनाए दिल्‍कि।

तने युहन्‍नाड आप्‍नार चेल़ालार मइधे दुइ झनाक डाकाले,

१९ आर इसुर ठिना इड काथा पुछारि कर्बा पाठाले,

“जाहाँए आस्‍बार पर छे,

उड लोक तुहें हइस,

ने हामा दस्रा झनार आसपइरा देखि?”

२० तने अम़ा इसुर ठिना जाए कहल्‍कि,

“बप्‍तिस्‍मा दुवा युहन्‍नाड हामाक तोर ठिना इड काथा पुछारि कर्बा पाठाइचे,

‘जाहाँए आस्‍बार पर छे,

उड लोक तुहें हइस,

ने हामा दस्रा झनार आसपइरा देखि?’”

२१ टिकाए अइखुना इसुड भेलेला झनार बाबद,

बिस आर भुत आत्‍माला निक्‍लाए संअ करिस्‍ले आर भेलेला आन्‍धा लोकक दृस्‍टि दिस्‍ले।

२२ सेने इसुड अम़ाक उत्रा दिए कहल्‍कि,

“जाअ,

तम़ा जे देख्‍लन आर जे सुन्‍लन,

युहन्‍नाडक जाए कहए द कि,

आन्‍धाला देखेचे,

नेङराला बेराचे,

कुऱियाला सुद्ध हचे,

बहिराला सुनेचे,

मराला जेअँत हए उठेचे,

गरिपलाक सुसामाद प्रचार कराजाचे।”

२३ धन्‍य होक उहाँए,

जाहाँए मोर कारन ओझोट नि खाचे।

२४ युहन्‍नार साम्‍दियाला हता से चलि जाबार बाद इसुड युहन्‍नार बिसयत भिरखानेर लोकलाक कहबा धर्ले,

“तम़ा निधुवा पाथारखानत केनङ लोकटक देख्‍बा गेइस्‍लन?

कि बायाँरे हिलाडला करा गाङरोलडक?

२५ आर निते,

तम़ा कि देख्‍बा निक्‍लिस्‍लन ते?

ने फुलफुलिया नुआँ पिऩाल लोकटक?

माहाङा नुआँ पिऩा लोकला आर सुख बिलासेर जिबन जिबार लोकला राजमहलत रहचे।

२६ हुनङहले तम़ा कि देख्‍बा गेइस्‍लन ते?

ने एकटा अगमबक्‍ताडक?

हँ मुइँ छेच्‍कार कहच्‍कन,

तम़ा अगमबक्‍ताडउ से माहान लोकटक देख्‍बा गेइस्‍लन।

२७ उड लोक हए,

याहिँ जाहाँर बिसयत धर्मसास्‍त्रत लिखाल छे,

‘देखेक!

मुइँ मोर साम्‍दियाडक तोर आगु आगु पाठाम्‍कुन,

उहाँए तोर ताने दामालड तियारि कर्तोक।’

२८ मुइँ तम़ाक कहच्‍कन,

बेर्छानिर कोख से जलम लुवाल लोकलार मइधे युहन्‍नार से माहान काहुँ नि छे,

ताहुँ परमेस्‍वरेर राजत जाहाँए साभार से छट छे,

उहाँए युहन्‍नाड से माहान छे।”

२९ इसुर इड काथा सुनिए गटे लोकला,

खास करे कर उठाला परमेस्‍वरटक निसाफि कहए सुइकार कर्ले कारन अम़ा युहन्‍नार पाए बप्‍तिस्‍मा लिस्ले।

३० मातुन फरिसिला आर बिधानेर गुरुला अम़ार ताने बेनाल परमेस्‍वरेर योजनाडक इन्‍कार कर्ले कारन अम़ा युहन्‍नार पाए बप्‍तिस्‍मा लुवाल नि रहए।

३१ इसुड आरह कहते गेल्‍कि,

“इड जामानार लोकलाक मुइँ किसेर सङे तुलना करु?

एम़ाक केनङ लोक कहु?

३२ अम़ा हाट बाजारेर उला छुवार लाखा हए जाहाँए आपसत हेनङ कहए पुछापुछि करेचे:

‘हामा तम़ार ताने बाँसि बलाल्‍कन,

मातुन तम़ा नि नाच्‍लन।

हामा सोगेर गित गिदाल्‍कन,

मातुन तम़ा नि कान्‍लन।’

३३ बप्‍तिस्‍मा दुवा युहन्‍नाड आसिए नाते खराक खाले नाते दाखमधे पिले ताहारअ पर तम़ा कहचन,

‘उहाँक भुत धरिचेक।’

३४ मान्‍सिर पुत्रड खाते पिते आस्‍ले आर तम़ा कहचन,

‘ओ देख,

एकटा खाउ आर मतुवालक,

कर उठा आर पापिलार सङडक!’

३५ मातुन बुद्धिर अधिनत चल्‍बार लोकलार जिबनडए से इड प्रमानित हचे कि बुद्धिखान ठिक हए।”

इसुड सिमोन फरिसिर घरत

३६ फरिसिलार मइधे एक झन इसुडक खराक खाबार नेअँता दिल्‍कि आर उहाँए उड फरिसिर घरत जाए खाबा बठले।

३७ अइखान नगरत एकटा चरित्रहिन बेर्छानि रहए।

आर देख,

इसुड फरिसिर घरत खाबा बठिचे कहबार सुनिए उड बेर्छानि सिंगमरमरेर एकटा तारित करे अत्तर लिए इसुर ठिना आस्‍ले।

३८ तने उड बेर्छानि इसुर पाछु बिति से ठेङलार बग्‍लत थार हए कान्‍बा धर्ले आर उहाँर लोएला इसुर ठेङलार पर पर्बा धरेल्‍कि।

ताहार बाद उहाँए आप्‍नार मुथार चुलिला दे इसुर ठेङला मुछि दिल्‍कि आर ठेङलात चुम्‍मा खाए उखान अत्तर इसुर ठेङलात बुलाए दिल्‍कि।

३९ मातुन हेनङ कर्बा देखिए इसुडक नेअँता दिबार फरिसिड मनत बिचार कर्ले,

“याहाँए जदि छेच्‍कारे अगमबक्‍ता हलेहने ते,

उहाँक लार्बार काहाँए हकि आर याहाँए केनङ चरित्रहिन बेर्छानि हए कहबार जान्‍लेहने कियाँकि याहाँए त पापेर जिबन जिएचे।

४० तने इसुड उहाँक उत्रा दिए कहल्‍कि,

“सिमोन!

मुइँ तोक एकटा काथा कहबा छाबेच्‍कुन।”

तने सिमोनड कहल्‍कि,

“कुन काथा,

गुरु?”

४१ इसुड कहल्‍कि,

“कुनह एकटा माहाजनेर दुइ झना कर्जा लुवा लोक रहकि।

अम़ार मइधे एक झना पान स दिनार d आर एक झना पाचास दिनार कर्जा लिसेल्‍कि।

४२ मातुन जेइखुना अम़ा कर्जाला तिर्बा नि पार्ले ते,

माहाजनड दनह झनारे कर्जाला मिनाहा करि दिल्‍कि।

आप कह त,

उ दुइ झनार मइधे माहाजनडक बेसि माया काहाँए करेल्कि?”

४३ सिमोनड उत्रा दिल्‍कि,

“मोर बिचारत,

जाहाँए बेसि मिनाहा पाले।”

तने इसुड सिमोनडक कहल्‍कि,

“तुइँ ठिक कहलो।”

४४ तने उड बेर्छानिर बिति घुरिए इसुड सिमोनडक कहल्‍कि,

“इड बेर्छानिक देखेचिस ने?

मुइँ तोर घरत आसेल्‍कुन आर तुइँ मोक ठेङ धबार पानि तलिक नि दिलो मातुन याहाँए मोर ठेङला लोए दे भिजाए आप्‍नार मुथार चुलिला दे मुछले।

४५ तुइँ मोक स्‍वागतेर चुम्‍माउ नि खालो मातुन याहाँए त आस्‍बारेखुना से मोर ठेङलात चुम्‍मा खाबा नि छरिचे।

४६ तुइँ मोर मुथाडत तेलअ बुलाए नि दिलो मातुन याहाँए त मोर ठेङलात अत्तर बुलाए दिचे।

४७ ताहाते मुइँ तोक कहच्‍कुन,

इड बेर्छानिर पाप भेलेला रहकि आर याहाँए उला पापेर छेमा पाइचे कियाँकि याहाँए मोक बेसि माया देखाइचे।

मातुन जाहाँए कम छेमा पाचे उहाँए कमे माया देखाचे।”

४८ तने इसुड उड बेर्छानिक कहल्‍कि,

“तोर पापला छेमा हए गेइचोक।”

४९ उहाँर सङे खाबा बठाल लोकला एक आपसत पुछापुछि कर्बा धर्ले,

“पाप छेमा कर्बार याहाँए काहाँए?”

५० तने इसुड उड बेर्छानिक कहल्‍कि,

“तोर बिस्‍वासखाने तोक उद्धार करिचोक,

सान्‍ति से जा।”

a 

७:२ ग्रिकत सेन्चुरियन जाहाँर माने एक स झना सेनार सेनापति बा हाकिम हए।

d 

७:४१ दिनार माने इस्राएलेर रुपार टाका, ताहार दाम एक झनार एक दिनकार मजदुरि बाराबर रहए।

इसुर पाछु धर्बार बेर्छानिला

८

ताहार बाद इसुड नगरे नगरे आर गाअँ गाअँ परमेस्‍वरेर राजेर सुसामादेर प्रचार कर्ते बेर्बा धर्ले।

उहाँर सङे उ बार झना चेल़ालाउ रहकि।

२ उहाँर सङे आरह केबा झना बेर्छानि बेराकि,

अम़ा दुस्‍ट आत्‍मा आर बाबदला से संअ हइस्‍ले,

उला बेर्छानि अम़ाए रहए,

मग्‍दलिनि कहबार मरियमड,

जाहाँर ठिना से सातटा भुतक निक्‍लाइसेल्‍कि,

३ योअन्‍नाड,

जाहाँए हेरोदेर मुन्‍सि खुजासेर कइना रहए आर अइनङ करे सुसन्‍नाड।

आरह भेलेला बेर्छानि,

जाहाँए आप्‍नार धन सम्‍पतिलार माध्‍यम से इसुर आर इसुर चेल़ालार सेबा करे।

बिहन छिर्याडर खिस्‍सा

मत्ति  १३:१-९; मर्कुस  ४:१-९

४ जेइखुना जेरहर जेरह लोकला गाअँ गाअँ आर नगर नगर से आसिए इसुर ठिना जर हल्‍कि तने उहाँए अम़ाक एकटा खिस्‍सा कहले:

५ “एकटा लोक बिहन छिर्याबा निक्‍लिले,

छिर्याते छिर्याते कुछुला बिहन दामालडत परेल्‍कि आर उला बिहनक लोकला खेचिए बर्बाद करि दिल्‍कि आर आकासेर पखिला आसिए खाए गेल्‍कि

६ आर कुछुला बिहन पाथ्‍लिया माटिखानत परेल्‍कि आर टेका फेकातेइ बिहनला सुखाए गेल्‍कि कियाँकि उखान माटित रस नि रहकि।

७ कुछुला बिहन काँटार झाँउसखानत परेल्‍कि आर बिहनलार सङे सङे काँटार गाछलाउ बाऱिए बिहनलाक चापि दिल्‍कि।

८ आर कुछुला बिहन असल माटिखानत परेल्‍कि तने उला बिहन बाऱिए स गुना फल धरेल्‍कि।”

इड खिस्‍सा कहाल हए जाबार बाद उहाँए जोर से कहले,

“जाहाँर सुन्‍बार कान छेक उहाँए सुनोक।”

खिस्‍साडर उदेस्‍य

मत्ति  १३:१०-१७; मर्कुस  ४:१०-१२

९ इसुर चेल़ाला इड खिस्‍सार माने कि हए कहए उहाँक पुछारि करेल्‍कि।

१० तने इसुड अम़ाक कहल्‍कि,

“तम़ाक त परमेस्‍वरेर राजेर भेदड जान्‍बार ग्‍यान दुवाल गेइच्‍कन मातुन भिनला लोकेर सङे मुइँ खिस्‍सार पर बलेचु,

कारन अम़ाक देख्‍लउ देखा ना जाकि आर सुन्‍लउ एम़ा ना बुझोक।”

बिहन छिर्या खिस्‍साडर भाङन

मत्ति  १३:१८-२३; मर्कुस  ४:१३-२०

११ इड खिस्‍सार माने एइड,

बिहनला परमेस्‍वरेर बचन हए।

१२ दामालडत पराल बिहन अइला लोक हए,

जाहाँए बचन सुन्‍बार त सुनेचे मातुन बचनला सुनिए बिस्‍वास ना करोक आर अम़ार उद्धार ना हकि कहए दियाबलसट आसिए अम़ार मनला से बचनला छिरिए लेजाचोक।

१३ पाथ्‍लिया माटिखानत पराल बिहन अइला लोक हए,

जाहाँए बचन सुनेचे आर खुसि से सुइकार करेचे,

मातुन भित्तर तलिक जँर नि फेकाबार कारन कुछु समय तलिक बिस्‍वास त करेचे मातुन परिक्छा आस्‍ले अम़ा पतन हए जाचे।

१४ काँटार झाउँसखानत पराल बिहन अम़ाए हए,

जाहाँए बचन सुन्‍बार त सुनेचे मातुन जिबनेर दामालत जेइखुना अम़ा बेराबा धरेचे इड जिबनेर चिन्‍ता फिकिर,

धन,

सुख बिलासेर चापनत परिए अम़ार फलला नि पाकेचेक।

१५ मातुन असल माटिखानत पराल बिहन अम़ाए हए,

जाहाँए बचन सुनेचे आर साँच्‍चा आर निस्‍कपट मन से सम़्‍लाए राखेचे आर स्‍थिर हए फल फुलाचे।

चेराकदानिर परकार चेराक

मर्कुस ४:२१-२५

१६ “गेछाड जुरिए काहुँ ढाकि दे झापा दिए नि राखेचे,

नाते खाटखानेर तलते राखेचे मातुन घरेर भित्रत ढुक्‍बार लोकला ओजोतखान देखोक कहए चेराकदानिर पर राखेचे।

१७ कियाँकि नुकाल हेनङ कुछु नि छे जेइला प्रकट नि हबे,

नाते हेनङ कुछु भेद छे जेइडक जाना नि जाबे आर उघार नि हबे।

१८ ताहाते हुँसियार रह,

तम़ा केनङ करे सुनेचन कियाँकि जाहाँर सङे छेक,

उहाँक आरह दुवाल जातेक आर जाहाँर सङे नि छेक,

उहाँर सङे जे कुछु छेक कहए उहाँए सँचेचे अहला उहाँर ठिना से छिरिए लुवाल जातेक।”

इसुर माअँ आर भाइला

मत्ति  १२:४६-५०; मर्कुस  ३:३१-३५

१९ इसुर माअँड आर भाइला उहाँर ठिना आसेल्‍कि मातुन भिरखानेर कारन अम़ा उहाँर बग्‍लत जाबा नि पार्ले।

२० तने काहुँ एक झन इसुडक खबर दिल्‍कि,

“तोर आइड आर भाइला तोक भेट कर्बार ताने आसिए बाहार बिति थार मारिए छोक।”

२१ मातुन इसुड अम़ाक कहल्‍कि,

“मोर माअँ आर भाइ अम़ाए हए,

जाहाँए परमेस्‍वरेर बचन सुनेचे आर उलार पालना करेचे।”

इसुड दुन बायाँरखानक सन कर्ले

मत्ति  ८:२३-२७; मर्कुस  ४:३५-४१

२२ एक दिना इसुड आप्‍नार चेल़ालार सङे लावखानेर पर चर्ल़े आर अम़ाक कहले,

“चल हामा तालडर उपार जाइ।”

तने अम़ा लावखानेर पर चऱिए तालडर उपार जाबा धर्ले।

२३ जाते जाते इसुड निदत परि गेले।

आर अइखुना तालडत दुन बायाँर उठाए दिल्‍कि आर लावखान पानिए भर्ति हबा धरेल्‍कि आर अम़ा भारि संकटत परि गेले।

२४ तने चेल़ाला जाए इसुडक हेनङ कहए जागिल कराबा धर्ले,

“गुरु!

गुरु!

हामार जान गेल!”

तने उहाँए उठिए दुन बायाँरखानक आर उला अन्‍डोल गच्‍याक धम्‍काए लिल्‍कि सेने दुन बायाँरखान आर गच्‍याला थामिए चारह बिति सन हए गेल्‍कि।

२५ इसुड अम़ाक कहल्‍कि,

“कुऩा गेल्‍कन तम़ार बिस्‍वासखान?”

आर अम़ा भय खाए गेले आर छक खाए आपसत बलाबलि कर्बा धर्ले,

“याहाँए काहाँए हए ते,

गच्‍या आर बायाँरखानकअ हुकुम देचे आर अम़ाउ याहाँर हुकुमड मानेचेक?”

इसुड भुत धराल लोकटक संअ कर्ले

मत्ति  ८:२८-३४; मर्कुस  ५:१-२०

२६ इसुड आर उहाँर चेल़ाला गालिल प्रान्‍त से तालडर उपार गेरासेनियालार मुलुकत आसिए पुग्‍ले।

२७ इसुड जेइखुना लावखान से डाङाखानत नाम़्‍ते रहए ता अइखान नगरेर एकटा हेनङ लोक इसुर ठिना चलि आसेल्‍कि जाहाँक भेलेला भुत धरिसेल्‍कि।

उड लोक भेलेला दिन से नुआँपाटा नि पिऩे आर घरतअ बासा नि करे मातुन कोबोरलात जाए रहए।

२८ इसुडक देख्‍तेइ उहाँए चेचाते आसिए इसुर आगुति परि गेले आर गघाट दे कहबा धर्ले,

“हे सर्वोच्‍च परमेस्‍वरेर पुत्र इसु,

मोर सङे तोर किसेर लाकाधाका?

मुइँ नेहरा करेच्‍कुन मोक सास्‍ति ना दे।”

२९ उड लोक इसुडक हेनङ कहबार कारन एइड रहकि कियाँकि उहाँए आसुद्ध आत्‍माडक उड लोकेर भित्तर से निक्‍लि जाबार हुकुम दिसेल्‍कि।

उड लोकक भुतट धर्तेइ रहकि।

लोकला उहाँक लुहार झिन्‍ज्रि दे आर कडिला दे बाऩिए पाहारा दिए राखे ताहुँ उहाँए बान्‍धनलाक ठिङाए दिकि आर भुतट उहाँक निधुवा पाथारखानेर बिति रेग्‍दिते लेजाकि।

३० तने इसुड उड लोकक पुछारि करेल्‍कि,

“तोर नाअँ कि?”

उहाँए उत्रा दिल्‍कि,

“फउज”,

कियाँकि उहाँक भेलेला भुत धरिसेल्‍कि।

३१ अम़ाक आघात मनिडत ना पाठाकि कहए भुतला इसुडक नेहरा करेल्‍कि।

३२ उखुना बगलकार पाहारखानत एकटा बड सोंरेर हान्‍जा खाते बेराते रहकि।

भुतला हामाक उला सोंरेर भित्रत ढुक्‍बा दे कहए इसुडक नेहरा करेल्‍कि आर इसुड मन्‍जुरि देदिल्‍कि।

३३ तने भुतला उड लोक से निक्‍लिए उला सोंरेर भित्रत ढुकि गेल्‍कि आर सोंरेर हान्‍जाड हिर्किए जाए थार आरदाङखान से परिए तालडत डुबिए मरि गेल्‍कि।

३४ इड घटना देखिए सोंर चराला दउरिए जाए नगर नगर आर गाँअ गाअँत इड खबर कहए दिले।

३५ तने लोकला हता कि हइसेल्‍कि कहए देख्‍बा निक्‍लिले आर जाए देखेचे ते,

जेइड लोक से भुतला निक्‍लिसेल्‍कि,

उड लोक नुआँ पिऩिए,

मनड ठिक हए इसुर ठेङलार ठिना बठिए छेक।

आर उहाँक देखिए साभार भित्रत भय ढुकि गेल्‍कि।

३६ जाहाँए जाहाँए इड घटना देखिस्‍ले,

अम़ा उड भुत धराल लोक केनङ करे संअ हइस्‍ले कहए लोकलाक बाताए दिल्‍कि।

३७ तने गेरासेनि मुलुकेर लोकला इसुडक अम़ार ठिना से चलि जाबार नेहरा करेल्‍कि,

कियाँकि अम़ाक बेताल डर लागि गेइसेल्‍कि।

तने इसुड हता से घुर्बार ताने लावखानत चर्ल़े।

३८ आर भुतला से संअ हुवाल लोकट इसुडक कहल्‍कि,

“मुइँ नेहरा करेच्‍कुन,

तोर सङे,

महँक जाबा दे।”

मातुन इसुड उहाँक हेनङ कहए घर पाठाए दिल्‍कि,

३९ “तुइँ घुरिए घर जा आर परमेस्‍वरट तोर ताने केताखान माहान काम करेल्‍कु,

लोकलाक सुना।”

तने उड लोक हता से जाए इसुड उहाँर ताने जेइखान काम करिसेल्‍कि ताहार चार्चा गटेखान नगरत कर्ते कर्ते गेले।

याइरसेर बेटि आर ढाल्‍ला बाबद बालि एक झन बेर्छानि

मत्ति  ९:१८-२६;  मर्कुस ५:२१-४३

४० जेइखुना इसुड घुरिए आस्‍ले ते लोकला उहाँक स्‍वागत करेल्‍कि कियाँकि गटेला लोक उहाँर ताने थामिए छिल्‍कि।

४१ याइरस नाएर एक झन सभाघरेर सासकट आसेल्‍कि आर इसुर पाअँत परिए कहल्‍कि,

“मुइँ नेहरा करेच्‍कुन,

कनेक मोर घर च।”

४२ कियाँकि बार बच्छरेर उहाँर एकटिया बेटिड मरनहाल बेमारि छिल्‍कि।

आर जेइखुना इसुड जाते रहए ते लोकला इसुर चारह बिति से ठेलाठेलि कर्बा धरेल्‍कि।

४३ अइखान भिरत बार बच्छर से सुर्कि जाबार ढाला बाबदबालि एकटा बेर्छानि रहए,

उहाँए बइधेर पाछु धरिए गटे कुछु उराए दिस्‍ले ताहुँ उहाँक काहुँ संअ कर्बा नि पारिसेल्‍कि। b

४४ उड बेर्छानि पाछु बिति से आसिए इसुर नुआँखानेर दसिड लार्ले आर अइसाथ उहाँर सुर्किजाबा बन हए गेल्‍कि।

४५ तने इसुड कहल्‍कि,

“मोक काहाँए लार्ले हाँ?”

साभाउ ना सबुत गेल्‍कि तने पत्रुसट कहल्‍कि,

“गुरु,

लोकला त चारह बिति से घेरिए तोक ठेलाठेलि करेच्‍कु!”

४६ मातुन इसुड कहल्‍कि,

“हँ,

काभाड मोक लार्ले कियाँकि सक्‍तिखान मोर ठिना से बाहार निक्‍लिते मुइँ चाल पानु।”

४७ आर नुकाए रहा नि जाबे कहए,

उड बेर्छानि थर्थराते आसिए इसुर ठेङत परि गेल।

आर गटे लोकलार आगुति बाताए दिले कि इसुडक उहाँए कियाँ लारिस्‍ले आर लार्बार साथ उहाँए केनङ करे संअ हले।

४८ इसुड उड बेर्छानिक कहल्‍कि,

“माइ,

तोर बिस्‍वासखाने तोक संअ करेल्‍कु,

सान्‍ति से जा।”

४९ जेइखुना इसुड बल्‍तेइ छिले,

ता सभाघरेर सासकटर घर से एकटा लोक आसिए उहाँक कहल्‍कि,

“तोर बेटिड त मरि गेल्‍कु।

आप गुरुडक कस्‍ट ना दिकि।”

५० मातुन इसुड इड काथा सुनिए याइरसटक उत्रा दिल्‍कि,

“घबराइस ना,

बाठे बिस्‍वास त करेक,

तोर छुवाड बचि जातोक।”

५१ इसुड याइरसेर घरत आसिए पुग्‍बार बाद उहाँए पत्रुस,

याकुब,

युहन्‍ना आर छुवाडर माअँ आर बापलार छुट्टा आर काहाँकअ आप्‍नार सङे घरटत ढुक्‍बा नि दिले।

५२ गटे लोकला छुवाडर ताने बुक डाङहाए डाङहाए कानिस्‍ले मातुन इसुड कहल्‍कि,

“कानारुवा ना कर!

छुवाड नि मरे बुरु निदत परिचे।”

५३ छुवाड मरिगेइचे कहबार जानिए इसुर काथाडक अम़ा हाँसिए फेकाए दिल्‍कि।

५४ तने इसुड छुवाडर हातखान धरिए हेनङ कहए डाकाल्‍कि,

“माइ उठेक!”

५५ तने उहाँर प्रानड घुरिए चलि आसेल्‍कि आर अइसाथ उहाँए उठिगेले।

तने इसुड अम़ाक कहल्‍कि,

" याहाँक कुछु खाबा द।”

५६ आर उड छुवार माँअ बापला छक खाए गेले मातुन इसुड अम़ाक आग्‍या दिते कहल्‍कि,

“इड घटनार बिसयत काहाँकअ ना कहन।”

b 

८:४३ कुनह कुनहला पान्‍डुलिपिलात ‘उहाँए बइधेर पाछु धरिए गटे कुछु उऱाए दिसले’ कहबार सब्‍दड नि छे।

इसुड बार झना चेल़ाक पाठाले

मत्ति  १०:५-१५; मर्कुस  ६:७-१३

९

इसुड उ बार झना चेल़ाक एक ठिना डाकाए अम़ाक भुत निक्‍लिबार आर बाबदला संअ कर्बार सक्‍ति आर अधिकार दिले।

२ तने अम़ाक परमेस्‍वरेर राजेर प्रचार कर्बा आर बेमारिलाक संअ कर्बा पाठाले।

३ आर अम़ाक कहले,

“तम़ा पइराखानेर ताने आप्‍नार सङे कुछु ना लेजान,

नाते लाठि,

नाते झला,

नाते खाबार कुछु जिऩिस,

नाते टाका पेइसा,

नाते एकखान अधिका जामा।

४ जेइखान एङनात तम़ा ढुक्‍बन,

अइठिना बासा गिराअन आर अइठिना से बिदा हअन।

५ जेइखान नगरत तम़ार स्‍वागत नि हकन,

उखान नगर से निक्‍लि जाअन आर अम़ार खिलापत गबाहिर ताने तम़ार ठेङेर धुलाला झारि दन।”

६ ताहार बाद चेल़ाला बिदा हए सुसामाद प्रचार कर्ते,

आर बेमारिलाक संअ कर्ते गाअँ गाअँ बेराबा धर्ले।

हेरोदड आउँनचकरत परि गेले

मत्ति  १४:१-१२;  मर्कुस ६:१४-२९

७ इला घटनार बिसयत सुनिए गालिलेर सासक हेरोदडक आउँनचकर लागि गेल्‍कि कियाँकि कोए कोएला लोक हेनङ बल्‍कि “बप्‍तिस्‍मा दुवा युहन्‍नाड जेअँत हए उठिचे।”

८ काहुँ बल्‍कि,

“एलियाड प्रकट हइचे,”

आर काहुँ बल्‍कि,

“पुर्नाकालेर अगमबक्‍तालार मइधे एक झन जेअँत हए उठिचे।”

९ तने हेरोदड कहल्‍कि,

“युहन्‍नार मुथाड त मुहें काटुवाइस्‍नु मातुन जाहाँर बिसयत मुइँ इला काथा सुनेचु याहाँए काहाँए हए ते?”

तने हेरोदड इसुडक देख्‍बा छाब्‍ले।

इसुड पाँच हाजार झनाक खिलाले

मत्ति  १४:१३-२१; मर्कुस  ६:३०-४४; युहन्‍ना  ६:१-१४

१० तने प्रचार से घुरिए आस्‍बार बाद प्रेरितला जे जे करिस्‍ले इसुडक एक एक करे सुनाले।

ताहार बाद इसुड अम़ाक फुस्‍कुटाए बेथसेदा कहबार नगरखानत लेगेल्‍कि।

११ मातुन इड काथार चाल पाए लोकला उहाँर पाछु पाछु चलि आसेल्‍कि,

तने इसुड अम़ाक स्‍वागत करिए परमेस्‍वरेर राजेर बिसयत सुनाले आर जाहाँक जाहाँक संअ हबार गरज रहकि अम़ाक संअ कर्ले।

१२ जेइखुना बेलाड डुबिम डुबिम हल्‍कि तने उ बार झना चेल़ा आसिए इसुडक कहल्‍कि,

“गुरु,

आप लोकलाक पाठाए दे जेसे एम़ा लगेपासेर गाअँ घरलात जाए रहबार आर खाबार जगार करोक कियाँकि हामा हेता पाथारत छि।”

१३ मातुन उहाँए अम़ाक कहल्‍कि,

“तम़ाए अम़ाक खाबा द।”

तने अम़ा कहल्‍कि,

“हामार सङे त पाँचटा रुटि आर दुइडा माछेर छुट्टा आर कुछु छेबे नि करेचे।

तुइँ कि कहचिस,

ने हामा साभार ताने किन्‍बा जाइ?”

१४ हतिना मर्दनालाए करिप पाँच हाजार झना छिले।

तने इसुड चेल़ालाक कहले,

“ल अम़ाक पाचास पाचास झना करे साँक से बठाअ।”

१५ तने चेल़ाला अइनङ करे साभाक साँकि से बठाल्‍कि।

१६ ताहार बाद इसुड उ पाँचटा रुटि आर दुइडा माछक लिए सर्गेर माखे देखिए धन्‍यबाद दिले आर रुटिलाक भाङिए लोकलाक पर्सिए दिबा कहए चेल़ालाक दिले।

१७ तने साभाउ आघाए पाघाए खाले आर खाए अदगाल रुटिर टुक्राला चेल़ाला जेइखुना बिछिए उठाले ते,

बार ढाकि हल्‍कि।

पत्रुसट इसुडक ख्रिस्‍ट कहए सुइकार कर्ले

मत्ति  १६:१३-१९; मर्कुस  ८:२७-२९

१८ एक फेक इसुड एख्‍लाए प्रार्थना कर्ते रहए ता उहाँर चेल़ाला चलि आसेल्‍कि आर उहाँए अम़ाक पुछारि कर्ले,

“मुइँ काहाँए हउ,

लोकला मोर बिसयत कि कहचे?”

१९ अम़ा उत्रा दिल्‍कि,

“काहुँ कहचोक बप्‍तिस्‍मा दुवा युहन्‍ना,

ते काहुँ कहचोक एलिया आर काहुँ काहुँ कहचोक पहिल्कार अगमबक्‍तालार मइधे एक झन जेअँत हए उठिचे।”

२० तने उहाँए अम़ाक कहल्‍कि,

“मातुन तम़ा मोक कि कहचन ते,

मुइँ काहाँए हउ?”

पत्रुसट उत्रा दिए कहल्‍कि,

“तुइँ परमेस्‍वरेर ख्रिस्‍ट हइस!”

आप्‍नार सास्‍ति आर मिर्तुर बिसयत इसुर अगमबानि

मत्ति  १६:२०-२८; मर्कुस  ८:३०-९:१

२१ मातुन इसुड अम़ाक काडा आग्‍या दिए चेताए दिल्‍कि कि इड काथा काहाँकअ ना कहन।

२२ आर कहल्‍कि,

“मान्‍सिर पुत्रडक अनेक सास्‍ति खेप्‍बा लाग्‍कि,

धर्मगुरुलार,

मुल पुजारुकलार आर बिधानेर गुरुलार पाए इन्कार खेप्‍बा आर मारा जाबा लाग्‍कि तने तिन दिन बाद उहाँक जेअँत हए उठबा लाग्‍कि।”

२३ तने इसुड साभाक कहले,

“काहुँ जदि मोर पाछु धर्बा छाबेचे ते,

उहाँए आप्‍नार माया मारोक आर हर दिन आप्‍नार क्रुसखान उठाए मोर पाछु धरोक।

२४ कियाँकि जाहाँए आप्‍नार प्रानड बचाबा छाब्‍बे,

उहाँए प्रानड हाराबे।

मातुन जाहाँए मोर खातिर प्रानड हाराबे,

उहाँए उडक बचाए राख्‍बे।

२५ कियाँकि गटेखान संसार आप्‍नार हातत करिए आप्‍नार प्रानडए जदि हाराए दे बा नास करि दे ते,

उड लोकक कि फाइदा हतेक?

२६ काहुँ जदि मोर आर मोर बचनला से लाज गनेचे ते मान्‍सिर पुत्रड जेइखुना आप्‍नार महिमात आर पिता आर पबित्र सर्गदुतलार महिमात आस्‍बे उखुना उहाँउ उड लोक से लाज गन्‍बे।

२७ छेच्‍कार मुइँ तम़ाक कहच्‍कन,

हेता थार हए रहबार लोकलार मइधे काहुँ काहुँ परमेस्‍वरेर राजखान नि देख्‍बार तलिक मिर्तु नि चाख्‍बे।”

इसुर सकलड बदलि गेल्‍कि

मत्ति  १७:१-८; मर्कुस  ९:२-८

२८ इला काथा कहबार करिप आठ दिन बाद इसुड प्रार्थना कर्बा पत्रुसटक,

युहन्‍नाडक आर याकुबडक सङे लिए पाहारखानत चर्ल़े।

२९ प्रार्थना कर्ते कर्ते इसुर सकलड बदलि गेल्‍कि आर उहाँर नुआँला साफा धकधक हए चिल्‍किबा धरेल्‍कि।

३० आर देख दुइडा लोक,

मोसाड आर एलियाड उहाँर सङे गप कर्बा धरेल्‍कि।

३१ अम़ा महिमा सहित प्रकट हइस्‍ले आर इड बिसयत गप करिस्‍ले कि,

परमेस्‍वरेर योजना अनुसार यरुसलेमत इसुडर मिर्तु केनङ करे हतेक।

३२ उखुना पत्रुसट आर उहाँर सङला निदे लटियाए गेइस्‍ले।

मातुन जेइखुना अम़ा जागिल पाले ते,

देखेचे इसुड महिमात छेक आर उहाँर सङे दुइडा लोक थार हए छेक।

३३ जेइखुना उला लोक इसुर ठिना से बिदा हए जाते रहकि ते पत्रुसट बलिए उठले,

“गुरु!

भेल्‍ले हामा हेता रहन,

हामा तिनडा खप्रा बेनाइ एकटा तोर ताने,

एकटा मोसार ताने आर एकटा एलियार ताने।”

पत्रुसट कि बल्‍बा छाबिस्‍ले उहाँए सुर्ताए नि पाले।

३४ पत्रुसट इड काथा बल्‍तेइ छिले ता एकखान बदलि आसिए अम़ाक झापाए दिल्‍कि।

आर अम़ा बदलिखानेर भित्रत पर्बार कारन डर खाए गेल।

३५ तने बदलिखान से एकटा हेनङ गाला पाले,

“याहाँए मोर पुत्र हए,

जाहाँक मुहें बिछिचु आर याहाँर काथाला सुन।”

३६ आर बलिड ओर हबार साथ चेल़ाला देखेचे ते,

इसुड एख्‍लाए छेक।

आर जेइड घटना अम़ा देख्‍ले उड घटनार बिसयत चुपचाप रहए गेले आर उखुना अम़ा काहाँकअ कुछु नि बाताले।

इसुड दुस्‍ट आत्‍मा धराल एक झन छँराक संअ कर्ले

मत्ति  १७:१४-२८ मर्कुस  ९:१४-२७

३७ ताहार काल़ि,

जेइखुना इसुड आर उहाँर चेल़ाला पाहारखान से नाम़िस्‍ले ते लोकेर एकटा बार्का जेरह उहाँक भेट कर्बा चलि आसेल्‍कि।

३८ आर देख,

भिरखान से एकटा लोक चेचाए कहल्‍कि,

“गुरु!

मुइँ तोक नेहरा करेच्‍कुन,

मोर बेटाडर पर दया करेक कियाँकि इड मोर एकटिया बेटा हए।

३९ जेइखुना याहाँक दुस्‍ट आत्‍माड धरेचेक,

ते याहाँए आच्‍काए चेचाए उठेचे आर जेइखुना मच्राए धरेचेक,

त,

याहाँक मुखखान से गाज निक्‍लुवाए देचेक आर उहाँए आलासाल़ा हए जाचे।

हटेपटे दुस्‍ट आत्‍माड याहाँक छर्बे नि करेचोक।

४० मुइँ तोर चेल़ालाक इड दुस्‍ट आत्‍माक निक्‍लाए दिबार नेहरा कर्नु मातुन अम़ा निक्‍लिबा नि पारेल्‍कु।”

४१ तने इसुड अम़ाक उत्रा दिए कहल्‍कि,

“ए अबिस्‍वासि आर भ्रस्‍ट जामानार लोकला!

तम़ार सङे मुइँ केते दिन तलिक रहम्‍कन?

आर तम़ाक केतेक सहम्‍कन?

हेता आन तोर बेटाडक।”

४२ जेइखुना उड छँरा आस्तेइ छिले आसुद्ध आत्‍माड उहाँक माटिखानत आछ्राए गिराए दिल्‍कि आर उहाँक मच्राबा धरेल्‍कि मातुन इसुड उड आसुद्ध आत्‍माक धम्‍काए लिले तने उड छँडाक संअ करिए उहाँर बापटर हातत जुम्‍मा दिले।

४३ परमेस्‍वरेर इखान माहान काम देखिए अम़ा साभाउ छक परि गेले।

इसुड आप्‍नार मिर्तुर बिसयत फेर अगमबानि कर्ले

मत्ति  १७:२२-२३; मर्कुस  ९:३०-३२

इसुर कामखान देखिए लोकला अचम्‍भित हए रहबार खुना इसुड चेल़ालाक कहल्‍कि,

४४ “मुइँ जेइड काथा तम़ाक कहच्‍कन उड काथा तम़ा मनत राखन् कियाँकि मान्‍सिर पुत्रड लोकलार हातत पक्रा पर्बार पर छे।”

४५ मातुन इड काथा चेल़ाला बुझ्बा नि पार्ले,

कियाँकि इड काथा अम़ा ना बुझोक कहए झाप्‍नि लागाए कहिसेल्‍कि आर अम़ाक इड काथार बिसयत इसुडक पुछारि कर्बाउ डर लागि गेल्‍कि।

साभार से बड काहाँए

मत्ति  १८:१-५; मर्कुस  ९:३३-३७

४६ बार झना चेल़ार मइधे साभार से बड काहाँए,

कहए अम़ार बिचत बहस हबा धरेल्‍कि।

४७ मातुन इसुड अम़ार मनेर काथाला बुझिए एकटा छुवाक आनिए आप्‍नार बग्‍लत थार कर्ले,

४८ आर अम़ाक कहले,

“जाहाँए मोर नाअँत इड छुवाक स्‍वागत करेचे उहाँए मोक स्‍वागत करेचे आर जाहाँए मोक स्‍वागत करेचे उहाँए मोक जाहाँए पाठाइचे उहाँक स्‍वागत गरेचे,

कियाँकि तम़ार मइधे जाहाँए आप्‍नाक साभार से छट गनेचे उहाँइ साभार से बड हए।”

जाहाँए तम़ार खिलापत नि छकन उहाँए तम़ार पिल्‍ठे छकन

मर्कुस ९:३८-४०

४९ आर युहन्‍नाड बलिए उठेल्‍कि,

“गुरु!

एक झनाक हामा तोर नाअँत भुत निक्‍लाते देख्‍न,

ते हामा उहाँक माना करि दिन कियाँकि उहाँए हामार लाटेर नि रहए।”

५० मातुन इसुड उहाँक कहल्‍कि,

“उहाँक माना ना करन।

कियाँकि जाहाँए तम़ार खिलापत नि छकन उहाँए तम़ारे पिल्‍ठे छकन।”

सामरिला इसुडक स्‍वागत नि करेल्‍कि

५१ जेइखुना इसुडक सर्ग उठाए लेजाबार दिनला भिर्ते आसेल्‍कि,

ते उहाँए यरुसलेम जाबार संकल्‍प कर्ले।

५२ आर आप्‍नार से आगुत केबा झन साम्‍दियाक पाठाले।

उला साम्‍दिया हता से जाए उहाँर ताने रहबार जगार कर्बार ताने सामरिलार एकटा गाअँत ढुक्‍ले।

५३ मातुन सामरियार लोकला उहाँर स्‍वागत नि करेल्‍कि कियाँकि इसुड यरुसलेम जाबार संकल्‍प करिचे कहए अम़ा देख्‍ले।

५४ इसुडक स्‍वागत नि कर्बा देखिए उहाँर चेल़ा याकुब आर युहन्‍नाड कहल्‍कि,

“प्रभु!

तुइँ कि कहचिस,

ने एम़ाक सर्ग से अगिन बर्साए भस्‍म करि दि?”

५५ मातुन इसुड चेल़ालार बिति घुरिए धम्‍काए लिल्‍कि।

५६ तने अम़ा भिनड गाअँत चलि गेले।

इसुर चेल़ा हबार योग्‍यता

मत्ति ८: १९-२२

५७ जेइखुना इसु आर उहाँर चेल़ाला दामालड धरिए जाते रहए,

एकटा लोक इसुडक कहल्‍कि,

“प्रभु!

तुइँ जेइठिना जेइठिना जाबो,

महँ तोर पाछु पाछु जामु।”

५८ तने इसुड उड लोकक कहल्‍कि,

“फेउरेर गान्‍ढि रहचे,

आर आकासेर पखिलारअ खता रहचोक मातुन मान्‍सिर पुत्रडर मुथाडउ नुकाबार नि ठाअँ छेक।”

५९ तने इसुड फेर एकटा लोकक कहल्‍कि,

“मोर पाछु धर!”

मातुन उड लोक उत्रा दिल्‍कि,

“प्रभु,

प्रथमे मोक बाउडक गार्भा जाबा दे।”

६० मातुन इसुड उहाँक उत्रा दिल्‍कि,

“मुर्दारलाए आप्‍नार मुर्दारलाक गाऱोक,

मातुन तुइँ जाए परमेस्‍वरेर राजेर प्रचार करेक।”

६१ फेर एकटा लोक इसुडक कहल्‍कि,

“प्रभु!

मुइँ तोर पाछु धरेम्‍कुन,

मातुन प्रथमे मोक घरेर लोकलार ठिना से बिदा लिए आस्‍बा दे।”

६२ मातुन इसुड उहाँक कहल्‍कि,

“हातखान हालेर नेङरित राखिए पाछु बिति उल्‍टिए देख्‍बार लोकट परमेस्‍वरेर राजेर लाइक नि हचे।”

इसुड बहतर झना चेल़ाक पाठाले

१०

ताहार बाद प्रभुड आरह बहतरa झना चेल़ाक बिछ्ले आर आप्‍ने जाबार से आगुत अम़ाक दुइ दुइ झना करे गटे नगर आर गाअँलात पाठाले।

२ आर अम़ाक कहले,

“झुनाल फसल भेलेखान छे,

मातुन काटनियार चाइरि छे।

ताहाते फसलेर मालिकटक प्रार्थना कर जेसे उहाँए आप्‍नार फसलखानत काटनियार पाठाए दोक।

३ जाअ!

मुइँ तम़ाक लेक्रार जेरहडत भेरार पाठालार लाखा पाठाच्‍कन।

४ तम़ा पेइसार बटुवा,

झला,

चेटका कुछु ना लेजान आर दामालडत काहाँक बन्‍दगि तलिक ना कहन्।

५ जेइखान एङनात तम़ा ढुक्‍बन,

प्रथमे कहन,

‘इड घरत सान्‍ति होक!’

६ उड घरत सान्‍ति प्रिय लोक रहचे जदि ते,

तम़ार सान्‍तिखान उहाँर सङे रहतेक आर निते,

उखान सान्‍ति तम़ारे ठिना घुरिए आस्तकन।

७ तम़ा जेइखान एङनात ढुक्‍बन,

अइठिना रहन अम़ा जे खाबा पिबा दित्‍कन अइला खाअन कियाँकि काम करालाक मजदुरि पाबार हक छेक।

तम़ा एङनाए एङनाए ना बेरान।

८ जेइखुना तम़ा कोएखान नगरत ढुक्‍बन आर लोकला तम़ाक स्‍वागत करिए कुछु खाबा दिकन जदि ते,

जे दित्‍कन से खाएलन।

९ हताकार रोगिलाक संअ करन आर अम़ाक कहन्,

‘परमेस्‍वरेर राजखान तम़ार लगत आसिए पुगिगेइच्‍कन।’

१० मातुन जेइखुना तम़ा कोएखान नगरत ढुक्‍बन आर लोकला तम़ाक स्‍वागत नि कर्कन जदि ते,

नगरेर सरकलात निक्‍लिए कहन,

११ ‘हामार ठेङत लागाल तम़ार नगरेर धुलालाउ हामा तम़ार खिलापत झारिए देच्‍कन,

मातुन तम़ा इड काथा जानिएराख कि परमेस्‍वरेर राजखान लगते आसिए पुगिगेइच्‍कन।’

१२ मुइँ तम़ाक कहच्‍कन,

निसाफेर दिना उखान नगरेर हेनङ दुर्दासा हतेक ताहार से त बुरु सदोमेर दुर्दासाखान भाला।”

बिस्‍वास नि कर्बार नगरला

मत्ति ११:२०-२४

१३ “धिक्‍कार तोक खोराजिन!

धिक्‍कार तोक बेथसेदा!

कियाँकि तम़ार बिचत जेइला सक्‍तिर काम करागेले उला टुरोस आर सिदोनत करा गेलहने ते,

अम़ा केते दिनाए चुच्रि धक्राला b उऱिए मुसिलात बठिए पास्‍चाताप करि लिलेहने।

१४ मातुन निसाफेर दिना तम़ार हेनङ दुर्दासा हत्‍कन,

ताहार से बुरु टुरोस आर सिदोनेर दुर्दासाखान भाला।

१५ ए कफर्नहुम!

तोक कि सर्गत उठातोक?

तोक त पातालत फेकातोक।”

१६ तने इसुड चेल़ालाक कहल्‍कि,

“जाहाँए तम़ार काथाला सुनेच्‍कन,

उहाँए मोर काथाला सुनेचे।

जाहाँए तम़ाक इन्‍कार करेच्‍कन उहाँए मोक इन्‍कार करेचे आर जाहाँए मोक इन्‍कार करेचे उहाँए उहाँक इन्‍कार करेचे,

जाहाँए मोक पाठाइचे।

बहतर झना चेल़ार घुरानि

१७ तने उ बहत्तर झना चेल़ा होकोस बोकोस करे घुरिए आसिए इसुडक कहल्‍कि,

“प्रभु तोर नाअँत ते भुतलाउ हामार काबुत आसेचे!”

१८ इसुड अम़ाक कहल्‍कि,

“मुइँ सइतानडक मेघड चिल्‍किबार लाखा सर्ग से गिर्ते देख्‍नु।

१९ देख!

मुइँ तम़ाक साँपलाक आर बिसकाखरलाक खेच्‍बार आर दुस्‍मनेर गटेखान सक्‍तिक काबु कर्बार अधिकार दिच्‍कन आर कोए चिजे तम़ाक नाक्‍सान कर्बा नि पार्तकन।

२० ताहुँ,

दुस्‍ट आत्‍माला तम़ारे काबुत छकन कहए खुसि ना मानाअ मातुन तम़ार नाअँला सर्गत लिखाल छकन कहए खुसि मानाअ।”

इसुड आनन्‍द मानाले

मत्ति ११:२५-२७, १३:१६-१७

२१ ठिक अइखुनाए इसुड पबित्र आत्‍मा से उल्‍लासित हए कहले,

“हे पिता!

सर्ग आर पृथिमिर मालिक,

मुइँ तोक धन्‍यबाद देच्‍कुन,

कि तुइँ इला काथा बुद्धिमान आर समझदार लोकला से नुकाए राख्‍लो आर छुवालाक प्रकट कर्लो।

हे पिता,

कियाँकि तोक एइनङ कर्बार मन गेल्‍कु।”

२२ सब कुछुला पिताड मोक सँपिए दिचे।

पुत्र काहाँए हए कहबार काथाड पिताडर छुट्टा काहुँ नि जानेचे।

अइनङ करे पिता काहाँए हए,

इड काथा पुत्रडर छुट्टा आर पुत्रड जाहाँक प्रकट कराबा बिछेचे उहाँर छुट्टा आर काहुँ नि जानेचे।”

२३ तने इसुड चेल़ालार बिति घुरिए,

चुप्‍का कहल्‍कि,

“धन्‍य उला चखु,

जेइला काथा तम़ा देखेचन उला काथा देख्‍बा पाइचे!

२४ कियाँकि मुइँ तम़ाक कहच्‍कन,

भेलेला अगमबक्‍ता आर भेलेला राजा,

जेइला काथा तम़ा देखेचन उला काथा देख्‍बार मनसुवा करिस्‍ले मातुन देख्‍बा नि पाले आर जेइला काथा तम़ा सुनेचन,

उला काथा सुन्‍बार मनसुवा करिस्‍ले मातुन सुन्‍बा नि पाले।

दयाबान सामरिर खिस्‍सा

२५ आर देख अइखुना बिधानेर एकटा गुरु आसिए इसुडक पर्खिबार ताने थार हए पुछारि करेल्‍कि,

“गुरु!

अनन्‍त जिबन पाबार ताने मोक कि कर्बा लागे?”

२६ इसुड उड लोकक कहल्‍कि,

“बिधानखानत कि लिखाल छोक?

तुइँ कि पऱिचिस?”

२७ तने उड लोक उत्रा दिए कहल्‍कि,

“तुइँ परमप्रभु आप्‍नार परमेस्‍वरटक तोर पुरा मन दे,

तोर पुरा प्रान दे

आर पुरा बल दे,

पुरा दिमाक दे प्रेम करेक

आर आप्‍नाक जेनङ प्रेम करेचिस

सेनङ आप्‍नार पर्सियाडकअ करेक।”

२८ तने इसुड उहाँक कहल्‍कि,

“तुइँ ठिक उत्रा दिलो।

तहँ अइनङ करेक तने तुइँ जिबन पाबो।”

२९ मातुन उड लोक आप्‍नाक धर्मि देखाबार ताने इसुडक फेर पुछारि कर्ले,

“मोर पर्सिया काहाँए हए ते?”

३० ताहार बाद इसुड उत्रा दिए कहबा धरेल्‍कि,

“एकटा लोक यरुसलेम से यरिहोर माखे जाते रहए आर दामालडत उहाँक डाकोला घेरि लिल्‍कि आर उड लोकेर नुआँ पाटाला छिरिए लिल्‍कि आर मारिए आध्रा करिए छरिए चलि गेल्‍कि।

३१ अइ संजोगे,

एकटा पुजारुक अइड दामाल धरिए आस्‍ते रहए आर उड लोकक देखिए पुजारुकट पास काटिए चलि गेल्‍कि।

३२ अइनङ करे हतिना एकटा लेबिअ आसिए पुग्‍ले आर उड लोकक देखिए उहाँउ पास काटिए चलि गेले।

३३ मातुन एकटा सामरि सफर कर्ते कर्ते उड लोकेर ठिना आसिए पुग्‍ले,

आर जेइखुना उहाँए उड लोकक देख्‍ले ते सामरिर मनड कानिए उठेल्‍कि,

३४ तने उहाँए उड लोकेर ठिना जाए उहाँर घाउ चोटलात तेल आर दाखमध बुलाए पट्टि बाऩिए दिल्‍कि आर आप्‍नार गाधार पर चऱाए एकटा धर्मसालात आनिए उहाँक कुलाबा धर्ले।

३५ ताहार काल़ि उड सामरि धर्मसालार मालिकटक दुइ दिनार दिए कहले,

‘याहाँर देखभाल करिस आर याहाँर से अधिक खर्चा लाग्‍ले घुरिए आस्‍बारखुना मुइँ तोक देदिम्‍कुन।’

३६ ले आप कोहो,

उ तिन झनार मइधे डाकोर हातत पराल उड लोकेर पर्सिया काहाँए ठहरेल्‍कि?”

३७ तने बिधानेर गुरुड उत्रा दिल्‍कि,

“जाहाँए उड लोकेर पर दया करेल्‍कि।”

तने इसुड उहाँक कहल्‍कि,

“जा,

तहँ अइनङ करेक।”

मार्था आर मरियमेर घरत इसुर स्‍वागत

३८ एक दिना इसुड आर उहाँर चेल़ाला जाते जाते एकटा गाअँत ढुक्‍ले आर मार्था नाएर एक झन बेर्छानि इसुडक आप्‍नार घरत स्‍वागत करेल्‍कि।

३९ मार्थाडर मरियम नाएर एक झन बहिन रहकि।

मरियमड इसुर चरनत बठिए उहाँर सिक्‍छा सुन्‍बा धरेल्‍कि।

४० मातुन मार्थाड सेबा टहल कर्ते कर्ते हदियाए गेइस्‍ले ताहाते उहाँए इसुडक आसिए कहले,

“प्रभु,

मोर बहिनड ते,

गटे कामला महरे भार्सा छरि दिचे तोक कि कोए फिकिर नि?

उहाँक कहकि त मोक सङ दोक।”

४१ मातुन इसुड मार्थाडक उत्रा दिल्‍कि,

“मार्था,

ओगे मार्था,

तुइँ भेलेला काथार सँचना भाबना करेचिस।

४२ मातुन लाग्‍कु तोक एकटा काथा आर अइड असल काथा मरियमड बिछिचोक जेइड काथा उहाँर ठिना से कोए छिरिए लिबा नि पार्तेक।”

a 

१०:१ कोए कोएला पान्‍डुलिपित “सत्तर झना” कहए लिखाल छे।

b 

१०:१३ इस्राएलेर चलन अनुसार पास्‍ताप कर्बारखुना चुच्रि धक्रार लाखा भाङरा नुआँ पिऩिए सोग करे।

प्रार्थनार बिसयत इसुर सिक्‍छा

मत्ति ६:९-१३, ७:७-११

११

कुनह एकखान ठाअँत इसुड प्रार्थना करते रहए।

जेइखुना उहाँर प्रार्थना करा हए गेल्‍कि तने चेल़ालार मइधे एक झन आसिए उहाँक कहल्‍कि,

“हे प्रभु!

युहन्‍नाड जेनङ आप्‍नार चेल़ालाक सिकाइस्‍ले अइनङ हामाकअ प्रार्थना कर्बा सिकाए दे।

२ तने उहाँए अम़ाक कहले,

“जेइखुना तम़ा प्रार्थना कर्बन हेनङ कहन:

हे पिता,

तोर नाअँड पबित्र हकु,

तोर राजखान आस्‍कु।

३ दिन दिनकार खराक हामाक हर दिना दे,

४ हामार पापला छेमा करिए दे,

कियाँकि हामार खारापि करालाक हामाउ

छेमा करेचि।

आर हामाक परिक्छात गिर्बार से बचा।”

५ तने इसुड अम़ाक कहल्‍कि,

“मानिल,

तम़ार मइधे काहाँकअ आधरातिया जाए आप्‍नार सङडक कहबा परिल्‍कन,

‘भाइ!

मोक तिनडा रुटि पइचा दे त।

६ कियाँकि मोर घरत भेले दुर से एकटा सङ आसिचे आर मोर सङे उहाँक खिलाबार कुछु नि छे।’

७ तने घरटए से उहाँए उत्रा दिए कहकन,

‘मोक झेन्‍झोट ना दे।

मुइँ दुवार फाँटक लागाए छुवालार सङे थाकि गेइचु,

ताहाते मुइँ आल़ा उठिए तोक कुछु दिबा नि पारिम्‍कुन।’

८ मुइँ तम़ाक कहच्‍कन,

उहाँए तम़ार सङ हलउ नाते उठित्‍कन नाते कुछु दित्‍कन मातुन तम़ार जिदेर कारन उहाँक उठबाए लाग्‍कि आर जे माङलउ उहाँक दिबाए लाग्‍कि।

९ ताहाते मुइँ तम़ाक कहच्‍कन,

माङ आर तम़ाक दित्‍कन।

छाब आर तम़ा पाबन,

चाल कर आर तम़ार ताने केबारखान खुल्तकन।

१० कियाँकि जाहाँए माङबे उहाँइ पाबे,

जाहाँए छाब्‍बे उहाँइ पाबे आर जाहाँए चाल कर्बे उहाँर ताने खुलाल जाबे।’

११ तम़ार मइधे काहाँए हुनङ बाप छन,

जाहाँर बेटाड माछ माङले माछेर बदलि साँप दिबन?

१२ बा डिम्‍मा माङले बिसकाखर!

१३ तम़ा दुस्‍ट छन ताहुँ आप्‍नार छुवालाक असल सान्‍दोस दिबा जानेचन जदि ते,

जाहाँए सर्गेर पितार ठिना माङेचे उला लोकक पिताड आरह केनङ बेसि करे पबित्र आत्‍मा दितेक।”

इसु आर बेलजिबुल

मत्ति  १२:२२-३०; मर्कुस  ३:२०-२७

१४ इसुड एकटा लोक से भुत निक्‍लाते रहए आर उड भुत गेरा रहए।

उड भुत निक्‍लि जाबार बाद उड गेरा लोक बल्‍बा धरेल्‍कि आर लोकला छक परि गेले।

१५ मातुन उला लोकेर मइधे काहुँ काहुँ बलिए उठेल्‍कि,

“याहाँए भुतलार मालिक बेलजिबुलेर पाए भुतलाक निक्‍लाचे।”

१६ आर कोए कोएला लोक इसुडक पर्खिबार ताने उहाँक सर्गेर एकखान चिऩ देखाबा कहल्‍कि।

१७ मातुन अम़ार मनेर काथाला बुझिए इसुड अम़ाक कहल्‍कि,

“जेइखान राजेर भित्रत फुट रहचे उखान राज उजार हएजाचे आर जेइड घरेर भित्रत फुट रहचे उड घर खए खन्‍डोल हएजाचे।

१८ सइतानेर राजखानेर भित्रते जदि फुट रहकि उहाँर राजखान केनङ करे टिकतेक?

आर तम़ा कहचन कि मुइँ बेलजिबुलेर पाए भुतलाक निक्‍लाचु!

१९ मुइँ जदि बेलजिबुलेर पाए भुतलाक निक्‍लाचु ते,

तम़ार लोकला काहाँर पाए भुतलाक निक्‍लाच्‍कन?

ताहाते अम़ाए तम़ार निसाफ कर्तकन।

२० मातुन मुइँ जदि परमेस्‍वरेर सक्‍ति से भुतलाक निक्‍लाचु ते,

परमेस्‍वरेर राजखान तम़ार बिचत चलि आसिच्‍कन।

२१ जेइखुना एकटा दऱ लोक हात हतियार सहित आप्‍नार घरट आग्रेचे उहाँर गटे धन सम्‍पतिला सुरक्‍छित रहचेक।

२२ मातुन उहाँर से अधिक दऱ लोकट जदि उहाँक आक्रमन करिए जिति लिल्‍कि ते,

उहाँए जेइला हात हतियारेर पर भार्सा करिस्‍ले उहाँर उला हात हतियार छिरिए लितेक आर उहाँर ठिना से लुटाल धन सम्‍पतिला बान्‍डा करिलितेक।

२३ जाहाँए मोर पिल्‍ठे नि छे,

उहाँए मोर खिलापत छे आर जाहाँए मोर सङे जर नि करचे उहाँए छिर्याचे।

आसुद्ध आत्‍मार घुरानि

मत्ति १२:४३-४५

२४ जेइखुना आसुद्ध आत्‍माड लोकट से निक्‍लेचे,

तने उहाँए खटखटिया ठाअँलार बिति आराम छाब्‍ते छाब्‍ते जाचे मातुन जेइखुना नि पाचे तने उहाँए कहचे,

“आप मुइँ घुरिए आप्‍नारे घरटत जाम जेइठिना से मुइँ निक्‍लिए आसिस्‍नु।”

२५ जेइखुना उहाँए घुरिए आसेचे ते,

देखेचे उड घर साप्‍टाल आर साँक लागाल।

२६ तने उहाँए हता से निक्‍लिए आप्‍नारअ से अधिक दुस्‍ट आरह सातटा आत्‍माक सङे लिए आसेचे।

आर अम़ा उड लोकेर भित्रत ढुकिए बासा करेचे जाहाँर कारन उड लोकेर पाछकार हालतट आग्‍कार से आरह खाराप हए जाचोक।

धन्‍य काहाँए

२७ इसुड इला काथा बल्तेइ छिले ताए भिरखान से एकटा बेर्छानि गोग दिए कहल्‍कि,

“धन्‍य उड बेर्छानि,

जाहाँए तोक जलम दिल्‍कु आर आप्‍नार दुध खिलाल्‍कु।”

२८ मातुन इसुड कहल्‍कि,

“अम़ा बुरु धन्‍य हए,

जाहाँए परमेस्‍वरेर बचन सुनेचे आर पालन करेचे।”

चिऩर माङ

मत्ति १२:३८-४२

२९ जेइखुना भिरखान बार्त़े गेल्‍कि,

इसुड कहबा धर्ले,

“इड जामानार लोकला दुस्‍ट छे।

एम़ा चिऩर माङ करेचे,

मातुन योनार चिऩर बाहिक एम़ाक कुनह चिऩ दुवा नि जाबे।

३० जेनङ करे योनाड निनबेर लोकलार ताने चिऩ हइस्‍ले,

अइनङ करे मान्‍सिर पुत्रडउ इड जामानार लोकलार ताने चिऩ हबे।

३१ निसाफेर दिना,

इड जामानार लोकलार सङे देखिन देसेर रानिड थार हए एम़ाक दुसि ठहरातेक,

कियाँकि उहाँए पृथिमिर एकटा कन से सोलोमन राजार बुद्धिर काथाला सुन्‍बा आसिस्‍ले।

मातुन देख!

हेता एक झन यहनङ लोक छे जाहाँए सोलोमोनडउ से माहान छे।

३२ निसाफेर दिना,

इड जामानार लोकलार सङे निनबेर लोकला थार हए एम़ाक दुसि ठहरातेक,

कियाँकि अम़ा योनार प्रचारट सुनिए पास्‍चाताप करिस्‍ले,

मातुन देख हेता एक झन यहनङ लोक छे,

जाहाँए योनाडउ से माहान छे।

देहार भित्रि ओजोत

मत्ति ५:१५, ६:२२-२३

३३ गेछाड लागाए काहुँ कुठिडर भित्रत नि राखेचे बा काठा दे झापा दिए नि राखेचे मातुन घरटर भित्रत ढुक्‍बार साभाउ ओजोतखान देखोक कहए चेराकदानिर पर राखेचे।

३४ तोर देहार चेराक तोर चखुलाए हकु।

तोर चखुला जदि ठिक छोक ते गटेड देहा जऩाक हतोक मातुन खाराप जदि छोक ते तोर देहाडउ आन्‍धारे रहतोक।

३५ ताहाते तोर अन्‍तरखान फटफट छोक ने आन्‍धार छोक हुँस करेक।

३६ तोर गटेड देहा ओजोतेर चुटे फटफटे छोक आर एकअ जारा कुनह ठिना आन्‍धार नि छोक जदि ते,

तोर देहाड अइनङ धाएधाए हए जातोक जेनङति चेराकेर ओजोतखान तोर देहाडत पर्ले हचोक।

इसुड फरिसि आर बिधानेर गुरुलाक दुसिया दिल्‍कि

मत्ति  २३:१-३६; मर्कुस  १२:३८-४०

३७ जेइखुना इसुडर बलाल हए गेल्‍कि तने एक झना फरिसि आसिए इसुडक खराक खाबार नेअँता दिल्‍कि तने इसुड उड फरिसिर घरत जाए चउकात बठले।

३८ मातुन खाबार आगुत इसुडक हात नि धए खाबा देखिए उड फरिसि छक परि गेले।

३९ तने प्रभुड उहाँक कहल्‍कि,

“तम़ा फरिसिला थालि आर बाटिलार बाहार पिल्‍ठे माजेचन मातुन तम़ार अन्‍तरखान ते,

लोभ आर दुस्‍टता से भराल छकन।

४० ए मुर्खला,

जाहाँए बाहिर पिल्‍ठे बेनाले,

उहाँइ भित्रि पिल्‍ठे बेनाले ने?

४१ मातुन तम़ार थालि बाटिलात जेइला काथा छकन उला बिल़ाए द तने तम़ार ताने सब कुछुला सुद्ध हत्‍कन।

४२ मातुन तम़ा फरिसिलाक धिक्‍कार!

कियाँकि तम़ा पदिना,

गुवामुऱि आर गटे सागपातलार दसांस देचन मातुन न्‍याय निसाफ आर परमेस्‍वरेर प्रेमेर कोए सुदि नि राखेचन उलार सङे सङे यहला कर्बा परिल्‍कनहने।

४३ तम़ा फरिसिलाक धिक्‍कार!

कियाँकि तम़ा सभाघरलात बड बार्का लोकेर बठनाला छाबेचन आर हाटे बाजारे लोकलार भक्‍ति छाबेचन।

४४ तम़ाक धिक्‍कार!

कियाँकि तम़ा देखा नि जाबार उला कोबोरेर लाखा हन्,

जेइला कोबोरेर पर लोकला नि जानिए चलफिर करेचे।”

४५ बिधानेर गुरुलार मइधे एक झना इसुडक कहल्‍कि,

“गुरु!

इला काथा बलिए तुइँ त हामारअ अपमान करेचिस।”

४६ इसुड फेर कहल्‍कि,

“तम़ा बिधानेर गुरुलाकअ धिक्‍कार!

कियाँकि लोकलार पर तम़ा हेनङ बोझाड लादेचन जेइड कि अम़ा उभ्‍बाउ नि पारेचे आर अम़ाक सहजोग कर्बा तम़ा आप्‍ने एकटा आङुलअ दे नि लारेचन।”

४७ तम़ाक धिक्‍कार!

कियाँकि तम़ा अगमबक्‍तालार कोबोर बेनाचन जेइला अगबक्‍ताक तम़ारे पुर्खाला मारिसेल्‍कन।

४८ एइनङ एइनङ करे तम़ा आप्‍नार पुर्खालार कामलार साक्‍छि देचन आर उला कामत सहमत हचन कियाँकि अम़ा अगमबक्‍तालाक मारेल्‍कन आर तम़ा उला अगमबक्‍तार कोबोर बेनाचन।

४९ ताहाते परमेस्‍वरट आप्‍नार बुद्धित कहिस्‍ले,

‘मुइँ अम़ार ठिना अगमबक्‍तालाक आर प्रेरितलाक पाठाम,

एम़ार मइधे काहाँकअ अम़ा मार्बे ते काहाँकअ सास्‍ति दिबे।’

५० जेसे संसारेर उत्पति से आल़ा तलिक जेइला अगमबक्‍ताक माराल गेइस्‍ले अम़ार सुर्किर हिसाप एइड जामानार लोकलार ठिना से लुवाल जाओक।

५१ छेच्‍कार मुइँ तम़ाक कहच्‍कन,

हाबिलेर सुर्किखान से लेगेत मुन्‍डिलेर बेदिडर आर पबित्रस्‍थानेर बिचत मारा जाबार जकरियार सुर्किखान तलिककार हिसाप इड जामानार लोकलार ठिना से लुवाल जाबे।

५२ तम़ा बिधानेर गुरुलाक धिक्‍कार!

कियाँकि तम़ा ग्‍यानेर छारानिड छिरिए त लिचन मातुन नाते तम़ा आप्‍ने ढुक्‍लन नाते जाहाँए जाहाँए ढुक्‍ते रहए अम़ाके ढुक्‍बा दिलन।”

५३ जेइखुना इसुड हता से निक्‍लिते रहए,

बिधानेर गुरुला आर फरिसिला इसुडक गस्‍सा उठाए जेइसेइ बलुवाबार ताने उहाँर सङे मुखतउजि कर्बा धर्ले।

५४ आर उहाँर उत्रालात कोए गल्‍ति पाम ने कि कहए अम़ा मउका छाब्‍बा धर्ले।

कपटपुनार खिलापत चेतानि

मत्ति १०:२६-२७

१२

याहाँरे बिचत हाजारेर हाजार लोकला जर हबा धरेल्‍कि आर भिरेर चुटे लोकला चऱाचऱि कर्बा धरेल्‍कि तने प्रथमे इसुड आप्‍नार चेल़ालाक कहबा धर्ले,

“फरिसिलार खमिरखानa से आर्थात अम़ार कपटपुनाखान से तम़ा हुँसियार रहन।

२ झापाल कुछु नि छे कि प्रकट नि हबे आर नुकाल कुछु नि छे कि जाना नि जाबे।

३ ताहाते जे कुछु तम़ा आन्‍धारखानत कहिचन उला काथा जऩाकखानत सुनाल जाबे आर जे कुछु तम़ा घरेर कनडत पाटिपुटि करिचन उला काथा घरेर टुँहिड से प्रचार कराल जाबे।”

काहाँर से डराबा लागे

मत्ति १०:२८-३१

४ सुन भाइला,

मुइँ तम़ाक कहच्‍कन,

उला लोक से तम़ा ना डराअ जाहाँए इड देहाडक खतम करेचे मातुन ताहार बाद कुछु कर्बा नि पारेचे।

५ मातुन काहाँर सङे डराबा लागे,

मुइँ तम़ाक जानाए देच्‍कन,

उहाँर सङे डराअ,

जाहाँर सङे देहाडक खतम कर्बार बाद नरकत फेकाए दिबार सक्‍ति छेक।

हँ मुइँ तम़ाक कहच्‍कन,

उहाँरे सङे डराअ।

६ दुइ पेइसात पाँचटा गेउरा कि भेराचे नि?

ताहुँ उलार मइधे परमेस्‍वरट एकडार फम नि हाराइचे।

७ तम़ार मुथार चुलिला तलिक गेनाल गेइच्‍कन,

ताहाते तम़ा ना डराअ।

तम़ा त भेलेला गेउरा से बेसि दामेर छन।

ख्रिस्‍टटक सुइकार कर्बार आर नि कर्बार

मत्ति  १०:३२-३३, १२:३२, १०:१९-२०

८ मुइँ तम़ाक कहच्‍कन,

जाहाँए मोक लोकलार आगुति सुइकार कर्बे,

मान्‍सिर पुत्रडउ परमेस्‍वरेर सर्गदुतलार आगुति उहाँक सुइकार कर्तेक,

९ मातुन जाहाँए मोक लोकलार आगुति इन्‍कार कर्बे,

मान्‍सिर पुत्रडउ उहाँक परमेस्‍वरेर सर्गदुतलार आगुति इन्‍कार कर्तेक।

१० काहुँ जदि मान्‍सिर पुत्रडर खिलापत कुछु बले ते,

उहाँए छेमा पाबा पारे मातुन जाहाँए पबित्र आत्‍मार खिलापत निन्‍दा बल्‍बे,

उहाँए छेमा नि पाबे।

११ जेइखुना लोकला तम़ाक सभाघरलार,

सासकलार आर अधिकारिलार आगुति धरिए लेजात्‍कन,

उखुना तम़ा केनङ करे आप्‍नार प्रतिरक्‍छा कर्बन बा कि उत्रा दिबन कहए भाबना ना कर,

१२ कियाँकि तम़ाक कि बल्‍बा लाग्‍कन,

पबित्र आत्‍माड तम़ाक अइबेला सिकात्‍कन।

बेहुदा धनिर खिस्‍सा

१३ भिरखान से एक झन लोक इसुडक कहल्‍कि,

“गुरु,

मोर दादाडक मोर अंसला छिटकाए दिबा कहकि त।”

१४ मातुन इसुड उहाँक कहल्‍कि,

“काहाँए मोक तम़ार निसाफ करा बा तम़ार अंस बान्‍डा करा बेनाले?”

१५ तने इसुड चेल़ालाक कहल्‍कि,

“खबरदार!

सब किसिमेर लालचला से बचिए रहन,

कियाँकि लोकेर जिबनड धन सम्‍पतिर प्रसस्‍ततात नि रहचे।”

१६ तने इसुड अम़ाक एकटा खिस्‍सा कहल्‍कि,

“एकटा धनि लोकेर खेतखानत खोब उप्‍तनि हल्‍कि,

१७ तने उड धनि लोक मने मने सँच्‍ले,

“एतेला उप्‍तनि राख्‍बार ते मुइँ ठाअँ नि देखेचु!

आप मुइँ केनङ करु?”

१८ आर उहाँए कहले,

“आप हेनङ कर्बा हबे,

इला बाखारिक भाङिए आरमने बार्का बार्का बेनाम आर गटे उप्‍तनिला आर जिऩिस पातला अइठिना राखिम।

१९ तने आप्‍नार मनडक कहमु,

‘ओरे मन,

भेलेला बच्छर तलिक पुग्‍बार भेलेला सम्‍पति तोर ताने जर करिच्‍कुन,

ले आप चइन से रोहो आर खाए पिए मउज कर’।”

२० मातुन परमेस्‍वरट उड धनि लोकक कहल्‍कि,

“ए बेहुदा!

आझिए रात करे तोर प्रानड तोर ठिना से छिरिए लुवाल जातोक तने जुहुतिया कराल धनला तोर काहाँए खातोक?”

२१ जाहाँए आप्‍नार ताने सम्‍पति ढेरियाचे मातुन परमेस्‍वरेर नजरत धनि नि हचे उड लोकेर दुर्दासा एइनङति हचे।”

परमेस्‍वरेर पर भार्सा

मत्ति ६:२५-३४

२२ इसुड आप्‍नार चेल़ालाक कहले,

“ताहाते मुइँ तम़ाक कहच्‍कन,

जिबार ताने कि खाबन आर देहाडर ताने कि पिऩबन कहए फिकिर ना करन,

२३ कियाँकि जिबनड खराकला से आर देहाड नुआँला से बड काथा हए।

२४ काउवालाक बिचार करिए देख,

अम़ा नाते बुनेचे,

नाते काटेचे,

अम़ार नाते कुठि,

नाते बाखारिए रहचेक,

ताहारअ पर परमेस्‍वरट अम़ाक खिलाबे करेचोक।

तम़ा त पखि चिरियाला से आरह अधिक मोलेर छन।

२५ तम़ार मइधे फिकिर करिए आप्‍नार उमेरखान एकपल हलउ काहाँए बाऱाबा पार्बन?

२६ तम़ा एइकिनि छट काम कर्बा नि पारेचन ते,

आरला काथार कियाँ फिकिर करेचन?

२७ लिलि फुललाक बिचार करिए देख,

केनङ करे बाऱेचे?

अम़ा नाते काम करेचे,

नाते तात काटन करेचे।

मातुन मुइँ तम़ाक कहच्‍कन,

सोलोमन राजाडउ आप्‍नार गटेखान ठाटबाटत इला फुलेर मइधे एकटा फुलेर लाखाउ नि छाजा पाइस्‍ले।

२८ पर्तिर बनला जेइला कि आझि छे आर काल़ि आखत जाबे सेइलाक परमेस्‍वरट हेनङ पिऩाचे जदि ते,

ए अल्‍प बिस्‍वासिला,

तम़ाक आरह बेसि करे पिऩात्‍कन नि?

२९ कि खाबन आर कि पिबन कहए अइलार तनेमने ना रह आर उलार फिकिरअ ना कर,

३० कियाँकि संसारेर गटे लोकला एइलार तनेमने रहचे आर तम़ार पिताड जानेच्‍कन कि तम़ाक इला काथा लाग्‍कन।

३१ बुरु परमेस्‍वरेर राजखानक छाब तने अहला तम़ाक दुवाल जात्‍कन।

सर्गेर धन

मत्ति ६:१९-२१

३२ ओरे छट हान्‍जा,

ना डरान!

कियाँकि तम़ार पिताड तम़ाक आप्‍नार राजखान दिबार इच्‍छा करिच्‍कन।

३३ तम़ार सम्‍पतिला बेचिए गरिपलाक बिल़ाए द आर आप्‍नार ताने हेनङ बट्टु बेनाअ जेसे पचिए ना जाकन आर सर्गत हेनङ धन जर कर जेसे कि केधउ ओर नि हकन,

कियाँकि सर्गत नाते चोर आसेचे नाते घुन धरेचे,

३४ कियाँकि जेइठिना तम़ार धनला रहत्‍कन,

अइठिना तम़ार मनलाउ टाङाल रहत्‍कन।

जागिले रहबार नकरला

३५ तम़ा साजिए रहन आर आप्‍नार चेराकला जुरिए राखन।

३६ तम़ा उला नकरेर लाखा हन,

जेइला नकर कि आप्‍नार मालिकटक बेहार जोग खाए घुरिए आस्‍बार आस्रा जुरिए थामिए रहचे आर मालिकट केबारखान चाल कर्तेइ खुलाए देचे।

३७ धन्‍य हए उला नकर जाहाँक मालिकट घर आसिए पुग्‍बार खुना जागिले रहबा देखेचे।

छेच्‍कारे,

मुइँ तम़ाक कहच्‍कन,

मालिकट कम्‍मरत गम्‍छा बाऩिए उला नकरक चउकात बठातेक तने खुद आप्‍ने आसिए अम़ाक पर्सिए खिलातेक।

३८ आधा रातत होक बा ते पहर रातत होक मालिकट जेइबेला आस्‍लउ,

उहाँए जदि नकरलाक जागिले लागाल पाए ते,

उला नकर धन्‍य हए।

३९ मातुन इड काथा जान कि,

चोरट कुनखुना आस्‍बे कहए घरगिरिड जान्‍लेहने ते जागिले रहलेहने आर घरटत चोर ढुक्‍बा नि दिलेहने।

४० ताहाते तम़ाउ साजिए रह कियाँकि जेइबेला तम़ा नि सँच्‍बन,

कि मान्‍सिर पुत्रड आस्तकन,

उहाँए अइबेला आसिए पुग्तकन।

बिस्‍वासि बा आबिस्‍वासि नकर

मत्ति २४:४५-५१

४१ तने पत्रुसट इसुडक कहल्‍कि,

“प्रभु!

इड खिस्‍सा तुइँ हामारे ताने कहचिस ने साभार ताने?”

४२ प्रभुड उत्रा दिए कहल्‍कि,

“बिस्‍वासयोग्‍य आर बुद्धिमान मुन्सि उहाँइ हए जाहाँक मालिकट आप्‍नार बाकिला नकरक ठिक ठिक समयत खराक बाँटि दिबा कहए नियुक्‍त कर्तेक।

४३ धन्‍य हए उड नकर,

जाहाँक मालिकट घर आसिए पुग्‍बारबेला गछाल कामखान कर्ते लागाल पातेक।

४४ छेच्‍कारे,

मुइँ तम़ाक कहच्‍कन,

मालिकट उहाँक आप्‍नार गटे सम्‍पतिलार जुम्‍मा दितेक।

४५ मातुन उड नकर जदि मनडत सँचे कि मालिकटक आस्‍बार देरि हतेक,

तने नकर नकरियानिलार पर मारडाङ कर्बा धरे आर आप्‍ने खाबा पिबा आर मातिए रहबा धरे ते,

४६ जेइड दिन आर बेलार बिसयत उहाँए सँच्‍बअ नि करिचे,

अइदिना आर अइबेला उहाँर मालिकट आसिए पुग्तेक आर उहाँक काटिए टुक्रा टुक्रा कर्तेक आर उहाँर दुर्दासा अबिस्‍वासिलार लाखा हतेक।

४७ आप्‍नार मालिकेर इच्‍छाड जान्‍तउ तियारि हए नि रहबार आर मालिकेर इच्‍छा अनुसार काम नि कर्बार नकरट सुर्किफुटा मार खाबे।

४८ मातुन जाहाँए मालिकेर इच्‍छाड नि जानिए मार खाबार काम करेचे,

उहाँए कमे मार खाबे।

जाहाँक बेसि दुवाल गेइचेक उहाँर ठिना से बेसिए दाबि कराल जाबे आर जाहाँक आरह बेसि करे जुम्‍मा दुवाल गेइचे उहाँर ठिना से आरह अधिक करे माङाल जाबे।”

इसुर कारन परिबालत फुट

मत्ति १०:३४-३६

४९ मुइँ पृथिमित अगिन लागाबा आसिचु,

इखान अगिन आगुते लागि गेलहने ते आच्‍छा होलहने!

५० “मोक एकटा बप्‍तिस्‍मा लिबा लागे।

आर उड बप्‍तिस्‍मा नि लिबार तलिक मुइँ माम्‍लि बेकल नि छु!

५१ तम़ा कि सँचेचन,

मुइँ कि पृथिमिखानत मिलाप आन्‍बा आसिचु?

नि,

मुइँ तम़ाक कहच्‍कन,

फुट आन्‍बा आसिचु।

५२ कियाँकि आप आझि से एकटा परिबालत पाँच झना रहलउ आपसत फुट हतेक।

तिन झनार खिलापत दुइ झना आर दुइ झनार खिलापत तिन झना उठबे।

५३ आर अम़ारअ बिचत फुट हतेक।

बापेर खिलापत बेटाड आर बेटार खिलापत बापट,

माएर खिलापत बेटिड आर बेटिर खिलापत माअँड,

पुथउर खिलापत सास्रिड आर सास्रिर खिलापत पुथउड उठबे।”

समयर लक्‍छन

मत्ति १६:२-३

५४ इसुड लोकलाक यहड काथा कहले,

“जेइखुना पछिम बिति मेघ लागाबा देखेचन ते तम़ा फट करे कहए देचन,

‘पानि पर्बे’ आर अइनङ हब करेच्‍कन।

५५ आर जेइखुना देखिन बिति से बायाँर उठाबा देखेचन ते तम़ा कहचन,

‘गुम्‍सा हबे’ आर अइनङ हब करेच्‍कन।

५६ ए भित्तरपापियाला!

पृथिमिर आर आकासेर लक्‍छनला देखिए कि हबे तम़ा कहए देचन मातुन बर्तमान समयर लक्‍छनला कियाँ नि बुझेचन?”

दुस्‍मनड से मिलान राख

मत्ति ५:२५-२६

५७ जायज कि हए कहए तम़ा खुद कियाँ नि फइसला करेचन?

५८ काहुँ तोर पर मुद्दा दिए अदालतत लेजाकु जदि ते,

दामालडते उहाँर सङे मुद्दाड मेटमाट कर्बार कोसिस कर निते उहाँए तोक घिस्‍टाए न्‍यायधिसेर ठिना लेजातोक आर न्‍यायधिसट तोक हाकिमेर हातत सँपि दितोक तने हाकिमड तोक कइदत जाँकि दितोक।

५९ मुइँ तोक कहच्‍कुन,

एक एक इम्‍पि नि तिर्बार तलिक तुइँ हता से छुटबा नि पाबो।”

a 

१2:1 अंग्रेजित इस्ट कहचे ताहार माने रुटि बेना गुन्डाखानक फुलाए खेमेरा बेनाबार मास्ला।

पाप से घुर निते मर्बन

१३

ठिक अइखुना केबा झना लोक हता आसिए इसुडक उला गालिलिर बिसयत बाताल्‍कि जेइला लोकेर सुर्किखान पिलातसट अम़ारे सुजाल पसुलार सुर्किखानत मिस्‍लाइस्‍ले।

२ तने इसुड अम़ाक उत्रा दिल्‍कि,

“तम़ा कि सँचेचन,

कि उला गालिलि आरला गालिलि से बेसि पापि छिले,

ताहाते अम़ार हुनङ दुर्गति हल्‍कि?

३ हुनङ नि,

मातुन मुइँ तम़ाक कहच्‍कन,

पास्‍चाताप नि कर्बन जदि ते,

तम़ा साभाउ अइनङ करे नास हबन।

४ तम़ा कि सँचेचन,

उ आठार झना,

जाहाँर पर सिलोआमेर मिनारट गिरिए मारा परिस्‍ले,

अम़ा आरला यरुसलेमबासि से कि बेसि पापि छिले?

५ हुनङ नि,

मातुन मुइँ तम़ाक कहच्‍कन,

पास्‍चाताप नि कर्बन जदि ते,

तम़ा साभाउ अइनङ करे नास हबन।”

फल नि धर्बार डुमरेर गाछेर खिस्‍सा

६ ताहार बाद इसुड इड खिस्‍सा कहल्‍कि,

“एकटा लोकेर बागानखानत एकटा डुमरेर गाछ बुनाल रहकि।

उहाँए आसिए आसिए गाछटत फल छाबे मातुन नि पाए।

७ तने उहाँए बागानेर मालिडक कहले,

‘देखेक,

तिन बच्छर से मुइँ आसिए आसिए इड डुमरेर गाछत फल छाबेचु मातुन एकरा नि पाइचु।

इड गाछक काटिए गिराए दे,

अधिका कियाँ जमिनखान बेकाम्‍मा हए रहबे?’

८ मातुन बागानेर मालिड कहल्‍कि,

‘मालिक,

इड गाछक आर एक बच्छर रहबा दे,

मोक गाछटर चारह बिति खुदिए साहेर दिबा दे।

९ ताहार बाद घुरिए साले फल धर्ले ते ठिक छे आर निते काटिए गिराए दिस’।”

इसुड कुजि बेर्छानिडक संअ कर्ले

१० एक बेला बिस्रामेर दिना कुनह एकटा सभाघरत इसुड सिक्‍छा दिते रहए।

११ हता एक झन हेनङ बेर्छानि रहए,

जाहाँक आठार बच्छर से भुतट कुजि बेनाए राखिसेल्‍कि।

ताहाते उहाँए कक्रा हए रहए आर आच्‍छा से सिधा हबा नि पारे।

१२ उड बेर्छानिक देखिए इसुड उहाँक लगत डाकाए कहले,

“तुइँ आप्‍नार बाबदखान से मुक्‍त हए गेलो गे!”

१३ तने इसुड उड बेर्छानिर पर आप्‍नार हातखान राख्‍ले आर अइसाथ उड बेर्छानि सिधा हए गेले आर परमेस्‍वरेर जयजयकार कर्बा धर्ले।

१४ इसुडक बिस्रामेर दिनत संअ कर्ते देखिए सभाघरेर सासकट खिसियाए लोकलाक कहल्‍कि,

“काम कर्बार छ दिन छेबे करेच्‍कन,

अइला दिनत आसिए संअ ह,

बिस्रामेर दिना नि!”

१५ मातुन प्रभुड उहाँक उत्रा दिए कहल्‍कि,

“ए भित्तरपापियाला,

तम़ा कि बिस्रामेर दिना गोरु बा गाधालाक पानि खिलाबा नादड से खुलाए पानि खिलाबा लेजाचन नि?

१६ अब्राहामेर इड बेटि,

आठार बच्छर से सइतानेर बान्‍धनत छिले,

याहाँक कि बिस्रामेर दिना इड बान्‍धन से मुक्‍त हबा लाग्‍कि नि?”

१७ इसुड इड काथा कहबार कारन उहाँर बिरोधिला साभाउ लाजत परि गेले मातुन आरला लोक इसुर पाए कराल अदभुत कामला देखिए खुसि मानाले।

तुरिर खिस्‍सा

मत्ति  १३:३१-३२; मर्कुस  ४:३०-३२

१८ तने इसुड कहले,

“परमेस्‍वरेर राजखान केनङ छे,

याहाँर तुलना मुइँ किसेर सङे करु?

१९ परमेस्‍वरेर राजखान एकटा तुरिर बिच्‍चिर लाखा हए,

जेइड बिच्‍चिक एकटा लोक लेजाए आप्‍नार बारिखानत बुन्‍ले आर बिच्‍चिड गाजिए बाऱिए एकटा गाछ हल्‍कि तने आकासेर पखि चिरियाला आसिए उड गाछेर ठाललात खता लागाल्‍कि।”

खमिरेर खिस्‍सा

मत्ति १३:३३

२० फेर इसुड कहले,

“परमेस्‍वरेर राजखानक मुइँ किसेर सङे तुलना करु?

२१ परमेस्‍वरेर राजखान खमिरेरa लाखा हए,

जेइखान खमिरक एकटा बेर्छानि पाँच पसरि गुन्‍डार खेमेरात मिस्‍लाले आर गटेखान खेमेरा खमिराए खमिरा हए गेल्‍कि।”

सुटका केबार

मत्ति ७:१३-१४, २१-२३

२२ इसुड नगरे नगरे आर गाअँ गाअँ सिक्‍छा दिते यरुसलेमेर बिति जाते रहए।

२३ सेने एकटा लोक इसुडक पुछारि करेल्‍कि,

“प्रभु!

उद्धार पाबार लोक कमे हबे ने कि?”

इसुड अम़ाक कहल्‍कि,

२४ “सुटका केबारखान दे ढुक्‍बार कोसिस कर कियाँकि मुइँ तम़ाक कहच्‍कन,

भेलेला लोक उखान केबार दे ढुक्‍बा छाब्‍बे मातुन ढुक्‍बा नि पार्बे।

२५ घरगिरिड उठिए केबारखान बन करि दित्‍कन तने तम़ा बाहार बिति थार हए हेनङ कहए केबारखान चाल कर्बन,

‘हे प्रभु!

हामार ताने केबारखान खुलाए दे।’

तने भित्तर से उहाँए राअ दिए कहत्‍कन,

‘तम़ा कुऩाकार हन,

मुइँ तम़ाक नि चिऩेच्‍कन।’

२६ तने तम़ा हेनङ कहबा धर्बन,

‘तोर सङे त हामा खानपान करिस्‍न आर तुहें त हामार गाअँ घरलात सिक्‍छा दिए बेराइस्‍लो।’

२७ आर उहाँए फेर कहत्‍कन,

‘मुइँ तम़ाक कहए दिच्‍कन,

तम़ा कुऩाकार हन्,

मुइँ नि चिऩेच्‍कन।

ए दुस्‍ट कामकराला तम़ा साभाउ मोर ठिना से पालाए जाअ।’

२८ जेइखुना तम़ा अब्राहाम,

इसहाक,

याकुब आर गटे अगमबक्‍तालाक परमेस्‍वरेर राजेर भित्रत देख्‍बन आर आप्‍नाक बाहार बिति फेकाल पाबन उखुना तम़ा कान्‍बन आर दाँतला केच्‍लाबन।

२९ लोकला पुरुब,

पछिम,

उत्तर आर देखिन बिति से आसिए परमेस्‍वरेर राजेर जोगत बठबे,

३० आर देख!

पाछकारलार मइधे काहुँ काहुँ आगाए जाबे आर आग्‍कारलार मइधे काहुँ काहुँ पाछु पर्बे।”

यरुसलेमेर बिसयत इसुर बिलाप

मत्ति २३:३७-३९

३१ टिकाए अइबेला केबा झन फरिसिला आसिए इसुडक कहल्‍कि,

“हेता से चलि जा कियाँकि हेरोदड तोक खतम कर्बा चाहाचोक।”

३२ तने इसुड अम़ाक कहल्‍कि,

“जाअ उड फेउरक कहए द,

‘देखेक,

आझि आर काल़ि मुइँ भुतलाक निक्‍लाम आर लोकलाक संअ करिम तने तेस्रा दिना मोर काम करा हए जाबे।

३३ जे होक आझि,

काल़ि आर पर्सु दिन तलिक मोक बेरातेइ रहबा लागे कियाँकि यरुसलेम से बाहार कुनहड अगमबक्‍तार मिर्तु हबाए नि पारे’।”

३४ “यरुसलेम!

ए यरुसलेम!

तुइँ अगमबक्‍तालाक मार्लो आर तोर ठिना पाठाल सेबकलाक तुइँ पाथल झाटा कर्लो।

जेनङ करे मुर्गिड आप्‍नार बाच्‍चालाक डेनालार तलत जर करेचे,

अइनङ करे मुइँ तोर छुवालाक के फेक के फेक जर कर्बा छाबेन्‍कुन मातुन तुइँ नि मान्‍लो।

३५ देखेक,

तोर घरट उजार हए जातोक,

मुइँ तोक कहच्‍कुन,

जेइखुना तलिक तुइँ हेनङ नि कहबो,

‘धन्‍य होक उहाँए जाहाँए प्रभुर नाअँत आसेचे’ उखुना तलिक तुइँ मोक नि देख्‍बो।”

a 

१3:21 अंग्रेजित इस्ट कहचे ताहार माने रुटिबेना गुन्डाखानक पुलाए खेमेरा बेनाबार मास्ला (लुक १२:१)।

फरिसिर घरत इसुर खराक

१४

एक बेला बिस्रामेर दिना इसुड फरिसिलार एकटा सासकेर घरत खराक खाबा गेले।

आर लोकला इसुडक टकटक लागाए देखिए छिल्‍कि।

२ आर देख!

जलोदरिa बाबद धराल एकटा लोक इसुर आगुति आसेल्‍कि।

३ इसुड बिधानेर गुरुलाक आर फरिसिलाक पुछारि कर्ले,

“बिस्रामेर दिना संअ कर्बार बिधान अनुसार उचित छे ने नि?”

४ मातुन अम़ा झित मारिए रहए गेल्‍कि।

तने इसुड उड रोगिक धरिए संअ कर्ले आर उहाँक घर पाठाए दिले।

५ तने इसुड अम़ाक कहले,

“तम़ार मइधे काहाँए बिस्रामेर दिना आप्‍नार छुवाड बा गोरुड कुइँत गिरि जाले अइसाथ टानिए नि निक्‍लाबन?”

६ आर अम़ा इड काथार उत्रा दिबा नि पार्ले।

नम्रता आर मेजुवानि मानभाब

७ नेअँता पाआल लोकलाक आच्‍छा आच्‍छा बठनाला बिछबा देखिए इसुड अम़ाक एकटा खिस्‍सा कहल्‍कि,

८ “जेइखुना तुइँ काहाँरअ बेहार नेअँता पाबो ते,

उपरत ना बठिस कियाँकि हता तोर से बड लोकटउ नेअँता पाआल रहबा पारे।

९ निते तम़ा दनह झनाक नेअँता दिबार जोगिड आसिए तोक कहतोक,

‘इखान बठना याहाँक दिकि त।’

तने तुइँ लाजत गिर्बो आर तोक सब से हेंटत बठबा पर्तोक।

१० बुरु जेइखुना तुइँ बेहार जोगत नेअँता पाबो,

सब से हेंटत जाए बठेक जेसे जोगिड आसिए तोक कहकु,

‘भाइ च,

उप्रत बठेक!’

तने उखुना गटे मेजुवानलार आगुति तोर मान बार्त़ोक।

११ कियाँकि हरेक झना जाहाँए आप्‍नाक बड गन्‍बे उहाँक छट बेनाल जाबे आर जाहाँए आप्‍नाक छट जान्‍बे उहाँक बड बेनाल जाबे।”

१२ जाहाँए इसुडक नेअँता दिसेल्‍कि उड लोकक इसुड कहले,

“जेइखुना तुइँ दिनकार बा सानकार जोगेर प्रबन्‍ध कर्बो,

तुइँ आप्‍नार सङलाक बा भाइ भाइयारिलाक बा आप्‍नाति नाता कुटुमलाक बा धनि धनि पर्सियालाक नेअँता ना दिस।

निते अम़ाउ तोक नेअँता दिए तोर गुनखानक सधाए दितोक।

१३ ताहाते जेइखुना तुइँ जोगेर प्रबन्‍ध कर्बो गरिप,

लुल़ा,

नेङरा आर काना लोकलाक नेअँता दे,

१४ तने तुइँ आसिस पाबो कियाँकि अम़ा तोर गुनखानक सधाबा नि पार्तोक।

मातुन धर्मिला मिर्तु से जेअँत हबारखुना तुइँ याहाँर प्रतिफल पाबो।”

माहा जोगेर खिस्‍सा

मत्ति २२:१-१०

१५ इसुर सङे चउकात बठाल लोकलार मइधे एक झन इड काथा सुनिए इसुडक कहल्‍कि,

“धन्‍य हए उड लोक जाहाँए परमेस्‍वरेर राजत जोग खाबे!”

१६ मातुन इसुड उड लोकक कहल्‍कि,

“एक बेला एकटा लोक माहा जोगेर तियारि करिए भेलेला लोकक खाबा आस्‍बार नेअँता दिले।

१७ तने चउका लागाए जोजिड आप्‍नार नकरटर पाए बलाहाटियालाक हेनङ कहबा पाठाले,

‘चलि आस,

आप सब कुछुला नाधाबाऱा हए गेइचे।’

१८ मातुन अम़ा साभाउ एकटा करे आल जुर्बा धरेल्‍कि।

आग्‍कार लोकट कहल्‍कि,

‘मुइँ एकखान जगह किनिचु मोक उखान जगह देख्‍बा जाबा लागे।

अइताने कृपा करे मोक माफ करि दे।’

१९ आर भिनड लोक कहल्‍कि,

‘मुइँ पाँच हाल गोरु किनिचु,

उला गोरुक गम्‍बा चाहाचु।

अइताने कृपा करे मोक माफ करि दे।’

२० फेर भिनड लोक कहल्‍कि,

‘नायाँ नायाँ बेहा करिचु ताहाते मुइँ जाबा नि पारिम।’

२१ तने नकरट घुरिए आसिए गटे काथाला आप्‍नार मालिकटक एक एक करे सुनाए दिले।

ताहार बाद घरगिरिड खिसियाए नकरटक कहले,

‘धम्करे निक्‍लिए नगरखानेर दामाले दामाले आर गलि गलि जा आर गरिप,

लुल़ा,

नेङरा,

आर कानालाक डाकाए हेता आन्।’

२२ तने नकरट कहल्‍कि,

‘मालिक,

तोर आग्‍या अनुसार लोकलाक डाकाए आनेल्‍कुन ताहुँ भेलेला बठना अदगाले छोक।’

२३ फेर मालिकट उहाँक कहल्‍कि,

‘गाअँर ठउरलार बिति आर बारिलार बिति जा लोकलाक डाकाए आन जेसे थलिखान बोज होक,

२४ कियाँकि मुइँ तम़ाक कहच्‍कन,

जाहाँए जाहाँए प्रथमे नेअँता पाइस्‍ले अम़ार मइधे काहुँ मोर जोगड चाख्‍बा नि पाबे’।”

ख्रिस्‍टेर चेल़ा हबार त्‍याग

मत्ति १०:३७-३८

२५ एक बेला भेलेला लोक इसुर सङे सङे जाते रहए आर इसुड उला लोकेर बिति घुरिए कहल्‍कि,

२६ “काहुँ जदि मोर ठिना आसिए मोर से अधिक आप्‍नार माअँ बापलार माया राख्बे,

मगि छुवालार माया राख्बे भाइ बहिनलार आर आप्‍नार प्रानडर माया राख्बे ते,

उहाँए मोर चेल़ा हबा नि पार्बे।

२७ जाहाँए आप्‍नार क्रुसखान उठाए मोर पाछु नि धर्बे,

उहाँए मोर चेल़ा हबा नि पार्बे।

२८ तम़ार मइधे हुनङ काहाँए छन जाहाँए एकटा मिनार बेनाबार मनसुवा करेचन मातुन कामखान ओर कर्बार टाका पेइसा आप्‍नार सङे छकन ने नि कहए आगुतेइ बठिए हिसाप नि जुरेचन?

२९ निते गऱाखान उठाए मिनारट बेनाए ओर कर्बा नि पार्ले,

उड आध्रा मिनारक देख्‍वार साभाउ हेनङ कहए उड लोकेर खिताल कर्तेक,

३० ‘इड लोक बेनाबा त धर्ले मातुन ओर कर्बा नि पार्ले’!”

३१ आर्थात आप्‍नार दस हाजार सेना बिस हाजार सेना लिए आस्‍बार राजाडर आगुति ठाहार रहबा पार्बे ने नि कहए लाऱाइ थाम्‍बार आगुत कुनड राजा बठिए साल्ल़ा नि कर्बे?

३२ आर नि पाबार लाखा हले,

भिनड राजा दुरत रहतेइ उहाँए आप्‍नार राजदुतलाक मिलापेर सर्त पुछबा पाठाबे।

३३ ताहाते तम़ार मइधे जाहाँए आप्‍नार सर्बस्‍व त्‍याग नि कर्बे,

उहाँए मोर चेल़ा हबा नि पार्बे।

बेकाम्‍मा नुन

मत्ति  ५:१३; मर्कुस  ९:५०

३४ नुनखान ते आच्‍छा,

मातुन नुनेर सुवादडए उडाए जाले आरमने केनङ करे नुन्‍छा बेनाए?

३५ तने उखान नुन नाते खेतेरे ताने,

नाते साहेरेर ताने काम देचे।

ताहाते लोकला उखान नुनक फेकाए देचे।

जाहाँर सुन्‍बार कान छेक उहाँए सुनोक।

a 

१४:२ ‘जलोदरि’बाबदेर माने हात ठेङला फुल्बार बेमारि।

हाराल भेरार खिस्‍सा

मत्ति १८:१२-१४

१५

एक दिना कर उठा आर पापिला साभाउ इसुर सिक्‍छा सुन्‍बा इसुर लगत आसेल्‍कि।

२ ताहाते फरिसिला आर सास्‍त्रिला हेनङ कहए फेदफेदिबा धरेल्‍कि,

“इड लोक त पापिलार संगत करेचे आर अम़ार सङे खानपानअ करेचे!”

३ ताहाते इसुड अम़ाक इड खिस्‍सा कहल्‍कि,

४ “धरि ल,

तम़ार मइधे काहाँरअ एक सरा भेरा छकन आर एकटा भेरा हाराए जाकन जदि ते,

उ उनान्सडा भेराक पाथारखानते छरिए हाराल भेराडक नि पाबार तलिक छाबिए कि बेराबन नि?

५ जेइखुना उहाँए उड भेराक पाबे ते खुसि हए भेराडक काङत उठाबे,

६ आर घरत आसिए आप्‍नार सङलाक आर पर्सियालाक डाकाए जर करिए कहबे,

‘आस भाइला,

मोर सङे खुसि मानाअ कियाँकि मोर हाराल भेराडक मुइँ पाइचु!’

७ मुइँ तम़ाक कहच्‍कन,

ठिक अइ किसिम से पास्‍चाताप कर्बार जरुरि नि रहबार उनान्स झना धर्मिलार से बुरु एकटा पापि पास्‍चाताप कर्बार कारन सर्गत अधिक खुसि मानाचे।”

हाराल टाकार खिस्‍सा

८ आर्थात धरि ल,

एक झन बेर्छानि दसटा रुपार टाका छेक आर एकटा टाका जदि उहाँर हाराए जाकि ते,

टाकाड नि पाबार तलिक कि उड बेर्छानि गेछाड जुरिए बाध्‍निखान दे साप्‍टिए साप्‍टिए ध्यान से छाब्‍बे नि?

९ आर जेइखुना उहाँए उड टाका पाबे,

उहाँए आप्‍नार सङलाक आर पर्सियालाक डाकाए जर करिए कहबे,

“आस,

मोर सङे खुसि मानाअ कियाँकि मुइँ हाराल टाकाड पाइचु!”

१० मुइँ तम़ाक कहच्‍कन,

ठिक सेइ किसिम एकटा पापि पास्‍चाताप कर्बार कारन परमेस्‍वरेर सर्गदुतला खुसि मानाचे।”

हाराल बेटार खिस्‍सा

११ इसुड फेर कहल्‍कि,

“एकटा लोकेर दुइडा बेटा रहकि।

१२ छट बेटाड बापटक कहल्‍कि,

‘बाउ!

मोर अंसेर सम्‍पतिला मोक दे।’

तने बापट आप्‍नार सम्‍पतिला दनहडा बेटाक बाख्रा करिए देदिल्‍कि।

१३ केबा दिन बाद छट बेटाड आप्‍नार गटे सम्‍पतिला बेचिए खुचिए एक नगर चलि गेले आर हता उहाँए आप्‍नार गटे धन सम्‍पतिला मउज माजात उराए दिले।

१४ जेइखुना उहाँर गटे धन सम्‍पतिला ओर हए गेल्‍कि,

तने उखान देसत बार्का आकाल परि गेल्‍कि आर उहाँए भारि लाघत परि गेले।

१५ तने उहाँए अइखान मुलुकेर एकटा लोकेर घरत जाए काम माङले।

आर उड लोक उहाँक बाधत सोंरलार देखभाल कर्बा पाठाए दिल्‍कि।

१६ सोंरलाक दुवाल दानाला खाए उहाँए आप्‍नार पेटट भर्बा छाबे ताहुँ उहाँक काहुँ कुछु नि दिकि।

१७ मातुन जेइखुना उहाँए हुँस पाले,

ते उहाँए सँच्‍ले,

‘मोर बाउडर घरत एतला नकर अभल चभल करे खाचे आर मुइँ हेता भोके मरेचु!

१८ नि होल,

आप मोक हेता से छुटिए बाउडर ठिना जाबा हबे आर कहबा हबे,

‘बाउ!

मुइँ सर्गेर खिलापत आर तोर नजरत पाप करिचु,

१९ आप त मुइँ तोर बेटा कहबारअ लाइक नि छु।

मोक तोर एकटा नकरेर लाखा राखेक।’

२० तने उहाँए हता से उठिए सुठिए आप्‍नार बापेर ठिना गेले।

मातुन जेइखुना उहाँए दुरते छिले ताए बापट उहाँक देखि फेकाल्‍कि आर उहाँक देखिए बापेर मनड कानिए उठेल्‍कि तने दउरिए जाए बेटाडक हाँकल बाऩिए चुम्‍मा खाले।

२१ तने बेटाड बापटक कहल्‍कि,

‘बाउ!

मुइँ सर्गेर खिलापत आर तोर नजरत पाप करिचु।

आप मुइँ तोर बेटा कहबार लाइक नि छु।’

२२ मातुन बापट आप्‍नार नकरलाक कहल्‍कि,

‘धम्करे जाए सब से आच्‍छा जामाखान आनिए याहाँक पिऩाअ आर याहाँर हातत आङठि आर ठेङत जुत्ता पिऩाए द।

२३ आर छलछलिया बाछाडक आनिए काट आर खाएदाए खुसि मानाइ।

२४ कियाँकि मोर इड बेटा मरिए गेइस्‍ले मातुन आरमने जिबन पाइचे।

हाराए गेइस्‍ले आर फेर घुरिए आसिचे।’

तने अम़ा खुसि मानाबा धर्ले।

२५ उखुना उहाँर बड बेटाड बाधत छिल्‍कि आर जेइखुना उहाँए घरेर बग्‍लत आसिए पुग्‍ले ते,

सुनेचे नाच गानेर आबाज!

२६ तने उहाँए एकटा नकरक आप्‍नार ठिना डाकाए पुछारि कर्ले,

‘इला नाच गान किसेर?’

२७ तने उड नकर उत्रा दिल्‍कि,

‘तोर छट भाइड घुरिए आसिचोक आर तोर बाउड छलछलिया बाछाड काटुवाइचोक कियाँकि उहाँए सुबिस्‍ता मने आर कुसले आसिए पुगिचोक।’

२८ मातुन बड भाइड गस्‍सार ताए एङनाखानतअ ढुक्‍बा नि मानेल्‍कि।

तने बापट आसिए उहाँक फुस्‍लिबा धरेल्‍कि।

२९ मातुन बड बेटाड बापटक उत्रा दिए कहले ‘देखेक!

एतेला बच्छर से मुइँ तोर सेबा कर्ते आसिच्‍कुन आर तोर आग्‍याला मान्‍तेइ छुकुन।

ताहुँ मोक आप्‍नार सङलार सङे खुसि मानाबार ताने केधउ एकटा पाठा तलिक नि दिलो।

३० मातुन तोर सम्‍पतिला छिन्‍दारिलार सङे खाए उडाबार तोर इड बेटा आस्‍तेइ तुइँ छलछलिया बाछाडक उहाँर ताने काटुवालो।’

३१ तने बापट बड बेटाडक कहले,

‘आरे,

बेटा,

तुइँ त सदा मइदि मोर सङे छेबे करेचिस मोर गटे सम्‍पतिला त तहरे हकु।

३२ मातुन आझि हामाक खुसि मानाबा आर आनन्‍दित हबाए लागे कियाँकि तोर इड भाइ मरि गेइसेल्‍कु फेर जिबन पाइचोक,

हाराए गेइसेल्‍कु फेर घुरिए आसिचोक’।”

चालाख मुन्‍सिर खिस्‍सा

१६

इसुड आप्‍नार चेल़ालाक कहले,

“कुनह एकटा धनि लोकेर एकटा मुन्‍सि रहकि।

मुन्‍सिड उहाँर धन सम्‍पतिला नाथबाथ करेचेक कहए मालिकटक काहुँ सुनाए दिल्‍कि।

२ तने मालिकट उहाँक डाकाए कहल्‍कि,

‘तोर बिसयत ते,

मुइँ जेइला सुनेच्‍कुन,

छेच्‍कारे हकु?

हुनङहले तोर आप्‍नार कामेर हिसाप कितापला मोक बुझा,

आप तुइँ मुन्‍सिगिरि चलाबा नि पार्बो।’

३ तने मुन्‍सिड मनडत बिचार कर्ले,

‘आप मुइँ केनङ करु ते?

कियाँकि मालिकट मोर मुन्‍सिगिरिखान छिरिलिबा छाबेचे।

हालखेति कर्बारअ मोर सथिया नि छे आर माङिए खाबारअ मोक छन लागेचे।

४ जेइखुना मोक मुन्‍सिगिरिखान से निक्‍लाए दिबे तने लोकलार घरत मान पाबार ताने मोक कि कर्बा लागे कहए आप मुइँ बिचार करि फेकानु!’

५ तने उहाँए मालिकेर कर्जा लुवाल लोकलाक डाकाले आर आग्‍कार लोकटक कहले,

‘तुइँ मालिकेर केतेला कर्जा लिचिस?’

६ तने उड लोक उत्रा दिए कहल्‍कि,

‘तिन हाजार सेर तेल।’

तने मुन्‍सिड कहल्‍कि,

‘तोर तमसुकखान निक्‍ला आर धम्करे बठिए डेर हाजार सेर बेना।’

७ ताहार बाद मुन्‍सिड भिनड लोकक कहले,

‘तुइँ केतेला कर्जा लिचिस?’

उहाँए उत्रा दिए कहल्‍कि,

‘स बिसि गहम।’

तने मुन्‍सिड उहाँक कहल्‍कि,

‘तोर तमसुकखान निक्‍लाए आस्‍सि बिसि बेना।’

८ उहाँर मालिकट उड बेइमान मुन्‍सिर बाऱाइ करेल्‍कि कियाँकि मालिकट उहाँक बारा अकिलमानि से काम कर्ते देखेल्‍कि।

कियाँकि इखान संसारेर सान्‍तानला आप्‍नार जामानार लोकलार सङे ब्‍यबहार कर्बार पाके ओजोतेर सान्‍तानलार से बेसि चालाख हचे।

९ मुइँ तम़ाक कहच्‍कन,

संसारिक सम्‍पतिलार सहजोग से आप्‍नार ताने सङ बेनाअ जेसे जेइखुना उला सम्‍पति ओर हए जात्‍कन उखुना अनन्‍त ठाअँत तम़ा स्‍वागत पाअन।

१० जाहाँए थर्के काथात इमानदार छे उहाँए भेलेला काथातअ इमानदार रहचे आर जाहाँए थर्के काथात बेइमानि करेचे उहाँए भेलेला काथातअ बेइमानि करेचे।

११ ताहाते तम़ा संसारिक धनलाते इमान देखाबा नि पारेचन जदि ते,

सत्‍य धनेर जुम्‍मा तम़ाक काहाँए दित्‍कन?

१२ पोरेर धनलाते नि तम़ा इमान देखाचन ते,

तम़ार आप्‍नारे धनलार बिसयत तम़ाक केनङ करे बिस्‍वास करा जाए?

१३ कोए होक,

एकटा नकर दुइडा मालिकेर सेबा कर्बा नि पार्बे।

किते उहाँए एक झनाक हेला कर्बे आर एक झनाक माया कर्बे अर्थात एक झनार प्रति बफादार हबे आर एक झनाक तुच्‍छ गन्‍बे।

तम़ाउ परमेस्‍वर आर धन दनहरे सेबा कर्बा नि पार्बन।”

इसुर केबाडा सिक्‍छा

मत्ति  ११:१२-१३, ५:३१-३२; मर्कुस  १०:११-१२

१४ इला काथा सुनिए धनेर लाल्‍चिया फरिसिला इसुर काथालार माजाक उऱाबा धरेल्‍कि।

१५ तने इसुड अम़ाक कहल्‍कि,

“तम़ा हेनङ लोक कहन जाहाँए लोकलार आगुति आप्‍नाक धर्मि देखाचे मातुन परमेस्‍वरट तम़ार अन्‍तरखान जानेच्‍कन कियाँकि लोकलार नजरत जेइला काथा मुल्‍यबान छे परमेस्‍वरेर नजरत उलार कोए मोल नि छे।

१६ बप्‍तिस्‍मा दुवा युहन्‍नार बेला समयत मोसार बिधान आर अगमबक्‍तालार सिक्‍छाला चले।

ताहार से हिति परमेस्‍वरेर राजेर सुसामादट प्रचार हते आसिचे।

आर साभाउ उखान राजत ढुक्‍बार ताने जान जिउ खाए लागिए परिचे।

१७ ताहुँ बिधानेर एकटा बुन्‍दा मेसाए जाबार से बुरु सर्ग आर पृथिमिखान हाराए जाबार अधिक आसान छे।

१८ आप्‍नार मगिडक त्‍याग करिए भिन बेहा कर्बार काहुँ होक,

उहाँए ब्‍यभिचार करेचे आर जाहाँए भातार छरि बेर्छानिडक बेहा करेचे उहाँउ ब्‍यभिचार करेचे।

लाजरस आर धनि लोक

१९ इसुड कहते गेल्‍कि,

“एकटा मातिबर लोक छिले।

उहाँए बेगनिया रङेर नुआँ आर दामि दामि नुआँ पिऩे आर सब दिना सुख बिलासत दिन काटे।

२० मातुन लोकला उहाँर दरबजार केबारखानत लाजरस नाएर एक झन हेनङ काङाल लोकक आनिए राखि दिकि जाहाँर गटे देहाडत घाए घाउ रहकि,

२१ उहाँए धनि लोकटर टेबुलखान से गिराल एठ गुठला खाए आप्‍नार पेट भर्बा छाबे।

आर कुकुरला आसिए आसिए उहाँर घाउला चाटकि।

२२ एक दिन उड काङाल लोक मरि गेले आर सर्गदुतला उहाँक लेजाए अब्राहामेर कलाखानत राखेल्‍कि।

आर अहड मातिबर लोक मर्ले आर लोकला लेजाए उहाँक गाऱिए दिल्‍कि।

२३ नरकत बेताल कस्‍ट भुङबारखुना उड मातिबर लोक आप्‍नार नजरट उपर माखे उठाले ते,

दुरत अब्राहामडक आर अब्राहामेर कलाखानत लाजरसटक देख्‍ले।

२४ तने उड लोक कान्‍ढाल काटते कहले,

‘ओगो,

पिता अब्राहाम!

मोर पर कृपा करिए लाजरसटक पाठाए दे त।

उहाँए आप्‍नार आङुलला पानित डुबाए मोर जिभाड ठान्‍डा करिदोक त,

कियाँकि मुइँ इखान अगिनत बाडा सास्‍ति खाचु।’

२५ मातुन अब्राहामड कहल्‍कि,

‘ओरे बेटा!

फम कर त,

तुइँ आप्‍नार जिबन कालत सब कुछुर सुख भोग कर्लो आर लाजरसट दुख काटिस्‍ले मातुन आल़ा याहाँए हेता सुखत छे आर तुइँ सास्‍ति खाचिस।

२६ आर ताहारअ पर से तोर आर हामार बिचत एकखान बार्का फाँक छे जेसे मन कर्लउ काहुँ हेता से तोर ठिना आर हता से काहुँ हामार ठिना आस्‍बा ना पारोक।’

२७ उड मातिबर लोक फेर कहल्‍कि,

‘हुनङहले हे पिता,

बिन्‍ति करेच्‍कुन,

लाजरसटक मोर बापेर घर पाठाए दे,

२८ कियाँकि मोर पाँच झना भाइ छे आर उहाँए जाए अम़ाक चेताए दोक निते अम़ाउ एइखान सास्‍तिर ठाअँत आसिए पर्बे।’

२९ मातुन अब्राहामड कहल्‍कि,

‘अम़ार सङे मोसाडर आर अगमबक्‍तालार कितापला छेक अम़ारे काथाला सुनोक।’

३० फेर उड लोक कहल्‍कि,

‘नि गो पिता अब्राहाम!

मरा लोकलार मइधे काहुँ एक झना अम़ार ठिना जाए कहले बुरु अम़ा पास्‍चाताप कर्लेहने।’

३१ मातुन अब्राहामड उहाँक कहल्‍कि,

‘अम़ा जदि मोसा आर अगमक्‍तालार काथाला नि सुन्‍बे ते,

मरा लोकलार मइधे काहुँ जेअँत हए उठलउ अम़ा नि पत्‍याबे’।”

पाप

मत्ति  १८:६-७, २१-२२; मर्कुस  ९:४२

१७

इसुड आप्‍नार चेल़ालाक कहले,

“पापत गिराबार परिक्छाला ते आस्‍बे करेचे।

मातुन धिक्‍कार उड लोकक जाहाँर पाए उला परिक्छा आसेचे!

२ काहुँ इला छट लोकेर मइधे एकअ झनाक पापत गिराचे जदि ते,

उहाँर घेचाडत एकटा जाँत बाऩिए उहाँक सुमुन्‍दरटत फेकाए दिलेइ बुरु उहाँर भाला हतेक।

३ ताहाते तम़ा हुँसियार रह।

तोर भाइड पाप कर्कु जदि ते,

उहाँक धम्‍का आर उहाँए पास्‍चाताप कर्कु जदि ते,

उहाँक छेमा दे।

४ उहाँए जदि तोर खिलापत दिनडत सात फेक तलिक पाप कर्कु आर सातअ फेक आसिए कहकु,

‘मुइँ पास्‍चातप करेच्‍कुन’ ते,

तुइँ उहाँक छेमा दे।”

बिस्‍वास

५ तने प्रेरितला प्रभुडक कहल्‍कि,

“प्रभु!

हामार बिस्‍वासखान आरह बाऱाए दे।”

६ प्रभुड उत्रा दिल्‍कि,

“तम़ार सङे पसाइ सागेर बिच्‍चिडर बाराबर बिस्‍वास रहल्‍कनहने ते,

तम़ा इड तुतेर गाछक कहलनहने,

‘जँर सहित आख्रिए सुमुन्‍दरटत जाए गाजेक’ आर उड गाछ मानि गेल्‍कनहने।”

सेबकेर कर्तुप

७ धरिल,

तम़ार मइधे काहाँरअ एकटा हाल जुता बा भेराचरा नकर छकन।

उहाँए बाध से आस्‍तेइ तम़ा ‘धम्करे आसिए खाबा बठेक’ कहबन?

८ नि,

तम़ा हुनङ नि कहबन,

बुरु उहाँक हेनङ कहबन,

‘मुइँ कि खाम ताहार जगार कर आर मुइँ खाबार तलिक तुइँ काछाटा मारिए मोर टहल कर,

तने तुइँ खाइस?’

९ नकरट आग्‍या पालन करेल्‍कन कहए तम़ा कि उहाँक धन्‍यबाद दिबन?

१० सेइ किसिम गटे आग्‍याला पालन कर्लउ बुरु तम़ा हेनङ कहबन,

‘हामा त ना लाइक सेबक हइ कियाँकि हामा त खालि कर्तुपखान निभान’।”

इसुड दस झना कुऱिया रोगिक संअ कर्ले

११ यरुसलेम जाबारखुना इसुड सामरिया आर गालिलेर सिम्‍ना सिम्‍नाए जाते रहए।

१२ आर जेइखुना उहाँए एकटा गाअँत ढुकिम ढुकिम हइस्‍ले,

अइखुना दसटा कुऱिया रोगि उहाँक देखि फेकाल्‍कि।

आर अम़ा दुरते थार हए,

१३ गोग दिए कहल्‍कि,

“हे इसु,

हे मालिक!

हामार पर दया करेक!”

१४ तने इसुड अम़ाक देखिए कहल्‍कि,

“जाअ आर पुजारुकलार ठिना जाए आप्‍नाक देखाअ।”

आर अम़ा जाते जातेइ सुद्ध हए गेले।

१५ अम़ार मइधे एक झना जेइखुना अप्‍नाक संअ हबा देख्‍ले ते,

जोर जोर से परमेस्‍वरेर जयजयकार कर्ते इसुर ठिना घुरिए आस्‍ले।

१६ आर इसुडक धन्‍यबाद दिते उहाँर पाअँत उबुर हए परि गेले।

उहाँए एकटा सामरि रहए।

१७ तने इसुड कहले,

“तम़ा दसअ झना सुद्ध हइस्‍लन ने?

कोए ते आरला न झना?

१८ इड बिदेसिर छुट्टा घुरिए आसिए परमेस्‍वरेर जयजयकार कर्बार आर कि कोए छे नि?”

१९ तने इसुड उड सामरिक कहल्‍कि,

“उठ आर आप्‍नार दामाल धर,

कियाँकि तोर बिस्‍वासखाने तोक संअ करेल्‍कु।”

परमेस्‍वरेर राजेर आगमन

मत्ति २४:२३-२८, ३७-४१

२० परमेस्‍वरेर राजखान केते दिना आस्‍बे कहए फरिसिला इसुडक पुछारि करेल्‍कि ताहाते इसुड उत्रा दिते अम़ाक कहल्‍कि,

“परमेस्‍वरेर राजखान देखारत रुप से नि आस्‍बे।

२१ ‘देख,

परमेस्‍वरेर राजखान हेता छकन बा हता छकन!’

कहए काहुँ कहबा नि पार्बे कियाँकि परमेस्‍वरेर राजखान तम़ारे बिचत छकन।”

२२ ताहार बाद इसुड आप्‍नार चेल़ालाक कहले,

“अहनङ समय आस्तकन जेइखुना तम़ा मान्‍सिर पुत्रडर दिनलार मइधे एक दिन हलउ देख्‍बार मनसुवा कर्बन मातुन देख्‍बा नि पाबन।

२३ उखुना लोकला तम़ाक कहत्‍कन,

‘देख,

मान्‍सिर पुत्रड उगि हता बा इगि हेता!’

तम़ा कोए ठिना ना जान आर अम़ार पाछु ना धरन।

२४ कियाँकि जेनङ करे मेघड चिल्‍किबारखुना आकासेर एकटा कन से भिनड कन तलिक जऩाक करि देचे,

मान्‍सिर पुत्रडउ आप्‍नार दिनत अइनङ करे प्रकट हबे।

२५ मातुन प्रथमे उहाँक बारा सास्‍ति खेप्बा लाग्‍कि आर इड जामानार लोकलार से इन्कार हबालाग्‍कि।

२६ नुहर दिनडत जेनङ हइस्‍ले,

मान्‍सिर पुत्रडर दिनडत अइनङ हबे।

२७ नुहड पानिजाहातखानत नि ढुक्‍बार तलिक लोकला खाते पिते,

बेहाबारि कर्ते रहए,

अइखुनाए जलप्रलय आसिए साभाक नास करि दिल्‍कि।

२८ लुतेर दिनडत अइनङ हइस्‍ले,

लोकला खाते,

पिते,

किनाबेचा कर्ते रहए,

गाछ बृछ बुन्‍ते रहए आर घर दुवार उठाते रहए,

२९ मातुन जेइदिना लुतट सदोम से निक्‍लिले अइदिना मेघड से अगिन आर गन्‍धक बर्सिए साभाक नास करि दिल्‍कि।

३० मान्‍सिर पुत्रड प्रकट हबार दिनडत अइनङ हबे।

३१ उ दिना,

जाहाँए घरेर उप्रतa रहबे आर उहाँर जिऩिस पातला घरेर भित्रत रहकि ते उला जिऩिस पात निक्‍लिबा उहाँए हेंट ना नाम़ोक।

अइनङ करे जाहाँए बाधत रहबे अम़ाउ घुरिए घर ना आसोक।

३२ लुतेर बेर्छानिडर घटनाड फम कर त!

३३ जाहाँए आप्‍नार प्रानड बचाबा छाब्‍बे,

उहाँए प्रानड हाराबे मातुन जाहाँए आप्‍नार प्रानड हाराबे उहाँए उडि प्रान बचाबे।

३४ मुइँ तम़ाक कहच्‍कन,

उ दिना रात करे दुइ झना एकेखान सेजात थाकिए रहबे अम़ार मइधे एक झनाक उठाए लुवाल जाबे आर एक झना परिए रहबे।

३५ दुइडा बेर्छानि एकेसङे जाँत पिस्‍बे।

एक झनाक उठाए लुवाल जाबे आर एक झना परिए रहबे।

३६ बाधत दुइ झना काम कर्बे अम़ार मइधे एक झनाक उठाए लुवाल जाबे आर एक झना परिए रहबे।”b

३७ तने चेल़ाला इसुडक पुछारि करेल्‍कि,

“हे प्रभु,

हेनङ कुऩा हबे?”

इसुड चेल़ालाक उत्रा दिल्‍कि,

“जेइठिना मरा लास परिए रहचे अइठिना गिधिनला जर हचे!”

a 

१7:31 यहुदि घरेर ताने मर्कुस १३:१५ पदड देखन।

b 

१७:३६ कोए कोएला पान्‍डुलिपित इड पद नि छे।

रान्‍डियानि आर न्‍यायधिसेर खिस्‍सा

१८

चेल़ाला हरखुना प्रार्थना कर्ते रोहोक आर हदियाए ना जाओक कहए इसुड अम़ाक एकटा खिस्‍सा कहल्‍कि,

२ “एकखान नगरत परमेस्‍वरेर भय नि गन्‍बार आर लोकेर कोए मतलब नि राख्‍बार एकटा न्‍यायधिस रहए।

३ आर अइखान नगरत एकटा रान्‍डियानिअ रहए।

उहाँए तिसअ दिन न्‍यायधिसेर ठिना आसिए आसिए कहकि,

‘मोर मुदोइडर खिलापत मोक निसाफ करि दे।’

४ केबा दिन भरे ते उड रान्‍डियानिर काथाला उहाँए कानभान नि दिल्‍कि,

मातुन पाछुत उहाँए मनत बिचार कर्ले,

‘गन्‍बार त मुइँ परमेस्‍वरेर डर नि गनेचु आर लोकेर मोक कोए मतलब नि छे।

५ मातुन इड रान्‍डियानि मोक भेनभेना लागाए दिचे ताहाते मोक याहाँर निसाफ करि दिबा हबे निते याहाँए तिसअ दिन आसिए आसिए मोक दिक्‍दार लागाए दिबे।’

६ तने प्रभुड कहल्‍कि,

‘उड भ्रस्‍ट न्‍यायधिस कि कहले बिचार कर त।’

७ हुनङहले परमेस्‍वरट कि आप्‍नार बिछाल लोकलाक निसाफ करि दिबे नि जाहाँए ते उहाँक दिन रात पुकार करेचेक?

उहाँए कि उला लोकेर निसाफ कर्बा एल़ेर मेल़ेर कर्बे?

८ मुइँ तम़ाक कहच्‍कन,

उहाँए अम़ार निसाफ धम्करे करि दितेक।

मातुन जेइखुना मान्‍सिर पुत्रड आस्‍बे उखुना कि उहाँए इखान पृथिमित हुनङ बिस्‍वास पाबे?”

फरिसि आर कर उठार खिस्‍सा

९ जाहाँए आप्‍नाक धर्मि कहए गुमान करे आर पोरक कुछु नि गने,

इसुड हेनङ केबा झना लोकक इड खिस्‍सा कहल्‍कि,

१० “दुइडा लोक प्रार्थना कर्बा मुन्‍डिलत गेले।

अम़ार मइधे एक झना फरिसि आर एक झना कर उठा रहए।

११ फरिसिड थार हए मने मने हेनङ कहए प्रार्थना कर्बा धर्ले,

‘हे परमेस्‍वर,

मुइँ तोक धन्‍यबाद देच्‍कुन कि मुइँ आन्‍ला लोकेर लाखा लुटाहा,

अत्‍याचारि,

ब्‍यभिचारि नि छु आर नाते मुइँ इड कर उठार लाखा छु।

१२ मुइँ हाप्‍ताडत दुइ फेक उपासे रहचु आर मोर गटे आम्‍दानिलार दसांस देचु।’

१३ मातुन कर उठाड दुरते थार हए सर्गेर माखे मुथाड उठाबार साहाँस नि करिए बुकखान डाङ़ाए डाङ़ाए कहले,

‘हे परमेस्‍वर,

मुइँ पापि हउ,

मोर पर दया कर!’

१४ मुइँ तम़ाक कहच्‍कन,

कर उठाड अधिक धर्मि हए आप्‍नार घर गेले,

कियाँकि जाहाँए आप्‍नाक बड गन्‍बे,

उहाँक छट बेनाल जाबे मातुन जाहाँए आप्‍नाक छट जान्‍बे उहाँक बड बेनाल जाबे।”

इसुड छुवालाक आसिर्बाद दिले

मत्ति  १९:१३-१५; मर्कुस  १०:१३-१६

१५ छुवालार पर इसुड हात राखिए दोक कहए लोकला आप्‍ना आप्‍नि छट छुवालाक इसुर ठिना आन्‍ते रहए मातुन लोकलाक हुनङ कर्बा देखिए चेल़ाला अम़ाक धम्‍काए लिल्‍कि।

१६ मातुन इसुड छुवालाक लगत डाकाए कहले,

“छुवालाक मोर ठिना आस्‍बा द,

अम़ाक ना टेक कियाँकि परमेस्‍वरेर राजखान एइनङलारे हए।

१७ छेच्‍कारे,

मुइँ तम़ाक कहच्‍कन,

जाहाँए एकटा छुवार लाखा परमेस्‍वरेर राजखानक मानिए नि लिबे उहाँए कोए हाले याहाँत ढुक्‍बा नि पार्बे।”

अनन्त जिबन आर धन सम्‍पति

मत्ति  १९:१६-३०; मर्कुस  १०:१७-३१

१८ एक बेला एकटा सासक इसुडक पुछारि करेल्‍कि,

“हे उत्तम गुरु!

अनन्‍त जिबन पाबार ताने मोक कि कर्बा लागे?”

१९ तने इसुड उहाँक कहल्‍कि,

“तुइँ मोक कियाँ उत्तम कहचिस?

परमेस्‍वरेर छुट्टा काहुँ उत्तम नि छे।

२० तुइँ त आग्‍याला जान्‍बे करेचिस,

ब्‍यभिचार ना कर,

जान ना मार,

चुरि ना कर,

झुट्ठा गबाहि ना दे,

आप्‍नार माअँ बापेर आदर कर।”

२१ तने उड लोक उत्रा दिल्‍कि,

“इला गटे काथाला त मुइँ छटए से पालन कर्तेइ आसिचु।”

२२ इड काथा सुनिए इसुड उड लोकक कहल्‍कि,

“तोक आभउ एकटा काथार कमि छोक।

तोर सङे जे जे छोक,

गटेला बेचिए गरिपलाक बिल़ाए दे आर तुइँ सर्गत धन पाबो तने आसिए तुइँ मोर पाछु धरेक।”

२३ मातुन इड काथा सुनिए उहाँर मनड छट हए गेल्‍कि कियाँकि उहाँए खोब मातिबर रहए।

२४ तने उहाँर बिति देखिए इसुड कहले,

“धनि लोकलाक परमेस्‍वरेर राजत ढुक्‍बार केताखान कठिन!

२५ बास्‍तबत एकटा धनि लोकक परमेस्‍वरेर राजत ढुक्‍बार से ते बुरु एकटा उँटक सिउँर कानाखानेर पाके ढुक्‍बार आसान!”

२६ इड काथा सुन्‍बार लोकला कहल्‍कि,

“हुनङहले काहाँए उद्धार पाबा पारे?”

२७ तने इसुड कहले,

“लोकलार ताने जेइड काथा असम्‍भब छे,

परमेस्‍वरेर ताने सम्‍भब छे।”

२८ सेने पत्रुसट कहले,

“देखेक!

तोर पाछु धर्बार ताने हामा आप्‍नार घर दुवार सब कुछु छरि दिचि।”

२९ फेर इसुड अम़ाक कहल्‍कि,

“छेच्‍कारे,

मुइँ तम़ाक कहच्‍कन,

जाहाँए परमेस्‍वरेर राजेर खातिर घर,

घर्नि,

भाइ भायारि,

माअँ बाप आर छुवा पुता छर्बे,

३० उहाँए एइड जुगत ताहार गुनार गुना आर आगिला जुगत अनन्‍त जिबन पाबे।”

आप्‍नार मिर्तुर बिसयत इसुड तेस्रा फेक फेर अगमबानि कर्ले

मत्ति  २०:१७-१९; मर्कुस  १०:३२-३४

३१ तने इसुड उ बार झना चेल़ाक एक बिति लेजाए कहले,

“देख,

हामा यरुसलेमेर माखे जाचि आर आप मान्‍सिर पुत्रडर बिसयत अगमबक्‍तालार पाए लिखाल गटे काथाला पुरा हबे।

३२ कियाँकि उहाँक परजातियालार हातत सँपाल जातेक आर अम़ा उहाँर खिताल कर्तेक,

उहाँर बेइज्‍जत कर्तेक आर उहाँर पर थुप फेकातेक।

३३ अम़ा उहाँर पर कर्राबाजि कर्तेक आर उहाँर जान लितेक।

तने तेस्रा दिनत उहाँए जेअँत हए उठबे।”

३४ मातुन चेल़ाला उहाँर एकअडा काथा बुझ्‍बा नि पारेल्‍कि,

कियाँकि अम़ाक इला काथा झाप्‍नि लागाए कहाल गेइसेल्‍कि अइताने अम़ा इला काथा आच्‍छा से बुझ्‍बा नि पारिस्‍ले।

इसुड एकटा आन्‍धा भिका माङाक संअ कर्ले

मत्ति  २०:२९-३४; मर्कुस  १०:४६-५२

३५ जेइखुना इसुड यरिहोर बग्‍लत पुग्‍ले,

अइखुना हता एकटा आन्‍धा लोक दामालडर काछारत बठिए भिका माङते रहकि।

३६ लोकेर एकटा बार्का जेरह उहाँर बग्‍ले दे गलङ मलङ कर्ते जाबा सुनिए इड किसेर गलङ मलङ कहए उहाँए लोकलाक पुछारि कर्ले।

३७ लोकला उहाँक कहल्‍कि,

“नासरतेर इसुड एइपाके जाचे।”

३८ तने उहाँए गोग दिए उठले,

“हे इसु!

दाउदेर पुत्र,

मोर पर दया कर!”

३९ इसुर आगु आगु जाबार लोकला उहाँक “झित मार” कहए धम्‍काए लिल्‍कि मातुन उहाँए आरह जोर जोर से गोग दिए दिए कहले,

“हे दाउदेर पुत्र!

मोर पर दया करेक!”

४० तने इसुड गज करे थामि गेले आर उहाँक आप्‍नार ठिना आन्‍बार आग्‍या दिले।

जेइखुना उहाँए लगत आसेल्‍कि तने इसुड उहाँक पुछारि करेल्‍कि,

४१ “तुइँ कि चाहाचिस,

तोर ताने मुइँ कि करि दिकुन?”

आर उहाँए कहले,

“प्रभु!

मुइँ देख्‍बा छाबेचु।”

४२ इसुड उहाँक कहल्‍कि,

“ले धर,

दृस्‍टि ले!

तोर बिस्‍वासखाने तोक संअ करेल्‍कु।”

४३ आर अइसाथ उहाँए देख्‍बा धर्ले आर परमेस्‍वरेर महिमा कर्ते कर्ते इसुर पाछु धरि लिले।

इड घटना देखिए गटे लोकला परमेस्‍वरेर जयजयकार कर्ले।

इसु आर जक्‍कइ

१९

इसुड यरिहो नगरखानत ढुकिए अइपाके जाते रहए।

२ हता जक्‍कइ नाएर एक झन लोक रहए।

उहाँए कर उठालार मुल रहए आर धनि रहए।

३ इसुड काहाँए हए कहए उहाँए देख्‍बा छाबिस्‍ले मातुन भिरखानेर कारन उहाँक देखा नि गेल्‍कि कियाँकि लोकट उहाँए बाङरिया रहए।

४ ताहाते इसुडक देख्‍बार ताने उहाँए आगुतेइ दउरिए जाए एकटा डुमरेर गाछत चर्ल़े कियाँकि इसुड अइड दामाल धरिए जाते रहकि।

५ इसुड हता आसिए उपर माखे देखिए उहाँक कहल्‍कि,

“ए जक्‍कइ!

आस धम्करे नाम़ेक कियाँकि आझि मोक तोर घरत रहबा लागे।”

६ तने उहाँए होकोर दोकोर करे नाम़्‍ले आर होकोस बोकोस करे इसुडक आप्‍नार घरत लेगेले।

७ इसुडक जक्‍कइर घर जाबा देखिए लोकला हेनङ कहए फेदफेदिबा धरेल्‍कि,

“याहाँए पापिडर घरत मेजुवान जाचे।”

८ मातुन जक्‍कइड थार हए प्रभुडक कहल्‍कि,

“देखेक प्रभु!

मुइँ आप्‍नार आधाला सम्‍पति गरिपलाक बिल़ाए दिम आर काहाँरअ से बेइमानि करिए कुछु लिचु जदि ते उहाँक चार गुना घुराए दिमु।”

९ तने इसुड जक्‍कइडक कहल्‍कि,

“आझि इड घरत उद्धार आसिचे कारन याहुँ त अब्राहामेरे सान्‍तान हए,”

१० कियाँकि मान्‍सिर पुत्रड हाराल लोकलाक छाब्‍बा आर अम़ाक उद्धार कर्बा आसिचे।”

असर्फिर खिस्‍सा

मत्ति २५:१४-३०

११ इसुर काथाला सुनिए रहबार लोकलाक इसुड आरह एकटा खिस्‍सा कहले,

कियाँकि उहाँए यरुसलेमेर बग्‍लत आसिए पुगिगेइस्‍ले आर लोकला सँचिस्‍ले कि परमेस्‍वरेर राजखान आप धम्करे प्रकट हए जाबे।

१२ ताहाते उहाँए अम़ाक कहल्‍कि,

“एकटा खानदानि लोक आप्‍नार ताने राजपदखान हासिल करिए घुरिए आस्‍बार मनसुवा करिए दुर देस चलि गेले।

१३ मातुन जाबार से आगुत उहाँए आप्‍नार दसटा नकरक डाकाए साभाक एकटा एकटा करे असर्फि दिए कहले,

‘मुइँ घुरिए नि आस्‍बार तलिक तम़ा इला असर्फि दे ब्यापार करन।’

१४ मातुन उहाँर प्रजाला उहाँक घिन कर्कि।

ताहाते उड लोकेर पाछु पाछु अम़ाउ हेनङ कहबा आप्‍नार तरफ से केबा झन साम्‍दिया पाठाले,

‘हामा नि चाहाचि कि इड लोक हामार पर राज करोक।’

१५ कुछु दिन बाद,

राज पदखान हासिल करिए उड लोक घुरिए आस्‍ले।

तने जेइला नकरक उहाँए असर्फि दिस्‍ले अम़ार मइधे ब्यापार करिए काहाँए केतेला कामाल्‍कि कहए जान्‍बार ताने अम़ाक हाजिर हबार हुकुम दिले।

१६ तने सब से आगुकार नकरट आसिए कहल्‍कि,

‘मालिक,

तोर दुवाल असर्फिड से मुइँ दसटा असर्फि कामाइचु।’

१७ उहाँए उड नकरटक कहल्‍कि,

‘चाबास!

हँ,

तुइँ कहिस् असल नकर!

कियाँकि तुइँ थरकते इमान देखालो,

तुइँ आप दसखान नगरेर पर अधिकार चला।’

१८ दस्राड नकर आसिए हेनङ कहल्‍कि,

‘मालिक,

तोर दुवाल असर्फिड से मुइँ पाँचटा असर्फि कामाइचु।’

१९ तने उहाँए अहड नकरक कहल्‍कि,

‘तहँ पाँचखान नगरेर पर अधिकार चला।’

२० तने भिनड नकर आसिए हेनङ कहल्‍कि,

‘मालिक,

इगि तोर असर्फिड।

इड असर्फिक मुइँ मान्‍ताखानत बाऩिए जुक्‍ताए राखिच्‍कुन।

२१ मोक तोर से डर रहए कियाँकि तुइँ लोकट कठोर छिस,

जेइला कि तुइँ थिताचिस नि सेइला तुइँ निक्‍लाचिस आर जेइला कि तुइँ बुनेचिस नि सेइला तुइँ काटेचिस।’

२२ तने उहाँए उड नकरटक कहल्‍कि,

‘तोर मुखेर बलिड से तोक दुसि ठहराम्‍कुन,

ए दुस्‍ट नकर!

तुइँ जानिस्‍लो कि मुइँ लोकट कठोर छु जेइला कि थिताचु नि सेइला निक्‍लाचु आर जेइला कि बुनेचु नि सेइला काटेचु,

२३ हुनङहले,

मोर असर्फिड कियाँ नि माहाजनलार ठिना बठाए दिलो?

मुइँ आसिए सुद आर मुल दनह पानुहने।’

२४ तने उहाँए बगलत थार हए रहाल लोकलाक कहल्‍कि,

‘याहाँर ठिना से असर्फिड छिरिए ल आर जाहाँर दसटा असर्फि छेक उहाँक द।’

२५ मातुन अम़ा उहाँक कहल्‍कि,

‘मालिक,

उहाँर सङे त दसटा असर्फि छेक।’

२६ मुइँ तम़ाक कहच्‍कन,

जाहाँर सङे छेक उहाँक आरह दुवाल जातेक मातुन जाहाँर सङे नि छेक उहाँर सङे जेइला छेक अहला छिरिए लुवाल जातेक।

२७ आप मोर दुस्‍मनलाक हेता आन आर महरे साम्‍नात अम़ाक खतम कर जाहाँए नि चाहिस्‍ले कि मुइँ अम़ार पर राज कर्किन।”

यरुसलेमत इसुर बिजइ प्रबेस

मत्ति  २१:१-११; मर्कुस  ११:१-११; युहन्‍ना  १२:१२-१९

२८ इला काथा कहाल हइ जाबार बाद इसुड अम़ार आगु आगु हए यरुसलेमेर माखे रबाना हले।

२९ जेइखुना उहाँए बेथफागे आर बेथानियार लगत,

जइतुन नाएर पाहारखानत आसिए पुग्‍ले तने उहाँए आप्‍नार दुइ झना चेल़ाक हेनङ कहए पाठाले,

३० “साम्‍नाकार एइड गाअँत जाअ आर गाअँडत ढुक्‍तेइ तम़ा एकटा गाधार बाछ्राक बाऩाल देख्‍बन,

जेइड बाछ्रार पर आल़ा तलिक काहुँ नि चऱिचे।

उड गाधार बाछ्राक खुलाए हेता आन।

३१ काहुँ जदि तम़ाक पुछारि कर्कन कि इड बाछ्राक कियाँ खुलाचन ते,

तम़ा उहाँक हेनङ कहन,

‘प्रभुडक इड बाछ्रार काम छेक’।”

३२ इसुर पाठाल लोकला हतिना से छुटले आर इसुड अम़ाक जेनङ कहिसेल्‍कि अम़ा अइनङ लागाल पाले।

३३ आर जेइखुना अम़ा गाधार बाछ्राडक खुलाते रहए,

गाधार मालिकला अम़ाक पुछारि करेल्‍कि,

“बाछ्राडक कियाँ खुलाचन?”

३४ तने अम़ा कहले,

“प्रभुडक याहाँर काम छेक।”

३५ तने चेल़ाला उड गाधार बाछ्राक खुलाए इसुर ठिना आन्‍ले आर आप्‍ना आप्‍नि नुआँ पाटाला बाछ्राडर पर अछाए इसुडक बाछ्राडर पर बठाले।

३६ आर जेइखुना इसुड गाधाडर पर चऱिए जाबा धर्ले,

ते लोकला आप्‍ना आप्‍नि नुआँ पाटाला दामालडत अछाते गेल्‍कि।

३७ जेइखुना इसुड यरुसलेमेर लगत,

जइतुन पाहारेर गुरगुरियाखानत आसिए पुग्‍ले ते चेल़ालार भिरखान,

जाहाँए इसुर कराल सक्‍तिर कामला देखिस्‍ले उला कामेर कारन अम़ा खुसि हए हेनङ कहए गोग दिए दिए परमेस्‍वरेर जयजयकार कर्बा धर्ले,

३८ “धन्‍य होक उड राजा,

जाहाँए परमप्रभुर नाअँत आसेचे!

सर्गत सान्‍ति आर सर्बोच्‍चत महिमा होक!  ”

३९ तने भिरखान से कोए कोएला फरिसि उहाँक कहल्‍कि,

“गुरु!

तोर चेल़ालाक धम्‍का किना।”

४० मातुन इसुड उत्रा दिल्‍कि,

“मुइँ तम़ाक कहच्‍कन,

एम़ा जदि झित मारे ते,

पाथललाए गोग दित्‍कन।”

यरुसलेमेर प्रति इसुर कानन

४१ इसुड जेइखुना यरुसलेमेर लगत आसिए पुग्‍ले ते,

उखान नगर देखिए उहाँए हेनङ कहते कान्‍बा धर्ले,

४२ “सान्‍ति कुनला काथाए आनेचे कहए तुइँ आझिअ जान्‍ले हल्‍कुहने!

मातुन आप तोर नजर से उला नुकाए गेइचोक।

४३ कियाँकि तोर पर हेनङ दिन आस्तोक उ दिना तोर दुस्‍मनला तोर चारह बिति मोर्चा बाऩिए तोक बन करिए राख्तोक आर चारह बिति से तोक चाप्‍तोक।

४४ आर अम़ा तोक आर तोर भित्रत रहबार तोर छुवालाक माटिखानत आछ्रातोक आर एकटा पाथलेर पर दस्राड पाथलअ नि रहतोक कियाँकि जेइखुना परमेस्‍वरट तोर पर कृपा करेल्‍कु उड समयक तुइँ चिऩ्‍भा नि पार्लो।”

मुन्‍डिलेर भित्रत इसुर प्रबेस

मत्ति  २१:१२-१७; मर्कुस  ११:१५-१९; युहन्‍ना  २:१३-२२

४५ ताहार बाद इसुड मुन्‍डिलेर एङनाखानत ढुक्‍ले आर हेनङ कहते किनाबेचा करालाक बाहार बिति निक्‍लाबा धर्ले,

४६ “धर्मसास्‍त्रत लिखाल छे,

‘मोर घरट प्रार्थनार घर हबे।’

मातुन तम़ा इडक डाकोर बासा बेनाए दिचन।”

४७ ताहार बाद इसुड मुन्‍डिलडत सब दिना सिक्‍छा दिबा धर्ले आर मुल पुजारुकला,

बिधानेर गुरुला आर मुन्‍ढ मुन्‍ढ लोकला उहाँक खतम कर्बार आल छाब्‍कि।

४८ मातुन अम़ा उहाँक खतम कर्बार जुत नि पाकि कियाँकि गटे लोकला उहाँर हरेकटा काथा मनचित लागाए सुन्‍कि।

इसुर अधिकारेर बिसयत प्रस्‍न

मत्ति  २१:२३-२७; मर्कुस  ११:२७-३३

२०

एक दिना इसुड मुन्‍डिलडत सिक्‍छा दिते रहए आर लोकलाक सुसामाद प्रचार कर्ते रहए।

अइखुना बिधानेर गुरुला,

मुल पुजारुकला आर धर्मगुरुला उहाँर ठिना आसेल्‍कि,

२ आर इसुडक पुछारि करेल्‍कि,

“हामाक बाता तुइँ कुन अधिकार से इला काम करेचिस।

काहाँए दिल्‍कु तोक इखान अधिकार?”

३ तने इसुड अम़ाक उत्रा दिते कहले,

“महँ तम़ाक एकटा काथा पुछारि करेच्‍कन,

ले मोक उत्रा द,

४ युहन्‍नाड बप्‍तिस्‍मा दिबार अधिकार कुऩा से पाइस्‍ले,

सर्ग से ने लोकलार से?”

५ तने अम़ा आपसत आरिघुरि कर्बा धर्ले,

“सर्ग से कहचि जदि ते,

उहाँए हेनङ कहए बात धर्बे,

‘तम़ा कियाँ उहाँर पर बिस्‍वास नि कर्लन ते?’

६ आर लोकलार ठिना से पाइस्‍ले कहि जदि ते,

गटे लोकला हामाक पाथल दे झाटाबे,

कियाँकि अम़ा युहन्‍नाडक अगमवक्‍ता कहए बिस्‍वास करेचे।”

७ ताहाते अम़ा इसुडक हेनङ कहए उत्रा दिले,

“के जान,

युहन्‍नाड बप्‍तिस्‍मा दिबार अधिकार कुऩा से पाइस्‍ले कुऩा से नि।”

८ तने इसुड अम़ाक कहल्‍कि,

“हुनङहले महँ तम़ाक नि बाताम्‍कन,

मुइँ इला काम कुन अधिकार से करेचु।”

दाख बागानेर आधियारलार खिस्‍सा

मत्ति  २१:३३-४६; मर्कुस  १२:१-१२

९ ताहार बाद इसुड लोकलाक इड खिस्‍सा कहले,

“एकटा लोक दाखेर बागान लागाले आर आधियारलाक जुम्‍मा दिए भेलेदिनकार ताने भ्रमनत निक्‍लिले।

१० जेइखुना दाख टुङबार बेला हल्‍कि तने दाख बागानेर मालिकट आप्‍नार एकटा नकरक आधियारलार ठिना आप्‍नार बाख्रा दाखला आन्‍बा पाठाले मातुन आधियारला उड नकरटक मारडाङ करिए खालिया हाते घुराए दिल्‍कि।

११ फेर उहाँए भिनड नकरक पाठाले मातुन उहाँकअ अम़ा मारडाङ करेल्‍कि आर बेइज्‍जत करिए खालिया हाते घुराए दिल्‍कि

१२ ताहुँ मालिकट फेर आर एकटा नकरक पाठाले मातुन उहाँकअ अम़ा खुन खात्रा करिए बागानखान से निक्‍लाए दिल्‍कि।

१३ तने बागानेर मालिकट मनत बिचार कर्ले,

‘आप मुइँ केनङ करु ते?

आप मोक आप्‍नार प्रिय बेटाडक पाठाबा हबे।

याहाँक ते अम़ा अबस्‍य आदर कर्बे!’

१४ मातुन आधियारला उहाँर बेटाडक देखिए आपसत बुद्धि पाङियाल्‍कि,

‘याहाँए त हकबाला हए,

याहाँक हामा मारि फेकाइ तने इला सम्‍पति हामारे हए जाबे।’

१५ आर आधियारला उहाँक दाख बागानेर बाहार बिति लेजाए मारि फेकाल्‍कि।

आप कह त,

दाख बागानेर मालिकट आधियारलार कुन गति कर्तेक?

१६ मालिकट आसिए उला आधियारक खतम कर्तेक आर दाख बागानखान भिनला आधियारक दितेक।”

तने लोकला इड खिस्‍सा सुनिए बलिए उठले,

“हेनङ केधउ ना होक!”

१७ मातुन इसुड अम़ार बिति देखिए कहल्‍कि,

“जेइड पाथलक राज मिस्‍त्रिला रबिदा जानिए फेकाए दिले,

अइड पाथल घरेर मुल

पाथल हले।’

धर्मसास्‍त्रखानत लिखाल इड काथार माने कि?

१८ उड पाथलेर पर गिर्बार हरेक झन छेतुवाछान हए जाबे आर जाहाँर पर उड पाथल गिर्तेक उहाँक चापिए पेचगुन्‍डा करि दितेक।”

१९ आर अइसाथ बिधानेर गुरुला आर मुल पुजारुकला इसुडक धर्बा छाब्‍ले कियाँकि अम़ा जानिस्‍ले कि उड खिस्‍सा अम़ारे खिलापत कहिसेल्‍कि मातुन लोकलाक देखिए अम़ा हच्‍कि गेले।

कर तिर्बार बिसयत प्रस्‍न

मत्ति  २२:१५-२२; मर्कुस  १२:१३-१७

२० तने अम़ा इसुडक धर्बार ताने दाअ छाब्‍बा धर्ले आर धर्मि लोकेर भेसत जासुसलाक पाठाले जेसे अम़ा इसुडक काथार फानत गिराए अदालतलात आर बड हाकिमेर हातत सँपि दिबा पारे।

२१ उला जासुस आसिए इसुडक हेनङ कहए पुछारि करेल्‍कि,

“गुरु!

हामा जानेचि कि तुइँ सत्‍य सत्‍य बलेचिस आर सत्‍य सत्‍य सिकाचिस।

तुइँ काहाँरअ पक्‍छपात नि करेचिस मातुन परमेस्‍वरेर बचनला ठिक ठिक भाबे सिकाचिस।

२२ आच्‍छा कोहो त,

बिधान अनुसार हामाक कइसरटक कर तिर्बा हए ने नि?”

२३ मातुन इसुड अम़ार कपटपुनाखान बुझिए अम़ाक कहल्‍कि,

२४ “मोक एकटा दिनार देखाअ।

इड दिनारत काहाँर सक्‍कलड आर काहाँर नाअँड छे?”

अम़ा कहल्‍कि,

“कइसरेर।”

२५ इसुड अम़ाक कहल्‍कि,

“हुनङहले जेइ जेइला कइसरेर हकि,

कइसरटक द आर जेइ जेइला परमेस्‍वरेर हकि,

परमेस्‍वरटक द।”

२६ लोकलार आगुति अम़ा इसुडक काथार फानत गिराबा नि पार्ले बुरु इसुर उत्राड सुनिए अम़ा छक खाए झित मारिगेले

पुनरुत्‍थानेर बिसयत प्रस्‍न

मत्ति  २२:२३-३३; मर्कुस  १२:१८-२७

२७ मिर्तु से जेअँत नि हचे कहबार केबा झन सदुकिला इसुर ठिना आसिए उहाँक हेनङ कहए पुछारि करेल्‍कि,

२८ “गुरु!

मोसाड हामार ताने लिखिचे कि काहाँरअ बड भाइड बेहा करिए नि सान्‍ताने मरि जाए जदि ते,

ताहार से छट भाइड बड भाइर कइनाडक गछोक आर बड भाइडर ताने सान्‍तान थार करोक।

२९ धरिले,

कोए एक ठिना सात भाइर जरा रहए।

साभार से बड भाइड बेहा कर्ले आर निसान्‍तान हए मरि गेले।

३० ताहार बाद माझिल्‍का भाइड

३१ आर ताहार बाद ताहार से छट भाइडउ उड बेर्छानिक गछ्ले आर अइनङ करे सातअ भाइ निसान्‍ताने मारा पर्ले।

३२ अन्‍तिमत अहड बेर्छानि मारा पर्ले

३३ ताहाते मरा से जेअँत हए उठबार दिना उड बेर्छानि काहाँर कइना हतेक?

कियाँकि उड बेर्छानिक त सातअ झना कइना करिसेल्‍कि?”

३४ तने इसुड अम़ाक कहल्‍कि,

“एइड जुगेर लोकला बेहा करेचे आर अम़ाक बेहा कराए देचेक।

३५ मातुन मिर्तु से जेअँत हए उठबार योग्‍य कहए ठहराल काहुँ होक अम़ा आस्‍बार जुगडत नाते बेहा कर्बे नाते अम़ाक बेहा कराए दितेक।

३६ अम़ा आर घुरिए नि मर्बे कियाँकि अम़ा सर्गदुतलार सामान हए जाबे।

पुनरुत्‍थानेर हकदार हबार कारन आप अम़ा परमेस्‍वरेर सान्‍तान हए।

३७ मातुन मरालला जेअँत हचे कहबार प्रस्‍ट प्रमान मोसाडउ अग्‍निमय गाछेर घटनाडत बाताइचे,

कियाँकि परमप्रभुडक उहाँए,

‘अब्राहामेर परमेस्‍वर,

इसहाकेर परमेस्‍वर आर याकुबेर परमेस्‍वर’ कहए डाकाइचे।

३८ उहाँए मराललार परमेस्‍वर नि हए मातुन जेअँतलार परमेस्‍वर हए कियाँकि जाहाँए परमेस्‍वरेर हए अम़ा जेअँत छे।”

३९ तने बिधानेर गुरुलार मइधे काहुँ काहुँ बलिए उठेल्‍कि,

“हँ,

गुरु!

तुइँ ठिक कहलो।”

४० ताहार बाद आर घुरिए काहुँ इसुडक कुछु पुछबार हुब नि पाले।

ख्रिस्‍टेर बिसयत प्रस्‍न

मत्ति  २२:४१-४६, मर्कुस  १२:३५-३७

४१ इसुड लोकलाक पुछारि करेल्‍कि,

“लोकला ख्रिस्‍टटक दाउदेर पुत्र कहए केनङ करे कहचे?

४२ कियाँकि भजनेर कितापखानत खुद दाउदड कहिचे,

‘परमप्रभुड मोर प्रभुडक कहले,

मुइँ तोर दुस्‍मनलाक

४३ तोर पाएर पाअँदानि नि बेनाबार तलिक

तुइँ मोर दाहिना बिति बठेक।’

४४ खुद दाउदडए उहाँक प्रभु करे कहचे जदि ते केनङ करे उहाँए दाउदेर पुत्र हल्‍कि?”

बिधानेर गुरुलाक इसुर चेतानि

मत्ति  २३:१-३६; मर्कुस  १२:३८-४०

४५ गटे लोकला सुनिए छिल्‍कि,

अइखुना इसुड आप्‍नार चेल़ालाक कहले,

४६ “बिधानेर गुरुलार से हुँसियार रहन्।

अम़ाक लाम्‍मा लाम्‍मा जामा पिऩिए टहलिए बेराबा मेनाचेक,

आर अम़ा हाटे बाजारे लोकलार भक्‍ति छाबेचे,

सभाघरलात साभार से आच्‍छा आच्‍छा बठना आर जोग साङलात आदरेर बठनाला बिछेचे।

४७ अम़ा रान्‍डियानिलार घरला गिलि जाचे आर लोकलाक देखाबार ताने लाम़ लाम़ प्रार्थना कर्बार ढङ करेचे।

अम़ाए बेसि करे दन्‍ड पाबे।”

गरिप रान्‍डियानिर चऱाल दान

मर्कुस १२:४१-४४

२१

जेइखुना इसुड नजर उठाले ते,

देखेचे धनि लोकला दानराखा भान्‍डाडत आप्‍ना आप्‍नि दानला चऱाचेक।

२ आर हता उहाँए एकटा गरिप रान्‍डियानिक दुइडि तामार पेइसा चऱाते देख्‍ले।

३ तने इसुड बलिए उठले,

“छेच्‍कार,

मुइँ तम़ाक कहच्‍कन इड गरिप रान्‍डियानि आरहला लोक से बेसि चऱाइचे।

४ कियाँकि अम़ा साभाउ अधिक धिक धनला से चऱाइचे मातुन इड रान्‍डियानि त आप्‍नाक आटनटन हतउ आपुन जिबार गटे आधारटए चऱाए दिचे।”

मुन्‍डिलेर बिनासेर बिसयत इसुर अगमबानि

मत्ति  २४:१-२; मर्कुस  १३:१-२

५ जेइखुना केबा झन चेल़ा सान्‍दार सान्‍दार पाथलला आर अर्पन कराल जिऩिस पातलार पाए साजाल मुन्‍डिलडर बिसयत गप कर्ते रहए,

ते इसुड अम़ाक कहल्‍कि,

६ “अहनङ दिनड आसेचे,

उदिना आल़ा तम़ा जे जेतेला देखेचन इलार मइधे एकअडा पाथलेर पर पाथल नि रहबे,

गटेला खेब्रिए पर्बे।”

कस्‍ट आर सास्‍ति

मत्ति  २४:३-१४; मर्कुस  १३:३-१३

७ तने अम़ा इसुडक पुछारि करेल्‍कि,

“गुरु!

इड घटना केतेदिना हबे?

आर इड घटना हबार आगुत केनङ लछन देखा जाबे?”

८ इसुड कहल्‍कि,

“हुँसियार रहन,

भ्रमत ना परन।”

मोर नाअँड धारन करिए भेलेला झना आसिए कहत्‍कन,

“ख्रिस्‍ट मुहें हउ!”

आर “समयड लगते चलि आसिचे!”

मातुन तम़ा अम़ार पाछु ना धरन।

९ जेइखुना तम़ा लाऱाइ आर लऱनेर खबर सुन्‍बन ते ना घब्रान,

कियाँकि आगुत इला घटना हबे कर्बे मातुन अन्‍त अइखुनाए नि हबे।

१० तने इसुड अम़ाक कहल्‍कि,

“जातेर खिलापत जात आर राजेर खिलापत राज उठबे।

११ बार्का बार्का भुइँचाल जाबे,

ठाअँ ठाअँत आकाल पर्बे आर फउति जाबे।

आकासत डरलाग्‍गा डरलाग्‍गा घटनाला घटबे आर बार्का बार्का चिऩला देखा जाबे।

१२ मातुन इला घटना हबार आगुत लोकला मोर खातिर तम़ार पर हात उठात्‍कन,

तम़ाक सास्‍ति दित्‍कन,

सभाघरलात आर कइदत लेजाए सँपि दित्‍कन।

आर अम़ा तम़ाक राजालार आर बड हाकिमलार आगुति हाजिर करात्‍कन।

१३ उखुना तम़ा मोर गबाहि दिबार जुत पाबन।

१४ ताहाते उखुना कि उत्रा दिबन कहए आगुए से फिकिर ना कर।

१५ कियाँकि मुइँ तम़ाक हेनङ बचन आर बुद्धि दिम्‍कन,

तम़ार बिरोधिला काहुँ उत्रा दिबा बा खन्‍डन कर्बा नि पार्तकन।

१६ बुरु तम़ार माअँ बाप,

भाइ भायारिला,

आप्‍नाति लोकला आर सङलाए तम़ाक धराए दित्‍कन आर तम़ार मइधे काहाँकअ काहाँकअ अम़ा मारि फेकात्‍कन।

१७ मोर नाएर कारन सब कोए तम़ाक छिछि दुरदुर कर्तकन।

१८ मातुन तम़ार मुथार एकखान चुलि तलिक नस्‍ट नि हत्‍कन।

१९ स्थिर हए रह तने तम़ा आप्‍नाक छेच्‍कारे बचाबन।

यरुसलेमेर बिनासेर बिसयत इसुर अगमबानि

मत्ति  २४:१५-२१; मर्कुस  १३:१४-१९

२० मातुन जेइखुना यरुसलेमखानक सिपाहिला घेरिए राख्‍बा देख्‍बन ते,

बुझिजान कि याहाँर नास हबार दिनड चलि आसिचेक।

२१ उखुना यहुदियात रहबार लोकला पाहारलार बिति भागोक,

नगरखानेर भित्रत रहबार लोकला बाहार बिति भागोक आर जाहाँए गाअँत छे अम़ा नगरखानत ना ढुकोक,

२२ कियाँकि उला दन्‍ड दिबार दिन हबे जेसे धर्मसास्‍त्रत लिखाल गटे काथाला पुरा होक।

२३ उखुना माम्‍लि कठिन नि हतेक पुवाति आर दुध खिला छुवातिलाक!

कियाँकि इखान मुलुकत डरलाग्‍गा संकट पर्बे आर इड जातेर पर परमेस्‍वरेर क्रोध बर्सिबे।

२४ आर काहाँकअ तेरुवाल दे मार्बे ते काहाँकअ बन्‍दि बेनाए गटे देसलात लेजाबे आर परजातियालार म्‍यादड ओर नि हबार तलिक परजातियाला यरुसलेमखानक खेचिए राख्‍बे।

मान्‍सिर पुत्रडर आगमन

मत्ति  २४:२९-३१; मर्कुस  १३:२४-२७

२५ चाँन,

सुरुज आर तारोलात अनेक चिऩ देखा जाबे,

सुमुन्‍दरेर गिर्जन आर ढेउलार कारन पृथिमिर गटे देसला भयभित आर बेकल हए जाबे।

२६ संसारत आस्‍बार घटनार काथाला सुनिए लोकला डरे झाँक परि जाबे कियाँकि आकासेर सक्‍तिला डगमगाए जाबे।

२७ ताहार बाद लोकला मान्‍सिर पुत्रडक सक्‍ति आर माहा महिमा सहित बदलित आस्‍ते देख्‍बे।

२८ आर जेइखुना इला घटना हबा धर्तकन ते तम़ा थार हन आर मुथाड उठान कियाँकि तम़ार उद्धारेर समयड लगते रहत्‍कन।

डुमरेर गाछेर खिस्‍सा

मत्ति  २४:३२-३५; मर्कुस  १३:२८-३१

२९ ताहार बाद इसुड अम़ाक एकटा खिस्‍सा कहल्‍कि,

“डुमरेर गाछटर सङे सङे आरहला गाछक देख,

३० जेइखुना तम़ा गाछलात नायाँ पाताइ कुसियाबा देखेचन ते,

आप्‍नेइ जानि फेकाचन कि गुम्‍सार दिनला चलि आसिचे।

३१ अइनङ करे जेइखुना तम़ा इला काथा हते देख्‍बन,

ते जानि फेकाचन कि परमेस्‍वरेर राजखान लगते चलि आसिच्‍कन।

३२ छेच्‍कारे,

मुइँ तम़ाक कहच्‍कन,

इला काथा पुरा नि हबार तलिक इड जामानार लोकला हाराए नि जाबे।

३३ आकासखान आर पृथिमिखान हाराए जाबे मातुन मोर बचनला नि हाराबे।”

हुँसियार हए रहबालागे

३४ “मातुन तम़ा आप्‍नार बिसयत हुँसियार रह निते भोग बिलास,

दारु मध आर जिबनेर चिन्‍ता फिकिरलाए तम़ार मनलाक चापिदित्‍कन,

आर उड दिन तम़ार पर आच्‍काए फानडर लाखा आसिए पर्तकन।

३५ कियाँकि उड दिन पृथिमिखानत रहबार साभार पर आसिए पर्तेक।

३६ मातुन हर समय हुँसियार रह आर सामरथेर ताने प्रार्थना कर जेसे आस्‍बार गटे बिपदला से बच्‍बा पारन आर मान्‍सिर पुत्रडर आगुति ठाहार रहबा पारन।”

३७ इसुड सब दिना मुन्‍डिलत सिक्‍छा दे आर सान करे हता से निक्‍लिए जइतुन पाहारखानत जाए रात काटे।

३८ आर बेहाने गटे लोकला इसुर सिक्‍छाला सुन्‍बार ताने मुन्‍डिलत आस्‍कि।

इसुर खिलापत कुजिबानि

मत्ति  २६:१-५; मर्कुस  १४:१-२; युहन्‍ना  ११:४५-५३

२२

बेखमिरि रुटिर पाब्‍निड भिर्ते चलि आसिसेल्‍कि।

उड पाब्‍निक निस्‍तार पाब्‍नि कहचे।

२ मुल पुजारुकला आर बिधानेर गुरुला इसुडक गुपेचुपे केनङ करे खतम कर्म कहए जुत छाब्‍ते रहए कियाँकि अम़ाक लोकलार से डर रहकि।

इसुडक धराए दिबार यहुदार मन्‍जुरि

मत्ति  २६:१४-१६; मर्कुस  १४:१०-११

३ आर इसुर बार झना चेल़ालार मइधे इस्‍करियोत नाएर यहुदाडर भित्रत सइतानड ढुकि गेल्‍कि।

४ तने हता से निक्‍लिए यहुदाड मुल पुजारुकलार आर मुन्‍डिलेर अधिकारिलार ठिना जाए इड बिसयत साल्ल़ा कर्ले कि,

केनङ करे उहाँए इसुडक अम़ार हातत धराए दिबा पारे।

५ आर अम़ा खुसि हए यहुदाडक टाका दिबार कबुल करेल्‍कि।

६ यहुदाडउ राजि हए गेले आर लोकेर भिर नि रहबारखुना इसुडक धराए दिबार जुत छाब्‍बा धर्ले।

निस्‍तार पाब्‍निर भोज

मत्ति  २६:१७-२५; मर्कुस  १४:१२-२१; युहन्‍ना  १३:२१-३०

७ बेखमिरि रुटिर पाब्‍निड चलि आसिसेल्‍कि,

अइदिना निस्‍तार पाब्‍निर पाठा भेरार भोग दिबा पर्कि।

८ तने इसुड पत्रुस आर युहन्‍नाडक हेनङ कहए पाठाले,

“जाअ आर हामार ताने निस्‍तार पाब्‍निर भोज तियारि कर।”

९ अम़ा इसुडक कहल्‍कि,

“हामाक इड भोज कुऩा तियारि कर्बा कहचिस?

१० तने इसुड अम़ाक कहल्‍कि,

“देख!

जेइखुना तम़ा नगरखानत ढुक्‍बन,

ते बेरियात करे पानि लिए आस्‍ते एकटा लोकक लागाल पाबन।

तम़ा उहाँर पाछु पाछु जान आर जेइड घरत उहाँए ढुकित्‍कन,

तम़ाउ अइड घरत ढुकन।

११ आर घरगिरिडक कहन,

‘गुरुड तोक पुछारि करेचोक,

चेल़ालार सङे निस्‍तार पाब्‍निर भोज खाबा उहाँर ताने कुनड कठा छिटकाइचेक।’

१२ तने उहाँए तम़ाक उपरकार माहालार साजाए राखाल एकटा बार्का कठा देखाए दित्‍कन,

अइड कठात भोजेर तियारि करन।”

१३ अम़ा निक्‍लिए चलि गेले आर इसुड अम़ाक जेनङ जेनङ कहिसेल्‍कि अम़ा अइनङ अइनङ लागाल पाले तने अम़ा निस्‍तार पाब्‍निर भोज तियारि कर्ले।

प्रभु भोज

मत्ति  २६:२६-३०; मर्कुस  १४:२२-२६; 0  कोरिन्‍थि  ११:२३-२५

१४ जेइखुना समय हए गेल्‍कि,

तने इसुड प्रेरितलार सङे चउकात बठले।

१५ तने इसुड अम़ाक कहल्‍कि,

“दुख भुङबार से आगुत मोक निस्‍तार पाब्‍निर इड भोज तम़ार सङे खाबार बार्का मनसुवा रहए,

१६ कियाँकि मुइँ तम़ाक कहच्‍कन,

परमेस्‍वरेर राजत इड भोजेर उदेस्‍यड पुरा नि हबार तलिक,

मुइँ इड भोज आर घुरिए नि खाम।”

१७ तने बाटिड लिए धन्‍यबाद दिबार बाद इसुड कहले,

“धर इड बाटि आर आपसत बाँट,

१८ कियाँकि मुइँ तम़ाक कहच्‍कन परमेस्‍वरेर राजखान नि आस्‍बार तलिक आर घुरिए मुइँ दाखरस नि खाम।”

१९ तने इसुड एकटा रुटि लिले आर धन्‍यबाद दिए भाङले सेने रुटिड अम़ाक दिते कहले,

“इड मोर देहा हए,

जेइड देहा कि तम़ार खातिर अर्पन कराल जाबे।

मोर फम राख्‍बार ताने तम़ा एइनङ करन।”

२० खाआल हइ जाबार बाद अइनङ करे इसुड अम़ाक बाटिड दिते कहल्‍कि,

“इड बाटि मोर सुर्किखान दे छाप माराल परमेस्‍वरेर नायाँ काराल हए,

जेइखान सुर्कि कि तम़ार खातिर बहाल जाबे।

२१ मातुन देख,

जाहाँए मोक दागा दिबे उहाँउ महरे सङे एइड चउकात छे,

२२ कियाँकि मान्‍सिर पुत्रडक परमेस्‍वरेर इच्‍छा अनुसार त जाबाए लाग्‍कि मातुन धिक्‍कार उड लोकक जाहाँए मान्‍सिर पुत्रडक दागा दिबे!”

२३ तने हेनङ काम कर्बार अम़ार मइधे काहाँए हकि कहए अम़ा आपसत पुछापुछि कर्बा धर्ले।

बड हबार बिसयत बिबाद

२४ अम़ार मइधे साभार से बड काहाँए,

इड बिसयत चेल़ालार बिचत बिबाद उठि गेल्‍कि।

२५ तने इसुड अम़ाक कहल्‍कि,

“परजातियालार राजाला अम़ार पर हुकुम चलाचे आर अम़ार सासकला ‘उपकारि’ नाअँ धराचे।

२६ मातुन तम़ार बिचत हुनङ ना हकन।

बुरु तम़ार मइधे जाहाँए साभार से बड छन उहाँए साभार से छटर लाखा होक।

आर जाहाँए आगुवान छन उहाँए सेबकेर लाखा होक।

२७ बड काहाँए हए,

चउकात बठाल लोकट ने पर्सिबार लोकट?

चउकात बठाल लोकट कि नि?

मातुन मुइँ तम़ार बिचत एकटा सेबकेर भाबे छु।

२८ तम़ाए उला लोक हन् जाहाँए मोर दुखेर दिनलात मोक सङ दिलन।

२९ आर जेनङ करे मोर पिताड मोक एकखान राज दिले अइनङ करे महँ तम़ाक एकखान राज देच्‍कन,

३० जेसे मोर राजत तम़ा महरे सङे चउकात खानपान करन आर इस्राएलेर बारए कुलेर निसाफ कर्बा सिंहासनखानत बठन।

पत्रुसेर मिछानिर बिसयत इसुर अगमबानि

मत्ति  २६:३१-३५; मर्कुस  १४:२७-३१; युहन्‍ना  १३:३६-३८

३१ ताहार बाद इसुड कहल्‍कि,

“सिमोन!

सिमोन!

देखेक,

सइतानड तम़ाक गहमलार लाखा पाछ्रिबार ताने अनुमति पाइच्‍कन।

३२ मातुन तोर बिस्‍वासखान लर्बराए ना जाकु कहए मुइँ प्रार्थना करेन्‍कुन।

आर जेइखुना तुइँ फेर मोर बिति घुर्बो उखुना आप्‍नार भाइलाक सक्‍कत बेनाइस।”

३३ मातुन पत्रुसट उहाँक कहल्‍कि,

“हे प्रभु!

मुइँ तोर सङे कइदत जाबार आर मर्बार तियारि छ।”

३४ तने इसुड कहल्‍कि,

“पत्रुस!

मुइँ तोक कहच्‍कुन,

मोक नि चिऩेचिस कहए तुइँ मोक तिन फेक इन्‍कार नि कर्बार तलिक आझि मुर्गाड बाक नि दिबे।”

बटुवा, झला आर तेरुवाल

३५ ताहार बाद इसुड अम़ाक पुछारि करेल्‍कि,

“जेइखुना ते मुइँ तम़ाक बट्टु,

झला आर जुत्ताए बेगर पाठान्‍कन,

उखुना तम़ाक कुछुर लाघ हल्‍कन?”

अम़ा उत्रा दिल्‍कि,

“नि,

कुछुर लाघ नि हले।”

३६ उहाँए अम़ाक कहल्‍कि,

“मातुन आप जाहाँर सङे बट्टु छकन,

उहाँए बट्टुड लेलोक्,

अइनङ करे सङे झलाउ लोक आर जाहाँर सङे तेरुवाल नि छकन,

उहाँए आप्‍नार नुआँपाटाला बेचिए एकखान तेरुवाल किनोक।

३७ कियाँकि मुइँ तम़ाक कहच्‍कन,

‘उहाँए अपराधिलार गेन्‍तित रहले।’

कहए लिखाल बचनडक मोर पर पुरा हबाए लाग्‍कि कारन मोर बिसयत जेइला काथा लिखाल गेइचे उला पुरा हते जाचे।”

३८ तने चेल़ाला कहल्‍कि,

“देखेक प्रभु इगि,

दुइखान तेरुवाल।”

मातुन इसुड अम़ाक कहल्‍कि,

“ले,

हए जात्‍कन।”

जइतुन पाहारत इसुर प्रार्थना

मत्ति  २६:३६-४६; मर्कुस  १४:३२-४२

३९ आप्‍नार आदत अनुसार इसुड निक्‍लिए जइतुन पाहारेर बिति गेले आर उहाँर चेल़ाला पाछु पाछु गेल्‍कि।

४० उखान ठाअँत पुग्‍बार बाद इसुड अम़ाक कहल्‍कि,

“प्रार्थना कर जेसे तम़ा परिक्छात ना गिरन।”

४१ तने इसुड अम़ार ठिना से कुछु दुरत जाए हाँटुवा पारिए प्रार्थना कर्बा धर्ले।

४२ “हे पिता!

तोर जदि इच्‍छा हकु ते,

दुखेर इड बाटि मोर ठिना से लराए दे,

ताहुँ मोर नि मातुन तोर इच्‍छाड पुरा हकु।”

४३ तने सर्ग से एकटा सर्गदुत प्रकट हए इसुडक बल दिल्‍कि।

४४ उहाँए मनत बेचइन हए गम्‍भिर भाबे प्रार्थना कर्बा धर्ले।

आर उहाँर झँसला सुर्किर टोपलार लाखा माटिखानत गिर्बा धरेल्‍कि।b

४५ जेइखुना उहाँए प्रार्थना से उठिए चेल़ालार ठिना गेले,

ते अम़ाक सोगेर चुटे निदाते देख्‍ले।

४६ तने इसुड अम़ाक कहल्‍कि,

“कियाँ तम़ा निदाचन?

उठ आर प्रार्थना कर जेसे तम़ा परिक्छात ना गिरन।”

इसुर गिरफ्तारि

मत्ति  २६:४७-५६; मर्कुस  १४:४३-५०; युहन्‍ना  १८:३-११

४७ इसुड बल्‍तेइ छिले,

ताए एक जेरह लोक उहाँर ठिना आसिए पुगि गेल्‍कि।

बार झना चेल़ार मइधे यहुदा नाएर लोकट अम़ार आगुवान हए आसिसेल्‍कि आर चुम्‍मा खाबार ताने उहाँए इसुर लगत गेल्‍कि।

४८ मातुन इसुड उहाँक कहल्‍कि,

“ए यहुदा,

तुइँ कि मान्‍सिर पुत्रडक चुम्‍मा खाए दागाबाजि कर्बा छाबेचिस?”

४९ तने इसुर सङे रहाल चेल़ाला आप कि हबे कहए जानिए उहाँक कहल्‍कि,

“प्रभु!

ने हामा तेरुवालखान दे ठुकि दि?”

५० तने अम़ार मइधे एक झना माहा पुजारुकेर नकरटक तेरुवालखान दे ठुकिए दाहिनाड कान काटिए गिराए दिल्‍कि।

५१ मातुन इसुड कहल्‍कि,

“होल,

आर हेनङ ना करन!”

ताहार बाद इसुड उड लोकेर कानड लारिए संअ करि दिल्‍कि।

५२ तने आप्‍नार खिलापत आस्‍बार मुल पुजारुकलाक,

मुन्‍डिलेर अधिकारिलाक आर धर्मगुरुलाक इसुड हेनङ कहले,

“मुइँ कि डाको ते,

तम़ा मोक तेरुवाल आर लाठिला लिए धर्बा आसिचन?

५३ जेइखुना मुइँ सब दिना मुन्‍डिलत तम़ार सङे रहकन,

ताहुँ तम़ा मोक नि धर्लन मातुन इड तम़ार समय हकन आर आन्‍धारेर सक्‍तिखान राज करेच्‍कन।”

इसुर बिसयत पत्रुसेर इन्‍कार

मत्ति  २६:५७-५८,  ६९-७५; मर्कुस  १४:५३-५४,  ६६-७२; युहन्‍ना  १८:१२-१८,  २५-२७

५४ ताहार बाद अम़ा इसुडक धरिए माहा पुजारुकेर घर लेगेल्‍कि आर पत्रुसट दुरे से उहाँर पाछु पाछु जाबा धर्ले।

५५ जेइखुना लोकला बिच एङनाखानत धुनि लागाए बठले ते पत्रुसटउ अम़ारे सङे बठेल्‍कि।

५६ अगिनेर जऩाकखानत पत्रुसटक बठाल देखिए एकटा कामकरि उहाँक टकटक लागाए देखिए कहल्‍कि,

“एहड लोक उहाँर सङे रहए!”

५७ मातुन पत्रुसट इन्‍कार करिए कहल्‍कि,

“के जान तुइँ कि कहचिस!

मुइँ त उहाँक चिन्‍भअ नि करेचु!”

५८ एक छिन बाद फेर एकटा लोक पत्रुसटक देखिए कहल्‍कि,

“तहँ त अम़ार मइधेकार हइस।”

मातुन पत्रुसट उत्रा दिल्‍कि,

“धेइ भाइ!

मुइँ ते कुऩा हउ!”

५९ करिप एक घान्‍टा बाद फेर एकटा भिन लोक आसिए डिकिए कहल्‍कि,

“छेच्‍कारे त,

यहड लोक इसुरे सङे छिले कियाँकि याहुँ त लोकट गालिलेर हए।”

६० मातुन पत्रुसट कहल्‍कि,

“आरे भाइ,

तुइँ काहाँर काथा कहचिस,

मुइँ ते कुछु बुझेइचु नि!”

जेइखुना पत्रुसट बल्‍तेइ छिले ताए मुर्गाड बाक देदिल्‍कि।

६१ तने प्रभुड उल्‍टिए सिधाए पत्रुसटर माखे देखेल्‍कि आर पत्रुसट प्रभुर कहाल इड काथार फम पाले,

“आझि मुर्गाड बाक दिबार से आगुत तुइँ मोक नि चिऩेचिस कहए तिन फेक इन्‍कार कर्बो।”

६२ तने पत्रुसट बाहार बिति निक्‍लिए होक्रोबोक्रो करे कान्‍बा धर्ले।

इसुर पर खिताल आर मारडाङ

मत्ति  २६:६७-६८; मर्कुस  १४:६५

६३ आप इसुडक धर्बार लोकला इसुर खिताल करेल्‍कि आर उहाँर पर मारडाङ कर्बा धरेल्‍कि।

६४ आर अम़ा उहाँर चखुलात पट्टि बाऩिए उहाँक पुछारि करेल्‍कि,

“ले,

अगमबानि बोल!

तोक काहाँए ठुकेल्‍कु?”

६५ एइनङ करे अम़ा उहाँर खिलापत भेलेला काथा कहए बेइज्‍जत करेल्‍कि।

माहा सभार आगुति इसुर दाखिला

मत्ति  २६:५९-६६; मर्कुस  १४:५५-६४; युहन्‍ना  १८:१९-२४

६६ जेइखुना बेहान हल्‍कि,

तने लोकलार धर्मगुरुला,

मुल पुजारुकला आर बिधानेर गुरुला साभाउ जर हले आर इसुडक अम़ार माहा सभार आगुति दाखिल कराले।

६७ आर उहाँक कहले,

“तुइँ जदि ख्रिस्‍ट हइस ते हामाक कोहो।”

मातुन इसुड अम़ाक कहल्‍कि,

“मुइँ कहलउ तम़ा बिस्‍वास नि कर्बन,

६८ आर मुइँ जदि तम़ाक पुछारि कर्कन ते तम़ा उत्रा नि दिबन।

६९ मातुन आझि से आप मान्‍सिर पुत्रड सर्बसक्‍तिमान परमेस्‍वरेर दाहिना बिति बठबे।”

७० तने अम़ा साभाउ बलिए उठेल्‍कि,

“हुनङहले तुइँ कि परमेस्‍वरेर पुत्र हइस?”

सेने इसुड अम़ाक कहल्‍कि,

“हँ मुइँ हउ,

से ते तम़ाए कहचन।”

७१ तने अम़ा कहले,

“याहाँर से अधिक हामाक आर केनङ गबाहि लागे?

हामा याहाँरे मुखे सुनि फेकान।”

b 

22:४३-४४ कोए कोएला पान्‍डुलिपित ४३-४४ पदला नि छे।

पिलातसेर आगुति इसुर दाखिला

मत्ति  २७:१-२,  ११-१४; मर्कुस  १५:१-५; युहन्‍ना  १८:२८-३८

२३

ताहार बाद सभार गटेला लोक उठिए इसुडक पिलातसेर आगुति दाखिल कराले।

२ तने अम़ा हेनङ कहए इसुडक दुसिया दिबा धर्ले,

“याहाँक हामा हामार जातिया लोकलाक बहकाते,

कइसरटक कर दिबा माना कर्ते,

आर आप्‍नाक ख्रिस्‍ट राजा कहते देख्‍न।”

३ तने पिलातसट इसुडक पुछारि करेल्‍कि,

“तुइँ कि यहुदिलार राजा हइस?”

इसुड उत्रा दिल्‍कि,

“से त तुहें कहचिस।”

४ ताहार बाद पिलातसट मुल पुजारुकलाक आर भिरखानेर लोकलाक कहल्‍कि,

“मुइँ इड लोकेर कोए कसुर नि देखेचु।”

५ मातुन अम़ा जिद फानिए कहल्‍कि,

“याहाँए यहुदियार गटे लोकलाक सिकाए सिकाए बहकाचे।

गालिल से सुरु करिए याहाँए हेता तलिक चलि आसिचे।”

६ इड काथा सुनिए पिलातसट पुछारि करेल्‍कि,

“याहाँए कि गालिलेर लोक?”

हेरोदेर आगुति इसुर दाखिला

७ जेइखुना पिलातसट सुन्‍ले कि इसुड हेरोदेर मुलुक गालिलेर लोक,

ते उहाँए इसुडक हेरोदेर ठिना पाठाए दिले।

उखुना हेरोदडउ यरुसलेमते छिल्‍कि।

८ जेइखुना हेरोदड इसुडक देख्‍ले आर खोब खुसि हले,

कियाँकि उहाँए भेलेदिना से इसुडक देख्‍बा छाबिस्‍ले कारन उहाँए इसुर बिसयत सुनिस्‍ले आर इसुर अदभुत कामला देख्‍बार उहाँर बार्का मनसुवा रहकि।

९ हेरोदड इसुडक भेलेला काथा पुछारि करेल्‍कि मातुन इसुड उहाँक कुछु उत्रा नि दिल्‍कि।

१० मुल पुजारुकला आर बिधानेर गुरुला थार हए बेजानसे इसुडक दुसिया दिबा धरेल्‍कि।

११ ताहार बाद हेरोदड आप्‍नार सिपाहिलार सङे मिलिए उहाँर खिताल आर बेइज्‍जत करेल्‍कि तने एकखान चकमकिया जामा पिऩाए फेर पिलातसेर ठिना पाठाए दिल्‍कि।

१२ अइदिना पिलातसट आर हेरोदड सङ हले,

कियाँकि याहाँर से आगुत अम़ा दनह झनार बिचत दुस्‍मनि रहकि।

इसुर पर मिर्तु दन्‍डेर घोसना

मत्ति  २७:१५-२६; मर्कुस  १५:६-१५; युहन्‍ना  १८:३९-१९:१६

१३ ताहार बाद पिलातसट मुल पुजारुकलाक,

सासकलाक आर लोकलाक डाकाए जर कर्लें आर अम़ाक हेनङ कहले,

१४ “लोकलाक बहकाचे कहए तम़ा इड लोकक मोर ठिना आन्‍लन आर मुइँ तम़ारे आगुति याहाँर जाँच करिल्‍कन।

मातुन देख,

याहाँक तम़ा जेइला काथार दुसिया दिस्‍लन उलात मुइँ याहाँर कोए कसुर नि पानु।

१५ हेरोदडउ कोए कसुर नि पाले ताहाते उहाँए याहाँक घुराए हामारे ठिना पाठाए दिले।

देख!

याहाँए मिर्तु दन्‍ड पाबार लाइकेर कोए काम नि करिचे।

१६ ताहाते याहाँक मुइँ कर्रा मारुवाए छरि दिम्‍कन।”

१७ निस्‍तार पाब्‍निर मउकात यहुदिलार माङ अनुसार पिलातसट एकटा कइदिक छरि दे।a

१८ मातुन अम़ा साभाउ मिलिए चेचाए चेचाए कहल्‍कि,

“इड लोकक हामार ठिना से हटा!

हामार ताने बारब्‍बाडक छरि दे!”

१९ बारब्‍बाड नगरखानत गान्‍डागोल उठाबार आर नर हात्‍यार दुसियात कइदत परिस्‍ले।

२० इसुडक छरि दिबार इच्‍छा करिए पिलातसट फेर एक फेक अम़ाक सम्‍झाल्‍कि।

२१ मातुन अम़ा हेनङ कहए गोग दिबा धरेल्‍कि,

“क्रुसत टाङ!

उहाँक क्रुसत टाङ!”

२२ तने पिलातसट फेर तेस्रा फेक अम़ाक पुछारि कर्ले,

“कियाँ,

इड लोक कुन अपराध करिचे?

मिर्तु दन्‍ड दिबार लाइक मुइँ इड लोकेर कोए अपराध नि पानु ताहाते मुइँ याहाँक कर्रा मारुवाए छरि दिम्‍कन।”

२३ मातुन अम़ा आरह चेचाए चेचाए इसुडक क्रुसत टाङबाए लागे कहए जिद थामि दिल्‍कि आर अन्‍तिमत अम़ारे काथाडर जित हल्‍कि।

२४ तने पिलातसट अम़ार माङड पुरा करि दिबार फइसला कर्ले।

२५ आर अम़ार माङ अनुसार जाहाँए नगरखानत गान्‍डागोल उठाइस्‍ले आर नर हात्‍यार दुसियात कइदत परिस्‍ले,

सेइड लोकक पिलातसट छरिए दिले मातुन इसुडक अम़ार इच्‍छात सँपि दिले।

इसुडक क्रुसत टाङले

मत्ति  २७:३२-४४; मर्कुस  १५:२१-३२; युहन्‍ना  १९:१७-२७

२६ जेइखुना रोमि सिपाहिला इसुडक लेजाते रहए,

ते बिचते अम़ा कुरेनिर सिमोनडक लागा पाले।

उहाँए उखुना गाअँ से आस्‍ते रहए।

अम़ा उहाँर पर क्रुसखान लादाए दिल्‍कि आर उहाँक इसुर पाछु पाछु क्रुसखान उभुवाल्‍कि।

२७ आर लोकेर एकखान बार्का भिर इसुर पाछु पाछु जाते रहए।

हता केबा झना बेर्छानिलाउ रहए,

अम़ा इसुर ताने बुक डाङ़ाए डाङ़ाए बिलाप कर्ते रहए।

२८ तने अम़ार बिति घुरिए इसुड कहल्‍कि,

“ए यरुसलेमेर माइला,

मोर ताने ना कानन्,

बुरु तम़ा आप्‍नार ताने आर आप्‍नार छुवालार ताने कान।

२९ कियाँकि देख,

यहनङ दिनला आसेच्‍कन जेइदिना लोकला कहबे,

‘धन्‍य बान्‍झिला आर उला कोख जेइला कि केधउ जलम नि दिले आर उला थन जेइला कि केधउ दुध नि चुसाले!’

३० आर अम़ा पर्बतलाक कहबे,

‘हामार पर गिरेक  ’

आर पाहारलाक कहबे,

‘हामाक झापाए राखेक।’

३१ कियाँकि काँच गाछटक अम़ा हेनङ करेचे जदि ते,

सुख्‍ना गाछटक आरह कि कि नि कर्बे?”

३२ अम़ा भिन दुइडा अपराधिकअ इसुर सङे मिर्तु दन्‍ड दिबार ताने लेजाते रहए।

३३ ताहार बाद अम़ा मुथार खल्‍टा कहबार ठाअँखानत आसिए पुग्‍ले तने हता इसुडक आर उला अपराधिक क्रुसत टाङले,

एक झनाक इसुर दाहिना बिति आर एक झनाक बायाँ बिति।

३४ तने इसुड कहले,

“हे पिता!

एम़ाक छेमा करेक,

कियाँकि एम़ा कि करेचे सेइड नि जानेचे।”c

आर अम़ा गुलिबाँट करिए इसुर नुआँला बान्‍डा कर्ले।

३५ लोकला थार मारिए देखिए छिल्‍कि।

मातुन सासकला इसुर खिताल कर्ते कहल्‍कि,

“पोरक त याहाँए बचाले।

ले आप्‍नाक बचाक त,

परमेस्‍वरेर बिछाल ख्रिस्‍ट हए जदि ते!”

३६ आर सिपाहिलाउ आसिए इसुडर खिताल करेल्‍कि आर खाट्टा मधखान खाबा दिए कहल्‍कि,

३७ “तुइँ जदि यहुदिलार राजा हइस ते,

ले आप्‍नाक बचा!”

३८ इसुर मुथाडर उपरत राखाल दुसिया पाटिखानत हेनङ लिखाल रहकि,

“याहाँए यहुदिलार राजा।”

३९ क्रुसत टाङाल अपराधिलार मइधे एक झन इसुडक खिताल कर्ते कहल्‍कि,

“तुइँ ते ख्रिस्‍ट हइस ने?

ले आप्‍नाक बचा आर हामाकअ बचा!”

४० मातुन भिनड अपराधि उहाँक हेनङ कहए धम्‍काए लिल्‍कि,

“तहँ त अइखान दन्‍ड भुङेचिस ताहुँ परमेस्‍वरेर भय नि गनेचिस?”

४१ हामा जेइड दन्‍ड पाइचि उड मुनासिबे छे कियाँकि हामा आप्‍नार कर्तुपेर उचित फल भोगेचि मातुन याहाँए त कुनह नाजायज काम नि करिचे।”

४२ तने उहाँए कहल्‍कि,

“हे इसु!

तुइँ आप्‍नार राजत आस्‍बारखुना महँर फम राखिस।”

४३ इसुड उहाँक कहल्‍कि,

“छेच्‍कार,

मुइँ तोक कहच्‍कुन,

तुइँ मोर सङे आझिए सर्गलोकत रहबो।”

इसुर मिर्तु

मत्ति  २७:४५-५६; मर्कुस  १५:३३-४१; युहन्‍ना  १९:२८-३०

४४ उखुना करिप दिनकार बार बजिस्‍ले आर तिन बजे तलिक गटेखान देस आन्‍धारे ढाकाए दिले।

४५ सुरुजड आन्‍धार हले आर मुन्‍डिलेर पार्दाखान बिचाबिचि चिरिए दुइ खन्‍ड हए गेले।

४६ तने इसुड जोर से चेचाए कहले,

“हे पिता!

मुइँ मोर आत्‍माड तोर हातत सँपेच्‍कुन!”

इड काथा कहए इसुड प्रानड छरि दिले।

४७ आप इड घटना देखिए सेनापतिड हेनङ कहते परमेस्‍वरेर प्रसांसा कर्ले,

“छेच्‍कारे,

इड लोक निर्दोस रहए!”

४८ आर जाहाँए जाहाँए इड घटना देख्‍बा जर हइस्‍ले,

अम़ा बुक डाङ़ाते घुरिए घर गेले।

४९ मातुन इसुर चिऩा जाना लोकला आर गालिल से इसुर पाछु पाछु आसाल बेर्छानिला दुरे से थार मारिए उला घटना देखिए छिले।

इसुर सोदघाट

मत्ति  २७:५७-६१; मर्कुस  १५:४२-४७; युहन्‍ना  १९:३८-४२

५० योसेफ नाएर एकटा असल आर धर्मि लोक रहए।

उहाँए माहा सभार सदस्‍यउ रहए,

५१ उहाँए अम़ार साल्ल़ा आर कामलात राजि नि छिले।

आर उहाँए यहुदिलार एकटा गाअँ अरमथियार बासिन्दा छिले आर परमेस्‍वरेर राजेर आसपइरा देखिस्ले।

५२ उहाँए पिलातसेर ठिना गेले आर इसुर लासटर माङ कर्ले।

५३ तने उहाँए इसुर लासटक क्रुसखान से नाम़ाए एकखान मिहिन सुतिर काप्रात लल्‍पटाले।

आर चाट्टानखान काटिए बेनाल कोबोरटत लेजाए राख्‍ले हता याहाँर से आगुत कोए मुर्दारक नि राखिस्‍ले।

५४ उ दिना तियारिर दिन रहए आर बिस्राम दिनड सुरु हबा धरि फेकाइस्‍ले।

५५ गालिल से इसुर सङे सङे आसाल बेर्छानिला योसेफेर पाछु पाछु गेले आर कोबोरट देख्‍ले आर यहड देख्‍ले कि इसुर लासटक केनङ करे राखिसेल्‍कि।

५६ ताहार बाद हता से आसिए अम़ा मलमलिया मास्‍ला आर अत्तर तियारि कर्ले।

तने बिधानेर आग्‍या अनुसार बिस्रामेर दिना अम़ा बिस्राम लिले।

a 

२३:१७ कोए कोएला पान्‍डुलिपित इड पद नि छे।

c 

२३:३४ कोए कोएला पान्‍डुलिपिलत इड पद नि छे।

इसुर पुनरुत्‍थान

मत्ति  २८:१-१०; मर्कुस  १६:१-८; युहन्‍ना  २०:१-१०

२४

मातुन हाप्‍तार पहिला दिन भरुवाए,

उला बेर्छानि आप्‍ना आप्‍नि तियारि कराल मलमलिया मर मास्‍ला लिए कोबोरटत गेले।

२ आर अम़ा पाथलडक कोबोरेर मुखखान से लराल देख्‍ले।

३ मातुन जेइखुना अम़ा भित्रत ढुक्‍ले ते देखेचे प्रभु इसुर लासट नि छेक।

४ अम़ा इड बिसयत ओखोगोलो कर्तेइ छिले,

ताए देख!

चिकमिकिया नुआँ पिऩाल दुइडा लोक अम़ार बग्‍लत थार हल्‍कि।

५ आर डरे अम़ा मुथाला हेंट करि लिले तने उला लोक अम़ाक कहल्‍कि,

“जेअँतटक कियाँ तम़ा मरालार ठिना छाबेचन?

६ उहाँए हेता नि छकन मातुन जेअँत हए उठिच्‍कन।

फम कर त उहाँए तम़ार सङे गालिलत रहते हेनङ कहिसेल्‍कन,

७ “मान्‍सिर पुत्रडक पापिलार हातत पर्बाए लाग्‍कि,

क्रुसत टाङाल जाबाए लाग्‍कि आर तिन दिन बाद फेर जेअँत हए उठबाए लाग्‍कि।”

८ तने अम़ा इसुर कहाल बचनलार फम पाले,

९ ताहार बाद अम़ा कोबोरट से घुरिए आस्‍ले आर गटे काथाला उ एगार झना चेल़ाक आर बाकिलाउ लोकक सुनाए दिले।

१० प्रेरितलाक इला काथा सुनाबार एम़ाए रहए,

मरियम मग्‍दलिनि,

योअन्‍ना,

याकुबेर माअँ मरियम आर अम़ार सङे जाबार केबा झना बेर्छानिला।

११ मातुन प्रेरितला इला नि हबार काथा सँचिए अम़ार काथालात बिस्‍वास नि करेल्‍कि।

१२ ताहुँ पत्रुसट उठिए दउरिते दउरिते कोबोरटत गेले आर गुर्किए देखेचे ते,

बाठे मिहिन सुतिर कफनखान परिए छेक।

इड घटना देखिए उहाँए छक परि गेले आर आरिघुरि कर्ते हता से चलि आस्‍ले।

इम्‍माउसेर दामालडत इसु

मर्कुस १६:१२-१३

१३ अइदिना,

इसुर चेल़ालार मइधे दुइ झना यरुसलेम से करिप साऱे तिन कोस दुर इम्‍माउस नाएर एकटा गाअँर बिति जाते रहए।

१४ आर अम़ा आपसत तप्‍ता तप्‍ति घटाल घटनालारे बिसयत गप कर्ते रहए।

१५ जेइखुना अम़ा गप कर्ते आर बहस कर्ते जाते रहए,

खुद इसुड अम़ार लगत आसिए अम़ार सङे सङे जाबा धरेल्‍कि।

१६ मातुन उहाँक ना चिऩोक कहए अम़ार नजरला बन कराल गेइसेल्‍कि।

१७ आर उहाँए अम़ाक कहल्‍कि,

“तम़ा आपसत कुन गप कर्ते जाचन?”

आर बेराते बेराते अम़ा एरि गेले,

अम़ार मुखला उदास छिल्‍कि।

१८ अम़ार मइधे क्‍लेओपासट इसुडक उत्रा दिल्‍कि,

“यरुसलेमत कि तुहें एकटा हाँ कि हाँ परदेसि,

ते इकेबा दिन से कि कि घटना घटेचे तुइँ नि जानेचिस?”

१९ इसुड अम़ाक पुछारि करेल्‍कि,

“कुन घटना?”

तने अम़ा उत्रा दिल्‍कि,

“इसु नासरिर घटनाड,

उहाँए एकटा हेनङ अगमबक्‍ता रहए जाहाँए परमेस्‍वरेर आर गटे लोकलार नजरत काम आर बचनेर पाके सक्‍तिमान रहए।

२० सेइड लोकक हामार मुल पुजारुकला आर सासकला मिर्त दन्‍डेर दुसि ठहरिबा रोमिलार हातत सँपि दिले आर उहाँक क्रुसत टाङले।

२१ मातुन हामा आसा करिस्‍न कि इस्राएलेर उद्धार उहाँइ कर्बे।

हते हते इड घटना हबार आझि तिन दिन हइगेले।

२२ फेर हामारे मइधेकार केबा झन बेर्छानि,

आझि हामाक आजाजिल लागाए दिले।

भरुवाए अम़ा कोबोरटत गेइस्‍ले,

२३ मातुन इसुर लासट नि रहकि।

तने अम़ा घुरिए आसिए हामाक कहले,

‘हामा सर्गदुतलाक देख्‍न,

अम़ाए हामाक कहले कि इसुड जेअँते छे।’

२४ हामारे लाटेर केबा झन कोबोरटत जाए देखेचे ते बेर्छानिला जेनङ जेनङ कहिसेल्‍कि अइनङ अइनङ रहकि।

मातुन अम़ा इसुडक नि देख्‍ले।”

२५ तने इसुड अम़ाक कहल्‍कि,

“आरे गेज्राला,

अगमबक्‍तालार कहाल काथालार पर बिस्‍वास कर्बा तम़ार मनला एतेक भत्रा!

२६ ख्रिस्‍टटक इला दुख भुङिए आप्‍नार महिमात ढुक्‍बार आबस्‍यक कि रहकि नि?

२७ तने आप्‍नार बिसयत लिखाल मोसार बिधान आर गटे अगमबक्‍तालार कितापला से लेगेत गटेखान धर्मसास्‍त्रेर काथाला अम़ाक फुटाए फुटाए कहल्‍कि।

२८ जेइड गाअँर माखे अम़ा जाते रहए उड गाअँर लगत पुगिम पुगिम हले,

ते इसुड आरह कुछु दुर जाबार लाखा करेल्‍कि।

२९ मातुन अम़ा उहाँक खोब जिगिर करिए कहल्‍कि,

“आझि हामारे सङे रोहो कियाँकि बेलाड डुबिए सान हबा धरिचोक।”

तने इसुड अम़ार सङे रहबार ताने घरेर भित्रत ढुक्‍ले।

३० जेइखुना इसुड अम़ार सङे चउकात बठले,

ते रुटिड लिए आसिर्बाद दिले आर भाङिए अम़ाक दिबा धर्ले।

३१ तने अम़ार चखुला खुलि गेल्‍कि आर अम़ा उहाँक चिऩि फेकाल्‍कि।

मातुन इसुड अम़ार नजर से अलप हए गेल्‍कि।

३२ अम़ा आपसत बलाबलि कर्बा धर्ले,

“दामालडत उहाँए हामार सङे गप कर्ते आस्‍बारखुना हामाक धर्मसास्‍त्रेर काथाला फुटाए फुटाए कहिस्‍ले ते हामार मनला केनङ आनन्दित छिले!”

३३ तने अम़ा अइसाथ उठिए घुरिए यरुसलेम गेले।

आर हता अम़ा उ एगार झना चेल़ाक आर अम़ार सङे रहबार लोकलाक एकेठिना लागाल पाले,

३४ आर अम़ाक कहले,

“प्रभुड,

छेच्‍कारे,

जेअँत हए उठिचे आर सिमोनड देखिचे!”

३५ तने दामालडत कि कि हइसेल्‍कि आर रुटिड भाङबारखुना अम़ा केनङ करे उहाँक चिऩले,

उ दुइ झना उला काथा अम़ाक सुनाए दिले।

चेल़ालाक इसुर दर्सन

मत्ति  २८:१६-२०; मर्कुस  १६:१४-१८; युहन्‍ना  २०:१९-२३; प्रेरित  १:६-८

३६ अम़ा एइला काथा बलाबलि करिस्‍ले,

ताए इसुड खुद अम़ार बिचत थार हए गेल्‍कि आर कहल्‍कि,

“तम़ाक सान्‍ति हकन!”

३७ मातुन अम़ा चम्‍किए उठले आर भुतटके देखेचि ने कि कहए अम़ाक डर लागि गेल्‍कि।

३८ तने इसुड अम़ाक कहल्‍कि,

“कियाँ तम़ा हाइफुइ करेचन आर कियाँ तम़ार मनत सांका उठेच्‍कन?

३९ मोर हातला आर ठेङला देख आर एकिन कर कि मुहें हउ।

मोक लारिए देख,

कियाँकि भुतेर नाते मासु रहचेक नाते हड्डि।

मातुन मोर त छे आर तम़ा देखेचन।”

४० इड काथा कहबार बाद उहाँए अम़ाक आप्‍नार हातला आर ठेङला देखाल्‍कि।

४१ अम़ा अतेक खुसि हले आर अम़ाक हेनङ आजाजिल लागि गेल्‍कि ने बिस्‍वासे नि कर्बा पारिस्‍ले।

ताहाते इसुड अम़ाक कहल्‍कि,

“तम़ार सङे खाबार हेता कुछु छकन?”

४२ तने इसुडक अम़ा नाधाल माछेर एकखान ठुम्‍मा दिले।

४३ आर उहाँए उखान माछेर ठुम्‍मा लिए अम़ारे साम्‍ना खाल्‍कि।

४४ ताहार बाद उहाँए अम़ाक कहल्‍कि,

“तम़ार सङे रहतेइ मुइँ इला काथा तम़ाक कहिदिसिन्‍कन कि,

मोसार बिधानखानत,

अगमबक्‍तालार कितापलात आर भजनेर कितापलात मोर बिसयत लिखाल हरेकटा काथाक पुरा हबालागे।”

४५ तने धर्मसास्‍त्रखान बुझोक कहए इसुड अम़ार अकिलड खुलि दिल्‍कि,

४६ आर अम़ाक कहल्‍कि,

“धर्मसास्‍त्रत हेनङ लिखाल छे,

ख्रिस्‍टटक सास्‍ति खाबा लाग्‍कि आर मिर्तु से तिन दिन बाद जेअँत हए उठबा लाग्‍कि।

४७ आर उहाँर नाअँत पास्‍चाताप कर्ले पापेर छेमा छे कहबार सन्‍देसट यरुसेलेम से सुरु करिए गटे जातलार बिचत प्रचार हबा लागे।

४८ आर तम़ाए इला काथार साक्‍छि छन।

४९ देख!

मुइँ मोर पितार प्रतिग्‍याड तम़ार पर पाठाम्‍कन मातुन उपर से सक्‍ति नि पाबार तलिक तम़ा एइखान नगरत रहन।”

इसुर सर्ग उठानि

मर्कुस  १६:१९-२०; प्रेरित  १:९-११

५० ताहार बाद अम़ाक उहाँए नगरखान से बाहार बेथानिया तलिक लेगेल्‍कि आर आप्‍नार हातला उठाए अम़ाक आसिर्बाद दिल्‍कि।

५१ आर अम़ाक आसिर्बाद दिते दिते उहाँए अम़ार ठिना से बिदा हले आर उहाँक उठाए सर्ग लेगेल्‍कि।

५२ आर अम़ा उहाँक दन्‍डबत कर्ले आर खुसि हए यरुसलेम घुरिए आस्‍ले।

५३ आर अम़ा लागातार मुन्‍डिलडत जाए जाए परमेस्‍वरटक धन्‍यबाद धर्ले।

युहन्‍नार

सुसामाद

परिचय

सुसामादेर इखान किताप जब्‍दियार बेटा आर्थात इसु ख्रिस्‍टेर चेल़ा युहन्‍नार पाए लिखाल गेइचे (मक  १:१९)। बाइबलेर भेलेला बिद्वानेर अनुसार, युहन्‍नाड इखान किताप इ.सं.  ७० से  ९० एर बिचत लिखिस्‍ले। मातुन कुन सालत लिखिस्‍ले, इड निस्‍चित नि छे। युहन्‍नाड “इसुर दुलालि आर्थात प्रेम पाआल” चेल़ा छिले। युहन्‍नाड हेनङ चेल़ा रहए जाहाँक इसुड बाडा प्रेम करे।” (युह  १३:२३,  २१:२०)। इसुर बार झना चेल़ालार मइधे युहन्‍नाड इसुर सङे सब से अधिक घनिस्‍ट चेल़ा रहए। ताहाते इसुर मनड आच्‍छा से बुझिए इखान कितापत युहन्‍नाड इसुर कहाल सब से गहिरा गहिरा काथाला लिखिचे।

युहन्‍नाड बुऱालि काल तलिक बच्‍ले। उहाँए एफिससत भेलेला बच्छर भरे छिले। काहाँरअ काहाँरअ बिचारत इखान किताप उहाँए अइठिना लिखिस्‍ले। एइड युहन्‍ना नायाँ कारालेर “युहन्‍नार चिट्ठि” नाएर तिनखान चिट्ठिअ लिखिचे। उहाँर जिबनेर अन्‍तिम दिनलार बिति युहन्‍नाडक देस निकाला करि दिए भुमध्‍य सागरत अवस्‍थित पत्‍मोस नाएर टप्‍पुखानत पाठाल गेइस्‍ले (प्रका  १:९)। युहन्‍नाड अइठिना ख्रिस्‍टेर बिसयत प्रकास पाले। याहाँर बर्नन बिस्‍तार भाबे “प्रकास” नाएर नायाँ कारालेर अन्‍तिम कितापखानत कराल गेइचे।

युहन्‍नार सुसामादखान मत्ति, मर्कुस आर लुकार सुसामादला से फरक छे। युहन्‍नार सुसामादखान से हामा ख्रिस्‍टेर मन आर आत्‍माडक सब से आच्‍छा करे जान्‍बा आर बुझ्‍बा पाम। ख्रिस्‍टेर स्‍वभाबड केनङ छे, इड काथा युहन्‍नाड बिस्‍तार भाबे बाताइचे। इसुड आप्‍नार बिसयत कि कि कहले, युहन्‍नाड उला काथा इखान कितापत लिखिचे। जेसा: “जिबनेर रुटि मुहें हउ।” (युह  ६:३५)। “संसारेर ओजोत मुहें हउ।” (युह  ८:१२)। “दुवार मुहें हउ”(युह  १०:९)। “असल लखुवाल मुहें हउ” (युह  १०:११)।“पुनरुत्थान आर जिबन मुहें हउ” (युह  ११:२५)। “दामाल, सत्‍य आर जिबन मुहें हउ” (युह  १४:६)। “खाँटि दाखेर गाछ मुहें हउ” (युह  १५:१)।

हन्‍नाड इसुर आर उहाँर चेल़ालार बिचत हुवाल सब से गम्‍भिर काथालारअ चार्चा करिचे, बिसेस करे युहन्‍नाड उला काथार बिस्‍तार भाबे चार्चा करिचे जेइला काथा कि इसुड आप्‍नार जिबनेर अन्‍तिम रातत हुवाल प्रेम भोजत बाताइस्‍ले, इला काथा चउद अध्‍याय से सत्र अध्‍याय तलिक लिखाल गेइचे।

युहन्‍नार लिखाल सुसामादखान से हामा पबित्र आत्‍मार बिसयत भेलेला काथा सिकेचि। हामा यहड सिकेचि कि, ख्रिस्‍टेर पबित्र आत्‍माड जदि हामार भित्रत बासा नि करे ते, हामा ख्रिस्‍टेर ताने कुछु कर्बा नि पार्म (युह  १५:५)। युहन्‍नाड हामाक प्रस्‍ट भाबे बाताइचे कि, इखान संसारत ख्रिस्‍टेर कामला बाठे बिस्‍वास कर्बार लोकलार जिबनत रहबार पबित्र आत्‍मार सक्‍तिर माध्‍यम से सफल हबा पारे आर उहाँर मन्‍डलिड आगु बार्भा पारे।

जेइखुना हामा आगुकार तिनखान सुसामाद आर युहन्‍नार लिखाल सुसामादखानक एकेसङे अध्‍यान करेचि, तने हामा इसुर कामलार आर जिबनडर बिसयत पुरा जानकारि पाचि। मातुन इसुर बिसयत बाठे जानकारि राख्‍ले से नि हचे। ताहाते इखान सुसामादेर किताप पर्त़े पर्त़े यहड बुझि कि, इखान किताप लिख्‍बार उदेस्‍य कि रहकि। इखान किताप लिख्‍बार उदेस्‍यडर बिसयत युहन्‍नाड लिखिचे, “तम़ा इड बिस्‍वास करन कि इसुड परमेस्‍वरेर पुत्र ख्रिस्‍ट हए, आर बिस्‍वासेर माध्‍यम से उहाँर नाअँत तम़ाक जिबन मिल्‍कन।”(युह  २०:३१)

रुपरेखा

प्रस्तावना १:१-१८

बप्‍तिस्मा दुवा युहन्‍ना आर इसुर प्रथमकार चेल़ाला १:१९-५१

इसुर पाए खुल्ला रुपत प्रचार २:१-१२:५०

आप्नार आखिरि दिनलात इसुड यरुसलेमत 13:1-19:42

इसुर पुनरुत्थान आर लोकलार बिचत देखारत 20:१-३१

उपसंहार तथा समाप्‍ति २१:१-२५

युहन्‍नार

सुसामाद

जिबनेर बचन

१

आदिकाले से बचनड छिले,

बचनड परमेस्‍वरेर सङे छिले,

आर बचनडए परमेस्‍वर छिले।

२ उहाँए आदिकाले से परमेस्‍वरेर सङे छिले।

३ सब कुछुर सृस्‍टि उहाँरे पाए हले,

आर जे कुछुर सृस्‍टि हले उलार मइधे कोए कुछुर सृस्‍टि उहाँर बिना नि हले।

४ उहाँए जिबनेर मुल छिले,

आर अइड जिबन लोकलार बिचत ओजोत आन्‍ले।

५ उखान ओजोत आन्‍धारखानक फटफट करिदेचे।

आर आन्‍धारखान ओजोतखानक केधउ जित्‍बा नि पारेचे।

६ परमेस्‍वरट युहन्‍ना नाएर एकटा साम्‍दियाक पाठाले।

७ उहाँए लोकलाक ओजोतखानेर बिसयत गबाहि दिबा आस्‍ले जेसे सब कोए उहाँर काथाड सुन्‍कि आर उहाँर काथाडत बिस्‍वास कर्कि।

८ उहाँए खुद उखान ओजोत नि छिले,

मातुन बाठे ओजोतखानेर बिसयत गबाहि दिबा आस्‍ले।

९ हरेकटा लोकक आत्‍मा ग्‍यान दिबार असलि ओजोतट संसारत आस्‍वार पर छिले।

१० उहाँए संसारखानते छिले आर संसारखानेर सृस्‍टि उहाँरे से हइस्‍ले ताहुँ संसारखान उहाँक नि चिऩ्‍ले।

११ उहाँए आप्‍नारे लोकलार ठिना आस्‍ले मातुन उहाँर आप्‍नारे लोकला उहाँक सुइकार नि करेल्‍कि।

१२ मातुन जाहाँए जाहाँए उहाँक सुइकार कर्ले आर उहाँर नाअँडर पर बिस्‍वास कर्ले अम़ा साभाकअ उहाँए परमेस्‍वरेर सान्‍तान हबार अधिकार दिले।

१३ अम़ार जलम लोकेर पाए बा उहाँर सरिलेर इच्‍छा से त नि मातुन परमेस्‍वरेर पाए हचे।

१४ तने बचनड देहा धारन कर्ले आर उहाँए अनुग्रह आर सत्‍यता से पुर्न हए हामार बिचत बासा कर्ले।

हामा उहाँर महिमा देख्‍न,

जेइखान महिमा कि उहाँए पितार एकटिया पुत्रर भाबे पाइस्‍ले।

१५ युहन्‍नाड उहाँर बिसयत गोग दिए दिए गबाहि दिले,

“उड लोक याहिँ हए,

जाहाँर बिसयत मुइँ कहिसेल्‍कन कि,

मोर बाद जाहाँए आसेचे,

उहाँए मोर से माहान छे कियाँकि मोर जलम हबार आगुए से उहाँए छे।”

१६ आर उहाँरे अनुग्रहर पुर्नता से हामा साभाउ अनुग्रहर पर अनुग्रह पाइचि,

१७ कियाँकि बिधानखान दुवाल गेल मोसार पाए मातुन अनुग्रह आर सत्‍यताखान आस्‍ले इसु ख्रिस्‍टेर पाए।

१८ परमेस्‍वरटक आल़ा तलिक काहुँ केधउ नि देखे।

पितार सङे रहबार एकटिया पुत्रडए उहाँक प्रकट कराइचे।

बप्‍तिस्‍मा दुवा युहन्‍नार प्रचार

मत्ति  ३:१-१२; मर्कुस  १:१-८; लुका  ३:१-१८

१९ जेइखुना यहुदि धार्मिक आगुवाला यरुसलेम से केबा झना पुजारुकक आर केबा झना लेबिक युहन्‍नार ठिना इड काथा पुछारि कर्बा पाठाल्‍कि कि,

“तुइँ काहाँए हइस?”

ते युहन्‍नार दुवाल गबाहि एइड रहकि।

२० युहन्‍नाड उड काथा इन्‍कार नि करिए,

खुल्‍लम खुल्‍ला सुइकार कर्ले,

“मुइँ ख्रिस्‍ट नि हउ।”

२१ अम़ा उहाँक कहल्‍कि,

“हुनङहले,

तुइँ काहाँए हइस ते?

ने तुइँ एलिया हइस?”

युहन्‍नाड उत्रा दिले,

“मुइँ नि हउ।”

अम़ा फेर पुछारि करेल्‍कि,

“ने तुइँ अगमबक्‍ता हइस ते?”

उहाँए उत्रा दिले,

“नि हउ।”

२२ तने अम़ा कहल्‍कि,

“हुनङहले तुइँ काहाँए हइस ते?

हामाक जाहाँए पाठाले अम़ाक कुछु नि कुछु कहबाए लागे,

तुइँ आप्‍नार बिसयत कि कहचिस?”

२३ युहन्‍नाड उत्रा दिए कहल्‍कि,

“निधुवा पाथारखानत ‘परमप्रभुर दामालड सिधा बेनाअ’ कहए गोग दिबार गाला मुहें हउ,

जेनङ कि यसइया अगमबक्‍ताड कहिचे।”

२४ जेइला लोक युहन्‍नाडक पुछारि कर्बा गेइस्‍ले,

अम़ाक फरिसिलाए पाठाइसेल्‍कि।

२५ तने अम़ा युहन्‍नाडक कहल्‍कि,

“तुइँ जदि ख्रिस्‍ट नि हइस,

एलियाउ नि हइस आर अगमबक्‍ताउ नि हइस,

ते बप्‍तिस्‍मा कियाँ देचिस?”

२६ युहन्‍नाड अम़ाक उत्रा दिल्‍कि,

“मुइँ तम़ाक पानि दे बप्‍तिस्‍मा देचु मातुन तम़ार बिचत एक झन हेनङ लोक छे,

उहाँक तम़ा नि चिऩेचन।

२७ उड लोक उहाँइ हए जाहाँए मोर से पाछुत आस्‍बार पर छे,

मुइँ उहाँर जुत्तार बान्‍धनला खुल्‍बारअ लाइकेर नि छु।”

२८ इड घटना यर्दन लदिर उपार बेथानियात घटिस्‍ले,

जेइठिना युहन्‍नाड बप्‍तिस्‍मा दिते रहए।

परमेस्‍वरेर पाठाभेरा

२९ ताहार काल़ि युहन्‍नाड इसुडक आप्‍नार बिति आस्‍बा देखिए कहले,

“देख,

संसारेर पाप हरन कर्बार परमेस्‍वरेर पाठाभेराडक!

३० याहिँ हए उड लोक,

जाहाँर बिसयत मुइँ तम़ाक हेनङ कहु,

‘मोर से पाछुत एकटा लोक आसेचे,

उहाँए मोर से माहान छे,

कियाँकि उहाँए मोर जलम हबार आगुए से छे।’

३१ उड लोक काहाँए हए कहए महँ नि चिऩिस्‍नु।

ताहाते मुइँ पानि दे बप्‍तिस्‍मा दिते आस्‍नु जेसे उहाँए इस्राएलिलार बिचत प्रकट होक।”

३२ तने युहन्‍नाड हेनङ कहए गबाहि दिले,

“मुइँ पबित्र आत्‍माडक घुगुर लाखा सर्ग से नाम़्‍ते आर उहाँर पर बठते देख्‍नु।

३३ ताहुँ मुइँ उहाँक नि चिऩ्‍नु।

मातुन जाहाँए मोक पानि दे बप्‍तिस्‍मा दिबा पाठाले,

उहाँइ कहले,

‘जाहाँर पर तुइँ पबित्र आत्‍माडक नाम़्‍ते आर बठते देख्‍बो,

पबित्र आत्‍मा दे बप्‍तिस्‍मा दिबार लोक उहाँइ।’ ”

३४ मुइँ इड घटना हबा देखिचु आर गबाहि देचु कि,

याहिँ परमेस्‍वरेर पुत्र हए।

इसुर प्रथम फेककार चेल़ाला

३५ ताहार काल़िअ करे युहन्‍नाड आप्‍नार दुइ झना चेल़ार सङे अइठिना थार मारिए छिले।

३६ आर इसुडक अइ पाके जाते देखिए युहन्‍नाड बलिए उठले,

“देख,

परमेस्‍वरेर पाठाभेराडक!”

३७ युहन्‍नाडक इड काथा बल्‍बा सुनिए उहाँर उ दुइ झना चेल़ा इसुर पाछु धरि लिले।

३८ इसुड आप्‍नार पाछुति घुरिए देख्‍ले ते,

उला चेल़ाक आप्‍नार पाछु पाछु आस्‍ते देख्‍ले आर अम़ाक पुछारि कर्ले,

“तम़ा कि छाबेचन?”

अम़ा उत्रा दिए कहल्‍कि,

“रब्‍बि (जाहाँर माने हए ‘गुरु’),

तुइँ कुऩा रहचिस?”

३९ इसुड अम़ाक कहल्‍कि “आस आर देख।”

उखुना भाटि पहरकार चार बजिस्‍ले तने जाए अम़ा इसुड जेइठिना रहए उखान ठाअँ देख्‍ले आर अम़ा उ दिना उहाँरे सङे रहले।

४० युहन्‍नार काथाड सुनिए इसुर पाछु पाछु जाबार उ दुइ झनार मइधे एक झन सिमोन पत्रुसेर भाइ आन्‍द्रियासटउ रहए।

४१ सब से पहिले आन्‍द्रियासट आप्‍नार दादा सिमोनडक लागा पाले आर उहाँक कहले,

“हामा मसिहडक (जाहाँर माने हचे-ख्रिस्‍टट) लागा पाइचि।”

४२ तने उहाँए सिमोनडक इसुर ठिना आन्‍ले।

आर सिमोनडक देखिए इसुड कहल्‍कि,

“तुइँ युहन्‍नार बेटा सिमोन हइस,

मातुन आप तुइँ केफास कहलाबो।”

(इड नाएर माने ‘चाट्टान’ हए)

इसुड फिलिपटक आर नथानेलडक डाकाले

४३ ताहार काल़ि इसुड गालिल जाबार निर्नय कर्ले।

याहाँरे बिचत उहाँए फिलिपटक लागाल पाले आर उहाँक कहले,

“मोर पाछु धर्।”

४४ आन्‍द्रियास आर सिमोनेर लाखा फिलिपटउ बेथसेदा नगरेर बासिन्‍दा रहए।

४५ फिलिपट नथानेलडक भेट पाले आर उहाँक कहले,

“हामा उड लोकक लागाल पाइचि जाहाँर बिसयत मोसाड बिधानखानत लिखिचे आर अइनङ अगमबक्‍तालाउ लिखिचे।

उड लोक हए योसेफेर बेटा,

नासरतेर इसुड।”

४६ नथानेलड बलिए उठले,

“नासरत से नाकुन कुनह भाला काथा आस्‍बा पारे?”

फिलिपट उहाँक कहल्‍कि,

“आसेक आर देखेक।”

४७ नथानेलडक आप्‍नार बिति आस्‍ते देखिए इसुड उहाँर बिसयत कहले,

“देख,

एकटा खाँटि इस्राएलिक जाहाँर मनत कुनह कपट नि छेक!”

४८ नथानेलड उहाँक पुछारि करेल्‍कि,

“तुइँ मोक केनङ करे चिऩ्‍लो?”

इसुड उहाँक उत्रा दिल्‍कि,

“फिलिपट तोक डाकाबार आगुत जेइबेला तुइँ डुमरेर गाछटर हेंटत छिलो अइबेला तोक मुइँ देखि फेकाइसेल्‍कुन।”

४९ नथानेलड उत्रा दिते कहले,

“गुरु!

तुइँ परमेस्‍वरेर पुत्र हइस!

तुइँ इस्राएलेर राजा हइस!

५० इसुड उहाँक कहल्‍कि,

“ ‘मुइँ तोक डुमरेर गाछटर तलत रहबारेखुना देखि फेकाइसेल्‍कुन’ कहबार काथाडरे कारन तुइँ बिस्‍वास करेचिस।

तुइँ याहाँरअ से बड बड कामला देख्‍बो!”

५१ तने उहाँए अम़ाक कहले,

“छेच्‍कारे,

मुइँ तम़ाक कहच्‍कन,

तम़ा सर्गखान खुल्‍ते आर परमेस्‍वरेर सर्गदुतलाक मान्‍सिर पुत्रडर पर उठते आर नाम़्‍ते देख्‍बन।”

काना नगरत बेहा

२

ताहार दुइ दिन बाद गालिल प्रान्‍तेर काना नगरत एकटा बेहा रहए।

उड बेहात इसुरअ माअँड छिले,

२ अइनङ करे इसुड आर उहाँर चेल़ालाउ बेहार नेअँता पाइस्‍ले।

३ जेइखुना बेहा घरियात खिलाते खिलाते दाखमधखान ओर हए गेल्‍कि ते,

इसुर माअँड उहाँक कहल्‍कि,

“एम़ार सङे आर दाखमध नि छेक!”

४ इसुड माअँडक उत्रा दिले,

“ओ गो!

मोक कि कर्बा लागे तोक कहबाए नि लाग्‍कु।

मोर समयड आल़ा नि आसिचे।”

५ तने इसुर माअँड टहलुवालाक कहल्‍कि,

“उहाँए तम़ाक जे जे कर्बा कहच्‍कन कर्ते जाअ।”

६ यहुदिलार चलन अनुसार सुद्ध हबार ताने हता पानि राखा छडा पाथलेर घेइला राखाल छिले आर उला घेइलात करिब एक एक स लिटर करे पानि आँटे।

७ इसुड टहलुवालाक कहल्‍कि,

“इला घेइलात पानि भर्ति कर।

आर अम़ा घेइलालात टिपटिप करे पानि भर्ति करेल्‍कि।

८ ताहार बाद इसुड अम़ाक कहल्‍कि,

“आप हता से कनेक निक्‍लाए बेहा घरियार भान्‍डारिडक ले जाए द।”

टहलुवालाउ अइनङ करेल्‍कि।

९ आर भान्‍डारिड जेइखुना चाख्‍ले ते उखुना तलिक उखान पानि दाखमध हए गेइसेल्‍कि।

उहाँए नि जानिस्‍ले कि उखान दाखमध कुऩा से आसिसेल्‍कि,

मातुन जेइला नकर पानिखान निक्‍लाइस्‍ले अम़ा जानिस्‍ले।

तने भान्‍डारिड दुल़ाडक डाकाए कहले,

१० “सब कोए पहिले खाँटि दाखमधखान पर्सेचे,

आर जेइखुना मेजुवानला मनसुवा थकाए खाए लेचेक तने दब दाखमधखान पर्सेचे।

मातुन तुइँ त आल़ा तलिक खाँटि दाखमधखान राखि थइचिस!”

११ इसुड गालिल प्रान्‍तेर काना नगरत जेइखान चिऩर काम कर्ले,

उखान उहाँर पहिला फेक कराल चिऩर काम रहकि।

हता उहाँए आप्‍नार महिमा प्रकट कर्ले आर उहाँर चेल़ाला उहाँर पर बिस्‍वास करेल्‍कि।

१२ ताहार बाद उहाँए आप्‍नार माअँ,

भाइला आर चेल़ालार सङे कफर्नहुमत गेले आर हता अम़ा केबा दिन भरे रहले।

इसुड यरुसलेमेर मुन्‍डिलडत गेले

मत्ति २१:१२-१३; मर्कुस ११:१५-१७; लुका १९:४५-४६

१३ यहुदिलार निस्‍तार पाब्‍निड लगते चलि आस्‍बार कारन इसुड यरुसलेम गेले।

१४ आर मुन्‍डिलडर एङनाखानत जाए देखेचे ते,

लोकला गोरु,

भेरा आर पेरो बेचा बेचि करेचेक आर टाका भाङा लोकला आप्‍नार धुन से टाका भाङेचेक।

१५ तने उहाँए रस्‍सिर एकखान कर्रा बेनाले आर साभाक आर्थात भेरा आर गोरुलाक सुध्धा मुन्‍डिलड से पिटाबा धर्ले।

टाकाभाङा लोकलार टाका पेइसाला छिर्याए दिले आर अम़ार टेबुलला उल्‍टाए दिले।

१६ आर पेरो बेचालाक उहाँए धम्‍काए कहले,

“निक्‍लाव हेता से तम़ार जिऩिस पातला!

मोर पितार घरटक किना बेचाकरा हाट ना बेनाअ!”

१७ तने धर्मसास्‍त्रत लिखाल इड बचन उहाँर चेल़ालार मनत परेल्‍कि,

“तोर घरटर जोसखानेर कारन मोर अन्‍तरखानत अगिन लागिचे।”

१८ तने यहुदि आगुवाला आसिए इसुडक पुछारि करेल्‍कि,

“तोर सङे हेनङ कर्बार अधिकार छोक कहए प्रमानित कर्बार ताने तुइँ हामाक कि चिऩ देखाबा पारिस?

१९ इसुड अम़ाक उत्रा दिल्‍कि,

“इड मुन्‍डिलक भाङि द,

आर मुइँ तिन दिनत फेर थार करिम।”

२० तने यहुदिला पुछारि करेल्‍कि,

“छियालिस बच्छर लागिस्‍ले इड मुन्‍डिल बेनाबार,

आर तुइँ इड तिन दिनत थार करि दिबो?

२१ मातुन जेइड मुन्‍डिलेर काथा इसुड कहिस्‍ले उड काथा उहाँए आप्‍नारे देहाडर बिसयत कहिस्‍ले।

२२ ताहाते जेइखुना इसुड मिर्तु से जेअँत हए उठले,

ते इसुर कहाल इड काथा चेल़ालार मनत परेल्‍कि।

तने चेल़ाला धर्मसास्‍त्रेर काथाला आर इसुर कहाल काथाला बिस्‍वास कर्ले।

इसुड लोकेर स्‍वभाबड जानेचे

२३ निस्‍तार पाब्‍निरखुना इसुड यरुसलेमत जेइला जेइला चिऩर काम करिस्‍ले उला देखिए भेलेला लोक उहाँर पर बिस्‍वास करेल्‍कि।

२४ मातुन इसुड आप्‍नाक अम़ार भार्सात नि छर्ले कियाँकि उहाँए गटे लोकलाक जानिस्‍ले।

२५ काहाँरअ बिसयत इसुडक कुछु बाताबार कोए दरकार नि रहकि कियाँकि लोकेर अन्‍तरखानत कि रहचे,

उहाँए उड आच्‍छा से जाने।

निकोदेमसटक इसुर सिक्‍छा

३

फरिसिलार मइधे निकोदेमस नाएर एक झन लोक छिले,

उहाँए यहुदि माहा सभार सदस्‍य रहए।

२ उहाँए रात करे इसुर ठिना आस्‍ले आर उहाँक कहले,

“गुरु,

हामा जानि कि,

तुइँ परमेस्‍वरेर पाठाल गुरु हइस कियाँकि तुइँ जेइला चिऩर काम करेचिस,

परमेस्‍वरट सङे नि रहले,

काहुँ हुनङ काम कर्बा नि पार्बे।”

३ इसुड उहाँक उत्रा दिए कहल्‍कि,

“छेच्‍कारे,

मुइँ तोक कहच्‍कुन,

काहुँ जदि नायाँ करे जलम नि लिबे ते,

उहाँए परमेस्‍वरेर राजखान देख्‍बा नि पार्बे।”

४ निकोदेमसट उहाँक कहल्‍कि,

“एकटा बुऱा लोक केनङ करे आरमने जलम लिबे?

एकटा लोक माएर कोखत ढुकिए आरमने नाकुन जलम लिबा पारे?

५ इसुड उत्रा दिते कहल्‍कि,

“छेच्‍कारे,

मुइँ तोक कहच्‍कुन,

काहुँ जदि पानि आर आत्‍मा से जलम नि लिबे ते परमेस्‍वरेर राजखानत ढुक्‍बा नि पार्बे।

६ सरिलेर माध्‍यम से जलम लुवालड सरिल हए आर आत्‍मार पाए जलम लुवालड आत्‍मा।

७ ‘तम़ाक नायाँ करे जनम लिबा लाग्‍कन’ कहबार मोर काथाडत तुइँ अचम्‍भित ना हइस।

८ बायाँरखान जेइधर चाहाचे अइधर बहचे तुइँ याहाँर गिमगिमिड सुनेचिस मातुन इड नि जानेचिस कि बायाँरखान कुऩा से आसेचे आर कुऩा जाचे।

आत्‍मार पाए जलम लिबार हरेक झना एइनङ हचे।

९ निकोदेमसट इसुडक पुछारि कर्ले,

“हेनङ केनङ करे हबा पारे?”

१० तने इसुड उहाँक उत्रात कहल्‍कि,

“तुइँ इस्राएलिलार गुरु हइस,

ताहुँ कि तुइँ इड काथा जानिस नि?

११ छेच्‍कारे,

मुइँ तोक कहच्‍कुन,

हामा जे जानेचि अइड बलेचि आर जे देखेचि अइड गबाहि देचि,

ताहुँ तम़ा हामार गबाहिडक सुइकार नि करेचन।

१२ मुइँ तम़ाक एइखान संसारेर काथाला कहच्‍कन ताहुँ तम़ा बिस्‍वास नि करेचन,

तने सर्गेर काथाला कहले आरह केनङ करे बिस्‍वास कर्बन?

१३ सर्ग से नाम़ाल मान्‍सिर पुत्रडर छुट्टा आल़ा तलिक काहुँ सर्गत नि उठिचे।”

१४ जेनङ करे मोसाड निधुवा पाथारखानत साँपटक उपर उठाइस्‍ले,

सेनङ करे मान्‍सिरअ पुत्रडक उपर उठाल जाबा लागे,

१५ जेसे उहाँर पर बिस्‍वास कर्बार साभाउ अनन्‍त जिबन पाओक।

१६ कियाँकि परमेस्‍वरट संसारखानक हेनङ प्रेम कर्ले,

उहाँए आप्‍नार एकटिया पुत्रडकअ देदिले,

जेसे उहाँर पर बिस्‍वास कर्बार काहुँ नास ना होक मातुन अनन्‍त जिबन पाओक।

१७ कियाँकि परमेस्‍वरट संसारखानक दुसि ठहरिबार ताने पुत्रडक संसारत नि पाठाले,

मातुन संसारखान उहाँर पाए बचोक कहए पाठाले।

१८ जाहाँए पुत्रडर पर बिस्‍वास करिचे,

उहाँए दुसियात नि परिचे मातुन जाहाँए बिस्‍वास नि करिचे उहाँए आगुते दुसियात परि गेइचे,

कियाँकि उहाँए परमेस्‍वरेर एकटिया पुत्रडर पर बिस्‍वास नि करिचे।

१९ निसाफत पर्बार कारन एइड कि,

ओजोतखान संसारत चलि आसिचे आर लोकला ओजोतखान से अधिक आन्‍धारखानक पसिन कर्ले,

कियाँकि अम़ार कामला दुस्‍ट रहकि।

२० काहुँ होक जाहाँए दुस्‍ट काम करेचे,

उहाँए ओजोतखानक घिन करेचे आर ओजोतत नि आसेचे,

निते त उहाँर कामलार उघार हए जाकि।

२१ मातुन जाहाँए सत्‍यतार दामालत चलेचे उहाँए ओजोतत आसेचे आर इड से उहाँर कामला परमेस्‍वरेर इच्‍छात कराल गेइचेक कहए प्रस्‍ट से देखा जाचे।

इसुर बिसयत बप्‍तिस्‍मा दुवा युहन्‍नार गबाहि

२२ इड घटनार बाद इसुड आर उहाँर चेल़ाला यहुदा प्रान्‍तत आस्‍ले।

आर चेल़ालार सङे उहाँए हता केबा दिन रहले आर लोकलाक बप्‍तिस्‍मा दिले।

२३ हुदर युहन्‍नाडउ सालिमेर लगत एनोन कहबार घाटटत बप्‍तिस्‍मा दिते रहए,

कियाँकि हता बेसि पानि रहकि,

आर लोकला आस्‍ते युहन्‍नार पाए बप्‍तिस्‍मा लिते कर्कि।

२४ युहन्‍नाड उखुना तलिक कइदत नि परिस्‍ले।

२५ अइबेला धार्मिक बिधि अनुसार सुद्ध हबार बिसयत एकटा यहुदिरa सङे युहन्‍नार केबा झना चेल़ार बिबाद उठि गेल्‍कि।

२६ तने अम़ा युहन्‍नार ठिना जाए उहाँक कहले,

“गुरु,

यर्दनेर उपार जाहाँर सङे ते तोर भेट हइसेल्‍कु आर जाहाँर बिसयत ते तुइँ गबाहि दिस्‍लो।

ओना,

उहाँए आल़ा बप्‍तिस्‍मा देचे आर गटे लोकला उहाँर ठिना जाचेक!”

२७ युहन्‍नाड उत्रा दिल्‍कि,

“सर्ग से दुवाल नि जाले काहुँ कुछु नि पाबे।

२८ खुद तम़ाउ त मोर मुखे हेनङ कहते सुनिचन,

‘मुइँ ख्रिस्‍ट नि हउ मातुन मुइँ उहाँर आगु आगु पाठाल गेइचु।’

२९ दुल़ा उहाँइ हए जाहाँर सङे कइनाड छेक।

मातुन दुल़ार सङड बग्‍लत थार हए दुल़ार काथाला सुनेचे आर दुल़ार गालाड सुनिए खुसि हचे।

ठिक अइ किसिम महँर आनन्‍दखान आझि पुरा हइचे।

३० उहाँक बार्त़े जाबा लाग्‍कि मातुन मोक घटते जाबा लागे।”

उपर से आस्‍बारट माहान छे

३१ जाहाँए उपर से आसेचे,

उहाँए साभार से माहान हए।

जाहाँए पृथिमि से आसेचे,

उहाँए पृथिमिर हए आर पृथिमिर काथाला बलेचे,

मातुन जाहाँए सर्ग से आसेचे,

उहाँए साभार से माहान हए।

३२ जेइला काथा उहाँए देखिचे आर सुनिचे,

उहाँए अइलारे गबाहि देचे,

ताहुँ उहाँर गबाहिडक काहुँ सुइकार नि करेचेक।

३३ मातुन जाहाँए उहाँर काथाला सुइकार करेचे,

उहाँर उखान काम से इड मन्‍जुर जानाचे कि,

परमेस्‍वरट सत्‍य छे।

३४ जाहाँक परमेस्‍वरट पाठाइचेक उहाँए परमेस्‍वरेर काथाला बलेचे,

कारन परमेस्‍वरट उहाँक आप्‍नार आत्‍मा से भरपुर करेचेक।

३५ पिताड पुत्रडक प्रेम करेचे आर सब कुछुला उहाँरे हातत सँपिदिचे।

३६ जाहाँए पुत्रडर पर बिस्‍वास करेचे,

उहाँए अनन्‍त जिबन पाचे।

जाहाँए पुत्रडक बिस्‍वास नि करेचे उहाँए जिबन नि पाचे,

मातुन परमेस्‍वरेर क्रोधखान उहाँर पर लागाले रहचेक।

a 

३:२५ कोए कोएला पान्डुलिपित यहुदिर सङे कहबार सब्दड लिखाल नि छे।

सामरियानिर सङे इसुर भेट

४

युहन्‍नाड से इसुडए भेलेला चेल़ा बेनाचे आर अम़ाक बप्‍तिस्‍माउ देचे कहए फरिसिला सुन्‍ले।

२ बास्‍तबत,

इसुड आपुन थारे बप्‍तिस्‍मा नि दे,

बप्‍तिस्‍मा दिबार काम बाठे उहाँर चेल़ाला कर्कि।

३ जेइखुना इसुड इड दिसा पाले कि फरिसिला उहाँर बिसयत सुनि फेकाइचेक,

ते उहाँए यहुदिया प्रान्‍तखान छरिए फेर घुरिए गालिलेर माखे पइरा छर्ले।

४ हता पुग्‍बार ताने उहाँक सामरियार पाके जाबा परेल्‍कि।

५ आर उहाँए सामरियार सुखार नाएर गाअँत जाए पुग्‍ले।

उड गाअँ,

याकुबड आप्‍नार बेटा योसेफटक दान दुवाल जमिनखानेर बग्‍लते रहकि।

६ अइठिना याकुबेर कुइँड रहकि आर बेराए बेराए हदियाए जाबार कारन इसुड अइड कुइँर बग्‍लते जाए बठले।

उखुना बेलाड करिप दो पहर हइसेल्‍कि।

७ अइबेला हता एकटा सामरियानि बेर्छानि पानि भर्बा आसेल्‍कि आर इसुड उहाँक पुछारि करेल्‍कि,

“मोक कनेक पानि दे त गे खाउ।”

८ उखुना उहाँर चेल़ाला खाबार जिऩिस किन्‍बा नगरखानेर बिति गेइसेल्‍कि।

९ तने सामरियानिड उहाँक कहल्‍कि,

“तुइँ यहुदि हए केनङ करे एकटा सामरियानिर ठिना पानि खाबा माङेचिस?”

(सामरिलार चलाल भान्‍डा बर्तनला यहुदिला नि चलाए।)

१० इसुड उहाँक उत्रा दिए कहल्‍कि,

“परमेस्‍वरेर बरदान कि हए आर तोर ठिना पानि काहाँए माङेचोक कहए तुइँ जान्‍लोहने ते,

तुइँ उहाँरे ठिना माङलोहने आर उहाँए तोक जिबन दुवा पानि दिल्‍कुहने।”

११ सामरियानिड उहाँक कहल्‍कि,

“तोर सङे त पानि भर्बार भान्‍डाए नि छोक,

आर कुइँडउ गहिर छोक,

ते तुइँ कुऩा से आन्‍बो जिबन दुवा पानि?

१२ तुइँ कि हामार पुर्खा याकुबडउ से बड हइस?

इड कुइँ हामाक उहाँइ बेनाए दिचे,

खुद उहाँउ एइड कुइँर पानि खाए,

उहाँर छुवाला आर उहाँर माल जाललाउ एइखान पानि खाकि।”

१३ इसुड उत्रा दिल्‍कि,

“जाहाँए इखान पानि खाचे उहाँक फेर प्‍याँस लागि जाचेक,

१४ मातुन जेइखान पानि मुइँ दिम्‍किन उखान पानि खाबार लोकटक घुरिए प्‍याँस नि लाग्तेक।

उखान पानि अनन्‍त जिबनेर ताने एक सामान निक्‍लितेइ रहबार पानिर मुल हए जातेक।”

१५ तने सामरियानिड उहाँक कहल्‍कि,

“हुनङहले मोक अइखान पानि दे,

जेसे मोक प्‍याँसअ ना लागोक आर हेता पानि भर्बा आस्‍बाउ ना परोक।”

१६ इसुड उहाँक कहल्‍कि,

“ले जा,

तोर घरेर लोकटक डाकाए आनेक।”

१७ सामरियानिड उत्रा दिल्‍कि,

“मोर त घरेर लोके नि छे।”

तने इसुड उहाँक कहल्‍कि,

“इड काथा तुइँ ठिक कहलो कि तोर घरेर लोक नि छोक,

१८ कियाँकि तोर पाँचटा घरेर लोक हए गेइचोक आर जाहाँए आल़ा तोर सङे छोक उहाँउ तोर खास घरेर लोक नि हकु।

इड काथा तुइँ सत्‍य कहलो।”

१९ तने सामरियानिड इसुडक कहल्‍कि,

“हँ आप बुझागेल कि तुइँ एकटा अगमबक्‍ता हइस,

२० हामार बाप दादोला एइखान पाहारत आराधना करे आर तम़ा यहुदिला कहचन कि परमेस्‍वरटक आराधना कर्बार ठाउँ यरुसलेमत छे।”

२१ इसुड उहाँक कहल्‍कि,

“ओगे,

मोर काथाडत बिस्‍वास करेक,

यहनङ समय आसेचे,

उ दिना लोकला पितार आराधना नाते इखान पाहारत कर्बे नाते यरुसलेमत,

२२ बास्‍तबत तम़ा सामरियार लोकला इड नि जानेचन कि तम़ा काहाँर आराधना करेचन मातुन हामा यहुदिला जानेचि कि,

हामा काहाँर आराधना करेचि,

कियाँकि मुक्‍तिड यहुदिलारे बिच से आसेचे।

२३ मातुन यहनङ समयड आसेचे आर चलि आसिचे,

उखुना सत्य आराधना कर्बारला आत्‍मात आर सत्‍यतात पिताडर आराधना कर्बे,

कियाँकि पिताड अइनङ आराधना कर्बारलाक छाबेचे।

२४ परमेस्‍वरट आत्‍मा हए,

उहाँर आराधना कर्बार लोकलाक आत्‍मात आर सत्‍यतात आराधना कर्बा लाग्‍कि।”

२५ तने सामरियानिड उहाँक कहल्‍कि,

“हँ मुइँ इड काथा जानु कि मसिहड आस्‍वार पर छे (जाहाँक ख्रिस्‍ट कहाल जाचे)।

आर जेइखुना उहाँए आस्‍बे तने गटे काथाला उहाँइ हामाक बुझाबे।”

२६ तने इसुड उहाँक कहले,

“उड मुहें हउ जाहाँए तोर सङे बलेचोक।”

२७ अइबेला इसुर चेल़ाला चलि आसेल्‍कि आर उहाँक एकटा बेर्छानिर सङे गप कर्ते देखिए अम़ा छक परि गेले,

मातुन “तुइँ कि चाहाचिस?

बा बेर्छानिर सङे कियाँ गप करेचिस?”

कहए काहुँ उहाँक पुछारि नि करेल्‍कि।

२८ तने उड सामरियानि पानिर बेरियाड अइठिना थए घुरिए गाअँडर माखे चलि गेल आर लोकलाक कहबा धर्ले,

२९ “आस,

एकटा लोकक देख,

उहाँए मोर पहिलाकार जिबनेर गटे काथाला कहिदिले,

ख्रिस्‍ट कहबार याहिँ त नि हए?”

३० तने लोकला गाअँड से निक्‍लिए इसुर ठिना आस्‍बा धर्ले।

३१ याहाँरे बिचत चेल़ाला नेहरा करिए इसुडक कहल्‍कि,

“गुरु,

कुछु खाइ।”

३२ मातुन इसुड अम़ाक कहले,

“मोर सङे हेनङ खराक छे जाहाँर बिसयत तम़ा नि जानेचन।”

३३ ताहाते चेल़ाला आपसत पुछापुछि कर्बा धर्ले,

“काहुँ याहाँक कुछु खाबार त आनिए नि दिल्‍कि?”

३४ इसुड अम़ाक कहल्‍कि,

“मोक जाहाँए पाठाले उहाँर इच्‍छाड पालना करु आर मोक गछाल उहाँर कामखान पुरा करु,

एइला मोर खराक।”

३५ एकटा काहाबत छकन नि,

‘चार महिना आरह बाकि छे तने फसल काटबार समय हबे?’

मातुन मुइँ तम़ाक कहच्‍कन,

खेतखानेर बिति नजरट उठाए देख त,

फसलखान केनङ पाकिए झुनाए गेइच्‍कन!

३६ जाहाँए फसल काटेचे उहाँए दिनि पाचे आर अनन्‍त जिबनेर ताने अन जर करेचे,

जाहाँर कारन फसल छिर्याड आर फसल काटाड एकेसङे खुसि मानाचे।

३७ ‘एक झना छिर्याचे आर भिन झना काटेचे’ इड काहाबत ठिक हए।

३८ मुइँ तम़ाक हेनङ फसलखान काटबा पाठाल्‍कन,

जेइखानत कि तम़ा मेहनेत नि करिस्‍लन।

भिन झना मेहनत कर्ले आर अम़ार मेहनेतेर फल तम़ा पालन।”

३९ उड गाअँर भेलेला सामरि इसुर पर बिस्‍वास कर्ले,

कियाँकि उड सामरियानि हेनङ कहए गबाहि दिस्‍ले,

“मुइँ आल़ा तलिक जे जे करिस्‍नु,

उहाँए मोक गटे काथाला कहिदिले।”

४० तने सामरियार लोकला इसुर ठिना आसिए उहाँक अम़ार सङे रहबार नेहरा करेल्‍कि आर उहाँए दुइ दिन अम़ार सङे रहले।

४१ इसुर बचनला सुनिए आरह भेलेला लोक उहाँर पर बिस्‍वास करेल्‍कि।

४२ आर अम़ा उड बेर्छानिक कहल्‍कि,

“हामा जे बिस्‍वास कर्न तोर काथाला सुनिए नि मातुन हामा आपुन थारे इसुर काथाला सुनिए इड जान्‍न कि,

छेच्‍कारे याहाँए संसारेर मुक्‍तिदाता हए।”

इसुड सरकारि हाकिमेर बेटाडक संअ कर्ले

४३ ताहार दुइ दिन बाद इसुड हता से गालिलेर माखे पइरा छर्ले।

४४ कियाँकि खुद उहाँइ कहिस्‍ले कि,

“आप्‍नार निज देसत कुनहड अगमबक्‍ता मान नि पाचे।”

४५ जेइखुना इसुड गालिल आसिए पुग्‍ले ते,

गटे लोकला उहाँक स्‍वागत करेल्‍कि,

कियाँकि निस्‍तार पाब्‍निरखुना अम़ाउ यरुसलेम गेइस्‍ले आर इसुर कराल गटे कामला देखिस्‍ले।

४६ ताहार बाद इसुड फेर गालिलेर काना नगरत गेले,

जेइठिना उहाँए पानिखानक दाखमध बेनाइस्‍ले।

आर हता कफर्नहुम नगरखानेर एकटा सरकारि हाकिम रहए,

उहाँर बेटाड बेमारि रहकि।

४७ जेइखुना उहाँए सुन्‍ले कि इसुड यहुदिया से गालिल आसिचे ते,

उहाँए इसुर ठिना गेले आर उहाँक नेहरा कर्ले,

जेसे इसुड आसिए उहाँर बेटाडक संअ करि दिकि कियाँकि उहाँर बेटाड मरन हाल छिल्‍कि।

४८ इसुड उहाँक कहल्‍कि,

“कुनह चिऩ आर आस्‍चार्य कर्म नि देख्‍ले से तम़ा बिस्‍वास नि कर्बन।”

४९ हाकिमड इसुडक कहल्‍कि,

“कृपा करे मोर छुवाड मर्बार आगुते चल।”

५० इसुड उहाँक कहल्‍कि,

“तुइँ जा,

तोर बेटाड बचि जातोक!”

इसुर कहाल काथाडत उड लोक बिस्‍वास कर्ले आर उहाँउ आप्‍नार दामाल धर्ले।

५१ उहाँए घरेर बिति जातेइ छिले,

ताए उहाँर नकरला दामालडते लागाल पाए गेल्‍कि आर उहाँक कहल्‍कि,

“तोर छुवाड संअ हए गेल्‍कु।”

५२ नकरलाक उहाँए पुछारि कर्ले,

“केतेखुना संअ हले?”

आर अम़ा उहाँक उत्रा दिल्‍कि,

“काल़िए दो पहरिया एक बजे उहाँर जरखान पालाइचेक।”

५३ छुवार बापट फम कर्ले ते छेच्‍कारे ठिक अइ पहरे इसुड उहाँक “तोर बेटाड बचि जातोक!”

कहिसेल्‍कि।

तने उहाँए आप्‍नउ आर उहाँर गटेड परिबार बिस्‍वास कर्ले।

५४ इसुड यहुदिया से गालिल आस्‍बार बाद उहाँर कराल इखान दस्रा फेककार चिऩर काम रहकि।

पख्रिर आर्दाङखानत एकटा बेमारि संअ हले

५

ताहार केबा दिन बाद यहुदिलार एकटा पाब्‍नि छिल्‍कि आर इसुड यरुसलेम गेले।

२ यरुसलेमत भेरा नाएर फाटकखानेर बग्‍लत छाइनि माराल पाँचटा घाट बाला एकटा पख्रि रहए,

हिब्रु भासात इड पख्रिक बेथस्‍दा कहए।

३ उला छाइनिर तलत काना,

नेङरा,

रतपरा आर नान्हा किसिमेर बेमारिला परिए रहए।

आर अम़ा पख्रिर पानिखान केतेखुना उछलिबे कहए टोए जुरिए रहए,

४ कियाँकि पहरेर पहर प्रभुर एकटा सर्गदुत पख्रिडत नाम़िए पानिखान उछ्लाकि आर पानिखान उछलिल मन्‍तेइ सब से पहिले जाहाँए पानिखानत नाभे उहाँर जे बाबद रहलउ छुटि जाकि।a

५ हता एकटा हेनङ लोक छिले उहाँए आर्तिस बच्छर से परिए छिले।

६ इसुड उहाँक परिए रहबा देख्‍ले आर भेलेला दिन से उड लोक एइड हालतत छे कहए जानिए उहाँक पुछारि कर्ले,

“तुइँ कि संअ हबा चाहचिस?”

७ बेमारि लोकट उहाँक उत्रा दिल्‍कि,

“हजुर,

जेइखुना पख्रिर पानिखान उछ्लाचे,

मोक पख्रिडत नाम़ाए दिबार कोए नि छे,

मुइँ जाते जातेइ काहुँ नि काहुँ नाम़ि जाचे।”

८ इसुड उहाँक कहल्‍कि,

“थार हो,

आप्‍नार सेजाखान उठा आर बेरा।”

९ तने अइसाथ उड लोक संअ हइगेले।

आर आप्‍नार सेजाखान उठाए बेर्बा धर्ले।

इड घटना बिस्रामेर दिना हइस्‍ले।

१० ताहाते यहुदि आगुवाला संअ हुवाल उड लोकक कहल्‍कि,

“आझि बिस्रामेर दिन हए।

बिधान अनुसार आझि तोक सेजाखान उठाए बेराबार उचित नि छोक।”

११ मातुन उड लोक अम़ाक उत्रा दिल्‍कि,

“जाहाँए मोक संअ कर्ले उहाँइ मोक कहले,

‘सेजाखान उठा आर बेरा।’”

१२ अम़ा उहाँक कहल्‍कि,

“तोक सेजाखान उठा आर बेरा कहबार लोक काहाँए?”

१३ मातुन उड लोक काहाँए रहकि कहए संअ हुवाल लोकट चिन्भा नि पार्ले कियाँकि लोकेर भिर लागि जाबार कारन इसुड हता से चलि गेइसेल्‍कि।

१४ पाछुत इसुड उड लोकक मुन्‍डिलडत लागाल पाले आर उहाँक कहले,

“देखेक,

तुइँ संअ हइचिस,

आर आप घुरिए पापत ना जिइस निते याहाँरअ से बार्का खारापि आसिए पर्तोक।”

१५ तने उड लोक हता से जाए,

उहाँक संअ कर्बार लोक इसुडए हकि कहए यहुदि आगुवालाक कहि दिल्‍कि।

१६ ताहाते यहुदिला इसुडक साताबा धरेल्‍कि कियाँकि इसुड उड लोकक बिस्रामेर दिना संअ करिसेल्‍कि।

१७ इसुड अम़ाक उत्रा दिल्‍कि,

“मोर पिताड हरखुना काम कर्तेइ रहचे आर महँ अइनङ करेचु।”

१८ इड काथार कारन यहुदि आगुवाला इसुडक मारिए खतम कर्बा आरह लागिए परेल्‍कि,

कियाँकि उहाँए बाठे बिस्राम दिनेर नियमड उलङघन नि करिस्‍ले ताहार से अधिक आप्‍नाक परमेस्‍वरेर बाराबर बेनाए परमेस्‍वरटक आप्‍नार पिता करे कहिस्‍ले।

पुत्रडर अधिकार

१९ ताहाते इसुड अम़ाक कहल्‍कि,

“छेच्‍कारे,

मुइँ तम़ाक कहच्‍कन,

पुत्रड आप्‍नारे मने कुछु कर्बा नि पारेचे,

उहाँए अइखान काम करेचे जेइखान उहाँए पिताडक कर्बा देखेचे,

कियाँकि जेइखान काम पिताड करेचे अइखान पुत्रडउ करेचे।

२० कियाँकि पिताड पुत्रडक प्रेम करेचे आर उहाँए आप्‍ने जे जे करेचे सब कुछुला पुत्रडक देखाचे।

पिताड उहाँक याहाँरअ से बड बड कामला देखात्कन जेसे तम़ा छक परन।

२१ जेनङ पिताड मराललाक जेअँत करेचे आर अम़ाक जिबन देचे,

अइनङ पुत्रडउ जाहाँर पर उहाँर इच्‍छा जाचेक उहाँक जिबन देचे।

२२ पिताड आप्‍ने काहाँरअ निसाफ नि करेचे मातुन निसाफ कर्बार गटेखान अधिकार उहाँए पुत्रडक देदिचे,

२३ जेसे गटे लोकला पुत्रडक आदर करोक जेनङ कि अम़ा पिताडक आदर करेचे।

जाहाँए पुत्रडक आदर नि करेचे उहाँए पुत्रडक पाठाबार पिताडउ आदर नि करेचे।

२४ छेच्‍कारे,

मुइँ तम़ाक कहच्‍कन,

जाहाँए मोर बचनला सुनेचे आर मोक जाहाँए पाठाले उहाँर पर बिस्‍वास करेचे उहाँर सङे अनन्‍त जिबन छेक।

उहाँए निसाफत नि पर्बे मातुन उहाँए मिर्तु से पार हए जिबनत चलि आसिचे।

२५ छेच्‍कारे,

मुइँ तम़ाक कहच्‍कन,

यहनङ समय आस्‍बे आर चलि आसिचे,

उ दिना मराल लोकला परमेस्‍वरेर पुत्रडर गालाड सुन्‍बे आर जाहाँए जाहाँए सुन्‍बे अम़ा जेअँत हबे।

२६ कियाँकि पिताड जेनङ आप्‍ने जिबनेर मुल हए,

अइनङ उहाँए पुत्रडकअ जिबनेर मुल बेनाइचे।

२७ आर उहाँक निसाफ कर्बार अधिकार दिचे,

कारन उहाँए मान्‍सिर पुत्र हए।

२८ इड काथा सुनिए छक ना खाअ,

कियाँकि यहनङ दिन आसेचे,

उ दिना कोबोरत रहबार गटे मराल लोकला उहाँर गालाड सुन्‍बे,

२९ आर अम़ा आप्‍ना आप्‍नि कोबोरला से बाहार निक्‍लिबे,

जाहाँए जाहाँए भाला काम करिचे,

अम़ा जिबन पाबार ताने जिए उठबे आर जाहाँए जाहाँए खाराप काम करिचे अम़ा दन्‍ड पाबार ताने जिए उठबे।

इसुर बिसयत गबाहि

३० मुइँ आप्‍नार अधिकार से आप्‍ने कुछु कर्बा नि पारिम,

जेनङ सुनेचु मुइँ अइनङ निसाफ करेचु।

आर मोर निसाफट सहि ठहरेचे कियाँकि जाहाँए मोक पाठाइचे,

मुइँ उहाँर इच्‍छा अनुसार काम करेचु।

३१ मुइँ जदि आप्‍नेइ आप्‍नार पक्‍छत गबाहि दु ते,

मोर गबाहिड सत्‍य नि ठहरिबे।

३२ मातुन मोर बिसयत गबाहि दिबार एक झना छे,

आर मुइँ जानेचु कि,

मोर पक्‍छत दुवाल उहाँर गबाहिड सत्‍य ठहरेचे।

३३ बास्‍तबत,

तम़ा युहन्‍नाडर ठिना पुछारि कर्बा लोक पाठालन।

आर उहाँए सत्‍यतार पक्‍छत गबाहि दिच्‍कन।

३४ मातुन मोक मोर बिसयत लोकेर गबाहि नि लागे,

ताहुँ इला काथा मुइँ बाठे एइड उदेस्‍य से कहच्‍कन कि,

तम़ा उद्धार पाअन।

३५ युहन्‍नाड जल्‍बार आर ओजोत दिबार एकटा गेछार लाखा छिले।

केबा दिनकार ताने उखान ओजोतत तम़ाक खुसि मानाबार मन गेल्‍कन।

३६ मातुन मोर बिसयत युहन्‍नार दुवाल गबाहिड से मोर सङे आरह बड गबाहि छे कारन पिताड मोक जेइला काम कर्बा दिचे मुइँ अइला काम करेचु आर एइला काम मोर पक्‍छत गबाहि देचे कि मोक पिताडए पाठाइचे।

३७ आर मोक पाठाबार पिताडउ मोर पक्‍छत गबाहि देचे।

तम़ा नाते उहाँर गालाड केधउ सुनिचन आर नाते उहाँर रुपट केधउ देखिचन।

३८ आर उहाँर बचनला तम़ा मनत नि राखेचन,

कियाँकि जाहाँक उहाँए पाठाइचे उहाँर पर तम़ा बिस्‍वास नि करेचन।

३९ तम़ा धर्मसास्‍त्रखान पऱेचन,

कियाँकि तम़ा इड सँचेचन कि,

धर्मसास्‍त्रखानत तम़ा अनन्‍त जिबन पाबन,

आर धर्मसास्‍त्रखान महरे बिसयत गबाहि देचे।

४० ताहुँ तम़ा जिबन पाबार ताने मोर ठिना आस्‍बा नि चाहाचन।

४१ मुइँ लोकेर प्रसंसा नि छाबेचु।

४२ मातुन मुइँ तम़ाक आच्‍छा से जानेच्‍कन कि तम़ार भित्रत परमेस्‍वरेर प्रति प्रेम नि छकन।

४३ मुइँ पितार नाअँत आसिचु आर तम़ा मोक सुइकार नि करेचन,

मातुन कोए आप्‍नार नाअँत आस्‍ले उहाँक तम़ा सुइकार कर्बन।

४४ तम़ा आपसत एक दस्रा झनार से प्रसंसा पाबा छाबेचन मातुन जेइड प्रसंसा एक मात्र परमेस्‍वरेर तरफ से आसेचे उड प्रसंसा पाबार तम़ा चाहानाउ नि करेचन।

हुनङहले तम़ा केनङ करे मोक बिस्‍वास कर्बन?

४५ इड ना सँचन कि पिताडर आगुति मुइँ तम़ाक दुसिया दिम्‍कन,

मातुन मोसाडए तम़ाक दुसिया दित्‍कन जाहाँर पर तम़ा आसा करेचन।

४६ तम़ा जदि मोसाडक छेच्‍कारे बिस्‍वास कर्लनहने ते,

महँक बिस्‍वास कर्लनहने,

कियाँकि उहाँए महरे बिसयत लिखिस्‍ले।

४७ तम़ा उहाँर लिखाल काथालात बिस्‍वास नि करेचन ते मोर कहाल काथालात आरह केनङ करे बिस्‍वास कर्बन?”

a 

५:३-४ कोए कोएला पान्‍डुलिपित ३ पदेर अन्‍तिम से ४ पद तलिक नि छे।

इसुड पाँच हाजार लोकक खिलाले

मत्ति १४:१३-२१; मर्कुस ६:३०-४४; लुका ९:१०-१७

६

ताहार बाद इसुड गालिल सुमुन्दरटर उपार गेले।

इड सुमुन्दरक तिबेरियस तालअ कहचे।

२ तने एकखान बार्का भिर उहाँर पाछु पाछु जाबा धरि लिल्‍कि,

कियाँकि लोकला उहाँक रोगिलाक संअ कर्बा चिऩर कामला कर्ते देखिसेल्‍कि।

३ इसुड पाहारखानेर पर चर्ल़े आर आप्‍नार चेल़ालार सङे हता बठले।

४ उखुना यहुदिलार निस्‍तार पाब्‍निड मुखते चलि आसिसेल्‍कि।

५ तने इसुड नजरट उठाए देख्‍ले ते जेरहर जेरह लोकलाक आप्‍नार बिति आस्‍ते देख्‍ले आर फिलिपटक कहले,

“एम़ाक हामा पेट भराए खिलाबारे ताने कुऩा से रुटि किनि?”

६ इसुड इड काथा फिलिपटक पर्खिबार ताने कहिसेल्‍कि,

कियाँकि इसुड जानि फेकाइस्‍ले कि उहाँए आप कि कर्बार पर छे।

७ फिलिपट उहाँक जाबाफ दिए कहल्‍कि,

“हरेकटा लोकक चाइरि करे दिलउ दुइ स से अधिक दिनारेरa रुटि किन्‍बा लागे।

८ उहाँर चेल़ालार मइधे से एक झना सिमोन पत्रुसेर भाइ आन्‍द्रियासट इसुडक कहल्‍कि,

९ “हेता एकटा छुवा छे,

याहाँर सङे जँर पाँचटा रुटि आर दुइडा माछ छेक।

मातुन एतेला लोकेर ताने एइरि कि करे?”

१० इसुड अम़ाक कहल्‍कि,

“लोकलाक बठाअ” हता बनला गबगबिया रहकि आर गटे लोकला अइलार पर बठि गेले।

हता बाठे मर्दनालाए करिप पाँच हाजार झना रहए।

११ तने इसुड रुटिला हातत लिले आर परमेस्‍वरटक धन्‍यबाद दिए बठाल लोकलाक उला रुटि बाँटिदिले।

अइनङ करे माछलाउ बाँटिदिले।

आर गटे लोकला पेट भराए खाले।

१२ जेइखुना लोकलार पेट भराए खाआल हए गेल्‍कि तने इसुड आप्‍नार चेल़ालाक कहले,

“अदगाल गटे टुक्रा टुक्रिला जर कर जेसे कुछु जाँइ ना जाक।”

१३ लोकलार पाए खाए अदगाल उ पाँचटा जँर रुटिर टुक्रा टुक्रिला चेल़ाला बार ढाकि बिछिए उठाले।

१४ इसुडक इखान चिऩर काम कर्बा देखिए लोकला बल्‍बा धर्ले,

“अबस्‍य याहाँइ उड अगमबक्‍ता हए जाहाँए संसारत आस्‍बार पर छिले।”

१५ लोकला उहाँक जबरजस्‍ति राजा बेनाबार ताने धर्बा आसेचेक कहबार बुझिए फेर उहाँए एख्‍लाए पाहारखानेर बिति चलि गेले।

इसुड पानिखानेर पर बेराले

मत्ति १४:२२-३३; मर्कुस ६:४५-५२

१६ सान हए जाबार बाद इसुर चेल़ाला तालडर काछारत गेले।

१७ तने लावखानत बठिए अम़ा कफर्नहुम जाबार ताने तालड पार हबा धर्ले।

उखुना आन्‍धार हए गेइसेल्‍कि,

आर इसुड उखुना तलिक अम़ार ठिना आसिए नि पुगिसिल्‍कि।

१८ खोप जोर जोर से बायाँर उठाबार कारन तालडत बार्का बार्का गचिया उठिसेल्‍कि।

१९ जेइखुना अम़ा लावखान चलाते चलाते करिप एक डेर कोस दुर गेले ते,

देखेचे इसुड पानिखानेर पर बेराते बेराते लावखानेर बिति आसेचेक।

इड देखिए अम़ा भयभित हए गेले।

२० मातुन इसुड अम़ाक कहल्‍कि,

“मुहें हउ!

भय ना खाअन।”

२१ अम़ा उहाँक खुसि से लावखानत चऱाले,

ताए लावखान अम़ार नाम्भार ठाअँखानत आसिए पुगि गेल्‍कि।

लोकला इसुडक छाबेचे

२२ ताहार काल़ि तालडर उपार छुटाल लोकला इड काथा फम पाले कि हेता त एकेखान लाव छिले आर चेल़ालार सङे उखान लावत इसुड नि बाठे चेल़ालाए पइरा छरिस्‍ले।

२३ ताहार बाद तिबेरियास से उखान ठाएर काछारत आरह केबाखान लाव आसेल्‍कि जेइठिना प्रभुड धन्‍यबाद दिबार बाद लोकला रुटि खाइस्‍ले।

२४ आर जेइखुना लोकला देख्‍ले कि हेता नाते इसुडए छे नाते उहाँर चेल़ालाए,

तने अम़ाउ अइला लावत चऱिए इसुडक छाब्‍ते छाब्‍ते कफर्नहुम गेले।

इसुड जिबनेर रुटि हए

२५ तालडर उपार जेइखुना अम़ा इसुडक लागाल पाले ते,

उहाँक कहले,

“गुरु!

तुइँ हेता कुनखुना आस्‍लो?”

२६ इसुड उत्रा दिल्‍कि,

“छेच्‍कारे,

मुइँ तम़ाक कहच्‍कन,

चिऩर कामला देख्‍बार कारन त नि,

मातुन आघाए पाघाए रुटि खाबार कारन तम़ा मोक छाबेचन।

२७ नस्‍ट हबार खराकलार ताने ना धाक्र मातुन अनन्‍त जिबन तलिक रहबार खराकलार ताने धाक्र।

हुनङ खराकला तम़ाक मान्‍सिर पुत्रड दित्‍कन,

कियाँकि परमेस्‍वर पिताड इखान काम कर्बार अधिकार बाठे उहाँके दिचेक।

२८ ताहाते लोकला इसुडक पुछारि करेल्‍कि,

“हुनङहले परमेस्‍वरेर इच्‍छा अनुसारेर काम कर्बार ताने हामाक कि कि कर्बा लागे?”

२९ इसुड जाबाफ दिल्‍कि,

“परमेस्‍वरेर इच्‍छा अनुसारेर काम एइखान कि,

उहाँए जाहाँक पाठाइचे,

उहाँर पर तम़ा बिस्‍वास कर।”

३० ताहाते अम़ा उहाँक कहले,

“हुनङहले तुइँ कुन हेनङ चिऩर काम कर्बो ते उखान काम देखिए हामा तोर पर बिस्‍वास करि?

तुइँ कि करिए देखाबो?

३१ हामार बाप दादोला निधुवा पाथारखानत मन्‍न खाइस्‍ले।

जेनङ कि धर्मसास्‍त्रत इड काथा लिखाल छे,

‘परमेस्‍वरट अम़ाक खाबार ताने सर्ग से रुटि दिल्‍कि’।”

३२ इसुड अम़ाक कहल्‍कि,

“छेच्‍कारे,

मुइँ तम़ाक कहच्‍कन,

मोसाड तम़ाक उड रुटि सर्ग से नि दिसेल्‍कन मातुन तम़ाक सर्ग से सत्‍य रुटि मोर पिताड हकन,

३३ कियाँकि परमेस्‍वरेर रुटि उहाँइ हए,

जाहाँए सर्ग से नाम़िए आसेचे आर संसारखानक जिबन देचे।

३४ अम़ा उहाँक कहल्‍कि,

“प्रभु,

हेनङ रुटि हामाक सदामधि दितेइ रोहो।”

३५ इसुड अम़ाक कहल्‍कि,

“जिबनेर रुटि मुहें हउ,

जाहाँए मोर ठिना आस्‍बे उहाँक केधउ भोक नि लाग्तेक,

आर जाहाँए मोर पर बिस्‍वास कर्बे उहाँक केधउ प्‍याँस नि लाग्तेक।

३६ मातुन मुइँ त तम़ाक कहिदिच्‍कन कि,

तम़ा मोक देखिचन,

ताहुँ मोर पर बिस्‍वास नि करेचन।

३७ पिताड मोक जेइला लोकक देचे,

अम़ा सबकोए मोर ठिना आस्‍बे,

आर जाहाँए मोर ठिना आस्‍बे,

उहाँक मुइँ कोए हाले नि त्‍यागिम्‍किन।

३८ कियाँकि मुइँ सर्ग से आप्‍नार इच्‍छाड पुरा कर्बा नि नाभु मातुन उहाँर इच्‍छाड पुरा कर्बा नाभिचु जाहाँए मोक पाठाइचे।

३९ आर जाहाँए मोक पाठाइचे,

उहाँर इच्‍छा एइड कि,

जाहाँक जाहाँक उहाँए मोक दिचे,

अम़ार मइधे एकअ झनाक मुइँ ना हाराउ मातुन अन्‍तिम दिनत साभाक जेअँत करिए उठाउ,

४० कियाँकि मोर पितार इच्‍छा एइड कि,

जाहाँए जाहाँए पुत्रडक देखेचे आर उहाँर पर बिस्‍वास करेचे,

अम़ा साभाउ अनन्‍त जिबन पाक।

आर अन्‍तिम दिनत मुइँ अम़ाक जेअँत करिए उठाम्‍किन।”

४१ तने यहुदिला इसुर खिलापत गनगन कर्बा धरेल्‍कि,

कियाँकि उहाँए हेनङ बलिस्‍ले,

“सर्ग से नाम़िए आसाल रुटि मुहें हउ।”

४२ लोकला तने बलाबलि कर्बा धर्ले,

“याहाँए त योसेफेर बेटा इसु ने?

याहाँर बाप माअँलाक त हामा चिऩेचि।

तने याहाँए आप्‍नाक केनङ करे कहचे,

“मुइँ सर्ग से नाम़िचु?”

४३ इसुड अम़ाक उत्रा दिल्‍कि,

“तम़ा आपसत कियाँ बिबाद करेचन।”

४४ मोक पाठाबार पिताड,

कुनहड लोकक टानिए नि आन्‍ले,

उहाँए मोर ठिना आस्‍बा नि पार्बे।

आर मोर ठिना आस्‍बारलाक मुइँ अन्‍तिम दिनत जेअँत करिए उठाम्‍किन।

४५ अगमबक्‍तालार कितापलात लिखाल छे: “परमेस्‍वरटए गटे लोकलाक सिकाबे।”

काहुँ होक जाहाँए पितार काथाला सुनेचे आर उहाँर ठिना से सिकेचे,

उहाँए मोर ठिना आसेचे।

४६ पिताडक काहुँ नि देखिचे,

बाठे उहाँइ देखिचे जाहाँए परमेस्‍वरेर ठिना से आसिचे।

४७ छेच्‍कारे,

मुइँ तम़ाक कहच्‍कन,

जाहाँए मोर पर बिस्‍वास करेचे उहाँर सङे अनन्‍त जिबन छे।

४८ जिबनेर रुटि मुहें हउ।

४९ निधुवा पाथारत तम़ार बाप दादोला मन्‍न त खाल्‍कन ताहुँ मारा गेल्‍कन।

५० मातुन सर्ग से नाम़िए आस्‍बार रुटि एइड हए,

जाहाँए याहाँक खाचे,

उहाँए नि मरेचे।

५१ सर्ग से नाम़िए आसाल जेअँत रुटि मुहें हउ।

काहुँ जदि इड रुटि खाए ते,

उहाँए सदाकाल जिए रहबे।

आर संसारखान जिबन पाक कहए जेइड रुटि मुइँ दिम्,

उड रुटि मोर देहाड हए।

५२ इड काथा सुनिए यहुदिलार बिचत बिबाद उठि गेल्‍कि आर अम़ा कहबा धर्ले,

“इड लोक केनङ करे आप्‍नार देहाड हामाक खाबा दिबे?”

५३ तने इसुड अम़ाक कहल्‍कि,

“छेच्‍कारे,

मुइँ तम़ाक कहच्‍कन,

मान्‍सिर पुत्रडर देहाड आर उहाँर सुर्किखान तम़ा जदि नि खाबन ते,

तम़ार सङे जिबन नि रहत्‍कन।”

५४ जाहाँए मोर देहाड आर मोर सुर्किखान खाचे उहाँए अनन्‍त जिबन पाचे,

मुइँ उहाँक अन्‍तिम दिनत जेअँत करिए उठाम्‍किन,

५५ कियाँकि मोर देहाड छेच्‍कारे खाबार जिऩिस आर मोर सुर्किखान छेच्‍कारे पिए खाबार जिऩिस हए।

५६ जाहाँए मोर देहाड आर मोर सुर्किखान खाचे उहाँए मोर सङे रहचे आर मुइँ उहाँर सङे रहचु।

५७ जेनङ जेअँत पिताड मोक पाठाले आर उहाँरे कारन मुइँ जिएचु,

सेनङ जाहाँए मोक खाचे उहाँउ मोर कारन जिए रहबे।

५८ सर्ग से आसाल इड रुटि हुनङ नि हए जेइडक खाए तम़ार बाप दादोला मारा परेल्‍कन।

इड रुटि जाहाँए खाबे उहाँए सदाकाल जिए रहबे।”

५९ इड काथा इसुड कफर्नहुमेर सभाघरटत सिक्‍छा दिबारखुना कहिस्‍ले।

अनन्‍त जिबनेर बिसयत सिक्‍छा

६० उहाँर भेलेला चेल़ा इड काथा सुनिए बलाबलि कर्बा धर्ले,

“इड त बाडा कारा सिक्‍छा!

इड काथा काहाँए सुइकार कर्बा पारे?”

६१ मातुन मने मने इसुड जानिए पाले कि चेल़ाला इड बिसयत गनगनिबा धरिचेक,

ताहाते उहाँए अम़ाक कहले,

“एइड काथाए कि तम़ाक बाधा देच्‍कन?

६२ हुनङहले,

मान्‍सिर पुत्रड आगुत जेइठिना छिले,

उहाँक अइठिना जाते देखन जदि ते आरह केनङ कर्बन?

६३ जिबन दिबार आत्‍माड हए,

देहाड त कोए कामेरे नि।

जेइला बचन मुइँ तम़ाक कहल्‍कन अइला बचने तम़ाक आत्‍मा आर जिबन दित्‍कन।

६४ ताहारअ पर तम़ार मइधे काहुँ काहुँ मोक बिस्‍वास नि करेचन।”

(कियाँकि इसुड सुरुए से जानिस्‍ले कि,

काहाँए उहाँक बिस्‍वास नि करेचेक आर काहाँए उहाँक दागाबाजि कर्तेक।)

६५ उहाँए अम़ाक आरह कहते गेले,

“ताहाते मुइँ तम़ाक कहल्‍कन,

पिताडए जदि सम्‍भब नि बेनाए ते काहुँ मोर ठिना आस्‍बा नि पार्बे।”

६६ इड घटनार बाद इसुर भेलेला चेल़ा पाछु हटि गेल्‍कि,

अम़ा आर घुरिए उहाँर सङे सङे नि बेराल्‍कि।

६७ ताहाते इसुड उ बार झना चेल़ाक कहले,

“तम़ाकअ छरिए चलि जाबा मेनाच्‍कन ने कि?”

६८ सिमोन पत्रुसट इसुडक उत्रा दिल्‍कि,

“हे प्रभु,

हामा काहाँर ठिना जाइ?

अनन्‍त जिबनेर बचनला त छे तोर सङे।

६९ हामा बिस्‍वास करिचि आर जान्‍बाउ पाइचि कि,

परमेस्‍वरेर पबित्रजन तुहें हइस।”

७० इसुड अम़ाक उत्रा दिल्‍कि,

“तम़ा बार झनाक त मुहें बिछिच्‍कन ने?

ताहुँ तम़ार मइधे एक झन दियाबलस हन्।”

७१ इड काथा इसुड सिमोन इस्‍करयोतेर बेटा यहुदार बिसयत बलिस्‍ले,

कियाँकि उहाँए उ बार झनार मइधे एक झना हलउ इसुडक दागा दिबार पर छिले।

a 

६:७ एक दिनार बाराबर एक झनकार एक दिनकार मजदुरि बुझ्‍बा लागे।

इसुड आर उहाँर भाइला

७

इड घटनार बाद इसुड गालिलते घुमफिर कर्बा धर्ले।

उहाँए यहुदार बिति जाबा नि चाहाले कियाँकि यहुदि आगुवाला उहाँक हात्‍या कर्बार दाअत रहकि।

२ उखुना यहुदिलार खप्रात बासा करा पाब्‍निड भिरि गेइसेल्‍कि।

३ ताहाते उहाँर आप्‍नारे भाइला इसुडक कहल्‍कि,

“इखान ठाअँ छोर आर यहुदियात जा जेसे जेइला काम तुइँ करेचिस उला काम तोर चेल़ाला देख्‍कु,

४ कियाँकि जाहाँए आप्‍नार नाअँ फुटाबा चाहाचे,

उहाँए नुकाए काम नि करेचे।

तुइँ इला काम कर्बे करेचिस ते आप्‍नाक प्रकट करेक किना संसारखानत।”

५ हबार ते,

उहाँर आप्‍नारे भाइलाउ उहाँर पर बिस्‍वास नि कर्कि।

६ इसुड अम़ाक कहले,

“मोर ताने आल़ा तलिक उचित समयड नि आसिचे मातुन तम़ार त समयड सदाए उचिते उचित।

७ संसारखान तम़ाक घिन कर्बा नि पार्तकन मातुन मोक त घिन करेचे,

कियाँकि मुइँ याहाँर खिलापत गबाहि देचु,

कि याहाँर कामला दुस्‍ट छेक।

८ जाअ तम़ाए खाअ पाब्‍नि।

मुइँ नि जाम पाब्‍नि खाबा,

कियाँकि मोर उचित समयड नि आसिचे।”

९ अम़ाक इड काथा कहए उहाँए गालिलते रहए गेले।

खप्रात बासा करा पाब्‍निडत इसुड गेले

१० उहाँर भाइला पाब्‍नि मानाबा चलि जाबार बाद,

उहाँउ पाब्‍नित गेले।

चिऩा जाबार मने ते नि मातुन गुप्‍त भाबे।

११ पाब्‍निडत यहुदि आगुवाला उहाँक छाबिसेल्‍कि आर अम़ा हेनङ कहए लोकलाक पुछारि करिसेल्‍कि,

“कोए ते उहाँए?”

१२ भिरखानत लोकलार बिचत खोब खासखास खुसखुस हइसेल्‍कि।

काहुँ कहकि,

“उहाँए असल लोक हए” ते काहुँ कहकि,

“नि!

उहाँए लोकलाक भर्माए दिचे।”

१३ मातुन यहुदि आगुवालार डरे इसुर बिसयत काहुँ डाङडाङ करे नि बले।

१४ पाब्‍निर आधाला दिन भेराए जाबार बाद इसुड यरुसलेमेर मुन्‍डिलडत गेले आर सिक्‍छा दिबा धर्ले।

१५ इसुर सिक्‍छाला सुनिए यहुदि आगुवाला छक परि गेले आर बल्‍बा धर्ले,

“इड लोक त केधउ पर्भे नि करे,

ते याहाँए कुऩा से पाले इला ग्‍यान?”

१६ इसुड अम़ाक उत्रा दिए कहल्‍कि,

“मुइँ जेइला सिक्‍छा देचु इला मोर आप्‍नार नि हए मातुन मोक जाहाँए पाठाले उहाँर हकि।

१७ काहुँ जदि परमेस्‍वरेर इच्‍छाड पालन कर्बा चाहाचे ते,

उहाँए जानि फेकाबे कि,

मोर सिक्‍छाला परमेस्‍वरेर तरफ से हए बा मुइँ आप्‍ने बलेचु।

१८ जाहाँए आप्‍नार अधिकार से बलेचे उहाँए आप्‍नारे महिमा छाबेचे,

मातुन जाहाँए आप्‍नाक पाठाबारटर महिमा छाबेचे उहाँए सत्‍य हए आर उहाँर भित्रत कोए अधर्म नि रहचे।

१९ मोसाड तम़ाक बिधानखान कि दिच्‍कन नि?

ताहुँ तम़ार मइधे काहुँ बिधानखानेर पालना नि करिचन ते,

तम़ा मोक कियाँए खतम कर्बा छाबेचन?

२० लोकला उत्रा दिए कहल्‍कि,

“तोक देअँ धरिचोक!

काहाँए तोक खतम कर्बा छाबेचोक?”

२१ इसुड अम़ाक कहल्‍कि,

“मुइँ एकखान चिऩर काम कर्नु आर तम़ा देखिए छक खाए गेलन।

२२ मोसाड तम़ाक खतना कर्बार नियम दिल्‍कन मातुन बिस्रामेर दिनडतअ तम़ा आप्‍नार छुवाडर खतना करेचन।

(हबार ते खतनार नियमड मोसाडर समय से नि मातुन तम़ार बाप दादोलारेखुना से सुरु हइसेल्‍कन)।

२३ मोसार दुवाल नियमड भङ ना होक।

बिस्रामेर दिन तम़ा छुवाडर खतना करेचन जदि ते,

मुइँ बिस्रामेर दिना एकटा लोकक सम्‍पुर्न भाबे संअ कर्नु कहए तम़ा मोर पर कियाँ गस्‍सा करेचन?

२४ लोकेर रङ रुप देखिए निसाफ ना कर मातुन ठिक ठिक किसिम से निसाफ कर।

उहाँए कि ख्रिस्‍ट हए?

२५ यरुसलेमेर केबा झन लोक बलाबलि कर्बा धर्ले,

“यहुदि आगुवाला जाहाँक ते खतम कर्बा छाबेचे,

उड लोक याहिँ ने?

२६ इगि देख त,

याहाँए ते खुल्‍लम खुल्‍ला बलेचे,

ताहुँ अम़ा उहाँक कुछु नि कहचे।

ने अम़ाउ याहाँक,

ख्रिस्‍ट याहिँ हए कहए छेच्‍कारे चिऩि फेकाल्‍कि?

२७ ख्रिस्‍टट जेइखुना आस्‍बे बोले ते कोए कहबा नि पार्बे कि उहाँए कुऩा से आस्‍बे,

मातुन याहाँए कुऩाकार लोक हए हामा त याहाँक जानेचि।

२८ तने इसुड मुन्‍डिलडत सिक्‍छा दिते जोर जोर से कहबा धर्ले,

“मुइँ कुऩा से आसिचु कहए कि तम़ा छेच्‍कारे जानेचन?

मातुन मुइँ आप्‍नार तरफ से नि आसिचु,

जाहाँए मोक पाठाइचे उहाँए सत्‍य छे,

आर तम़ा उहाँक नि चिऩेचन।

२९ मुँइ उहाँक चिऩेचु कियाँकि उहाँरे ठिना से मुइँ आसिचु आर उहाँइ मोक पाठाइचे।”

३० तने लोकला उहाँक पक्रिबा छाबेल्‍कि।

मातुन काहुँ उहाँर पर हात लागाबा नि पारेल्‍कि कियाँकि उखुना तलिक उहाँर समयड नि आस्‍कि।

३१ ताहुँ भेलेला लोक उहाँर पर बिस्‍वास करेल्‍कि आर कहल्‍कि,

“इड लोक ते,

जेइला चिऩर काम करिचे।

ख्रिस्‍टट आस्‍ले कि,

याहाँरअ से अधिक चिऩर काम कर्बे?”

इसुडक धर्बा लोक पाठाले

३२ फरिसिला भिरेर लोकलाक इसुर बिसयत खासखास खुसखुस कर्बा सुन्‍ले।

ताहाते मुल पुजारुकला आर फरिसिला इसुडक पक्रिबार ताने मुन्‍डिलेर केबा झना पाहारादारलाक पाठाले।

३३ तने इसुड कहले,

“कुछु समय तलिक मुइँ तम़ार सङे रहम्‍कन,

तने जाहाँए मोक पाठाले मुइँ उहाँरे ठिना चलि जामु।

३४ तम़ा मोक छाब्‍बन मातुन लागा नि पाबन,

कियाँकि मुइँ जेइठिना रहम,

तम़ा हता आस्‍बा नि पार्बन।”

३५ यहुदि आगुवाला आपसत बलाबलि कर्बा धर्ले,

“इड लोक कुऩा जाबा छाबेचे ते,

हामा याहाँक लागा नि पाम?

ने याहाँए ग्रिकलार बिचत छिर्याछिट हए रहबार यहुदिलार ठिना जाबा छाबेचे?

आर ग्रिकलाक सिक्‍छा दिबा चाहाचे?

३६ याहाँए ते कहचे,

“तम़ा मोक छाब्‍बन मातुन लागाल नि पाबन,

आर मुइँ जेइठिना रहम् तम़ा हता आस्‍बा नि पाबन” याहाँर इड काथार माने कि?”

जिबन दुवा पानि

३७ पाब्‍निर अन्‍तिम दिना आर्थात पाब्‍निर मुल दिनडत इसुड थार हए जोर जोर से कहबा धर्ले,

“काहुँ जदि प्‍याँसे छे ते,

मोर ठिना आसोक आर प्‍याँस मेटाक।

३८ जाहाँए मोर पर बिस्‍वास करेचे,

धर्मसास्‍त्रखान कहबार लाखा,

‘उहाँर अन्‍तरखान से जिबन दुवा पानिर लदिला फुटिए निक्‍लितेक’।”

३९ इसुड इड काथा उड आत्‍मार बिसयत बलिस्‍ले,

जेइड आत्‍मा उहाँर पर बिस्‍वास कराल लोकला पाबार पर छिले।

उखुना तलिक बिस्‍वास कराल लोकलाक आत्‍मा दुवाल नि गेइस्‍ले,

कियाँकि इसुड उखुना तलिक महिमित नि हइस्‍ले।

लोकलार बिचत फुट

४० इसुर इला काथा सुनिए कोए कोएला लोक हेनङ कहबा धर्ले,

“इड लोक छेच्‍कारे अगमबक्‍ता कहए!”

४१ आर काहुँ काहुँ कहले,

“ख्रिस्‍ट याहिँ हए!”

मातुन काहुँ काहुँ कहले,

“ख्रिस्‍टट भाला गालिल से आस्बा पारे?”

४२ धर्मसास्‍त्रखान कि कहचे,

नि ख्रिस्‍टट दाउद राजार बङस आर दाउद राजार गाअँ बेथलेहेमत जलम लिबे?”

४३ तने इसुर काथाड लिए भिरेर लोकलार बिचत फुट चलि आसेल्‍कि।

४४ कोए कोए उहाँक धर्बा छाब्‍ले मातुन उहाँर पर काहुँ नि हात लागाले।

यहुदि आगुवालार अबिस्‍वास

४५ जेइखुना मुन्‍डिलेर पाहारादारला घुरिए आसेल्‍कि ते,

मुल पुजारुकला आर फरिसिला अम़ाक पुछारि करेल्‍कि,

“उहाँक तम़ा कियाँ नि आन्‍लन?”

४६ पाहारादारला उत्रा दिल्‍कि,

“जेनङ जेनङ उड लोक बलेचे हुनङ काहुँ केधउ नि बले!

४७ तने फरिसिला अम़ाक पुछारि करेल्‍कि,

“तम़ाउ बहकिए गेलन ने कि ते?”

४८ आल़ा तलिक कोएड आगुवाक बा कोएड फरिसिक उहाँर पर बिस्‍वास कर्ते देखिचन?”

४९ भिरेर इला लोक बिधानखान नि जानेचे आर अम़ार पर परमेस्‍वरेर स्राप परिचेक।

५० फरिसिलार मइधेकार निकोदेमसट,

जाहाँए ते एक बेला इसुडक भेट कर्बा गेइस्‍ले,

उहाँए पुछारि करेल्‍कि,

५१ “हामार बिधानखानेर अनुसार दुसियात पराल लोकटर काथाला नि सुनिए बा उहाँए कि एनियाँ करिचे उड नि जानिए दुसि ठहरिबा मिलेचे?”

५२ अम़ा उहाँक कहल्‍कि,

“तहँ गालिलेर हइस ने कि?

धर्मसास्‍त्रत छाबेक तने तुइँ जान्‍बो कि गालिल से कुनह अगमवक्‍ता आस्‍बा नि पारे।”

५३ ताहार बाद सबकोए आप्‍ना आप्‍नि घर चलि गेल।

ब्‍यभिचारिनि बेर्छानिर उद्धार

८

तने इसुड जइतुन पाहारखानेर बिति चलि गेले।

२ ताहार काल़ि बेड्डि बेहानेइ उहाँए फेर मुन्‍डिलडत आस्‍ले,

गटे लोकला उहाँर चारह बिति जर हल्‍कि।

तने उहाँए बठले आर सिक्‍छा दिबा धर्ले।

३ सास्‍त्रिला आर फरिसिला एकटा हेनङ बेर्छानिक धरिए आन्‍ले जाहाँए ब्‍यभिचार कर्ते धरा परिस्‍ले।

आर साभार बिचत उड बेर्छानिक थार करिए इसुडक कहले,

४ “गुरु,

इड बेर्छानि ब्‍यभिचार कर्ते कर्ते धरा परिचे।

५ बिधान अनुसार मोसाड हेनङ बेर्छानिलाक पाथल दे झाटाए मार्बार हुकुम दिचे।

मातुन तुइँ याहाँर बिसयत कि कहचिस?”

६ इड काथा अम़ा उहाँक फान्‍दात गिराबार ताने पुछारि करिसेल्‍कि,

जेसे अम़ा उहाँर खिलापत कोए एकटा लाछाङि लागाबा पारोक।

मातुन इसुड छाप्रिए आङगुलड दे माटिखानत लिख्‍बा धर्ले।

७ आर अम़ा उहाँक लागातार पुछारि कर्तेइ रहल्‍कि,

ताहाते इसुड थार हए अम़ाक कहल्‍कि,

“तम़ार मइधे जाहाँए पाप नि करिचन उहाँइ प्रथमे याहाँक पाथल झाटा ठुकोक।”

८ तने उहाँए छाप्रिए आङुलड दे माटिखानत फेर लिख्‍बा धर्ले।

९ जेइखुना अम़ा इड काथा सुन्‍ले ते सबकोए,

एक झन एक झन करे जाबा धर्ले।

पहिले बऱला जाबा धर्ले,

अखिरत रहले बाठे इसुड आर उहाँर साम्‍ना थार हए रहल्‍कि उड बेर्छानि।

१० तने सोझ हए इसुड उड बेर्छानिक कहले,

“ए माइ,

कोए अम़ा?

काहुँ कि तोक दन्‍ड दिल्‍कु नि?”

११ बेर्छानिड उत्रा दिल्‍कि,

“काहुँ नि दिले,

प्रभु।”

तने इसुड उहाँक कहल्‍कि,

“महँ तोक दन्‍ड नि दिम्‍कुन।

जा आर घुरिए पाप ना करिस।”

इसुड संसारेर ओजोत

१२ इसुड फरिसिलार सङे बल्‍ते बल्‍ते कहले,

“संसारेर ओजोत मुहें हउ।

जाहाँए मोर लाट धर्बे उहाँए आन्‍धारत नि बेराबे मातुन जिबनेर ओजोत पाबे।”

१३ तने फरिसिला इसुडक कहल्‍कि,

“तुइँ आप्‍नेइ आप्‍नार बिसयत गबाहि दिबार कारन तोर दुवाल गबाहिड सत्‍य नि हकु।”

१४ इसुड जाबाफ दिए कहले,

“मुइँ आप्‍नेइ आप्‍नार बिसयत गबाहि दिलउ मोर गबाहिड सत्‍य छे,

कियाँकि मुइँ जानेचु,

कि मुइँ कुऩा से आसिचु आर कुऩा जाचु।

मातुन तम़ा नि जानेचन,

कि मुइँ कुऩा से आसिचु आर कुऩा जाचु।

१५ तम़ा सरिल अनुसार निसाफ करेचन,

मुइँ काहाँरअ निसाफ नि करेचु।

१६ मातुन मोक निसाफ कर्बा पर्लउ मोर निसाफट सत्‍य ठहरिबे,

कियाँकि निसाफ कर्बार मुइँ एख्‍लाए नि छु,

मोक पाठाबार पिताडउ मोर सङे छे।

१७ तम़ार बिधानखानते लिखाल छकन कि,

दुइ झना जदि एकेडा काथार गबाहि दे ते,

उड गबाहि सत्‍य ठहरेचे।

१८ मुइँ आप्‍नेइ आप्‍नार बिसयत गबाहि त दिबे करेचु,

आर पिताडउ मोर बिसयत गबाहि देचे,

जाहाँए मोक पाठाले।”

१९ ताहाते अम़ा उहाँक पुछारि करेल्‍कि,

“कोए ते तोर पिताड?”

इसुड जाबाफ दिल्‍कि,

“तम़ा नाते मोक चिऩेचन,

नाते मोर पिताडक।

तम़ा जदि मोक चिऩलनहने ते,

मोर पिताडकअ चिऩलनहने।”

२० इसुड इला काथा मुन्‍डिलडत सिक्‍छा दिबारखुना दान राखा भान्‍डाडर ठिना रहते बलिस्‍ले।

ताहुँ उहाँक काहुँ नि धरेल्‍कि कियाँकि उखुना तलिक उहाँर समयड नि आसिसेल्‍कि।

मुइँ जेइठिना जाचु तम़ा हता आस्‍बा नि पार्बन

२१ इसुड फेर फरिसिलाक कहल्‍कि,

“मुइँ त चलि जाम्‍कन आर तम़ा मोक छाब्‍बन,

मातुन तम़ा आप्‍नारे पापत मर्बन।

मुइँ जेइठिना जाचु तम़ा हता आस्‍बा नि पार्बन।”

२२ तने यहुदि आगुवाला आपसत बलाबलि कर्बा धर्ले,

“याहाँए आत्‍मा हात्‍या कर्बा छाबेचे ने कि?

‘मुइँ जेइठिना जाचु,

तम़ा हता आस्‍बा नि पार्बन’ कहबार मतलब एइड त नि?”

२३ इसुड अम़ाक कहल्‍कि,

“तम़ा हेंटकार हन्,

मुइँ उपरकार हउ।

तम़ा एइखान संसारेर हन्,

मातुन मुइँ इखान संसारेर नि हउ।

२४ मुइँ तम़ाक कहिदिच्‍कन कि,

‘तम़ा आप्‍नारे पापत मर्बन’,

कियाँकि उड मुहें हउ कहए बिस्‍वास नि कर्ले तम़ा आप्‍नारे पापत नस्‍ट हबन।”

२५ अम़ा इसुडक पुछारि कर्ले,

“तुइँ काहाँए हइस ते?”

इसुड अम़ाक उत्रा दिल्‍कि,

“सुरु से मुइँ आप्‍नाक जे कहिचु उड मुहें हउ।

२६ तम़ार बिसयत कहबार आर निसाफ कर्बार मोर सङे भेलेला काथा छे।

मातुन जाहाँए मोक पाठाले उहाँए सत्‍य छे।

मुइँ उहाँर ठिना से जेइला काथा सुनिचु अइला काथा संसारखानक कहचु।”

२७ अम़ा इड नि बुझ्‍ले कि इसुड इड काथा अम़ाक पिताडर बिसयत कहिसेल्‍कि।

२८ ताहाते इसुड अम़ाक कहल्‍कि,

“जेइखुना तम़ा मान्‍सिर पुत्रडक उपर माखे उठाबन,

तने उखुना तम़ा बुझ्‍बन कि,

उड मुहें हउ।

आर मुइँ आप्‍नार मने कुछु नि करेचु मातुन पिताड मोक जेनङ कहबा सिकाइचे अइनङ अइनङ कहचु।

२९ मोक जाहाँए पाठाले,

उहाँइ मोर सङे छे।

उहाँए मोक एख्‍लाए नि छरिचे,

कियाँकि सदाए मुइँ उहाँर पसिनेर काम करेचु।”

३० इसुर इला काथा सुनिए भेलेला लोक उहाँर पर बिस्‍वास करेल्‍कि।

सत्‍यडए तम़ाक आजाद करात्‍कन

३१ आप्‍नार पर बिस्‍वास कराल यहुदिलाक,

इसुड कहले,

“तम़ा जदि मोर बचन अनुसार चलेचन ते,

छेच्‍कारे तम़ा मोर चेल़ा हन्,

३२ तने तम़ा सत्‍यडक जान्‍बन आर सत्‍यडए तम़ाक आजाद करात्‍कन।”

३३ अम़ा इसुडक कहल्‍कि,

“हामा अब्राहामेर सान्‍तान हइ,

आर हामा काहाँरअ गुलामि केधउ नि करिचि।

ते तुइँ हामाक केनङ करे कहचिस,

‘तम़ा आजाद हबन?’ ”

३४ इसुड अम़ाक उत्रा दिल्‍कि,

“छेच्‍कारे,

मुइँ तम़ाक कहच्‍कन,

पाप कर्बार हरेकटा लोक पापेर गुलाम हचे।

३५ गुलामड परिबारेर सदस्‍य नि हचे मातुन पुत्रड त सदाकार ताने परिबारेर सदस्‍य हए।

३६ ताहाते पुत्रड जदि तम़ाक आजाद कराकन ते,

तम़ा अबस्‍य आजाद हबन।

३७ मुइँ जानु कि तम़ा अब्राहामेर सान्‍तान हन्।

मातुन तम़ा मोक खतम कर्बा छाबेचन कियाँकि मोर बचनला तम़ार मनत ठाअँ नि पाचे।

३८ मुइँ आप्‍नार पितार साम्‍ना,

जेइला देखिचु अइला बलेचु।

आर तम़ा आप्‍नार पितार ठिना से जेनङ सुनिचन अइनङ करेचन।”

३९ अम़ा उहाँक जाबाफ दिल्‍कि,

“हामार पिता अब्राहामड हए।”

तने इसुड अम़ाक कहल्‍कि,

“तम़ा अब्राहामेर सान्‍तान हलनहने ते,

अब्राहामेर लाखा कर्लनहने।”

४० परमेस्‍वरेर ठिना से मुइँ जेइड सत्‍य सुनिचु आल़ा तलिक ते मुइँ अइड बाताते आसिचु,

ताहुँ तम़ा मोक खतम कर्बा छाबेचन।

हेनङ काम त अब्राहामड नि करे।

४१ जेनङ तम़ार पिताड करेल्‍कन सेनङ तम़ाउ करेचन।

अम़ा इसुडक जाबाफ दिले,

“हामा आब्‍जुवा छुवा नि हइ।

हामार एकेझन पिता छे,

बाठे परमेस्‍वरट।”

४२ इसुड अम़ाक कहल्‍कि,

“परमेस्‍वरट तम़ार पिता हल्‍कनहने ते,

तम़ा मोक प्रेम कर्लनहने,

कियाँकि मुइँ परमेस्‍वरेर ठिना से आसिचु आर आल़ा तम़ार बिचत छु।

मुइँ आप्‍नारे तरफ से नि आसु मातुन उहाँइ मोक पाठाइचे।

४३ मोर काथाला तम़ा कियाँ नि बुझेचन?

कियाँकि मोर काथाला त तम़ा सुनिए रहबाए नि पारेचन।

४४ तम़ा आप्‍नार पिता दियाबलसेर हन् आर तम़ा आप्‍नारे पितार इच्‍छाड पुरा कर्बा चाहाचन।

उहाँए सुरुए से हात्‍यारा छिले आर उहाँए केधउ सत्‍यर पक्‍छत नि रहले,

कियाँकि उहाँर सङे कोए सत्‍यता नि छेक।

बेइमान बल्‍बार त उहाँर स्‍वभाबडए छेक कारन उहाँए बेइमान आर गटे बेइमानिर पिता हए।

४५ मातुन मुइँ सत्‍य बलेचु ताहाते तम़ा मोक बिस्‍वास नि करेचन।

४६ तम़ार मइधे काहाँए मोक पापेर दुसिया दिबा पार्बन?

मुइँ जदि सत्‍य बलेचु ते तम़ा मोर पर कियाँ बिस्‍वास नि करेचन?

४७ जाहाँए परमेस्‍वरेर लोक हए,

उहाँए परमेस्‍वरेर बचनला सुनेचे,

मातुन तम़ा परमेस्‍वरेर लोक नि हन् ताहाते तम़ा उहाँर बचनला नि सुनेचन।”

इसु आर अब्राहाम

४८ यहुदि आगुवाला इसुडक पुछारि करेल्‍कि,

“हामा त कहच्‍कुन कि तुइँ सामरि हइस आर तोक देअँ धरिचोक,

ते ठिक कहच्‍कुन ने?”

४९ इसुड उत्रा दिल्‍कि,

“मोक देअँ नि धरे।

मुइँ त आप्‍नार पिताडर आदर करेचु।

से बुरु तम़ा मोर अनादर करेचन।

५० मुइँ आप्‍नार महिमा आप्‍ने नि चाहाचु मातुन एक झना छे उहाँइ महिमा चाहाचे आर याहाँर निसाफ उहाँइ कर्बे।

५१ छेच्‍कारे,

मुइँ तम़ाक कहच्‍कन,

काहुँ जदि मोर बचनलार पालना कर्बे ते,

उहाँए केधउ नि मर्बे।”

५२ अम़ा उहाँक कहल्‍कि,

“आप हामा जानि फेकान कि तोक छेच्‍कारे देअँ धरिचोक।

अब्राहामड मर्ले,

अगमबक्‍तालाउ मर्ले आर तुइँ कहचिस,

‘काहुँ जदि मोर बचनलार पालन करे ते,

उहाँए केधउ नि मर्बे।’

५३ तुइँ कि हामार पिता अब्राहामडउ से बड हइस?

उहाँए मर्ले आर अगमबक्‍तालाउ मर्ले।

तुइँ आप्‍नाक कि कहए सँचेचिस?”

५४ इसुड उत्रा दिल्‍कि,

“मुइँ जदि आप्‍नेइ आप्‍नार महिमा छाबु ते,

मोर महिमाडर कोए मोल नि रहबे।

मोक महिमा दिबार पिताडए हए जाहाँक तम़ा आप्‍नार परमेस्‍वर कहचन।

५५ तम़ा उहाँक नि चिऩिचन।

मातुन मुइँ त उहाँक चिऩेचु।

मुइँ जदि कहु कि,

मुइँ उहाँक नि चिऩेचु ते,

महँ तम़ारे लाखा बेइमान हए जाम।

मातुन मुइँ त उहाँक चिऩेचु आर उहाँर बचनलार पालना करेचु।

५६ तम़ार पिता अब्राहामड मोर आस्‍बार दिनड देख्‍बार ताने बारा मनसुवा करिस्‍ले।

उहाँए उड दिन देख्‍ले आर खुसि मानाले।”

५७ यहुदिला उहाँक कहल्‍कि,

“तुइँ त पाचासअ बच्छरेर नि हइस।

ता तुइँ अब्राहामडके देखि फेकाइचिस?”

५८ इसुड अम़ाक उत्रा दिल्‍कि,

“छेच्‍कारे,

मुइँ तम़ाक कहच्‍कन,

अब्राहामडर जलम हबार आगेइ से मुइँ छु।”

५९ इड काथा सुनिए अम़ा इसुडक झाटा ठुक्‍बार ताने पाथल उठाले।

मातुन इसुड नुकाए गेले आर मुन्‍डिलड से सुटेपुटे चलि गेले।

इसुड जलमाति आन्‍धा लोकटक संअ कर्ले

९

दामालड धरिए जाते जाते इसुड एकटा आन्‍धा लोकक देख्‍ले।

उड लोक जन्‍मे से आन्‍धा रहए।

२ तने उहाँर चेल़ाला उहाँक पुछारि करेल्‍कि,

“गुरु,

काहाँए पाप करिस्‍ले,

याहाँए ने याहाँर माअँ बापला ते याहाँए आन्‍धा हए जलम लिले?”

३ इसुड उत्रा दिल्‍कि,

“नाते याहाँए पाप करिस्‍ले नाते याहाँर माअँ बापला,

मातुन याहाँर जिबनडत परमेस्‍वरेर कामखान प्रकट हकि कहए याहाँए हेनङ हइचे।

४ मोक जाहाँए पाठाइचे उहाँर कामला हामाक दिनड रहतेइ कर्बा लागे।

रात परिजाले काहुँ काम कर्बा नि पार्बे।

५ मुइँ संसारत रहबार तलिक संसारेर ओजोत मुहें हउ।”

६ इड काथा कहबार बाद इसुड माटिखानत थुप फेकाले आर अइखान माटि सानिए उड लोकेर चखुलात लागाए दिले,

७ आर उहाँक कहले,

“जा,

सिलोआमेर (याहाँर माने ‘पाठाल’) पख्रिडत जाए मुखखान अख्‍ला।”

तने उड लोक गेले,

मुखखान अख्‍लाले आर दृस्‍टि पाए देख्‍ते देख्‍ते घुरिए आस्‍ले।

८ तने उहाँर पर्सिया लोकला आर जाहाँए जाहाँए उहाँक आगुत माङते देखिसेल्‍कि,

अम़ा हेनङ कहबा धरेल्‍कि,

“एइड लोक ने,

बठिए भिका माङे?”

९ काहुँ कहए,

“हँ याहिँ ने ते।”

काहुँ कहए,

“याहाँए नि हए,

बाठे सकलड उहाँर लाखा देखा जाचेक।”

तने उहाँए आप्‍ने कहले,

“मुहें हउ उड लोक।”

१० अम़ा उहाँक पुछारि करेल्‍कि,

“तोर चखुला केनङ करे खुलेल्‍कु ते?”

११ उहाँए उत्रा दिले,

“इसु नाएर लोकट माटिखान सानिए मोर चखुलात लागाए दिले आर कहले,

‘जा,

सिलोआमेर पख्रिडत मुखखान अख्‍ला’ तने मुइँ जाए मुखखान अख्‍लानु आर मुइँ चखुर दृस्‍टि पानु।”

१२ अम़ा उहाँक पुछारि करेल्‍कि,

“कोए ते उड लोक?”

उहाँए उत्रा दिले,

“के जान मुइँ नि जानु।”

फरिसिलार खुजिनिति

१३ आगुत जेइड लोक आन्‍धा छिले लोकला उहाँक फरिसिलार ठिना आनेल्‍कि।

१४ जेइदिना इसुड माटिखान सानिए आन्‍धा लोकटक दृस्‍टि दान दिस्‍ले,

उ दिना बिस्रामेर दिन रहकि।

१५ ताहाते केनङ करे दृस्‍टि पालो कहए फरिसिला फेर उड लोकक पुछारि करेल्‍कि।

तने उड लोक अम़ाक जाबाफ दिल्‍कि,

“उहाँए माटिखान सानिए मोर चखुलात लागाए दिले,

तने मुइँ मुखखान अख्‍लानु आर आल़ा मुइँ देखेचु।”

१६ फरिसिलार मइधे केबा झना हेनङ बल्‍बा धरेल्‍कि,

“इड लोक परमेस्‍वरेर लोक नि हए,

कियाँकि याहाँए बिस्रामेर दिनड नि मानेचे।”

मातुन आरला लोक कहले,

“एकटा पापि लोक हए हेनङ चिऩर कामला कर्बा पार्बे ते?”

तने अम़ार बिचत फुट चलि आसेल्‍कि।

१७ ताहाते फरिसिला आरह एक फेक उड लोकक पुछारि कर्ले “जाहाँए ते तोर चखुला खुलेल्‍कु,

तुइँ उहाँर बिसयत कि कहचिस?”

उड लोक जाबाफ दिल्‍कि,

“उहाँए अगमबक्‍ता हए।”

१८ उहाँए आगुत आन्‍धा छिले आर आल़ा दृस्‍टि पाइचे कहबार काथाड आन्‍धा लोकटर माअँ बापलाक डाकाए पुछारि नि कर्बार तलिक यहुदि आगुवाला इड काथात बिस्‍वास नि कर्ले।

१९ तने अम़ा उहाँर माअँ बापलाक पुछारि कर्ले,

“याहाँए कि तम़ारे बेटा हकन,

याहाँरे बिसयत तम़ा कहचन ने,

याहाँए जलमे से आन्‍धा छिले,

ते आल़ा केनङ करे देखेच्‍कन?”

२० उहाँर माअँ बापला उत्रा दिल्‍कि,

“हामा एइड जानेचि कि याहाँए हामारे बेटा हए आर याहाँए जलमेइ से आन्‍धा छिले।

२१ मातुन हामा इड कहबा नि पार्म याहाँए केनङ करे दृस्‍टि पाले बा काहाँए याहाँर चखुला खुलि दिल्‍कि।

उहाँके पुछारि कर।

उहाँर बयसखान पुगि गेइचेक,

गटे काथाला खुद उहाँइ कहत्‍कन।”

२२ उहाँर माअँ बापला यहुदि आगुवालार डरे डरे इड काथा कहिस्‍ले,

कियाँकि यहुदि आगुवाला आगुते एकटा साल्ल़ा करिए राखिस्‍ले,

‘काहुँ जदि इसुडक ख्रिस्‍ट कहए सुइकार कर्बे ते,

उहाँक सभाघरट से निक्‍लाए दुवाल जाबे।’

२३ ताहाते उड लोकेर माअँ बापला कहल्‍कि,

“उहाँर बयसखान पुगि गेइचेक,

तम़ा उहाँके पुछारि कर!”

२४ जाहाँए जल्मे से आन्‍धा छिले,

उहाँक अम़ा आरह एक फेक डाकाए कहले,

“ले,

सत्‍य सत्‍य कहबो कहए तुइँ परमेस्‍वरेर साम्‍ना प्रतिग्‍या करेक।

हामा इड जानि कि जाहाँए तोक संअ करेल्‍कु उड लोक पापि हए।”

२५ उहाँए उत्रा दिल्‍कि,

“उहाँए पापि हए ने नि उड काथा मुइँ नि जानु।

बाठे मुइँ एकटा काथा जानु,

आगुत मुइँ आन्‍धा छिनु मातुन आप मुइँ देखेचु।”

२६ अम़ा उहाँक पुछारि करेल्‍कि,

“उहाँए तोक कि कि करेल्‍कु?

उहाँए तोर चखुला केनङ करे खुलिए दिल्‍कु।”

२७ आन्‍धा लोकट अम़ाक उत्रा दिल्‍कि,

“तम़ाक ते मुइँ आगुते कहए दिल्‍कन आर तम़ा सुन्‍बे नि कर्लन।

एइड काथा तम़ा कियाँ घुरिए घुरिए सुन्‍बा छाबेचन?

ने तम़ाउ उहाँर चेला हबा छाबेचन?”

२८ अम़ा उहाँक धम्‍काए कहल्‍कि,

“तुहें हइस उहाँर चेल़ा।

हामा त मोसार चेल़ा हइ।

२९ मोसार सङे परमेस्‍वरट बलिसेल्‍कि कहए हामा जानेचि,

मातुन इड लोकेर बिसयत हामा यहड कहबा नि पार्म कि याहाँए कुऩाकार हए।”

३० तने आन्‍धा लोकट अम़ाक उत्रा दिए कहल्‍कि,

“इड केनङ बिचित्र काथा!

उहाँए कुऩाकार लोक तम़ा नि जानेचन मातुन अइड लोके मोर चखुला खुलिए दिले।

३१ परमेस्‍वरट पापिलार काथाला नि सुनेचे कहबार काथा हामा साभाउ जानि आर यहड जानेचि कि,

जाहाँए उहाँर भय गनेचे आर उहाँर इच्‍छाड पालन करेचे परमेस्‍वरट बाठे उहाँरे काथाला सुनेचे।

३२ जल्माति आन्‍धा लोकेर चखुला काहुँ केधउ खुलिचे कहए संसारेर सृस्‍टि से आल़ा तलिक सुना नि जाए।

३३ इड लोक परमेस्‍वरेर ठिना से नि आस्‍लेहने ते,

याहाँए कुछु कर्बा नि पार्लेहने।”

३४ अम़ा उहाँक कहल्‍कि,

“तुइँ त सम्‍पुर्न भाबे पापते जल्‍मिस्‍लो आर तुइँ हामाके सिकाबा चाहाचिस?”

तने अम़ा उहाँक सभाघरट से निक्‍लाए दिल्‍कि।

आत्‍मिक आन्‍धापुना

३५ जेइखुना इसुड सुन्‍ले कि,

यहुदि आगुवाला उहाँक निक्‍लाए दिल्‍कि,

ते इसुड उहाँक भेट करिए पुछारि कर्ले,

“मान्‍सिर पुत्रडक कि तुइँ बिस्‍वास करेचिस?”

३६ उहाँए इसुडक उत्रा दिल्‍कि,

“हँ हजुर,

बाताए दे त,

काहाँए हए उहाँए जेसे मुइँ उहाँर पर बिस्‍वास कर्बा पारु।”

३७ इसुड उहाँक कहल्‍कि,

“तुइँ त उहाँक देखि फेकाइचिस,

आल़ा तोर सङे उहाँइ बलेचोक।”

३८ तने उड लोक हेनङ कहले,

“प्रभु,

मुइँ बिस्‍वास करेचु।”

आर उहाँए इसुडक भक्‍ति दिले।”

३९ आर इसुड कहले,

“मुइँ संसारत निसाफ कर्बा आसिचु जेसे जाहाँए देख्‍बा नि पारेचे उहाँए देख्‍बा पारोक आर जाहाँए देखेचे उहाँए आन्‍धा होक।”

४० केबा झना फरिसिला उहाँरे सङे छिल्‍कि,

अम़ा इसुडक इड काथा बल्‍बा सुनिए हेनङ कहल्‍कि,

“हामाउ कि आन्‍धाए हइ?”

४१ इसुड अम़ाक उत्रा दिल्‍कि,

“तम़ा आन्‍धा हलनहने ते पापेर दुसि नि हलनहने।

मातुन तम़ा ते ‘हामा देखेचि’ कहए दाबि करेचन ताहाते तम़ा आल़ाउ दुसि छन्।”

लखुवालेर बिसयत खिस्‍सा

१०

“छेच्‍कारे,

मुइँ तम़ाक कहच्‍कन,

जाहाँए भेरार खोरटत दुवारखानेर पाके नि ढुकिए भिन पाके ढुकेचे,

उहाँए चोर आर डाको हए।

२ मातुन जाहाँए दुवारखानेर पाके ढुकेचे,

उहाँए भेरालार लखुवाल हए।

३ उहाँर ताने दुवारपालड दुवारखान खुलि देचेक।

भेराला लखुवालडर गालाडक सुनेचे आर लखुवालड आप्‍नार भेरालाक नाअँ धरिए डाकाए बाहिर बिति निक्‍लाचे।

४ जेइखुना गटे भेरालाक निक्‍लाल हए जाचेक तने उहाँए अम़ार आगु आगु जाचे आर भेराला उहाँर पाछु पाछु जाचेक,

कियाँकि उहाँर गालाड अम़ा चिऩेचे।

५ मातुन एकटा आचिऩा लोकेर पाछु पाछु भेराला नि जाचे बुरु उहाँक देखिए अम़ा दुरे दुरे भागेचे,

कियाँकि आचिऩा लोकेर गालाड अम़ा नि चिऩेचे।”

६ इसुड अम़ाक इड खिस्‍सा कहबार ते कहले,

मातुन उहाँए कि कहबा छाबिस्‍ले अम़ा नि बुझेल्‍कि।

इसुड असल लखुवाल हए

७ ताहाते इसुड फेर अम़ाक कहले,

“छेच्‍कारे,

मुइँ तम़ाक कहच्‍कन,

भेरालार दुवार मुहें हउ।

८ मोर से आगुत जाहाँए जाहाँए आस्‍ले,

अम़ा सबकोए चोर आर डाको हए।

मातुन भेराला अम़ार गालाड नि सुनेल्‍कि।

९ दुवार मुहें हउ।

काहुँ जदि मोर पाके ढुके ते,

उहाँक बचाल जाबे।

उहाँए भित्तर बाहार कर्बे आर घाँसेर पर्तिखान लागाल पाबे।

१० चोरट बाठे चुरि कर्बा,

जान मार्बा आर नास कर्बा आसेचे।

मातुन मुइँ त तम़ा जिबन पान आर उड जिबन अभल चभल करे पाअन कहए आसिचु।

११ असल लखुवाल मुहें हउ।

असल लखुवालड भेरालार खातिर आप्‍नार जानड अर्पन करिदेचे।

१२ जाहाँए किनाल लोक हए उहाँए लखुवाल नि हए,

नाते भेराला उहाँर आप्‍नार हकि,

उहाँए लेक्राडक आस्‍ते देखिए भेरालाक छोरछार करिए पालाए जाचे आर लेक्राड झप्‍टिए भेरालाक भाताभाति करिदेचे।

१३ किनाल लोकट भेरालाक छोरछार करिए पालाए जाचे कियाँकि उहाँए मजदुरित काम कर्बार लोक हए,

भेरालार पर उहाँर कोए फिकिर नि रहचेक।

१४ असल लखुवाल मुहें हउ।

मुइँ मोर भेरालाक चिऩेचु आर अम़ाउ मोक चिऩचे,

१५ जेनङ करे पिताड मोक चिऩेचे आर मुइँ पिताडक चिऩेचु।

आर मुइँ आप्‍नार भेरालार ताने जानड अर्पन करेचु।

१६ मोर आरहला भेरा छे,

अम़ा इड हान्‍जार नि हए।

मोक अम़ाकअ आन्‍बा हबे।

अम़ा मोर गालाड सुन्‍बे,

तने अम़ा साभार एकटा हान्‍जा आर एकटा लखुवाल हतेक।

१७ पिताड मोक प्रेम कर्बार कारन एइड कि,

मुइँ आप्‍नार जानड फेर घुराए पाबार मने अर्पन करेचु।

१८ काहुँ मोर प्रानड मोर ठिना से छिरिए लिबा नि पार्बे,

मातुन मुइँ आप्‍नारे इच्‍छा से इड प्रानक अर्पन करेचु।

मोर प्रानड अर्पन कर्बार अधिकार मोर सङे छे आर इड प्रानक घुराए लिबारअ अधिकार मोर सङे छे।

इड आग्‍या मोक मोर पिताडए दिचे।”

१९ इसुर इला काथार कारन यहुदिलार बिचत फेर फुट चलि आसेल्‍कि।

२० अम़ार मइधे भेलेला झना हेनङ बल्‍बा धर्ले,

“याहाँक देअँ धरिचेक!

आर याहाँए पाग्‍ला हएगेइचे।

याहाँर काथाला तम़ा कियाँ सुनेचन?”

२१ मातुन आरला लोक हेनङ बल्‍बा धर्ले,

“देअँ धराल लोकट हेनङ काथाला बल्‍बा नि पार्बे।

देअँड नाकुन आन्‍धा लोकेर चखुला खुल्‍बा पारे?”

इसुडक इन्कार कराल गेल

२२ उखुना यरुसलेम मुन्‍डिलडर अर्पनेर उत्‍सब रहए,

आर दिनला जारेर रहए,

२३ आर इसुड यरुसलेम मुन्‍डिलडत सोलोमनेर बेरेन्‍डाखानत टहलिते रहए।

२४ आर यहुदिला उहाँर चारह बिति जर हए गेल्‍कि आर उहाँक पुछारि कर्बा धरेल्‍कि,

“आर केते दिना तलिक तुइँ हामाक आन्‍धासात राख्‍बो?

ख्रिस्‍ट तुहें हइस जदि ते सिधासिधि कहए दे।”

२५ इसुड अम़ाक उत्रा दिल्‍कि,

“मुइँ त तम़ाक कहिदिच्‍कन,

मातुन तम़ा बिस्‍वासे नि करेचन।

मोर पितार नाअँत मुइँ जेइला काम करेचु अइला कामे मोर गबाहि देचे।

२६ मातुन तम़ा बिस्‍वास नि करेचन,

कियाँकि तम़ा मोर भेरा नि हन्।

२७ मोर भेराला मोर गालाड सुनेचे।

मुइँ अम़ाक चिऩेचु आर अम़ा मोर पाछु पाछु आसेचे।

२८ अम़ाक मुइँ अनन्‍त जिबन देचु।

अम़ा केधउ नास नि हबे आर काहुँ अम़ाक मोर हात से छिरिए लेजाबा नि पार्बे।

२९ आर एम़ाक मोर जुम्‍मात मोर पिताडए दिचे,

उहाँए साभार से माहान छे।

पितार हात से एम़ाक काहुँ छिरिए लेजाबा नि पार्बे।

३० मुइँ आर पिताड एके हइ।

३१ तने यहुदिला इसुडक ठुक्‍बार ताने फेर पाथल उठाल्‍कि।

३२ इसुड अम़ाक कहल्‍कि,

“मुइँ तम़ाक पिताडर तरफ से भेलेला असल काम करिए देखाइच्‍कन।

उला कामेर मइधे कुनखान कामेर कसुरत तम़ा मोक पाथल ठुक्‍बा चाहाचन?”

३३ तने यहुदिला उहाँक उत्रा दिल्‍कि,

“तोर असल कामलार कारन पाथल ठुक्‍बा नि चाहाचि मातुन तोर इस्‍वर निन्‍दार बलिडर कारन पाथल ठुक्‍बा चाहाचि,

कियाँकि तुइँ एकटा लोक हएखुना आप्‍नाक परमेस्‍वर कहए दाबि करेचिस।

३४ इसुड अम़ाक उत्रा दिते कहल्‍कि,

“तम़ारे बिधानखानत हेनङ लिखाल छकन नि,

‘मुइँ कहनु,

तम़ा इस्‍वर हन्।’

३५ जेइला लोकेर ठिना परमेस्‍वरेर उड बचन आसेल्‍कि अम़ाक उहाँइ जदि ‘इस्‍वर हन्’ कहले ते,

धर्मसास्‍त्रखान भङ हबाए नि पारे,

३६ जाहाँक पिताड पबित्र करिए इखान संसारत पाठाले,

उहाँए आप्‍नाक ‘मुइँ परमेस्‍वरेर पुत्र हउ’ कहचे ते,

उहाँक तम़ा केनङ करे कहचन,

‘तुइँ इस्‍वर निन्‍दा करेचिस?’

३७ मुइँ जदि आप्‍नार पितार कामला नि करेचु ते,

मोक बिस्‍वास ना कर।

३८ मातुन मुइँ पितार कामला करेचु ताहुँ तम़ा मोक बिस्‍वास नि करेचन ते,

मोर कामलात हलउ बिस्‍वास कर,

जेसे तम़ा इड काथा जान्‍बा आर बुझ्‍बा पारन कि,

पिताड मोर भित्रत छे आर मुइँ पिताडर भित्रत छु।”

३९ तने अम़ा उहाँक फेर पक्रिबा छाब्‍ले मातुन उहाँए अम़ार हात से फुस्‍कुटिए चलि गेल्‍कि।

४० ताहार बाद उहाँए यर्दन लदिर उपार फेर अइखान ठाअँत गेले,

जेइठिना युहन्‍नाड बप्‍तिस्‍मा दे।

आर उहाँए अइठिना रहबा धर्ले।

४१ भेलेला लोक उहाँर ठिना आसेल्‍कि।

अम़ा आपसत हेनङ कहए बलाबलि करेल्‍कि,

“युहन्‍नाड कोए चिऩर काम नि कर्ले,

मातुन उहाँए इड लोकेर बिसयत जे जे बलिस्‍ले उला छेच्‍कारे हकि।”

४२ आर अइठिना इसुर पर भेलेला लोक बिस्‍वास करेल्‍कि।

लाजरसेर मिर्तु

११

उखुना बेथानियात लाजरस नाएर एक झन लोक बेमारि रहए।

मरियमड आर उहाँर बाइ मार्थाडउ अइड गाअँर रहकि।

२ एइड मरियम प्रभुर ठेङलात अत्तर ढालिए आप्‍नार चुलिला दे मुछिए दिसेल्‍कि।

याहाँरे भाइ लाजरसट बेमारि रहकि।

३ ताहाते दनह बहिनि इसुडक हेनङ कहए सामाद पाठाले,

“प्रभु,

जाहाँक ते तुइँ माया करेचिस,

उहाँए बेमारि छोक।”

४ मातुन इसुड इड सामाद सुनिए कहले,

“इखान बेमारि मारि फेकाबार नि हए।

मातुन परमेस्‍वरेर महिमार ताने हेनङ हइचे जेसे याहाँर कारन परमेस्‍वरेर पुत्रडर महिमा होक।

५ इसुड मार्थाडक,

उहाँर बहिनडक आर लाजरसटक माया करे।

६ जेइखुना उहाँए लाजरसेर बेमारिर काथा सुन्‍ले,

ते उहाँए जेइठिना छिले आरह दुइ दिन अइठिना रहए गेले।

७ ताहार बाद उहाँए आप्‍नार चेल़ालाक कहले,

“चल,

आप हामा यहुदिया जाइ।”

८ चेल़ाला उहाँक जाबाफ दिल्‍कि,

“गुरु,

एइ केबा दिन आगुत यहुदिला तोक पाथल झाटा ठुक्‍बा छाबिसेल्‍कु,

फेर घुरिए अइठिना कियाँ जाबा चाहाचिस?”

९ इसुड कहल्‍कि,

“दिनडत बार घान्‍टा हचे ने नि?

जाहाँए दिन करे बेराचे,

उहाँए ओझोट नि खाचे,

कियाँकि उहाँए संसारेर जऩाकखान देखेचे।

१० मातुन जाहाँए रात करे बेराचे उहाँए ओझोट खाचे,

कियाँकि उहाँर सङे जऩाक नि रहचेक।”

११ इला काथा कहाल हए जाबार बाद इसुड आप्‍नार चेल़ालाक कहले,

“हामार सङ लाजरसट निदत परिचे आर मुइँ उहाँक जागिल कराबा जाचु।”

१२ चेल़ाला उहाँक कहल्‍कि,

“प्रभु,

लोकट जदि निदत परिचे ते,

संअ हए जाबे।”

१३ इसुड लाजरसेर मिर्तुर काथा बलिसेल्‍कि मातुन चेल़ाला सँच्‍ले कि इसुड निदेरे काथा बलेचे।

१४ ताहाते उहाँए चेल़ालाक फुटाए कहल्‍कि,

“लाजरसट मारा परिचे।

१५ मुइँ खुसि छु तम़ारे खातिर मुइँ हता नि गेनु,

कियाँकि तम़ा मोर पर बिस्‍वास कर्बार मउका पाबन।

चल आप जाइ उहाँक देखि।”

१६ तने दिदुमस कहबार थोमाड आरला चेल़ाक कहले,

“चल,

हामाउ उहाँर सङे जाइ,

आर मर्बा पर्लउ उहाँरे सङे मरि।”

इसुड पुनरुत्‍थान आर जिबन हए

१७ जेइखुना इसुड आसिए पुग्‍ले,

ते सुनेचे लाजरसटक कोबोरटत राख्‍बार चार दिन हए गेइचेक।

१८ बेथानिया गाअँड यरुसलेम से करिप एक कोस दुरत रहए,

१९ मार्था आर मरियमेर भाइ लाजरसट मर्बार काथा सुनिए अम़ाक चित भार्सा दिबा भेलेला यहुदि आसिसेल्‍कि।

२० जेइखुना मार्थाड सुन्‍ले कि इसुड आसेचेक,

ते उहाँए इसुडक भेट कर्बा चलि गेले मातुन मरियमड घरते रहल्‍कि।

२१ तने मार्थाड इसुडक कहले,

“प्रभु,

तुइँ हेता रहलोहने ते मोर भाइड मर्बे नि कर्लेहने।

२२ मातुन आल़ाउ मुइँ इड जानु कि तुइँ परमेस्‍वरेर ठिना जे माङलउ,

परमेस्‍वरट तोक दितोक।”

२३ इसुड उहाँक कहल्‍कि,

“तोर भाइड फेर जेअँत हए उठतोक।”

२४ मार्थाड उहाँक कहल्‍कि,

“उड काथा त महँ जानु,

अन्‍तिम दिनत जेइखुना लोकलार पुनरुत्‍थान हबे,

उहाँए फेर जेअँत हए उठबे।”

२५ इसुड उहाँक कहल्‍कि,

“पुनरुत्‍थान आर जिबन मुहें हउ।

जाहाँए मोर पर बिस्‍वास कर्बे,

उहाँए मर्लउ जेअँत हबे।

२६ आर जाहाँए जेअँत छे आर मोर पर बिस्‍वास करेचे,

उहाँए केधउ नि मर्बे।”

कहबार काथाड कि तुइँ बिस्‍वास करेचिस?

२७ उहाँए जाबाफ दिल्‍कि,

“हँ प्रभु,

मुइँ बिस्‍वास करेचु,

जाहाँए संसारखानत आस्‍बार पर छिले उड ख्रिस्‍ट,

परमेस्‍वरेर पुत्र तुहें हइस।”

इसुडर कानन भेराए गेल्‍कि

२८ इड काथा कहए मार्थाड घर चलि गेल आर आप्‍नार बहिन मरियमडक डाकाए मने मने कहले,

“गुरुड आसेचोक आर तोक डाकाचोक।”

२९ जेइखुना मरियमड इड काथा सुन्‍ले,

ते होकोर दोकोर करे उठिए इसुडक भेट कर्बा गेले।

३० उखुना तलिक इसुड गाअँडत नि ढुकिस्‍ले,

मार्थाड उहाँक जेइठिना लागाल पाइसेल्‍कि उहाँए अइठिना छिले।

३१ यहुदिला जाहाँए ते मरियमडक चित भार्सा दिबार ताने मरियमेर सङे घरते छिले,

जेइखुना अम़ा मरियमडक होकोर दोकोर करे उठिए जाते देख्‍ले,

ते अम़ाउ उहाँर पाछु पाछु निक्‍लिले।

अम़ा सँच्‍ले कि मरियमड कोबोरटत कान्‍बार ताने जाचे केजान।

३२ जेइखुना मरियमड इसुर ठिना जाए पुग्‍ले ते,

इसुडक देख्‍ना साथ हेनङ कहते उहाँर ठेङत पर्ले,

“प्रभु,

तुइँ हेता रहलोहने ते,

मोर भाइड मर्बे नि कर्लेहने।”

३३ मरियमडक आर उहाँर सङे सङे आसाल गटे लोकलाक कान्‍बा देखिए इसुर मनड आँउदाए उठेल्‍कि आर उहाँए दुखित हए गेले।

३४ तने इसुड अम़ाक पुछारि कर्ले,

“लाजरसटक कुऩा राखिचन?”

अम़ा उत्रा दिल्‍कि,

“प्रभु,

हेरा आसिए देखेक।”

३५ इसुड कान्‍ले।

३६ ताहाते यहुदिला हेनङ कहए बल्‍बा धरेल्‍कि,

“देख,

लाजरसटक याहाँए केनङ माया करे!

३७ मातुन अम़ारे मइधे से काहुँ काहुँ हेनङ कहए बलाबलि कर्बा धरेल्‍कि,

“जाहाँए आन्‍धा लोकेर चखुला खुलिदिले,

उहाँए लाजरसटक मर्बार से बचाबा कि पार्लेहने नि?”

लाजरसटक जिबनदान

३८ फेर एक बार इसुड बारा दुखित हए गेले आर उहाँए कोबोरटत गेले।

उड कोबोर एकटा गुफात रहकि।

आर कोबोरेर मुखखान एकटा बार्का पाथल दे बन कराल रहकि।

३९ इसुड कहले,

“पाथलड लराअ।”

तने मरा लोकेर बाइ मार्थाड इसुडक कहल्‍कि,

“प्रभु,

आप त केजान गन फुटिजाबा पाए,

कियाँकि उहाँए मर्बार आझि चार दिन हएगेल।

४० इसुड उहाँक कहले,

“मुइँ तोक कहल्‍कुन नि बिस्‍वास जदि करिस ते,

तुइँ परमेस्‍वरेर महिमा देख्‍बो?”

४१ लोकला पाथलड लराए दिल्‍कि।

तने इसुड नजरट उपर माखे करिए कहले,

“पिता,

तोक मुइँ धन्‍यबाद देच्‍कुन,

कियाँकि तुइँ मोर काथाला सुनिचिस।

४२ आर मुइँ जानेचु,

तुइँ सदाए मोर बिन्‍तिड सुनेचिस।

मातुन इड काथा मुइँ मोर चारह बिति थार हए रहबार लोकलार खातिर कहल्‍कुन,

जेसे अम़ा बिस्‍वास कर्बा पारोक कि मोक तुहें पाठाइचिस।”

४३ इड काथा कहबार बाद इसुड जोर से चेचाए कहले,

“लाजरस,

निक्‍लिए आस।”

४४ उड मरा लोक,

हात आर ठेङलात कफन काप्रा दे लल्‍पटाल आर मुखखान नुआँ दे झापाल हालतते कोबोरट से निक्‍लिले।

इसुड लोकलाक कहले,

“याहाँर बान्‍धनला खुलाए द आर जाबा द।”

इसुडक हात्‍या कर्बार कुजिबानि

मत्ति २६:१-५; मर्कुस १४:१-२; लुका २२:१-२

४५ जेइला यहुदि मरियमडक भेट कर्बा आसिस्‍ले,

अम़ार मइधे भेलेला झना इसुर कराल कामखान देखिए उहाँर पर बिस्‍वास कर्ले।

४६ मातुन अम़ारे मइधेकार काहुँ काहुँ फरिसिलार ठिना जाए इसुड कि कि करिस्‍ले गटे काथाला अम़ाक कहए दिल्‍कि।

४७ ताहाते मुल पुजारुकला आर फरिसिला माहा सभार सदस्‍यलाक सभा डाकाए कहले,

“आप,

हामा कि करि?

कियाँकि इड लोक बाडा चिऩर कामला कर्ते जाचे।

४८ याहाँक हामा जदि एइनङ कर्बा छरि दि ते,

गटे लोकलाए याहाँर पर बिस्‍वास कर्बे।

सुने रोमिला आसिए हामार पबित्र मुन्‍डिलडक आर हामार यहुदि जातिडक नास कर्बे।”

४९ मातुन अम़ार मइधेकार कइयाफा नाअँर लोकट,

जाहाँए कि उ सालेर माहा पुजारुक रहए,

उहाँए लोकलाक कहले,

“तम़ा कुछु नि जानन।”

५० तम़ा इड कियाँ नि बुझेचन,

कि गटेड जात नास हबार से बुरु साभार बदला एकेडा लोक मर्ले फाइदा?”

५१ इड काथा उहाँए आप्‍नार मने नि बलिस्‍ले,

मातुन उहाँए उ सालकार माहा पुजारुक हबार कारन यहुदि जातटर ताने इसुडक मर्बा लाग्‍कि कहए अगमबानि बलिस्‍ले।

५२ सुधाए यहुदि जातटर ताने नि मातुन संसार भर छिर्याछिट हए रहाल परमेस्‍वरेर सान्‍तानलाक जर करिए एक बेनाबार ताने इसुडक मर्बा लाग्‍कि कहए बलिस्‍ले।

५३ अइदिना से अम़ा इसुडक केनङ करे खतम कर्म कहए कुजिबानि कर्बा धर्ले।

५४ ताहाते अइदिना से इसुड यहुदिलार बिचत खुल्‍लम खुल्‍ला बेर्बा छरि दिले।

आर हता से उहाँए निधुवा पाथारेर लग्‍कार इफ्राइम नाएर एकटा गाअँत जाए चेल़ालार सङे अइठिना रहबा धर्ले।

५५ उखुना यहुदिलार निस्‍तार पाब्‍निड भिरि गेइसेल्‍कि।

आर पाब्‍निडर आगुते आप्‍नाक सुद्ध कर्बार ताने गाअँ गाअँ से भेलेला लोक यरुसलेम आसिस्‍ले।

५६ लोकला इसुडक छाबिस्‍ले।

अम़ा मुन्‍डिलडत थार हए आपसत पुछापुछि कर्बा धर्ले,

“उहाँए पाब्‍निडत आस्‍बे ने नि,

तम़ाक केनङ लागेच्‍कन?”

५७ मुल पुजारुकला आर फरिसिला इसुडक धर्बा छाबे,

ताहाते अम़ा हेनङ कहबार आग्‍या दिस्‍ले,

‘‘इसुड कुऩा छे कहए काहुँ जदि बानार पाअन ते हामाक खबर करन।”

बेथानियात इसुर अभिसेक

मत्ति २६:६-१३; मर्कुस १४:३-९

१२

निस्‍तार पाब्‍निर छ दिन आगुते इसुड बेथानिया गेले।

लाजरसेर घर अइठिना रहकि,

याहाँके इसुड मिर्तु से जेअँत करिस्‍ले।

२ अम़ा इसुडक सानकार खराक खिलाबार ताने चउका लागाले।

मार्थाड पर्सिस्‍ले मातुन लाजरसट इसुर सङे चउकात बठाल लोकलार सङे खाबा बठिस्‍ले।

३ मरियमड आधा किलोर लाखा खाँटि जटामसिर माहाङा अत्तरखान आनिए इसुर ठेङलात दिले ढालिए आर आप्‍नार मुथार चुलिला दे इसुर ठेङला मुछबा धर्ले।

तने गटे घरट अत्तरेर महक से गम्‍किबा धरेल्‍कि।

४ मातुन इसुर एक झना चेल़ा यहुदा इस्‍कोरयोतट,

जाहाँए इसुडक धराए दिबार पर छिले,

उहाँए बलिए उठले,

५ “इखान अत्तर तिन स दिनारतa बेचिए टाकाला कि गरिपलाक दुवाल गेलहने नि?”

६ गरिपलार पर चिन्‍ता रहबार कारन यहुदाड इड काथा बलिस्‍ले,

सेइड नि हए।

बास्‍तबत उहाँए चोर रहए।

टाका राखा टप्‍लाड उहाँरे सङे रहकि आर उहाँए हता से आपुन खुसि चलाए।

७ मातुन इसुड कहल्‍कि,

“याहाँक कुछु ना कहकिरअ।

मोर सोदघाटेर तियारिर ताने हेनङ करिचे।”

८ गरिपला त तम़ार सङे सदाए रहत्‍कन मातुन मुइँ सदाए तम़ार सङे नि रहम्‍कन।

लाजरसटक खतम कर्बार कुजिबानि

९ भेलेला यहुदि इड काथा सुनि फेकाले कि इसुड बेथानियाते छे।

ताहाते अम़ा बाठे इसुडके नि मातुन लाजरसटकअ देख्‍बा हता गेले,

जाहाँक इसुड मिर्तु से जेअँत करिस्‍ले।

१० ताहाते मुल पुजारुकला लाजरसटकअ खतम कर्बार कुजिबानि कर्ले,

११ कियाँकि उहाँरे कारन भेलेला यहुदि अम़ाक छरिए छारिए इसुर पर बिस्‍वास कर्बा धरिसेल्‍कि।

इसुड यरुसलेम प्रबेस कर्ले

मत्ति २१:१-११; मर्कुस ११:१-११; लुका १९:२८-४०

१२ ताहार काल़ि,

निस्‍तार पाब्‍नि मानाबा आसाल लोकेर एकटा बार्का जेरह सुन्‍ले कि इसुड बोले यरुसलेम आसेचे,

१३ ते अम़ा खजुरेर ठालला लिए उहाँक स्‍वागत कर्बा निक्‍लिले आर गोग दिए दिए कहबा धर्ले,

“होसन्‍ना!

परमप्रभुर नाअँत आस्‍बार इस्राएलेर राजाड धन्‍य हए!”

१४ इसुड एकटा गाधार बाछ्रा पाले आर अइडर पर चर्ले,

जेनङ कि धर्मसास्‍त्रत लिखाल छे:

१५ “ए सियोनेर माइ,

तुइँ भय ना खा,

देखेक तोर राजाड गाधार

बाछ्राडर पर चऱिए आसेचोक!”

१६ पहिले चेल़ाला इला काथा नि बुझिस्‍ले,

मातुन जेइखुना इसुर महिमा हए गेल्‍कि तने धर्मसास्‍त्रेर इला काथा त इसुरे बिसयत कहाल गेइसेल्‍कि आर लोकला इला गटे कुछु इसुरे ताने करिस्‍ले कहए चेल़ालार मनत परेल्‍कि।

१७ इसुड लाजरसटक कोबोरट से डाकाए जेअँत कर्बारखुना जेइला लोक छिल्‍कि,

अम़ा उड घटनार बिसयत गबाहि दितेइ रहकि।

१८ ताहाते लोकला इसुडक भेट कर्बार ताने गेले,

कियाँकि इसुड केनङ चिऩर काम करिस्‍ले कहए अम़ा जानि फेकाइस्‍ले।

१९ अइताने फरिसिला आपसत बलाबलि कर्बा धर्ले,

“हामार से आर कुछु नि हबे!

ओना देख,

गटेखान संसारे उहाँर पाछु धरि फेकाइचे!”

ग्रिकला इसुर खुजित

२० पाब्‍नित आराधना कर्बा यरुसलेम जाबार लोकलार मइधे कुछुला ग्रिक भासि लोक रहए।

२१ ताहाते गालिलेर बेथसेदाबासि फिलिपेर ठिना आसिए अम़ा कहले,

“हजुर,

हामा इसुडक भेट कर्बा चाहाचि।”

२२ फिलिपट इड काथा जाए आन्‍द्रियासटक कहल्‍कि,

तने आन्‍द्रियास आर फिलिप दनह झना जाए इसुडक कहले।

२३ इसुड अम़ाक उत्रा दिल्‍कि,

“आप,

मान्‍सिर पुत्रड महिमित हबार समयड चलि आसिचे।”

२४ छेच्‍कारे,

मुइँ तम़ाक कहच्‍कन,

“गहमेर दानाड माटित परिए नि मर्ले एकटाका एकटाए रहचे।

मातुन मर्ले भेलेला फल फुलाचे।

२५ जाहाँए आप्‍नार प्रानडर माया राखेचे,

उहाँए उडक हाराचे आर जाहाँए आप्‍नार प्रानडक इखान संसारत तुच्‍छ जानेचे,

उहाँए उडक अनन्‍त जिबनेर ताने सुरक्‍छित राखेचे।

२६ काहुँ जदि मोर सेबा कर्बा चाहाचे ते,

उहाँए मोर पाछु धरोक।

आर जेइठिना मुइँ छु,

अइठिना मोर सेबकटउ रहबे।

काहुँ जदि मोर सेबा करे ते,

पिताड उहाँक आदर दितेक।”

इसुड आप्‍नार मिर्तुर बिसयत बाताले

२७ “मोर प्रानड आल़ा बेचइन छे,

मुइँ कि बलु नि बलु,

ने हेनङ कहु ‘हे पिता मोक इड समय से बचा?

मातुन नि मुइँ एइड उदेस्‍यर ताने इड समय तलिक आसिए पुगिचु।

२८ हे पिता,

तोर नाअँडर महिमा प्रकट करेक!’ ”

तने सर्ग से एकटा हेनङ गाला आसेल्‍कि,

“मुइँ उड नाअँर महिमा प्रकट करिचु आर फेर प्रकट करिम।”

२९ जेइला लोक हता थार हए छिले अम़ा इड गाला सुनिए कहबा धर्ले,

“एइस मेघड गिर्जेचे!”

आर कोए कोएला लोक हेनङ कहले,

“कोए एकटा सर्गदुत याहाँर सङे बलेल्‍कि।”

३० इसुड अम़ाक उत्रा दिए कहल्‍कि,

“इड गाला मोर ताने नि मातुन तम़ार खातिर आसिच्‍कन।

३१ इखान संसारेर निसाफ हबार समय एइड।

आप इखान संसारेर सासकटक बाहार बिति फेकाल जाबे।

३२ आर जेइखुना मोक पृथिमिखान से उपर माखे उठाए लुवाल जाबे उखुना मुइँ गटे लोकलाक आप्‍नार बिति टानिम।”

३३ आप्‍नार मिर्तु केनङ करे हतेक कहए बुझाबार ताने इसुड इड काथा कहिस्‍ले।

३४ भिरेर लोकला उहाँक कहल्‍कि,

“बिधानखान से त हामा सुनिचि कि ख्रिस्‍टट बोले सदाकाल रहबे,

ते तुइँ केनङ करे कहचिस कि मान्‍सिर पुत्रडक पृथिमिखान से उपर माखे उठा जाबाए लाग्‍कि?

हुनङहले उड मान्‍सिर पुत्र काहाँए हए ते?”

३५ इसुड अम़ाक जाबाफ दिल्‍कि,

“आर कुछु समय तलिक तम़ार सङे सङे ओजोतखान रहत्‍कन।

ओजोतखान रहतेइ बेराअ जेसे आन्‍धारखान तम़ार पर बिजय ना हकन।

जाहाँए आन्‍धारत बेराचे उहाँए कुऩा जाचे कहए नि जानेचे।

३६ ओजोतखान रहतेइ ओजोतखानेर पर बिस्‍वास कर जेसे तम़ा ओजोतेर सान्‍तान हबा पारन।”

लोकलार अबिस्‍वास

इड काथा कहबार बाद इसुड हता से चलि गेले आर लोकलार नजर से नुकाए रहले।

३७ लोकलार साम्‍ना उहाँए एतेला चिऩर काम करिस्‍ले ताहुँ लोकला उहाँर पर बिस्‍वास नि करेल्‍कि।

३८ यसइया अगमबक्‍तार पाए बलाल इड बचन पुरा होक कहए हेनङ हइस्‍ले,

“हे परमप्रभु हामार काथाड काहाँए बिस्‍वास करिचे,

आर काहाँर ठिना परमप्रभुर बाहाँर बलखान प्रकट कराल गेइचे?”

३९ ताहाते अम़ा बिस्‍वास कर्बा नि पारिस्‍ले कियाँकि यसइयाड यहड काथा कहिस्‍ले:

४० “परमेस्‍वरट अम़ार चखुला मुझाए दिचेक,

आर अम़ार मनलाक कठोर बेनाए दिचेक,

जेसे अम़ार चखुला देखा

ना जाकि

आर मनलात अम़ार बुझाअ

ना जाकि

निते त अम़ा मोर ति घुर्लेहने

आर मोक अम़ाक संअ कर्बा पर्लेहने।”

४१ यसइयाड इड काथा कहले,

कारन उहाँए इसुर महिमा देखिस्‍ले आर उहाँर बिसयत बलिस्‍ले।

४२ ताहुँ यहुदि अगुवालार मइधे भलेलेला झना उहाँर पर बिस्‍वास कर्ले मातुन फरिसिला अम़ाक सभाघरट से निक्‍लाए दिबार डरे अम़ा मुख फुरिए सुइकार नि कर्ले,

४३ कियाँकि अम़ा परमेस्‍वरेर महिमाड से बेसि लोकेर महिमाड छाबे।

इसुर बचनलार माध्‍यम से निसाफ

४४ तने इसुड गोग दिए कहले,

“जाहाँए मोर पर बिस्‍वास करेचे,

उहाँए मोर पर नि मातुन मोक जाहाँए पाठाले उहाँर पर बिस्‍वास करेचे।

४५ आर जाहाँए मोक देखेचे,

उहाँए मोक पाठाबारटकअ देखेचे।

४६ मुइँ संसारत ओजोत हए आसिचु,

जेसे मोर पर बिस्‍वास कर्बार काहुँ आन्‍धारत ना रोहोक।

४७ काहुँ जदि मोर बचनला सुनिए उलार पालना नि करेचे ते,

मुइँ उहाँर निसाफ नि करेचु,

कियाँकि मुइँ संसारखानक निसाफ कर्बा नि मातुन बचाबा आसिचु।

४८ जाहाँए मोक इन्‍कार करेचे आर मोर बचनला नि धरेचे उहाँर ताने एक झन निसाफ करा छेक।

जेइला बचन मुइँ बलिचु,

अइला बचने अन्‍तिम दिनत उहाँर निसाफ कर्तेक।

४९ कियाँकि मुइँ आप्‍नार इच्‍छा से नि बलिचु,

मातुन मोक पाठाबार पिताडए मोक आग्‍या दिचे कि,

मोक कि कहबा आर कि बल्‍बा लागे।

५० आर मुइँ जानेचु कि उहाँर आग्‍याड अनन्‍त जिबन हए।

ताहाते जेइला बचन मुइँ बलेचु,

पिताड कहाल अनुसार बलेचु।

a 

१२:५ दिनारेर मतलब रुपार टाका आर एक झनार एक दिनकार मजदुरि बाराबर रहए।

इसुड चेल़ालार ठेङ धले

१३

निस्‍तार पाब्‍निर आगेइ,

इसुड जानिए पाले कि उहाँक इखान संसार छरिए पितार ठिना जाबार समयड आप हए गेल्‍कि।

इखान संसारत रहबार आप्‍नार लोकलाक उहाँए प्रेम कर्ते आसिस्‍ले आर अन्‍तिम तलिक प्रेम कर्ले।

२ उखुना अम़ा सानकर खराक खाइस्‍ले,

ताहार आगुते दियाबलसट सिमोनेर बेटा यहुदा इस्‍करियोतेर मनडत इसुडक दागा दिबार सँचट धरि दिसेल्‍कि।

३ इसुड जानिस्‍ले कि,

पिताड सब कुछुला उहाँर हातत दिचेक,

उहाँए परमेस्‍वरेर ठिना से आसिस्‍ले आर घुरिए परमेस्‍वरेर ठिना जाचे।

४ ताहाते इसुड चउकाड से उठले आर आप्‍नार बाहारि नुआँखान एक बिति राखिए कम्‍मरत एकखान गम्‍छा बान्‍ले।

५ आर उहाँए एकटा कपुरात पानि ढालिए चेल़ालार ठेङला धए दिबा धर्ले आर कम्‍मरत बाऩाल गम्‍छाखान दे अम़ार ठेङला मुछि दिबा धर्ले।

६ जेइखुना उहाँए सिमोन पत्रुसेर ठेङला धबा चाहिस्‍ले ते पत्रुसट उहाँक कहल्‍कि,

“प्रभु,

तुइँ आरह मोर ठेङला धए दिबो?”

७ इसुड उहाँक जाबाफ दिले,

“मुइँ कि करेचु,

तुइँ आल़ा इड नि बुझ्‍बो मातुन पाछे बुझ्‍बो।”

८ पत्रुसट उहाँक कहल्‍कि,

“मोर ठेङला तोक केधउ धबा नि हकु।”

इसुड उहाँक उत्रा दिल्‍कि,

“मुइँ जदि तोर ठेङला धए नि दिकुन ते मोर सङे तोर कोए सम्‍बन्‍ध नि रहतोक।”

९ सिमोन पत्रुसट उहाँक कहल्‍कि,

“प्रभु,

हुनङहले सुधाए ठेङलाए नि मातुन मोर हातला आर मुथाडउ धए दे।”

१० इसुड उहाँक कहल्‍कि,

“जाहाँए सिनान करिलिचे उहाँक ठेङलार छुट्टा आर कुछु धबा नि लाग्‍कि।

उहाँए सम्‍पुर्न भाबे सुद्ध छे।

तम़ा सुद्ध छन मातुन सब कोए त नि।”

११ कियाँकि इसुड आगुए से जानिस्‍ले कि,

उहाँक काहाँए दागाबाजि कर्तेक।

ताहाते उहाँए इड काथा कहिस्‍ले,

“तम़ा सब कोए सुद्ध नि छन।”

१२ जेइखुना ठेङला धए दुवाल हए गेल्‍कि,

तने उहाँए आप्‍नार बाहारि नुआँखान पिऩिए फेर जाए आप्‍नार ठाअँखानत बठले आर पुछारि कर्ले,

“जानेचन,

मुइँ तम़ार ताने कि करिल्‍कन?

१३ तम़ा मोक गुरु आर प्रभु करे कहचन ते ठिक कहचन,

कियाँकि उड मुहें हउ।

१४ मुइँ तम़ार प्रभु आर गुरु हतउ तम़ार ठेङला धए दिच्‍कन जदि ते तम़ाकअ एक दस्रा झनार ठेङला धए दिबा पर्तकन।

१५ इड मुइँ तम़ार ताने एकटा नमुना देखाल्‍कन जेसे तम़ाउ अइनङ करन जेनङ मुइँ तम़ार ताने करिल्‍कन।

१६ छेच्‍कारे,

मुइँ तम़ाक कहच्‍कन,

एकटा नकर आप्‍नार मालिकट से बड नि हचे,

नाते साम्‍दियाड सामाद पाठाबार लोकट से बड हचे।

१७ इला काथा बुझिए तम़ा याहाँरे अनुसार चलन जदि ते तम़ा धन्‍य हन्।

१८ तम़ा साभार काथा मुइँ नि कहच्‍कन।

जाहाँक मुइँ बिछिचु उहाँक मुइँ चिऩेचु।

मातुन धर्मसास्‍त्रेर इड काथा पुरा हबाए लागे,

“जाहाँए मोर सङे रुटि खाले,

उहाँइ मोर पर लात उठाले।”

१९ इड घटना हबार आगेइ मुइँ तम़ाक कहए देच्‍कन जेसे घटनाड हबारखुना तम़ा बिस्‍वास कर्बा पारन कि मुइँ उहाँइ हउ।

२० छेच्‍कारे,

मुइँ तम़ाक कहच्‍कन,

जाहाँक मुइँ पाठाचु उहाँक जदि काहुँ सुइकार करे ते उहाँए मोक सुइकार करेचे,

आर जाहाँए मोक सुइकार करेचे उहाँए मोक पाठाबारटक सुइकार करेचे।”

आप्‍नार पर दागाबाजि हबार बिसयत इसुर अगमबानि

मत्ति २६:२०-२५; मर्कुस १४:१७-२१; लुका २२:२१-२३

२१ इला काथा कहाल हए जाबार बाद इसुड आत्‍मात छटपटिबा धर्ले तने मुख फुरिए कहले,

“छेच्‍कारे,

मुइँ तम़ाक कहच्‍कन,

तम़ारे मइधे से एक झन मोक दागाबाजि कर्बन।

२२ इड काथा उहाँए काहाँर बिसयत कहिसेल्‍कि कहए बुझ्‍बा नि पारिए चेल़ाला एक आपसत देखादेखि कर्बा धर्ले।

२३ एकटा चेल़ा जाहाँक इसुड प्रेम करे,

उहाँए इसुर बुकखानत ढेसा लागाए बठिए छिले।

२४ ताहाते सिमोन पत्रुसट उहाँक इसारार पर कहल्‍कि,

“पुछारि करेक त,

उहाँए काहाँर काथा कहचे।”

२५ तने उड चेला इसुर बुकखानत ढेसाले अबस्‍थात इसुडक पुछारि कर्ले,

“प्रभु उड लोक काहाँए हए?”

२६ इसुड जाबाफ दिल्‍कि,

“जाहाँक मुइँ रुटिर टुक्राड थप्‍काएखुना दिम्‍किन,

उड लोक उहाँइ हए।”

तने इसुड रुटि टुक्राड थप्‍काए सिमोन इस्‍करियोतेर बेटा यहुदाडक दिले।

२७ रुटिर टुक्राखान लिबार साथ सइतानड यहुदार भित्रत ढुकि गेल्‍कि।

तने इसुड उहाँक कहल्‍कि,

“कि कर्बार पर छिस जल्‍दि करेक।”

२८ आर चउकाडत बठिए रहाल लोकला इड काथा बुझ्‍बा नि पार्ले कि,

इसुड यहुदाडक कियाँ हेनङ कहल्‍कि।

२९ पेइसार टप्‍लाड यहुदार सङे रहबार कारन काहुँ काहुँ एइड सँच्‍ले कि,

इसुड उहाँक पाब्‍निडर ताने कि कि लाग्‍कि अइला किन्‍बा कहल्‍कि बा गरिपलाक कुछु जिऩिस दिबा कहल्‍कि।

३० तने रुटिर टुक्राखान लिबार बाद यहुदाड अइसाथ हता से निक्‍लि गेले।

उखुना रात हए गेइसेल्‍कि।

नायाँ आग्‍या

३१ यहुदाड हता से चलि जाबार बाद इसुड कहले,

“आप मान्‍सिर पुत्रडर महिमाखान प्रकट हइचे आर उहाँर पाए परमेस्‍वरटउ महिमित हइचे।

३२ मान्‍सिर पुत्रडर पाए परमेस्‍वरेर महिमाखान प्रकट हइचेक जदि ते,

परमेस्‍वरटउ आप्‍नार पाए मान्‍सिर पुत्रडर महिमाखान प्रकट कर्बे।

आर इखान काम उहाँए धम्‍करे कर्बे।

३३ ओरे छुवाला,

आप मुइँ तम़ार सङे बाठे केबा दिन रहम्‍कन।

ताहार बाद तम़ा मोक छाब्‍बन।

यहुदिलाक मुइँ जेनङ कहिसेल्‍किन सेनङ तम़ाकअ कहच्‍कन,

“जेइठिना मुइँ जाचु हता तम़ा आस्‍बा नि पार्बन।”

३४ मुइँ तम़ाक एकटा नायाँ आग्‍या देच्‍कन,

तम़ा एक आपसत प्रेम कर।

मुइँ तम़ाक जेनङ प्रेम करिल्‍कन सेनङ तम़ाउ एक आपसत प्रेम कर।

३५ तम़ा जदि एक आपसत प्रेम राखन ते,

एइड से सबकोए जान्‍बे कि तम़ा मोर चेल़ा हन्।

पत्रुसेर इन्‍कारेर बिसयत इसुड आगुते कहले

मत्ति २६:३१-३५; मर्कुस १४:२७-३१; लुका २२:३१-३४

३६ सिमोन पत्रुसट इसुडक कहल्‍कि,

“प्रभु,

तुइँ कुऩा जाचिस?”

इसुड उत्रा दिल्‍कि,

“मुइँ जेइठिना जाचु आल़ा तुइँ मोर पाछु आस्‍बा नि पार्बो मातुन पाछुत तुइँ आस्‍बो।”

३७ पत्रुसट उहाँक कहल्‍कि,

“प्रभु,

मुइँ आल़ाए तोर पाछु पाछु कियाँ नि जाबा पारु?

मुइँ तोर ताने आप्‍नार जानडउ दिबार पर तियारि छु।

३८ इसुड उत्रा दिए कहल्‍कि,

“तुइँ कि मोर ताने आप्‍नार जानड दिबो?

छेच्‍कारे,

मुइँ तोक कहच्‍कुन,

मुर्गाड बाक दिबार से आगुत तुइँ मोक नि चिऩेचिस कहए तिन फेक इन्‍कार कर्बो।”

पितार ठिना पुग्‍बार दामाल इसुडए हए

१४

“तम़ार अन्‍तरला बेचइन ना हकन।

तम़ा परमेस्‍वरेर पर बिस्‍वास करेचन,

महँर पर बिस्‍वास कर।

२ मोर पितार घरत रहबार भेलेला ठाअँ छे।

हुनङ नि हले से,

तम़ाक कहन्‍कनहने आरह कि मुइँ तम़ार ताने ठाअँ तियारि कर्बा जाचु?

३ आर मुइँ जाए तम़ार ताने ठाअँ तियारि कराल हए जाबार बाद फेर आसिम्‍कन आर तम़ाक मोर ठिना लेजाम्‍कन जेसे जेइठिना मुइँ रहचु अइठिना तम़ाउ रहबा पारन।

४ मुइँ जेइठिना जाचु,

हता जाबार उड दामाल तम़ाउ जानेचन।”

५ थोमाड उहाँक कहल्‍कि,

“प्रभु,

तुइँ कुऩा जाचिस अइड त नि हामा जानेचि,

ते केनङ करे हता जाबार दामालड जान्‍म?”

६ इसुड उहाँक कहल्‍कि,

“दामाल,

सत्‍य आर जिबन मुहें हउ।

मोर बेगर काहाँरअ पाए पितार ठिना काहुँ जाबा नि पार्बे।”

७ मोक जदि तम़ा चिऩ्‍लनहने ते,

मोर पिताडकअ चिऩ्‍लनहने।

आल़ा से आप तम़ा उहाँक चिऩेचन आर उहाँक देखिचन।”

८ फिलिपट उहाँक कहल्‍कि,

“हे प्रभु,

हामाक पिताड देखाए दे,

आर हामाक कुछु नि लागे।”

९ इसुड उहाँक कहल्‍कि,

“फिलिप,

एतेला दिन से मुइँ तम़ार सङे छु ताहुँ कि तुइँ मोक चिऩेचिस नि?

जाहाँए मोक देखिचे,

उहाँए पिताडकअ देखिचे।

ते तुइँ केनङ करे कहचिस,

‘हामाक पिताड देखाए दे?’

१० तुइँ कि बिस्‍वास करेचिस नि,

मुइँ पिताडर भित्रत छु आर पिताड मोर भित्रत छे?

जेइला काथा मुइँ तम़ाक कहच्‍कन,

उला काथा मुइँ आप्‍नार तरफ से नि कहच्‍कन।

मोर भित्रत बासा कर्बार पिताडए आप्‍नार काम करेचे।

११ मोक बिस्‍वास कर कि,

मुइँ पिताडर भित्रत छु आर पिताड मोर भित्रत छे।

आर निते मोर कराल कामलार खातिर हलउ बिस्‍वास कर।”

१२ “छेच्‍कारे,

मुइँ तम़ाक कहच्‍कन,

जाहाँए मोर पर बिस्‍वास करेचे,

उहाँए मुइँ जेइला काम करेचु अहला कर्बे आर ताहार से बड बड कामलाउ कर्बे,

कियाँकि मुइँ पितार ठिना जाचु।

१३ तम़ा मोर नाअँत जे कुछु माङलउ,

पुत्रडत पितार महिमा प्रकट होक कहए मुइँ उखान काम करि दिम्‍कन।

१४ तम़ा मोर नाअँत कुछु जदि माङन ते,

मुइँ उखान करि दिम्‍कन।”

पबित्र आत्‍मार बिसयत प्रतिग्‍या

१५ तम़ा जदि मोक प्रेम करेचन ते,

मोर आग्‍यालार पालन कर्बन।

१६ मुइँ पितार ठिना माङिम्‍कन आर उहाँए तम़ाक,

तम़ार सङे सदाकाल रहबार भिन साल्ल़ाकार दित्‍कन।

१७ सत्‍यतार आत्‍मा उहाँइ हए।

संसारेर लोकला उहाँक सुइकार कर्बा नि पार्बे,

कियाँकि अम़ा नाते उहाँक देखेचे नाते चिऩेचे।

मातुन तम़ा त उहाँक चिऩेचन कियाँकि उहाँए तम़ार सङे बासा करेच्‍कन आर तम़ारे भित्रत रहत्‍कन।

१८ “मुइँ तम़ाक माउरिया नि छरिम्‍कन।

मुइँ तम़ार ठिना फेर आसिम्‍कन।

१९ केबा दिन बाद संसारखान मोक आर घुरिए केधउ देख्‍बा नि पाबे मातुन तम़ा मोक देख्‍बन।

मुइँ जिबित रहबार कारन तम़ाउ जिबित रहबन।

२० उ दिना तम़ा इड जान्‍बन कि,

मुइँ पिताडर भित्रत छु,

तम़ा मोर भित्रत छन आर तम़ार भित्रत मुइँ छु।

२१ मोक प्रेम कर्बार लोक उहाँइ हए जाहाँर सङे मोर आग्‍याला छेक आर उलार पालन करेचे।

मोक प्रेम कर्बार लोकटक मोर पिताडउ प्रेम कर्तेक आर महँ उहाँक प्रेम करिम्‍किन आर मुइँ आप्‍नाक उहाँर ठिना प्रकट करिम्‍किन।”

२२ यहुदाड (यहुदा इस्‍करयोतट नि) उहाँक कहल्‍कि,

“प्रभु,

तुइँ बाठे हामार ठिना प्रकट हबो मातुन संसारेर लोकलार ठिना नि,

हेनङ कियाँ?

२३ इसुड उहाँक उत्रा दिल्‍कि,

“काहुँ जदि मोक प्रेम करेचे ते,

उहाँए मोर बचनलार पालन कर्बे,

आर मोर पिताड उहाँक प्रेम कर्तेक,

पिताड आर मुइँ उहाँर ठिना आसिम्‍किन आर उहाँर सङे बासा करिम्‍किन।

२४ जाहाँए मोक प्रेम नि करेचे,

उहाँए मोर बचनलार पालना नि करेचे।

आर जेइला बचन तम़ा सुनेचन उला मोर आप्‍नार नि हए मातुन पिताडर हकि जाहाँए मोक पाठाले।

२५ तम़ार सङे रहतेइ मुइँ इला काथा तम़ाक कहिदेच्‍कन।

२६ मातुन साल्ल़ाकारट आर्थात पबित्र आत्‍माड,

जाहाँक कि पिताड मोर नाअँत पाठाबे,

उहाँइ तम़ाक गटे काथाला सिकात्‍कन आर जेइला काथा मुइँ तम़ाक कहिच्‍कन,

अहला काथा तम़ाक फम कराए दित्‍कन।

२७ मुइँ तम़ाक सान्‍ति दिए जाच्‍कन।

मोर आप्‍नार सान्‍तिखान तम़ाक देच्‍कन।

संसारखान दिबार लाखा सान्‍ति मुइँ तम़ाक नि देच्‍कन।

तम़ार मनला बेचइन ना हकन आर तम़ा भयभित ना हन्।

२८ “तम़ा सुनिचन कि मुइँ तम़ाक हेनङ कहिसेल्‍कन,

‘मुइँ जाचु आर तम़ार ठिना फेर आसिम्‍कन।’

तम़ा मोक प्रेम कर्लनहने ते मुइँ पितार ठिना जाचु कहबार काथाड सुनिए खुसि हलनहने,

कियाँकि पिताड मोर से माहान छे।

२९ इला घटना हबार आगुते मुइँ तम़ाक कहए दिच्‍कन जेसे इला घटना हबारखुना तम़ा बिस्‍वास कर्बा पारन।

३० मुइँ तम़ार सङे आर बेसि से नि बलिम्‍कन कियाँकि इखान संसारेर सासकट आसेचे।

मोर पर उहाँर कोए अधिकार नि छेक।

३१ मातुन पिताड मोक जेनङ कर्बार आग्‍या दिले मुइँ अइनङ करेचु जेसे संसारखान जानोक कि मुइँ पिताडक प्रेम करेचु।

चल हेता से जाइ।”

इसुड साँच्‍चा दाखेर गाछ

१५

खाँटि दाखेर गाछ मुहें हउ,

आर मोर पिताड मालि हए।

२ मोर भित्रत रहए फल नि धर्बार हरेकटा लतिक उहाँए काटिए फेकाचे आर फल धर्बार हरेकटा लतिक उहाँए पाङियाचे जेसे आरह बेसि करे फल धरोक।

३ मुइँ तम़ाक जेइला बचन कहिच्‍कन उला बचनेर पाए तम़ा आगेइ सुद्ध हएगेइचन।

४ मोर सङे लागिए रह आर महँ तम़ार सङे लागिए रहम्‍कन।

लतिला जेनङ दाखेर गाछट से फुटियाए रहए फल धर्बा नि पारेचे,

सेनङ मोर सङे लागिए नि रहले तम़ाउ फल धर्बा नि पार्बन।

५ दाखेर गाछ मुहें हउ आर तम़ा लतिला हन्।

काहुँ जदि मोर सङे लागिए रहए आर मुइँ उहाँर सङे लागिए रहकिन ते,

उहाँए भेलेला फल फुलाबे कियाँकि मोर ठिना से छिटकिए तम़ा कुछु कर्बा नि पार्बन।

६ काहुँ जदि मोर सङे लागिए नि रहचे,

ते उहाँक उला लतिर लाखा फेकाए दुवाल जाचे आर उहाँए सुखाए जाचे।

आर लोकला हेनङ लतिलाक कुऱाए अगिनत फेकाए देचे आर उला जलिए जाचे।

७ तम़ा जदि मोर सङे लागिए रहन् आर मोर बचनला तम़ार सङे लागिए रहकन ते,

तम़ाक जे इच्‍छा जाच्‍कन,

माङ आर तम़ार ताने उखान हए जात्‍कन।

८ तम़ा जदि भेलेला फल फुलान आर आप्‍नाक मोर चेल़ा कहए प्रमानित करन ते,

एइखान से मोर पिताडर महिमा हबे।

९ मोक पिताड जेनङ प्रेम करिचे सेनङ महँ तम़ाक प्रेम करिच्‍कन।

तम़ा मोर प्रेमत लागिए रह।

१० मुइँ जेनङ मोर पितार आग्‍यालार पालन करिचु आर उहाँर प्रेमत लागिए छु।

सेनङ तम़ाउ जदि मोर आग्‍यालाक पालन करन ते,

तम़ा मोर प्रेमत लागिए रहबन।

११ “इला काथा मुइँ तम़ाक एइड कारने कहि दिच्‍कन,

जेसे मोर आनन्‍दखान तम़ार भित्रत रहकन आर तम़ार आनन्‍दखान पुरा हकन।

१२ मोर आग्‍या एइड कि,

जेनङ मुइँ तम़ाक प्रेम करिच्‍कन,

सेनङ तम़ाउ एक आपसत प्रेम कर।

१३ काहुँ जदि सङलार खातिर आप्‍नार प्रानड देचे ते,

उहाँर प्रेमखान से बड आर काहाँरअ प्रेमखान नि छे।

१४ मुइँ तम़ाक जेइला आग्‍या दिच्‍कन,

उलार जदि पालन करन ते,

तम़ा मोर सङ हन्।

१५ आप आल़ा से मुइँ तम़ाक नकर नि कहम्‍कन,

कियाँकि मालिकट कि काम करेचे नकरट नि जानेचे।

मातुन मुइँ तम़ाक सङ करे कहिच्‍कन कियाँकि जेइला काथा मुइँ मोर पितार ठिना से सुनिचु गटे काथाला तम़ाक बाताए दिच्‍कन।

१६ तम़ा मोक नि बिछिचन,

मातुन मुहें तम़ाक बिछिल्कन आर तम़ाक नियुक्‍त करिल्कन जेसे तम़ा जाए फल फुलान आर तम़ार फलला फुल्‍तेइ रहकन।

ताहाते तम़ा मोर नाअँत पितार ठिना जे कुछु माङबन उहाँए तम़ाक दित्‍कन।

१७ मुइँ तम़ाक एइड आग्‍या देच्‍कन कि,

तम़ा एक आपसत प्रेम कर।”

संसारेर घिन

१८ संसारेर लोकला जदि तम़ाक घिन कर्कन ते,

एइड जान कि तम़ाक घिन कर्बार से आगुत अम़ा मोक घिन करिचे।

१९ तम़ा जदि इखान संसारेर हलनहने ते,

तम़ाक संसारेर लोकला आप्‍नार लोक जानिए माया करेल्‍कनहने।

मातुन तम़ा इखान संसारेर नि हन्।

मुइँ तम़ाक इखान संसार से बिछिच्‍कन ताहाते संसारेर लोकला तम़ाक घिन करेच्‍कन।

२० तम़ाक कहाल मोर इड बचन फम राखन,

“नकरट आप्‍नार मालिकट से बड नि हचे।”

अम़ा जदि मोक साताइचे ते,

तम़ाकअ सातात्‍कन।

अम़ा जदि मोर बचनला पालन करिचे ते तम़ारअ बचनला पालन कर्तकन।

२१ मातुन अम़ा मोर नाएर कारन तम़ार पर हेनङ कर्तकन,

कियाँकि जाहाँए मोक पाठाइचे उहाँक अम़ा नि चिऩेचे।

२२ मुइँ नि आस्‍नुहने आर अम़ाक बचन नि सुनानुहने ते अम़ा पापेर दुसि नि हलेहने,

मातुन आप अम़ाक आप्‍नार पापलार बिसयत कोए बाहाना नि छेक।

२३ जाहाँए मोक घिन करेचे,

उहाँए मोर पिताडकअ घिन करेचे।

२४ मुइँ अम़ार बिचत,

काहुँ केधउ नि कराल कामला करिचु।

मुइँ जदि उला काम नि कर्नुहने ते,

अम़ा पापेर दुसि नि हलेहने।

मातुन आप ते अम़ा उला काम देखिचे ताहुँ अम़ा मोक आर मोर पिताडक घिन करिचे।

२५ मातुन अम़ार बिधानखानत लिखाल इड बचन पुरा हबार ताने हेनङ हइचे,

“बिना कारने अम़ा मोक घिन करिचे।”

२६ साल्ल़ाकारट आस्‍बार बाद,

उहाँइ तम़ाक मोर बिसयत गबाहि दित्‍कन जाहाँक मुइँ पितार ठिना से तम़ार ठिना पाठाम्‍कन।

उहाँए सत्‍यर आत्‍मा हए आर उहाँए परमेस्‍वरेर ठिना से आसेचे।

२७ आर तम़ाउ मोर बिसयत गबाहि दिबन कियाँकि तम़ा मोर सङे सुरुए से छन।

१६

मुइँ तम़ाक इला काथा कहबार कारन एइड जेसे तम़ा ओझोट ना खाअन।

२ सभाघरलात तम़ार बहिस्‍कार हत्‍कन।

बास्‍तबत एकटा हेनङ समय आस्‍बे,

उखुना तम़ार जान मार्बारला सँच्‍बे कि इखान काम करिए अम़ा परमेस्‍वरेर सेबा करिचे।

३ आर अम़ा हेनङ काम कर्बार कारन एइड कि,

अम़ा नाते पिताडके चिऩेचे,

नाते महके चिऩेचे।

४ मातुन इला काथा मुइँ तम़ाक आल़ाए कहए देच्‍कन,

जेसे हेनङ कर्बार समयड आस्‍बारखुना तम़ा मोर कहाल काथाला फम पाअन।

इला काथा मुइँ तम़ाक आगुत नि कहन्‍कन कियाँकि मुइँ तम़ारे सङे छिल्‍कन।

पबित्र आत्‍मार काम

५ मातुन आप मुइँ उहाँर ठिना जाचु जाहाँए मोक पाठाइचे।

तम़ार मइधे से मोक काहुँ पुछारि नि करेचन कि,

“तुइँ कुऩा जाचिस? ”

६ मातुन आल़ा मुइँ तम़ाक इला काथा कहबार कारन तम़ार अन्‍तरला सोगे दुखित हए गेइच्‍कन।

७ ताहारअ पर मुइँ तम़ाक सत्‍य काथा कहच्‍कन।

मुइँ जालेइ तम़ार लाभ हत्‍कन,

कियाँकि मुइँ नि जाले साल्ल़ाकारट नि आस्तकन।

मातुन मुइँ जाले उहाँक तम़ार ठिना पाठाए दिम्‍कन।

८ जेइखुना उहाँए आस्‍बे तने उहाँए संसारखानक पाप,

धार्मिकता आर निसाफेर बिसयत दुसि ठहराबे।

९ पापेर बिसयत अम़ाक दुसि ठहरातेक,

कियाँकि अम़ा मोर पर बिस्‍वास नि करेचे।

१० धार्मिकतार बिसयत अम़ाक दुसि ठहरातेक,

कियाँकि मुइँ पितार ठिना जाचु आर तम़ा मोक फेर केधउ नि देख्‍बन।

११ निसाफेर बिसयत अम़ाक दुसि ठहरातेक,

कियाँकि इखान संसारेर सासकट दन्‍डत परिगेइचे।

१२ तम़ाक कहबार मोर सङे आभउ भेलेला काथा छे,

मातुन उला काथा तम़ा आल़ा सहबा नि पार्बन।

१३ तने जेइखुना सत्‍यर आत्‍माड आस्तकन,

उहाँइ तम़ाक पुर्न सत्‍यतार बिति लेजात्‍कन,

कियाँकि उहाँए आप्‍नार मने नि बल्‍बे,

मातुन जेइड उहाँए सुनेचे अइड बल्‍बे।

आर भबिस्‍यत हबार काथाला तम़ाक घोसना कर्बे।

१४ उहाँए मोर महिमा कर्बे,

कियाँकि जेइला बचन मोर हए उला मोर ठिना से लिए उहाँए तम़ाक घोसना कर्बे।

१५ पिताडर गटे कुछुला मोर हए।

ताहाते मुइँ तम़ाक कहल्‍कन कि,

जेइला बचन मोर हए उला मोर ठिना से लिए उहाँए तम़ार ठिना घोसना करि दित्‍कन।

सोग आर आनन्‍द

१६ “कुछु समयकार ताने तम़ा मोक नि देख्‍बन,

आर कुछु समय बाद तम़ा मोक फेर देख्‍बन।”

१७ उहाँर काथाड सुनिए कुछुला चेल़ा एक आपसत पुछापुछि कर्बा धर्ले,

“याहाँए ते इड काथा कहचे,

‘कुछु समयकार ताने तम़ा मोक नि देख्‍बन,

आर कुछु समय बाद तम़ा मोक फेर देख्‍बन,

कियाँकि मुइँ पितार ठिना जाचु’ याहाँर माने कि?”

१८ अम़ा कहले,

“ ‘कुछु समयकार ताने’ कहबार माने कि?

उहाँए कि कहबा छाबेचे,

हामा त कुछु बुझ्‍बे नि करेचि।”

१९ इसुड बुझिगेले कि चेल़ाला उहाँक इड बिसयत पुछारि कर्बा छाबेचेक।

ताहाते उहाँए अम़ाक कहले,

“मुइँ ते तम़ाक कहन्‍कन,

‘कुछु समयकार ताने तम़ा मोक नि देख्‍बन,

आर कुछु समय बाद तम़ा मोक फेर देख्‍बन’ तम़ा कि एक आपसत एइड काथार मानेड पुछापुछि करेचन?

२० छेच्‍कारे,

मुइँ तम़ाक कहच्‍कन,

तम़ा कान्‍बन आर बिलाप कर्बन मातुन संसारेर लोकला खुसि मानात्‍कन।

तम़ा सोग कर्बन मातुन तम़ार सोगखान आनन्‍दत बदलि जात्‍कन।

२१ छुवा हबारखुना बेर्छानिड प्रसब बिसेर कस्‍टत रहचे,

कियाँकि उहाँर कस्‍टर समयड चलि आसेचेक।

मातुन छुवाड हए जाबार बाद संसारत एकटा नायाँ लोक आस्‍बार खुसित माअँड आप्‍नार कस्‍टलार आर फम नि पाचे।

२२ सेनङ तम़ाउ आल़ा सोगत छन,

मातुन मुइँ तम़ाक फेर भेट दिम्‍कन आर तम़ार हृदयला आनन्‍दित हत्‍कन।

आर उखान आनन्‍द तम़ार ठिना से काहुँ छिरिए लिबा नि पार्तकन।

२३ उ दिना तम़ा मोर ठिना कुछु काथा नि माङबन,

छेच्‍कारे,

मुइँ तम़ाक कहच्‍कन,

तम़ा मोर नाअँत पितार ठिना जे माङलउ उहाँए तम़ाक दित्‍कन।

२४ आल़ा तलिक तम़ा मोर नाअँत कुछु नि माङिचन,

माङ आर तम़ा पाबन जेसे तम़ार आनन्‍दखान पुरा हकन।

संसारखानेर पर बिजय

२५ मुइँ तम़ाक इला काथा खिस्‍सार पर कहच्‍कन मातुन एकटा हेनङ समय आसेचे उ दिना मुइँ तम़ाक खिस्‍सार पर आर नि कहम्‍कन मातुन पितार बिसयत सिधा सिधि कहम्‍कन।

२६ उ दिना तम़ा मोर नाअँत उहाँर ठिना आप्‍ने माङबन।

मुइँ तम़ार ताने माङि दिम्‍कन कहए तम़ाक नि कहच्‍कन,

२७ कियाँकि खुद पिताडए तम़ाक माया करेच्‍कन।

उहाँए तम़ाक माया करेच्‍कन कारन तम़ा मोक माया करेचन आर मुइँ परमेस्‍वरेर ठिना से आसिचु कहए तम़ा बिस्‍वास करिचन।

२८ मुइँ पितारे ठिना से इखान संसारत आसिस्‍नु आर आल़ा मुइँ संसारखानक छरिए फेर पितारे ठिना जाचु।”

२९ उहाँर चेल़ाला कहले,

“हँ,

आप तुइँ खिस्‍सार पर नि सिधा सिधि बलेचिस!

३० आप हामा बुझ्बापान कि तुइँ गटे काथाला जानेचिस।

आर कोए खागिस नि छे कि काहुँ तोक पुछारि कर्कु।

इड से हामा बिस्‍वास करेचि कि तुइँ परमेस्‍वरेर ठिना से असिचिस।”

३१ इसुड चेल़ालाक कहल्‍कि,

“हुनङहले आप तम़ा बिस्‍वास करेचन ते?

३२ देख,

एकटा हेनङ समय आसेचे,

बास्‍तवत चलि आसिचे,

उ दिना तम़ा छिर्याछिट हए आप्‍ना आप्‍नि घर चलि जाबन आर मोक एख्‍लाए छरि दिबन।

मातुन मुइँ एख्‍लाए नि छु,

मोर सङे पिताडउ छे।

३३ इला काथा मुइँ तम़ाक एइड कारने कहच्‍कन,

जेसे मोर सङे रहए तम़ा सान्‍ति पाअन।

संसारत तम़ाक कस्‍ट हत्‍कन मातुन हुब कर मुइँ संसारखानक जिति फेकाइचु।”

चेल़ालार ताने इसुर प्रार्थना

१७

इला काथा कहबार बाद इसुड सर्गेर माखे नजरट उठाए कहले,

“हे पिता,

समयड चलि आसिचे आप्‍नार पुत्रडर महिमा प्रकट करेक जेसे पुत्रडउ तोर महिमा प्रकट कर्बा पार्कु।”

२ कियाँकि तुइँ उहाँक दुवाल हरेक झनाक उहाँए अनन्‍त जिबन दिबा पारोक कहए उहाँक तुइँ गटे लोकलार पर अधिकार दिचिस।

३ आर अनन्‍त जिबन एइड कि,

लोकला तोक अर्थात एक मात्र सत्‍य परमेस्‍वरटक आर इसु ख्रिस्‍टटक चिऩोक,

जाहाँक तुइँ पाठालो।

४ जेइखान काम तुइँ मोक कर्बा दिस्‍लो,

पृथिमित उखान काम पुरा करिए मुइँ तोर महिमा करिच्‍कुन।

५ हे पिता,

आप तोर उपस्‍थितित मोक महिमित करेक जेइखान महिमा संसारखानेर सृस्‍टि हबार से आगुत मुइँ तोर सङे रहते मोर छिले।

६ संसारखान से जेइला लोकक मोक दिलो,

अम़ाक तोर नाअँड प्रकट करिच्‍कुन।

अम़ा तोर छिल्‍कु आर तुइँ अम़ाक मोर अधिनत दिलो।

आर अम़ा तोर बचनलार पालना करिचे।

७ आर आप अम़ा जानि फेकाइचे कि,

जे कुछु तुइँ मोक दिचिस गटेला तोर ठिना से आसिचे।

८ कियाँकि मोक दुवाल तोर बचनला मुइँ अम़ाक दिल्‍किन आर अम़ा उला सुइकार कर्ले।

आप अम़ा जानि फेकाइचे कि छेच्‍कारे मुइँ तोर ठिना से आसिचु आर अम़ा बिस्‍वास करिचे कि मोक तुहें पाठाइचिस।

९ मुइँ अम़ार ताने प्रार्थना करेचु।

मुइँ संसारेर लोकलार ताने प्रार्थना नि करेचु मातुन अम़ारे ताने करेचु जाहाँक तुइँ मोक दिलो कियाँकि अम़ा तहरे हकु।

१० मोर गटे कुछुला तोर हकु आर तोर गटे कुछुला मोर हए।

अम़ार पाए मोर महिमा प्रकट हइचे।

११ मुइँ आर इखान संसारत नि रहम मातुन अम़ा त एइखान संसारत रहबे,

आप मुइँ तोर ठिना आसेचु।

ताहाते हे पबित्र पिता,

तुइँ मोक आप्‍नार जेइड नाअँ दिलो,

अइड नाअँत अम़ार रक्‍छा करेक जेसे अम़ाउ एक होक जेनङ हामा एक हए छि।

१२ जाहाँभर तलिक मुइँ अम़ार सङे रहनु,

तुइँ मोक आप्‍नार जेइड नाअँ दिलो,

अइड नाअँत मुइँ अम़ार रक्‍छा कर्नु।

मुइँ अम़ार पाहारा दिनु,

अम़ार मइधे काहुँ नास नि हइचे।

बाठे बिनासेर पुत्रड नास हइचे,

जेसे धर्मसास्‍त्रेर बचनड पुरा होक।

१३ आप मुइँ तोर ठिना आसेचु,

आर इला काथा मुइँ संसारखानत रहतेइ बलेचु जेसे मोर आनन्‍दखान अम़ा सम्‍पुर्न भाबे पाक।

१४ मुइँ अम़ाक तोर बचनड सुनानु।

संसारखान अम़ाक घिन करेल्‍कि,

कियाँकि जेनङ मुइँ संसारेर नि हउ,

सेनङ अम़ाउ संसारेर नि हए।

१५ मुइँ इड प्रार्थना नि करेच्‍कुन कि,

तुइँ अम़ाक इखान संसार से लेजाने,

बुरु इड प्रार्थाना करेच्‍कुन कि तुइँ अम़ाक दुस्‍टड से बचाए राखेक।

१६ जेनङ मुइँ संसारेर नि हउ,

सेनङ अम़ाउ संसारेर नि हए।

१७ सत्‍यर पाए तुइँ अम़ाक पबित्र बेना।

तोर बचनला सत्‍य छोक।

१८ जेनङ तुइँ मोक संसारत पाठालो सेनङ महँ अम़ाक संसारत पाठाइचु।

१९ अम़ार खातिर मुइँ आप्‍नाक पबित्र करेचु जेसे अम़ाउ सत्‍यतात आप्‍नाक पबित्र करोक।

२० मुइँ बाठे एम़ारे ताने प्रार्थना नि करेचु मातुन एम़ार पाए कहाल बचनला सुनिए मोर पर बिस्‍वास कर्बार लोकलारअ ताने प्रार्थना करेचु।

२१ मुइँ प्रार्थना करेचु कि,

अम़ा साभाउ एक होक।

हे पिता,

जेनङ तुइँ मोर सङे छिस आर मुइँ तोर सङे छु सेनङ अम़ाउ हामार सङे रोहोक जेसे संसारेर लोकला बिस्‍वास कर्बा पारोक कि,

मोक तुहें पाठाइचिस।

२२ जेइखान महिमा तुइँ मोक दिचिस अइखान महिमा मुइँ अम़ाक दिच्‍किन जेसे अम़ाउ एक होक जेनङ हामा एक हए छि।

२३ आर्थात जेनङ मुइँ अम़ार भित्रत छु आर तुइँ मोर भित्रत छिस जेसे अम़ा सम्‍पुर्न भाबे एक होक।

इड से संसारेर लोकला जानोक कि,

मोक तुहें पाठाइचिस आर जेनङ तुइँ मोक प्रेम करेचिस सेनङ अम़ाकअ प्रेम करेचिस।

२४ हे पिता,

मुइँ एइड इच्‍छा करेचु कि,

जाहाँक जाहाँक तुइँ मोक दिचिस,

अम़ाउ अइठिना रोहोक जेइठिना मुइँ रहम जेसे मोक दुवाल तोर महिमाखान अम़ाउ देख्‍बा पाओक कियाँकि तुइँ मोक संसारेर सृस्‍टिर आगुए से प्रेम करिचिस।

२५ हे धार्मिक पिता,

संसारखान तोक नि चिऩेचोक मातुन मुइँ तोक चिऩेच्‍कुन आर मोर चेल़ाला इड जानेचे कि,

मोक तुहें पाठालो।

२६ मुइँ तोर नाअँड अम़ाक प्रकट कर्नु आर प्रकट कर्तेइ रहमु जेसे तुइँ मोक कराल प्रेमखान अम़ार सङे रहकि आर महँ अम़ार सङे रहु।”

इसुर गिरफ्‍तारि

मत्ति २६:४७-५६; मर्कुस १४:४३-५०; लुका २२:४७-५३

१८

प्रार्थना कराल हए जाबार बाद इसुड आप्‍नार चेल़ालार सङे किद्रोन नाएर धादरटर उपार गेले,

हता एकखान बागान रहए।

सेने इसुड चेल़ालार सङे अइखान बागानत ढुक्‍ले।

२ इसुडक दागाबाजि कर्बार यहुदाड उखान ठाएर बिसयत जानिस्‍ले,

कियाँकि इसुड आप्‍नार चेल़ालाक अधिक अइठिना भेट करे।

३ ताहाते गेछा,

टेम आर हात हतियार सहित आसाल रोमि सिपाहिला आर मुल पुजारुकलार आर फरिसिलार पाए पाठाल मुन्‍डिलेर पाहारादारलार एकटा दल लिए यहुदाड बागनखानत चलि आस्‍ले।

४ उहाँर पर कि कि घटना घटतेक,

इसुड गटे जानिस्‍ले ताहाते इसुड आगु सर्किए अम़ाक पुछारि कर्ले,

“तम़ा काहाँक छाबेचन?”

५ अम़ा उत्रा दिल्‍कि,

“नासरतेर इसुडक।”

इसुड अम़ाक कहल्‍कि,

“उड मुहें हउ।”

दागा दुवा यहुदाड अइठिना थार हए छिले।

६ जेइखुना इसुड अम़ाक कहल्‍कि,

“उड मुहें हउ।”

ते अम़ा पाछाए गेले आर ढिप करे माटिखानत परि गेले।

७ तने फेर इसुड अम़ाक पुछारि करेल्‍कि,

“तम़ा काहाँक छाबेचन?”

अम़ा कहल्‍कि,

“नासरतेर इसुडक।”

८ इसुड अम़ाक उत्रा दिल्‍कि,

“मुइँ त तम़ाक कहि दिन्‍कन,

उड मुहें हउ।

तम़ा जदि महके छाबेचन ते,

इला लोकक जाबा द।”

९ उहाँर बलाल इड बचन पुरा हबार ताने हेनङ घटना घटले,

“हे पिता,

तोर दुवाल लोकलार मइधे एकअ झनाक नि हारानु।”

१० सिमोन पत्रुसेर सङे एकखान तेरुवाल रहकि,

उखान तेरुवाल निक्‍लाए उहाँए माहा पुजारुकेर गुलामडक दिल्‍कि ठुकिए आर उहाँर दाहिनाड कान काटिए दिल्‍कि गिराए।

उड गुलामेर नाअँ रहकि माल्‍खस।

११ तने इसुड पत्रुसटक कहल्‍कि,

“तेरुवालखान डाबडते राखेक।

जेइड दुखेर बाटि पिताड मोक दिचे,

उड बाटिक कि मुइँ खाम नि?”

हन्‍नासेर आगुति इसुडक दाखिला कर्ले

१२ तने रोमि सिपाहिला,

अम़ार सेनापतिड आर यहुदिलार हाकिमला मिलिए इसुडक पक्रिले आर उहाँक बाऩ्‍ले।

१३ प्रथमे अम़ा इसुडक हन्‍नासेर ठिना लेगेले,

कियाँकि उहाँए उ सालकार माहा पुजारुक कइयाफार ससुर रहए।

१४ एइड कइयाफा यहुदि आगुवालाक साल्ल़ा दिस्‍ले कि,

गटे लोकलार बदला बुरु एकेडा लोक मर्ले भाला।

इसुडक पत्रुसट इन्‍कार कर्ले

मत्ति २६:६९-७०; मर्कुस १४:६६-६८; लुका २२:५५-५७

१५ सिमोन पत्रुसट आर एक झना चेल़ा इसुर पाछु पाछु गेले।

उड चेल़ाक माहा पुजारुकट चिऩ्कि,

ताहाते उहाँए इसुर सङे सङे माहा पुजारुकेर एङनाखानत ढुक्‍ले,

१६ मातुन पत्रुसट दुवारखानेर बाहिर बिति थार हए रहले,

तने भिनड चेल़ा जाहाँक माहा पुजारुकट चिऩ्कि,

उहाँए फेर बाहिर बिति निक्‍लिले आर दुवारखानत आग्रा दिबार छुँरिडर सङे गप करिए पत्रुसटक भित्रत ले आन्‍ले।

१७ दुवारखानत आग्रा दुवा छुँरिड पत्रुसटक कहल्‍कि,

“इड लोकेर चेल़ालार मइधे तहँ त एकटा चेल़ा हइस ने?”

पत्रुसट जाबाफ दिले,

“धेइ,

मुइँ नि हउ।”

१८ उखुना जारेर समय रहए,

ताहाते नकरला आर पाहारादारला कुइलालार एकटा धुनि लागाइस्‍ले आर चारह बिति गोल करे थार हए अगिन पुहाइस्‍ले तने पत्रुसटउ जाए अम़ार सङे थार हए अगिन पुहाबा धर्ले।

इसुडक माहा पुजारुकटर पाए पुछताछ

मत्ति २६:५९-६६; मर्कुस १४:५५-६४;  लुका २२:६६-७१

१९ तने माहा पुजारुकट इसुडक उहाँर चेल़ालार आर उहाँर सिक्‍छार बिसयत पुछारि करेल्‍कि।

२० इसुड उहाँक जाबाफ दिल्‍कि,

“मुइँ लोकलाक साभार आगुति सिक्‍छा दिचु,

नुकाए मुइँ कुछु नि सिकाउ।

मुइँ जे कुछु सिकानु सदाए सभाघरलात आर मुन्‍डिलडत सिकानु जेइठिना कि गटे यहुदिला जर हए।

२१ मोक तुइँ कियाँ पुछारि करेचिस?

सुन्‍बार लोकलाक पुछारि करेक किना,

मुइँ कि बलिस्‍नु अम़ा त गटे जानेचे।”

२२ इड काथा सुनिए बग्‍लते थार हए रहबार एक झना पाहारादार इसुडक हेनङ कहए थाप्‍पर ठुकेल्‍कि,

“माहा पुजारुकटर सङे एइनङ मुकतउजि करेचिस?”

२३ इसुड उहाँक उत्रा दिल्‍कि,

“मुइँ जदि गल्‍ति बलिचु ते कि गल्‍ति बलिचु सबुत दे।

आर मुइँ जदि ठिक बलिचु ते तुइँ मोक कियाँ ठुकेचिस?”

२४ तने हन्‍नासट इसुडक बाऩाले हालतत माहा पुजारुक कइयाफार ठिना पाठाए दिले।

पत्रुसट इसुडक फेर इन्‍कार कर्ले

मत्ति २६:७१-७५; मर्कुस १४:६९-७२; लुका २२:५८-६२

२५ सिमोन पत्रुसट हता थार मारिए अगिन पुहाते रहए,

ते लोकला उहाँक कहल्‍कि,

“तहँ त उहाँरे चेल़ा हइस ने?”

मातुन पत्रुसट इन्‍कार करिए कहले,

“नि,

मुइँ नि हउ।”

२६ पत्रुसट जाहाँर कानड काटिए गिराइस्‍ले उहाँर एक झन आप्‍नाति लोक माहा पुजारुकेर नकर रहकि,

उहाँइ पत्रुसटक कहल्‍कि,

“मुइँ तोक बागानखानत इसुर सङे कि देखिसेल्‍कुन नि?”

२७ फेर पत्रुसट मुइँ नि हउ कहए इन्‍कार करि दिले।

आर अइसाथ मुर्गाड बाक देदिल्‍कि।

पिलातसेर आगुति इसुडक दाखिला कर्ले

मत्ति २७:१-२;  ११-१४; मर्कुस १५:१-५; लुका २३:१-५

२८ भरुवाए यहुदि अगुवाला इसुडक कइयाफार घर से बड हाकिमेर महलडत लेगेले।

यहुदि अगुवाला आपुन आसुद्ध ना हइ कहए दरबारटर भित्रत नि ढुक्‍ले,

कियाँकि अम़ा आप्‍नाक आसुद्ध बेनाबा नि चाहाए जेसे अम़ा निस्‍तार पाब्‍निड खाबा पाओक।

२९ ताहाते पिलातसट बाहिरति निक्‍लिए अम़ाक पुछारि करेल्‍कि,

“इड लोकक तम़ा किसेर दुसिया देचन?”

३० अम़ा उहाँक उत्रा दिए कहल्‍कि,

“याहाँए कुनह अपराध नि कर्लेहने ते याहाँक हामा तोर हातत नि सँप्‍नहने।”

३१ ताहाते पिलातसट अम़ाक कहल्‍कि,

“याहाँक तम़ाए लेजाअ आर तम़ार आप्‍नारे बिधान अनुसार याहाँर फइसला कर।”

यहुदि आगुवाला उहाँक कहल्‍कि,

“काहाँकअ मिर्तु दन्‍ड दिबार अधिकार हामाक नि छे।”

३२ आप्‍नार मिर्तु केनङ करे हतेक कहए इसुड चिऩर भाबे जेइड बचन बलिस्‍ले,

अइड बचन पुरा हबार ताने इड घटना हइस्‍ले।

३३ पिलातसट फेर महलडत ढुक्‍ले आर इसुडक डाकाए पुछारि कर्ले,

“तुइँ कि यहुदिलार राजा हइस?”

३४ इसुड उहाँक उत्रा दिल्‍कि,

“इड काथा तुइँ आप्‍ने पुछारि करेचिस ने काहुँ तोक मोर बिसयत कहल्‍कु?”

३५ पिलातसट उत्रा दिल्‍कि,

“मुइँ कि यहुदि हउ?

तोर आप्‍नारे जात भाइला आर मुल पुजारुकला तोक मोर हातत सँपि दिल्‍कु,

तुइँ कुन अपराध करिचिस कोहो?”

३६ इसुड उत्रा दिते कहल्‍कि,

“मोर राजखान इखान संसारेर नि हए।

मोर राजखान इखान संसारेर हलेहने ते,

मुइँ यहुदिलार हातत ना परु कहए मोर सेबकला लाऱाइ कर्लेहने।

काथा एइड कि मोर राजखान इखान संसारेर नि हए।

३७ पिलातसट कहल्‍कि,

“हुनङहले तुइँ कि राजा हइस ते?”

इसुड उत्रा दिल्‍कि,

“तुहें त कहलो,

मुइँ राजा हउ।

याहाँरे खातिर मुइँ जलम लिनु आर याहाँरे खातिर मुइँ संसारत आसिचु कि सत्‍यर गबाहि दिबा पारु।

हरेक झन,

जाहाँए सत्‍यर पक्‍छत छे उहाँए मोर काथाला सुनेचे।”

३८ पिलातसट उहाँक पुछारि करेल्‍कि,

“सत्‍य कि हए ते?”

इसुडक मिर्तुदन्‍ड दिबार घोसना

मत्ति २७:१५-३१; मर्कुस १५:६-२०; लुका १३:१३-२५

इड काथा पुछारि करिए पिलातसट फेर यहुदिलार बिति निक्‍लिए अम़ाक कहले,

“मुइँ इड लोकेर कोए दुसिया नि पानु।”

३९ निस्‍तार पाब्‍निरखुना मुइँ तम़ार ताने एकटा कइदिक छरि दिबार तम़ार एकटा चलन छकन,

अइताने ने मुइँ तम़ार ताने यहुदिलार राजाडक छरि दिकन?

४० मातुन अम़ा सबकोए चेचाए चेचाए कहले,

“नि,

याहाँक नि!

बारब्‍बाडक छरि दे।”

बारब्‍बाड डाको रहए।

१९

ताहार बाद पिलातसट इसुडक लेजाए उहाँर पर कर्रा मारुवाले।

२ तने सिपाहिला काटाँर मुकुट गुथिए इसुर मुथाडत पिऩाए दिले आर उहाँक एकखान बेग्‍निया रङेर नुआँ उऱाए दिले,

३ आर अम़ा उहाँर ठिना आसिए,

“यहुदिलार राजाडर जय!”

कहते उहाँक थाप्‍पर मार्ले।

४ पिलातसट फेर बाहिरति निक्‍लिए यहुदिलाक कहले,

“देख,

मुइँ याहाँक फेर निक्‍लाए तम़ार आगुति आनिचु जेसे तम़ा जानन कि मुइँ याहाँर कोए दुसिया नि पानु।

५ तने इसुड काटाँर मुकुट आर बेग्‍निया रङेर नुआँखान पिऩिए बाहिर बिति निक्‍लिले,

आर पिलातसट अम़ाक कहले,

“ल देख,

इड लोकक।”

६ इसुडक देखिए मुल पुजारुकला आर मुन्‍डिलेर सिपाहिला हेनङ कहए चेचाबा धर्ले,

“याहाँक क्रुसत टाङ,

याहाँक क्रुसत टाङ!”

मातुन पिलातसट अम़ाक कहल्‍कि,

“याहाँक तम़ाए लेजाअ आर तम़ाए क्रुसत टाङ कियाँकि मुइँ याहाँर कोए दुसिया नि देखेचु।”

७ यहुदिला उहाँक कहल्‍कि,

“हामार एकटा कानुन छे आर उड कानुन अनुसार याहाँक मिर्तु दन्‍ड हबाए लागे,

कियाँकि याहाँए आप्‍नाक परमेस्‍वरेर पुत्र कहए दाबि करेचे।”

८ इड काथा सुनिए पिलातसटक आरह डर लागि गेल्‍कि।

९ उहाँए फेर महलडत ढुक्‍ले आर इसुडक पुछारि कर्ले,

“तुइँ कुऩाकार हइस?”

मातुन इसुड उहाँक कोए उत्रा नि दिल्‍कि।

१० ताहाते पिलातसट उहाँक कहले,

“तुइँ कि मोर सङे बल्‍बो नि?

मोर सङे तोक छर्बार आर क्रुसत टाङबारअ अधिकार छे कहए कि तुइँ जानिस नि?”

११ इसुड उहाँक उत्रा दिल्‍कि,

“परमेस्‍वरटए तोक इखान अधिकार नि दिले,

मोर पर तोर कोए अधिकार नि रहल्‍कुहने।

ताहाते जेइड लोक मोक तोर हातत सँप्‍ले उहाँए आरह बेसि पापेर दुसि छे।”

१२ इड काथा सुनिए पिलातसट इसुडक छरि दिबार कोसिस कर्ले।

मातुन यहुदिला हेनङ कहए चेचाबा धरेल्‍कि,

“तुइँ जदि इड लोकक छरिदिस ते,

तुइँ कइसरेर सङ नि कहिस।

काहुँ होक,

जाहाँए आप्‍नाक राजा कहए दाबि करेचे,

ते उहाँए कइसरेर खिलापत बिद्रोह करेचे।”

१३ इड काथा सुनिए पिलातसट इसुडक बाहिर बिति निक्‍लाले आर आप्‍ने जाए पाथल अछाल एङनाखानेर निसाफ करा आसनडत बठले जाहाँक हिब्रु भासात गब्‍बथा कहए।

१४ उ दिना निस्‍तार पाब्‍निर तियारिर दिन रहए।

आर उखुना करिप बार बजिम बजिम हइस्‍ले।

पिलातसट यहुदिलाक कहले,

“हेरा देख तम़ार राजाडक!”

१५ मातुन अम़ा हेनङ कहए चेचाबा धरेल्‍कि,

“लेजाअ याहाँक,

लेजाअ याहाँक,

याहाँक क्रुसत टाङ!”

पिलातसट अम़ाक कहल्‍कि,

“तम़ार राजाडक कि मुइँ क्रुसत टाङि दिकन?”

मुल पुजारुकला उत्रा दिल्‍कि,

“कइसरेर छुट्टा आर हामार कोए राजा नि छे।”

१६ तने उहाँए इसुडक क्रुसत टाङबार ताने यहुदिलार जुम्‍मा लागाए दिले।

इसुडक क्रुसत टाङाल गेले

मत्ति २७:३२-४४; मर्कुस १५:२१-३२; लुका २३:२६-४३

ताहाते सिपाहिला इसुडक लेगेले।

१७ इसुड आप्‍नार क्रुसखान आप्‍नेइ उभाए मुथार खल्‍टा कहबार ठाअँखानत लेगेले उखान ठाअँक हिब्रु भासात गलगथा कहचे।

१८ अइठिना अम़ा इसुडक क्रुसत टाङले।

इसुडक बिचत करिए उहाँर दनह बग्‍ले अम़ा आरह दुइडा लोकक क्रुसत टाङले।

१९ पिलातसट एकखान दुसिया पाटि लिखिए क्रुसखानेर उप्रत टाङिए दिले।

उखान दुसिया पाटित लिखाल रहकि:

“नासरतेर इसुड,

यहुदिलार राजा।”

२० भेलेला यहुदि इखान दुसिया पाटि पर्ल़े कियाँकि जेइठिना इसुड क्रुसत टाङा गेइस्‍ले उखान ठाअँ नगरखान से लगते रहए।

आर उखान दुसिया पाटित हिब्रु,

ल्‍याटिन आर ग्रिक भासार पर लिखाल रहए।

२१ यहुदिलार मुल पुजारुकला पिलातसटक कहले,

“यहुदिलार राजा कहए ना लिख याहाँर बदला बुरु हेनङ लिख,

‘इड लोक आप्‍नाक यहुदिलार राजा कहए दाबि करिस्‍ले।’ ”

२२ मातुन पिलातसट उत्रा दिल्‍कि,

“जेइड मुइँ लिखिदिनु,

लिखिदिनु।”

२३ इसुडक क्रुसत टाङि दिबार बाद सिपाहिला उहाँर नुआँला लिए हरेकटा सिपाहि पाबार मने चार बाख्रा लागाले।

अइनङ करे अम़ा उहाँर बाहारि जामाखानअ लिले।

उखान जामा सियानि बेगरेर उपर से हेंट तलिक गुथाल रहकि।

२४ ताहाते अम़ा आपसत हेनङ कहए साल्ल़ा कर्ले,

“इखान जामाक ना चिरि बुरु काहाँर बाख्रात परेचे चिट्ठा फेकाए गमि।”

धर्मसास्‍त्रेर इड बचन पुरा हबार ताने हेनङ हइस्‍ले,

“मोर नुआँला अम़ा आपसत बाख्रा कर्ले

आर मोर बाहारि जामाखानेर ताने अम़ा चिट्ठा फेकाले।”

ताहाते सिपाहिला अइनङ कर्ले।

२५ अइठिना इसुर क्रुसखानेर बग्‍लत उहाँर माअँड,

उहाँर मसिड,

क्‍लोपासेर घर्नि मरियमड आर मरियम मग्‍दलिनिड थार हए छिले।

२६ इसुड आप्‍नार माअँडक आर जेइड चेल़ाक प्रेम करे उहाँक बग्‍लते थार हए रहबा देखिए माअँडक कहले,

“हेरा गो,

याहाँए तोर बेटा हकु!”

२७ आर इसुड उड चेल़ाक कहले,

“हेरा,

याहाँए तोर माअँ हकु!”

अइखुना से उड चेल़ा इसुर माअँडक आप्‍नार घर लेगेले।

इसुर प्रान त्‍याग

मत्ति २७:४५-५६; मर्कुस १५:२३-४१; लुका २३:४४-४९

२८ आप सब कुछु पुरा हए गेल कहबार जानिए आर धर्मसास्‍त्रखान पुरा होक कहए इसुड कहले,

“मोक प्‍याँस लागिचे।”

२९ अइठिना खाट्टामधेर भराल एकटा भान्‍डा रहकि।

ताहाते सिपाहिला खाट्टा मधखानत एकखान स्‍पन्‍ज थप्‍काले आर उखानक हिसपेर लाकासित करे उठाए इसुर मुखखानत दिले।

३० उखान खाट्टामध चाख्‍बार बाद इसुड कहले,

“आप पुरा हले।”

ताहार बाद उहाँए मुथाड हेल्‍केटाए दिले आर प्रानड त्‍यागि दिले।

इसुर कोखत बलम

३१ उ दिना तियारिर दिन रहकि आर ताहार काल़ि यहुदिलार बिसेस बिस्राम दिन।

ताहाते बिस्रामेर दिना काहाँरअ लासट क्रुसत टाङाल रोहोक कहए यहुदिला नि चाहाए।

अइताने अम़ा पिलातसेर ठिना जाए क्रुसत टाङाल लोकलार ठेङला भाङाजाक आर लासलाक नाम़ाल जाक कहए नेहरा कर्ले।

३२ तने सिपाहिला आसिए इसुर सङे सङे क्रुसत टाङाल उ दनहडा लोकेर ठेङला दिले भाङिए,

पहिले एकटा लोकेर तने भिनड लोकेर।

३३ मातुन जेइखुना अम़ा इसुर साम्‍ना आस्‍ले ते देखेचे,

इसुड आगुते मरि गेइचेक ताहाते अम़ा उहाँर ठेङला आर नि भाङले।

३४ मातुन सिपाहिलार मइधे से एक झना सिपाहि एकखान बलम दे इसुर पानि कखाडत घुप्‍ले ते,

अइखुनाए हता से सुर्कि आर पानि निक्‍लेल्‍कि।

३५ जाहाँए आप्‍नार नजरे इड काथा देख्‍ले,

उहाँइ तम़ाक इड काथार गबाहि देचे,

आर उहाँर गबाहिड सत्‍य छेक।

उहाँए इड जानेचे कि जेइड काथा उहाँए बलेचे उड काथा सत्‍य हए,

जेसे तम़ाउ बिस्‍वास कर्बा पारन।

३६ हेनङ घटना हबार कारन एइड,

जेसे धर्मसास्‍त्रेर इड बचन पुरा होक,

“उहाँर एकखान हड्डिअ नि भाङतेक।”

३७ आर धर्मसास्‍त्रेर दस्रा ठिना यहनङ लिखाल छे,

“जाहाँक अम़ा घुपिचे अम़ा उहाँक देख्‍बे।”

इसुर सोदघाट

मत्ति २७:५७-६१; मर्कुस १५:४२-४७; लुका २३:५०-५६

३८ ताहार बाद अरिमाथिया नगरेर योसेफट इसुर लासट लेजाबा पाउ कहए पिलातसेर ठिना नेहरा कर्ले।

योसेफट इसुर चेल़ा रहए मातुन गुप्‍त भाबे,

कियाँकि उहाँए यहुदिलार सङे डर खाए।

पिलातसट उहाँक अनुमति दे देल्‍कि तने उहाँए आसिए लासटक लिले।

३९ निकोदेमसटउ जाहाँए ते आगुत रात करे इसुडक भेट कर्बा गेइस्‍ले,

उहाँउ करिप तेतिस किलोर एक टप्‍ला गन्‍धरस आर एलबाd मिस्‍लाल मास्‍ला लिए हता आस्‍ले।

४० तने अम़ा दनह झना यहुदिलार सोदघाट कर्बार चलन अनुसार इसुर लासटक लिए सुगन्‍धित मास्‍लालार सङे एकखान सुतिर नुआँ दे लल्‍पटाले।

४१ जेइठिना इसुडक क्रुसत टाङिस्‍ले अइठिना एकखान बागान रहए आर बागानखानत एकटा नायाँ कोबोर रहकि उड कोबोरत काहाँकअ केधउ राखा नि गेइस्‍ले,

४२ कियाँकि उ दिना यहुदिलार तियारिर दिन रहकि आर कोबोरटउ लगते रहबार कारन अम़ा इसुडक अइठिना लेजाए राख्‍ले।

d 

१९:३९ एलबा माने ‘अलो’ कहबार धुम्‍ना जातेर गाछेर पात आर ठालला पिसिए बेनाल महकदार महलम।

इसुर पुनरुत्‍थान

मत्ति २८:१-८; मर्कुस १६:१-८; लुका २४:१-१२

२०

हाप्‍तार पहिला दिन भरुवाए,

आन्‍धारखान रहतेइ मरियम मग्‍दलिनिड कोबोरटर ठिना गेले आर देखेचे ते,

पाथलड कोबोरेर मुखखान से लराल छेक।

२ ताहाते उहाँए दउरिए सिमोन पत्रुस आर इसुर दुलालि चेलाडर ठिना गेले आर अम़ाक कहले,

“लोकला प्रभुडक कोबोरट से निक्‍लाए लेजाबा पाए।

केजान कुऩा राखिचे कुऩा नि कहबाए नि पाचि।

३ तने पत्रुसट आर उड चेल़ा कोबोरटत गेले।

४ दनह झना सङे सङे दउरिते गेइस्‍ले मातुन भिनड चेल़ा पत्रुसटक टपिए कोबोरटत आगु उहाँइ जाए पुगि गेल्‍कि।

५ आर छाप्रिए देख्‍ले ते,

सुतिर नुआँला अइठिना परिए छेक।

तने आर भित्रत नि ढुक्‍ले।

६ तने उहाँर पाछु पाछु सिमोन पत्रुसटउ आसिए पुग्‍ले आर सिदबिदाए कोबोरटत ढुकिगेले आर उहाँउ देखेचे ते सुतिर नुआँला परिए छेक

७ मातुन मुथाडत बाऩाल नुआँखान गटालि करिए एकलरे राखाल छेक,

उखान नुआँ सुतिर नुआँलार सङे नि छेक।

८ ताहार बाद भिनड चेल़ा,

जाहाँए ते कोबोरटत आगुत आसिए पुगिस्‍ले,

उहाँउ भित्रत ढुक्‍ले आर नुआँला देखिए बिस्‍वास कर्ले,

९ कियाँकि “इसुडक मिर्तु से जेअँत हबाए लाग्‍कि” कहबार धर्मसास्‍त्रेर बचनडक अम़ा आभउ बुझ्‍बा नि पारिस्‍ले।

१० तने उ दनह झना चेल़ा घुरिए घर आस्‍ले।

इसुड मरियम मग्‍दलिनिर ठिना प्रकट हले

मत्ति २८:९-१०; मर्कुस १६:९-११

११ मरियमड कोबोरटर बाहिर बिति थार मारिए कान्‍बा धर्ले।

कान्‍ते कान्‍ते जेइखुना उहाँए कोबोरटर भित्रत देख्‍बार ताने छाप्रिले ते,

१२ देखेचे,

धग्‍ग नुआँ पिऩाल दुइडा सर्गदुत इसुर लासटक जेइठिना राखिस्‍ले अइठिना बठिए छेक।

एक झना मुथाडरति आर एक झना ठेङलारति।

१३ अम़ा उहाँक कहल्‍कि,

“ए माइ तुइँ कियाँ कानेचिस गे?”

उहाँए अम़ाक उत्रा दिले,

“कियाँकि लोकला मोर प्रभुडक कोबोरट से निक्‍लाए लेगेइचे।

आर मुइँ नि जानेचु अम़ा उहाँक कुऩा राखिचे कुऩा नि।”

१४ इड काथा कहए मरियमड पाछुति घुर्ले ते,

देखेचे इसुड थार मारिए छेक,

मातुन इसुडए हए कहए चिन्‍भा नि पार्ले।

१५ इसुड उहाँक पुछारि करेल्‍कि,

“ए माइ!

तुइँ कियाँ कानेचिस?

काहाँक छाबेचिस गे?

बागानेर मालिड हए ने कि सँचिए मरियमड उहाँक पुछारि कर्ले,

“हजुर,

तुइँ जदि उहाँक लेगेचिसने ते,

कुऩा राखिचिस मोक बाताए दे,

मुइँ उहाँक ले जाम्‍ने।”

१६ तने इसुड उहाँक कहल्‍कि,

“माइ मरियम!”

मरियमड उहाँर बिति उल्‍टिए हिब्रु भासार पर कहले,

“रब्‍बोनि।”

(याहाँर माने हए ‘गुरु’)।

१७ तने इसुड उहाँक कहले,

“मोक ना लारेक,

कियाँकि आल़ा तलिक मुइँ उठिए पितार ठिना नि जाउ।

बुरु तुइँ मोर भाइलार ठिना जा आर अम़ाक कोहो कि,

‘मुइँ उठिए पितार ठिना जाचु,

जाहाँए कि महँर पिता आर तम़ारअ पिता,

आर महँर परमेस्‍वर आर तम़ारअ परमेस्‍वर हकन।’ ”

१८ तने मरियम मग्‍दलिनिड जाए चेल़ालाक कहले,

“मुइँ प्रभुडक देख्‍नु।”

आर प्रभुड उहाँक जे जे कहबा कहिसेल्‍कि मरियमड चेल़ालाक गटे काथाला कहए दिले।

इसुड चेल़ालार ठिना प्रकट हले

मत्ति २८:१६-२०; मर्कुस १६:१४-१८; लुका २४:३६-४९

१९ अइदिना आर्थात हाप्‍तार पहिला दिना सान्‍जुवा पहरे,

जेइखुना चेल़ाला यहुदिलार डरे एकेठिना जर हए दुवारखान लागाए छिले,

ते इसुड आसिए अम़ार बिचत थार हले आर अम़ाक कहले,

“तम़ाक सान्‍ति हकन!”

२० इड काथा कहबार बाद उहाँए अम़ाक आप्‍नार हातला आर कखाड देखाल्‍कि।

प्रभुडक देखिए चेल़ाला खोब आनन्‍दित हले।

२१ तने फेर इसुड अम़ाक कहल्‍कि,

“तम़ा सान्‍ति पाअन।

जेनङ पिताड मोक पाठाले सेनङ महँ तम़ाक पाठाच्‍कन।”

२२ इड काथा कहबार बाद उहाँए अम़ार पर फुक्‍ले आर कहले,

“पबित्र आत्‍मा ल।”

२३ तम़ा जदि काहाँरअ पापला छेमा कर्बन ते अम़ा छेमा पाबे आर जदि छेमा नि करन ते अम़ा छेमा नि पाबे।”

थोमाडक इसुर दर्सनभेट

२४ जेइखुना इसुड चेल़ालार ठिना प्रकट हइस्‍ले ते,

उखुना दिदुमस नाएर थोमाड चेल़ालार सङे नि रहए।

२५ ताहाते आरला चेल़ा उहाँक कहल्‍कि,

“हामा प्रभुडक देख्‍न!”

मातुन थोमाड अम़ाक कहल्‍कि,

“जेइखुना तलिक मुइँ उहाँर हातलात ठुकाल काँटिर दागला नि देखिम,

आर उला दागत मोर आङुल नि दिम आर उहाँर कखाडत मोर हात दे नि हास्‍ताम उखुना तलिक मुइँ बिस्‍वास नि करिम।

२६ ताहार एक हाप्‍ता बाद,

अह दिन उहाँर चेल़ाला घरटते छिले,

आर अम़ार सङे थोमाडउ छिल्‍कि।

गटे दुवारला बन रहकि ताहुँ इसुड आसिए अम़ार बिचत थार हल्‍कि आर अम़ाक कहल्‍कि,

“तम़ाक सान्‍ति हकन।”

२७ तने उहाँए थोमाडक कहले,

“तोर आङुलड हेता राख आर मोर हातला देखेक।

हातखान बाऱाए मोर कखाड हास्‍ता।

सांका नि मातुन बिस्‍वास करेक।”

२८ थोमाड उहाँक कहले,

“हे मोर प्रभु,

हे मोर परमेस्‍वर!”

२९ तने इसुड उहाँक कहले,

“तुइँ मोक देख्‍बार कारन मोर पर बिस्‍वास करिचिस ने?

मातुन धन्‍य हए अम़ा जाहाँए मोक नि देखिचे ताहुँ मोर पर बिस्‍वास करेचे।”

इखान कितापेर उदेस्‍य

३० चेल़ालार साम्‍ना इसुड आरह भेलेला चिऩेर काम कर्ले जेइला कि इखान कितापत लिखाल नि गेइचे।

३१ मातुन इला काथा लिखा गेइचे जेसे तम़ा बिस्‍वास कर्बा पारन कि इसुडए ख्रिस्‍ट,

परमेस्‍वरेर पुत्र हए आर बिस्‍वासेर माध्‍यम से तम़ा उहाँर नाअँत जिबन पाअन।

इसुड सात झना चेल़ार आगुति प्रकट हले

२१

ताहार बाद तिबेरियास तालडर काछारत इसुड फेर आप्‍नाक चेल़ालार ठिना प्रकट कर्ले।

आर उहाँए आप्‍नाक हेनङ करे प्रकट कर्ले,

२ सिमोन पत्रुसट,

दिदुमस कहबार थोमाड,

गालिलेर काना नगरेर नथानेलड,

जब्‍दियार बेटाला आर इसुर आरह दुइ झना चेल़ा एकेसङे छिले।

३ सिमोन पत्रुसट अम़ाक कहले,

“मुइँ माछ मार्बा जाचु।”

अम़ाउ उहाँक कहले,

“तोर सङे हामाउ जाम।”

तने अम़ा जाए लावखानत बठले।

मातुन उड रात अम़ा कुछु धर्बा नि पार्ले।

४ बेहान हम् हम् हइस्‍ले अइबेला इसुड आसिए तालडर काछारत थार हले,

ताहुँ चेल़ाला उहाँक इसु कहए नि चिऩ्‍ले।

५ तने इसुड अम़ाक कहले,

“ए छँराला,

अकरा माछ कि धरन नि?”

अम़ा उत्रा दिले,

“नि।”

६ इसुड अम़ाक कहले,

“जालखान लावखानेर दाहिना काछारे फेकाअ तने धर्बन माछ।”

तने अम़ा जालखान फेकाले ते,

एतेला माछ फनेल्‍कि ने आप अम़ा जालखान टान्‍बाए नि पारेचे।

७ इसुर दुलालि चेल़ाड पत्रुसटक कहले,

“ओरा प्रभुड त!”

इड काथा कहबा सुनिल मन्‍तेइ पत्रुसट बाहारि नुआँखान कम्‍मरत लल्‍पटाए तालडत कुदिए नाम़्‍ले,

कियाँकि काम कर्बारखुना उहाँए उखान खुलिए राखिस्‍ले।

८ मातुन आरला चेल़ा लावखानेर पर बठिए माछे भर्ति हुवाल जालखानक टान्‍ते टान्‍ते काछारटत आस्‍ले कियाँकि अम़ा काछारट से बेसि दुरत नि रहए,

करिप एक स मिटरत छिलेa

९ जेइखुना अम़ा डाङाखानत उठले ते,

देखेचे कुइलालार दन्‍दनिया धुनिडत माछ आर रुटि छेक।

१० इसुड अम़ाक कहल्‍कि,

“तम़ा जेइला माछ मार्लन उला से केबारा माछ हेता आन।”

११ तने सिमोन पत्रुसट आरमने लावखानत चर्ल़े आर जालखान टानिए काछारटत आन्‍ले।

जालखान माछे भर्ति रहकि,

बाठे बड बड माछला एक स तिर्पनडा रहकि।

एतेला माछ रहतउ जालखान नि चिरेल्‍कि।

१२ तने इसुड अम़ाक कहले,

“आस,

खाअ।”

आप चेल़ालार मइधे काहुँ इड पुछारि कर्बार हुब नि पाचे कि “तुइँ काहाँए हइस?”

कियाँकि अम़ा जाने कि इड त प्रभुडए हए।

१३ तने इसुड आसिए रुटिड उठाए अम़ाक दिले आर अइनङ करे अम़ाक माछअ दिले।

१४ मिर्तु से जेअँत हए उठबार बाद इसुड चेल़ालार ठिना प्रकट हबार इड तेस्रा फेक रहकि।

पत्रुसटक इसुर अन्‍तिम आग्‍या

१५ खाल हए जाबार बाद इसुड सिमोन पत्रुसटक कहले,

“ए युहन्‍नार बेटा सिमोन,

आरला चेल़ा मोक जेतेखान प्रेम करेचे,

अम़ार से कि तुइँ मोक बेसि प्रेम करेचिस?”

पत्रुसट उहाँक उत्रा दिले,

“हँ प्रभु,

तुइँ त जानेचिस कि मुइँ तोक माया करेच्‍कुन।”

इसुड उहाँक कहले,

“हुनङहले,

मोर पाठाभेरालाक खिला।”

१६ फेर इसुड उहाँक दस्रा फेक कहले,

“ए युहन्‍नार बेटा सिमोन,

तुइँ मोक प्रेम करिचिस?”

पत्रुसट उहाँक उत्रा दिले,

“हँ प्रभु,

तुइँ त जानेचिस कि मुइँ तोक माया करेच्‍कुन।”

इसुड उहाँक कहले,

“हुनङहले मोर भेरालार देखभाल करेक।”

१७ तने फेर इसुड उहाँक तेस्रा फेक कहले,

“ओरे युहन्‍नार बेटा सिमोन,

तुइँ मोक माया करेचिस?”

इसुड उहाँक तेस्रा फेक “तुइँ मोक माया करेचिस” कहए पुछारि कर्बार कारन पत्रुसेर मनड दुखित हए गेल्‍कि।

आर पत्रुसट उहाँक उत्रा दिले,

“प्रभु,

तुइँ त सब कुछु जाचिस कि,

मुइँ तोक माया करेच्‍कुन।”

तने इसुड उहाँक कहले,

“मोर भेरालाक खिला।”

१८ “छेच्‍कारे,

मुइँ तोक कहच्‍कुन,

जेइखुना तुइँ जामान छिलो,

आप्‍नार कम्‍मरखान आप्‍नेइ कसिस,

जेइठिना मन जाकु सेइठिना जाइस।

मातुन जेइखुना तुइँ बुऱा हबो,

तुइँ हातला उठाबो आर भिन झनाए तोर कम्‍मरखान कसिए दितोक आर जेइठिना तुइँ जाबा नि चाहाबो सेइठिना तोक ले जातोक।”

१९ पत्रुसट कुन किसिम से मरिए परमेस्‍वरेर महिमा कर्बे कहए संकेत दिबार ताने इसुड इड काथा कहिस्‍ले तने उहाँए पत्रुसटक कहले,

“मोर पाछु धरेक।”

इसुड आर उहाँर दुलालि चेल़ाड

२० पत्रुसट पाछुति उल्‍टिए देख्‍ले ते,

इसुर दुलालि चेल़ाड पाछु पाछु आसेचेक।

अइड चेल़ा खराक खाबारखुना इसुर बुकखानत ढेसिए पुछारि करिसेल्‍कि,

“प्रभु,

तोक काहाँए दागा दिबार पर छोक?”

२१ तने उहाँक देखिए पत्रुसट इसुडक पुछारि कर्ले,

“प्रभु,

याहाँर केनङ हतेक ते?”

२२ इसुड पत्रुसटक कहले,

“मुइँ घुरिए नि आस्‍बार तलिक याहाँए जेअँत रोहोक कहबार मोर इच्‍छा हलउ तोर कि ते?

तुइँ मोर पाछु धरेक।”

२३ ताहाते भाइलार बिचत इड काथा फइलि गेल्‍कि कि,

इड चेल़ा नि मर्बे।

मातुन इसुड पत्रुसटक इड चेल़ा नि मर्बे कहए नि कहिसेल्‍कि,

बुरु हेनङ कहिसेल्‍कि,

“मुइँ घुरिए नि आस्‍बार तलिक याहाँए जेअँत रोहोक कहबार मोर इच्‍छा हलउ तोर कि ते?”

२४ याहाँइ हए उड चेल़ा जाहाँए इला काथार बिसयत गबाहि देचे आर इला काथा लिखिचे।

आर हामा जानि कि उहाँर गबाहिड सत्‍य हए।

इखान कितापेर समापन

२५ इसुड आरह भेलेला काम करिस्‍ले।

उ गटेला काथा एक एक करे लिख्‍ले से,

एतेला किताप होलहने,

मोक लागेचे इखान संसारते नि आटलेहने।

a 

२१:८ आर्थात करिब तिन सय फिटत छिले।

प्रेरितलार

काम ib

परिचय

लुकार पाए लिखाल कितापलार मइधे ‘प्रेरितलार काम’ कहबार कितापखान उहाँर दस्रा किताप हए। इखान कितापक मन्‍डलिर इतिहास मानाल जाचे। लुकार सुसामादखान उहाँर पाए लिखाल पहिला किताप हए आर उखान कितापत लुकाड इसु ख्रिस्‍टेर बिसयत सुसामाद लिखिचे मातुन ‘प्रेरितलार काम’ कहबार कितापखान उहाँए इसु ख्रिस्‍टेर चेल़ा आर प्रेरितलार पाए हुवाल कामलार बिसयत लिखिचे। नायाँ नियमेर समयत रोमखान संसारेर साभार से महत्‍वपुर्न नगर रहए। रोमेर भेलेला झना मुल मुल लोक “इड नायाँ धरम केनङ धरम हए आर कुऩा से आस्‍ले” कहए साबाल करे।

ताहाते ख्रिस्‍टियन धरमड केनङ करे सुरु हले, इसु ख्रिस्‍टट काहाँए हए, उहाँर सुसामादला केनङ करे यरुसलेम से रोम तलिक पुगिस्‍ले कहबार काथाड प्रस्‍ट कर्बार ताने लुकाड सत्‍य इतिहास लिख्‍बार निर्नय कर्ले। जेइखुना लिखिए ओर कर्ले ते लुकाड इतिहासेर इखान किताप एक झन रोमि अधिकारि ‘महामहिम थियोफिलसटक’ पाठाले (प्रे १:१; लुक १:१-४)। थियोफिलसेर बिसयत याहाँर से अधिक आर काँहु कुछु नि कहिचे। पावलड लुकाडक ‘प्रिय डाक्‍टर लुका’ कहए सम्‍बोधन करे (कल ४:१४)। लुकाड मध्‍य पुरुबेर देस सिरियार एन्‍टिओखिया नगरेर लोक रहए। हबा पारे पावलड एन्‍टिओखियात रहबारखुना लुकाडक उहाँए अइठिना लागाल पाइस्‍ले। जेइखुना पावलड रोम गेइस्‍ले ते, उहाँर उखान पइरात लुकाडउ उहाँर सङे गेइसेल्‍कि (प्रे २७:१; २८:१६)।

ख्रिस्‍टियन मन्‍डलिलार उत्‍पतिर बिसयत लिखाल इखान कितापक ‘प्रेरितलार काम’ कहाल गेइचे मातुन खास करे इखान कितापक ‘पबित्र आत्‍मार काम’ कहलउ हबे। जेइला काम प्रेरितला कर्ले, उला काम पबित्र आत्‍मार अनुग्रह आर सक्‍ति से कराल गेइस्‍ले। आर ‘प्रेरितलार कराल काम नाएर इखान किताप इ.सं. ६०-६५ बिचत लिखाल गेइस्‍ले कहए भेलेला बिद्वान मानेचे।(रोम नगरखान आल़ाकार युरोप माहा देसेर देखिन बितिकार इटालि देसेर राजधानि हए)।

इखान कितापत बाठे लोकलार काथाला नि मातुन लोकलार बिचत काम कर्ते रहबार पबित्र आत्‍मार बिसयत लिखाल गेइचे। खास करे पावलेर पाए हुवाल मुल मुल कामलार बिबरन, घटनाक्रम, साल सम्‍बत आर प्रचारेर पइरालार चार्चा संछिपत कराल गेइचे:

रुपरेखा

इ.सं. ३०, यरुसलेमत मन्‍डलिर सुरुवात: १-२;

इ.सं. ३२-३५ पावलेर जिबनड परिबर्तन: ९;

इ.सं. ३४-३६ पावलेर पाए यरुसलेमेर पहिला फेककार भ्रमन: ९:२६;

इ.सं. ४६-४७ पावलेर पहिला फेककार सुसामाद पइरा: १३-१४;

इ.सं. ४८ प्रेरितलार बइठक यरुसलेमत: १५;

इ.सं. ४८-५१ पावलेर दस्रा फेककार सुसामाद पइरा: १५:३७-१८:२२;

इ.सं. ५० पावलड कोरिन्‍थित पुगिस्‍ले: १८;

इ.सं. ५३ पावलेर तेस्रा फेककार सुसामादेर पइरा: १८:२३;

इ.सं. ५४-५७ पावलड एफिसित गेइस्‍ले: १९;

इ.सं. ५७-५८ पावलड ग्रिसत गेइस्‍ले: २०;

इ.सं. ५४ पावलड बर्सामासत यहुदिलार तामुज महिनात

 फेर यरुसलेम आस्‍ले: २४-२६;

इ.सं. ६०-६१ पावलेर पाए रोम जाबार ताने सुमुन्‍दरेर पइरा: २७;

इ.सं. ६१-६२ पावलडक रोमत कइद: २८:३०;

प्रेरितलार

काम ib

१

१,२ हे थियोफिलस,

इसुड सेबा कर्बा आर सिक्‍छा दिबा सुरु कर्बार दिन से आप्‍नार बिछाल प्रेरितलाक पबित्र आत्‍मार पाए आग्‍या दिबार बाद उहाँक सर्ग उठाबार दिन तलिककार गटेला बृतान्‍त मोर पहिलाकार कितापखानते लिखिचु।

३ आप्‍नार दुखला भुङबार बाद,

भेलेला प्रमान दिए अम़ार आगुति इसुड आप्‍नाक जेअँत साबित कर्ले।

आर चालिस दिन भरे उहाँए अम़ार ठिना प्रकट हतेइ रहले आर परमेस्‍वरेर राजेर बिसयत बातातेइ रहले।

४ आर एक दिन इसुड चेल़ालार सङे खाबा बठबारखुना अम़ाक हेनङ कहए आग्‍या दिले,

“तम़ा यरुसलेम से कुनह बिति ना जाअन मातुन मोर मुखे सुनाल पितार प्रतिग्‍याडर आस्रा जुरिए रहन्।

५ युहन्‍नाड पानिर बप्‍तिस्‍मा दिल्‍कन मातुन आप आर केबा दिनत तम़ा पबित्र आत्‍मार बप्‍तिस्‍मा पाबन।”

इसुडर सर्गारोहन

६ जेइखुना प्रेरितला जर हले ते,

अम़ा उहाँक हेनङ कहए पुछारि कर्ले,

“हे प्रभु!

आप कि तुइँ इस्राएलिलार हातत राजखान घुराए दिबो?”

७ उहाँए अम़ाक कहल्‍कि,

“पिताड आप्‍नार अधिकार से निस्‍ठुकि कराल समयडर बा दिनकालेर बिसयत जान्‍बार काम तम़ार नि हकन।

८ मातुन तम़ार पर पबित्र आत्‍माड आस्‍बार बाद तम़ा सक्‍ति पाबन आर तम़ा यरुसलेमत,

गटेखान यहुदियात,

सामरियात आर पृथिमिर ओर तलिक मोर साक्‍छि हबन।”

९ आर इसुड इड काथा कहबार बाद अम़ारे देख्‍तात उहाँक उपर उठाए लिल्‍कि आर बदलिखान उहाँक अम़ार नजर से झापाए दिल्‍कि।

१० जेइखुना अम़ा इसुडक उपर उठाए लेजाबा टकटक लागाए आकासेर माखे देखिए छिले अइखुना धग नुआँ पिऩाल दुइ झना लोक अम़ार बग्‍लत थार हल्‍कि,

११ आर कहल्‍कि,

“ए गालिलेर लोकला,

कियाँ तम़ा थार मारिए आकासेर माखे देखिए छन?

एइड इसु,

जाहाँक तम़ार ठिना से सर्गत उठाए लुवाल गेले आर आल़ा जेनङ करे तम़ा उहाँक सर्ग जाते देख्‍लन,

अइनङ करे उहाँए फेर घुरिए आस्तकन।”

मतियासेर नियुक्‍ति

१२ तने चेल़ाला जइतुन नाएर पाहारखान से घुरिए यरुसलेमत आस्‍ले।

उखान पाहार यरुसलेम से एक बिस्राम दिनेर पइरारa दुरत रहए।

१३ आर नगरत ढुक्‍बार बाद अम़ा उपर कार माहालार आप्‍नार रहबार कठाडत गेले।

उड कठात पत्रुस,

युहन्‍ना,

याकुब,

अन्‍द्रियास,

फिलिप,

थोमा,

बारथोलोमाइ,

मत्ति,

अल्‍फयसेर बेटा याकुब,

देसभक्‍त दलेर सिमोन आर याकुबेर बेटा यहुदाड रहए।

१४ हता अम़ा साभाउ आरला बिस्‍वासि बेर्छानिर सङे सङे इसुर माअँ मरियम आर इसुर भाइलार सङे एक मनेर हए प्रार्थना करे।

१५ केबा दिन बाद हता करिप एक स बिस जना बिस्‍वासि जम हइस्‍ले तने पत्रुसट अम़ार बिचत थार हए हेनङ कहले,

१६ “हे भाइला,

इसुडक धर्बा आस्‍बार लोकलार आगु आगु जाबार यहुदार बिसयत दाउदेर मुखे पबित्र आत्‍माड जेइड बचन बलिस्‍ले,

धर्मसास्‍त्रेर उड बचन पुरा हबे कर्लेहने।

१७ यहुदाडउ हामारे गेन्‍तित छिले आर इखान सेबार कामत उहाँउ बाख्रा पाबार ताने बिछाल गेइस्‍ले।

१८ उड लोक पापेर कामाइला से एकखान जमिन किन्‍ले अइठिना उहाँए मुथाड हेंट करे पर्ले आर पेटट फुटिए उहाँर लाऱिभुटिला निक्‍लि गेल्‍कि।

१९ इड घटनार बिसयत यरुसलेमेर गटेला लोक सुन्‍ले आर उखान जमिनेर नाअँ अम़ा आप्‍नार भासारपर ‘आखेल्‍दामा’ राख्‍ले,

आर्थात सुर्किर भुइँ।

२० कियाँकि भजनेर कितापखानत हेनङ लिखाल छे:

‘उहाँर घरट उजार हकि

आर हता बासा कर्बार

काहुँ ना हकि

आर उहाँर पदखान भिन

झना लेलिकि।’

२१ ताहाते हामा हामारे मइधे से एकटा हेनङ लोकक बिछि कि हामार प्रभु इसुड भित्तर बाहार कर्बार दिनड से आल़ा तलिक उहाँए हामार सङे सङे रहते आसिचे।

२२ आर्थात उड लोक युहन्‍नार बप्‍तिस्‍मा से लेगेत इसुडक हामार ठिना से सर्ग उठाए लेजाबार दिन तलिक हामारे सङे रहबार हबालागे।

आर उहाँक हामारे लाखा इसुर पुनरुत्‍थानेर साक्‍छि हबा लाग्‍कि।”

२३ तने अम़ा दुइ झना आर्थात बारसाबास कहबार योसेफेर नाअँडक (जाहाँक युस्‍तसअ कहाल जाए) आर मतियासेर नाअँडक प्रस्‍ताब कर्ले।

२४ आर अम़ा प्रार्थना कर्ले,

“साभार अन्‍तरला जान्‍बार हे प्रभु!

एम़ा दुइ झनार मइधे तुइँ काहाँक बिछिचिस हामाक देखाए दे,

२५ जेसे उहाँए इखान सेबात आर प्रेरितलार कामत सहभागि होक जेइखान काम से बहकिए यहुदाड जेइठाकार रहए अइठिना चलि गेले।”

२६ तने अम़ा उ दुइ झनार बिचत चिट्ठा गिराले आर चिट्ठाखान मतियासेर नाअँत परेल्‍कि।

आर उहाँए उ एगार झना प्रेरितलार सङे गेन्‍तित आस्‍ले

a 

१:1२ एक बिस्राम दिनेर पइरा बाराबर करिप ११०० मिटर बा करिप आधा माइलेर दुरि हए।

पेन्‍तिकोसेर दिनत पबित्र आत्‍मार आगमन

२

उ दिना पेन्‍तिकोसेर दिन रहकि आर चेल़ाला साभाउ एकेठिना जम हए छिले।

२ तने सनसनाए बार्का दुन बायाँर उठाबार लाखा सर्ग से एकटा आवाज आसेल्‍कि आर जेइड घरत अम़ा छिले उड घरक बोज करि दिल्‍कि।

३ आर अगिनेर चिरा चिरा जिभालार लाखा अम़ा देख्‍ले आर एकटा एकटा जिभा साभार पर बठेल्‍कि।

४ तने अम़ा साभाउ पबित्र आत्‍मा से भरपुर हले आर पबित्र आत्‍मार दुवाल छेमता अनुसार अम़ा भिन भिन भासार पर बल्‍बा धर्ले।

५ उखुना संसारेर हरेकखान देस से इस्‍वर भक्‍त यहुदिला यरुसलेमत बसोबास करिस्‍ले।

६ तने उड आबाज सुनिए लोकला जर हले आर अम़ा अकचकाए गेले,

कियाँकि चेल़ालार बलिला सुन्‍बार लोकला आप्‍ना आप्‍नि भासात बल्‍ते सुनिस्‍ले।

७ अम़ा साभाउ अचम्‍भित हए कहबा धर्ले,

“इला काथा बल्‍बार एम़ा साभाउ गालिलेर लोक हए ने?

८ ते हामा एम़ाक केनङ करे हामार आप्‍ना आप्‍नि भासात बल्‍ते सुनेचि?

९ हामा त पार्थिर,

मादिर,

एलामिर आर अइनङ करे मेसोपोटामियार,

यहुदियार,

कापाडोकियार लोकला छि,

पोन्‍टस आर एसियात रहबार लोकला छि।

१० अइनङ करे फ्रिगिया,

पामफिलिया,

मिस्र आर कुरेनिर बगलकार लिबियार कुछुला प्रान्‍तेर लोकला छि आर रोम से आसाल यहुदि आर यहुदि मत मान्‍बारलाउ छि।

११ क्रेटेर आर अरबेर लोकलाउ छि।

ताहुँ हामा केनङ करे एम़ाक हामार आप्‍नार भासात परमेस्‍वरेर माहान कामलार बाखान कर्ते सुनेचि!”

१२ अम़ा साभाउ अचम्‍भित हएगेल आर आउन चकरत पारिए एक दस्रा झनाक हेनङ कहबा धर्ले,

“याहाँर माने कि हए?”

१३ मातुन काहुँ काहुँ अम़ार माजाक उराए हेनङ कहले,

“नायाँ मध खाए एम़ा माति हइचे!”

पत्रुसेर प्रचार

१४ मातुन उ एगार झनार सङे पत्रुसट थार हए गोग दिए अम़ाक कहले,

“ए यहुदियार लोकला आर यरुसलेमत रहबार गटे लोकला,

तम़ा इड काथा बुझ आर मोर काथालात कान द।

१५ तम़ा सँच्‍बार लाखा,

इला लोक नि माते कियाँकि आल़ा बेहानकार बाठे न बजिचे।

१६ बुरु एइड घटनार बिसयत योएल अगमबक्‍ताड हेनङ कहिचे,

१७ ‘अन्‍तिम दिनलात हेनङ हबे कहए परमेस्‍वरट कहचे,

मुइँ गटे लोकलार पर मोर आत्‍माड ढालिदिम

तम़ार छुवाछटला अगमबानि

बल्‍बे आर तम़ार जामानला

दर्सन देख्‍बे आर बुऱाला

सपन सुन्‍बे।

१८ हँ,

मोर सेबक आर सेबिकालारअ पर

उला दिनत मोर आत्‍माड

ढालि दिमु

आर अम़ा अगमबानि बल्‍बे।

१९ उप्रत आकासखानत मुइँ अदभुत काथा

आर हेंटत पृथिमिखानत

चिऩ देखाम,

आर्थात सुर्कि,

अगिन आर धुवाँर बदलि देखाम।

२० परमप्रभुर माहान आर महिमित दिनड आस्‍बार आगुत

सुरुजड आन्‍धार हए जाबे,

आर चानड सुर्कि बरन लाल हए जाबे।

२१ आर जाहाँए जाहाँए परमप्रभुर नाअँड भज्‍बे

उहाँए उद्धार पाबे ’।”

२२ हे इस्राएलेर लोकला!

इड काथा सुन,

नासरतेर इसुर पाए परमेस्‍वरट तम़ार बिचत अदभुत कामला आर चिऩर कामला करिए इसुर सङे इस्‍वरिय अधिकार रहकि कहए तम़ार आगुति प्रमानित करिल्‍कन आप इड काथा तम़ाउ जानेचन।

२३ आप्‍नार निस्‍ठुकित कराल उदेस्‍य आर पुर्बग्‍यान अनुसार परमेस्‍वरट एइड इसुक तम़ार हातत सँपिदिल्‍कन आर तम़ा उहाँक अधर्मि लोकलार पाए क्रुसत टाङिए मार्लन।

२४ मातुन परमेस्‍वरट उहाँक मिर्तुर बान्‍धन से छुटाए जेअँत कर्ले,

कियाँकि उहाँक मिर्तुर अधिनत राख्‍बार सम्‍भब नि रहकि।

२५ दाउदड उहाँर बिसयत हेनङ कहिचे,

‘मुइँ प्रभुडक सदाए मोर

आगुति देख्‍नु,

उहाँए मोर दाहिना बिति रहबार कारन

मुइँ नि टलमलाम।

२६ ताहाते मोर मनड आनन्‍दित

छे आर मोर जिभाड खुसि मानाचे।

आर आप मोर देहाडउ

आसात जिबे,

२७ कियाँकि तुइँ मोर प्रानड पातालत नि छर्बो,

नाते तुइँ आप्‍नार पबित्र भगतटक सर्बा दिबो।

२८ तुइँ मोक जिबनेर दामालला देखाए दिचिस

आर तुइँ मोक आप्‍नार उपस्‍थिति दिए

खुसि से भरपुर बेनाबो ’।”

२९ ए भाइला,

हामार पुर्खा दाउदेर बिसयत मुइँ तम़ाक डिकिए कहच्‍कन कि,

उहाँए मर्बार बाद उहाँक गाऱिए दुवाल गेल्‍कि आर आझि तलिक उहाँर कोबोरट हामार साम्‍नात छेबेकरेचे।

३० कियाँकि दाउदड एकटा अगमबक्‍ता छिले।

आर परमेस्‍वरट उहाँक सत खाए दुवाल प्रतिग्‍याड उहाँए जानिस्‍ले कि उहाँरे सान्‍तानलार मइधे से एक झनाक परमेस्‍वरट सिंहासनत बठातेक।

३१ पाछकार काथाड आगुतेइ देखिए दाउदड ख्रिस्‍टेर पुनरुत्‍थानेर बिसयत कहले,

‘उहाँए नाते पातालते रहले,

नाते उहाँर देहाडए सरेल्‍कि।’

३२ एइड इसुक परमेस्‍वरट मिर्तु से जेअँत करिए उठाले आर हामा साभाउ इड काथार साक्‍छि छि।

३३ परमेस्‍वरेर दाहिना बिति उहाँए उँच्‍च स्‍थान पाले आर परमेस्‍वरट कबुल कराल पबित्र आत्‍माड पाले।

आर अइड पबित्र आत्‍मा हेता ढालिदिचे।

आल़ा तम़ा अइला काथा देखेचन आर सुनेचन।

३४,३५ कियाँकि दाउदडक सर्गत उठाल नि गेले ताहुँ उहाँए आप्‍नेइ कहचे,

‘परमप्रभुड मोर प्रभुडक कहल्‍कि,

मुइँ तोर दुस्‍मनलाक तोर ठेङेर

पाअँदानि नि बेनाबार तलिक

तुइँ मोर दाहिना बिति बठेक।’

३६ ताहाते इस्राएलेर गटेला घराना इड काथा पाक्‍का करे जान,

जेइड इसुक तम़ा क्रुसत टाङलन,

उहाँके परमेस्‍वरट प्रभु आर ख्रिस्‍ट दनह बेनाइचे।”

३७ इड काथा सुनिए अम़ार मनला भाङिए परेल्‍कि तने अम़ा पत्रुसटक आर बाकिला प्रेरितक कहले,

“ए भाइला,

आप हामा कि करि ते?”

३८ तने पत्रुसट अम़ाक कहल्‍कि,

“तम़ार पापलार छेमार ताने तम़ा हरेक झना पास्‍चाताप कर आर इसु ख्रिस्‍टेर नाअँत बप्‍तिस्‍मा ल।

तने तम़ा पबित्र आत्‍मार बरदान पाबन।

३९ कियाँकि प्रतिग्‍याड तम़ार ताने,

तम़ार छुवालार ताने आर दुर दुरत रहबार अम़ा साभार ताने हए,

जाहाँक जाहाँक प्रभु हामार परमेस्‍वरट डाकाबे।”

४० आरह भेलेला काथा कहए अम़ाक चेतानि दिल्‍कि आर उपदेस दिते कहल्‍कि,

“इड भ्रस्‍ट पुस्‍ता से तम़ा आप्‍नाक बचाअ।”

४१ ताहाते जाहाँए जाहाँए उहाँर काथाला धर्ले,

अम़ा बप्‍तिस्‍मा लिले आर अइदिना करिप तिन हाजार झना अम़ार सङे गेन्‍तित मिस्‍लिले।

४२ आर अम़ा प्रेरितलार सिक्‍छा,

संगति,

रुटि भाङिए खाबार कामत आर प्रार्थनात भक्‍ति पुर्बक लागाल रहले।

ख्रिस्‍टियन सामाजेर जिबन

४३ आर साभार मनलात भय उत्‍पन हए गेल्‍कि,

कियाँकि प्रेरितलार पाए भेलेला अदभुत काम आर चिऩर कामला हइसेल्‍कि।

४४ बिस्‍वास कर्बार साभाउ एक हए संगति करे आर अम़ार गटे जिऩिसला साझियारि रहकि।

४५ आर अम़ा आप्‍नार सम्‍पति बा जिऩिस पातला बेचिए जाहाँक जाहाँक जे जेर खागिस हकि अम़ाक साभाक बाटिए दे।

४६ तिसअ दिना अम़ा मुन्‍डिलत एकेसङे जम हए आर घर घर जाए रुटि भाङे आर साभाउ खुसि आर सुद्ध मन से मिलिए जुलिए खाए,

४७ परमेस्‍वरेर जयजयकार करे आर गटे लोकला से सुभेच्‍छा पाए।

आर तिसअ दिन प्रभुड उद्धार पाबार लोकलाक अम़ार गेन्‍तित बाऱाते लेगेल्‍कि।

एक झन नेङरा लोक संअ हले

३

एक दिना प्रार्थनार पहरे,

तिन बजे दिनत पत्रुसट आर युहन्‍नाड मुन्‍डिलत जाते रहए।

२ मुन्‍डिलेर भित्रत ढुक्‍बार लोकलार ठिना से भिका माङोक कहए लोकला एकटा जल्‍माति नेङराक सबदिना बुकिए आने आर मुन्‍डिलेर सुन्‍दर नाएर दुवारखानत थए दे।

३ पत्रुसटक आर युहन्‍नाडक मुन्‍डिलेर भित्रत ढुक्‍बा देखिए उड नेङरा अम़ार ठिना भिका माङले।

४ तने युहन्‍नार सङे सङे पत्रुसट एकटक लागाए देखिए उहाँक कहल्‍कि,

“हामार बिति देखेक!”

५ आर अम़ार ठिना से कुछु पाबार आस्रा करे उहाँए टोए जुरिए अम़ार बिति देख्‍ले।

६ मातुन पत्रुसट कहल्‍कि,

“मोर सङे सना आर रुपा कुछु नि छे मातुन मोर सङे जे छे,

तोक दिमुन।

नासरतेर इसु ख्रिस्‍टेर नाअँत उठेक आर बेरा!”

७ तने उहाँर दाहिना हातखान धरिए पत्रुसट उहाँक उठाले आर अइखुनाए उड लोकेर ठेङलात आर गिऱलात बल आसेल्‍कि,

८ ते उहाँए कुदिए थार हए गेले आर बेर्बा धर्ले।

बेराते,

थिर्पिते आर परमेस्‍वरेर जयजयकार कर्ते अम़ारे सङे मुन्‍डिलत ढुक्‍ले।

९ उहाँक बेराते आर परमेस्‍वरेर जयजयकार कर्ते गटे लोकला उहाँक देखेल्‍कि।

१० आर मुन्‍डिलेर सुन्‍दर नाएर दुवारखानत बठिए भिका माङबार त याहिँ हए कहए चिऩि फेकाल्‍कि।

उहाँर पर घटाल इड घटनाक देखिए अम़ाक गजब लागि गेल्‍कि आर छक परि गेले।

मुन्‍डिलडत पत्रुसेर उपदेस

११ उड लोकक पत्रुस आर युहन्‍नाडर पाछु पाछु जाबा देखिए,

गटे लोकला अचम्‍भित हए सोलोमन नाएर बेरेन्‍डाखानेर बिति अम़ार ठिना दउरिते आस्‍ले।

१२ तने हेनङ हबा देखिए पत्रुसट लोकलाक कहल्‍कि,

“ए इस्राएलेर लोकला!

इड घटना से तम़ाक कियाँ छक्‍क लागिच्‍कन?

कियाँ तम़ा हामाक टकटक लागाए देखिए छन,

बाजाकि हामा आप्‍नारे बल आर बुता से याहाँक बेराबार बेनान?

१३ अब्राहाम,

इसहाक आर याकुबेर परमेस्‍वरट इखान कामेर माध्‍यम से आप्‍नार सेबक इसुडक महिमित कर्ले।

जाहाँक तम़ा धराए दिलन आर पिलातसट उहाँक छरि दिबार बिचार कर्ले मातुन पिलातसेर साम्‍नात तम़ा इसुडक इन्‍कार कर्लन।

१४ पबित्र आर धर्मिजनडक इन्‍कार कर्लन ताहार बदला तम़ा एकटा जान माराक छरिदोक कहए माङ कर्लन,

१५ आर तम़ा जिबनदाताडर हात्‍या कर्लन मातुन परमेस्‍वरट उहाँक मिर्तु से जेअँत कर्ले।

जाहाँर हामा गबाहि छि।

१६ इसुर नाअँत बिस्‍वास कर्बारे कारन इड लोक बल पाले,

जाहाँक तम़ा देखेचन आर चिऩेचन।

इसुर पर राखाल बिस्‍वासखाने इड लोकक सम्‍पुर्न भाबे संअ करिचेक।

१७ ए भाइला,

आप मुइँ जानु कि,

तम़ा नि जानिए हुनङ कर्लन आर तम़ार सासकलाउ अइनङ कर्ले।

१८ मातुन ख्रिस्‍टक दुख भोग्‍बा लाग्‍कि कहए परमेस्‍वरट जेइला काथा अगमबक्‍तालार मुखे आगुते बलिस्‍ले उला काथाक उहाँए अइनङ करे पुरा कर्ले।

१९ ताहाते पास्‍चाताप कर आर परमेस्‍वरेर बिति घुर जेसे तम़ार पापला छेमा हकन आर परमेस्‍वरेर उपस्‍थिति से तम़ा आत्‍मिकि ताजापन पाअन।

२० आर परमेस्‍वरट तम़ार ताने भेले दिन आगु से नियुक्‍त कराल ख्रिस्‍टटक आर्थात इसुडक पाठाए दिकन,

२१ इड आबस्‍यक छे कि प्राचिन काल से परमेस्‍वरेर पबित्र अगमबक्‍तालार मुखे बलाल गटे काथालार पुनस्‍थापना नि हबार तलिक ख्रिस्‍टट सर्गते रोहोक।

२२ मोसाड कहिस्‍ले,

‘परमप्रभु परमेस्‍वरट मोक थार कर्बार लाखा तम़ार दादा भाइलारे बिच से तम़ार ताने एकटा अगमबक्‍ताक उठात्‍कन आर उहाँए तम़ाक जे जे कहत्‍कन उहाँर गटे काथाला तम़ाक सुन्‍बा लाग्‍कन।

२३ आर हेनङ हबे,

जाहाँए जाहाँए उड अगमबक्‍तार काथाला नि सुन्‍बे अम़ाक परमेस्‍वरेर लोकलार बिच से हटाल जाबे आर नस्‍ट कराल जाबे’।

२४ आर सामुएल अगमबक्‍ताड से हिति जेतेला अगमबक्‍ता आस्‍ले अम़ा साभाउ एइला दिनेर बिसयत बलिचे।

२५ तम़ा अइला अगमबक्‍तार आर अइड कारालेर सान्‍तान हन जेइड काराल परमेस्‍वरट तम़ार बापदादो अब्राहामेर सङे हेनङ कहए बाऩिस्‍ले,

‘तहरे सान्‍तानला से पृथिमिर गटे लोकला आसिस पाबे’।

२६ आर तम़ाक दुस्‍टता से घुराए आसिस दिबार ताने परमेस्‍वरट आप्‍नार सेबकटक थार करिए सब से प्रथमे तम़ार ठिना पठाले।”

माहा सभार आगुति पत्रुस आर युहन्‍ना

४

उखुना पत्रुसट आर युहन्‍नाड लोकलार सङे बलाबलि करिस्‍ले,

ता पुजारुकला आर मुन्‍डिलेर पाहारादारलार अधिकारिड आर सदुकिला अम़ार ठिना आसेल्‍कि।

२ अम़ाक खोब गस्‍सा उठिसेल्‍कि,

कियाँकि पत्रुसट आर युहन्‍नाड इसुत मराल लार पुनरुत्‍थान हचे कहए सिकाइस्‍ले आर प्रचार करिस्‍ले।

३ तने अम़ा पत्रुसटक आर युहन्‍नाडक धरिए भर रात कइदत बन करिए राख्‍ले कियाँकि उखुना सान हए गेइसेल्‍कि।

४ ताहुँ बचन सुन्बार लोकलार मइधे भेलेला लोक बिस्‍वास करेल्‍कि आर बिस्‍वास करा लोकलार गेन्‍तिड करिप पाँच हाजार पुगि गेल्‍कि।

५ ताहार काल़ि करे एम़ार सासकला,

धर्मगुरुला आर बिधानेर पंडितलाa यरुसलेमत जम हले।

६ हता माहा पुजारुक हन्‍नासट उपस्‍थित छिले।

अइनङ करे कइयाफाड,

युहन्‍नाड,

अलेक्‍जेन्‍डरट आर माहा पुजारुकेर घरानार आरहला लोक हता उपस्‍थित छिले।

७ तने अम़ा पत्रुसटक आर युहन्‍नाडक बिचत थार कराए पुछारि कर्ले,

“तम़ा काहाँर सक्‍तित बा काहाँर नाअँत इखान काम कर्लन?”

८ तने पत्रुसट पबित्र आत्‍मा से भरपुर हए अम़ाक कहले,

“हे लोकेर सासकला आर धर्मगुरुला,

९ आझि एकटा नेङरा लोकेर पर कराल भाला कामेर बिसयड लिए हामाक डाकाए इड लोक केनङ करे संअ हले कहए साबाल करेचन जदि ते,

१० तम़ा साभाउ आर इस्राएलेर गटेला लोक इड काथा जान कि,

तम़ार पाए क्रुसत टाङाल मातुन परमेस्‍वरेर पाए मिर्तु से जेअँत करिए उठाल नासरतेर अइड इसु ख्रिस्‍टेर नाअँत इड लोक संअ हए तम़ार साम्‍ना थार हए छकन।

११ ‘धर्मसास्‍त्रखान अनुसार इसुडए उड पाथल हए,

जेइड पाथलक तम़ा राज मिस्‍त्रिला इन्‍कार कर्लन,

अइड पाथल आल़ा घरेर

मुल पाथल हइचे।’

१२ उहाँर बाहिक आर काहाँरअ से मुक्‍ति नि छे,

कियाँकि सर्गेर हेंटत लोकेर बिचत आर कोए नाअँ दुवाल नि गेइचे जेसे कि हामा मुक्‍ति पाबा पारि।”

१३ जेइखुना लोकला पत्रुस आर युहन्‍नार साहासट देख्‍ले आर इड जानिए पाले कि एम़ा बेपऱा लेखा आर साधारन किसिमेर लोकला हए,

ते अम़ाक गजब लागि गेल्‍कि आर एम़ा इसुर सङे रहए कहए चिऩि फेकाले।

१४ मातुन संअ हआल लोकटक एम़ारे सङे थार हए रहबा देख्‍तउ अम़ार खिलापत कुछु बल्‍वा नि पार्ले।

१५ ताहाते लोकला पत्रुस आर युहन्‍नाडक माहा सभाड से बाहार जाबार हुकुम दिए आपसत हेनङ कहए साल्‍ल़ा कर्ले,

१६ “इला लोकक आप हामा कि करि?

कियाँकि एम़ार पाए जेइड अचम्‍भित घटना हइचे इड घटना यरुसलेमेर गटे लोकला जानेचे।

आर हामा इड काथाक इन्‍कार कर्बा नि पार्म।

१७ मातुन इड काथा लोकलार बिचत आर बेसि ना छिर्याक कहए,

‘आर तम़ा इसुर नाअँत काहाँरअ सङे कुछु ना बलन’ कहए हामा एम़ाक चेताए दि।”

१८ तने अम़ा पत्रुसटक आर युहन्‍नाडक डाकाए हुकुम दिले,

“आप आझि से इसुर नाअँत कुछु ना बलन आर कोए सिक्‍छा ना दन।”

१९ मातुन पत्रुसट आर युहन्‍नाड अम़ाक उत्रा दिते कहल्‍कि,

“तम़ार काथाला सुनि ने परमेस्‍वरेर काथाला सुनि,

परमेस्‍वरेर नजरत कुनड ठिक?

२० कियाँकि हामा जे देखेचि आर जे सुनेचि,

नि बलिए रहबाए नि पारेचि।”

२१ आर लोकलार डरे पत्रुस आर युहन्‍नाडक साजाइ दिबार कोए जुत नि पाए माहा सभाड अम़ाक आरह बेसि से धम्‍काए छरि दिले कियाँकि जेइड घटना हइसेल्‍कि उड घटना देखिए गटे लोकला परमेस्‍वरेर जयजयकार करिसेल्‍कि।

२२ जेइड लोक आस्‍चार्य कामेर पाए संअ हइस्‍ले उहाँए चालिस बच्छर से अधिक उमेरेर रहए।

बिस्‍वासिलार प्रार्थना

२३ पत्रुस आर युहन्‍नाड हता से छुटिए जाए मुल पुजारुकलार आर धर्मगुरुलार कहाल गटे काथाला आप्‍नार सङलाक सुनाउ दिले।

२४ जेइखुना अम़ा इला काथा सुन्‍ले,

साभाउ एकेसङे मुख फुरिए गोग दे परमेस्‍वरटक हेनङ कहए प्रार्थना कर्ले,

“सर्ग,

पृथिमि,

सुमुन्‍दर आर याहाँत रहबार गटे कुछुलार सिर्जन कर्बार प्रभु,

२५ तुहें ने गो पबित्र आत्‍मा दे आप्‍नार सेबक हामार पुर्खा दाउदेर मुखे बलिस्‍लो,

‘परजातियाला कियाँ गस्सा कर्ले

आर लोकला बेमतलबेर काथाला कियाँ सँच्‍ले?

२६ पृथिमिर राजाला परमप्रभुर

आर उहाँर अभिसिक्‍त जनडर खिलापत थार हले

आर सासकला एक ठिना जर हले ’।

२७ कियाँकि छेच्‍कारे तोर पाए अभिसेक कराल तोर पबित्र सेबक इसुर खिलापत परजातियाला आर इस्राएलेर लोकलार सङे हेरोद आर पन्‍तियस पिलातस दनह झना एइखान नगरत जर हइस्‍ले।

२८ तोर सक्‍ति आर तोर इच्‍छा अनुसार आगुतेइ योजना कराल काथाला पुरा हबारे ताने अम़ा हेनङ काम कर्ले।

२९ हे प्रभु!

आप अम़ार धम्‍किलार पर नजर दे आर तोर सेबकलाक तोर बचन बल्‍बार ताने पुरा साहाँस दे।

३० संअ कर्बार ताने तुइँ आप्‍नार हातखान बाऱा जेसे तोर पबित्र सेबक इसुर नाअँत चिऩ आर अचम्‍भित कामला होक।”

३१ आर जेइखुना अम़ा प्रार्थना करिए ओर कर्ले,

अम़ा जम हए रहाल ठाअँखान काप्‍बा धरेल्‍कि आर अम़ा साभाउ पबित्र आत्‍मा से भरपुर हए गेले आर परमेस्‍वरेर बचन साहाँस से बल्‍बा धर्ले।

बिस्‍वासिलार साझियारि सम्‍पति

३२ बिस्‍वास करा लोकलार जेऱडत साभाउ एक मन आर एक चित्तेर हए रहए।

अम़ार मइधे एकअ झना आप्‍नार सम्‍पतिलाक निजि नि गने मातुन अम़ार जे कुछुला छिल्‍कि साझियारि रहकि।

३३ आर प्रेरितला खोब जोस से प्रभु इसुर पुनरुत्‍थानेर साक्‍छि दे।

अम़ा साभार पर माहान अनुग्रह छिल्‍कि।

३४ अम़ार मइधे काहाँकअ कोए चिजेर गरज नि हकि कियाँकि जाहाँर जाहाँर जगह,

घर दुवार रहकि अम़ा सब कुछुला बेचिए खुचिए टाका पेइसाला आने,

३५ आर आनिए प्रेरितलार चरनत राखि दे।

आर जाहाँक जाहाँक गरज हकि अम़ाक उला बाख्रा करिए दे।

३६ हता साइप्रस टप्पुर लेबि कुलेर योसेफ नाएर एक झन लोक रहए जाहाँक प्रेरितला बर्नबास नाअँ धराइस्‍ले (याहाँर माने हए उत्‍साहार बेटा),

३७ उहाँए आप्‍नार जगहखान बेचिए टाकाला आनिए प्रेरितलार चरनत राखि दिले।

a 

4:5 बिधानेर पंडितला आर सास्त्रिला एके हए।

हननिया आर सफिरा

५

हननिया नाएर एकटा लोक आर याहाँर मगि सफिराडउ आप्‍नार एकखान जगह बेच्‍ले।

२ आर उहाँए आप्‍नार मगिर सङे साल्‍ल़ा करिए कुछुला टाका आप्‍नारे सङे नुकाए राख्‍ले आर बाकिला टाका आनिए प्रेरितलार चरनत राखिदिले।

३ मातुन पत्रुसट अम़ाक पुछारि करेल्‍कि,

“ए हननिया,

सइतानड केनङ करे तोक पबित्र आत्‍माडर सङे बेइमान बल्‍बार आर जगह बेचा कुछुला टाका नुकाए राख्‍बार मति दिल्‍कु?

४ नि बेच्‍बार तलिक उखान जगह तहरे रहकु ने?

आर जगहखान बेच्‍बार बादअ टाकाला तहरे रहकु ने?

हेनङ छाङाल काम कर्बार मति तोर मनडत केनङ करे ढुकेल्‍कु?

तुइँ लोकलाक नि मातुन परमेस्‍वरटके ठगिचिस।”

५ इड काथा सुन्‍तेइ हननियाड भुइँखानत ढिप करे परिए मरि गेले तने इड काथा सुन्‍बार साभार मनलात बारा डर ढुकि गेल्‍कि।

६ आर छँराला उठिए उहाँक नुआँ दे लल्‍पटाए बाहार बिति उठाए लेजाएने गाऱि दिल्‍कि।

७ करिप तिन घान्‍टा बाद उहाँर मगिड भित्रत आसेल्‍कि मातुन हता घटाल घटनाडर बिसयत उहाँक कुछु पात्ता नि रहकि।

८ आर पत्रुसट उहाँक पुछारि करेल्‍कि,

“मोक कोहो त,

तम़ा जगहखान कि एतेइडि टाकात बेचिस्‍लन?”

तने उहाँए कहल्‍कि,

“हँ एतेइडि टाकात।”

९ मातुन पत्रुसट उहाँक कहल्‍कि,

“प्रभुर आत्‍माडक परिक्छा लिबार तम़ार केनङ करे एकटा मति हल्‍कन?

देखेक,

तोर घरेर लोकटक माटि दिबार लोकला केबारखानते आसिए पुगिचोक आर एम़ा तहँक बाहार बिति उठाए लेजातोक।”

१० तने अइसाथ उहाँए पत्रुसेर चरनत ढिप करे परि गेले आर मरि गेले।

आर जेइखुना उला छँरा भित्रत आस्‍ले ते उहाँक मराल पाले आर उठाए बाहार बिति लेजाए उहाँकअ घरेर लोकटर बग्‍लते गाऱि दिल्‍कि।

११ तने गटेड मन्‍डलित आर इड घटना सुन्‍बार साभाक डर ढुकि गेल्‍कि।

प्रेरितलार पाए चिऩ आर अचम्‍भित कामला हले

१२ आप प्रेरितलार हाते लोकलार बिचत नान्हा किसिमेर चिऩ आर अचम्‍भित कामला हबा धरेल्‍कि।

उखुना अम़ा साभाउ सोलोमोनेर बेरेन्‍डाखानत एकेसङे जर हए।

१३ आरला लोक अम़ार सङे मिस्‍लिबार हुब नि पाए,

ताहुँ लोकला अम़ाक खोब मान करे।

१४ प्रभुडक बिस्‍वास कर्बार बेर्छानि आर मर्दना दनहलारे गेन्‍तिड बार्त़े गेल्‍कि।

१५ हेता तलिक कि लोकला बेमारिलाक बाहार बिति दामाललात निक्‍लाए सेजा आर खाट सहित आनिए राखे जेसे पत्रुसट अइ पाके आस्‍बारखुना उहाँर छियाँखान हलउ काहाँरअ काहाँरअ पर पर्कि।

१६ यरुसलेमेर चारह बितिकार नगरला से भेलेला लोक बेमारिलाक आर आसुद्ध आत्‍मा धराल लोकलाक आने आर गटे लोकला संअ हए जाए।

प्रेरितलार पर साताबट

१७ तने माहा पुजारुकट आर उहाँर सङे रहबार सदुकि पन्‍थेर साभाउ इर्स्यार भाबना से प्रेरितलार खिलापत थार हले।

१८ अम़ा प्रेरितलाक धरिए सार्बजनिक कइदत धरिदिले।

१९ मातुन रात करे प्रभुर एकटा साम्‍दिया आसिए कइदखानार केवारखान खुलाए दिए अम़ाक बाहार निक्‍लाए कहल्‍कि,

२० “जाअ आर मुन्‍डिलडत थार हए नायाँ जिबनेर सन्‍देसला लोकलाक सुनाअ।”

२१ इड काथा सुनिए अम़ा बेहानेइ मुन्‍डिलत ढुकिए सिकाबा धर्ले।

हिदर माहा पुजारुकट आर उहाँर सङे रहबारला आसिए माहा सभाडक आर्थात इस्राएलिलार गटे सभासदलाक बलाहाट दिले आर प्रेरितलाक कइद से निक्‍लाए आन्‍बा लोक पाठाले।

२२ आर जेइखुना हाकिमला कइदत आसिए देख्‍ले ते अम़ाक हता नि पाले तने घुरिए जाए हेनङ कहले,

२३ “हामा कइदघराडत आच्‍छा से ताला माराल आर पाहारादारलाक बाहार बिति थार हए रहते देख्‍न मातुन केबारखान खुलाए भित्रत देख्‍न ते,

हामा काहाँकअ नि पान।”

२४ आप मुन्‍डिलेर पाहारादारलार अधिकारिड आर मुल पुजारुकला इड काथा सुनिए नतिजा कि हबे कहए आउनचकरत परि गेले।

२५ तने कोए एक झन आसिए अम़ाक कहल्‍कि,

“देख,

जेइला लोकक तम़ा कइदत राखिस्‍लन अम़ा मुन्‍डिलत थार हए लोकलाक सिकाच्‍कन।”

२६ तने मुन्‍डिलेर पाहारादारलार अधिकारिड आप्‍नार लोकलार सङे जाए जबर्जस्‍ति नि करिए अम़ाक आन्‍ले कियाँकि लोकला पाहारादारलार अधिकारिडक पाथल दे झाटा ठुक्‍बार डर रहकि।

२७ तने अम़ाक आनिए माहा सभार आगुति थार कराले आर माहा पुजारुकट अम़ाक हेनङ कहए पुछारि करेल्‍कि,

२८ “हामा तम़ाक इड नाएर बिसयत काहाँकअ कुछु ना सिकान कहए काडा हुकुम दिसिन्‍कन ताहुँ तम़ा आप्‍नार सिक्‍छाला सिकाए सिकाए यरुसलेमेर गटे लोकलार कानला बोझ करि दिचन आर उड लोकेर सुर्किर दुसिया हामार पर लागाबा छाबेचन।”

२९ मातुन पत्रुसट आर प्रेरितला कहल्‍कि,

“लोकलार से अधिक हामाक परमेस्‍वरेर आग्‍याला मान्‍बार आबस्‍यक छे।

३० हामार बाप दादोलार परमेस्‍वरट इसुडक मिर्तु से जेअँत करिए उठाले जाहाँक तम़ा खुट्टात टाङिए मार्लन।

३१ परमेस्‍वरट एइड इसुक अधिपति आर मुक्‍तिदातार रुपत आप्‍नार दाहिना बिति उँच्‍च पदत राख्‍ले जेसे परमेस्‍वरट इस्राएलिलाक पास्‍चाताप कर्बार मउका आर पापेर छेमा दोक।

३२ हामा एइला काथार साक्‍छि छि आर पबित्र आत्‍माडउ इला काथार साक्‍छि छे,

जेइड पबित्र आत्‍माक परमेस्‍वरट उहाँर आग्‍या पालन करा लोकलाक दिचे।”

३३ मातुन इला काथा सुनिए अम़ाक गस्सा उठिगेल्कि आर प्रेरितलाक मार्बा छाब्‍ले।

३४ ताहुँ गटे लोकलार से आदर पाआल,

बिधानेर पंडित गमलिएल नाएर माहा सभार फरिसिड माहा सभाडत थार हए प्रेरितलाक एक छिनकार ताने बाहार बिति लेजाबार हुकुम दिले।

३५ ताहार बाद गमलिएलड माहा सभार लोकलाक हेनङ कहले,

“सुन ए इस्राएलिला,

इला लोकक तम़ा जे कर्बा छाबेचन याहाँत हुँस कर,

३६ कियाँकि याहाँर से आगुत थुदासटउ आप्‍नाक कुछु हउ कहए दाबि करिस्‍ले आर भेलेला लोक,

करिप चार स झन उहाँर पाछु धर्बअ करिस्‍ले।

मातुन उहाँए मारा पर्ले आर उहाँर लाट धर्बारला साभाउ भाताभाति हए गेले अम़ार से आर कुछु नि हले।

३७ ताहार बाद जन गननारखुना गालिलेर यहुदाड निक्‍लिले आर बिद्रोह कर्बा ताने कुछुला लोकक आप्‍नार पक्‍छत कर्ले।

मातुन आप्‍नउ नस्‍ट हले आर उहाँर पाछु धर्बारलाउ छिर्याछिट हए गेल्कि।

३८ ताहाते आल़ाकार इड घटनार बिसयत मुइँ तम़ाक कहच्‍कन,

कि इला लोक से दुरे रह आर एम़ाक छरि द कियाँकि इड योजना आर्थात इखान काम लोकलार हए जदि ते आप्‍ने से हाराए जाबे।

३९ मातुन इखान काम परमेस्‍वरेर हकि जदि ते तम़ा अम़ाक सम़लिबा नि पार्बन निते तम़ा आप्‍नाक परमेस्‍वरेर खिलापत गिराबन।

४० तने अम़ा उहाँर काथाला मानि गेल्‍कि आर प्रेरितलाक भित्रत डाकाए कर्राबाजि कर्ले,

आर आप इसुर नाअँत आर कुछु ना बलन कहए धम्‍काए छरि दिले।

४१ तने प्रेरितला आप्‍नाक हामा इसुर नाअँत बेमान हबार लाइकेर हन कहते,

खुसि मानाते माहा सभाडर आगुए पाके निक्‍लिए चलि गेले।

४२ हर दिना प्रेरितला मुन्‍डिलडत आर घरे घरे जाए इसुडए ख्रिस्‍ट हए कहबार काथाड सिकाबा आर सुसामाद प्रचार कर्बा नि छर्ले।

सात झना सेबकेर नियुक्‍ति

६

उला दिनत जेइखुना चेल़ालार गेन्‍तिड बार्त़े गेल्‍कि,

ते मातृभासि यहुदिलार खिलापत ग्रिकभासि यहुदिला गनगनिबा धरेल्‍कि कियाँकि दिनउ बाँटबार रासनेर बितरनत अम़ार रान्‍डियानिलार पर भेदभाब हकि।

२ तने प्रेरितला बारए झना गटे चेल़ालाक डाकाए कहले,

“परमेस्‍वरेर बचन प्रचार कर्बा छरिए खाबार पिबार कामत सेबा कर्बार हामाक मुनासिब नि छे।

३ ताहाते ए भाइला,

तम़ार मइधे से आदर पाआल,

पबित्र आत्‍मा आर बुद्धि से भराल सात झना लोकक बिछ जाहाँक हामा इखान कामत नियुक्‍त करि

४ जेसे हामा प्रार्थना आर बचनेर सेबात पुरा समय दिबा पारि।”

५ तने प्रेरितलार काथाड गटे लोकलाक पसिन परेल्‍कि आर अम़ा पबित्र आत्‍मा आर बिस्‍वास से भरपुर हुवाल स्‍तिफनस,

फिलिप,

प्रखरस,

निकनोर,

तिमोन,

परमिनास आर यहुदि पन्‍थत आसाल एन्‍टिओखियार निकोलाउसटक बिछ्ले।

६ अम़ा इला लोकक प्रेरितलार आगुति थार कराले आर प्रेरितला अम़ार पर हात राखिए प्रार्थना करि दिल्‍कि।

७ आर परमेस्‍वरेर बचनला छिर्याते गेल्‍कि आर चेल़ालार गेन्‍तिड यरुसलेमत आरह बार्त़े गेल्‍कि आर पुजारुकलार मइधे भेलेला झना उड बिस्‍वासक सुइकार कर्ले।

स्‍तिफनसट धरापर्ले

८ तने स्‍तिफनसट अनुग्रह आर सक्‍ति से भरपुर हए लोकलार बिचत बड बड अदभुत कामला आर चिऩला कर्बा धर्ले।

९ मातुन आजाद दलेर सभाघरट से (उड सभाघरेर नाअँ अइड रहकि) केबा झना सदस्‍य स्‍तिफनसटर सङे बाद बिबाद कर्बा धर्ले।

अम़ा कुरेनि,

अलेकजेन्‍ड्रिया,

किलिकिया आर एसियार यहुदिला रहए।

१० मातुन स्‍तिफनसट जेइड बुद्धि आर जेइड आत्‍मार पाए बले उला काथार उत्रा अम़ा दिबा नि पारे।

११ ताहाते अम़ा लोकलाक गुपचुपत हेनङ कहबा उस्‍काले,

“हामा याहाँक मोसा आर परमेस्‍वरेर खिलापत निन्‍दा कर्ते सुन्‍न।”

१२ आप अम़ा लोकलाक,

धर्मगुरुलाक आर सास्‍त्रिलाक एकमुखि बेनाए स्‍तिफनसटक धरिए माहा सभार आगुति आन्‍ले।

१३ आर अम़ा हेनङ कहबार झुट्टा गबाहालाक थार कराले,

“इड लोक इड पबित्र मुन्‍डिलेर आर मोसार बिधानेर खिलापत हर दिना बलेचे,

१४ कियाँकि हामा याहाँक हेनङ कहते सुन्‍न,

‘नासरतेर इसुड इड मुन्‍डिलक नस्‍ट कर्बे आर मोसार पाए हामाक दुवाल बिधानलाक बदलाए दिबे बेले।’ ”

१५ तने माहा सभाडत बठाल साभाउ स्‍तिफनसटक एकटक लागाए देख्‍ले ते उहाँर सकलड अम़ाक सर्गदुतेर सकलडर लाखा देखा गेल्‍कि।

स्‍तिफनसेर भासन

७

तने माहा पुजारुकट स्‍तिफनसटक पुछारि करेल्‍कि,

“इला काथा कि छेच्‍कारे हकु?”

२ तने उहाँए उत्रा दिल्‍कि,

“हे दादा आर बाउला मोर काथाड सुन,

महिमार परमेस्‍वरट हामार बापदादो अब्राहामडक हारान कहबार ठाअँखानत बासा कर्बार से आगुत मेसोपोटामियात रहबारेखुना प्रकट हइसेल्‍कि।

३ आर उहाँक कहिसेल्‍कि,

‘तुइँ आप्‍नार देस आर भाइ बिरादरलाक छरिए निक्‍लेक आर उखान देसत जा जेइखान देस मुइँ तोक देखाम्‍कुन।’

४ तने उहाँए कल्‍दिलार देसखान छरिए हारानत बसोबास कर्ले।

आर हता उहाँर बापट मारा पर्बारबाद परमेस्‍वरट उहाँक एइखान मुलुकत आनेल्‍कि जेइठा आल़ा तम़ा बसोबास करिचन।

५ परमेस्‍वरट उहाँक उखान ठाअँत जायजेथा दिबार काथा हुति जाओक भरि दिबार ठाअँ तलिक नि पाले।

मातुन उहाँर कोए सान्‍तान नि रहलउ उहाँक आर उहाँर भाबि सान्‍तालाक इखान मुलुक दिबार कबुल कर्ले।

६ आर परमेस्‍वरट उहाँक हेनङ कहले,

‘तोर सान्‍तानला भिन झनार देसत जाए परदेसि हए रहतोक आर अम़ा चार स बच्छर तलिक गुलाम हए आत्‍याचार सहतोक।’

७ ‘मातुन तम़ा जेइला जातेर गुलामि कर्बन उला जातेर निसाफ मुइँ करिम तने तम़ा उखान मुलुक से घुरिए आसिए एइखान ठाअँत मोर आराधना कर्बन।’

८ परमेस्‍वरट अब्राहामेर सङे खतनारअ काराल बाऩ्‍ले आर इसहाकेर पिता अब्राहामड उहाँर जलमेर आठमा दिनत इसहाकटर खतना कर्ले।

सेने इसहाकट याकुबेर पिता हले आर याकुबड बारडाए कुलपतिर पिता हले।

९ आर कुलपतिला डाहा करिए योसेफटक मिस्र देसत बेचिए दिले।

मातुन परमेस्‍वरट योसेफेर सङे रहकि।

१० आर परमेस्‍वरट उहाँक गटे दुखला से छुटाल्‍कि।

मिस्र देसेर राजा फारोर आगुति उहाँक अनुग्रह आर बुद्धि दिल्‍कि ताहाते फारोड उहाँक मिस्र देसेर आर आप्‍नार गटेड घरानार अधिकारि बेनाल्‍कि।

११ ताहार बाद गटेखान मिस्र देस भरे आर कनान मुलुकत आकाल परिए बाडा संकट हए गेल्‍कि आर हामार बापदादोलार खाबार अन नि छिल्‍कि।

१२ मातुन जेइखुना याकुबड मिस्र देसत अन पाबार काथा सुन्‍ले ते प्रथमे उहाँए आप्‍नार बेटालाक मतलब हामार बापदादोलाक हता पाठाले।

१३ दस्रा फेककार भेटत योसेफट आप्‍नार दादा भाइलाक आप्‍नार परिचय दिले आर फारोडक आप्‍नार परिबाललार सङे चिऩापर्चि कराले।

१४ तने योसेफट आप्‍नार बाप याकुबडक आर आप्‍नार गटे परिबाललाक आप्‍नार ठिना आनुवाले।

अम़ा साभाउ पछतर झना रहकि।

१५ आरतने याकुबड मिस्र देसत गेले आर उहाँए आप्‍नउ आर हामार बापदादोलाउ अइठिना मारा पर्ले।

१६ आर अम़ार लासलाक लेजाए सेकेमत अइड कोबोरत राखा गेल्‍कि जेइड कोबोरक अब्राहामड सेकेमत हामोरेर बेटालार ठिना से रुपार दाम तिरिए किनिए लिस्‍ले।

१७ मातुन जेइखुना परमेस्‍वरट अब्राहामेर सङे बाऩाल कबुलड पुरा कर्बार दिनड भिर्ते आसेल्‍कि ते,

मिस्र देसत हामार लोकलार गेन्‍तिड बार्त़े गेले।

१८ तने मिस्र देसत योसेफटक नि चिन्भार भिन राजा थार हले,

१९ उड राजा हामार जातियालार पर कपटपुर्न ब्‍यबहार करेल्‍कि।

आर हामार बापदादोलाक जबरजस्‍ति आप्‍नार पेदगा छुवालाक बाहार बिति फेकुवाकि जेसे छुवाला मरि जाओक।

२० एइनङ दिनत मोसार जलम हल्‍कि।

उहाँए परमेस्‍वरेर नजरत देख्‍बार रहए।

आर तिन महिना तलिक उहाँर पालन पुसन आप्‍नारे घरत हल्‍कि।

२१ जेइखुना उहाँक बाहार फेकाए दुवाल गेल्‍कि ते,

फारोर बेटिड उहाँक उठाए लिल्‍कि आर आप्‍नारे बेटार लाखा करे पुसिए उठाल्‍कि।

२२ ताहाते मोसाडक मिस्रिलार गटे किसिमेर सिक्‍छा दिक्‍छा दुवाल गेल्‍कि आर उहाँए बलिबचनत आर कामत सिपाल हतेगेले।

२३ जेइखुना उहाँए चालिस बच्छरेर हले तने उहाँए आप्‍नार इस्राएलि दादा भाइलाक भेट कर्बार निर्नय कर्ले।

२४ आर आप्‍नार दादा भाइलार मइधे एक झनार पर अत्‍याचार कर्बा देखिए मोसाड उऩडर पर रक्‍छा करेल्‍कि आर उड मिस्रिक मारिए आप्‍नार भाइडर पर कराल एनियार बदला लिल्‍कि।

२५ मोसाड सँचिस्‍ले कि परमेस्‍वरट उहाँर हाते अम़ार उद्धार कर्तेक कहबार काथाड उहाँर दादा भाइला बुझ्तेक मातुन उड काथा अम़ा नि बुझेल्‍कि।

२६ ताहार काल़ि करे दुइ झना इस्राएलिक आपसत झाग्रा कर्ते देखिए मोसाड जाए अम़ाक आपस मिलाते कहल्‍कि,

‘ए भाइला,

तम़ा त आप्‍नारे दादा भाइ हन्,

आप्‍नालारे बिचत कियाँ हेनङ झाग्रा करेचन?’

२७ मातुन जेइड लोक आप्‍नार सङडर पर अत्‍याचार करिस्‍ले उहाँए मोसाडक एकति धाक्‍लाए हेनङ कहल्‍कि,

\qt ‘तोक हामार बिचत सासक आर न्‍यायधिस काहाँए थार करेल्‍कु?’

२८ ओ काल़ि करे उड मिस्रिर जान लिबार लाखा महँर जान लिबा छाबेचिस ने कि?”

२९ इड काथा सुनिए मोसाड पालाए जाए मिध्‍यान देसत परदेसि हए रहबा धर्ले आर अइठा उहाँर दुइडा बेटा जलम लिल्‍कि।

३० चालिस बच्छर भेराए जाबार बाद सिनाइ पाहारेर निधुवा पाथारखानत अगिनमय थोपेर अगिनखानत उहाँर ताने एकटा सर्गदुत प्रकट हल्‍कि।

३१ इड दृस्‍य देखिए मोसाड छक परि गेल तने आरह आच्‍छा करे देख्‍बार ताने जेइखुना उहाँए बग्‍लत गेले ते,

प्रभुर इड आबाज आसेल्‍कि,

३२ ‘मुइँ तोर बापदादोलार परमेस्‍वर।

अब्राहाम,

इसहाक आर याकुबेर परमेस्‍वर हउ ’।

तने मोसाड डरे काप्‍बा धर्ले आर हुदर देख्‍बार हुब नि पाले।

३३ तने प्रभुड मोसाडक कहल्‍कि,

‘तोर ठेङला से चेटकाला खुला कियाँकि तुइँ जेइखान ठाअँत थार हए छिस उखान ठाअँ पबित्र छे।

३४ मिस्र देसत रहबार मोर लोकलार आत्‍याचार मुइँ देखिचु आर अम़ार कान्‍दनला मुइँ सुनिचु आर अम़ाक उद्धार कर्बार ताने मुइँ आप्‍ने आसिचु।

ले तियारि हो,

मुइँ तोक मिस्र देसत पाठाम्‍कुन।’

३५ उहाँए अइड मोसा हए जाहाँक अम़ा ‘काहाँए तोक हामार सासक आर न्‍यायधिस बेनाल्‍कु’ कहए इन्‍कार करिस्‍ले,

उहाँके परमेस्‍वरट उड अग्‍निमय थोपत प्रकट हुवाल सर्गदुतटर पाए सासक आर निसाफ करा दनह बेनाए पाठाइसेल्‍कि।

३६ उहाँइ मिस्र देसत,

लाल सुमुन्‍दरत आर चालिस बच्छरतक निधुवा पाथारखानत छकलागा कामला आर चिऩला करिए अम़ाक मिस्र से निक्‍लाए आनिस्‍ले।

३७ उहाँए अइड मोसा हए,

जाहाँए इस्राएलिलाक कहिस्‍ले,

‘मोक थार कर्बार लाखा परमेस्‍वरट तम़ारे दादा भाइलार बिच से तम़ार ताने एकटा अगमबक्‍ता थार कर्तकन।’

३८ उहाँए अइड मोसा हए जाहाँए निधुवा पाथारखानत इस्राएलिलार सामाजडत छिले।

अइखुना उहाँए हामार बापदादोलार सङे आर सिनाइ पाहारखानत उहाँर सङे बल्‍बार सर्गदुतटरअ सङे छिले।

आर उइड सर्गदुतेर पाए हामाक दिबार ताने उहाँए परमेस्‍वरेर जेअँत बचनला पाइस्‍ले।

३९ मातुन हामार पुर्खाला उहाँर आग्‍याला मान्‍बार इन्‍कार कर्ले।

आर अम़ा उहाँक एक बिति धाक्‍लाए दिए अम़ा फेर घुरिए मिस्र देस जाबा छाब्‍ले।

४० अम़ा हारुनडक हेनङ कहले,

‘हामार आगु आगु जाबार हामार ताने देपता बेनाए दे कियाँकि हामाक मिस्र देस से निक्‍लाए आन्‍बार मोसाडर कि हल्‍कि कि नि हामा नि जानेचि।’

४१ तने अइबेला अम़ा एकटा बाछार मुर्ति बेनाले आर उड मुर्तित भोग चऱाले आर आप्‍नार हातेर कामलात उत्‍सब मानाले।

४२ मातुन परमेस्‍वरट अम़ाक त्‍यागि दिल्‍कि आर अम़ाक आकासेर तारोलार पुजमान कर्बा छरि दिल्‍कि।

जेनङ अगमबक्‍तालार कितापखानत लिखाल छे,

‘ए इस्राएलेर लोकला,

तम़ा जे चालिस बच्छर भरे निधुवा पाथारखानत

पसुर भोग आर भेटि चऱाइस्‍लन

उला कि मोर ताने चऱाइस्‍लन?

४३ अबस्‍य नि,

बुरु तम़ा त मोलोख

देपतार तम्‍बु

आर रेफन देपतार तारोडक

आर पुजा कर्बार ताने बेनाल मुर्तिलाक उभाए आनिस्‍लन।

आप मुइँ तम़ाक बेबिलोन से हुदर बन्‍दि बेनाए

पाठाम्‍कन।’

४४ निधुवा पाथारखानत हामार बापदादोलार सङे साक्‍छिर तम्‍बुड रहकि।

जेइड तम्‍बुक मोसाड परमेस्‍वरट देखाए दिबार अनुसार बेनाइस्‍ले।

४५ पाछुत,

यहोसुर अगुवानित जेइला परजातियाक परमेस्‍वरट हामार बापदादोलार आगुति से पिटाए दिस्‍ले,

अम़ार देसखान कब्‍जा कर्ते जाबारखुना हामार बापदादोला उड तम्‍बुक आप्‍नार सङे सङे आनिस्‍ले आर दाउद राजार समय तलिक अम़ा उड तम्‍बुक प्रयोग कर्तेइ छिले।

४६ अइड दाउद राजा परमेस्‍वरेर नजरत कृपादृस्‍टि पाले आर याकुबेर परमेस्‍वरेर ताने बासस्‍थान बेनाबार अनुमति माङले।

४७ मातुन परमेस्‍वरेर ताने घर बेनाले सोलोमनड।

४८ हबार ते,

लोकेर हाते बेनाल घरलात सर्बोच्‍च परमेस्‍वरट बासा नि करेचे।

जेनङति अगमबक्‍ताड कहिचे,

४९ प्रभुड कहचे,

‘सर्गखान मोर सिंहासन हए

आर पृथिमिखान मोर ठेङराखा,

मोर ताने तम़ा कुन किसिमेर घर बेनाबन

बा मोर जिर्बार ठाअँ कुऩा?

५० इला गटे कुछु मुहें कि बेनाइचु नि? ’

५१ ए एकजिदिया लोकला,

तम़ार मनला परजातियालार लाखा कठोर आर तम़ार कानला परमेस्‍वरेर काथाला सुन्‍बार पाके बहिरा हए गेइच्‍कन।

तम़ा आप्‍नार बापदादोलार लाखा पबित्र आत्‍मार बिरोध सदाए करेचन।

५२ तम़ार बापदादोला कुनड अगमबक्‍ताक नि साताल्‍कन?

अम़ा अहला लोकक मारि फेकाले जाहाँए धर्मिजनडर आस्‍बार काथार घोसना आगुते करिस्‍ले।

आर आल़ा तम़ाउ अइड धर्मिजनेर दागाबाजि करा आर हात्‍यारा हइचन।

५३ सर्गदुतलार पाए सँपाल परमेस्‍वरेर बिधानला तम़ाए पाइस्‍लन मातुन उलार पालना नि कर्लन।”

स्‍तिफनसेर मिर्तु

५४ जेइखुना यहुदि आगुवाला इला काथा सुन्‍ले ते,

अम़ा गस्सार चुटे लाल हए गेले आर गस्सार ताए दाँतला कपकपिबा धर्ले।

५५ मातुन स्‍तिफिनसट पबित्र आत्‍मा से भरपुर हए एकटक लागाए सर्गेर बिति देख्‍बा धर्ले आर परमेस्‍वरेर महिमा आर इसुडक परमेस्‍वरेर दाहिना बिति थार हए रहबा देख्‍ले।

५६ तने उहाँए बलिए उठले,

“देख!

मुइँ सर्गखान खुल्‍बा आर मान्‍सिर पुत्रडक परमेस्‍वरेर दाहिना बिति थार हए रहबा देखेचु।”

५७ मातुन अम़ा गोग दिए चेचाए उठले आर आप्‍ना आप्‍नि कानलात जिप्‍ठा दिले आर साभाउ एकेसङे उहाँर पर झप्‍टिले।

५८ तने अम़ा उहाँक नगरखान से बाहार बिति निक्‍लाए उहाँर पर पाथल बर्सिबा धर्ले।

आर स्‍तिफनसेर खिलापत उठाल साक्‍छिला आप्‍ना आप्‍नि नुआँला साउल नाएर एकटा जामान लोकेर ठेङलार ठिना थले।

५९ जेइखुना अम़ा स्‍तिफनसेर पर पाथल बर्साते छिले ते,

स्‍तिफनसट हेनङ कहए प्रार्थना कर्ले,

“हे प्रभु इसु,

मोर आत्‍माडक लेले।”

६० तने उहाँए हाँटुवा पारिए जोर से गोग दिए कहले,

‘ओगो प्रभु,

इखान पापेर दुसिया एम़ार पर ना पर्कि।’

एत्‍किना कहए उहाँए आप्‍नार प्रानड त्‍यागि दिले।

८

स्‍तिफनसेर हात्‍यात साउलडउ मन्‍जुरि दिस्‍ले।

मन्‍डलिडर पर साताबट सुरु

अइदिना यरुसलेमत रहाल मन्‍डलिडर पर भयंकर साताबट सुरु हले आर प्रेरितलार छुट्टा आरला बिस्‍वासि गटेखान यहुदिया आर सामरियार भरे छिर्याछिट हए गेले।

२ तने प्रभुर भक्‍तजनला स्‍तिफनसटक लेजाए गाऱिदिले आर उहाँर ताने अम़ा बारा इनाए बिनाए सोग कर्ले।

३ मातुन साउलड मन्‍डलिडक संहार कर्बा धर्ले।

घरे घरे ढुकिए मर्दना बेर्छानि साभाक घिस्‍टाए अनिए कइदखानात ढुकाबा धर्ले।

फिलिपेर पाए सामरियात सुसामाद प्रचार

४ तने छिर्याछिट हुवाल लोकला चारह बिति जाए बचन प्रचार कर्बा धर्ले।

५ तने फिलिपट सामरियार एकखान नगरत जाए हताकार लोकलाक ख्रिस्‍टेर प्रचार कर्ले।

६ फिलिपेर प्रचारट सुनिए आर उहाँर चिऩला देखिए भिरेर लोकला एक मन एक चित लागाए उहाँर काथालात ध्‍यान दिले।

७ भेलेला लोक से आसुद्ध आत्‍माला जोर जोर से चेचाते निक्‍लिले आर भेलेला रतपरा बेमारि आर नेङरा संअ हले।

८ अइताने उखान नगरेर लोकला खोब आनन्‍दित हले।

टाटकिया सिमोनड

९ हता सिमोन नाएर एक झन लोक रहए।

उहाँए भेले दिना से उखान नगरत टाटक देखाए सामरियार लोकलाक अचम्‍भित बेनाए आर आप्‍नाक बड लोक माने।

१० छट बड सब कोए उहाँर काथाला ध्‍यान दिए सुने आर कहए,

“इड लोक परमेस्‍वरेर उखान सक्‍ति हए जेइखान सक्‍तिक माहा सक्‍ति कहाल जाचे।”

११ आर लोकला उहाँर काथाला ध्‍यान दिए सुने कियाँकि उहाँए भेलेदिना से आप्‍नार टाटक देखाए लोकलाक अचम्‍भित बेनाए राखिस्‍ले।

१२ मातुन अम़ा परमेस्‍वरेर राजेर आर इसु ख्रिस्‍टेर नाएर सुसामाद सुनाबार फिलिपेर काथालात बिस्‍वास करिए बेर्छानि मर्दना साभाउ बप्‍तिस्‍मा लिले।

१३ सिमोनड आप्‍नउ बिस्‍वास कर्ले आर बप्‍तिस्‍मा लिले।

तने फिलिपेर पाछु पाछु बेर्बा धर्ले।

चिऩला आर बड बड अचम्‍भित कामला हबा देखिए उहाँक आजाजिल लागि गेल्‍कि।

१४ सामरियार लोकला परमेस्‍वरेर बचनला सुइकार कर्ले कहबार सुनिए यरुसलेमत रहबार प्रेरितला पत्रुसटक आर युहन्‍नाडक अम़ार ठिना पाठाले।

१५ आर पत्रुर आर युहन्‍नाडउ हता जाए अम़ार ताने प्रार्थना करिए दिले जेसे अम़ा पबित्र आत्‍मा पाओक,

१६ कियाँकि उखुना तलिक अम़ार मइधे काहाँर पर पबित्र आत्‍माड नि नाम़िसेल्‍कि,

अम़ा बाठे प्रभु इसुर नाअँत बप्‍तिस्‍मा पाइस्‍ले।

१७ तने पत्रुसट आर युहन्‍नाड अम़ार पर हात राखेल्‍कि आर अम़ा पबित्र आत्‍मा पाले।

१८ जेइखुना सिमोन टाटकियाड देख्‍ले कि प्रेरितला हात राख्‍ले,

लोकला पबित्र आत्‍मा पाचे,

ते उहाँए पत्रुसटक आर युहन्‍नाडक टाका दिते कहले,

१९ “इखान सक्‍ति महँक द आर मुइँ काहाँरअ पर हात राखु ते,

उहाँए पबित्र आत्‍मा पाए जाओक।”

२० मातुन पत्रुसट उहाँक कहल्‍कि,

“तोर टाकाला तहरे सङे नस्‍ट हकु कियाँकि परमेस्‍वरेर बरदानखानक तुइँ टाका पेइसा दे किन्‍बा पारिम कहए बिचार कर्लो!

२१ इड सेबाकर्मत नाते तोर कुनह हिस्‍सा छोक,

नाते तोर कुनह हक छोक,

कियाँकि परमेस्‍वरेर नजरत तोर अन्‍तरखान ठिक नि छोक।

२२ ताहाते तोर इखान दुस्‍टतार ताने पास्‍चाताप करेक आर प्रभुडक प्रार्थना करेक।

हए ते उहाँए तोर मनेर बिचारटक छेमा करि दिकु।

२३ कियाँकि मुइँ देखेच्‍कुन कि तुइँ तित्त से भराल आर अधर्मेर बान्‍धनत छिस।”

२४ तने सिमोन टाटकियाड उत्रा दिले,

“तम़ाए मोर ताने प्रभुडक प्रार्थना करिए द जेसे तम़ा जे जे कहलन उलार मइधे एकडा मोर पर ना बितोक।”

२५ तने पत्रुसट आर युहन्‍नाड गबाहि दिले आर प्रभुर बचनला बलाल हए जाबार बाद सामरिलार भेलेला गाअँत सुसामाद प्रचार कर्ते कर्ते गेले आर फेर घुरिए यरुसलेम आस्‍ले।

फिलिप आर इथियोपियार हाकिम

२६ ताहार बाद प्रभुर एकटा सर्गदुत फिलिपटक कहल्‍कि,

“उठेक आर देखिनति,

यरुसलेम से गाजार माखे जाबार दामालडत जा,

इड दामाल निधुवा पाथारेर दामाल हए।”

२७ तने उहाँए उठले आर गेले।

आर देख,

इथियोपियार एक झन खजाक लागाल पाले।

उहाँए इथियोपिया देसेर कान्‍दाकि माहा रानिर उँच्‍च पदेर अधिकारि आर उहाँर गटे सम्‍पतिलार हिसाप किताप राखा मुन्‍सि रहए।

उहाँए उपासना कर्बार ताने यरुसलेम आसिस्‍ले।

२८ आर उहाँए यरुसलेम से घुर्बारखुना आप्‍नार रथखानत बठिए यसइया अगबक्‍तार कितापखान पर्त़े पर्त़े गेइस्‍ले।

२९ तने पबित्र आत्‍माड फिलिपटक कहल्‍कि,

“जा आर उखान रथेर पाछु धर।”

३० फिलिपट दउरिए उहाँर ठिना गेले आर उहाँक यसइया अगमबक्‍तार कितापखान पर्त़े सुनिए पुछारि कर्ले,

“तुइँ जेइला पऱेचिस ते उला काथा बुझेचिस?”

३१ तने उहाँए कहल्‍कि,

“काहुँ बाताए नि दिले मुइँ केनङ करे बुझिम?”

सेने उहाँए फिलिपटक रथखानत चऱिए उहाँर सङे बठबार नेहरा कर्ले।

३२ उहाँए धर्मसास्‍त्रेर जेइखान खन्‍ड पर्त़े गेइस्ले,

उखान खन्‍डत हेनङ लिखाल छिल्‍कि,

“काटबार ताने जेनङ भेराडक

लेजाचे सेनङ उहाँक लेगेले।

रुनकाटाडर आगुति

जेनङ पाठाभेराड झित मारिए रहचे

सेनङ उहाँए मुखखान

नि खुल्‍ले।

३३ उहाँए अपमानित हले,

उहाँए निसाफ नि पाले।

उहाँर सान्‍तानलार बर्नन काहाँए कर्बा पारे,

कियाँकि पृथिमिखान से उहाँर जिबनेर हरन हइचे।”

३४ तने खजाड फिलिपटक कहल्‍कि,

“कृपा करे मोक बाताए दे कि इड काथा अगमबक्‍ताड काहाँर बिसयत कहचे?

उहाँर आप्‍नारे बिसयत ने भिन झनार बिसयत?”

३५ तने फिलिपट आप्‍नार मुख फुरिए धर्मसास्‍त्रेर अइखान खन्‍ड से सुरु करिए उहाँक इसुर बिसयत सुसामाद सुनाले।

३६ दामालड धरिए जाते जाते अम़ा एकखान हेनङ ठाअँत जाए पुग्‍ले हता पानि रहकि तने खजाड कहले,

“देखेक,

हेता पानि छे मोक बप्‍तिस्‍मा लिबार से किसे टेक्‍बे?”

३७ तने फिलिपट उत्रा दिल्‍कि,

“तुइँ आप्‍नार पुरा मन से बिस्‍वास करेचिस जदि ते,

बप्‍तिस्‍मा लिबा पारिस।”

तने उहाँए उत्रा दिल्‍कि,

“हँ मुइँ बिस्‍वास करेचु कि इसु ख्रिस्‍टटए परमेस्‍वरेर पुत्र हए।”

३८ तने उहाँए रथखान एराबार हुकुम दिले आर अम़ा दनह झना पानित नाम़्‍ले आर फिलिपट उहाँक बप्‍तिस्‍मा दिल्‍कि।

३९ मातुन जेइखुना अम़ा पानिखान से उठले ते,

अइसाथ प्रभुर आत्‍माड फिलिपटक उठाए लेगेल्‍कि आर खजाड फेर फिलिपटक केधउ नि देख्‍ले तने उहाँए खुसि हते आप्‍नार दामाल धरिए चलि गेले।

४० मातुन फिलिपट अस्‍दोद नगरत देखागेले आर कइसरिया नि पुग्‍बार तलिक उहाँए गटे नगरलात सुसामाद सुनाते गेले

साउलेर जिबन परिबर्तन

प्रेरित २२:६-१६; २६:१२-१८

९

साउलड प्रभुर चेल़ालार खिलापत आल़ाउ धम्‍कि आर हात्‍यार धुनत माहा पुजारुकेर ठिनागेले।

२ आर उहाँए उड पन्‍थेर मर्दना होक बा बेर्छानि जाहाँकअ लागाल पालउ उहाँक बाऩिए यरुसलेमत आन्‍बा पाउ कहए दमस्‍कसेर सभाघरलार नाअँत पक्रा पुर्जि माङले।

३ जाते जाते साउलड जेइखुना दमस्‍कसेर नगरेर बग्‍लत जाए पुग्‍ले ते,

आच्‍काए सर्ग से एकखान ओजोत उहाँर चारह बिति परेल्‍कि।

४ आर उहाँए भुइँखानत गिरि गेले आर हेनङ कहते एकटा गाला सुन्‍ले,

“साउल!

साउल!!

तुइँ मोक कियाँ साताचिस?”

५ तने उहाँए पुछारि कर्ले,

“तुइँ काहाँए हइस प्रभु?”

उहाँए उत्रा दिल्‍कि,

“मुइँ इसु हउ,

जाहाँक तुइँ साताचिस।

६ मातुन उठिए नगरखानत जा आर तोक कि कर्बा लाग्‍कु उला तोक बाताल जातोक।”

७ उहाँर सङे पइरा करा लोकला गालाड त सुन्‍ले मातुन हता काहाँकअ नि देख्‍बार कारन अम़ा झित मारिए रहए गेले।

८ तने साउलड भुइँखान से उठले आर चखुला खलिए देख्‍ले ते,

कुछु देखा नि गेल्‍कि सेने उहाँर सङे पइरा करा लोकला उहाँर हातखान धरिए उहाँक दमस्‍कसत आनेल्‍कि।

९ उहाँए तिन दिन भरे दृस्‍टि बिहिन हए रहले आर खराक पानि कुछु नि खाले।

१० आर दमस्‍कसत हननिया नाएर एक झन चेल़ा रहए।

प्रभुड उहाँक दर्सनत कहल्‍कि,

“ए हननिया!”

तने उहाँए राव दिए कहले,

“प्रभु मुइँ हाजिर छु।”

११ तने प्रभुड उहाँक कहल्‍कि,

“उठ आर सिधा नाएर गल्‍लिडत जा आर यहुदार घरत साउल नाएर टार्ससेर एक झन लोकक अन्‍छाइस कियाँकि उहाँए प्रार्थना करेचे।

१२ उहाँर चखुला खुलि जाकि कहए उहाँए हननिया नाएर लोकटक भित्रत आसिए आप्‍नार पर हात राख्‍ते दर्सनत देखिचे।”

१३ मातुन हननियाड उत्रा दिल्‍कि,

“प्रभु इड लोकेर बिसयत मुइँ भेलेला झनार मुखे सुनिचु कि यरुसलेमत तोर पबित्रजनलार याहाँए बारा खारापि करिचे,

१४ आर यहठिना उहाँए तोर नाअँड लिबार साभाक बान्‍भार अधिकार मुल पुजारुकलार ठिना से पाइचे।”

१५ मातुन प्रभुड उहाँक कहल्‍कि,

“जा,

कियाँकि परजातियालार,

राजालार आर इस्राएलेर सान्‍तानलार आगुति मोर नाअँड प्रचार कर्बार ताने मुहें उहाँक बिछिचु।

१६ कियाँकि मुइँ उहाँक देखाम्‍किन कि मोर नाएर खातिर उहाँक केताखान कस्‍ट भुङबा लाग्‍कि।”

१७ तने हननियाड जाए उड घरत ढुक्‍ले आर साउलडर पर आप्‍नार हातखान राखिए कहले,

“ए भाइ साउल!

प्रभु इसुड जाहाँए तोक दामालडत दर्सन दिल्‍कु उहाँइ मोक तोर ठिना पठाइचे जेसे तुइँ देख्‍बा पारिस आर पबित्र आत्‍मा से भरिपुर्न हइस।”

१८ आर अइसाथ उहाँर चखुला से माछेर आसाखानेर लाखा किबाखान गिरेल्‍कि आर उहाँए फेर दृस्‍टि पाले तने उहाँए उठिए बप्‍तिस्‍मा लिले।

१९ आर उहाँए खराक खाए तागत पाले।

दमस्‍कसत साउलेर प्रचार

साउलड केबा दिना दमस्‍कसत चेल़ालार सङे रहले।

२० तने उहाँए सारासर सभाघरलात जाए इसुडए परमेस्‍वरेर पुत्र हए कहए प्रचार कर्बा धर्ले।

२१ मातुन सुन्बार लोकला छक्‍कखाए कहल्कि,

"यरुसलेमत जाहाँए जाहाँए इसुर नाअँ भजे अम़ाक अत्‍याचार कर्बार लोक एइड ने?

आर यहठिना उहाँए इसुर नाअँ लिबार लोकलाक बाऩिए मुल पुजारुकेर ठिना लेजाबारे ताने आसिचे ने?"

२२ मातुन साउलड आरह बेसि बरियो हते गेले आर दमस्‍कसत रहबार यहुदिलाक इसुडए ख्रिस्‍ट हए कहबार हेनङ सबुत दिल्‍कि ने अम़ा आर कोए जाबाफ दिबा नि पार्ले।

२३ तने भेलेला दिन हए जाबार बाद यहुदिला साउलडक मारि फेकाबार योजना करेल्‍कि।

२४ मातुन उहाँक मार्बार अम़ार योजनाला साउलड दिसा पाएगेले।

उहाँक हात्‍या कर्बार ताने अम़ा रातदिन नगरेर दुवारलात नुकाए रहकि।

२५ मातुन एक दिना सान करे उहाँर चेल़ाला उहाँक नगरेर देबालखानेर उपर दे ढाकित करे नाम़ाए भागाए दिल्‍कि।

साउलड यरुसलेमत

२६ साउलड यरुसलेम आसिए पुग्‍बार बाद चेल़ालार सङे संगत कर्बार कोसिस कर्ले।

मातुन अम़ा साभाउ उहाँर सङे डर खाए कियाँकि उहाँए चेल़ा हए कहएखुना अम़ाक बिस्‍वास नि रहकि।

२७ मातुन बर्नबासट उहाँक आप्‍नार सङे लिए प्रेरितलार ठिना लेगेल्‍कि आर अम़ाक बुझाए दिल्‍कि कि केनङ करे साउलड दामालडत प्रभुडक देख्‍ले आर प्रभुड उहाँर सङे केनङ करे बलेल्‍कि आर उहाँए दमस्‍कसत केनङ बेडर से इसुर नाअँत प्रचार कर्ले।

२८ साउलड यरुसलेमत अम़ारे सङे सङे रहए आर बेडर से प्रभुर नाअँत प्रचार करे।

२९ आर उहाँए ग्रिक भासि यहुदिलार सङे बाद बिबाद करे मातुन अम़ा उहाँर जान मार्बा छाब्‍कि।

३० इड काथार दिसा पाए बिस्‍वासि भाइला उहाँक कइसरियात आन्‍ले आर हता से उहाँक टार्सस पाठाए दिले।

३१ ताहार बाद गटेखान यहुदिया,

गालिल आर सामरियात रहाबार मन्‍डलिला सान्‍ति पाले आर बरियो हते गेले।

प्रभुर भयत चल्‍बार कारन पबित्र आत्‍मार हुब भार्सा पाए चेल़ाला गेन्‍तित बार्त़े गेले।

लुड्डा आर योप्‍पात पत्रुसेर भ्रमन

३२ पत्रुसट हितिहुतिकार गटे मुलुकलात बेराते बेराते लुड्डात रहबार पबित्रजनलारअ ठिना जाए पुग्‍ले।

३३ उहाँए हता एनियास नाएर एक झन लोकक लागाल पाले।

जाहाँए रतपरा बेमारिर कारन आँठ बच्छर से सेजात परिए छिले।

३४ तने पत्रुसट उहाँक कहल्‍कि,

“ए एनियास,

इसु ख्रिस्‍टट तोक संअ करित्‍कु।

उठेक आर तोर सेजाखान सम्‍ठेक!”

आर उहाँए अइसाथ उठिगेले।

३५ लुड्डा आर सारोनत रहबार साभाउ उहाँक देखिए प्रभुडर पर बिस्‍वास कर्ले।

३६ योप्‍पा नगरत तबिता (ग्रिक भासात डोरकास आर्थात हरिनि) नाएर एकटा चेल़ा रहए।

उड बेर्छानि भाला कर्बार कामत आर दान दिबार कामत लागाल रहए।

३७ एक दिना उहाँए बेमारि हए मरि गेले आर लोकला उहाँक सिनान कराए उपरकार माहालार एकटा कठात लेजाए थाकाए दिल्‍कि।

३८ लुड्डाखान योप्‍पा नगरेर लगते हबार कारन पत्रुसट हता छे कहबार सुनिए चेल़ाला दुइ झनाक हेनङ कहए उहाँर ठिना नेहरा कर्बा पाठाले,

“कृपा करे हामार ठिना धम्‍करे आस्।”

३९ तने पत्रुसट उठिए अम़ार सङे गेले।

हता पुग्‍बार बाद अम़ा उहाँक उपरकार माहालार एकटा कठात लेगेल्‍कि।

आर गटेला रान्‍डियानि उहाँर बग्‍लत थार हए कान्‍बा धरेल्‍कि आर अम़ार सङे रहतेइ डोरकासेर बेनाल जामा आर काप्राला देखाबा धरेल्‍कि।

४० मातुन पत्रुसट अम़ा साभाक बाहार निक्‍लाए हाँटुवा पारिए प्रार्थना कर्ले।

आर लासटर बिति देखिए कहले,

“माइ तबिता उठेक!”

उहाँए चखुला खुलेल्‍कि आर पत्रुसटक देखिए उठिए बठेल्‍कि।

४१ तने पत्रुसट उहाँक आप्‍नार हातखान धर्बा दिए थार उठाले।

सेने पबित्रजनलाक आर रान्‍डियानिलाक भित्रत डाकाए उहाँक जेअँते अम़ार हातत जुम्‍मा दिले।

४२ आप इड काथा गटेखान योप्‍पा नगर भरे छिर्याए गेले आर भेलेला लोक प्रभुडर पर बिस्‍वास कर्ले।

४३ पत्रुसट सिमोन नाएर एक झन चेम्रार काम कराडर सङे योप्‍पा नगरत भेले दिन तलिक रहले।

पत्रुस आर कर्नेलियस

१०

कइसरियात कर्नेलियस नाएर एकटा लोक रहए,

उहाँए इटालिया नाएर सेना दलेर सेनापति रहए।

२ उहाँए आर उहाँर गटेड परिबार इस्‍वरेर भगत रहए आर परमेस्‍वरेर भय गने।

उहाँए खागिसत पराल लोकलाक खुल्‍ला मन से दान दे आर तिसअ दिन परमेस्‍वरटक प्रार्थना करे।

३ करिप तिन बजे दिनत उहाँए दर्सनत परमेस्‍वरेर एकटा सर्गदुतक प्रस्‍ट से आप्‍नार ठिना आसिए हेनङ कहते सुन्‍ले,

“कर्नेलियस।”

४ तने उहाँए सर्गदुतटक एकटक लागाए देखिए डर डर करे कहले,

“कोहो प्रभु।”

तने सर्गदुतट उहाँक कहल्‍कि,

“तोर प्रार्थनाड आर गरिपलाक दुवाल तोर दानला परमेस्‍वरेर आगुति पुगि गेइचोक आर उहाँए फम करिचोक।

५ आप केबा झना लोकक योप्‍पात पाठा आर पत्रुस कहबार सिमोनडक डाकाए आन्।

६ उहाँए सिमोन नाएर चेम्रार कामकराडर घरत छे सिमोन घरट सुमुन्‍दरेर काछारत छेक।”

७ जेइखुना उहाँर सङे बल्‍बार सर्गदुतट बिदा हए गेल्‍कि तने उहाँए आप्‍नार नकरलार मइधे दुइ झनाक आर उहाँर सबखुना सेबा कर्बार एक झन इमान्‍दार सिपाहिक डाकाले,

८ तने गटेड घटना बुझाए कहए अम़ाक योप्‍पा नगरत पाठाले।

पत्रुसेर देखाल दर्सन

९ ताहार काल़ि जेइखुना अम़ा योप्‍पा नगरेर बग्‍लत जाए पुगिम पुगिम हइस्‍ले अइखुना करिप दोपहर दिनत पत्रुसट प्रार्थना कर्बा घरेर उप्रत छाप्‍परखानत चर्ल़े।

१० उहाँक भोक लागि गेइसेल्‍कि आर कुछु खाबार मन गेल्‍कि।

मातुन खराकला तियारि हतेइ छिल्‍कि ता उहाँए ध्यानत परि गेल।

११ आर उहाँए देखचे कि,

सर्गखान खुलि गेइचेक आर एकखान बार्का बिछनार लाखा चारहडा कन धरिए पृथिमिखानत किबाखान नाभाचेक,

१२ आर उखान बिछनात पृथिमिर सब किसिमेर चार ठेङिया जानाबरला,

घेस्‍लिए बेर्बार जतुला आर आकासेर पखिला छेक।

१३ तने उहाँए एकटा गाला सुनेचे,

“ए पत्रुस,

उठेक आर मारिए खा।”

१४ मातुन पत्रुसट कहचे,

“नि प्रभु!

मुइँ केधउ कुछु अपबित्र आर आसुद्ध चिज नि खाउ।”

१५ उड गालाक उहाँए दस्रा फेक फेर सुन्‍ले,

“परमेस्‍वरट जेइलाक सुद्ध बेनाइचे उलाक तुइँ आसुद्ध ना कोहो।”

१६ एइनङ तिन फेक तलिक हल्‍कि तने अइसाथ उखान बिछनाक सर्गत उठाए लुवाल गेल्‍कि।

१७ जेइखुना पत्रुसट आप्‍नार देखाल इड दर्सनेर माने कि हए कहए मनत आरिघुरि करिस्‍ले ते,

अइसाथ कर्नेलियसेर पाठाल लोकला सिमोनेर घरट छाब्‍ते छाब्‍ते दुवारखानेर आगुति गजकरे थार हल्‍कि।

१८ तने अम़ा गोग दिए पुछारि करेल्‍कि,

“पत्रुस नाएर सिमोनड तम़ार घरत आसिच्‍कन?”

१९ जेइखुना पत्रुसट दर्सनेर काथाला मनत बिचार करिस्‍ले,

ते अइसाथ पबित्र आत्‍माड उहाँक जानाए दिल्‍कि,

“देख्,

तिनझन लोक तोक छाबेचोक।

२० आप उठेक आर हेंटत नाम़ेक आर कोए दोमन दोमन नि करिए अम़ार सङे जा कियाँकि अम़ाक मुहें पाठाइचु।”

२१ तने पत्रुसट हेंट नाम़िए उला लोकेर ठिना जाए कहले,

“देख,

तम़ा जाहाँक छाबेचन उड लोक मुहें हउ।

तम़ा हेता आस्‍बार कारन कि?”

२२ आर अम़ा कहले,

“सेनापति कर्नेलियसटए हामाक पाठाइचे जाहाँए धर्मि आर परमेस्‍वरेर भय राख्‍बार आर गटेला यहुदि से आदर पाआल लोक हए।

उहाँए एकटा पबित्र सर्गदुतेर आग्‍या पाइचे कि उहाँए तोक आप्‍नार घरत डाकाए आनोक आर तोर ठिना से बचन सुनोक।

२३ तने पत्रुसट अम़ाक भित्रत डाकाए मानभाब कर्ले।

पत्रुसट कर्नेलियसेर घरत

ताहार काल़ि पत्रुसट उठिए अम़ार सङे गेले आर योप्‍पार केवाझन भाइलाउ उहाँर सङे गेल्‍कि।

२४ तने पर्सु दिना अम़ा कइसरियात पुग्‍ले।

कर्नेलियसट आप्‍नार गुतियालाक आर आप्‍नार सङलाक डाकाए जर करिए पत्रुसेर आसपइरा देखिए छिले।

२५ जेइखुना पत्रुसट भित्रत ढुकिम ढुकिम हइस्‍ले ते,

कर्नेलियसट उहाँक भेट कर्ले आर उहाँर ठेङत परिए भक्‍ति दिले

२६ मातुन पत्रुसट उहाँक हेनङ कहए उठाल्‍कि,

“उठेक,

महँ त बाठे लोके हउ।”

२७ तने उहाँए कर्नेलियसेर सङे गप कर्ते कर्ते घरटर भित्रत गेले ते हता उहाँए भेलेला लोकक जर हुवाल पाले।

२८ तने पत्रुसट अम़ाक कहले,

“तम़ा त जान्‍बे करेचन कि एकटा यहुदिर ताने परजातियालार सङे संगत कर्बा बा अम़ार घर जाबा बिधान अनुसार केनङ अनुचित हचे।

मातुन काहाँकअ अपबित्र आर आसुद्ध ना मान कहए परमेस्‍वरट मोक देखाइचे।

२९ ताहाते मोक डाकातेइ मुइँ कुनह किसिमेर आल नि जुरिए चलि आस्‍नु।

आप कोहो कि मोक आन्‍बा तुइँ कुन कामे लोक पाठाइस्‍लो?”

३० तने कर्नेलियसट कहबा धर्ले,

“चार दिन आगुत ठिक एइड पहरे मुइँ आप्‍नार घरत दिनकार तिन बजे प्रार्थना कर्ते रहु,

ते आच्‍काए चिलमिलिया नुआँ पिऩाल एक झन लोक मोर आगुति गज करे थार हले,

३१ आर कहले,

‘ए कर्नेलियस!

परमेस्‍वरट तोर प्रार्थनाड सुनिचोक आर गरिपलाक दुवाल तोर दानलार फम करिचोक।

३२ ताहाते योप्‍पात लोक पाठाए पत्रुस कहबार सिमोनडक डाकाए आन्।

उहाँए सुमुन्‍दरेर काछारत चेम्रार काम करा सिमोनेर घरत छे।’

३३ तने मुइँ अइसाथ तोर ठिना लोक पाठानु आर तहँ पाअँ तुलिए आस्‍लो।

आप प्रभुड तोक दुवाल आग्‍या अनुसार काथाला सुन्‍बार ताने हामा हेता सब कोए परमेस्‍वरेर आगुति आसिचि।”

कर्नेलियसेर घरत पत्रुसेर उपदेस

३४ तने पत्रुसट मुखखान फुरिए कहबा धर्ले,

“छेच्‍कारे,

मुइँ देखेचु कि परमेस्‍वरट काहाँरअ पक्‍छपात नि करेचे।

३५ मातुन हरेकटा जातत जाहाँए उहाँर भय गनेचे आर भाला काम करेचे परमेस्‍वरेर आगुति उहाँए सुइकार योग्‍य छे।

३६ परमेस्‍वरट इस्राएलिलाक पाठाल बचन आर्थात इसु ख्रिस्‍टेर पाए प्रचार कराल सान्‍तिर सुसामादड त तम़ा जान्‍बे करेचन।

उहाँइ साभार प्रभु हए।

३७ युहन्‍नार प्रचार कराल बप्‍तिस्‍मार बाद,

गालिल से लेगेत गटेखान यहुदियात कि कि हइस्‍ले तम़ा जान्‍बे करेचन।

३८ परमेस्‍वरट नासरतेर इसुडक केनङ करे पबित्र आत्‍मात आर सक्‍तित अभिसेक करेल्‍कि आर उहाँए केनङ भाला काम कर्ते आर सइतानेर बान्‍धनत रहाल लोकलाक संअ कर्ते बेराले कारन परमेस्‍वरट उहाँर सङे रहकि।

३९ यहुदिलार देसत आर यरुसलेमत उहाँर कराल गटेला कामेर साक्‍छि हामाउ छि।

अम़ा उहाँक क्रुसत टाङिए मार्ले।

४० मातुन परमेस्‍वरट उहाँक तेस्रा दिनत मिर्तु से जेअँत करिए उठाले आर उहाँक लोकलार साम्‍ना प्रकट कर्ले।

४१ गटे लोकला उहाँक नि देख्‍ले मातुन परमेस्‍वरट आगुते बिछाल साक्‍छिला आर्थात ख्रिस्‍टट मिर्तु से जेअँत हबार बाद हामा उहाँर सङे खानपिन कर्बारला साभाउ उहाँक देख्‍न।

४२ हामाक उहाँए लोकलार बिचत सुसामाद प्रचार कर्बा आर परमेस्‍वरेर पाए नियुक्‍ति कराल जेअँत आर मराललार न्‍यायकर्ता उहाँइ हए कहएखुना गबाहि दिबार आग्‍या दिचे।

४३ गटे अगमबक्‍ताला उहाँर बिसयत गबाहि दिचे कि,

उहाँर पर बिस्‍वास कर्बार साभाउ उहाँर नाअँत पापेर छेमा पाचे।”

परजातियाला पबित्र आत्‍मा पाले

४४ पत्रुसट इला काथा बल्‍ते बल्‍तेइ बचन सुनिए रहबार साभार पर पबित्र आत्‍माड नाम़ेल्‍कि।

४५ खतनिया आर्थात परजातिलारअ पर पबित्र आत्‍मार बरदान ढाल्‍बा देखिए पत्रुसेर सङे आसाल इसुर पर बिस्‍वास कर्बार यहुदिलाकa आजाजिल लागि गेल्‍कि।

४६ कियाँकि अम़ा परजातियालाक अन्‍य भासात बल्‍ते आर परमेस्‍वरेर जयजयकार कर्ते सुन्‍ले।

तने पत्रुसट कहल्‍कि,

४७ “हामारे लाखा पबित्र आत्‍मा पाआल इला लोकक पानिर बप्‍तिस्‍मा लिबार से काहाँए टेक्‍बा पार्बे?”

४८ तने पत्रुसट अम़ाक इसु ख्रिस्‍टेर नाअँत बप्‍तिस्‍मा लिबार आग्‍या दिल्‍कि।

आर अम़ा पत्रुसटक नेहरा करिए आरह केबा दिन अम़ार सङे रहबा कहले।

a 

१०:४५ ग्रिकत ‘खतना कराल बिस्‍वासिला’कहए लिखाल छे।

यरुसलेमत पत्रुसट कामलार बिबरन दिले

११

यहदियात रहबार प्रेरितला आर बिस्‍वासि भाइला,

परमेस्‍वरेर बचनलाक परजातियालाउ सुइकार करिचे कहए सुन्‍ले

२ आर जेइखुना पत्रुसट यरुसलेमत आस्‍ले ते खतना कराल बिस्‍वासिला उहाँर सङे हेनङ कहए बिबाद कर्बा धरेल्‍कि,

३ “खतना नि कराल लोकलार घरत जाए अम़ार सङे तुइँ कियाँ खराक खालो?”

४ तने पत्रुसट अम़ाक साँक से कहबा धरेल्‍कि,

५ “मुइँ योप्‍पा नगरत रहते प्रार्थना कर्बारखुना ध्यानत परि गेनु,

तने दर्सनत एकखान बार्का बिछनार लाखा चारहडा कन धरिए किबाखान हेट नाम़ाते देख्‍नु आर उखान मोर ठिना तलिक आस्‍ले।

६ आर जेइखुना मुइँ धियाँए देख्‍नु ते,

हता पृथिमिर चार ठेङिया जतुलाक आर जङलि जानाबरलाक,

घेस्‍लिए बेर्बार जतुलाक आर आकासेर पखिलाक देख्‍नु।

७ तने मोक हेनङ कहते एकटा गाला सुन्‍नु,

‘ए पत्रुस!

उठेक आर मारिए खा।’

८ मातुन मुइँ उत्रा दिनु,

‘नि प्रभु,

मोर मुखत केधउ कुनह अपबित्र आर आसुद्ध चिज नि परे।’

९ उड गाला दस्रा फेक सर्ग से फेर आस्‍ले,

‘जेइलाक परमेस्‍वरट सुद्ध बेनाइचे उलाक तुइँ आसुद्ध ना कोहो।’

१० हेनङ तिन फेक हले तने उ सब कुछुलाक फेर सर्गत उठाए लुवाल गेले।

११ आर देख,

अइखुना कइसरिया से मोर ठिना पाठाल तिनडा लोक अइड घरत आसिए थाम्‍ले जेइड घरत मुइँ छिनु।

१२ तने पबित्र आत्‍माड मोक कोए छन नि मानिए अम़ार सङे जाबा कहले।

यह छ झना भाइ मोर सङ धर्ले आर हामा उड लोकेर घरत गेन।

१३ तने उहाँए हामाक कहले कि केनङ करे एकटा सर्गदुत उहाँर घरत प्रकट हल्‍कि आर कहल्‍कि,

‘योप्‍पात लोक पाठाए पत्रुस कहबार सिमोनडक डाकाए आन्,

१४ आर उहाँए तोक बचन सुनातोक अइड बचनेर पाए तुइँ उद्धार पाबो आर तोर गटेड घरानाडउ उद्धार पातोक’

१५ जेइखुना मुइँ बल्‍बा धर्नु ते,

पबित्र आत्‍माड अम़ारअ पर नाम़ेल्‍कि जेनङ पहिले हामार पर नाम़िस्‍ले।

१६ तने मुइँ प्रभुर उड बचनेर फम पानु जेनङ उहाँए कहिस्‍ले,

‘युहन्‍नाड पानिर बप्‍तिस्‍मा दिल्‍कन मातुन आप तम़ा पबित्र आत्‍मार बप्‍तिस्‍मा पाबन।’

१७ प्रभु इसु ख्रिस्‍टेर पर बिस्‍वास कर्बारखुना परमेस्‍वरट जेइखान बरदान हामाक दिस्‍ले अइखान बरदान जदि अम़ाकअ दिल्‍कि ते,

परमेस्‍वरटक टेकबार मुइँ काहाँए?”

१८ इला काथा सुन्‍बार बाद अम़ा झित मारिगेल आर हेनङ कहते परमेस्‍वरेर महिमा कर्बा धर्ले,

“परमेस्‍वरट आप परजातियालाकअ जिबन दिबार ताने पास्‍चातापेर मन दिचे।”

एन्‍टिओखियात नायाँ मन्‍डलिर जलम

१९ आप स्‍तिफनसेर बिसय से सुरु हवाल साताबटेर कारन से छिर्याल बिस्‍वासिला आर काहाँकअ नि बाठे यहुदिलाक बचन प्रचार कर्ते कर्ते फोनिके,

साइप्रस आर एन्‍टिओखिया तलिक ठेकिगेले।

२० मातुन अम़ार मइधे काहुँ काहुँ साइप्रस आर कुरेनिरअ लोकला रहए।

अम़ा एन्‍टिओखियात जाए ग्रिकलाकअ प्रभु इसुर बिसयत प्रचार कर्ले।

२१ प्रभुर हातखान अम़ार पर रहबार कारन भेलेला लोक बिस्‍वास करिए प्रभुत आस्‍ले।

२२ जेइखुना इड सामाद यरुसलेमेर मन्‍डलिर कानत परेल्‍कि ते,

अम़ा बर्नबासटक एन्‍टिओखिया पाठाले।

२३ बर्नबासट हता पुग्‍बार बाद परमेस्‍वरेर अनुग्रहर कामला देखिए खुसि मानाले आर अम़ाक पुरा तन मन से प्रभुर बिस्‍वासत अटल हए रहबार उपदेस दिले।

२४ कियाँकि बर्नबासट पबित्र आत्‍मा आर बिस्‍वास से भरपुर एकटा असल लोक छिले।

आर उहाँर माध्‍यम से भेलेला लोक प्रभुत आस्‍ले।

२५ ताहार बाद बर्नबासट साउलडक छाब्‍बा टार्सस निक्‍लिले।

२६ जेइखुना उहाँए साउलडक लागा पाले ते,

उहाँक एन्‍टिओखियात आन्‍ले आर एक बच्छर भरे अम़ा मन्‍डलिर लोकलार सङे आसा जाइ कर्ते रहले आर भेलेला लोकक सिकाले।

एन्‍टिओखियाते चेल़ालाक पहिला फेक ख्रिस्‍टियन नाअँ धराले।

२७ अइबेला केबाडा अगमबक्‍ता यरुसलेम से एन्‍टिओखियात आस्‍ले।

२८ अम़ार मइधे अगाबस नाएर एक झन लोक थार हए पबित्र आत्‍मार पाए अगमबानित हेनङ कहले,

“गटेखान संसारत बड आकाल पर्बे।”

आर उड घटना क्‍लउडियसेर सासन कालत पुरा हले।

२९ तने चेल़ाला आप्‍ना आप्‍नि अकात अनुसार यहुदियार बिस्‍वासि भाइलार बादे कुछु सहजोग पाठाबार निस्‍चय कर्ले।

३० आर निस्‍चय कराल अनुसार अम़ा बर्नबास आर साउलेर पाए अप्‍नार सहजोग भेटिला एल्‍डरलार ठिना पाठाए दिले।

याकुबेर हात्‍या आर पत्रुसेर गिरफ्‍तारि

१२

अइबेला हेरोद राजा अग्रिप्‍पाड मन्‍डलिर कुछुला लोकेर पर आत्‍याचार कर्बा धर्ले।

२ उहाँए युहन्‍नार दादा याकुबडक तेरुवाल दे मारुवाले।

३ इड से यहुदिलाक खुसि हबा देखिए,

उहाँए पत्रुसटकअ धर्बा आगु बार्ल़े।

उखुना अखमिरि रुटिर पाब्‍निर दिन रहए।

४ तने हेरोदड पत्रुसटक धरुबाए कइदत राख्‍ले आर पाहारा दिबार ताने सिपाहिलार चार चार झनार चारटा दलक जुम्‍मा दिले।

निस्‍तार पाब्‍निड ओर हए जाबार बाद लोकलार आगुति पत्रुसटक दाखिल कराबार उहाँर मनसुवा रहकि।

५ जेइखुना पत्रुसटक कइदत राख्‍ले ते,

हिदर मन्‍डलिर बिस्‍वासिला उहाँर ताने जानजिउ खाए परमेस्‍वरेर सङे प्रार्थना करिसेल्‍कि।

कइद से पत्रुसेर छुटकारा

६ जेइदिना हेरोदड पत्रुसटक बाहार निक्‍लिबा छाबिस्‍ले,

ताहार आगिला रातत पत्रुसट दुइखान झिन्‍ज्रि दे बाऩाल हालतत दुइ झना सिपाहिर बिचत निदाए छिले आर पाहारादारला कइदखानार केबारखानेर आगुति पाहारा दिस्‍ले।

७ आर देख,

प्रभुर एकटा सर्गदुत हता प्रकट हल्‍कि आर कठाड ओजोते फटफट हए गेल्‍कि।

तने प्रभुर सर्गदुतट पत्रुसेर कोखटत हुँटलाए,

“धम्‍करे उठेक!”

कहए जागिल कराल्‍कि।

पत्रुसेर हातला से झिन्‍ज्रिला खुलिए परि गेल्‍कि।

८ सर्गदुतट उहाँक कहल्‍कि,

“कम्‍मरत गम्‍छाखान बान् आर जुताला पिन्” तने उहाँए अइनङ कर्ले।

सर्गदुतट फेर उहाँक कहल्‍कि,

“गिलापट उऱिए मोर पाछु पाछु आस्।”

९ तने पत्रुसट बाहार निक्‍लिए उहाँर पाछु पाछु गेले।

आर इला काम सर्गदुतेर पाए हचे कहए उहाँए हुँस नि पाले बुरु उहाँए दर्सन देखेचु कहए सँच्‍ले।

१० जेइखुना अम़ा पाहारादारलार पहिला आर दस्राड दलक पार करिए नगरखानत ढुक्‍बार लुहार मुल केबारखानेर ठिना जाए पुग्‍ले,

ते उखान केबार आप्‍ने से खुलि गेल्‍कि।

तने अम़ा बाहार निक्‍लिए एकटा गल्‍लिर दामाल दे जाबा धर्ले आर अइसाथ सर्गदुतट उहाँक छरिए मेसाए गेल्‍कि।

११ तने पत्रुसट हुँस पाए कहले,

“छेच्‍कारे आप मुइँ बुझ्‍नु कि,

प्रभुड आप्‍नार सर्गदुतटक पाठाए हेरोद राजार हात से आर यहुदिला जे कर्बा छाबिस्‍ले उ गटेला से छुटाले।”

१२ इड काथा दिसा पाबार बाद उहाँए मर्कुस कहबार युहन्‍नार माअँ मरियमेर घरत गेले।

हता भेलेला झन जम हए प्रार्थना करिसेल्‍कि।

१३ जेइखुना उहाँए दुवारखानत चाल कर्ले ते,

रोदा नाएर कामकरिड दुवारखान खुल्‍बा आसेल्‍कि।

१४ आर जेइखुना उहाँए पत्रुसेर गालाड चिऩेल्‍कि ते खुसिर चुटे दुवारखानअ नि खुलिए एइने दउरिए भित्रत जाए हेनङ कहल्‍कि,

“ओना,

पत्रुसट दुवारखानत थार मारिए छकन!”

१५ मातुन अम़ा उहाँक कहल्‍कि,

“पाग्‍लिड!

तुइँ पाग्‍लि कहिस।”

मातुन उहाँए मोर काथाड छेच्‍कारे हए कहए जिद्दि करेल्‍कि।

ताहाते अम़ा कहल्‍कि,

“हुनङहले उड उहाँर सर्गदुतट हबा पाकि!”

१६ हुदर पत्रुसट दुवारखानत चाल कर्तेइ रहल्‍कि आर जेइखुना अम़ा दुवारखान खुल्‍ले ते,

देखेचे पत्रुसट।

सेने अम़ाक आजाजिल लागि गेल्‍कि।

१७ मातुन पत्रुसट हात दे इसारा करिए अम़ाक झित मार्बा कहल्‍कि आर प्रभुड उहाँक केनङ करे कइद से बाहार निक्‍लाए आनेल्‍कि कहए गटे काथाला अम़ाक बाताए दिले।

आर इड सामाद याकुब आर आरहला बिस्‍वासिक बाताए दिबा कहए उहाँए हता से बिदा हए भिनठिना चलि गेले।

१८ ताहार बेहाने,

पाहारा करा सिपाहिलार बिचत ओखोगोलो उठि गेल्‍कि आर अम़ा आपसत पुछापुछि कर्बा धर्ले,

“पत्रुसट कुऩा हाराले?”

१९ पत्रुसटक छाबिए निक्‍लाबा नि पाबार बाद पाहारादारलार खुजिनिति करिए हेरोदड अम़ाक मिर्तु दन्‍ड दिबार हुकुम दिले।

ताहार बाद हेरोदड यहुदियार मुलुकखान छरिए कइसरियात जाए रहले।

हेरोदेर मिर्तु

२० उखुना हेरोदड टुरोस आर सिडोनेर लोकलार सङे खोब गस्सा हइस्‍ले।

मातुन अम़ा एकजुट हए हेरोदेर ठिना आसेल्‍कि,

आर राजदरबारेर प्रबन्‍धक बलस्‍तसटक कहए बुद्धिए मिलापेर ताने बिन्‍ति चऱाल्‍कि,

कियाँकि अम़ाक अन पानिर ताने राजार देसखानेर पर भर कर्बा पर्कि।

२१ निस्‍ठुकि कराल दिनत हेरोदड आप्‍नार राज पोसाक पिऩिए सिंहासनत बठले आर लोकलाक भासन दिबा धर्ले।

२२ आर लोकला “इड बलि लोकेर नि देपतार हए ” कहए गोग दिए जयजयकार कर्बा धर्ले।

२३ हेरोदड परमेस्‍वरटक महिमा नि दिबार कारन अइसाथ एकटा सर्गदुत उहाँर पर प्रहार करेल्‍कि आर उहाँए पका फुटिए मरि गेले।

२४ मातुन परमेस्‍वरेर बचनला आगु बार्त़े आर छिर्याते गेले।

२५ बर्नबास आर साउलड आप्‍नार सेबार कामखान पुरा कर्बार बाद अम़ा यरुसलेम से घुरिए एन्‍टिओखिया आस्‍ले आर मर्कुस कहबार युहन्‍नाडक सङे लिए आस्‍ले।

पावलेर प्रचारेर प्रथम पइरा

१३

उखुना एन्‍टिओखियार मन्‍डलिडत केबा झन अगमबक्‍ता आर सिक्‍छक रहए।

अम़ार नाअँ बर्नबास,

कालुवा कहबार सिमियोन,

कुरेनिर लुकियस,

प्रान्‍तिय सासक हेरोदेर छटरखुनाकार सङ मनेन आर साउल रहए।

२ अम़ा जेइखुना प्रभुर आराधना आर उपास करिस्‍ले ते पबित्र आत्‍माड अम़ाक कहल्‍कि,

“बर्नबास आर साउलडक मोर बादे उखान कामेर ताने छिटका,

जेइखान कामेर ताने मुइँ अम़ाक बिछिचु।”

३ तने उपास आर प्रार्थना कर्बार बाद लोकला अम़ार पर हात राखिदिए अम़ाक बिदा करेल्‍कि।

साइप्रसत बर्नबास आर पावल

४ तने पबित्र आत्‍मार पाठाल अनुसार अम़ा दनह झना सिलुकिया गेले आर हता से पानि जाहातेर पर चऱिए साइप्रस टप्पुर माखे गेले।

५ आर साइप्रसेर सलामिसत पुगिए अम़ा यहुदिलार सभाघरलात परमेस्‍वरेर बचन प्रचार कर्ले।

अम़ाक सहजोग दिबा मर्कुस नाएर युहन्‍नाडउ अम़ार सङे छिल्‍कि।

६ जेइखुना अम़ा गटेखान टप्पु पार करिए पाफोस आसिए पुग्‍ले ते,

हता अम़ा एक झन यहुदि झुट्टा अगमबक्‍ता,

बार इसु नाएर टाटकियाडक लागाल पाले।

७ उहाँए राज्‍यपाल सर्गियस पउलुसेर सङ रहए।

सर्गियस पउलुसट बुद्धिमान छिले।

उहाँए बर्नबास आर साउलडक डाकाबा पाठाले कियाँकि उहाँए परमेस्‍वरेर बचन सुन्‍बा छाबिस्‍ले।

८ मातुन टाटकिया एलुमासट (ग्रिक भासात उहाँर नाअँ एइड) अम़ार सङे बिबाद फानिए राज्‍यपालडक बिस्‍वास से घुराबार कोसिस कर्ले।

९ मातुन साउलड,

जाहाँक पावल करे कहचे,

उहाँए पबित्र आत्‍मा से भरपुर हए टाटकियाडक टक टक लागाए देखिए कहले,

१० “ए सारा छल आर कपट से भराल दियाबलसेर छुवा,

तुइँ सबला धार्मिकतार दुस्‍मन,

तुइँ प्रभुर सिधा दामालड टेढा बेका कर्बा छर्बो ने नि?

११ आप देखेक,

प्रभुर हातखान तोर खिलापत उठिचोक आर आप तुइँ आन्‍धा हए जाबो आर केबा दिन तलिक सुरुजेर ओजोतखान देख्‍बा नि पार्बो।”

तने अइसाथ उहाँर चखुला झेप्‍सा आर आन्‍धार हए गेल्‍कि आर उहाँर हातखान धरिए डेगर धराए दिबार लोक छाब्‍बार ताने उहाँए हिदर से हुदर कर्बा धर्ले।

१२ तने इड घटना हबा देखिए राज्‍यपालड बिस्‍वास कर्ले,

कियाँकि प्रभुर सिक्‍छाला से उहाँए अचम्‍भित हए गेइस्‍ले।

पिसिदियार एन्‍टिओखियात पावल आर बर्नबास

१३ पावलड आर उहाँर सङला पाफोस से पानि जाहातेरपर पामफिलियार पर्गामात गेले मातुन युहन्‍नाड अम़ाक अइठा छरिए घुरिए यरुसलेम आस्‍ले।

१४ मातुन अम़ा पर्गामा से निक्‍लिए पिसिदियार एन्‍टिओखियात आस्‍ले आर बिस्रामेर दिना सभाघरटत जाए ढुक्‍ले।

१५ आप मोसार बिधान आर अगमबक्‍तालार कितापखान पाठ कराल हए जाबार बाद सभाघरेर अधिकारिला अम़ार ठिना हेनङ खबर पाठाल्‍कि,

“ए भाइला,

तम़ार सङे लोकलाक दिबार कुछु उत्‍सार बचन छकन जदि ते सुनाअ।”

१६ तने पावलड थार हले आर हातेर इसारार पर कहबा धर्ले,

“हे इस्राएलेर लोकला आर परमेस्‍वरटर भय गन्‍बार लोकला,

१७ इस्राएल जातिर अइड परमेस्‍वर जाहाँए हामार बाप दादोलाक बिछ्ले आर मिस्र देसत रहबारखुना अम़ाक माहान बेनाले आर आप्‍नार बाहाँर बले अम़ाक उखान देस से निक्‍लाए आन्‍ले।

१८ निधुवा पाथारत करिप चालिस बच्छर तलिक उहाँए अम़ार ब्‍यबहारलाक सहए रहले।

१९ तने कनान देसेर सातटा जातक नास करिए अम़ार देसखान हामा इस्राएलिलार अधिकारत दिले।

२० इला गटे घटनाला पुरा हबा करिप चार स पाचास बच्छर लाग्‍ले।

ताहार बाद समुएल अगमबक्‍तार दिन तलिक परमेस्‍वरट अम़ाक न्‍यायकर्ता दिले।

२१ ताहार बाद अम़ा राजार माङ कर्ले।

तने परमेस्‍वरट अम़ाक बेन्‍यामिन कुलेर किसेर बेटा साउलडक चालिस बच्छर तलिक अम़ार पर राज कर्बा दिले।

२२ आर साउलडक हटाबार बाद उहाँए अम़ार राजा हबार ताने दाउदडक थार कर्ले,

जाहाँर बिसयत परमेस्‍वरट गबाहि दिए हेनङ कहिस्‍ले,

“मुइँ इसेइर बेटा,

दाउदडक मोर मन पसिनेर लोक पाइचु जाहाँए मोर मनेर गटेड मनसुवा पुरा कर्बे।”

२३ एइड लोकेर बङसट से आप्‍नार कबुल अनुसार परमेस्‍वरट इस्राएलेर ताने मुक्‍तिदाता इसुडक पाठाले।

२४ उहाँए आस्‍बार से आगुत युहन्‍नाड इस्राएलेर गटेला लोकेर ताने पास्‍चातापेर बप्‍तिस्‍मार प्रचार करिस्‍ले।

२५ जेइखुना युहन्‍नाड आप्‍नार कामखान ओर करिम करिम हइस्‍ले,

उहाँए कहिस्‍ले,

“मुइँ काहाँए हउ कहए तम़ा सँचेचन?

मुइँ उहाँइ नि हउ।

मातुन मोर पाछु एक झन आसेचे,

जाहाँर ठेङेर चेटकाला खुल्‍बार लाइक मुइँ नि छु।”

२६ हे अब्राहामेर बंसेर सान्‍तानला,

ताहार मइधेकार परमेस्‍वरेर भय गन्‍बार परजातिया भाइला,

सुन इड मुक्‍तिर बचन हामारे ताने पाठाइचे,

२७ कियाँकि यरुसलमेर बासिन्‍दाला आर अम़ार सासकला उहाँक नि चिऩिए आर हरेकटा बिस्राम दिनत पर्भार अगमबक्‍तालार बचनलाक नि बुझिए इसुडक दन्‍डर आग्‍या दिए उला बचनक पुरा कर्ले।

२८ मिर्तु दन्‍डेर लाइक कोए दुसिया नि पालउ उहाँर जान मार्बा लागे कहए अम़ा पिलातसेर ठिना माङ कर्ले,

२९ आर उहाँर बिसयत धर्मसास्‍त्रत लिखाल अनुसार गटे काथालाक पुरा कर्बार बाद अम़ा उहाँक क्रुसखान से नाम़ाए कोबोरटत थले।

३० मातुन परमेस्‍वरट उहाँक मिर्तु से जेअँत करिए उठाले।

३१ आर उहाँए आप्‍नार सङे गालिल से यरुसलेम तलिक आसाल लोकलार ठिना भेले दिन से प्रकट हतेइ रहले,

आर अम़ा आल़ा तलिक हामार लोकलार ताने इसुर गबाहि हए छेबेकरेचे।

३२ हामा एइड सुसामाद तम़ाक सुनाचि जेइड सुसामादेर प्रतिग्‍या परमेस्‍वरट हामार बाप दादोलाक करिस्‍ले,

३३ परमेस्‍वरट केनङ करे इसुडक जेअँत करिए उड काथा हामार ताने आर्थात अम़ार सान्‍तानलार ताने पुरा करि दिले।

जेनङ कि दस्रा भजनखानत लिखाल छे,

“तुइँ मोर पुत्र हइस,

आझि मुइँ तोक जलम दिन्‍कुन।”

३४ आर उहाँए केधउ नि सर्बा दिबार मने परमेस्‍वरट उहाँक मिर्तु से जेअँत करिए उठाले।

इड बिसयत परमेस्‍वरट हेनङ कहिचे,

“मुइँ तम़ाक दाउदडक काराल कराल पबित्र आर अटल

आसिर्बादला दिम्‍कन।”

३५ फेर भिनखान भजनत उहाँए हेनङ कहिचे,

“तुइँ आप्‍नार पबित्रजनडर देहाडक सर्बा नि दिबो।”

३६ कियाँकि दाउदड आप्‍नार पुस्‍तार लोकलाक परमेस्‍वरेर योजना अनुसार सेबा पुरा करिए मर्बार बाद उहाँर बाप दादोलार सङे गाऱाल गेले आर उहाँर देहाड सरि गेल्‍कि।

३७ मातुन जाहाँक परमेस्‍वरट मिर्तु से जेअँत कर्ले उहाँर देहाड नि सरेल्‍कि।

३८ ताहाते ए भाइला,

तम़ा जान कि,

एइड इसुर पाए तम़ार ताने पाप छेमार प्रचार कराल गेइच्‍कन।

३९ बिस्‍वास कर्बार हरेक झना उहाँरे पाए गटे पापला से छुटकारा पाइचन।

जेइड छुटकारा कि मोसार बिधानखान से सम्‍भब नि छिले।

४० ताहाते हुँसियार रह,

जेसे अगमबक्‍तालार लिखाल इला काथा तम़ार पर ना पर्कन,

४१ “ए खिताल कराला देख,

अचम्‍भित ह आर नस्‍ट

हए जाअ,

कियाँकि आझि तम़ा रहतेइ

मुइँ एकखान हेनङ काम करिम,

जेइखान कामेर बिसयत तम़ाक कोए कहए दिलउ

तम़ा बिस्‍वास नि कर्बन।”

४२ तने पावल आर बर्नबासट सभाघरट से निक्‍लिए जाबारखुना आस्‍बार आगिला बिस्रामेर दिना इला काथा अम़ा फेर कोहोक कहए लोकला अम़ाक नेहरा कर्ले।

४३ सभाड बिसर्जन हइ जाबार बाद भेलेला यहुदि आर यहुदि पन्‍थत बिस्‍वास कर्बार लोकला पावल आर बर्नबासेर पाछु पाछु गेले।

पावल आर बर्नबासट अम़ार सङे गप कर्ते कर्ते गेले आर अम़ाक परमेस्‍वरेर अनुग्रहत लागिए रहबार हुब भार्सा दिले।

४४ ताहार आगिला बिस्राम दिनत धरि ल नगरेर गटेला लोक प्रभुर बचन सुन्‍बा उल्‍टिए आसेल्‍कि।

४५ मातुन लोकेर भिरखान देखिए यहुदिलाक जलन हल्कि आर पावलेर बलाल काथालार खन्‍डन कर्ते उहाँर निन्‍दा कर्बा धरेल्‍कि।

४६ मातुन पावल आर बारनाबासट बेडर से कहल्‍कि,

“साभार से प्रथमे तम़ाके परमेस्‍वरेर बचन सुनाबा परे।

मातुन तम़ा बचनडक इन्‍कार करिए अनन्‍त जिबनेर ताने आप्‍नाक नालाइक बेनाइचन।

ताहाते आप देख हामा परजातियालार बिति जाचि,

४७ कियाँकि प्रभुड हामाक हेनङ आग्‍या दिचे,

‘मुइँ तोक परजातियार ताने

ओजोत बेनाइच्‍कुन जेसे तुइँ

पृथिमिर एकटा

कन से दस्राड कन तलिक मुक्‍ति पुगाबा पारिस ’।”

४८ जेइखुना परजातियाला इला काथा सुन्‍ले तने अम़ा खुसि हए परमेस्‍वरेर बचनलार बाऱाइ कर्बा धर्ले।

आर जेतेला झनाक बिछाल गेइस्‍ले अम़ा साभाउ अनन्‍त जिबनेर ताने बिस्‍वास कर्ले।

४९ आरतने प्रभुर बचनला गटेखान इलाकात छिर्याते गेले।

५० मातुन यहुदिला भक्‍त आर इज्‍जतदार बेर्छानिलाक आर नगरेर बड बार्का लोकलाक उस्‍काए पावल आर बर्नबासेर खिलापत गान्‍डागोल उठाए दिले आर अम़ाक उखान इलाका से पिटाए दिले।

५१ मातुन अम़ा आप्‍नार ठेङेर धुलाला यहुदिलार खिलापत झारिए आइकोनिया चलि गेले।

५२ आर चेल़ाला आनन्‍द आर पबित्र आत्‍मा से भरपुर हतेगेले।

आइकोनियात पावल आर बर्नबास

१४

आप आइकोनियात पावल आर बर्नबासट सदाकार लाखा यहुदिलार सभाघरटत सङे सङे ढुक्‍ले आर हेनङ प्रचार कर्ले कि इसुडक भेलेला यहुदि आर ग्रिक सुइकार करेल्कि।

२ मातुन बिस्‍वास नि कर्बार यहुदिला परजातियालाक उस्‍काए बिस्‍वासि भाइलार खिलापत अम़ार मनलाक खाट्टा करि दिल्‍कि।

३ अइताने पावल आर बर्नबासट बेडर से प्रभुर बिसयत प्रचार कर्ते भेलेला दिन तलिक हता रहले।

प्रभुड अम़ार पाए चिऩ आर अचम्‍भित काम करिए अनुग्रहर बचनलाक सत्‍य साबित कर्ले।

४ मातुन नगरखानेर लोकलार बिचत आपसि मतभेद हए गेल्‍कि,

तने काहुँ यहुदिलार बिति ते,

काहुँ प्रेरितलार बिति हल्कि।

५ जेइखुना परजातिया आर यहुदि लोकला आप्‍नार सासकलार सङे मिलिए प्रेरितलाक अपमान कर्बा आर पाथलेर झाटा बर्सिबार कोसिस कर्ले,

६ ते प्रेरितला इड काथार दिसा पाएगेले तने अम़ा लुकोनियार नगरलार बिति लुस्‍त्रा,

डर्बि आर लगेपासेकार जिल्‍लालार बिति पालाए गेले।

७ आर हता अम़ा सुसामाद प्रचार कर्तेइ रहले।

लुस्‍त्रा आर डर्बित पावल आर बर्नबास

८ लुस्‍त्रात,

ठेङला लराचरा नि हबार एक झन लोक रहए।

उहाँए जल्‍माति नेङरा छिले आर केधउ नि बेराइस्‍ले।

९ उहाँए पावलडक प्रचार कर्ते सुनिए छिले।

पावलड उहाँक टक लागाए देखेल्‍कि ते,

उड लोकेर संअ हबार बिस्‍वासखान देख्‍ले।

१० ताहाते पावलड उहाँक गोग दे कहले,

“आप्‍नार ठेङलार भरत थार हो।”

तने उहाँए कुदिए थार हए गेले आर बेर्बा धर्ले।

११ पावलेर कराल इखान कामक देखिए भिरखानेर लोकला लुकोनिया भासात गघाट दिए दिए कहबा धर्ले,

“लोकेर रुप धारन करिए देपताला हामार ठिना नाम़िचे।”

१२ तने अम़ा बर्नबासटक जिउस देपता आर मुल बक्‍ता हबार कारन पावलडक हर्मोस देपता कहबा धरेल्‍कि।

१३ नगरखानेर मुखखानते जिउस देपतार मुन्‍डिलड रहकि।

मुन्‍डिलेर पुजारुकट नगरखानेर मुल केबारखानत गोरुला आर फुलेर मालाला आन्‍ले कियाँकि पुजारुकट आर आरहला लोक पावल आर बर्नबासटर ताने भोग चऱाबा छाबिस्‍ले।

१४ मातुन जेइखुना प्रेरितला,

बर्नबासट आर पावलड,

इड काथा सुन्‍ले ते,

अम़ा आप्‍नार नुआँला चिर्ले आर दउरिते भिरखानत जाए गघाट दे कहबा धर्ले,

१५ “ए लोकला!

तम़ा हेनङ कियाँ करेचन?

हामाउ त तम़ार लाखा लोके हइ।

आर तम़ाक हामा इड सुसामाद सुनाचि कि तम़ा इला बेकाम्‍मा काथा छरिए जेअँत परमेस्‍वरेर बिति घुर जाहाँए कि सर्ग,

पृथिमि,

सुमुन्‍दर आर उलात रहबार सब कुछुलाक बेनाले।

१६ बिताल पुस्‍तार गटेला जातक उहाँए अम़ाक अम़ारे आप्‍ना आप्नि दामालत चल्‍बा छरि दिले।

१७ ताहारअ पर परमेस्‍वरट भालाइर काम करिए आप्‍नार बिसयत साक्‍छि दिबा नि छरिचे,

मेघड से पानि बर्साए ठिक ठिक समयत उहाँइ उप्‍तनि कराइचे।

अभल चभल करे खाबार चिज जुटाए दिए लोकलार मनलाक खुसि कराइचे।”

१८ इला काथा कहलउ भेलेखान कठिन से अम़ा लोकलाक भोग चऱाबार से थामाले।

१९ मातुन एन्‍टिओखिया आर आइकोनिया से केबा झना यहुदि हता आसिए पुगेल्‍कि आर लोकलाक उस्‍काए अम़ा पावलेर पर पाथल झाटा करेल्‍कि आर पावलड मरि गेले कहए नगरखान से घिस्‍टाए निक्‍लाए दिल्‍कि।

२० मातुन पावलेर चारह बिति चेल़ाला जर हल्‍कि तने उहाँए उठिए नगरखानत ढुक्‍ले आर ताहार काल़ि उहाँए बर्नबासेर सङे डर्बि चलि गेले।

सिरियार एन्‍टिओखियात पावल आर बर्नबासट घुरिए आस्‍ले

२१ अम़ा उखान नगरत सुसामाद प्रचार करिए भेलेला चेल़ा बेनाले तने अम़ा लुस्‍त्रा आर आइकोनियार नगरला दे पिसिदियार एन्‍टिओखियात घुरिए आस्‍ले।

२२ हता अम़ा चेल़ालाक आत्‍मात दऱ बेनाले,

बिस्‍वासत स्थिर हए रहबार हुब भार्सा दिले आर अम़ाक सिकाले कि,

परमेस्‍वरेर राजत हामाक अनेक किसिमेर दुख कस्‍ट सहए हलउ ढुक्‍बा लागे।

२३ हरेकटा मन्‍डलित एल्‍डरला नियुक्‍ति कर्बार बाद जेइड प्रभुर पर अम़ा बिस्‍वास करिस्‍ले उपबास सहित प्रार्थना करिए अइड प्रभुर हातत अम़ाक सँपि दिले।

२४ ताहार बाद अम़ा पिसिदियार पाके घुरिए फेर पामफिलियात आस्‍ले।

२५ तने पर्गात बचन प्रचार करिए अम़ा अटालियार बिति गेले।

२६ तने हता से अम़ा सुमुन्‍दरेर पइरा दिए पानिजाहातेर पर एन्‍टिओखियात आस्‍ले।

अइठिना अम़ाक इखान कामेर ताने परमेस्‍वरेर अनुग्रहत सँपाल गेइसेल्‍कि जेइखान काम अम़ा सम्पुर्न भाबे पुरा कर्ले।

२७ जेइखुना पावल आर बर्नबासट एन्‍टिओखियात आसिए पुग्‍ले ते मन्‍डिलिर लोकलाक जर कर्ले आर परमेस्‍वरट अम़ार पाए कराल गटे कामलार बर्नन कर्ले आर केनङ करे परमेस्‍वरट परजातियालार ताने केबारखान खुलि दिल्‍कि अहला काथा अम़ाक सुनाले।

२८ आर अम़ा हता चेल़ालार सङे भेले दिना तलिक रहले।

यरुसलेमेर सभा

१५

काहुँ काहुँ यहुदिया से एन्‍टिओखियात आसिए हेनङ कहए सिक्‍छा दिसेल्‍कि,

“जेइखुना तलिक तम़ा मोसार बिधान अनुसार खतना नि हबन तम़ार उद्धार नि हत्‍कन।”

२ तने पावल आर बर्नबासेर सङे अम़ार मतभेद हए गेल्‍कि आर बिबाद उठि गेल्‍कि।

ताहार बाद हताकार भाइला इड काथार फइसलार ताने पावल,

बर्नबास आर अम़ार सङे आरह केबा झनाक प्रेरित आर एल्‍डरलार ठिना यरुसलेम पाठाबार निर्नय कर्ले।

३ तने मन्‍डलिलार बिस्‍वासिलार ठिना से बिदा हए अम़ा फोनिके आर सामरियार पाके पइरा छर्ले आर जाते जाते दामालेर मुखत पराल मन्‍डलिलाक भेट करिए बाताले कि,

केनङ करे परजातियालाउ प्रभुडक सुइकार करिचेक।

इला काथा सुनिए हताकार गटे बिस्‍वासि भाइलार हृदयला आनन्‍दित हल्‍कि।

४ जेइखुना अम़ा यरुसलेम आसिए पुग्‍ले ते,

गटेड मन्‍डलिर प्रेरितला आर एल्‍डरला अम़ाक स्‍वागत करेल्‍कि।

परमेस्‍वरट अम़ार सङे हए केनङ केनङ महिमार कामला करिसेल्‍कि उला काथार बर्नन कर्ले।

५ मातुन फरिसि पन्‍थेर केबा झन बिस्‍वासि थार हए कहल्‍कि,

“परजातियालाक खतना हबाए लाग्‍कि आर मोसार बिधानखानक अबस्‍य पालन कर्बा लाग्‍कि।”

६ तने इड काथार बिसयत सँच बिचार कर्बार ताने प्रेरितला आर एल्‍डरला जर हले।

७ लाम़ बिबाद हबार बाद पत्रुसट थार हए अम़ाक कहल्‍कि,

“ए भाइला!

तम़ा त जान्‍बे करेचन,

भेले दिन पहिले परमेस्‍वरट तम़ार बिच से मोक बिछ्ले जेसे परजातियाला मोर मुखे सुसामादेर बचन सुनोक् आर बिस्‍वास करोक।

८ आर साभार मनेर काथाला जान्‍बार परमेस्‍वरट हामार लाखा परजातियालाकअ पबित्र आत्‍मा दिए इड साक्‍छि दे दिचे कि आप परमेस्‍वरट परजातियालाकअ सुइकार करिचे।

९ आप उहाँए यहुदि आर परजातियालार बिचत कोए भेद नि राख्‍ले बुरु बिस्‍वासेर माध्‍यम से परजातियालार मनलाक सुद्ध कराले।

१० ताहाते आप चेल़ालार काङत इड भार लादाए कियाँ तम़ा परमेस्‍वरटर परिक्छा लेचन?

जेइड भार नाते हामार बाप दादोला,

नाते हामाए उठाबा पार्न।

११ मातुन हामा बिस्‍वास करेचि कि,

जेनङ करे प्रभु इसुर अनुग्रह से हामा उद्धार पाइचि।

अइनङ करे परजातियालाउ पाइचे।”

१२ तने गटेड सभा झित मारिगेले।

बर्नबास आर पावलेर पाए परमेस्‍वरट परजातियालार बिचत केनङ केनङ चिऩर कामला आर छकलागा कामला करेल्‍कि उलार बिबरन अम़ारे मुखे सुन्‍बा धर्ले।

१३ अम़ार बलाल हए जाबार बाद याकुबड उत्रा दिए कहल्‍कि,

“ए भाइला!

आप मोर काथाला सुन,

१४ परमेस्‍वरट आप्‍नारे नाएर खातिर परजातियालार बिच से एकटा जाति बिछवार कृपा प्रथमे अम़ार पर केनङ करे कर्ले कहए सिमोन पत्रुसट बाताए दिल्‍कन।

१५ अगमबक्‍तालार बचनलाउ इड काथार सङे मेट खाचे,

जेनङति लिखाल छे,

१६ ‘ताहार बाद मुइँ घुरिए आसिम आर दाउदेर उज्राल

घरट आरमने उठाम्

आर भग्‍नाबसेसला फेर बेनाम

आर मुइँ उखान राजक आरमने थार करिम,

१७ जेसे बाकिला लोक प्रभुडक छाब्‍बा पारोक,

आर्थात गटेला परजातियाक समेत,

जाहाँक कि प्रभुड आप्‍नार लोक बेनाबार ताने डाकाइचे।

१८ इड काथा अइड प्रभु कहचे,

जाहाँए तेपुर्ना काल से इला

काथा प्रकट कर्ते आसिचे।’

१९ ताहाते मोर निर्नय एइड कि जेइला परजातिया परमेस्‍वरेर बिति घुरिचे,

आप अम़ाक झेन्‍झोट ना दि।

२० बुरु अम़ाक इड काथा लिखिए पाठाइ कि अम़ा मुर्तिलाक चऱाए आसुद्ध कराल खाबार जिऩिसला से आप्‍नाक बचाक आर यउन पापला से बचिए रोहोक,

घेचाड मच्राए माराल जतुर मासु आर सुर्कि ना खाक।

२१ कियाँकि पुस्‍ता पुस्‍ता आगुए से हरेकखान नगरत मोसार बिधानला प्रचार कराजाचे आर हरेकटा बिस्राम दिनत सभाघरलात मोसार बिधानखान पऱाल जाचे।”

परजातिया बिस्‍वासिलार ताने चिट्ठि

२२ तने प्रेरितला,

एल्‍डरला आर गटेड मन्‍डलि मिलिए आप्‍नार बिच से केवा झन लोकक बिछिए पावल आर बर्नबासेर सङे एन्‍टिओखियात पाठाबार उचित जान्‍ले।

बिस्‍वासि भाइलार मइधे से मुल मुल लोकला,

बार्साबास कहबार यहुदाडक आर सिलासटक बिछेल्‍कि।

२३ आर अम़ार हाते हेनङ लिखिए चिट्ठि पाठाले:

“हे एन्‍टिओखिया,

सिरिया आर किलिकियात रहबार परजातिया बिस्‍वासि भाइला!

प्रेरितलार आर एल्‍डरलार तरफ से तम़ाक बन्‍दगि!

२४ हामा सुनिचि कि हामार मइधेकार काहुँ काहुँ हामार अनुमति बिना तम़ार ठिना जाए उल्‍टा पुल्‍टि बचन दिए तम़ार मनलाक आँउजाँउ करिए तकलिप दिच्‍कन।

२५ ताहाते हामा इड मुनासिब जान्‍न कि,

साभाउ एकेडा मति करिए हामार मइधे से केबा झन लोकक बिछिए हामार प्रिय बर्नबास आर पावलेर सङे तम़ार ठिना पाठाइ।

२६ एम़ा लोकला हेनङ हए,

जाहाँए हामार प्रभु इसु ख्रिस्‍टेर खातिर आप्‍नार प्रानडउ खात्रात गिराइस्‍ले।

२७ ताहाते हामा यहुदा आर सिलासटक पाठाइचि,

एम़ा हेताकार गटे काथाला तम़ाक आपुन मुखे सुनात्‍कन,

२८ कियाँकि पबित्र आत्‍माड आर हामा इड काथात सहमति हन् कि तम़ाक इला आवस्‍यक नियम बाहिक आर कोए अधिक बोझ नि दिलेइ भाला।

२९ तम़ा मुर्तिलाक चऱाल खाबार जिऩिसला,

सुर्कि आर घेचाड मच्राए माराल जतुर मासु ना खाअ।

आर आप्‍नाक यउन पापला से दुरे राख।

इला काथा से आप्‍नाक दुर राख्‍ले,

तम़ार भाला हत्‍कन।

तम़ार कल्‍यान हकन!”

३० हता से बिदा हबार बाद अम़ा एन्‍टिओखिया गेले आर साभाक जर करिए उखान चिट्ठि अम़ाक दिले।

३१ आर चिट्ठिखानत लिखाल तसोबरिर काथाला पऱिए अम़ाक खुसि लागेल्‍कि।

३२ यहुदा आर सिलास दनह झना अगमबक्‍ता हबार कारन हताकार बिस्‍वासि भाइलाक भेलेला बचनेर पाए हुब भार्सा दिए अम़ाक स्‍थिर कर्ले।

३३ अम़ा हता कुछु दिन तलिक रहबार बाद हताकार बिस्‍वासि भाइला अम़ाक सान्‍तिर कामना करिए,

अम़ारे ठिना पाठाए दिल्‍कि जाहाँए अम़ाक पाठाइसेल्‍कि।

३४ मातुन सिलासट अइठा रहबार निर्नय कर्ले।b

३५ तने पावलड आर बर्नबासट केवा दिन तलिक एन्‍टिओखियात रहले सेने आरला लोकेर सङे मिलिए प्रभुर बचन से सिक्‍छा दिते आर प्रचार कर्ते रहले।

पावल आर बर्नबास भिना भिनि हले

३६ तने कुछु दिनबाद पावलड बर्नबासटक कहल्‍कि,

“जेइला जेइला नगरत हामा प्रभुर बचन प्रचार करिचि,

चल् उला नगरत जाए बिस्‍बासिलाक भेट करि आर अम़ार हेसिनेसि बुझि।”

३७ तने बर्नबासट मर्कुस कहबार युहन्‍नाडकअ सङे लेजाबा छाबिस्‍ले।

३८ मातुन,

पावलड उड लोकक सङे लेजाबार उचित नि जान्‍ले कियाँकि उहाँए पाम्‍फिलियात अम़ाक छरिए पालाए गेइसेल्‍कि आर अम़ार कामत सङ नि दिसेल्‍कि।

३९ तने पावल आर बर्नबासेर बिचत हेनङ बकझक लागि गेल्‍कि ने अम़ा भिना भिनि हए गेल।

आर बर्नबासट मर्कुसटक सङे लिए पानिजाहातखानेर पर चऱिए साइप्रसेर माखे चलि गेले।

४० मातुन पावलड सिलासटक बिछ्ले,

तने बिस्‍वासिला अम़ाक प्रभुर अनुग्रहत सँपिए हता से बिदा दिले।

४१ तने मन्‍डलिलाक बिस्‍वासत स्‍थिर कराते कराते पावलड सिरिया आर किलिकियार भ्रमन कर्ले।

b 

१५:३४ कोए कोएला पान्डुलिलिपित इड पद नि छे।

पावल आर सिलासेर सङे तिमोथिर भेट

१६

ताहार बाद पावलड लुस्‍त्रा आर डर्बितअ जाए पुग्‍ले।

हता तिमोथि नाएर एक झन चेल़ा रहए।

उहाँर माअँड ख्रिस्‍टत बिस्‍वास कराल यहुदि रहए मातुन बापट ग्रिक रहकि।

२ लुस्‍त्रा आर आइकोनियार बिस्‍वासि भाइलार बिचत तिमोथिर नाअँड खोब चलिसेल्‍कि।

३ पावलड उहाँक सङे लेजाबार मनसुवा करिस्‍ले।

ताहाते पावलड उहाँर खतना करि दिल्‍कि कियाँकि उहाँर बापट ग्रिक जातेर रहकि कहए हताकार यहुदिला साभाउ जान्‍कि।

४ जेइखुना अम़ा भिन भिन नगरेर पाके गेले लोकलाक अम़ा यरुसलेमेर प्रेरित आर एल्‍डरलार सभाड पारित कराल नियमलार पालना कर्बा बाताते गेले।

५ एइनङ करे मन्‍डलिला बिस्‍वासत सक्‍कत हले आर दिने दिने अम़ा गेन्‍तित बार्त़े गेले।

माकेडोनिया जाबार पावलडक दर्सन

६ पबित्र आत्‍माड पावल आर उहाँर सङलाक एसियात बचन प्रचार कर्बा माना कर्बार कारन पावलड आर उहाँर सङला फ्रिगिया आर गलाति मुलुकखानेर पाके जाबा धर्ले।

७ जाते जाते जेइखुना अम़ा माइसियार सिम्‍नाडत जाए पुग्‍ले ते,

अम़ा बिथिनियार माखे जाबार कोसिस कर्ले।

मातुन प्रभुर आत्‍माड अम़ाक आगे नि दिल्‍कि।

८ सेने अम़ा माइसियार पाके सिधाए त्रोआसत जाए नाम़्‍ले।

९ अइड रातत पावलड एकटा दर्सन पाले,

दर्सनडत माकेडोनियार एक झन लोक थार हए पावलडक हेनङ कहए नेहरा करिसेल्‍कि,

“इपार माकेडोनियात आसिए हामाक सहजोग कर।”

१० पावलड इड दर्सन पाबार बाद,

हामा इड निस्‍चित कर्न कि,

परमेस्‍वरट हामाक माकेडोनियार लोकलाक सुसामाद सुनाबा डाकाइचे।

तने अइखुनाए हामा माकेडोनिया जाबार ताने साजिगेन।

फिलिप्‍पित लिडियाड बिस्‍वास कर्ले

११ ताहाते हामा त्रोआस से पानिजाहातेर पर चऱिए सिधाए सामाथ्रोकेर टप्पुर माखे गेन आर ताहार काल़ि नियापोलिस जाए पुग्‍न।

१२ तने हता से हामा फिलिप्‍पित गेन।

उखान मुलुक माकेडोनिया प्रान्‍तेर मुल नगर आर रोमेर उपनिबेस रहए।

उखान नगरत हामा केबा दिन भरे रहन।

१३ बिस्राम दिनत हता प्रार्थना कर्बार ठाअँ रहबा पाए कहए हामा नगरेर दुवारखान से बाहार बिति लदिर काछारखानत गेन आर बठिए हता जर हुवाल बेर्छानिलार सङे गप कर्बा धर्न।

१४ हता सुनिए रहबारलार मइधे लिडिया नाएर थियाटिरा निवासि एक झन बेर्छानि रहए जाहाँए बेगनिया रङेर नुआँर पइकारि करे।

उहाँए इस्‍वरेर पर बारा भक्‍तिभाब राखे।

पावलेर काथाला सुनोक कहए प्रभुड उहाँर मनड खुलि दिल्‍कि।

१५ लिडिया आर उहाँर घरानार लोकला बप्‍तिस्‍मा लिबार बाद उहाँए हामाक नेहरा करिए कहले,

“तम़ा जदि मोक प्रभुर बिस्‍वासि जानेचन ते,

चल मोर घरत रह।”

आर उहाँए हामाक जिद करिए लेगेले।

फिलिप्‍पित पावल आर सिलासटक कइद

१६ एक दिना हामा प्रार्थना कर्बार ठाअँखानेर बिति जाते रहि,

जाते जाते हामार भेट भबिस्‍य बाताबार आत्‍माबालि एक झन बान्‍धिर सङे हले।

उहाँए लोकलार भबिस्‍यत हबार काथाला बाताए आप्‍नार मालिकलार ताने भेलेला करे कामाइ करिदे।

१७ उहाँए पावल आर हामार पाछु पाछु आसिए हेनङ कहए चेचाबा धर्ले,

“इला लोक सर्वोच्‍च परमेस्‍वरेर सेबक हए।

एम़ा तम़ाक मुक्‍तिर दामालडर काथा बाताच्‍कन।”

१८ उहाँए भेले दिन तलिक अइनङ बल्तेइ रहले।

मातुन एक दिना पावलडक दिक्‍दार लागि गेल्‍कि आर उहाँए उड छुँरिर बिति घुरिए उड आत्‍माक डाटेल्‍कि,

“इसु ख्रिस्‍टेर नाअँत मुइँ तोक हुकुम देच्‍कुन,

तुइँ उहाँर ठिना से निक्‍लिए पालाए जा।”

तने उड आत्‍मा अइसाथ उहाँक छरिए पालाए गेल्‍कि।

१९ मातुन जेइखुना उहाँर मालिकला देख्‍ले कि अम़ार कामाइ हबार उपाएडए बन हए गेल्‍कि ते,

अम़ा पावलक आर सिलासटक धरिए घिस्‍टाते हाटेर चोकटत अधिकारिलार आगुति लेगेल्‍कि।

२० तने अम़ाक नगरेर हाकिमलार ठिना लेजाए कहल्‍कि,

“इला लोक यहुदि हए।

एम़ा हामार नगरखानत गान्‍डागोल कराचे।

२१ एम़ा हेनङ हेनङ चलनला सिकाचे जेइला चलन कि,

हामा रोमिलाक बिधान अनुसार मान्‍बा बा कर्बा नि हए।”

२२ तने गटे लोकला मिलिए अम़ार पर झप्टिए धरेल्‍कि।

नगरेर अधिकारिला अम़ार नुआँला चिरिए फेकाए दिल्‍कि आर अम़ार पर लाठि बर्साल्‍कि।

२३ लोकला अम़ाक मारिए आध्रा कर्बार बाद कइदत राखि दिल्‍कि आर कइदखानार हाकिमडक कहल्‍कि,

“एम़ाक आच्‍छा से पाहारा दिए राखिस।”

२४ हेनङ हुकुम पाए कइदेर हाकिमड अम़ाक कइदेर भित्रि कठाडत लेगेल्‍कि आर अम़ार ठेङला खुट्टार काठत ढुकाए बन करिए राखि दिल्‍कि।

२५ मातुन करिप आधा रातत पावलड आर सिलासट प्रार्थना कर्ते आर परमेस्‍वरेर भजन गिदाते छिले आर भिनला कइदि अम़ार भजनला सुनिए छिल्‍कि।

२६ तने आच्‍काए हता हेनङ सक्‍तिसालि भुइचाल गेल्‍कि ने कइदखानर भिट्टाडए हिलाए दिल्‍कि आर एकेबार्सि गटेला केवार खुलि गेल्‍कि आर अम़ाक बाऩाल साभार झिन्‍ज्रिला खुलिए परि गेल्‍कि।

२७ आप जेइखुना कइदखानार हाकिमड जागिल पाले आर देख्‍ले कि,

कइदखानर केबारला खुलि गेइच्‍कि ते,

उहाँए आप्‍नार तेरुवालखान निक्‍लाए आप्‍नाक घुपिम घुपिम हए गेल कारन उहाँए सँचिस्‍ले कि,

गटे कइदिला पालाए जाबा पाए।

२८ मातुन पावलड जोर से गोग दिए कहल्कि,

“ए साहेब!

तुइँ आप्‍नाक कुछु हान्‍ति ना करिस कियाँकि हामा साभाउ एइठिना छि!”

२९ तने उहाँए मासाललाa माङाए होकोर दोकोर करे भित्रत गेले आर डरे काप्‍ते काप्‍ते पावल आर सिलासेर आगुति जाए परि गेले।

३० आर अम़ाक बाहार बिति आनिए कहल्कि “हजुरला!

पाप से उद्धार पाबार ताने मोक कि कर्बा लागे?”

३१ तने अम़ा उहाँक कहल्‍कि,

“प्रभु इसुर पर बिस्‍वास करेक तने तुइँ उद्धार पाबो आर तोर घरानार लोकलाउ उद्धार पातोक।”

३२ सेने अम़ा उहाँक आर उहाँर घरेर साभाक प्रभुर बचन सुनाले।

३३ तने अइखुना राते करे कइदखानार हाकिमड पावल आर सिलासटक आप्‍नार सङे लेजाए अम़ार घाउखोसला धए दिले आर अइखुनाए हाकिमड आर उहाँर घरानार गटे लोकला बप्‍तिस्‍मा लिले।

३४ ताहार बाद उहाँए अम़ाक आप्‍नार घरत लेजाए खराक पानि खिलाले आर परमेस्‍वरेर पर बिस्‍वास कर्न कहए गटेड घर घरानाडए आनन्‍द मानाले।

३५ मातुन बेहान हबार बाद नगरेर अधिकारिला सिपाहिलाक हेनङ कहए पाठाले,

“जाअ,

उला लोकक छरि द।”

३६ तने कइदखानार हाकिमड पावलडक इड काथा सुनाल्कि,

“नगरेर अधिकारिला तम़ाक छरि दिबा कहए पाठाइचे।

अइताने आप तम़ा सान्‍ति से जाअ।”

३७ मातुन पावलड सिपाहिलाक कहल्‍कि,

“हामा रोमि नागरिकलाक एम़ा बिना एनियाँए लोकलार साम्‍नात मारडाङ कर्ले आर कइदखानत राख्‍ले।

आप आल़ा हामाक चुप्‍का निक्‍लाए पाठाबा छाबेचे?

नि हबे,

अम़ा आपुन थारे आसोक आर हामाक हेता से निक्‍लाक।”

३८ तने सिपाहिला घुरिए जाए हाकिमलाक इला काथा सुनाए दिल्‍कि।

आर जेइखुना सुन्‍ले कि,

एम़ा त रोमि नागरिक हए तने अधिकारिलाक डर लागि गेल्‍कि।

३९ आर नगरेर अधिकारिला आसिए अम़ार ठिना माफ माङेल्‍कि।

आर अम़ाक निक्‍लाए,

उखान नगर छरिए चलि जाबार नेहरा करेल्‍कि।

४० तने पावलड आर सिलासट कइदखाना से निक्‍लिए लिडियार घर गेले आर हता बिस्‍वासि भाइलार सङे भेटघाट कर्ले आर अम़ाक हुब भार्सा दिए हता से बिदा हले।

a 

१6:२9 जऩाकेर ताने जलाबार अतेदिनकार उक्‍का बा टेम।

थेसलोनिकित पावलेर प्रचार

१७

पावल आर सिलासट अम्‍फिपोलिस आर अपोल्‍लोनियार पाके थेसलोनिकि नगरत आस्‍ले।

हता यहुदिलार एकटा सभाघर रहकि।

२ पावलड आप्‍नार आदत अनुसार अम़ार सभाघरटत गेले।

आर तिन हाप्‍ता तलिक अम़ार सङे धर्मसास्‍त्रखान से बहस कर्ते रहले।

३ ख्रिस्‍टटक दुख भोग्‍बार आर मिर्तु से जेअँत हबार आवस्‍यक रहकि कहए धर्मसास्‍त्ररखान से अर्थ फुटाए आर सबुत दिए कहले,

“तम़ार आगुति मुइँ जेइड इसुर प्रचार करेच्‍कन उहाँइ ख्रिस्‍ट हए।”

४ कोए कोएला यहुदि बिस्‍वास करिए पावल आर सिलासेर सङ धर्ले आर अइनङ करे हान्‍जार हान्‍जा इस्‍वर भक्‍त ग्रिकला आर भेलेला नामि नामि बेर्छानिअ अम़ार सङ धरेल्कि।

५ मातुन इला देखिए यहुदिलार मनला जलिए उठेल्‍कि तने अम़ा हाटेर केबा झन बदमासलाक जर करिए एकटा बार्का हुल बाऩ्‍ले आर नगरखानत गान्‍डागोल उठाबा धर्ले।

अम़ा पावल आर सिलासटक छाबिए लोकलार आगुति आन्‍बार ताने यासोनेर घरत आक्रमन कर्ले।

६ मातुन अम़ा पावल आर सिलासटक लागा नि पाले ते,

अम़ा यासोन आर केबा झना बिस्‍वासि भाइलाक घिस्‍टाते नगर समितिर अधिकारिलार ठिना आनिए कहले,

“जेइला लोक संसारखानक उलुटपुलुट करिचे सेइला लोक आल़ा यहखान नगरत आसिए पुगिचे।

७ आर यासोनड अम़ाक आप्‍नार घरत मेजुवान बेनाए राखिचे आर अम़ा साभाउ इसु कहबार एक झना भिन राजा छे कहए सिकाचे आर कइसरेर आग्‍यालार नाटेर करेचे।”

८ इड काथा सुनिए लोकलाक आर नगरेर अधिकारिलार बिचत हुलगुल उठि गेल्‍कि।

९ तने अम़ा यासोन आर उहाँर सङलार ठिना से धरउटि लिए अम़ाक छरि दिले।

बेरिया नगरत पावल आर सिलास

१० तने थेसलोनिकिर बिस्‍वासि भाइला अइड रातत पावल आर सिलासटक बेरिया कहबार नगरत पाठाए दिले।

आर अम़ा हता पुगिए यहुदिलार सभाघरटत ढुक्‍ले।

११ हताकार यहुदिला थेसलोनिकिर यहुदिला से बेसि खुल्‍ला मनेर छिले कियाँकि एम़ा बारा उत्‍साह पुर्बक बचनलाक सुइकार करे आर इला काथा ठिक हए ने नि कहए सब दिना धर्मसास्‍त्रखान से जाँच करे।

१२ ताहाते अम़ार मइधे भेलेला यहुदि इसुडक बिस्‍वास कर्ले।

अइनङ करे बड घरानार भेलेला ग्रिक बेर्छानि आर ग्रिक मर्दना प्रभुडक बिस्‍वास कर्ले।

१३ मातुन जेइखुना थेसलोनिकिर यहुदिला सुन्‍ले कि,

बेरियातअ पावलेर पाए परमेस्‍वरेर बचन प्रचार हचे ते,

अम़ा अहठिना जाए लोकेर हुलडक उस्‍किबा आर गान्‍डागोल उठाबा धर्ले।

१४ तने बिस्‍वासि भाइला पावलडक अइखुना सुमुन्‍दरेर बिति भागाए दिबार ताने बिदा करि दिले मातुन सिलास आर तिमोथिड बेरिया नगरते रहले।

१५ पावलडक पुग्‍बा जाबार लोकला उहाँक एथेन्‍स तलिक पुगाए दिले आर पावलड अम़ार पाए इड खबर पाठाले कि,

भरसक सिलासट आर तिमोथिडउ जल्‍दि करे एथेन्‍सत पावलेर ठिना आसोक।

इड खबर लिए अम़ा अइठिना से घुरिगेले।

एथेन्‍सत पावलेर प्रचार

१६ पावलड सिलास आर तिमोथिर आसे एथेन्‍सत थामिए छिले ते,

उखान नगरेर चारहति मुर्तिए मुर्ति देखिए पावलेर मनड आउँदाए उठेल्‍कि।

१७ ताहाते उहाँए सभाघरत यहुदिलार सङे आर इस्‍वर भक्‍त ग्रिकलार सङे सुसामादेर बहस करे आर अइनङ करे उहाँए हाटेर चोकलात आसाजाइ करा लोकलार सङे बहस कर्तेइ रहए।

१८ एक दिना इपिक्‍युरि आर स्‍तोइकि पन्‍थेर केबा झन दार्सनिक आसिए उहाँर सङे बिबाद थामि दिल्‍कि।

आर अम़ार मइधे काहुँ काहुँ कहल्‍कि,

“इड भाँट कि कहबा छाबेचे?”

आर काहुँ कहल्‍कि,

“याहाँए कुनह बिदेसि देबि देपतालार प्रचार कर्बार लाखा लागेचे” कारन पावलड इसुर मिर्तु आर पुनरुत्‍थानेर बिसयत प्रचार करिस्‍ले।

१९ तने अम़ा पावलडक सभा स्‍थल,

अरियोपागसत लेजाए पुछारि कर्ले,

“तुइँ जेइड नायाँ सिक्‍छा प्रचार करेचिस इड केनङ सिक्‍छा हए?

हामाक बुझा त!

२० कियाँकि तुइँ हामाक जेतेला काथा सुनालो इला काथा हामार ताने बिलकुल नायाँ हए अइताने हामा जान्‍बा छाबेचि।”

२१ कियाँकि एथेन्‍स बासिला आर हता रहबार बिदेसिला खालि नायाँ नायाँ काथा सुनाते आर सुन्‍ते दिनकाटे।

२२ तने पावलड अरियोपागसेर सभाडर बिचत थार हए कहले,

“हे एथेन्‍स नगरेर बासिन्‍दाला,

मुइँ तम़ाक हर पाके बारा धर्म अनुरागि देखेचु।

२३ कियाँकि मुइँ तम़ार पुजा करा जिऩिसलाक देख्‍ते देख्‍ते जाबारखुना एक ठिना हेनङ लिखाल एकटा थान पानु,

‘आल्‍गाना देपताडर ताने।’

ताहाते जाहाँक तम़ा नि जानिए पुजा करेचन मुइँ उहाँरे बिसयत तम़ाक कुछु बाताबा छाबेच्‍कन।

२४ ‘परमेस्‍वरट जाहाँए कि,

संसारखान आर संसारेर सब कुछुलार सिर्जन कर्ले।

उहाँए सर्ग आर पृथिमिर प्रभु हबार कारन लोकेर हाते बेनाल मुन्‍डिललात बासा नि करेचे।

२५ नाते उहाँक लोकेर हातेर सेबा लाग्‍कि,

कियाँकि उहाँक कुछु चिजेर खागिस नि छेक।

बुरु उहाँइ साभाक जिबन,

निकास आर सब कुछु देचे।

२६ उहाँए एकेडा लोक से गटे जातेर लोकलाक सृस्‍टि कर्ले,

जेसे अम़ा गटेखान पृथिमित बासा करोक।

आर उहाँइ लोकलाक पृथिमित रहबार समयड आर ठाअँलार सिम्‍नाड निस्‍चित करिचे।

२७ हेनङ कर्बार उहाँर एइड उदेस्‍य रहकि कि,

लोकला उहाँक छाबोक आर हबा पारे ते,

हाँस्‍ताए उहाँक लागाल पाओक।

बास्‍तबत कहले परमेस्‍वट हामार से दुर नि छे।

२८ कियाँकि हामा उहाँरे सक्‍ति से जिएचि,

चलफिर करेचि आर हामार अस्‍तित्‍व छे।

तम़ार आप्‍नारे कोए कोएला कबि एइड काथा कहिच्‍कन,

‘हामाउ उहाँरे सान्‍तान हइ।’

२९ ताहाते हामा परमेस्‍वरेर सान्‍तान हबार कारन परमेस्‍वरटक लोकेर कल्‍पना आर बुद्धि से बेनाल सना,

रुपा वा पाथलेर कोए मुर्तिर लाखा छे कहए सँच्‍बा नि हए।

३० ताहाते नि जानिए कराल आगुकार उला कामक परमेस्‍वरट आनदेखा करि दिले मातुन आप उहाँए सब ठिनाकार गटे लोकलाक दुस्‍ट कामला से घुर्बार आग्‍या दिचे।

३१ कियाँकि उहाँए एकटा दिन टिकाइचे।

उ दिना उहाँए आप्‍नार बिछाल लोकटर पाए धार्मिकतात संसारेर निसाफ कर्बे।

परमेस्‍वरट उहाँक मिर्तु से जेअँत करिए गटे लोकलाक इड काथा प्रमान दिले।”

३२ जेइखुना अम़ा मिर्तु से जेअँत हबार काथाड सुन्‍ले ते,

काहुँ काहुँ उहाँर माजाक उराबा धरेल्‍कि मातुन आरला लोक कहल्‍कि,

“हामा इड काथार बिसयत आरह सुन्‍म।”

३३ ताहार बाद पावलड अम़ार सभाड से निक्‍लि गेले।

३४ मातुन कोए कोएला लोक पावलेर सङ धरि लिल्‍कि आर इसुर पर बिस्‍वास करि लिल्‍कि।

अम़ार मइधे अरियोपागसेर एक झन सदस्‍य डियनुसियसट,

दमारिस नाएर एक झन बेर्छानि आर आरह केबा झन लोक रहए।

कोरिन्‍थित पावलड

१८

ताहार बाद पावलड एथेन्‍स से बिदा हए कोरिन्‍थित गेले।

२ हता पावलड पोन्‍टसेर बासिन्‍दा अकिलास नाएर एक झन यहुदिक भेट पाले।

उहाँए आप्‍नार मगि प्रिस्‍किलार सङे केबा दिन आगुत इटालिया से आसिस्‍ले कियाँकि सम्राट क्‍लउडियासट गटेला यहुदिक रोम से निक्‍लि जाबार हुकुम दिसेल्‍कि।

आर पावलड अम़ारे ठिना गेले,

३ आर अम़ारे सङे रहए काम कर्बा धर्ले,

कियाँकि रोजगारेर हिसापे अम़ारे लाखा पावलडउ पाल बेना काम करे।

४ पावलड हरेकटा बिस्राम दिनत सभाघरत जाए बहस करिए करिए यहुदि आर ग्रिकलाक सहमतित आन्‍बार कोसिस करे।

५ जेइखुना सिलासट आर तिमोथिड माकेडोनिया से आसिए पुगेल्‍कि ते पावलड पुरा समय दे बचन प्रचार कर्बार धर्ले आर इसुडए ख्रिस्‍ट हए कहए सप्रमान यहुदिलाक गबाहि दिबा धर्ले।

६ मातुन जेइखुना यहुदिला पावलेर बिरोध आर अपमान कर्बा धरेल्‍कि ते,

पावलड अम़ार खिलापत आप्‍नार नुआँखान झारिए कहले,

“आप तम़ार सुर्किर दुसिया तम़ारे मुथार पर पर्कन,

याहाँत मोर कोए दुसिया नि छे।

ल आझि से आप मुइँ परजातियालार ठिना जाच्‍कन।”

७ तने पावलड सभाघरट से निक्‍लिए परमेस्‍वरेर भक्‍त तितस युस्‍तस नाएर एक झन परजातियार घर गेले कियाँकि उहाँर घरट सभाघरटर लगते रहकि।

८ उड सभाघरेर अधिकारि क्रिसपसट आर उहाँर घरेर सब कोए प्रभुडत बिस्‍वास कर्ले आर अइनङ करे कोरिन्‍थिर भेलेला लोक पावलेर काथाला सुनिए बिस्‍वास कर्ले आर बप्‍तिस्‍मा लिले।

९ एक दिना रात करे दर्सनत प्रभुड पावलडक कहल्‍कि,

“डर ना खा,

मातुन बल्‍ते जा,

झित ना मारेक,

१० कियाँकि मुइँ तोर सङे छुकुन।

तोक काहुँ कुछु कर्बा नि पार्तोक कारन इखान नगरत मोर भेलेला लोक छे।”

११ तने परमेस्‍वरेर बचन सिकाते पावलड हता डेऱ बच्‍छर भरे अम़ारे सङे रहले।

१२ जेइखुना गलियोनड अखइयार सासक छिले,

यहुदिला एक मिलान करिए पावलडक धरिए अदालतेर आगुति दाखिला कर्ले आर कहले,

१३ “याहाँए लोकलाक भर्काए हेनङ करे परमेस्‍वरेर उपासना कर्बा सिकाचे जेइला कि बिधानेर खिलापत छे।”

१४ जेइखुना पावलड बल्‍बार पर छिले ता गलियोनड यहुदिलाक कहल्‍कि,

“ए यहुदिला,

इड कोए एनिया वा आपराधेर काथा हल्‍कनहने ते,

तम़ार काथाला मोक सुन्‍बार उचित हलेहने।

१५ मातुन इड मुद्दा त सब्‍द आर नाअँलार बिसयत आर तम़ार आप्‍नारे बिधानेर मुद्दा हकन ताहाते इडर निसाफ तम़ा आप्‍नेइ कर।

मुइँ हेनङतिन काथालार निसाफ कर्बा नि चाहाचु।”

१६ तने गलियोनड अम़ाक अदालत से बाहार निक्‍लाए दिल्‍कि।

१७ तने अम़ा साभाउ सभाघरेर अधिकारि सोस्‍थेनेसटक धरिए अदालतटरे आगुति मारडाङ कर्बा धरेल्‍कि मातुन गलियोनड इड घटनार पर कुनह ध्‍यान नि दिल्‍कि।

प्रिस्‍किला, अकिलास आर अपोल्‍लोस

१८ तने पावलड आरह केवा दिन कोरिन्‍थित रहबार बाद भाइलार ठिना से बिदा हए प्रिस्‍किला आर अकिलासेर सङे पानिजाहातेर पर सिरियार माखे रबाना हले।

रबाना हबार आगुत पावलड किंक्रियात मुथाड टका करिस्‍ले।

कियाँकि उहाँर मान्‍ति रहकि।

१९ तने एफिसस जाए पुग्‍बार बाद पावलड प्रिस्‍किलाडक आर अकिलासटक अइठिना छरिए आप्‍ने एकटा सभाघरत ढुक्‍ले आर यहुदिलार सङे बहस कर्बा धर्ले।

२० हताकार यहुदिला पावलडक आरह केबा दिन अम़ारे सङे रहबार नेहरा करेल्‍कि मातुन पावलड नि मानेल्‍कि।

२१ आर पावलड हेनङ कहए अम़ार ठिना से बिदा हल्‍कि,

“परमेस्‍वरेर इच्‍छा हले,

मुइँ तम़ार ठिना फेर घुरिए आसिम्‍कन।”

तने उहाँए पानिजाहातेर पर एफिससेर माखे पइरा छर्ले।

२२ पावलड कइसरियात जाए नाम़्‍बार बाद यरुसलेमेर मन्‍डलिडक बन्‍दगि कहबा यरुसलेम गेले।

अम़ाक भेटघाट कर्बार बाद उहाँए फेर एन्‍टिओखिया चलि गेले।

२३ आर उहाँए हता कुछु दिन रहए,

हता से निक्‍लिए गलातिया आर फ्रिगियार ठाअँ ठाअँत जाए गटेला बिस्‍वासिक बरियो बेनाले।

अप्‍पोलोसट एफिसस आर कोरिन्‍थित

२४ अइबेला अप्‍पोलोस नाएर एक झन अलेकजेन्‍द्रियार बासिन्‍दा यहुदि एफिससत आस्‍ले।

उहाँए बल्‍बार कुसल बक्‍ता रहए आर उहाँए धर्मसास्‍त्रेर पुरा जानिप्‍कार रहए।

२५ उहाँए प्रभुर पन्‍थेर बिसयत सिक्‍छा पाआल छिले आर आत्‍मार जोसत प्रचार करे आर लोकलाक इसुर बिसयत ठिक ठिक भाबे सिकाए।

मातुन उहाँए बाठे युहन्‍नार बप्‍तिस्‍मार बिसयत जानिस्‍ले।

२६ तने अप्‍पोलोसट बेडर से सभाघरटत प्रचार कर्बाधर्ले।

मातुन एक दिना प्रिस्‍किला आर अकिलासट उहाँर प्रचारला सुनिए उहाँक आप्‍नार घरत आनेल्‍कि तने परमेस्‍वरेर पन्‍थेर बिसयत उहाँक आरह आच्‍छा करे बुझाए दिल्‍कि।

२७ ताहार बाद अपोल्‍लोसट अखइया जाबार मनसुवा जाहेर कर्बार कारन एफिससेर भाइला उहाँक हुब भार्सा दिल्‍कि आर अपोल्‍लोसटक स्‍वागत कर्कि कहए अखइयार चेल़ालाक एकखान चिट्ठि लिखिए पाठाल्‍कि।

तने हता पुगिए अपल्‍लोसट प्रभुर अनुग्रह से बिस्‍वासत आसाल लोकलाक खोब सहजोग कर्ले।

२८ कियाँकि याहाँए धर्मसास्त्रेर बचनला से इसुडए ख्रिस्‍ट हए कहबार खन्‍डला देखाए दिए आप्‍नार बरियो प्रमानेर आधारत यहुदिलाक साभार आगुति हार खिलाए दिल्‍कि।

पावलड एफिससत

१९

अपोल्‍लोसट कोरिन्‍थित रहबारखुना पावलड पाहारेर इलाकाखान दे एफिससत आस्‍ले आर हता उहाँए केबा झन चेल़ाक लागाल पाले।

२ पावलड अम़ाक पुछारि करेल्‍कि,

“जेइखुना ते तम़ा बिस्‍वास कर्लन,

पबित्र आत्‍मा पालन?”

तने अम़ा उत्रा दिल्‍कि,

“नि,

पबित्र आत्‍मा छे कहए हामा सुन्‍बउ त नि करिचि।”

३ तने पावलड अम़ाक पुछारि करेल्‍कि,

“हुनङहले,

तम़ा कुन किसिमेर बप्‍तिस्‍मा लिलन?”

अम़ा उहाँक उत्रा दिल्‍कि,

“युहन्‍नार बप्‍तिस्‍माड।”

४ तने पावलड कहल्‍कि,

“युहन्‍नाड लोकलाक पाप पास्‍चातापेर ताने बप्‍तिस्‍मा दे,

उहाँए लोकलाक कहए दिस्‍ले कि,

उहाँर बाद जाहाँए आस्‍बे लोकला उहाँर पर आर्थात इसुर पर बिस्‍वास करोक।”

५ पावलेर इड काथा सुनिए लोकला प्रभु इसुर नाअँत बप्‍तिस्‍मा लिले।

६ जेइखुना पावलड अम़ार पर हात राखेल्‍कि ते,

अम़ार पर पबित्र आत्‍माड नाम़ेल्‍कि आर अम़ा भिन भिन भासात बल्‍बा धर्ले आर अगमबानि कर्बा धर्ले।

७ अम़ा साभाउ करिब बार झना लोक रहए।

८ उहाँए तिन महिना तलिक सभाघरटत जाए बेडर से परमेस्‍वरेर राजेर बिसयत प्रचार आर बहस कर्ते लोकलाक बुझाते रहले।

९ मातुन जेइखुना काहुँ काहुँ नाटेर हए बिस्‍वास नि करेल्‍कि आर लोकलारे आगुति प्रभुर पन्‍थेर खिलाप बल्‍बा धरेल्‍कि ते,

पावलड अम़ाक छरि दिले आर चेल़ालाक आप्‍नार सङे लिए गेले आर टुरान्‍नसेर भासनकरा घरटत जाए सबदिना छलफल कर्बा धर्ले।

१० पावलड दुइ बच्छर भरे हेनङ कर्ते रहले जाहाँर कारन एसिया प्रान्‍तत रहबार यहुदि आर ग्रिक साभाउ प्रभुर बचन सुन्‍बार मउका पाले।

स्‍केवासेर बेटाला

११ परमेस्‍वरट पावलेर हाते असाधारन अस्‍चार्जेर कामला कर्ले।

१२ हते हते लोकला पावलेर देहात लारुवाए मान्‍ता आर नुआँपाटाला तलिक बेमारिलार पर राखि दे आर अम़ार रोग व्‍याधिला छुटि जाकि आर दुस्‍ट आत्‍माला पालाए जाकि।

१३ मातुन दुस्‍ट आत्‍मा निक्‍लाए बेराबार केबा झन यहुदि दुस्‍ट आत्‍मा धराल लोकलार पर हेनङ कहए प्रभु इसुर नाअँडक चलाए गमे,

“पावलड प्रचार कर्बार इसुर नाअँत मुइँ तम़ाक हुकुम देच्‍कन।”

१४ आर स्‍केवास नाएर एक झन यहुदि माहा पुजारुकेर सातटा बेटा रहकि अम़ाउ अइनङ करे।

१५ मातुन एक फेक एइनङ करिस्‍ले ते,

दुस्‍ट आत्‍माड अम़ाक उत्रा दिल्‍कि,

“इसुडक मुइँ चिऩेचु आर पावलडकअ मुइँ चिऩेचु मातुन तम़ा काहाँए हन्?”

१६ तने भुत धराल उड लोक,

अम़ार पर छिर्पिए आसिए अम़ाक काबुत करिए हेनङ मारेल्‍कि कि,

अम़ा उद्रे मुद्रे आर सुर्किए सुर्कि हए घरट से निक्‍लिए भाग्‍ले।

१७ इड घटना सुनिए एफिससत रहबार यहुदि आर ग्रिक साभार भित्रत डर ढुकि गेल्‍कि आर अम़ा साभाउ प्रभु इसुर नाअँडर खोब बाऱाइ कर्बा धर्ले।

१८ जाहाँए जाहाँए बिस्‍वास करिस्‍ले अम़ार मइधे भेलेला झन साभार आगुति आसिए आप्‍ना आप्‍नि दुस्‍ट कामलार काइल गेले।

१९ अम़ार मइधे भेलेला झन जाहाँए जाहाँए जादु मन्‍तरेर साधना करे अम़ा आप्‍ना आप्‍नि मन्‍तरेर नथिला जर करिए साभार साम्‍ना जलाए दिले।

तने हिसाप करिए देख्‍ले ते,

उला नथिर दाम पाचास हाजार रुपार टाकार बाराबर हल्‍कि।

२० एइनङ करे प्रभुर बचनला छिर्याए गेले आर बचनड प्रभाबसालि हते गेले।

एफिससत गान्‍डागोल

२१ इला घटनार बाद पावलड पबित्र आत्‍मार प्रेरनात म्‍यासेडोनिया आर अखइयार पाके फाँसिए यरुसलेम जाबार मनसुवा कर्ले।

आर मनत सँच्‍ले,

“हता पुग्‍बार बाद मोक हता से रोम जाबाए लागे।”

२२ पावलड आप्‍नार सहजोगिलार मइधे दुइ झनाक आर्थात तिमोथि आर इरास्‍तसटक माकेडोनियात पाठाए आप्‍ने केबा दिन एसिया प्रान्‍तते रहले।

२३ अइखुना प्रभुर पन्‍थेर बिसयत माम्‍लि गान्‍डागोल नि उठेल्‍कि।

२४ डेमेत्रियस नाएर एक झन रुपार काम करा बेनिया रहए।

उहाँए अरतेमिस देबिर रुपार छट छट मुन्‍डिलला बेनुवाए कारिगरलार ताने काम जुटाए दे।

२५ अइड डेमेत्रियस अम़ाक आर अइनङतिन आरला बेनिया कारिगरक जर करिए कहले,

“ए भाइला,

तम़ा जान्‍बे करेचन कि एइखान काम से हामार आच्‍छा कामाइ हचे।

२६ आर तम़ा देखेचन आर सुन्‍बे करेचन कि बाठे एफिससते नि मातुन करिप गटेखान एसियाते पावलड भेलेला लोकक फुस्‍लाए आर बहकाए दिचे,

बोले हातेर बेनाल देबताला कुछु नि हए।

२७ ताहाते बाठे हामारे व्‍यबसायडर प्रतिस्‍ठाड हाराबार खात्रा नि छे मातुन माहान देबि आरतेमिसेर मुन्‍डिलडर कोए गेन्‍ति नि रहबे आर जेइड देबिर पुजा गटेखान एसियात आर संसारत हचे उहाँरअ कोए सान नि रहबे।

२८ इला काथा सुनिए अम़ाक गस्‍सा उठि गेल्‍कि आर अम़ा “एफिसिलार अरतेमिस देबिड माहान छे!”

कहए जोए दिबा धर्ले।

२९ तने गटेखान नगरत गान्‍डागोल उठिगेल आर पावलेर सङे पइरा कर्बार माकेडोनियार बासिन्‍दा गायस आर अरिस्‍तार्खसटक धरिए लोकला घिस्‍टाते घिस्‍टाते रंगसालार भित्रत दउर मारेल्‍कि।

३० पावलड भिरेर लोकलार साम्‍ना जाबा छाब्‍ले ते चेल़ाला उहाँक जाबा नि दिल्‍कि।

३१ हता एसिया प्रान्‍तेर केबा झन बड बार्का लोक पावलेर सङ रहकि।

अम़ा पावलडक सामाद पाठाए रंगसालात नि जाबा कहए नेहरा कर्ले।

३२ तने अम़ार मइधे कोए एकटा काथा कहए चेचाए ते कोए एकटा काथा,

कियाँकि भिरखान किल्‍लोर करिस्‍ले आर अधिकला लोक ते यहड नि जानिस्‍ले कि,

अम़ा कियाँ जर हइचे।

३३ तने हताकार यहुदिला अलेकजेन्‍डरटक ठेलठाल करे आगु बाऱाले।

भिरखानेर केबारा लोक उहाँक बल्‍बा कहले।

तने अलेकजेन्‍डरट इसारा से साभाक झित मारुवाए लोकलार आगुति आप्‍नाक बचाबार ताने कुछु कहबा छाब्‍ले।

३४ मातुन जेइखुना अम़ा जान्‍ले कि याहाँउ यहुदि हए ते,

दुइ घान्‍टा तलिक अम़ा साभाउ मिलिए एकेडा काथा गोग दिते रहले,

“एफिसियालार आरतेमिसट माहान छे।”

३५ तने नगरेर सचिपट भिरखानक झित मारुवाए कहले,

“ए एफिससेर लोकला,

संसारेर कुनड लोक नि जानेचे कि एफिसियाला माहान देबि आरतेमिसेर मुन्‍डिलेर आर आकास से गिराल याहाँर मुर्तिडर संरछक हए?

३६ इला काथाक काहुँ इन्‍कार कर्बा नि पार्बे ताहाते तम़ा सान्‍त हअ आर झँकते उटपाटाङ काम ना कर।

३७ कियाँकि तम़ा जेइला लोकक हेता आनिचन एम़ा नाते मुन्‍डिलडके लुटिचे नाते हामार देबिडर निन्‍दाए करिचे।

३८ ताहाते डेमेत्रियसटर आर याहाँर सङे रहबार कारिगरलार काहाँर खिलापत कुछु छेक जदि ते,

अदालतला खुल्‍ला छे आर न्‍यायधिसलाउ छेबे करेचे।

अम़ा आपसत मुद्दा लरोक।

३९ आप याहाँर से अधिक कुछु छकन जदि ते,

उड काथार फइसला सभात कराल जाओक।

४० आप हामाक इड काथार डर छे कि आझिकार इड गान्‍डागोलेर दुसिया हामार पर पर्बे ने कि,

कियाँकि बिना कारनेर इड हुलदाङार हामा कोए उत्रा दिबा नि पार्म।”

४१ इड काथा कहबार बाद उहाँए सभाडर बिसर्जन करि दिले।

माकेडोनिया आर ग्रिसत पावलड

२०

गान्‍डागोलड सान्‍त हए जाबार बाद पावलड चेल़ालाक डाकाबा पाठाले आर अम़ाक हुब भार्सा दिले तने अम़ार ठिना से बिदा हए माकेडोनियार माखे रबाना हले।

२ माकेडोनियार इलाकालार पाके जाते जाते उहाँए हताकार बिस्‍वासिलाक बचन से हुब भार्सा दिले आर हता से उहाँए ग्रिस देस चलि गेले।

३ हता उहाँए तिन महिना भरे रहले आर जेइखुना उहाँए पानिजाहातेर पर चऱिए सिरिया जाम जाम हइस्‍ले अइबेला यहुदिला उहाँर खिलापत कुजिबानि करेल्‍कि,

ताहाते पावलड फेर माकेडोनियार पाके घुर्बार निर्नय कर्ले।

४ आर बेरिया नगरेर पुरसेर बेटा सोपात्रोसट,

थेस्सलोनिकिर अरिस्‍तार्खस आर सिकन्‍दसट,

डर्बिर गायसट,

तिमोथिड,

एसिया प्रान्‍तेर तुखिकसट आर त्रोफिमसटउ उहाँर सङे गेल्‍कि।

५ अम़ा आगुते जाए हामार आस्रा जुरिए त्रोआसत थामिए छिले।

६ तने अखमिरि रुटिर पाब्‍निड ओर हए जाबार बाद हामा फिलिप्‍पि से पानिजाहाते पर चऱिए निक्‍लिन आर पाँच दिनत हामा जाए त्रोआसत अम़ार ठिना पुग्‍न,

हता हामा सात दिन भरे रहन।

त्रोआसत युटिकसट जेअँत हले

७ हाप्‍तार पहिला दिन,

हामा रुटि भाङबार ताने जर हन ते,

पावलड अम़ार सङे गप कर्बा धर्ले।

उहाँए ताहार काल़ि हता से जाबार मन करिस्‍ले ताहाते उहाँए लोकलार सङे गप कर्ते कर्ते आधा रात ठेकाए दिले।

८ हामा उपरकार माहालार जेइड कठात जर हए छिन उड कठात भेलेला गेछा जुराल छिले।

९ आर युटिकस नाएर एक झन छँरा झयालखानत बठिए छिले।

पावलड भेलेखुना से गप कर्ते रहबार कारन उहाँक निद धरि फेकाल्‍कि आर झुम्‍ते झुम्‍ते उहाँए तेस्रा माहालार उपर से हेंट गिरि गेले।

आर उहाँक उठाए देखेचे ते,

उहाँए प्रान त्‍यागि दिचे।

१० तने पावलड हेंट नाम़्‍ले आर छाप्रिए उहाँक हाँकल बाऩ्‍ते लोकलाक कहले,

“भाबना ना करन् कियाँकि याहाँर जिउड छेबे करेचे।”

११ तने उहाँए फेर उप्रत गेले आर रुटि भाङिए खाले।

फटफट नि हबार तलिक गपसफ कर्ते रहले।

ताहार बाद उहाँए बिदा हले।

१२ आर लोकला उड छँराक जेअँते घर लेगेले आर अम़ा खोब खुसि हले।

त्रोआस से मिलेटस तलिकेर पइरा

१३ पावलडक अस्‍सोसत पानिजाहातत चऱाए लिबार मने हामा पावलडर आगु आगु पानिजाहाते पर चऱिए अस्‍सोस गेन।

हामाक उहाँइ हेनङ कर्बा कहिस्‍ले कियाँकि हता तलिक पावलडक बेराए जाबार इच्‍छा रहकि।

१४ आर उहाँए हामाक अस्‍सोसत लागा पाबार बाद हामा सङे सङे पानिजाहातेर पर चऱिए मितिलेन नगरत जाए पुग्‍न।

१५ हता से फेर पानिजाहातेर पर चऱिए ताहार काल़ि खियस टप्पुर बग्‍लत जाए पुग्‍न आर पर्सु दिना सामोस टप्पुत पुग्‍न आर ताहार दस्रा दिना हामा मिलेटसत पुग्‍न।

१६ एफिससत देरि हबापारे कहए पावलड एसियात नि ढुकिए सारासर जाबार बिचार कर्ले,

कियाँकि भरसक पेन्‍तिकोसेर दिन तलिक उहाँए यरुसलेम पुग्‍बा पारु कहए उहाँए होकोर दोकोर करिस्‍ले।

एफिससेर एल्‍डरलार सङे पावलड बिदागि माङले

१७ पावलड मिलेटस से एफिससत सामाद पाठाए मन्‍डिलिलार एल्‍डरलाक आप्‍नार ठिना डाकाले।

१८ जेइखुना अम़ा पावलेर ठिना आस्‍ले ते पावलड अम़ाक कहल्‍कि “एसिया प्रान्‍तत पाअँ दिबार दिन से मुइँ तम़ार बिचत केनङ करे दिन काटनु उला काथा खुद तम़ाउ जानेचन।

१९ मुइँ बारा नम्र हए लोए गिराए गिराए,

यहुदिलार कुजिबानिर कारन मोर पर जेइला सतावट आसिए पर्ले अहला कस्‍टक सहए सहए ताहुँ प्रभुर सेबा कर्नु।

२० अइनङ करे तम़ार भाला हबार काथा तम़ाक बाताबा,

साभार साम्‍ना आर घरे घरे जाए तम़ाक सिकाबा मुइँ नि छर्नु।

२१ मुइँ यहुदि आर ग्रिक दनहलाक गबाहि दितेइ रहनु कि,

अम़ा पास्‍चाताप करिए परमेस्‍वरेर बिति घुरोक आर हामार प्रभु इसु ख्रिस्‍टेर पर बिस्‍वास करोक।

२२ आप देख,

पबित्र आत्‍माड जोर लागाबार कारन मुइँ यरुसलेमेर बिति जाचु।

हता मोर पर कि आसिए पर्बे उला मुइँ नि जानेचु।

२३ खालि एत्‍किना जानेचु कि,

पबित्र आत्‍माड चेताबनि दिबार अनुसार मोक हरखान नगरत कइद आर कस्‍ट खेप्‍बा हबे।

२४ मातुन मुइँ जिबनडक कोए मोलेर नि गनेचु।

खालि एत्‍किना चाहाचु कि गबाहि दिबार मोर दउरट आर प्रभु इसुड से पाआल सेबार कामखानक मुइँ पुरा कर्बा पारु आर्थात परमेस्‍वरटर अनुग्रह सुसामादेर मुइँ साक्‍छि दिबा पारु।

२५ आप देख,

मुइँ जानेचु कि,

तम़ार बिचत मुइँ परमेस्‍वरेर राजेर प्रचार कर्ते बेराइस्‍नु आर केधउ तम़ा मोर मुखखान देख्‍बा नि पार्बन।

२६ ताहाते आझिए मुइँ तम़ाक झलझल करे कहए देच्‍कन कि,

तम़ा काहाँरअ बिनासेर दुसिया मोक नि लाग्‍बे।

२७ कियाँकि परमेस्‍वरेर सम्‍पुर्न योजनाड तम़ाक बाताबा मुइँ कोए कमि नि राख्‍नु।

२८ तम़ा आप्‍नार आर अप्‍नार गटेड जेरहर पर नजर राखन जेइडर जुम्‍मा तम़ा पबित्र आत्‍मा से पाइचन आर परमेस्‍वरेर मन्‍डलिर लखुवालिअ करन जेइड मन्‍डिलिक परमेस्‍वरट आप्‍नार पुत्रेर सुर्कि दे किन्‍ले।

२९ कियाँकि मुइँ इड जानेचु,

मुइँ चलि जाबार बाद तम़ार बिचत डरलाग्‍गा लेक्राला आस्तकन आर जेरहडक नि छरित्‍कन।

३० आर तम़ारे बिच से हेनङ लोकला उत्‍पन लित्‍कन,

अम़ा चेल़ालाक आप्‍नार पाछु धराबार ताने परमेस्‍वरेर सत्‍यताडक टेढाबेका कर्बार कोसिस कर्तकन।

३१ ताहाते हुँस कर आर फम राख कि,

मुइँ तिन तिन बच्छर भरे रातदिन कानिए कानिए तम़ा हरेक झनाक चेताबनि दिबा नि छरिल्‍कन।

३२ आप मुइँ तम़ाक परमेस्‍वरेर जुम्‍मात आर उहाँर अनुग्रहर बचनत सँपेच्‍कन जाहाँए तम़ाक बिस्‍वासत पक्‍कत बेनाबा,

आर पबित्र कराल लोकलार साम्‍ना उत्तराधिकार दिबा पार्तकन।

३३ मुइँ काहाँरअ सना,

रुपा आर नुआँपाटार लालच नि कर्नु।

३४ तम़ा खुद जानेचन कि मोर एइला हाते मुइँ आप्‍नार आर मोर सङे रहबार लोकलार खागिस बारिसला पुरा कर्नु।

३५ मुइँ तम़ाक हर पाके नमुना हए देखाइच्‍कन आप तम़ाक एइनङ कठोर परिस्रम करिए उऩ लोकलाक सहजोग कर्बा लाग्‍कन।

प्रभु इसुर बचनडर फम राख,

जेइड बचन कि,

उहाँए खुद कहिस्‍ले,

‘लिबार से दिबार कामखान आरह आसिसमय हए!’

३६ इला काथा कहए पावलड हाँटुवा पार्ले आर अम़ा साभार सङे प्रार्थना कर्ले।

३७ तने अम़ा साभाउ कानारुवा कर्ते हाँकल बाऩिए पावलडक चुम्‍मा खाबा धर्ले।

३८ पावलड मोर मुखखान आर केधउ देख्‍बा नि पाबन कहबार कारन अम़ा बारा सोग कर्ले।

तने अम़ा उहाँक पानि जाहातखान तलिक पुगाए दिले।

पावलड यरुसलेम गेले

२१

अम़ार ठिना से बिदा हए हामा पानिजाहातेर पर चऱिए सिधाए कोस टप्पुत जाए पुग्‍न आर ताहार काल़ि बेहाने रोडस टप्पुत पुग्‍न तने हता से पटारा नगरत जाए पुग्‍न।

२ तने हता हामा फोनिकेर बिति जाबार एकखान पानिजाहात पान ते,

अइखान जाहातत चऱिए रवाना हन।

३ जाते जाते साइप्रस टप्पुखान देखागेले आर हामा साइप्रस टप्पुखानक बायाँ काछार करिए सिरियार माखे आगदिन आर टुरोसत जाए नाभ्‍न,

कियाँकि हता पानिजाहातखान से सामानला नाम्भार रहकि।

४ हता हामा केबा झना बिस्‍वासिलाक लागाल पान आर हामा अम़ार सङे सात दिन तलिक रहन।

तने पबित्र आत्‍मार पाए जानिए अम़ा पावलडक यरुसलेम नि जाबा कहए माऩा करेल्‍कि।

५ हता से जाबार बेला हए जाबार बाद हामा बिदागि लिए हता से निक्‍लिगेन आर अम़ा साभाउ आप्‍नार मगि छुवालाक लिए हामाक नगरखानेर बाहार तलिक पुगाबा आस्‍ले।

आर हामा सुमुन्‍दरेर काछारटत हाँटुवा पारिए प्रार्थना कर्न।

६ ताहार बाद हामा अम़ार ठिना से बिदा हए पानिजाहातखानत चर्ऩ आर अम़ा घुरिए आप्‍ना आप्‍नि घर गेले।

७ टुरोस से सुमुन्‍दरेर पाके जाते जाते हामा टोलेमाइस नगरत जाए पुग्‍न।

हता हामा बिस्‍वासि भाइलाक भेटघाट कर्न आर एक दिन अम़ारे सङे रहन।

८ ताहार काल़ि हामा हता से बिदा हए कइसरियात पुग्‍न आर प्रचारक फिलिपेर घरत गेन।

याहाँए यरुसलेमत बिछाल सात झना डिकनेर मइधे एक झन रहए।

आर हामा उहाँरे घरत रहन।

९ उहाँर चारझन आकुवारि बेटिला रहकि आर अम़ा अगममबानि बल्‍कि।

१० हामा हता केबा दिन भरे छिन ते,

यहुदिया से अगाबस नाएर एक झन अगमबक्‍ता आस्‍ले।

११ उहाँए हामार ठिना आसिए पावलेर कम्‍मर पेटिखान लिए आप्‍नार हात ठेङला बाऩिए कहले,

“पबित्र आत्‍माड कहचे,

‘इखान कम्‍मरपेटि जाहाँर हकि उहाँक यरुसलेमत यहुदिला अइनङ करे बाऩ्तेक आर परजातियालार हातत सँपि दितेक।’ ”

१२ इड काथा सुनिए हामा आर हताकार लोकला साभाउ मिलिए यरुसलेम ना जाइस कहए पावलडक नेहरा कर्न।

१३ आर पावलड इड उत्रा दिले,

“तम़ा हेनङ कियाँ करेचन?

कानिए कानिए मोर हुबटक कियाँ खाँट करेचन?

कियाँकि प्रभु इसुर नाअँत मुइँ बाठे बन्‍दि हबा नि मातुन यरुसलेमत मर्बा पर्लउ तियारि छु।”

१४ पावलडक मानाबा नि पाबार कारन “प्रभुर इच्‍छाड पुरा होक” कहए हामा झित मारिगेन।

१५ ताहार बाद हामा साजिए यरुसलेमेर माखे दामाल धरिलिन।

१६ हामार सङे केबा झन कइसरियार चेल़ालाउ गेले आर अम़ा हामाक साइप्रसेर मनासोन नाएर एक झन पुर्ना चेल़ार घरत लेगेले जेसे हामा उहाँर घरत रहबा पारि।

यरुसलेमत याकुबेर सङे पावलेर भेट

१७ जेइखुना हामा यरुसलेमत जाए पुग्‍न ते हताकार भाइला हामाक खोब खुसि से स्‍वागत कर्ले।

१८ ताहार काल़ि पावलड हामाक लिए याकुबेर ठिना गेले।

हता गटे एल्‍डरला जर हए छिले।

१९ पावलड साभाक बन्‍दगि कर्बार बाद उहाँर सेबाकाइड से परजातियालार बिचत परमेस्‍वरट केनङ केनङ काम करिसेल्‍कि उला कामेर बिसयत पावलड अम़ाक एक एक करे बाताले।

२० इला काथा सुन्‍बार बाद अम़ा परमेस्‍वरेर महिमा कर्ले।

ताहार बाद अम़ा पावलडक कहल्‍कि,

“ए भाइ तुइँ देख्‍बे करेचिस कि हाजारेर हाजार यहुदिला बिस्‍वास करिचे मातुन अम़ा साभाउ बिधानेर काथालात खोब उत्‍साहित छे।

२१ अम़ा तोर बिसयत हेनङ सुनिचु कि,

तुइँ बोले परजातियालार बिचत रहबार गटेला यहुदिक मोसार बिधानला त्‍याग कर्बा सिकाचिस आर कहचिस कि एम़ा आप्‍नार छुवालार खतना ना करोक आर यहुदिलार रितिथितिला ना मानोक।

२२ आप हामा कि कर्ले हए?

कियाँकि तुइँ आसिचिस कहए अम़ा त अबस्‍य सुनि फेकातोक।

२३ ताहाते हामा जेनङ कहच्‍कुन आप अइनङ करेक,

हामार सङे चारझन लोक छे अम़ा एकटा मान्‍ति करिचे।

२४ एम़ाक लेजाए एम़ार सङे तहँ सुद्ध हो आर एम़ाक लाग्‍बार खर्चालाउ तुहें करि दिस्‍कि जेसे एम़ा मुथाला टका कर्बा पारोक।

तने तोक खुद बिधान पालन कर्ते देखिए तोर बिसयत सुनाल काथाला सत्‍य नि हए कहए अम़ा साभाउ जान्तोक।

२५ मातुन बिस्‍वास कराल परजातियालार ताने हामा आप्‍नार निर्नय सहित चिट्ठि पाठाए दिचि कि,

अम़ा मुर्तिलाक चऱाल खाबार जिऩिसला,

सुर्कि आर घेचाड मच्राए माराल जतुर मासु ना खाक आर यउन पाप से आप्‍नाक दुरे राखोक।”

२६ तने पावलड उला लोकक लेगेले आर ताहार काल़ि अम़ार सङे आप्‍नउ सुद्ध हले।

तने उहाँए मुन्‍डिलडत गेले आर अम़ार सुद्धिकरनेर कामखान कुन दिना ओर जातेक आर हरेक झनार ताने कुन दिना भोग चऱाबे उड काथा बाताए दिले।

मुन्‍डिलत पावलड धरा पर्ले

२७ आप सुद्ध हबार उ सात दिन पुरा हबार पर छिल्‍कि ताए एसिया से आसाल यहुदिला पावलडक मुन्‍डिलत देखिए गटे लोकलाक उस्‍काए अम़ा पावलडक धरि फेकाले।

२८ आर चेचाए चेचाए कहले,

“ए इस्राएलेर लोकला हामाक सहजोग कर!

उड लोक याहिँ हए जाहाँए हामार लोकलार,

हामार बिधानेर आर इखान ठाएर खिलापत चारह बिति प्रचार करिए बेराचे।

हते हते याहाँए ग्रिकलाकअ मुन्‍डिलेर भित्रत आनिए इखान पबित्र ठाअँक आसुद्ध करि।”

२९ हेनङ कहबार कारन एइड रहकि,

कुछु समय आगुत अम़ा त्रोफिमस नाएर एक झना एफिससेर लोकक पावलेर सङे नगरखानत बेराते देखिस्‍ले आर पावलड उहाँकअ मुन्‍डिलेर भित्रत लेजाबा पाए कहए सँचिस्‍ले।

३० तने गटेखान नगर बिम्‍याए उठि गेल्‍कि आर गटे लोकला दउरिए जर हए गेल्‍कि।

आरतने अम़ा पावलडक घेरिए धर्ले आर घिस्‍टाते घिस्‍टाते मुन्‍डिलड से बाहार बिति लेगेले आर अइसाथ मुन्‍डिलेर दुवारला बन करि दिले।

३१ जेइखुना लोकला पावलेर जानडए मारिए सेस कर्बार कोसिसत छिले ते सिपाहिलार सेनापतिड इड खबर पाए गेल्‍कि कि गटेखान यरुसलेमत गान्‍डागोल उठिगेइचे।

३२ तने सेनापतिड अइसाथ केबा झना सेनाक आर सिपाहिक सङे लिए दउरिए भिरखानत गेले ते लोकला सेनापतिडक आर सिपाहिलाक देखिए पावलडक मारडाङ कर्बा छरि दिले।

३३ तने सेनापतिड आसिए पावलडक गिरफ्‍तार कर्ले।

आर उहाँक दुइखान झिन्‍ज्रि दे बऩ्भार हुकुम दिले।

तने लोकलाक पुछारि कर्बा धर्ले कि,

“याहाँए काहाँए हए आर याहाँए कि खारापि करिचे?”

३४ मातुन भिरखान से काहुँ एकटा काथा कहए गोग दिसेल्‍कि ते काहुँ भिनड काथा।

आर किल्ल़ोर हबार कारन उहाँए इड घटनार खाँटि काथाला बुझ्‍बा नि पाले तने उहाँए पावलडक सिपाहिलार रहबार ठाअँ छाइनिखानत लेजाबार हुकुम दिले।

३५ पावलडक सिरिखान तलिक लेजाबार बाद लोकलार आक्रमन से बचाबार ताने सिपाहिला उहाँक तल्‍थिए लेगेल्‍कि।

३६ भिरखान पावलेर पाछु पाछु चेचाते आसिसेल्‍कि,

“याहाँक जान से मारिए सेस कर।”

पावलेर रक्‍छात्‍मक सम्‍बोधन

३७ जेइखुना सिपाहिला पावलडक आप्‍नार रहबार ठाअँ छाइनिखानेर भित्रत ढुकाबार पर छिले ते,

पावलड सेनापतिडक कहल्‍कि,

“मुइँ तोक कुछु बाताबा छाबेचु।”

तने उहाँए चकित हए पावलडक कहल्‍कि,

“तुइँ त ग्रिक भासा आच्‍छा से बलेचिस?

३८ हुनङहले तुइँ कि उड मिस्रि हइस नि जाहाँए ते एइ केबा दिन आगुत राजद्रोह करिए चार हाजार बिद्रोहिलाक लिए निधुवा पाथारखानत ढुकिस्‍ले?”

३९ मातुन पावलड उत्रा दिल्‍कि,

“मुइँ त यहुदि हउ आर किलिकियार प्रान्‍तेर नामि नगर टार्ससेर एक झन नागरिक हउ।

नेहरा करेच्‍कुन मोक इला लोकेर आगुति कुछु कहबार अनुमति दे।”

४० जेइखुना उहाँए पावलडक अनुमति दिल्‍कि तने पावलड सिंरिखानत थार मारिए लोकलाक हातेर इसारा कर्ले।

तने लोकेर गान्‍डागोलला सन हए जाबार बाद पावलड अम़ाक हिब्रु भासात कहबा धरेल्‍कि।

२२

हे दादा भाइला आर बाउर सामान लोकला!

आप तम़ार साम्‍नात मुइँ आप्‍नाक बचाबार ताने जे कहचु उलाक ध्‍यान दिए सुन,

२ जेइखुना अम़ा उहाँक हिब्रु भासात बल्‍बार सुन्‍ले ते,

अम़ा आरह झितमारि गेले।

तने उहाँए कहते गेले,

३ “मुइँ किलिकियार नगर टार्ससत जन्‍माल यहुदि हउ,

मुइँ अइखान नगरत बड हनु आर गमलिएलेर चरनत रहए हामार पुर्खालार बिधि बिधान अनुसार ठिक ठिक सिक्‍छा पानु।

आझि तम़ा परमेस्‍वरेर प्रति जेतेखान कट्टर छन् महँ अतेइखान कट्टर छिनु।

४ मुइँ इड पन्‍थेर लोकलाक नि मर्बार तलिक सातानु आर बेर्छानि मर्दना दनहलाके बाऩिए कइदत धरिदिनु।

५ माहा पुजारुक आर गटे माहा सभाडउ इड काथार गाबाहा दिबा पारे।

अम़ार ठिना से बिस्‍वासि भाइलार नाअँत पक्रा पुर्जि लिए दमस्‍कसेर बिति जाते रहु जेसे हता रहबार बिस्‍वासिलाक बाऩिए साजाइ दिबार बादे यरुसलेमत आन्‍बा पारु।”

पावलड आप्‍नार जिबन परिबर्तनेर बिसयत बाताले

प्रेरित ९:१-१९; २६:१२-१८

६ “जाते जाते मुइँ जेइखुना दमस्‍कसेर बग्‍लत पुग्‍नु उखुना बेलाड करिप दोपहर हइस्‍ले ता आच्‍काए सर्ग से एकखान बड ओजोत मोर चारह बिति चिल्‍किए उठले।

७ आर मुइँ भुइँखानत गिरिगेनु तने हेनङ कहते एकटा गाला पानु,

‘ए साउल,

ए साउल!

तुइँ मोक कियाँ साताचिस?’

८ तने मुइँ राव दिनु,

‘तुइँ काहाँए हइस प्रभु?’

आर उहाँए मोक उत्रा दिले,

‘मुइँ नासरतेर इसु हउ जाहाँक तुइँ साताचिस।’

९ मोर सङे जाहाँए जाहाँए छिले अम़ा ओजोतखान त देख्‍ले मातुन जाहाँए मोर सङे बलिस्‍ले उहाँर बलिडक अम़ा नि सुन्‍ले।

१० आर मुइँ कहन्‍किन,

‘हे प्रभु मुइँ आप कि करु?’

तने प्रभुड मोक कहले,

‘उठिए दमस्‍कस जा,

तोक कि कामेर ताने नियुक्‍त कराल गेइचोक उ गटेला काथा तोक अइठिना कहाल जातोक।’

११ जेइखुना मुइँ उखान ओजोतेर कारन कुछु देख्‍बा नि पार्नु,

तने मोर सङे जाबार लोकला मोक मोर हातखान धरिए दमस्‍कसत लेगेले।

१२ तने बिधान अनुसार चल्‍बार हननिया नाएर एक झन परमेस्‍वरेर भगत जाहाँए हता रहबार यहुदिला से आदर पाइस्‍ले,

१३ उहाँए मोर ठिना आस्‍ले आर बग्‍लत थार हए कहले,

‘हे भाइ साउल तुइँ दृस्‍टि पाए जा।’

तने मुइँ अइसाथ दृस्‍टि पाएगेनु आर उहाँक देख्‍बा धर्नु।

१४ आर उहाँए मोक कहले,

‘हामार बाप दादोलार परमेस्‍वरट तोक आगुते नियुक्‍त कर्बार कारन एइड कि,

तुइँ उहाँर इच्‍छाड बुझिस आर उहाँर बिछाल धर्मिजनडक देखिस आर उहाँर मुखेर काथाला सुनिस,

१५ कियाँकि तुइँ जे जे देख्‍लो आर सुन्‍लो उहाँर खातिर तुइँ गटे लोकलार आगुति उला काथार साक्‍छि हबो।

१६ आप किसेर देरि,

उठेक बप्‍तिस्‍मा ले आर उहाँर नाअँ लिए आप्‍नार पापला अख्‍लाए फेका।’ ”

परजातियालाक प्रचार कर्बा पावलडक बलाहाट

१७ यरुसलेमत घुरिए आस्‍बार बाद मुन्‍डिलत प्रार्थना कर्ते कर्ते मुइँ ध्‍यानत डुबिगेनु।

१८ तने देखेचु कि,

प्रभुड मोक हेनङ कहचे,

“जल्‍दि करेक आर यरुसलेम से धम्करे निक्‍लेक,

कियाँकि मोर बिसयत दुवाल तोर गबाहिडक अम़ा सुइकार नि कर्तोक।”

१९ तने मुइँ उत्रा दिल्‍किन,

“हे प्रभु अम़ा खुद जानेचे कि मुइँ हरेकटा सभाघरत जाए जाए तोरपर बिस्‍वास कर्बार लोकलाक गिरफ्‍तार करिए कइदत ढुकाए दु आर मारडाङ करु।

२० आर जेइखुना तोर सहिदa स्‍तिफनसेर हात्‍या हइसेल्‍कि मुइँ अइठा बग्‍लते थार हए छिनु आर उहाँर हात्‍या कर्बार लोकलार सङे सहमत हए अम़ार नुआँला मुहें आग्रिए छिनु।”

२१ तने प्रभुड मोक कहले,

“जा,

मुइँ तोक दुर दुरकार परजातियालार ठिना पाठाम्‍कुन।”

२२ एत्‍किना कहबार तलिक लोकला पावलेर काथाला सुनेल्‍कि।

ताहार बाद अम़ा जोर जोर से गोग दिए कहबा धरेल्‍कि,

“इड लोकक पृथिमिखान से साफ कर कियाँकि याहाँए जिए रहबार लाइक नि छे।”

२३ जेइखुना अम़ा गोग दिते रिसेर ताए नुआँला उपर माखे फेकाबा आर धुला उराबा धरेल्‍कि ते,

२४ सेनापतिड पावलडक छाइनिर भित्रत लेजाबा कहए सिपाहिलाक हुकुम दिले आर लोकला उहाँर खिलापत कियाँ हेनङ गोग देचेक ताहार कारनड पात्ता लागाबार ताने पावलडक कर्रार मार दिए कब्‍लुवाबार हुकुम दिले।

२५ मातुन जेइखुना अम़ा पावलडक चेम्रार रस्‍सिखान दे बाऩेल्‍कि ते आप्‍नार बग्‍लत थार हए रहाल मुल सिपाहिडक पावलड पुछारि करेल्‍कि,

“एकटा रोमि नागरिकक अह बे सबुते कर्राबाजि कर्बार तम़ाक कानुन अनुसार उचित हच्‍कन?”

२६ इड काथा सुनिए,

मुल सिपाहिड सेनापतिडर ठिना जाए कहल्‍कि,

“तुइँ कि कर्बा चाहाचिस साहेब इड लोक त रोमि नागरिक हकु?”

२७ तने सेनापतिड आसिए पावलडक पुछारि करेल्‍कि,

“मोक बाता,

तुइँ कि रोमि नागरिक हइस?”

तने पावलड उत्रा दिल्‍कि,

“हँ हउ त।”

२८ सेने सेनापतिड कहल्‍कि,

“मुइँ रोमि नागरिकताखान भेलेला टाका दिए किनिचु।”

मातुन पावलड कहल्‍कि,

“मुइँ त जल्‍मेइ से रोमि नागरिक हउ।”

२९ तने जाहाँए जाहाँए उहाँक दुसिया कबुल कराबार पर छिले अम़ा अइसाथ पाछाए गेले आर जेइखुना सेनापतिड इड काथा जान्‍ले कि,

उहाँए एकटा रोमि नागरिकक बाऩिए राखिचे ते,

उहाँकअ डर लागि गेल्‍कि।

पावलड माहा सभार आगुति

३० मातुन ताहार काल़ि यहुदिला पावलडक कुन कारन से दुसिया लागाइस्‍ले उला काथा बुझ्‍बार मनसुवा करिए सेनापतिड पावलेर बान्‍धनला खुलाए दिले तने मुल पुजारुकला आर गटेड माहा सभाक जर करिए पावलडक आनिए अम़ार साम्‍नात हाजिर कराले।

a 

22:20 ग्रिकत ‘सहिद आर साक्छि’, अर्थ एकडा हए।

२३

पावलड माहा सभाडर बिति टक टक लागाए देखिए कहल्‍कि,

“ए भाइला,

आझिकार दिन तलिक मुइँ परमेस्‍वरेर नजरत सुद्ध बिबेक से जिइचु।”

२ माहा पुजारुक हननियाड पावलेर बग्‍लत थार हए रहबार लोकलाक पावलेर मुखखानत थाप्‍पर ठुक्‍बार हुकुम दिल्‍कि।

३ तने पावलड माहा पुजारुकटक कहले,

“ए चुन दे ढालाल देबाल,

तोक परमेस्‍वरट डाङ़ातोक!

बिधान अनुसार मोर निसाफ कर्बा बठिचिस आर उल्‍टाए बिधानेर खिलाप मोर पर मारडाङ कर्बार हुकुम देचिस?”

४ तने पावलेर बग्‍लत थार हए रहबार लोकला कहल्‍कि,

“परमेस्‍वरेर माहा पुजारुकटक कि तुइँ एइनङ अपमान करेचिस?”

५ तने पावलड कहल्‍कि,

“ए भाइला,

मुइँ कि जानु ते याहाँए माहा पुजारुक हए,

कियाँकि हेनङ लिखाल छे,

‘तुइँ आप्‍नार अधिकारिडर खिलापत कुबचन ना बलिस’।”

६ मातुन जेइखुना पावलड देख्‍ले कि,

माहा सभाडत एकटा जेरह सदुकिलार आर एकटा जेरह फरिसिलार छेक,

ते उहाँए गोग दिए कहले,

“ए भाइला,

मुइँ ते एकटा फरिसिर छुवा फरिसि हउ।

मोर पर मुद्दा चल्‍बार कारन एइड कि मुइँ मरालार पुनरुत्‍थान हचे कहए बिस्‍वास करेचु।”

७ उहाँए हेनङ कहबार बाद फरिसि आर सदुकिलार बिचत फुट हए गेल्‍कि आर लोकलार सभाड दुइडा दल हए गेले।

८ कियाँकि सदुकिलार कहना रहकि,

नाते पुनरुत्‍थान छे,

नाते सर्गदुत छे आर नाते आत्‍मा छे।

मातुन फरिसिला उ तिनहडा काथार पर बिस्‍वास करे।

९ तने हता बार्का गान्‍डागोल हबा धरेल्‍कि आर फरिसि पन्‍थेर केबा झन सास्‍त्रिला थार हए बहस कर्बा धरेल्‍कि,

“इड लोकेर हामा कोए कसुर नि देखेचि।

कोए आत्‍मा बा सर्गदुते याहाँक हेनङ कहब कर्लउ हामाक किते?”

१० जेइखुना मतभेद बाऱिए झाग्रा उठबार लाखा हए गेल्‍कि ते,

सेनापतिडक डर लागि गेल्‍कि कि अम़ा पावलडक टानाटानि करिए मारिए ना फेकाकि,

ताहाते उहाँए सिपाहिलाक हुकुम दिले कि अम़ा हेंट नाम़िए पावलडक लोकलार बिच से जबरजस्‍ति निक्‍लाए छाइनिर भित्रत लेजाक।

११ तने ताहार काल़ि रात करे प्रभुड पावलडर बग्‍लत थार हए कहल्‍कि,

“हुब करेक पावल!

कियाँकि जेनङ करे तुइँ यरुसलेमत मोर गबाहि दिलो,

अइनङ करे मोर गबाहि तोक रोम नगरत दिबा लाग्‍कु।”

पावलडक हात्‍या कर्बार कुजिबानि

१२ बेहाने फटफट हबार बाद यहुदिला कुजिबानि कर्ले आर पावलडक नि मार्बार तलिक मुखत कोए अनजल नि दिम कहए किरिया खाले।

१३ हेनङ कुजिबानि कर्बार लोकला चालिस झना से अधिकला लोक रहए।

१४ अम़ा मुल पुजारुक आर धर्मगुरुलार ठिना जाए कहले,

“हामा एकटा कठोर किरिया खाइचि कि जेइखुना तलिक हामा पावलडक मारिए खतम नि कर्म उखुना तलिक हामा मुखत कोए अनजल नि दिम।

१५ ताहाते तम़ा माहा सभाडर सङे मिलिए सेनापतिडक नेहरा कर कि,

पावलडक एक बार तम़ार ठिना आनाल जाओक।

इड आल जुरन कि,

तम़ा मुद्दार फइसला आरह आच्‍छा से छानबिन कर्बा चाहाचन।

उहाँक हता आन्‍बार आगुते हामा खतम कर्बा साजिए रहम।”

१६ मातुन पावलेर भागिनाड पावलडक फानत गिराबार कुजिबानिड जानिए छाइनित जाए पावलडक कहए दिल्‍कि।

१७ तने पावलड मुल सिपाहिलार मइधे एक झनाक लगत डाकाए कहल्‍कि,

“इड छँराक सेनापतिडर ठिना लेजाए पुगाए दिकि कियाँकि याहाँए सेनापतिडक कुछु कहबा छाबेचे।”

१८ ताहाते सिपाहिड उहाँक लेजाए सेनापतिडर ठिना पुगाए कहले,

“बन्‍दि पावलड मोक डाकाए इड छँराक तोर ठिना पुगाए दिबा कहले,

कियाँकि याहाँए तोक कुछु कहबा चाहाचोक।”

१९ तने सेनापतिड उहाँर हातखान धरिए एक बिति लेजाए पुछारि करेल्‍कि,

“तुइँ मोक कि कहबा चाहाचिस?”

२० तने उहाँए कहल्‍कि,

“पावलडर बिसयत आरह आच्‍छा से छानबिन कर्बार आले काल़ि उहाँक माहा सभात आनाल जाओक कहए यहुदिला तोर ठिना नेहरा कर्बार कुजिबानि करिचोक।

२१ मातुन तुइँ अम़ार काथाला ना सुनिस,

कियाँकि अम़ार मइधे चालिस झना से बेसिला लोक पावलडक हात्‍या कर्बार ताने नुकाए छेक आर अम़ा साभाउ किरिया खाइचे कि,

पावलडक खतम नि कर्बार तलिक हामा मुखत कोए अनजल नि दिबे।

आल़ा अम़ा साजिए छे आर तोर मन्‍जुरिर आस्रा जुरिए थामिए छे।”

२२ ताहाते सेनापतिड उड छँराक हेनङ कहए आग्‍या दिए पाठाल्‍कि,

“तुइँ मोक इड काथार बानार दिलो कहए काहाँकअ ना कहिस।”

पावलडक कइसरिया पाठाए दिले

२३ ताहार बाद सेनापतिड मुल सिपाहिलार मइधे दुइ झनाक डाकाए कहल्‍कि,

“आझि रात करे न बजे तलिक दुइ स झना पइदल सिपाहिक,

सत्तर झना घँराचऱा सिपाहिलाक आर दुइ स झना बलम धारि सिपाहिलाक कइसरिया जाबार ताने तियारि कर।

२४ आर पावलडरअ बादे घरार जगार कर तने उहाँक पाहारा दिए राजपाल फेलिक्‍सेर ठिना लेजाअ।”

२५ आर सेनापतिड हेनङ कहए एकखान चिट्ठि लिख्‍ले,

२६ “हे माहा महिम राजपाल फेलिक्‍स,

क्‍लउडियस लुसियसेर तरफ से बन्‍दगि!

२७ इड लोकक यहुदिला धरिए खतम कर्बार पर छिले मातुन जेइखुना मुइँ जान्‍नु कि,

याहाँए रोमि नागरिक हए ते अइसाथ मुइँ सिपाहिलाक लिए हता पुग्‍नु आर याहाँक बचानु।

२८ अम़ा याहाँक मार्बा छाब्‍बार कारन कि कहए जान्‍बार ताने मुइँ अम़ार माहा सभात लेगेनु।

२९ आर पाता लागानु कि,

अम़ा याहाँक बिधानेर केबाडा काथार साबाल उठाए दुसिया देचेक।

याहाँक मिर्तु दन्‍ड दिबार बा कइदत राख्‍बार लाइक कोए कसुर नि पानु।

३० जेइखुना मुइँ बानार पानु कि,

इड लोकेर जान हात्‍या कर्बार ताने कुजिबानि कराल गेइचेक ते याहाँक मुइँ सिधाए तोर ठिना पाठाए दिन्‍कुन आर याहाँक दुसिया दुवा लोकलाकअ खबर दिन्‍किन कि अम़ाक इड लोकेर बिसयत जे कुछु कहबार छेक अम़ा तोर साम्‍ना कोहोक।"

३१ तने सिपाहिला अम़ाक दुवाल आग्‍या अनुसार पावलडक रातारात एन्‍टिपाट्रिसत पुगाले।

३२ ताहार काल़ि घराचऱा सिपाहिलाक पावलेर सङे पाठाए दिए पइदल सिपाहिला घुरिए छाइनित आस्‍ले।”

३३ जेइखुना अम़ा कइसरिया जाए पुग्‍ले ते,

अम़ा चिट्ठिखान राजपालडक दिले आर पावलडक उहाँर साम्‍नात थार कराले।

३४ राजपालड चिट्ठिखान पर्भार बाद पावलडक,

“तुइँ कुन प्रान्‍तेर हइस” कहए पुछारि करेल्‍कि आर जेइखुना उहाँए जान्‍ले कि याहाँए किलिकियार हए,

३५ तने उहाँए कहल्‍कि,

“ तोक दुसिया दिबार लोकलाक आस्‍बा दिकि तने मुइँ तोर मुद्दाड सुनेम्‍कुन।”

तने उहाँए पावलडक हेरोदेर बेनाल दरबारटत लेजाबार हुकुम दिले।

फेलिक्‍सटर साम्ना पावलडक दाखिला

२४

पाँच दिन बाद माहा पुजारुक हननियाड केबा झना धर्मगुरुलाक आर तर्तुलस नाएर वकिलडक लिए कइसरिया आस्‍ले आर अम़ा राजपालेर साम्‍ना पावलेर मुद्दाड पेस कर्ले।

२ पावलडक हता डाकाए आन्‍बार बाद तर्तुलसट उहाँक हेनङ कहए पावलेर पर दुसिया लागाबा धर्ले,

“हे माहा महिम फेलिक्‍स!

तोर कारन हामा बारा सान्‍ति से छि आर तहरे दुर दर्सितार फले इखान देसेर ताने भेलेला सुधारेर काम हइचे।

३ इड काथा हामा हर पाके आर हर ठिना धन्‍यबाद सहित साकार करेचि।

४ मातुन आप मुइँ तोर अधिक समय नि लिए नेहरा करेच्‍कुन कि,

कृपा करे सन्‍छिपत हामार मुद्दाड सुनिए दे।

५ कियाँकि हामा देखेचि कि इड लोक काचाल उठाबार लोक हए आर याहाँए संसार भरेरे यहुदिलार बिचत गान्‍डागोल उठाचे आर याहाँए नासरि पन्‍थेर मुल नेता हए।

६ एइकिनि नि याहाँए मुन्‍डिलडकअ आसुद्ध बेनाबा छाबिस्‍ले मातुन याहाँक हामा धरिफेकान आर हामा आप्‍नार बिधानेर अनुसार याहाँर निसाफअ कर्बा छाबिस्‍न।

७ मातुन सेनापति लुसियसट आसिए जबरजस्‍ति याहाँक हामार हात से छिरिए लेगेले।

८ आर याहाँर पर दुसिया दुवा लोकलाक तोर ठिना आन्‍बार हुकुम दिले।

याहाँर पर हामा जेइला काथार बिसयत दुसिया देचि,

जाँचबुझ कर्ले तुइँ खुद खाँटि काथाड जानि फेकाबो।”

९ आप यहुदिलाउ दुसिया दिबार सङ दिल्‍कि आर इला काथा सत्‍य हए कहए दाबा धरेल्‍क।

फेलिक्‍सटर साम्‍ना पावलेर रक्‍छात्‍मक सम्‍बोधन

१० ताहार बाद राजपालड पावलडक बल्‍बार इसारा करेल्‍कि ते पावलड उत्रा दिले,

“भेल्‍ला बच्छर से तुइँ इखान देसेर न्‍यायधिस हए छिस,

ताहाते मुइँ खुसि से आप्‍नार रक्‍छार ताने बलेचु।

११ तुइँ पात्ता लागाबा पारिस कि,

उपासना कर्बार ताने यरुसलेम जाबार मोर बार दिन से बेसि नि हइचे।

१२ आर एम़ा मोक नाते मुन्‍डिलत,

नाते सभाघरत,

नाते नगरखानत कुनह ठिना काहाँरअ सङे बिबाद कर्ते बा लोकलाक बहकाते देखिचे।

१३ आर जेइला काथार आल़ा अम़ा मोक दुसिया देचे नाते उला काथाक तोर साम्‍ना प्रमानित कर्बा पार्बे।

१४ मातुन मुइँ इड काथा तहरे साम्‍ना सुइकार करेचु कि,

जेइड पन्‍थक एम़ा कुपन्‍थ कहचे,

अइड पन्‍थेर अनुसार मुइँ बिधानत आर अगमबक्‍तालार कितापत लिखाल गटे काथालात बिस्‍वास करिए हामार बापदादोलार परमेस्‍वरेर सेबा करेचु।

१५ एम़ारे लाखा महँ परमेस्‍वरत बिस्‍वास करेचु कि,

धर्मि आर अधर्मि साभार पुनरुत्‍थान हबे।

१६ ताहाते मुइँ परमेस्‍वर आर लोकलार साम्‍ना मोर बिबेकखानक सदाए सुद्ध राख्‍बार कोसिस करेचु।

१७ भेलेला बच्छर बाद मुइँ आप्‍नार जातेर लोकलाक दान दिबार ताने आर परमेस्‍वरटक बलिदान चऱाबार ताने यरुसलेम आसिस्‍नु।

१८ जेइखुना एम़ा मोक मुन्‍डिलत लागाल पाइस्‍ले उखुना मुइँ धर्मबिधि अनुसार सुद्ध हए गेइस्‍नु।

उखुना हता मोर सङे लोकर भिर नि छिले आर मोर बिसयत कोए गान्‍डागोल नि हइस्‍ले।

१९ मातुन हता एसिया से आसाल केबा झन यहुदिला रहए,

अम़ार सङे मोर खिलापत कुनह काथा रहल्‍किहने ते,

अम़ा हेता तोर साम्‍ना आसिए मोक दुसिया दिबा पार्लेहने।

२० वा हेता उपस्‍थित रहबार लोकला आपुन थारे कोहोक कि जेइखुना मुइँ माहा सभाडर आगुति थार हइस्‍नु एम़ा मोर कुन कसुर पाइस्‍ले।

२१ अम़ा मोक बाठे एइड काथार दुसिया दिबा पारे कि,

मुइँ अम़ार बिचत थार हए गोग दिए कहिस्‍नु,

‘मराल लोकलार पुनरुत्‍थान हबार बिसयत मोर पर आझि तम़ार आगुति मुद्दा चलेचे। ”

२२ मातुन फेलिक्‍सटक इड पन्‍थेर बिसयत पुरा ग्‍यान रहकि ताहाते उहाँए मुद्दाड स्‍थगित करिए कहले,

‘सेनापति लुसियसट हेता आस्‍बार बाद मुइँ तम़ार मुद्दाडर फइसला करिम्‍कन’।”

२३ तने उहाँए मुल सिपाहिडक हुकुम दिले कि,

पावलडक पाहारा दिए राखाल जाओक मातुन कुछु खुल्‍ला भाबे राखाल जाओक आर उहाँर सङलार मइधे काहुँ उहाँर सेबा कर्बा आस्‍ले काहाँकअ टेकाल ना जाओक।

फेलिक्‍स आर द्रुसिलार आगुति पावल

२४ केबा दिन बाद फेलिक्‍सट आप्‍नार यहुदि मगि द्रुसिलाडक सङे लिए आस्‍ले।

आर फेलिक्‍सट पावलडक डाकाए आनिए उहाँर मुखे ख्रिस्‍ट इसुर परकार बिस्‍वासेर बिसयत सुन्‍बा धर्ले।

२५ मातुन जेइखुना पावलड धार्मिकता,

आत्‍म संयम आर आस्‍बार निसापेर बिस्‍यत बाताबा धरेल्‍कि ते,

फेलिक्‍सट डरे हेनङ कहले,

“आल़ा जा,

जुत लाग्‍ले मुइँ तोक फेर डाकाम्‍कुन।”

२६ ताहार सङे सङे पावलडर ठिना से उहाँए घुस पाबार आसे पावलडक घने घने डाकाबा पाठाए आर गपसप करे।

२७ ताहार दुइ बच्छर बाद जेइखुना फेलिक्‍सेर ठाअँखानत पर्किअस फेस्‍तसट राजपाल हले।

मातुन फेलिक्‍सट यहुदिलाक खुसि बेनाबार ताने पावलडक कइदखानाते बन करिए चलि गेले।

फेस्‍तसेर आगुति पावलेर मुद्दाडर सुन्‍बाइ

२५

फेस्‍तसट आप्‍नार प्रान्‍तखानत आस्‍बार तिन दिन बाद कइसरिया से यरुसलेम गेले।

२ हता मुल पुजारुकला आर यहुदि नेताला पावलेर पर दुसिया लागाए फेस्‍टसटक नेहरा करेल्‍कि,

३ अम़ार पर कृपा करिए पावलडक यरुसलेम पाठाल जाओक,

कियाँकि अम़ा पावलडक दामालडते खतम कर्बार कुजिबानि करिस्‍ले।

४ मातुन फेस्‍तसट उत्रा दिल्‍कि,

“पावलडक कइसरियारे कइदखानात राखाल गेइचे ताहाते मुइँ हता जल्‍दि जाबार बिचार करिचु।

५ ताहाते तम़ार मइधे जाहाँए अधिकार पाइचन,

मोर सङे चल आर उड लोकेर कोए कसुर छे जदि ते,

तम़ा अइठिना उहाँर कसुर देखान्।”

६ फेस्‍तसट आठ दस दिन तलिक यरुसलेमत रहबार बाद कइसरिया घुरिए आस्‍ले आर ताहार काल़ि आप्‍नार न्‍याय आसनत बठिए पावलडक सभाडर आगुति आन्‍बार हुकुम दिले।

७ पावलड सभाडर आगुति आस्‍बार बाद यरुसलेम से आसाल यहुदिला उहाँर चारह बिति थोए थोए हए गेल्‍कि आर उहाँर खिलापत भेलेला गम्‍भिर गम्‍भिर काथार दुसिया दिल्‍कि,

जेइला काथार कि अम़ार सङे कोए सबुत नि रहकि।

८ तने पावलड आप्‍नार रक्‍छार ताने कहले,

“मुइँ नाते यहुदिलार बिधानेर खिलापत अपराध करिचु,

नाते मुन्‍डिलेर खिलापत अपराध करिचु आर नाते कइसरेर खिलापत कुनह अपराध करिचु।”

९ मातुन फेस्‍तसट यहुदिलाक खुसि कर्बार मने पावलडक कहले,

“ने तुइँ यरुसलेमत जाए अइठिना मोर आगुति तोर इड मुद्दार फइसला हकु कहए चाहाचिस?”

१० मातुन पावलड कहल्‍कि,

“मुइँ कइसरेर न्‍याय आसनेर साम्‍नात थार हइचु,

आर एइठिना मोर मुद्दाडर फइसला हबा लागे।

यहुदिलार मुइँ कोए खारापि नि कर्किन कहए तुइँ आच्‍छा से जानेचिस।

११ मुइँ जदि अपराधि हउ आर मिर्तु दन्‍ड पाबार लाइक काम करिचु ते,

मुइँ मर्बारअ तियारि छु मातुन मोर पर दुवाल एम़ार दुसियाला सत्‍य नि हकि जदि ते,

मोक एम़ार हातत काहुँ सँप्‍बा नि पार्बे।

मुइँ कइसरेर ठिना बिन्‍ति चऱामु।”

१२ तने फेस्‍तसट साल्‍ल़ाकारलार सङे साल्‍ल़ा करिए उत्रा दिले,

“तुइँ कइसरेर ठिना बिन्‍ति चऱाइचिस अइताने तुइँ कइसरेर ठिना जाबो।”

फेस्‍तसट राजा अग्रिपासेर सङे साल्‍ल़ा कर्ले

१३ केबा दिन बाद राजा अग्रिपाड आर बर्निकिड फेस्‍तसटक स्‍वागत कर्बा कइसरिया आसिए पुग्‍ले।

१४ अम़ा हता भेल्‍ले दिन तलिक रहबार कारन फेस्‍तसट पावलेर मुद्दाड राजा अग्रिपार आगुति हेनङ कहए राख्‍ले,

“एकटा हेनङ लोक छे,

जाहाँक फेलिक्‍सट हेता कइदत राखिए चलिगेइचे।

१५ जेइखुना मुइँ यरुसलेमत छिनु ते मुल पुजारुकला आर यहुदिलार धर्मगुरुला उड लोकेर खिलापत दुसिया दिस्‍ले आर उहाँर पर मिर्तु दन्‍डेर माङ करिस्‍ले।

१६ मातुन मुइँ अम़ाक उत्रा दिल्‍किन,

‘दुसिया पाआल लोकटक दुसिया दुवा लोकलार आम्‍ना साम्‍नि हए आप्‍नार रक्‍छात बल्‍वार मउका नि दिए काहाँकअ दन्‍ड दिबार चलन रोमिलार नि छे।’

१७ ताहाते जेइखुना अम़ा जर हए हेता आस्‍ले,

मुइँ देरि नि करिए ताहार काल़ि न्‍याय आसनत बठिए इड लोकक भित्रत आन्‍बार हुकुम दिनु।

१८ जेइखुना दुसिया दुवा लोकला थार हले,

मुइँ जेनङ सँचिस्‍नु अइनङ अम़ा उहाँर पर खास एकअडा दुसिया देखाबा नि पार्ले।

१९ मातुन उहाँर सङे अम़ार मतभेद धर्मेर केवाडा काथात आर इसु नाएर एक झन मराल लोकेर बिसयत रहकि जाहाँक पावलड जेअँत कहए दाबि करेचे।

२० ताहाते मुइँ इड मुद्दार फइसला केनङ करे करु,

निर्नय कर्बा नि पार्नु।

तने मुइँ उहाँक इड मुद्दार फइसला सुन्‍बा यरुसलेम जाबा चाहाचिस ने कि कहए पुछारि कर्नु।

२१ मातुन पावलड कइसरेर ठिना बिन्‍ति चऱाबार कारन उहाँक कइसरेर ठिना पाठाबार बन्‍दबस्‍त नि हबार तलिक मुइँ उहाँक कइदते राख्‍बार हुकुम दिचु।”

२२ तने अग्रिपाड फेस्‍तसटक कहल्‍कि,

“इड लोकेर काथाला मुइँ आपुन थारे सुन्‍बा चाहाचु।”

तने फेस्‍तसट उत्रा दिल्‍कि,

“काल़िए तुइँ सुनि फेकाबो।”

पावलड अग्रिपार आगुति

२३ ताहार काल़ि अग्रिपाड आर बर्निकिड खोब ठाटबाट से सेनापतिलार आर नगरेर प्रतिस्‍ठित लोकलार सङे सभा भबनडत ढुक्‍ले।

तने फेस्‍तसेर हुकुम पाए पावलडक हता आनाल गेले।

२४ तने फेस्‍तसट कहले,

“हे राजा अग्रिपा आर हेता उपस्‍थित गटे सज्‍जनला,

इड लोकक देख,

जाहाँर बिसयत गटेड यहुदि सामाज,

यरुसलेमत आर यहठिना गोग दिए दिए मोर सङे माङ करिस्‍ले कि,

इड लोक आप बचिए रहबार लाइक नि छे।

२५ मातुन मुइँ पात्ता लागानु कि,

याहाँए मिर्तु दन्‍ड पाबार लाखा कुछु अपराध नि करे।

आर फेर याहाँए आप्‍नउ माहा राजार ठिना बिन्‍ति चऱाबार कारन मुइँ याहाँक रोम पाठाए दिबार निर्नय करिचु।

२६ मातुन इड लोकेर बिसयत माहा राजाडक लिख्‍बार मोर सङे ठोस काथा नि छे।

ताहाते मुइँ याहाँक तम़ार आगुति आर खास करे हे राजा आग्रिपा!

तोर आगुति आनिच्‍कुन जेसे याहाँर जाँच कर्बार बाद मुइँ लिख्‍बार बादे ठोस काथा पाबा पारु,

२७ कियाँकि मोक इड मुनासिब नि लागेचे कि एकटा कइदिर खिलापत लागाल दुसियालाक आच्‍छा से नि फार्चाए उहाँक चालान करि दु।”

राजा अग्रिपार आगुति पावलेर रक्‍छात्‍मक सम्‍बोधन

२६

अग्रिपाड पावलडक कहले,

“तुइँ आप्‍नार पक्‍छत बल्‍बार अनुमति पाइचिस।”

तने पावलड आप्‍नार हातखान बाऱाए आप्‍नाक बचाबार ताने बल्‍बा धर्ले।

२ हे राजा अग्रिपा मुइँ आप्‍नाक भाग्‍यमानि जानेचु कियाँकि यहुदिला मोर पर जेइला दुसिया लागाइचे उलार साफाइत आझि मोक बल्‍बार मउका दिलो।

३ कियाँकि तुइँ यहुदिलार चाल चलन आर बिबाद उठा काथाला से परिचित छिस ताहाते मोर काथाला ध्यान दिए सुनि दिबार बिन्‍ति करेच्‍कुन,

४ “छटरेखुना से आर्थात जिबनेर सुरुए से मोर आप्‍नार लोकलार बिचत आर यरुसलेमत मुइँ केनङ जिबन जिइस्‍नु गटे यहुदिला जानेचे।

५ अम़ा भेले दिन आगु से जानेचे कि,

मुइँ हामार धर्मेर साभार से कट्टर पन्‍थि फरिसि हए जिबन जिइस्‍नु।

अम़ा जदि चाहाए ते,

इड काथार सबुत दिबा पारे।

६ परमेस्‍वरट हामार पुर्खालार सङे कराल प्रतिग्‍याडत आसा कर्बार कारन आझि मोर पर मुद्दा परिचे।

७ एइड प्रतिग्‍याक पाबार आसा से हामार बारडा कुले दिनरात परमेस्‍वरेर उपासना करेचे आर एइड आसार कारन हे राजा अग्रिपा,

यहुदिला मोक दुसिया देचे।

८ परमेस्‍वरट मराललाक जेअँत करेचे कहए तम़ा कियाँ नि पत्‍याचन?

९ मुइँ आप्‍नउ बिस्‍वास करु कि नासरतेर इसुर नाअँडर खिलापत मोक भेलेला काम कर्बा लागे।

१० आर मुइँ यरुसलेमत अइनङ कर्नु।

मुल पुजारुकला से अधिकार पाए भेलेला पबित्रजनक बाठे कइदते नि राख्‍नु बुरु अम़ाक खतम कर्बार ताने मुइँ अम़ार खिलापत सहमति जानानु।

११ मुइँ भेलेला फेक इड सभाघर उड सभाघर गेनु आर अम़ाक मारडाङ कर्नु आर अम़ाक इसुर परकार बिस्‍वासखान त्‍याग कर्वा कहए जबरजस्‍ति कर्नु।

अम़ार पर मोक हेनङ गस्‍सा छिले कि,

बाहारअ बितिकार नगरलात जाए मुइँ अम़ाक सास्‍ति दिनु।”

आप्‍नार जिबनेर परिबर्तनेर बिसयत पावलेर साक्‍छि

प्रेरित ९:१-१९; २२:६-१६

१२ “अइनङ करे मुल पुजारुकलार ठिना से मुइँ अधिकार आर आदेस सहित दमस्‍कसेर बिति गेइस्‍नु।

१३ दो पहर दिनते,

हे राजा आग्रिपा!

दामालडत सर्ग से मुइँ सुरुजड से आरह बेसि चमकदार एकखान ओजोत पर्ते देख्‍नु।

जेइखान ओजोत मोर आर मोर सङे जाबार लोकलार चारह बिति चिल्‍किते रहए।

१४ आर जेइखुना हामा साभाउ भुइँखानत गिरिगेन,

तने हिब्रु भासात मोक हेनङ कहते एकटा गाला सुन्‍नु ‘साउल,

ए साउल!

तुइँ मोर पर कियाँ आत्‍याचार करेचिस?

सिउँर लाखा तिर्तिरियाखानत लात ठुक्बोते तहँके बिसातोक ने।’

१५ तने मुइँ कहनु,

‘तुइँ काहाँए हइस प्रभु?’

प्रभुड मोक कहले,

‘मुइँ अइड इसु हउ,

जाहाँर पर तुइँ आत्‍याचार करेचिस।’

१६ बुरु उठेक आर आप्‍नार ठेङत थार हो,

कियाँकि तोक मोर सेबकेर रुपत नियुक्‍त कर्बा आर जेइला काथा तुइँ मोर बिसयत देखिचिस,

उला काथार आर जेइला काथा मुइँ तोक देखाम्‍कुन अहला काथार साक्‍छि हबा मुइँ तोर ठिना प्रकट हइचु।

१७ मुइँ तोक तोर आप्‍नार लोकला से आर परजातियालार रक्‍छा करिम्‍कुन,

जेइला लोकेर ठिना कि तोक पाठाम्‍कुन।

१८ तुइँ अम़ार चखुला खलिए दिबो आर अम़ा आन्‍धारखान से जऩाकेर बिति आर सइतानेर सक्‍ति से परमेस्‍वरेर बिति घुराबो जेसे अम़ा पापेर छमा पाए आर मोर पर बिस्‍वास करिए अम़ा पबित्र कराल लोकलार बिचत ठाअँ पाओक।”

आप्‍नार कामेर बिसयत पावलेर प्रस्‍टिकरन

१९ “ताहाते हे राजा अग्रिपा!

सर्गेर दर्सनेर प्रति मुइँ अनाग्‍याकारि नि हनु।

२० बुरु प्रथमे दमस्‍कसत तने यरुसलेमत आर गटेखान यहुदिया देसेर लोकलाक आर हते हते परजातियालाकअ प्रचार कर्नु कि अम़ा पास्‍चाताप करिए परमेस्‍वरेर बिति घुरोक आर पास्‍चाताप कराल अनुसार फल फुलाक।

२१ ताहाते यहुदिला मोक मुन्‍डिलडत धरिए खतम कर्बा छाबिस्‍ले।

२२ मातुन आझि तलिक मुइँ परमेस्‍वरट से पाबार सहजोग पातेइ आसिचु।

ताहाते आप मुइँ छट बड साभाक गबाहि देचु।

अगमबक्‍ताला आर मोसाड पाक्‍का पुरा हबे कहबार काथालार छुट्टा मुइँ कुछु नि बलेचु।

२३ अम़ा कहिस्‍ले कि,

ख्रिस्‍टक सास्‍ति भोग्‍बा लाग्‍कि आर मिर्तु से जेअँत हबार लोकलार मइधे सब से पहिला उहाँइ हए आप्‍नार जातिया आर परजातिया दनहलाक जोतिर बिसयत घोसना कर्बे।”

२४ पावलड आप्‍नार रक्‍छात बल्‍तेइ छिले ता फेस्‍तसट जोर से कहल्‍कि,

“ए पावल!

तुइँ पाग्‍ला हए गेइचिस।

तोर आपार बिध्‍याखाने तोक पाग्‍ला बेनाइचोक।”

२५ मातुन पावलड कहल्‍कि,

“हे माहा महिम फेस्‍तस!

मुइँ पाग्‍ला नि हउ,

बुरु सत्‍य आर मुनासिब काथाला बलेचु।

२६ कियाँकि राजा अग्रिपाड खुद इला काथा जानेचे,

ताहाते उहाँर आगुति मुइँ बेडर से बलेचु कियाँकि इला काथार मइधे एकअडा काथा उहाँर नजर से नुकाल नि छे कहए मुइँ निस्‍चित छु।

कियाँकि इड घटना घरेर कनडत नि हइस्‍ले।

२७ हे राजा अग्रिपा!

तुइँ कि अगमबक्‍तालार काथालार पर बिस्‍वास करेचिस नि?

मुइँ जानेचु कि तुइँ बिस्‍वास करेचिस।”

२८ तने अग्रिपाड पावलडक कहल्‍कि,

“एइकिना छट समयत तुइँ मोक ख्रिस्‍टियन बेनाए दिबो कहए सँचेचिस?”

२९ तने पावलड उत्रा दिल्‍कि,

“मुइँ परमेस्‍वरटक प्रार्थना करेचु कि,

छट समयत होक बा लाम्‍मा समयत सुधाए तुहें नि,

आझि मोर काथाला सुन्‍बार साभाउ महरे लाखा होक,

खालि मोर लाखा झिन्‍ज्रित बाऩाल ना रोहोक।”

३० तने राजा अगिपार सङे सङे राजपाल फेस्‍तसट,

बरनिकिड आर हता बठिए रहाल साभाउ उठि गेले।

३१ आर अम़ा एक बिति जाए एक दस्रा झनार सङे हेनङ कहबा धर्ले,

“इड लोक मिर्तु दन्‍ड पाबार बा कइदत राख्‍बार लाइक कुछु काम नि करे।”

३२ तने अग्रिपाड फेस्‍तसटक कहल्‍कि,

“याहाँए जदि कइसरेर ठिना बिन्‍ति नि चऱालेहने ते,

याहाँक छरि दिलउ हलेहने।”

पानिजाहातेर पर पावलेर रोम पइरा

२७

हामाक पानिजाहातेर पर इटालिया लेजाबा निर्नय हबार बाद अम़ा पावलडक आर आरह केबा झना कइदिक माहा राजार सेना दलेर युलियस नाएर सेनापतिडर जुम्‍मा लागाले।

२ एसियार काछारेर बन्‍दरगाहालार पाके जाबार तियारित एड्रामिट्टियोम से आसाल एकखान पानिजाहात छिले,

हामा अइखान पानिजाहातत चऱिए जाबा धर्न।

अरिस्‍तार्खस नाएर थेस्सलोनिकिर एक झन माकेडोनिर लोकअ हामार सङे छिले।

३ ताहार काल़ि हामा सिदोनत जाए पुग्‍न आर सेनापति युलियसट पावलेर पर दया करिए पावलडक आप्‍नार सङलार ठिना जाए भेट कर्बार आर खागिस बारिस सामानलार जगार कर्बार अनुमति दिल्‍कि।

४ हता से हामा फेर पानिजाहातखानत चऱिए साइप्रस टप्पुर काछारे काछारे आगाते गेन कियाँकि बायाँरखान हामार उल्‍टा बिति से बहिस्‍ले।

५ किलिकिया आर पामफिलियार बगलकार सुमुन्‍दरट पार करिए हामा लुकियार एकखान नगर माइरात जाए पुग्‍न।

६ हता सेनापतिड इटालिया जाबार अलेकजेन्‍ड्रियार एकखान पानिजाहात पाले आर हामाक अइखान पानिजाहातत चऱाए दिले।

७ भेले दिना से रसेरसे आगाते जाते,

बारा कठिन से हामा कनिडसत जाए पुग्‍न आर हता से बायाँरखान हामाक आरह आगु बार्भा नि दिबार कारन हामा क्रेट टप्पुर ओत लिए सालमोनेर काछारे काछारे आगाते गेन।

८ तने बाडा कठिन से क्रेटेर काछारे काछारे हामा सुन्‍दर कहबार बन्‍दरगाहार एकखान ठाअँत जाए पुग्‍न।

जेइखान ठाअँ कि लासिया नगरखान लगते रहए।

९ अइठिना हामाक भेलेला दिन लागि गेले आर उपासेर दिनडउa भेराए गेइस्‍ले।

आर सुमुन्‍दरेर पइराखान डर लागा हए गेइस्‍ले।

ताहाते पावलड अम़ाक हेनङ साल्‍ल़ा दिल्‍कि,

१० “ए सङला!

मुइँ त इखान सुमुन्‍दरेर पइरात सुधाए पानिजाहातखानेर आर जिऩिस पातलार नि हामार जानलारअ खात्रा देखेचु।”

११ मातुन सेनापतिड पावलेर काथाड से अधिक पानिजाहात चलाडर आर पानिजाहातखानेर मालिकटर काथालात भार्सा कर्ले।

१२ जारेर दिनला काटबार उड बन्‍दरगाहात जुत नि रहकि रहए ताहाते कुनह किसिम से फोनिक्‍सते पुगिए जारेर दिनला काटबा पारि कहए पानिजाहातखानेर भेलेला लोक हता से पानिजाहातखान आगु बार्भार साल्‍ल़ा दिल्‍कि।

फोनिक्‍स नगरखान क्रेटेर एकखान बन्‍दरगाहा हए।

इखान नगर देखिन पछिम मुखे आर उतर पछिम मुखे छिले।

सुमुन्‍दरटत दुन बाँयार

१३ जेइखुना देखिन बिति से बायाँरखान रसेरसे बहबा धर्ले,

ते अम़ा जेनङ सँचिस्‍ले अइनङ हल्‍कि कहए सँच्‍ले आर काक्राखान उठाए क्रेटेर काछारे काछारे पानिजाहातखान आगु बाऱाले।

१४ मातुन एक छिनत उड टप्पुर बिति से खोब जोर से एकखान उतर पुरिया नाएर दुन बायाँर उठाल्‍कि।

१५ जेइखुना पानिजाहातखान दुन बायाँरेर हानत परि गेले आर दुन बायाँरखानेर आगुति ठाहार रहबा नि पार्न,

तने हामा पानिजाहातखानक दुन बायाँरखानेर मने भाँस्‍बा छरि दिन।

१६ तने क्‍लउडा नाएर एकखान छट टप्पुर काछारे काछारे भाँस्‍ते भाँस्‍ते बाडा कठिने हामा पानिजाहातेर पाछुति बाऩाल लावखानक बचान।

१७ आर उखान लावक अम़ा टानिए उपर पानिजाहातखानत उठाबार बाद जाहातखानक तले उपरे धाम्‍मा दे गर्छिए बाऩ्ले आर सिरटिस टप्पुर बालुवा धापखानत जाए लागि जाबार डरे अम़ा पालला सटकाए दिले आर जाहातखानक भाँस्‍ते जाबा छरि दिले।

१८ दुन बायाँरखान हामाक उछलातेइ रहबार कारन ताहार भिन दिना अम़ा पानिजाहातखानेर साजला फेकाए दिबा धर्ले।

१९ ताहार तेस्रा दिना अम़ा आपुन हाते पानिजाहातेर साजला आर पाललाउ फेकाए दिले।

२० तने भेले दिना से धुप,

तारो कुछु देखा नि जाबार कारन आर दुन बायाँरखानअ आरह बार्त़े जाबार कारन अन्‍तिमत हामा बच्‍बार आस्राडए छरि दिन।

२१ जेइखुना अम़ार खराक नि खाबार भेलेला दिन हए गेल्‍कि तने पावलड अम़ार बिचत थार हए कहल्‍कि,

“ए भाइला!

तम़ा मोर काथा धरिए क्रेट से पानिजाहातखान नि चलालनहने ते,

हेनङ बिपद भोग्‍बा नि परिल्‍कनहने।

२२ आप मुइँ कहच्‍कन,

हुब कर,

कियाँकि तम़ार मइधे काहाँरअ जान नि जात्‍कन मातुन पानिजाहातखान नस्‍ट हत्‍कन।

२३ कियाँकि जेइड परमेस्‍वरेर मुइँ हउ आर जाहाँर मुइँ सेबा करेचु उहाँरे एकटा सर्गदुत आझिए रात करे मोर बग्‍लत थार हले।

आर मोक कहले,

२४ “ए पावल,

डर ना खा!

तोक कइसरेर आगुति थार हबाए लाग्‍कु आर देखेक,

तोर सङे पइरा कर्बार साभार जिउला परमेस्‍वरट तोर जुम्‍मा दिचोक।”

२५ ताहाते ए भाइला हुब कर,

कियाँकि मुइँ परमेस्‍वरेर पर बिस्‍वास करेचु कि,

जेनङ जेनङ मोक कहाल गेइचे ठिक अइनङ हबे।

२६ ताहुँ हामाक कोए एकखान टप्पुत जाए ठक्‍कर खाबाए पर्बे।

पानिजाहातखानेर सर्बनास

२७ मातुन चउदमा दिनेर रातत हामा एड्रिया सागरत भाँस्‍ते भाँस्‍ते गेइस्‍न ते,

करिप आधा रातत नेउरियालला अनुमान कर्ले कि हामा कोए एकखान डाङा ठाएर बिति जाचि।

२८ आर जेइखुना अम़ा पानिखान नापिए देख्‍ले ते,

एक स बिस फिट गहिर रहकि।

तने फेर कनेक आगु जाए नाप्‍ले ते,

नब्‍बे फिट गहिर रहकि।

२९ तने कुनह चाट्टानत जाए ठक्‍कर खाबार डरे अम़ा पानिजाहातखानेर पाछु बिति से चारखान काक्रा गिराले आर बेहान होक कहए प्रार्थना कर्बा धर्ले।

३० जेइखुना नेउरियालला भाग्‍बार सँच करिए जाहातखानेर माथानिर आगु बिति से काक्राखान गिराबार आले भाग्‍बार ताने राखाल लावखान सुमुन्‍दरतत नाम़ाए दिले,

३१ तने पावलड सेनापतिडक आर सिपाहिलाक कहले,

“इला लोक जदि जाहातखानत नि रहले तम़ाउ नि बच्‍बन।”

३२ तने सिपाहिला लावखानेर रस्‍सिला काटि दिले आर लावखानक भासिए जाबा छरि दिले।

३३ जेइखुना भोर हबा धरिस्‍ले पावलड अम़ा साभाक खराक खाबार नेहरा करिए कहले,

“आझिले चउद दिन हए गेइचे आर तम़ा सँचा भाबना करिए मुखत एकटा अन नि दिचन।

३४ ताहाते कुछु खाअ कहए तम़ाक मुइँ नेहरा करेच्‍कन।

कुछु खाबन जदि ते बल पाबन कियाँकि तम़ार मइधे काहाँरअ मुथार एकखान चुलि तलिक नास नि हत्‍कन।”

३५ इड काथा कहबार बाद उहाँए केबाडा रुटि हातत लिए साभार आगुति परमेस्‍वरटक धन्‍यबाद दिले आर रुटिला भाङिए खाबा धर्ले।

३६ तने अम़ा साभाउ हुब भार्सा पाए खाबा धर्ले।

३७ पानिजाहातखानत हामा साभाउ,

जम्‍मा दुइ स छियत्तर झना छिन।

३८ अम़ा साभाउ भरपेट करे खाबार बाद गहमला सुमुन्‍दरटत फेकाए दिए जाहातखानक होल्‍को बेनाबा धर्ले।

३९ बेलाड उठबार बाद अम़ा उखान ठाअँ चिऩ्‍बा नि पार्ले मातुन अम़ा बालुर काछार बाला एकटा छट सुमुन्‍दर देख्‍ले।

तने अम़ा जुत लागाए अइखान बालुर काछारत पानिजाहातखान घाट लागाबार बिचार कर्ले।

४० ताहाते अम़ा काक्राला काटिए सुमुन्‍दरटते छरि दिले।

आर पतुवाललार बान्‍धनलाउ ढिल करि दिले तने आगु बितिकार किर्पालला बायाँरखानेर मुखे उठाए दिए अम़ा काछारेर बिति जाबा धर्ले।

४१ मातुन दुइडा जल धारेर बिचत परिए पानिजाहातखान बालुवा धापखानत जाए ठक्‍कर लागि गेल्‍कि आर पानिजाहातेर माथानिड हेनङ धसि गेल्‍कि कि,

लराचरा हबाए छरि दिल्‍कि आर पाछु बितिकार भागखान पानिर ढेउ लार ठक्‍करेर चुटे भाङबा धरेल्‍कि।

४२ तने कइदिला हेलिए भागि जाबार डरे सिपाहिला अम़ाक मारि दिबार योजना कर्ले।

४३ मातुन सेनापतिड पावलडक बचाबार मनसुवा करिए सिपाहिलाक हुनङ कर्बा नि दिल्‍कि।

बुरु जाहाँए जाहाँए हेल्‍बा पारे अम़ाक हुकुम दिल्‍कि,

कि प्रथमे अम़ा कुदोक आर हेलिए डाङत उठोक।

४४ आर बाकिला लोक ताख्‍तालात आर जाहातखानेर टुक्रा टाक्रिला धरिए डाङात उठोक।

एइनङ करे अम़ा साभाउ आच्‍छा मने डाङात उठले।

a 

२७:९ प्रायस्‍चितेर दिन बा बच्छरेर ठिका पाप छेमार बलिदान चऱाबार पाब्निड

पावलड माल्‍टा टप्पुत

२८

तने हामा आच्‍छा मने डाङाखानत उठबार बाद जान्‍न कि उखान टप्पुर नाअँ माल्‍टा रहए।

२ आर हताकार बासिन्‍दा लोकला हामाक बारा दया देखाले।

पानि परिए जार हबार कारन अम़ा हामाक धुनि लागाए दिए स्‍वागत कर्ले।

३ पावलड एक बझा खरि कुर्ऱाए धुनिडत दिले ते,

आँचेर चुटे एकटा साँप निक्‍लिए पावलेर हातखानत लल्‍पटि गेल्‍कि।

४ पावलेर हातखानत साँपट लल्‍पटिबा देखिए हताकार लोकला एक दस्रा झनाक कहबा धर्ले,

“अबस्य इड लोक जान मारा हबा पाए।

याहाँए सुमुन्‍दरट से त बचिए आस्‍ले मातुन निसाफ से बच्‍बा नि पार्ले।”

५ मातुन पावलड उड साँपक झिटकाए अगिनखानते फेकाए दिले आर साँपट उहाँर कुछु हान्‍ति कर्बा नि पारेल्‍कि।

६ मातुन अम़ा आसा करिस्‍ले कि,

उहाँए फुलिए जाबे बा आच्‍काए ढनमनाए गिरिए मरि जाबे मातुन भेल्‍लेखुना तलिक उहाँर कुछु हान्‍ति नि हबा देखिए आप्‍नार बिचारला बदलिले आर कहबा धर्ले,

“याहाँए त देपता हए।”

७ उखान ठाएर लगेपासेर जमिनला उड टप्पुर मुखिया पब्‍लियस नाएर लोकटर रहकि।

उहाँए हामाक स्‍वागत करिए लेगेले आर आप्‍नार घरत लेजाए तिन दिन तलिक मेजुवान भाबे राख्‍ले।

८ आर हता हेनङ एकटा घटना हले,

पब्‍लियसेर बापट जर आर सुर्कि हाग्‍नार बेमारि हए परिए छिल्‍कि तने पावलड उहाँर ठिना जाए उहाँर ताने प्रार्थना करि दिल्‍कि आर उहाँर पर हातखान राखिए उहाँक संअ करेल्‍कि।

९ इड घटनार बाद उखान टप्पुर बाकिला रोगिअ आसिए संअ हबा धर्ले।

१० आर अम़ा हामाक भेलेला सान्‍दोस दिले।।

आर जेइखुना हामा हता से जाबा धर्न ते,

अम़ा हामार पइरार ताने आबस्‍यक सब कुछुला पानिजाहातखानत लादाए दिले।

पावलड रोम पुग्‍ले

११ तिन महिना बाद हामा अलेकजेन्‍ड्रियार पानिजाहातखानत चऱिए रवाना हन।

इखान जाहात जारेर महिनाला भर एइखान टप्पुत छिले,

इखान जाहातेर आगुति जेउठिया देपतालार मुर्ति काटाल रहकि।

१२ तने हामा सुराकुसाइ नगरत पुगिए तिन दिन तलिक अइठिना रहन।

१३ हता से हामा काछारे काछारे घुरिए रेगियन नगरत जाए पुग्‍न।

आर ताहार काल़ि देखिना बायाँरखान बहबा धर्ले ताहाते ताहार दस्रा दिना हामा पटिओलित जाए पुग्‍न।

१४ हता हामा केबा झना भाइक लागाल पान आर अम़ा हामाक सात दिन तलिक अम़ारे सङे रहबार नेअँता दिले।

एइनङ करे हामा साभाउ रोम नगर जाए पुग्‍न।

१५ जेइखुना रोमेर भाइला हामार आस्‍बार बानार पाले ते,

अम़ा अप्‍पिअसेर हाटखान तलिक आर तिनटिया धर्मसाला कहबार ठाअँखान तलिक आसिए हामाक भेटघाट कर्ले।

अम़ाक देखिए पावलड परमेस्‍वरटक धन्‍यबाद चऱाले आर हुब पाले।

१६ आर जेइखुना हामा रोमत ढुक्‍न,

पावलड एक झन सिपाहिर पाहारात एख्‍लाए रहबार अनुमति पाले।

रोमत पावलेर प्रचार

१७ तिन दिन बाद पावलड यहुदिलार स्‍थानिय आगुवालाक डाकाले आर अम़ा जर हबार बाद उहाँए अम़ाक कहले,

“हे भाइला,

कर्बार त मुइँ आप्‍नार जातियालार बा बापदादोर बिधि बिधानलार खिलापत कुछु नि करु,

ताहारअ पर यरुसलेमेर यहुदिला मोक बन्‍दि बेनाए रोमिलार हातत सँपि दिचे।

१८ मोक खोजिनिति कर्बार बाद रोमिला मोक छरि दिबा छाबिस्‍ले कियाँकि मोर मुद्दाडत मिर्तु दन्‍ड दिबार कुनह कसुर नि रहए।

१९ मातुन यहुदिला बिरोध कर्बार कारन कइसरेर ठिना बिन्‍ति चऱाबार पर मुइँ बाध्‍य हए गेनु।

बास्‍तबत मुइँ आप्‍नार जातियालाक दुसिता दिबा नि आसु।

२० ताहाते मुइँ तम़ार सङे भेट करिए गपसप कर्बार माङ कर्नु।

कियाँकि इस्राएलेर आसाडरे कारन मुइँ झिन्‍ज्रित बाऩाल छु।”

२१ तने अम़ा उहाँक कहल्‍कि,

“हामा नाते तोर बिसयत यहुदिया से कुनह चिट्ठि पाइचि।

नाते हेता आसाल भाइलार मइधे काहुँ तोर खिलापत कुछु बाताइचे।

नाते कोए खाराप काथा बलिचे।

२२ बुरु तोर बिचार कि,

हामा तोर मुखे सुन्‍बा चाहाचि कियाँकि हामा एत्‍किना जानि कि,

सब ठिनाकार लोकला इड पन्‍थेर बाठे खिलापे बलेचे।”

२३ तने अम़ा पावलेर सङे भेट कर्बार ताने एकटा दिन पाक्‍का कर्ले।

आर उ दिना उहाँर डेरात भेलेला लोक जर हले।

आर उहाँए बेहान से सान तलिक परमेस्‍वरेर राजेर बिसयत भाङिए भाङिए आर गबाहि दिए दिए अम़ाक बाताले,

मोसार बिधानखान से आर अगमबक्‍तालार कितापला से इसुर बिसयत अम़ार चित बुझाबार कोसिस कर्ले।

२४ उहाँर कहाल काथालाक कोए बिस्‍वास कर्ले,

ते कोए नि कर्ले।

२५ अम़ा आप्‍नारे बिचत सहमति नि हबार कारन अम़ा हता से उठिए जाबा धर्ले।

मातुन अम़ा जाबार से आगुत पावलड अन्‍तिमत इड काथा कहले,

“पबित्र आत्‍माड तम़ार बाप दादोलाक यसइया अगमबक्‍तार पाए ठिक कहिस्‍ले,

२६ “इला लोकेर ठिना जाए

को हो,

‘सुन्‍बार त सुनेचन मातुन केधउ नि बुझेचन।

देख्‍बार त देखेचन मातुन केधउ नजरत नि परेच्‍कन।

२७ कियाँकि इला लोकेर मनला भत्रा हए गेइचेक

आर कानला बहिरा हए गेइचेक

आर अम़ा चखुला मुझि गेइचेक।

निते अम़ा चखुला दे देख्‍लेहने।

कानला दे सुन्‍लेहने।

आर मनड से बुझ्‍लेहने

आर मोर ति घुर्लेहने,

तने मुइँ अम़ाक संअ करिल्किनहने।’

२८ ताहाते तम़ा आप इड जान कि,

परमेस्‍वरेर मुक्‍तिड परजातियालार बादे पाठाल गेइचे आप अम़ा सुन्‍बे।”

२९ तने पावलड इला काथा कहबार बाद यहुदिला आपसत बारा बाद बिबाद कर्ते हता से चलि गेले।b

३० आर पावलड दुइ बच्छर तलिक आप्‍नारे टाका पेइसा दिए उड डेरात रहले आर उहाँर ठिना आस्‍बार साभाक स्‍वागत करे।

३१ उहाँए बेडर से काहाँरअ रोकटोक बिना परमेस्‍वरेर राजेर प्रचार करे।

आर प्रभु इसु ख्रिस्‍टेर बिसयत सिक्‍छा दे।

b 

2८:२9 कोए कोएला पान्डुलिपित इड पद नि छे।

रोमिलाक

पावलेर चिट्ठि

परिचय

पावलड (जाहाँर नाअँ पहिले साउल रहकि), याहाँए एकटा प्रेरित रहए मातुन इसु ख्रिस्‍टेर बार झना चेल़ार मइधेकार नि रहए। इसु ख्रिस्‍टट संसारत रहबारखुना पावलड ख्रिस्‍टटक एकअ फेक भेट नि पाइस्‍ले। पावलड बारा इस्‍वरभक्‍त आर यहुदि कट्टर सास्‍त्रि रहए (फिलि ३:४-६)। जेइखुना इसु ख्रिस्‍टेर सुसामादड चारह बिति छिर्याबा धरिस्‍ले उखुना पावलड नायाँ बिस्‍वासिलाक खोब साताइस्‍ले (प्रे २२:३,४, २६:९-११)। एक दिना पावलड नायाँ बिस्‍वासिलाक साताबार ताने दमस्‍कस (आल़ाकार मध्‍य पुरुबेर देस सिरियार राजधानि) नगरेर माखे जाते रहए, जाते जाते पावलड दामालडत जेअँत प्रभु इसु ख्रिस्‍टेर दर्सन पाले (प्रे ९:३-९, २२:६-११, २६:१२-१८)।अइखुना से ख्रिस्‍टट उहाँक प्रेरित कहए नियुक्‍त करेल्‍कि आर परजातियालार ताने आर्थात यहुदि मत नि मान्‍बार लोकलार बिचत सुसामाद प्रचार कर्बा पाठाल्‍कि। पावलेर जिबन आर कामेर बिसयत पुरा पुरा बिबरन प्रेरितेर कितापखानेर अध्‍याय ९ आर १३ से २८ अध्‍याय तलिक दुवाल गेइचे।

पावलड सुसामाद प्रचारेर तिनडा पइरा पुरा कर्ले। एइड क्रमत एफिसि, फिलिप्पि, थेस्सलोनिकि, कोरिन्‍थि, टर्कि आर ग्रिसत रहबार भेलेला नगरत ख्रिस्‍टियन मन्‍डलिर स्‍थापना कर्ले। अइला पइरार क्रमत स्‍थापना कराल मन्‍डलिलाक पावलड पाछे चिट्ठि लिखिस्‍ले। याहाँर सङे सङे पावलड भिनला मन्‍डलिकअ चिट्ठि लिखिस्‍ले। जेसा कि कलसियात आर रोमत रहाल मन्‍डलिलाकअ पावलड चिट्ठि लिखिस्‍ले। पावलड तिमोथि, तितस आर फिलेमोनडक व्‍यक्‍तिगत भाबे चिट्ठि लिखिस्‍ले। इसु ख्रिस्‍टेर सिक्‍छाला बुझ्‍बा लागे आर अइ अनुसार चल्‍बा लागे कहए सिक्‍बा हामाक इला चिट्ठिर काथाला बाडा आबस्‍यक छे।

इला चिट्ठि चारखान सुसामाद लिख्‍बार से आगुते लिखाल गेइस्‍ले। ताहाते इला चिट्ठि नायाँ कारालेर साभार से प्रथमे लिखाल किताप हए। पावलड रोमिलाक लिखाल इखान चिट्ठि इ.सं. ५५ सालत ग्रिस देसत अबस्‍थित कोरिन्‍थि नाएर नगरखान से लिखिए पाठाइस्‍ले।

उखुना भुमध्‍य सागरेर चारह बितिकार देसलार पर रोमि साम्राज्‍यर अधिकार छिले जाहाँर राजधानि रोम नगरखानत रहकि। आझिकार रोम नगरखान देखिन युरोपत अबस्‍थित इटालि देसेर राजधानि हए। रोमत रहबार मन्‍डलिला काहाँए स्‍थापना करिस्‍ले कहए आल़ा तलिक कोए कहबा नि पारेचे। मातुन पावलड इखान चिट्ठि लिख्‍बारखुना रोमत भेलेला ख्रिस्‍टियन छिले जाहाँर मइधे कोए कोए पहिलेइ यहुदि हए फेकाइस्‍ले ते कोए कोए परजातियाए छिले।

दस्राड, प्रचारेर पइरात पावलड रोम आर स्‍पेन देस जाबार मनसुवा राखिस्‍ले (रोम १५:२३,२४)। मातुन पावलेर इड मनसुवा पुरा नि हल्‍कि, कियाँकि उहाँए इस्राएलेर राजधानि यरुसलेमते धरा परि गेले। ताहार बाद कइदिर रुपत रोम पुग्‍ले। पावलड रोमत दुइ बच्छर भरे कइदत रहले ताहार बाद पावलडर पर कि कि हल्‍कि कहए काहुँ कुछु कहबा नि पारेचे।

रोमिलाक लिखाल पावलेर इखान चिट्ठिर मुल उदेस्य एइड कि, गटे लोकला पापि छे, लोकला कामलार माध्‍यम से बा मेहनेतेर पाए नि मातुन बाठे ख्रिस्‍टटक बिस्‍वास कर्ले अम़ा परमेस्‍वरेर नजरत धर्मि ठहरिबे आर उद्धार पाबे आर अम़ाक अनन्‍त जिबन मिल्तेक।

नायाँ कारालेर आरहला लेखकेर लाखा पावलड इखान चिट्ठि आर दस्रालाउ चिट्ठि, पबित्र आत्‍मार प्रेरना से लिख्‍ले। आर हामा यहड कहबा पारि कि, बाइबलेर गटेला किताप परमेस्‍वरेर पबित्र आत्‍मार प्रेरना से लिखाल गेइचे। ताहाते, जेइखुना हामा पावलेर चिट्ठिला पर्म़ उखुना हामा मनत इड करि कि, बाइबलेर गटेला किताप आर इला चिट्ठि परमेस्‍वरेर प्रेरनार माध्‍यम से लिखाल गेइचे। पावलड रोमिलाक लिखाल इखान चिट्ठि बाठे रोमिलारे ताने नि मातुन हामा साभार ताने हए।

रुपरेखा

परिचय आर बिसय बस्तुर उदेस्य १:१-१७

लोकलाक मुक्‍तिर गरज कियाँ १:१८-३:२०

मुक्‍तिर ताने परमेस्वरेर उपाय ३:२१-४:२५

ख्रिस्टटत नायाँ जिबन ५:१-८:३९

यहुदिलाउ परमेस्वरेर योजनार भित्रत ९:१-११:३६

ख्रिस्टियन चालिबानि १२:१-१५:१३

चिट्ठिखानेर समापन आर पावलेर ब्यक्‍तिगत बन्दगि १५:१४-१६:२७

रोमिलाक

पावलेर चिट्ठि

१

ख्रिस्‍ट इसुर सेवक,

पावलेर तरफ से,

जाहाँक परमेस्‍वरट प्रेरित हबार ताने बिछ्ले,

सुसामाद प्रचार कर्बार ताने छिटकाले,

२ उखान सुसामाद जेइखानेर बिसयत परमेस्‍वरट आगेइ से आप्‍नार अगमबक्‍तालार पाए पबित्र धर्मसास्‍त्रत कबुल करिस्‍ले।

३ इखान सुसामाद परमेस्‍वरेर पुत्र,

हामार प्रभु इसु ख्रिस्‍टेर बिसयत हए,

जाहाँए सरिरिक भाबे दाउदेर बंसत जलम लिस्‍ले।

४ उहाँए मराल से जेअँत हए पबित्रतार आत्‍मा अनुसार सक्‍तित परमेस्‍वरेर पुत्र ठहरिले।

५ उहाँर नाएर खातिर गटे जातलार बिचत बिस्‍वासेर माध्‍यम से आस्‍बार आग्‍याकारिता आन्‍बार ताने हामा उहाँर पाए अनुग्रह आर प्रेरितेर काम पाइचि।

६ अम़ारे सङे सङे तम़ाउ इसु ख्रिस्‍टेर हबा बलाहाट पाइचन।

७ रोमत रहबार तम़ा साभाउ,

परमेस्‍वरेर गटे प्रियला आर जाहाँए पबित्रजन हबार ताने बलाहाट पाइचन:

परमेस्‍वर हामार पिता आर प्रभु इसु ख्रिस्‍टट से तम़ाक अनुग्रह आर सान्‍ति मिल्‍कन!

धन्‍यबादेर प्रार्थना

८ सब प्रथमे,

तम़ा साभार ताने मुइँ मोर परमेस्‍वरटक,

इसु ख्रिस्‍टेर पाए धन्‍यबाद चऱाचु,

कियाँकि तम़ार बिस्‍वासेर बिसयत गटेखान संसारत प्रचार हइ गेइच्‍कन।

९ मुइँ मोर पुरा हृदय से उहाँर पुत्रडर सुसामाद प्रचार करिए उहाँर सेबा करेचु।

आर परमेस्‍वरटए इड काथार गबाहा छे कि मुइँ तम़ाक केनङ लागातार प्रार्थानत फम करेच्‍कन।

१० आर मुइँ प्रार्थना करेचु कि परमेस्‍वरेर इच्‍छार पाए कोए हाले होक आखिरत मुइँ तम़ार ठिना पुग्‍वा पारु।

११ कियाँकि तम़ाक स्‍थिर कराबार ताने केबारा आत्‍मिक बरदान दिबा पारु कहए तम़ाक भेट कर्बार मोक बाडा मनसुवा गेइचे।

१२ जेसे मोर बिस्‍वासखान से तम़ाक आर तम़ार बिस्‍वासखान से मोक आपसत उत्‍साह मिलोक।

१३ हे भाइला!

तम़ा इड जान कि,

भिनला परजातियार बिचत फल जर कर्बार लाखा तम़ारअ बिचत फल जर कर्बा पारु कहए तम़ार ठिना आस्‍बार भेलेला फेक कोसिस कर्नु मातुन आल़ा तलिक मुइँ रुकाले छु।

१४ ग्रिक होक बा असभ्‍य,

बुद्धिमान होक बा बेबुद्धिया,

साभार मुइँ रिनि छु।

१५ ताहाते तम़ा रोमेर बासिन्‍दालाकअ सुसामाद सुनाबार मोक बड मनसुवा छे।

सुसामादेर सक्‍ति

१६ सुसामाद प्रचार कर्बा मोक छन नि लागेचे,

कियाँकि बिस्‍वास कर्बार लोकलार मुक्‍तिर ताने सुसामादड परमेस्‍वरेर सक्‍ति हए: पहिले यहुदिला ताने ताहार बाद ग्रिकलारअ ताने,

१७ कियाँकि सुसामादखानत परमेस्‍वरट से आस्‍बार धार्मिकताखान प्रकट हइचे।

जेइखान धार्मिकता,

सम्‍पुर्न भाबे बिस्‍वासेर माध्‍यम से आसेचे,

जेसा कि लिखाल छे,

“धर्मि लोकट बिस्‍वासेर माध्‍यम से जिएचे।”

लोकलार दुस्‍टता

१८ सत्‍यताखानक दुस्‍ट कामेर माध्‍यम से खेचिए राख्‍बार लोकलार हरला भक्‍तिहिनतार आर दुस्‍टतार खिलापत परमेस्‍वरेर क्रोधखान सर्ग से प्रकट हइचे।

१९ परमेस्‍वरेर बिसयत जेइला काथा लोकलाक जान्‍बा परे,

उला काथा प्रस्‍ट छे,

कियाँकि परमेस्‍वरट अम़ाक उला काथा गजगज करे देखाए दिचे।

२० परमेस्‍वरेर अदृस्‍य गुनखान,

अनन्‍त सक्‍तिखान आर इस्‍वरिय स्‍वभाबड संसारेर सृस्‍टिए से बेनाल चिजलात प्रस्‍ट भाबे देखा जाचे।

अइताने अम़ाक आर कुनह किसिमेर बाहाना नि छेक।

२१ परमेस्‍वरटक अम़ा चिऩिस्‍ले,

ताहुँ अम़ा परमेस्‍वरटक उचित आदर नि दिले,

नाते उहाँक धन्‍यबादे दिले।

मातुन अम़ा आप्‍नार सँच बिचारत बेकाम्‍मा हए गेले,

आर अम़ार मुर्ख मनला आरह आन्‍धार घिटघिट हए गेल्‍कि।

२२ बुद्धियार छु कहए अम़ा दाबि त कर्ले मातुन मुर्ख हए गेले।

२३ परमेस्‍वरेर अबिनासि महिमाखानक अम़ा नास हबार लोक,

पखि,

जानाबर आर घेस्‍लिए बेर्बार जतुलार मुर्तिर रुपत बदलि कर्ले।

२४ ताहाते परमेस्‍वरट अम़ाक अम़ारे मनेर अभिलासालार असुद्धतात छरि दिल्‍कि,

जेसे अम़ा आपसत आप्‍नार देहाडर अनादर हबार लाज लागा कामला करोक।

२५ कियाँकि अम़ा परमेस्‍वरेर सत्‍यताखानक झुटेर सङे बदलाए सृस्‍टि कराल जिऩिसलार पुजमान आर सेबा कर्ले,

मातुन सृस्‍टिकर्ताडर पुजमान आर सेबा नि कर्ले,

जाहाँए सदा सर्वदार ताने परमधन्‍य छे।

आमेन।

२६ ताहाते परमेस्‍वरट अम़ाक आप्‍नारे इच्‍छा अनुसार लाजलाग्‍गा कामबासनात चल्‍बा छरि दिले।

आर अम़ार बेर्छानिलाउ स्‍वभाबिक यउन ब्‍यबहारटक छरिए बेर्छानि बेर्छानिर बिच अस्‍वभाबिक यउन सम्‍बन्‍ध कर्ले।

२७ एइनङ करे मर्दनालाउ आप्‍ना आप्‍नि बेर्छानिलार सङे स्‍वभाबिक यउन सम्‍बन्‍ध कर्बा छरिए मर्दना मर्दनार बिच कामबासनार ताने कामुक हबा धर्ले।

आर मर्दनाला मर्दनालारे सङे लाजलाग्‍गा काम करिए देहाडत आप्‍नार कुकर्तुतेर उचित दन्‍ड भुङले।

२८ आर अम़ा परमेस्‍वरटक मान्‍वा लागे कहबार काथाडक बेकाम्‍मा जान्‍ले,

ताहाते परमेस्‍वरट अम़ाक कर्बा नि हबार नि हबार अनुचित कामला करोक कहए अम़ारे कुबिचारलात छरि दिले।

२९ अम़ा सब किसिमेर अधार्मिकता,

दुस्‍टता,

लोभ आर इबि से भराल छे।

आर्थात अम़ार भित्रत जलन,

हात्‍या,

झाग्रा,

छल,

चुक्‍लि,

पोरेर उख्‍यासि काथा,

३० घाटाल पिचाल,

परमेस्‍वरेर प्रति घिन,

जिद,

गुमान,

सेखि,

दुस्‍ट सँच बिचार,

बाप माएर नाटेरपुना,

३१ मुर्खपुना,

बिस्‍वासघात,

बेकदर आर क्रुर हचे।

३२ हेनङ काम कर्बार लोकला मिर्तु दन्‍डेर भागिदार हचे कहए परमेस्‍वरेर धार्मिक बिधानखान जान्‍ते जान्‍तउ अम़ा बाठे एइलाए काम नि करेचे,

ताहार से अधिक अम़ा हेनङ काम कर्बा लागे कहए लोकलाकअ उस्‍काचे।

परमेस्‍वरेर पाए हबार निसाफ

२

ताहाते,

ओरे पोरक दुसिया दिबार लोक!

तुइँ जे हलउ परे आप तुइँ दुसि नि छिस कहए बाहाना कर्बार आर तोक कुनह ठाअँ नि छोक,

कियाँकि जेइड काथात तुइँ पोरक दुसिया देचिस,

अइड काथात तुइँ आप्‍नाकअ दुसि ठहराचिस कारन तहँ त अइखान काम करेचिस।

२ आर हामा जानेचि कि,

हेनङ काम कर्बार लोकलार पर परमेस्‍वरट सत्‍यता अनुसार निसाफ कर्बे।

३ ओरे लोक!

तुइँ ते पोरक दुसिया देचिस आर आप्‍ने अइखान काम करेचिस,

ते तुइँ केनङ करे सँचेचिस कि तुइँ परमेस्‍वरेर दन्‍डेर आग्‍याड से बच्‍बो?

४ परमेस्‍वरेर कृपाखानक,

सहनसिलताखानक आर धिरजताखानक कि तुइँ तुच्‍छ गनेचिस?

उहाँर कृपाखान तोक पापेर पस्‍चाताप कर्बा लागाचोक कहए तुइँ कि बुझेचिस नि?

५ मातुन तोर कठोर आर हट्ठि मनेर कारन परमेस्‍वरेर धार्मिक निसाफट प्रकट नि हबार तलिक क्रोधेर दिनडर खातिर तुइँ आप्‍नार ताने दन्‍डखान थिताए राखिचसि।

६ परमेस्‍वरट हरेकटा लोकक,

उहाँर काम अनुसारेर इनाम दितेक।

७ जाहाँए धिरजबान हए भाला काम कर्ते महिमा,

आदर आर अमरतार खुजि कर्बे,

उहाँक परमेस्‍वरट अनन्‍त जिबन दितेक।

८ मातुन काहुँ जदि स्‍वार्थमय लाल्‍सालार काबुत छे,

सत्‍यतार पालना नि करेचे,

बुरु दुस्‍टतात चलेचे,

ते हुनङ लोकलार पर परमेस्‍वरेर क्रोध आर रिस बर्सितेक।

९ दुस्‍ट काम कर्बार गटे जातियालार पर घोर संकट आर कस्‍ट आसिए पर्तेक: प्रथमे यहुदिलार पर तने ग्रिकलारअ पर।

१० मातुन असल काम कर्बार साभाक,

प्रथमे यहुदिलाक ताहार बाद ग्रिकलाकअ महिमा,

आदर आर सान्‍ति मिल्तेक।

११ कियाँकि परमेस्‍वरट काहाँकअ पक्‍छपात नि करेचे।

१२ जाहाँए बिधान बिना पाप कर्ले,

उहाँए बिधान बिनाए नास हबे।

आर जाहाँए बिधानखान पाए पाप कर्ले,

उहाँर निसाफ बिधाने अनुसार हतेक।

१३ कियाँकि परमेस्‍वरेर साम्‍नात बिधानखानक सुन्‍बारला नि मातुन बिधानखानक पालना कर्बारला धर्मि ठहरिबे।

१४ कियाँकि परजातियालार सङे बिधान नि हलउ अम़ा स्‍वभाबे से बिधानेर काथाला पालना करेचे ते,

पालना कर्बार काथाला पालन करिए अम़ा आप्‍नार ताने आप्‍नेइ बिधान हए।

१५ बिधानखानत लिखाल काथालाक अम़ा आप्‍नार हृदयखानत लिखाल छे कहए ब्‍यबहार से देखाचे ते,

अम़ार बिबेकखाने गबाहि दितेक।

आर अम़ार बिचारला अम़ाक कोए खुना दुसिया दितेक ते कोए खुना सहमति दितेक।

१६ आर हेनङ दिन आसेचे,

मोर प्रचार कराल सुसामादेर अनुसार इसु ख्रिस्‍टेर पाए परमेस्‍वरट लोकलार गुप्‍त काथालार निसाफ कर्बे।

यहुदिला आर अम़ार बिधानखान

१७ तुइँ जदि आप्‍नाक “मुइँ यहुदि हउ” कहचिस ते,

बिधानखानत भर करिए परमेस्‍वरेर बिसयत तुइँ गुमान करेचिस,

१८ उहाँर इच्‍छाडक जानेचिस,

आर बिधानखान से सिकाल हबार कारन ठिक आर बेठिक काथाल छिटकाबा जानेचिस।

१९ आर तुइँ इड निस्‍चित छिस कि,

तुइँ कानालाक दामाल धराचिस,

आन्‍धारत रहबार लोकलार ताने ओजोत हइचिस।

२० कियाँकि तुइँ बिधानखानते पुर्न ग्‍यान आर सत्‍यता पाइचु कहबार सँचिए बेहुदालाक सुध्राबा पारिम आर छुवालाक सिकाबा पारिम कहए सँचेचिस।

२१ जेइखुना ते तुइँ भिन झनाक सिक्‍छा देचिस,

आप्‍नाक कि तुइँ सिकाचिस नि?

तुइँ पोरक चुरि नि कर्बा कहए सिक्‍छा देचिस,

मातुन आप्‍ने फेर कियाँ चुरि करेचिस?

२२ पोरक तुइँ ब्‍यभिचार नाकरिस कहए सिकाचिस,

मातुन आप्‍ने फेर कियाँ ब्‍यभिचार करेचिस?

तुइँ मुर्तिलाक घिन करेचिस,

मातुन आप्‍ने फेर मुन्‍डिललाक कियाँ लुटेचिस?

२३ तुइँ बिधानखानेर गुमान करेचिस,

मातुन बिधानखान भङ करिए आप्‍ने फेर परमेस्‍वरेर अनादर कियाँ करेचिस?

२४ कियाँकि लिखाल छे,

“परजातिलायलार बिचत परमेस्‍वरेर नाअँडर निन्दा तम़ारे कारन हइचे।”

२५ तुइँ जदि बिधानखान पालन कर्बो ते,

खतनाड से अबस्‍य लाभ हतोक मातुन बिधानखान उलंघन कर्बो जदि ते खतनाड बेखतनार लाखा ठहरितोक।

२६ खतना नि कराल लोकट बिधानखानेर धार्मिक नियमडक पालन करेचे जदि ते कि उहाँए खतना कराल लोकटर लाखा हले नि?

२७ तने देहाडत खतना नि हतउ बिधानखानेर पालन कर्बार लोकला तम़ाक खतना हतउ आर लिखित बिधानखानपातउ बिधानखानक उलंघन कर्बार कारन अम़ा तम़ाक दुसि ठहरात्‍कन।

२८ कियाँकि बाहारि रुप से यहुदि कहबारला सत्‍य यहुदिए नि हए,

नाते बाहिरि आर देहार खतनड सत्‍य खतनाए हए,

२९ मातुन यहुदि उहाँइ हए जाहाँए भित्रि रुप से यहुदि छे।

आर सत्‍य खतनाड हृदयर काथा आर आत्‍मिक काथा हए बाठे लिखित बिधानेर काथा नि।

हेनङ लोकलार प्रसंसा लोकलार से नि मातुन परमेस्‍वरट से हचे।

३

तने यहुदिडक कि फाइदा हल्‍कि ते?

बा खतनाड से उहाँक कुन लाभ मिलेल्‍कि?

२ खतनाडत हर तरह से भेलेला लाभ छे,

प्रथमे इड लाभ कि परमेस्‍वरट आप्‍नार बचनला यहुदिलाके सँपिस्‍ले।

३ अम़ार मइधे काहुँ जदि बिस्‍वास नि कर्बे ते ना करोक।

अम़ार अबिस्‍वासखाने परमेस्‍वरेर बिस्‍वासयोग्‍यताखानक नाकुन बेकाम्‍मा ठहराबा पारे?

४ हुनङ नाहोक,

बुरु परमेस्‍वरट सत्‍य उत्रोक आर गटेला लोक झुट्टा ठहरोक।

जेसा कि लिखाल छे:

“तुइँ आप्‍नार बचतडत धर्मि

ठहरेक आर निसाफ हबारखुना तोर जित हकु।”

५ ओ बुरु हामार दुस्‍टताखान परमेस्‍वरेर धार्मिकताखानक प्रकट करेचे जदि ते हामा कि कहि?

हामार पर क्रोध कर्बार परमेस्‍वरट कि अधर्मि हए?

(मुइँ लोकेर लाखा काथा पक्रेचु।)

६ हुनङ हबाए नि पारे,

हुनङहले से परमेस्‍वरट संसारखानेर निसाफ केनङ करे कर्लेहने?

७ मातुन मोर झुटेर माध्‍यम से परमेस्‍वरेर सत्‍यताखान दे उहाँर महिमा बार्त़े जाचे जदि ते,

मुइँ फेर कियाँ पापिडर लाखा आल़ाउ तलिक दन्‍डेर लाइक ठहराल जाचु?

८ हुनङहले असल काथा आन्‍बार ताने हामा खाराप कियाँ नि करि?

काहुँ काहुँ हामाक निन्‍दा करिए दुसिया देचे कि हामाउ अइनङ करेचि बोले।

हेनङ लोकला दन्‍डेर लाइक छे।

धर्मि काहुँ नि छे

९ तने कि हामा यहुदिला भाला छि?

अबस्‍य भाला नि छि,

कियाँकि गटे लोकला आर्थात यहुदि आर परजातिया दनहलाए पापेर अधिनत छे कहए मुइँ पहिलेइ दुसिया देखाए दिचु।

१० जेसा कि लिखाल छे:

“धर्मि काहुँ नि छे अहँ एकअ झना नि छे।

११ समझदार काहुँ नि छे,

परमेस्‍वरटक छाब्‍बार

काहुँ नि छे।

१२ साभाउ पाहिंड छरि दिचे।

अम़ा साभाउ एकेसङे बेकाम्‍मा हइचे।

भाला काम कर्बार काहुँ नि छे,

अहँ एकअ झना नि छे।”

१३ “अम़ार लन्‍ढनिड नि ढिपाल कोबोरेर गान्‍ढिरलाखा,

आप्‍नार जिभाडक अम़ा छल कर्बार ताने प्रयोग करेचे।”

“अम़ार ठोटलात सापेर बिकाहा डेउस छेक।”

१४ “अम़ार मुखला स्राप आर तित्तर चुटे भराल छेक।”

१५ “अम़ार ठेङला सुर्कि बहाबार ताने साजिए छेक।

१६ जेइड दामाल दे अम़ा जाचे,

बिनास आर कस्‍ट छर्ते जाचे।

१७ सान्‍तिर दामाल किडक कहए अम़ा नि जानेचे।”

१८ “अम़ार नजरत परमेस्‍वरेर भय कहबार छेबे नि करेचेक।”

१९ आप हामा जानेचि कि,

बिधानखान जे कुछु कहचे,

अम़ाके कहचे जाहाँए बिधानखानेर अधिनत छे,

जेसे हरला मुख चुप रोहोक।

आर गटेखान संसार परमेस्‍वरेर निसाफत परोक।

२० कियाँकि परमेस्‍वरेर नजरत बिधानखानेर कामला से काहुँ धर्मि नि ठहरेचे कारन पाप कहबार काथाडर चेतना बिधानखान से मिलेचे।

बिस्‍वास से धार्मिकता आसेचे

२१ मातुन आप,

परमेस्‍वरेर धार्मिकताखान बिधान बेगरे प्रकट हइचे।

याहाँर साक्‍छि बिधानखान आर अगमबक्‍तालाउ देचे।

२२ इसु ख्रिस्‍टटत बिस्‍वास कर्बार साभार पर परमेस्‍वरेर धार्मिकताखान बिस्‍वासेर माध्‍यम से प्रकट हइचे,

कियाँकि हता कुनह भेदभाब नि छे।

२३ कियाँकि साभाउ पाप करिचे आर परमेस्‍वरेर महिमा से दुर हइचे।

२४ आर आप अम़ा परमेस्‍वरेर अनुग्रहर बरदानेर पाए ख्रिस्‍ट इसुत रहाल उद्धारेर माध्‍यम से मुफ्‍तते धर्मि ठहरिचे।

२५ परमेस्‍वरट ख्रिस्‍टटक,

उहाँर सुर्किर माध्‍यम से पाप छेमार बलिदानेर भाबे पाठाले,

पाप छेमार उखान कामक हामा बिस्‍वासेर माध्‍यम से सुइकार कर्बा लागे।

इखान काम परमेस्‍वरट आप्‍नार धार्मिकताखान प्रकट कर्बार ताने कर्ले,

कियाँकि उहाँए आप्‍नार इस्‍वरिय धिरजतात पहिलकार पापलार आर कोए हर हिसाप नि राख्‍ले।

२६ परमेस्‍वरट आप्‍नउ धर्मि छे।

अइताने इसुर पर बिस्‍वास कर्बार लोकलाक धर्मि ठहराबे कहए प्रमानित कर्बार ताने उहाँए बर्तमान समयत इखान काम कर्ले।

२७ तने हामार गुमानखान कोए?

गुमान कर्बार त कोए ठाए नि।

कुनड सिद्धान्‍तर आधारत गुमान करि?

ने कर्मेर सिद्धान्‍तेर आधारत गुमान करि?

कदापि नि,

इखान त बाठे बिस्‍वासेर सिद्धान्‍तेर आधारत करा जाचे।

२८ ताहाते हामा इड मानेचि कि,

लोकट बिधानेर कामला से नि मातुन बिस्‍वासेर माध्‍यम से धर्मि ठहराल जाचे।

२९ परमेस्‍वरट किते बाठे यहुदिलार परमेस्‍वर हए?

परजातियालार परमेस्‍वर कि हए नि?

अबस्‍य,

उहाँए परजातियालारअ परमेस्‍वर हए।

३० परमेस्‍वर एकेडा छे,

ताहाते खतनिया बा बेखतनिया साभाक बिस्‍वासेर माध्‍यम से आप्‍नार साम्‍नात धर्मि ठहराबे उहाँइ।

३१ तने किते,

अइखान बिस्‍वासेर आधारत हामा बिधानखानक बेकाम्‍मा बेनाए देचि?

अबस्‍य नि,

बुरु हामा बिधानखानक कायम राखेचि।

अब्राहामेर उदाहरन

४

तने अब्राहामेर बिसयत हामा कि कहि,

जाहाँए ते सारिरिक भाबे हामार आदिपिता हए?

२ अब्राहामड जदि कामेर पाए धर्मि ठहरिलेहने ते,

उहाँक गुमान कर्बार कुनह ठाअँ रहल्‍किहने।

अह परमेस्‍वरेर साम्‍नात नि।

३ कियाँकि धर्मसास्‍त्रखान कहिचे,

“अब्राहामड परमेस्‍वरेर पर बिस्‍वास कर्ले।

आर अइखान बिस्‍वास उहाँर ताने धार्मिकता ठहरेल्‍कि।”

४ कामकरा लोकट जेइला मज्‍दुरि पाचे,

उलाक नाकुन दान कहाल जाए!

उला पाबार त उहाँर हक छेक।

५ आर जाहाँए काम नि करिचे मातुन भक्‍तिहिनलाक धर्मि ठहरिबार परमेस्‍वरेर पर बिस्‍वास करिचे ते उड लोकेर बिस्‍वासखान धार्मिकतात गेन्‍ति हतेक।

६ परमेस्‍वरट जाहाँक काम बेगरे धर्मि ठहराइचे,

उड लोकेर बिसयत दाउदड हेनङ कहए धन्‍यर कहिचे:

७ “अम़ा धन्‍य हए,

जाहाँर अपराधला

छेमा हइचेक आर पापला झापाल गेइचेक।

८ धन्‍य हए उड लोक,

जाहाँर सङे प्रभुड पापेर हिसाप नि लितेक।”

९ इड आसिस कि बाठे खतना कराल लोकलारे ताने हए?

ने बेखतनार लोकलारअ ताने?

कियाँकि हामा हेनङ कहचि,

“अब्राहामेर ताने त उहाँर बिस्‍वासखाने धार्मिकता ठहरेल्‍कि।”

१० आर उहाँर उखान बिस्‍वास केनङ करे धार्मिकता ठहरेल्‍कि?

उहाँर खतना हबार से आगुत ने पाछुत?

खतना हबार बाद त अबस्‍य नि,

बुरु खतना नि हतेइ धार्मिकता ठहरेल्‍कि।

११ खतना नि हतेइ,

बिस्‍वास से पाबार धार्मिकतार छापेर भाबे अब्राहामड उखान खतनार चिऩ पाइस्‍ले,

आर खतना बेगरे बिस्‍वास करिए धर्मि ठहराल लोकलार साभार उहाँए पिता हबा पारोक कहए हेनङ कहिस्‍ले।

१२ आप उहाँए खतना कराल अहला लोकेर पिता हए,

जाहाँए बाठे खतनाए नि,

ताहार से अधिक हामार पिता अब्राहामेर लाखा परमेस्‍वरत बिस्‍वास करेचे।

जेनङ कि अब्राहामडउ खतना हबार आगुत परमेस्‍वरत बिस्‍वास करिस्‍ले।

परमेस्‍वरेर प्रतिग्‍याडक बिस्‍वास से सुइकार कर्बालागे

१३ अब्राहामडक आर उहाँर बङसटक संसारेर उत्तराधिकारि हबार ताने दुवाल प्रतिग्‍याड बिधानखान से नि आसिचे मातुन बिस्‍वासेर धार्मिकता से आसिचे।

१४ बाठे बिधानेर पालन करा लोकलाए उत्तराधिकारि हए जदि ते,

बिस्‍वासखान बेकाम्‍मा आर प्रतिग्‍याड रद्द हबे।

१५ कियाँकि बिधानखाने क्रोध उत्‍पन करेचे,

ताहाते जेइठिना बिधानअ निते हता उहाँर उलंघनअ नि।

१६ ताहाते प्रतिग्‍याड बिस्‍वासेर पर निर्भर करेचे,

हेनङ हबार कारन एइड कि,

प्रतिग्‍याड अनुग्रहर पर निर्भर करोक आर उड प्रतिग्‍या अब्राहामेर गटेला सान्‍तानेर ताने पाक्‍का होक।

ताहाते प्रतिग्‍याड बाठे बिधान पालन करालारे ताने नि बुरु अब्राहामेर लाखा बिस्‍वास कर्बार लोकलारअ ताने हए,

कियाँकि अब्राहामड हामा साभार पिता हए।

१७ जेनङ कि लिखाल छे,

“मुइँ तोक भेलेला जातेर पिता बेनाइच्‍कुन।”

जेइड परमेस्‍वरेर पर अब्रहामड बिस्‍वास कर्ले,

अइड परमेस्‍वरेर नजरत उहाँए हामा साभार पिता हले आर्थात अइड परमेस्‍वर जाहाँए मराललाक जिबन देचे आर अस्‍तित्‍वत नि हुवाललाक डाकाए अस्‍तित्‍वत आनेचे।

१८ सान्‍तानेर आस्रा नि रहबारखुना अब्राहामड आप्‍नाक भेलेला जातेर पिता जानिए बिस्‍वास कर्ले आर आसा राख्‍ले,

जेनङ कि धर्मसास्‍त्रत लिखाल छे,

“तोर सान्‍तानला आगेन्‍ति हतोक।”

१९ उखुना अब्राहामड करिब स बच्छर पुगिम पुगिम हइस्‍ले।

उहाँर बुऱालिकालेर देहाड गुल गुल हलउ आर सारार कोखट बान्‍झि हतउ उहाँए बिस्‍वासत कमजोर नि हले।

२० परमेस्‍वरेर प्रतिग्‍याडर पर उहाँए अकरति सांका नि कर्ले बुरु बिस्‍वासत आरह बरियो हए परमेस्‍वरटक महिमा दिले।

२१ कबुल कराल बचनडक परमेस्‍वरट अबस्‍य पुरा कर्तेक कहए अब्राहामडक पुरा निस्‍ठुकि छिल्‍कि।

२२ ताहाते उहाँर उखान बिस्‍वास उहाँर ताने धार्मिकता ठहराल गेल्‍कि।

२३ हेता “धार्मिकता ठहराल गेल्‍कि” कहबार बचनड बाठे अब्राहामेरे ताने लिखाल नि गेइचे,

२४ मातुन हामारअ ताने लिखाल गेइचे।

इसु हामार प्रभुडक मराल से जेअँत कर्बार परमेस्‍वरटर पर जाहाँए जाहाँए बिस्‍वास करिचे,

इड काथा अम़ारअ ताने धार्मिकता ठहरिबे।

२५ उहाँए हामार अपराधलार कारन मारा पर्ले आर हामाक धर्मि ठहराबार ताने जेअँत हए उठले।

परमेस्‍वरेर नजरत ठिक ठहरिबा

५

ताहाते बिस्‍वासेर माध्‍यम से धर्मि ठहरिए,

प्रभु इसु ख्रिस्‍टेर पाए हामार मिलाप परमेस्‍वरेर सङे हइचे।

२ उहाँरे पाए,

बिस्‍वासेर माध्‍यम से हामा उखान अनुग्रहत प्रबेस पाइचि,

जेइखान अनुग्रहत हामा स्‍थिर हए छि आर परमेस्‍वरेर महिमात सहभागि हबार आसात हामा आनन्‍द मानाचि।

३ बाठे अतेइकिना नि,

हामा आप्‍नार कस्‍टतअ आनन्‍द मानाचि।

इड जानिए कि कस्‍टखान सहतुकपुना उत्‍पन करेचे,

४ आर सहतुकपुनाखान चरित्र निर्मान करेचे आर चरित्रखान आसा उत्‍पन करेचे,

५ आर आसाखान हामाक केधउ निरासा नि बेनाचे,

कियाँकि हामाक दुवाल पबित्र आत्‍मार पाए परमेस्‍वरेर प्रेमखान हामार हृदयलात ढालिदेचे।

६ कियाँकि जेइखुना हामा उऩ छिन,

ठिक अइखुना ख्रिस्‍टट भक्‍तिहिनलार खातिर मर्ले।

७ धर्मि लोकटर खातिर मर्बार लोक बिरलाइखत मिलेचे।

हँ,

असल लोकटर खातिर कोए मर्बार हुब कर्बाउ पारे,

८ मातुन परमेस्‍वरट हामार पर हेनङ प्रेम कर्ले कि,

हामा पापि रहतेइ ख्रिस्‍टट हामार ताने मर्ले।

९ आप हामा उहाँर सुर्किखान दे धर्मि ठहराल जाबार कारन परमेस्‍वरेर क्रोधखान से बच्‍बार हामार आरह बेसि उमिद छे।

१० कियाँकि हामा दुस्‍मन रहतेइ परमेस्‍वरेर सङे हामार मिलाप उहाँर पुत्रडर मिर्तुर माध्‍यम से हइचे जदि ते,

ताहार से अधिक आप उहाँरे सङे मिलाप हबार कारन ख्रिस्‍टट से आस्‍बार जिबनेर पाए हामा निस्‍चित भाबे बचाल जाम।

११ बाठे एइ भरे नि,

हामार प्रभु इसु ख्रिस्‍टेर माध्यम से परमेस्‍वरेर सङे हामा आनन्‍द मानाचि कारन उहाँर माध्यम से आप हामार मिलाप परमेस्‍वरेर सङे हइचे।

आदम आर ख्रिस्‍ट

१२ एकेडा लोकेर पाए संसारत पाप प्रबेश कर्ले आर पापखान से मिर्तु।

अइनङ करे गटे लोकला पाप कर्बार कारन गटेखान संसारत मिर्तुड छिर्याए गेले।

१३ बिधानखान दिबार आगुए से संसारखानत पाप छिले।

मातुन जेइठिना बिधान नि,

ते हता पापेर लेखाजखाउ नि।

१४ ताहारअ पर मिर्तुड आदमड से लेगेत मोसार समय तलिक लोकलार पर सासन कर्ले।

आर अहला लोकेर पर सासन कर्ले जाहाँए आदमेर लाखा अपराध नि करिस्‍ले।

आदमड उहाँर प्रतिरुप छिले,

जाहाँए संसारत आस्‍बारपर छिले।

१५ मातुन मुफ्तेर बरदानखान अपराधेर सामान नि हए,

कियाँकि एकटा लोकेर अपराधेर कारन भेलेला लोक मारा पर्ले।

मातुन ताहार से अधिक परमेस्‍वरेर अनुग्रहखान आर एकेडा लोक इसु ख्रिस्‍टेर पाए आसाल मुफ्तते मिल्‍बार बरदानखान भेलेला लोकक अभलचभल करे मिलेल्‍कि।

१६ ताहुँ मुफ्तते मिल्‍बार बरदानखान एकटा लोकेर पापखानेर नतिजार सामान नि हए,

कियाँकि एकबिति एकखान पापेर कारन निसाफ सुरु हले आर दन्‍ड आन्‍ले,

मातुन दस्रा बिति भेलेला अपराध हतउ मुफ्तते मिल्‍बार बरदानखान उत्‍पन हले,

जाहाँर कारन परमेस्‍वरेर धार्मिकताखान आस्‍ले।

१७ एकेडा लोकेर अपराधेर कारन,

उड लोकेर पाए मिर्तुड राज कर्ले जदि ते,

ताहार से अधिक प्रसस्‍त अनुग्रह आर मुफ्तते मिल्‍बार धार्मिकतार बरदान पाबारला एकेडा लोक इसु ख्रिस्‍टेर पाए जिबनत राज कर्बे।

१८ जेनङ करे एकेडा लोकेर अपराधेर कारन गटे लोकला मिर्तु दन्‍डेर भागिदार हले,

अइनङ करे एकेडा लोकेर धार्मिकतार कामखान से गटे लोकला परमेस्‍वरेर नजरत धर्मि ठहरिए जिबन पाबार हले।

१९ आर जेनङ करे एकेडा लोकेर आग्‍या उलंघन से भेलेला लोक पापि हले,

अइनङ करे एकेडा लोकेर आग्‍यापालन से भेलेला लोकक धर्मि ठहराल जाबे।

२० बिधानखान आस्‍ले आर अपराधेर बृद्धि हले,

मातुन पापखान जेइठा जेनङ करे बार्ल़े हता अनुग्रहखान सेनइङ आरह बेसि करे बार्त़े गेले।

२१ तने जेनङ करे पापखान मिर्तुर पर राज करेचे,

अइनङ परमेस्‍वरेर अनुग्रहखान धार्मिकतात राज करिए इसु ख्रिस्‍ट हामार प्रभुर पाए अनन्‍त जिबनेर बिति लेजाचे।

पापेर पाए मिर्तु मातुन ख्रिस्‍टेर पाए जिबन

६

आप हामा कि कहि ते?

अनुग्रहखान आरह प्रसस्‍त होक कहए कि हामा लागातार पाप कर्तेइ रहि?

२ हुनङ ना होक,

हामा जेइखान पापेर खातिर मर्न,

अइखान पापत घुरिए आरह केनङ करे जिए रहम?

३ तम़ा कि जानेचन नि,

हामा साभाउ जाहाँए जाहाँए ख्रिस्‍ट इसुत बप्‍तिस्‍मा लिचि उहाँरे मिर्तुत बप्‍तिस्‍मा हइचि?

४ ताहाते बप्‍तिस्‍मार पाए मिर्तुत हामा उहाँरे सङे गाऱाल गेन जेसे कि पितार महिमार पाए ख्रिस्‍टट मराल से जेअँत हबार लाखा हामाउ नायाँ जिबनेर दामालत बेराइ।

५ कियाँकि उहाँर मिर्तुत हामा उहाँर सङे एक हइचि जदि ते उहाँर पुनरुत्‍थानतअ अबस्‍य हामा उहाँर सङे एक हम।

६ हामा जानेचि कि,

हामार पुर्ना मान्‍सिड उहाँर सङे क्रुसत टाङाल गेइचे,

जेसे हामार पापपुर्न देहाड नस्‍ट होक आर हामाक पापेर गुलाम हए रहबा ना परोक।

७ कियाँकि जेइखुना हामा ख्रिस्‍टेर सङे मरेचि,

ते हामा पापेर सक्‍तिखान से मुक्‍त हए जाचि।

८ आप हामा ख्रिस्‍टेर सङे मरि जाबार कारन,

इड बिस्‍वास करि कि,

उहाँर सङे हामा जेअँतअ हम।

९ हामा जानेचि कि,

ख्रिस्‍टट मराल से जेअँत हए उठिचे आर घुरिए केधउ नि मर्बे।

आप उहाँर पर मिर्तुडर कोए अधिकार नि छेक।

१० कियाँकि जेइड मिर्तु उहाँए मर्ले,

पापेर खातिर सदाकार ताने एकेबार्सि मर्ले।

मातुन आप उहाँए जेइड जिबन जिएचे,

परमेस्‍वरेर ताने जिएचे।

११ एइनङ करे तम़ाउ आप्‍नाक पापेर खातिर मराल मातुन ख्रिस्‍ट इसुत परमेस्‍वरेर ताने जेअँत सम्‍झ।

१२ ताहाते तम़ाक देहार लाल्‍सा अनुसार चल्‍बा ना पर्कन कहए आप्‍नार मरनसिल देहाडत पापखानक राज कर्बा ना द।

१३ तम़ार देहार अङ्गलाक दुस्‍ट लाल्‍सालाक पुरा कर्बार पाप कर्मेर साधन ना बेनाअ।

मातुन मिर्तु से जिबन पाआल लोकटर लाखा करे आप्‍ने आप्‍नाक परमेस्‍वरेर ताने अर्पन कर,

आर तम़ार देहार अङ्गलाक धार्मिकतार साधनेर रुपत परमेस्‍वरटक अर्पन कर।

१४ पापखान तम़ार पर राज कर्बा नि पार्तकन कारन तम़ा बिधानेर अधिनत नि मातुन अनुग्रहर अधिनत छन।

धार्मिकतार गुलाम

१५ तने किते?

हामा बिधानेर अधिनत नि छि,

अनुग्रहर अधिनत छि कहए पाप करि?

हुनङ हबाए नि पारे!

१६ तम़ा कि जानेचन नि जाहाँर आग्‍या पालन कर्बा तम़ा आप्‍नाक गुलामेर भाबे सँपेचन आर उहाँर आग्‍या पालन करेचन ते तम़ा उहाँर गुलामअ हन्?

कि ते तम़ा पापेर गुलाम हन्,

याहाँर प्रतिफल मिर्तु हए आर निते तम़ा आग्‍या पालनेर गुलाम हन्,

याहाँर प्रतिफल धार्मिकता हए।

१७ परमेस्‍वरटक धन्‍यबाद होक कि,

एक बेला तम़ा पापेर गुलाम छिलन मातुन आप,

तम़ाक दुवाल नायाँ सिक्‍छाडर पालना तम़ा हृदय से करिचन।

१८ आप तम़ा पाप से मुक्‍त हए धार्मिकतार गुलाम हइचन।

१९ तम़ार मानबिय कमजोरिर कारन मुइँ तम़ाक बुझ्‍बार भासात कहच्‍कन।

एक समयत जेनङ तम़ा आप्‍नार अङ्गलाक असुद्धता आर अधिक से अधिक अपराध कर्बा अर्पन करिस्‍लन,

अइनङ आप तम़ा आप्‍नार अङ्गलाक पबित्रतार ताने धार्मिकतार गुलामेर रुपत अर्पन कर।

२० जेइखुना तम़ा पापेर गुलाम छिलन,

उखुना तम़ा धार्मिकतार दृस्‍टित आजाद छिलन।

२१ आल़ा तम़ाक जेइला काथात छन लागेच्‍कन्,

उला काथा से तम़ाक कुन प्रतिफल मिलेल्‍कन्?

कियाँकि उला काथार अन्‍त्‍य हए मिर्तु।

२२ मातुन आप पाप से आजाद हए तम़ा परमेस्‍वरेर गुलाम हइचन।

आर अइखान तम़ाक पबित्रतात बाऱाते लेजात्‍कन आर अनन्‍त जिबनत पुगात्‍कन।

२३ कियाँकि पापेर मजदुरि हए मिर्तु,

मातुन परमेस्‍वरेर मुफ्‍तते मिल्‍बार बरदान हए ख्रिस्‍ट इसु हामार प्रभुत अनन्‍त जिबन।

बेहार उदाहरन

७

ए भाइला,

तम़ा कि जानेचन नि,

जेअँत रहबार तलिक लोकट बिधानेर बान्‍धनत रहचे?

मुइँ इला काथा बिधानखान जान्‍बार लोकलार सङे बलेचु।

२ एकटा उदाहरन लिइ,

जेनङ कि बेहाल्‍दारि बेर्छानिड,

उहाँर घरेर लोकट जेअँत रहबार तलिक,

घरेर लोकटर सङे बेहार बिधानत बाऩाल रहचे।

मातुन उहाँर घरेर लोकट मरिजाले से उहाँए उखान बिधान से मुक्‍त हए जाचे।

३ अइनङ करे घरेर लोकट जेअँत रहतेइ परपुरुसेर सङे रहबा गेले जदि ते,

उहाँक ब्‍यभिचारिनि कहाल जाचे,

मातुन उहाँर घरेर लोकट मरि जाकि जदि ते,

उहाँए उखान बिधान से मुक्‍त हए जाचे।

आप उहाँए भिन पुरुसेर सङे बेहा कर्लउ आर उहाँक ब्‍यभिचारिनि कहाल नि जाचे।

४ अइनङ करे ए भाइला,

ख्रिस्‍टेर देहार माध्‍यम से तम़ा मराल गेइचन,

जेसे तम़ा दस्रा लोक आर्थात मराल से जेअँत हुवाल ख्रिस्‍टर सङे एक हबा पारन आर परमेस्‍वरेर ताने फल फुलाबा पारन।

५ कियाँकि एक समयत हामा सारिरिक स्‍वभाबेर अधिनत छिन आर बिधानखानेर माध्‍यम से उत्‍पन हबार पापपुर्न अभिलासाला हामार देहाडत काम गरे आर हामाक मिर्तुत पुगाबार फल फुलाए।

६ मातुन आप हामाक बान्‍धनत राख्‍बार बिधानखानेर खातिर मरिए आप हामा मुक्‍ति पाइचि।

आर आप हामा लिखाल पुर्ना बिधानखानेर अधिनत नि छि,

मातुन आत्‍मार नायाँ जिबनत सेबा करेचि।

बिधान आर पाप

७ हुनङहले हामा कि कहि ते?

बिधानखान कि पाप हए?

अबस्‍य नि हए।

बिधानखान नि हले से त पाप किडक कहए मुइँ नि जान्‍नुहने आर बिधानखान “तुइँ लालच ना करिस” नि कहले से,

लालच कर्बार पाप हए कहए मुइँ नि जान्‍नुहने।

८ मातुन पापखान अइड आग्‍यार माध्‍यम से मउका पाए मोर भित्रत हर किसिमेर लाल्‍साला उत्‍पन कराए दिले।

बिधानेर बेगर पापखान मुर्दा सामान छिले।

९ एक समयत मुइँ बेगर बिधाने जिइस्‍नु,

मातुन आग्‍या पाबार बाद पापखान जागिए उठले आर मुइँ मारा पर्नु।

१० आर जेइड आग्‍या जिबन दिबार प्रतिग्‍या आन्‍ले,

अइड आग्‍या मोर ताने मिर्तु साबित हले।

११ कियाँकि पापखान आग्‍यार माध्‍यम से मउका पाए मोक छल कर्ले आर अइखान छलेर पाए मोक मार्ले।

१२ जेनङ करे बिधानखान पबित्र छे,

अइनङ करे आग्‍याडउ पबित्र,

न्‍याय संगत आर असल छे।

१३ तने कि ते,

जेइड काथा मोर ताने असल रहए,

अइड काथा कि मोर ताने मिर्तुर कारन हले?

अबस्‍य नि!

मातुन पापखान पापेर भाबे प्रकट होक कहए असल काथार पाए मोर भित्रत मिर्तु उत्‍पन कराले,

आर आग्‍याडर माध्‍यम से पापखान आरह अधिक पापिस्‍ट प्रमानित हले।

लोकेर दुइडा स्‍वभाब

१४ हामा जानेचि कि,

बिधानखान अत्‍मिक छे,

मातुन मुइँ सारिरिक स्‍वभात जिएचु आर पापत बेचाल गेइचु।

१५ मुइँ कि करेचु से मुइँ नि बुझेचु,

कियाँकि मुइँ जे कर्बा छाबेचु से नि करेचु,

मातुन जेइखान काम मुइँ घिन करेचु सेइखान काम करेचु।

१६ मोक जेइखान काम कर्बा पसिन नि परेचे,

मुइँ अइखान काम करेचु जदि ते बिधानखान असल छे कहए मुइँ सहमति हचु।

१७ ताहाते आप,

उखान काम कर्बार मुइँ नि हउ मातुन मोर भित्रत बासा कर्बार पापखान हए।

१८ कियाँकि मुइँ जानेचु,

मोर भित्रत आर्थात मोर सारिरिक स्‍वभाबडत कोए असल काथा बासा नि करेचे।

मोर भित्रत असल काम कर्बार इच्‍छा छे मातुन मुइँ उखान काम कर्बा नि पारेचु।

१९ मुइँ इच्‍छा कराल असल कामखान नि करेचु मातुन इच्‍छा नि कराल खाराप कामखान करेचु।

२० ताहाते जेइखान कामेर इच्‍छा मुइँ नि करेचु अइखान काम करेचु जदि ते,

उखान काम करुवार मुइँ नि हउ मातुन मोर भित्रत बासा कर्बार पापखान हए।

२१ याहाँत मुइँ बिधानखानक हेनङ करे काम कर्ते पाचु,

जेइखुना मुइँ असल काम कर्बा छाबेचु दुस्‍टताखान मोर बग्‍लते रहचे।

२२ आर परमेस्‍वरेर बिधानखानत मोर भित्रि मनड आनन्‍द मानाचे।

२३ मातुन मोर अङ्गलात रहबार भिन बिधानखाने,

मोर मनडत रहबार बिधानखानेर सङे लाऱाइ करेचु आर मोर अङ्गलात बासा कराल पापेर बिधानखाने मोक कइदत करेचे।

२४ हाय रे!

मोर लाखा दुखिया लोक काहाँए!

इड मिर्तुर देहा से मोक काहाँए छुटाबे?

२५ इसु ख्रिस्‍ट हामार प्रभुर पाए परमेस्‍वरटक धन्‍यबाद होक!

ताहाते मुइँ खुद आप्‍नार मनड से परमेस्‍वरेर बिधानखानेर सेबा करेचु,

मातुन मोर सारिरिक स्‍वभाबड दे मुइँ पापेर बिधानखानेर सेबा करेचु।

पबित्र आत्‍मा से मिल्‍वार जिबन

८

ताहाते ख्रिस्‍ट इसुत बिस्‍वास कर्बार लोकलाक आप दन्‍डेर आग्‍या नि छे।

२ कियाँकि जिबन दिबार आत्‍मार बिधानखान मोक ख्रिस्‍ट इसुर पाए पाप आर मिर्तुर बिधानखान से आजाद करि दिचे।

३ कियाँकि लोकट सारिरिक स्‍वभाबत सक्‍तिहिन हबारखुना जेइखान काम बिधानखान कर्बा नि पार्ले,

उखान काम परमेस्‍वरट कर्ले।

आर्थात परमेस्‍वरट आप्‍नार पुत्रडक पापमय सारिरिक स्‍वभाबत पापबलिर भाबे पाठाले।

एइनङ करे उहाँए पापेर सक्‍तिखाक देहार माध्‍यम दे नस्‍ट कर्ले।

४ एइनङ करे सारिरिक स्‍वभाब अनुसार चल्‍बार लोकलार बिचत नि मातुन आत्‍मार अनुसार चल्‍बार लोकलार बिचत बिधानेर उचित माङड पुराहोक।

५ कियाँकि सारिरिक स्‍वभाब अनुसार चल्‍बार लोकला सारिरिक काथालात मन देचे मातुन आत्‍मार अनुसार चल्‍बार लोकला आत्‍मार काथालात मन देचे।

६ सारिरिक स्‍वभाबडत मन दिबार काथाड मिर्तु हए मातुन आत्‍माडत मन दिबार काथाड जिबन आर सान्‍ति हए।

७ ताहाते सारिरिक स्‍वभाबेर मनड परमेस्‍वरेर खिलापत रहेचे।

आर उड मन परमेस्‍वरेर बिधानेर अधिनत नि रहचे नाते केधउ रहबा पार्बे।

८ ताहाते जाहाँए जाहाँए सारिरिक स्‍वभाब अनुसार चलेचे अम़ा परमेस्‍वरटक केधउ खुसि कर्बा नि पार्बे।

९ बास्‍तबत खुद परमेस्‍वरेर आत्‍माड तम़ार भित्रत बासा करेच्‍कन जदि ते,

तम़ा सारिरिक स्‍वभाब नि मातुन आत्‍माडत रहचन।

आर जाहाँर भित्रत ख्रिस्‍टेर आत्‍माड नि छेक ते उहाँए ख्रिस्‍टेर नि हए।

१० मातुन ख्रिस्‍टट तम़ार भित्रत बासा करेच्‍कन जदि ते,

पापेर कारन देहाड मरा हलउपरे आत्‍माड धार्मिकतार खातिर जेअँत रहत्‍कन।

११ तम़ार भित्रत जदि इसुडक मराल से जेअँत कर्बारटर आत्‍माड बासा करेच्‍कन ते,

ख्रिस्‍ट इसुडक मराल से जेअँत कर्बारटए तम़ार भित्रत बासा कर्बार उहाँर आत्‍माडर पाए तम़ार नासबान देहाडकअ जेअँत कर्तकन।

१२ ताहाते रे भाइला!

सारिरिक स्‍वभाब अनुसार जिबार ताने सरिलडर हामा कोए कर्जा नि खाइचि।

१३ कियाँकि तम़ा सारिरिक स्‍वभाब अनुसार जिएचन जदि ते,

तम़ा अबस्‍य मर्बन,

मातुन आत्‍मार पाए देहार कामलाक मार्बन जदि ते तम़ा जिए रहबन।

१४ कियाँकि जाहाँक जाहाँक परमेस्‍वरेर आत्‍माड आगुवानि करेचेक परमेस्‍वरेर सान्‍तान अम़ाइ हए।

१५ कियाँकि तम़ा फेर घुरिए भयत गिर्बार ताने गुलामपुनार आत्‍मा नि मातुन तम़ा धर्म पुत्रडर आत्‍मा पाइचन।

जेइखुना हामा परमेस्‍वरटक “अब्‍बा पिता” कहए सुम्रचि ते,

१६ हामार आत्‍माडर सङे परमेस्‍वरेर आत्‍माड गबाहि देचे कि हामा परमेस्‍वरेर सान्‍तान हइ।

१७ आर सान्‍तान हइ जदि ते उत्तराधिकारिअ हइ।

परमेस्‍वरटर उत्तराधिकारि आर ख्रिस्‍टेर सङे साझ्‍यारि उत्तराधिकारिअ हइ।

ख्रिस्‍टेर सङे दुख भोग्‍म जदि ते,

उहाँर सङे महिमितअ हम।

भबिस्‍यत हबार महिमा

१८ मुइँ बिचार करिए देखेचु,

हामार बिचत जेइखान महिमा प्रकट हबे,

उखान महिमा बर्तमान समयर कस्‍टलार सङे तुलना कर्बार लाइक नि छे।

१९ कियाँकि सृस्‍टिखान परमेस्‍वरेर सान्‍तानलार प्रकट हबार काथाडर बाडा उत्‍सुकता साथ आसपइरा देखेचे।

२० याहाँरे बिचत सृस्‍टिखान बेकाम्‍मा होक कहए काबुत कराल गेले मातुन हेनङ हबार सृस्‍टिखानेर आप्‍नार इच्‍छा नि रहकि।

बुरु परमेस्‍वरटए हेनङ होक कहए इच्‍छा कर्ले,

आर इड आसात

२१ कि सृस्‍टिखान बिनासेर बन्‍धनड से मुक्‍त कराल जाबे आर परमेस्‍वरेर सान्‍तानला महिमित आजादिपुनात सहभागि हबे।

२२ हामा जानेचि कि गटेखान सृस्‍टि आल़ा तलिक छुवा हबार प्रसब बिस उठबार लाखा छटपटाचे।

२३ बाठे सृस्‍टिखाने नि,

मातुन पबित्र आत्‍मार पहिल्‍ठिया फल पाबार हामाउ छुवा हबार प्रसब बिस उठबार लाखा काउछालि काटेचि,

जेइखुना कि परमेस्‍वरे सान्‍तानेर रुपत प्रबेस पाबार ताने आर्थात हामार देहाडर उद्धारेर आसपइरा देखेचि।

२४ कियाँकि हामा अइड आसात मुक्‍ति पाइचि।

मातुन देखा जाबार काथाडर आसाड त कोए आसा नि हए,

कियाँकि देखाल जाबार काथाडर आसा काहाँए करेचे?

२५ मातुन हामा जदि देखा नि जाबार काथाडर आसा करेचि ते,

धिरज से उड काथार आसपइराउ देखेचि।

२६ अइनङ करे आत्‍माडउ हामार उऩपुनात सहजोग देचे,

कियाँकि जेनङ करे हामाक प्रार्थना कर्बा परे,

हामा हुनङ करे कर्बा नि जानेचि।

मातुन सब्‍द दे बाखान करा नि जाबार हुनहुनित खुद आत्‍माड हामार ताने अन्‍तरबिन्‍ति करिदेचे।

२७ आर हृदयर जाँच कराड इड काथा आच्‍छा से जानेचे कि आत्‍माडर मनसुवा कि छेक,

कियाँकि आत्‍माड पबित्रजनलार ताने परमेस्‍वरेर इच्‍छा अनुसार अन्‍तरबिन्‍ति करिदेचे।

२८ हामा जानेचि कि,

परमेस्‍वरटक प्रेम कर्बार आर उहाँर इच्‍छा अनुसार बलाहाट पाआल लोकलार ताने हरेकला काथात परमेस्‍वरट भालाइ उत्‍पन करेचे।

२९ जाहाँक जाहाँक उहाँए आगेइ से चिऩे,

अम़ाक उहाँए आप्‍नार पुत्रडर रुपत एक बेनाबार ताने आगेइ से बिछ्ले,

जेसे भेलेला भाइर मइधे पुत्रड स्रेस्‍ठ ठहरोक।

३० जाहाँक जाहाँक उहाँए आगेइ से बिछ्ले,

अम़ाक उहाँए डाकाबअ कर्ले आर जाहाँक जाहाँक उहाँए डाकाले अम़ाक उहाँए धर्मिअ ठहराले।

आर जाहाँक जाहाँक उहाँए धर्मि ठहराले अम़ाक उहाँए महिमितअ कर्ले।

ख्रिस्‍ट इसुत परमेस्‍वरेर प्रेम

३१ आप हामा इड काथात कि कहि ते?

परमेस्‍वरटए जदि हामार पक्‍छत छे ते,

हामार खिलापत उठबे काहाँए?

३२ उहाँए आप्‍नार पुत्रडक जुक्‍ताए नि राख्‍ले मातुन हामा साभार ताने दे दिले।

हामार ताने आप्‍नार पुत्रडक दे दिबारट हामाक आरला काथा आरह बेसि करे दिबे नि?

३३ परमेस्‍वरेर बिछाल लोकलार खिलापत लाछाङि लागाबे काहाँए?

धर्मि ठहराइचे त परमेस्‍वरट ने,

३४ दन्‍डर आग्‍या दिबे काहाँए?

ख्रिस्‍ट इसुडए,

जाहाँक कि मारा गेले आर मराल से जेअँत कराल गेले आर परमेस्‍वरेर दाहिना बिति बठाल छे आर हामार ताने अन्‍तरबिन्‍तिर प्रार्थना करेचे।

३५ ख्रिस्‍टेर प्रेमखान से हामाक अलग कर्बे काहाँए?

कि सङकटखाने?

बा कस्‍टखाने,

बा सास्‍तिखाने,

बा अकालखाने,

बा नाङ्गापुनाखाने,

बा खुनखात्राए,

बा तेरुवाले?

३६ जेसा कि लिखाल छे:

“तोर खातिर हामा दिनउ

माराल जाचि।

काटबार ताने तियारि कराल

भेरालार लाखा हामार

गेन्‍ति हचे।”

३७ मातुन इला काथा हतउ,

हामाक प्रेम कर्बारटर पाए हामा गटे काथालार पर सानदार जित पाइचि।

३८ कियाँकि मुइँ इड काथा निस्‍चित रुप से जानेचु कि,

नाते मिर्तुड,

नाते जिबनड,

नाते सर्गदुतला,

नाते सासकला,

नाते बर्तमानेर काथाला,

नाते भबिस्‍यर काथाला,

नाते सक्‍तिला,

३९ नाते उँच्‍चखान,

नाते गहिरखान,

नाते सृस्‍टि कराल कुनहला काथाए ख्रिस्‍ट इसु हामार प्रभुत हुवाल परमेस्‍वरेर प्रेमखान से हामाक अलग कर्बा पार्बे।

परमेस्‍वरेर बिछाल उहाँर लोकला

९

ख्रिस्‍टटत मुइँ सत्‍य सत्‍य बलेचु,

बेइमान नि बलु।

मोर बिबेकखानअ पबित्र आत्‍माडर सङे एइड काथार गबाहि देचे।

२ मुइँ बाडा दुखित छु आर मोर अन्‍तरखान हरखुना सोगत लागाल रहचे,

३ कियाँकि मुइँ मोर आप्‍नाति जात भाइलार खातिर जाहाँए सरिल अनुसार मोर आप्‍नाति लोक हए,

अम़ार ताने मुहें बुरु ख्रिस्टट से दुर हए स्रापित हउ कहए इच्‍छा करेचु।

४ अम़ा इस्राएलि हए,

अम़ार सङे परमेस्‍वरेर धरम बेटा हबार अधिकारट,

महिमार दर्सनड,

परमेस्‍वरेर दुवाल कारालला आर बिधानखान,

सत्‍य आराधनाड आर प्रतिग्‍याला छेक।

५ बाप दादोला अम़ारे रहकि।

ख्रिस्‍टटउ सरिल अनुसार अम़ारे बिच से आस्‍ले।

उहाँए साभार पर राज कर्बार परमेस्‍वर हए,

उहाँर प्रसंसा सदा सर्वदा हते रोहोक।

आमेन।

६ हुनङहले कि परमेस्‍वरेर प्रतिग्‍याड आकारते गेल्‍कि?

अबस्‍य नि,

कियाँकि इस्राएलत जलम लिबार साभाउ साच्‍चा इस्राएलि नि हए।

७ नाते अब्राहामेर बंसेर हबार कारन अम़ा साभाउ उहाँर साँच्‍चा सान्‍तान हकि,

मातुन “इसहाकेर पाए तोर बंसेर नाअँ राखाल जातोक।”

८ इड काथार माने एइड कि,

सरिलड से जलम लिबारलाक सान्‍तान मानाल नि जाचे,

बाठे प्रतिग्‍याड से जलम लिबारलाक अब्राहारेर सान्‍तान मानाल जाचे।

९ कियाँकि उड प्रतिग्‍या हेनङ कहचे,

“निस्‍ठुकि कराल समयत मुइँ घुरिए आसिम्‍कुन आर साराड एकटा बेटा जलम दितोक।”

१० बाठे एइकिना नि,

जेइखुना रिबेकाड आप्‍नार मर्दना आर्थात हामार आदिपिता इसहाकट से पुवाति हले,

११ ताहारअ पर,

जेउठिया छुवाला जलम हबार से आगुत आर्थात अम़ा कुनह असल बा खाराप काम कर्बा से आगुत,

कामेर पाए नि मातुन परमेस्‍वरेर बलाहाट अनुसार उहाँर बिछाल उदेस्‍यड स्‍थिर रोहोक कहए

१२ रिबेकाडक इड काथा कहाल गेइसेल्‍कि,

“बड भाइड छट भाइडर सेबा कर्बे।”

१३ हेनङ लिखाल छे,

“याकुबटक मुइँ प्रेम कर्नु मातुन एसाबटक मुइँ घिन कर्नु।”

१४ हुनङहले हामा कि कहि ते?

परमेस्‍वरट कि अन्‍याय कर्ले?

हुनङ नि हए!

१५ कियाँकि परमेस्‍वट मोसाडक कहिसेल्‍कि,

“जाहाँर पर मुइँ कृपा कर्बा

चाहाचु उहाँर पर मुइँ

कृपाउ करेचु।

आर जाहाँर पर मुइँ दया

कर्बा चाहाचु

उहाँर पर दया करेचु।”

१६ अइताने इड काथा लोकेर इच्‍छात बा कोसिसेर पर भर नि करेचे मातुन परमेस्‍वरेर कृपार पर भर करेचे।

१७ कियाँकि धर्मसास्‍त्रखान मिस्र देसेर राजा फारोडक हेनङ कहचेक: “मुइँ मोर सक्‍तिखान तोक देखाउ आर मोर नाअँड पृथिमिर चारह बिति छिर्याक कहबार उदेस्‍य से मुइँ तोक थार करेल्‍कुन।”

१८ अइताने उहाँए इच्‍छा कराल लोकटर पर कृपा करेचे आर इच्‍छा कराल लोकटर हृदयडक कठोरअ करिदेचे।

परमेस्‍वरेर क्रोध आर कृपा

१९ तने तुइँ मोक कहबो,

“हुनङहले से,

परमेस्‍वरट कियाँ आल़ाउ दुसिया देचे ते?

उहाँर इच्‍छार बिरोध कर्बा पार्बे काहाँए?”

२० ओरे लोक,

तुइँ आप्‍नाक कि गनेचिस ते,

परमेस्‍वरटक साबाल कर्बार तुइँ काहाँए?

“बेनाल जिऩिसट,

तुइँ मोक हेनङ कियाँ बेनालो कहए बेन्‍बार लोकटक नाकुन साबाल कर्बा पारे?”

२१ भान्‍डा बेना कुम़ारटक एकेडा माटिर डिका से,

एकटा भान्‍डाक आदरेर कामेर ताने आर भिनड भान्‍डाक साधारन कामकाजेर ताने बेनाबार अधिकार कि छेक नि?

२२ परमेस्‍वरट जदि आप्‍नार क्रोधखान देखाबा आर आप्‍नार सक्‍तिखान प्रकट कर्बा बिनासेर ताने बेनाल क्रोधेर पात्रलाक बारा सभुर करिए सहले,

से किते?

२३ आगेइ से आप्‍नार महिमार ताने तियारि करिए राखाल कृपार पात्रलाक आर्थात हामाक आप्‍नार महिमार सम्‍पतिखान प्रकट कराबार ताने हेनङ कर्ले,

२४ जाहाँक बाठे यहुदिलार बिच से नि मातुन परजातियालारअ बिच से डाकाइस्‍ले,

से कि हले ते?

२५ एनङति काथा उहाँए होसेर कितापखानतअ कहिचे,

“जाहाँए मोर प्रजा नि हए,

अम़ाक मुइँ ‘मोर प्रजा ’

कहए डाकामु,

आर जाहाँए मोर प्रिय नि हए,

उहाँक मुइँ ‘मोर प्रिय ’

कहए डाकामु।”

२६ “आर हेनङ हबे,

जेइठा अम़ाक,

‘तम़ा मोर प्रजा नि हन्,’

कहाल गेइस्‍ले,

आप अइठा अम़ाक ‘जेअँत परमेस्‍वरेर ’

सान्‍तान करे कहाल जाबे।”

२७ आर यसइयाड इस्राएलेर बिसयत हेनङ कहए सुम्रिचे,

“इस्राएलडर सान्‍तानलार गेन्‍तिड

सुमुन्‍दरेर बालुलार बाराबर हलउ परे,

अम़ार मइधे बाठे बाकि बाकियालार उद्धार हतेक।

२८ कियाँकि प्रभुड पृथिमिखानत

उहाँर दन्‍डर आग्‍याड बाडा

जल्‍दि सम्‍पुर्न भाबे

पुरा कर्बे।”

२९ आर एइनङ करे यसइयाडउ पहिले कहिस्‍ले:

“सेनालार प्रभुड हामार ताने

परनड जुक्‍ताए नि

राखिदिले से,

हामा सदोम आर गमोरार

लोकलार लाखा नास

हए गेनहने।”

इस्राएलेर ताने पावलेर प्रार्थना

३० आप हामा कि कहि ते?

परजातियाला जेइखान धार्मिकतार खुजि नि करिस्‍ले अइखान धार्मिकता पाले आर्थात बिस्‍वासेर पाए आस्‍बार धार्मिकताखानक पाले।

३१ मातुन इस्राएलिला बिधानखानेर आधारत बेनाल धार्मिकताखानेर पाछु धर्तेधर्तउ अम़ा बिधानखान पुरा कर्बा नि पार्ले।

३२ कियाँ नि पार्ले ते?

कियाँकि अम़ा धार्मिकताखानक कामेर पाए हासिल कर्बा पार्म कहए बिस्‍वासेर माध्‍यम से धार्मिकतार खुजि नि कर्ले।

ताहाते अम़ा ओझोट मारा पाथलडर पर ओझोट खाए पर्ले।

३३ जेनङ कि धर्मसास्‍त्रत लिखाल छे:

“देख!

सियोनत मुइँ एकटा पाथल राखेचु,

लोकला उड पाथलत ओझोट खाए पर्बे,

एकटा चाट्टान जाहाँए लोकलाक ओझोट

खिलाए गिराबे,

मातुन जाहाँए उहाँर पर

भार्सा कर्बे,

उहाँक लाजत गिर्बा

नि पर्तेक।”

१०

ए भाइला,

यहुदिलार ताने मोर मनेर मनसुवा आर परमेस्‍वरटर सङे एइड प्रार्थना छे कि,

यहुदिलार उद्धार होक।

२ मुइँ इड गबाहि देचु कि,

परमेस्‍वरेर प्रति अम़ार सङे जोस त छेक मातुन उखान जोस सत्‍य ग्‍यानत आधारित नि छेक।

३ कियाँकि अम़ा परमेस्‍वरट से आस्‍बार धार्मिकताखानक नि जान्‍ले आर आप्‍नारे धार्मिकताखान स्‍थापना कर्बा छाब्‍ले,

जाहाँर कारन अम़ा परमेस्‍वरेर धार्मिकतार अधिनत रहबा नि पार्ले,

४ कियाँकि बिस्‍वास कर्बार सब कोए धर्मि ठहरोक कहए ख्रिस्‍टटए बिधानेर अन्‍त्‍य हए।

साभार ताने उद्धार

५ बिधानखानेर माध्‍यम से आस्‍बार धार्मिकताखानेर बिसयत मोसाड हेनङ लिखिचे,

“बिधान पालन कर्बार लोकला बिधानखानेर माध्‍यम से जिए रहबे।”

६ मातुन बिस्‍वासखानेर पर आधारित रहबार धार्मिकताखान हेनङ कहचे,

“आप्‍नार मनत हेनङ ना कह,

‘सर्गत जाबे काहाँए?’

(आर्थात ख्रिस्‍टटक हेंट नाम़ाबा),

७ “बा ‘पातालत नाम्भे काहाँए?’

(आर्थात ‘ख्रिस्‍टटक मिर्तु से जेअँत करिए उपर आन्‍बा)।”

८ मातुन धर्मसास्‍त्रखान याहाँर बिसयत कि कहचे?

“बचनड तोर लगते छोक,

तोर मुखखानते आर तोर हृदयडते छोक” (आर्थात निकासेर उड बचन,

जेइड बचनक हामा प्रचार करेचि)।

९ तुइँ जदि इसुडक आप्‍नार मुख फुरिए प्रभु कहए सुइकार कर्बो आर परमेस्‍वरट उहाँक मराल से जेअँत करिचेक कहए तोर हृदय से बिस्‍वास कर्बो ते तुइँ उद्धार पाबो।

१० कियाँकि लोकट आप्‍नार हृदय से बिस्‍वास कर्ले धर्मि ठहरेचे आर आप्‍नार मुखखान दे सुइकार कर्ले उद्धार पाचे।

११ धर्मसास्‍त्रखान कहचे,

“उहाँर पर बिस्‍वास कर्बार काहुँ होक लाजत नि पर्बे।”

१२ कियाँकि यहुदि आर ग्रिकेर बिचत कोए भेदभाब नि छे।

कारन अइड प्रभु साभार प्रभु हए।

आर उहाँक सुम्रिबार साभाक उहाँए अभलचभल करे आसिस देचे।

१३ कियाँकि “प्रभुर नाअँड सुम्रिबार हरेक झना उद्धार पाबे।”

१४ मातुन जाहाँक अम़ा बिस्‍वास नि करिचे,

उहाँक अम़ा केनङ करे सुम्रिबे?

आर जाहाँर बिसयत अम़ा सुन्‍बे नि करिचे,

उहाँक अम़ा केनङ करे बिस्‍वास कर्बे?

काहुँ अम़ाक प्रचार नि कर्ले केनङ करे सुन्‍बे?

१५ आर काहुँ अम़ाक नि पाठाले अम़ा प्रचार कर्बे केनङ करे?

धर्मसास्‍त्रत लिखाल छे,

“सुसामाद प्रचार करा लोकलार ठेङला केइसा सुन्‍दर!”

१६ मातुन अम़ा साभाउ सुसामादखान ध्यान दे नि सुनिचे,

कियाँकि यसइया अगमबक्‍ताड कहिचे,

“ए प्रभु!

हामार सन्‍देसट काहाँए बिस्‍वास करिचे?”

१७ ताहाते बिस्‍वासट सुनाल काथाड से आसेचे आर सुनाल काथाड ख्रिस्‍टेर बचन से आसेचे।

१८ मातुन मुइँ पुछारि करेच्‍कन,

हुनङहले अम़ा सुन्‍बार मउका कि पाइचे नि?

अम़ा अबस्‍य सुन्‍बार मउका पाइचे,

कियाँकि लिखाल छे:

“अम़ार गालाड गटेखान पृथिमि

भरे छिर्याए गेइचे आर अम़ार

बचनला संसारेर कनकन तलिक पुगिगेइचे।”

१९ मातुन मुइँ आरह पुछारि करेच्‍कन्,

इस्राएलेर लोकला कि इला काथा बुझिस्‍ले नि?अबस्‍य बुझिस्‍ले।

सब प्रथमे मोसाड कहचे,

“जेइला लोक कि जातेर कोए गेन्‍तित नि छे,

अम़ार पाए मुइँ तम़ार पर जलन उत्‍पन करिम्‍कन।

एकटा मुर्ख जातेर पाए मुइँ तम़ाक रिस उठाए दिम्‍कन।”

२० यसइयाड आरह हुब करिए कहचे,

“जाहाँए मोक नि छाबिस्‍ले अम़ा मोक लागाल पाइचे,

आर जाहाँए मोर बिसयत पुछारि तलिक नि करे,

अम़ार बिचत मुइँ आप्‍नाक प्रकट करिचु।”

२१ मातुन इस्राएलेर बिसयत उहाँए हेनङ कहचे,

“आग्‍या उलंघन आर

बिरोध करा

लोकलाक सुइकार कर्बार ताने

मुइँ आप्‍नार हातला दिनभर बाऱाए राख्‍नु।”

इस्राएलेर पर परमेस्‍वरेर कृपा

११

हुनङहले मुइँ पुछारि करेच्‍कन,

“परमेस्‍वरट कि आप्‍नार प्रजालाक त्‍याग करि दिचे?

अबस्‍य नि!

कियाँकि महँ त अब्राहामेर सान्‍तान आर बेन्‍यामिन कुलेर एकटा इस्राएलि हउ।

२ परमेस्‍वरट आप्‍नार प्रजालाक त्‍यागारन नि करे जाहाँक उहाँए सुरुए से बिछिस्‍ले।

तम़ा कि जानेचन नि,

धर्मसास्‍त्रखान एलियार बिसयत कि कहचे?

परमेस्‍वरटक उहाँए इस्राएलेर खिलापत हेनङ कहए बिन्‍ति करेचे,

३ “हे प्रभु!

तोर अगमबक्‍तालाक अम़ा मारि फेकाइचोक आर तोर बेदिलाक अम़ा भाङिदिचोक बाठे मुहें बचिए छु आर अम़ा मोर प्रानडर खुजित छे।”

४ मातुन परमेस्‍वरट उहाँक कि उत्रा देचेक ते?

“बाल देपताडर साम्‍ना हाँटो नि पार्बार सात हाजार लोकक मुइँ आप्‍नार ताने बचाए राखिचु।”

५ अइनङ करे परमेस्‍वरेर अनुग्रहेर पाए बिछाल केबा झना इस्राएलि आल़ाउ बाकि छे।

६ मातुन अनुग्रहेर पाए इखान काम हइचे जदि ते,

कामेर पाए अबस्‍य नि हए।

निते त अनुग्रहखानेर कोए मतलबे नि रहलेहने।

७ हुनङहले कि ते?

इस्राएलिला जेइड काथार खुजित छिले,

उड काथाक अम़ा हासिल कर्बा नि पार्ले।

बुरु बिछालला उड काथाक हासिल कर्ले मातुन आरला लोक कठोरे हए रहए गेले।

८ जेनङ कि लिखाल छे,

“परमेस्‍वरट अम़ाक दिसाहारा

बेनाए दिचेक।

आर अम़ाक हेनङ चखु

दिचेक देख्‍तउ नि

देख्‍बा पारेचे,

“हेनङ कान दिचेक,

सुन्‍तउ नि सुन्‍बा पारेचे आर

आझि तलिक अम़ा

अइनङ छे।”

९ आर दाउदड हेनङ कहचे,

“अम़ार भोज भखनला अम़ारे

ताने धर्पि,

फान,

उल्‍टिए पर्बार खादि

आर दन्‍डेर काथा हए जाकि।

१० अम़ार चुखुला देखा नि जाबार

ताने आन्‍धार हए जाकि आर

अम़ार डाँरड सदाकार ताने कक्राए हए रहकि।”

११ ताहाते मुइँ फेर पुछारि करेच्‍कन: अम़ा कि उल्‍टिए पर्बार ताने ओझोट खाले?

अबस्‍य नि!

मातुन इस्राएलडर अपराधेर कारन परजातियालार पर उद्धार आसेल्‍कि जेसे इस्राएलिलाक उद्धारेर ताने जलन हकि।३”

१२ आप,

अम़ार अपराधखान संसारेर ताने सम्‍पति आर अम़ार असफलताखान परजातियालार ताने धन ठहरेल्‍कि जदि ते अम़ार पुर्न सहभागिता हले आरह केनङ अर्थपुर्न हलेहने!

परजातियालार उद्धार

१३ आप,

मुइँ परजातियालाक कहचु,

मुइँ परजातियालार एकटा प्रेरित हबार कारन,

अम़ार सेबात मुइँ गउरब करेचु,

१४ जेसे मुइँ आप्‍नार जातिया यहुदिलार भित्रत जलन उत्‍पन कराबा पारु आर अम़ार मइधे काहाँकअ काहाँकअ बचाबा पारु।

१५ कियाँकि अम़ार बहिस्‍कारट से संसारेर लोकलार मिलाप परमेस्‍वरेर सङे हचे जदि ते,

अम़ाक सुइकार कर्ना मराल से जिबन पाबार बाराबर कि हए नि?

१६ चऱाबार ताने सानाल गुन्‍डार पहिल्‍कार गुलियाड पबित्र छे जदि ते गटे डिकाडउ पबित्र छे।

आर जँरखान पबित्र छे ते ठाललाउ पबित्र छे।

१७ मातुन असलि जइतुनेर कुछुला ठाल भाङाल जाए उहाँर जँरेर रसबाला भान्‍डारटत सहभागि हबा तुइँ एकटा जङलि जइतुन हतउ अम़ार ठाअँखानत कलमि बाऩाल गेइचिस जदि ते,

१८ असलि जइतुनेर ठाललार साम्‍नात गुमान ना करेक।

गुमान कर्बे जदि कर्बो ते,

फम राखिस कि जँरखानक थेगा दिबार तुइँ नि हइस,

बुरु जँरखाने तोक थेगा दिए राखिचोक।

१९ आर तुइँ मनत कहिस कि,

“मोर कलमि हबारे ताने त ठालला भाङाल गेइस्‍ले।”

२० इड काथा सत्‍य हए कि,

अम़ार अबिस्‍वासेर कारनत ठालला भाङाल गेइचे।

आर तुइँ आप्‍नार बिस्‍वासेर कारन स्थिर हए छिस।

ताहाते गुमान ना करिस मातुन आदरपुर्वक भय राखिस।

२१ कियाँकि परमेस्‍वरट स्‍वभाबिक ठालडक बाकि नि राख्‍ले जदि ते तोक आरह बाकि राख्तोक।

२२ अइताने परमेस्‍वरेर दया आर कठोरपुनाखानक बिचार करेक।

जाहाँए पतन हइचे अम़ार पर परमेस्‍वरट कठोर हइचे,

मातुन तुइँ जदि उहाँर दयार अधिनत रहिस ते,

तोर पर परमेस्‍वरट दया कर्तोक आर निते तहकअ काटिए फेकाए दितोक।

२३ आर अम़ाउ अबिस्‍वासत कठोर हए नि रहले जदि ते कलमि बाऩाल जाबे,

कियाँकि परमेस्‍वरट अम़ाक आरमने कलमि बान्‍भार पाके सक्‍छम छे।

२४ कियाँकि तुइँ स्‍वभाबिक जङ्गलि जइतुन हतउ काटाल गेलो आर अस्‍वभाबिक रुपत एकटा असलि जइतुनेर गाछत कलमि बाऩाल गेलो जदि ते,

असलि जइतुनेर काटाल ठालला स्‍वभाबिक भाबे आप्‍नारे असलि जइतुनेर गाछटत फेर कलमि बाऩाल जाबार ताने केनङ सझिया हलेहने।

साभार पर परमेस्‍वरेर कृपा छे

२५ ए भाइला!

मुइँ इड नि चाहाचु कि तम़ा आप्‍नाक बुद्धिमान छु कहबार सँचिए रहस्‍यर काथाड से आन्‍जान रहन् कि परजातियालार गेन्‍तिड पुरा नि हबार तलिक इस्राएलेर मनड कठोर हइचेक।

२६ आर ताहार बाद गटे इस्राएलिलार उद्धार हतेक जेनङ कि लिखाल छे:

“उद्धारकर्ताड सियोन से आस्‍बे

आर उहाँए याकुबेर घरानार अधर्मला हटाबे।

२७ मुइँ अम़ार पापला हरन

कर्बारखुना

अम़ार ताने मोर काराल

एइड हबे।”

२८ तम़ार खातिर सुसामादेर हिसाब से अम़ा परमेस्‍वरे दुस्‍मन हए मातुन बिछाल जाबार हिसाप से अम़ा आदिपितालार खातिर परमेस्‍वरेर प्रियजन हए।

२९ कियाँकि परमेस्‍वरेर बरदानला आर बलाहाटट अटल छे।

३० कियाँकि एक समयत तम़ाउ परमेस्‍वरेर आग्‍या उलंघन करिस्‍लन।

मातुन अम़ा आग्‍या उलंघन कर्बार कारन आल़ा तम़ा कृपा पाइचन।

३१ जेनङ करे तम़ार पर कृपा हल्‍कन,

अइनङ करे अम़ार पर कृपा हकि कहए आल़ाउh अम़ा आग्‍या उलंघन ते छे।

३२ कियाँकि गटे लोकलार पर उहाँए कृपा देखाबा पारोक कहए परमेस्‍वरटए साभाक आग्‍या उलंघनेर बान्‍धनत राखिचे।

परमेस्‍वरेर जयजयकार

३३ ओहो परमेस्‍वरेर बेइभब,

बुद्धि आर ग्‍यानखान

केनङ गहिर!

उहाँर निसाफला केनङ अथाहा

आर दामालला केनङ रहस्‍यमय!

३४ “कियाँकि प्रभुर मनडक जानिचे काहाँए?

बा उहाँर साल्ल़ाकार हइचे काहाँए? ”

३५ “कि बा काहाँए उहाँक कुनह

सान्‍दोस दिचे ते परमेस्‍वरट उहाँक घुराए दितेक?

३६ कियाँकि सब कुछुला

उहाँरे से,

उहाँरे पाए आर उहाँरे

ताने हए।

उहाँर महिमा सदाकाल होक।

आमेन।

h 

11:३१ आल़ाउ कहबार सब्दड कोए कोएला पान्डुलिपिलात नि छे।

परमेस्‍वरेर सेबात जेअँत बलिदान

१२

ताहाते रे भाइला!

परमेस्‍वरेर कृपाखानक मनत करिए,

मुइँ तम़ाक एइड बिन्‍ति करेच्‍कन कि,

तम़ा आप्‍ना आप्‍नि देहालाक आत्‍मिक उपासनार भाबे,

पबित्र आर परमेस्‍वरटक पसिन पर्बार मने जेअँत बलिदानेर रुपत अर्पन करि द।

२ इखान संसारेर चाल चलनत ना चल,

मातुन आप्‍नार मनत नायाँ हए पुर्न रुप से परिवर्तन ह,

इड से परमेस्‍वरेर भाला काथा कि हए,

उहाँक पसिन पर्बार काथा कुनला आर उहाँर सिद्ध इच्‍छा कि हकि कहए तम़ा जान्‍बा पारन्।

३ मोक दुवाल परमेस्‍वरेर अनुग्रहर पाए मुइँ तम़ा साभाक एइड हुकुम देच्‍कन,

काहुँ होक आप्‍ना आप्‍नि जाहाँक जेताखान गन्‍बा लागे,

ताहार से अधिक ना गनोक मातुन परमेस्‍वरेर दुवाल बिस्‍वासेर नाप बम्‍जिन सन्‍तुलित बिचार से गनोक।

४ जेनङ करे हामार देहाडत भेलेला अंग छे ताहार पर हरेकखान अंगेर कामला एक लाखा नि छे,

५ अइनङ करे,

भेलेला झन हलउ हामा ख्रिस्टटत एकेडा देहा हइ,

आर हामा एक दस्रा झनार अंग हइ।

६ हामाक दुवाल अनुग्रह अनुसार हामार सङे भिन भिन किसिमेर बरदानला छे।

अगमबानिर बरदान हए जदि ते बिस्‍वासेर अनुरुप अगमबानि करि।

७ सेबा कर्बार बरदान हए जदि ते सेबार काम करि,

सिक्‍छकेर बरदान हए जदि ते सिकाबार काम करि,

८ उत्‍साह दिबार बरदान हए जदि ते उत्‍साह दि,

दिबार बरदान हए जदि ते खुल्‍ला मन से दि,

सासन चलाबार बरदान हए जदि ते मनचित लागाए चलाइ आर दया कर्बार बरदान हए जदि ते खुसि मन से दया करि।

९ प्रेमखान निस्‍कपट होक।

खाराब काथाडक घिन कर।

असल काथाडक धरिए राख।

१० भायारि प्रेमेर माध्‍यम से आपसत प्रेम कर।

आप्‍नार से अधिक पोरक आदर कर।

११ जोसेर पाके कम ना ह,

आत्‍मात प्रज्‍वलित ह आर प्रभुर सेबा कर्ते रह।

१२ आसात आनन्‍दित ह।

कस्‍टत धिरज धर।

प्रार्थनात लागाल रह।

१३ पबित्रजनलार खागिसलात सहजोग द।

मेजुवानलार मानभाब कर।

१४ जाहाँए तम़ाक साताच्‍कन अम़ाक आसिर्बाद द,

अम़ाक आसिस द स्राप नि।

१५ आनन्‍द मानाबारलार सङे आनन्‍द मानाअ,

कान्‍बारलार सङे कान।

१६ आपसत मिलिए रह।

गुमानि ना ह मातुन नम्रलार संगत कर।

आर बाठे आप्‍नाके बुद्धिमान ना गन।

१७ काहाँरअ खारापिर बदला खारापि ना कर।

जेइला काथा साभार नजरत भाला छे,

उला काथात ध्‍यान द।

१८ सम्‍भब हबार तलिक साभार सङे मिलापत रह।

१९ हे प्रियला,

आप्‍ने बद्ला केधउ ना ल,

मातुन परमेस्‍वरेर क्रोधत छरि द,

कियाँकि हेनङ लिखाल छे,

हे प्रियला आप्‍ने बदला केधउ ना ल,

मातुन परमेस्‍वरेर क्रोधत छरि द।

कियाँकि हेनङ लिखाल छे,

“प्रभुड कहचे,

बदला लिबार काम मोर हए,

मुइँ बदला लिम्‍किन।”

२० मातुन

“तोर दुस्‍मनड भोके छोक

जदि ते,

उहाँक खिला,

प्यासे छोक जदि ते पानि दे।

हेनङ कर्लो जदि ते तुइँ उहाँर

मुथाडत अगिनेर आङरालार ढेरि करि दिबो।”

२१ खारापिखान तोक ना जित्कु मातुन खारापिखानक तुइँ भालाइ से जितिस।

सरकारेर हाकिमलार प्रति हामार कर्तुप

१३

सासन कर्बार सासकलार अधिनत हरेक झन रोहोक,

कियाँकि परमेस्‍वरट से आस्‍वार अधिकार बाहिक आर कुनह अधिकार नि छे आर जाहाँए जाहाँए सासक छे अम़ारअ नियुक्‍ति परमेस्‍वरट से हइचे।

२ ताहाते सासकटर बिरोध कर्बार लोकट परमेस्‍वरेर पाए नियुक्‍त हुवाल लोकटर बिरोध करेचे।

आर जाहाँए जाहाँए बिरोध करेचे अम़ा अप्‍नाक दन्‍डर भागिदार बेनाचे।

३ कियाँकि सासकेर भय असल कामेर खातिर नि,

मातुन खाराप कामेर खातिर करा जाचे।

तुइँ कि सासकट से बेडर हए रहबा चाहाचिस?

हुनङहले असल काम करेक सासकला तोर प्रसंसा कर्तोक।

४ कियाँकि उहाँए तोर भालाइर ताने परमेस्‍वरेर सेबक हए।

मातुन तुइँ खाराप काम करेचिस जदि ते भय गनेक,

कारन उहाँए तेरुवालखान बेकारत लिए नि बेराचे।

उहाँए परमेस्‍वरेर हेनङ सेबक हए जाहाँए परमेस्‍वरेर क्रोधेर अनुरुप खाराप काम कर्बार लोकलाक दन्‍ड देचे।

५ ताहाते,

बाठे परमेस्‍वरेर क्रोधखान से बच्‍वार ताने नि,

मातुन आप्‍नार बिबेकखानेर खातिर हलउ,

अम़ार अधिनत रहबा आबस्‍यक छे।

६ तम़ाक कर तिर्बा पर्बारअ कारन एइड कि,

सासकला इखान काम लागातार कर्ते रहबार परमेस्‍वरेर सेबक हए।

७ जाहाँक जे दिबार छकन उहाँक द,

जाहाँक कर तिर्बा लाग्‍कन उहाँक कर तिर।

जाहाँक महसुल तिर्बा लाग्‍कन उहाँक महसुल तिर।

जाहाँर से भय गन्‍बा लाग्‍कन उहाँर भय गन।

जाहाँर आदर कर्बा लाग्‍कन उहाँर आदर कर।

एक दस्रा झनार प्रति हामार कर्तुप

८ आपसत प्रेम कर्बार छुट्टा काहाँरअ कुनह काथार रिनि ना हन्,

कियाँकि जाहाँए पोरक प्रेम करेचे उहाँए बिधानखान पुरा करेचे।

९ “तुइँ ब्‍यभिचार ना करिस,

तुइँ हात्‍या ना करिस,

तुइँ चुरि ना करिस,

तुइँ लालच ना करिस” इला आग्‍यार सङे सङे आरह जेतेला आग्‍या छे,

उ गटेला आग्‍यार सार एइड आग्‍यात पाआल जाचे आर्थात “तुइँ आप्‍नार पर्सियाडक आप्‍नारे लाखा प्रेम कर्।”

१० प्रेमखान पर्सियाडर कोए खति नि करेचे कारन प्रेमखाने बिधानखानक पुरा करेचे।

११ इलार छुट्टा बर्तमान समयड केनङ छे,

उला तहँ जानेचिस।

आप निद से जागिल हबार बेलाड चलि आसिचे,

कियाँकि हामा जेइखुना बिस्‍वास करिस्‍न ताहार से आल़ा हामार मुक्‍तिड आरह लगते भिरि गेइचे।

१२ रातट भेराए गेइचे आर दिनड भिरि गेइचे।

ताहाते आन्‍धारत कर्बार कामला त्‍याग करि आर ओजोतेर हात हतियारला धारन करि।

१३ दिनकार जऩाकखानत बेराबार लाखा हामार चाल चलनला इमान्‍दार होक।

मउजमाज्‍जा,

मधपान,

भोगबिलास,

कामुकता,

झाग्रा आर हिंसा ना कर।

१४ मातुन प्रभु इसु ख्रिस्‍टटक धारन कर आर सरिलेर कामबासनाला पुरा कर्बार बिति ध्‍यान ना द।

पोरेर निसाफ ना कर

१४

जाहाँए बिस्‍वासत उऩ छे,

उहाँक स्‍वागत कर,

मातुन उहाँर बिचारलाक दुसिया दिए बिबाद कर्बार काम ना कर।

२ काहुँ काहुँ गटे कुछु खाबा हए कहए बिस्‍वास करेचे।

मातुन बिस्‍वासत उऩ हबार लोकट बाठे सागपात खाचे।

३ गटे कुछु खाबार लोकट नि खाबार लोकटक हेला ना करोक।

आर नि खाबार लोकटउ गटे कुछु खाबार लोकटक दुसिया ना दोक,

कियाँकि परमेस्‍वरट उहाँक सुइकार करिचेक।

४ पोरेर सेबकटर निसाफ कर्बार तुइँ काहाँए?

उहाँए स्‍थिर रहबे बा पतन हबे,

जे हबे आप्‍नार मालिकटर साम्‍नात हबे।

आर उहाँए स्‍थिर हबाउ पारे,

कियाँकि उहाँर प्रभुड उहाँक स्‍थिर कराबार पाके सक्‍छम छे।

५ काहुँ एकटा दिनक भिनड दिन से बड मानेचे आर काहुँ गटे दिनलाक एकेलाखा गनेचे।

याहाँर बिसयत हरेकटा लोक आप्‍ना आप्‍नि मनत पुरापुरि भाबे निस्‍चित होक।

६ दिनडक मान्‍बार लोकट प्रभुरे आदरेर ताने मानेचे।

आर खाबार लोकट प्रभुरे आदरेर ताने खाचे।

कियाँकि उहाँए परमेस्‍वरटक धन्‍यबाद दिए खाचे।

नि खाबार लोकट प्रभुरे आदरेर ताने नि खाचे,

आर उहाँउ प्रभुडके धन्‍यबाद देचे।

७ हामा काहुँ नाते आप्‍नार ताने जिएचि आर नाते हामा आप्‍नार ताने मरेचि।

८ हामा जदि जेअँत छि ते प्रभुरे ताने जेअँत छि।

आर मर्ब कर्म जदि ते प्रभुरे ताने मर्म।

ताहाते हामा जेअँत रहि बा मरि हामा प्रभुरे हइ।

९ कियाँकि एइड कारने ख्रिस्‍टट मर्ले आर फेर जेअँत हए उठले,

जेसे उहाँए मरा आर जेअँत दनहलार प्रभु होक।

१० तुइँ आप्‍नार भाइडर निसाफ कियाँ करेचिस?

बा तोर भाइडक तुइँ कियाँ हेला करेचिस?

कारन हामा साभाउ त परमेस्‍वरेर न्‍यायआसनेर आगुति थार हम।

११ कियाँकि हेनङ लिखाल छे,

“प्रभुड कहचे,

‘मुइँ जेअँत छु कहए खुद

आप्‍नाक साक्‍छि राखिए कहचु,

हरेकटा हाँटो मोर आगुति हाँटुवा पार्बे,

आर हरेकटा जिभा मोक

परमेस्‍वर कहए सुइकार कर्बे ’।”

१२ आर हामा साभाउ परमेस्‍वरटक आप्‍ना आप्‍नि जिबनेर हर हिसाप बुझाम।

पोरक दुसिया नि दिबा

१३ ताहाते आप हामा एक दस्रा झनार निसाफ ना करि,

ताहार से बुरु पोरेर दामालडत ठक्‍कर लाग्‍बार काथा बा ओझोटेर काथा केधउ नि राख्‍म कहए निर्नय करि।

१४ मुइँ इड जानेचु आर प्रभु इसुत मोक इड निस्‍चित छे कि,

कुनहखान जिऩिस आप्‍नात आसुद्ध नि छे।

मातुन जाहाँए उखान जिऩिसक आसुद्ध गनेचे उहाँर ताने उखान जिऩिस आसुद्ध हए जाचे।

१५ तोर खराकलार कारन तोर भाइडक ठक्‍कर लागेचेक जदि ते,

आप तुइँ प्रेमत नि चलेचिस।

जाहाँर ताने ख्रिस्‍टट आप्‍नार प्रानड दिले तोर खराकलार कारन आप उहाँए नास ना होक।

१६ ताहाते तोर कराल भालाइर कामखानक काहुँ खाराप कहबा ना पाओक।

१७ कियाँकि परमेस्‍वरेर राजखान खाबार आर पिबार काथा नि हए मातुन पबित्र आत्‍माड दिबार धार्मिकता,

सान्‍ति आर आनन्‍द हए।

१८ हेनङ सँच राखिए ख्रिस्‍टेर सेबा कर्बार लोकट,

परमेस्‍वरटक खुसि बेनाचे आर लोकलार नजरत असल गेनाल जाचे।

१९ ताहाते हामा उला काथात लागिए परि,

जेइला काथाए हामार बिचत सान्‍ति आनेचे आर एक आपसत आत्‍मिक उन्‍नति कराचे।

२० खाबार जिऩिसलार खातिर परमेस्‍वरेर कामखानक नास ना कर।

बास्‍तबत खाबार गटे जिऩिसला सुद्ध छे।

मातुन पोरक पापत गिराबार मने खाबार कामखान खाराप हए।

२१ इड काथा उचित छे कि,

मासु नि खाबा,

मधपान नि कर्बा आर कोए हेनङ काम नि कर्बा जाहाँर कारन तोर भाइडर ताने बाधा उत्‍पन हचे।

२२ ताहाते इला काथार बिसयत तोर जेइड बिस्‍वास छोक,

उड काथाक परमेस्‍वर आर तोर बिच राखेक।

धन्‍य हए उड लोक,

जाहाँए आप्‍ने उचित ठहराल काथाडत आप्‍नाक दुसि नि ठहराचे।

२३ मातुन सांका करे खाबार लोकट आगेइ दुसि ठहरि गेइचे कारन उहाँए बिस्‍वास करिए नि खाइचे,

कियाँकि जेइड काथा बिस्‍वास से उत्‍पन नि हचे उड काथा पाप हए।

आप्‍नार नि, पोरेर वास्‍ता कर

१५

हामा बिस्‍वासत दऱ हुवाल लोकला आप्‍नारे खुसि नि छाबिए बिस्‍वासत उऩ लोकलार कमजोरिलाक सहबा लागे।

२ हामा साभाउ भिनड बिस्‍वासिर आत्‍मिक सुधार हकि कहए उहाँर भालाइर ताने उहाँक खुसि बेनाइ।

३ कियाँकि ख्रिस्‍टटउ बाठे आप्‍नाक खुसि कर्बार काम नि कर्ले।

मातुन उहाँर बिसयत हेनङ लिखाल छे,

“तोर निन्‍दा करालार निन्‍दाखान मोर पर पर्ले।”

४ कियाँकि आगुकार दिनलात जे जेतेला काथा लिखाल छिले,

उ गटेला काथा हामार सिक्‍छार ताने हए जेसे धर्मसास्‍त्रखान से आस्‍बार धिरजता आर उत्‍साह पाए हामार आसाड बाऱोक।

५ धिरजता आर उत्‍साह दिबार परमेस्‍वरट तम़ाक,

ख्रिस्‍ट इसुर नमुना अनुसार आपसत एकेडा मनेर हए जिबार सक्‍ति दिकन,

६ जेसे तम़ा एक मनेर हए,

एकेडा आवाजत प्रभु इसु ख्रिस्‍टेर परमेस्‍वर आर पितार महिमा कर्बा पारन।

परजातियालाक सुसामाद

७ ताहाते परमेस्‍वरेर महिमार ताने ख्रिस्‍टट जेनङ तम़ाक सुइकार करेल्‍कन,

अइनङ तम़ाउ एक दस्रा झनाक सुइकार कर।

८ कियाँकि मुइँ तम़ाक कहच्‍कन,

हामार बाप दादोलाक दुवाल प्रतिग्‍याडत परमेस्‍वरट सत्‍य छे कहबार काथाड पुस्‍टि कर्बार ताने ख्रिस्‍टट खतना बालालार सेबक हले।

९ एइनङ करे परजातियाला परमेस्‍वरेर कृपार ताने उहाँर महिमा करोक।

जेनङ कि लिखाल छे:

“ताहाते मुइँ परजातियालार बिचत तोर महिमा करिम्‍कुन

आर तोर

नाअँडर प्रसंसा करिम्‍कुन।”

१० आर यहनङ लिखाल छे,

“ए परजातियाला,

उहाँर प्रजालार सङे

आनन्‍द मानाअ।”

११ अइनङ करे,

“गटे परजातियाला प्रभुर

प्रसंसा कर,

आर गटे जात जातेर लोकला

उहाँर प्रसंसा करोक।”

१२ फेर यसइया अगमबक्‍ताड हेनङ कहिचे,

“इसइर भुट्टाड से एकटा टेमा

फेकाबे आर उहाँए जात जातेर

लोकलार पर सासन कर्बे।

आर परजातियाला उहाँर पर आसा राख्‍बे।”

१३ आसा दिबार परमेस्‍वरटर पर तम़ा बिस्‍वास करिचन।

उहाँए तम़ाक पुर्न आनन्‍द आर सान्‍ति से भरपुर कर्कन,

जेसे तम़ा पबित्र आत्‍मार साक्‍तिर से आसाडत बार्त़े बार्त़े जाअन।

पावलड बाडा साहाँस करिए लिख्‍ले

१४ हे भाइला!

मुइँ निस्‍चित छु,

आप तम़ा भालाइ कर्बार पाके भरपुर छन आर गटे ग्‍यान से पुर्न हए एक आपसत सिक्‍छा दिबार पाके सक्‍छम हए गेइचन।

१५ ताहारअ पर परमेस्‍वरट मोक दुवाल अनुग्रहर कारन,

मुइँ तम़ाक फम कराबार ताने बाडा हुब करिए केबारा काथा लिखिचु।

१६ मोक इखान अनुग्रह परजातियालार ताने परमेस्‍वरेर सुसामादेर पुजारुक हए ख्रिस्‍ट इसुर सेबा कर्बा दुवाल गेल,

जेसे परजातियाला पबित्रआत्‍मार पाए सुद्ध हए परमेस्‍वरेर ताने सुइकारयोग्‍य भेटि होक।

१७ ताहाते जेइला काम मुइँ परमेस्‍वरेर ताने ख्रिस्‍ट इसुत कर्नु,

उला कामत मुइँ गउरब करेचु।

१८ कियाँकि परजातियालाक बचन आर कामेर पाए आग्‍याकारि बेनाबार ताने,

ख्रिस्‍टट मोर पाए जेइखान काम करिचे,

ताहार से बाहिक आर भिन काथार बिसयत बल्‍बार हुब मुइँ नि पाचु।

१९ उखान काम मुइँ चिऩलार आर आस्‍चार्य कर्मलार सक्‍तिर पाए आर परमेस्‍वरेर आत्‍मार सक्‍तिर पाए करिचु।

एइनङ करे ख्रिस्‍टेर सुसामाद प्रचार मुइँ यरुसलेम से लेगेत इल्‍लुरिकन तलिक पुरापुरि भाबे चारह बिति करिचु।

२० भिन झनार पाए सुरु कराल जगडर पर घर बेनाबा ना परोक कहए मुइँ ख्रिस्‍टेर नाअँ नि जानाल ठाअँखानत जाए सुसामाद प्रचार कर्बार मनसुवा करिचु।

२१ जेसा कि लिखाल छे,

“जाहाँक उहाँर बिसयत केधउ

कहाल नि जाए अम़ा

उहाँक देख्‍बे

आर जाहाँए उहाँर

बिसयत केधउ

नि सुने अम़ा उहाँक बुझ्‍बे।”

रोम जाबार पावलेर योजना

२२ अइताने त,

मुइँ तम़ार ठिना आस्‍बार से भेलेला फेक रुका गेनु,

२३ मातुन आप इला इलाकात मोर ताने प्रचार कर्बार ठाअँ बाकि नि रहबार कारन आर तम़ार ठिना आस्‍बार मनसुवा भेलेला बच्छर से हबार कारन,

२४ मुइँ स्‍पेन जाबार पाकत तम़ाक भेट कर्बार मनसुवा करिचु।

आर तम़ार सङे सङे कुछु समय तलिक रहए संगतिडर आनन्‍द लिबार इच्‍छा करिचु आर मोर बाकिखान पइरात तम़ा सहजोग दिबन कहए आस्रा करिचु।

२५ मातुन आल़ा मुइँ पबित्रजनलाक सहजोग भेटिला पुगाबा यरुसलेमेर माखे जाचु।

२६ कियाँकि यरुसलेमत रहबार गरिप पबित्रजनलार ताने माकेडोनिया आर अखइयार मन्‍डलिला कुछुमुछु दानभेटि दिचे।

२७ इखान काम अम़ा खुसि मने करिस्‍ले।

बास्‍तबत अम़ा आप्‍नाक यहुदि बिस्‍वासिलार रिनिअ गनेचे,

कियाँकि जेनङ करे परजातियाला यहुदि बिस्‍वासिलार आत्‍मिक आसिसलात सहभागि हइचे,

अइनङ करे आप अम़ाक संसारिक आसिसलार पाए यहुदि बिस्‍वासिलार सेबा कर्बा लाग्‍कि।

२८ ताहाते यरुसलेमेर गरिपलार ताने उठाल इला दान भेटि अम़ाक जुम्‍मा दिबार बाद मुइँ तम़ार ठिना से अइ पाके स्‍पेन जामु।

२९ आर मुइँ इड जानेचु कि जेइखुना मुइँ तम़ार ठिना आसिम्‍कन ते ख्रिस्‍टेर भरपुर आसिसट लिए आसिम्‍कन।

३० हे भाइला!

हामार प्रभु इसु ख्रिस्‍टेर आर आत्‍मार प्रेमेर पाए मोर ताने परमेस्‍वटर सङे खोब जोस से प्रार्थना करिदन कहए मुइँ तम़ाक बिन्‍ति करेच्‍कन,

३१ जेसे यहुदियार अबिस्‍वासिला से मुइँ बचिए रहुँ आर यरुसलेमेर पबित्रजनला मोर सेबाड सुइकार करोक।

३२ ताहार बाद मुइँ आनन्‍द पुर्बक परमेस्‍वरेर इच्‍छा से तम़ार ठिना आसिए पुग्‍बा पारु आर तम़ार संगतिड से मोर मनड फरफर होक।

३३ सान्‍ति दिबार परमेस्‍वरट तम़ा साभार सङे रहकन।

आमेन।

ब्‍यक्‍तिगत बन्‍दगि

१६

आप मुइँ तम़ाक हामार बहिन फिबिडर बिसयत सिफारिस करेच्‍कन,

याहाँए किंख्रियार मन्‍डलिडत धर्म सेबिकार रुपत काम करेचे।

२ पबित्रजनलाक सभाङ धर्बार लाखा करे उहाँक तम़ा प्रभुत स्‍वागत कर।

आर कुनह काथार उहाँक खागिस परि जाकि जदि ते सहजोग करिदन,

कियाँकि उहाँए मोर से लेगेत आरह भेलेला झनार सेबा करिचे।

३ प्रिस्‍का आर अक्‍विलाडक मोर बन्‍दगि कहए दन।

ख्रिस्‍ट इसुत एम़ा मोर सहकर्मि हए।

४ बास्‍तबत एम़ा मोक बचाबार ताने आप्‍नार जिबनडउ खात्रात गिराइस्‍ले।

एम़ाक बाठे मुहें नि परजातियालार गटेला मन्‍डलिअ धन्‍यबाद देचेक।

५ एम़ार घरेर मन्‍डलिडकअ मोर बन्‍दगि।

एसिया से प्रथमे बिस्‍वासि हबार इपेनितसटक बन्‍दगि कहए दन।

६ मरियमडक बन्‍दगि कहए दन,

याहाँए तम़ार ताने बाडा मेहनेत करिसेल्‍कन।

७ मोर आप्‍नाति लोक एन्‍ड्रोनिकस आर युलियसटक बन्‍दगि कहन्।

एम़ाउ मोर सङे कइदत छिले।

प्रेरितलार मइधे एम़ा खोब नाअँ चलाल लोक हए।

आर एम़ा मोर से आगुते ख्रिस्‍टटत बिस्‍वास करिस्‍ले।

८ प्रभुत मोर प्रिय एम्‍पलियातसटक मोर बन्‍दगि कहए दन।

९ ख्रिस्‍टटत हामार सहकर्मि उर्बानस आर मोर प्रिय सङ इस्‍ताखुसटकअ बन्‍दगि कहए दन।

१० ख्रिस्‍टटत हुवाल मुक्‍तिडक प्रमानित कर्बार अपेल्‍लेसटकअ बन्‍दगि।

असिस्‍तोबुल्‍सेर घरानाडकअ बन्‍दगि कहए दन।

११ मोर आप्‍नाति लोक हेरोदियनडक बन्‍दगि कहए दन।

प्रभुडक बिस्‍वास कर्बार नर्किससेर घरानाडकअ बन्‍दगि सुनाए दन।

१२ प्रभुर ताने मेहनेत कर्बार माइ त्रुफेना आर माइ त्रोफासाडक बन्‍दगि कहए दन।

आर प्रिय बहिन,

पर्सिसटक मोर बन्‍दगि कहन्,

याहाँए प्रभुर ताने बाडा खटिस्‍ले।

१३ प्रभुर पाए बिछाल रुफसटक आर उहाँर माअँडकअ बन्‍दगि कहन्।

रुफसेर माअँड महरअ ताने माएर सामान हए।

१४ असिंक्रितसटक,

फ्‍लेगनडक,

हार्मेसटक,

पत्रोबासटक,

हर्मासटक आर अम़ार सङे रहबार भाइलाक बन्‍दगि कहए दन।

१५ फिलोलोगसटक,

युलियाडक,

नेरियासटक आर याहाँर बहिनडक,

अइनङ करे ओलिम्‍पासटक आर अम़ार सङे रहबार गटे पबित्रजनलाक बन्‍दगि कहए दन।

१६ पबित्र चुम्‍मा खाए एक आपसत बन्‍दगि कर।

ख्रिस्‍टेर गटे मन्‍डलिला तम़ाक बन्‍दगि पाठाइच्‍कन।

अन्‍तिम साल्‍ल़ा

१७ हे भाइला!

मुइँ तम़ाक नेहरा करेच्‍कन तम़ाक सिकाल धर्म सिद्धान्‍तेर खिलापत फुट आर बाधा उत्‍पन कर्बार लोकलार पर नजर राख आर अम़ार से आप्‍नाक अलग राख।

१८ कियाँकि हेनङ सँच राख्‍बार लोकला,

हामार प्रभु ख्रिस्‍टेर सेबार ताने नि मातुन आप्‍नार पेटटर ताने सेबा करेचे।

एम़ा आप्‍नार मिठमिठ बलिबचन आर रसरसिया काथालार माध्‍यम से सिधासाधा लोकेर मनलाक महलाचे।

१९ तम़ार आग्‍यापानलनाडर बिसयत गटे लोकला जानेचे,

जाहाँर कारन मुइँ आनन्‍दितअ छु।

आर मुइँ चाहाचु कि जेइला काथा असल छे उला काथार ताने तम़ा बुद्धिमान हव आर जेइला काथा खाराप छे उला काथा से तम़ा निर्दोस रह।

२० सान्‍ति दुवा परमेस्‍वरट,

बारा जल्‍दि सइतानडक तम़ार ठेङलार तलत खेच्तेक।

हामार प्रभु इसुर अनुग्रहखान तम़ार सङे रहकन।

२१ मोर सङे सङे काम कर्बार तिमोथिड तम़ाक बन्‍दगि पाठाइच्‍कन आर अइनङ करे मोर आप्‍नाति लोकला लुकियसट,

यासोनड आर सोसिपात्रोसटउ तम़ाक बन्‍दगि पाठाइच्‍कन।

२२ इखान चिट्ठि लिख्‍बार मुइँ तर्तियसटउ,

प्रभुत तम़ाक बन्‍दगि कहच्‍कन।

२३ गायसट,

जाहाँए मोक आर गटेड मन्‍डलिक मेजुवानि मानभाब करिचे,

उहाँए तम़ाक बन्‍दगि पाठाइच्‍कन।

इखान नगरेर मुन्‍सि इरास्‍तसट आर भाइ क्‍वार्टसटउ तम़ाक बन्‍दगि कहिच्‍कन।

२४ हामार प्रभु इसु ख्रिस्‍टेर अनुग्रहखान तम़ा साभार सङे रहकन।a

आमेन।

२५ आप,

परमेस्‍वरटक महिमा होक आर्थात उहाँक जाहाँए तम़ाक मोर सुसामादत आर इसु ख्रिस्‍टेर प्रचारटत जुग जुग से नुकाल रहस्‍यर प्रकास अनुसार स्‍थिर कराबा पार्तकन।

२६ मातुन आप अनन्‍त परमेस्‍वरेर आग्‍या अनुसार,

अगमबक्‍तालार पाए लिखाल काथालात प्रकट कराल गेइचे आर जानकारि दुवाल गेइचे कि,

गटे जात जातेर लोकला उला काथार पर बिस्‍वास करोक आर उलार आग्‍या पालना करोक।

२७ एकमात्र सर्बग्‍यानि परमेस्‍वरटक इसु ख्रिस्‍टेर पाए सदा सर्वदा महिमा होक।

a 

१६:२४ कोए कोएला पान्‍डुलिपित इड पद नि छे।

कोरिन्‍थियालाक

पावलेर पहिला चिट्ठि

परिचय

पावलेर जामानात कोरिन्‍थि नगरखान ग्रिसेर देखिन बितिकार आरला नगर से नामि आर महत्‍वपुर्न नगर रहए। एफिसस नगरखानेर लाखा कोरिन्‍थि नगरखानअ ब्‍यापारिक आर साँस्‍कृतिक महत्‍वर खानि रहए। कोरिन्‍थि नगरखान अखइया प्रान्‍तेर राजधानि रहए आर इखान प्रान्‍त ग्रिस देसेर देखिन बिति रहए। इड हिसापे देख्‍ले, कोरिन्‍थि नगरखान सुसामाद प्रचार कर्बार ताने बारा जुतेर आर महत्‍वपुर्न ठाअँ रहए। इसा सम्‍बत लगभग ५० त पावलड आप्‍नार प्रचारेर क्रमत दस्रा फेककार प्रचारेर पइरार अन्‍तिम अन्‍तिमत कोरिन्‍थित छिले। हता उहाँए प्रथमे यहुदिलार सभाघरलात जाए प्रचार कर्ले, मातुन अधिकला यहुदि उहाँर सिक्‍छालाक इन्‍कार कर्बार कारन उहाँए यहुदि सभाघरलात प्रचार कर्बा छरिए परजातियालाक प्रचार कर्बा धर्ले। देखन ( प्रे १८:१, ४-७, ९-११)।

कोरिन्‍थित नायाँ मन्‍डलि थार कर्बार बाद पावलड, उखान नगर छरिए करिप इ.स. ५३ त एफिसस चलि गेले। हता उहाँए दुइ बच्छर भरे रहले। उखान नगर कोरिन्‍थि नगरखान से पुरुब, सुमुन्‍दरेर पार डेर स कोस दुरत, आल़ाकार टर्कि देसत रहए। आर हताकार लोकला पानिजाहातेर पर आसाजाइ करे।

एफिससत रहते पावलड, कोरिन्‍थिर बिस्‍वासिलार बिचत बेमिलापेर काथा सुन्‍ले। आर उपर से कोरिन्‍थिर बिस्‍वासिला उहाँक भिना भिनि, भेलेला काथार बिसयत पुछारि कर्बार ताने चिट्ठि लेखिसेल्‍कि। अइताने पावलड इ. स. ५४ त कोरिन्‍थिर बिस्‍वासिलाक इखान चिट्ठि पहिले फेक लिखिस्‍ले। इखान चिट्ठित पावलड प्रथमे कोरिन्‍थिर बिस्‍वासिलाक अनुचित ब्‍यबहारेर बिसयत सिक्‍छा आर चेतावनि दिए लिखिचे ताहार से अधिक अम़ार साबाललार उत्रा दिबा लिखिचे।

पावलेर जिबनेर बिसयत आरह जान्‍बा चाहाचन जदि ते, रोमिलाक लिखाल पावलेर चिट्ठिर परिचयखान अबस्य देखन।

रुपरेखा

परिचय १:१-९

मन्डलित फुट १:१०-४:२१

मर्दना बेर्छानिर बिच सम्‍बन्‍ध आर पारिबारिक जिबन ५:१-७:४०

ख्रिस्टियनला आर मुर्ति पुजाकराला ८:१-११:१

मन्डलिर जिबन आर आराधना ११:२-१४:४०

ख्रिस्टेर पुनरुत्थान आर बिस्वासिलार पुनरुत्थान १५:१-५८

यहुदियार ख्रिस्टियनलार ताने भेटि १६:१-४

पावलेर निजि काथाबात्रा आर चिट्ठिखानेर समापन ६:५-२४

कोरिन्‍थियालाक

पावलेर पहिला चिट्ठि

१

परमेस्‍वरेर इच्‍छार पाए ख्रिस्‍ट इसुर प्रेरित हबा बलाहाट पाआल मुइँ पावल आर भाइ सोस्‍थेनेसेर तरफ से,

२ कोरिन्‍थित रहाल परमेस्‍वरेर मन्‍डलिडक आर्थात जाहाँक ख्रिस्‍ट इसुत पबित्र कराल गेइचे आर पबित्रजन हबार ताने बलाहाट दुवाल गेइचे,

अम़ा साभाक आर हरेक ठिना जाहाँए जाहाँए अम़ार आर हामार प्रभु इसु ख्रिस्‍टेर नाअँड सुम़्रेचे,

३ अम़ाक परमेस्‍वर हामार पिता आर प्रभु इसु ख्रिस्‍टेर तरफ से अनुग्रह आर सान्‍ति!

ख्रिस्‍ट इसुत मिल्‍बार आसिस

४ मुइँ तम़ार खातिर परमेस्‍वरटक सदाए धन्‍यबाद देचु कि,

ख्रिस्‍ट इसुत तम़ाक परेमेस्‍वरेर अनुग्रह दुवाल गेइच्‍कन।

५ कियाँकि ख्रिस्‍टटत तम़ा चारह पाके धनि बेनाल गेइचन,

चाहे हर किसिमेर बल्‍बार काथा होक बा हर किसिमेर ग्यानेर काथा होक।

६ जेसा कि,

ख्रिस्‍टेर बिसयत दुवाल गबाहिड तम़ार बिचत खाँटि उत्रिचे,

७ ताहाते तम़ाक हामार प्रभु इसु ख्रिस्‍टट प्रकट हबार दिनडर आसपइरा देखिए रहबा कुनह बरदानेर कमि नि छकन।

८ उहाँए तम़ाक अन्‍तिम तलिक दऱ करिए राख्तकन,

जेसे तम़ा हामार प्रभु इसु ख्रिस्‍टरेर दिनत निर्दोस हबा पारन।

९ परमेस्‍वरट बिस्‍वासयोग्‍य छे।

उहाँइ तम़ाक आप्‍नार पुत्र,

इसु ख्रिस्‍ट हामार प्रभुर संगतित बलाहाट दिल्‍कन।

मन्‍डलित फुट

१० हे भाइला!

हामार प्रभु इसु ख्रिस्‍टेर नाअँत मुइँ तम़ाक नेहरा करेच्‍कन कि,

तम़ा साभाउ एकेडा काथात सहमति ह आर तम़ार बिचत फुट ना हकन बुरु तम़ा मन आर बिचारत एक हन्।

११ हे मोर भाइला!

क्‍लोएर घरानार लोकलार मुखे मुइँ इड सुनिचु कि,

तम़ार बिचत बेले झाग्रा छकन।

१२ मोर कहबार मतलब एइड कि,

तम़ा आप्‍नाक कहचन कि,

“मुइँ पावलेर हउ”,

कोए कहचन,

“मुइँ अपोल्‍लोसेर हउ”,

ते कोए कहचन,

“मुइँ पत्रुसेर हउ”,

आरह कोए कहचन,

“मुइँ ख्रिस्‍टेर हउ।”

१३ ख्रिस्‍टट कि भाग बान्‍डा हइस्‍ले!

तम़ार ताने कि पावलड क्रुसत बलिदान हइसिल्‍कन?

तम़ा कि पावलेर नाअँत बप्‍तिस्‍मा हइस्‍लन?

१४ परमेस्‍वरटक धन्‍यबाद होक,

कि तम़ार मइधे मुइँ क्रिसपस आर गायसटक छुट्टा काहाँकअ बप्‍तिस्‍मा नि दिनु।

१५ अइताने कोए कहबा नि पार्बन कि,

तम़ा मोर नाअँत बप्‍तिस्‍मा हइस्‍लन।

१६ (हँ,

इस्‍तिफनसेर घरानाडकअ मुहें बप्‍तिस्‍मा दिस्‍नु।

याहाँर बाहिक आर काहाँकअ बप्‍तिस्‍मा दिचु कहए मोक फम नि छे।)

१७ ख्रिस्‍टट मोक बप्‍तिस्‍मा दिबार ताने नि मातुन सुसामाद प्रचार कर्बा कहए खटाइस्‍ले,

अह बुद्धिर काथा दे नि,

निते त ख्रिस्‍टेर क्रुसखान सक्‍तिहिन हलेहने।

ख्रिस्‍टटए परमेस्‍वरेर सक्‍ति आर ग्‍यान हए

१८ कियाँकि क्रुसेर सन्‍देसट नास हबार लोकलार ताने मुर्खता हए,

मातुन हामा उद्धार पाआल लोकलार ताने इड काथा परमेस्‍वरेर सक्‍ति हए।

१९ जेनङ कि धर्मसास्‍त्रत लिखाल छे,

\qt “ग्‍यानिलार ग्‍यानखानक नस्‍ट करिम आर बुद्धिमानलार बुद्धिखानक बेकाम्‍मा करिम।”

२० ग्‍यानि लोकट कोए?

सास्‍त्रेर जानिप्‍कारट कोए?

इड जामानार दार्सनिकट कोए?

परमेस्‍वरट इखान संसारेर बुद्धिखानक कि मुर्ख साबित कर्ले नि?

२१ संसारखान आप्‍नार बुद्धिर पाए परमेस्‍वरटक चिन्‍भा नि पाबार कारन परमेस्‍वरट आप्‍नार बुद्धि अनुसार प्रचारेर मुर्खतार पाए बिस्‍वास कर्बार लोकलाक उद्धार कर्बा मुनासिब ठहराले,

२२ कियाँकि यहुदिला चिऩर माङ करेचे आर ग्रिकला ग्‍यानेर खुजित छे।

२३ मातुन हामा क्रुसत टाङाल ख्रिस्‍टटक प्रचार करेचि,

जेइड कि यहुदिलार ताने ओझोट आर परजातियालार ताने मुर्खता हए,

२४ मातुन बलाहाट पाआल यहुदि आर ग्रिक दनहलार ताने ख्रिस्‍टटए परमेस्‍वरेर सक्‍ति आर परमेस्‍वरेर बुद्धि हए।

२५ कियाँकि परमेस्‍वरेर मुर्खताखान लोकलार बुद्धिखान से अधिक उत्तम छे आर परमेस्‍वरेर दुर्बलताखान लोकलार सक्‍तिखान से अधिक सक्‍तिसालि छे।

२६ हे भाइला!

बिचार कर त,

बलाहाट पाबारखुना तम़ा केनङ छिलन?

मान्‍सिगतिर हिसाप से तम़ा भेलेला झना बुद्धिमान,

सक्‍तिसालि आर खानदानि घरानार नि छिलन।

२७ मातुन बुद्धिमानलाक लाजत गिराबार ताने परमेस्‍वरट संसारेर मुर्ख काथालाक बिछ्ले।

आर बरियोलाक लाजत गिराबार ताने परमेस्‍वरट संसारेर उऩलाक बिछ्ले।

२८ संसारखानत हुवाल काथालाक बेकाम्‍मा ठहरिबार ताने परमेस्‍वरट संसारेर निच आर तुच्‍छ काथालाक बिछ्ले जेइला काथा कि कोए गेन्‍तिरे नि रहए,

२९ जेसे परमेस्‍वरेर साम्‍नात काहुँ गुमान कर्बा ना पाओक।

३० ख्रिस्‍ट इसुत परमेस्‍वरटए तम़ार जिबनेर स्रोत हकन,

आर एइड ख्रिस्‍ट हामार ताने परमेस्‍वरेर तरफकार बुद्धि,

धार्मिकता,

पबित्रता आर उद्धार ठहरिले,

३१ जेनङ कि धर्मसास्‍त्रत लिखाल छे,

“बाराइ कर्बारला प्रभुते बाराइ करोक।”

क्रुसत बलिदान हुवाल ख्रिस्‍टेर सन्‍देस

२

हे भाइला!

जेइखुना मुइँ तम़ार ठिना परमेस्‍वरेर रहस्‍यड बाताबा आसिस्‍नु ते,

बड बड काथा बा बुद्धिर काथा लिए नि आसिस्‍नु।

२ कियाँकि तम़ार सङे रहते मुइँ,

इसु ख्रिस्‍ट आर क्रुसत हुवाल उहाँर बलिदानेर काथाडर छुट्टा आऱला काथात मुइँ नि जान्‍बार लाखा हबार बिचार कर्नु।

३ तम़ार ठिना आस्‍बारखुना मुइँ उऩ छिनु आर डर डर करे काप्‍ते आस्‍नु।

४ आर मोर सिक्‍छा आर सन्‍देसट लालच देखाबार काथात आर बुद्धिर काथात नि मातुन आत्‍मा आर सक्‍तिर कामत छिले।

५ ताहाते तम़ार बिस्‍वासखान लोकलार बुद्धित नि मातुन परमेस्‍वरेर सक्‍तित आधारित हकन।

परमेस्‍वरेर बुद्धि

६ मातुन हामा पक्‍कत लोकलार बिचत बुद्धिर काथाला प्रचार करेचि,

अह इखान संसारेर बुद्धित नि,

नाते इखान संसारेर सासकलार बुद्धित जेइला कि नस्‍ट हते जाचे।

७ मातुन हामा परमेस्‍वरेर गहिर आर गुप्‍त बुद्धिर प्रचार करेचि जेइलाक परमेस्‍वरट हामार महिमार ताने जुग जुग आगेइ से जुक्‍ताए राखिस्‍ले।

८ इड जुगेर सासकला काहुँ इड काथा नि बुझ्‍ले,

बुझ्‍ले से त महिमार प्रभुडक क्रुसत टाङबे नि कर्लेहने।

९ मातुन हेनङ लिखाल छे: “चखु दे नि देखाल,

कान दे नि सुनाल आर लोकेर मनत नि सँचाल काथाला परमेस्‍वरट आप्‍नाक प्रेम कर्बार लोकलार ताने तियारि करिचे।

१० परमेस्‍वरट उला काथा हामार ताने आत्‍मार पाए प्रकट करिचे,

कारन आत्‍माड हरला काथार खुजि करेचे,

हेता तलिक कि परमेस्‍वरेर गहिर से गहिर काथालारअ।

११ लोकेर भित्रत रहबार आत्‍माडर छुट्टा लोकेर बिचारलाक काहाँए जान्‍बा पार्बे?

अइनङति करे परमेस्‍वरेर काथाला परमेसवररेर आत्‍माडर छुट्टा काहुँ जान्‍बा नि पार्बे।

१२ आप हामा संसारेर आत्‍माड नि मातुन परमेस्‍वरेर तरफकार आत्‍माड पाइचि,

जेसे हामा मुफतत दुवाल परमेस्‍वरेर बरदानलाक बुझ्‍बा पारि।

१३ ताहाते हामा मान्‍सिर बुद्धि दे सिकाल काथाला नि मातुन आत्‍मार पाए सिकाल काथाला बलेचि आर हामा आत्‍मिक लोकलाक,

आत्‍मिक सत्‍य अर्थड बाताचि।

१४ मातुन अनात्‍मिक लोकट परमेस्‍वरेर आत्‍मार काथालाक सुइकार नि करेचे कियाँकि उहाँर ताने उला काथा मुर्खता हए आर उहाँए उला काथा बुझ्‍बा नि पारेचे,

कारन उला काथाक बाठे आत्‍मिक रुपत बुझाल जाचे।

१५ आर आत्‍मिक लोकट हरला काथार जाँच करेचे,

मातुन उहाँक काहाँरअ पाए जाँचा नि जाचे।

१६ जेनङ कि धर्मसास्‍त्रखान कहचे: “कियाँकि प्रभुर मनडक काहाँए जानिचे ते उहाँक सिकाबा पार्बे?”

मातुन हामार सङे ख्रिस्‍टेर अइड मन छे।

परमेस्‍वरेर सेबकला

३

ताहाते हे भाइला!

तम़ार सङे बल्‍बारखुना मुइँ आत्‍मिक लोकलार सङे बल्‍बार लाखा करे नि मातुन सारिरिक लोकलार सङे,

ख्रिस्‍टटत नेद छुवारलार सङे बल्‍बार लाखा करे बल्‍नु।

२ मुइँ तम़ाक दुहुनि खिलाल्‍कन सकत खराक नि खिलाल्‍कन,

कारन तम़ा अन पचाबार सक्‍छम नि हइस्‍लन,

आर नाते तम़ा आल़ा तलिक सक्‍छम हइचन,

३ कारन आल़ाउ तम़ा सारिरिक स्‍वभाबते छन।

जाहाँ तलिक तम़ार बिचत डाहा आर झाग्रा छकन,

ते कि तम़ा सारिरिक स्‍वभाबेर हए संसारिक लोकलार लाखा जिएचन नि?

४ जेइखुना तम़ा एक झना कहचन,

“मुइँ पावलेर हउ”,

आर एक झना कहचन,

“मुइँ अप्‍पोलोसेर हउ”,

ते तम़ा कि संसारिक लोकलार लाखा हलन नि?

५ तने अप्‍पोलोसट कि हए?

आर पावलड कि हए?

प्रभुर खटान बम्‍जिन हरेक झना बाठे सेबक हए जाहाँर पाए तम़ा बिस्‍वासत आस्‍लन।

६ मुइँ बुन्‍नु,

अप्‍पोलोसट पानि ढाल्‍ले मातुन परमेस्‍वरटए बाऱाले।

७ ताहाते बुन्‍बारट कुछु नि हए नाते पानि ढाल्‍बारट कुछु हए मातुन गटे कुछु हए परमेस्‍वरट,

जाहाँए बाऱाचे।

८ बुन्‍बारट आर पानि ढाल्‍बारट एके हए।

हरेक झना आप्‍नार मिस्‍कत अनुसार इनाम पाबे।

९ कियाँकि हामा परमेस्‍वरेर साझियार हइ आर तम़ा परमेस्‍वरेर खेत हन्,

परमेस्‍वरेर घर हन्।

१० मोक दुवाल परमेस्‍वरेर अनुग्रह अनुसार मुइँ एकटा सिपाल राज मिस्‍त्रिर लाखा करे ग्राट बठानु,

आर काहुँ उड ग्राटेर पर घर बेनाते जाचे,

मातुन बेनाते जाबार हरेक झन लोक ध्‍यान दोक कि,

उहाँए उडर पर घर केनङ करे बेनाचे।

११ कियाँकि जेइड ग्राट बठाल गेइचे उड ग्राट खुद इसु ख्रिस्‍टट हए।

इड ग्राटेर छुट्टा भिन ग्राट आर काहुँ बठाबा नि पार्बे।

१२ काहुँ जदि अइड ग्राटेर पर सना दे बा रुपा दे बा भारि दामेर पात्‍थल दे,

खुट्टा दे,

पुवाल बा खेर दे बेनाए ते,

१३ इन्‍साफेर दिनड हरेक झनार कामखानक झलझल करे प्रकट कर्तेक,

कियाँकि कामखानक अगिनेर पाए खाराल जातेक आर अगिनखाने जाँच कर्तेक,

कि काहाँर कामखान केनङ छेक।

१४ आर उड ग्राटेर पर बेनाल काहाँरअ कामखान स्‍थिर रहए जाकि जदि ते,

उहाँए इनाम पाबे।

१५ आर काहाँरअ कामखान जलिए भस्‍म हए जाकि जदि ते,

उहाँक नाक्‍सान भुङबा पर्तेक,

ताहारअ पर उहाँए आप्‍नाक अगिनखानत जल्‍बार से बचाबे।

१६ तम़ा कि जानेचन नि,

कि तम़ा परमेस्‍वरेर मुन्‍डिल हन्,

आर परमेस्‍वरेर आत्‍माड तम़ार भित्रत बासा करेच्‍कन?

१७ काहुँ जदि परमेस्‍वरेर मुन्‍डिलडक नस्‍ट कर्बे ते,

परमेस्‍वरट उहाँकअ नस्‍ट कर्तेक,

कियाँकि परमेस्‍वरेर मुन्‍डिलड पबित्र हचे आर उड मुन्‍डिल तम़ाए हन्।

१८ तम़ा आप्‍ने आप्‍नाक दागा ना द।

इड जुगत काहुँ जदि आप्‍नाक बुद्धिमान सँचेचे ते,

उहाँए आप्‍नाक मुर्ख बेनाक जेसे उहाँए बुद्धिमान हबा पारोक।

१९ कियाँकि संसारिक बुद्धिखान परमेस्‍वरेर नजरत मुर्खता हए।

कियाँकि हेनङ लिखाल छे: “उहाँए बुद्धिमानलाक अम़ार चतुरपुनात धरेचे।”

२० आर यहनङ लिखाल छे,

“प्रभुड जानेचे कि बुद्धिमानलार बिचारला बेकाम्‍मा छेक।”

२१ ताहाते काहुँ लोकलार कामलार पर गुमान ना करोक,

कियाँकि गटे कुछुला तम़ारे हकन,

२२ पावलड होक बा अप्‍पोलोसट बा केफासट होक,

सब कोए तम़ारे आर गटे कुछुला तम़ारे हकन।

संसार,

जिबन आर मिर्तु बा बर्तमान होक बा भबिस्‍य सब कुछुला तम़ारे हकन।

२३ आर तम़ा ख्रिस्‍टेर हन्,

ख्रिस्‍टट हए परमेस्‍वरेर।

प्रेरितलार कामला

४

लोकला हामाक ख्रिस्‍टेर सेबक आर परमेस्‍वरेर रहस्‍य खुलाबार भान्‍डारि कहए जानोक।

२ ताहार से अधिक इड आबस्‍यक छे कि,

भान्‍डारिला बिस्‍वासयोग्‍य होक।

३ आर मोर ताने इड बारा छट काथा हए कि मोर निसाफ तम़ार पाए होक बा मान्‍सिर कुनह अदालतत होक।

बास्‍तवत मुइँ आप्‍नार निसाफ आप्‍नउ नि करेचु।

४ मोर बिरुद्धत कुछु छे कहए मुइँ नि जानेचु,

ताहारअ पर इड काथाए मोक निर्दोस साबित नि करेचे।

मोर निसाफ कर्बार त प्रभुडए छे।

५ अइताने निस्‍ठुकि कराल समयड से आगुत,

प्रभुड नि आस्‍बार तलिक काहाँरअ निसाफ ना कर।

उहाँए आन्‍धारत नुकाल हरला काथाक जऩाकत आन्‍बे आर लोकेर मनेर बिचारलाक प्रकट कर्बे।

आर उखुना हरेक झन आप्‍नार पाबार इनामड परमेस्‍वरट से पाबे।

६ हे भाइला!

इ गटेला काथा मुइँ तम़ारे भालाइर ताने आप्‍नार आर अपोल्‍लोसेर नमुना दिए बुझाच्‍कन,

जेसे तम़ा हामाक देखिए “लिखाल काथाड से फजुल ना हन्” कहबार काथाडर भाबड बुझ्‍बा पारन,

आर जेसे तम़ार मइधे काहुँ एक झनार पक्‍छ लिए भिन झनार खिलापत गुमाने चरचर ना हन्।

७ काहाँए तोक आरला लोक से भिन जानेचोक?

तोर सङे किला छोक जेइला तोक दुवाल नि गेइचोक?

तोक जदि दुवाल गेइचोक ते आप्‍ने हासिल कर्बार लाखा कियाँ गुमान करेचिस?

८ तम़ाक ते गटे कुछु पुगिगेइच्‍कन!

तम़ा ते मातिबर हएगेइचन!

तम़ा ते हामार बेगरे राजा हएगेइचन!

बास्‍तवत तम़ा ते राजा हलउ हलेहने,

जेसे हामाउ तम़ार सङे राज कर्बा पानहने!

९ कियाँकि मोक लागेचे,

परमेस्‍वरट हामा प्रेरितलाक मिर्तु दन्‍ड पाबार लोकलार लाखा करे अन्‍तिम प्रदर्सनत राखिचे कारन हामा संसार,

सर्गदुत आर लोकलार ताने ताम्‍सा बेनाल गेइचि।

१० हामा ख्रिस्‍टेर खातिर मुर्ख हइचि,

मातुन तम़ा ख्रिस्‍टटत बुद्धिमान हइचन।

हामा उऩ हइचि मातुन तम़ा बरियो हइचन।

तम़ार आदर हइच्‍कन मातुन हामार अनादर हइचे।

११ आल़ा तलिक हामा भोके आर प्‍याँसे छि,

उद्रे छि आर मार खाचि आर हामा घर दुवार बिहिन छि।

१२ आर हामा आपुन हाते कारा मेहनेत करेचि।

निन्‍दा कर्बारखुना हामा आसिर्बाद देचि आर साताबारखुना हामा सहए जाचि।

१३ बदनाम कर्बारखुना हामा लुरुम हए उत्रा देचि।

आल़ा तलिक हामा संसारेर कुटा कच्रा आर पृथिमिर घुस्‍टार लाखा हए छि।

१४ मुइँ तम़ाक इखान चिट्ठि लाजत गिराबार ताने नि बुरु आप्‍नार दुलालि छुवालाक डाटनि दिबार लाखा करे लिखिचु।

१५ कियाँकि ख्रिस्‍टटत तम़ार गार्जन हाजारअ झन हलउ तम़ार पिता भेलेला झन नि छकन।

बास्‍तवत कहले सुसामाद सुनाए ख्रिस्‍ट इसुत मुहें तम़ार पिता हइच्‍कन।

१६ ताहाते मुइँ तम़ाक नेहरा करेच्‍कन कि,

तम़ा मोर देखादेखि कर।

१७ अइताने मुइँ तम़ार ठिना तिमोथिडक पाठाच्‍कन,

प्रभुत उहाँए मोर दुलालि आर बिस्‍वासयोग्‍य बेटा हए।

मुइँ हरठिनाकार हरला मन्‍डलित सिकाबार अनुसार ख्रिस्‍टटत मोर जिबनड केनङ छे,

उहाँइ तम़ाक फम करात्‍कन।

१८ मातुन तम़ार मइधे काहुँ काहुँ गुमान से फुलिए चरचर हए गेइचन बाजाकि मुइँ तम़ार ठिना आर आस्‍बेनि करिम्‍कन।

१९ प्रभुर इच्‍छा हए ते,

मुइँ बारा जल्‍दि तम़ार ठिना आसिम आर पात्ता लागाम कि,

गुमाने चरचर हुवाल लोकलार बाठे काथालाए ने सक्‍तिअ छेक।

२० कियाँकि परमेस्‍वरेर राजखान काथात नि मातुन सक्‍तित हचे।

२१ तम़ा कि चाहाचन?

मुइँ तम़ार ठिना बेत लिए आस्‍कन ने प्रेम आर नम्रतार आत्‍मा लिए आस्‍कन?

मन्‍डलिडत अनेइतिकता

५

सुनेच्‍कन ते,

तम़ार बिचत ब्‍यभिचार छकन,

अह हेनङ ब्‍यभिचार कि,

परजातियालार बिचतअ नि हुनङ हचे,

एकटा लोक आप्‍नारे सत माअँडक मगि करे।

२ सेने कियाँ गुमान करेचन बुरु सोग कर आर हुनङ कुकर्तुत कर्बार लोकटक तम़ार बिच से बाहार निक्‍लाए द।

३ मुइँ सरिलत हाजिर नि हलउ आत्‍मात तम़ारे सङे छु आर मुइँ हता हाजिर रहबार लाखा करे हुनङ कुकर्तुत करा लोकटर निसाफ करि फेकाइचु।

४ जेइखुना तम़ा हामार प्रभु इसुर नाअँत जर हबन,

आत्‍मात महँ तम़ार सङे रहम्‍कन आर हामार प्रभु इसुर सक्‍तिखान मउजुत रहत्‍कन।

५ हेनङ लोकटर सरिलड नस्‍ट हकि कहए उहाँक सइतानेर हातत सपाल जाओक जेसे उहाँर आत्‍माड प्रभुर दिनत उद्धार पाकि।

६ तम़ाक गुमान कर्बार ठिक नि छकन।

थर्के खमिर दे गुन्‍डार गटेड डिकाक खमिरा बेनाए देचे कहए कि तम़ा जानन नि?

७ पुर्ना खमिरखानक निक्‍लाव आर तम़ा बिना खमिरेर नायाँ डिका बन।

बास्‍तवत तम़ा आगेइ से बेखमिरा छन,

कियाँकि ख्रिस्‍टट हामार ताने निस्‍तार पाब्‍निर पाठाभेरा हए बलिदान हए गेइचे।

८ ताहाते आप,

हामा पुर्ना खमिर दे पाब्‍नि ना मानाइ,

नाते कुकर्म आर दुस्‍टतार खमिर दे,

मातुन सुद्धता आर सत्‍यतार बेखमिरा रुटि दे मानाइ।

९ मुइँ तम़ाक चिट्ठिखानत लिख्‍बे करिसेन्‍कन कि,

यउन दुराचार कर्बार लोकलार सङे ना मिस्‍लन,

१० याहाँर मतलब इड नि कि,

तम़ा इखान संसारेर यउन दुराचारिलार बा लालचिया आर लुटाहालार बा मुर्ति पुजारुकलार सङे बिल्‍कुले संगत ना करन,

निते त तम़ाक इखान संसार से निक्‍लिए जाबा पर्तकन।

११ मातुन आप मुइँ तम़ाक लिखेच्‍कन,

उड लोकेर सङे संगत ना कर,

जाहाँए आप्‍नाक बिस्‍वासि नाम काहालाए यउन दुराचार,

लोभलालच,

मुर्तिपुजा,

निन्‍दा,

मधपान आर लुटपाट करेचे,

हेनङ लोकटर लाटत बठिए खाबअ ना करन।

१२ जे हलउ बाहिरि लोकलार निसाफ कर्बार मोक कुन लाकाधाका?

मातुन मन्‍डलिर भित्तरकार लोकलार निसाफ त तम़ा करेचन ने?

१३ बाहिरि लोकलार निसाफ परमेस्‍वरटए कर्बे।

“दुस्‍टडक तम़ार बिच से निक्‍लाव।”

आपसेर काचाल

६

तम़ार बिचत काचाल छकन जदि ते,

निसाफेर ताने पबित्रजनलार ठिना लेजाबा छरिए अधर्मिलार ठिना लेजाबार कि आँट कर्बन?

२ पबित्रजनला संसारखानेर निसाफ कर्बे कहए कि तम़ा जानेचन नि?

संसारखानेर निसाफ तम़ार पाए कराल जाबे जदि ते,

छट से छट काथालार निसाफ कर्बा तम़ा कि पारेचन नि?

३ हामा सर्गदुतलार निसाफ कर्म कहए कि तम़ा जानेचन नि?

इड जिबनेर काथालार त आरह बेसि से निसाफ कर्म!

४ तम़ार सङे जदि जिबनेर साधारन काथालार काचाल छकन ते,

उला लोकेर बिचत तम़ा कियाँ लेजाचन जाहाँर कि मन्‍डलित कोए गेन्‍तिए नि छे?

५ इड काथा मुइँ तम़ाक लाजत गिराबार ताने कहच्‍कन।

तम़ार मइधे भाइ भायारिर बिचत हुवाल काचाल मेटाबार एकअ झन बुद्धिमान छन नि?

६ मातुन एकटा बिस्‍वासि भाइ भिनड बिस्‍वासि भाइर खिलापत मुद्दा लरेचे अह अबिस्‍वासिलार आगुति!

७ बास्‍तवत तम़ा एक आपसत मुद्दा लर्बार काथाडए तम़ार हार हकन।

ताहार से बुरु एनिया कियाँ नि सहचन?

बुरु ठग्‍नाए कियाँ नि सहए रहचन?

८ मातुन तम़ा एनिया करेचन आर ठगेचन अह आप्‍नारे बिस्‍वासि भाइलाक।

९ तम़ा कि जानन नि,

अधर्मिला परमेस्‍वरेर राजेर उत्तराधिकारि नि हबे?

धका ना खाअ!

यउन दुराचारिला,

मुर्ति पुजकला,

बेभिचारिला,

पुरुसगामिला,

समलिङ्गिला,

१० चोरला,

लालचियाला,

मतुवालला,

उख्‍याति बलाला आर लुटाहाला।

हेनङ लोकला परमेस्‍वरेर राजेर उत्तराधिकारि हबा नि पार्बे।

११ आर तम़ाउ केबा झन अइनङ छिलन।

मातुन तम़ाक प्रभु इसु ख्रिस्‍टेर नाअँत,

हामार परमेस्‍वरेर आत्‍मार पाए धुआल गेइचन,

पबित्र कराल गेइचन आर धर्मि ठहराल गेइचन।

सरिलत परमेस्‍वरेर महिमा कर

१२ “मोर ताने गटे काथाला मुनासिब छे” मातुन गटे काथाला फाइदाजनक नि छे।

“मोर ताने गटे काथाला मुनासिब छे” मातुन मुइँ कुनहड काथार गुलाम नि हमु।

१३ “खराकला पेटेर ताने हए आर पेटट खराकलार ताने”,

मातुन परमेस्‍वरट दनहलाके नस्‍ट कर्बे।

देहाड यउन दुराचारेर ताने नि हए मातुन प्रभुर ताने हए आर प्रभुड देहार ताने।

१४ जेनङ करे परमेस्‍वरट प्रभुडक जेअँत कर्ले अइनङ करे उहाँर सक्‍ति दे हामाकअ जेअँत कर्बे।

१५ तम़ार देहाला ख्रिस्‍टेर अंग हकन कहए कि तम़ा जानेचन नि?

सेने कि ते ख्रिस्‍टेर अंगलाक मुइँ छिन्‍दारिर अंग बेनाउ?

हेनङ केधउ ना होक!

१६ छिन्‍दारिर सङे सन्‍ज्रिबार लोकट देहाडत उहाँर सङे एक हचे कहए कि तम़ा जानन नि?

कियाँकि लिखाल छे,

“अम़ा दुइडा नि एकेडा देहा हबे।”

१७ मातुन जाहाँए प्रभुर सङे सन्‍ज्रेचे उहाँए आत्‍मात प्रभुर सङे एक हचे।

१८ यउन दुराचार से दुरे रह।

आरला पाप कर्बार लोकट आप्‍नार देहाड से बाहार करेचे,

मातुन यउन दुराचार कर्बार लोकट खुद आप्‍नार देहाडर खिलापत पाप करेचे।

१९ तम़ार देहाड पबित्र आत्‍मार मुन्‍डिल हकन,

जेइड कि तम़ा परमेस्‍वरेर ठिना से पाइचन आर उहाँए तम़ार भित्रत बासा करेच्‍कन कहए तम़ा कि जानेचन नि?

तम़ा त खुद आप्‍नउ नि आप्‍नार हन्।

२० कियाँकि तम़ा त दाम तिरिए किनाल गेइचन अइताने तम़ा देहाडत परमेस्‍वरेर महिमा कर।

बेहार बिसयत साबाल

७

आप तम़ार लिखाल काथाडर बिसयत कहले से,

मर्दनाडर भालाइ एइडत छे कि बेहा कर्बे ना करोक,

२ मातुन यउन दुराचारेर परिक्छाला आस्‍बार कारन हरेकटा मर्दनार आप्‍नारे मगि होक आर हरेकटा बेर्छानिर आप्‍नारे भातार होक।

३ मर्दनाड भातारेर कर्तुप पुरा करोक अइनङ करे बेर्छानिड मगिर कर्तुप पुरा करोक।

४ कियाँकि मगिड आप्‍नार देहाडत अधिकार नि राखेचे मातुन भातारट राखेचेक,

अइनङ करे भातारट आप्‍नार देहाडत अधिकार नि राखेचे मातुन मगिड राखेचेक।

५ देहाडत एक हबा तम़ा आपसत इन्‍कार ना कर,

सायद कर्ब कर्लउ आपसेर सहमति से निस्‍चित समयकार ताने कर जेसे तम़ा प्रार्थनात समर्पित हन्,

आर फेर घुरिए एक हबा पारन,

निते त बेकाबुर कारन तम़ा सइतानेर परिक्छात गिर्बन।

६ मातुन इड काथा मुइँ तम़ाक आग्‍यार भाबे नि सुझाबेर भाबे कहच्‍कन।

७ मुइँ इच्‍छा करेचु कि गटे लोकला महरे लाखा रोहोक,a

मातुन हरेक झनाक परमेस्‍वरट बिसेस बरदान दिचे,

एकझनाक एक किसिमेर ते,

भिन झनाक भिन किसिमेर।

८ आप आकुवारालाक आर रान्‍डिलाक मुइँ एइड कहचु कि,

अम़ा महरे लाखा हए रोहोक,

अम़ार भालाइ एइडत छेक।

९ मातुन अम़ा जदि आप्‍नाक काबुत राख्‍बा नि पारेचे ते बेहा करोक,

कियाँकि काम अग्‍नि से जल्‍बार से बुरु बेहा कर्बार भाला।

१० आप मुइँ बेहालदारा बेहालदारिलाक काडा आग्‍या देचु,

(मोर आग्‍या त नि मातुन प्रभुर आग्‍या कह)।

मगिड भातारटक छरिए अलग रहबार काथाए ना सँचोक।

११ मातुन उहाँए जदि छुटा छुटि हए गेइचे ते,

भिन घर ना करोक बुरु भातारटर सङे मिलाप करोक आर भातारटउ आप्‍नार मगिडक त्‍याग ना करोक।

१२ आर बाकिला लोकक प्रभुड नि मातुन मुइँ आप्‍नार तरफ से कहच्‍कन।

कुनहड बिस्‍वासिर भाइर मगिड अबिस्‍वासि रहकि आर सङे रहबा चाहाकि जदि ते उहाँए आप्‍नार मगिडक त्‍याग ना करोक।

१३ आर अइनङ करे कुनहड बिस्‍वासि बेर्छानिर भातारट अबिस्‍वास रहकि आर उहाँए मगिडक सङे राख्‍बा चाहाए ते मगिड भातारटक त्‍याग ना करोक,

१४ कियाँकि अबिस्‍वासि भातारट बिस्‍वासि मगिडर माध्‍यम से पबित्र ठहराल जाचे आर अबिस्‍वासि मगिड बिस्‍वासि भातारटर माध्‍यम से पबित्र ठहराल जाचे,

निते त अम़ार छुवाला असुद्ध हतेक।

बास्‍तबत कहले छुवाला पबित्रए हचे।

१५ मातुन अबिस्‍वासिड आप्‍नार बिस्‍वासि भातार वा बिस्‍वासि मगिड से कोए एक झना अलग हबा चाहाए जदि ते अलग हबा द।

हेनङ अबस्‍थात बिस्‍वासि भातार बा मगिडक सङे रहबार बाध्यता नि छे,

कियाँकि परमेस्‍वरट हामाक मेटमिलानत रहबा डाकाइचे।

१६ बिस्‍वासि मगिड अबिस्‍वासि भातारटक बा बिस्‍वासि भातारट अबिस्‍वासि मगिडक बचाबा पारे कहए कि तम़ा जानन नि?

बालाहाट अनुसारेर जिबन जिअ

१७ प्रभुड तम़ाक जेइखान ठाअँत राखिच्‍कन आर परमेस्‍वरट तम़ाक जेइड बलाहाट दिच्‍कन अइ अनुसारेर जिबन जिअ।

गटे मन्‍डलिलार ताने मोर सिक्‍छा एइड।

१८ काहुँ खतना लिए बलाहाट पाइस्‍लन?

पाइस्‍लन जदि ते बेखतनिया हबार इच्‍छा ना करन।

काहुँ बेखतनिया हए बलाहाट पाइस्‍लन?

पाइस्‍लन जदि ते खतना हबार इच्‍छा ना करन।

१९ कियाँकि खतना हबार काथाड कुछु नि हए नाते खतना नि हबार काथाड कुछु हए मातुन गटे कुछु परमेस्‍वरेर आग्‍या पालनड हए।

२० जाहाँर जेइखान ठाअँत बलाहाट हइसेल्‍कि उहाँए अइखान ठाअँत रोहोक।

२१ बलाहाट पाबारखुना कि तुइँ गुलाम छिलो?

उड काथार सुर्ता ना मानेक।

बुरु मउका पाइस जदि ते आजाद हबार कोसिस करेक आर इड मउकार लाभ उठा।

२२ कियाँकि जेनङ करे आजाद अबस्‍थात बलाहाट पाबार लोकट ख्रिस्‍टेर गुलाम हले,

अइनङ करे प्रभुत जाहाँए गुलाम अबस्‍थात बलाहाट पाले आप उहाँए प्रभुर ताने आजाद हले।

२३ तम़ा दाम तिरिए किनाल गेइचन,

ताहाते तम़ा मान्‍सिर गुलाम ना बन।

२४ ताहाते हे भाइला!

जाहाँए जेइड अबस्‍थात बलाहाट पालन अइड अबस्‍थात परमेस्‍वरेर सङे लागिए रह।

आकुवारि आर रान्‍डियानिलार बेहार बिसयत साबाल

२५ आप आकुवारिलार बिसयत कहले से,

मोर सङे प्रभुर कोए आग्‍या नि छे,

मातुन प्रभुर कृपात एकटा बिस्‍वासयोग्‍य लोकेर भाबे आप्‍नार साल्‍ल़ा देच्‍कन।

२६ आल़ाकार कठिन अबस्‍थाड बिचार कर्ले,

एकटा लोक उहाँए जेनङ छे मोर बिचार से उहाँक अइनङ रहले भाला हतेक।

२७ तुइँ जदि मगि करिलिचिस ते,

अलग हबा ना छाबिस,

आर तुइँ जदि मगिड से अलग हए गेइचिस ते,

भिन मगि कर्बा ना छाबिस।

२८ मातुन तुइँ जदि बेहा करिस ते बेहा कर्बार कामखान पाप नि हए,

अइनङ करे एकटा आकुवारि जदि बेहा करे ते,

उहाँउ पाप नि करेचे।

हँ मातुन बेहा कर्बार लोकलाक मुस्‍किल अबस्‍य खेप्‍बा लाग्‍कि आर मुइँ तम़ाक मुस्‍किल से बचाबा छाबेच्‍कन।

२९ हे भाइला!

मोर कहबार मतलब एइड कि तकाल समयड लक्‍चाते चलिआसिचे,

आप आस्‍बार दिनलात बेहाति लोकला बेबेहातिरलार लाखा करे जिबन जिओक।

३० आप सोग करा लोकला सोग नि कर्बार लाखा करोक आर आनन्‍द मानाबार लोकला आनन्‍द नि मानाबार लाखा करोक,

आर किन्‍बार लोकला आप्‍नार कुछु नि रहबार लाखा सँचोक।

३१ आर जाहाँए इड संसारेर सामानला भोग करेचे,

उलात आप्‍नार कोए वास्‍ता नि रहबार लाखा करोक कारन आप इखान संसारेर बर्तमान रुपट नस्‍ट हते जाचे।

३२ मुइँ चाहाचु कि तम़ा बेफिकिर ह।

बेबेहालदारा मर्दनाड प्रभुडक केनङ करे खुसि करु कहए प्रभुरे काथालार ताने फिकिर करेचे।

३३ मातुन बेहालदारा मर्दनाड आप्‍नार मगिडक केनङ करे खुसि राखु कहए संसारिक काथालार फिकिर करेचे,

३४ आर उहाँर मनड टानाटानित रहचेक।

अइनङ करे एकटा बेबेहालदारि बेर्छानि बा आकुवारि छुँरि देहा आर आत्‍मा दनहते प्रभुर ताने केनङ करे सुद्ध रहबा पारिम कहए फिकिर करेचे।

मातुन बेहालदारि बेर्छानिड केनङ करे आप्‍नार मर्दनाडक खुसि राख्‍बा पारिम कहए संसारिक काथालार फिकिर करेचे।

३५ मुइँ इड काथा तम़ारे भालाइर ताने कहच्‍कन,

तम़ाक कुनह फान्‍दात गिराबार ताने नि,

मातुन ठिक काथाडत उत्‍साह दिबार ताने कहच्‍कन जेसे तम़ा एक चित हए प्रभुर भक्‍तित लागिल रह।

३६ कुनहड लोक आप्‍नार माङनि हुवाल छुँरिडर सङे आप्‍नार पाए अनुचित ब्‍यबहार रहबार सँचे,

उड छुँरिर बयसखान पुगि जाकि आर उड लोक छुँरिक बेहा कर्बा चाहाए ते,

उहाँए आप्‍नार इच्‍छा अनुसार करोक।

याहाँत कुनह पाप नि छे,

अम़ा बेहा करोक।

३७ मातुन उड लोकेर मनड हिया बाऩाल छेक आर उहाँए कुनह कसुरत नि गिरे बुरु मनडक काबुत राखिचे आर माङनि कराल छुँरिडक बेहा कर्बा नि इच्‍छाचे ते उहाँउ ठिक करेचे।

३८ ताहाते जाहाँए आप्‍नार माङनि कराल छुँरिडक बेहा कर्बे,

उहाँए आच्‍छाए कर्बे मातुन जाहाँए बेहा नि कर्बे उहाँए आरह आच्‍छा कर्बे।

३९ घरेर लोकट जेअँत रहबार तलिक बेहाति बेर्छानिड बेहार बान्‍धनत रहचे,

मातुन घरेर लोकट मारा परि जाबार बाद उहाँए इच्‍छा कराल लोकटर सङे बेहा कर्बा आजाद छे।

हँ,

मातुन प्रभुत हबालागे।

४० मातुन मोर बिचार से,

उहाँए जदि बेहा नि करिए रहए ते आरह सुख पाबे।

आर मुइँ सँचेचु कि परमेस्‍वरेर आत्‍माड महरअ सङे छे।

a 

७:७ ‘महरे लाखा रोहोक’कहबार मतलब पावलेर लाखा आप्नाक काबुत राख्‍बा।

मुर्तिलाक चऱाल खाबार जिऩिसेर बिसयत साबाल

८

आप मुइँ तम़ाक मुर्तिलाक चऱाल जिऩिसेर बिसयत लिखेच्‍कन,

हामा जानेचि कि हामा साभार सङे ग्‍यान छे।

ग्‍यानखान गुमानि बेनाचे मातुन प्रेमखान उन्‍नति कराचे।

२ काहुँ जदि कहए,

‘मुइँ जानेचु’ ते जेइड काथा उहाँक जान्‍बा पर्कि उहाँए उड काथा आल़ाउ नि जानिचे,

३ मातुन काहुँ जदि परमेस्‍वरटक प्रेम करेचे ते,

परमेस्‍वरट उहाँक चिऩेचेक।

४ अइताने मुर्तिलाक चऱाल खाबार जिऩिसलार काथा कहले,

हामा इड जानि कि,

संसारत मुर्तिलार कोए अस्‍तित्‍व नि छे मातुन परमेस्‍वर बाठे एकटा छे।

५ आकासत हए बा पृथिमित नामधारि देबता भेलेला छे हबापाए,

आर बास्‍तवत भेलेला देबता आर भेलेला प्रभु छेबअ करेचे,

६ मातुन हामार ताने बाठे एकटा परमेस्‍वर पिताड छे,

जाहाँए गटे कुछुर सिर्जन कर्ले आर जाहाँर कारन हामा जिएछि,

हामार ताने बाठे एकटा प्रभु इसु ख्रिस्‍टट छे जाहाँर पाए गटे कुछुर सिर्जन हले आर जाहाँर पाए हामा जिएचि।

७ ताहारअ पर इड काथार ग्‍यान गटे लोकलाक नि छेक,

आर काहाँरअ काहाँरअ ते आरह हेनङ आदत परि जाचेक ने,

जे कुछु खालउ अम़ा मुर्तिलाक चऱाल प्रसाद बुझि फेकाचे आर बिबेकखान कमजोर हबार कारन अम़ा आप्‍नाक आसुद्ध जानेचे।

८ मातुन खराकला हामाक परमेस्‍वरेर नजरत आरह अधिक सुइकारयोग्‍य नि बेनाचे।

नि खालउ हामाक कुनह खारापि नि छे,

नाते खालउ कुनह लाभ।

९ बुरु हुँस करन कि,

तम़ार इखान आजादिपुना बिस्‍वासत उऩ रहबार लोकलार ताने पापत गिराबार उझुट ना हए जाकि।

१० कुनह एकटा लोक जाहाँर बिबेकखान उऩ छेक,

उहाँए तम़ा ग्‍यानिलाक मुर्तिर मुन्‍डिलडत खाते देख्तकन जदि ते,

मुर्तिलाक चऱाल खाबार जिऩिसला उहाँक कि खाबा मेनाए जातेक नि?

११ सेने उड बिस्‍वासि भाइ जाहाँर बिबेकखान उऩ छेक तोर ग्‍यानखानेर कारन नस्‍ट हबे जाहाँर खातिर ख्रिस्‍टट मारा पर्ले।

१२ आर जेइखुना तम़ा इ किसिम से बिस्‍वासि भाइलार खिलापत पाप करिए अम़ार उऩ बिबेकलात आघात करेचन ते तम़ा ख्रिस्‍टेर खिलापत पाप करेचन।

१३ अइताने खराकलाए जदि मोर कुनहड बिस्‍वासि भाइक पतन कराए ते,

आर घुरिए मुइँ केधउ हेनङ खराकला खाबे नि करिम,

जेसे मुइँ बिस्‍वासि भाइडक पतन ना करु।

प्रेरितेर काम आर अधिकार

९

मुइँ कि आजाद छु नि?

मुइँ कि प्रेरित हउ नि?

मुइँ कि हामार प्रभु इसुडक देखिचु नि?

प्रभुत तम़ा कि मोर कराल कामेर फल हन् नि?

२ भिनला लोकेर ताने मुइँ प्रेरित नि हलउ तम़ार ताने त अबस्‍य हउ कारन प्रभुत तम़ाए मोर प्रेरितपुनार प्रमान हन्।

३ मोर अधिकारेर बिसयत साबाल उठाबार लोकलाक मुइँ एइड काथा कहचु,

४ हामाक कि खाबार पिबार अधिकार छे नि?

५ आरहला प्रेरित,

प्रभुर भाइला आर केफासटर लाखा बिस्‍वासि मगि लिए बेर्बार अधिकार मोक कि छे नि?

६ ने बाठे बर्नबास आर महके पेटटर ताने काम कर्बा लागे?

७ आप्‍नार खर्चात कुनड सिपाहि काम करेचे?

दाखेर बागान लागाए काहाँए नि फल खाचे?

बाथानेर लखुवालि करिए काहाँए नि दुहुनि खाचे?

८ इला काथा कि मुइँ मानबिय दृस्‍टि से कहच्‍कन?

बिधानखानअ कि एइला काथा कहच्‍कन नि?

९ जेनङ कि मोसार बिधानखानत लिखाल छे,

“दाउनित जुराल गोरुडक जिबि ना पिऩाअ।”

परमेस्‍वरट इड काथा कि गोरुलार बिसयत कहिस्‍ले?

१० इड काथा कि उहाँए हामार खातिर कहिस्‍ले नि?

बास्‍तबत इड काथा हामार खातिर लिखाल गेइस्‍ले,

कियाँकि हालजुराड होक बा दाउनिघुराड होक अबस्‍य उप्‍तनि पाबार आस्रा करे करेचे।

११ हामा तम़ार बिचत आत्‍मिक बिहनड बुनिचि आर तम़ार बिच से हामा संसारिक उप्‍तनिर आस्रा करेचि जदि ते,

एइड काथा कि ना जायज हए गेल्‍कन?

१२ भिनला लोक तम़ार ठिना पाबार हक राखेचे जदि ते,

हामार कि ताहार से आधिक हक छे नि?

ताहुँ हामा उड हक नि चलान मातुन ख्रिस्‍टेर सुसामादत बाधा हबार से बुरु सहए रहन।

१३ तम़ा कि जानेचन नि,

मुन्‍डिलडत सेबार काम कर्बार लोकला मुन्‍डिलड से खराक पाचे आर बेदिडत सेबा कर्बार लोकला बेदिडत चऱाल भोगलार बाख्रा पाचे?

१४ अइ किसिम से सुसामाद प्रचारकरा लोकट सुसामादेर कामखान से पेट पालोक कहए प्रभुड हुकुम दिचे।

१५ मातुन मुइँ उला हकेर मइधे से कुनहखान नि लिच्‍कन,

नाते इला काथा मुइँ उला हक पाबार आस्रा करे लिखेच्‍कन।

बास्‍तवत काहुँ मोर गुमानखानक फस्रा बुझ्‍बार से त बुरु मोक मर्बार भाला छे।

१६ मुइँ सुसामाद प्रचार करेचु जदि ते,

याहाँत मोक गुमान कर्बार कोए कारन नि छे,

कियाँकि इखान काम कर्बा मोक जुम्‍मा दुवाल गेइचे आर मुइँ जदि सुसामाद प्रचार नि करु ते मोक धिक्‍कार छे।

१७ मुइँ जदि इखान काम आप्‍नार राजिखुसि से करेचु ते,

मोर ताने इनाम छे मातुन मुइँ जदि राजिखुसि से नि करेचु ते ताहारअ पर मोक जुम्‍माबारि दुवाल गेइचे।

१८ तने मोर इनाम कि छे ते?

बाठे एइकिना कि बेपेइसाए मुइँ सुसामाद प्रचार कर्बा पाउ आर सुसामाद प्रचार करिए मोक आप्‍नार हकट माङबा ना परोक।

१९ कियाँकि गटे लोकला से मुइँ आजाद रहलउ,

आरह भेलेला लोकक जित्‍बा पारु कहए मुइँ आप्‍नाक साभार गुलाम बेनानु।

२० यहुदिलाक जित्‍बा पारु कहए मुइँ यहुदिलार ताने यहुदि हनु।

आर मोसार बिधानेर अधिनत रहबार लोकलाक जित्‍बा पारु कहए मुइँ आप्‍ने बिधानेर अधिनत नि रहलउ बिधानेर अधिनत रहबार लोकला ताने मुइँ बिधानेर अधिनत रहबार लोकलार लाखा हनु।

२१ अइ किसिम से बिधानखानेर बाहार रहबार लोकलाक जित्‍बा पारु कहए बिधानखानेर बाहार रहबार लोकलार ताने मुइँ बिधानेर बाहार रहबार लोकलार लाखा हनु।

ताहारअ पर मुइँ परमेस्‍वरेर बिधानखान से आजाद नि छु मातुन मुइँ ख्रिस्‍टेर बिधानखानेर अधिनत छु।

२२ आर बिस्‍वासत उऩ रहबार लोकलाक जित्‍बा पारु कहए बिस्‍वासत उऩ रहबार लोकलार ताने मुइँ आप्‍नाक उऩ कर्नु,

अइनङ करे गटे लोकलार ताने मुइँ सब कुछु हनु कि,

कोए हाले हलउ काहाँकअ नि काहाँकअ मुइँ बचाबा पारु।

२३ आर इला गटे कुछु मुइँ सुसामादेर खातिर करेचु जेसे कि सुसामादेर आसिसलात भागिदार महँ हबा पारु।

दउर आर लाऱाइ

२४ तम़ा कि जानेचन नि,

दउरेर जिदबादत भेलेला झना दउरेचे मातुन इनाम बाठे एकेझना पाचे?

ताहाते हेनङ दउर दउरअ कि तम़ा इनाम पाअन।

२५ दउरेर जिदबादत सहभागि हबार लोकला आत्‍मा संयमेर ताने हर किसिमेर साधना करेचे।

अम़ा हुनङ करेचे बाठे झम्रिबार मुकुटेर ताने मातुन हामा करेचि सदाए रहबार मुकुटेर ताने।

२६ ताहाते मुइँ लक्‍छहिन हए नि दउरेचु,

नाते मुइँ बायाँरखानत भुक्‍सिन ठुक्‍बार लाखा करेचु।

२७ मातुन मुइँ आप्‍नार देहाडक साधेचु आर काबुत करेचु जेसे मुइँ पोरक प्रचार करिए आप्‍नाक अयोग्‍य ना ठहराउ।

मुर्तिलार खिलापत चेतावनि

१०

हे भाइला!

तम़ा इड काथा जानन कहए चाहाचु कि,

हामार बाप दादोला साभाउ बदलिर तलत छिले आर सुमुन्‍दरेर पाके हए गेइस्‍ले,

२ अम़ा साभाउ बदलि आर सुमुन्‍दरत मोसार बप्‍तिस्‍मा पाइस्‍ले।

३ आर अम़ा साभाउ एके किसिमेर आत्‍मिक खराक खाइस्‍ले,

४ अम़ा साभाउ एके किसिमेर आत्‍मिक पानि खाइस्‍ले।

कियाँकि अम़ा अइड आत्‍मिक चाट्टान से खाइस्‍ले,

जाहाँए अम़ार सङे सङे पइरा करिसेल्‍कि आर उड चाट्टान ख्रिस्‍टट रहकि।

५ ताहारअ पर परमेस्‍वरट अम़ार मइधे भेलेला झनार सङे खुसि नि हल्‍कि आर अम़ा निधुवा पाथारखानत नास हले।

६ आप उड घटना हामार ताने चेतावनिर लाखा हए जेसे हामा अम़ारे लाखा खाराब इच्‍छा ना राखि।

७ आर नाते हुनङ करि जेनङ अम़ार मइधे कोए कोए मुर्ति पुजा करिस्‍ले।

जेनङ कि लिखाल छे: “लोकला खाबा पिबा बठले आर नाच गान कर्बा उठले।”

८ आर नाते हामा अम़ार लाखा यउन दुराचारत फासि,

जेनङ अम़ार मइधे केबा झना यउन दुराचारत फासिस्‍ले आर एक दिनत तेइस हाजार झना मारा परिस्‍ले।

९ आर नाते हामा अम़ारे लाखा प्रभुडकb पर्खि,

जेनङ अम़ार मइधे केबा झना पर्खिस्‍ले आर साँपलार पाए नस्‍ट हइस्‍ले।

१० आर नाते गेनगेनाइ,

जेनङ कि अम़ार मइधे केबा झना गेनगेनाइस्‍ले आर नास कराडर पाए नस्‍ट हइस्‍ले।

११ आर उ गटेला घटना अम़ार पर चेतावनिर भाबे हलउ उला हामाके सिक्‍छा दिबार ताने लिखाल गेइचे कारन हामा जुगडर आखिरिरति जिएचि।

१२ ताहाते कोए जदि आप्‍नाक स्थिर छु कहए सँचेचे ते,

उहाँए हुँसियार होक निते त उहाँर पतन हतेक।

१३ लोकलार पर आसिए पर्बार परिक्छाला बाहिक तम़ार पर आर कुनह परिक्छा आसिए नि पर्कन।

परमेस्‍वरट बिस्‍वासयोग्‍य छे आर उहाँए तम़ाक सहाल नि जाबार कठोर परिक्छाला आसिए पर्बार नि दित्‍कन मातुन परिक्छालार सङे सङे उहाँए तम़ाक बच्‍बार उपायडउ दित्‍कन जेसे तम़ा सहबा पारन।

१४ ताहाते मोर प्रिय भाइला!

मुर्ति पुजा से दुरे रह।

१५ मुइँ तम़ाक समझदार लोक जानिए कहच्‍कन,

मोर कहाल काथाड तम़ा आप्‍ने जाँच कर।

१६ जेइखुना हामा प्रभु भोजेर बाटिडर ताने आसिस माङेचि ते,

ख्रिस्‍टेर सुर्किखानत कि हामा अंसियार हचि नि?

आर प्रभु भोजेर रुटिड भाङिए खाचि ते,

ख्रिस्‍टेर देहाडत कि हामा अंसियार हचि नि?

१७ कियाँकि रुटि त एकेडा,

आर हामा भेलेला झना हलउ एकेडा देहा हइ कारन हामा साभाउ एकेडा रुटि से खाचि।

१८ इस्राएलिलाक बिचार कर,

एम़ा ते बलिदानत चऱाललासे खाचे,

कि अम़ा बेदिडर सहभागि हए नि?

१९ मोर कहबार मतलब एइड कि मुर्तिलाक चऱाल जिऩिसला कुछु नि हए,

नाते मुर्तिलाए कुछु हए।

२० बास्‍तबिक काथा एइड कि,

मुर्तिपुजा कर्बार लोकला परमेस्‍वरटक नि देअँ दानलाक पुजेचे आर मुइँ चाहाचु,

तम़ा देअँ दानलार सङे सहभागि ना हन्।

२१ तम़ा प्रभुर बाटिड से आर देअँदानर बाटिड से आर्थात दनहडा बाटि से खाबा नि पार्बन।

अइनङ करे तम़ा प्रभुर आर देअँदानर आर्थात दनहडा चउकात सहभागि हबा नि पार्बन।

२२ हामा कि प्रभुडक डाहि बेनाइ?

ने हामा प्रभुड से सक्‍तिसालि छि?

२३ तम़ा कहचन,

“हामाक गटे कुछु कर्बार छुट छे।”

काथाड सत्‍य हए मातुन गटे काथाला से लाभ नि मिलेचे।

हामा कहचि,

“हामाक गटे कुछु कर्बा हए।”

ताहुँ गटे कुछुला से हामार सुधार नि हचे।

२४ काहुँ बाठे आप्‍नारे भालाइ ना छाबोक बुरु पोरेर भालाइ छाबोक।

परमेस्‍वरटक सदाए आदर कर

२५ मासुर दकानडत कुन मासु बेचाल जाचे बिबेकेर खातिर कुनह साबाल नि करिए खाबा पारन,

२६ कारन पृथिमि आर याहाँर उप्रत रहबार गटे कुछुला प्रभुर हए।

२७ प्रभुत बिस्‍वास नि कर्बार काहुँ जदि तम़ाक खराक खाबार नेअँता दिकन आर तम़ाक जाबार इच्‍छा हकन ते बिबेकेर खातिर कुनह साबाल नि करिए तम़ार आगुति पर्साल खराकला खाबा पारन।

२८ मातुन काहुँ जदि तम़ाक कहकन,

“इला त सुजा भोगा कराल” ते हुनङ कहबार कारन उड लोकेर ताने आर बिबेकखानेर खातिर ना खाअन।

२९ मुइँ तम़ाक उड लोकेर बिबेकखानेर खातिर नि,

तम़ार बिबेकखानेर ताने कहच्‍कन।

तम़ा सँच्‍बा पारन कि,

“केनङ करे भिन झनार बिबेकखान मोर आजादिखानक बान्भे?”

३० मुइँ जदि धन्‍यबाद दिए खामु ते,

धन्‍यबाद दिए खाबार कामखानेर खिलापत मुइँ कियाँ दुसियात गिरु?

३१ अइताने तम़ा खाअ,

पिअ बा जे कुछु कर गटे कुछु परमेस्‍वरे महिमारे खातिर कर।

३२ तम़ा हेनङ जिबन जिअ,

जेसे काहाँरअ ताने बाधा ना हन्।

नाते यहुदिलार ताने,

नाते परजातियालार ताने आर नाते परमेस्‍वरेर मन्‍डलिडर ताने।

३३ तम़ा महरे लाखा कर।

मुइँ बाठे आप्‍नारे खुसि नि छाबेचु,

बुरु सब कोए मुक्‍ति पाओक कहए हर पाके साभार भालाइ छाबेचु।

b 

१०:९ कोए कोपला पान्डुलिपित ‘प्रभुडक’ कहबार ठिना ‘ख्रिस्‍टटक’ कहए लिखाल छे।

११

जेनङ मुइँ ख्रिस्‍टेर देखा देखि करेचु सेनङ तम़ाउ मोर देखादेखि कर।

आराधनात मुथा झापानि

२ आप मुइँ तम़ार बाराइ करेच्‍कन,

कियाँकि तम़ा मोक हरला काथात फम करेचन आर तम़ाक सँपि दुवाल मोर हरला सिक्‍छा तम़ा पालना करेचन।

३ मातुन तम़ा यहड काथा जानिए राख कि,

ख्रिस्‍टट हरेकटा मर्दनार सिर हए।

मर्दनाड आप्‍नार बेर्छानिर सिर हकि आर अइनङ करे परमेस्‍वरट ख्रिस्‍टेर सिर हए।

४ ताहाते कुनहड मर्दना मुथाड झापाए प्रार्थना करेचे बा अगमबानि बलेचे जदि ते,

उहाँए आप्‍नार सिर ख्रिस्‍टर अपमान करेचे।

५ अइनङ करे जेइड बेर्छानि आप्‍नार मुथाड नि झापाए प्रार्थना बा अगमबानि बलेचे,

ते उहाँए आप्‍नार मर्दनाडर अपमान करेचे।

उड बेर्छानि आप्‍नार मुथाड टका कर्बार सामान हए।

६ कुनहड बेर्छानि मुथाड झापा नि लिबे जदि ते,

उहाँए आप्‍नार मुथार चुलिला काटोक मातुन चुलिला काटबार बा आप्‍नार मुथाड टका कर्बार काथाड अपमान जाने जदि ते उहाँए आप्‍नार मुथाडत झापा दोक।

७ मर्दना लोकट मुथाड झापा लिबा नि लाग्‍कि,

कियाँकि उहाँए परमेस्‍वरेर प्रतिरुप आर गउरब हए।

मातुन बेर्छानिड मर्दनार गउरब हए।

८ कियाँकि मर्दनाडक बेर्छानिड से बेनाल नि गेइचे बुरु बेर्छानिडक मर्दनाड से बेनाल गेइचे,

९ आर नाते मर्दनाडक बेर्छानिडर खातिर बेनाल गेले,

बुरु बेर्छानिडक मर्दनाडर खातिर बेनाल गेले।

१० अइताने सर्गदुतलार आगुति हलउ बेर्छानिड मर्दनार अधिनत छु कहए देखाबा चिऩर रुपत मुथाड झापा दोक।

११ जे हलउ प्रभुर नजरत मर्दनार बेगर बेर्छानिड पुर्न नि हए आर नाते बेर्छानि बेगर मर्दनाड पुर्न हए।

१२ कियाँकि जेनङ करे बेर्छानिडर सिर्जन मर्दनाड से हले,

अइनङ करे मर्दनाडर जलम बेर्छानिड से हचे।

मातुन गटे कुछुर स्रोत परमेस्‍वरटए हए।

१३ तम़ाए खुद बिचार कर,

कोए एकटा बेर्छानिक मुथाड नि झापाए परमेस्‍वरटक प्रार्थना कर्बा सभाङ धरेचेक?

१४ मर्दना लोकट जदि लाम़ चुलि पाले ते,

इड काथा उहाँर ताने लाज लागा हकि कहए कि तम़ा स्‍वभाबे से जानेचन नि?

१५ मातुन एकटा बेर्छानिर जदि लाम़ चुलि छेक ते,

इड उहाँर ताने सभाङेर काथा हए,

कारन लाम़ चुलिला उहाँक मुथा झापाबार ताने दुवाल गेइचेक।

१६ आप याहाँर से अधिक काहाँरअ कुछु साबाल छकन ते,

मोर कहबार आर कुछु नि छे।

याहाँर से अधिक आर हामार कोए नियम नि छे नाते परमेस्‍वरेर मन्‍डलिडर आर कोए नियम छे।

प्रभु भोजेर नियम

१७ आप मुइँ तम़ाक जेइला काथा लिखेच्‍कन,

इला काथात मुइँ तम़ार बाराइ नि करिम्‍कन,

कारन मुइँ सुनेचु कि सेबात तम़ा एक ठिना जर हले भालाइ हबार से अधिक तम़ार बुराइ हच्‍कन।

१८ खास काथा त तम़ा सभाडत जम हले तम़ार बिचत बिबाद उठेच्‍कन कहए सुनेचु,

कुछु हद तलिक इड काथार मुइँ बिस्‍वास करेचु।

१९ तम़ार मइधे खाँटि काहाँए हन कहए चिऩा जाबार ताने मतभेद हबाउ लागे।

२० अइताने जेइखुना तम़ा खाबार ताने जर हचन,

तम़ा प्रभु भोजेर ताने जर नि हचन।

२१ कियाँकि खाबारखुना तम़ा भिन झनार कोए ख्याल नि राखेचन।

काहुँ भोके रहचन ते काहुँ से मध खाए माति जाचन।

२२ हुनङ कर्बार से बुरु तम़ाक आप्‍ना आप्‍नि घरते खानपान कर्ले हल्‍कनहने नि?

ने तम़ाक परमेस्‍वरेर मन्‍डलिडर कोए मतलबे नि छकन,

ते जाहाँर सङे खाबार कुछु नि छेक उहाँक तम़ा लाजत गिराचन?

इला काथार बिसयत मुइँ तम़ाक कि कहकन?

ने यहला काथात मुइँ तम़ार बाराइ कर्कन?

हुनङ त मोर से हबाए नि पारे!

प्रभु भोज

मति २६:२६-२९; मर्कुस १४:२२-२५; लुका २२:१४-२०

२३ कियाँकि जेइड काथा मुइँ प्रभुर ठिना से पानु उड तम़ाक दिन्‍कन,

मतलब एइड कि,

जेइड रातत प्रभु इसुड धरा पर्ले उड रातत उहाँए रुटिड लिले,

२४ आर धन्‍यबाद दिए उहाँए रुटिड टुक्राa कर्ले आर हेनङ कहले,

“इड मोर देहा हए,

जेइड कि तम़ार ताने हकन,

मोर फम राख्‍बार ताने तम़ा हेनङ कर्ते रहन्।”

२५ अइनङ करे रुटिड खाल हए जाबार बाद बाटिड लिते कहले,

“इड बाटि मोर सुर्किखानत बाऩाल नायाँ काराल हए।

जेइखुना जेइखुना तम़ा खाबन मोर फम राख्‍बार ताने हेनङ करन।”

२६ कियाँकि जेइखुना जेइखुना तम़ा रुटिड खाबन आर बाटिड से पिंबन,

प्रभुड नि आस्‍बार तलिक उहाँर मिर्तुर प्रचार कर्बन।

२७ अइताने जाहाँए अयोग्‍य किसिम से प्रभुर रुटिड खाबे बा बाटिड से पिबे,

उहाँए प्रभुर देहाडर आर सुर्किखानेर दुसि ठहरिबे।

२८ बुरु प्रथमे लोकट आप्‍नाक पर्खोक तने रुटिड खाओक आर बाटिड से पिओक।

२९ कियाँकि जेइड लोक प्रभुर देहाडर अर्थड नि बुझिए खाबे आर पिबे जदि ते,

उहाँए आप्‍नार पर दन्‍ड आन्‍बे,

३० ताहाते तम़ार मइधे भेलेला झना उऩ आर रोगठिआ छन आर केतेला झना त माराउ परिचे।

३१ आर छेच्‍कारे हामा जदि आप्‍नाक पर्खिचि ते,

हामा निसाफत नि गिर्म।

३२ हँ मातुन प्रभुड हामार निसाफ करेचे आर हामाक ताडनाb देचे जेसे हामा संसारिक लोकलार सङे सङे दन्‍डत ना गिरि।

३३ अइताने मोर प्रिय भाइला!

प्रभु भोजेर ताने जर हबारखुना एक दस्रा झनार ताने थाम।

३४ काहुँ जदि भोके छे ते उहाँए घरे से खाए आसोक,

निते त तम़ा निसाफत पर्बार ताने एक ठिना जर हबन।

आरला बाकि बाकिया काथा मुइँ जेइखुना आसिम अइखुना बाताम्‍कन।

a 

११:२४ अक्‍छरस ‘रुटिड भाङले’ कहए लिखाल छे।

b 

११:३२ ताडनार अर्थ सुधारेर ताने दिबार दन्‍ड साजाइ बा डाँटनि।

आत्‍मिक बरदानला

१२

हे भाइला!

आप आत्‍मिक बरदानलार काथा कहले से,

तम़ा याहाँर बिसयत आन्‍जान रहन कहए मुइँ नि चाहाचु।

२ तम़ा त जान्‍बे करेचन,

जेइखुना तम़ा प्रभुडक बिस्‍वास नि करिस्‍लन,

उखुना तम़ा कुनह नि कुनह हिसाप से नि बल्‍बार मुर्तिलार बिति बहकिए गेइस्‍लन।

३ ताहाते मुइँ तम़ाक इड काथा बुझाबा चाहाच्‍कन कि,

परमेस्‍वरेर आत्‍मात चल्‍बार लोकट “इसुड स्रापित होक” कहए कहबाए नि पार्बे आर नाते पबित्र आत्‍मार अगुवानि बेगर कुनहड लोक कहबे,

“इसुडए प्रभु हए।”

४ आप बरदानला त किसिम किसिमेर छे,

मातुन बरदानला दिबार आत्‍मा एकेडा छे।

५ आर सेबाला त किसिम किसिमेर छे,

मातुन सेबेचि त एकेडा प्रभुक।

६ कामला त किसिम किसिमेर छे,

मातुन साभाक उ सबला काम कर्बार उत्‍साह दिबार अइ एकटा परमेस्‍वर।

७ मातुन साभार भालाइर ताने हरेक झनाक आत्‍मार प्रकास दुवाल जाचे।

८ अइड आत्‍मार पाए एक झनाक बुद्धिर काथा दुवाल जाचे,

ते अइड आत्‍मार पाए भिन झनाक ग्‍यानेर काथा दुवाल जाचे,

९ आर काहाँकअ अइड आत्‍मा बिस्‍वासेर बरदान देचे ते,

काहाँकअ अइड आत्‍माए संअ कर्बार बरदान देचे,

१० आर काहाँकअ अचम्‍भित चिऩर काम कर्बार बरदान देचे ते,

काहाँकअ देचे अगमबानि बल्‍बार बरदान,

तने काहाँकअ देचे आत्‍मा छिटकिबार बरदान,

ते काहाँकअ देचे भिन भिन भासात बल्‍बार बरदान,

आर काहाँकअ भिन भिन भासात बलाल काथालार अर्थ फुटाबार बरदान।

११ मातुन अइ एकेडा आत्‍मा इ गटेला काम करेचे आर आप्‍नार इच्‍छा अनुसार जाहाँक जे दिबा मेनाचेक हरेक झनाक भिना भिन किसिमेर बरदान देचे।

देहा एक अंग अनेक

१२ कियाँकि देहा एकटा छे आर उहाँर भेलेला अंग हचे,

जेनङति देहाडर अंग भेलेला हलउ देहा एकेडा हचे,

सेने लाखाति ख्रिस्‍टटउ हए।

१३ अइ किसिम से हामा साभाउ एकेडा आत्‍मार पाए एकेडा देहात बप्‍तिस्‍मा हइचि,

चाहे हामा यहुदि हइ बा ग्रिक,

चाहे गुलाम हइ बा आजाद लोक,

जे हलउ हामा साभाउ अइ एकटा आत्‍मा पाइचि।

१४ कियाँकि देहाड एक खान अंग से नि मातुन भेलेला अंग मिलिए बनेचे।

१५ ठेङखान जदि कहए,

“मुइँ हात नि हउ,

ताहाते मुइँ देहार अंग नि हउ”,

ते कि ठेङखान देहार अंग हए नि?

१६ आर कानड जदि कहए,

“मुइँ चखु नि हउ ताहाते मुइँ देहार अंग नि हउ”,

ते कि कानड देहार अंग हए नि?

१७ गटेड देहा चखु हले से सुने किड दे?

आर गटेड देहा कान हले से सुङे किड दे?

१८ मातुन परमेस्‍वरट देहार हरेकटा अंगक आप्‍नार इच्‍छा अनुसार मिलाए राखिचे।

१९ आर उ गटेला एकेडा अंग हले से देहाड केनङ करे हबे?

२० बुरु काथा एइड कि भेलेला अंग हलउ देहा बाठे एकटा छे।

२१ आर चखुड हातखानक कहबा नि पार्बे,

“मोक तोर खागिस नि छे”,

नाते मुथाड ठेङखानक कहबा पार्बे,

“मोक तोर कोए लाकाधाका नि।”

२२ ताहार से अधिक,

देहार जेइला अंग उऩ देखा जाचे अइला अंग आरह बेसि करे आबस्‍यक हचे।

२३ आर जेइला अंगक हामा कोए आदर नि देचि अइला अंग हामाक आरह बेसि करे आदर करेचि।

प्रदर्सन कर्बा नि मिल्‍बार अंगलाक हामा बेसि करे जतन करेचि।

२४ मातुन प्रदर्सन कर्बा मिल्‍बार हामार अंगलाक बुरु अतेक मार्जात नि लागे ताहारअ पर परमेस्‍वरट देहाडक आदरेर बुझिए हिन अंगलाक आरह आदर करिए राखिचे।

२५ जेसे देहाडत बेमिलाप ना होक बुरु देहार अंगला एक आपसत सामान वास्‍ता राखोक।

२६ देहार एकखान अंगक कस्‍ट हले गटेड देहाए कस्‍ट भोगेचे,

आर एकखान अंग आदर पाले गटे देहाड आनन्‍द मानाचे।

२७ आर आप तम़ा साभाउ ख्रिस्‍टेर देहा हन् आर हरेक झन उड देहार अंग हन्।

२८ परमेस्‍वरटए मन्‍डलिडत,

प्रथमे प्रेरितलाक,

दस्रात अगमबक्‍तालाक,

तेस्रात सिकाबार सिक्‍छकलाक,

ताहार बाद अचम्‍भित काम करालाक,

बेमारि संअ कर्बार बरदान पाआललाक,

भिन झनाक हातिहुति दिबारलाक,

देखरेख करा निर्देसकलाक,

भिनभिन भासा बल्‍बार बरदान पाआल लोकलाक नियुक्‍त कर्ले।

२९ अम़ा साभाउ कि प्रेरित हए?

अम़ा साभाउ कि अगमबक्‍ता हए?

अम़ा साभाउ कि सिक्‍छक हए?

अम़ा साभाउ कि अचम्‍भित काम करा हए?

३० अम़ा साभार सङे कि संअ कर्बार बरदान छेक?

साभार सङे कि भिन भिन भासा बल्‍बार बरदान छेक?

साभार सङे कि अर्थ फुटाबार बरदान छेक?

३१ मातुन तम़ा उतम बरदान पाबार ताने बड मनसुवा राख तने मुइँ तम़ाक बरदान पाबार आरह आच्‍छा उपाय बाताम्‍कन।

उत्तम प्रेम

१३

मुइँ मान्‍सिर आर सर्गदुतेर भासात बललउ मोर भित्रत प्रेम नि छे जदि ते मुइँ हाल्‍ला कर्बार घन्‍टि आर एकझाइ एकझाइ बल्‍बार कर्तालेर लाखा हउ।

२ मोर सङे जदि अगमबानि बल्‍बार बरदान छे,

बुझा नि जाबार गटे भेदला आर ग्‍यानेर काथाला जानेचु,

ताहार से अधिक मोर सङे यहनङ बिस्‍वास छे,

मुइँ पाहारलाकअ सर्काए दिबा पारु मातुन मोर भित्रत प्रेम नि छे जदि ते मुइँ कोए कामेर नि हउ।

३ मुइँ जदि मोर गटे धन सम्‍पतिला बिल़ाए दु आर मुइँ आप्‍नार देहाडउ आहुतिa करि दु आर मोर भित्रत प्रेम नि छे जदि ते मोक कोए लाभ नि छे।

४ प्रेमखान सहतुक आर दयाबान हचे,

प्रेमखान जलन,

सेखि बा गुमान नि करेचे।

५ प्रेमखान जिद्ध नि करेचे,

आपुन सुहाति नि करेचे,

झेन्‍झोट नि मानेचे,

खारापिर कुनह गेन्‍ति नि राखेचे।

६ प्रेमखान खारापित खुसि नि मानाचे बुरु सत्‍यतात आनन्‍द मानाचे।

७ प्रेमखान गटे कुछु सहचे,

गटे कुछु पत्‍यार करेचे,

गटे कुछुत आसा राखेचे,

गटे कुछुत स्थिर रहचे।

८ प्रेमखानेर कोए ओरे नि!

अगमबानिला भेराए जाबा पारे,

भासाला बन हए जाबा पारे,

आर ग्‍यानेर काथाला ओर हबा पारे,

९ कियाँकि हामार ग्‍यानला पुर्न नि छे आर हामार अगमबानिला पुर्न नि हइचे।

१० मातुन जेइखुना सम्‍पुर्नताखान आस्‍बे,

उखुना अपुर्नताखान भेराए जाबे।

११ जेइखुना मुइँ छुवा छिनु,

छुवार लाखा करे बलु,

छुवार लाखा करे सँचु,

छुवार लाखा करे साबाल करु।

आर जेइखुना मुइँ सब्बर लोक हनु तने छुवा मतिर काथाला छरि दिनु।

१२ आल़ा हामा अनकखानत देखा जाबार लाखा झेप्‍सा करे देखेचि मातुन उखुना हामा आम्‍ना साम्‍नि देख्‍म।

आल़ा मुइँ सम्‍पुर्न भाबे नि जानेचु मातुन उखुना मुइँ सम्‍पुर्न भाबे जानिम जेनङ कि मुइँ सम्‍पुर्न भाबे जानाल गेइचु।

१३ आप हामा इला से बुझेचि कि बिस्‍वास,

आसा आर प्रेम इ तिनडा काथा सदामधि रहबे।

मातुन इलार मइधे सब से उतम काथा हए प्रेमखान।

a 

१३:३ आहुति माने आप्नाक अगिनखानत जल्बा सँपि दिबा।

अगमबानि आर भिन भिन भासा बल्‍बार बरदान

१४

प्रेमखानक तम़ा आप्‍नार लक्‍छ बेनाअ आर आत्‍मिक बरदान पाबार बड मनसुवा कर।

ताहार से अधिक अगमबानिa बल्‍बार मनसुवा कर।

२ कियाँकि आन्‍ठिया भासा बल्‍बार लोकट लोकलार सङे नि मातुन परमेस्‍वरेर सङे बलेचे,

कारन उहाँए कि बलेचे काहुँ उड भासा नि बुझचे,

ताहुँ उहाँए आत्‍मात भेदेर काथाला बलेचे।

३ मातुन अगमबानि बल्‍बार लोकट,

लोकलार बुझ्‍बार भासात बलेचे आर उहाँए लोकलाकर आत्‍मिक उन्‍नतित सहजोग दिबार ताने,

जोस आर तसोबरिर ताने बलेचे।

४ आर आन्‍ठिया भासा बल्‍बार लोकट आप्‍नार सुधार करेचे,

मातुन अगमबानि बल्‍बार लोकट मन्‍डलिडर सुधार करेचे।

५ मुइँ चाहाचु कि,

तम़ा साभाउ आन्‍ठिया भासात बल,

ताहार से अधिक मुइँ इड चाहाचु कि तम़ा साभाउ अगमबानि बल।

मातुन आन्‍ठिया भासात बलाल काथालार अर्थ खुला नि जाए जदि ते,

साभाउ बुझ्‍बार मने अगमबानि बल्‍बार काथाडए उत्तम,

जेसे मन्‍डलिडर सुधार होक।

६ ताहाते हे भाइला!

मुइँ तम़ार ठिना आसिए आन्‍ठिया भासात बल्‍लउ परे,

कुनह प्रकास बा कुनह ग्‍यान बा कुनह अगमबानि बा कुनह सिक्‍छा नि आनु जदि ते,

तम़ाक कुन लाभ हब्‍कन?

७ अइनङ करे आबाज दिबार निर्जिब बाँसिड बा किथारा बाजाड से निक्‍लिबार सुरट छिटका नि जाले,

केनङ करे जाने ते,

किड बलेचे?

८ आर साहानाड से प्रस्‍ट सुर नि निक्‍लिले लऱन कर्बार ताने काहाँए तियारि हबे?

९ आर एइड काथा तम़ारअ पर लागु हब्‍कन कारन तम़ार जिभाड जदि बुझा नि जाबार बलि बलेच्‍कन ते,

काहुँ भाला केनङ करे बुझे तम़ा कि बलेचन?

तम़ार बलिला त बेकारत जाब्‍कन।

१० संसारत भेलेला भासा अबस्‍य हबा पारे मातुन बेमतलबेर भासा एकडा नि छे।

११ अइताने मुइँ जदि बल्‍बार लोकटर भासाड नि बुझेचु ते,

मुइँ उहाँर ताने बिदेसिर लाखा हम आर मोर नजरत उहाँए बिदेसिर लाखा हबे।

१२ इड काथा तम़ारअ पर लागु हब्‍कन,

अइताने जेनङति तम़ा आत्‍मिक बरदान पाबार ताने उत्‍साहित छन सेनङति मन्‍डलिर उन्‍नतिर ताने उला बरदानक प्रसस्‍त भाबे चलाअ।

१३ ताहाते जाहाँए आन्‍ठिया भासा बलेचे,

उहाँए प्रार्थना करोक कि बलाल काथाडर अर्थ फुटाबा पारोक।

१४ जेइखुना मुइँ आन्‍ठिया भासात प्रार्थना करेचु,

ते मोर आत्‍माड प्रार्थना करेचे मातुन मोर मगजखान काम नि करेचे।

१५ तने मुइँ कि करिम ते?

आप मुइँ आत्‍मा दे प्रार्थना करिम आर मगजअ दे प्रार्थना करिम।

आत्‍मा दे गिदाम आर मगजअ दे गिदाम।

१६ आर निते,

तम़ा आत्‍मा दे धन्‍यबाद चऱालउ तम़ार बलाल भासाड नि बुझ्‍बार लोकट केनङ करे तम़ार सङे सङे आमेन कहत्‍कन?

कियाँकि उहाँए त बुझ्‍बे नि करेचे,

तम़ा कि कहचन।

१७ बास्‍तवत तुइँ आच्‍छा से धन्‍यबाद देचिस हबा पाए,

मातुन धन्‍यबादेर उड प्रार्थना से भिनड लोकेर कोए उन्‍नति नि हचेक।

१८ मुइँ परमेस्‍वरटक धन्‍यबाद चऱाचु कि तम़ा साभार से अधिक आन्‍ठिया भासात मुइँ बलेचु।

१९ मातुन मन्‍डलित मुइँ बुझा नि जाबार आन्‍ठिया भासात दस हाजार सब्‍द बल्‍बार से बुरु मुइँ सिक्‍छा दिबार मने बुझाल जाबार भासात पाँचेडा सब्‍द बल्‍मु।

२० हे भाइला!

सँच बिचार कर्बार पाके तम़ा छुवार लाखा ना ह।

खारापिर ताने तम़ा छुवार लाखा ह मातुन सँच बिचारेर ताने सब्‍बर लोक।

२१ जेनङ कि धर्मसास्‍त्रत लिखाल छे,

“प्रभुड कहचे,

‘आन्‍ठिया भासात बल्‍बार लोकलार पाए आर आल्‍गाना लोकलार मुख दे मुइँ इला लोकेर सङे बल्‍लउ अम़ा मोर काथाड कानभान नि कर्बे’।”

२२ अइताने आन्‍ठिया भासाला बिस्‍वासिलार ताने नि मातुन अबिस्‍वासिलार ताने चिऩ हए,

बुरु अगमबानिला अबिस्‍वासिलार ताने नि मातुन बिस्‍वासिलार ताने हए।

२३ अइताने गटे मन्‍डलिड एक ठिना जम हए साभाउ जदि आन्‍ठिया भासात बल्‍बा धरन आर अइखुना कोए आल्‍गाना बा अख्रिस्‍टियन लोक आसिए देख्‍कन,

अम़ा कि तम़ाक पाग्‍ला कहत्‍कन नि?

२४ बुरु साभाउ अगमबानि बलन आर कोए अख्रिस्‍टियन बा आल्‍गाना लोक आसिए देख्‍कन जदि ते,

उहाँए साभार पाए काइल हबे आर आप्‍नार पापला कब्‍लिबे।

२५ उहाँर मनेर नुकाल काथाला उघार हतेक आर उहाँए मुथाड हेंट करिए परमेस्‍वरटक भक्‍ति कर्बे आर घोसना कर्बे,

‘‘छेच्‍कारे,

परमेस्‍वरट तम़ार बिचत छकन।”

आराधनार नियम

२६ हे भाइला!

मोर कहबार मतलब एइड कि,

जेइखुना तम़ा आराधना संगतिर ताने एक ठिना जर हचन,

उखुना एक झनार सङे भजन,

एक झनार सङे बचनेर सिक्‍छा,

एक झनार सङे आत्‍मार प्रकास,

आर एक झनार सङे आन्‍ठिया भासात सन्‍देस आर एक झनार सङे उलार अर्थ फुटाबार काम हच्‍कन आर इ गटेला मन्‍डलिर आत्‍मिक उन्‍नतिर ताने हकन।

२७ काहुँ जदि आन्‍ठिया भासात बले ते,

दुइ झना बा अधिक से अधिक तिन झना तलिक बलोक अह आलापालि करे बलोक आर एक झना उलार अर्थ फुटाक।

२८ मातुन अर्थ फुटाए कहबार लोक हता काहुँ नि रहले मन्‍डलिर सभाडत उहाँए झित मारिए रोहोक।

आर उहाँए आप्‍नार सङे आर परमेस्‍वरेर सङे बलोक।

२९ अइनङ करे अगमबानि बल्‍लउ दुइ से तिन झना बलोक आर बाकिला लोक अम़ार बलाल काथालार जाँच करोक।

३० बग्‍लते रहबार आरह काहाँकअ आत्‍मार प्रकास आस्‍कि जदि ते,

पहिल्‍कार लोकट झित मारोक।

३१ आर तम़ा साभाउ एइ किसिम से एक एक करे अगमबानि बल्‍बा पारन,

जेसे तम़ा साभाउ सिकन आर साभाक उत्‍साह मिल्‍कन।

३२ बास्‍तवत अगमबक्‍तालार आत्‍माला अगमबक्‍तारे अधिनत रहचे।

३३ कियाँकि परमेस्‍वरट आँउचकाँउचेर नि मातुन सान्‍तिर परमेस्‍वर हए।

जेनङ कि पबित्रजनलार गटे मन्‍डलिलात हचे।

३४ बेर्छानिला मन्‍डलिलात झित मारिए रोहोक,

कियाँकि अम़ाक सभात बल्‍बार अनुमति नि छेक बुरु अधिनत रोहोक जेनङ कि बिधानखान कहचे।

३५ आर अम़ा जदि कुनह काथार बिसयत जान्‍बा बुझ्‍बा चाहाए ते,

घरते आप्‍नार मर्दनाडक पुछारि करोक।

कियाँकि मन्‍डलिडत बेर्छानि लोकट बल्‍बार काथाड लाज लागा हए।

३६ ने परमेस्‍वरेर बचनड तम़ा कोरिन्‍थिलार पाए आसिच्‍कन?

ने इड बचन बाठे तम़ाए पाइचन?

३७ काहुँ जदि आप्‍नाक अगमबक्‍ता बा आत्‍मिक लोक गनेचे ते,

उहाँए इड निस्‍चय जानोक कि मोर लिखाल इला काथा प्रभुर दुवाल हुकुम हए।

३८ आर काहुँ जदि इला काथार मान्‍यता नि दे ते,

तम़ाउ उहाँर काथालार मान्‍यता ना दन।

३९ ताहाते रे भाइला!

अगमबानि बल्‍बार ताने उत्‍साहित ह आर आन्‍ठिया भासा बल्‍बारलाक ना टेकन।

४० मातुन हरला काथा उचित किसिम से आर साँक से कराल जाओक।

a 

१४:१ अगमबानिर अर्थ परमेस्‍वरेर आत्‍मार पाए मिल्‍बार बचनेर प्रकास (जेइला घटना कि भबिस्यत हबार पर हचे)।

ख्रिस्‍टेर पुनरुत्‍थान

१५

हे भाइला!

मोर पाए प्रचार कराल सुसामादड मुइँ तम़ाक फेर फम कराबा चाहाच्‍कन,

जेइड सुसामादक तम़ा बिस्‍वास कर्लन आर उडत स्थिर हए छन,

२ मोर प्रचार कराल बचनडक जदि तम़ा कटकट करे धरिए राखिचन ते,

एइड सुसामादेर पाए तम़ार उद्धारअ हइच्‍कन।

आर निते तम़ार बिस्‍वासखान आकारते गेल्‍कन।

३ कियाँकि मुइँ जेइड पानु अइडक सब से बड महत्‍वर बुझिए तम़ाक सँपिदिनु आर्थात धर्मसास्‍त्रेर अनुसार ख्रिस्‍टट हामार पापलार खातिर मारा पर्ले,

४ आर उहाँए गाऱाल गेले,

आर तने धर्मसास्‍त्रेर अनुसार तेस्रा दिनत उहाँर पुनरुत्‍थान हले,

५ तने उहाँए केफासेर ठिना देखारत हले ताहार बाद एकेबार्सि बाऱए झना प्रेरितलार ठिना देखारत हले।

६ ताहार बाद उहाँए पाँच स से अधिकला बिस्‍वासिर बिचत एकेबार्सि देखारत हले,

अम़ार मइधे अधिकला लोक आल़ाउ जेअँत छे मातुन केबा झना लोक मारा परिगेइचे।

७ ताहार पाछे उहाँए याकुबेर ठिना देखारत हले,

फेर तने गटेला प्रेरितेर ठिना देखारत हले।

८ आर सब से आखिरत,

समयडर बेतुकत जल्‍मालडर लाखा करे महर ठिना प्रभुड देखारत हले।

९ कियाँकि प्रेरितलार मइधे मुइँ साभार से निच हउ आर प्रेरित काहालिबारअ लाइक नि छु कारन मुइँ परमेस्‍वरेर मन्‍डलिडक साताइचु।

१० मातुन मुइँ आल़ा जे छु से परमेस्‍वरेर अनुग्रह से छु,

आर मोर पर कराल उहाँर अनुग्रहखान बिरफल नि हल्‍कि।

बुरु मुइँ आरहला प्रेरित से अधिक काम कर्नु,

ताहारअ पर मुइँ नि बुरु मोर पर हुवाल परमेस्‍वरेर अनुग्रह से हुनङहले।

११ अइताने आप मुइँ हउ बा अम़ा होक,

हामा जे प्रचारa कर्न से तम़ा बिस्‍वास कर्लन।

मराल लोकलार पुनरुत्‍थान

१२ आप,

ख्रिस्‍टट मिर्तु से जिए उठिचे कहए प्रचार कराल जाचे जदि ते,

तम़ार मइधे केबा झना केनङ करे कहचन मराल लोकलार पुनरुत्‍थान नि हबे?

१३ मातुन मराल लोकलार पुनरुत्‍थान नि हबे जदि ते,

ख्रिस्‍टटउ मिर्तु से जेअँत हए नि उठे।

१४ आर ख्रिस्‍टट जेअँत हए नि उठे जदि ते,

हामार प्रचारट बेकाम्‍मा हले आर तम़ार बिस्‍वासट बेकाम्‍मा हल्‍कन।

१५ ताहार से अधिक हामा परमेस्‍वरेर बिसयत झुट्टा साक्‍छि ठहरिम कारन परमेस्‍वरट ख्रिस्‍टटक मिर्तु से जेअँत कर्ले कहए हामा उहाँर गबाहि देचि।

आर बास्‍तवत मराल लोकला जेअँत नि हबार हले से ख्रिस्‍टटकअ उहाँए मिर्तु से जेअँत नि कर्ले।

१६ कियाँकि मराल लोकला जेअँत नि हबे जदि ते,

ख्रिस्‍टटउ मिर्तु से जेअँत नि हइस्‍ले।

१७ आर ख्रिस्‍टट मिर्तु से जेअँत नि हइस्‍ले जदि ते,

तम़ार बिस्‍वासट आकारते गेल्‍कन आर तम़ा आल़ाउ आप्‍नार पापते छन।

१८ आर तने ख्रिस्‍टटत निदालb लोकलाउ सदाकार ताने नस्‍ट हइचे।

१९ आर हामा जदि बाठे एइड जिबनेर खातिर ख्रिस्‍टटत आसा राखिचि ते,

गटेला लोक से हामा आरह अधिक निर्धा छि।

२० मातुन ख्रिस्‍टट छेच्‍कारे जेअँत हए उठिचे आर मराल लोकलार मइधे से जिए उठबार पहिला फल हए।

२१ कियाँकि जेनङ करे एक झना लोकेर पाए मिर्तु आस्‍ले,

अइनङ करे पुनरुत्‍थान एके झना लोकेर पाए आस्‍ले।

२२ कियाँकि आदमत साभाउ मर्बार लाखा ख्रिस्‍टटत साभाकअ जेअँत कराल जाबे।

२३ मातुन हरेक झनाक आप्‍ना आप्‍नि पालित सब प्रथमे ख्रिस्‍टट जेअँत हए उठले आर ख्रिस्‍टेर आगमनत उहाँर पर बिस्‍वास करा लोकला जेअँत हए उठबे।

२४ ताहार बाद जुगडर अन्‍त्य हबे।

सेने ख्रिस्‍टट गटे सासन,

गटे अधिकार आर सक्‍तिलाक खारिज करिए राजड परमेस्‍वर पिताडक जुम्‍मा दिबे।

२५ कियाँकि उहाँक आप्‍नार गटे दुस्‍मनलाक आप्‍नार अधिनत नि आन्‍बार तलिक उहाँक राज कर्बाए लाग्‍कि।

२६ सब से अन्‍तिमत माराल जाबार दुस्‍मन मिर्तुड हबे।

२७ कियाँकि,

“परमेस्‍वरट गटे कुछुला उहाँर अधिनत राखिदिचे।”

आप जेइखुना उहाँए कहचे,

“गटे कुछुला उहाँर अधिनत राखाल गेइचे,”

इड से प्रस्‍ट हचे कि,

आप्‍नार गटे कुछुला उहाँर अधिनत दिबारट आप्‍नाक छुट्टा गटे कुछुला उहाँर अधिन कराइचे।

२८ मातुन जेइखुना गटे कुछुला उहाँर अधिनत करि दितेक,

तने पुत्रड खुद आप्‍नाक उहाँर अधिनत कराबे जाहाँए उहाँक आप्‍नार गटे कुछुला अधिन कराइसेल्‍कि,

जेसे परमेस्‍वरटए साभार सर्बेसर्बा होक।

२९ जाहाँए ते मराल लोकलार ताने बप्‍तिस्‍मा लेचे अम़ा कि करेचे?

मराल लोकला जेअँत हए नि उठबे जदि ते,

मराल लोकलार ताने अम़ा बप्‍तिस्‍मा लेचे कियाँ?

३० आर निते हामा पहरेर पहर कियाँ सास्‍ति खेपि?

३१ हे भाइला!

तम़ार कारन मुइँ ख्रिस्‍ट इसु हामार प्रभुत गउरब करेचु आर बाराइर पर कहचु कि मुइँ दिनहुँ मारा परेचु।

३२ मुइँ जदि एकटा साधारन लोकेर लाखा कहुँ कि ‘एफिससत मुइँ जङलि जतुलार सामान दुस्‍ट लोकलार सङे लऱन कर्नु’,

ताहारअ पर मोक कुन लाभ हले?

मराल लोकला जेअँत हए नि उठबार हले,

हामाउ खाए पिए मउज मस्‍ति करि,

कियाँकि आखिरत एक दिन हामाउ मर्म।

३३ धकात ना पर।

खाराप संगतट आच्‍छा चरित्रडकअ बिग्राचे।

३४ हुँसत आस आर पाप कर्बा छर,

कियाँकि तम़ार मइधे केबा झनाक त परमेस्‍वरेर बिसयत ग्‍यानअ नि छकन।

इड काथा मुइँ तम़ाक लाजत गिराबार ताने कहच्‍कन।e

पुनरुत्‍थान हुवाल देहार हरुप

३५ मातुन तम़ार मइधे काहुँ पुछारि कर्बा पारन,

“मराल लोकला केनङ करे जेअँत हबे?

आर अम़ार देहाला केनङ हतेक?

३६ ओरे आबुझला!

तम़ा जे कुछु छिर्याचन,

उड नि मर्ले से टेका नि फेकाचे।

३७ मातुन तम़ा जे छिर्याचन पाछे हबार गेछटक नि,

बुरु बिच्‍चिडक छिर्याचन,

चाहे उड गहमेर बिच्‍चि होक आरह कुनह अनेर।

३८ सेने परमेस्‍वरट आप्‍नार इच्‍छा अनुसार बिच्‍चिलाक गाछ बेनाचे आर हरेकटा बिच्‍चिक उहाँर आप्‍ना आप्‍नि गाछ देचे।

३९ गटे सरिलला एके किसिमेर नि हचे मातुन लोकेर सरिलड एक किसिमेर हचे ते,

जानाबरलार सरिलला भिन किसिमेर,

अइनङ करे पखिलार सरिलला एक किसिमेर हचे ते,

माछलार भिन किसिमेर हचे।

४० अइनङ करे देहालाउ किसिम किसिमेर हचे,

सर्गेर देहाला एक किसिमेर हचे ते,

पृथिमिर देहाला भिन किसिमेर हचे।

अइ अनुरुप सर्गेर देहालार चमक एक किसिमेर हचे ते,

पृथिमिर देहालार चमक भिन किसिमेर।

४१ सुरुजडर चमक एक लाखा हचे ते,

चानडर चमक भिन लाखा हचे आर तारोलार चमक आरह भिन लाखा हचे।

कियाँकि चमकेर हिसापे एकटा तारो से भिनड तारो फरक हचे।

४२ मराल लोकलारअ पुनरुत्‍थानत एइनङ हचे।

बिनासि रुपत गाऱाल जाबारट अबिनासि रुपत जिए उठेचे।

४३ अनादरत गाऱाल जाचे आर महिमात जेअँत कराल जाचे,

उऩ अबस्‍थात गाऱाल जाचे आर सक्‍तिसालि अबस्‍थात जेअँत कराल जाचे।

४४ प्राकृतिक देहात गाऱाल जाचे आर आत्‍मिक देहात जिए उठेचे।

प्राकृतिकf देहा छे जदि ते,

आत्‍मिकअ देहा छे।

४५ ताहाते धर्मसास्‍त्रत हेनङ लिखाल छे: “प्रथमकार आदमड जिबन पाबार लोक हले मातुन अन्‍तिमेर आदम ख्रिस्‍टट जिबन दिबार आत्‍मा।”

४६ ताहुँ आत्‍मिकट प्रथमे नि आस्‍ले मातुन प्राकृतिकट,

ताहार बाद आत्‍मिकट

४७ प्रथमकार लोकट धुलामाटि दे बेनाल गेइस्‍ले आर पृथिमिखान से आस्‍ले मातुन दस्रा लोकटg सर्ग से आस्‍ले।

४८ धुलामाटि दे बेनाल लोकट जेनङ छिले,

धुलामाटि दे बेनाल लोकला अइनङ हए,

आर सर्गेर लोकट जेनङ छे सर्गेरलाउ अइनङ हबे।

४९ आर जेनङ करे हामा आल़ा माटिर लोकटर देहा धारन करिचि,

अइनङ करे हामा एक दिन सर्गेर लोकटर देहा धारन कर्म।

५० हे भाइला!

मोर कहबार मतलब एइड कि,

परमेस्‍वरेर राजत मासु आर सुर्किर सरिलड हकदार हबा नि पार्बे,

आर नाते बिनासिला अबिनासेर हकदार हबा पार्बे।

५१ ध्‍यान से सुन,

मुइँ तम़ाक एकटा भेदेर काथा कहच्‍कन,

हामा साभाउ मरिए नि जाम,

बुरु हामा साभार परिवर्तन हबे,

५२ एक छिनत,

चखुर भेरङित,

साहानार आखिरि फुकत।

कियाँकि उखुना साहाना बल्‍बे आर मराल लोकला अबिनासि हए उठबे आर हामा साभाउ परिर्बतन हम।

५३ कियाँकि बिनासि देहाडक अबिनासत आर नासबान देहाडक अमरत्‍व धारन कर्बाए लाग्‍कि।

५४ आर जेइखुना बिनासि देहाड अबिनासि देहा धारन कर्बे,

आर नासबान देहाड अमरत्‍व धारन कर्बे,

तने धर्मसास्‍त्रत लिखाल इड बचन पुरा हबे,

“मिर्तुडक बिजयत गिलाल गेल।”

५५ “ए मिर्तु कोए तोर बिजय?

ए मिर्तु कोए तोर फिनखान?”

५६ आप मिर्तुर फिन पापखान हकि,

आर पापेर सक्‍ति बिधानखान।

५७ मातुन परमेस्‍वरटक धन्‍यबाद होक,

जाहाँए हामाक हामार प्रभु इसु ख्रिस्‍टेर पाए बिजय देचे।

५८ ताहाते हे भाइला!

स्‍थिर आर सकत हए प्रभुर सेबार कामत सदाए बार्त़े बार्त़े जाअ,

इड जानिए कि प्रभुत कराल तम़ार मेहनेतखान बेकारत नि जात्‍कन।

a 

१५:११ मतलब एकेडा काथार प्रचार आर्थात पुनरुथानेर प्रचार।

b 

१५:१८ अक्‍छरस ख्रिस्‍टटत निदाल, याहाँर अर्थ ख्रिस्‍टटक बिस्‍वास करिए मारा पर्बार लोकला।

e 

१५:३४ कोरिन्‍थिर केबा झना बिस्‍वासि एहड पिस्राए गेइस्‍ले कि अम़ा कुन काथाडक बिस्‍वास करिचे खास करे पुनरुत्‍थानेर काथाड।

f 

१५:४४ प्राकृतिक देहा माने मासु आर हड्डिर देहा।

g 

१५:४७ दस्रा लोक बा आदमेर अर्थ, दस्रा किसिमेर लोक आर्थात कइन से ख्रिस्‍टटर तलिकेर मान्‍सिजातिला हए।

पबित्रजनलार ताने भेटि

१६

आप,

पबित्रजनलारa खातिर भेटि उठाबार बिसयत,

जेनङति मुइँ गलातिर मन्‍डलिलाक कहिसिन्‍किन,

अइनङति तम़ाउ कर।

२ हरेकटा हाप्‍तार पहिला दिनत तम़ा हरेक झना आप्‍ना आप्‍नि कामाइला से कुछुला टाका पेइसा बचाए जम करन जेसे मुइँ आस्‍बारखुना तम़ाक भेटि उठाबा ना पर्कन।

३ आर मुइँ जेइखुना आसिए पुगिम ते,

तम़ा जाहाँक जाहाँक बिछबन अम़ाके सिफारिस पत्र दिए मुइँ तम़ार भेटिला यरुसलेम पाठाए दिम्‍कन।

४ आर जदि महकअ जाबार अनुकुल देखा जाए ते अम़ा महरे सङे जाबे।

पावलेर पइरार योजना

५ आर माकेडोनियार पाके जाबारखुना मुइँ तम़ार ठिना आसिम्‍कन,

कारन मुइँ माकेडोनियारे पाके जामु,

६ भरसक तम़ार ठिना केबा दिन भरे रहमु बाते जारेर दिनला अइठिना काटामु,

तने मुइँ जेइठा जालउ तम़ा मोर बाकिखान पइरार ताने ब्‍यबस्‍था मिलाबा पारन।

७ मुइँ तम़ार ठिना बाठे थार पइरि भेटघाट कर्बा नि चाहाचु,

बुरु प्रभुर इच्‍छा हए ते,

केबा दिन भरे तम़ारे सङे रहबार मनसुवा करिचु।

८ मातुन पेन्‍तिकोसेर दिन तलिक मुइँ अइठिना एफिससते रहम।

९ कियाँकि मोर ताने एकखान माहान आर प्रभाबसालि दुवार खुलाल गेइचे मातुन बिरोध कर्बार भेलेला लोकअ छे।

१० आर आप तिमोथिड जदि तम़ार ठिना आसिए पुग्‍कन ते,

उहाँक कोए तकलिफ महसुस हबा ना दन,

कियाँकि उहाँउ महरे लाखा प्रभुर सेबा करेचे।

११ अइताने काहुँ उहाँर हेला ना करोक।

बुरु मोर ठिना आसिए पुग्‍बार मने उहाँक आच्‍छा से दिएथिए बिदागि कर जेसे उहाँए मोर ठिना आसिए पुगोक,

कियाँकि उहाँए बिस्‍वासि भाइलार सङे सङे आस्‍बे कहए मुइँ उहाँर आसपइरा देखेचु।

१२ आप,

हामार भाइ अपोल्‍लोसेर बिसयत,

भाइलारे सङे सङे तम़ार ठिना जाओक कहए मुइँ उहाँक बारा नेहरा करे कहल्‍किन,

मातुन आल़ा उहाँए तम़ार ठिना आस्‍बा नि पारेल्‍कन।

ताहारअ पर जुतघात लागि जाले उहाँए तम़ार ठिना आस्तकन।

अन्‍तिम बन्‍दगि

१३ हुँसियार रह,

बिस्‍वासत दऱ हव,

साहासि आर बरियो हव।

१४ हरला काम प्रेम पुर्बक कर।

१५ आप,

हे भाइला!

तम़ा त स्‍तिफनसेर घरानार लोकलाक जान्‍बे करेचन,

अखइयात सब प्रथमे बिस्‍वासत आस्‍बार एम़ाइ रहए जाहाँए आप्‍नाक पबित्रजनलार सेबार कामत अर्पन करिचे।

१६ आर आप हे भाइला!

मुइँ तम़ाक नेहरा करेच्‍कन कि,

हेनङ लोकलार अधिनत रह आर अहला लोकेर अधिनत रह जाहाँए हेनङ कामलात सहजोग दिचे आर मेहनेत करेचे।

१७ स्‍तिफन,

फोरटुनाटस आर अखाइकसट आस्‍बार कारन मुइँ बाडा खुसि हनु,

कियाँकि तम़ा मोर सङे नि हबारखुना मोर एख्‍लियापुनाखान अम़ाए पुर्ताल कर्ले।

१८ कियाँकि एम़ा महरअ आर तम़ारअ आत्‍माडक फरफर काराइचे।

अइताने हेनङ लोकलार उँच्‍च आदर करन।

१९ एसियार मन्‍डलिला से तम़ाक बन्‍दगि पाठाइच्‍कन।

अकिलास आर प्रिस्‍काड अम़ार घरेर मन्‍डलिड सहित हृदय से प्रभुत तम़ाक बन्‍दगि पाठाइच्‍कन।

२० हेताकार गटे बिस्‍वासि भाइला तम़ाक बन्‍दगि पाठाइच्‍कन।

तम़ाउ एक आपसत स्‍वागतेर पबित्र चुम्‍मा खाए बन्‍दगि कर।

२१ मुइँ पावलड मोर बन्‍दगिड आप्‍नारे हाते लिखेच्‍कन।

२२ काहुँ जदि प्रभुडक प्रेम नि करे ते,

उहाँए स्रापित होक।

हे हामार प्रभु,

आसेक।b

२३ प्रभु इसुर अनुग्रहखान तम़ार पर रहकन।

२४ ख्रिस्‍ट इसुत रहबार तम़ा साभार पर मोर प्रेमखान रोहोक।

आमेन।c

a 

१६:१ इड पदत पबित्रजनलार मतलब खागिसत पराल यहुदियार बिस्‍वासिला हए।

b 

१६:२२ अक्‍छरस ‘मारानाथा’, याहाँर अर्थ ‘हे हामार प्रभु धम्करे आसेक’।

c 

१६:२४ कोए कोएला पान्डुलिपित ‘आमेन’ कहबार सब्दड नि छे।

कोरिन्थियालाक

पावलेर दस्रा चिट्ठि

परिचय

कोरिन्‍थियालाक प्रथम फेक चिट्ठि लिख्‍बार एक दुइ बच्‍छर बाद पावलड आरह एकखान चिट्ठि करिप इ.स. ५५ से ५७ नेर बिचत माकेडोनिया से लिखिस्‍ले। पहिलकार चिट्ठिखानत पावलड कोरिन्‍थियालाक सिक्‍छा आर डाँटनि दिए लिख्‍बार कारन कोरिन्‍थियाला उखान चिट्ठिक अतेक खुसि मन से सुइकार नि करेल्‍कि आर मन्‍डलिर अधिकला लोक पावलेर खिलापत बल्‍बा धरेल्‍कि। ताहाते पावलड एफिसस से एकखान काराकारि चिट्ठि लिखिए आप्‍नार सहयोगि तितसेर हाते कोरिन्‍थित पाठाले (२ कोर २:३-४), सेइखान चिट्ठि हाराए पार, आप आल़ा उखान चिट्ठिर एकअखान पान्डुलिपि नि छे। (सायद कोरिन्‍थिर बिस्‍वासिलाक पसिन नि परेल्‍कि आर उखान चिट्ठि अइसाथ चिरिए फेकाए दिल्‍कि ने कि)।

जेइखुना पावलड जान्‍ले कि तितसट कियाँ सट करे नि घुर्ले, ते पावलड ग्रिसेर उत्तर बिति माकेडोनिया प्रान्‍तत गेले आर हता उहाँए तितसटक लागाल पाले (२ कोर २:१२-१४), आर तितसेर मुखे सुन्‍ले कि, कोरिन्‍थिर लोकला इफेक पास्‍चाताप करिए आप्‍ना आप्‍नि भुल गल्‍तिला साकार करिचेक। तने उला काथा सुनिए पावलडक खुसि लागेल्‍कि, सेने उहाँए तेस्रा चिट्ठिर भाबे आरह एकखान चिट्ठि भिन मन से लिखिए कोरिन्‍थियालाक पाठाले। आल़ा अइखान चिट्ठिक “कोरिन्‍थियालाक लिखाल पावलेर दस्रा चिट्ठि” कहाल जाचे, कारन बिच खेरिया चिट्ठिखान हाराए गेइचेक।

पावलेर पाए लिखाल आरला चिट्ठि से कोरिन्‍थियालाक आरमने लिखाल उहाँर इखान चिट्ठि बारा ब्‍यक्‍तिगत भाबे लिखिचे। पावलड इखान चिट्ठित कोरिन्‍थियालाक आर हामाकअ आप्‍नार हृदयड खुलिए लिखिचे। पावलड केनङ छिले कहबार काथा हामा खाँटि करे इखान चिट्ठि से बुझ्‍बा पारि।

पावलेर जिबनेर बिसयत आरह जान्‍बार ताने पावलेर पाए रोमिलाक लिखाल चिट्ठिखानेर परिचयखानअ देखन।

रुपरेखा

परिचय १:१-११

पावल आर कोरिन्‍थिर मन्डलि १:१२-७:१६

यहुदियात रहबार ख्रिस्टियनलार खातिर सहजोग भेटि ८:१-९:१५

पावलड आप्नाक प्रेरित कहए घोसना कर्ले १०:१-१३:१०

चिट्ठिखानेर समापन १३:११-१३

कोरिन्थियालाक

पावलेर दस्रा चिट्ठि

१

परमेस्‍वरेर इच्‍छार पाए ख्रिस्‍ट इसुर प्रेरित मुइँ पावल आर हामार भाइ तिमोथिर तरफ से,

कोरिन्‍थित रहबार परमेस्‍वरेर मन्‍डलिडक आर अखइयात रहबार ख्रिस्‍टेर गटे पबित्रजनलाक:

२ परमेस्‍वर हामार पिता आर प्रभु इसु ख्रिस्‍टेर तरफ से अनुग्रह आर सान्‍ति !

पावलड परमेस्‍वरटक धन्‍यबाद देचे

३ हामार प्रभु इसु ख्रिस्‍टेर पिता आर परमेस्‍वरेर प्रसंसा होक उहाँए दया कर्बार पिता आर हर पाके सान्‍तवना दिबार परमेस्‍वर हए,

४ उहाँए हामार हरला कस्‍टत सान्‍तवना देचे जेसे कुनह किसिमेर कस्‍टत रहाबार लोकलाक हामा परमेस्‍वरट से पाआल सान्‍तवना दे सान्‍तवना दिबा पारि,

जेइखान सान्‍तवना हामाउ पाइचि।

५ कियाँकि जेनङ करे हामा ख्रिस्‍टेर सास्‍तिलात प्रसस्‍त भाबे सहभागि हचि,

अइनङ करे ख्रिस्‍टेर पाए हामा प्रसस्‍त भाबे सान्‍तवनाअ पाचि।

६ हामा जदि कस्‍ट काटेचि,

ते उखान तम़ारे सान्‍तवना आर मुक्‍तिर ताने हकन।

हामा जदि सान्‍तवना पाइचि,

ते अहखान तम़ारे सान्‍तवनार ताने हकन तने तम़ा हामारे लाखा धिरज से कस्‍ट सहबार सक्‍तिअ पाबन।

७ आर तम़ार परकार हामार आस्राड स्‍थिर छे,

कियाँकि हामा इड जानेचि,

जेनङ करे तम़ा हामार सास्‍तिलात सहभागि हइचन अइनङ करे तम़ा हामार सान्‍तवनालातउ सहभागि हबन।

८ हे भाइला,

एसियात हामा केनङ केनङ कस्‍ट काटिस्‍न,

उला काथार बिसयत तम़ा आन्‍जान रह कहए हामा नि चाहाचि,

हता हामा हेनङ कस्‍टत परिस्‍न कि बच्‍म कहए कुनह आस्राए नि छिले।

९ बास्‍तवत हामा ते एइनङ सँचिस्‍न कि,

हामार पर मिर्तु दन्‍डेर घोसना हइ गेइचे,

मातुन हेनङ हबार कारन एइड रहए कि हामा आप्‍नार भार्सा आप्‍नात नि बुरु मराल लोकलाक जेअँत कर्बार परमेस्‍वरेर पर कर्बा पारि।

१० उहाँए हामाक डरलागा मिर्तुर मुखखान से छुटाले आर छुटाबअ कर्बे आर हामा उहाँर पर हेनङ भार्सा राखिचि कि उहाँए हामाक आरह छुटातेइ रहबे,

११ याहाँर ताने तम़ाउ हामाक अबस्‍य प्रार्थनार सहजोग दन।

तने भेलेला झनार प्रार्थनार उत्रात परमेस्‍वरट हामाक आसिर्बाद दिबे आर भेलेला झना हामार पक्‍छत धन्‍यबाद चऱाबे।

पावलेर योजना परिबर्तन

१२ हामा इड काथा गुमान से कहचि आर हामार बिबेकखानअ गबाहि देचे कि,

हामा संसारत आर खास करे तम़ार आर हामार सम्‍बन्‍धर बिसयत हामा पबित्रतात आर परमेस्‍वरेर सत्‍यतात चलेचि,

अह लोकेर ग्‍यान अनुसार नि बुरु परमेस्‍वरेर अनुग्रह से।

१३ कियाँकि हामा तम़ाक बाठे अइला काथा लिखेच्‍कन जेइला काथा कि तम़ा पर्भा पारन आर बुझ्‍बा पारन।

आर मुइँ आसा करेचु कि तम़ा पुरापुरि भाबे बुझ्‍बन,

१४ जेसा कि आल़ा तलिक तम़ा थोरेक करे हलउ बुझि फेकाइचन।

तने प्रभु इसुर दिनत हामा तम़ार खातिर गउरब कर्बार लाखा तम़ाउ हामार खातिर गउरब कर्बन।

१५ एइड काथार निस्‍चियता लिए मुइँ प्रथमे तम़ार ठिना आस्‍बार योजना करिस्‍नु,

जेसे तम़ाक दो तर्फि लाभ मिल्‍कन,

१६ आर सँचिस्‍नु कि माकेडोनिया जाते तम़ार ठिना ढुकिम आर माकेडोनिया से आस्‍तउ तम़ार ठिना ढुकिम आर तम़ा मोक यहुदिया जाबार ताने सहयोग कर्बन।

१७ अइताने,

कि तम़ाक लागेच्‍कन हेनङ योजना बेनाबारखुना मुइँ दुबिधात छिनु?

ने मुइँ जेइड योजना कर्नु उड निर्नय एकटा संसारिक लोकेर लाखा कर्नु ते,

एइखान मुखे कुनह बेला ‘हँ’ आर कुनह बेला ‘नि’ कहनु?

१८ मातुन परमेस्‍वरट बिस्‍वासयोग्‍य रहबार लाखा हामारअ बचनड ‘हँ ते हँ,

निते नि’ हचे।

१९ कियाँकि सिल्भानस,a

तिमोथि आर मुइँ पावलेर पाए तम़ार बिचत प्रचार कराल परमेस्‍वरेर पुत्र इसु ख्रिस्‍टटत,

‘हँ’ बा ‘नि’ कहबार काथाए नि हचे बुरु उहाँत सदाए ‘हँ’ हचे।

२० कियाँकि परमेस्‍वरेर हरला प्रतिग्‍या इसु ख्रिस्‍टेर नाअँत पुरा हचे,

ताहाते उहाँर नाअँत परमेस्‍वरटक महिमा दिबा हामा आमेन कहचि।

२१ आर आप अइड परमेस्‍वर तम़ार सङे सङे हामाकअ ख्रिस्‍टटत दऱ बेनाइचे।

उहाँइ हामाक अभिसेक करिचे,

२२ उहाँइ हामार पर आप्‍नार छाप लागाइचे आर हामाक दिबार हरला काथार बइनार भाबे हामार हृदयडत पबित्र आत्‍मा दिचे।

२३ मोर हृदयर काथाला जान्‍बार परमेस्‍वरटक साक्‍छि राखिए मुइँ कहच्‍कन,

तम़ाक मुस्‍किल ना हकन कहए मुइँ कोरिन्‍थित जानिए सुनिए नि आसिन्‍कन।

२४ हामा तम़ार बिस्‍वासखानत अधिन कर्बा नि चाहाचि बुरु तम़ार आनन्‍देर ताने तम़ारे सङे मिलिए काम कर्बा चाहाचि कारन तम़ा आप्‍नार बिस्‍वासखानत स्‍थिर हए छन।

a 

१:१९ ग्रिक भासात सिल्भानस लिखाल छे बास्‍तबत सिलास’आर ‘सिल्‍भानस’लोक एकेडा हए।

२

अइताने तम़ार मनला खाट्टा ना हकन कहए मुइँ तम़ार ठिना नि आस्‍बारे निर्नय कर्नु।

२ कियाँकि मुहें जदि तम़ार मनड दुखाकन ते,

मोर मनड खुसि बेनाबे काहाँए,

तम़ाए नि बेनाले?

३ अइताने मुइँ हता जाए,

मोक खुसि कर्बार लोकला से चित दुखाबा ना परोक कहए मुइँ उखान चिट्ठि लिखिसेल्‍कन,

कियाँकि मोक पाक्‍का बिस्‍वास छिले कि मुइँ खुसि हले से उड काथात तम़ाउ खुसि हबन।

४ कियाँकि उखान चिट्ठि मुइँ तम़ार मनला दुखाबार ताने नि मातुन मुइँ तम़ाक केताखान माया करेच्‍कन कहए बुझाबार ताने मनेर बड कस्‍ट आर बेदना सहित चखुत लोए लिए लिखिस्‍नु।

दुसिलाक माफि

५ आर आप काहुँ जदि काहाँरअ चितट दुखाइचे ते,

थोरेक हलउ उहाँए मोर से अधिक तम़ा साभार चितट दुखाइचे।

उहाँकअ अतेक कारा से ना कहि,

६ हुनङ लोकटक बहुमत से दुवाल दन्‍डखाने पुराभार पुगिगेइच्‍कि,

७ ताहार से बुरु तम़ाक आप उड लोकक छेमा कर्बा लाग्‍कन आर उहाँक सान्‍तवना दिबा लाग्‍कन निते त उहाँए भारि फिकिरेर कारन सोगत डुबि जाब्‍कन।

८ अइताने मुइँ तम़ाक नेहरा करेच्‍कन कि उहाँक तम़ा हेनङ प्रेम कर जेसे उहाँए जानोक कि तम़ा उहाँक आल़ाउ प्रेम करेचन।

९ बास्‍तवत मुइँ तम़ाक पर्खिबार ताने हेनङ लिखिसेन्‍कन कि तम़ा मोर गटे काथालात आग्‍याकारि हचन ने नि।

१० आर आप जाहाँक तम़ा छेमा कर्बन,

महँ उहाँक छेमा करिम।

काहाँकअ जदि मुइँ छेमा करिचु ते,

उहाँक तम़ारे खातिर ख्रिस्‍टेर साम्‍नात छेमा करिचु,

११ जेसे कि सइतानड हामार पर मउका ना पाओक,

कियाँकि हामा उहाँर चाललार बिसयत आन्‍जान नि छि।

त्रोआसत पावलेर फिकिर

१२ आर जेइखुना मुइँ ख्रिस्‍टेर सुसामाद प्रचार कर्बा त्रोआसत पुग्‍नु ते,

प्रभुड मोर ताने आरह एकखान दुवार खुलि दिले।

१३ मातुन हता मोर बिस्‍वासि भाइ तितसटक लागाल नि पाबार कारन मोर मनड स्थिर नि हले,

तने हताकार लोकला से बिदागि लिए मुइँ माकेडोनियार माखे पइरा छर्नु।

ख्रिस्‍टटत मिल्‍बार बिजय

१४ जे होक परमेस्‍वरटक धन्‍यबाद दिबा लागे कि,

उहाँए आप्‍नार लोकलाक ख्रिस्‍टेर सङे सङे सदाए जय पाबार दामालत आगु बाऱाचे।

आर हामार पाए उहाँर ग्‍यानेर महकखान हरेक ठिना फइलाचे।

१५ कियाँकि उद्धार पाते जाबार आर नस्‍ट हते जाबार लोकलार बिचत हामा परमेस्‍वरेर ताने ख्रिस्‍टेर महक हइ,

१६ नस्‍ट हते जाबार लोकलार ताने हामा मिर्तुर गन हइ आर उद्धार पाते जाबार लोकलार ताने जिबनेर महक हइ।

मातुन इला काथार ताने योग्‍य काहाँए छे?

१७ कियाँकि हामा आरला लोकेर लाखा परमेस्‍वरेर बचनडक लाभेर ताने बेपार नि करेचि,

मातुन परमेस्‍वरेर पाए पाठाल लोकलार लाखा हए हामा निस्‍कपट मन से,

परमेस्‍वरेर साम्‍ना ख्रिस्‍टटत बलेचि।

नायाँ कारालेर सेबकला

३

तम़ाक लागेच्‍कन कि,

हामा आप्‍नारे बाराइ छाबेचि?

आर निते कि आरहला लोकेर लाखा तम़ाक देखाबार ताने तम़ार ठिना से कि हामाक सिफारिस पत्र लागे?

२ गटे लोकलार पाए जानाल आर बुझाल,

हामार हृदयडलातa लिखाल सफारिस पत्र तम़ाए हन्।

३ इड काथा प्रकट कराल गेइचे कि,

ख्रिस्‍टेर पाए लिखाल आर हामार पाए पुगाल तम़ा उखान चिट्ठि हन् जेइखान चिट्ठिक कलम दे नि मातुन जेअँत परमेस्‍वरेर आत्‍मा दे लिखाल गेल अह स्‍लेटपाटित नि मातुन मान्‍सिर हृदयत लिखाल गेल।

४ हामा हेनङ कहबार कारन एइड कि,

हामा ख्रिस्‍टेर पाए परमेस्‍वरेर पर भार्सा करेचि।

५ हामार सङे हुनङ कोए योग्‍यता नि छे कि हामा आप्‍नाक हुनङ सँच्‍बा पारि,

मातुन हामाक हुनङ योग्‍यता परमेस्‍वरटए देचे।

६ आर उहाँइ हामाक नायाँ कारालेर सेबक हबा योग्‍यर बेनाइचे,

अह लिखाल अक्‍छरत नि मातुन पबित्र आत्‍मात,

कियाँकि लिखाल अक्‍छरला मारेचे मातुन पबित्र आत्‍माड जिबन देचे ।

नायाँ कारालेर महिमा

७ परमेस्‍वरट धार्मिक बिधानखान पाथलत लिखिए दिबारखुना उहाँर महिमार तेजखान मोसार पर परिसेल्‍कि आर उखान महिमा धेमहते आस्‍लउ इस्राएलिला मोसार सकलड देख्‍बा नि पारिस्‍ले।

आप मिर्तु आन्‍बार धार्मिक बिधानखान पाबारखुना हुनङ महिमामय रहए जदि ते,

८ आत्‍मार पाए आनाल सेबाड आरह बेसि महिमामय कि हबे नि?

९ कियाँकि लोकलाक दुसि ठहरिबार सेबाड महिमामय छिले जदि ते,

धर्मि ठहरिबार सेबाड आरह केनङ महिमामय हबे?

१० कियाँकि जेइखान महिमा एक समयत महिमामय रहए,

आप उखान महिमाक टप्‍बार भिन महिमाखान आस्‍बार कारन पहिल्‍कार महिमाखान आर महिमामय नि रहले।

११ कियाँकि छिन पहरिया महिमाखान हुनङ महिमामय रहए जदि ते,

सदामधि रहबार महिमाखान आरह केनङ महिमामय हबे!

१२ अइताने हामार सङे हेनङ आसा हबार कारन हामा आरह हिम्‍मत पाइचि।

१३ हामा मोसार लाखा नि हइ,

जाहाँए आप्‍नार सकलड से महिमाखान धेम हते जाबार अन्‍तिम झलकट इस्राएलिला टकटक लागाए ना देखोक कहए घुङुट उऱे।

१४ बास्‍तबत उखुना इस्राएलिलार मनला कठोर छिल्‍कि आर आझिअ जेइखुना अम़ा पुर्ना कारालेर धार्मिक बिधानखान परे़चे ते उखान घुङुट झाकाले रहचेक कारन उखान बाठे ख्रिस्‍टटत हटाल जाचे।

१५ छेच्‍कारे,

आझि तलिक इस्राएलिला जेइखुना मोसार लिखाल धार्मिक बिधानखान पऱेचे,

अम़ार मनलात उखान घुङुट लागाले रहचेक।

१६ मातुन जेइखुना काहुँ आप्‍नार मनड प्रभुर बिति घुराचे ते उखुना उहाँर ताने उखान घुङुट हटि जाचेक।

१७ कियाँकि प्रभुड आत्‍मा हए आर जेइठिना प्रभुर आत्‍माड रहचे हता आजादि रहचे।

१८ आर हामा साभाउ घुङुट हटाल आप्‍नार सकल दे अनकखानत देखा जाबार लाखा प्रभुर महिमा झल्‍काचि।

आरतने हते हते एकटा महिमा से भिनड महिमात बदलिते उहाँर स्‍वरुप लेचि।

हेनङ,

प्रभुरे पाए हचे जाहाँए कि आत्‍मा हए।

a 

३:२ कोए कोएला पुर्ना पान्डुलिपित ‘हामार हृदयलात’कहबार ठिना ‘तम़ार हृदयलात’कहए लिखाल छे।

माटिर भान्‍डात आत्‍मिक धन

४

हामार पर परमेस्‍वरेर केनङ कृपा हइचे ते हामा इखान सेबार काम पाइचि,

अइताने हामा हायहातास नि हम।

२ बुरु हामा चुरिनुकार लाजलागा कामला इन्‍कार करेचि।

छल कपट बा परमेस्‍वरेर बचनलाक अदल बदल कर्बार काम नि करेचि।

मातुन सत्‍यतार बचनलाक प्रचार कर्ते,

परमेस्‍वरेर साम्‍ना हरेकटा लोकेर बिबेकलार खातिर सुइकारयोग्‍य हबार मने हामा आप्‍नाक अर्पन करेचि।

३ आर हामार सुसामादडत घुङुट उऱाल छे जदि ते,

बाठे नस्‍ट हते जाबार लोकलार बादे छे।

४ अम़ार काथा कहचन जदि ते,

ख्रिस्‍टट जाहाँए परमेस्‍वरेर स्‍वरुप हए,

उहाँर महिमार सुसामादेर ओजोतखान अम़ार पर ना पर्कि कहए इड जुगेर देपताड अख्रिस्‍टियनलार समझखानक मन्‍द करि दिचेक।

५ कियाँकि हामा आप्‍नार बिसयत प्रचार नि करेचि,

मातुन इसु ख्रिस्‍टेर प्रचार करेचि कि,

‘प्रभु उहाँइ हए’ आर हामा इसुर खातिर तम़ार गुलाम हइचि।

६ कियाँकि जेइड परमेस्‍वर “आन्‍धारखान से ओजोत निक्‍लोक” कहले,

उहाँइ हामार हृदयलात ओजोतमय हले,

जेसे परमेस्‍वरेर महिमार ग्‍यानेर ओजोतखान इसु ख्रिस्‍टेर सकलडत पर्कि।

७ मातुन सर्बस्रेस्‍ठ सक्‍ति हामार नि बुरु परमेस्‍वरेर होक कहए प्रस्‍ट कर्बा इखान माहा धन माटिर भान्‍डात राख्‍बार लाखा हामार सङे छे।

८ चारह बिति से हामा दाबाल गेइचि मातुन पेच्रा नि हइचि,

आउच काउचत परिचि मातुन उदास नि हइचि।

९ साताल गेइचि मातुन त्‍यागाल नि जाइ पाझाट पाइचि मातुन नस्‍ट नि हइचि।

१० इसुर जिबनड हामार देहाडत प्रकट होक कहए इसुर मिर्तुडक हामा हरखुना आप्‍नार देहाडत सङे लिए बेराचि,

११ कियाँकि जेअँत रहबार तलिक हामा इसुर खातिर सदाए मिर्तुर मुखत पर्ते रहचि इड सँचिए कि इसुर जिबनड हामार नासबान देहाडत प्रकट होक।

१२ अइताने मिर्तुड हामार पर काम करेचे मातुन जिबनड तम़ार पर काम करेच्‍कन।

१३ हामारअ सङे अइड बिस्‍वासेर आत्‍मा रहबार कारन,

‘मुइँ बिस्‍वास कर्नु अइताने मुइँ बल्‍नु’ कहए लिखाल अनुसार हामा बिस्‍वास करेचि अइताने हामाउ बलेचि।

१४ हामा जानेचि कि,

जाहाँए प्रभु इसुडक मिर्तु से जेअँत करे उठाले,

उहाँइ हामाकअ इसुर सङे जेअँत कर्बे आर तम़ार सङे सङे हामाकअ आप्‍नार उपस्‍थितित हाजिर कराबे।

१५ कियाँकि इ गटे कुछुला तम़ार खातिर हइच्‍कन,

जेसे अनुग्रहखान भेलेला लोकेर बिचत आरह छिर्याते जाओक आर परमेस्‍वरेर महिमार ताने धन्‍यबाद दिबार कामखान बार्त़े बार्त़े जाओक।

बिस्‍वास से मिल्‍बार जिबन

१६ हामा अइताने हिम्‍मत नि हारिचि कारन बाहिरि रुपरङत घटते जालउ हामा भित्रि हृदयत दिने दिने आरह नायाँ हते जाचि।

१७ कियाँकि हामार हल्‍का आर छिन भरिया कस्‍टलाए हामार ताने अनन्‍तेर माहान महिमा तियारि करेचे,

१८ कारन हामा देखा जाबार काथालात नि मातुन देखा नि जाबार काथालात मन देचि,

कियाँकि देखा जाबार काथाला नासबान छे मातुन देखा नि जाबार काथाला अनन्‍तकाल तलिक रहचे।

५

कियाँकि हामा जानेचि कि,

हामा रहबार पृथिमिर बासा रुपि घर हामार धरट नस्‍ट हए जालउ सर्गत परमेस्‍वरट हामाक अनन्‍तकाल तलिक रहबार एकटा धर दिबे जेइड धर कि हाते बेनाल नि हए।

२ आर बास्‍तबत कहले,

इड देहात जिए रहबा परिए हामा काउछालि काटेचि आर सर्गेर देहाडक धारन कर्बा पारि कहए छोट काटेचि,

३ आर बास्‍तवत हामा जदि उड देहाक धारन कर्म ते,

देहा बेगरेर नि रहम।

४ इड देहात रहबार तलिक हामा भारिर चुटे कुथेचि आर इड धर से छुटकारा चाहाचि।

बुरु इड चाहाचि कि,

सर्गेर देहा धारन करि जेसे नासबान देहाड जिबनत बदलि जाओक।

५ आप हामाक याहाँर ताने तियारि कर्बार परमेस्‍वरटए हए जाहाँए हामाक बइनार भाबे आत्‍माड दिचे।

६ अइताने हामा सदाए पुर्न भार्सा राखिचि आर इड जानेचि कि,

जाहाँभर तलिक हामा देहार घरटत रहम ताहाँभर तलिक हामा प्रभुड से दुरत रहम,

७ कारन हामा बिस्‍वासेर माध्‍यम से जिएचि,

देखाल जाबार काथाडर आधारत नि,

८ अइताने हामाक पुर्न भार्सा छे कि देहाड से दुर हए बुरु हामा प्रभुर सङे रहबा पार्ले से आच्‍छा होलहने।

९ ताहाते हामा चाहे एइड देहात रहि बा इड देहासे अलग हइ हामा एइड धियाचि कि प्रभुडक खुसि बेनाबा पारि।

१० कियाँकि हामा साभाक एक दिन ख्रिस्‍टेर न्‍याय आसनेर आगुति थार हबाए लागे आर सरिलत रहते असल बा खाराप जाहाँए जेनङ कर्तुप करिचि उहाँक अइनङ फल भुङबा लागे।

ख्रिस्‍टेर माध्‍यम से परमेस्‍वरेर सङे मिलाप

११ अइताने हामा प्रभुर भय गनिए लोकलाक मानाचि,

मातुन हामार अबस्‍थाड प्रभुर नजरत प्रस्‍ट छे आर मुइँ यहड आसा करेचु कि हामार इड अबस्‍था तम़ारअ बिबेकखानत प्रस्‍ट छकन।

१२ हामा तम़ार साम्‍ना फेर आप्‍नारे बाराइ कर्बा नि छाबेचि,

मातुन हृदयेर काथालाक छरिए बाहारि काथालात गुमान कर्बार लोकलाक तम़ा उत्रा दिबा पारन कहए हामार तरफ से तम़ाक हामा गउरब कर्बार मउका देचि।

१३ हामा जदि बेसुर हइचि ते परमेस्‍वरेर ताने हइचि आर हुँसत छि जदि ते तम़ारे ताने हुँसत छि।

१४ कियाँकि ख्रिस्‍टेर प्रेमखान हामाक मजबुर बेनाचे,

ताहाते हामा इड काथात निस्‍चित छि कि,

साभारे ताने एक झन मारा पर्ले अइताने साभाउ मारा पर्न।

१५ उहाँए साभारे ताने मारा पर्ले ताहाते जाहाँए जाहाँए जिए छे आप अम़ा आप्‍नार ताने नि मातुन अम़ार खातिर मर्बार आर जेअँत हए उठबार ख्रिस्‍टेर खातिर जिए रोहोक।

१६ अइताने आल़ा से आप हामा बाहिरि रुप देखिए काहाँरअ निसाफ नि कर्म।

हबार ते एक समयत हामा ख्रिस्‍टटकअ बिहिरि रुप से देखिस्‍न मातुन आप हामा उहाँक हुनङ नजर से नि देख्‍म।

१७ अइताने काहुँ ख्रिस्‍टटत छे जदि ते उहाँए नायाँ सृस्‍टि हए।

पुर्ना काथाला मेसाए गेइचे,

आप देख उहाँए नायाँ हइचे।

१८ आर इखान काम खुद परमेस्‍वरटए करिचे,

जाहाँए हामाक ख्रिस्‍टेर माध्‍यम से आप्‍नार सङे मिलापत आनिचे आर हामाक मिलापत आन्‍बार सेबकाइ दिचे।

१९ परमेस्‍वरट ख्रिस्‍टेर माध्‍यम से संसारखानक आप्‍नार सङे मिलापत आन्‍ले,

आर अम़ार अपराधलार कुनह हिसाप नि राखिए मिलाप कराबार कामखानेर सन्‍देसटर जुम्‍मा उहाँए हामाक दिले।

२० अइताने हामा ख्रिस्‍टेर पक्‍छ से मिलापत आन्‍बार राजदुत हइ,

मानिए ल कि परमेस्‍वरट हामार पाए तम़ाक नेहरा करेच्‍कन।

ताहाते हामा तम़ाक ख्रिस्‍टेर पक्‍छ से निबेदन करेच्‍कन कि,

परमेस्‍वरेर सङे मिलाप करिल।

२१ आर जाहाँए पापे नि जानिस्‍ले उहाँक परमेस्‍वरट हामार खातिर पाप ठहर कर्ले जेसे हामा उहाँर माध्‍यम से परमेस्‍वरेर धार्मिकता गेनाल जाइ।

६

परमेस्‍वरेर सेबक हबार कारन से हामा तम़ाक बिन्‍ति करेच्‍कन कि उहाँर अनुग्रहखानक बिर्फले जाबा ना द।

२ कियाँकि उहाँए कहचे,

“सुइकारयोग्‍य समयत मुइँ तोर पुकारट सुनेल्‍कुन,

आर उद्धार पाबार दिनत मुइँ तोक सहजोग करेल्‍कुन।”

आप सुन,

सुइकारयोग्‍य समय आल़ाए हए आर देख उद्धार पाबार दिन एइड हए।

३ हामार सेबाकाइडत कुनह कमजोरि देखा ना जाओक कहए हामा काहाँरअ दामालत बाधा नि राखेचि,

४ मातुन हरला काथात हामा आप्‍नाक परमेस्‍वरेर सेबक कहए चिऩाचि,

पुरा धिरजतात होक बा कस्‍टत होक,

खागिसत होक बा दुरगतित होक,

५ कर्राबाजित होक बा कइदत होक,

हुलदाङात होक बा कारा मेहनेत होक,

निद बिसार बेचइनत होक बा भोक प्‍याँसत होक,

६ सिद्धतात होक बा ग्‍यानत होक,

सहतुकपुनात होक बा दयात होक,

पबित्र आत्‍मात होक बा निस्‍कपट प्रेमत होक,

७ सत्‍य सन्‍देससत होक बा परमेस्‍वरेर सक्‍तित होक,

दाहिना आर बायाँ हातेर धार्मिकतार अस्‍त्रलार माध्‍यम से होक,

८ मान् आर अपमानेर माध्‍यम से होक बा बदनाम आर सुनामेर माध्‍यम से होक,

हामार सङे ठगलाक कर्बार ब्‍यबहार कराल जालउ हामा सत्‍य छि।

९ आचिना हलउ हामा जान् पहिचानेर लाखा छि,

मराल लोकलार लाखा हलउ हामा जेअँत देखाजाचि,

दन्‍ड पालउ हामा मरिए ओर नि हइचि,

१० सोगत हलउ हामा सदाए आनन्‍दित छि,

काङाल हलउ हामा भेलेला झनाक मातिबर बेनाचि,

जायजेथा कुछु नि हबार लाखा हलउ हामा सब कुछुत पुग्‍ता छि।

११ कोरिन्‍थिर भाइला रे,

हामा तम़ाक प्रस्‍ट भाबे कहए दिच्‍कन,

तम़ार ताने हामार हृदयड खुल्‍ला छे।

१२ हामा तम़ाक कुछु काथा नि मिछाकन,

से बुरु तम़ा केतेला काथा मनते चापिए राखिचन।

१३ आप मुइँ तम़ाक आप्‍नार छुवा जानिए कहच्‍कन,

तम़ाउ हामारे लाखा आप्‍नार हृदयला खुल्‍ला कर।

अबिस्‍वासिलार सङे ना सन्‍ज्र

१४ अबिस्‍वासिलार सङे एकेखान जङालत ना सन्‍ज्र कारन धार्मिकताखानेर सङे अधर्मेर कुन साझ्‍यार?

बाते ओजोतखानेर सङे आन्‍धारखानेर कुन सम्‍बन्‍ध?

१५ ख्रिस्‍टटर बेलिआलेरb सङे किसेर मिलाप?

बाते बिस्‍वासिडर अबिस्‍वासिडर सङे किसेर साझ्यारि?

१६ मुर्तिलार सङे परमेस्‍वरेर मुन्‍डिलडर किसेर सम्‍झउता?

कियाँकि हामा जेअँत परमेस्‍वरेर मुन्‍डिल हइ,

जेनङ कि खुद परमेस्‍वरट कहचे:

“मुइँ अम़ार भित्रत बासा करिम

आर अम़ार सङे बेरालुरा करिम,

आर मुइँ अम़ार परमेस्‍वर हमु

आर अम़ा मोर प्रजा हबे।”

१७ “अइताने अम़ार बिच से निक्‍लिए आस

आर आप्‍नाक अम़ार बिचसे अलग कर

आर कुनह आसुद्ध काथा

ना लार।

तने मुइँ तम़ाक सुइकार करिम्‍कन,

प्रभुड कहचे।

१८ आर मुइँ तम़ार पिता हम्‍कन,

आर तम़ा मोर बेटाबेटि हबन,

कहए सर्बसक्‍तिमान प्रभड कहचे।”

b 

६:१५ बेलिआलेर अर्थ ख्रिस्‍ट बिरोधि, दुस्‍ट आर्थात इड सइतानेर एकटा उपनाम हए।

७

अइताने हे प्रियला,

हामार सङे इला प्रतिग्‍या हबार कारन सरिल आर आत्‍मा दनहते हबार हर किसिमेर आसुद्धता से आप्‍नाक सुद्ध बेनाइ आर परमेस्‍वरेर भय गनिए पबित्रताखानक पुरा करि।

पावलेर आनन्‍द

२ हामार ताने तम़ार हृदयला खुल्‍ला बेनाअ।

हामा काहाँरअ कुछु खारापि नि करि,

हामा काहाँरअ सोसन नि करि नाते हामा काहाँरअ ठिना से ना जायज फाइदा उठाइचि।

३ मुइँ तम़ाक इला काथा दुसि ठहरिबार ताने नि कहच्‍कन,

तम़ार ताने हामार हृदयलात हेनङ स्‍थान छे कि हामा तम़ार खातिर मर्बा आर जिबारअ ताने तियारि छि जेनङ कि मुइँ तम़ाक आगुतअ कहिसिन्‍कन।

४ तम़ार पर मुइँ बारा भार्सा करेचु,

आर तम़ार खातिर मुइँ बारा गउरब करेचु।

तम़ार पाए मुइँ बारा तसोबरि पाइचु आर हामार गटे कस्‍टलात मुइँ बारा आनन्‍दित छु।

५ आर माकेडोनिया पुग्‍लउ हामा बास्‍तवत कल नि पान,

बुरु हता हामाक चारह बिति से आरह समस्‍या आसिए पर्ले,

बाहारति हुलदाङा आर भित्रि मनत डरे डर छिले।

६ मातुन उदास मनलात तसोबरि दिबार परमेस्‍वरट तितसेर आगमनडर पाए हामार मनलाक उल्‍लासित कराले,

७ बाठे तितसेर आगमनडए नि मातुन उहाँए तम़ार ठिना से पाआल तसोबरिडर माध्‍यम से महँ तसोबरि पाइचु।

मोक भेट कर्बार तम़ार मनसुवाड,

सोगड आर मोर परकार तम़ार फिकिरेर खबरट दिए उहाँए मोक आरह आनन्‍दित बेनाले।

८ मोर लिखाल चिट्ठिखानेर काथाला तम़ाक अबस्‍य दुखित बेनाल्‍कन,

मुइँ हेनङ करिए एक छिनकार ताने दुखित हलउ आर घुरिए हुनङ दुखित नि हमु कारन मुइँ तम़ाक बाठे एक छिनकार ताने दुखित बेनाइसिन्‍कन।

९ आर आल़ा मुइँ आनन्‍दित छु अह तम़ा दुखित हलन कहए नि बुरु तम़ा दुखित हए पस्‍चताप कर्लन कहए कारन तम़ा परमेस्‍वरेर इच्‍छा अनुसार दुखित हलन जेसे तम़ाक हामार पाए आस्‍बार कुनहला खारापि भुङबा ना पर्कन।

१० कियाँकि परमेस्‍वरेर पाए उत्‍पन हबार सोगखान बिना कुनह खयखति पास्‍चाताप से उत्‍पन हबार उद्धारेर बिति आगुवानि करेचे मातुन संसारिक सोगखान मिर्तु उत्‍पन कराचे।

११ आर देख त!

परमेस्‍वरेर पाए उत्‍पन हुवाल इखान सोग तम़ार भित्रत केनङ उत्‍साह,

आप्‍नार प्रतिरक्‍छा कर्बार ताने केनङ उत्‍कट इच्‍छा,

केनङ झँक,

केनङ डर,

केनङ त्रिस्‍ना,

केनङ जोस आर निसाफ हकन कहए केनङ इच्‍छा उत्‍पन करिच्‍कन।

आर इला गटे कुछुर माध्‍यम से तम़ा निर्दोस छन कहए आप्‍नाक प्रमानित करिए देखाइचन।

१२ ताहाते मुइँ उखान चिट्ठि लिख्‍लउ नाते एनिया कराडर कारन लिख्‍नु आर नाते एनिया सहाडर कारन,

मातुन परमेस्‍वरेर नजरत हामार ताने तम़ार भित्रत केनङ उत्‍साह छकन कहए प्रकट कर्बा हेनङ लिखेन्‍कन।

१३ ताहाते आप हामा सान्‍तवना पाइचि।

आर हामार इड सान्‍तवनार छुट्टा तितसेर पाआल आनन्‍दखानत हामा आरह अधिक खुसि हन,

कियाँकि तम़ार पाए उहाँर मनड फरफरa हइचेक।

१४ कियाँकि मुइँ तम़ार बिसयत कुनह काथा तितसेर सङे बाराइ करे बल्‍बअ जदि करिस्‍नु ते आल़ा मोक लाजत गिर्बा नि पर्ले,

बुरु जेनङ जेनङ हामा तम़ाक गटे काथाला सत्‍य सत्‍य कहिसिन्‍कन अइनङ तितसेर साम्‍ना कराल हामार बाखानड सत्‍य ठहरिले।

१५ तितसट तम़ाक पहिले से आप आल़ा आरह बेसि फम करेच्‍कन खास करे उखुना जेइखुना उहाँए तम़ार आग्‍याकारितार काथाड फम पाच्‍कन कि तम़ा केनङ डर डर करे भाब भक्‍ति से उहाँर स्‍वागत करिस्‍लन।

१६ मुइँ बारा खुसि छु कारन तम़ार पर मुइँ पुरा भार्सा कर्बा पारिचु।

a 

७:१३ मन फरफर हबार माने दिमागखानत कल पाइचे।

राजिखुसि से दिबा

८

हे भाइला,

आप हामा तम़ाक परमेस्‍वरेर उखान अनुग्रहर बिसयत बाताबा चाहाच्‍कन,

जेइखान अनुग्रह माकेडोनियार मन्‍डलिलार पर हइसेल्‍कि।

२ हबार त अम़ा भारि संकटटत आर माहा आकालत छिले ताहारअ पर अम़ा खुल्‍ला हृदय से दिबार ताने बारा खुसि छिले।

३ मुइँ तम़ाक साक्‍छि देच्‍कन कि,

अम़ा आप्‍नार अकात अनुसार आर अकात से अधिक आप्‍नार राजिखुसि से दिस्‍ले।

४ आर यहुदियात रहबार पबित्रजनलार सेबकाइडत हामाउ सहभागि हबा पारि कहए एम़ा हामाक बारा नम्र हए नेहरा करिस्‍ले,

५ आर अम़ा अधिक करे दिस्‍ले जेइड कि हामा सँच्‍ब नि करिस्‍न,

प्रथमे अम़ा आप्‍नाके प्रभुत समर्पन कर्ले तने परमेस्‍वरेर इच्‍छा अनुसार काम होक कहए आप्‍नाक हामार हातत सँपि दिले।

६ ताहाते हामा तितसटक एइड नेहरा करेचि कि,

जेइखान काम उहाँए आगेइ सुरु करिस्‍ले उखान अनुग्रहरa काम आप उहाँए तम़ारअ बिचत पुरा करोक।

७ आप जेसा देखेच्‍कन कि,

तम़ा चारह पाके बार्त़े जाचन,

आर्थात बिस्‍वास कर्बार पाके,

बचनेर पाके,

ग्‍यानेर पाके,

जोसेर पाके आर हामाक प्रेम कर्बार पाके,

सेने आप तम़ा अनुग्रहेर कामखानतअ बार्त़े बार्त़े जाअ।

८ इला काथा मुइँ तम़ाक आग्‍यार रुपत नि कहच्‍कन,

मातुन आरहला बिस्‍वासिर लाखा तम़ारअ प्रेमखान खाँटि छकन कहए प्रमानित कर्बार ताने हेनङ कहच्‍कन।

९ कियाँकि हामार प्रभु इसु ख्रिस्‍टेर अनुग्रहखान तम़ा जान्‍बे करेचन,

धनि हलउ तम़ार खातिर उहाँए आप्‍नाक गरिप बेनाले जेसे उहाँर गरिपपुनार कारन तम़ा धनि हबा पारन।

१० आर इड काथार बिसयत तम़ाक मोर साल्‍ल़ा एइड कि जेइखान काम तम़ा आऱे साल सुरु करिस्‍लन,

बाठे दिबारे सुरु नि करिस्‍लन मातुन उत्‍कट इच्‍छाउ प्रकट करिस्‍लन,

ते आप उखान काम पुरा कर्ले बारा आच्‍छा हत्‍कन।

११ आर इच्‍छा कर्बार पाके तम़ा जेइड उत्‍सुकता देखाइस्‍लन अइ मुताबिक आप्‍नार अकात अनुसार दिए इखान कामक पुरा कर।

१२ काहुँ जदि उत्‍सुकता दिबार पर तियारि छे,

ते उहाँर सङे जेइला छेक अइला दिलउ परमेस्‍वरट सुइकार कर्तेक।

उहाँर सङे नि हबार काथालार आस्रा नि करेचेक।

१३ मोर कहबार मतलब इड नि कि तम़ाक भार हकन आर भिनला लोकक आर्जाइ हकि।

१४ मातुन इड बर्तमान समयत तम़ार प्रसस्‍तताड से अम़ार गरजड पुरा हकि आर अम़ार प्रसस्‍तताड से तम़ार गरजडक पुरा करि दिकन आर एइनङ करे दनह पिल्‍ठे बाराबर मउका आर सामान सहजोग मिलित्‍कन।

१५ जेनङ कि लिखाल छे:

“जाहाँए भेलेला जर करिस्‍ले

उहाँर बेसि नि हल्‍कि

आर जाहाँए चाइरि जर करिस्‍ले

उहाँरअ नि खागेल्‍कि!”

तितसट आर उहाँर सङला

१६ मातुन परमेस्‍वरटक धन्‍यबाद होक,

जाहाँए तितसेर मनडत तम़ार ताने अइखान फिकिर राखि दिल्‍कि जेइखान कि महँर मनडत रहए।

१७ कियाँकि उहाँए बाठे हामारे नेहराडक नि धर्ले,

बुरु आप्‍नउ बारा उत्‍साहित हए स्‍वइच्‍छा से तम़ार ठिना जाबार ताने तियारि हले

१८ उहाँर सङे हामा आरह एक झन भाइक पाठाचि,

सुसामाद सुनाबार पाके उहाँए गटे मन्‍डलिलात बारा घाकुर छे

१९ एइ भरे नि,

मातुन प्रभुर महिमार ताने आर हामार सदभाबेर ताने जेइखान अनुग्रहर कामत हामा छि,

उखान कामत सङे सङे पइरा कर्बा उहाँक मन्‍डलिलाए नियुक्‍त करिचेक।

२० खुल्‍ला मनसे दुवाल इला भेटि चलाबार बिसयत काहुँ हामाक दुसिया दोक कहए हामा नि चाहाचि।

२१ कियाँकि हामा बाठे प्रभुर नजरत नि मातुन लोकलारअ नजरत जेइला काम आदर योग्‍य छे उला काम कर्बार लक्‍छ राखेचि।

२२ आर अम़ारे सङे हामा आरह एक झना भिन भाइक तम़ार ठिना पाठाचि,

उहाँक हामा भेलेला फेक पर्खिए भेलेला काथात उत्‍साहित पाइचि।

आप उहाँर परकार तम़ार बिस्‍वासखान देखिए आल़ा उहाँए तम़ार सेबा कर्बार ताने आरह उत्‍साहित हइचे।

२३ आप तितसेर काथा कहचन जदि ते,

उहाँए मोर सङवारि भाइ आर तम़ार सेबार कामत सहकर्मि हए आर उहाँर सङे आस्‍बार भिनला भाइ मन्‍डलिलार ताने साम्‍दिया आर ख्रिस्‍टेर ताने महिमा हए।

२४ ताहाते तम़ा आप्‍नार प्रेम देखाए इला लोकक सबुत द कि मन्‍डलिलार आगुति हामा तम़ार बाऱाइ अइनङे नि करिचि।

a 

८:६ अनुग्रहर काम माने, चान्‍दा बा भेटि उठाबार काम।

यरुसलेमेर बिस्‍वासिलार ताने सहजोग भेटि

९

यहुदियात रहबार ख्रिस्‍टेर पबित्रजनलाक पाठाल भेटिलार बिसयत लिख्‍बा लागे कहए मोक नि लागेचे।

२ तम़ार मनत सहजोग दिबार केनङ इच्‍छा छकन,

याहाँर बिसयत मुइँ जानेचु आर माकेडोनियार बिस्‍वासिलाक बाराइर पर सुनाइचु कि,

तम़ा अखइयार बिस्‍वासिला आऱे साल से भेटि दिबार ताने केनङ उत्‍सुक छन,

आप तम़ार भेटि दिबार काथाड सुनिए अम़ार मइधे भेलेला झना दिबार ताने बारा उत्‍सुक हइचे।

३ मातुन याहाँर बिसयत तम़ार ताने कराल हामार बाराइड बिर्फले ना जाओक आर मुइँ तम़ाक आगुते कहबार लाखा तम़ा तियारि हए रहबन कहए मुइँ भाइलाक आगुवारि पाठाइच्‍कन।

४ आर निते मोकेडोनिया से काहुँ मोर सङे आस्‍कन आर तम़ाक दिबार ताने तियारि नि देख्‍कन जदि ते,

तम़ार पर कराल भार्साडर कारन हामा कम्‍ति लाजत नि गिर्म,

सेने तम़ार बिसयत कहबार हामार मुखत आर कोए सब्‍द नि रहबे।

५ अइताने मुइँ इड मुनासिब जान्‍नु कि,

भाइलाक मोर से आगुते आगाए पाठाले,

एम़ा जाए तम़ार कबुल कराल भेटिला तियारि करे राख्‍बे तने जेइला भेटि तम़ा दिबन उला भेटि करकाप से नि दिए ने खुसि मन से दिबार लाखा हबे।

६ आर इड काथा मनत राखन कि,

जाहाँए चाइरि छिर्याबे उहाँए चाहेरि काटनि कर्बे आर जाहाँए भेलेला छिर्याबे उहाँए भेलेलाए काटनि कर्बे।

७ जाहाँक जेतेरि दिबार इच्‍छा जाचेक अतेइरि दोक,

चित दुखाए ना दोक नाते काहाँरअ करकापत परिए दोक,

कियाँकि खुल्‍ला हृदय से दिबारटक परमेस्‍वरट प्रेम करेचे।

८ परमेस्‍वरट तम़ाक हरला आसिस अभल चभल करे दिबा पार्कन जेसे तम़ार सङे हरला काथा प्रसस्‍त करे रहकन आर तम़ा हरेकखान भाला कामेर ताने अभल चभल करे दिबा पारन।

९ जेसा कि धर्मसास्‍त्रत लिखाल छे:

“जाहाँए छिर्याचे उहाँए

गरिपलाक मुठि खुलिए देचे,

उहाँर धार्मिकताखान

जुग जुग तलिक रहतेक।”

१० आर आप छिर्याबार ताने बिहन आर खाबार ताने खराक दिबार परमेस्‍वरटए तम़ाक बिहन दित्‍कन,

गाजात्‍कन आर तम़ार धार्मिकतार फलला बाऱाते लेजात्‍कन।

११ आर खुल्‍ला हृदय से दिबार कामखानेर खातिर दिबार ताने तम़ाक आरह चारह पाके सामरतबान बेनात्‍कन।

सेने तम़ार दुवाल भेटिला हामा भिनला मन्‍डलित बाटि दिम आर अम़ा परमेस्‍वरटक धन्‍यबाद चऱाबे।

१२ कियाँकि तम़ार भेटि दुवा सेबकाइड से बाठे पबित्रजनलार खागिसला पुर्ताल नि हचे ताहार से अधिक परमेस्‍वरटक धन्‍यवाद दिबार कामखान आरह बार्त़े बार्त़े जाचे।

१३ आर तम़ार भेटि दुवा सेबकाइडक तम़ार बिस्‍वासेर प्रमान मानिए अम़ा साभाउ परमेस्‍वरटक महिमा दिबे,

कारन तम़ा ख्रिस्‍टेर सुसामादडक आग्‍यार रुपत सुइकार करिए,

सहभागितार भाबे अम़ार ताने आर बाकिला लोकेर ताने खुल्‍ला हृदय से भेटि देचन।

१४ तम़ार माध्‍यम से परमेस्‍वरट अम़ार पर माहान अनुग्रह देखाबार कारन अम़ा तम़ार ताने बारा छोट काटेच्‍कन आर तम़ार ताने प्रार्थना करेच्‍कन।

१५ बाखान करिए ओर नि जाबार हेनङ बरदान दिबार परमेस्‍वरटक धन्‍यबाद होक।

आप्‍नार सेबाकाइर बिसयत पावलेर साफाया

१०

मुइँ पावलड,

ख्रिस्‍टट कर्बार लाखा बारा नम्रता आर भद्रता से नेहरा करेच्‍कन कि,

केबा झना कहबार लाखा ‘तम़ार साम्‍नात रहबारखुना मुइँ बारा लुरुम हचु मातुन तम़ार से दुरत रहबारखुना मुइँ बारा कारा हचु।

२ आप मुइँ तम़ाक बिन्‍ति करेच्‍कन कि,

जेइखुना मुइँ आसिम ते उला लोकेर पर मोक हेनङ कारा मिजास देखाबा नापरोक जेनङ मुइँ सँचेचु,

जाहाँए कहचे कि हामा संसारिक जिबन जिएचि।

३ इड काथा सत्‍य हए हामा संसारतa जिएचि,

याहाँर मतलब एइड नि कि हामा सारिरिक स्‍वभाब अनुसार लाऱाइ करेचि।

४ कियाँकि जेइला हातहातियार हामा लाऱाइर ताने चलाचि उला हातहातियार सारिरिक नि हए,

मातुन उलात परमेस्‍वरेर सक्‍ति छे जेइला दे हामा दुस्‍टर गढलाक नस्‍ट करेचि।

५ आर परमेस्‍वरेर ग्‍यानेर बिरुद्धत थार हबार बेमतलबेर हरला साबाललाक हामा नास करेचि आर गुमानेर हरला ओझोटक हामा ख्रिस्‍टेर आग्‍यापालन कर्बा अधिनत करेचि।

६ आर जेइखुना तम़ार आग्‍यापालनड पुर्रा हत्‍कन तने हामा आग्‍या उलंघन कर्बार हरेक झनाक दन्‍ड दिबार ताने तमतियार रहम।

७ तम़ा ते बाठे बाहिरि काथालाक भान करेचन।

काहुँ जदि आप्‍नाक ख्रिस्‍टेर कहए जानेचे ते उहाँए भिन करे इड बिचार करोक कि उहाँए जेनङ ख्रिस्‍टेर हए अइनङ हामाउ ख्रिस्‍टेर हइ।

८ कियाँकि हामार अधिकारेर बिसयत मुइँ कोए मने बेसि करे गुमान कर्ब जदि करिचु,

ताहुँ मोक लाजत गिर्बा नि पर्बे कारन उखान अधिकार मोक प्रभुड तम़ार खारापि कर्बार ताने नि बुरु तम़ार सुधार कर्बार ताने दिचे।

९ मुइँ इड नि चाहाचु कि,

मोर चिट्ठिला देखिए तम़ा डरखान।

१० कियाँकि अम़ा कहचे,

“पावलेर चिट्ठिला बारा कठोर आर घुतालागा,

मातुन लोकट मुख हाजिर हले,

प्रभाबहिन आर बलिलार कोए लासभासे नि।”

११ हेनङ सँच्‍बार लोकला इड काथा जानिए राखोक,

दुरत रहते हामा जेइला काथा चिट्ठित लिखेचि मुख हाजिर हए हामा अइला काथा करेचि।

१२ बास्‍तबात कहले,

आप्‍नार बाराइ आप्‍ने कर्बार लोकलार सङे हामा आप्‍नाक एकेडा साँकत राख्‍बार काम नि करेचि आर नाते अम़ार सङे आप्‍नार तुलना करेचि,

मातुन जेइखुना अम़ा आप्‍नाक एक आपसत तउलेचे आर तुलना करेचे ते,

इड काथा बुझिए पाचे कि,

अम़ा केतेखान आबुझ छे।

१३ अइताने हामा सिम्‍ना नेघिए गुमान नि कर्म,

मातुन तम़ार तलिक पुग्‍बार ताने हामा परमेस्‍वरेर पाए तकाल सिम्‍नाडत सिमित रहम।

१४ तम़ार ठिना नि आस्‍बार लाखा करे हामा अतेक बाऱाए चऱाए नि करेचि,

कारन प्रथमे ख्रिस्‍टेर सुसामाद लिए तम़ार ठिना पुग्‍बार हामाए हइ।

१५ हामा आप्‍नार सिम्‍ना नेघिए काहाँरअ मेहनेतखानेर पर बाराइ नि करेचि बुरु हामा एइड आस्रा करेचि कि,

जेनङ जेनङ तम़ार बिस्‍वासखान बार्त़े जाब्‍कन सेनङ सेनङ हामार कामकरा सिम्‍नाड तम़ार बिचत बार्त़े बार्त़े जाबे,

१६ जेसे हामा पोरेर काम करा सिम्‍नार भित्रत आगुते हुवाल कामखानेर पर गुमान ना करि आर तम़ार कामकरा सिम्‍नाड से बाहार आरहला ठाअँत सुसामाद लिए पुग्‍बा पारि।

१७ धर्मसास्‍त्रत लिखाल छे: “गुमान कर्बार लोकट प्रभुत गुमान करोक।”

१८ कियाँकि जाहाँए आप्‍नार बाराइ आप्‍ने करेचे उहाँक सुइकार कराल नि जाचे मातुन जाहाँर बाराइ प्रभुड करेचे उहाँक सुइकार कराल जाचे।

a 

१०:३ ग्रिकत ‘सरिलत जिएचि’कहए लिखाल छे।

पावल आर झुट्टा प्रेरितला

११

मुइँ इच्‍छाचु कि,

तम़ा मोर मुरुकपुनाखान थोरेक सहए दिले हलेहने,

आर बास्‍तवत तम़ा सहबअ करेचन।

२ मुइँ तम़ार पर इस्‍वरिय जलनेर चुटे जलेचु कारन मुइँ तम़ार माङनि बाठे एकटा दुल़ा ख्रिस्‍टेर सङे करिचु जाहाँर साम्‍ना मुइँ तम़ाक पबित्र कइनार भाबे अर्पन कर्बा चाहाचु।

३ मातुन मोक थोरेक एइड काथात डर छे,

जेनङति साँपट छल करिए हाब्‍बाडक बहकाइसेल्‍कि,

सेनङति तम़ार बिचारला ख्रिस्‍टेर परकार तम़ार निस्‍कपट आर सुद्ध बिस्‍वासट से बहकात्‍कन ने कि।

४ कियाँकि कोए जदि तम़ार ठिना आस्‍कन आर हामा प्रचार नि कराल कुनह भिन इसुर बिसयत प्रचार कर्कन,

बाते तम़ा पहिल्‍कार से आरह भिन आत्‍मा पाअन बा तम़ाक कुनह भिन सुसामाद सुनाच्‍कन ते,

तम़ा उला काथाक सोझोए सुइकार करेचन।

५ आर आप्‍नाक माहा प्रेरित काहालिबालार से महँ आप्‍नाक कोए पाके दब नि गनेचु।

६ हबार त मुइँ बल्‍बार पाके अतेक सिपाल नि छु मातुन ग्‍यानेर पाके कोए कम नि छु।

मुइँ तम़ाक गटे काथाला हर पाके झलझल करे बुझाए कहिच्‍कन।

७ तम़ाक बड बेनाबा मुइँ आप्‍नाक छट बेनानु आर तम़ाक एइनङे परमेस्‍वरेर सुसामाद सुनानु,

हेनङ करिए कि मुइँ पाप कर्नु?

८ तम़ार सेबा कर्बार ताने मुइँ भिनला मन्‍डलि से सहजोग पानु,

हेनङ करिए भिनला मन्‍डलिक मुइँ लुटबार लाखा हनु।

९ आर तम़ार सङे रहते जेइखुना मुइँ खागिसत छिनु ताहारअ पर मुइँ कुनह भार नि हनु,

कियाँकि माकेडोनियार भाइलाए मोर खागिसला पुर्ताल करे।

ताहाते मुइँ तम़ार कुनहला काथात आप्‍नाक भार नि बेनानु नाते केधउ बेनामु।

१० ख्रिस्‍टेर सत्‍यताखान मोर सङे रहबार कारन अखइयार मुलुक भरे काहुँ मोक इड गउरब कर्बार से टेक्‍बा नि पार्बे।

११ मुइँ तम़ाक हेनङ कियाँ कहच्‍कन?

तम़ाक कि मुइँ प्रेम करेच्‍कन नि?

तम़ाक मुइँ प्रेम करेच्‍कन कहए परमेस्‍वरटउ जानेचे।

१२ मुइँ जे करेचु आरह कर्ते जामु जेसे कि उला लोकेर दाबिलाक काटबा पारु,

जाहाँए कि गुमान से कराल आप्‍नार कामलाक हामारे कामलार लाखा आदर पाबार लाइक सँचेचे।

१३ कियाँकि ख्रिस्‍टेर प्रेरितलार लाखा देखाल जाबार आर छलकपट काम कर्बार झुट्टा प्रेरित एम़ाए हए ।

१४ मातुन इड कुनह छकलागा काथा नि हए,

कारन सइतानडउ सर्गदुतेर लाखा ओजोतमय रुप धारन कर्बा पारे।

१५ ताहाते उहाँर सेबकलाउ आप्‍नाक धार्मिकतार सेबकलार लाखा रुप धारन कराए जदि ते इड कुनह आन्‍ठिया काथा नि हए।

अम़ार अन्‍त्‍य अम़ार कामलार अनुसार हतेक।

प्रेरित हबार कारन पावलेर पर सास्‍ति

१६ मुइँ फेर दहराए कहच्‍कन,

काहुँ मोक मुर्ख ना सँचोक।

तम़ाउ जदि मोक मुर्ख सँचेचन ते,

अह सहि मातुन मोक सुइकार कर,

थोरेक हलउ,

जेसे महँ गुमान कर्बा पारु।

१७ मुइँ,

जे बलेचु उला काथा मुइँ प्रभुडर अनुसार नि मातुन मुर्खडर लाखा गुमान से बाराइर पर बलेचु।

१८ आरहला लोक संसारिक काथालात गुमान करेचे ते हचेक ने,

अइनङति महँ गुमान करिम।

१९ आर तम़ा हेनङ बुद्धिमान छन कि,

मुर्खलाकअ खुसि मन से सहए जाचन!

२० कियाँकि काहुँ जदि तम़ाक गुलाम बेनाकन बा बर्बाद कर्कन,

तम़ार से अनुचित लाभ उठाकन बा उहाँए तम़ार बिचत आप्‍नाक बड गन्‍कन बा तम़ार गालडत थाप्‍पर ठुक्‍कन ताहुँ तम़ा उहाँक सहए जाचन।

२१ हँ मोक इड काथात लाज छे आर मोक कहबाए लागे कि,

हामा तम़ार लाखा उला काथा सहए रहबा नि पार्न।

मातुन काहुँ जदि कुनह काथात गुमान कर्बार हिम्‍मत करेचे ते,

महँ उड काथात गुमान कर्बार हिम्‍मत करेचु,

मुर्ख कहबन ते मुर्खे सहि।

२२ अम़ा कि हिब्रु हए?

महँ हउ।

अम़ा कि इस्राएलि हए?

महँ हउ।

अम़ा कि अब्राहामेर सान्‍तान हए?

महँ हउ।

२३ अम़ा कि ख्रिस्‍टेर सेबक हए?

(मुइँ पाग्‍लार लाखा बलेचु) मुइँ अम़ारअ से उत्तम सेबक हउ।

अम़ार से मुइँ आरह अधिक मेहनेत करिचु,

केतेला फेक अधिक करे कइद खेपिचु,

केतेला फेक अधिक करे कर्रार मार खाइचु,

केतेला फेक मुइँ मिर्तुर मुख से छुटिए आसिचु।

२४ पाँच फेक त मुइँ उनचालिस उनचालिस करे यहुदिर हातेर कर्रार मार खाइचु।

२५ तिन फेक तलिक मुइँ रोमिलार हातेर कर्रार मार खाइचु आर एक फेक लोकला मोर पर पाथल बर्साइस्ले।

तिन फेक मुइँ चऱाल पानि जाहातखान नाक्‍सान हए भरदिन भररात मोक सुमुन्‍दरटत काटबा परिस्‍ले

२६ बारम्बारकार पइरार क्रमत मुइँ लदिर खात्रात पर्नु,

डाकोर खात्रात पर्नु,

आप्‍नार जातियालार खात्रात पर्नु,

परजातियालार खात्रात पर्नु,

नगरेर खात्रात पर्नु,

निधुवा पाथारेर खात्रात पर्नु,

सुमुन्‍दरेर खात्रात पर्नु,

झुट्टा भाइलार खात्रात पर्नु,

२७ काठोर मेहनेत आर कस्‍टत पर्नु,

बारम्‍बार निद बिसात पर्नु,

भोक आर प्‍याँसत पर्नु,

बारम्‍बार उपासे रहनु,

उद्रे रहनु आर जार खेप्‍नु,

२८ एइ भरे नि,

गटे मन्‍डलिलार फिकिर मोर भित्रत हर दिना लागाले रहए।

२९ काहाँए उऩ छे आर मुइँ उऩ नि छु?

काहाँए पापत गिरिचे आर मुइँ दुखित नि छु?

३० मोक गुमान कर्बाए जदि परे ते,

मुइँ आप्‍नार उऩपुनाला देखाबार मने गुमान करिम।

३१ प्रभु इसुर परमेस्‍वर आर पिताड,

जाहाँए सदाकार ताने धन्‍य छे,

आर जानेचे कि मुइँ बेइमान नि बलेचु।

३२ जेइखुना मुइँ दमस्‍कस नगरत छिनु,

अरिस्‍तस राजार बड हाकिमड मोक धर्बार ताने पाहारा दिबा लोक खटाइस्‍ले।

३३ मातुन मोक एकटा बड ढाकित राखिए दिबालेर केबारखान दे नाम़ाए दुवाल गेले ताने मुइँ उहाँर हात से बच्‍नु।

पावलड दर्सन आर प्रकास पाले

१२

हबार त गुमान करिए मोक कुनह लाभ नि छे,

मातुन प्रभुर दुवाल दर्सनलार आर प्रकासलार काथा बलिए मुइँ अबस्‍य गुमान करिम।

२ ख्रिस्‍टटत मुइँ एक झना लोकक चिऩेचु,

जाहाँक चउद बच्‍छर आगुत तेस्राखान सर्ग तलिक उठाए लुवाल गेइस्‍ले,

से त देहात ने देहा बेगर उड काथा मुइँ नि जानु,

परमेस्‍वरट जानेचे।

३ आर मुइँ इड जानेचु कि,

उड लोकक सर्गलोकत उठाए लुवाल गेल,

आप ते देहात हए ने देहा बेगर उड काथा मुइँ नि जानु,

परमेस्‍वरटए जानेचे।

४ आर उहाँए बाता नि जाबार काथाला सुन्‍ले जेइला काथा कि लोकेर पाए उचारन कर्बाए नि।

५ इड लोकेर पक्‍छत मुइँ गुमान करिम मातुन आप्‍नार पक्‍छत मुइँ मोर उऩपुनार छुट्टा आर कुछुर गुमान नि करिम।

६ मुइँ आप्‍नार बिसयत गुमान कर्बा चाहालउ मुर्ख नि हमु कारन मुइँ सत्‍य काथा बलेचु।

मातुन लोकला मोक जे कर्ते देखेचे बा बल्‍ते सुनेचे ताहार से अधिक सँचोक कहए मुइँ नि चाहाचु।

७ मुइँ भेलेला प्रकास पाबार कारन गुमाने चर्चर ना हउ कहए मोर देहाडत एकखान सर्का फिन्‍बाइचे आर्थात मोक कस्‍ट दिबार ताने सइतानेर एकटा दुतक दुवाल गेइचे जेसे मुइँ गुमाने चर्चर ना हउ।

८ उखान सर्का हटि जाओक कहए मुइँ प्रभुर ठिना तिन फेक नेहरा कर्नु,

९ मातुन प्रभुड मोक भार्सा दिए कहले,

“मोर अनुग्रहखान तोर ताने प्रसस्‍त छोक,

कियाँकि मोर सक्‍तिखान एनङति उऩपुनालात सिद्ध हचे।”

अइताने मुइँ आप्‍नार उऩपुनात बारा खुसि से गुमान करिम जेसे ख्रिस्‍टेर सक्‍तिखान मोर पर बासा करोक।

१० ताहाते ख्रिस्‍टेर खातिर मुइँ उऩपुनालात,

अपमानलात,

कस्‍टलात,

सास्‍तिलात,

संकटलात संतुस्‍ट रहचु कारन जेइखुना मुइँ आप्‍नाक उऩ पाचु अइखुना मुइँ आरह सामरतबान हचु।

कोरिन्‍थिलार ताने पावलेर फिकिर

११ मुइँ मुरुखेर लाखा करेचु आर तम़ाए मोक हुनङ हबार बाध्‍य बेनालन कारन आर कुछु नि हलउ तम़ाक मोर बाऱाइ अबस्‍य कर्बा पर्कन,

कियाँकि आप्‍नाक ‘माहा प्रेरित’ काहालिबार आरहला प्रेरित से मुइँ कुनह पाके खाँट नि छु।

१२ बास्‍तवत एकटा खाँटि प्रेरितेर लक्‍छन अनुसार,

पुरा धिरजता से तम़ार बिचत,

चिऩला,

अचम्भित कामला आर सक्‍तिर कामलार प्रकट कराल गेइस्‍ले।

१३ आरला मन्‍डलिर तुलनात मुइँ तम़ाक कुनड काथात सामान ब्‍यबहार नि करिल्‍कन?

बाठे एइड कि मुइँ तम़ार भार नि हल्‍कन।

इड काथात मोक छेमा करन।

१४ आप देख,

तम़ाक भेट कर्बार ताने मुइँ तेस्रा फेक तियारि हइचु।

आल़ाउ मुइँ तम़ाक कोए भार नि दिम्‍कन,

कियाँकि मुइँ तम़ार धन सम्‍पतिला नि मातुन तम़ाक चाहाचु।

जे कहलउ काथा एइड,

बेटा बेटिला बाप माअँलार ताने नि जुक्‍ताचे बाप माअँला बुरु बेटा बेटिलार ताने जुक्‍ताचे।

१५ मुइँ तम़ार ताने सब कुछुला खुसि से खर्चा करिम आर आप्‍नार जिबनड तलिक खर्चा करिम।

मुइँ तम़ाक भेलेखान माया कर्ले,

तम़ा कि मोक थर्के माया कर्बन?

१६ इड काथा प्रस्‍ट छे कि,

मुइँ तम़ार भार नि हल्‍कन।

मातुन तम़ार मइधे काहुँ काहुँ कहबाउ पारन कि,

मुइँ तम़ाक चालाकिपुना से फान्‍दात गिराल्‍कन।

१७ तम़ार ठिना पाठाल लोकलार पाए मुइँ कुनह किसिमेर ना जाएज लाभ त नि उठाकन ने?

१८ तितसटक मुइँ तम़ार ठिना पाठाइस्‍नु आर उहाँर सङे आरह एक झना भाइक पाठाइस्‍नु,

तितसट कि तम़ार ठिना से कुनह ना जाएज लाभ उठाल्‍कन?

हामा कि एकेडा आत्‍मार पाए चल्‍न नि?

हामा कि एकेलाखा डेगत चल्‍न नि?

१९ तम़ाक लागेच्‍कन कि आल़ा तलिक इला काथा हामा तम़ाक आप्‍नारे पक्‍छत सुनाचि?

बास्‍तवत इला काथा हामा तम़ाक परमेस्‍वरेर आगुति ख्रिस्‍टटत हए कहचि।

हे प्रियला,

हामा इला तम़ारे भालाइर ताने करेचि।

२० कियाँकि मोक एइड काथार डर छे,

मुइँ तम़ार ठिना जाए पुगु आर तम़ाक मोर सँचाइ से भिन किसिमेर पाउ आर तम़ाउ मोक तम़ार सँचाइ से भिन किसिमेर पान।

आर सायद तम़ार बिचत काचाल,

जल़न,

गरम रिस,

फुट,

गालिग्‍लोज,

घाटाल पिचाल,

अहंकारि काथा आर गान्‍डागोल उठत्‍कन ने कि कहए भाँट लागेचे

२१ आर इड डर छे कि,

भिनखुना तम़ार ठिना आस्‍ले परमेस्‍वरट मोक तम़ार साम्‍ना लाजत गिराबे ने कि,

आर फेर आगुए से कर्ते आसाल आप्‍नार आसुद्ध काम,

ब्‍यभिचार आर लाजलागा कर्तुतलार पास्‍चताप नि कर्बार भेलेला झनार ताने मोक सोग कर्बा लागे ने कि।

अन्‍तिम चेतावनि

१३

इफेक लागाए तम़ार ठिना मुइँ तेस्रा फेक आसेच्‍कन।

“दुइ बा तिन झनार मुखे साक्‍छि जुटले तने कुनहड काथार दुसि प्रमानित हचे” कहए खुद धर्मसास्‍त्रखान बाताचे।

२ दस्रा फेक तम़ार ठिना आस्‍बारखुना मुइँ तम़ा साभाक चेताए दिसेल्‍कन,

आर आल़ा तम़ार से दुर रहतउ मुइँ तम़ाक चेताए देच्‍कन,

आप इफेक आस्‍ले मुइँ,

आगे आगे पाप कर्बार लोकला होक बा पाप कर्बार काहुँ होक मुइँ काहाँकअ छरिम नि।

३ कियाँकि तम़ा ख्रिस्‍टट मोर माध्‍यम से बलेचे कहबार प्रमान छाबेचन।

उहाँए तम़ार बिचत काम कर्बार ताने उऩ नि मातुन सामरतबान छकन,

४ कारन उहाँए उऩपुनात टाङाल गेले,

मातुन परमेस्‍वरेर सक्‍ति से जेअँत हए उठले।

बास्‍तबत हामाउ उहाँरे लाखा उऩ छि मातुन तम़ार सङे ब्‍यबहार कर्बा ताने हामा परमेस्‍वरेर सक्‍ति से उहाँर सङे जिमअ।

५ तम़ा आप्‍नार बिस्‍वासखान पक्रिए राखिचन ने नि आप्‍ने आप्‍नाक जाँच आर पर्खिए देख।

इसु ख्रिस्‍टट तम़ार भित्रत छकन कहए कि तम़ा जनेचन नि?

हुनङहले त तम़ा जाँचत बेकाम्‍मा ठहरिलन।

६ आर मुइँ आसा करेचु कि हामा बेकाम्‍मा नि हइचि कहए तम़ा अबस्‍य जान्‍बन।

७ आर हामा परमेस्‍वरटक सदाए प्रार्थना करेचि कि,

तम़ा कोए खाराप काम ना करन।

हामा हेनङ प्रार्थना कर्बार मतलब इड नि कि,

हामा परिक्छात उत्रिचि,

बुरु हामा बेकाम्‍मार लाखा देखा जालउ तम़ाक जेइखान काम असल लागेच्‍कन उखान काम कर्ते जाअ।

८ कियाँकि हामा सदाए सत्‍यर पक्‍छत काम करेचि मातुन असत्‍यर बिरोध करेचि।

९ कियाँकि जेइखुना हामा उऩ आर तम़ा दऱ हचन उखुना हामा आनन्‍दित हचि।

आर हामा यहड प्रार्थना करेचि कि,

तम़ार सुधार हते जाकन।

१० अइताने मुइँ तम़ार से दुरत रहतेइ इखान चिट्ठिर माध्‍यम से चेताए देच्‍कन,

जेइखुना मुइँ तम़ार ठिना आसिम प्रभुर दुवाल अधिकारखान मोक कठोर मन से चलाबा ना परोक जेइखान अधिकार कि उहाँए मोक निर्मान कर्बार ताने दिचे बिगार कर्बार ताने नि।

सेसा बन्‍दगि

११ सान्‍ति दिबार आर प्रेम कर्बार परमेस्‍वरट तम़ार सङे रहत्‍कन।

आप अन्‍तिमत,

हे भाइला ल मोक बिदा द।

सिद्ध हते जाअ,

मोर काथालात ध्‍यान द,

एक दस्रा झनार काथाला सुन,

मेल मिलापत रह सेने सान्‍ति दिबार आर प्रेम कर्बार परमेस्‍वरट तम़ार सङे रहत्‍कन।

१२ पबित्र चुम्‍माb खाए एक आपसत बन्‍दगि कर।

हेताकार गटे बिस्‍वासिला तम़ाक बन्‍दगि पाठाइच्‍कन।

१३ प्रभु इसु ख्रिस्‍टेर अनुग्रह,

परमेस्‍वर पितार प्रेम आर पबित्र आत्‍मार संगति तम़ा साभार सङे हकन।

b 

१३:१२ यहुदिला आपसत चुम्‍मा खाए बन्‍दगि करेचे।

गलातियालाक

पावलेर चिट्ठि

परिचय

रोमिलार भेलेला साम्राज्‍यर मइधे एसियार मध्‍य पुरुबत अबस्‍थित गलातिया प्रान्‍तखानअ एकखान साम्राज्‍य रहकि। इखान प्रान्‍त आल़ाकार टर्कि नाएर आधुनिक देसखानेर बिचत परेचे। पावलेर पाए गलातियालाक लिखाल इखान चिट्ठि गलातिर बाठे एकटा मन्‍डलिर ताने नि मातुन गलातिया प्रान्‍तेर हरला नगरेर हरेकटा मन्‍डलिक लिखिचे। उला मन्‍डलि पावलेर माध्‍यम से स्‍थापना हइसेल्‍कि। उला मन्‍डलि कुन कुनखान नगरत रहकि कहबार काथाड आल़ा तलिक बाइबलेर बिद्वानला एकिन करे कहबा नि पारेचे।ताहाते काहुँ कहचे उत्तर गलातित छिले आर काहुँ कहचे देखिन गलातियात।

पावलड इखान चिट्ठि कुनड सालत लिखिस्‍ले, यहड काथा निस्‍चित करे कहाल नि जाचे। काहुँ कहचे इ. सं. ४८ से ४९ सालेर बिचत, ते काहुँ कहचे इ.सं. ५४ से ५६ सालेर बिचत। जेइड सालत हलउपरे पावलेर पाए लिखाल भेलेला चिट्ठिर मइधे पहिले लिखाल चिट्ठिलार साकत यहखान चिट्ठि परेचे।

पावलड इखान चिट्ठि गलातियालाक कियाँ लिखिस्‍ले कहबार काथाड चिट्ठिखान पर्ल़े से प्रस्‍ट भाबे बुझा जाचे। गलातित मन्‍डलि स्‍थापना हबार मन्‍तेइ परजातियालार इला मन्‍डलित यहुदि ख्रिस्‍टियनला भिन ठिना से आसिए पावलेर सिक्‍छालार बिरोध करिसेल्‍कि। पावलेर मुल सिक्‍छा अनुसार ‘लोकट केबल अनुग्रहर पाए बिस्‍वासेर माध्‍यम से उद्धार पाचे’ कहबार रहकि (एफि २:८)। मातुन गलत धारना राख्‍बार उला यहुदि ख्रिस्‍टियन ‘उद्धार पाबार ताने बाठे परमेस्‍वरेर अनुग्रहखान काफि नि छे’ कहए गलातियालाक सिकाइसेल्‍कि। अम़ार सिकाल इड सिक्‍छा झुट्टा हबार कारन पावलडक बाडा फिकिर रहकि, कियाँकि गलातिर बिस्‍वासिला हेनङ सिक्‍छाला पालना कर्ले से, पावलेर प्रचार अनुसार अनुग्रहर सुसामादड बेकाम्‍मा हल्‍किहने। ताहाते जेइखान अनुग्रह गलातियाला पाइस्‍ले उखान अनुग्रह झुट्टा सिक्‍छालार कारन नस्‍ट हबार पर छिल्‍कि।

ख्रिस्‍टियन मन्‍डलिर इतिहासत, पावलड गलातियालाक लिखाल इखान चिट्ठि बाडा महत्‍वपुर्न छे, कियाँकि एइखान चिट्ठि पऱिए मार्टिन लुथरट सोलमा साताब्‍दिर मन्‍डलिलात आसाल झुट्टा सिक्‍छालाक चिऩस्‍ले आर उला झुट्टा सिक्‍छार खिलापत प्रोटेस्‍टेन्‍ट अभियान सुरु करिस्‍ले। मार्टिन लुथरटक ख्रिस्‍टेर सुसामादेर मुल सिक्‍छाला बुझ्‍बार बारा कठिन हइसेल्‍कि आर उहाँए एइखान चिट्ठि से उला काथा बुझिस्‍ले आर्थात लोकटर उद्धार कुनहड मन्‍डलिर सिद्धान्‍त बा बिधानेर कामला से नि बाठे अनुग्रहर माध्‍यम से हचे।

इखान संसारेर लोकला आप्‍नार काम आर आप्‍नार कोसिस से उद्धार पाबा छाबेचे। अम़ा किसिम किसिमेर धार्मिक बिधिलार पालना करिए परमेस्‍वरटक खुसि बेनाबा छाबेचे। अम़ा आप्‍नार सक्‍ति दे पबित्र हबा छाबेचे, मातुन हेनङ कोसिसला बेकारे छे। हामा केबल परमेस्‍वरेर अनुग्रह से पबित्र हचि आर उद्धार पाचि।

परमेस्‍वरट हामाक आपार प्रेम आर कृपा कर्बार कारन हामार ताने सर्ग जाबार दामालड खुलिचे, आर्थात हामा इसु ख्रिस्‍टटत बिस्‍वास कर्ले से इड मउका पाचि। गलातियालाक लिखाल पावलेर चिट्ठिखानेर मुल सिक्‍छा एइड रहकि।

पावलेर बिसयत आरह जान्‍बा छाबेचन जदि ते, पावलेर पाए रोमिलाक लिखाल चिट्ठिखानेर परिचयखानअ देखन।

रुपरेखा

परिचय १:१-१०

पावलडक प्रेरितपुनार अधिकार १:११-२:२१

परमेस्वरेर अनुग्रहर सुसामाद ३:१-४:३१

ख्रिस्टियन आजादिपुना आर कर्तुप ५:१-६:१०

अन्‍तिम चेतावनि आर बन्‍दगि ६:११-१८

गलातियालाक

पावलेर चिट्ठि

१

मुइँ पावल प्रेरितट,

जाहाँक नाते लोकलार तरफ से,

नाते कुनहड लोकेर पाए बिछाल गेल मातुन इसु ख्रिस्‍ट आर उहाँक मिर्तु से जेअँत कर्बार परमेस्‍वर पितार पाए पाठाल गेल,

२ मुइँ आर मोर सङे रहबार गटे भाइलार तरफ से तम़ाa गलातिर मन्‍डलिलाक,

३ हामार पिता परमेस्‍वर आर प्रभु इसु ख्रिस्‍टट से अनुग्रह आर सान्‍ति हकन!

४ जाहाँए हामाक परमेस्‍वर आर पितार इच्‍छा अनुसार,

बर्तमान इड दुस्‍ट संसार से आजाद कराबार ताने हामार पापलार खातिर आप्‍नाके अर्पन करि दिले।

५ उहाँर महिमा सदा सर्वदा हतेइ रहोक।

आमेन।

आर भिन सुसामाद नि छे

६ मोक आजाजिल लागि गेइचे कारन जाहाँए तम़ाक ख्रिस्‍टेर अनुग्रहत बलाहाट दिल्‍कन उहाँके त्‍याग करिए तम़ा एतेखान जल्‍दि भिन सुसामादेर बिति बहकि गेइचन।

७ बास्‍तबत आर भिन सुसामाद नि छे,

मातुन काहुँ काहुँ हेनङ छे,

जाहाँए तम़ाक भ्रमत गिराइच्‍कन आर तम़ाक ख्रिस्‍टेर सुसामादड से उल्‍टिबा छाबेच्‍कन,

८ मातुन हामार प्रचार कराल सुसामादडर बिपरित काहुँ जदि प्रचार करे ते,

उहाँए स्रापित होक,

उड लोक हामा हइ बा आर कोए सर्गदुत होक।

९ हामा तम़ाक आगुए से कहबार लाखा तम़ाक मुइँ आल़ाउ कहच्‍कन,

जेइड सुसामाद तम़ा सुइकार करिचन उड सुसामादेर बिपरित काहुँ जदि तम़ाक भिन सुसामाद प्रचार करे ते,

उहाँए स्रापित होक।

१० तम़ाक लागेच्‍कन कि आल़ाउ मुइँ लोकलार खुसि छाबेचु?

परमेस्‍वरेर खुसि कि नि?

आल़ा तलिक मुइँ जदि लोकलाक खुसि बेनाबार कोसिस कर्नुहने ते,

ख्रिस्‍टेर गुलाम हबे नि कर्नुहने।

पावलड केनङ करे प्रेरित हले

११ हे भाइला,

तम़ा इड काथा निस्‍चित रुप से जान्‍बा पारन कहए चाहाचु कि,

मोर पाए कराल सुसामादेर प्रचारट लोकेर दुवाल सुसामाद नि हए।

१२ कियाँकि इड सुसामाद मुइँ कुनह लोकेर पाए नि पाउ,

नाते याहाँर बिसयत मोक काहुँ सिकाइचे,

बुरु मुइँ इसु ख्रिस्‍टेर प्रकासेर माध्‍यम से पाइचु।

१३ कियाँकि बिताल जिबनत यहुदि धर्मत रहते मुइँ केनङ जिबन जिइस्‍नु,

से त तम़ा सुन्‍बे करिचन।

परमेस्‍वरेर मन्‍डलिडक मुइँ केनङ बेकदर करे साताइस्‍नु आर नस्‍ट कर्बा छाबिस्‍नु।

१४ हामार जातिर,

महरे जुरिया भेलेला सङक टपिए मुइँ यहुदि धर्मत आगु बाऱिस्‍नु कारन बाप दादोर कालेर परम्‍पराडत मुइँ बाडा कट्टर छिनु।

१५ मातुन परमेस्‍वरट जाहाँए मोक माएर गर्भत रहतेइ बिछ्ले आर आप्‍नार अनुग्रह दे बलाहाट दिले,

१६ आर जेइखुना परमेस्‍वरट परजातियालार बिचत आप्‍नार प्रचार कराबार ताने पुत्रडक मोर पर प्रकट कराबार मन गेल्‍कि ते,

उखुना मुइँ काहाँरअ से कुनह साल्‍ल़ा नि लिनु,

१७ आर नाते मोर से आगुत प्रेरित हुवाल लोकलार ठिना साल्ल़ा लिबा यरुसलेम गेनु,

मातुन मुइँ तुरुन्‍ते अरब देस गेनु तने फेर घुरिए दमस्‍कस आस्‍नु।

१८ ताहार तिन बच्छर बाद केफासटक भेट कर्बा मुइँ यरुसलेम गेनु आर उहाँर ठिना पन्‍द्र दिन भरे रहनु।

१९ मातुन हता मुइँ प्रभुर भाइ याकुबडर बाहिक आर कुनहला प्रेरितक लागाल नि पानु।

२० आप देख,

मुइँ तम़ाक जे लिखेच्‍कन परमेस्‍वरेर साम्‍नात लिखेच्‍कन मुइँ तम़ाक नि ढाटकन।

२१ ताहार बाद मुइँ सिरिया आर किलिकिया प्रान्‍तेर माखे चलि गेनु।

२२ आर ख्रिस्‍टटत हुवाल यहुदियार मन्‍डलिला उखुना तलिक मोक ब्‍यक्‍तिगत रुपसे नि चिऩिस्‍ले।

२३ अम़ा बाठे एत्‍किना सुनिस्‍ले,

“आगुत हामाक साताबट कर्बार लोकट आल़ा खुद आप्‍ने उखान बिस्‍वासेर प्रचार करेचे जेइखान बिस्‍वासक एक बेला उहाँए नस्‍ट कर्बा छाबिस्‍ले।”

२४ आर मुइँ प्रभुत बदलाब हबार कारन अम़ा परमेस्‍वरटक महिमा दिले।

a 

१:२-३ पद २ आर ३ पदडत हुवाल गपटक मिलाबार ताने ३ पदेर ‘तम़ा’ सब्‍दडक २ पदडतअ राखाल गेल।

आरला प्रेरितेर सङे पावलेर सम्‍बन्‍ध

२

तने चउद बच्छर बाद बर्नबासटर सङे मुइँ फेर यरुसलेम गेनु।

आर तितसटकअ सङे लिए गेइस्‍नु।

२ कियाँकि हता जाबार ताने मुइँ परमेस्‍वरेर प्रकास पाइस्‍नु।

आर अम़ार आगुति मुइँ अइड सुसामाद राख्‍नु जेइड सुसामाद मुइँ परजातियालाक प्रचार करु,

बाठे आगुवालार बिचत अह एकलरे राख्‍नु,

इड निस्‍चित कर्बार ताने कि जेइड दउर मुइँ दउरेचु बा दउरिनु,

उड दउर आकारते त नि जाबे!

३ मातुन मोर सङे रहबार तितसट ग्रिक हलउपरे खतना हबा लाग्‍कि कहए काहुँ कर नि करेल्‍कि।

४ मातुन झुट्टा भाइला जाहाँए हामार दलडत गुप्‍त भाबे ढुकिस्‍ले आर ख्रिस्‍ट इसुत हबार हामार आजादिपुनाखानेर ढेवा दिस्‍ले,

जेसे हामाक नियमेर बान्‍धनत कराबा पारोक।

५ सुसामादेर सत्‍यताड तम़ार ताने सुरक्‍छित रहकन कहए अम़ार आगुति हामा एकअ रति नि लेब्‍न।

६ मातुन नामुद काहालिबार आगुवालार पाए मोर सन्‍देसटत कोए थपघट नि हले।

(हबार ते अम़ा जेनङ हलउ परे अम़ार सङे मोर कोए लाकाधाका नि छे।

परमेस्‍वरट काहाँर मुख देखिए निसाफ नि करेचे।)

७ बुरु याहाँर उल्‍टा अम़ा इड देख्‍ले कि,

जेनङति खतना कराल लोकलाक सुसामाद सुनाबार भार पत्रुसटक दुवाल गेइचेक,

अइनङति खतना नि कराल लोकलाक सुसामाद सुनाबार भार मोक दुवाल गेइचे।

८ कियाँकि जेइड परमेस्‍वर पत्रुसटक प्रेरित बेनाए खतना कराल लोकलार बिचत काम कर्ले,

अइड परमेस्‍वर बेखतनार लोकलार बिचत मोक पाठाए काम कर्ले।

९ याकुब,

केफासa आर युहन्‍ना,

जाहाँक मन्‍डलिर खाम्‍मा मानाल जाए,

मोर पर हुवाल अनुग्रहखानक जान्‍बार बाद बर्नबास आर मुइँ पावलड,

परजातियालार ठिना जाबा आर अम़ा खतना कराल लोकलार बिचत जाबा कहए सहमत करिए,

एम़ा मोक आर बर्नबासटक सङे सङे काम कर्बार संगतिर दाहिना हात दिले।

१० अम़ा हामाक बाठे इड काथार सुधि राख्‍बा कहले कि,

“गरिपलाक सहजोग कर्बा ना पिस्रान” आर हेनङ कर्बार ताने महँ उत्‍साहित छिनु।

एन्‍टियोखियात पत्रुसटक पावलेर डाँटनि

११ मातुन जेइखुना केफासट एन्‍टियोखियात आस्‍ले ते मुइँ साभार साम्‍ना उहाँर बिरोध कर्नु कारन उहाँए सोझोए दुसि छिले।

१२ कियाँकि याकुबड पाठाल लोकला आस्‍बार से आगुत केफासट परजातियालार सङे एकेठिना बठिए खाए मातुन याकुबड पाठाल लोकला आसिए पुग्‍बार बाद,

उहाँए खतना कराल लोकलार डरे पाछु सर्किगेले आर आप्‍नाक परजातियाला से अलग कर्ले।

१३ आर बाकिलाउ यहुदि बिस्‍वासि इड कपटपुर्न ब्‍यबहारत केफासटक सङ दिले,

हेता तलिक कि बर्नबासटउ अम़ारे सङे उल्‍मुलाए गेइस्‍ले।

१४ मातुन जेइखुना मुइँ अम़ाक सुसामादेर सत्‍यताडर बम्‍जिन चल्‍ते नि देख्‍नु ते,

अम़ा साभार साम्‍नात मुइँ केफासटक कहल्‍किन,

“तुइँ एकटा यहुदि हतउ यहुदिर लाखा नि हए परजातियार लाखा करेचिस ते,

परजातियालाक यहुदिलार लाखा हए केनङ करे जिबा कहचिस?”

यहुदि होक बा परजातिया बिस्‍वासेर माध्‍यम से उद्धार

१५ हामा जल्‍मे से यहुदि हइ आर हामा परजातियालार लाखा पापि नि छि।

१६ आर हामा यहड जानेचि कि,

लोकट धर्मि इसु ख्रिस्‍टटत बिस्‍वासेर माध्‍यम से ठहरेचे मोसार पाए दुवाल बिधानेर कामला से नि।

आर हामा ख्रिस्‍ट इसुर पर बिस्‍वास करिचि जेसे हामा ख्रिस्‍टटत राखाल बिस्‍वासेर माध्‍यम से धर्मि ठहरिबा पारि,

बिधानेर कामलार माध्‍यम से नि कारन मोसार दुवाल बिधानेर कामलार माध्‍यम से काहुँ धर्मि नि ठहरेचे।

१७ मातुन ख्रिस्‍टटत धर्मि ठहरिबार कोसिस कर्ते जदि हामा आप्‍नाक पापि पाइ ते,

ख्रिस्‍टट कि पापखानक छुट देचे ते?”

हेनङ त अबस्‍य नि हए!

१८ मातुन मुइँ जदि आपुन हाते भाङाल चिजडक आरमने बेनाचु ते,

इड से मुइँ आप्‍ने आप्‍नाक अपराधि प्रमानित करेचु।

१९ कियाँकि बिधानखानेर हकत,

मुइँ मरि गेइचु जेसे मुइँ परमेस्‍वरेर ताने जिए रहबा पारु।

मुइँ ख्रिस्‍टेर सङे क्रुसत टाङाल गेइचु।

२० आर आप जिबार मुइँ नि हउ मातुन मोर भित्रत ख्रिस्‍टट जिएचे।

आल़ा जेइड जिबन मुइँ देहात जिएचु उड जिबन मुइँ परमेस्‍वरेर पुत्रडर पर बिस्‍वास करिए जिएचु,

जाहाँए मोक प्रेम कर्ले आर मोर खातिर आप्‍नाकअ अर्पन करि दिले।

२१ मुइँ परमेस्‍वरेर अनुग्रहखानक इन्‍कार कर्बा नि पारिम कारन लोकट बिधानखानेर माध्‍यम से धर्मि ठहरिले ख्रिस्‍टटक मर्बार कोए अर्थए नि हल्‍कि।

a 

२:९ ‘केफास’ कहले पत्रुसटक बुझ्‍बा लागे।

बिधान आर बिस्‍वास

३

ओरे!

मुर्ख गलातियाला!

तम़ाक काहाँए भ्रमाल्‍कन?

तम़ारे नजरेर साम्‍नात त इसु ख्रिस्‍टट क्रुसत टाङाल गेइसेल्‍कन।

२ मुइँ तम़ाक बाठे एइड काथा पुछारि कर्बा चाहाच्‍कन,

तम़ा कि पबित्र आत्‍माडक बिधानेर कामलार माध्‍यम से पालन,

सुनाल बचनडत बिस्‍वास करिए कि नि?

३ तम़ा कि एतेखान मुर्ख हइचन ते,

आत्‍मात सुरु हए आप तम़ा देहार लाल्‍सालात ओर हबा छाबेचन?

४ तम़ा कि एतेखान दुख आकारते काटलन?

याहाँर माने कुछु त अबस्‍य हबा लागे।

५ हुनङहले,

जाहाँए तम़ाक पबित्र आत्‍मा देच्‍कन आर तम़ार बिचत आस्‍चार्य कामला करेच्‍कन,

उहाँए उला काम कि तम़ा बिधानखान मान्‍बार कारन करेच्‍कन?

सुनाल बचनडत बिस्‍वास कर्बार कारन कि हकन नि?

६ अब्राहामडक बिचार करिए देख,

“परमेस्‍वरटर पर उहाँए बिस्‍वास करिस्‍ले आर अइखान बिस्‍वासेर माध्‍यम से उहाँए धर्मि ठहरिले।”

७ अइताने तम़ा इड काथा बुझ कि,

जाहाँए जाहाँए बिस्‍वास करिचे अम़ा अब्राहामेर सान्‍तान हए।

८ आर धर्मसास्‍त्रखान पहिलेइ से इड जानिए पाइस्‍ले कि,

परमेस्‍वरट परजातियालाक बिस्‍वासेर माध्यम से धर्मि ठहराबे।

अइताने अब्राहामडक इड सन्‍देस आगेइ घोसना कराल गेइस्‍ले,

“गटे जातेर लोकला तहरे माध्‍यम से आसिस पाबे।”

९ अइताने जाहाँए जाहाँए बिस्‍वास करिचे अम़ा साभाउ बिस्‍वासि अब्राहामेर माध्‍यम से आसिस पाइचे।

१० कियाँकि बिधानेर कामलार पर भर कर्बार साभाउ स्रापित छे,

कारन धर्मसास्‍त्रत हेनङ लिखाल छे: “बिधानेर कितापत लिखाल गटे काथालार निरन्‍तर पालना नि कर्बार लोकट स्रापित हचे।”

११ आप इड काथा से बुझा जाचे कि,

बिधानेर पालना से परमेस्‍वरेर नजरत काहुँ धर्मि नि ठहरेचे,

कारन धर्मसास्‍त्रत हेनङ लिखाल छे: “धर्मि लोकट बिस्‍वासेर माध्‍यम से जिएचे।”

१२ मोसार बिधानखान बिस्‍वासेर पर आधारित नि छे।

ताहारअ पर “कोए जदि बिधानेर काथालार पालना कर्बे ते,

उहाँए अइलारे माध्‍यम से जिए रहबे।”

१३ ख्रिस्‍टट हामार खातिर स्राप बनिए हामाक बिधानखानेर स्राप से दाम तिरिए छुटाले,

कियाँकि धर्मसास्‍त्रत हेनङ लिखाल छे,

गाछत टाङा जाबार साभाउ स्रापित हचे।”

१४ अब्राहामडक दुवाल आसिसखान ख्रिस्‍ट इसुर पाए परजातियालार पर जाओक कहए उहाँए हामाक दाम तिरिए छुटाले,

जेसे हामा बिस्‍वासेर माध्‍यम से प्रतिग्‍यार आत्‍माड हासिल करि।

बिधान आर प्रतिग्‍या

१५ हे भाइला,

जिबनेर चाल चलनला से मुइँ एकटा उदाहरन देच्‍कन,

लोकट एक फेक इच्‍छा पत्रखान पाक्‍का करि फेकाले उखानत आर काहुँ कुछु नि थपेचे नाते काहुँ उखानक खारिज करेचे।

१६ प्रतिग्‍याला अब्राहामडक आर उहाँर सान्‍तानडक दुवाल गेइसेल्‍कि।

आर उड भेलेला झनाक दिबार लाखा करे “सान्‍तानलाक” कहबार उल्‍लेख नि छे,

मातुन “तोर सान्‍तानडक”,

कहए उल्‍लेख छे।

इड काथा एक झनाक संकेत करेचे आर उड एक झना ख्रिस्‍टट हए।

१७ मोर कहबार मतलब एइड कि,

चार स तिस बच्छर पाछुत आसाल बिधानखान ताहार से आगुते पाक्‍का कराल परमेस्‍वरेर कारालडक खारिज कर्बा नि पार्बे निते त प्रतिग्‍याड भङ हल्‍किहने।

१८ कियाँकि उत्तराधिकारखान बिधानेर माध्‍यम से पाबार हले,

प्रतिग्‍यार माध्‍यम से आस्‍बार त काथाए नि हलेहने,

मातुन उखान उत्तराधिकार अब्राहामडक परमेस्‍वरट प्रतिग्‍यार माध्‍यम से दिचे।

१९ हुनङहले बिधानखान कियाँ दुवाल गेइस्‍ले ते?

कियाँकि कबुल कराल सान्‍तानड नि आस्‍बार तलिक बिधानखानेर माध्‍यम से अपराधला देखा जाओक कहए हेनङ कराल गेइस्‍ले।

आर सर्गदुतलार पाए एक झन मध्‍यस्‍थ कर्तार माध्‍यम से याहाँर स्‍थापना हइस्‍ले।

२० आप मध्‍यस्‍थ कर्ताडर काथा कहले एकटा से अधिकटा पक्‍छर बिचेर सहभागि हचे,

मातुन परमेस्‍वरट त एख्‍लाए।

बिधानखानेर उदेस्‍य

२१ हुनङहले कि ते,

बिधानखान परमेस्‍वरेर प्रतिग्‍यालार खिलापत छे?

हुनङ त अबस्‍य नि हए,

कारन बिधानखानेर माध्‍यम से जिबन मिल्‍बार हले से बास्‍तवत बिधानखाने से धार्मिकताउ आस्‍लेहने।

२२ मातुन प्रतिग्‍याड बिस्‍वासेर माध्‍यम से इसु ख्रिस्‍टेर पर बिस्‍वास कर्बार लोकलाक दुवाल जाओक कहए धर्मसास्‍त्रखान गटे लोकलाक पापेर अधिनत कइद करिए राखिचे।

२३ आर आप कहले,

बिस्‍वासखान आस्‍बार से आगुत आर प्रकट नि हबार तलिक हामा बिधानेर बन्‍दिसालत आर अधिनत छिन।

२४ अइताने ख्रिस्‍टट नि आस्‍बार तलिक बिधानखान हामाक आगुवानि करिए दामाल देखाए।

जेसे हामा बिस्‍वासेर माध्‍यम से धर्मि ठहरिबा पारि।

२५ मातुन बिस्‍वासखान चलि आस्‍बार कारन आप हामा दामाल देखा अगुवानडर अधिनत नि छि।

परमेस्‍वरेर सान्‍तान

२६ कियाँकि ख्रिस्‍ट इसुत बिस्‍वासेर माध्‍यम से तम़ा साभाउ परमेस्‍वरेर सान्‍तान हइचन।

२७ कियाँकि तम़ा जाहाँए जाहाँए ख्रिस्‍टटत बप्‍तिस्‍मा लिचन,

तम़ा साभाउ ख्रिस्‍टटक धारन करिचन।

२८ आप नाते हेता कोए यहुदि रहलन,

नाते ग्रिक,

नाते कोए गुलाम रहलन,

नाते आजाद,

नाते मर्दना बेर्छानिर आर कोए भेद छकन,

कियाँकि ख्रिस्‍ट इसुत तम़ा साभाउ एक हइचन।

२९ आर तम़ा जदि ख्रिस्‍टेर लोक हन् ते,

तम़ा अब्राहामेर सान्‍तान आर प्रतिग्‍यार अनुसार उत्तराधिकारिअ हन्।

४

मोर कहबार मतलब एइड कि,

जाहाँभर तलिक उत्तराधिकारिड नाबालक रहचे,

गटे कुछुलार मालिक हतउ उहाँए गुलामड से कोए फरक नि हचे।

२ मातुन बापटर पाए निस्‍ठुकि कराल समयड नि आस्‍बार तलिक उहाँए देखभाल आर संरछन कर्बार लोकटर अधिनत रहचे।

३ अइनङतिन हामाउ,

जेइखुना तलिक नाबालक छिन उखुना तलिक संसारिक सक्‍तिलार गुलामित छिन।

४ मातुन निस्‍ठुकि कराल समयड पुरा हबार बाद परमेस्‍वरट आप्‍नार पुत्रडक पाठाले आर उहाँक बिधानेर अधिनत राखिए बेर्छानिर कोख से जलम दिले,

५ जेसे उहाँए बिधानेर अधिनत रहबार लोकलाक छुटाओक आर हामा धरम बेटार पुरापुरि हक पाइ।

६ आर हामा पुत्र हबार कारन से “हे अब्‍बा पिता” कहए सुम्रिबार आप्‍नार पुत्रडर आत्‍माडक परमेस्‍वरट हामार हृदयलात पाठाए दिचे।

७ अइताने आप तम़ा गुलाम नि हन् मातुन पुत्र हन्,

आर पुत्र हन् जदि ते,

परमेस्‍वरेर अनुग्रहर पाए उत्तराधिकारिअ हन्।

गलातियालार ताने पावलेर फिकिर

८ आगुत,

जेइखुना तम़ा परमेस्‍वरटक नि चिऩिस्‍लन ते,

उखुना तम़ा अम़ार गुलाम हए छिलन जेइला कि बास्‍तबत देपता नि हए।

९ मातुन आप त तम़ा परमेस्‍वरटक चिने़चन,

मतलब परमेस्‍वरेर पाए चिऩाल गेइचन,

सेने तम़ा केनङ करे उऩ आर तुच्‍छ आधारभुत सिद्धान्‍तलार बिति फेर घुरिजाबा छाबेचन?

फेर घुरिए तम़ा अइला आत्‍मार गुलाम कियाँ हबा छाबेचन?

१० आल़ाउ तम़ा दिन,

महिना,

रितु आर बच्छरला मानेचन।

११ मोक इड काथार डर लागेचे कि,

तम़ार ताने कराल मोर मेहनेतखान आकारते त नि गेले।

१२ हे भाइला!

मुइँ तम़ाक बिन्‍ति करेच्‍कन कि,

तम़ा मोर लाखा ह कियाँकि महँ तम़ारे लाखा हइचु।

तम़ा मोर कोए खारापि नि करिचन।

१३ आर तम़ा एइड जानेचन कि,

पहिला फेक मुइँ तम़ाक मोर देहार कमजोरित सुसामाद सुनाइसेल्‍कन।

१४ मोर बेमारिखान तम़ाक परिक्छात गिरालउ तम़ा मोक घिन बा इन्कार नि कर्लन,

मातुन परमेस्‍वरेर सर्गदुतटक आर ख्रिस्‍ट इसुडक कर्बार लाखा करे सुइकार कर्लन।

१५ तम़ार उखान सतभाब आल़ा कुऩा हाराल्‍कन?

कियाँकि तम़ार बिसयत मुइँ इड साक्‍छि देचु,

“सम्‍भब हले से उखुना तम़ा मोर ताने आप्‍नार चखुलाउ निक्‍लाए दिबार पर तियारि छिलन।”

१६ हुनङहले,

सत्‍य काथाड बलिए आल़ा कि मुइँ तम़ार दुस्‍मन हए गेनु?

१७ तम़ाक आप्‍नार बिति टान्‍बार ताने अम़ा खोब जोस देखाच्‍कन मातुन असल मनसुवा से अह नि।

अम़ा तम़ाक हामार से दुर कर्बा छाबेच्‍कन,

जेसे तम़ा अम़ार काथालार पाछु धरन।

१८ असल काथार ताने सदाए जोसिला हबार काथाड असल हकन,

मातुन बाठे महरे रबकार जोस देखाबार काथाड ठिक नि हकन।

१९ हे मोर छुवाला,

तम़ा ख्रिस्‍टेर स्‍वभाबत नि बदलिबार तलिक आल़ाउ मुइँ प्रसब बिसेर कस्‍टत छु।

२० मुइँ आल़ाए तम़ार सङे हनुहने आर मोर बल्‍बार तरिकाड बदलिबा पार्नुहने ते केनङ आच्‍छा हलेहने,

कारन तम़ार बिसयत मुइँ दुबिधात परि गेइचु।

हागार आर सारार उदाहरन

२१ ले मोक कह,

तम़ा जाहाँए बिधानेर अधिनत रहबा ते छाबेचन,

बिधानखान कि कहचे,

उला काथा कि तम़ा सुन्‍बन नि?

२२ कियाँकि लिखाल छे,

अब्राहामेर दुइ झना बेटा रहकि,

एक झना बान्‍धियानिर मठेकार आर एक झना आजाद बेर्छानिर मठेकार।

२३ बान्‍धियानिर मठेकार बेटाड देहार अभिलासा अनुसार जल्‍मिस्‍ले आर आजाद बेर्छानिर मठेकार बेटाड प्रतिग्‍या अनुसार जल्‍मिस्‍ले।

२४ आप इड काथाक एकटा खिस्‍सार भाबे लिबा पारि,

उ दुइ झना बेर्छानि दुइ किसिमेर कारालला हए।

एक झना सिनाइ पाहारखान से गुलामेर ताने सान्‍तान जल्‍मिबार हागारट हए।

२५ आर उड हागार अरब देसेर सिनाइ पाहारखान हए,

जाहाँर तुलना आल़ाकार यरुसलेमखानेर सङे कर्बा पारि कारन उहाँए आप्‍नार छुवालार सङे गुलाम हए छे।

२६ मातुन भिनड बेर्छानिर तुलना उपरकार यरुसलेमखानेर सङे कर्बा पारि,

जाहाँए आजाद छे आर हामार माएर लाखा हए।

२७ कियाँकि धर्मसास्‍त्रत लिखाल छे:

“ओगे छुवा नि जल्‍मिबार बान्‍झि,

आनन्‍द माना,

प्रसब बिस कि हए कहए नि जान्‍बार

ओगे बेर्छानि मन खुलिए हाँसेक,

कियाँकि बेहाल्‍दारि बेर्छानिडर तुलनात

त्‍यागाल बेर्छानिडर सान्‍तान भेलेला हइचे।”

२८ आप हे भाइला!

इसहाकटरे लाखा हामाउ प्रतिग्‍यार सान्‍तान हइ।

२९ मातुन जेनङ करे उखुना देहार अभिलासा अनुसार जल्‍मालड आत्‍मार अनुसार जल्‍माडक साताइस्‍ले।

आर आल़ाउ अइनङतिन सातातेइ छे।

३० मातुन धर्मसास्‍त्रत कि हेनङ लिखाल छे नि?

“बान्‍धियानिडक आर उहाँर छुवाडक निक्‍लाए दे,

कियाँकि बान्‍धियानिर छुवाड आजाद बेर्छानिर छुवाडर सङे उत्तराधिकारि हबा नि पार्बे।”

३१ अइताने हे भाइला!

हामा बान्‍धियानिर मठेकार नि मातुन आजाद बेर्छानिर मठेकार सान्‍तान हइ।

ख्रिस्‍टटत आजादि

५

कियाँकि ख्रिस्‍टट हामाक एइखान आजादिर ताने आजाद कराइचे,

अइताने बरियो करे स्‍थिर हए रहि आर फेर घुरिए गुलामिर जङालखानत जुताल ना जाइ।

२ देख,

मुइँ पावलड तम़ाक कहच्‍कन,

तम़ा जदि आप्‍नाक खतना कराबन ते,

ख्रिस्‍टट से तम़ाक कुनह लाभ नि मिल्‍तकन।

३ आप्‍नाक खतना कर्बार हरेकटा लोकक मुइँ आरह एकबार चेताए देचु,

उहाँक बिधानखानेर पालना सम्‍पुर्न भाबे कर्बाए लाग्‍कि।

४ तम़ा जाहाँए आप्‍नाक बिधानखान पालन करिए धर्मि ठहरिबा छाबेचन ते,

आप्‍नाक ख्रिस्‍टट से दुर करेचन आर अनुग्रहखान से बंचित कराचन।

५ कियाँकि हामा पबित्र आत्‍मार पाए बिस्‍वासेर माध्‍यम से धर्मि ठहरिबार आसपइरा देखेचि,

६ कारन ख्रिस्‍ट इसुत खतना करालडर कोए मोल नि छे नाते खतना नि करालडर।

मातुन बाठे एकटा काथार मोल छे आर्थात प्रेमेर माध्‍यम से काम कर्बार बिस्‍वासखानेर।

७ तम़ा त आच्‍छा से दउरिस्‍लन,

फेर काहाँए तम़ाक सत्‍यतार पालन कर्बार से टेकिल्‍कन?

८ तम़ाक बलाहाट दिबार परमेस्‍वरट अबस्‍य इखान काम नि करुवाइच्‍कन।

९ थर्के खमिर से गटेड डिकाक खमिरा करिदेचे।

१० प्रभुत मुइँ तम़ार पर इड भार्सा करिचु कि,

तम़ा मोर बाहिक भिन झनार काथालाक सुइकार नि कर्बन मातुन तम़ाक दुबिधात गिराबार जाहुँ हलउ,

उहाँए अबस्‍य दन्‍ड पाबे।

११ मातुन हे भाइला,

मुइँ जदि आल़ाउ खतनार प्रचार करेचु ते,

मोर पर साताबट हचे कियाँ?

हुनङहले त क्रुसखान से आस्‍बार आर कुनह बाधाए नि देखेचु।

१२ मातुन जाहाँए तम़ाक दुबिधात गिराइच्‍कन अम़ार बिसयत मुइँ यहड इच्‍छाचु कि,

अम़ा आप्‍नाक बाध्‍या करिलोक।

१३ हे भाइला!

तम़ा आजादि पाबार ताने बलाहाट पाइचन,

ताहाते इखान आजादिक तम़ा बाठे देहार लाल्‍साला पुरा कर्बार साधनेर रुपत प्रयोग ना कर मातुन प्रेम पुर्बक एक दस्रा झनार सेबा कर।

१४ कियाँकि बिधानेर गटे सन्‍देसट एइ एकटा आग्‍यात पुर्न हइचे,

“तुइँ आप्‍नार पर्सियाडक आप्‍नाक प्रेम कर्बार लाखा प्रेम करेक।”

१५ तम़ा एक दस्रा झनाक काम्राचन आर गिलेचन जदि ते,

हुँस कर एक दस्रा झनार कारन तम़ाक नस्‍ट हबा ना पर्कन।

आत्‍मा आर मान्‍सिर स्‍वभाब

१६ मातुन मुइँ तम़ाक कहच्‍कन,

आत्‍माडर अनुसार जिअ,

तने तम़ाक देहार लाल्‍साड पुरा कर्बा नि परित्‍कन।

१७ कियाँकि देहाड आत्‍मार खिलापत लाल्‍सा करेचे आर आत्‍माड देहार खिलापत,

कारन तम़ा जे जे इच्‍छा करेचन उला पुरा कर्बा ना पाअन कहए एम़ा एक दस्रा झनार खिलापत रहचे।

१८ मातुन तम़ा जदि आत्‍मार आगुवानित चलेचन ते,

तम़ा बिधानेर अधिनत नि छन।

१९ आप,

देहार कामला प्रस्‍ट छे,

यउन दुराचार,

अपबित्रता,

कामुकता,

२० मुर्तिपुजा,

मन्‍तर तन्‍तर,

दुस्‍मनि,

झाग्रा,

डाहा,

क्रोध,

आपुनस्‍वार्थि,

फुट,

गुटबन्‍धि,

२१ जलन,

मधपान,

मउज माजालि आर एनङति आरहला काथा।

इला काथार बिसयत मुइँ तम़ाक चेताए देच्‍कन जेनङ कि आगुतअ चेताए दिसेल्‍कन,

हेनङ काम कर्बार लोकला परमेस्‍वरेर राजेर उत्तराधिकारि हबा नि पार्बे।

आत्‍मार फलला

२२ मातुन आत्‍मार फलला,

प्रेम,

आनन्‍द,

सान्‍ति,

धिरज,

दया,

भालाइ,

बिस्‍वासयोग्‍यता,

२३ नम्रता आर आत्‍मा संयम हए।

इला काथार खिलापत कुनहखान बिधान नि छे।

२४ आर जाहाँए जाहाँए ख्रिस्‍ट इसुर हए अम़ा आप्‍नार देहाडक कामुकता आर लाल्‍साला सहित क्रुसत टाङिचे।

२५ हामा जदि आत्‍माडर अनुसार जिएचि ते,

आत्‍मारडरे अनुसार चलि।

२६ हामा अहंकारि ना हइ,

एक दस्रा झनाक रिस ना उठाइ आर एक दस्रा झनार प्रति जलन ना करि।

एक दस्रा झनार भार उठाइ

६

हे भाइला,

काहुँ जदि कुनह अपराधत धरा परे ते,

अम़ाक तम़ा आत्‍मिकलाए नम्रता पुर्बक सुधार कर।

आर आप्‍नारअ बिसयत ख्‍याल राखन निते तम़ा परिक्छात गिर्बन।

२ एक दस्रा झनार भार उठाअ,

आर एइनङ करे ख्रिस्‍टेर बिधानखान पुरा कर।

३ कियाँकि जाहाँए आप्‍नाक मुइँ कुछु हउ कहए सँचेचे मातुन कुछु नि करेचे ते,

उहाँए आप्‍नाक दागा देचे।

४ अइताने हरेकटा लोक आप्‍नार कराल कामखानेर अबस्‍य जाँच करोक,

असल छेक जदि ते आप्‍नार कामखानत खुसि मानाक,

अह भिन झनार से आच्‍छा करिचु कहए गुमान कर्बार ताने नि।

५ कियाँकि हरेकटा लोक आप्‍नार भारला आप्‍ने उठाबा लाग्‍कि।

६ बचन सिक्‍बार लोकला आप्‍नार हरला असल काथा सिकाबारटर सङे बाटोक।

७ आप्‍ने आप्‍नाक दागाबाजि ना कर।

परमेस्‍वरटक माजाकत ना उराअ कियाँकि लोकट जेइला छिर्याचे अइलारे काटनि करेचे।

८ कियाँकि जाहाँए आप्‍नार देहाडर ताने छिर्याचे,

उहाँए देहाड से बिनासेर ताने काटनि कर्बे मातुन जाहाँए आत्‍मार ताने छिर्याचे,

उहाँए आत्‍माड से अनन्‍त जिबनेर ताने काटनि कर्बे।

९ ताहाते भालाइ कर्बार पाके हामा ना हद्रि,

कारन हिम्‍मत नि हारिए कर्तेइ रहले पाक्‍वारखुना हामा अबस्‍य काटनि कर्म।

१० अइताने मउका पाबार मन्‍तेइ साभार भालाइ कर्ते जाइ आरह खास करे बिस्‍वासि दादा भाइलार।

अन्‍तिम चेतावनि आर बन्‍दगि

११ आर देख,

मुइँ तम़ाक आपुन हाते भटभटिया करे लिखेच्‍कन।

१२ जाहाँए बाहिरि रुपत आप्‍नाक ठिकठाक छु कहए देखाबा छाबेचे,

अम़ाए तम़ाक खतना कर कहए जोर देच्‍कन,

अह ख्रिस्‍टेर क्रुसखानेर बलिदानडर खातिर जेसे अम़ाक सास्ति ना हकि।

१३ हबार ते खतना कराल लोकला आप्‍नउ बिधानखानेर पालना नि करेचे,

मातुन अम़ा तम़ाक खतना हुवाल देख्‍बा छाबेचे जेसे तम़ार खतनाडत अम़ा गुमान कर्बा पारोक।

१४ हामार प्रभु इसु ख्रिस्‍टेर क्रुसखानेर बाहिक आर मोक कुनह काथात गुमान कर्बा ना परोक,

जाहाँर पाए मुइँ संसारखानेर ताने आर संसारखान मोर ताने क्रुसत टाङाल गेइचे।

१५ कियाँकि ख्रिस्‍ट इसुत खतना कराल लोकटर कुनह खास महत्‍व नि छे,

नाते खतना नि कराल लोकटर कुछु महत्‍व छे मातुन नायाँ सृस्‍टिडए गटे कुछु हए।

१६ आप जाहाँए जाहाँए इड नियमत चलेचे,

अम़ार पर आर परमेस्‍वरेर इस्राएल जातिडर पर सान्‍ति आर कृपा होक।

१७ आझि से आप मोक काहुँ कस्‍ट ना दोक,

कारन मुइँ इसुर देहार चोटला आप्‍नार देहाडत लिए बेराचु।

१८ हे भाइला,

हामार प्रभु इसु ख्रिस्‍टेर अनुग्रहखान तम़ार आत्‍माडर सङे रहकन।

आमेन।

एफिसियालाक

पावलेर चिट्ठि

परिचय

पावलड एफिसियालाक इखान चिट्ठि करिप इ.सं.  ६० से  ६१ त लिखिस्‍ले। उखुना पावलड खुद रोम नगरेर एकटा कइदखानात बन्‍दि हए छिले। अइखान नगर आल़ाकार युरोप माहा देसत अबस्‍थित आधुनिक इटालिर राजधानि हए। पावलड अइड कइदि अबस्‍थात नायाँ कारालेर “फिलिप्पि,” “कलस्सि” आर “फिलेमोन” नाएर चिट्ठिलाउ लिखिस्‍ले।

पावलेर जामानात एफिसस नगरखान रोमि साम्राज्‍यर मध्‍य पुरुबत अवस्‍थित एकखान नामि नगर रहए (आल़ा इखान नगर टर्कि देसत परेचे)। एफिसस नगरखान नामुद पइकारि नगर हबार कारन हर किसिमेर लोकला हता रहए, आर भेलेला ठिनाकार लोकला हता आप्‍ना आप्‍नि काम कर्बा आसाजाइ करे (प्रे  १८:१९)।

इ.सं.  ५३ से  ५५ तलिक पावलडउ एफिसस नगरत छिले आर हर दिन जाहाँए जाहाँए हता आस्‍कि पावलड अम़ाक एकटा घरत सिकाए। अम़ार मइधे भेलेला झना बिस्‍वास कर्बा धर्ले, आर कुछु समय बाद एकटा मन्‍डलि खाडा हले। एफिससखान बेताल चल्‍तिर नगर हबार कारन ठाअँ ठाअँ से आगेन्‍ति लोकला जा आसि करे ताहाते भेलेला लोक पावलेर प्रचारट सुन्‍ले आर अम़ाए ख्रिस्‍टेर सुसामादड आरहला नगरत प्रचार कर्ले (प्रे  १९:८-१०)।

बाइबलेर भेलेला बिद्वानेर अनुसार पावलड इखान चिट्ठि बाठे एफिसियालारे ताने नि मातुन लगेपासेर आरहला मन्‍डलिलार नामे नि बुरु इखान चिट्ठि साभार ताने आर गटे मन्‍डलिलातअ बाटाल जाओक कहए लिखिस्‍ले। पावलेर जिबनेर बिसयत आरह जान्‍बा चाहाचन ते रोमिलार ताने लिखाल चिट्ठिर परिचयखान देखन।

रुपरेखा

परिचय १:१-२

ख्रिस्ट आर मन्डलि १:३-३:२१

ख्रिस्टटत हबार नायाँ जिबन ४:१-६:२०

चिट्ठिखानेर समाप्‍ति ६:२१-२४

एफिसियालाक

पावलेर चिट्ठि

१

परमेस्‍वरेर इच्‍छा अनुसार ख्रिस्‍ट इसुर प्रेरित पावलेर तरफ से,

ख्रिस्‍ट इसुत बिस्‍वास कर्बार एफिससत रहबार पबित्रजनलाक:

२ परमेस्‍वर हामार पिता आर प्रभु इसु ख्रिस्‍टेर तरफ से अनुग्रह आर सान्‍ति!

ख्रिस्‍टटत आत्‍मिक आसिस

३ हामार प्रभु इसु ख्रिस्‍टेर परमेस्‍वर आर पिताडक धन्‍यबाद होक,

हामा ख्रिस्‍टटत रहबार कारन परमेस्‍वरट हामाक सर्गिय संसारत हर किसिमेर आत्‍मिक आसिसला दे आसिर्बाद दिचे।

४ उहाँर साम्‍ना हामा पबित्र आर निस्‍खोट रहि कहए संसारेर उत्‍पति हबार आगुते उहाँए हामाक प्रेम कर्ले आर ख्रिस्‍टेर पाए बिछ्ले।

५ हामाक इसु ख्रिस्‍टेर पाए आप्‍नार सान्‍तान बेनाबार आगुते निर्नय करिस्‍ले।

परमेस्‍वरेर आनन्‍द आर उदेस्‍य एइड रहकि।

६ उहाँर महिमामय अनुग्रहर प्रसंसा होक,

कियाँकि उहाँए हामार ताने उहाँर आप्‍नार प्रिय पुत्रडक मुफ्‍तते अर्पन करि दिले।

७ ख्रिस्‍टटत हामा उहाँरे सुर्किर माध्‍यम से उद्धार पाइचि आर उहाँर अपार अनुग्रहर कारन हामार पापलार छेमा हइचे।

८ इखान अनुग्रह उहाँए सम्‍पुर्न बुद्धि आर अन्‍तरदृस्‍टि सहित हामार पर प्रसस्‍त भाबे ढालिए दिचे।

९ एइनङ करे परमेस्‍वरट आप्‍नार उदेस्‍यड पुरा कर्ले आर ख्रिस्‍टटत पुरा करिम कहए राखाल उहाँर गुप्‍त योजनाड हामाक प्रकट करिचे।

१० उहाँर गुप्‍त योजना एइड कि,

उचित समयत परमेस्‍वरट सर्ग आर पृथिमिर सब कुछुला एकेठिना करिए ख्रिस्‍टेर अधिनत राखिदिबे।

११ सब कुछुला परमेस्‍वरेर योजना आर निर्नय अनुसार हचे।

आर आगुते कराल निर्नय अनुसार परमेस्‍वरट हामाक ख्रिस्‍टटत आप्‍नार उत्तराधिकारि हबा बिछिचे।

१२ ताहाते हामा जाहाँए जाहाँए आगेइ से ख्रिस्‍टटत आसा राखिचि,

उहाँर महिमार प्रसांसा करि!

१३ तम़ा जाहाँए जाहाँए सत्‍यर बचन,

उद्धारेर सुसामाद सुनिचन आर उहाँर पर बिस्‍वास करिचन,

कबुल कराल पबित्र आत्‍मार छाप तम़ाकअ लागाए दिच्‍कन।

१४ परमेस्‍वरेर निजि लोकेर भाबे हामा पुरा उद्धार नि पाबार तलिक एइड पबित्र आत्‍मा हामाक प्रतिग्‍या कराल उत्तराधिकारेर बइना हए।

उहाँर महिमार प्रसंसा होक।

पावलेर प्रार्थना

१५ ताहाते प्रभु इसुत तम़ार जेइड बिस्‍वास छकन आर गटे पबित्रजनलार ताने तम़ा जेइड प्रेम राखिचन याहाँर बिसयत जेइखुना से सुनिचु,

१६ प्रार्थना कर्बारखुना मुइँ तम़ाक फम कर्तेइ छु आर तम़ार खातिर परमेस्‍वरटक धन्‍यबाद दिबा नि छरिचु।

१७ आर प्रार्थना करेचु कि हामार प्रभु इसु ख्रिस्‍टेर परमेस्‍वर,

महिमार पिताड तम़ाक उहाँक चिन्भार ग्‍यान आर उहाँर नुकाल काथाला जान्‍बार ताने पबित्र आत्‍मा दिकन।

१८ आर मुइँ यहड प्रार्थना करेचु कि,

तम़ार मनेर चखुला खुलि जाकन जेसे तम़ा जान्‍बा पारन कि,

उहाँए कुन आसात तम़ाक डाइच्‍कन आर आप्‍नार लोकलार ताने उहाँए केनङ केनङ महिमामय आसिसलार प्रतिग्‍या करिचे,

१९ आर हामा बिस्‍वास करालार भित्रत काम कर्बार उहाँर सक्‍तिखान केताखान माहान छे।

उहाँर अइखान सक्‍ति हामार भित्रत काम करेचे।

२० जेइखान सक्‍ति कि उहाँए ख्रिस्‍टटक मिर्तु से जेअँत करिए सर्गेर संसारत आप्‍नार दाहिना बिति बठाबारखुना प्रयोग करिस्‍ले।

२१ ख्रिस्‍टट गटे सर्गिय सासन,

अधिकार,

सक्‍ति आर प्रभुत्‍वलार पर हुकुम चलाचे।

आर उहाँए उड नाअँ पाइचे,

जेइड नाअँ कि बाठे एइड जुगेर नि मातुन आस्‍बार जुगेर गटे नाअँलारअ से उपर छे।

२२ परमेस्‍वरट गटे कुछुला ख्रिस्‍टेर पाएर तलत राखि दिले,

आर मन्‍डलिडर ताने उहाँक गटे कुछुलार मुथा बेनाले।

२३ मन्‍डलिडए ख्रिस्‍टेर देहा हए आर ख्रिस्‍टेर पुर्नता हए।

उहाँइ सब कुछुलाक सब पाके परिपुर्न करेचे।

मिर्तु से जिबनेर बिति

२

आगुत तम़ा आग्‍या उलंघन कर्बार कारन आर आप्‍नार पापेर कारन मराल छिलन।

२ उखुना तम़ा इखान संसारेर दुस्‍ट चलन अनुसार चलिस्‍लन।

तम़ा आकासेर सक्‍तिर सासकटर आर्थात उड आत्‍मार आग्‍या अनुसार चलिस्‍लन जाहाँए कि आल़ा परमेस्‍वरेर आग्‍यालाक उलंघन कर्बार लोकलाक भित्रत सक्रिय छे।

३ बास्‍तबत हामा साभाउ अम़ारे लाखा छिन,

आप्‍नार देहार अभिलासाला अनुसार जिइस्‍न,

हामार देहार आर मनेर इच्‍छा अनुसार जे मन से करिस्‍न आर भिनला लोकेर लाखा हामाउ स्‍वभाबे से परमेस्‍वरेर क्रोधत गिरिस्‍न।

४ मातुन परमेस्‍वरेर कृपाखान हेनङ प्रसस्‍त आर हामार परकार उहाँर प्रेमखान एतेखान माहान छे कि

५ हामा आप्‍नार अपराधलार कारन आत्‍मिक भाबे मरि गेइस्‍न,

ताहुँ उहाँए हामाक ख्रिस्‍टेर सङे जेअँत कर्ले।

तम़ा परमेस्‍वरेर अनुग्रहरे कारन उद्धार पाइचन।

६ हामा ख्रिस्‍ट इसुत छि कहए परमेस्‍वरट हामाक उहाँर सङे जेअँत कर्ले आर सासन कर्बा उहाँरे सङे सर्गिय संसारत बठाले।

७ उहाँए इखान काम कर्बार कारन एइड,

जेसे परमेस्‍वरट आप्‍नार अनुग्रहर असिम प्रसस्‍तताखान आस्‍बार जुगडतअ देखाबा पारोक।

जेइखान अनुग्रह कि परमेस्‍वरट कृपा करिए ख्रिस्‍ट इसुर कराल कामलार पाए हामार पर प्रकट करि दिचे।

८ कियाँकि तम़ार उद्धार बिस्‍वासेर पाए अनुग्रह से हइच्‍कन,

इखान तम़ा आप्‍नार कोसिस से नि पाइचन,

मातुन परमेस्‍वरेर बरदान हकन।

९ तम़ार कामलार कारन नि,

जेसे याहाँर बिसयत काहुँ गुमान कर्बा ना पारोक।

१० कियाँकि हामा उला असल कामेर ताने ख्रिस्‍ट इसुत सृजाल उहाँर हातेर रचना हइ,

जेइला काम कि हामा करि कहए परमेस्‍वरट आगुते तियारि करिचे।

ख्रिस्‍टटत सब कोए एक हइ

११ ताहाते फम कर त,

आगुत तम़ा केनङ छिलन!

परजातिया हए जलम लिस्‍लन आर लोकेर हाते देहाडत खतना कराल लोकला आर्थात आप्‍नाक खतना कराल लोक कहबार यहुदिला,

तम़ाक बेखतनार लोक करे कहकन।

१२ उखुना तम़ा ख्रिस्‍टट से दुर,

इस्राएलेर नागरिक हक से बाहार,

परमेस्‍वरेर कराल प्रतिग्‍याला से आल्‍गाना,

आसा बिहिन आर इखान संसारत परमेस्‍वर बिहिन हए छिलन!

१३ तम़ा एक समयत ख्रिस्‍ट इसुड से दुर छिलन,

मातुन आप ख्रिस्‍टेर सुर्किर माध्‍यम से लगत हइचन।

१४ कियाँकि ख्रिस्‍टटए यहुदि आर परजातियालार बिचत मिलाप आनिए हामाक एकेडा जातेर बेनाले।

उहाँए आप्‍नार देहाडत हामार बिचत फुट आन्‍बार दुस्‍मनिर दिबालखानक भाङि दिले।

१५ उ दुइडा जातक आप्‍नार भित्रत आनिए एकटा नायाँ जाति बेनाबा आर मिलाप आन्‍बार ताने यहुदि बिधानेर आग्‍या आर नियमलाक खारिज कर्ले।

१६ क्रुसेर पर मरिए ख्रिस्‍टट दुस्‍मनिखानक ओर कर्ले।

अइखान क्रुसेर पाए दनहडा जातक एकेडा देहात आनिए परमेस्‍वरेर सङे मिलाप कराले।

१७ अइनङ करे ख्रिस्‍टट आसिए परमेस्‍वर से दुर रहबार परजातियालाक आर परमेस्‍वरेर लगत रहबार यहुदिलाक मिलापेर सुसामाद सुनाले।

१८ कियाँकि उहाँरे पाए हामा यहुदि आर परजातिया साभाउ एकेडा आत्‍मात पितार उपस्‍थितित जाबा पाइचि।

१९ ताहाते आप तम़ा परजातियाला बिराना आर बिदेसि नि हन्,

मातुन पबित्रजनलार सङे सङे तम़ाउ सङि नागरिक आर परमेस्‍वरेर घरानार सदस्‍य हए गेइचन।

२० आप तम़ाउ प्रेरितलार आर अगमबक्‍तालार जगडर पर निर्मान हइचन,

आर खुद ख्रिस्‍ट इसुडए याहाँर मुल पाथल हए।

२१ उहाँइ गटे घरट सम़्‍लाए राखेचे आर प्रभुडत समर्पित एकटा पबित्र मुन्‍डिल निर्मान कर्ते जाचे।

२२ उहाँर सङे रहए तम़ा परजातियालाउ एकखान हेनङ बासस्‍थान हते जाचन जेइठिना कि परमेस्‍वरट आत्‍मार पाए बासा करेचे।

परजातियालार ताने पावलेर सेबा

३

अइताने मुइँ पावलड,

तम़ा परजातियालार खातिर ख्रिस्‍ट इसुर कइदिर भाबे परमेस्‍वरटक प्रार्थना करेचु।

२ तम़ा जान्‍बे करेचन कि परमेस्‍वरेर अनुग्रहत मोक तम़ार भालाइर ताने इखान काम कर्बा गछाए दिचे।

३ परमेस्‍वरट आप्‍नार गुप्‍त योजनाड मोक प्रकट कर्ले आर जान्‍बा दिले,

याहाँर बिसयत मुइँ सन्‍छिपत आगुतअ लिखिदिच्‍कन।

४ जेइखुना तम़ा इखान चिट्ठि पर्भन,

तने तम़ा बुझ्‍बन कि ख्रिस्‍टेर रहस्‍यर बिसयत मुइँ केताखान जानेचु।

५ पुर्ना कालेर लोकलाक इड भेद प्रकट करा नि गेइस्‍ले,

मातुन आल़ा परमेस्‍वरट आप्‍नार पबित्र प्रेरित आर अगमक्‍तालाक पबित्र आत्‍मार पाए प्रकट करिचे।

६ उड भेद एइड कि सुसामादेर माध्‍यम से यहुदिलार सङे सङे परजातियालाउ परमेस्‍वरेर आसिसलार हिस्‍सा पाचे।

अम़ाउ अइड देहार सङि सदस्‍य हए आर ख्रिस्‍ट इसुर पाए परमेस्‍वरेर दुवाल कबुलडर अंसियार हचे।

७ परमेस्‍वरेर अनुग्रहर बरदान अनुसार मोक सुसामादेर सेबक बेनाल गेले जेइखान बरदान कि उहाँए मोक सक्‍तिर कामेर पाए दिले।

८ मुइँ गटे पबित्रजनलार मइधे साभार से निच हलउ परमेस्‍वरट मोक इड अनुग्रह दिले कि मुइँ ख्रिस्‍टेर अगम्‍य सम्‍पतिर सुसामादड परजातियालार ठिना लेजाउ,

९ आर गटे लोकलाक परमेस्‍वरेर गुप्‍त योजनाड केनङ करे पुरा हबे कहए बाताउ।

सब कुछुर सृस्‍टिकर्ता परमेस्‍वरटए जुग जुग से आप्‍नार गुप्‍त योजनाड नुकाए राखिस्‍ले,

१० जेसे बर्तमान मन्‍डलिर माध्‍यम से सर्गिय संसारेर सासक आर अधिकारिला उहाँर भिन भिन किसिमेर बुद्धिखान जान्‍बा पारोक।

११ परमेस्‍वरट इड योजना अनन्‍त उदेस्‍य राखिए करिस्‍ले,

आर इड योजना उहाँए हामार प्रभु ख्रिस्‍ट इसुत पुरा करिचे।

१२ हामा बाठे ख्रिस्‍टटत रहए आर उहाँर पर राखाल हामार बिस्‍वासखानेर कारन बेडर से परमेस्‍वरेर उपस्‍थितित जाबार साहाँस पाइचि।

१३ ताहाते मुइँ तम़ाक नेहरा करेच्‍कन कि,

तम़ा हातास ना हन्,

कियाँकि तम़ारे ताने मुइँ कस्‍ट काटेचु आर तम़ारे भालाइर ताने मुइँ हेनङ करेचु।

ख्रिस्‍टेर प्रेम

१४ एइड कारन से मुइँ पितार आगुति हाँटुवा पारेचु,

१५ जाहाँर पाए सर्ग आर पृथिमिर हरेकटा घरानार नाअँ राखाल जाचे,

१६ आर प्रार्थना करेचु कि उहाँए आप्‍नार महिमार सम्‍पति अनुसार तम़ाक हेनङ सक्‍ति दिकन जेसे उहाँर आत्‍मार सहजोग से तम़ार अन्‍तरखान बरियो हकन।

१७ आर बिस्‍वासेर पाए ख्रिस्‍टट तम़ार मनडत बासा कर्कन।

आर मुइँ एइड प्रार्थना करेचु कि तम़ा प्रेमत जँर गाऱन् आर स्‍थापित हन्,

१८ जेसे गटे पबित्रजनलार सङे सङे तम़ाउ इड बुझ्‍बार सक्‍ति पाअन कि ख्रिस्‍टेर प्रेमखान केताखान असार,

केताखान उँच्च आर केताखान गहिर छेक।

१९ जान्‍बार ते ख्रिस्‍टेर प्रेमखानक पुरापुरि जानाल नि जाचे ताहुँ उहाँर प्रेमखान अबस्‍य जानन आर परमेस्‍वरेर स्‍वभाबत परिपुरन हते जाअन।

२० आप हामार भित्रत काम कर्बार उहाँर सक्‍तिखानेर माध्‍यम से हामार माङबार बा सँच्‍बार से आरह अधिक प्रसस्‍त करे पुरा कर्बार परमेस्‍वरटर महिमा होक।

२१ मन्‍डलिडत आर इसु ख्रिस्‍टटत पुस्‍ता पुस्‍ता तलिक उहाँरे सदा सर्वदा महिमा होक।

आमेन।

ख्रिस्‍टेर देहाडत एकता

४

ताहाते प्रभुर एकटा कइदिर भाबे मुइँ तम़ाक बिन्‍ति करेच्‍कन कि जेनङ चरित्रत जिबन जिबा बलाहाट कराल गेइच्‍कन अइनङ योग्‍यर जिबन बिताअ।

२ पुरा नम्र,

भद्र आर धिरजबान ह।

प्रेमत एक दस्रा झनाक सह।

३ जेइखान सान्‍ति हामाक एकेठिना करिचे अइखान सान्‍तिर माध्‍यम से पबित्र आत्‍मार दुवाल एकताडक कायम राख्‍बार भरसक कोसिस कर।

४ जेनङति हामार एकेडा देहा छे आर एकेडा पबित्र आत्‍मा छे,

अइनङति परमेस्‍वरट हामाक एकेडा आसात डाकाइचे।

५ हामार एकेडा प्रभु छे,

एकेडा बिस्‍वास छे,

एकेडा बप्‍तिस्‍मा छे,

६ आर साभार परमेस्‍वर आर पिता एकेडा छे।

उहाँइ साभार उप्रत छे,

साभार पाए काम करेचे आर साभार भित्रत छे।

७ मातुन ख्रिस्‍टेर दुवाल नापटर अनुसार हामा हरेक झना अनुग्रह पाइचि।

८ कियाँकि धर्मसास्‍त्रखान हेनङ कहचे:

“जेइखुना उहाँए उपर उठले,

बन्‍दिलाक बन्‍दि करिए सङे

सङे लेगेले आर लोकलाक बरदान दिले।”

९ उपर उठले कहबार माने कि?

याहाँर माने एइड कि उहाँए आगुत पृथिमिर तलिखानत नाम़ले।

१० जाहाँए तलत नाम़ले उहाँइ सब कुछुलाक आप्‍नार उपस्‍थिति से भरपुर कर्बार ताने फेर गटे सर्गला से भेले दुर उपर उठले।

११ लोकलाक बरदान दिबार उहाँइ हए,

उहाँइ काहाँकअ प्रेरित ते,

काहाँकअ अगमबक्‍ता,

काहाँकअ प्रचारक,

काहाँकअ पास्‍टर आर सिक्‍छक नियुक्‍त कर्ले,

१२ जेसे ख्रिस्‍टेर देहाड निर्मान हबार ताने गटे पबित्रजनला ख्रिस्‍टेर सेबात सुसज्‍जित होक।

१३ याहाँर उदेस्‍य एइड कि,

हामा बिस्‍वासत आर परमेस्‍वरेर पुत्रडर ग्‍यानेर एकतात पुग्‍वा पारि आर ख्रिस्‍टट जेनङ सब गुनेर पाके परिपुर्न छे सेनङ हामाउ सब गुनेर पाके परिपुर्न हए एकटा पक्‍कत लोक हबा पारि।

१४ ताहाते पानिर छालखानत आगुपाछु धाक्‍ला धाक्‍लि कर्बार,

धार्मिक सिद्धान्‍तेर बदलितेइ रहबार नान्‍हा किसिमेर बायाँरखानत आर लोकलार धुर्ततापुर्न आर छलपुर्न काथालात हिदर से हुदर उराल छुवालार लाखा ना हइ।

१५ बुरु प्रेमत सत्‍य बल्‍ते हामाक हर पाके बार्त़े ख्रिस्‍टेर लाखा हते जाइ जाहाँए कि मुथा हए।

१६ उहाँर सहजोग से गटेड सरिल मिलिए ठिक ठिक करे जरा लागिए रहचे।

जेइखुना हरेकला अंग गिऱलार माध्‍यम से संगठित हए ठिक ठिक भाबे काम करेचे ते,

याहाँर से आरहला अंग बार्त़े जाबार सहजोग पाचे।

इड से गटेड सरिल आप से आप बार्त़े आर प्रेमत बार्त़े जाचे।

ख्रिस्‍टटत नायाँ जिबन

१७ ताहाते प्रभुर नाअँत मुइँ तम़ाक चेताए दिच्‍कन कि आप तम़ा परमेस्‍वरटक नि चिन्‍भार लोकलार लाखा ना चल,

जाहाँर सँच बिचारला कोए कामेर नि रहचे।

१८ आर अम़ार समझखान आन्‍धार हए गेइचेक।

परमेस्‍वरट जेइड जिबन देचे उडत अम़ार कोए हिस्‍सा नि छेक कियाँकि अम़ा पुरा आबुझ आर कठोर मनेर रहचे।

१९ अम़ा लाज सरम खाए गेइचे आर आसुद्ध कामत आप्‍नाक सँपि दिचे आर खुल्‍लम खुल्‍ला नान्‍हा किसिमेर अनेइतिक कामला करेचे।

२० मातुन तम़ा त ख्रिस्‍टेर बिसयत हुनङ सिक्‍छा नि पाइस्‍लन।

२१ अबस्‍य ख्रिस्‍टेर बिसयत तम़ा सुन्‍बे करिचन आर तम़ा अइड सत्‍यता सिकिचन जेइड कि इसुत छे।

२२ ताहाते तम़ा आप्‍नार पुर्ना स्‍वभाबड त्‍याग कर जेइड स्‍वभाबत तम़ार आगुकार जिबनड चलिसिल्‍कन।

उड पुर्ना स्‍वभाब छलि लाल्‍सालार कारन नस्‍ट हते गेइसेल्‍कन।

२३ तम़ा मन आर समझत पुर्न रुप से नायाँ हते जाअ।

२४ आर नायाँ स्‍वभाबड धारन कर जेइड स्‍वभाब कि परमेस्‍वरेर स्‍वरुपत खाँटि धार्मिकता आर पबित्रतात सृस्‍टि हचे।

२५ ताहाते आप तम़ा बेइमान बल्‍बा छरि द।

सब कोए आप्‍नार सङि बिस्‍वासिलार सङे सत्‍य सत्‍य बल,

कियाँकि हामा साभाउ ख्रिस्‍टेर एकेडा देहार सदस्‍य हइ।

२६ तम़ा गस्‍सा कर मातुन पाप ना कर।

बेलाड डुब्‍बार से आगुते तम़ार गस्‍साखान ठान्‍डा हए जाकन।

२७ आर दियाबलसटक मउका ना द।

२८ जाहाँए आगुत चुरि करे आप चुरि ना करोक बुरु आपुन हाते काम कर्बा धरोक जेसे उहाँए इमानेर कामाइ करोक आर खागिसत पराल लोकलाक सहजोग दिबा पारोक।

२९ तम़ार मुखखान से कुबचन ना निक्‍लिकन मातुन आबस्‍यकता अनुसार पोरक सुधार कर्बार बलिड निक्‍लिकन जेसे सुन्‍बार लोकट अनुग्रह पाओक।

३० परमेस्‍वरेर पबित्र आत्‍माडक दुखित ना बेनाअ,

उद्धारेर दिनडर ताने जाहाँर तम़ा छाप माराल गेइचन।

३१ सब किसिमेर मनेर तितपुना,

क्रोध आर रिस रागला त्‍याग कर।

गिर्जागिर्जि कर्बा बा पोरेर घाटाल बल्‍बा आर गटे दुस्‍टताला कर्बा छरिद।

३२ बुरु दयाबान हए एक दस्रा झनाक कृपा दे खाअ,

जेनङ करे परमेस्‍वरट तम़ाक ख्रिस्‍टटत छेमा दिच्‍कन तम़ाउ एक दस्रा झनाक छेमा द।

ओजोतेर जिबन

५

तम़ा परमेस्‍वरेर प्रिय छुवा हबार कारन उहाँरे लाखा हबार कोसिस कर।

२ जेनङति ख्रिस्‍टट हामाक प्रेम कर्ले,

मलमलिया धुप धुम्‍ना आर परमेस्‍वरेर पसिनेर बलिदान हए हामार ताने आप्‍नाक अर्पन कर्ले सेनङति तम़ाउ प्रेमत चल।

३ तम़ा परमेस्‍वरेर लोक हबार कारन तम़ार बिचत ब्‍यभिचार,

कोए किसिमेर असुद्धता आर लोभेर नाअँड तलिक उच्‍चारन ना हकन।

४ अइनङतिन तम़ार मुखला से अस्‍लिल काथा,

मुर्ख काथा बा गान्‍दा बलि निक्‍लाबा तम़ाक छब नि धरेच्‍कन।

ताहार से बुरु परमेस्‍वरटक धन्‍यबाद द।

५ तम़ा इड काथा अबस्‍य जान कि,

ब्‍यभिचारि,

असुद्ध बा लालचिया (आर्थात मुर्ति पुजा कराला) लोकला केधउ ख्रिस्‍ट आर परमेस्‍वरेर राजेर हकदार नि हबे।

६ मुर्ख काथाला सुनाए काहुँ तम़ाक ना बहकाकन।

एइनङ काथालार कारन परमेस्‍वरटक नाटेर कर्बार लोकलार पर उहाँर क्रोध बर्सेचे।

७ ताहाते हेनङ काम कर्बार लोकलार सङे कुनह सम्‍बन्‍ध ना राख।

८ तम़ा आगुत आन्‍धारत छिलन,

मातुन आप प्रभुर लोक हबार कारन तम़ा ओजोतत आसिचन।

ताहाते तम़ा ओजोतेर सान्‍तानलार लाखा जिबन जिअ।

९ कियाँकि अइखान ओजोते सब किसिमेर भालाइ,

धार्मिकता आर सत्‍यतार फल फुलाचे।

१० आर प्रभुडक पसिन पर्बार काथा किड हए सेइड जान्‍बार कोसिस कर।

११ आन्‍धारत कर्बार बेमतलबेर कामलात तम़ा सहभागि ना ह।

बुरु हुनङ कामलाक ओजोतत आनिए प्रकट करिद।

१२ कियाँकि जेइला काम अम़ा नुकाए करेचे,

उला कामेर चार्चाउ कर्बार लाज लागा काथा हए।

१३ मातुन जेइखुना गटे कुछुलाक ओजोतत आना जाचे उखुना ताहार बास्‍तबिक काथाला झलझल करे देखाल जाचे।

१४ कियाँकि ओजोतखान सब कुछुलाक फटफट करे देखाए देचे।

ताहाते कहचे,

“ए निद भुस्रा जागिल हो!

मिर्तु से उठेक आर ख्रिस्‍टट

तोर पर प्रकासमान हतोक।”

१५ ताहाते केनङ करे चलेचन हुँस कर।

बेदिसा मुर्ख लोकेर लाखा नि मातुन बुद्धिमान लोकेर लाखा चल।

१६ हरेकटा मउकार पुरा पुरा सदुपयोग कर कियाँकि दिनला आल़ा खाराप छे।

१७ ताहाते तम़ा मुर्ख ना ह बुरु इड पाता लागाबार कोसिस कर कि परमेस्‍वरट तम़ार पर कि इच्‍छा राखिच्‍कन।

१८ दाखमध खाए माताङ ना ह,

कियाँकि उखानत कामुकपुना हचे।

बुरु पबित्रआत्‍मात भरपुर ह।

१९ आपसत भजन,

स्‍तुति गान,

आत्‍मिक गितत बल।

गित गिदाते आर मधुर धुन निक्‍लाते पुरा मन से प्रभुर प्रसंसा कर।

२० हरखुना आर हरला काथार ताने हामार प्रभु इसु ख्रिस्‍टेर नाअँत परमेस्‍वर पिताडक धन्‍यबाद द।

बेहाल्‍दारि बेर्छानिलाक आर बेहाल्‍दारा मर्दनालाक सिक्‍छा

२१ ख्रिस्‍टेर भय राख्‍बार कारन तम़ा एक दस्रा झनार अधिनत रह।

२२ ए बेहाल्‍दारि बेर्छानिला,

जेनङ तम़ा प्रभुर अधिनत रहचन सेनङ आप्‍ना आप्‍नि मर्दनालार अधिनत रह।

२३ कियाँकि जेनङ ख्रिस्‍टट आप्‍नार देहाडर आर्थात मन्‍डलिर मुथा आर मुक्‍तिदाता हए सेनङ मर्दनाडउ आप्‍नार बेर्छानिडर मुथा हए।

२४ ताहाते जेनङ मन्‍डलिड ख्रिस्‍टेर अधिनत रहचे,

सेनङ बेहाल्‍दारि बेर्छानिडउ हरला काथात आप्‍नार मर्दनाडर अधिनत रोहोक।

२५ ए मर्दनाला!

आप्‍नार बेर्छानिलाक हेनङ माया कर,

जेनङ कि ख्रिस्‍टट मन्‍डलिडक प्रेम कर्ले आर मन्‍डलिर ताने आप्‍नार प्रानड देदिले।

२६ पानि आर बचन दे धए धाए मन्‍डलिडक सुद्ध करिए पबित्र कर्ले,

२७ जेसे उहाँए मन्‍डलिडक आप्‍नार ताने हेनङ सुन्‍दरि कइनार लाखा दाखिल कर्बा पारोक जाहाँए कि सुद्ध आर निस्‍खोट रहकि,

जाहाँर कोए दागपाच बा चम्‍कटा चम्‍कटि बा कोए किसिमेर ठेब ना रहकि।

२८ अइनङ करे मर्दनालाउ आप्‍ना आप्‍नि बेर्छानिलाक आप्‍नारे देहाडक माया कर्बार लाखा माया कर।

जाहाँए आप्‍नार बेर्छानिडक माया करेचे उहाँए आप्‍नाक माया करेचे।

२९ काहुँ आप्‍नार देहाडक घिन नि करेचे बुरु उहाँर पालन पुसन करेचे जेनङ कि ख्रिस्‍टट मन्‍डलिडक करेचे।

३० कियाँकि हामा उहाँर देहार अंगला हइ।

३१ जेनङ कि धर्मसास्‍त्रखान कहचे: “ताहाते लोकट आप्‍नार माअँ बापलाक छरि देचे आर आप्‍नार बेर्छानिडर सङे मिलिए रहचे,

आर अम़ा दनह झना एकटा देहा हचे।”

३२ इड बचनत एकटा बार्का रहस्‍यर काथा प्रकट हचे आर उडक मुइँ ख्रिस्‍ट आर मन्‍डलिर सम्‍बन्‍ध छे कहए बुझेचु।

३३ जे हलउ हरेकटा मर्दना आप्‍नार बेर्छानिडक अइनङ माया करोक जेनङ उहाँए आप्‍नाक करेचे आर बेर्छानिडउ आप्‍नार मर्दनाडर आदर करोक।

छुवालाक आर माअँ बापलाक आग्‍या

६

ए छुवाला!

प्रभुत रहबार कारन तम़ार इड कर्तुप हकन कि,

तम़ा आप्‍नार बाप माअँलार आग्‍या पालन कर कियाँकि हेनङ कर्बार एकखान उचित काम हए।

२ “आप्‍नार माअँ बापलार आदर कर।”

परमेस्‍वरेर प्रतिग्‍या सहितेर इड प्रथम आग्‍या हए।

३ “जेसे तम़ार कल्‍यान हकन आर पृथिमित तम़ा दिर्घायु हन्।”

४ ए छुवार बापला!

आप्‍नार छुवालार सङे हेनङ ब्‍यबहार ना कर कि अम़ाक झँक उठोक बुरु प्रभुर अनुसासन आर सिक्‍छात अम़ार पालन पुसन कर।

गुलामलाक आर मालिकलाक आग्‍या

५ ए गुलामला!

आप्‍नार साच्‍चा मन से भय आर आदरपुर्वक आप्‍नार संसारिक मालिकलार आग्‍या पालन कर,

बाजा कि तम़ा ख्रिस्‍टेर सेबा करेचन।

६ लोकलार से चाबासि पाबार ताने बाठे अम़ार नजरत हेनङ ना कर,

मातुन ख्रिस्‍टेर गुलामेर लाखा साँच्‍चा मन से परमेस्‍वरेर इच्‍छाडक पुरा कर।

७ लोकेर नि,

मातुन प्रभुर सेबा करेचु कहए पुरा मन से आप्‍नार मालिकेर सेबा कर।

८ इड जानिए कि,

गुलाम होक बा छुट्टा जाहाँए भाला काम कर्बे उहाँए प्रभुर ठिना से अइ अनुसारेर फल पाबे।

९ ए मालिकला!

तम़ाउ आप्‍नार गुलामलार सङे अइनङ ब्‍यबहार कर,

जेनङ अम़ा तम़ार सङे करेच्‍कन।

अम़ाक धम्‍किबा छरिद इड जानिए कि,

तम़ा दनह झनार मालिकट सर्गत छकन आर उहाँए काहाँकअ कला आर काहाँकअ पिठित नि करेचे।

परमेस्‍वरेर हात हतियारला

१० अन्‍तिमत,

प्रभुर सङे रहए उहाँर आपार सक्‍तित तम़ा बरियो ह।

११ परमेस्‍वरेर दुवाल गटे हात हतियारला धारन कर जेसे दियाबलसेरb दुस्‍ट योजनालार खिलापत थार रहबा पारन।

१२ कियाँकि हामा हेनङ लडनत छि,

जेइड कि,

लोकलार खिलापत नि मातुन सर्गिय संसारेर अत्‍मिक सेनालार,

सासकलार,

अधिकारिलार आर इड अन्‍धकार आकासेर सक्‍तिलार खिलापत छे।

१३ ताहाते परमेस्‍वरेर गटे हातहातियारला धारन कर जेसे तम़ा खाराब दिनला आस्‍ले,

ताहार सामना कर्बा पारन आर अन्‍तिम लऱन तलिक ठाहार रहबा पारन।

१४ ताहाते तम़ा आप्‍नार कम्‍मरत सत्‍यतार पेटि,

बुकत धार्मिकतार बुकपाट्टा,

१५ आर ठेङत मिलापेर सुसामादेर जुता पिऩिए साजिए रह।

१६ याहाँर सङे सङे बिस्‍वासेर ढालखान हातत उठाअ जेसे दुस्‍टडर हरेकटा अगिनबानक घेमाबा पारन।

१७ अइनङ करे मुक्‍तिर टोप पिऩ,

आर पबित्र आत्‍मार तेरुवालखान लिए रह जेइखान कि परमेस्‍वरेर बचन हए।

१८ हर समय आर हर परिस्‍थितित पबित्र आत्‍मार सक्‍तित प्रार्थना आर अन्‍तरबिन्‍ति कर।

आर सचेत हए गटे पबित्रजनलार ताने सदाए प्रार्थना कर्ते रह।

१९ महर ताने प्रार्थना करिद,

जेसे मुइँ बल्‍बार ताने जेइखुना मुखखान खलु ते,

परमेस्‍वरट मोक बचन दोक आर मुइँ बेडर से सुसामादेर रहस्‍यडक घोसना कर्बा पारु,

२० एइड सुसामादेर खातिर नियुक्‍त कराल मुइँ राजदुत हउ,

मातुन आल़ा झिन्‍ज्रित बाऩाल छु।

प्रार्थना करि द कि,

जेनङ बेडर से मोक सुसामाद सुनाबा परे सेनङ करे मुइँ सुनाबा पारु।

सेसा बन्‍दगि

२१ हामार प्रिय भाइ आर प्रभुत बिस्‍वासयोग्‍य सेबक तुखिकसट तम़ाक मोर बिसयत गटे काथाला बातए दित्‍कन,

जेसे तम़ा जान्‍बा पारन कि मुइँ केनङ छु आर कि करेचु।

२२ मुइँ उहाँक एइड उदेस्‍य राखिए तम़ार ठिना पाठाइचु कि,

तम़ा हामार हेसिनेसिड जान्‍बा पारन आर उहाँए तम़ाक हुब भार्सा दिकन।

२३ परमेस्‍वर पिता आर प्रभु इसु ख्रिस्‍टेर तरफ से गटे बिस्‍वासि भाइला सान्‍ति आर बिस्‍वास सहितेर प्रेम पाओक।

२४ हामार प्रभु इसु ख्रिस्‍टटक अटल प्रेम कर्बार साभार पर परमेस्‍वरेर अनुग्रह होक।

b 

६:११ दियाबलस कहले सइतान छाङालडक बुझ्‍बा लागे।

फिलिप्पियालाक

पावलेर चिट्ठि

परिचय

फिलिप्पि नगरखान माकेडोनिया प्रान्‍तेर आर्थात आल़ाकार युरोप माहा देसेर देखिन, ग्रिस देसेर उत्तरि भागेर एकखान मुल नगर रहए। हता भेलेला रोमि नागरिक आर रोमि सिपाइला बसोबास कर्बार कारन रोमि सरकारट फिलिप्‍पि नगरखानक रोमि साम्राज्‍य बेनाइस्‍ले (प्रे १६:१२)।

पावलेर दस्रा फेककार प्रचार पइरार क्रमत उहाँए फिलिप्पि नगरत पुगिस्‍ले। अइबेला ख्रिस्‍टेर सुसामाद युरोप माहा देसत पहिला फेक पुगिस्‍ले। एइनङ करे ख्रिस्‍टेर प्रचार एसिया से सुरु हए युरोप तलिक पुगिस्‍ले। ताहाते ख्रिस्‍टियन धरमड युरोप आर अमेरिकार धरम नि हए।

“माकेडोनिया आसेक आर हामाक सहयोग करेक,” कहए एक झन माकेडोनियार लोक पावलडक नेहरा कर्बार कारन पावलड हता आर्थात फिलिप्पित गेइस्‍ले (प्रे १६:९-१०)। पावलड पहिला फेक फिलिप्पि जाबार काथाला (प्रे १६:११-४०) तलिक लिखाल छे। अइनङ करे पावलड आप्‍नार प्रचारेर क्रमत तेस्राउ फेक फिलिप्पित गेइस्‍ले कहए प्रेरित २०:१ पद आर ६ पदत लिखाल छे।

पावलड इखान चिट्ठि कइदखानात रहबारखुना लिखिस्‍ले। बाइबलेर भेलेला बिद्वानेर अनुसार पावलड एफिसियालाक, कलस्सियालाक आर फिलेमोनडक लिख्‍बार चिट्ठिलार सङे सङे इ.सं. ६२-६३ इर बिचत यहखान चिट्ठिक आर्थात फिलिप्पियालाकअ रोम से चिट्ठि लिखिए पाठाइस्‍ले। ताहाते इला चिट्ठिक कइदि चिट्ठि करे कहाल जाचे।

पावलेर बिसयत आरह जान्‍बा चाहाचन जदि ते, रोमिलाक लिखाल चिट्ठिखानेर परिचयखान अबस्‍य देखन।

रुपरेखा

परिचय १:१-११

पावलेर ब्यक्‍तिगत परिस्‍थिति १:१२-२६

ख्रिस्टटत मिल्बार जिबन १:२७-२:१८

तिमोथि आर इपाफ्रोडाइटसेर ताने योजना २:१९-३०

बिरोधि आर ताहार सम्भाबित खात्राला से हुँसियार रहबार चेतावनि ३:१-४:९

पावलड आर उहाँर फिलिप्पिया सङला ४:१०-२०

चिट्ठिखानेर समाप्‍ति ४:२१-२३

फिलिप्पियालाक

पावलेर चिट्ठि

१

ख्रिस्‍ट इसुर सेबक पावल आर तिमोथिर तरफ से,

फिलिप्‍पित रहबार ख्रिस्‍ट इसुर बिसपलाक,

डिकनलाक आर गटे पबित्रजनलाक,

२ परमेस्‍वर हामार पिता आर प्रभु इसु ख्रिस्‍टेर तरफ से तम़ाक अनुग्रह आर सान्‍ति हकन!

फिलिप्पिर मन्‍डलिलार ताने पावलेर प्रार्थना

३ जेइखुना जेइखुना मुइँ तम़ार फम पाचु,

मुइँ मोर परमेस्‍वरटक तम़ार कारन धन्‍यबाद देचु।

४ आर मोर हरला प्रार्थनात तम़ा साभार ताने मुइँ आनन्‍द से सदाए प्रार्थना करेचु,

५ कियाँकि बिस्‍वास कर्बार दिन से आझि तलिक सुसामादत मोर सङे तम़ा सहभागि हते आसिचन।

६ मुइँ इड काथात निस्‍चित छु कि,

जाहाँए तम़ार बिचत एकखान भाला काम सुरु करिल्‍कन,

उहाँइ ख्रिस्‍ट इसुर दिनत उखान काम पुरा कर्तकन।

७ तम़ा साभार बिसयत मोक हेनङ सँच्‍बार उचित लाग्‍ले,

कारन तम़ाक मोर हृदयडत राखिचु,

कियाँकि मुइँ कइदत रहु बा छुट्टा रहु,

सुसामादेर रक्‍छा आर प्रचार,

इ दनहखान काम करिए तम़ा मोर सङे परमेस्‍वरेर अनुग्रहत सहभागि हते आसिचन।

८ कियाँकि मोर साक्‍छि परमेस्‍वरटए छे कि,

ख्रिस्‍ट इसुर प्रेमेर खातिर मुइँ तम़ा साभाक केनङ चाहाच्‍कन।

९ मोर प्रार्थना एइड छे कि,

तम़ार प्रेमखान,

ग्‍यान आर आच्‍छा खाराप छिटकिबार समझेर सङे सङे आरह प्रसस्‍त भाबे बार्त़े जाकन,

१० जेसे उत्तम काथा कुनड हए,

उडक तम़ा फार्चिबा पारन आर ख्रिस्‍टेर दिनडर ताने तम़ा आप्‍नाक सुद्ध आर निर्दोस राख्‍बा पारन,

११ आर इसु ख्रिस्‍ट तम़ाक भालाइर कामला कर्बार पाके फलवन्‍त बेनाकन।

जेइला से परमेस्‍वरेर महिमा आर प्रसांसा हचे।

जिअनेर उदेस्‍य ख्रिस्‍टट

१२ हे भाइला,

तम़ा इड काथा जानन कहए चाहाचु कि,

मोर पर बिताल काथाला से सुसामादड आरह फइलिते जाचे,

१३ जाहाँर कारन रोमि राजमहलेर गटे सिपाहिला आर बाकिलाउ लोक इड काथा जानेचे कि,

ख्रिस्‍टेर सेवा कर्बार कारन मुइँ कइदत छु।

१४ मोर कइदेर कारन अधिकला भाइ प्रभुर बिस्‍वासत बरियो हइचे आर परमेस्‍वरेर बचन बेडर से प्रचार कर्बार ताने आरह साहासि हइचे।

१५ इड सत्‍य हए कि,

काहुँ काहुँ डाहार कारन से ख्रिस्‍टेर प्रचार करेचे,

काहुँ काहुँ जिद्धबादेर पर ख्रिस्‍टेर प्रचार करेचे आर काहुँ से ख्रिस्‍टेर प्रचार सदभाब से करेचे,

१६ आर मुइँ सुसामादेर रक्‍छार ताने बिछाल गेइचु कहए जान्‍बारला सुसामादेर प्रचार प्रेम से करेचे,

१७ मातुन मोर डाहा कर्बार लोकला आच्‍छा नेति से नि,

बुरु आप्‍नार स्‍वार्थि अभिलासा से ख्रिस्‍टेर प्रचार करेचे।

इड सँचिए कि हेनङ कर्ले मोक कइदत आरह सास्‍ति काटबा पर्बे।

१८ इड से कि फरक परेचे?

मुल काथा एइड कि,

कुनह किसिम से होक माने ख्रिस्‍टेर प्रचार हचे,

चाहे कुनह बाहाना से होक बा सदभाब से।

मुइँ त इड काथात आनन्‍दत मानाचु आर आनन्‍द मानाते रहमु।

१९ कियाँकि मुइँ जानेचु कि,

तम़ार प्रार्थनार कारन आर इसु ख्रिस्‍टेर आत्‍मार पाए दुवाल सहयोग से इड कइदखाना से मुइँ छुटकारा पाम।

२० मोर उत्‍कट इच्‍छा आर आसा एइड छे कि,

परिस्‍थितिड जेनङ हलउ मुइँ लाजत नि गिरिम,

बुरु मोर सङे पुरा साहाँस हबे,

आल़ा आर सदाकार ख्रिस्‍टट मोर देहाडत सम्‍मानित हबे,

चाहे मुइँ जिए रहु बा मरि जाउ।

२१ मोर ताने जिए रहबार काथाड ख्रिस्‍टटक आदर दिबार ताने हए आर मर्बार काथाड आरह लाभेर हए।

२२ आर मोक जदि एइड देहात जिए रहबा पर्ले ते उड मोर ताने आरह फलबान मेहनेत हबे।

मातुन मुइँ कहबा नि पारेचु कि मुइँ कुनडक बिछु।

२३ मुइँ दुबिधात परि गेइचु,

इखान संसार से बिदा हए मोक ख्रिस्‍टेर सङे रहबार इच्‍छा छे,

कियाँकि इड काथा आरह उत्तम हए,

२४ मातुन तम़ार खातिर मोक जिए रहबार काथाड बेसि आबस्‍यक छे।

२५ इड काथात मुइँ निस्‍चित छु आर मुइँ जानेचु कि,

मोक तम़ार सङे जिए रहबा लागे आर तम़ाक सहजोक कर्बार ताने सदाए तम़ार सङे सङे रहबा लागे जेसे तम़ार बिस्‍वासखान आरह बरियो हकन आर तम़ार आनन्‍दखान बार्त़े जाकन।

२६ अइताने जेइखुना मुइँ तम़ार ठिना फेर आसिम्‍कन,

मोर कारन तम़ाक ख्रिस्‍ट इसुत गर्ब कर्बार आरह प्रसस्‍त ठाअँ रहकन।

२७ आप,

मुल काथा एइड कि,

तम़ार जिबनेर चालचनला ख्रिस्‍टेर सुसामादेर योग्‍य हकन,

जेसे मुइँ आसिए तम़ाक देख्‍लउ बा नि देख्‍लउ तम़ार बिसयत इड सुन्‍बा पारु कि तम़ा सब कोए एकटा साझा उदेस्‍यत स्थिर हए छन आर एक मन एक चित हए सुसामादेर बिस्‍वासटर खातिर लागिए परिचन,

२८ आर आप्‍नार बिरोधिलार सङे कुनह काथात डर नि खाचन।

इला काथा से इड प्रमानित हचे कि,

तम़ार बिरोधिला नास हब्‍कन मातुन तम़ा बचा जाबन कारन तम़ाक बिजय दिबार परमेस्‍वरटए हकन।

२९ कियाँकि तम़ा ख्रिस्‍टेर पर बाठे बिस्‍वास कर्बार नि,

उहाँर खातिर कस्‍टउ सहबार मउका पाइचन।

३० आर तम़ा अइखान संघर्स करेचन जेइखान संघर्स तम़ा मोक कर्बा देखिस्‍लन आर सुन्‍बे करेचन कि आल़ाउ उखान संघर्स कर्तेइ छु।

ख्रिस्‍टेर नम्रतार अनुसरन

२

ख्रिस्‍टटत तम़ा उत्‍साह पाचन,

उहाँर प्रेमखान तसोबरि देच्‍कन,

आत्‍मार सङे तम़ार संगति छकन आर पोरक तम़ा माया करेचन,

कृपा देखाचन,

२ ताहाते तम़ाक मुइँ नेहरा करेच्‍कन कि तम़ा एके किसिमेर मन राख,

आपसत प्रेम राख,

आत्‍मात एक हए एकेडा उदेस्‍य राख।

हेनङकर्ले मोर आनन्‍दखान पुर्न हबे।

३ जे कुछु कर्लउ,

तम़ा स्‍वार्थि भाबना से बा गुमान करिए कुनह काम ना कर मातुन नम्र हए भिन झनार से बेहतर जान।

४ तम़ा बाठे आप्‍नारे भालाइ ना छाब भिन झनारअ भालाइर ख्‍याल कर।

५ तम़ार सङे अइनङ मन रहकन जेनङ मन ख्रिस्‍टेर सङे छिले।

६ ख्रिस्‍टट परमेस्‍वरेर

स्‍वरुपत रहतउ,

परमेस्‍वरेर सामान छु कहबार

काथाडक कटकट करे धरिए नि राख्‍ले,

७ मातुन आप्‍नाक कुनह

मोलेर नि गनिए गुलामेर

रुप धारन करिए मान्‍सि हए जलम लिले।

८ मान्‍सिर रुपधारन करिए

उहाँए आप्‍नाक नम्र कर्ले

आर मिर्तु तलिक आर्थात क्रुसत

मरुवार तलिक

आग्‍याकारि हले।

९ अइताने परमेस्‍वरटउ उहाँक

साभार से बड बेनाले आर

उहाँक उड नाअँ दिले,

जेइड नाअँ कि गटे नाअँला से माहान छे,

१० ताहाते सर्गत,

पृथिमित आर

पातालत रहबार हरेकटा प्रानि

इसुर आगुति हाँटुवा पार्बे,

११ आर अम़ा साभाउ इसु

ख्रिस्‍टटक प्रभु कहए सुइकार

कर्बे आर इड से परमेस्‍वर पितार महिमा हबे।

संसारत नमुना हए जिअ

१२ मोर प्रिय सङला,

तम़ार सङे रहबारखुना तम़ा सदाए मोर काथाला धर्ते आसिस्‍लन।

आप ते आरह बेसि करे जरुरि हए गेल्‍कन कि मोर गेइर हाजिरतअ डर आर भय राखिए तम़ा आप्‍नार उद्धारेर उदेस्‍यड पुरा कर्ते जाअ।

१३ कियाँकि खुद परमेस्‍वरटए तम़ार भित्रत काम करेच्‍कन,

आर उहाँइ आप्‍नार सद इच्‍छाड पुरा कर्बार ताने तम़ाक इच्‍छा देच्‍कन आर काम कर्बार ताने सक्‍छमअ बेनाच्‍कन।

१४ कुनह किचकिच बा बिबाद नि करिए गटे कामला कर्ते जाअ,

१५ जेसे तम़ा निर्दोस आर सिधा हन् आर छलि आर भ्रस्‍ट पुस्‍तार लोकलार बिचत परमेस्‍वरेर निस्‍कलंक सान्‍तान हए संसारत तम़ा तारोलार लाखा चिक्‍मिकान।

१६ आर जिबन दुवा बचनडक प्रचार कर्तेइ रह,

जेसे ख्रिस्‍टेर दिनत मुइँ गउरब कर्बा पारु कि,

मुइँ बेकारत नि दउरिनु आर बेकारत मेहनेत नि कर्नु।

१७ तम़ार बिस्‍वासट परमेस्‍वरेर प्रति एकटा बलिदानेर लाखा हए,

आर जदि तम़ार बिस्‍वासेर बलिदानेर पर मोक अर्घबलिरa भाबे अर्पन हबा पर्लउ मुइँ खुसि छु आर तम़ा साभार सङे खुसिए मानाचु,b

१८ आर तम़ाउ महरे लाखा आनन्‍दित ह आर खुसि मानाअ।

तिमोथि आर इपाफ्रोडिटसेर बिसयत पावलेर सिफारिस

१९ प्रभु इसुत मुइँ इड आसा करिए तिमोथिडक तम़ार ठिना जल्‍दि करे पाठाबा चाहाचु कि,

तम़ार हेसिनेसिड सुनिए मोर मनड फरफर हबा पारोक।

२० उहाँर लाखा भित्रि मन से तम़ार हित चिताबार लोक मोर सङे आर काहुँ नि छे।

२१ आरला लोक बाठे आप्‍नारे लाभ छाबेचे,

अम़ा इसु ख्रिस्‍टेर इच्‍छाडर कोए मतलब नि राखेचे।

२२ मातुन तम़ा त जान्‍बे करेचन,

तिमोथिड केनङ बिस्‍वासयोग्‍य लोक हए,

कियाँकि जेनङ बाप बेटा मिलिए काम करेचे सेनङ सुसामादेर कामत उहाँए मोर सङे सङे रहए सेबा कर्ले।

२३ ताहाते देखु मोर पर कि कि हचे धिना,

इड काथा जानिल मन्‍तेइ मुइँ तिमोथिडक तुरुन्‍ते तम़ार ठिना पाठाबार आसा करिचु,

२४ आर प्रभुत मुइँ निस्‍चित छु कि,

महँ तम़ार ठिना धम्‍करे आसिए पुगिम्‍कन।

२५ मातुन तम़ार पाठाल साम्‍दिया इपाफ्रोडिटसटक मुइँ तम़ारे ठिना फिर्ता पाठाबार आबस्‍यक देखेचु,

जाहाँक तम़ा मोर खागिस बारिसलात देखभाल कर्बा पाठाइस्‍लन।

उहाँए मोर एकटा हेनङ भाइ हए जाहाँए सुसामादेर कामत सहजोग कर्ले आर सुसामादेर रक्‍छार खातिर मोर पक्‍छ से लर्ल़े।

२६ कियाँकि याहाँए तम़ा साभाक भेट कर्बार ताने बारा छोट काटेचे आर बेकल छे कारन याहाँए बेमारि परिस्‍ले कहबार काथाड तम़ाउ सुनिस्‍लन।

२७ हँ उहाँए बेमारि छिले आर मरनहाल हए गेइस्‍ले,

मातुन परमेस्‍वरट उहाँर पर कृपा करेल्‍कि।

बास्‍तबत कहले,

बाठे उहाँरे पर नि,

महँर पर कृपा कर्ले जेसे मोर पर सोगेर पर सोग ना परोक।

२८ ताहाते उहाँक पाठाबार ताने मुइँ आरह बेसि से उत्‍सुक छु,

जेसे उहाँक फेर देखिए तम़ा आनन्‍दित हन् आर मोर फिकिरट कनेक कम होक।

२९ प्रभुर लोक हबार कारन याहाँक तम़ा धुमधाम से स्‍वागत कर,

कियाँकि हेनङ लोकलाक आदर दिबाए लागे।

३० कियाँकि ख्रिस्‍टेर कामेर खातिर उहाँए मिर्तुर मुखत परि गेइस्‍ले।

आर उहाँए आप्‍नाक खात्रात गिराए मोक उखान सहजोग कर्ले जेइखान सहजोग कि तम़ा मोक कर्बा नि पारिस्‍लन।

a 

2:17 अर्घबलि माने दुइ हात दे पस बाऩिए बहबार मने चराभा।

b 

2:17 हिब्रुला अर्घबलिर रुपत १ लिटरेर लाखा दाखमध बा तेल चऱाए। देखन, (लेबि २३:१३)

सत्‍य धार्मिकता

३

अन्‍तिमत,

हे भाइला,

प्रभुत आनन्‍दित ह।

तम़ाक घुरिए घुरिए एकेला काथा लिख्‍बार मोक कोए आस्‍कत नि लागेचे,

कियाँकि इला काथा तम़ार आत्‍मिक सुरक्‍छार ताने हकन।

२ जाहाँए कुकुरलार लाखा ब्‍यबहार करेचे,

दुस्‍ट काम करेचे आर मुक्‍ति पाबार ताने खतना कर्बाए लागे कहए जिद करेचे हेनङ लोकलार से हुँसियार रह।

३ कियाँकि परमेस्‍वररेर आत्‍मार सहजोग से आराधना कर्बार,

ख्रिस्‍ट इसुत गर्ब कर्बार आर देहार खतनात भार्सा नि राख्‍बार बास्‍तबिक खतना कराल लोक हामाए हइ।

४ हबार त संसारिक काथालात भार्सा राख्‍बार मोर भेलेला आधार छे,

ताहारअ पर काहुँ जदि आप्‍नार संसारिक काथालार पर भार्सा राख्‍बार आधार छे कहए सँचेचे ते,

उहाँए इड जानोक कि उहाँरअ से अधिक बरियो आधार मोर छे।

५ आठमा दिनत मोर खतना हइस्‍ले आर मुइँ इस्राएल जातेर,

बेन्‍यामिन कुलेर लोक हउ।

मुइँ एकटा हिब्रु हउ आर मोर बाप दादोलाउ हिब्रुए रहए।

आर मोसार बिधानेर पालनार हिसापे मुइँ एकट फरिसि हउ।

६ जोसेर बिसयत कहले से,

मुइँ मन्‍डलिडक साताए बेराउ आर धार्मिकतार बिसयत कहले मोक काहुँ दोस देखाबा नि पार्ले कारन मुइँ मोसार बिधानेर गटेला नियम पालन कर्नु,

७ मातुन जे जेतेला काथा मुइँ हासिल करिस्‍नु,

ख्रिस्‍टेर खातिर उला गटेला काथाक मुइँ बेकाम्‍मा जानेचु।

८ एइ भरे नि,

ख्रिस्‍ट इसु मोर प्रभुडक चिन्‍भा पाबार बहुमुल्‍य काथाडर तुलनात गटे काथालाक मुइँ तुच्‍छ जानेचु।

आर उहाँर खातिर गटे कुछुला त्‍यागि दिचु आर उलाक घुस्‍टार लाखा गनेचु जेसे मुइँ ख्रिस्‍टटक आरह बेसि करे चिन्‍भा पारु,

९ आर ख्रिस्‍टेर सङे मुइँ पुर्न रुप से एक हबा पारु।

आप मोर सङे उ किसिमेर आप्‍नार धार्मिकता नि छे,

जेइखान कि,

बिधानेर पालना से आसेचे,

मातुन आप मोर सङे उ किसिमेर धार्मिकताखान छे जेइखान कि ख्रिस्‍टेर पर कर्बार बिस्‍वासेर माध्‍यम से,

परमेस्‍वरेर ठिना से आसेचे।

१० मुइँ ख्रिस्‍टटक चिन्‍भा चाहाचु आर्थात उहाँर पुनरुत्‍थानेर बादकार उहाँर सक्‍तिखानक जान्‍बा चाहाचु,

उहाँर दुख कस्‍टलात सहभागि हबा चाहाचु आर उहाँरे लाखा मिर्तु मर्बा चाहाचु,

११ जेसे कुनह हाले होक महँ मिर्तु से जेअँत हए उठबा पारु।

उदेस्‍यडक हासिल कर्बार ताने लागिए पर्बा

१२ मुइँ इड नि कहचु कि गटे काथाला मुइँ हासिल करिफेकाइचु आर सिद्ध हए गेइचु,

मातुन जेइड उदेस्‍यर ताने ख्रिस्‍टट मोक आप्‍नार लोक बेनाले,

उड उदेस्‍यक हासिल कर्बा पारु कहए मुइँ लागिए परिचु।

१३ हे भाइला,

मुइँ उड काथाक हासिल करि फेकाइचु कहए नि सँचेचु,

मातुन मुइँ एकखान काम करेचु,

कि पाछुतिकार काथाला बिस्राए आगुतिकार लक्‍छयडर माखे जान जिउ खाए आगाते जाचु,

१४ आर परमेस्‍वरट ख्रिस्‍ट इसुर कारन सर्गत रहबार ताने डाकाल लोकलाक दिबार इनामड पाबार ताने मुइँ लक्‍छर माखे लागिए परिचु।

१५ आर हामा जाहाँए जाहाँए आत्‍मिक रुप से पक्‍कत छि,

हामा साभार इला काथार बिसयत एकेडा बुझाइ रोहोक।

मातुन तम़ार मइधे काहुँ फरक किसिम से बुझेचन ते,

परमेस्‍वरटए तम़ाक बुझाए दित्‍कन।

१६ मातुन हामा जेइड स्‍तर हासिल करिचि उड स्तरत स्थिर हए रहि।

१७ हे भाइला,

मोर देखासिकि कर आर जेइड उदाहरन हामा तम़ाक देखाइचि अइ अनुसार चल्‍बार लोकलार अनुसरन कर।

१८ कियाँकि भेलेला लोक हेनङ छे जाहाँए कि ख्रिस्‍टेर क्रुसखानेर दुस्‍मनेर लाखा जिबन जिएचे।

आर हेनङ लोकलार बिसयत त मुइँ तम़ाक प्राय कहतेइ आसिच्‍कन आर आल़ाउ कानिए कानिए कहच्‍कन।

१९ हेनङ लोकलार अन्‍तिमत पुग्‍वार ठाअँ नरकखान हकि,

कियाँकि सारिरिक इच्‍छालाए अम़ार इस्‍वर हकि।

आप्‍नार लाजलागा कामलात अम़ा गउरब करेचे आर संसारिक काथालाते अम़ार मनड टाङाल रहचेक।

२० मातुन हामा त सर्गेर नागरिक हइ।

आर हता से आस्‍बार मुक्‍तिदाताडर आर्थात प्रभु इसु ख्रिस्‍टेर हामा उत्‍सुकता पुर्बक आसपइरा देखेचि,

२१ जेइखान सक्‍ति दे उहाँए गटे कुछुलाक आप्‍नार अधिनत राखेचे,

अइखान सक्‍ति दे उहाँए हामार नासबान देहालाक परिबर्तन करिए आप्‍नार महिमित देहार लाखा बेनाबे।

४

अइताने हे प्रिय भाइला,

तम़ाक भेट कर्बार ताने मुइँ छोट काटेचु।

तम़ाए मोर आनन्‍द आर मुकुट हन्।

हे प्रियला,

प्रभुत तम़ा एइ किसिम से स्थिर हए रह।

बिस्‍वासिलाक पावलेर थप साल्‍ल़ा

२ इयोदियाडक आर सन्‍तुखेडक मुइँ एइड बिन्‍ति करेचु कि,

प्रभुत रहबार कारन तम़ा मिट मिलान से रह।

३ छेच्‍कारे ओरे मोर बिस्‍वासयोग्‍य सहकर्मिa मुइँ तोक इला बेर्छानिक सहजोग कर्बार नेहरा करेच्‍कुन कारन एम़ा दनह झना मोर लेगेत क्‍लेमेस आर आरहला सहकर्मिर सङे सुसामाद प्रचार कर्बार कामत खोब मेहनेत करिस्‍ले।

अम़ा साभार नाअँला जिबनेर कितापखानत लिखाल छेक।

४ प्रभुत सदाए आनन्‍द मानाअ।

आर मुइँ फेर कहच्‍कन कि तम़ा आनन्‍द मानाअ।

५ तम़ार धिरजताखान गटे लोकला जान्‍कन,

कियाँकि प्रभुर आगमनड लगते छे।

६ कुनह काथार फिकिर ना कर,

मातुन हरेकटा काथात प्रार्थना आर निबेदनेर माध्‍यम से,

धन्‍यबाद सहित तम़ार माङड परमेस्‍वरटक जाहिर कर।

७ आर अकिलडक गुम करि दिबार परमेस्‍वरेर सान्‍तिखान तम़ार हृदय आर बिचारलाक ख्रिस्‍ट इसुत रक्‍छा करित्‍कन।

८ अन्‍तिमत हे भाइला,

जेइला काथा सत्‍य छे,

आदरयोग्‍य छे,

उचित छे,

पाप रहित छे,

साभार पसिनेर छे,

बाराइ कर्बार लाइक छे उला काथात मन द आर्थात साभार से उत्तम बा प्रसंसा कर्बार लाइक कुनह काथा छे जदि ते,

हेनङ काथालात ध्‍यान द।

९ जेइ जेइला काथा तम़ा मोर ठिना से सिकिचन बा पाइचन,

सुनिचन बा मोक कर्ते देखिचन,

उलाक ब्‍यबाहारत उत्राअ आर सान्‍ति दिबार परमेस्‍वरट तम़ार सङे रहत्कन।

भेटिलार ताने धन्‍यबाद

१० प्रभुत मुइँ खोब आनन्‍द मानाचु,

कि देरि करे हलउ तम़ा मोर फिकिर फेर कर्बा धरिचन।

बास्‍तबत मोर फिकिर तम़ाक आगेइ से करिस्‍लन मातुन तम़ा वास्‍ता देखाबार मउका नि पारिस्‍लन।

११ तम़ा इड ना सँच कि गरजत पर्बार कारन मुइँ तम़ाक हेनङ कहच्‍कन,

कियाँकि मुइँ हरेकटा परिस्‍थितित संतुस्‍ट रहबा सिकि फेकाइचु।

१२ खागिसत रहबारखुना केनङ हचे आर प्रसस्‍तात रहबारखुना केनङ हचे,

उड मुइँ जानु।

पेट भराए खाउ बा भोके रहु,

अभल चभलत रहु बा खागिसत रहु,

हरेकटा परिस्‍थितित संतुस्‍ट रहबार भेदड मुइँ सिकि फेकाइचु।

१३ जाहाँए मोक बल देचे,

उहाँर सहजोग से मुइँ गटे कर्बा पारु।

१४ ताहारअ पर मोर दुखत सङ दिए तम़ा जे कर्लन भालाए कर्लन।

१५ ओरे फिलिपियाला,

तम़ा त आप्‍नउ जानेचन कि,

नायाँ नायाँ जेइखुना मुइँ तम़ाक सुसामाद प्रचार करिए माकेडोनिया से घुरिस्‍नु,

उखुना मोक सहजोग दिबार तम़ार छुट्टा आर कुनहला मन्‍डलि नि छिले।

१६ कियाँकि मुइँ जेइखुना थेस्सलोनिकित छिनु,

अहखुना तम़ा मोर खागिस बारिसलार ताने एक बारसे बेसिए सहयोग पाठाइस्‍लन।

१७ याहाँर मतलब इड नि कि,

मुइँ तम़ार ठिना से भेटि पाबारे ताने मुइँ इड काथा तम़ाक कहचु,

मुइँ त इड चाहाचु कि तम़ा एइ किसिमेर फलला फुलाते जाअ,

जेइला कि तम़ारे हिसापत जर हते जाकन।

१८ मोक जेतेला लागे मुइँ ताहार से बेसिए पाइचु।

इपाफ्रोडिटसेर हाते पाठाल तम़ार भेटिला पाए मोर आल़ा अभल चभल हए गेइचे।

इला भेटि परमेस्‍वरटक पसिन पर्बार मलमलिया धुम्‍ना आर सुइकारयोग्‍य बलिदान हइचे।

१९ आर ख्रिस्‍ट इसुत मोर परमेस्‍वरट तम़ार गटे खागिसला आप्‍नार महिमित धन सम्‍पतिला से पुरा करि दित्‍कन।

२० आप,

हामार परमेस्‍वर पिताडर सदा सर्बदा महिमा होक।

आमेन।

अन्‍तिम बन्‍दगि

२१ ख्रिस्‍ट इसुत रहबार गटे पबित्रजनलाक बन्‍दगि कहिदन।

आर हेताकार मोर भाइलाउ तम़ाक बन्‍दगि पाठाइच्‍कन।

२२ गटे पबित्रजनला तम़ाक बन्‍दगि पाठाइच्‍कन,

खास करे कइसरेर राज दरबारेर लोकला।

२३ प्रभु इसु ख्रिस्‍टट तम़ा साभार अनुग्रह कर्कन।

a 

४:३ ग्रिकत ‘सिजिगस’ कहए लिखाल छे मतलब ‘बिस्‍वासयोग्‍य सहकर्मि’। कोए कोएला पान्‍डुलिपित सिजिगस कहबार सब्‍दडक एकटा लोकेर नाअँ कहए बुझिचे।

कलस्सियालाक

पावलेर चिट्ठि

परिचय

कलस्सिखान आर्थात आल़ाकार टर्कि देसखान मध्‍य पुरुबत अबस्‍थित रोमि साम्राज्‍यर अधिनत रहाल एकखान छट नगर रहए। इखान नगर एफिसस नाएर नगरखान से करिप पाचास कोस दुरत रहए। आर जेइखुना पावलड एफिसि नगरत छिले ते, उखुना केबा झना लोक कलस्सि से आसिए पावलेर सिक्‍छाला सुनिसेल्‍कि। पावलेर सिक्‍छाला सुन्‍बार लोकलार मइधे इपाफ्रासटउ एक झन रहए, याहाँए कलस्सित घुरिए जाए एकटा नायाँ मन्‍डलि थार करिस्‍ले। उड मन्‍डलित कोए कोए बेला झुट्टा सिक्‍छाला आर बिचारला उठबार कारन, “झुट्टा सिक्‍छाला हटाबार ताने एकखान सत्‍य बचनेर चिट्ठि लिखिए हामार मन्‍डलिडत पाठाए दिस” कहए इपाफ्रासट पावलडक नेहरा करिसेल्‍कि।

मध्‍य पुरुबेर उखान इलाकार गटे बिस्‍वासिला पावलेर नाअँड आगेइ से सुन्‍बार कारन लोकला उहाँर काथाला अबस्‍य मान्तेक कहए इपाफ्रासट आसा करिस्‍ले। ताहाते पावलड कलसियालाक लिखाल इखान चिट्ठिर आगिला दुइ अध्‍यायत उहाँए ख्रिस्‍टेर बिसयत सत्‍य सिक्‍छा दिचे आर अध्‍याय तिन आर चारत झुट्टा सिक्‍छालार खिलापत लिखिचे। आर अन्‍तिमेर अध्‍यायलात, हामा आप्‍नार ख्रिस्‍टियन जिबनड केनङ करे जिबा लागे कहए पावलड हामाक ब्‍यबहारिक सिक्‍छा दिचे। बाइबलेर भेलेला बिद्वानेर बिचारत इखान चिट्ठि पावलड रोमेर कइदखाना से इ.सं. ६० से ६१ इर बिचत लिखिस्‍ले। एफिसिर मन्‍डलिडक पाठाल चिट्ठिखानेर सङे सङे यहखान चिट्ठि पावलड आप्‍नार सहयोगि तुखिकसेर पाए कलस्सित पाठाइस्‍ले।

रुपरेखा

परिचय १:१-८

ख्रिस्टेर स्‍वभाबड र कामला १:९-२:१९

ख्रिस्टटत हबार नायाँ जिबन २:२०-४:६

चिट्ठिखानेर समाप्‍ति ४:७-१८

कलस्सियालाक

पावलेर चिट्ठि

बन्‍दगि

१

परमेस्‍वरेर इच्‍छात बिछाल,

ख्रिस्‍ट इसुर प्रेरित मुइँ पावलेर तरफ से आर हामार भाइ तिमोथिर तरफ से,

२ कलस्सित रहबार पबित्रजनलाक आर ख्रिस्‍ट इसुत बिस्‍वास कर्बार भाइलाक: परमेस्‍वर हामार पितार तरफ से तम़ाक अनुग्रह आर सान्‍ति मिल्‍कन।

प्रार्थना आर धन्‍यबाद

३ तम़ार ताने प्रार्थना कर्बारखुना हामा,

हामार प्रभु इसु ख्रिस्‍टेर पिता परमेस्‍वरटक सदाए धन्‍यबाद देचि,

४ कियाँकि ख्रिस्‍ट इसुर परकार तम़ार बिस्‍वासेर बिसयत आर गटे पबित्रजनलार परकार तम़ार प्रेमेर बिसयत हामा सुनिचि,

५ कारन तम़ा सर्गत राखाल अइड आसार ताने हेनङ करेचन जेइड आसार बिसयत तम़ा सत्‍यर बचनत आर्थात सुसामादत आगुते सुनि फेकाइचन,

६ आर एइड सुसामाद तम़ार ठिना आसिच्‍कन।

जेनङ करे सुसामादड गटेखान संसारत फल फुलाते आर बार्त़े जाचे,

अइनङ करे तम़ार बिचत अइदिन से काम कर्ते आसिचे,

जेइदिन से तम़ा सत्‍यतात परमेस्‍वरेर अनुग्रहखान सुनिचन आर बुझिचन।

७ एइड काथा तम़ा हामार प्रिय सङवारि सेबक इपाफ्रासट से सिक्‍लन।

उहाँए हामार तरफ से ख्रिस्‍टेर बिस्‍वासयोग्‍य सेवक हए।

८ पबित्रआत्‍मार दुवाल तम़ार प्रेमखानेर बिसयत हामाक उहाँइ सुनाले।

ख्रिस्‍टेर बिसेस ग्‍यान आर काम

९ ताहाते जेइदिना से हामा इड काथा सुनिचि,

अइदिना से सारा आत्‍मिक बुद्धि आर समझत परमेस्‍वरेर इच्‍छार ग्‍यान से तम़ा परिपुर्न हन् कहए तम़ार ताने प्रार्थना कर्बा हामा नि छरिचि,

१० जेसे तम़ार चाल चलनला प्रभुडक पसिन पर्बार हकन आर हर पाके उहाँक खुसि कराबा पारन आर गटे भाला कामत फल फुलाते परमेस्‍वरेर ग्‍यानत बार्त़े जान्,

११ उहाँर महिमामय सक्‍तिर अनुसार तम़ा सब किसिमेर सामरत से हेनङ बरियो हन् जेसे तम़ा आनन्‍द पुर्बक,

धिरज से सब कुछुला सहए जाबा पारन।

१२ पिताडक धन्‍यबाद द जाहाँए तम़ाक ओजोतत पबित्रजनलार सङे उत्तराधिकारखानत सहभागि हबा योग्‍यर बेनाल्‍कन।

१३ उहाँइ हामाक आन्‍धारेर सक्‍तिखान से छुटाइचे आर सर्काए आप्‍नार प्रिय पुत्रडर राजेर भित्रत आनिचे,

१४ जाहाँर पाए हामार उद्धार हइचे आर्थात पापेर छेमा पाइचि।

ख्रिस्‍टेर सर्बोच्‍चता

१५ ख्रिस्‍टट आदेखा परमेस्‍वरेर प्रतिरुप आर गटेड सृस्‍टिर पहिल्‍ठिया हए।

१६ कियाँकि उहाँर माध्‍यम से सब कुछुलार सृस्‍टि हइचे,

बा उला सर्गेर होक वा पृथिमिर,

देखाल जाबार होक बा देखाल नि जाबार,

सिंहासनला होक बा राज्‍य सक्‍तिला,

सासकला होक बा अधिकारला,

गटे कुछुला उहाँरे माध्‍यम से आर उहाँरे ताने सृस्‍टि हइचे।

१७ उहाँए सृस्‍टिर आगुए से छे आर गटे कुछुला उहाँरे भित्रत बाऩाल छे।

१८ आर उहाँए धरटर आर्थात मन्‍डलिडर मुन्‍ढ हए,

जाहाँए धरटक जेअँत राखेचे।

आर याहाँए सुरु आर्थात मरालला से जेअँत हए उठबार पहिल्‍ठिया हए,

जेसे याहाँए गटे कुछुलात सिरह स्‍थान पाए।

१९ कियाँकि आप्‍नार गटे गुनला पुत्रडत बासा कर्बार काथाड परमेस्‍वरटक पसिन परिल्‍कि।

२० सर्गेर होक वा पृथिमिर होक,

सब कुछुलाक परमेस्‍वरट आप्‍नार पुत्रडर माध्‍यम से मिलापत आन्‍ले,

आर क्रुसत बहाल आप्‍नार पुत्रडर सुर्किखानेर माध्‍यम से सान्‍ति स्‍थापित कर्ले।

२१ अतेदिना तम़ा आप्‍नार दुस्‍ट काम आर सँच बिचारलार कारन परमेस्‍वरटक नि चिऩन आर उहाँर दुस्‍मन हइस्‍लन।

२२ मातुन आप पुत्रडर सारिरिक मिर्तुर माध्‍यम से परमेस्‍वरट तम़ाक आप्‍नार सङे मिलापत आनिच्‍कन,

उहाँर आगुति जेसे तम़ा पबित्र,

निस्‍खोट आर निर्दोस दाखिल हबा पारन।

२३ याहाँर ताने तम़ाक आप्‍नार बिस्‍वासखान कटकट करे धरिए स्थिर हए रहबा लाग्‍कन आर प्रतिग्‍या कराल आसाड से पाछु हटबा नि हत्‍कन जेइड आसा तम़ा सुसामाद सुन्‍बारखुना पाइस्‍लन।

इड सुसामादेर बिसयत सर्गेर हेंटत रहबार गटे प्रानिलाक प्रचार कराल गेइचे।

आर मुइँ पावलड एइड सुसामादेर धर्मसेबक हइचु।

मन्‍डलिलार ताने पावलेर मिस्‍कत

२४ आल़ा मुइँ सास्‍ति खेप्‍लउ तम़ार खातिर मुइँ खुसि छु,

कारन ख्रिस्‍टेर देहाडर आर्थात मन्‍डलिडर खातिर आप्‍नार देहाडत कस्‍ट खेपिए मुइँ ख्रिस्‍टेर बाकिखान कस्‍ट पुरा करेचु।

२५ आर तम़ार भालाइर खातिर मोक दुवाल परमेस्‍वरेर जुम्‍माबारि अनुसार मुइँ परमेस्‍वरेर बचनला सम्‍पुर्न भाबे प्रचार करु कहए मन्‍डलिर ताने धर्मसेबक बेनाल गेनु।

२६ जुग जुगसे आर पुस्‍तार पुस्‍तासे इड भेदेर काथा नुकाल छिले,

मातुन आल़ा आप उहाँर पबित्रजनलार ताने प्रकट कराल गेइचे।

२७ गटे लोकलार नजर से नुकाल भेदेर काथाड आर्थात महिमार सम्‍पतिखान आप्‍नार पबित्रजनलाक प्रकट करि दिबार परमेस्‍वरेर योजना रहकि।

आर आप भेदेर काथा एइड कि ख्रिस्‍टट तम़ार भित्रत छकन,

याहाँर मतलब तम़ा परमेस्‍वरेर महिमार हिस्‍सा पाबन।

२८ ताहाते हामा हरेकटा लोकक ख्रिस्‍टेर बिसयत प्रचार करेचि आर सब किसिमेर बुद्धि से हरेक झनाक चेतावनि आर सिक्‍छा देचि,

जेसे हामा ख्रिस्‍टटत हरेक झनाक पक्‍कत बेनाए परमेस्‍वरेर साम्‍ना दाखिल कराबा पारि।

२९ अइताने मुइँ इखान काम ख्रिस्‍टेर दुवाल माहान सक्‍तिखानेर माध्‍यम से जानजिउ खाए करेचु।

कलस्सियालाक दागाबाजि से बचाबार पावलेर कोसिस

२

तम़ा इड काथा जानन कहए मुइँ चाहाचु कि,

तम़ार ताने मुइँ केनङ संघर्स करेचु,

बाठे तम़ारे ताने नि मातुन लाओडिकियात रहबार लोकलारअ ताने आर अम़ा साभार ताने जाहाँए मोर मुखखान आल़ा तलिक नि देखिचे।

२ मुइँ चाहाचु कि,

अम़ार हृदयलात उत्‍साह मिल्‍कि,

आर अम़ा प्रेमेर बान्‍धनत एक होक जेसे सत्‍यर समझत गटे ग्‍यान गुनला पाए अम़ा परमेस्‍वरेर भेदेर ग्‍यानडक आर्थात ख्रिस्‍टटक हासिल करोक,

३ जाहाँर भित्रत परमेस्‍वरेर बुद्धि आर ग्‍यानेर गटेड भान्‍डार नुकाल छे।

४ मुइँ तम़ाक इला काथा कहबार कारन एइड कि,

काहुँ तम़ाक तर्क पुर्न काथाला दे ना बहकाकन।

५ कियाँकि तम़ार सङे मुइँ देहिक भाबे नि रहलउ आत्‍मिक भाबे मुइँ तम़ारे सङे छु।

तम़ार अनुसासित जिबनड आर ख्रिस्‍टटत तम़ार बिस्‍वासेर स्‍थिरताखान देखिए मुइँ बारा आनन्‍दित छु।

ख्रिस्‍टटत मिल्‍बार जिबनेर पुर्नता

६ अइताने,

जेनङ तम़ा ख्रिस्‍ट इसुडक प्रभु कहए सुइकार करिचन,

सेनङ आप तम़ा उहाँरे अनुसार जिबन जिअ,

७ आर ख्रिस्‍टटत तम़ा गहिर करे जँरियाते,

निर्मान हते आर बिस्‍वासत दऱ हते जाअ,

जेनङ तम़ाक प्रसस्‍त भाबे धन्‍यबादि हबा सिकाल गेइच्‍कन।

८ हुँसियार रहन जेसे काहुँ तम़ाक दर्सनसास्‍त्र आर फाकि काथालात ना फासाकन जेइला काथा कि ख्रिस्‍टेर अनुसार नि मातुन लोकेर परम्‍परा आर जगतेर सुरुकार सँच बिचारला से उब्‍जिचे।

९ कियाँकि इस्‍वरत्‍वेर सम्‍पुर्न गुनला ख्रिस्‍टटत सारिरिक भाबे बासा करेचे,

१० आर तम़ा पुर्नता बाठे ख्रिस्‍टटत पाइचन,

जाहाँए कि समस्‍त सासन आर अधिकारेर मुन्‍ढ हए।

११ ख्रिस्‍टटत तम़ार खतना आत्‍मिक भाबे हल्‍कन अह लोकेर पाए नि,

ख्रिस्‍टेर कराल खतनार पाए पापमय देहार सक्‍तिखान से मुक्‍त कर्बार ताने,

१२ तम़ा बप्‍तिस्‍मात ख्रिस्‍टेर सङे गाऱाल गेइस्‍लन आर उहाँक मिर्तु से जेअँत कर्बार परमेस्‍वरेर सक्‍तिखानेर पर बिस्‍वास कर्लन आर अइड बप्‍तिस्‍मात ख्रिस्‍टेर सङे सङे तम़ाउ जेअँत कराल गेलन।

१३ आर जेइखुना तम़ा आप्‍नार अपराध आर देहार बेखतनार कारन आत्‍मिक रुप से मराल छिलन ते,

परमेस्‍वरटए तम़ाक ख्रिस्‍टेर सङे सङे जेअँत करिल्‍कन आर अइखुना उहाँए साभार अपराधला छेमा कर्ले,

१४ ते हामार खिलापत रहाल तमसुकखान आर ताहार गटे कानुनि मुद्दालाक क्रुसत काँटि ठुकिए खारिज कर्ले।

१५ आर उहाँए गटे सासक आर अधिकारिलाक अस्‍त्र बिहिन कराले तने साभार आगुति अम़ाक ताम्‍सा बेनाले आर अइखान क्रुसत अम़ार पर बिजय हासिल कर्ले।

१६ अइताने काहुँ तम़ार खाबार आर पिबार काथात,

पाब्‍नि पोलेर काथात,

चान उठानिर काथात बा बिस्रामेर दिन मान्‍बार काथात निसाफ ना कर्कन।

१७ कियाँकि इला काथा भबिस्‍यत हबार काथालार बाठे छियाँ हए मातुन बास्‍तबिक काथा ख्रिस्‍टट हए।

१८ झुट्टा नम्रतार काथालात जिद फानिए सर्गदुतलाक पुजुवा लागाए आप्‍नार दर्सनडत स्‍थिर रहबार आर आप्‍नार अभिलासि मनडत बिनाकारने गुमान से फुल्‍बार काहुँ तम़ाक इनाम हाराबार ना बेनाकन।

१९ कियाँकि एम़ा ख्रिस्‍टटक धरिए नि रहचे जाहाँए कि मुथा हए आर जाहाँर अधिनत गटेड देहा,

रग आर गिऱलार माध्‍यम से पुस्‍टाइ पाचे,

जरा लागिए रहचे आर परमेस्‍वरेर अनुसार बार्त़े जाचे।

ख्रिस्‍टेर सङे मर्बा आर जिए रहबा

२० संसारिक आधारभुत सिद्धान्‍तलार प्रति ख्रिस्‍टेर सङे जदि तम़ा मारा गेइचन ते,

फेर घुरिए इखान संसारेर लोकलार लाखा हए जिएचन कियाँ?

२१ “हात्‍यान ना,

चाखन ना,

लारन ना।”

२२ इला नियम चलते चलते नस्‍ट हते जाचे कारन इला त बाठे लोकेर बेनाल चलन आर सिक्‍छा हए।

२३ बास्‍तवत कहले,

कठोर साधना कर्बार,

आप्‍नाक हिन बेनाबार आर देहाडक सास्‍ति दिबार कामखान बाहारि रुप से बुद्धिमानि देखा जालउ देहार लालसालाक काबुत कर्बार ताने इला कोए मोलेर नि छे।

पबित्र जिबन जिबार नियम

३

ताहाते तम़ा जदि ख्रिस्‍टेर सङे जेअँत हए उठिचन ते,

उपरकार काथालार खुजि कर,

जेइठिना ख्रिस्‍टट परमेस्‍वरेर दाहिना बगल बठिए छे।

२ उला काथात मन द जेइला काथा कि उपरकार हए,

पृथिमिर काथालार बात छर।

३ कियाँकि तम़ा मरिगेइचन आर तम़ार जिबनड ख्रिस्‍टेर सङे परमेस्‍वरत नुकाल छकन।

४ तम़ार बास्‍तबिक जिबन ख्रिस्‍टट हकन,

आर जेइखुना उहाँए प्रकट हत्‍कन उहाँर सङे सङे तम़ाउ उहाँर महिमात प्रकट हबन।

पुर्ना आर नायाँ जिबन

५ अइताने तम़ार भित्तरकार संसाररिक काथालाक मार: यउन दुराचार,

असुद्धता,

काम बासना,

कुइच्‍छा आर लाल्‍सा जेइड कि मुर्तिपुजा हए।

६ एनङति काथालार खिलापत परमेस्‍वरेर क्रोधखान आग्‍या उलंघन करा लोकलार पर परेचे।

७ एक समयत तम़ाउ एनङति इच्‍छालात चलिस्‍लन आर तम़ार जिबनड एइनङ छिल्‍कन।

८ मातुन तम़ाक इ गटेला काथा से छुटकारा पाबाए लाग्‍कन आर्थात आप तम़ा रिस,

क्रोध,

दुस्‍मनि,

परनिन्‍दा आर मुख से निक्‍लिबार घिनलागा गालि ग्‍लोजला त्‍याग कर।

९ एक दस्रा झनाक ना ढाट,

कियाँकि तम़ा पुर्ना स्‍वभाब आर ताहार खाराब आदतलाक तलिक त्‍याग करिचन।

१० आप तम़ा नायाँ स्‍वभाब धारन करिचन,

तम़ार एइड स्‍वभाबक सृस्‍टिकर्ताड लागातार आप्‍नार स्‍वरुपत नायाँ कर्ते लेजाकन,

जेसे तम़ा उहाँर गटेड ग्‍यान हासिल करन।

११ अइताने आप कि ग्रिक,

कि यहुदि,

कि खतनिया,

कि बेखतनिया,

कि असभ्‍य,

कि असिक्‍छित,

कि गुलाम,

कि आजाद कुनह भेद नि छे मातुन मुल काथा ख्रिस्‍टट हए आर उहाँए हामा साभार सङे छे।

१२ ताहाते परमेस्‍वरेर बिछाल,

हे पबित्र आर प्रियजनला!

तम़ा करुना,

दया,

नम्रता,

भालाइ आर धिरज धारन कर,

१३ एक दस्रा झनाक सहए जाअ आर काहाँरअ खिलापत मनत कुनह गिऱ छकन जदि ते,

एक आपसत छेमा कर जेनङति ख्रिस्‍टट तम़ाक छेमा करिच्‍कन।

१४ आर इ गटेला काथा से अधिक प्रेम धारन कर जेइखान प्रेमे हरेकटा काथाक सिद्ध एकतात बाऩिए राखेचे।

१५ ख्रिस्‍टेर सान्‍तिखान तम़ार मनडत राज कर्कन आर बास्‍तवत एइखान सान्‍तिर ताने तम़ाक एकेडा देहात बलाहाट हइसेल्‍कन।

आप तम़ा सदाए धन्‍यबादि ह।

१६ ख्रिस्‍टेर बचनड तम़ार भित्रत अभल चभल करे बासा कर्कन।

सम्‍पुर्न बुद्धि दे एक दस्रा झनाक सिकाव आर बुझाअ आर तम़ा आप्‍नार हृदयलात धन्‍यबाद सहित परमेस्‍वरेर ताने भजन,

स्‍तुतिगान आर आत्‍मिक गान कर।

१७ बचनत बा ब्‍यबहारत जे कुछु कर्बन,

गटे कुछुला प्रभु इसुर नाअँत कर आर परमेस्‍वर पिताडक उहाँर माध्‍यम से धन्‍यबाद चऱाअ।

ख्रिस्‍टियन परिबालेर बिसयत सिक्‍छा

१८ ओगे बेहाल्‍दारि बेर्छानिला!

प्रभुर नजरत सभाङ हबार मने तम़ा आप्‍ना आप्‍नि मर्दनालार अधिनत रह।

१९ ओरे बेहाल्‍दारा मर्दनाला!

तम़ा आप्‍ना आप्‍नि बेर्छानिलाक माया कर,

अम़ार पर बेकदर ना हन्।

२० ए छुवाला!

हरेकटा काथात माअँ बापेर आग्‍यापालन कर कारन प्रभुड इड काथाक पसिन करेचे।

२१ माअँ बापला!

तम़ा आप्‍नार छुवालाक गस्‍सा ना उठाअ निते अम़ा उदास हए जात्‍कन।

२२ ए गुलामला!

तम़ा आप्‍नार संसारिक मालिकलार हरेकटा काथार पालना कर,

अह मालिकटक खुसि बेन्‍बार मने बाठे उहाँरे नजरत नि मातुन प्रभुर भय गनिए हृदय से इमान्‍दारि पुर्बक कर।

२३ जे कुछु काम कर्लउ तम़ा लोकलार ताने नि,

प्रभुर ताने करेचु कहए मनचित लागाए कर,

२४ इड जानिए कि,

प्रभुड तम़ाक इनामेर भाबे उला सम्‍पति दित्‍कन जेइला उहाँए आप्‍नार लोकलार ताने जुक्‍ताए राखिचे,

कियाँकि प्रभु ख्रिस्‍टटए तम़ार बास्‍तबिक मालिक हकन जाहाँर तम़ा सेबा करेचन।

२५ कियाँकि हरेकटा लोक आप्‍ना आप्‍नि कुकर्मेर फल भुङबे कारन परमेस्‍वरट काहाँरअ पक्‍छपात नि करेचे।

४

ए मालिकला!

सर्गत तम़ारअ मालिक छकन कहबार जानिए आप्‍नार गुलामलार सङे न्‍यायपुर्न आर निस्‍पक्‍छ ब्‍यबहार कर।

ब्‍यबहारिक सिक्‍छा

२ प्रार्थनात लागाल रह आर हुँसियार हए धन्‍यबाद सहित प्रार्थना कर।

३ आर हामारअ ताने प्रार्थना करन जेसे ख्रिस्‍टेर रहस्‍यड घोसना कर्बा परमेस्‍वरट हामाक बचनेर केबारखान खुलिदोक,

जाहाँर कारन मुइँ कइदत छु,

४ आर प्रार्थना करिदन कि,

मुइँ प्रस्‍ट करे बचन बल्‍बा पारु जेनङ करे मोक बल्‍बा परे।

५ हरेकटा मउकार पुरा पुरा उपभोग कर्ते बाहारि लोकलार सङे बुद्धिमानिपुर्वक चल।

६ तम़ार बलिबचनला सदाए अनुग्रहपुर्न आर नुन दे माजादार बेनाबार लाखा मिठासपुर्न हकन,

जेसे हरेकटा लोकक केनङ उत्रा दिबा लाग्‍कन कहए तम़ा जानन।

समापनेर बन्‍दगि आर आसिसेर प्रार्थना

७ मोर गटे हालखबरला तम़ाक तुखिकसटए सुनात्‍कन,

प्रभुत उहाँए मोर एकटा प्रिय भाइ,

बिस्‍वासयोग्‍य धर्मसेबक आर सङि गुलाम हए।

८ उहाँक तम़ार ठिना पाठाबार मोर उदेस्‍य एइड कि,

उहाँए तम़ाक हामार हेसिनेसिड बाताकन आर तम़ार मनलाक हुब भार्सा दिकन।

९ तुखिकरटर सङे सङे आरह एक झन बिस्‍वासयोग्‍य आर प्रिय भाइ ओनेसिमसटकअ पाठाइच्‍कन,

उहाँए तम़ारे बिचकार लोक हकन।

आर हेताकार गटे हालाकातट एम़ाए तम़ाक बातात्‍कन।

१० मोर कइदि सङ अरिस्‍तार्खसट आर बर्नबासेर भागिना मर्कुसटउ तम़ाक बन्‍दगि कहए पाठाइच्‍कन।

याहाँर बिसयत मुइँ तम़ाक आगुते बाताइच्‍कन,

याहाँए जदि आस्‍कन ते उहाँक स्‍वागत करन।

११ आर युस्‍तस काहालिबार इसुडउ तम़ाक बन्‍दगि पाठाइच्‍कन।

यहुदि बिस्‍वासिलार मइधे से परमेस्‍वरेर राजेर ताने मोर सङे काम कर्बार सहकर्मि बाठे एम़ाए आर एम़ार से मुइँ खोब सहजोग पाइचु।

१२ तम़ारे बिचकार ख्रिस्‍टट इसुर आरह एक झन गुलाम,

इपाफ्रासटउ तम़ाक बन्‍दगि कहए पाठाइच्‍कन।

उहाँए तम़ार ताने तम़ार पक्‍छत खोब जोस से कठोर प्रार्थना करेच्‍कन,

जेसे तम़ा पक्‍कत हते जाअन आर बिस्‍वासत अटल हए परमेस्‍वरेर इच्‍छाला सम्‍पुर्न भाबे पालन कर्बार निस्‍चयता हासिल करन।

१३ उहाँए तम़ार ताने आर लाओडिकियार,

हिरापोलिसेर लोकलार ताने केनङ कारा मेहनेत करिचे ताहार गबाहि मुइँ आप्‍ने छु।

१४ हामार प्रिय बइध लुकाड आर डेमासटउ तम़ाक बन्‍दगि पाठाइच्‍कन।

१५ लाओडिकियार भाइबन्‍धुलाक,

माइ नुम्‍फासटक आर उहाँर घरेर मन्‍डलिडक मोर ‘बन्‍दगि’ सुनाए दन।

१६ तम़ार बिचत इखान चिट्ठि पऱाल हइ जाबार बाद लाओडिकियार मन्‍डलिडतअ पऱान आर जेइखान चिट्ठि तम़ा लाओडिकियार मन्‍डलिड से पाबन उखान चिट्ठि तम़ाउ पऱन।

१७ आर अर्खिप्‍पसटक कहन कि जेइखान सेबार काम उहाँक प्रभुड तरफ से पाइचे उखान काम अबस्‍य पुरा करोक।

१८ मुइँ पावलड आप्‍नारे हाते बन्‍दगि लिखिचु।

मोर झिन्‍ज्रिलाक ना बिस्रान!

तम़ार पर परमेस्‍वरेर अनुग्रह हकन।

थेस्सलोनिकियालाक

पावलेर पहिला चिट्ठि

परिचय

थेस्सलोनिकि नगरखान उखुनकार उत्तरि ग्रिसेर माकेडोनिया प्रान्‍तेर राजधानि रहए। पावलड दस्रा फेककार आप्‍नार प्रचारेर पइरार क्रमत थेस्सलोनिकित पुगिस्‍ले। पहिला फेक हता पुग्‍बारखुना पावलेर पर कि कि हइसेल्‍कि ताहार बिबरन (प्रे १७:१-९) पदत उल्‍लेख कराल छे।

इखान चिट्ठि करिप इ.सं. ५० त कोरिन्‍थि से लिखिए पाठाल गेइस्‍ले। पावलड बाठे केबा हाप्‍ता थेस्सलोनिकित रहबार मउका पाइस्‍ले। मातुन लोकलार बिरोधेर कारन उहाँक अइसाथ हता से चलि जाबा परिसेल्‍कि। ताहार बाद हता कार नायाँ ख्रिस्‍टियनलार पर कस्‍ट आर सास्‍ति आस्‍बा धरेल्‍कि। पावलड इखान चिट्ठि अम़ाक हुब भार्सा आर कुछु थप सिक्‍छा दिबार मने लिखिस्‍ले।

अइकिनि नि, थेस्सलोनिकित पावलेर बिरोधि भेलेला रहकि उलार मइधे यहुदि आर परजातिया दनह रहए। ख्रिस्‍टेर सुसामादडक बिरोध कर्बार ताने अम़ा पावलेर बदनाम आर निन्‍दा बल्बा धरि फेकाइसेल्‍कि। हेनङ झुट्टा लाछाङिला लाग्बार कारन पावलेर नाअँड गऩाबा आर थेस्सलोनिकिर नायाँ ख्रिस्‍टियनलार बिस्‍वासट कमजोर हबार पावलडक डर छिल्‍कि। ताहाते पावलड इखान चिट्ठित बिरोधिलार काथालाक खन्‍डन करिचे।

पहिला, दस्रा थेस्सलोनिकि आर गलातिर चिट्ठिलाक पावलेर लिखाल चिट्ठिलार मइधे सब से प्रथमे लिखाल कहए मानाल जाचे। अइ तिनखान चिट्ठि नायाँ कारालेर सब से प्रथमे लिखाल किताप हए।

रुपरेखा

परिचय १:1

धन्‍यवाद आर प्रसंसा १:२-३:१३

ख्रिस्टियन चाल चलनेर बिसयत उपदेस ४:१-१२

ख्रिस्टेर आगमनेर बिसयत चेतावनि ४:१३-५:११

आखिरि उपदेस ५:१२-२२

समापन ५:२३-२८

थेस्सलोनिकियालाक

पावलेर पहिला चिट्ठि

१

हामा पावल,

सिल्‍भानसa आर तिमोथिर तरफ से परमेस्‍वर पिता आर प्रभु इसु ख्रिस्‍टटत रहबार तम़ा थेस्सलोनिकिर मन्‍डलिडक इखान चिट्ठि लिखेचि,

तम़ा साभाउ अनुग्रह आर सान्‍ति पाअन।

थेस्सलोनिकियालार जिबन आर बिस्‍वास

२ हामा तम़ा साभार ताने परमेस्‍वरटक हरखुना धन्‍यबाद दितेइ रहचि आर प्रार्थना कर्बारखुना सब दिना तम़ाक फम करेचि।

३ कियाँकि हामार परमेस्‍वर आर पितार आगुति इड काथार फम पाचि कि तम़ा बिस्‍वासखानक अभ्‍यास करेचन,

प्रेमेर कारन तम़ा कारा मेहनेत करेचन आर हामार प्रभु इसुर परकार तम़ार बिस्‍वासखानक कटकट करे धरिए राखिचन।

४ हे भाइला,

हामा जानेचि कि तम़ा परमेस्‍वरेर प्रेम पाइचन आर उहाँए तम़ाक आप्‍नार लोक जानिए बिछिच्‍कन।

५ कियाँकि हामा तम़ार ठिना सुधाए बलिर भरत नि,

मातुन सक्‍ति आर पबित्र आत्‍मा आर पुरा निस्‍चयता सहित सुसामादड आनिस्न।

तम़ार भालाइर खातिर हामा तम़ार सङे रहबारखुना कुन किसिमेर जिबन जिइस्‍न,

सेइड काथा त तम़ा जान्‍बे करेचन।

६ तम़ा हामार आर प्रभुडर देखासिकि कर्लन।

भारि सास्‍तित रहतउ तम़ा सुसामादडक खुसि मन से सुइकार कर्लन,

जेइखान खुसि कि पबित्र आत्‍माड तम़ाक दिसेल्‍कन।

७ ताहाते माकेडोनियार आर अखइयार गटे बिस्‍वासिलार नजरत तम़ा नमुना हलन।

८ कियाँकि तम़ार ठिना से प्रभुर बचनेर प्रचारट बाठे माकेडोनिया आर अखइयाते नि फइलिचे,

मातुन परमेस्‍वरेर पर तम़ा बिस्वास कर्बार काथाडउ चारह बिति छिर्याए गेइचे।

ताहाते याहाँर बिसयत आर हामाक कुछु कहबार जरुलत नि छे।

९ कियाँकि खुद अम़ाए हामाक सुनाचे कि,

हामा तम़ार बिचत गेन ते केनङ मानभाब पान,

आर केनङ करे मुर्तिलाक छरिए तम़ा जेअँत आर सत्‍य परमेस्‍वरेर सेबा कर्बार ताने परमेस्‍वरेर बिति घुर्लन,

१० आर सर्ग से आस्‍बार उहाँर पुत्र इसुडर आसपइरा देखेचन जाहाँक परमेस्‍वरट मिर्तु से जेअँत कर्ले।

उहाँइ हामाक आस्‍बार क्रोधखान से बचाचे।

a 

१:१ तेपुर्ना पान्‍डुलिपिलात ‘सिलास’कहबार नाअँड ‘सिल्‍भानस’कहए लिखाल गेइचे। बास्‍तबत लोक एकेडा हए।

थेस्सलोनिकित पावलेर सेवा

२

ए भाइला,

तम़ा खुद जानेचन कि,

तम़ार ठिना आस्‍बार हामार कामखान आकारते नि गेले।

२ तम़ा त जान्बे करेचन कि,

तम़ार ठिना आस्‍बार से आगुते फिलिप्पित हामाक केनङ अपमान करिस्‍ले आर हामा केनङ सास्‍ति खेपिस्‍न।

घोर बिरोध हतउ तम़ाक परमेस्‍वरेर सुसामादड सुनाबार ताने हामा परमेस्‍वरेर ठिना से हुब पाबे करिस्‍न।

३ कियाँकि हामार दुवाल ग्‍यानड खाराप बा आसुद्ध नियत से नि उब्‍जेचे नाते याहाँत कोए छल रहचे।

४ बुरु परमेस्‍वरट जेनङ इच्‍छा करेचे हामा अइनङ बलेचि कियाँकि परमेस्वरट आप्नार सुसामादड हामाक सँप्‍बार योग्य जान्ले।

ताहाते हामा लोकलाक खुसि कर्बार ताने नि बुरु हामार मनेर जाँच्‍ना कर्बार परमेस्‍वरटक खुसि बेनाबार ताने प्रचार करेचि।

५ कियाँकि तम़ा जानेचन आर परमेस्‍वरटउ गबाहा छे कि हामा तम़ार ठिना नाते केधउ फुस्‍लानिर काथा बल्‍न,

नाते तम़ार ठिना से कुछु पाबार लालच कर्न।

६ हबार ते हामा ख्रिस्‍टेर प्रेरित हबार कारन तम़ार ठिना हामाक माङ कर्बार अधिकार छिले मातुन हामा लोकेर मान नि छाब्‍न,

नाते तम़ार ठिना से,

नाते आर काहाँरअ से।

७ बुरु आप्‍नार छुवालाक जतन से पालन पुसन कर्बार माअँडर लाखा तम़ार बिचत हामा सान्तानि हए रहन।

८ तम़ार ताने हामार हेनङ माया छिले कि तम़ार ताने बाठे परमेस्‍वरेर सुसामादे नि मातुन आप्‍नार जानलाउ थापि दिबार तियारि छिन कियाँकि हामार ताने तम़ा बारा माया लागा हए गेइस्लन।

९ हे भाइला,

तम़ाक त फम रहबा पाकन कि हामा केनङ जान जिउ खाए काम करिस्‍न आर केनङ कारा मेहनेत करिस्‍न।

तम़ार मइधे काहाँरअ पर भार ना हइ कहए हामा रात दिन काम करिए तम़ाक परमेस्‍वरेर सुसामाद प्रचार कर्न।

१० तम़ाउ गबाहा छन आर परमेस्‍वरटउ गबाहा छे कि तम़ा बिस्‍वास करालार आगुति हामार चाल चलनला केनङ पबित्र,

धार्मिक आर निर्दोस रहए।

११ कियाँकि तम़ा जान्‍बे करेचन कि तम़ा साभार सङे अइनङ ब्‍यबहार कर्न जेनङ एकटा बाप आप्‍नार छुवालार सङे करेचे।

१२ तम़ाक हामा सरसाल्ल़ा दिन,

हुबभार्सा दिन आर तम़ा परमेस्‍वरेर,

जाहाँए तम़ाक आप्‍नार राजत महिमार हिस्‍सा दिबार ताने बलाहाट दिच्‍कन उहाँर पसिनेर जिबन जिअ कहए तम़ाक कहतेइ रहन।

१३ याहाँर ताने हामा परमेस्‍वरटक सदाए धन्‍यबाद देचि कि तम़ा जेइखुना हामार मुखे परमेस्‍वरेर बचनला सुन्‍लन,

उलाक तम़ा लोकेर बचन कहए नि मातुन परमेस्‍वरेर बचन कहए सुइकार कर्लन आर बास्तबत उला परमेस्‍वरेरे बचन हए।

आर आल़ा इला बचन तम़ा बिस्‍वास करालार भित्रत काम करेचे।

१४ हे भाइला,

जेइला घटना तम़ार पर घटिल्‍कन अइला घटना ख्रिस्‍ट इसुत बिस्‍वास कर्बार यहुदियार परमेस्‍वरेर मन्‍डलिलारअ पर घटिस्ले।

जेनङ तम़ा आप्‍नारे जातभाइला से सास्‍ति खेप्लन,

अइनङ अम़ाउ यहुदिला से सास्‍ति खेपिस्‍ले।

१५ अइला यहुदि प्रभु इसु आर अगमबक्‍तालार हात्‍या कर्ले आर हामाकअ रेग्‍दिले।

अम़ा परमेस्‍वरटक बेखुसि बेनाइचे आर गटे लोकलार बिरोधि हइचे!

१६ हते हते आल़ाउ हामाक मुक्‍ति दिबार बचनड परजातियालाक प्रचार कर्बा माना करेचे।

एइनङ करे अम़ा आप्‍नार पापेर नापट बाऱाते जाचे।

आर आखिरत परमेस्‍वरेर क्रोधखान अम़ारे पर बर्सिचे।

थेस्सलोनिकियालाक फेर भेट कर्बार पावलेर असुवास

१७ हे भाइला,

कुछु समयकार ताने हामा तम़ार से दुर हइस्न,

मन से त नि खालि नजर से।

मातुन तम़ाक मुखामुखि भेट कर्बार जुलुम मन छिले!

१८ ताहाते हामा तम़ार ठिना आस्‍बा चाहिस्‍न,

खास करे मुइँ पावलड भेलेला फेक आस्‍बा छाब्‍नु मातुन सइतानड हामाक आस्‍बा नि दिले।

१९ प्रभु इसुर आगमनत उहाँर आगुति प्रस्‍तुत कर्बार हामार आसा,

हामार आनन्‍द खुसि आर हामार बिजयर निर्सान,

हामा बिजय पान कहए बाराइ बल्‍बार,

गर्ब कर्बार कारन काहाँए?

तम़ाए ने?

२० बास्तबत,

तम़ाए हामार गउरब आर आनन्‍द हन्!

३

अइताने तम़ार से दुर हए रहबार उचित नि लागिए हामा आखिरत एथेन्‍सते रहबार निर्नय कर्न।

२ बुरु याहाँर बदला तम़ाक बिस्‍वासत दऱ बेनाबार ताने आर हुब भार्सा दिबार ताने ख्रिस्‍टेर सुसामाद प्रचार करा परमेस्‍वरेर सेबक,

हामार भाइ तिमोथिडक हामा तम़ार ठिना पाठान,

३ जेसे सास्‍तिर कारन तम़ार मइधे काहुँ ना टलमलान।

तम़ा आप्‍नउ जानेचन कि इला सास्‍ति हामार ताने बेनाल परमेस्‍वरेर योजनार हिस्सा हए।

४ कियाँकि तम़ार सङे रहतेइ हामा तम़ाक कहि दिस्न कि हामार पर कस्‍ट आसिए पर्बे आर छेच्‍कारे जेनङ कहिस्न अइनङ हबउ कर्ले,

इड काथा त तम़ा जान्‍बे करेचन।

५ ताहाते दुर हए रहबार उचित नि लागिए हामा तम़ार बिस्‍वासेर हेसिनेसि लिबार ताने मुइँ तिमोथिडक तम़ार ठिना पाठाइस्नु,

कारन परिक्छा लुवाड तम़ाक कुनह किसिम से परिक्छात गिराल्‍कन ने कि,

हामार मेहनेतखान आकारते गेले ने कि कहए मोक डर लागिस्‍ले।

तिमोथिर आनाल सामाद

६ तम़ार ठिना से तिमोथिड भरखरे आसिए पुगिचे।

उहाँए तम़ार बिस्‍वास आर प्रेमेर बिसयत सुखद खबर सुनाले।

आर उहाँइ सुनाले कि तम़ा सदाए हामार हित सँचेचन आर जेनङ हामा तम़ाक भेट कर्बार ताने छोट काटेचि सेनङ तम़ाउ हामाक भेट कर्बार ताने बारा छोट काटेचन।

७ ताहाते हे भाइला,

हामा भारि संकट आर सास्‍तित रहलउ तम़ार बिस्‍वासखानेर बिसयत सुनिए हामा आरह हुब भार्सा पाइचि।

८ कियाँकि तम़ा प्रभुत दऱ हए बिस्‍वासत स्‍थिर हए छन कहबार काथाड सुनिए आप जिउड हातत आसिचे।

९ तम़ार कारन परमेस्‍वरेर आगुति हामा जेइड आनन्‍द पाइचि,

याहाँर बदलि परमेस्‍वरटक हामा कतउखान धन्‍यबाद दिलउ कमे हबे।

१० हामा रात दिन मनचित लागाए जोस से प्रार्थना करेचि कि हामा तम़ाक आम्‍ना साम्‍नि भेट कर्बा पारि आर तम़ार बिस्‍वासत जे कुछु घटि कमि छे उला पुरा कर्बा पारि।

११ आप हामार परमेस्‍वर आर खुद पिताड आर हामार प्रभु इसुड तम़ार ठिना जाए पुग्‍बार हामार दामालड खुलिदोक।

१२ प्रभुड तम़ार प्रेमखान तम़ार आप्‍नारे लोकलार बिचत आर गटे लोकलार बादे आरह बाऱाए दिकन।

आर हामा तम़ाक जेनङ प्रेम करेचि अइनङ तम़ारअ प्रेमखान प्रसस्‍त हते जाकन,

१३ अइनङ करे उहाँए तम़ार हृदयलाक बरिओ बेनाकन जेसे प्रभु इसुड आप्‍नार पबित्रजनलार सङे आस्‍बारखुना हामार परमेस्‍वर आर पितार आगुति तम़ा पबित्र आर निस्‍कलंक रहन।

परमेस्‍वरेर पसिनेर जिबन

४

अन्‍तिमत,

ए भाइला!

केनङ करे जिबन जिबा लागे आर परमेस्‍वरटक केनङ करे खुसि कर्बा लागे,

हामार जिबनड से सिकिचन आर कर्बउ करेचन,

आप हामा तम़ाक प्रभु इसुर नाअँत नेहरा करेच्‍कन आर आरह कहच्‍कन कि,

अइ अनुसार आरह कर्ते जाअ।

२ कियाँकि प्रभु इसुर तरफ से हामा तम़ाक कि कि आदेस दिस्न,

तम़ा जान्‍बे करेचन।

३ परमेस्‍वरट एइड चाहाचे कि तम़ा पबित्र रह आर्थात सब किसिमेर यउन पापला से तम़ा दुरे रह।

४ तम़ार मइधे साभाउ जानोक कि पबित्रतात आर आदरनिय भाबे रहबार ताने केनङ करे देहाडक साधिए राख्‍बा लागे।a

५ परमेस्‍वरटक नि चिन्‍भार परजातियालार लाखा कामुकतार लाल्‍सात नि।

६ इड माम्‍लात,

काहुँ आप्‍नार सङि बिस्‍वासिडक ना लुटोक बा उहाँर से कुनह ना जायज फाइदा ना उठाक।

इला काथा मुइँ आगुतअ झालाए दिच्‍कन आर आप गम्‍भिर भाबे चेताए देच्‍कन,

जाहाँए हेनङ कर्बे प्रभुड उहाँक अबस्‍य दन्‍ड दितेक।

७ परमेस्‍वरट हामाक आसुद्ध जिबन जिबार ताने नि मातुन पबित्र जिबन जिबार ताने डाकाइचे।

८ ताहाते जाहाँए इड सिक्‍छाक इन्‍कार करेचे,

उहाँए लोकेर नि मातुन तम़ाक पबित्र आत्‍मा दिबार परमेस्‍वरटक इन्‍कार करेचे।

९ बिस्‍वासिलार बिच हबार भायारि प्रेमेर बिसयत तम़ाक कुछु लिख्‍बार गरज मुइँ नि देखेचु,

कारन परमेस्‍वरट खुद तम़ाक आपसत प्रेम कर्बा सिकाइच्‍कन।

१० छेच्‍कारे,

तम़ा माकेडोनियार गटे भाइलाक माया करेचन ताहुँ हे भाइला,

हामा तम़ाक बिसेस नेहरा करेच्‍कन कि तम़ार इखान माया आरह बेसि करे बार्त़े जाकन।

११ आगुते आग्‍या दिबार लाखा हामा तम़ाक फेर आग्‍या देच्‍कन कि,

तम़ा सान्‍तित जिबन जिअ,

आप्‍नार कामत लागिए रह आर आपुन हाते कामाए खाबार लक्छय राख,

१२ जेसे तम़ा बाहारि लोकलार से आदर पाअन आर तम़ाक काहाँरअ पर भर कर्बा ना पर्कन।

प्रभुर दस्रा आगमन

१३ मातुन हे भाइला,

जाहाँए सुति गेइचे,

अम़ार कि हतेक इड बिसयत हामा नि चाहाचि कि तम़ा आन्जान रहन,

जेसे तम़ा उला लोकेर लाखा सोग ना करन जाहाँर कुनह आसा नि रहचे।

१४ जेनङ हामा बिस्‍वास करेचि,

इसुड मर्ले आर फेर जेअँत हए उठले,

सेनङ हामा यहड बिस्‍वास करेचि कि जाहाँए जाहाँए इसुर पर बिस्‍वास करिए मरिचे परमेस्‍वरट अम़ाकअ इसुर सङे उठाए लेजातेक।

१५ कियाँकि इड काथा हामा तम़ाक प्रभुर बचन से लिए घोसना करेचि कि,

हामा जाहाँए जाहाँए आल़ा जेअँत छि आर प्रभुर आगमनेर दिन तलिक जिए रहम,

बिस्‍वास करिए हामार से आगुत मराल लोकलाक हामा कोए हाले टप्‍बा नि पार्म।

१६ कियाँकि हुकुमेर बड गिर्जन,

मुल सर्गदुतेर डाक आर परमेस्‍वरेर साहानार टान सहित प्रभुड सर्ग से नाम़्‍बे।

तने सब से प्रथमे ख्रिस्‍टटत बिस्‍वास करिए मराल लोकला जेअँत हए उठबे।

१७ ताहार बाद हामा जाहाँए जाहाँए उखुना जेअँत रहम आर बाकिला लोक,

आर्थात हामाकअ आकासत प्रभुडक भेट कर्बार ताने अम़ारे सङे सङे बदलिलात उठाए लेजाबे आर तने हामा सदाकाल प्रभुरे सङे रहम।

१८ अइताने इला बचन सुनाए एक दस्रा झनाक तम़ा हुब भार्सा द।

a 

४:४ कोए कोएला पान्‍डुलिपित इड पदत हेनङ लिखाल छे, “हरेकटा मर्दना इड जानोक कि केनङ करे (परमेस्‍वर आर लोकेर दृस्‍टित) पबित्र आर इज्‍जत साथ आप्‍नार मगिडक सुइकार कर्बा लागे।”

प्रभुर आगमनेर ताने तियारि हए रह

५

हे भाइला,

कुनखुना आर केनङ समयत इला घटना घटबे याहाँर बिसयत तम़ाक कुछु लिख्‍बार जरुरि नि देखेचु,

२ कारन तम़ा आप्‍नउ जानेचन कि चोरट रात करे जेनङ करे आसेचे सेनङ प्रभुर दिनडउ आच्‍काए आस्‍बे।

३ जेइखुना लोकला कहबे,

“सब कुछु ठिकठाक चलेचे,

डर कर्बार कुनह काथा नि छे” ठिक अइखुना प्रसब बिस उठबार लाखा अम़ार पर आच्‍काए बिनास आसिए पर्बे आर अम़ा बच्‍बार ताने भाग्‍बार कुनह उपाय नि पाबे।

४ मातुन हे भाइला,

तम़ा आप आन्‍धारत नि छन कारन उड दिन चोरटर लाखा करे आस्‍लउ तम़ा छक नि खाबन।

५ कियाँकि तम़ा साभाउ ओजोतेर सान्‍तान आर दिनेर सान्‍तान हन्।

हामा रात बा आन्‍धारेर सान्‍तान नि हइ।

६ ताहाते आरला लोकेर लाखा हामा ना निदाइ मातुन जागिले रहि आर आप्‍नाक सम़्‍लाए राखि।

७ कियाँकि जाहाँए निदाचे राते करे निदाचे आर जाहाँए मातेचे राते करे मातेचे।

८ मातुन हामा दिनेर लोक हबार कारन से सम़्लिए रहि,

बिस्‍वास आर प्रेमेर बुकपाट्टा आर मुक्‍तिर आस्राडक टोपेर लाखा पिऩि।

९ कियाँकि परमेस्‍वरट हामाक उहाँर क्रोध खेप्‍बार ताने नि मातुन हामार प्रभु इसु ख्रिस्‍टेर माध्‍यम से मुक्‍ति पाइ कहए आगुते नियुक्‍त करिचे,

१० जेसे जेअँते रहलउ बा मरि जालउ हामा केबल उहाँरे सङे रहबा पारि कहए उहाँए हामार ताने मर्ले ।

११ अइताने तम़ा एक दस्रा झनाक चित भार्सा द आर बरियो बेनाते जाअ जेनङ कि तम़ा आगेइ से कर्ते आसिचन।

अन्‍तिम निर्देसन आर बन्‍दगि

१२ मातुन हे भाइला,

हामा तम़ाक नेहरा करेचि कि,

तम़ार बिचत जाहाँए जानजिउ खाए मेहनेत करेचे,

तम़ाक ख्रिस्‍टियन जिबनेर दामाल देखाचे आर तम़ाक चेतावनि दिचे,

अम़ाक उचित सम्‍मान द।

१३ आर अम़ार कामलार खातिर अम़ाक प्रेमेर उँच्‍च सम्‍मान द।

आर तम़ा एक आपसत मिलिए रह।

१४ हे भाइला,

हामा तम़ाक एइड सिक्‍छा देचि कि नाटेर करालाक चेतावनि द,

हतास हुवाललाक हुब द आर उऩलाक सहजोग कर आर साभार प्रति धिरज दे खाअ।

१५ इड काथार फम राख कि तम़ार मइधे काहुँ खारापिर बदला खारापि ना करोक बुरु हर समयत एक दस्रा झनार भालाइ कर्बार चेस्‍टा करोक आरह हए ते साभार भाला कर्बार चेस्‍टा करोक।

१६ सदाए आनन्‍दित रह।

१७ प्रार्थनात लागाल रह।

१८ हरेकटा परिस्‍थितित धन्‍यबादि ह कियाँकि ख्रिस्‍ट इसुत तम़ार ताने परमेस्‍वरेर इच्‍छा एइड हए।

१९ पबित्र आत्‍माडक ना घेमाघ।

२० अगमबानिलाक तुच्‍छ ना सँच।

२१ बुरु हरेकटा काथाक पर्खिए देख आर जेइला काथा असल पाबन उलाक धरिए राख।

२२ हर किसिमेर खारापिला से दुरे रह।

२३ हामाक सान्‍ति दिबार परमेस्‍वरट तम़ाक सम्‍पुर्न भाबे पबित्र कर्कन आर हामार प्रभु इसु ख्रिस्‍टट आस्‍बारखुना तम़ार सम्‍पुर्न आत्‍मा,

प्रान आर सरिलडक निस्कलंक राख्‍कन।

२४ तम़ाक बलाहाट दिबारट बिस्‍वासयोग्‍य छे आर उहाँए इला काम अबस्‍य कर्तकन।

२५ हे भाइला!

हामारअ ताने प्रार्थना कर।

२६ गटे भाइलाक पबित्र मन से चुम्‍मा खाए बन्‍दिग कर।

२७ मुइँ तम़ाक प्रभुर नाअँत नेहरा करेचु कि इखान चिट्ठि गटे भाइलाक पऱिए सुनाअ।

२८ हामार प्रभु इसु ख्रिस्‍टेर अनुग्रहखान तम़ार सङे रहकन।

थेस्सलोनिकियालाक

पावलेर दस्रा चिट्ठि

परिचय

थेस्सलोनिकियालाक लिखाल पावलेर प्रथमकार चिट्ठिखानेर कुछु समय बाद उहाँए इखान दस्रा चिट्ठि कोरिन्‍थि से लिखिए पाठाइस्‍ले। थेस्सलोनिकिर कोए कोएला ख्रिस्‍टियन ‘इसु ख्रिस्‍टट फेर आसेचे’ कहबार काथाड पावलेर प्रथमकारे चिट्ठिखान से बुझिस्‍ले।पावलड उखान चिट्ठित इसु ख्रिस्‍टट ‘आच्‍काए’ आस्‍बे कहए लिखिस्‍ले (१ थेस ५:३),

मातुन थेस्सलोनिकियाला इड बुझिस्‍ले कि इसुड ‘चलि’ आसेचे। ताहाते अम़ार मइधे भेलेला झना आप्‍ना आप्‍नि कामजाम छरिए ख्रिस्‍टेर आगमनेर आसपइरा देख्‍ते आल्‍सिया हए छिले। ख्रिस्‍टेर आगमनेर बिसयत अम़ार गलत बुझाइडक हटाबार ताने आर अम़ाक “उठ, काम कर, आल्‍सि ना कर” कहए सिक्‍छा दिबार ताने पावलड इखान चिट्ठि लिखिस्‍ले।

रुपरेखा

परिचय १:१-२

प्रसंसा आर सिफारिस १:३-१२

ख्रिस्टेर आगमनेर बिसयत उपदेस २:१-१७

ख्रिस्टियन चाल चलनेर बिसयत उपदेस ३:१-१५

चिट्ठिखानेर समापन ३:१६-१८

थेस्सलोनिकियालाक

पावलेर दस्रा चिट्ठि

१

हामा पावल,

सिल्‍भानसa आर तिमोथिर तरफ से

परमेस्‍वर हामार पिता आर प्रभु इस ख्रिस्‍टटत रहबार तम़ा थेस्सलोनिकिर मन्‍डलिडक इखान चिट्ठि लिखेचि,

२ तम़ाक हामार पिता आर प्रभु इसु ख्रिस्‍टेर अनुग्रह आर सान्‍ति!

इसुर आगमन आर निसाफेर दिन

३ हे भाइला!

तम़ार ताने हामा परमेस्‍वरटक सदाए धन्‍यबाद देचि हेनङ कर्बार उचितअ छे,

कियाँकि तम़ार बिस्‍वासखान प्रसस्‍त भाबे बार्त़े जाच्‍कन आर तम़ार आपसि प्रेमखान आरह बेसि करे बार्त़े जाकन।

४ ताहाते परमेस्‍वरेर मन्‍डलिलात हामाउ तम़ार पर गुमान करेचि कारन हेनङ अत्‍याचार आर कस्‍ट भुङते भुङतउ तम़ा धिरजता आर बिस्‍वासखानक टिकाए राखिचन।

ख्रिस्‍टेर आगमनत हबार निसाफ

५ इ गटेला काथा परमेस्‍वरेर निसाफट न्‍यायपुर्न छे कहए प्रमान देचे।

आर याहाँर उदेस्‍य एइड कि तम़ा परमेस्वरेर राजेर लाइकेर लोक हन् जाहाँर ताने तम़ा एतेखान सास्‍ति खेपेचन।

६ परमेस्‍वरेर न्‍याय एइड कि जाहाँए तम़ाक सास्‍ति दिच्‍कन अम़ाकअ उहाँए सास्‍ति दितेक,

७ आर तम़ा जाहाँए कस्‍ट खेपेचन उहाँइ तम़ाकअ आर हामाकअ कल दिबे।

हेनङतिन अइखुना हबे जेइखुना प्रभु इसु ख्रिस्‍टट आप्‍नार सक्‍तिसालि सर्गदुतलार सङे दन्‍दनिया अगिन सहित सर्ग से फेर आस्‍बे।

८ आर परमेस्‍वरटक जाहाँए सुइकार नि करेचे आर हामार प्रभु इसुर सुसामादडक पालना नि करेचे अम़ाक उहाँए दन्‍ड दिबे।

९ प्रभुड जेइखुना आस्‍बे उखुना अम़ा हेनङ दन्‍ड पाबे जाहाँर कारन अम़ा प्रभुर उपस्‍थिति से बाहार आर उहाँर सक्‍तिखानेर महिमार बाहार अनन्‍त बिनासेर दन्‍ड भुङते रहबे।

१० इला काथा उ दिना हबे जेइदिना प्रभु इसुड आप्‍नार पबित्रजनलार से जयजयकार लिबा आस्‍बे आर आप्‍नार कराल कामलार पाए गटे बिस्‍वासिला जयजयकार कर्तेक।

उला लोकेर मइधे तम़ाउ हन् कियाँकि हामार दुवाल गबाहिला तम़ा बिस्‍वास करिस्‍लन।

११ ताहाते हामा तम़ार ताने सदाए एइड प्रार्थना करेचि कि हामार परमेस्‍वरट तम़ाक,

उहाँर बलाहाटेर योग्‍य जिबन जिबार लोक बेनाकन आर उहाँर सक्‍तिर सहजोग से भाला कर्बार तम़ार गटे उदेस्‍यला आर बिस्‍वासत कर्बार तम़ार गटे कामला पुरा हकन,

१२ हुनङहले हामार परमेस्‍वर आर प्रभु इसु ख्रिस्‍टेर अनुग्रहेर माध्‍यम से हामार प्रभु इसुर नाअँड तम़ार पर महिमित हकन आर तम़ा उहाँर नाअँत महिमित हन्।

a 

१:१ तेपुर्ना पान्‍डुलिपिलात ‘सिलास’कहबार नाअँड ‘सिल्‍भानस’कहए लिखाल गेइचे, बास्‍तबत कहले लोक एकेडा हए।

पाप पुरुस

२

हे भाइला!

जाहाँ भर तलिक हामार प्रभु इसु ख्रिस्‍टेर आगमन हबार आर उहाँर ठिना हामा सब कोए जर हबार काथा छे,

हामा इड बिसयत तम़ाक नेहरा करेचि कि,

२ प्रभुर दिनड चलि आसिचे कहबार काथाड सोल्‍कोत करे बिस्‍वास करिए मनड चन्चल ना करन बा उदास ना हन्।

हए ते तम़ा इड सँच्‍बन,

अगमबानि बल्‍बारखुना बा प्रचार कर्बारखुना हामाए इड काथा बलिचि बा हामाए कोएखान चिट्ठित इड काथा लिखिचि ने कि।

३ तम़ाक काहुँ कुनह पाके इड बिसयत छल ना कर्कन,

कियाँकि परमेस्‍वरेर खिलापत अन्‍तिम बिद्रोह नि हबार तलिक आर पाप पुरुसट जाहाँक कि सर्बनास कर्बार काथा छे,

उहाँए प्रकट नि हबार तलिक उड दिन नि आस्‍बे।

४ उहाँए गटे नामधारि देपतालार आर पुजा कराल जाबार गटे कुछुलार खिलापत थार हबे आर उला सब कुछुलार से आप्‍नाक बड बेनाबे,

हेता तलिक कि उहाँए जाए परमेस्‍वरेर मुन्‍डिलडत बठबे आर आप्‍नाक परमेस्‍वर कहए दाबि कर्बे।

५ फम कि छकन नि,

इला काथा ते मुइँ तम़ाक सङे रहबारेखुना कहिदिसेल्‍कन?

६ आर तम़ा जान्‍बे करेचन कि,

किबाड आल़ा उहाँक एँराए राखिचे जेसे उहाँए आप्‍नार समयत प्रकट होक

७ गुप्‍त भाबे पाप पुरुसेर दुस्‍टताखान आगुए से काम कर्तेइ छे मातुन जाहाँए उहाँक आल़ा एँराए राखिचे,

उहाँए आप्‍नार दामालड से नि हटबार तलिक जेइड घटना हबार पर छे उड घटना नि हबे।

८ ताहार बाद पाप पुरुसट प्रकट हबे,

आर प्रभु इसुड आसिए आप्‍नार मुखेर निकासट दे उहाँक संहार कर्बे आर आप्‍नार आगमनेर तेज दे उहाँक जलाए आङारि कर्बे।

९ पाप पुरुसट जेइखुना आस्‍बे ते सइतानेर योजना अनुसार गटे सक्‍तिलाक सङे लिए आस्‍बे आर नान्‍हा किसिमेर छकलागा कामला आर चिऩर कामला कर्बे,

१० आर बिनासत जाबार लोकलाक भ्रमत गिराबार ताने उहाँए अम़ार पर हर किसिमेर छलि कामला कर्बे,

जाहाँर कारन अम़ा बिनास हबे कियाँकि उद्धार पाबार ताने अम़ा सत्‍यताडक सुइकार कर्बार पसिन नि कर्ले।

११ अइताने परमेस्‍वरट अम़ार ठिना भ्रमिबार सक्‍ति पाठाबे आर अम़ा झुट्टा काथालात बिस्‍वास कर्बे,

१२ जेसे सत्‍यतात बिस्‍वास नि कर्बार मातुन अधर्मत आनन्‍द मानाबार साभाउ दन्‍डेर भागिदार ठहरोक।

तम़ा उद्धारेर ताने बिछाल गेइचन

१३ मातुन प्रभुर प्रिय हे भाइला!

हामा तम़ार ताने परमेस्‍वरटक सदाए धन्‍यबाद देचि कियाँकि पबित्र आत्‍मार सक्‍ति से तम़ा उहाँर ताने आप्‍नाक अलग करन आर सत्‍यतार पर बिस्‍वास करिए तम़ा उद्धार पाअन कहए परमेस्‍वरट तम़ाक सुरुसे बिछिच्‍कन।

१४ हामार पाए कराल सुसामादेर माध्‍यम से परमेस्‍वरट तम़ाक बलाहाट दिल्‍कन जेसे तम़ा हामार प्रभु इसु ख्रिस्‍टेर महिमार भागिदार हन्।

१५ ताहाते हे भाइला!

स्‍थिर हए रह।

प्रचारेर माध्‍यम से होक बा चिट्ठिर माध्‍यम से,

जेइला सिक्‍छा तम़ा हामार ठिना से पाइचन उलाक धरिए राख।

१६ हामार प्रार्थना एइड छे कि,

खुद हामार प्रभु इसु ख्रिस्‍टट आर हामार पिता परमेस्‍वरट,

जाहाँए हामाक प्रेम कर्ले आर आप्‍नार अनुग्रहत हामाक अनन्‍त तसोबरि आर उत्तम आसा दिले,

१७ उहाँइ तम़ार हृदयडत तसोबरि दिकन आर बिस्‍वासत पक्‍कत बेनाकन जेसे तम़ा सदाए भाला काम करन आर असल काथा बलन।

हामार ताने प्रार्थना कर

३

अन्‍तिमत हे भाइला!

हामार ताने प्रार्थना करिदन कि,

प्रभुर बचनला धामाधुम करे छिर्याते जाओक आर सम्‍मानित भाबे लोकला सुइकार कर्तेइ रोहोक जेनङ कि तम़ार बिचत हइस्‍ले।

२ आर यहड प्रार्थना करिदन कि,

परमेस्‍वरट हामाक बेसमझ आर दुस्‍ट लोकला से रक्‍छा करोक,

कियाँकि साभार सङे बिस्‍वास नि रहचे।

३ मातुन प्रभुड बिस्‍वासयोग्‍य छे आर उहाँइ तम़ाक स्‍थिर कराकन आर दुस्‍टड से बचाए राख्कन।

४ तम़ा प्रभुत रहबार कारन तम़ार पर हामार भार्सा करेचि कि,

हामा तम़ाक जेनङ जेनङ हुकुम दिसेन्‍कन अइ अनुसार तम़ा करेचन आर कर्तेइ रहबन।

५ प्रभुड तम़ार मनलाक परमेस्‍वरेर प्रेमखान बुझ्‍बार बिति लेजाकन आर ख्रिस्‍टट तम़ाक स्‍थिर कराकन।

आल्‍सियालाक चेतावनि

६ आप हे भाइला!

हामार प्रभु इसु ख्रिस्‍टेर नाअँत हामा तम़ाक हुकुम देच्‍कन कि जाहाँए आल्‍सिया हए जिएचे आर जेइड सिक्‍छा अम़ाक दिस्‍न,

अइ अनुसार नि चलेचे हुनङ भाइलार से दुरे रहन।

७ तम़ाक हामार देखासिकि केनङ करे कर्बा लाग्‍कन कहबार काथाड तम़ा आच्‍छा से जानेचन।

तम़ार सङे रहते हामा आल्‍सिया हए नि छिन।

८ बिना दाम दिए हामा काहाँरअ कुछु नि खानअ।

बुरु तम़ा काहाँरअ पर जाब्रान ना हइ कहए हामा रात दिन खटन आर मेहनेत कर्तेइ रहन।

९ तम़ार ठिना से सहजोग पाबार हक नि छिले कहए नि मातुन हामार ब्‍यबहारट तम़ार ताने एकटा नमुना हकन आर तम़ा हामार देखासिकि करन कहए हामा हुनङ करिस्‍न।

१० कियाँकि तम़ार सङे रहतेइ,

हामा तम़ाक इड हुकुम दिसेन्‍कन कि,

काहुँ जदि काम कर्बा नि छाबे ते उहाँए खराकअ ना खाक।

११ हामा इड काथा सुनिचि कि,

तम़ार मइधे काहुँ काहुँ आल्‍सिया हए जिएचन।

आप्‍ने कोए काम नि करेचन आर पोरेर कामलात उपरटोलो करेचन।

१२ हुनङ लोकलाक प्रभु इसु ख्रिस्‍टेर नाअँत हामा इड हुकुम आर सिक्‍छा देचि कि,

अम़ा कलेमचे आप्‍नार काम करोक आर आप्‍नारे हाते कामाए खाओक।

१३ हे भाइला!

भाला काम कर्बा ना छरन।

१४ हामार इखान चिट्ठित कहाल काथाला काहुँ नि धरे जदि ते उड लोकक चिऩिए राख आर उहाँर सङे संगत ना कर जेसे उहाँए लाजत परोक।

१५ मातुन उहाँर सङे दुस्‍मनेर लाखा ब्‍यबहार ना कर बुरु आप्‍नार भाइर लाखा उहाँक चेतावनि द।

सेसा बन्‍दगि

१६ आप सान्‍तिदाता प्रभुड तम़ाक हरखुना आर हरला परिस्‍थितित सान्‍ति दिकन।

आर तम़ा साभार सङे प्रभुड रहकन।

१७ मुइँ पावलड आपुन हाते इड बन्‍दगि लिखेच्‍कन।

मोर गटे चिट्ठिलार चिऩ एइड,

एइनङ करे मुइँ लिख्‍ते आसिचु।

१८ हामार प्रभु इसु ख्रिस्‍टेर अनुग्रहखान तम़ा साभार सङे रहकन।

तिमोथिडक

पावलेर पहिला चिट्ठि

परिचय

तिमोथिड लुस्‍त्रा नगरेर एकटा जामान छँरा रहए। (लुस्‍त्राखान आल़ाकार मध्‍य पुरुबेर टर्कि देसेर देखिन बिति छे।) तिमोथिड पावल प्रेरितेर प्रिय सङ आर सहजोगि रहए (प्रे १६:१-४)। तिमोथिड पावलेर सब से भिरोट चेल़ा रहए, आर पावलड तिमोथिडक “बिस्‍वासत मोर साँच्‍चा बेटा” करे कहिचे (१ तिमो १:२)।

बाइबलेर भेलेला बिद्वानेर बिचारत, “प्रेरितलार काम” नाएर कितापखानत लिखाल घटनाला हइ जाबार बाद पावलड तिमोथिडक आर तितसटक इला चिट्ठि लिखिस्‍ले। बिद्वानलार अनुसार रोमत दुइ बच्‍छर आप्‍नार बासात नजरबन हए रहबार बाद (प्रे २८:१६,३०), पावलड दुइ बच्‍छरकार ताने छुटकारा पाइस्‍ले अइबेला उहाँए प्रचार कर्बार ताने भेलेला ठाअँ घुरिस्‍ले। इखान चिट्ठि करिप इ.सं. ६३-६५ त लिखा गेइस्‍ले।

उखुना तलिक आप्‍ने बुऱा हइ जाबार कारन पावलड इड जानिस्‍ले कि आप आप्‍नार प्रेरितिय अधिकारखान तिमोथि आर तितसेर लाखा नायाँ आगुवालाक दिबा लागे। इखान चिट्ठि लिख्‍बार से आगुत पावलड तिमोथिडक एफिसिर मन्‍डलिडक आगुवान कर्बा हता पाठाइस्‍ले। तिमोथिडक आगुवा बेनाबार ताने उहाँक हुब, उपदेस आर आग्‍या दिबार ताने पावलड प्रथमे एइखान चिट्ठि लिखिए पाठाइस्‍ले। ताहाते पावलेर समय से आल़ा तलिक मन्‍डलिर आगुवालार ताने आर अम़ार अधिनत रहबार साभार ताने इखान चिट्ठि बाडा महत्‍वपुर्न हते आसिचे। तिमोथि आर तितसटक लिखाल चिट्ठिलाक पास्‍टरेर चिट्ठि कहबार चलन छे।

पावलेर जिबनेर बिसयत आरह अधिक जान्‍बार ताने रोमिलार ताने लिखाल चिट्ठिर परिचयखानअ देख।

रुपरेखा

परिचय १:१-२

मन्डलित दान भेटि उठाबार बिसयत उपदेस १:३-३:१६

तिमोथिडक उहाँर कामेर बिसयत उपदेस ४:१-६:२१

तिमोथिडक

पावलेर पहिला चिट्ठि

१

हामार मुक्‍तिदाता परमेस्‍वर आर हामार आसा ख्रिस्‍ट इसुर आग्‍या अनुसार,

ख्रिस्‍ट इसुर प्रेरित पावलेर तरफ से,

२ बिस्‍वासत मोर साच्‍चा बेटा तिमोथिडक: परमेस्‍वर पिता आर हामार प्रभु इसु ख्रिस्‍टेर तरफ से अनुग्रह,

कृपा आर सान्‍ति होक!

झुट्टा सिक्‍छार खिलापत चेतावनि

३ मुइँ मासेडोनिया जाबारखुना तोक नेहरा करिए जेइड काथा कहिसेन्‍कुन,

अइ अनुसार तुइँ एफिससते रोहो,

जेसे झुट्टा सिक्‍छा सिकाबार लोकलाक तुइँ इड आग्‍या दिबा पारिस कि अम़ा हेनङ सिक्‍छा ना सिकाक,

४ बनाबटि खिस्‍सालात आर ओर नि हबार बंसाबलिलात लागिए ना रोहोक।

इला काथा बाठे बाद बिबाद बाऱाचे,

बिस्‍वास से जानाल जाबार परमेस्‍वरेर इच्‍छाडक पालना कर्बार ताने इला काथा कोए सहजोग नि देचे।

५ हामार आग्‍यालार लक्‍छ प्रेम जागाबार हए,

जेइखान प्रेम कि सुद्ध मन,

सादा बिबेक आर निस्‍कपट बिस्‍वास से आसेचे।

६ कोए कोएला लोक इला काथा से बहकिए आउँचकाउँचत फाँसिगेइचे,

७ आर बिधानेर गुरु हबार मनसुवा करेचे,

मातुन अम़ा नाते आप्‍नारे बलाल काथाला बुझेचे आर नाते जेइड काथात अम़ा जोर देचे अइड बुझेचे।

८ हामा जानेचि कि बिधानखान असल हए,

काहुँ जदि बिधानखान आच्‍छा से प्रयोग करे ते।

९ आर हामा यहड जानेचि कि बिधानखान धर्मि लोकलार ताने नि मातुन बिधान भङ करा आर अपराधिलार ताने,

भक्‍तिहिन आर पापिलार ताने,

नास्‍तिक आर अधर्मिलार ताने,

माअँ बापेर हात्‍या करालार ताने,

जान मारालार ताने,

१० यउन दुराचारिलार,

पुरुसगामिलार,

अपहरनकारिलार,

बेइमान बलालार,

झुट्टा गबाहि दुवालार आर उड सत्‍य सिक्‍छार बिरोधिलार ताने हए,

११ जेइड सिक्‍छा कि परमधन्‍य परमेस्‍वरेर महिमामय सुसामादेर अनुसार छे आर याहाँर घोसना कर्बा मोक सँपाल गेइचे।

परमेस्‍वरेर कृपार खातिर धन्‍यबाद

१२ ख्रिस्‍ट इसु हामार प्रभुडक मुइँ धन्‍यबाद देचु जाहाँए कि मोक इखान काम कर्बार सक्‍ति दिले।

आर मोक बिस्‍वासयोग्‍य जानिए आप्‍नार सेबार कामत नियुक्‍त कर्ले,

१३ से त मुइँ आगुत उहाँर निन्‍दा करु,

उहाँक साताउ आर उहाँर अपमान करु,

ताहुँ मुइँ कृपा पानु कियाँकि उखुना मुइँ नि जानिए आर अबिस्‍वासत हेनङ करिस्‍नु।

१४ आर हामार प्रभुड आप्‍नार अनुग्रहखान मोर पर प्रसस्‍त भाबे ढालिए दिले आर मोक बिस्‍वास आर प्रेम दिले,

जेइला कि हामा ख्रिस्‍ट इसुर सङे एक हए रहले पाचि।

१५ इड काथा चारह पाके बिस्‍वासयोग्‍य आर सुइकारयोग्‍य हए,

कि ख्रिस्‍ट इसुड इखान संसारत पापिलाक बचाबा आस्‍ले।

आर मुइँ पापिलार मइधे साभार से अधम हउ।

१६ मातुन मुइँ एइड कारने कृपा पानु कि पापिलार मइधे मुइँ साभार से अधम हलउ,

मोर पाए इसु ख्रिस्‍टट आप्‍नार सिद्ध धिरजताखान प्रकट कर्बा पारोक,

जेसे उहाँर पर बिस्‍वास करिए अनन्‍त जिबन पाबार लोकलार ताने मुइँ एकटा नमुना हबा पारु।

१७ आप,

जुग जुगान्‍तेर राजा,

अबिनासि,

अदृस्‍य,

एकमात्र परमेस्‍वरेर सदाकाल आदर आर महिमा होक।

आमेन।

१८ बेटा तिमोथि!

तोर बिसयत जेइड अगमबानि हइसेल्‍कु अइ अनुसार मुइँ तोक आग्‍या देच्‍कुन,

जेसे अगमबानिर उला काथा से तुइँ हुब भार्सा पाए उत्तम लऱन लऱबा पारिस।

१९ बिस्‍वासखान आर सुद्ध बिबेकखान धरिए राखेक।

मातुन काहुँ काहुँ बिबेकेर काथाला इन्‍कार करिए आप्‍नार बिस्‍वासेर जाहातखान डुबाए दिचे।

२० अम़ार मइधे हुमेनियसट आर अलेकजेन्‍डरट हए।

अम़ाक मुइँ सइतानेर हातत सँपि दिच्‍किन,

जेसे इस्‍वर निन्‍दा कर्बा नि हए कहए अम़ा चेतोक।

आराधनार बिसयत सिक्‍छा

२

सब से प्रथमे मुइँ एइड अनुरोध करेचु कि गटे लोकलार ताने नम्र निबेदन,

प्रार्थना,

मध्‍यस्‍त बिन्‍ति कराल जाओक आर धन्‍यबाद दुवाल जाओक,

२ अइनङ करे राजालार ताने आर उँच्‍च पदत रहबार लोकलार ताने,

जेसे हामा हर किसिमसे धार्मिक आर आदरनिय भाबे सान्‍तिपुर्न आर मिट मिलानेर जिबन जिबा पारि।

३ कियाँकि इखान असल काम हए आर हामार मुक्‍तिदाता परमेस्‍वरेर नजरत सुइकारयोग्‍य छे।

४ उहाँए एइड इच्‍छा करेचे कि गटे लोकला उद्धार पाओक आर सत्‍यतार ग्‍यानत आसोक।

५ कियाँकि परमेस्‍वर एकेझन छे।

परमेस्‍वर आर लोकलार बिचत मध्‍यस्‍तकरा एकेझन छे आर्थात ख्रिस्‍ट इसुड,

जाहाँए कि लोक हए।

६ आर उहाँए गटे लोकलाक छुटाबार ताने उद्धारेर दामेर रुपत खुद आप्‍नाक अर्पन करिए दिले।

परमेस्‍वरट एइड सन्‍देस संसारखानक उचित समयत दिले।

७ याहाँरे ताने मुइँ प्रचारक आर प्रेरित हनु,

अइनङ करे बिस्‍वास आर सत्‍यतार घोसना कर्बार ताने परजातियालार एकटा सिक्‍छक नियुक्‍त हनु।

इड काथात मुइँ बेइमान नि बलेचु सत्‍य सत्‍य कहचु।

८ मुइँ चाहाचु कि मन्‍डलिलात मर्दनाला कोए क्रोध बा काचाल नि करिए आप्‍नार पबित्र हातला उठाए प्रार्थना करोक।

९ अइनङ करे बेर्छानिलाउ सरल आर भद्र हए स्‍वभाबि बस्‍त्र पिऩोक,

चुलिलार सकिनदार लासलटन करिए नि,

सनार गाहाना गुऱिया बा मोति बा माहाङा माहाङा नुआँपाटा पिऩिए नि,

१० मातुन भाला काम करिए आप्‍नार सिङार करोक।

परमेस्‍वरेर भक्‍त बेर्छानिलार सभाङ एइला।

११ बेर्छानिला सम्‍पुर्न भाबे अधिनत रहए झित मारिए सिकोक।

१२ मुइँ इड अनुमति नि देचु कि बेर्छानिला मर्दनालाक सिकाक बा मर्दलार पर हुकुम चलाक।

बुरु अम़ा झित मारिए रोहोक।

१३ कियाँकि प्रथमे आदमेर सृस्‍टि हइस्‍ले तने हब्‍बार।

१४ आर आदमड छलत नि परिस्‍ले मातुन बेर्छानिडए छलत परिए पाप करिस्‍ले।

१५ बेर्छानिला भद्र हए बिस्‍वास,

प्रेम आर पबित्रतात स्‍थिर हए रहए जदि ते,

छुवा जल्‍मिबारखुना बेर्छानिड बचाल जाबे।

बिसपलार योग्‍यता

३

इड काथा सत्‍य हए कि काहुँ जदि बिसप हबा चाहाचे ते,

उहाँए आच्‍छाए कामेर इच्‍छा करेचे।

२ बिसपट हेनङ लोक होक जाहाँक कोए दुसिया दिबा ना पार्कि,

उहाँर एकेडा मगि रहकि,

उहाँए संयमि,

ठान्‍डा मिजासेर,

आदरनिय,

मेजुवानलार मानभाब करा,

सक्‍छम सिक्‍छक होक।

३ उहाँए मतुवाल बा मारपिटकरा नि मातुन लरम आर मिलनसार होक आर टाका पेइसार लाल्‍चिया ना होक।

४ उहाँए आप्‍नार घरट आच्‍छा से देखभाल कर्बार सक्‍छम होक आर आप्‍नार छुवालाक हेनङ बेनाक कि अम़ा आदरपुर्वक उहाँर आग्‍या पालन कर्कि।

५ काहुँ जदि आप्‍नार घरटर देखभाल कर्बा नि पारेचे ते,

केनङ करे उहाँए परमेस्‍वरेर मन्‍डलिडर देखभाल कर्बे?

६ बिसपट नायाँ बिस्‍वासि ना होक निते उहाँए गुमानेर चुटे फुलिए सइतानेरa लाखा पतन हबा पारे।

७ अथेइकिना नि उहाँए बाहिरि लोकलार नजरत भाला नाम कामाल होक जेसे लोकला उहाँर निन्‍दा ना कर्कि आर उहाँए दियाबलसेर फान्‍दात ना परोक।

डिकनलार योग्‍यता

८ अइनङ करे डिकनलाउ गम्‍भिर होक,

दोमुहा,

मतुवाल आर धनेर लाल्‍चिया ना होक।

९ अम़ा बिस्‍वासेर गहिरा सत्‍यताखानक सुद्ध बिबेक से धरिए राखोक।

१० अम़ाक प्रथमे पर्खाल जाओक आर अम़ा जदि आप्‍नाक निर्दोस साबित करे ते,

डिकनेर भाबे सेबा करोक।

११ अइनङ करे अम़ार मगिलाउ गम्‍भिर होक,

अम़ा पोरेर उख्‍याति बलिए बेर्बार ना होक,

मातुन संयमि आर सब कुछुत बिस्‍वासयोग्‍य होक।

१२ डिकनलार एकेडा मगि रहकि,

आर अम़ा आप्‍नार छुवालार आर आप्‍नार घरटर आच्‍छा से देखभाल कर्बार सक्‍छम रोहोक।

१३ कियाँकि जेइला डिकन आप्नार कामखान आच्छा से करेचे,

अम़ा आच्छा इज्जत कामाचे आर ख्रिस्ट इसुर पर राखाल बिस्वासखानत अम़ा आरह दऱ हते जाचे।

माहान रहस्‍यर काथा

१४ मुइँ तोर ठिना धम्‍करे आस्‍बार आसा राखिचु,

ताहुँ मुइँ तोर ताने इखान चिट्ठि लिखेच्‍कुन,

१५ जेसे मोर आस्‍बार देरि हलउ परमेस्‍वरेर परिवारट केनङ करे चल्‍बा लागे कहए तुइँ जान्‍बा पारिस।

जेइड परिवार कि जेअँत परमेस्‍वरेर मन्‍डलि,

सत्‍यर खाम्‍मा आर भिट्टा हए।

१६ इड काथा कोए इन्‍कार कर्बा नि पार्बे कि,

हामार बिस्‍वासेर रहस्‍यड माहान छे:

उहाँए मान्‍सिर रुपत प्रकट हले,

पबित्र आत्‍मार पाए धर्मि ठहरिले,

सर्गदुतला उहाँक देख्‍ले,

परजातियालार बिचत उहाँर प्रचार करा गेल,

संसार भरकार लोकला उहाँर पर बिस्‍वास कर्ले

आर उहाँक सर्गतb उठाल गेले।

a 

3:6 अक्छरस दियाबलस लिखाल छे।

b 

३:१६ कोए कोएला पान्‍डुलिपित ‘सर्गत’कहबार सब्‍दडर ठिना ‘महिमात’ कहए लिखाल छे।

झुट्टा सिक्‍छकला

४

पबित्र आत्‍माड प्रस्‍टभाबे कहचे कि पाछु काले काहुँ काहुँ छलि आत्‍मालार आर भुतप्रेतलार सिद्धान्‍तलात मन दिए बिस्‍वास से बहकिए जाबे,

२ हेनङ सिद्धन्‍तला अइला बेइमान लोकेर छल से आस्‍बे,

जाहाँर बिबेकखान कि गरम लुहा दे दागाल गेइचेक।

३ अम़ा लोकलाक बेहा कर्बा माना करेचे आर कोए कोएला खाबार जिऩिसक अम़ा बर्जित करेचे,

जेइला जिऩिसक कि परमेस्‍वरट बिस्‍वासकरा आर सत्‍य चिऩाल लोकला धन्‍यबाद दिए खाबा पारोक कहए बेनाइचे।

४ कियाँकि परमेस्‍वरेर सृस्‍टि कराल सब कुछुला असल छे आर धन्‍यबाद सहित सुइकार कर्ले कुछुला इन्‍कार कर्बार लाइक नि छे,

५ कियाँकि परमेस्‍वरेर बचन आर प्रार्थनार कारन उला सुद्ध हइजाचे।

ख्रिस्‍ट इसुर साँच्‍चा सेबक

६ तुइँ जदि इला काथा बिस्‍वासि भाइ बन्‍धुलाक सिकाइस ते,

बिस्‍वासेर बचनत आर जेइड सिद्धान्‍त तुइँ मान्‍ते आसिचिस उड सिद्धान्‍तत तुइँ बाऱते जाबो आर ख्रिस्‍ट इसुर साच्‍चा सेबक हबो।

७ भक्‍तिहिन आर बनाबटि खिस्‍सालार से कोए मतलब ना राखेक।

बुरु भक्‍तिपुर्न जिबन जिबार ताने आप्‍नाक तालिम दे।

८ सारिरिक साधना से कुछु लाभ त हचे,

मातुन आत्‍मिक साधना से हर किसिमेर लाभ हचे,

कियाँकि आत्‍मिक साधनाडत आल़ाकार आर आस्‍बार दनहडा जिबनेर प्रतिग्‍या छे।

९ इड काथा सत्‍य हए आर चारह पाके सुइकारयोग्‍य छे।

१० हामा जानजिउ खाए मेहनेत करेचि कारन हामा जेअँत परमेस्‍वरेर पर आसा राखिचि,

जाहाँए कि गटे लोकलार मुक्‍तिदाता हए,

खास करे बिस्‍वासिलार।

११ तुइँ लोकलाक इला काथार आग्‍या दे आर सिका।

१२ तोक जामान देखिए कोए तुच्‍छ ना गन्‍कु बुरु बिस्‍वासिलार नजरत तुइँ बलिबचनत,

चाल चलनत,

प्रेमत,

बिस्‍वासत आर पबित्रतात एकटा नमुना हो।

१३ मुइँ नि आस्‍बार तलिक,

तुइँ लोकलाक धर्मसास्‍त्रखान पऱिए सुनाते रोहो,

प्रचार कर्ते रोहो आर सिक्‍छा दिते रोहो।

१४ तोर सङे रहाल बरदानडक तुइँ हेला ना करेक,

जेइड बरदान कि तुइँ धर्मगुरुला तोर पर हात राख्‍बारखुना अगमबानिर माध्‍यम से पाइस्‍लो।

१५ इला काथार तुइँ अभ्‍यास करेक,

आर एइला काथात लागिए परेक जेसे गटे लोकला तोर उन्‍नतिड देख्‍बा पार्कु।

१६ आप्‍नार बिसयत आर आप्‍नार सिक्‍छार बिसयत हुँसियार हए रोहो।

इला काथा धरिए राखेक,

कियाँकि हेनङ कर्ले तुइँ आप्‍नाकअ बचाबो आर सुन्‍बार लोकलाकअ बचाबो

बिस्‍वासिलार प्रति आगुवालार जुम्‍माबारि

५

बुऱालाक ना धम्‍का,

मातुन अम़ाक बाप जानिए सम्‍झा।

आप्‍नार से छटलार सङे भाइर लाखा ब्‍यबहार करेक।

२ बुऱिलाक माएर लाखा जानेक आर आप्‍नार से छट बेर्छानिलार सङे पुरा पबित्र भाबे बहिनेर लाखा ब्‍यबहार करेक।

३ जाहाँर कि देखभाल कर्बार छेच्‍कारे काहुँ नि छेक उला रान्‍डियानिक आदर दे।

४ कुनहड रान्‍डियानिर बेटा बेटि बा पता पति रहकि जदि ते,

प्रथमे,

अम़ा आप्‍नार परिवारेर प्रति धार्मिक कर्तुपट पालना कर्बा सिकोक आर आप्‍नार माअँ बापेर आर दादो दादिलार भार उत्राक कियाँकि हेनङ कर्ले परमेस्‍वरट खुसि हचे।

५ जेइड रान्‍डियानि छेच्‍कारे बेसाहारा छे आर उहाँर देखभाल करा काहुँ नि छेक ते,

उहाँए गटेखान भार्सा परमेस्‍वरेर पर राखिए रातदिन प्रार्थनात लागाल रहचे आर उहाँर सहजोग माङतेइ रहचे।

६ मातुन जेइड रान्‍डियानि भोग बिलासत दिन काटेचे,

उहाँए जेअँत रहतउ मरि जाबार सामान हए।

७ अम़ाक इड बिसयत बाताए दे जेसे काहुँ अम़ाक आङुल देखाबा ना पार्कि।

८ काहुँ जदि आप्‍नाति लोकलार आर खास करे आप्‍नार परिबालेर देखभाल नि करेचे ते,

उहाँए आप्‍नार बिस्‍वासखानक इन्‍कार करेचे आर उहाँए अबिस्‍वासिलारअ से अधम हए।

९ अइड रान्‍डियानिर नाअँड स्रेस्‍तात लिख,

जाहाँए कि साठि बच्छर से उपर छे आर जाहाँए एक झनार मगि हए छिले,

१० अइनङ करे उहाँए भाला काम कर्बार पाके नाअँ कामाल,

आप्‍नार छुवालार देखभाल कराल,

परदेसिलार मानभाब कराल,

नम्र हए बिस्‍वासिलार सेबा कराल,

दिन दुखिलार सहजोग कराल आर असल कामत आप्‍नाक समर्पित कराल होक।

११ मातुन गाभुर बयसेर रान्‍डियानिलार नाअँला स्रेस्‍तात ना लिख,

कियाँकि हेनङ रान्‍डियानिला काम भोगेर तिर्सनार कारन ख्रिस्‍टेर भक्‍ति कर्बा छरिए बेहा कर्बा छाबेचे।

१२ आर अम़ा आगुत कराल प्रतिग्‍यर भङ कर्बार दुसियात परेचे।

१३ याहाँर बाहिक अम़ा इखान एङना उखान एङना बेराए दिन काटबा सिकेचे।

ताहार से बेसि,

अम़ा पोरेर घाटाल बल्‍बा,

भिन झनार कामखानत उपरटल कर्बा आर नि बल्‍बार काथाला बलेचे।

१४ ताहाते मुइँ एइड साल्‍ल़ा दिचु कि,

गाभुर बयसेर रान्‍डियानिला भिन बेहा करोक,

छुवा फुटाक आर घर दुवार सम़्लाक,

जेसे दुस्‍मनला बदनाम कर्बार मउका ना पाओक।

१५ कियाँकि कुनह कुनहला रान्‍डियानि आगुतेइ बहकिए सइतानेर पाछु धरिफेकाइचे।

१६ जदि कुनहड बिस्‍वासि बेर्छानिर परिबारत रान्‍डियानिला रहकि जदि ते,

अम़ार देखभाल उहाँइ करोक,

मन्‍डलिडक भार ना दोक।

जेसे जेइला रान्‍डियानि छेच्‍कारे बेसाहारा छे,

मन्‍डलिड अम़ाक देखभाल कर्बा पारोक।

१७ मन्‍डलिडर आच्‍छा से देखभाल कर्बार एल्‍डरला दोतर्फि आदरेर योग्‍य माना जाओक,

खास करे अम़ाक जाहाँए प्रचार कर्बार आर सिक्‍छा दिबार कामत मेहनेत करेचे।

१८ कियाँकि धर्मसास्‍त्ररखान कहचे: “दाउनि दिबारखुना गोरुलार मुखत जाबि ना पिऩाअ।”

आर “मजदुरला आप्‍नार मजदुरिर योग्‍य हचे।”

१९ दुइ बा तिन झनार साक्‍छिर बेगर कुनहड एल्‍डरेर खिलापत लागाल दुसियाडक ना सुनेक।

२० आर जाहाँए घने घने पाप कर्ते रहचे उहाँक साभार साम्‍नात डाँटेक जेसे बाकि लोकला पाप कर्बार से भय खाओक।

२१ मुइँ तोक परमेस्‍वरेर,

ख्रिस्‍ट इसुर आर बिछाल पबित्र सर्गदुतलार रबकार आग्‍या देच्‍कुन कि,

काहाँरअ कुनह मुख नि देखिए बा पक्‍छपात नि करिए इला काथार पालना करेक।

२२ प्रभुर सेबात नियुक्‍त कर्बार ताने काहाँरअ पर चट करे हात ना राखेक।

पोरेर पापत आप्‍नाक ना सानेक।

आप्‍नाक पबित्र राखेक।

२३ आझि से आप तुइँ सुधाए पानिखाने ना खाइस मातुन तोर पेटेर समस्‍या आर घनेघने बेमारि गिर्बार कारन कनेक करे दाखमध प्रयोग करिस।

२४ कुनह कुनहला लोकेर पापला दन्‍डेर योग्‍य कहए आमाने देखा जाचे मातुन कहाँरअ काहाँरअ पापला पाछुत देखा जाचे।

२५ अइनङ करे भाला कामलाउ आमाने देखा जाचे आर जेइला देखा नि जाचे अहला काम छिपिए रहबा नि पारेचे।

गुलामलार बिसयत सिक्‍छा

६

जाहाँए जाहाँए गुलाम हए छे अम़ा सब कोए आप्‍नार मालिकलाक आदरेर योग्‍य जानोक जेसे परमेस्‍वरेर नाअँड आर हामार सिक्‍छाड बदनाम ना होक।

२ आर जाहाँर जाहाँर मालिकला बिस्‍वासि छेक,

बिस्‍वासि भाइबन्‍धु सँचिए अम़ा मालिकलार अनादर ना करोक बुरु अम़ा मालिकलार सेबा आरह मनचित लागाए करोक कियाँकि अम़ार कामला से बिस्‍वासि आर अम़ाक माया कर्बार मालिकलारे फाइदा हतेक।

लोकलाक इला काथा अबस्‍य सिका आर अम़ाक इला काथा पालना कर्बार उत्‍साहा दे।

झुट्टा सिक्‍छा आर साच्‍चा सम्‍पति

३ काहुँ जदि भिन किसिमेर सिक्‍छा सिकाचे,

जेइला सिक्‍छा कि,

हामार प्रभु इसु ख्रिस्‍टेर खाँटि बचन आर इस्‍वर भक्‍तिर सिक्‍छालार सङे मेट नि खाचेक ते,

४ उहाँए गुमान करेचे आर उहाँए कुछु नि जानेचे।

उहाँक सब्‍दलार पर बाद बिबाद कर्बार आर बकझक लागाबार बाबद धरिचेक,

जेइला से कि हिन्‍सा,

झाग्रा,

बदनामि,

खाराप सांका उब्जेचे।

५ आर अम़ा मति भ्रस्‍ट आर सत्‍यता से दुर भागाल लोकलार बिचत काचाल उठाचे,

आर अम़ा इस्‍वर भक्‍तिखानक कामाइर पाहि कहए सँचेचे।

६ मातुन सन्‍तोस सहितेर इस्‍वर भक्‍तिखाने बास्‍तबत बार्का कामाइ हए।

७ कियाँकि इखान संसारत नाते हामा कुछु आनिचि नाते इखान संसार से कुछु लिए जाम।

८ मातुन हामार सङे खाबार आर पिऩ्‍बार छे जदि ते,

अइडत सभुर करि।

९ मातुन जाहाँए जाहाँए धनि हबार मनसुवा राखेचे अम़ा परिक्छात,

फान्‍दात आर बेमतलबेर कस्‍टर लाल्‍सात परेचे,

एइला लाल्‍साए लोकलाक पतन आर बिनासत डुबाए देचे।

१० कियाँकि टाका पेइसार मोहखाने सब किसिमेर खारापिर जँर हए।

कुछुला लोक एइनङ लाल्‍सार कारन बिस्‍वास से बहकिए गेइचे आर अनेक कस्‍ट पाए अम़ार मनला जार बिजार हए गेइचेक।

ब्‍यक्‍तिगत निर्देसन

११ मातुन तुइँ परमेस्‍वरेर लोक हबार कारन इला काथा से दुरे रोहो आर धार्मिकता,

भक्‍ति,

बिस्‍वास,

प्रेम,

धिरजता आर नम्रतार पाछु धर।

१२ बिस्‍वासेर उत्तम लऱन लऱ।

अनन्‍त जिबनडक धरिए राख,

जेइड जिबनेर ताने कि तुइँ उखुना बलाहाट पाइस्‍लो,

जेइखुना तुइँ भेलेला साक्‍छिर साम्‍ना डटिए आप्‍नार बिस्‍वासखाक सुइकार करिस्‍लो।

१३ सब कुछुलाक जिबन दिबार परमेस्‍वरेर आर पन्‍तियस पिलातसेर आगुति बेडर से गबाहि दिबार ख्रिस्‍ट इसुर रबकार मुइँ तोक हुकुम देच्‍कुन कि

१४ प्रभु इसु ख्रिस्‍टट प्रकट नि हबार तलिक तुइँ इला आग्‍याक हुँसियार से पालन करेक जेसे काहुँ तोर पर आङुल ना देखाकु।

१५ कियाँकि परमधन्‍य परमेस्‍वर आर्थात एकमात्र अधिपति राजालार राजा,

आर प्रभुलार प्रभुड उचित समयत ख्रिस्‍टटक प्रकट कराबे।

१६ अमरतार एकमात्र अधिकारि उहाँइ हए,

उहाँइ उखान ओजोतत बासा करेचे,

जेइखान ओजोतेर बग्‍लत कि काहुँ जाबा नि पारेचे।

उहाँक काहुँ नि देखे नाते केधउ देख्‍बाए पार्बे।

आदर आर पराक्रम सदाकाल उहाँरे होक।

आमेन।

धनेर गुमान करालाक चेतानि

१७ इखान संसारेर धनिलाक आग्‍या दे कि अम़ा गुमान ना करोक बुरु उराए जाबार सम्‍पतिलार पर नि मातुन हामाक अभल चभल करे सब कुछु भोग कर्बा दिबार परमेस्‍वरेर पर भार्सा राखोक।

१८ अम़ा भाला काम करोक।

भाला काम कर्बार पाके धनि,

खुल्‍ला मनेर,

आर दानि होक।

१९ अम़ा आप्‍नार ताने हेनङ धन थिताक,

जेइला कि भबिस्‍यर ताने अम़ार सक्‍कत भिट्टा हकि,

जेसे अम़ा उड जिबनक धरिए राख्‍बा पारोक,

जेइड कि बास्‍तबिक जिबन हए।

२० तिमोथि,

जेइड भार तोक सँपाल गेइचोक,

उडर तुइँ आच्‍छा से हिफाजत करेक।

भक्‍तिहिन गपला आर बेमतलबेर बिबादपुर्न काथाला से दुरे रोहो,

जेइला काथाक कि लोकला नि बुझिए ग्‍यानेर काथा कहए कहचे।

२१ कोए कोएला लोक एइला काथार पाछु धरिए बिस्‍वास से बहकिगेइचे।

तोर पर प्रभुर अनुग्रह रहकु!

तिमोथिडक

पावलेर दस्रा चिट्ठि

परिचय

पावलड तिमोथिडक इखान चिट्ठि रोमत दस्रा फेक कइदत पर्बारखुना लिखिस्‍ले। उखुना तिमोथिड एफिससेर मन्‍डलिडर आगुवा रहए।(पहिला तिमोथिर परिचयखान देखन)

अधिकला बाइबल बिद्वानेर अनुसार पावलड उखुना पहिलकार कइदि जिबन से छुटकारा पाइस्‍ले(प्रे २८:१६,३०)। मातुन कुछु समय बाद उहाँए फेर कइदत परिस्‍ले आर रोमिलार हाते मारा परिस्‍ले। पावलड इखान चिट्ठि इ.सं. ६६ से ६७ इर बिचत रोमेर कइदखाना से लिखिस्‍ले।

इखान चिट्ठि लिख्‍बारखुना पावलड इड काथा जानि फेकाइस्‍ले कि आप उहाँर जिबनड सेस हबार पर छेक। (२ तिमो ४:६)। नायाँ कारालेर चिट्ठिलार मइधे पावलेर इखान चिट्ठि सब से अन्‍तिमत लिखाल गेइस्ले।

रुपरेखा

परिचय १:१-2

प्रसंसा आर बिन्‍ति १:३-२:१३

साल्ल़ा आर चेतावनि २:१४-४:५

पावलेर बास्तबिक हालत ४:६-१८

चिट्ठिखानेर समाप्‍ति ४:१९-२२

तिमोथिडक

पावलेर दस्रा चिट्ठि

१

ख्रिस्‍टट इसुत रहाल जिबनेर प्रतिग्‍याडक घोसना कर्बार,

परमेस्‍वरेर इच्‍छा अनुसार ख्रिस्‍ट इसुर प्रेरित,

मुइँ पावलेर तरफ से,

२ मोर प्रिय बेटा तिमोथिडक:

परमेस्‍वर पिता आर हामार प्रभु ख्रिस्‍ट इसुर तरफ से अनुग्रह,

कृपा आर सान्‍ति होक।

धन्‍यबाद आर उत्‍साह प्रदान

३ जेइखुना मुइँ दिन रात आप्‍नार प्रार्थनालात निरन्‍तर तोर फम करेचु,

ते परमेस्‍वरटक धन्‍यबाद देचु,

जाहाँर सेबा मुइँ आप्‍नार बाप दादोलार लाखा सुद्ध बिबेक से करेचु।

४ जेइखुना मुइँ तोर लोएलार फम पाचु,

तोक भेट कर्बार ताने मोर मनड बारा छोट काटेचे जेसे तोक भेट करिए मुइँ आनन्‍दित हबा पारु।

५ मुइँ तोर निस्‍कपट बिस्‍वासखानेर फम पाचु।

जेइखान बिस्‍वास तोर नानि लोइस आर तोर आइ युनिकेर सङे छिल्‍कि आर अइखान बिस्‍वास तहरअ सङे छोक कहए मुइँ पुरा बिस्‍वास करेचु।

६ ताहाते मुइँ तोक फम कराच्‍कुन कि परमेस्‍वरेर उखान बरदानक तुइँ चलातेइ रोहो,

जेइखान बरदान तुइँ मुइँ तोर पर हात राख्‍बारखुना पाइस्‍लो।

७ कियाँकि परमेस्‍वरट हामाक डरुक हबार आत्मा नि मातुन सक्‍तिर,

प्रेमेर आर संयमेर आत्‍मा दिचे।

८ हामार प्रभुर गबाहि दिबार लाज मानेक।

अइनङ मुइँ उहाँर खतिर कइदत छु कहए मोर कारन लाज ना गनेक।

बुरु सुसामादेर खातिर परमेस्‍वरेर सक्‍तित महरे लाखा कस्‍ट उठा।

९ उहाँइ हामार उद्धार कर्ले आर हामाक उहाँर पबित्र लोक हबा डाकाले।

उहाँए हामाक हेनङ हामार कामलार कारन नि मातुन आप्‍नार उदेस्‍य आर अनुग्रहर कारन कर्ले।

इखान अनुग्रह परमेस्‍वरट हामाक ख्रिस्‍ट इसुर पाए सृस्‍टिर आगुते दिस्‍ले,

१० आर आल़ा हामार मुक्‍तिदाता ख्रिस्‍ट इसुर आगमनेर सहजोग से हामार ठिना प्रकट हइचे,

अइड इसु मिर्तुडक नस्‍ट करिए सुसामादेर माध्‍यम से जिबन आर अमरता प्रकट कर्ले।

११ आर एइखान सुसामादेर ताने मोक प्रचारक,

प्रेरित आर एकटा सिक्‍छक नियुक्‍त करागेले।

१२ ताहाते मुइँ इला सास्‍ति काटेचु।

मातुन मुइँ लाज नि गनेचु कियाँकि जाहाँर पर मुइँ बिस्‍वास करिचु,

उहाँक मुइँ जानेचु आर मुइँ निस्‍चित छु कि आखिरि दिनेर ताने जे मुइँ उहाँक सँपिचु उडक रक्‍छा कर्बार उहाँए सामरथबान छे।

१३ जेइला सत्‍य सिक्‍छा तुइँ मोर मुखे सुनिस्‍लो,

उलाक नमुना मानिए चलेक आर ख्रिस्‍ट इसुत रहाल बिस्‍वास आर प्रेमत रोहो।

१४ आर हामार अन्‍तरखानत बासा कर्बार पबित्र आत्‍मार सक्‍ति से जेइड सत्‍यता तोक गछाए दुवाल गेइच्‍कु उडर रक्‍छा करेक।

१५ तुइँ त जान्‍बे करेचिस कि एसियात रहबार गटे लोकला मोक त्‍याग करिचे,

अम़ार मइधे फुगेलस आर हर्मोगेनसटउ हए।

१६ ओन्‍सिफरसेर घरानाडर पर प्रभुर कृपा रहकि कियाँकि उहाँए मोक भेलेला फेक हुब भार्सा दिस्‍ले आर मोक कइदत पर्बा देखिए लाज नि गन्‍ले।

१७ बुरु उहाँए रोमत आसिए पुग्‍बार बाद मोक लागाल नि पाबार तलिक खिदबिद करे छाब्‍ले।

१८ प्रभुड आप्‍नार आखिरि दिनत उहाँर पर कृपा कर्कि,

आर तुइँ त आप्‍नउ आच्‍छा से जानेचिस एफिससत उहाँए मोर सेबा केनङ करिस्‍ले।

ख्रिस्‍ट इसुर बफादार सिपाहि

२

बेटा मोर,

मातुन तुइँ ख्रिस्‍ट इसुत पाबार अनुग्रहत बरियो हते जा।

२ आर जेइला काथा तुइँ भेलेला गबाहिर आगुति मोर मुखे सुनिस्‍लो,

उला काथा हेनङ भार्सादार लोकलाक सँपि दे जाहाँए कि आरला लोकक सिकाबार पाके सक्‍छम छे।

३ ख्रिस्‍ट इसुर एकटा असल सिपाहिर भाबे हामार सङे कस्‍ट उठा।

४ कुनहड लोक सेनात भर्ति हए आप्‍नार घर ब्‍यबहारेर झन्‍झोटलात लागिए नि रहचे बुरु आप्‍नाक सेनात भर्ति कर्बार हाकिमडक खुसि कराबार तने मने रहचे।

५ दउरेर जिदबादत दउरिबार लोकट नियम अनुसार नि दउरिले इनाम नि पाचे।

६ जेइड हालुवा मेहनेत करेचे फसलेर प्रथमकार हिस्‍साड उहाँइ पाबा लागे।

७ मुइँ जेइला काथा तोक कहच्‍कुन,

उलार पर बिचार करेक,

कियाँकि इला काथा बुझ्‍बार ताने प्रभुड तोक बुझ्‍बार समझ दित्‍कु।

८ इसु ख्रिस्‍टटक फम करेक जाहाँए दाउदेर सान्‍तान रहए आर मिर्तु से जेअँत हइस्‍ले।

सुसामादत मुइँ एइड काथार प्रचार करेचु।

९ एइड सुसामादेर कारन मुइँ कस्‍ट काटेचु आर एकटा अपराधिर लाखा झिन्‍ज्रि दे बाऩाल छु।

मातुन परमेस्‍वरेर बचनड झिन्‍ज्रिला दे बाऩाल नि छे।

१० ताहाते परमेस्‍वरेर बिछाल लोकलार खातिर मुइँ सब कुछु सहचु,

जेसे अम़ाउ उद्धार पाओक,

जेइड उद्धार कि ख्रिस्‍ट इसुर पाए आसेचे आर अनन्‍तर महिमा आनेचे।

११ इड काथा सत्‍य हए:

“हामा जदि उहाँर सङे

मरिचि ते,

उहाँरे सङे सङे अबस्‍य

जेअँतअ हम।

१२ हामा जदि उहाँर सङे सास्‍ति

काटिचि ते,

उहाँरे सङे सङे हामा अबस्‍य राजअ कर्म।

हामा जदि उहाँक इन्‍कार करिचि ते,

उहाँए हामाक अबस्‍य

इन्‍कार कर्बे।

१३ हामा बिस्‍वासयोग्‍य

नि रहलउ,

उहाँए बिस्‍वासयोग्‍य रहचे कियाँकि उहाँए

आप्‍ने आप्‍नाक इन्‍कार कर्बा नि पारेचे।”

सुइकारयोग्‍य सेबक

१४ इड काथा अम़ाक फम करा आर प्रभुर आगुति अम़ाक आग्या दे कि अम़ा सब्‍दलार पर बाद बिबाद ना करोक,

हेनङ बाद बिबादला से कुनह लाभ नि हचे उल्‍टाए सुन्‍बार लोकलाक नास करेचे।

१५ तुइँ आप्‍नाक परमेस्‍वरेर नजरत सुइकारयोग्‍य बेनाबार भरपुर कोसिस करेक आर एकटा हेनङ कामदार हो,

जाहाँए कि आप्‍नार कामखानत लाज नि गनेचे आर परमेस्‍वरेर बचनडक ठिक से चलाचे।

१६ भक्‍तिहिन आर बेमतलबेर काथाला से दुरे रोहो,

कियाँकि हेनङ काथाला लोकेर मनलाक आरह भक्‍तिहिनतार बिति लेजाचे।

१७ आर हेनङ सिक्‍छाला सरा घाएर लाखा बार्त़े जाचे।

हेनङ सिक्‍छा सिकाबार लोकलार मइधे हाइमेनियसट आर फिलेतसटउ हए।

१८ पुनरुत्‍थान हए गेइचे कहए अम़ा सत्‍य सिक्‍छाड से बहकि गेइचे।

आर अम़ा बहुत झनार बिस्‍वासखानक भ्रस्‍ट करि दिचे।

१९ मातुन परमेस्‍वरेर पक्‍कि जगडक काहुँ हिलाबा नि पार्बे,

जेइड जगत इड काथार छाप माराल छे: “प्रभुड आप्‍नार लोकलाक चिऩेचे।

आर जाहाँए आप्‍नाक प्रभुर लोक कहचे,

अम़ा पाप से दुरे रोहोक।”

२० एकटा बड घरत बाठे सना आर रुपारे भान्‍डाला नि रहचे,

खुट्टा आर माटिरअ भान्‍डाला रहचे।

उलार मइधे कुनहलाक बिसेस कामेर ताने आर कुनहलाक साधारन कामेर ताने चलाचे।

२१ ताहाते काहुँ जदि आप्‍नाक हर किसिमेर अधर्मला से दुर राख्‍बे ते,

उहाँए कामत चलाबार लाइक,

सुद्ध कराल,

मालिकटर ताने उपयोगि आर हरेकला भाला कामत चलाबार ताने तियारि कराल भान्‍डा हबे।

२२ जामानि बइसेर लाल्‍साला से दुरे रोहो आर सुद्ध मन से प्रभुर नाअँड लिबार लोकलार सङे मिलिए धार्मिकता,

बिस्‍वास,

प्रेम आर सान्‍तिर पाछु धरेक।

२३ मातुन मुर्ख आर बेमतलबेर बाद बिबादला से दुरे रोहो।

आर तुइँ जानेचिस कि उला बाद बिबादला से झाग्रा उठेचे।

२४ प्रभुर सेबकला झाग्रिया हबा नि हए मातुन साभार पर दयाबान,

सुयोग्‍य सिक्‍छक,

सहतुक,

२५ ठान्‍डा मिजास से आप्‍नार दुस्‍मनलाक सुध्राबार हबालागे।

हए ते परमेस्‍वरट अम़ाक पास्‍ताप कर्बार आर सत्‍यता जान्‍बार मनअ दिबा पारे,

२६ आर हुँस पाबार बाद अम़ा दियाबलसेर फान्‍दा से भाग्‍बाउ पारे,

जाहाँए कि अम़ाक उहाँर इच्‍छा अनुसार चलाबार ताने कइद करिए राखिच्‍कि।

अन्‍तिम दिनेर दुस्‍टता

३

मातुन इड जानेक कि अन्‍तिम दिनलार बिति डरलागा डरलागा समयला आस्‍बे।

२ कियाँकि लोकला आपुनसुहाति कर्बार,

धनेर लाल्‍चिया,

गुमानि,

पोरक हेला कर्बार,

पोरक दमन कर्बार,

माअँ बापेर आग्‍यापालन नि कर्बार,

बेगुनि,

भक्‍तिहिन,

३ स्‍वभाबिक प्रेम नि हबार,

छेमा नि दिबार,

उख्‍याति बल्‍बार,

अधिरजि,

निर्दइ,

असल काथालाक घिन कर्बार,

४ दागाबाजि कर्बार,

हुर्दुङिया,

गुमानेर चुटे फुल्‍बार,

परमेस्‍वरट से बेसि भोग बिलास पसिन कर्बार हबे।

५ हेनङ लोकला भक्‍तिर भेस धर्बार त धर्बे मातुन याहाँर सक्‍तिखानक अम़ा इन्‍कार कर्बे।

हेनङ लोकला से दुरे रोहो।

६ एइला लोकेर मइधे काहुँ काहुँ पापत चापाल आर अनेक किसिमेर लाल्‍सालात फाँसाल उऩ बेर्छानिलाक अम़ार घर घर जाए आप्‍नार मुठ्ठित लेचे,

७ उला बेर्छानि सिक्‍बार ते खोब कोसिस करेचे मातुन सत्‍यताडक केधउ चिन्‍भा नि पारेचे।

८ यान्‍नेस आर याम्‍ब्रेसट मोसार बिरोध कर्बार लाखा,

हेनङ लोकला सत्‍यतार बिरोध करचे।

हेनङ लोकेर दिमाकला भ्रस्‍ट आर बिस्‍वासट बेकाम्‍मा रहच्‍कि।

९ मातुन आप अम़ा आर टिक्‍बा नि पार्बे कियाँकि जेनङति उ दुइ झनार हइसेल्‍कि सेनङति एम़ारअ मुरुखपुनाखान लोकलार साम्‍ना उघार हए जात्‍कि।

अन्‍तिम निर्देसन

१० मातुन तुइँ त मोर सिक्‍छा,

मोर चाल चलन,

मोर जिबनेर उदेस्‍यडक अनुसरन कर्ते आसिचिस।

मोर बिस्‍वासखान,

मोर धिरजताड,

मोर मायाखान,

मोर सहतुकपुनाखान,

११ मोर साताबटला आर मोर कस्‍टला तुइँ देखेचिस।

तुइँ त जान्‍बे करेचिस कि एन्‍टिओखियात,

आइकोनियमत आर लुस्‍त्रात मोर पर केनङ केनङ हइस्‍ले केनङ केनङ सास्‍तिलाक मुइँ सहनु!

ताहारअ पर उ गटेला घटना से प्रभुड मोक बचाले।

१२ बास्‍तबत,

ख्रिस्‍ट इसुत रहए भक्‍तिपुर्न जिबन जिबा छाब्‍बार हरेक झना सास्‍तित पर्बे।

१३ मातुन दुस्‍ट आर छाङाल लोकला पोरक ठग्‍ते आर आप्‍नउ ठग्‍नात पर्ते आरह बिग्रिते जाबे।

१४ मातुन तुइँ जेइला काथा सिकिचिस आर कटकट करे बिस्‍वास करेचिस उलाक धरिए रोहो,

आर तुइँ जानेचिस कि इला काथा तुइँ काहाँर ठिना से सिकिस्‍लो।

१५ छटए से ते तुइँ पबित्र धर्मसास्‍त्रखान जान्‍बे करेचिस,

अइखान तोक इड ग्‍यान दित्‍कु कि,

ख्रिस्‍ट इसुत बिस्‍वास कर्ले मुक्‍ति छे।

१६ गटेखान धर्मसास्‍त्र परमेस्‍वरेर प्रेरना से आसिचे,

आर उखान सिक्‍छा दिबार ताने,

डाँटनि दिबार ताने,

सुध्राबार ताने आर धार्मिकतात चल्‍बा तालिम दिबार ताने लाभदायक छे,

१७ जेसे परमेस्‍वरेर लोकट हर किसिमेर भाला काम कर्बार ताने सम्‍पुर्न भाबे साधाल आर सुसज्‍जित हए रोहोक।

४

परमेस्‍वरेर साम्‍ना आर जेअँत आर मराललार निसाफ कर्बा आस्‍वार ख्रिस्‍ट इसुर साम्‍नात,

उहाँर आगमन आर राजखानक ध्‍यानत राखिए मुइँ तोक गम्‍भिर आग्‍या देच्‍कुन,

२ तुइँ बचन प्रचार करेक,

समय कुसमयत तियारि रोहो,

सम्‍झा,

डाँटेक,

हुब दे,

धिरजबान हए सिक्‍छा दे।

३ कियाँकि यहनङ समयड आसेचे,

उखुना लोकला सत्‍य सिद्धान्‍तडक नि सहबे बुरु कानेर सिकसिकिड मार्बार ताने आप्‍नार पसिनेर सिक्‍छकलार ढेरि लागाबे।

४ आर सत्‍य काथाला सुन्‍बा छरिए बनाबटि खिस्‍सालात मन दिबे।

५ मातुन तुइँ आप्‍नाक हरेकटा काथात सम़्लाए राखेक,

कस्‍ट उठा,

प्रचारकेर काम करेक,

आर तोर आप्नार सेबार कामखान पुरा करेक।

६ कियाँकि मुइँ त बलिदानेर रुपत अर्पन हबार पर छु,

आप मोर बिदा हबार दिनड भिर्ते चलि आसेचे।

७ मुइँ उत्तम लऱन लऱिचु,

मुइँ मोर दउरट पुरा करिचु,

मुइँ बिस्‍वासखानक बचाए राखिचु।

८ आप मोर ताने धार्मिकतार मुकुटट राखाल छे,

जेइड मुकुट कि,

धार्मिक न्‍यायधिस प्रभुड आप्‍ने राज कर्बार दिना मोक दिबे,

बाठे महके नि मातुन प्रेम पुर्वक उत्‍कट इच्‍छा राखिए उहाँर आगमनेर आस्रा जुरिए रहबार साभाकअ दिबे।

ब्‍यक्‍तिगत साल्‍ल़ा

९ मोर ठिना धम्‍करे आस्‍बार कोसिस करेक।

१० कियाँकि डेमासट इखान बर्तमान संसारेर माया मोहत फासिए मोक छरिए थेस्‍लोनिकि चलि गेले।

क्रेसेन्‍सट गलातिया,

आर तितसट दलमातिया गेइचे।

११ मोर सङे बाठे लुकाडए छे।

मर्कुसटक छाबिए उहाँक तुइँ सङे लिए आसिस् कियाँकि उहाँए सेबार कामत मोर ताने उपयोगि छे।

१२ टाइकिकसटक मुइँ एफिसस पाठाइचु।

१३ जेइखुना तुइँ आस्‍बो ते,

त्रोआसत कार्पसेर ठिना छराल मोर लेब्‍दा जामाखान,

कितापला आर खास करे चर्मपत्रला अबस्‍य लिए आसिस्।

१४ तामार काम करा अलेकजेन्‍डरट मोर बार्का खति करिचे।

प्रभुड उहाँक उहाँर कामेर दन्‍ड दित्‍कि।

१५ उहाँर से तहँ हुँसियार रहिस,

कियाँकि उहाँए हामार प्रचारलार बेताल बिरोध करेचे।

१६ पहिला फेक प्रतिबाद कर्बारखुना मोर पक्‍छत काहुँ थार नि हले,

साभाउ मोक छरिए चलि गेले।

इड काथार दुसिया अम़ाक ना लाग्‍कि।

१७ मातुन प्रभुड मोर सङे थार रहले आर मोक खोब सक्‍ति दिले जाहाँर कारन मुइँ सम्‍पुर्न भाबे सुसामाद प्रचार कर्बा पानु आर गटे परजातियाला सुन्‍बा पाले।

परमेस्‍वरट मोक सिंह बाघेर मुखखान से बचाले।

१८ प्रभुड मोक गटे खारापिला से छुटाबे आर मोक सुरक्‍छित साथ आप्‍नार सर्गेर राजत लेजाबे।

उहाँर महिमा सदाकाल होक।

आमेन।

सेसा बन्‍दगि

१९ प्रिस्‍का आर अक्‍विलाडक,

आर ओन्‍सिफरसेर घरानाडक बन्‍दगि कहएदिस।

२० इरास्‍तसट कोरिन्‍थिते रहए गेले।

त्रोफिमसट बेमारि पर्बार कारन मुइँ उहाँक मिलेतसते छरिदिसेन्‍किन।

२१ भरसक तुइँ जारेर दिनला सुरु हबार से आगुते आस्‍बार कोसिस करिस।

युबुलस,

पुन्‍डेस,

लिनस आर क्‍लाउडियाड तोक बन्‍दगि पाठाइच्‍कु आर एइनङ करे गटे बिस्‍वासिला तोक बन्‍दगि कहिच्‍कु।

२२ प्रभुड तोर आत्‍माडर सङे रहकु।

परमेस्‍वरेर अनुग्रहखान तम़ा साभार पर रहकन!

तितसटक

पावलेर चिट्ठि

परिचय

तिमोथिर लाखा, तितसटउ आत्‍मिक रुपत पावलेर “साँच्‍चा छुवा” रहए (तित १:४)। पावलड तितसटक “मोर सङ आर सङे काम कर्बार लोक” करे कहिचे(२ कोर ८:२३), आर कोरिन्‍थिर बिस्‍वासिला यरुसलेमेर गरिप बिस्‍वासिलार ताने उठाल दानला तियारि करिए राखोक कहए पावलड तितसटक कोरिन्‍थि पाठाइसेल्‍कि (२ कोर ८:१६-१७, ९:५, १२:१८)।

ताहार बाद पावलड आर तितसट नायाँ नायाँ स्‍थापना कराल ख्रिस्‍टियन मन्‍डलिलार आध्रा कामला साँक लागाबार ताने आर गटे मन्‍डलिलात एल्‍डर आर्थात धर्मगुरु नियुक्‍ति कर्बार ताने पावलड तितसटक क्रेटत छरि दिस्‍ले (तित १:५)। क्रेटखान भुमध्‍य सागरत अबस्‍थित, ग्रिस देसेर देखिनत रहबार एकखान बार्का टप्पु हए (प्रे २७:७-८, १२-१३)। तितसट क्रेटत रहतेइ पावलड इखान चिट्ठि उहाँक करिप इ.सं. ६३ से ६५ इर बिचत पाठाइसेल्‍कि। २ तिमो ४:१० अनुसार, क्रेटत तितसेर जेइखान काम रहकि, उखान काम ओर हइ जाबार बाद, पावलड उहाँक दलमातिया (आल़ाकार युगोस्‍लाभियात) पाठाइस्‍ले। नायाँ कारालखानत दलमातियार भिन नाअँ इल्‍लुरिकनअ हए (रोम १५:१९देखन)।

रुपरेखा

परिचय १:१-४

मन्डलिर अधिकारिला १:५-१६

मन्डलिर भिन भिन झुन्डलार जुम्‍माबारि २:१-१५

साल़्ला आर चेतावनि ३:१-११

चिट्ठिखानेर समाप्‍ति ३:१२-१५

तितसटक

पावलेर चिट्ठि

१

परमेस्‍वरेर सेबक आर इसु ख्रिस्टेर प्रेरित पावलेर तरफ से।

परमेस्वरेर बिछाल लोकलार बिस्‍वासखानक बाऱाबा आर हामार धर्मड जेइड सत्यता सिकाइचे उड सत्यतार बिति अम़ाक लेजाबार ताने मोक बिछाल गेइचे आर पाठाल गेइचे।

२ इड सत्यता अनन्‍त जिबनेर आसात आधारित छे।

आर एइड अनन्‍त जिबनेर बिसयत केधउ बेइमान नि बल्‍बार परमेस्वरट जुगड सुरु हबार आगुते प्रतिग्या करिस्‍ले।

३ आर उचित समयत इड प्रतिग्या आप्‍नार बचनेर माध्‍यम से प्रकट कर्ले।

एइड बचनेर घोसना कर्बार जुम्‍मा परमेस्वरट हामार मुक्‍तिदातार आग्या अनुसार मोक दुवाल गेले।

४ जेइड बिस्‍वासत मुइँ छु अइड बिस्‍वासत रहबार मोर साँच्‍चा बेटा तितसटक इखान चिट्ठि मुइँ लिखेचु।

तोर पर परमेस्वर पिता आर हामार मुक्‍तिदाता ख्रिस्ट इसुर अनुग्रह आर सान्‍ति रहकु।

एल्‍डरलार योग्‍यता

५ मुइँ तोक क्रेटत छर्बार कारन एइड कि,

तुइँ हताकार आध्रा कामला साँक लागाइस आर तोक कहाल अनुसार हरेकखान नगरत मन्डलिर एल्‍डरला नियुक्‍त करिस,

६ एल्‍डरट निर्दोस रोहोक,

उहाँर एकेडा मगि रहकि,

उहाँर छुवाला बिस्‍वासि रहकि,

चरित्रहिन आर अनाग्याकारि ना रहकि।

७ कियाँकि परमेस्वरेर भान्‍डारि हबार कारन बिसपट निर्दोस होक आर उहाँए आपुन टेर बा झन्‍का बा निसाखुवा बा हुर्दुङिया बा धनेर लाल्‍चिया ना होक।

८ बुरु उहाँए मेजुवानेर मानभाब करा,

भाला कामेर प्रेमि,

आत्‍मा संयमि,

धर्मि,

पबित्र आर अनुसासित होक।

९ उहाँक सिकाल खाँटि सिद्धान्‍तडत स्‍थिर हए रोहोक जेसे उहाँए खाँटि सिद्धान्‍त अनुसार सिक्‍छा दिबा पारोक आर उहाँर सिक्‍छालार बिरोधकरालार काथालाक झुट्टा साबित कर्बा पारोक।

क्रेटेर बिस्‍वासिलार अबस्‍था

१० हेनङ भेलेला लोक छे जाहाँए बिद्रोह करेचे,

फाँकि काथा बलेचे आर लोकलाक भ्रमत गिराचे।

खास करे यहुदि मत से आसाल लोकला हेनङ हचे।

११ अम़ार मुखलात जिप्‍ठा दिबाए लागे कियाँकि अम़ा निच किसिमेर लाभेर ताने जेइला काथा सिकाबा नि हए सेइला काथा सिकाए परिबारत फुट आनेचे।

१२ अम़ार मइधेकार एक झना आर्थात अम़ार आप्‍नारे एकटा अगबक्‍ता हेनङ कहिचे,

“क्रेटेर लोकला सदाए झुट्टा,

दुस्‍ट पसु,

आल्‍सिया पेटु हचे।”

१३ इड गबाहि छेच्‍कारे हए।

ताहाते अम़ाक खोब काडा से धम्‍का जेसे अम़ा बिस्‍वासत बरियो होक,

१४ आर यहुदि काल्‍पनिक खिस्‍सालात आर सत्यताडक इन्‍कार कर्बार लोकलार आग्यालात ध्यान ना दोक।

१५ सुद्ध लोकलार ताने सब कुछुला सुद्धए हचे।

मातुन आसुद्ध आर अबिस्‍वासिलार ताने कुछुला सुद्ध नि हचे कियाँकि अम़ार मन आर बिबेकलाउ भ्रस्‍ट रहचेक।

१६ अम़ा परमेस्वरटक चिऩेचु कहए दाबि त करेचे,

मातुन अम़ार कामला परमेस्वरटक इन्‍कार करेच्क।

अम़ा घिन लागा हचे,

अनाग्याकारि हचे आर कुनह भाला काम कर्बार लाइक नि हचे।

सत्‍य सिद्धान्‍त

२

मातुन तुइँ सत्य सिद्धान्‍तडर सङे मेट खाबार काथाला सिका।

२ बुऱा लोकलाक ठान्‍डा मिजासेर,

गम्‍भिर,

आत्‍म संयमि हबा आर बिस्‍वास,

प्रेम आर सहनसिलतात सक्‍कत हबा कोहो।

३ अइनङ करे बुऱालाक कोहो कि अम़ार चाल चलनला पबित्र हकि,

अम़ा पोरेर निन्‍दाकरि,

निसाखुइ ना होक बुरु अम़ा लोकलाक भाला काथा सिकाक।

४ आर अम़ा गाभुर बेर्छानिलाक आप्‍नार घरेर लोकटक आर छुवालाक माया कर्बा,

५ आत्‍म संयमि,

सुद्ध चरित्रर,

घर ब्‍यबहार देखि,

दयाबति हबा आर आप्‍नार घरेर लोकटर अधिनत रहबा सिकाक जेसे परमेस्वरेर बचनडर काहुँ निन्‍दा कर्बा ना पाओक।

६ अइनङ करे जामान लोकलाक उत्‍साह दे कि अम़ा आत्‍म संयमि होक।

७ गटे कामलात तुइँ खुद असल नमुना हए देखा,

आर सिक्‍छा दिबार कामत तुइँ इमान्‍दार,

गम्‍भिर हो,

८ आर हेनङ खाँटि बचन बलेक कि काहुँ तोक ठेब्‍बा ना पार्कु जाहाँर कारन हामार बिसयत सिकात बल्‍बार कुनह काथा नि पाए हामार बिरोधिला लाजत परोक।

९ गुलामलाक कोहो कि अम़ा आप्‍नार मालिकलार अधिनत रोहोक गटे कामलात मालिकटर चित्त बुझाक आर अम़ार सङे मुखतउजि ना करोक,

१० बा अम़ार कुछु चुरि ना करोक मातुन सम्‍पुर्न भाबे भार्सादार होक,

जेसे गटे कामलात अम़ा हामार मुक्‍तिदाता परमेस्वरेर सिद्धान्‍तडर सभाङ बाऱाक।

११ कियाँकि परमेस्वरेर अनुग्रहखान गटे लोकला मुक्‍ति पाओक कहए प्रकट हइचे।

१२ इखान अनुग्रह हामाक भक्‍तिहिन,

संसारिक लाल्‍साला त्‍याग कर्बा आर इखान संसारत संयमपुर्न,

धार्मिक आर भक्‍तिपुर्न जिबन जिबार तालिम देचे।

१३ आर हामा आनन्‍दपुर्न आसार आर्थात हामार माहान परमेस्वर आर मुक्‍तिदाता इसु ख्रिस्टेर आगमनेर आस्रा जुरिए छि।

१४ उहाँइ हामार ताने आप्‍नाक अर्पन करिए दिले आर जेसे उहाँए हामाक सब किसिमेर अधर्मला से छुटाओक आर हामाक सुद्ध करिए एकटा हेनङ जाति बेनाओक जेसे हामा खोब जोस से भाला काम कर्बा पारि।

१५ इला काथा तुइँ पुरा अधिकार से बलेक,

उपदेस दे आर डाँटेक।

काहुँ तोक हेला ना कर्कु।

बिस्‍वासिलार आचरन

३

लोकलाक इड फम कराए दे कि अम़ा सासक आर अधिकारिलार अधिनत रोहोक,

अम़ार आग्यापालन करोक आर हर किसिमेर भाला कामेर ताने तियारि हए रोहोक।

२ अम़ा काहाँरअ बादनाम ना बलोक,

झाग्रादन ना करोक बुरु अम़ा ठान्‍डा मिजासेर होक,

आर गटे लोकलार सङे भद्र ब्‍यबहार करोक।

३ आगुत हामाउ मुर्ख,

अनाग्याकारि,

बहकाल छिन,

सब किसिमेर अभिलासा आर भोग बिलासेर गुलाम हए छिन।

डाइसा डाइसित आर हिन्‍सा हिन्‍सित दिन काटिस्‍न,

लोकला हामाक छिछि दुरदुर करे आर हामा लोकलाक छिछि दुरदुर करि।

४ मातुन जेइखुना हामार मुक्‍तिदाता परमेस्वरेर भालाइ आर प्रेम प्रकट हले,

५ परमेस्वरट हामाक उद्धार कर्ले,

हामार कराल धार्मिक कामलार कारन नि मातुन उहाँर आप्‍नार कृपार कारन उहाँए हेनङ कर्ले।

उहाँए हामार पापला धए धाए पबित्र आत्‍मार पाए हामाक नायाँ जिबन दिले।

६ अइड पबित्र आत्‍माक परमेस्वरट हामार मुक्‍तिदाता इसु ख्रिस्टेर पाए अभल चभल करे हामार पर ढालि दिले,

७ जेसे हामा उहाँर अनुग्रहर सहजोग से धर्मि ठहरिबा पारि आर जेइड अनन्‍त जिबनेर हामा आसात छि उड जिबनेर हकदार हबा पारि।

८ इड काथा सत्य हए,

आर मुइँ चाहाचु कि,

तुइँ इला काथात खोब जोर दे,

जेसे परमेस्वरेर पर बिस्‍वास राखा लोकला भाला काम कर्तेइ रहबार ताने आप्‍नाक समर्पित करोक कियाँकि इला लोकेर ताने असल आर उपयोगि काथा हए।

९ मातुन मुर्ख बाद बिबाद,

बंसावलि,

काचाल,

आर बिधानेर बिबादला से दुरे रोहो।

कियाँकि इला काथा से कुछु लाभ नि हचे आर इलार कोए मोल नि हचे।

१० जाहाँए फुट आनेचे उड लोकक कम से कम एक दुइ फेक चेताए दे,

ताहार बाद उहाँर सङे आर कोए लाकाधाका ना राखेक।

११ इड काथा त तुइँ जान्‍बे करेचिस कि हेनङ लोकला भ्रस्‍ट आर पापि हचे।

आर आप्‍नेइ आप्‍नाक दुसि प्रमानित करेचे।

अन्‍तिम निर्देसन

१२ जेइखुना मुइँ आर्तिमासटक बा तुखिकसटक तोर ठिना पाठाम्‍कुन,

तुइँ निकोपोलिसत मोर ठिना आस्‍बार भरसक कोसिस करिस।

कियाँकि अइठिना मुइँ जारेर दिनला काटबार निर्नय करिचु।

१३ वकिल जेनसट आर अपोल्‍लोसेर पइरात अम़ाक सहजोग दिबार भरसक कोसिस करिस,

जेसे दामालत अम़ाक कुछुर खागिस ना हकि।

१४ हामार लोकला असल कामत लागिए रहबा सिकोक जेसे बास्‍तबिक लाघरखुना अम़ा सहजोग दिबा पारोक आर अम़ार जिबनड बिरफले ना जाकि।

१५ तम़ा साभार सङे अनुग्रह रोहोक।

मोर सङे रहबार साभाउ तोक बन्‍दगि पाठाइचोक।

बिस्‍वासत हामाक प्रेम कर्बार गटे बिस्‍वासिलाक हामार बन्‍दगिड सुनाए दिस।

तम़ा साभार सङे परमेस्वरेर अनुग्रह रहकन।

फिलेमोनडक

पावलेर चिट्ठि

परिचय

आपुन कइदत रहबारेखुना पावलड इखान चिट्ठि फिलेमोनडक इ.सं. ६० से ६१ त रोम से लिखिए पाठाइस्‍ले। इखान चिट्ठि कलस्सिलाक लिखाल चिट्ठिखानेर सङे सङे पाठाइस्‍ले, (कलस्सिर परिचयखान देखन)।

फिलेमोनड कलस्से नगरेर बासिन्‍दा रहए। उहाँर घरत एकटा घरुवा संगति जम हकि (पद २)। फिलेमोनेर घर से ओनेसिमस नाएर गुलामड कोए जिऩिस चुरि करिए रोम भागिसेल्‍कि अइठिना उहाँर पावलेर सङे भेट हइसेल्‍कि आर ओनेसिमसट अइठिना ख्रिस्‍टटक सुइकार करिस्‍ले।

ओनेसिमसटक उहाँर मालिक फिलेमोनेर ठिना घुराए पाठाए दिबा लागे कहए पावलड महसुस कर्ले। पावलेर समयत गुलाम राख्‍बार चलन गटेखान रोम साम्राज्‍य भरे रहकि। उखुना रोमिलार कानुन अनुसार, मालिकला गुलामलाक आप्‍नार सम्‍पतिर लाखा गने। मातुन ओनेसिमसटक घुराए पाठाबार एकटा बार्का समस्‍या रहकि। कियाँकि मालिकेर घर से भागि जाबार गुलामलाक कानुन अनुसार काडा दन्‍ड दिबार चलन रहकि आर काहाँरअ काहाँरअ जानअ मारिए फेकाकि। ताहाते फिलेमोनड ओनेसिमसटक दया करिए छेमा करिए दिकि कहए पावलड इखान चिट्ठि फिलेमोनडक लिखिए पाठाइस्‍ले। एक त, पास्‍चाताप करिए ओनेसिमसट चुरि कराल जिऩिसला मालिकटक घुराए दिबा पर्कि आर हुदर फिलेमोनडक ओनेसिमसटक भित्रे से छेमा दिबार आबस्‍यक रहकि। कियाँकि ख्रिस्‍टटत आप अम़ा भाइ भायारि हइगेइस्‍ले। रोमि चलन आर कानुन अनुसार, अम़ार मइधे एक झना गुलाम आर एक झना मालिक हलउ ख्रिस्‍टटत आप अम़ा दनह झना सामान हए गेइस्‍ले।

गुलाम राख्‍बार चलनड छेच्‍कारे एकटा दुस्‍ट आर खाराप चलन रहए। हेनङ दुस्‍ट चलनेर पर केनङ करे बिजय हासिल कर्बा लागे कहए पावलेर एकटा उपाय हामा इखान चिट्ठित देखेचि। आर्थात मालिकट आर गुलामड एक दस्रा झनाक प्रेम करोक, छेमा दोक आर आदर करोक।

पावलड ओनेसिमसटक आप्‍नारे सङे राख्‍बा पार्लेहने। उहाँए आरहला गुलामक भाग्‍बार साल्ल़ा बा हुबअ दिबा पार्लेहने। पावलड रोमिलार कानुनड भङ करिए डाङपाछार बिरोध कर्बा पार्लेहने मातुन पावलेर तरिका उड नि रहकि। उहाँर तरिका रहकि प्रेमेर कानुनड मानिए चल्‍बा। सब से बड लोकलार कानुनड नि मातुन परमेस्‍वरेर कानुनखान हए आर्थात ख्रिस्‍टेर आग्‍याला खास करे आरह प्रेम कर्बार आग्‍याडक। संसारेर गटे कानुनला से बरियो प्रेमेर कानुनड हए। ख्रिस्‍टेर प्रेमत मालिक आर गुलाम साभाउ एके हए जाचे (गला ३:२८)।

रुपरेखा

परिचय १-३

फिलेमोनेर सेवाकाइर ताने प्रार्थना ४-७

ओनेसिमसटक आरमने सुइकार करोक कहए नेहरा ८-२१

पावलड फिलेमोनडर ठिना जाबार काराल २२

अन्तिम बन्दगि २३-२५

फिलेमोनडक

पावलेर चिट्ठि

१

ख्रिस्‍ट इसुर कइदि मुइँ पावल आर हामार भाइ तिमोथिर तरफ से,

प्रिय मित्र आर सहकर्मि फिलेमोन तोक,

२ अइनङ करे हामार बहिन अप्‍पिया आर हामार सिपाहि सङ अर्खिप्‍पासटक आर तोर घरेर मन्‍डलिडक:

३ परमेस्‍वर हामार पिता आर प्रभु इसु ख्रिस्‍टेर तरफ से तम़ाक अनुग्रह आर सान्‍ति मिल्कन।

फिलेमोनेर प्रेम आर बिस्‍वास

४ जेइ जेइ बेला मुइँ प्रार्थना करेचु हरखुना तोर फम करेचु आर परमेस्‍वरटक धन्‍यबाद देचु।

५ कियाँकि प्रभु इसुर पर तोर जेइड बिस्‍वास छोक आर गटे पबित्रजनलार प्रति जेइखान तोर प्रेम छोक ताहार बिसयत मुइँ सुनिच्‍कुन।

६ मुइँ एइड प्रार्थना करेचु कि,

ख्रिस्‍टटत रहए हामा जेइला आसिस पाचि,

उला हरेकटा आसिसेर बिसयत तुइँ पुरा ग्‍यान पाए आप्‍नार बिस्‍वासट बाँटबार पाके आरह बार्त़े जाइस।

७ भाइ,

तोर प्रेमेर कारन मुइँ बाडा आनन्‍द आर हुब पाइचु कियाँकि तोर कारन पबित्रजनला मनत नायाँ बल पाइचे।

ओनेसिमसेर खातिर पावलेर नेहरा

८ ताहाते ख्रिस्‍टटत तोर बड भाइर भाबे तोक कि कर्बा लाग्‍कु कहए आग्‍या दिबार मोक पुरा हक छे।

९ मातुन प्रेमेर कारन हुनङ नि करिए बुरु मुइँ बुऱा पावलड,

जाहाँए आल़ा ख्रिस्‍ट इसुर खातिर एकटा कइदि हए छु,

तोक नेहरा करेच्‍कुन,

१० मोर आत्‍मिकि बेटा ओनेसिमसेरa तरफ से मुइँ लेबिए कहच्‍कुन,

जाहाँर मुइँ कइदि अबस्‍थात बाप हइचु।

११ आगुत उहाँए तोर ताने कोए कामेर नि रहकु मातुन आल़ा तहरअ ताने आर महरअ ताने खोब कामेर लोक हइचे।

१२ मुइँ उहाँके,

आर्थात मोर मनेर टुक्राडके तोर ठिना घुराए पाठाच्‍कुन।

१३ उहाँक त मुइँ महरे सङे राख्‍बा चाहिस्‍नु कियाँकि सुसामादेर कारन बन्‍दि हुवाल मोर इड हालतत तोर बदलि याहिँ मोर सेबा कर्लेहने।

१४ मातुन तोर मन्‍जुरि बेगर मुइँ हेनङ कर्बा नि चाहानु जेसे तुइँ इखान उपकार मोर ताने जबरजस्‍ति नि,

मातुन राजिखुसि से करिस।

१५ धरिले,

याहाँए केबा दिनकार ताने तोर ठिना से भेराए गेइसेल्‍कु जेसे याहाँए सदाए तहरे सङे रहकु।

१६ आप उहाँए सुधाए एकटा गुलामे नि,

मातुन ताहार से बेसि ख्रिस्‍टटत एकटा प्रिय भाइ हकु।

महरअ ताने आर तहरअ ताने इड केत्र बड काथा कि,

उहाँए तोर ताने गुलामअ आर बिस्‍वासि भाइ दनह हकु।

१७ ताहाते तुइँ जदि मोक सङ जानेचिस ते,

मोक स्‍वागत कर्बार लाखा याहाँकअ स्‍वागत करिस।

१८ याहाँए जदि तोर कुछु खारापि करिचोक बा कुछु डाँर तिर्बार छेक ते,

उला गटेला मोर हिसापत लिखिए राखिस।

१९ मुइँ पावलड,

आपुन हाते इखान चिट्ठि लिखेच्‍कुन,

उला डाँर मुइँ आपुन थारे तिरि दिम्‍कुन।

तोक त कहबा नि लागे केजान,

कि तुइँ खुद मोर रिनि छिस।

२० हँ भाइ,

प्रभुत मुइँ तोर ठिना से एकखान काम लिबा छाबेच्‍कुन।

ख्रिस्‍टियन भाइर भाबे मोर मनेर बझाड हल्‍का बेनाए दे।

२१ तुइँ मोर काथाड राख्‍बो कहए मोक तोर पर पुरा भार्सा छे,

आर मुइँ एइड जानिए तोक इखान चिट्ठि लिखेच्‍कुन कि तुइँ मोर कहाल से आरह बेसि कर्बो।

२२ आर मोर ताने एकटा कठा तियारि करिए राखिस,

कियाँकि तोर प्रार्थनार सहजोग से महँ तोर ठिना आस्‍बा पारिम कहए आसा राखिचु।

अन्‍तिमेर बन्‍दगि

२३ ख्रिस्‍ट इसुर खातिर मोर सङे कइदत पर्बार इपाफ्रासट,

२४ अइनङ करे मोर सङे काम कर्बार मर्कुस,

अरिस्‍तार्खस,

डेमास आर लुकाडउ तोक बन्‍दगि पाठाइचोक।

२५ प्रभु इसु ख्रिस्‍टेर अनुग्रहखान तम़ा साभार सङे रहकन।

a 

१:१० ग्रिक भासात ‘ओनेसिमसेर’माने हचे ‘उपयोगि’।

हिब्रुलाक

लिखाल चिट्ठि

परिचय

इखान चिट्ठिर लेखक काहाँए हए कहए एकिन करा नि गेइचे। पावलड आप्‍नार लिखाल हरला चिट्ठित आप्‍नार नाअँड उल्‍लेख कर्बार लाखा इखान चिट्ठिर लेखकट आप्‍नार नाअँड उल्‍लेख नि करे। हिब्रु दुइ अध्‍यायेर तिन पदेर अनुसार इखान चिट्ठिर लेखकट, प्रभुर मुखे बलाल काथाला “सुन्‍बार लोकलार पाए” आर्थात प्रेरितलार पाए मुक्‍तिर सुसामाद पाले। पावलड हले हुनङ करे नि लिख्‍ले हने, कियाँकि उहाँए सिधाए प्रभु इसु ख्रिस्‍टेर मुखे सुसामाद नि सुनिस्‍ले (प्रे ९:४-६)। ताहाते इड से हामा बुझ्‍बा पाचि कि, पावलड इखान चिट्ठि नि लिखे।

इखान चिट्ठि इ.स. ६० से ७० रेर बिचत लिखाल गेइस्‍ले। उला हिब्रु लेखक काहाँए रहए कहए कोए निसापाता नि छे। ताहारअ पर बाइबलेर अधिकला बिद्वान एइड बिचार करेचे कि, अम़ा यहुदि आर्थात हिब्रु भासा बल्‍बार ख्रिस्‍टियन बिस्‍वासि अबस्‍य रहए। मातुन अम़ा कुनखान नगरेर बासिन्‍दा रहए काहुँ कहबा नि पारेचे।

इखान चिट्ठि काहाँए लिखिए काहाँक पाठाइस्‍ले कहबार कुनह निसापाता नि हलउ हामाक कुनह खारापि नि छे, कियाँकि इखान चिट्ठि परमेस्‍वरेर आत्‍मार प्रेरना से लिखाल गेइचे आर हामाक दुवाल गेइचे।

इखान चिट्ठि लिख्‍बार लेखकटर उदेस्‍य एइड कि परिक्छात परिम परिम हुवाल बिस्‍वासिला परिक्छा से बचोक। उला हिब्रु ख्रिस्‍टियनेर कानला बहिरा हए गेइसेल्‍कि (५:११) आर अम़ा आल्‍सिया हबा धरि फेकाइस्‍ले (६:१२)। अम़ार मनला हदियाए हाय हातास खाए गेइसेल्‍कि (१२:३)। अम़ार पहिल्‍कार जोस आर हाउसला ठान्‍डा हए गेइसेल्‍कि (३:१४, १०:२३, ३५)। सेने अम़ा बिस्‍वासत आच्‍छा करे नि बाऱिस्‍ले (५:१२-१४)। आर हते हते अम़ा सङे सङे एकेठिना जर हबाउ छरि दिस्‍ले (१०:२५)। अम़ा आप्‍नार ख्रिस्‍टियन आगुवालार बिरोध करे (१३:१७)। अम़ार मइधे से कोए कोए बिस्‍वास से पाछु हटबार पर छिले (३:१२, १०:२६)।

ल आप आप्‍ने आप्‍नाक जाँचि, कि उला हिब्रु बिस्‍वासिर लाखा हामा आत्‍मिक भाबे कुऩा छि? कियाँकि कोए कोएला काथात हामाउ अम़ारे अबस्‍थात छि। आर इखान चिट्ठि अबस्‍य हामारअ ताने लिखाल गेइचे। उला हिब्रु ख्रिस्‍टियनला डरलागा परिक्छात पर्बार पर रहए कहबार काथाड सत्‍य हए कारन अम़ा ख्रिस्‍टियन बिस्‍वासट छरिए यहुदि धर्मेर बिति जाबार पर छिले कहए बुझ्‍बा पारि।

ताहाते लेखकट बिसेस चारटा उदेस्‍य लिए इखान चिट्ठि लिखिचे। प्रथम काथा, उहाँए हिब्रुलाक ख्रिस्‍टेर पाए आसाल मुक्‍तिर काथाला फम कराबार ताने लिखिचे। दस्रा काथा, अम़ाक ख्रिस्‍टेर बिस्‍वासत मिल्‍बार आगेन्‍ति आर असाधारन आसिसलार काथाड फम कराबा लिखिचे। तेस्रा काथा, जेनङ करे ख्रिस्‍टट दुख काटले सेनङ करे अम़ाकअ सर्ग जाबार से आगुत दुख उठाबा लाग्‍कि कहए सिकाबार ताने लिखिचे। आर चउथा काथा, लेखकट हिब्रु बिस्‍वासिलाक इड चेतावनि दिबा लिखिचे कि, बिस्‍वास से अम़ा जदि पाछु हटबे ते, परमेस्‍वरट अम़ार पर डरलागा निसाफ कर्तेक।

रुपरेखा

ख्रिस्टट परमेस्वरेर साँच्चा स्वरुप १:१-३

ख्रिस्टट सर्गदुतलाउ से माहान १:४-२:१८

ख्रिस्टट मोसा आर यहोसुडउ से माहान ३:१-४:१३

ख्रिस्टट सब से बड माहा पुजारुक ४:१४-७:२८

ख्रिस्टट नायाँ कारालेर माहा पुजारुक ८:१-९:२८

ख्रिस्‍टेर बलिदानड एकेबार्सि सदाकार ताने १०:१-३०

माहान बिस्‍वासेर उदाहरन ११:१-१२:२९

परमेस्‍वरटक पसिन पर्बार सेवा १३:१-१९

अन्‍तिम प्रार्थना १३:२०-२१

हिब्रुलाक

लिखाल चिट्ठि

ख्रिस्टट परमेस्वरेर साँच्चा स्वरुप

१

अतेदिना परमेस्‍वरट हामार बाप दादोलार सङे अगमबक्‍तालार पाए भिन भिन समयत भेलेला किसिम से बलिस्‍ले,

२ मातुन इला अन्‍तिम दिनत,

आल़ा हामार सङे उहाँए आप्‍नार पुत्रडर पाए बलिचे,

जाहाँक उहाँए गटे कुछुलार अधिकारि नियुक्‍त कर्ले आर जाहाँर पाए उहाँए गटेड ब्रम़ान्‍डेर सृस्‍टि कर्ले।

३ उहाँइ परमेस्‍वरेर महिमार चमक आर उहाँर स्‍वभाबेर बास्‍तबिक प्रतिनिधि हए आर उहाँइ गटे कुछुलाक आप्‍नार सक्‍तिसालि बचन दे सम़्‍लाचे।

आर जेइखुना उहाँए पाप छेमार सुद्धिकरनड हासिल कर्ले ते,

महिमित परमेस्‍वरेर दाहिना बिति उँच्‍च आसनत बिराजमान हले,

४ आर जेनङ उहाँए उत्तराधिकारेर भाबे सर्गदुतलार से स्रेस्‍ट नाअँ पाइस्‍ले,

सेनङ उहाँए अम़ार से आरह अधिक सर्बोतम ठहरिले।

इसुड सर्गदुतलारअ से माहान

५ परमेस्‍वरट कुनहड सर्गदुतक कि केधउ हेनङ कहिचे:

“तुइँ मोर पुत्र हइस,

आझि तोक मुहें जलम दिच्‍कुन?”

कि ते उहाँए केधउ हेनङ कहिचे,

“मुइँ उहाँर पिता हम्‍किन

आर उहाँए मोर पुत्र हबे?

 ”

६ फेर उहाँए पहिल्ठिया पुत्रडक संसारत पाठाबारखुना हेनङ कहले,

“परमेस्‍वरेर गटेला सर्गदुत उहाँके पुजोक।”

७ आर सर्गदुतलार बिसयत उहाँए हेनङ कहचे,

“उहाँए आप्‍नार सर्गदुतलाक बायाँर

आर आप्‍नार सेबकलाक अगिनेर लपक बेनाचे।

८ मातुन पुत्रडर बिसयत उहाँए हेनङ कहचे,

“हे परमेस्‍वर,

तोर सिंहासनड सदाकार ताने रहतोक

आर धार्मिकताखान तोर राजेर राजदन्‍ड होक।

९ धार्मिकताखानक तुइँ

प्रेम करेचिस

आर दुस्‍टताखानक घिन करेचिस।

अइताने हे परमेस्‍वर,

तोर परमेस्‍वरट तोक

तोर सङलार से आरह

बेसि करे

खुसिर तेल दे अभिसेक करिल्‍कु।”

१० आर उहाँए फेर कहचे,

“हे प्रभु आदिकालत तुइँ पृथिमिर जगड बठालो

आर आकासला तोर हातेर सिर्जना होक,

११ उ गटे कुछुला नस्‍ट

हए जाबे,

मातुन तुइँ सदाए रहबो।

उला गटे कुछुला नुआँर

लाखा पुर्ना हए जाबे।

१२ गिलापटर लाखा तुइँ उलाक

लल्‍पटाए लिबो,

नुआँर लाखा उलाक फेराल जाबे,

मातुन तुइँ सदाए एक सामान

छिस आर तोर बच्‍छरलार

केधउ ओर नि जातोक।”

१३ कि ते कुनहड सर्गदुतक उहाँए हेनङ कहिस्‍ले,

“मुइँ तोर दुस्‍मनलाक

तोर ठेङराखा नि बेनाबार तलिक

तुइँ मोर दाहिना बिति बठेक?

 ”

१४ मातुन उला सर्गदुत मुक्‍ति पाआल लोकलार खातिर सेबा कर्बार ताने पाठाल सेबा करा आत्‍मा कि हए नि?

माहान मुक्‍ति

२

अइताने हामा जे सुनिचि उलार पर आरह बेसि करे ध्‍यान दि,

जेसे हामा उला से बहकिए ना जाइ।

२ सर्गदुतलार पाए घोसना कराल सन्‍देसट सत्‍य ठहरिले,

आर हरेकखान अपराध बा आग्‍या उलंघनेर उचित दन्‍ड दुवाल गेले जदि ते,

३ हेनङ माहान मुक्‍तिडक बेवास्‍ता करिए हामा बच्‍म केनङ करे?

प्रथमे इड मुक्‍तिर घोसना प्रभुडए करिस्‍ले आर जाहाँए जाहाँए इड सुनिस्‍ले अम़ार पाए हामार ताने पाक्‍का प्रमानित कराल गेले।

४ आर परमेस्‍वरट चिऩलार पाए,

चमत्‍कारेर कामलार पाए,

हर किसिमेर छकलागा कामलार पाए आर उहाँर इच्‍छा अनुसार बाटाल पबित्र आत्‍मार बरदानलार पाए इड काथार गबाहि दिले।

मुक्‍तिर बिति आगुवान कर्बारट

५ आप आस्‍बार जेइखान संसारेर काथा हामा बल्‍ते आसिचि,

उखान संसारक परमेस्‍वरट सर्गदुतलार अधिनत नि दिले।

६ मातुन जेनङ धर्मसास्‍त्रत कुनह एक ठिना काहुँ परमेस्‍वरटक हेनङ कहए गबाहि दिचे:

“लोकट कि हए ते तुइँ

उहाँर फम राखेचिस बा

मान्‍सिर पुत्रड कि हए ते,

तुइँ उहाँर सुधि लेचिस?

७ तुइँ उहाँक एक छिनकार ताने

सर्गदुतलारअ से हेंट कर्लो,

तुइँ उहाँक महिमा आर आदरेर मुकुट पिऩालो,

८ आर गटे कुछुला तुइँ उहाँर

ठेङेर तलत राखि दिलो।”

उहाँर अधिनत गटे कुछुला राख्‍बारखुना,

उहाँर अधिन से बाहार कुनहला चिजक रहबा नि दिलो।

मातुन आल़ा गटे कुछुला उहाँर अधिनत रहते नि देखेचु।

९ आर हामा इसुडक देखेचि,

जाहाँक एक छिनकार ताने सर्गदुतलार से हेंट कराल गेइस्‍ले,

मातुन मिर्तुर सास्‍ति खेप्‍बार कारन उहाँक महिमा आर आदरेर मुकुट पिऩाल गेले,

जेसे परमेस्‍वरेर अनुग्रह पाए हरेकटा लोकेर ताने उहाँए मिर्तुर माजा चाखोक।

१० इड काथा मुनासिब रहए कि परमेस्‍वरट,

जाहाँर ताने आर जाहाँर पाए गटे कुछुर अस्‍तित्‍व छे,

उहाँए आप्‍नार अधिकला सान्‍तानक महिमात आन्‍बारखुना अम़ार मुक्‍तिर कर्ता इसुडक सास्‍तिर माध्‍यम से सिद्ध ठहरिबार उचित जान्‍ले,

११ कियाँकि पबित्र बेनाबारट आर पबित्र बेनालला साभाउ एकेडा परिबारेर हए।

एइड कारन से अम़ाक भाइ करे कहबा इसुड कोए लाज नि गनेचे।

१२ उहाँए कहचे,

“मुइँ मोर भाइलार बिचत

तोर नाअँड घोसना करिम्‍कुन,

बिच सभाडत मुइँ तोर प्रसांसा करिम्‍कुन।”

१३ फेर उहाँए कहचे,

“मुइँ उहाँर पर भार्सा करिचु,”

आरह उहाँए कहिचे,

“देख,

मोक आर परमेस्‍वरेर

पाए दुवाल मोर सान्‍तानलाक।”

१४ आर आप जेनङ करे सान्‍तानला देहा आर सुर्किर सहभागि हइचे,

अइनङ करे उहाँउ अइड स्‍वभाब धारन कर्ले,

जेसे उहाँए मिर्तुर सक्‍तिबालाडक आर्थात दियाबलासटक मिर्तुर माध्‍यम से नस्‍ट करोक,

१५ आर मिर्तुर डर से जिबन भर गुलामित रहबार गटे लोकलाक उहाँए आजाद कराक,

१६ कियाँकि इड काथा प्रस्‍ट छे कि उहाँए सर्गदुतलार नि मातुन अब्राहामेर सान्‍तानलार सुधि लिबा आस्‍ले।

१७ अइताने उहाँक हरला काथात आप्‍नार भाइलार लाखा हबा परिसेल्‍कि,

जेसे उहाँए परमेस्‍वरेर सेबात दयाबान आर बिस्‍वासयोग्‍य माहा पुजारुक बनोक आर लोकलार पापला छेमा कर्बा पाप छेमार बलि होक।

१८ कियाँकि उहाँए आप्‍ने जाँच्‍नात रहबारखुना सास्‍ति खेप्‍बार कारन जाँच्‍नात गिर्बार लोकलाक सहजोग कर्बार सक्‍छम छे।

इसुड मोसाडउ से माहान

३

अइताने सर्गेर बलाहाटत सहभागि हुवाल पबित्र भाइला रे!

इसुडक बिचार करि,

जाहाँक हामा प्रेरित आर माहा पुजारुक कहए सुइकार करिचि,

२ उहाँक नियुक्‍त कर्बारटर प्रति इसुड बिस्‍वासयोग्‍य हए रहले,

जेनङति कि मोसाड परमेस्‍वरेर गटेड घरानात बिस्‍वासयोग्‍य छिले।

३ जेनङ करे घरट से घर बेनाडर बेसि आदर हचे,

अइनङ करे इसुड मोसाड से आरह बेसि आदर पाले,

४ कियाँकि हरेकटा घर काहाँरअ नि काहाँरअ पाए बेनाल जाचे,

मातुन गटे कुछुला बेनाबार त परमेस्‍वरटए हए।

५ परमेस्‍वरेर गटेड घरानात मोसाड एकटा सेबकेर भाबे बिस्‍वासयोग्‍य हए छिले,

जेसे उहाँए भबिस्‍यत हबार काथालार गबाहि हबा पारोक।

६ मातुन ख्रिस्‍टट परमेस्‍वरेर गटेड घरानात पुत्रडर भाबे बिस्‍वासयोग्‍य हए छिले।

आप हामा जदि भबिस्‍यर आस्रात आप्‍नार भार्सा आर गउरबखानक आखिरि दिन तलिक धरिए रहम ते,

हामाउ उहाँर परिबारेर हम।

परमेस्‍वरेर लोकला पाबार आराम

७ अइताने जेनङ कि पबित्र आत्‍माड कहचे:

“आझि तम़ा उहाँर गालाड सुनिचन जदि ते,

८ निधुवा पाथारखानत परिक्छार

दिनडत बिरोध कर्बार लाखा

तम़ार मनला कठोर ना कर,

९ जेइठिना कि तम़ार

बाप दादोला

चालिस बच्‍छर भरे

मोर कामला देख्‍ते देख्‍तउ जाँच्‍ना कर्ले।

१० अइताने उड पुस्‍तार लोकलार

सङे मुइँ क्रोधित हनु

आर कहनु,

‘अम़ार मनला सदाए चन्‍चल

छेक आर अम़ा मोर दामालड नि चिऩिचे।’

११ ताहाते मुइँ गसार ताए हेनङ कहए सतखानु,

‘एम़ा मोर बिस्रामत केधउ ढुक्‍बा नि पार्बे ’।”

१२ हे भाइला,

हुँसियार रह,

तम़ार काहाँरअ सङे दुस्‍ट बिचार आर अबिस्‍वासि मन ना हकन,

निते त तम़ाक जेअँत परमेस्‍वरट से दुर लेजात्‍कन।

१३ मातुन जाहाँभर तलिक “आझिकार दिन” कहबार काथाड छे,

ताहाँभर तलिक एक दस्रा झनाक सिक्‍छा द,

जेसे पापेर छलत परिए तम़ा काहुँ कठोर ना हन्,

१४ कियाँकि हामा जदि आप्‍नार सुरुकार बिस्‍वासखानक अन्‍तिम तलिक धरिए राखि ते,

हामा ख्रिस्टेर सङे साझियार हइ।

१५ जेनङ कि धर्मसास्‍त्रत कहिचे:

“आझि तम़ा उहाँर गालाड सुनिचन जदि ते,

बिरोधेर दिनडत कर्बार लाखा

तम़ार मनला कठोर ना हकन।”

१६ आप सुन्‍बार लोकला काहाँए छिले ते,

सुन्‍ते सुन्‍तउ बिरोध करिस्‍ले?अम़ा साभाउ कि हए नि,

जाहाँए ते मोसार आगुवानित मिस्र देस से निक्‍लिए आसिस्‍ले?

१७ मातुन उहाँए चालिस बच्‍छर भरे काहाँर सङे क्रोधित हले ते?

अम़ारे सङे कि नि जाहाँए ते पाप करिस्‍ले आर जाहाँर लासला निधुवा पाथारखानत परिए छिल्‍कि?

१८ आर उहाँर आग्‍या नि मान्‍बार लोकला उहाँर बिस्रामत ढुक्‍बा नि पार्बे कहए कि उहाँए सत खाइस्‍ले नि?

१९ आप हामा इड से बुझेचि कि अम़ा अबिस्‍वासेर कारन बिस्रामत ढुक्‍बा नि पाले।

परमेस्‍वरेर लोकलार ताने सबाथ दिनेर बिस्राम

४

अइताने परमेस्‍वरेर बिस्रामत प्रबेस कर्बार प्रतिग्‍याड पालउ हामा भय गनि निते त तम़ार मइधे से काहुँ काहुँ प्रतिग्‍याडत प्रबेस कर्बा नि पार्बन,

२ कियाँकि अम़ारे लाखा हामाकअ सुसामाद सुनाइचे।

मातुन सुनाल बचनड से अम़ार कुनह लाभ नि हल्‍कि कारन सुन्‍बार लोकला इड बचनडक बिस्‍वास पुर्बक सुइकार नि कर्ले।

३ आर हामा जाहाँए जाहाँए बिस्‍वास करिचि उड बिस्रामत प्रबेस पाम,

जेनङ कि उहाँए कहिचे,

“मुइँ गसार ताए हेनङ कहए सत खानु,

‘अम़ा मोर बिस्रामत केधउ प्रबेस नि पाबे’।”

हबार त उहाँर कामला संसारेर उत्‍पतिते पुरा हए गेइसेल्‍कि,

४ कियाँकि उहाँए आरह कुनह ठिना सातमा दिनेर बिसयत हेनङ कहिचे: “परमेस्‍वरट आप्‍नार गटे कामला से सातमा दिनत बिस्राम लिले।”

५ आर अइखान खन्‍डत उहाँए फेर हेनङ कहिचे,

“मोर बिस्रामत अम़ा केधउ प्रबेस नि पाबे।”

६ अइताने केतेला झना प्रबेस पाबार बाकिए रहबार कारन प्रतिग्‍याड आल़ाउ खुलाए छे आर जाहाँक आगुते सुसामाद सुनाल गेइस्‍ले नाटेर कर्बार कारन अम़ा प्रबेस लिबा नि पाइस्‍ले।

७ आरह एक फेक उहाँए “आझि” कहए एकटा दिनेर किटान भेले दिन पाछु दाउदेर मुखे करिचे,

जेइड काथा कि भेले दिन आगुत कहाँल गेइस्‍ले,

“आझि तम़ा उहाँर गालाड सुनिचन जदि ते,

तम़ार मनला कठोर ना कर।”

८ कियाँकि यहोसुड अम़ाक बिस्राम दिसेल्‍कि जदि ते पाछु करे परमेस्‍वरट अम़ाक भिन बिस्राम दिनेर बिसयत कहबे नि करेल्‍किहने।

९ अइताने परमेस्‍वरेर जनलार ताने बिस्राम दिनेर आरामड आल़ाउ बाकिए छे।

१० कियाँकि परमेस्‍वरेर बिस्रामत प्रबेस लिबार हरेक झन आप्‍नार कामला से बिस्राम लेचे जेसा कि परमेस्‍वरटउ आप्‍नार कामला से बिस्राम लिस्‍ले।

११ अइताने उड बिस्रामत प्रबेस लिबार ताने हामा भरसक कोसिस करि,

आर जेसे हामा नाटेर कर्बार लोकलार लाखा काहुँ ना लाइक ना हइ।

१२ बास्‍तवत परमेस्‍वरेर बचनड जेअँत आर सक्‍तिसालि छे,

आर दो धारिया तेरुवालखान से आरह बेसि चख हचे।

उखान दे प्रानडक आर आत्‍माडक ताहार गिऱलाक आर हडिर मास्रालाक तलिक भिना भिनि करिए अरापार छेदबार आर मनेर बिचारलाक आर इच्‍छालाक जाँच्‍बार तलिक सक्‍छम हचे।

१३ परमेस्‍वरेर नजरत सृस्‍टिर कुनहला काथा झापाल नि रहचे बुरु उहाँर नजरत गटे कुछुला खुलम खुल्‍ला छे आर फटफट करे देखा जाचे,

जाहाँक हामा अबस्‍य हिसाप बुझाबा लागे।

इसुड सब से बड माहा पुजारुक

१४ आप सर्ग तलिक उठिए जाबार परमेस्‍वरेर पुत्र इसु ख्रिस्‍टट हामार सब से बड माहा पुजारुक हबार कारन सुइकार कराल बिस्‍वासट हामा आरह करकर करे धरिए राखि,

१५ कियाँकि हामार माहा पुजारुकट हेनङ असक्‍छम नि छे कि हामार कमजोरिलात दया देखाबा नि पारे।

मातुन उहाँए हामारे लाखा गटे काथालात जाँचाल जालउ कुनह पाप नि कर्ले।

१६ अइताने हामा साहास करे अनुग्रहेर सिंहासनडर बग्‍लत जाइ आर जेइखुना गरज हबे उखुना सहजोग पाबार ताने दया आर अनुग्रह पाइ।

५

हरेकटा माहा पुजारुकक लोकलार बिच से बिछाल जाचे आर लोकलार पक्‍छत अम़ार पापलार खातिर परमेस्‍वरटक भेटि आर बलिदानला चऱाबा उहाँक नियुक्‍त कराल जाचे।

२ आजान आर कुदामालत लागाल लोकलार सङे उहाँए नम्रता पुर्बक ब्‍यबहार कर्बार सक्‍छम छे कारन उहाँउ त एकटा दुर्बल लोक हए।

३ आर उहाँक बाठे लोकलार पापलार खातिर नि मातुन आप्‍नारअ पापलार ताने बलिदान चऱाबार कर लागेचेक।

४ काहुँ इखान सम्‍मान आप्‍ने लिबा नि पार्बे,

मातुन हारुनडक डाकाबार लाखा उहाँक परमेस्‍वरटए बलाहाट देचेक,

५ अइनङ करे,

ख्रिस्‍टटउ माहा पुजारुक हबार ताने आप्‍ने आप्‍नाक उँच्‍च नि कर्ले मातुन “तुइँ मोर पुत्र हइस आझि तोक मुहें जल्‍माइच्‍कुन” कहबारटर पाए उहाँर नियुक्‍ति हले,

६ जेनङ कि परमेस्‍वरट आरह भिन ठिना कहिचे,

“मल्‍किसेदेकेर दर्जा बमोजिम तुइँ सदाकार ताने पुजारुक हइस।”

७ इसुड सरिलत रहते उहाँक मिर्तु से बचाबारटक उहाँए बाडा इनाए बिनाए कान्‍ते लोए गिराए प्रार्थना कर्ले आर उहाँर भक्‍तिपुर्न समर्पनेर कारन उहाँर प्रार्थना आर नेहराला सुनाल गेल्‍कि।

८ हबार त,

उहाँए परमेस्‍वरेर पुत्र रहए ताहुँ उहाँए सास्‍ति खेपिए आग्‍यापालन कर्बा सिक्‍ले,

९ आर उहाँए सिद्ध ठहरिबार बाद उहाँर आग्‍यापालन कर्बार साभार ताने उहाँए अनन्‍त मुक्‍तिर आधार बन्‍ले।

१० मल्‍किसेदेकेर दर्जा बमोजिम परमेस्‍वरेर पाए उहाँए माहा पुजारुकेर पदत नियुक्‍त हले।

बिस्‍वास त्‍यागेर खिलापत चेतावनि

११ इड बिसयत कहबार त हामार भेलेला काथा छे,

मातुन बुझाबार कठिन छे,

कियाँकि तम़ार बुझ्‍बार सक्‍तिखान मन्‍द हए गेइच्‍कन,

१२ कियाँकि आल़ा तलिक त तम़ाक सिक्‍छक हए जाबा परे,

मातुन परमेस्‍वरेर बचनेर आधारभुत सिक्‍छाला आल़ाउ तम़ाक भिन झनाए सिकाच्‍कन।

तम़ा सकत खराक नि बुरु छुवार खराक खाचन,

१३ कियाँकि बाठे दुधे खाए बच्‍वार लोकट धार्मिकतार बचनत पकत नि हचे,

कारन उहाँए छुवाए रहचे।

१४ मातुन सकत खराकला पकत लोकलार ताने हए।

एम़ार सँच्‍बार सक्‍तिखान लागातार अभ्‍यासेर कारन असल आर खाराप छिटकिबार पाके सक्‍छम हचेक।

बिस्‍वास नि त्‍यागबार चेतावनि

६

अइताने हामा ख्रिस्‍टेर बिसयर सुरुकार सिक्‍छालाक छरिए सिद्धतार माखे आगु बार्त़े जाइ।

मिर्तुर माखे लेजाबार कामला से घुरिए,

पास्‍चातापेर आर परमेस्‍वरेर पर बिस्‍वास कर्बार कामलार आधार फेर घुरिए ना बठाइ।

२ अइनङ करे भिन भिन किसिमेर बप्‍तिस्‍मालार बिसयर सिक्‍छा,

हात राखा काम,

मराल लोकलार पुनरुत्‍थान आर अनन्‍त दन्‍डेर काथालार आधार घुरिए ना बठाइ।

३ आर परमेस्‍वरट अनुमति दे जदि ते उला काम हामा कर्बाउ पारि,

४ कियाँकि अम़ा जाहाँए एक फेक परमेस्‍वरेर प्रकास पाए सर्गेर बरदानला चाखिचे आर पबित्र आत्‍मार सहभागि हइचे,

५ परमेस्‍वरेर उत्तम बचनेर आर आस्‍वार जुगडर सक्‍तिखानेर स्‍वाद चाखिचे,

६ ताहार बाद अम़ा बिस्‍वास त्‍याग करिए पतित हए जदि ते अम़ाक घुराए पस्‍चातापेर अबस्‍थात आन्‍बार असम्‍भब छे,

कियाँकि अम़ा आप्‍नारे खातिर परमेस्‍वरेर पुत्रडक आरमने क्रुसत टाङेचे आर डाङपाछार उहाँर अपमान करेचे।

७ जेइखान भुइँ बारम्‍बार बर्साल पानिखानक खाचे आर लोकलार ताने जुताल जाचे आर लोकलार ताने मन पसिनेर अन उप्‍तनि देचे,

उखान भुइँ परमेस्‍वरट से आसिस पाचे।

८ मातुन काँटा आर काँटाबाला लति उब्‍जिबार भुइँखान बेकाम्‍मा हचे आर उखानत परमेस्‍वरेर स्राप आसेचे।

आखितर उखान भुइँक जलाए भस्‍म कराल जाचे।

९ हे प्रियला,

तम़ाक हामा हेनङ काथाला कहलउ तम़ार भालाइर बिसयत हामा निस्‍चित छि,

खास करे तम़ार मुक्‍तिर बिसयर काथालात,

१० कियाँकि परमेस्‍वरट हेनङ अन्‍याइ नि छे कि तम़ार कराल कामखानेर आर परमेस्‍वरेर प्रति पबित्रजनलार सेबात कराल तम़ार प्रेमखानक उहाँए बिस्राए जात्‍कन,

जेइखान सेबा तम़ा आल़ाउ कर्तेइ छन।

११ हामार मनसुवा एइड कि तम़ा हरेक झन आप्‍नार पुर्न आसाड हासिल कर्बार ताने अन्‍तिम तलिक एइनङ कारा मेहनेत कर्बन,

१२ जेसे तम़ा आल्‍सिया ना हन्,

बुरु बिस्‍वास आर धिरजतार माध्‍यम से प्रतिग्‍यार हकदार हबार लोकलार देखासिकि कर्बार ह।

परमेस्‍वरेर प्रतिग्‍यार निस्‍ठुकि

१३ परमेस्‍वरट अब्राहमडर सङे कबुल कर्बारखुना आप्‍नार से माहान आर कोए नि रहबार कारन उहाँए आप्‍नारे नाअँत हेनङ कहए सत खाले,

१४ “अबस्‍य मुइँ तोक आसिस दिम्‍कुन आर तोर सन्‍तानलार बृद्धि करिम्‍कुन।”

१५ सेने अब्राहमड धिरज धारन करिए प्रतिग्‍याड हासिल कर्ले,

१६ कियाँकि लोकला आप्‍नार से बड लोकेर नाअँत सत खाचे आर अम़ार हरेकला बाद बिबाद सत खाए निस्‍ठुकि करेचे।

१७ आर जेइखुना परमेस्‍वरट केधउ नि बदलिबार उहाँर प्रतिग्‍याला आप्‍नार हकदारलाक प्रस्‍ट भाबे बुझाबार इच्‍छा प्रकट कर्ले ते,

उड इच्‍छाक निस्‍ठुकि कर्बा उहाँए सत खाले।

१८ ताहाते परिबर्तन नि हबार दुइरा काथा छे आर्थात कबुल कर्बार आर सत खाबार काथाड,

जेइला काथार माध्‍यम से परमेस्‍वरट सदाए सत्‍य ठहरेचे,

जेसे हामा सरन लिबार लोकला हामार आगुति राखाल आसाड हासिल कर्बा आरह उत्‍साह प्राप्‍त करि।

१९ आर इड आसा हामार प्रानडर ताने सुरक्‍छित आर स्‍थिर एकखान झामर लाखा हए जेइड आसाए हामाक पार्दार भित्रेर बेदिड तलिक लेजाचे।

२० हता इसुड मल्‍किसेदेकेर दर्जा बमोजिम हामार पक्‍छ से आगु आगु जाबार आगुवान हए सदाकार ताने माहा पुजारुकेर रुपत प्रबेस करिचे।

मल्‍किसेदेकेर पुजारुकपुना

७

एइड मल्‍किसेदेक सालेमेर राजा आर सर्बोच्‍च परमेस्‍वरेर पुजारुक रहए।

जाहाँए राजालाक जितिए आस्‍बार अब्राहामडक भेट करिस्‍ले आर उहाँक आसिर्बाद दिस्‍ले।

२ आर अब्राहामड जितिए आनाल आप्‍नार गटे कुछुलार दसांस एइड मल्‍किसेदेकक दिस्‍ले।

मल्‍किसेदेक नाअँडर अर्थ धार्मिकतार राजा हए,

याहाँए सालेमेर राजा हबार कारन याहाँक सान्‍तिर राजा कहाल जाचे।

३ याहाँर कुनह बाप बा माअँ बा कुनह बंसाबलि नि छेक आर नाते याहाँर जिबनडर सुरु छेकनाते अन्‍त्‍य,

मातुन याहाँए परमेस्‍वरेर पुत्रर रुपत सदाकाल पुजारिए रहबे।

४ ल आप बिचार कर त,

याहाँए केनङ माहान पुरुस रहए ते कुल पति अब्राहामडउ याहाँक लऱनत जिताल जिऩिसलार दसांस दिस्‍ले!

५ आर पुजारुक पदत नियुक्‍त हबार लेबि कुलेर सान्‍तानला,

अब्राहामेर सान्‍तान हलउ बिधान अनुसार आप्‍नारे दादा भाइलार ठिना से दसांस लिबार आग्‍या पाइस्‍ले।

६ मातुन लेबिर कुलत नि पर्बार एइड मल्‍किसेदेक अब्राहामेर ठिना से दसांस लिले आर प्रतिग्‍या पाबार अब्राहामडक आसिर्बाद दिले।

७ इड काथात बिबाद कर्बार कोए बाते नि छे,

कि छट लोकट बड लोकट से आसिर्बाद पाचे।

८ एकति मरनसिल लोकला दसांस लेचे,

आर दस्राति अइ एकटा लोके उला लेचे जाहाँक सदाए जेअँत रहबार कहए घोसना कराल गेइचे।

९ काहुँ यहनङ कहबा पारे कि दसांस पाबार लेबिडउ अब्राहामेर माध्‍यम से दसांस दिले,

१० कियाँकि मल्‍किसेदेकट अब्राहामडक लागा पाबारखुना लेबिड आप्‍नार कुल पितार सरिलते छिले।

इसुडउ मल्‍किसेदेकेर लाखा पुजारुक

११ आप लेबिड आप्‍नार पुजारुक पदखानेर माध्‍यम से सिद्धता पाबार हले,

(कारन उहाँरे आधारत लोकला बिधानखान पाइस्‍ले) हारुनेर दर्जा बमोजिम नि हए ने,

मल्‍किसेदेकेर दर्जा बमोजिम भिन पुजारुक थार कर्बार कि कुनह जरुरि रहए?

१२ कियाँकि पुजारुक पदखान बदलि हले से बिधानखानअ बदलि हबार आबस्‍यक हचे।

१३ आप इला काथा जाहाँर बिसयत कहागेइचे,

उहाँए त भिन कुलेर रहए,

जेइड कुल से काहुँ केधउ बेदिर सेबा कर्बे नि करे,

१४ कियाँकि इड काथा प्रस्‍ट छे कि हामार प्रभुड यहुदार कुलेर छिले आर इड कुलेर बिसयत पुजारुकेर काथा मोसाड कुनह ठिना उल्‍लेख नि करे।

१५ तने मल्‍किसेदेकेर लाखा भिन पुजारुक थार हए जदि ते हामार बलाल काथाड आरह बेसि करे प्रस्‍ट हचे,

१६ कि मल्‍किसेदेकट बिधानेर नियम अनुसार सारिरिक भाबे त नि,

मातुन अबिनासि जिबनेर सक्‍तिर आधारत पुजारुक हइस्‍ले,

१७ कियाँकि उहाँर बिसयत हेनङ कहए गबाहि दुवाल गेइस्‍ले,

“मल्‍किसेदेकेर दर्जा बमोजिम तुइँ सदाकार ताने पुजारुक हइस।”

१८ कियाँकि पहिल्‍कार आग्‍याड कमजोर आर बेकाम्‍मा हबार कारन खारिज करा गेइचे,

१९ कियाँकि बिधानखान कुनहला काथाक सिद्ध नि बेनाइचे बुरु उहाँर से उत्तम आरह एकटा आसा दुवाल गेइचे,

जाहाँर माध्‍यम से हामा परमेस्‍वरेर ठिना पुग्‍बा पाचि।

२० आर इड काथार निस्‍ठुकि बेगर सत खाए नि हइस्‍ले,

बुरु आगुकार आरला पुजारुक बेगर सत खाए नियुक्‍त हइस्‍ले।

२१ मातुन उहाँए सत करिए पुजारुक हइस्‍ले,

कियाँकि उहाँर बिसयत परमेस्‍वरट हेनङ कहिचे:

“प्रभुड सत करिचे

आर उहाँए आप्‍नार मनड

केधउ नि बदलिबे,

‘तुइँ सदाकार ताने पुजारुक हइस ’।”

२२ अइड सतेर कारन इसुड आरह उत्तम कारालेर जामानि हले।

२३ आगुत पुजारुकला गेन्‍तित भेलेला रहए,

कियाँकि मिर्तुड अम़ाक पुजारुकेर कामत टिकिए रहबा नि दिकि।

२४ मातुन इसुड सदाकार ताने जिए रहबार कारन उहाँर पुजारुक पदखान अटल रहबे।

२५ अइताने उहाँर माध्‍यम से परमेस्‍वरेर ठिना आस्‍बार हरेक झनाक उहाँए सदाकार ताने पुरापुरि मुक्‍ति दिबार पर सक्‍छम छे,

कारन उहाँए अम़ार ताने मध्‍यस्‍त प्रार्थना करि दिबा सदाए जेअँत छे,

२६ कियाँकि हेनङ हबार उचित रहए,

जेसे हामार ताने एक झना माहा पुजारुक होक,

जाहाँए कि पबित्र,

निर्दोस,

निस्‍खोट,

पापिलार से अलग छे आर सर्गला से आरह उँच्‍चत कराल गेइचे।

२७ उहाँक आरहला माहा पुजारुकेर लाखा हरेक दिना,

प्रथमे आप्‍नारे पापलार ताने,

तने भिनला लोकेर पापलार ताने सब दिना बलिदान चऱाबा नि लाग्‍कि,

कारन उहाँए इखान काम आप्‍नाक अर्पन करिए एकेबार्सि सदाकार ताने पुरा करि दिले,

२८ कियाँकि बिधानखान माहा पुजारुकेर रुपत उऩ लोकलाक नियुक्‍ति करेचे,

मातुन बिधानखान से पाछुत आसाल सतेर बचनड सिद्ध ठहराल पुत्रडक सदाकार ताने नियुक्‍ति करेचे।

नायाँ कारालेर माहा पुजारुक

८

आप,

आल़ा तलिक हामा जे जेतेला काथा कहल्‍कन उलार मइधे से मुल काथा एइड कि हामार एकटा हेनङ माहा पुजारुक छे,

जाहाँए सर्गेर राज सिंहासनत बिराजमान रहबार माहा महिम परमेस्‍वरेर दाहिना बिति बठिचे,

२ आर उहाँए पबित्रस्‍थानेर,

उड सत्‍य तम्‍बुर सेबक हए जेइडर स्‍थापना लोकेर पाए नि मातुन प्रभुर पाए कराल गेइचे।

३ कियाँकि हरेकटा माहा पुजारुक भेटि आर बलिदान चऱाबार ताने नियुक्‍त हचे,

अइताने यहड माहा पुजारुकेर सङे अर्पन कर्बार अबस्‍य कुछु रहबा परे।

४ आप,

उहाँए जदि इखान पृथिमित रहए गेलहने ते,

पुजारुक हबे नि कर्लेहने,

कियाँकि बिधान अनुसार भेटि चऱाबार पुजारुकला त छेबे करेचे।

५ अम़ा सर्गेर पबित्र बासस्‍थानेर प्रतिरुपखानेर आर उहाँर छियाँखानेर सेबा करेचे कारन पबित्रस्‍थानखान बेनाबारखुना मोसाड परमेस्‍वरट से हेनङ आदेस पाइस्‍ले,

“पाहारखानत देखाए दुवाल जाबार नमुनाडर लाखा तुइँ गटे कुछुला बेनाइस।”

६ मातुन इसुड आप आरह उत्तम सेबाड हासिल करिचे,

जेनङ कि उहाँर मध्‍यस्‍थतार कारालड पुर्ना कारालड से अधिक उत्तम छे आर उत्तम प्रतिग्‍यालार पर स्‍थापित कराल गेइचे।

७ कियाँकि पहिल्‍कार कारालड निस्‍खोट रहलेहने जदि ते,

दस्राड कारालेर काथाए नि आस्‍लेहने।

८ कियाँकि उला लोकेर दुसिया देखाते परमेस्‍वट हेनङ कहचे:

“देख,

उला दिन चलि आसेचे,

सेने उखुना मुइँ

इस्राएल आर यहुदार

घरानार सङे

एकटा नायाँ काराल स्‍थापित करिम,

कहए प्रभुड कहचे।

९ मोर उड काराल

अम़ार बाप दादोलार सङे

बाऩाल कारालडर लाखा

नि हबे,

जाहाँक मुइँ अम़ार हात धरिए

मिस्र देस से बाहार आन्‍बार आगुवानि कर्नु

मातुन अम़ा मोर कारालडत स्‍थिर हए नि रहले,

ताहाते मोक अम़ार वास्‍ता

नि छे,

कहए प्रभुड आरह कहचे।

१० आस्‍बार दिनलात मुइँ

इस्राएलेर घरानाडर सङे

हेनङ करे काराल बाऩिम,

अम़ार मनलात मुइँ

बिधानखान धरिदिम

आर बिधानेर काथाला

अम़ार अन्‍तरलात लिखिदिम,

सेने मुइँ अम़ार परमेस्‍वर हमु

आर अम़ा मोर प्रजा हबे,

प्रभुड कहचे

११ आर अम़ा कुनहड लोकक

बा आप्‍नार दादा भाइलाक

‘प्रभुडक चिऩेक ’

कहए नि सिकाबे

कारन छुवा से लेगेत भुर्या तलिक

साभाउ मोक चिन्भे।

१२ कियाँकि अम़ार अपराधला

मुइँ छेमा करि दिम्‍किन

आर अम़ार पापला

मुइँ फेर केधउ फम नि करिम्‍किन।”

१३ इड कारालक उहाँए “नायाँ काराल” कहबार कारन आगुकार कारालडक उहाँए पुर्ना ठहराले,

जेइड काराल कि पुर्ना आर बेकाम्‍मा हते हते हाराए जाबे।

संसारेर आराधना आर सर्गेर आराधना

९

इड से बुझेचि कि,

पहिलकार कारालडतअ आराधनार नियमला आर एकटा संसारिक पबित्रस्‍थान रहए।

२ हता एकटा तम्‍बु बेनाल रहए,

याहाँर पहिल्‍कार कठाडर भित्रत चेराकदानि,

टेबुल आर भेटिर रुटिला रहए।

आर याहाँक पबित्रस्‍थान कहाल जाए।

३ ताहार से भित्तरकार कठाडक माहा पबित्रस्‍थान कहाल जाए।

४ अइड कठात सनार धुपदानि आर चारह पाके सना दे गर्छाल एकटा सन्‍दुक रहए।

सन्‍दुकटर भित्रत मन्‍न राखाल एकटा सनार बाटि,

मउल धराल हारुनेर लाठिखान आर कारालेर पाथलिया पाटिला रहए।

५ सन्‍दुकटर उप्रत कृपा आसनडत छियाँ करिए राख्‍बार महिमित करुबलाa रहए।

मातुन इला काथार बिसयत आल़ा हामा प्रस्‍ट से फुटाए कहबा नि पार्म।

६ आप इला काथार तियारि हए जाबार बाद,

पुजारुकला आप्‍नार धार्मिक नियमलार पालन कर्ते नियमित रुप से बाहिर बितिकार पहिला कठार पबित्रस्‍थानत जाचे।

७ मातुन भित्रि कठार माहा पबित्रस्‍थानत बाठे माहा पुजारुकट अह बच्‍छरटत एक फेक जाचे,

अह सुर्कि नि लिए नि!

उखान सुर्कि उहाँए खुद आप्‍नार ताने आर लोकलार पापलार ताने चऱाचे।

८ इड से पबित्र आत्‍माड बुझाचे कि,

बाहिर बितिकार पहिला कठार पबित्रस्‍थानखान रहबार तलिक माहा पबित्रस्‍थानखानत जाबार दामालड नि खुलेचे।

९ इड काथा त आल़ाकार समयडर ताने एकटा खिस्‍सार लाखा हए,

आर एइड बुझा जाचे कि,

अर्पन कराल भेटि आर बलिदानला से आराधना कर्बार लोकटर बिबेकखान सुद्ध नि हचे,

१० इला भेटि आर बलिदान बाठे खाबार,

पिबार काथा आर सुध्रिबार समयड नि आस्‍बार तलिक राखाल भिन भिन किसिमेर सिनानलार सारिरिक बिधि हए।

इसु ख्रिस्‍टेर बलिदानड

११ मातुन जेइखुना ख्रिस्‍टट आगुए से हए आसाल असल काथालार माहा पुजारुक हए आस्‍ले,

ते उहाँए आरह माहान आर सिद्ध पबित्र बासस्‍थानेर पाके ढुक्‍ले जेइड कि हातेर बेनाल आर्थात इखान संसारेर नि रहए,

१२ आर उहाँए माहा पबित्रस्‍थानत सदाकार ताने एकेबार्सि प्रबेस कर्ले,

अह पाठार बा बाछार सुर्कि लिए नि मातुन आप्‍नारे सुर्कि लिए प्रबेस कर्ले आर अनन्‍तेर ताने उद्धार हासिल कर्ले।

१३ पाठार बा धाकरेर सुर्किखान आर जलाल बाछिर मुसिला लोकलार पर छिर्याले अम़ार आसुद्ध देहाला सुद्ध हकि जदि ते,

१४ अनन्‍त आत्‍मार माध्‍यम से परमेस्‍वरेर साम्‍ना आप्‍नाक निस्‍खोट अर्पन कर्बार ख्रिस्‍टेर सुर्किखान तम़ार बिबेकखानक जेअँत परमेस्‍वरेर सेबा कर्बा मराल कामला से आरह केनङ बेसि करे सुद्ध कर्तकन!

१५ एइड कारन से उहाँए नायाँ कारालेर मध्‍यस्‍त कर्ता हए,

जेसे कि पहिल्‍कार कारालेर अपराधलार छुटकारार ताने हुवाल उहाँर मिर्तुर पाए बलाहाट पाआल लोकला अनन्‍त उत्तराधिकारेर प्रतिग्‍या पाओक।

१६ कियाँकि जाहाँ तलिक इच्‍छा पत्रर साबाल छे,

उखान इच्‍छा पत्र लिख्‍बार लोकटर मिर्तुर सबुत देचे।

१७ कारन इच्‍छा पत्र दिबार लोकट जिए रहबार तलिक उखान इच्‍छा पत्र पुरा नि हचे मातुन मर्ले तने पाक्‍का हचे।

१८ ताहाते पहिल्‍कार कारालडउ बिना सुर्किए पाक्‍का हबा नि पाले।

१९ जेइखुना मोसाड बिधानेर हरेकटा आग्‍या लोकलाक सुनाए ओर कर्ले तने उहाँए बाछा आर पाठार सुर्कि,

पानि,

लाल उनि आर हिसपेर पातबाला ठालला लिए बिधानेर कितापखानत आर गटे लोकलाक छिटा दिले,

२० “इखान परमेस्‍वरेर कारालेर उखान सुर्कि हए जेइखानेर काराल उहाँए तम़ाक करिसेल्‍कन।”

२१ अइनङ करे उहाँए पबित्र बासस्‍थानेर पर आर आराधनात चलाबार गटेला भान्‍डार पर सुर्किर छिटा दिले।

२२ बिधान अनुसार सुर्कि दे प्राय गटे कुछुलाक सुद्ध करेचे,

सुर्कि नि बहाए पापेर छेमा हबार काथाड असम्‍भब छे।

इसुर माहान बलिदान

२३ अइताने सर्गेर नक्‍कल करा काथालाक सुद्ध कर्बार ताने जदि उला बिधिर गरज हल्‍कि ते,

सर्गेर काथालाक सुद्ध कर्बार ताने त आरह उत्तम बलिदानेर गरज हतेक।

२४ कियाँकि ख्रिस्‍टट,

हातेर बेनाल पबित्रस्‍थानेर भित्रत प्रबेस नि कर्ले,

जेइड कि खाँटि पबित्रस्‍थानेर बाठे नक्‍कल रहए,

बुरु उहाँए सिधाए सर्गत प्रबेस कर्ले आर आल़ा उहाँए हामार तरफ से परमेस्‍वरेर उपस्‍थितित हाजिर छे।

२५ आर नाते इसुड आप्‍नाक बारम्‍बार बलि चऱाबा प्रबेस कर्ले,

जेनङ कि माहा पुजारुकट बच्‍छरे बच्‍छरे माहा पबित्रस्‍थानत ढुके,

अह आप्‍नार सुर्कि लिए ने नि।

२६ निते त उहाँक संसारेर उत्‍पति से आल़ा तलिक बारम्‍बार कस्‍ट उठाबा परेल्‍किहने।

मातुन आप जुगेर अन्‍तिमत उहाँए एकेबार्सि प्रकट हले आर आप्‍नाके बलिदान करिए पापखानक सदाकार ताने हटाले।

२७ जेनङ कि लोकटर ताने एक फेक मिर्तु निस्‍चित छे ताहार बाद निसाफ,

२८ अइनङ करे ख्रिस्‍टटउ भेलेला झनार पापलाक उठाबा एकेबार्सि बलिदान हले,

आप उहाँए दस्रा फेक देखारत हबे मातुन पाप उठाबा नि बुरु उत्‍साह पुर्बक उहाँर आसपइरा देख्‍बार लोकलार उद्धार कर्बा।

a 

९:५ ‘करुब’कहबार एक किसिमेर सर्गदुत (मट आर छट डेनाबाला छुवा सर्गदुत)।

ख्रिस्‍टेर बलिदानड एकेबार्सि सदाकार ताने

१०

बिधानखान आप आस्‍बार उत्तम काथालार सत्‍य रुप नि हए,

मातुन बाठे छियाँ हए।

ताहाते बच्‍छरेर बच्‍छर लागातार चऱाबार बलिदानलार पाए लगत आस्‍बार लोकलाक इला बलिदाने सिद्ध कर्बा नि पार्बे।

२ निते त बलिचऱा कामखान रुका गेलेहने कारन पुजारुकट एकेबार्सि सुद्ध हबार हले,

ताहार पाछे पापेर चेतना त हबा नि परे ने?

३ मातुन उला बलिदाने त आरह बच्‍छरे बच्‍छरे पापलार फम कराचे।

४ कियाँकि धाकरेर आर पाठार सुर्कि दे पाप हरन हबार असम्‍भब छे।

५ अइताने जेइखुना ख्रिस्‍टट संसारत आस्‍ले,

ते उखुना उहाँए कहले,

“बलिदान आर भेटिलार चाहाना तुइँ नि कर्लो

बुरु मोर ताने एकटा देहा तियारि कर्लो।

६ होमबलि आर पाप बलिलात तुइँ खुसि नि हलो।

७ सेने मुइँ कहनु,

‘हे परमेस्‍वर,

ले देखेक,

कितापेर मठाडत

जेनङ मोर बिसयत

लिखाल छे,

सेनङ मुइँ तोर इच्‍छाड

पुरा कर्बा आस्‍नु ’।”

८ आगुतअ कहाल गेइचे कि,

“बलिदानलार आर भेटिलार,

होम बलिलार आर पाप बलिलार ताने तुइँ चाहाना नि कर्लो नाते तुइँ उलात खुसि हलो।”

हबारते इला काम बिधानखानत कहाल अनुसारे कराल जाचे।

९ आरह उहाँए कहले,

“ले देखेक!

मुइँ तहरे इच्‍छाडक पुरा कर्बा आसिच्‍कुन।”

दस्राडक स्‍थापित कर्बार ताने उहाँए पहिल्‍कारटक खारिज कर्ले।

१० आर हेनङ परमेस्‍वरेर अइड इच्‍छार पाए हइचे कि,

इसु ख्रिस्‍टट आप्‍नार देहाड सदाकार ताने चऱाबार कारन हामा साभाउ पबित्र बेनाल गेइचि।

११ हरेकटा पुजारुक हर दिन आप्‍नार सेबार कामखान बारम्‍बार एक लाखा बलिदान चऱाए पुरा करेचे,

मातुन उला बलिदाने पापलाक केधउ हरन कर्बा नि पारेचे।

१२ मातुन ख्रिस्‍टट पापलार खातिर सदाकार ताने एकटा बलिदान चऱाले आर उहाँए परमेस्‍वरेर दाहिना बिति बिराजमान हले।

१३ आर उहाँर दुस्‍मनला उहाँर पाअँदानि नि हबार तलिक उहाँए थामिए रहबे।

१४ कियाँकि उहाँए पबित्र कराल गटे लोकलाक एकेडा बलिदानेर माध्‍यम से सदाकार ताने सिद्ध कर्ले।

१५ आर पबित्र आत्‍माडउ हामाक हेनङ कहए सबुत देचे,

१६ “प्रभुड कहचे:

उला दिनत अम़ार सङे मुइँ

एइड काराल करिम,

अम़ार हृदयलात मुइँ

मोर बिधानखान धरि दिम,

आर उलाक मुइँ

अम़ार मनलात लिखिदिम।”

१७ फेर उहाँए हेनङ कहचे,

“अम़ार पापलार आर अम़ार अधर्मलार मुइँ आर घुरिए फम नि करिम।”

१८ आप जेइठिना इलार छेमा छे,

हता पापेर ताने आर कुनह बलिदान बाकि नि रहचे।

चल परमेस्‍वरेर लगत जाइ

१९ अइताने हे भाइला,

इसुर सुर्किखानेर माध्‍यम से जेनङ हामा माहा पबित्रस्‍थानत प्रबेस कर्बार निस्‍चयता पाइचि,

२० जाहाँए हामार ताने पार्दाखानेर माध्‍यम से आर्थात उहाँर आप्‍नारे देहाड दे एकटा नायाँ आर जेअँत दामाल फुटाइचे,

२१ आर जेसा परमेस्‍वरेर घरानाडत हामार ताने एक झन माहान पुजारुक छे,

२२ ल,

आप हामा साँच्‍चा मन आर पुर्न बिस्‍वास सहित बिबेकखानेर दुसियाखानक दुर कर्बार ताने हृदयडत छिटा लिए देहाडक सुद्ध पानि दे धए परमेस्‍वरेर बग्‍लत जाइ।

२३ आप,

हामाक प्रतिग्‍या दिबारट बिस्‍वासयोग्‍य हबार कारन बिस्‍वासेर पहिला सुइकारटक कटकट करे धरिए राखि।

२४ आर हामा एक दस्रा झनाक प्रेम आर असल कामेर ताने केनङ करे उत्‍साहित करामअ उड काथा बिचार करि।

२५ काहाँरअ काहाँरअ संगति नि जाबार आदत रहचे,

मातुन हामा एक ठिना जर हबा ना छरि,

प्रभुर आगमनेर दिनड लक्‍चाते आस्‍बा देखिए हामा एक दस्रा झनाक आरह बेसि करे हुब भार्सा दि।

२६ कियाँकि सत्‍यतार ग्‍यान पातउ जदि हामा जनिए जानिए पाप करि ते,

हुनङ पापलार ताने आर कुनह बलिदान नि छे,

२७ मातुन निसाफेर डरलागा प्रतिक्‍छाड आर बिरोधिलाक भस्‍म कर्बार क्रोधेर अगिनखान बाठे बाकि रहबे।

२८ मोसार बिधानखान उलंघन कर्बार काहुँ होक,

उहाँक दुइ बा तिन झना गबाहार साक्छिर आधारत निर्दया करे मर्बा पर्कि जदि ते,

२९ आप तम़ा आप्‍ने बिचार कर: परमेस्‍वरेर पुत्रडक ठेङ दे खेच्‍बार,

आप्‍नाक सुद्ध कर्बार कारालेर सुर्किखानक अपबित्र कर्बार,

आर अनुग्रहर आत्‍माडक घोर अपमान कर्बार लोकट आरह केनङ कारा दन्‍ड पाबार लाइक ठहरिबे?

३० कियाँकि हामा उहाँक जानेचि जाहाँए हेनङ कहिचे,

“बदला लिबार काम मोर हए,

मुइँ उलार प्रतिफल दिमु” फेर उहाँए यहनङ कहिचे,

“प्रभुड आप्‍नार लोकलार निसाफ कर्बे।”

३१ जेअँत परमेस्‍वरेर हातत पर्बार काथाड बारा डरलागा।

३२ पहिल्कार उला दिनक फम कर त,

जेइखुना तम़ा परमेस्‍वरेर प्रकास पाबार बाद कस्‍ट खाए कठोर संघर्सत स्‍थिर हए छिलन,

३३ कोए कोएखुना तम़ा निन्‍दा आर कस्‍ट सहित लोकलार आगुति तामासा बेनाल गेइस्‍लन,

आर कोए कोएखुना तम़ा सास्‍ति खाबार लोकलार सङे सहभागि हइस्‍लन।

३४ कियाँकि कइदिलार पर तम़ा दया देखालन,

आप्‍नार सम्‍पतिला लुटिए लेजातउ तम़ा खुसि मने सहलन,

कारन तम़ा जानिस्‍लन कि,

तम़ार सङे उलार से आरह उत्तम ओर नि जाबार सम्‍पति छकन।

३५ अइताने तम़ा उड भार्साक ना हारान,

जेइडत तम़ार बड इनाम छकन।

३६ परमेस्‍वरेर इच्‍छाडक पुरा कर्बा आर प्रतिग्‍या कराल प्रतिफलड हासिल कर्बार ताने तम़ाक स्‍थिर रहबार आबस्‍यक छकन।

३७ कियाँकि धर्मसास्‍त्रखान कहचे:

“आर थोर्के समयत

जाहाँए आस्‍बार पर छे

उहाँए आस्‍बे आर देरि

नि कर्बे।

३८ मातुन मोर धर्मिजनड

बिस्‍वासेर माध्‍यम से जिबे,

आर जदि उहाँए पाछु सर्कि जाए ते,

उहाँर सङे मुइँ खुसि नि हमिन।”

३९ मातुन हामा पाछु सर्किए जाबार आर नास हबार मइधेकार लोक नि हइ।

बुरु आत्‍माडर मुक्‍तिर खातिर बिस्‍वास कर्बार आर बचाल जाबार मइधेकार लोक हइ।

माहान बिस्‍वासेर उदाहरन

११

आप बिस्‍वासखान आसा कराल काथालार निस्‍चयता आर बेदेखाल काथालार पुर्न भार्सा हए।

२ बास्‍तवत कहले,

एइखान बिस्‍वासेर माध्‍यम से प्राचिन कालेर लोकलाक सुइकार कराल गेइसेल्‍कि।

३ बिस्‍वासेर माध्‍यम से हामा बुझेचि कि,

गटेखान संसार परमेस्‍वरेर बचने दे सृस्‍टि हले,

आर देखाल जाबार काथालाक देखा नि जाबार काथाला दे बेनाल गेले।

हाबिल, हनोक आर नोआर बिस्‍वास

४ बिस्‍वासेर माध्‍यम से हाबिलड परमेस्‍वरटक कइनड से आरह सुइकारयोग्‍य बलि चऱाले,

आर अइलारे माध्‍यम से हाबिलड धर्मि ठहरिले।

उहाँर बलिदानडक सुइकार करिए खुद परमेस्‍वरट आप्‍नार सहमति जानाले।

मारा पर्लउ उहाँए बिस्‍वासेर माध्‍यम से आझि तलिक बल्‍तेइ छे।

५ बिस्‍वासेर माध्‍यम से,

मिर्तु नि चाखिए हनोकटक सर्गत उठाए लुवाल गेले,

आर उहाँक कुनह ठिना काहुँ लागाल नि पाले,

कारन उहाँक परमेस्‍वरटए उठाए लेगेइस्‍ले।

कियाँकि उहाँक उठाए लिबार आगे उहाँए परमेस्‍वरटक खुसि बेनाइस्‍ले कहबार काथाड पुस्‍टि हचे।

६ बिस्‍वास बेगर परमेस्‍वरटक खुसि बेनाबार असम्‍भब छे,

कारन जाहाँए परमेस्‍वरेर लगत जाचे उहाँर ताने परमेस्‍वरेर अस्‍तित्‍व छे,

आर परमेस्‍वरटक छाब्‍बार लोकलाक उहाँए प्रतिफल देचे कहए पाक्‍का बिस्‍वास कर्बा लागे।

७ बिस्‍वासेर माध्‍यम से नोआड,

उखुना तलिक आदेखा रहाल घटनाडर बिसयत दुवाल परमेस्‍वरेर चेतावनिडक सुइकार करिए आप्‍नार परिबारटक बचाबा एकखान पानिजाहाँत बेनाले।

आर इड घटनार पाए उहाँए संसारखानक दुसि ठहराले मातुन बिस्‍वासेर माध्‍यम से आस्‍वार धार्मिकताखानेर उत्तराधिकारि ठहरिले।

अब्राहामेर बिस्‍वास

८ बिस्‍वासेर माध्‍यम से अब्राहामड आग्‍यापालन कर्ले आर ‘जा’ कहबार ठाअँखानेर माखे गेले,

जेइखान ठाअँक उहाँए पाछे उत्तराधिकारेर रुपत पाबार छिले,

हबार त उहाँए इड नि जानिस्‍ले कि,

उहाँए कुऩा गेइस्‍ले।

९ बिस्‍वासेर माध्‍यम से उहाँए एकटा बिदेसिर लाखा प्रतिग्‍यार देसखानत तम्‍बुत बासा कर्ले जेनङ कि इसाहाक आर याकुबडउ तम्‍बुत बासा करिस्‍ले आर एम़ाउ उहाँरे सङे सङे एकेडा प्रतिग्‍यार उत्तराधिकारि छिले।

१० कियाँकि अब्राहामड भिट्टा बठाल एकखान हेनङ नगरेर आस्रा करिस्‍ले,

जाहाँर योजनाकार आर कारिगर परमेस्‍वरट हए।

११ बिस्‍वासेर माध्‍यम से बान्‍झि साराड आप्‍नार बुऱालि बयसत गर्भ धारन कर्बार सक्‍ति पाले कारन प्रतिग्‍या कर्बारटक उहाँए बिस्‍वासयोग्‍य मानिस्‍ले।

१२ अइताने मर्ऩा हलउ अइ एकटा लोक से आकासेर तारोलार लाखा आगेन्‍ति आर सुमुन्‍दरेर बालुलार लाखा आमाझाइ सान्‍तान उत्‍पन हले।

१३ प्रतिग्‍या कराल काथाला हासिल नि हतेइ,

अम़ा साभाउ बिस्‍वासते मर्ले,

आर अम़ा उलाक दुरे से देखिए स्‍वागत कर्ते,

मानिए लिले कि अम़ा इखान पृथिमित परदेसि आर बिराना रहए।

१४ इला काथा कहबार लोकला आप्‍नार ताने एकखान देसेर खुजित रहए कहबार काथाड प्रस्‍ट करेचे।

१५ आप,

जेइखान देस से अम़ा निक्‍लिए आसिस्‍ले फेर घुरिए अइखान देसत जाबार काथा सँचिस्‍ले जदि ते,

अम़ाक घुरिए जाबार मउका अबस्‍य मिलेल्‍किहने।

१६ मातुन अम़ा ताहार से आरह उत्तम देसेर आर्थात एकखान सर्ग सामान देसेर आस्रा करिस्‍ले।

अइताने परमेस्‍वरट आप्‍नाक अम़ार परमेस्‍वर कहए काहालिबार छन नि गऩेचे,

कारन परमेस्‍वरट अम़ार ताने एकखान नगर तियारि करिचे।

१७ बिस्‍वासेर माध्‍यम से अब्राहामड जाँच्‍ना हबारखुना इसाहाकटक बलिदान कर्बा तियारि हइस्‍ले आर प्रतिग्‍याला पातउ उहाँए आप्‍नार एकटिया बेटाडक बलिदान कर्बार पर राजि हइस्‍ले।

१८ याहाँरे बिसयत परमेस्‍वरट हेनङ कहिस्‍ले,

“इसाहाकटरे पाए तोर सान्‍तानलार नाअँड कायम रहतोक।”

१९ परमेस्‍वरट लोकलाक मिर्तु से फेर जेअँत कर्बा पारे कहबार काथाडत अब्राहामड निस्‍चित छिले।

आर एक हिसाप से कहले चिऩर रुपत उहाँए इसाहाकटक मिर्तु से घुराए पाले।

२० बिस्‍वासेर माध्‍यम से इसाहाकट याकुब आर एसाबटक भबिस्‍यत हबार काथालार ताने अम़ाक आसिर्बाद दिस्‍ले।

२१ बिस्‍वासेर माध्‍यम से,

याकुबड मर्बारखुना आप्‍नार लाठिखानेर टुप्‍पाडत ढेसा लागाए परमेस्‍वरेर आराधना करिस्‍ले,

आर योसेफेर बेटालाक आसिर्बाद दिस्‍ले।

२२ बिस्‍वासेर माधयम से योसेफट,

इस्राएलिलार प्रस्‍थानेर बिसयत आप्‍नार जिबनेर आखिरि समयत चर्चा करिस्‍ले आर अम़ाक आप्‍नार सोदघाटेर बिसयत हुकुम दिस्‍ले।

मोसार बिस्‍वास

२३ बिस्‍वासेर माध्‍यम से मोसार बाप माअँला उहाँक तिन तिन महिना भरे नुकाए राखिस्‍ले कारन अम़ा उहाँक सुन्‍दर देखिस्‍ले आर अम़ा राजार हुकुमडर कोए डर नि गन्‍ले।

२४ बिस्‍वासेर माध्‍यम से मोसाड जामान हबार बाद फारोर बेटिर बेटा काहालिबा इन्‍कार कर्ले।

२५ आर उहाँए पापेर छिन भरिया सुख बिलास भोग कर्बार से बुरु परमेस्‍वरेर लोकलार सङे सास्‍ति खेप्‍बार काथाडक बिछ्ले।

२६ मिस्र देसेर धन दउलतला से बुरु उहाँए ख्रिस्‍टेर ताने निन्‍दित हबार काथाडक मुल्‍यबान सँच्‍ले कारन उहाँए आप्‍नार नजरट भबिस्‍यत मिल्‍बार इनामडत लागाइस्‍ले।

२७ बिस्‍वासेर माध्‍यम से उहाँए राजार क्रोधखानेर कुनह डर नि गनिए मिस्र देसखान छरिए निक्‍लि गेले कारन उहाँए बेदेखा परमेस्‍वरटक देखाल जाबार लाखा करे स्‍थिर हए रहले।

२८ बिस्‍वासेर माध्‍यम से उहाँए निस्‍तार पाब्‍निर बिधिडर पालना कर्ले आर सुर्किर छिटा दिले,

जेसे पहिल्‍ठियालाक नास कर्बारट इस्राएलेर घरानार पहिल्‍ठियालाक खति कर्बा ना पाओक।

इस्राएलेर आरहला हस्‍तिर बिस्‍वास

२९ बिस्‍वासेर माध्‍यम से अम़ा लाल सुमुन्‍दरट डाङाखानत बेराबार लाखा करे पार हले,

एइखान काम मिस्र देसेर लोकला कर्बा छाब्‍ले ते,

अम़ा डुबिए मर्ले।

३० बिस्‍वासेर माध्‍यम से सात दिन तलिक यरिहोर देबालखानक चक्‍कर मारिस्‍ले ते उखान देबाल भाङिए परिसेल्‍कि।

३१ बिस्‍वासेर माध्‍यम से राहाब छिन्‍दारिड भेद बुझा जासुसलाक स्‍वागत कर्ले आर आग्‍या उलंघन करा लोकलार सङे नास नि हले।

३२ याहाँर से अधिक आर कि कहि?

गिदोन,

बाराक,

सिमसोन,

इप्‍त,

दाउद,

सामुएल आर अगमबक्‍तालार बिसयत बाताबार ताने मोर सङे अतेक समय नि छे,

३३ जाहाँए कि बिस्‍वासेर माध्‍यम से राजलाक जित्‍ले,

निसाफ खारा करर्ले,

प्रतिग्‍यालाक हासिल कर्ले,

सिंह बाघेर मुखला बन कर्ले,

३४ अगिनेर धित्‍कनलाक घेमाले,

तेरुवालेर धार से बच्‍ले,

उऩ से बरियो हले,

लऱनत बिर हले,

बिदेसिर फउजलाक भागाले।

३५ बेर्छानिला आप्‍ना आप्‍नि मराल लोकलाक पुनरुत्‍थानेर पाए फेर घुराए जेअँत लागाल पाले।

आरला लोक मिर्तुर बाद उत्तम पुनरुत्‍थान हासिल करोक कहए छुटकारा पाबार काथाडक इन्‍कार करिए बुरु सास्‍ति भुङले।

३६ आरह केतेला झनाक अपमान सहबा आर करार मार खाबा परेल्‍कि,

हेता तलिक कि,

झिन्‍झ्रिर बान्‍धन रहए कइद खेप्‍बा परेल्‍कि।

३७ आर अम़ाक पाथल झाटा करे मारा गेले,

आँरि दे चिरिए दुइखन्‍ड कराल गेले,

तेरुवाल दे माराल गेले।

अम़ा भेरार आर छागलेर चेम्राला पिऩिए काङाल हए क्‍लेस आर अपमान सहते हिदर से हुदर भागिए बेराले,

३८ आर अम़ार ताने संसारखान योग्‍यर नि रहकि।

निधुवा पाथारलात,

पाहारलात,

सुन्‍ढिलात आर पृथिमिर धादङिलात अम़ाक नुकाए बेर्बा परेल्‍कि।

३९ इला गटे काथा हलउ अम़ा आप्‍नार बिस्‍वासखानेर खातिर बाडा प्रसंसा पाले मातुन प्रतिग्‍या कराल काथाला नि पाले,

४० कियाँकि परमेस्‍वरट हामार ताने आरह एकटा उत्तम काथा जुक्‍ताए राखिस्‍ले,

जेसे अम़ा हामार बेगर सिद्ध ना होक।

परमेस्‍वरट हामार पिता

१२

अइताने एतेला गबाहिर बदलि दे चारह बिति से हामाक घेरिए राख्‍बार कारन हामा हर किसिमेर बझा आर फुस काथार पाए पापत गिराबार परिक्छालाक एकलरे करिए हामार आगुति राखि दुवाल दउरटक धिरज से दउरिए पुरा करि।

२ हामार बिस्‍वासखानक सुरु कर्बार आर पुरा कर्बार इसुडक बिचार करि जाहाँए आप्‍नार आगुति राखाल आनन्‍दखानेर खातिर अपमानखानक बड काथा नि गनिए क्रुसेर कस्‍टखान उठाले,

आर परमेस्‍वरेर सिंहासनेर दाहिना बिति बिराजमान हले।

३ अइताने आप्‍नार खिलापत पापिलार पाए हुवाल हेनङ बिबादलाक सहए जाबार इसुडक बिचार कर जेसे तम़ा हदियाए ना जान आर हातास ना हन्,

४ कारन पापेर खिलापत लाऱाइ कर्बा पर्लउ तम़ा आल़ा तलिक सुर्कि बहबार स्‍थितित नि पुगिचन।

५ ने तम़ाक दुवाल उपदेसेर काथाड बिस्राए गेइचन,

जेइड काथा उहाँए तम़ाक पुत्र जानिए हेनङ कहिसेल्‍कन?

“हे मोर पुत्र!

प्रभुर डाँटनडक

हल्‍का ना सँचिस

नाते उहाँर दन्‍डर से हातास हइस,

६ कारन प्रभुड जाहाँक प्रेम करेचे

उहाँक डाँटनअ देचे,

आर सुइकार कराल हरेकटा

छुवाक उहाँए दन्‍डउ देचे।”

७ डाँटनिरे खातिर तम़ा कस्‍ट सहचन।

परमेस्‍वरट तम़ार सङे सान्‍तानेर लाखा ब्‍यबहार करेच्‍कन,

कारन हेनङ कुनड छुवा छे जाहाँर बापट उहाँक डाँटनि नि देचे?

८ आर तम़ा जदि साभाउ भुङाल डाँटनिडक नि भुङिचन ते,

तम़ा बापेर साँच्‍चा सान्‍तान नि हन्,

मातुन ब्‍यभिचारत जनम लुवाल सान्‍तान हन्।

९ ताहार से अधिक,

हामाक डाँटनि दिबार आप्‍ना आप्‍नि सारिरिक बाप रहए आर हामा अम़ार आदर कर्न।

हुनङहले,

आत्‍मिक पिताडर अधिनत हामाक आरह बेसि करे रहबा लागे नि जेसे कि हामा जिए रहि?

१० कियाँकि हामार सारिरिक बापला अम़ाक जेनङ असल लागेचेक सेनङ एक छिनकार ताने डाँटनि देचे,

मातुन परमेस्‍वरट हामाक हामारे भालाइर ताने डाँटनि देचे जेसे हामा उहाँर पबित्रतात सहभागि हबा पारि।

११ आप कहले से,

आनन्‍देर तुलनात डाँटनिला सुरुत सदाए कस्‍टकर हचे,

मातुन डाँटनिर पाए तालिम लुवाल लोकला पाछुत जाए उड से धार्मिकतार सान्‍तिपुर्न फल फुलाचे।

१२ अइताने तम़ार कमजोर हातला उठाअ आर तम़ार उऩ हाटोला बरियो बेनाअ,

१३ आर तम़ार ठेङलार ताने दामालला सझिया कर,

जेसे लेङरार गिऱड ना सर्किकि,

बुरु संअ हकि।

परमेस्‍वरटक नि छर्बा कहए चेतावनि

१४ गटे लोकलार सङे मिलापत रह आर पबित्र रहबार कोसिस कर,

कारन पबित्रतार बेगर काहुँ प्रभुडक देख्‍बा नि पार्बे।

१५ ध्‍यान द कि,

परमेस्‍वरेर अनुग्रहखान पाबार से काहुँ ना छुटोक जेसे तित जँरखान बाऱिए बेमेल ना आनोक आर भेलेला झनाक आसुद्ध ना करोक।

१६ हुँस कर कि दुराचारि आर अधर्मि एसाबडर लाखा काहुँ ना होक,

जाहाँए एक छाक खराकेर ताने आप्‍नार जल्‍माति पहिल्‍ठिया अधिकारखानक बेचिए खाइस्‍ले।

१७ तम़ा त जान्‍बे करेचन कि,

पाछु करे जेइखुना उहाँए उत्तराधिकारेर आसिर्बाद माङले ते इन्‍कार कराल गेले कियाँकि उहाँए पास्‍चाताप कर्बार मउका नि पाले,

से त उहाँए कानिए कानिए आसिर्बाद माङिस्‍ले ताहारअ पर नि पाले।

१८ कियाँकि तम़ा लाराल जाबार पाहारत नि आसिचन,

नाते तम़ा प्रचनड अगिनत,

घिटघिट आन्‍धारत,

काल बदलित आर दुन बायाँरत आसिए पुगिचन,

१९ आर नाते तम़ा साहाना आर गिर्जनेर उड आबाजेर लगत आसिए पुगिचन,

जाहाँर आबाजड सुन्‍बार लोकला बल्‍बारटक नेहरा करिस्‍ले कि,

अम़ार ताने याहाँर से बेसि आर एकडा सब्‍द बलाल ना जाकि।

२० कियाँकि अम़ाक एकटा हुकुम दुवाल गेइसेल्‍कि,

“कुनह जानाबर जदि उखान पाहारक लारे ते उड जानाबरक तम़ा पाथल झाटा करन।”

इड हुकुम अम़ा सहबा नि पार्ले।

२१ बास्‍तवत,

उड दृस्‍यड हेनङ भयंकर छिले कि,

मोसाडउ कहिस्‍ले,

“मुइँ डरे थर्थराचु।”

२२ मातुन तम़ा त,

सियोन पाहारत आसिए पुगिचन,

जेअँत परमेस्‍वरेर नगर सर्गेर यरुसलेमत,

आगेन्‍ति सर्गदुतलार बिच आनन्‍देर उत्‍सबत आसिचन।

२३ आर तम़ा सर्गत नाअँ दार्ता कराल पहिले जलम लुवाललार सभाडत आसिचन।

तम़ार सभार निसाफ कर्बार परमेस्‍वरेर आगुति,

सिद्ध कराल धार्मिक लोकलार आत्‍मालार बिचत आसिचन।

२४ आर तम़ा नायाँ कारालेर मध्‍यस्‍तकर्ता इसुर साम्‍ना आर्थात छिटा दुवाल उखान सुर्किर साम्‍ना आसिचन जेइखान सुर्कि कि हाबिलेर सुर्किखान से आरह उत्तम बचन बलेचे।

२५ हुँस कर,

जाहाँए तम़ार सङे बलेच्‍कन उहाँक तम़ा इन्‍कार ना कर,

कियाँकि संसारखानत चेतावनि दिबारटक इन्‍कार कर्बारला छुट नि पाले ते,

सर्ग से चेतावनि दिबारटक इन्‍कार कर्ले हामा केनङ करे बच्‍म!

२६ उहाँर आबाजड सुनिए उखुना पृथिमिखान कापिए उठिस्‍ले,

मातुन आप उहाँए हेनङ कहए प्रतिग्‍या करिचे,

“आरह एक फेक मुइँ पृथिमिखानक हिलाम मातुन सर्गखानक सुधा हिलाम।”

२७ “आरह एक फेक” कहबार बचनड से इड काथा बुझा जाचे कि,

हिलाल जाबार काथालाक हटाल जाबे मतलब सृस्‍टि कराल काथालाक हटाल जाबे जेसे हिला नि जाबार काथाला स्‍थिर रोहोक।

२८ अइताने हिलाल नि जाबार राजखानक पाबार कारन हामा धन्‍यबादि हए,

भक्‍ति आर भय सहित परमेस्‍वरटक सुइकारयोग्‍य हबार आराधना चऱाइ,

२९ कियाँकि हामार परमेस्‍वरट जलाए खाक कर्बार अगिन हए।

परमेस्‍वरटक पसिन पर्बार सेवा

१३

भायारि प्रेमखान लागाल रहकन।

२ परदेसिलार मानभाब कर्बा ना बिस्रान,

कारन नि जान्‍तउ केबा झना लोक हेनङ करिए सर्गदुतलार मानभाब करिस्‍ले।

३ कइदिलार सङे आप्‍नउ कइदत पर्बार लाखा करे अम़ार फम राख आर सास्तित पर्बारलार सङे आप्‍नउ सास्तित पर्बार लाखा करे फम राख,

कारन तम़ाउ सरिलत जिएचन।

४ बेहाडक साभार बिचत आदरनिय मानाल जाओक।

बेहार सेजाखान आसुद्ध ना होक कारन परमेस्‍वरट योउन दुराचारिलार आर ब्‍यभिचारिलार निसाफ कर्बे।

५ तम़ार जिबनडक टाका पेइसार लालच से अलग राख।

तम़ार सङे जे जेतेला छकन अइलात सन्‍तुस्‍ट रह,

कारन परमेस्‍वरट कहिचे,

“मुइँ तम़ाक कुनह हाले नि छरिम्‍कन,

मुइँ तम़ाक नि त्‍यागिम्‍कन।”

६ ताहाते हामा बेडर से कहि कि,

“प्रभुड मोर मदतकार हए

आर मुइँ काहाँरअ से डर

नि खामु।

लोकट मोक कि कर्बा पारे!”

७ आप्‍नार आगुवालार फम राख,

जाहाँए तम़ाक परमेस्‍वरेर बचन सुनाल्‍कन।

अम़ार जिबन चरित्रेर प्रतिफलडक ध्‍यान द आर अम़ार बिस्‍वासखानेर देखासिकि कर।

८ इसु ख्रिस्‍टट काल़ि आझि आर सदाए एक सामान छे।

९ भिन भिन किसिमेर आर आन्‍ठिया सिक्‍छालार भ्रमत ना पर।

हृदयखान परमेस्‍वरेर अनुग्रह से बरियो हबार उचित छे,

खानपिन सम्‍बन्‍धि बिधि बिधानलार माध्‍यम से नि,

कारन हेनङ बिधि बिधानला पालन कर्बार लोकलाक कुनह लाभ नि हइचेक।

१० हामार एकटा बेदि छे,

उड बेदि से पबित्र बासस्‍थानत सेबा कर्बार पुजारुकलाक खाबार कुनह अधिकार नि छे।

११ माहा पुजारुकट पाप बलिर ताने जानाबरलार सुर्किखान माहा पबित्रस्‍थानत आने मातुन जानाबरेर धरट छाइनिखानेर बाहार बिति लेजाए जलाए।

१२ अइताने इसुडउ आप्‍नारे सुर्कि दे लोकलाक पबित्र बेनाबा नगरेर दुवारखानेर बाहार बिति कस्‍ट खेप्‍ले।

१३ आप चल हामाउ उहाँर आगुति छाइनिखानेर बाहार बिति जाइ आर उहाँर भुङाल कस्‍टखानत हामाउ सहभागि हइ।

१४ कियाँकि हामार हेता सदाए रहबार नगर नि छे,

मातुन हामा आस्‍बार नगरखानेर पइरा देखेचि।

१५ अइताने हामा साभाउ उहाँर माध्‍यम से परमेस्‍वरटक लागातार प्रसंसार बलिदान चऱाइ जेइड बलिदान कि,

उहाँर नाअँड भजबार लोकलार मुख से निक्‍लिबार फल हए।

१६ भाला काम कर्बा आर आप्‍नार सङे रहाल काथाला बाटबा ना भुल,

कारन परमेस्‍वरट एइनङ बलिदानलात खुसि हचे।

१७ तम़ार अगुवालार आग्‍यापालन कर आर अम़ार अधिनत रह,

कियाँकि अम़ाक तम़ार प्रानडर लेखा दिबा लाग्‍कि कहबार जानिए अम़ा तम़ार देखभाल करेच्‍कन।

इखान काम अम़ा खुसि मनसे करोक गनगन कर्ते नि,

निते तम़ाक कुनह लाभ नि मिल्तकन।

१८ हामारअ ताने प्रार्थना कर।

हामा निस्‍चित छि,

हामार बिबेकखान सुद्ध छे आर गटे काथाला इमान्‍दारि पुर्बक कर्बार मनसुवा छे।

१९ तम़ाक मोर बिसेस नेहरा एइड छे कि,

तम़ा मोर ताने प्रार्थना कर,

जेसे मुइँ धम्करे तम़ार ठिना आस्‍बा पारु।

अन्‍तिम प्रार्थना

२० आप,

सान्‍तिर परमेस्‍वरट जाहाँए भेरार माहान लखुवाल हामार प्रभु इसु ख्रिस्‍टटक अनन्‍त कारालेर सुर्कि दे मिर्तु से घुराए आन्‍ले,

२१ उहाँए तम़ा साभाक हरेकखान असल गुन दे सिद्ध बेनाकन आर तम़ा उहाँर मनसुवाड पुरा कर्बा पारन।

उहाँक तम़ार पर जेनङ कर्बार मन गेइच्‍कि,

इसु ख्रिस्‍टेर माध्‍यम से उहाँए तम़ार पर अइनङ कर्कन।

उहाँर महिमा जुग जुग तलिक हतेइ रोहोक।

आमेन।

२२ हे भाइला,

मुइँ तम़ाक नेहरा करेच्‍कन कि,

मोर उपदेसेर काथाला मान कियाँकि मुइँ तम़ाक इला काथा संछिपत लेखिच्‍कन।

२३ मुइँ तम़ाक इड काथा बाताबा चाहाच्‍कन कि,

हामार भाइ तिमोथिड कइदखाना से छुटिचे,

आर उहाँए जदि मोर ठिना धम्करे आसे ते,

मोर सङे उहाँउ तम़ार ठिना आस्तकन।

२४ तम़ार गटेला आगुवाक आर गटेला पबित्रजनक हामार तरफ से ‘बन्‍दगि’ सुनाए दन।

इटालियार बिस्‍वासिलाउ तम़ाक ‘बन्‍दगि’ कहए पाठाइच्‍कन।

२५ परमेस्‍वरेर अनुग्रहखान तम़ा साभार सङे रहकन।

आमेन।

याकुबेर

लिखाल चिट्ठि

परिचय

बाइबलेर भेलेला बिद्वान इड बिचार करेचे कि, इखान चिट्ठि इसु ख्रिस्‍टेर भाइ याकुबड लिखिचे (गला १:१९)। याकुबड यरुसलेमेर मन्‍डलिडर आगुवा रहए (गला २:९)। भेलेला झना यहड बिचार करेचे कि, इखान चिट्ठि इ.सं. ५० से आगुते लिखाल गेइस्‍ले। हुनङहले, नायाँ कारालेर पहिले लिखाल चिट्ठिलार मइधे एकखान चिट्ठि यहखान रहए। इखान चिट्ठि इ.सं. ६२ से पाछुत लिखाल नि जाए कारन याकुबड एइड बच्‍छरत मारा परिस्‍ले।

याकुबड इखान चिट्ठि, इसु ख्रिस्‍टेर चेल़ालार काम कर्तुप कि कि हए कहए सिकाबा ख्रिस्‍टियनलाक लिखिचे। याकुबेर समयत भेलेला ख्रिस्‍टियन भालाइर काम कर्बा छरि दिस्‍ले। अम़ा एइड सँचे कि, “हामार उद्धार कामेर पाए नि मातुन बिस्‍वासेर माध्‍यम से हइचे।” अम़ार सँचाइड त ठिक रहकि मातुन याहाँर सङे सङे अम़ा यहनङ कहबा धरि फेकाइस्‍ले कि, आप अम़ाक भालाइर कोए काम कर्बा नि लाग्‍कि। इड सँच राख्‍बार अम़ार बड भुल धारना रहकि। अइड भुल धारना हटाबार ताने याकुबड इखान चिट्ठि लिखिस्‍ले। हामा बिस्‍वासेर माध्‍यम से उद्धार पाचि। याहाँर मतलब इड नि कि हामाक आर कोए भालाइर काम नि लागे। मातुन खाँटि बिस्‍वासिडक भालाइर काम कर्बा छर्बा नि हए, हामार मनेर भित्रि बिस्‍वासट हामार कामला से आर ब्‍यबहारट से देखा जाबा लागे कहए याकुबड सिकाइचे।

रुपरेखा

परिचय १:१

बिस्वास आर बुद्धि १:२-८

गरिबि आर धन सम्‍पत्ति १:९-११

जाँच्‍ना आर परिक्‍छा १:१२-१८

काथा आर काम १:१९-२७

पक्‍छपातेर खिलापत चेतावनि २:१-१३

बिस्‍वास आर काम २:१४-२६

जिभाडक काबुत कर्बा ३:१-१८

संसारखानेर सङे संगत कर्बा नि हए ४:१-५:६

बाकि बाकिया उपदेसला ५:७-२०

याकुबेर

लिखाल चिट्ठि

१

परमेस्‍वर आर प्रभु इसु ख्रिस्‍टेर गुलाम याकुबेर तरफ से:

चारह बिति छिर्याल बारडाए कुलक बन्‍दगि!

बिस्‍वास आर बुद्धि

२ हे मोर भाइला,

जेइखुना तम़ार पर अनेक किसिमेर दुख संकट आसिए पर्तकन,

उलाक तम़ा पुरा आनन्‍देर काथा जानन,

३ इड जानिए कि,

बिस्‍वासेर जाँच्‍नाड से तम़ार भित्रत धिरजता उत्‍पन कराच्‍कन।

४ धिरजाताखानक पुरापुरि भाबे काम कर्बा द,

जेसे पक्‍कत आर पुर्न हबार ताने तम़ाक कुनह काथार लाघ ना हकन।

५ तम़ार मइधे काहाँकअ जदि बुद्धिर लाघ छकन ते,

परमेस्‍वरेर ठिना माङोक,

माङवार हरेक झनाक उहाँए खुल्‍ला मन से आर बिना रोकटोक देचे।

६ मातुन माङवार लोकट कुनह सांका नि करिए बिस्‍वास सहित माङोक कारन सांका करिए माङवार लोकट बायाँरखान दे उछलिबार आर ढाइ मार्बार सुमुन्‍दरेर गचियाडर लाखा हए।

७ हुनङ लोकट प्रभुर ठिना से कुछु पाबे कहए नि चितालउ हतेक।

८ कियाँकि हेनङ लोकटत,

दोमन हबार कारन गटे चाल चलनलात उहाँए चन्‍चल हचे।

निर्धा आर मातिबर

९ गिर्ता दिनेर बिस्‍वासि भाइड उठति दिनत गर्ब करोक।

१० आर मातिबर लोकट आप्‍नार गिर्ता दिनडत गर्ब करोक कारन उहाँर धन सम्‍पतिला घासेर फुललार लाखा झम्रिए पर्तेक।

११ कियाँकि जेइखुना सुरुजड चिटिङ फिटिङ धुपेर सङे उठेचे ते,

घासेर फुललाक झम्राए देचे आर फुलला झरिए याहाँर रुपरंगड हाराए जाचे।

सेनङति धनि लोकटउ काम काजेर चउधान्‍दात परिए मझ्रिजाचे।

जाँच्‍ना आर परिक्‍छा

१२ धन्‍य हए उड लोक जाहाँए पर्खाल जाबारखुना स्‍थिर हए रहचे।

जाँच्‍नाड पार कर्बार बाद उहाँए जिबनेर उड मुकुट पाबे जेइडर प्रतिग्‍या परमेस्‍वरट उहाँक प्रेम कर्बार हरेक झनाक दिबार ताने करिचे।

१३ पर्खाल जाबारखुना कोए हेनङ ना कोहोक कि,

“मुइँ परमेस्‍वरेर पाए पर्खाल जाचु,”

कारन कुनह दुस्‍ट काथार पाए परमेस्‍वरटक पर्खाल नि जाचे आर नाते उहाँए काहाँकअ पर्खेचे।

१४ बुरु हरेक झन आप्‍नारे खाराप इच्‍छा से उल्‍मुलाए जाँच्‍नात परेचे आर पर्खाल जाचे।

१५ तने खाराप इच्‍छाड गर्भधारन कर्बार बाद पाप जल्‍मेचे,

आर उखान पाप बार्त़े जाए मिर्तु आनेचे।

१६ हे मोर प्रिय भाइला,

धकात ना पर!

१७ हरेकखान असल आर सिद्ध बरदान उपर से आर्थात ओजोतलार पिताडर तरफ से आसेचे जाहाँए केधउ नि बदलेचे नाते कुम़ारटर लाखा बदलाब हचे।

१८ उहाँए हामाक आप्‍नारे स्‍वइच्‍छा से,

सत्‍य बचनेर माध्‍यम से जलम दिले,

जेसे हामा सृस्‍टिर पहिल्‍ठिया फल हबापारि।

काथा आर काम

१९ मोर प्रिय भाइला!

इड काथा बुझिए राख कि हरेकटा लोक सुन्‍बार ताने तत्‍पर,

बल्‍बार पाके ढिला आर गस्सा कर्बार पाके धेम होक।

२० लोकेर गस्‍साखान परमेस्‍वरेर धार्मिकताखानक काम कर्बा नि देचे।

२१ अइताने हर किसिमेर घिनलागा आर खाराप आदतला से दुर ह।

हृदयलात बुनाल परमेस्‍वरेर बचनलाक तम़ा नम्र हए सुइकार कर कारन अइला बचने तम़ार प्रानलाक बचात्‍कन।

२२ बुरु तम़ा बचन पालन कर्बार लोक ह,

बाठे सुन्‍बार लोक नि जाहाँए आप्‍ने आप्‍नाक दागा देचे।

२३ बचन सुनिए पालना नि कर्बार लोकट अनकखानत आप्‍नार मुखखान देख्‍बार लोकटर लाखा हए।

२४ कियाँकि उहाँए अनकखानत देख्‍बार तलिक आप्‍नाक देखेचे मातुन देख्‍बा छरि दिले आपुन केनङ छिले अइसाथ बिस्राए जाचे।

२५ मातुन जेइला लोक आजाद कराबार सिद्ध बिधानखानक देखेचे आर करकर करे धरिए रहचे ते,

अम़ा सुनिए नि बिस्राचे बुरु काम करचे आर उखान कामत आसिस पाचे।

२६ काहुँ जदि आप्‍नाक धार्मिक जानेचे मातुन आप्‍नार जिभाडक लागाम नि देचे बुरु आप्‍नार मनडक दागा देचे ते,

उहाँर धर्म कर्मला बेकार छेक।

२७ परमेस्‍वर पिताडर नजरत सुद्ध आर पबित्र धरम एइड हए कि,

माउरिया आर रान्‍डियानिलार देखभाल करि आर आप्‍नाक संसारखानत निस्‍कलंक राखि।

पक्‍छपातेर खिलापत चेतावनि

२

हे भाइला,

महिमार प्रभु आर्थात हामार प्रभु इसु ख्रिस्‍टटत बिस्‍वास कर्बार कारन तम़ा काहाँरअ भेदभाब ना कर।

२ तम़ार सभाघरटत कोए सनार आङठि आर आच्‍छा आच्‍छा नुआँ पिऩा लोक आस्‍कन आर कोए चिराफाटा नुआँ पिऩा गरिप लोक आस्‍कन,

३ आर उखुना तम़ा जदि आच्‍छा नुआँ पिऩाडक कहन,

“आस तुइँ इखान आच्‍छा बठनात बठ” आर गरिपटक कहन,

“तुइँ एइठा थार मारिए रोहो बाते हेनङ कहन,

“तुइँ मोर ठेङलार साम्‍ना बठेक”,

४ ते तम़ा आप्‍नारे बिचत भेदभाब देखालन ने?

कि तम़ा गलत नियत से निसाफ कर्लन नि?

५ हे मोर प्रिय भाइला सुन,

परमेस्‍वरट इड संसारेर गरिपलाक बिस्‍वासत धनि बेनाबा आर काराल कराल राजड उहाँक प्रेम कर्बारलाक दिबा कहए कि बिछ्ले नि?

६ मातुन तम़ा गरिप लोकलाक अनादर करिचन।

तम़ार पर आत्‍याचार कर्बार धनिलाए ने?

तम़ाक घिस्‍टाते लेजाए अदालतत दाखिल कर्बार धनिला कि हकन नि?

७ तम़ाक बलाहाट दुवाल उँच्‍च आदरेर नाअँडर निन्दा कर्बार एम़ाए कि हकन नि?

८ धर्मसास्‍त्रेर अनुसार “आप्‍नार पर्सियाडक आप्‍नाक प्रेम कर्बार लाखा प्रेम कर।”

कहबार परमेस्‍वरेर राजेर बिधानखानक पुरा करेचन जदि ते तम़ा असले करेचन।

९ मातुन तम़ा जदि भेदभाब करेचन ते,

पाप करेचन आर बिधानखाने तम़ाक अपराधि ठहराच्‍कन।

१० कियाँकि गटेखान बिधान पुरा कर्बा एकटा बुँदात जदि काहुँ चुकि जाचे ते,

उहाँए गटेखान बिधानेर दुसि ठहरेचे।

११ कियाँकि जाहाँए ‘ब्‍यभिचार कर्बा नि हए’ कहिचे उहाँइ ‘जान हात्‍या कर्बा नि हए’ कहिचे।

सायद तुइँ ब्‍यभिचार नि करिचिस मातुन जान हात्‍या करिचिस जदि ते,

तुइँ बिधानेर अपराधि ठहरिचिस।

१२ ताहाते तम़ार बलिबचन आर ब्‍यबहारला उला लोकेर लाखा हकन जाहाँर निसाफ आजादिर बिधान अनुसार हतेक।

१३ कियाँकि कृपा नि देखाबार लोकटर निसाफ कृपा बिनाए हबे आर कृपाखान निसाफेर पर बिजय हबे।

बिस्‍वास आर काम

१४ मोर भाइला रे,

काहुँ जदि कहए ‘मोर सङे बिस्‍वास छे’ मातुन काम जदि नि करे ते,

उहाँक उहाँर बिस्‍वासखान से कुन लाभ हल्‍कि?

उहाँर बिस्‍वासखान कि उहाँक बचाबा पार्तेक?

१५ कुनहड भाइ बा बहिनेर उर्भार नुआँ नि छेक आर दिन दिनकार खाबार खराक नि छेक,

१६ आर तम़ार मइधे काहुँ उहाँक कहन कि,

“सान्‍ति से जा,

देहाड गरम बान्‍भार नुआँ उऱिस आर भरपेट खाइस,”

मातुन उहाँर खागिसला जदि तम़ा पुरा नि करेचन ते,

तम़ार बलिबचनला से उहाँक कुन लाभ मिलेल्‍कि?

१७ अइनङ करे बिस्‍वासखान जदि कामत प्रकट नि हए ते,

उखान बिस्‍वास मरा हचे।

१८ मातुन कोए कोए यहनङ कहबा पारे,

“तोर सङे बिस्‍वास छोक मातुन मोर सङे कामला छे” ले आप मोक काम बेगरेर तोर बिस्‍वासखान देखा आर मुइँ से तोक आप्‍नार बिस्‍वासखान काम करिए देखाम्‍कुन।

१९ परमेस्‍वर बाठे एकटा छे कहए तम़ा बिस्‍वास करेचन,

इड आच्‍छा काथा हए।

मातुन इड काथात भुतलाउ बिस्‍वास करेचे आर डरे थर्थराचे।

२० ए मुर्खला!

काम बेगरेर बिस्‍वासखान बेकाम्‍मा हचे कहए कि तम़ा सबुत छाबेचन?

२१ जेइखुना हामार पुर्खा अब्राहामड आप्‍नार बेटा इसहाकटक बलिदान कर्बार ताने बेदिडत चऱाइस्‍ले ते उखुना उहाँए कामेर माध्‍यम से कि धर्मि ठहरिस्‍ले नि?

२२ तम़ा इड देख्‍लन कि,

उहाँर कामखानेर सङे सङे उहाँर बिस्‍वासखानअ सक्रिय छिल्‍कि आर उहाँर बिस्‍वासखान कामखानेर माध्‍यम से पुरा हल्‍कि।

२३ आर एइनङ करे धर्मसास्‍त्रेर इड बचन पुरा हले,

“अब्राहामड परमेस्‍वरेर पर बिस्‍वास कर्ले आर अइखान बिस्‍वास से उहाँए परमेस्‍वरेर आगुति धर्मि ठहरिले।”

सेने उहाँक परमेस्‍वरेर सङ मानाल गेले।

२४ आप तम़ा देखेचन कि,

कमखानअ दे लोकट धर्मि ठहरेचे बाठे बिस्‍वासखानेर माध्‍यम से नि।

२५ अइनङ करे राहाब छिन्‍दारिडर बिसयत बिचार कर त,

जाहाँए भेद लुवा साम्‍दियालाक स्वागत करिए नुकाए राख्‍ले आर दस्रा दामाल धराए बचाले।

परमेस्‍वरेर नजरत उहाँए आप्‍नार कामखानेर माध्‍यम से कि धर्मि ठहरिस्‍ले नि?

२६ कियाँकि जेनङति आत्‍मार बेगर सरिलड मरा हचे सेनङति कामेर बेगर बिस्‍वासखान मरा हचे।

जिभाडक काबुत कर्बा

३

हे भाइला,

तम़ार मइधे अधिकला लोक सिक्‍छक हबा ना छाबन,

इड जानिए कि हामा सिक्‍छकलार निसाफ आऱला लोक से अधिक कठोर हबे।

२ कियाँकि हामा साभाउ केतेला काथात चुकि जाचि।

जेइड लोक आप्‍नार काथालात नि चुकेचे,

सिद्ध लोक उहाँइ हए आर उहाँए आप्‍नार गटेड देहाक लागाम लागाए काबुत राखेचे।

३ घँरालार मुखलात जदि हामा लागाम लागाइ ते,

अम़ार गटेड धरक काबुत राख्‍बा पारि।

४ पानिजाहातलाक बिचार कर त,

हबार ते इला बिसाल हचे आर कारा बायाँरेर जोरे चलेचे ताहारअ पर जाहात चलाड एकखान पतुवालेर भरे जाहातखानक जेइधर मन सेइधर लेजाचे।

५ अइनङति जिभाड आरहला अंगेर तुलनात छट हलउ बड बड काथार गुमान करेचे।

झारबारिखान जेतेउखान बिसाल हले,

एक रति अगिनेर फुर्ङा दे जलिए खाक हचे।

६ सेने लाखाति जिभाडउ एक किसिम से एकखान अगिन हए आर हामार देहार आरहला अंगेर तुलनात दुस्‍टतार संसार हए,

जाहाँए कि गटेड देहाक आसुद्ध बेनाचे आर आखिरत जिबनेर हरला काथात अगिन धराए नरकेर अगिनत आप्‍नाउ जलेचे।

७ कियाँकि हर किसिमेर पसु आर पखि,

घेस्‍लिए बेर्बार जतु आर सुमुन्‍दरेर जिबलाक समेत काबु कराल जाचे आर लोकला उलाक काबुत कर्बउ करिचे।

८ मातुन चन्‍चल दुस्‍ट,

घातक बिस से भराल जिभाडक काहुँ काबुत राख्‍बा नि पारिचे।

९ एइड जिभार पाए हामा हामार प्रभु आर पितार प्रसांसा करेचि आर अइड जिभा दे हामा परमेस्‍वरेर स्‍वरुपत सृस्‍टि कराल लोकलाक स्राप देचि।

१० अइ एकखान मुख दे आसिर्बाद आर स्राप दनह निक्‍लेचे।

मोर भाइला रे,

हेनङति त हबा नि परे!

११ एकेडा मुलेर मुख दे मिठ आर तित पानि नाकुन निक्‍लिबा पारे!

१२ हे मोर भाइला,

कि डुमरेर गेछत जेइतुन बा दाखेर गेछत डुमर फलेचे?

अइनङ करे नुन्‍छा पानिर मुलड से ताजा पानि नि निक्‍लेचे।

दुइ किसिमेर बुद्धि

१३ तम़ार मइधे काहाँए बुद्धिमान आर समझदार छन?

उहाँए आप्‍नार असल जिबनेर माध्‍यम से बुद्धिमानि पुर्बक,

भद्र भाबे काम करिए देखाक।

१४ मातुन तम़ार हृदयलात तित डाहा,

स्‍वार्थि अभिलासा छकन जदि ते,

बुद्धिखानेर पर गुमान करिए सत्‍यतार खिलाप झुट ना बल।

१५ हेनङ बुद्धिखान उपर से आसाल बुद्धि नि हए,

मातुन संसारिक,

अनात्‍मिक आर सइतानिक बुद्धि हए।

१६ कियाँकि जेइठिना डाहा आर स्‍वार्थि अभिलासा हचे,

हता काचाल आर नान्‍हा किसिमेर दुस्‍ट काम हचे।

१७ मातुन जेइखान बुद्धि उपर से आसेचे उखान बुद्धि पहिला सुद्ध हचे,

सेने मेल मिलाप कराबार,

दयाबान,

बिचारसिल आर करुनामय आर भालाइर फल फुलाबार भेदभाब नि कर्बार आर खुल्‍ला मनेर हचे।

१८ आर सान्‍ति आन्‍बार लोकला सान्‍तित बुनेचे आर धार्मिकतार फल फुलाचे।

संसारखानेर सङे संगत कर्बा नि हए

४

तम़ार बिचत लाऱाइ आर झाग्रा कुऩा से आसेच्‍कन?

तम़ारे भित्रत टानाटानि कर्बार अंगलार अभिलासालार कारन कि हकन नि?

२ तम़ा इच्‍छा त करेचन मातुन नि पाचन,

ताहाते तम़ा जान हात्‍या करेचन।

तम़ा लाल्‍सा करेचन मातुन हासिल कर्बा नि पारेचन,

ताहाते तम़ा लाऱाइ आर झाग्रा करेचन।

तम़ा नि पाचन कियाँकि तम़ा नि माङेचन।

३ तम़ा माङेचन मातुन नि पाचन कारन तम़ा आप्‍नार इच्‍छाला पुरा कर्बार ताने बेठिक से माङेचन।

४ ए ब्‍यभिचारिला,

तम़ा कि जानेचन नि संसारखानेर सङे संगत कर्बार लोकट परमेस्‍वरेर दुस्‍मन हए?

अइताने जाहाँए आप्‍नार संगत संसारखानेर सङे राख्‍बे उहाँए आप्‍नाक परमेस्‍वरेर दुस्‍मन बेनाबे।

५ “हामार भित्रत राखाल आत्‍माडर ताने परमेस्‍वरट बारा जलन करेचे,”

कहबार धर्मसास्‍त्रेर काथाड कि तम़ाक बेकार लागेच्‍कन?

६ मातुन उहाँए आरह बेसि अनुग्रह देचे।

अइताने हेनङ कहाल गेइचे,

“परमेस्‍वरट गुमानि लोकलार

बिरोध करेचे

मातुन नम्र लोकलार पर अनुग्रह करेचे।”

७ अइताने तम़ा आप्‍नाक परमेस्‍वरेर अधिनत सँप।

सइतानडर बिरोध कर आर उहाँए तम़ाक छरिए पालाए जात्‍कन।

८ तम़ा परमेस्‍वरेर लगत आस आर परमेस्‍वरटउ तम़ार लगत आस्तकन।

ए पापिला तम़ार हातला धए साफ कर आर दुबिधात रहबार लोकला तम़ा आप्‍नार हृदयलाक सुद्ध कर।

९ बिलाप कर,

सोग कर आर कान।

तम़ार हाँसिखान सोगत आर तम़ार खुसिखान उदासत बदलिकन।

१० प्रभुर आगुति आप्‍नाक नम्र बेनाअ आर उहाँए तम़ाक उँच्च कर्तकन।

एक आपसत दुसिया दिबार काम ना कर

११ हे भाइला,

एक दस्रा झनार खिलापत ना बल।

जाहाँए आप्‍नार भाइर खिलापत बलेचे बा आप्‍नार भाइडर निसाफ करेचे,

उहाँए बिधानेर खिलापत बलेचे आर बिधानखानेर निसाफ करेचे।

आप तुइँ जदि बिधानखानेर निसाफ करेचिस ते,

बिधानखान अनुसार नि चलेचिस मातुन बिधानखानेर न्‍यायकर्ता ठहरेचिस।

१२ बिधानखान दिबार आर निसाफ कर्बार बाठे एक झन छे,

उहाँए हामाक बचाबाउ पारे आर नास कर्बाउ पारे।

ताहाते आप्‍नार पर्सियाडर निसाफ कर्बार तुइँ काहाँए हइस?

गुमानेर खिलाप चेतावनि

१३ आप,

“आझि बा काल़ि फाल्‍ना नगरत जामु,

हता एक बच्‍छर भरे रहमु आर ब्‍यापार करिए नाफा कामामु,”

कहबार लोकला तम़ा सुन:

१४ काल़ि कि हत्‍कन आल़ा तलिक तम़ा कुछु नि जानेचन।

तम़ार जिबनड कि हकन?

तम़ार जिबनडत भापेर लाखा हकन जेइड कि एक छिनकार ताने देखारत हचकन आर हाराए जाचे।

१५ से बुरु हेनङ कहबा पर्कन,

“परमेस्‍वरेर इच्‍छा हए जदि ते,

हामा जिए रहम आर हेनङ बा हुनङ कर्म।”

१६ मातुन तम़ा गुमान करेचन आर सेखि देखाचन।

हेनङ गुमान कर्बार काथाड खाराप हए।

१७ ताहाते जाहाँए भालाइ कर्बा जान्‍ते जान्‍तउ भालाइ नि करेचे ते,

उहाँए पाप करेचे।

धनिलाक चेतावनि

५

ए धनि लोकला आप तम़ा सुन,

तम़ार पर आसिए पर्बार दुर्गतिलार खातिर कानारुवा कर आर आउदाअ।

२ तम़ार धनला सरि गेइच्‍कन आर तम़ार नुआँपाटाला घुने खाए गेइच्‍कन।

३ तम़ार सना आर रुपालात कार्खि धरि फेकाइच्‍कन।

अइला कार्खि तम़ार खिलापत गबाहि दित्‍कन आर तम़ार देहाडक अगिनेर लाखा खात्‍कन।

आर तम़ा से आप्‍नार धन सम्‍पतिला अन्‍तिम दिनलार ताने थिताए राखिचन।

४ आर देख,

जेइला काटनियारे तम़ार खेतलार काटनि करिल्‍कन आर जाहाँर दिनिलाक तम़ा कलछपन करे राखिचन अम़ार दिनिलाए तम़ार खिलापत गघाट देच्‍कन आर अम़ार काननला सेनालार प्रभुर कानड तलिक पुगि फेकाइच्‍कि।

५ इखान पृथिमित तम़ा भोग बिलास आर खोब मउज करेचन।

तम़ा आप्‍नाक भोग दिबार दिनडर ताने पुस्‍टाए राखिचन।

६ तम़ार बिरोध नि कर्बार धर्मि लोकटक तम़ा दुसि ठहरालन आर उहाँर जान हात्‍या कर्लन।

धिरजता आर प्रार्थना

७ अइताने हे भाइला,

प्रभुर आगमन तलिक धिरज धारन कर,

जेनङति एकटा हालुवा चासि लोक भुइँर अन्‍मोल उप्‍तनिर ताने आस्रा करिए आगिला आर पाछिला झर नि हबार तलिक धिरज धारन करेचे।

८ अइनङति तम़ाउ धिरज धारन कर।

आप्‍नार मनलाक स्‍थिर कराअ कियाँकि प्रभुर आगमनड लगते छे।

९ हे भाइला,

एक दस्रा झनार खिलापत गनगन ना कर,

निते त तम़ा निसाफत गिर्बन।

आर देख,

निसाफ कराड दुवारखानते छकन।

१० हे भाइला,

कस्‍ट आर धिरज धारन कर्बार उदाहरन केनङ हबा लागे कहए प्रभुर नाअँत बल्‍बार अगमबक्‍तालाक बिचार कर त।

११ बास्‍तबत,

धिरज धारन कर्बार लोकलाक हामा आसिर्बादि कहचि।

तम़ा त अय्युबेर धिरजतार बिसयत सुन्‍बापान आर प्रभुर उदेस्‍यड देख्‍बाए पाअन कि प्रभुड केनङ करुनामय आर दयाबान छे।

१२ हे मोर भाइला,

सब से बड काथा एइड कि,

सत ना खाअन नाते सर्गेर नाअँत,

नाते पृथिमिर नाअँत आर नाते कुनह भिन सत खाअन,

बुरु तम़ार काथाला ‘हकन’ ते हँ भरन ‘नि हकन’ ते नि,

जेसे तम़ा दुसि ना ठहरन।

बिस्‍वासेर प्रार्थना

१३ तम़ार मइधे काहुँ जदि कस्‍टत छन ते,

उहाँए प्रार्थना करोक।

आर तम़ार मइधे काहुँ जदि आनन्‍दित छे ते,

उहाँए प्रसंसार भजन गिदाक।

१४ आर तम़ार मइधे काहुँ जदि बेमारि छन ते,

उहाँए मन्‍डलिर एल्‍डरलाक डाकाक सेने अम़ा उहाँक तेल दे अभिसेक करिए प्रभुर नाअँत प्रार्थना करिदोक।

१५ तने बिस्‍वास से कराल प्रार्थनार माध्‍यम से बेमारिड छुटकारा पाबे आर प्रभुड उहाँक संअ कर्तेक।

आर काहुँ जदि पाप कर्ब करिचे ते,

उहाँक छेमा मिल्तेक।

१६ अइताने तम़ा एक आपसत पापलार सुइकार कर आर आर एक दस्रा झनार ताने प्रार्थना कर जेसे तम़ा संअ हन्।

धार्मिक लोकटर प्रार्थनाड सक्‍तिसालि आर प्रभाबकारि हचे।

१७ एलिया अगमबक्‍ताडउ हामारे लाखा मान्‍सि रहए,

आर उहाँए ‘बर्सा ना होक’ कहए भक्‍ति पुर्बक प्रार्थना कर्ले ते,

तिन बच्छर छ महिना भरे पृथिमिखानत पानि नि परेल्‍कि।

१८ आर जेइखुना एलियाड फेर प्रार्थना कर्ले ते,

मेघड से बर्सा हल्‍कि आर भुइँखान उप्‍तनि दिल्‍कि।

१९ हे मोर भाइला,

तम़ार मइधे कोए एक झन जदि सत्‍य से बहकिए जाअन आर कोए भिन झना उहाँक घुराए आने ते,

२० उहाँए इड जानोक,

जाहाँए एक झन पापिक उहाँर कुमार्ग से घुराए आन्‍बे,

उहाँए उड पापिर प्रानडक मिर्तु से बचाबे आर आगेन्‍ति पापलाक झापाबे।

पत्रुसेर

पहिला चिट्ठि

परिचय

प्रेरित पत्रुसट इखान चिट्ठि करिप इ.सं. ६४ त लिखिस्‍ले। बाइबलेर भेलेला बिद्वान इड बिचार करेचे कि, पत्रुसट इखान चिट्ठि रोम से लिखिस्‍ले। पत्रुसट इखान चिट्ठि रोमि साम्राज्‍यर एसिया माइनरेर बिस्‍वासिलाक आर्थात आल़ाकार टर्कि कहबार देसखानेर ख्रिस्‍टियन मन्‍डलिलाक लिखिस्‍ले जेसे हताकार बिस्‍वासिला ख्रिस्‍टियन बिस्‍वासत स्‍थिर हकि, ख्रिस्‍टेर दामालत बेराकि आर कस्‍टलाक सहबार हुब भार्सा पाकि।

इसु ख्रिस्‍टेर बार झन चेल़ार मइधे पत्रुसट मुल चेल़ा रहए। पत्रुसेर जिबनेर बिसयत मत्ति, मर्कुस, लुका, युहन्‍ना आर प्रेरितेर कितापखानतअ लिखाल छे।

रुपरेखा

अभिबादन १:१-२

जेअँत आसा १:३-१२

दुखेर माध्यम से आस्बार पबित्र जिबन १:१३-४:६

परमेस्वरेर दुवाल बरदानलार उचित प्रयोग ४:७-११

ख्रिस्टियन हए सास्ति खेप्बा ४:१२-१४

परमेस्वरेर हान्जाडर देखभाल ५:१-११

अन्तिम बन्दगि ५:१२-१४

पत्रुसेर

पहिला चिट्ठि

१

इसु ख्रिस्‍टेर पाए बिछाल प्रेरित पत्रुसेर तरफ से पोन्‍टस,

गलातिया,

कापाडोकिया,

एसिया आर बेथानियार प्रान्‍त भरे छिर्याछिट हुवाल प्रबासिलाक,

२ परमेस्‍वर पितार पहिलकार योजना अनुसार आत्‍मार सुद्धिकरनेर पाए इसु ख्रिस्‍टेर आग्‍यापालन कर्बा आर उहाँर सुर्किर छिटा पाबा बिछाल,

तम़ाक अनुग्रह मिल्‍कन आर सान्‍तित प्रसस्‍त हते जाअन।

जेअँत आसा

३ हामार प्रभु इसु ख्रिस्‍टेर परमेस्‍वर आर पिताडक धन्‍यबाद होक,

जाहाँए आप्‍नार माहान कृपा अनुसार मरालला से इसु ख्रिस्‍टेर पुनरुत्‍थानेर माध्‍यम से जेअँत आसार ताने हामाक नायाँ जलम दिचे,

४ आर सर्गत तम़ार ताने नास नि हबार,

सुद्ध आर केधउ नि झम्रिबार उत्तराधिकारखान थिताए राखिचे।

५ आर अन्‍तिम समयत प्रकट हबार मुक्‍तिखानेर ताने तम़ा बिस्‍वासेर माध्‍यम से परमेस्‍वरेर सक्‍ति दे सुरक्‍छित राखाल गेइचन।

६ एइड काथार खातिर तम़ाक आल़ा कुछु समयकार ताने नान्हा किसिमेर कस्‍टर फान्‍दात पर्बा पर्लउ तम़ा बाडा खुसि छन।

७ तम़ार बिस्‍वासखान अगिन दे गलाए नस्‍ट हबार सनाखानअ से आरह असलि छकन।

आप जेइखुना इसु ख्रिस्‍टट प्रकट हबे उखुना प्रसांसा,

महिमा आर सम्‍मान पाबार लाइक बन्‍कन।

८ उहाँक तम़ा नि देख्‍लउ प्रेम करेचन,

तम़ा उहाँक आल़ाउ नि देखिचन ताहुँ उहाँर पर बिस्‍वास करेचन आर बर्नन करा नि जाबार गउरब आर आनन्‍द से खुसि मानाचन।

९ तम़ार बिस्‍वासखानेर इनामेर भाबे तम़ा आप्‍नार आत्‍माडर मुक्‍ति पाचन।

१० एइखान मुक्‍तिक अगमबक्‍तालाउ छाबिस्‍ले आर खुजिनिति करिस्‍ले आर तम़ार पर आस्‍बार अनुग्रहखानेर बिसयत आगेइ बाताइस्‍ले।

११ आर जेइखुना अम़ार भित्रत रहबार ख्रिस्‍टेर आत्‍माड,

ख्रिस्‍टेर पर आस्‍बार कस्‍टला आर ताहार बाद आस्‍वार उहाँर महिमाखानेर बिसयत अगमबानिर पाए आगेइ बाताइसेल्‍कि ते,

उला काथा कुन बेला आर काहाँर पर हबे कहए अम़ा खोज तालास करिस्‍ले।

१२ अगमबक्‍तालाक इड काथा प्रकट कराल गेइसेल्‍कि कि,

अम़ा आप्‍नार ताने नि मातुन तम़ार ताने सेबा करिस्‍ले।

आर इला काथा आल़ा तम़ाक सर्ग से पाठाल पबित्र आत्‍मार पाए सुसामाद सुनाबार लोकलार माध्‍यम से घोसना कराल गेइच्‍कन।

सर्गदुतलाउ इला काथा देख्‍बार ताने उत्‍साहित छे।

पबित्र रहबार बलाहाट

१३ अइताने मनडक सक्‍कत कर आर तियारि ह,

संयमित ह आर उखान अनुग्रहर पर सम्‍पुर्न आसा राख,

जेइखान अनुग्रहक इसु ख्रिस्‍टट प्रकट हबारखुना तम़ाक उहाँर ठिना आनाल जात्‍कन।

१४ आग्‍याकारि छुवालार लाखा हए आप तम़ा आगुकार आन्‍जान अबस्‍थार कुइच्‍छालार पाछु ना धर,

१५ मातुन तम़ाक डाकाबारट जेनङति पबित्र छकन,

अइनङति तम़ाउ जिबनेर गटे रहन सहनलात पबित्र ह।

१६ कियाँकि धर्मसास्‍त्रत हेनङ लिखाल छे: “तम़ा पबित्र ह,

कियाँकि मुइँ पबित्र छु।”

१७ पक्‍छपात नि करिए हरेक झनाक उहाँर काम अनुसार निसाफ कर्बार परमेस्‍वरटक पिता कहए सुम्रेचन जदि ते,

प्रबासेर समयड डर डर करे काट।

१८ तम़ा जान्‍बा पारन कि,

तम़ाक तम़ार बाप दादोला से चलिए आसाल बेमतलबेर काथालार पाए बाते सना आर रुपार लाखा नास हबार जिऩिसला दे दाम तिरिए छुटाल नि गेइचन,

१९ मातुन पाठाभेराडर लाखा निस्‍खोट आर निस्‍कलंक ख्रिस्‍टेर अन्‍मोल सुर्किखान दे छुटाल गेइचन।

२० संसारखान उत्‍पति हबार आगुए से उहाँक नियुक्‍त कराल गेइस्‍ले,

मातुन तम़ार खातिर समयर अन्‍तिमत प्रकट हले।

२१ तम़ा उहाँरे पाए परमेस्‍वरेर पर बिस्‍वास करेचन,

जाहाँए उहाँक मिर्तु से जेअँत करिए उठाल्‍कि आर उहाँक महिमा दिल्‍कि,

जेसे तम़ार बिस्‍वासखान आर आसाड परमेस्‍वरेर पर लागाले रहकन।

२२ सत्‍यतार पालना करिए तम़ा आप्‍नार मनलाक सुद्ध बेनाबार कारन आप्‍नार दादा भाइलाक खाँटि प्रेम कर्बा पारन आर आप तम़ा आप्‍नार भित्रि हृदय से एक दस्रा झनाक खोब प्रेम कर।

२३ कियाँकि तम़ा बिनासि नि मातुन अबिनासि बिहन दे,

जेअँत आर सदाए स्‍थिर रहबार परमेस्‍वरेर बचनेर माध्‍यम से आरमने जलम पाइचन।

२४ जेनङ कि धर्मसास्‍त्रत लिखाल छे:

“हरेकटा मान्‍सि घाँसेर फुलेर

लाखा हए

आर उहाँर हरेकखान गउरब घाँसेर फुलेर लाखा!

घाँसला झम्रि जाचे आर फुलला झरिए परेचे।

२५ मातुन प्रभुर बचनड सदा

सर्बदा रहचे।”

आर तम़ाक प्रचार कराल सुसामादेर बचन एइड रहए।

जेअँत पाथल आर पबित्र जाति

२

अइताने हर किसिमेर दुस्‍टता,

हर किसिमेर कलछपन,

मुर्खता,

जलन आर हर किसिमेर निन्‍दालाक त्‍याग कर।

२ पेदगा छुवार लाखा खाँटि आत्‍मिक दुहुनिर इच्‍छा कर,

हेनङ कर्ले तम़ा मुक्‍तिर बिति बार्त़े बार्त़े जाबन।

३ प्रभुड असल छे कहबार काथाडर माजा तम़ा पाइचन जदि ते,

४ तम़ा उहाँर ठिना जाअ,

जाहाँए जेअँत पाथल हए आर लोकलार पाए इन्‍कार हलउ परमेस्‍वरेर पाए बिछाल गेइचे आर मुल्‍यबान छे।

५ तम़ाउ इसु ख्रिस्‍टेर पाए परमेस्‍वरेर नजरत सुइकार योग्‍य आत्‍मिक बलिदान चऱाबार पबित्र माहा पुजारुकेर कामत जेअँत पाथललार लाखा आत्‍मिक घर बन्बार ताने बार्त़े बार्त़े जाअ।

६ कियाँकि धर्मसास्‍त्रखान हेनङ कहिचे:

“देख,

सियोन पाहारखानत मुइँ

बिछाल आर मुल्‍यबान

कनेर मुल पाथलडक स्‍थापित करिम,

उहाँर पर बिस्‍वार कर्बार लोकट

कोए हाले लाजत नि पर्बे।”

७ अइताने,

तम़ा जाहाँए जाहाँए उहाँर पर बिस्‍वास करेचन तम़ार ताने उहाँए मुल्‍यबान छकन,

मातुन बिस्‍वास नि कर्बार लोकलार ताने उहाँए,

“जेइड पाथलक राजमिस्‍त्रिला

इन्‍कार कर्ले,

अइड पाथल घरेर मुल

पाथल हले।”

८ आर,

“एकटा हेनङ पाथल,

जेइड पाथलेर कारन अम़ा ओझोट खाचे,

आर एकखान चाट्टान जेइखान

चाट्टानेर कारन अम़ा उल्‍टिए परेचे,”

कियाँकि अम़ा आग्‍या उलंघन करिए बचनडर पर ओझोट खाचे,

आर अम़ार ताने एइनङ तकाल गेइसेल्‍कि।

९ मातुन तम़ा बिछाल बंस,

राज पुजारुकेर घराना,

पबित्र जाति आर परमेस्‍वरेर निजि प्रजा हन्।

उहाँइ तम़ाक आन्‍धारखान से आप्‍नार छकलागा ओजोतखानत आनेल्‍कन,

जेसे तम़ा उहाँर अचम्‍भित कामलार घोसना कर्बा पारन।

१० एक समयत तम़ा प्रजा नि छिलन मातुन आप तम़ा परमेस्‍वरेर निजि प्रजा हइचन।

एक समयत तम़ा कृपा नि पाइस्‍लन मातुन आप तम़ा कृपा पाइचन।

परमेस्‍वरेर सेबकला

११ हे प्रियला,

मुइँ तम़ाक उत्‍साह देच्‍कन,

तम़ा आप्‍नाक परदेसि आर प्रबासि जानिए आत्‍मार खिलापत लाऱाइ कर्बार देहार अभिलासाला से दुरे रह।

१२ परजातियालार बिचत तम़ार चाल चलनला असल हकन जेसे काहुँ तम़ाक कुकर्मि करे कहए तम़ार खिलापत घाटाल बललउ,

अम़ा तम़ार भाला कामला देखिए निसाफेर दिना परमेस्‍वरेर महिमा करोक।

१३ प्रभुर खातिर मान्‍सिर बेनाल हरेकटा सासकेर अधिनत रह,

चाहे उहाँए माहा राजा कियाँ ना होक,

१४ बा ते बड हाकिमलार अधिनत कियाँ ना होक,

कारन कुकर्मिलाक दन्‍ड दिबा आर भाला काम करालाक प्रसांसा कर्बार ताने अम़ाक खटाल गेइचेक।

१५ कियाँकि परमेस्‍वरटर इच्‍छा एइड कि,

असल काम करिए तम़ा मुर्ख लोकलार आबुझपुनार काथालाक चुप कराअ।

१६ आजाद लोकेर लाखा जिबन बिताअ।

आजादिखानक कुकर्म झापाबार साधन ना बेनाअ,

मातुन परमेस्‍वरेर सेबकलार लाखा चल।

१७ गटे लोकलाक आदर कर,

बिस्‍वासि दादा भाइलार पर प्रेम राख,

परमेस्‍वरेर भय मान,

राजाडर आदर कर।

ख्रिस्‍टेर कस्‍टखान नमुना हए

१८ हे नकरला,

पुरा आदर से आप्‍नार मालिकलार अधिनत हर किसिमेर भय मानिए रह।

बाठे दयाल आर समझदार मालिकलार अधिनते नि,

मातुन कठोर मालिकलारअ अधिनत रह।

१९ कियाँकि काहुँ जदि परमेस्‍वरेर खातिर सुद्ध बिबेकेर कारन अन्‍यायपुर्न कस्‍टखान धिरज से सहचे ते,

उहाँए प्रसंसार पात्र हए।

२० कियाँकि तम़ा पाप करिए मार खाचन आर धिरज से सहचन ते,

तम़ाक कुन लाभ हल्‍कन?

मातुन भाला कर्तउ कस्‍ट भुङेचन आर धिरज से सहचन जदि ते,

परमेस्‍वरेर नजरत प्रसंसार योग्‍य हबन।

२१ कियाँकि एइखान कामेर ताने तम़ार बलाहाट हइसेल्‍कन कारन ख्रिस्‍टटउ तम़ार खातिर कस्‍ट भुङेल्‍कन आर तम़ार ताने एकटा नमुना छरिए गेल्‍कन अइताने आप तम़ाकअ उहाँर भरिलार पर बेर्बा लाग्‍कन।

२२ “उहाँए नाते कुनह पाप

करिस्‍ले नाते उहाँर मुखत

कुनह छल छिल्‍कि।”

२३ आप्‍नार अपमान हलउ उहाँए बदला नि लिले,

नाते कस्‍ट भुङबारखुना अम़ाक धम्‍काले,

मातुन उचित निसाफ कराडर पर पुर्नरुप से भार्सा कर्ले।

२४ हामा पापेर खातिर मरिए धार्मिकतार खातिर जिए रहि कहए ख्रिस्‍टट आप्‍नार देहाडत हामार पापला लिए क्रुसत चर्ल़े आर उहाँरे चोटलार कारन तम़ा संअ हइचन।

२५ कियाँकि तम़ा भेरालार लाखा छिर्याछिट हए छिलन मातुन आप तम़ा आप्‍नार आत्‍मालार लखुवाल आर संरक्‍छरटर ठिना घुरिए आसिचन।

घरेर लोकटक आर घर्निडक साल्‍ल़ा

३

अइनङ करे आप,

ओगे घर्निला,

तम़ा आप्‍ना आप्‍नि घरेर लोकलार अघिनत रह,

कियाँकि तम़ार मइधे काहाँरअ घरेर लोकट परमेस्‍वरेर बचडत बिस्‍वास नि कर्लउ,

तम़ार चाल चलनलार कारन उहाँर मनड बिना सब्‍दए बदलिबा पारोक।

२ आर जेइखुना तम़ार घरेर लोकला तम़ार जिबनेर स्रद्धापुर्न सुद्ध चालि बानिला देख्तकन ते,

अम़ा आप्‍ने से परिवर्तन हबे।

३ चुलिर लासलटन,

सनार गाहाना गुऱिया आर नान्हा बरनेर नुआँला पिन्भार बाहारि लासलटन तम़ार ना हकन,

४ मातुन तम़ार भित्रि मनड भद्र स्‍वभाबेर आर सान्‍त आत्‍मार अबिनासि गाहानाला दे साजाल हकन कारन परमेस्‍वरेर नजरत याहाँर बड मोल छे।

५ कियाँकि परमेस्‍वरेर पर बिस्‍वास राख्‍बार आगुकार पबित्र बेर्छानिलाउ अइ किसिम से लासलटन करे आर आप्‍नार घरेर लोकलार अधिनत रहए।

६ जेनङ करे साराड अब्राहामडक स्‍वामि करे डाकाइस्‍ले आर आग्‍यापालन करिस्‍ले,

अइनङ करे तम़ाउ आप्‍नार घरेर लोकटर भालाइर काम करन आर कोए किसिम से भयभित नि हन् जदि ते,

तम़ाउ सारारे बेटि ठहरिबन।

७ अइनङ करे,

हे घरेर लोकला,

तम़ार घर्निला तम़ार जिबनेर अनुग्रहर हकदार हबार कारन उऩ पात्र जानिए आप्‍नाक कर्बार लाखा अम़ाक माया कर आर बुद्धिमानि से सङे मिलिए रह,

जेसे तम़ार प्रार्थनालात रुकाबट ना हकन।

भाला काम कर्तउ आस्‍बार कस्‍टला

८ आखिरत तम़ा साभाउ एकेडा मनेर ह,

एक दस्रा झनाक हुब भार्सा द,

भायारि प्रेम देखाअ,

दयाल आर नम्र मनेर ह।

९ खारापिर बदला खारापि ना कर,

नाते अपमानेर बदला अपमान,

ताहार बदलि बुरु आसिर्बाद द कारन तम़ार बलाहाट एइखान कामेर ताने हइसेल्‍कन कि तम़ा आसिसेर उत्तराधिकारि हबा पारन।

१० कियाँकि,

“जाहाँए आप्‍नार जिबनडक

प्रेम करेचे

आर असल दिनला देख्‍बार मनसुवा करेचे,

उहाँए आप्‍नार जिभाडक खारापि से

आर आप्‍नार ठोटलाक

छलिया काथा बल्‍बार से

दुरे राखोक।

११ आर उहाँए दुस्‍ट कामला

से घुरोक

आर भाला काम करोक

आर उहाँए सान्‍तिर खुजि करोक

आर ताहार पाछु धरोक।

१२ कियाँकि प्रभुड

धर्मि लोकलार पर

नजर करेचे आर अम़ार

प्रार्थनाला सुन्‍बार ताने

कानला खुल्‍ला राखेचे

मातुन दुस्‍ट कामकरालार

खिलापत प्रभुड आप्‍नार मुखखान मच्राए लेचे।”

१३ भालाइ कर्बार पाके छन जदि ते तम़ार खारापि कर्बे काहाँए?

१४ मातुन धार्मिकतार खातिर तम़ाक कस्‍ट भुङबा पर्कन जदि ते,

तम़ा धन्‍य हन्।

बुरु काहाँरअ धम्‍किर डर ना गन आर नाते घबराअ,

१५ मातुन ख्रिस्‍टटक तम़ा आप्‍नार प्रभु मानिए स्रद्धा सहित हृदयत राख आर तम़ार आसाडर बिसयत काहुँ जदि तम़ाक पुछारि कर्कन ते,

उड आसार बिसयत उत्रा दिबार ताने तम़ा सदाए तियारि रह।

१६ मातुन उखान काम तम़ा नम्रता से आदर पुर्बक कर आर तम़ार बिबेकखान सुद्ध राख,

जेसे तम़ार बिरोध करा लोकला आर ख्रिस्‍टटत तम़ार चाल चलनलार खिलाप बल्‍बार लोकला लाजत परोक।

१७ कियाँकि परमेस्‍वेर इच्‍छा जदि अइनङ रहकि ते,

खाराप कर्तुत करिए कस्‍ट भुङबार से त बुरु आच्‍छा काम करिए कस्‍ट भुङबारे भाला।

१८ कियाँकि हामाक परमेस्‍वरेर ठिना लेजाबार ताने ख्रिस्‍टट हामार सम्‍पुर्न पापला हरन कर्बा एकेबार्सि मर्ले,

उहाँए धर्मि हलउ अधर्मिलार पापलार खातिर सरिलत मर्ले मातुन आत्‍मात जेअँत हले।

१९ आर उहाँए अइड आत्‍मात जाए कइदत रहाल आत्‍मालाक प्रचारअ कर्ले,

२० जेइला आत्‍मा कि,

प्राचिन कालत नाटेर करिस्‍ले आर नोआर समयत पानिजाहातखान बेनाबार तलिक परमेस्‍वरट अम़ार पर धिरज धारन करिसेल्‍कि,

मातुन उखान जाहातेर पाए पानिखान से बाठे केबा झना आर्थात आठ झना बचिस्‍ले।

२१ आर उखान पानि बप्‍तिस्‍मार एकटा रुप हए जेइखाने तम़ाक बचात्‍कन।

बप्‍तिस्‍मा हबार काथाड देहार मलिला हटाबार लाखा त नि हकन मातुन सुद्ध बिबेकेर ताने परमेस्‍वरटक कराल प्रतिग्‍या हकन,

एइड प्रतिग्‍याए तम़ाक इसु ख्रिस्‍टेर पुनरुत्‍थानेर पाए बचात्‍कन,

२२ उहाँए सर्ग गेले आर परमेस्‍वरेर दाहिना बिति बिराजमान हले।

आर आप सर्गदुतलाक,

अधिकारलाक आर सक्‍तिलाक उहाँरे अधिनत राखाल गेइचे।

आग्‍याकारि जिबन

४

अइताने,

ख्रिस्‍टट जेनङति हामार ताने सरिलत कस्‍ट उठाले,

सेनङति सँच तम़ाउ धारन कर,

कियाँकि जाहाँए देहाडत कस्‍ट काटिचे उहाँए पाप कर्बा छरिचे।

२ ताहाते रहाल बाकिड जिन्‍गानि उहाँए आप लोकेर कुइच्‍छात नि मातुन परमेस्‍वरेर इच्‍छात बिताक।

३ कियाँकि बिताल दिनलात तम़ा परजातियालार लाखा दुराचारत,

कामुकतात,

मधपानत,

मोज माजात,

खानपिनत आर घिनलागा मुर्तिपुजालात आमाझाइ करे दिन काटिचन।

४ आप तम़ाक अम़ार सङे दुस्‍टतार दामालत बेराबा नि देखिए अम़ा छक परिच्‍कन आर तम़ार खिलापत घाटाल बलिए बेराच्‍कन।

५ मातुन जेअँत आर मरालार निसाफ कर्बार ताने तियारि रहबार परमेस्‍वरटक अम़ा लेखा दिबा लाग्‍कि।

६ अइताने मराल लोकलाकअ सुसामाद सुनाल गेले जेसे अम़ार निसाफ सरिलत आरला लोकेर लाखा हलउ आत्‍मात अम़ा परमेस्‍वरेर लाखा हए जिए रहबा पारोक।

परमेस्‍वरेर दुवाल बरदानलार उचित प्रयोग

७ मातुन आप गटे काथालार अन्‍त्‍य हबार समयड लक्‍चाते चलि आसिचे,

अइताने तम़ा सुद्ध मनेर ह जेसे तम़ा सचेत हए प्रार्थनात लागिए रहबा पारन।

८ सब से अधिक एक आपसत गहिरा प्रेम राख,

कारन प्रेमखान आगेन्‍ति पापलाक झापाए देचे।

९ गनगन नि करिए एक दस्रा झनाक मेजुवानि स्‍वागत कर।

१० जाहाँए जेइ किसिमेर बरदान पाइचन,

परमेस्‍वरेर अनुग्रहर भिन भिन किसिमेर बरदान पाआल भान्‍डारिलार लाखा उला बरदानक आपसि भालाइर ताने चलाअ।

११ काहुँ जदि बल्‍बार बरदान पाइचे ते,

उहाँए परमेस्‍वरेर बचनड बल्‍बार लाखा करे बलोक।

आर जाहाँए सेबा कर्बार बरदान पाइचे ते,

उहाँए परमेस्‍वरेर सक्‍ति से सेबा करोक,

जेसे गटे काथालात इसु ख्रिस्‍टेर पाए परमेस्‍वरेर महिमा होक।

महिमा आर पराक्रम सदा सर्बदा उहाँरे होक।

आमेन।

ख्रिस्‍टियन हए सास्ति खेप्‍बा

१२ हे प्रियला,

पर्खिबार अग्‍निमय परिक्‍छाला तम़ार पर हबा देखिए कुनह आन्‍ठिया घटना घटबे ने कि कहए तम़ा छक ना खाअ,

१३ मातुन जेइखुना तम़ा ख्रिस्‍टेर कस्‍टलात सहभागि हबन,

उखुना तम़ा आरह बेसि करे आनन्‍द मानाअ,

जेसे उहाँर महिमाखान प्रकट हबारखुना तम़ा आरह बेसि करे आनन्‍दित आर उल्‍लासित हबा पारन।

१४ तम़ा जदि ख्रिस्‍टेर नाअँत निन्‍दित हइचन ते,

तम़ा धन्‍य हन्,

कारन परमेस्‍वरेर महिमित आत्‍माड तम़ार सङे रहत्‍कन।

१५ मातुन तम़ा जदि कस्‍ट भुङबअ कर्बन ते जानमारा,

चोर बा कोए किसिमेर अपराधि बा पोरेर कामखानत सेतेलतेल करा लोकटर लाखा हए कस्‍ट ना भुङन।

१६ बुरु ख्रिस्‍टियन हबार कारन काहुँ जदि दुख भुङबे ते,

उहाँए लाज ना गनोक,

मातुन अइड नाअँत परमेस्‍वरटक महिमा दोक।

१७ कियाँकि निसाफ हबार समयड चलि आसिचे,

निसाफ अह परमेस्‍वरेर परिबारट से सुरु हबे।

आर आप,

निसाफ हामार से सुरु हबे जदि ते,

परमेस्‍वरेर सुसामादत बिस्‍वास नि कर्बार लोकलार आरह केनङ हाल हतेक?

१८ आप,

“धर्मि लोकटर उद्धार जदि बाडा मुस्‍किल से हचे ते,

अधर्मि आर पापिडर आरह केनङ दुर्गति हतेक?”

१९ अइताने परमेस्‍वरेर इच्‍छा अनुसार कस्‍ट भुङबार लोकला भालाइ कर्ते जाओक आर आप्‍नार आत्‍माडक बिस्‍वासयोग्‍य सृस्‍टिकर्ताडर अधिनत सँपोक।

परमेस्‍वरेर हान्‍जाडर देखभाल

५

आप,

मुइँ आप्‍नाक ख्रिस्‍टेर भुङाल कस्‍टलार साक्‍छि आर पाछुत प्रकट हबार महिमाखानेर सहभागि जानिए,

एकटा सङि एल्‍डरेर हइसियत से तम़ार बिचत रहबार एल्‍डरलाक नेहरा करेचु।

२ तम़ार जुम्‍मात दुवाल परमेस्‍वरेर हान्‍जाडर देखभाल कर,

अह स्‍वइच्‍छा से परमेस्‍वरेर अनुसार,

करकाप से नि नाते लाभेर ताने मातुन उत्‍साह पुर्बक कर,

३ तम़ार जुम्‍मात दुवाललार पर अधिकार जमाए नि मातुन हान्‍जाडर ताने नमुना हए देखभाल कर।

४ आर जेइखुना तम़ार मुल लखुवालड प्रकट हत्‍कन,

उखुना तम़ा नि झम्रिबार महिमार मुकुट पाबन।

५ आप अइनङ करे,

ओरे जामान लोकला बुऱालार अधिनत रह।

एक दस्रा झनार अधिनत रहए तम़ा आपसत नम्रतार उर्ऩा उऱ कारन,

“परमेस्‍वरट गुमानिलाक

बिरोध करेचे मातुन

नम्रलार पर कृपा करेचे।”

६ अइताने परमेस्‍वरेर सक्‍तिसालि बाहाँर तलत तम़ा आप्‍नाक नम्र बेनाअ,

जेसे आप्‍नार उचित समयत उहाँए तम़ाक उँच्‍चत उठाकन।

७ तम़ार गटे चिन्‍ता फिकिरला उहाँर पर छरि द,

कियाँकि उहाँए तम़ार फिकिर करेच्‍कन।

८ हुँसियार ह आर चङख हए रह।

तम़ार दुस्‍मन दियाबलसट गिर्जिए बेर्बार सिंह बाघेर लाखा काहाँक लागाल पाउ ते,

खाउ कहए ढेउनि दिए छकन।

९ बिस्‍वासत दऱ ह आर दियाबलसटर बिरोध कर,

कियाँकि तम़ा जानेचन,

इखान संसारत रहबार तम़ार दादा भाइलाउ एनङति कस्‍टर अनुभब कर्ते आसिचे।

१० मातुन गटे अनुग्रहर परमेस्‍वरट,

तम़ाक ख्रिस्‍टटत अनन्‍त महिमात बलाहाट करिच्‍कन आर तम़ा केबा दिन कस्‍ट भुङबार बाद उहाँए तम़ाक फेर स्‍थापित कर्तकन,

सक्‍कत करे स्‍थिर करात्‍कन आर सक्‍तिसालि बेनात्‍कन।

११ उहाँर पराक्रम सदा सर्बदा हते रोहोक।

आमेन।

अन्‍तिम बन्‍दगि

१२ मुइँ तम़ाक इखान चिट्ठि बिस्‍वासयोग्‍य भाइ सिल्‍भानसेरb पाए संछिपत लिखुवाचु,

आर उत्‍साह दिते इड घोसना करेचु कि,

परमेस्‍वरेर सत्‍य अनुग्रह एइखान हए आर तम़ा इखान अनुग्रहत स्‍थिर हए रहन।

१३ तम़ारे लाखा बिछाल,

बेबिलोनत रहबार मन्‍डलिड आर मोर आत्‍मिक बेटा मर्कुसट तम़ाक बन्‍दगि कहए पाठाइच्‍कन।

१४ एक आपसत पबित्र चुम्‍मा खाए बन्‍दगि कर।

ख्रिस्‍टटत रहबार तम़ा साभाक सान्‍ति हकन!

b 

5:१2 तेपुर्ना पान्‍डुलिपिलात ‘सिलास’कहबार नाअँड ‘सिल्‍भानस’कहए लिखाल गेइचे, बास्‍तबत लोक एकेडा हए।

पत्रुसेर

दस्रा चिट्ठि

परिचय

इसु ख्रिस्‍टेर बार झना चेल़ार मइधे, प्रेरित पत्रुसट जिबनेर अन्‍तिम अन्‍तिमेर बिति आर्थात करिप इ.सं. ६५ त इखान चिट्ठि लिखिस्‍ले। पत्रुसट इखान चिट्ठि मध्‍य पुरुबेर देसलात छिर्याते बार्त़े जाबार झुट्टा सिक्‍छालार बिरोध कर्बार ताने लिखिस्‍ले। उखुना कोए कोएला झुट्टा सिक्‍छक इड सिकाए कि, “लोकलाक ख्रिस्‍टेर आग्‍यापालन कर्बार बा पबित्र जिबन जिबार आबस्‍यक नि छे, बुरु इसु ख्रिस्‍टेर बिसेस ग्‍यान लागे” मातुन “असल ब्‍यबहार बिना उ किसिमेर ग्‍यानलाउ देखाबटि आर झुट्टा हचे” कहए बुझाबार ताने पत्रुसट इखान चिट्ठि लिखिचे।

१. रुपरेखा

परिचय १:१-२

परमेस्वरेर पाए बलाहाट पाल आर बिछाल १:३-१५

ख्रिस्टेर महिमार चखुदेखा गबाहा १:१६-२१

झुट्टा सिक्छकला २:१-२२

प्रभुर आगमन ३:१-१३

बन्दगि आर अन्तिम उपदेस ३:१४-१८

पत्रुसेर

दस्रा चिट्ठि

१

इसु ख्रिस्‍टेर गुलाम आर प्रेरित,

मुइँ सिमियोनa पत्रुसेर तरफ से,

हामार परमेस्‍वर आर मुक्‍तिदाता इसु ख्रिस्‍टेर धार्मिकतात,

हामारे लाखा अनमोल बिस्‍वास हासिल कर्बारलाक:

२ परमेस्‍वर आर इसु हामार प्रभुर ग्‍यानत तम़ा अनुग्रह आर सान्‍ति पाए प्रसस्‍त भाबे बार्त़े जाअन।

परमेस्‍वरेर पाए बलाहाट पाआल आर बिछाल

३ आप्‍नार महिमा आर स्रेस्‍ठतार माध्‍यम से बलाहाट दिबार परमेस्‍वरट हामाक आप्‍ने बिछबार कारन उहाँर ताने भक्‍तिपुर्न जिबन जिबा पारि कहए हामाक आबस्‍यक हरला काथा उहाँए आप्‍नार इस्‍वरिय सक्‍तिर माध्‍यम से दिचे।

४ आर अइलारे पाए उहाँए हामाक आप्‍नार अनमोल आर माहान प्रतिग्‍याला दिचे,

जेसे उलार माध्‍यम से तम़ा संसारेर कुइच्‍छाला से आस्‍बार भ्रस्‍टता से बच आर इस्‍वरिय स्‍वभाबत सहभागि ह।

५ ताहाते हर किसिम से कोसिस कर आर तम़ार बिस्‍वासखानत सदगुन आर सदगुनखानत ग्‍यान थप,

६ आर ग्‍यानत काबुपुना,

काबुपुनात धिरजता,

आर धिरजतात भक्‍ति भाब थप,

७ भक्‍ति भाबत भायारि स्‍नेह आर भायारि स्‍नेहत स्रद्धा थप,

८ कारन इला काथा तम़ार सङे छकन आर बार्त़े जाकन जदि ते,

हामार प्रभु इसु ख्रिस्‍टटत तम़ा फेर घुरिए बेकाम्‍मा आर निस्‍फल नि हबन।

९ मातुन जाहाँर सङे इला काथार कमि छेक,

उहाँए दुरेर काथाला नि देख्‍बार एकटा काना लोक हए,

आर उहाँए “पहिलकार पापला से सुद्ध हइचु” कहबार काथाडक पिस्राबार बिसर्फमा हए।

१० अइताने हे भाइला,

तम़ार बलाहाट आर नियुक्‍तिड निस्‍ठुकि कर्बार ताने आरह जोसिला हते जाअ,

कारन हेनङ कर्ते रहले तम़ा केधउ ओझोट नि खाबन।

११ आर एइनङ करे तम़ा हामार प्रभु आर मुक्‍तिदाता इसु ख्रिस्‍टेर अनन्‍त राजखानेर भित्रत सम्‍पुर्न भाबे प्रबेस पाबन।

१२ अइताने इला काथार बिसयत मुइँ तम़ाक सदाए फम करातेइ रहम्‍कन।

हबार ते तम़ा गटे काथाला जानेचन,

कि तम़ा आप्‍नार सङे रहबार सत्‍यताडत स्‍थिर हए छन।

१३ जेइखुना तलिक मुइँ देहा रुपि डेराडत जिए छु,

उखुना तलिक इड काथा मुइँ तम़ाक फम करातेइ रहबार उचित जानेचु।

१४ मुइँ इड जानेचु कि,

हामार प्रभु इसु ख्रिस्‍टट देखाए दिबार अनुसार मोर देहा रुपि इड डेरा छर्बार बेला चलि आसिचे।

१५ मोर मिर्तुर बाद इला काथा तम़ा कुनहखुना फम कर्बा पारन कहए बुझाबार ताने मुइँ हर किसिमेर कोसिस कर्बार पर छु।

ख्रिस्‍टेर महिमार चखु देखा गबाहा

१६ हामार प्रभु इसु ख्रिस्‍टेर सक्‍ति आर आगमनेर बिसयत प्रचार कर्बारखुना तम़ाक बुझाबार ताने हामा कुनह छलपुर्न बनाबटि खिस्‍सालार सहजोग नि लिन मातुन उहाँर महिमार चखु देखा गबाहा हन।

१७ कियाँकि जेइखुना उहाँए परमेस्‍वर पिताड से आदर आर महिमा हासिल कर्ले,

उखुना महिमामय गउरबखान से हेनङ कहबार एकटा गाला आसिस्‍ले,

“याहाँए मोर प्रिय पुत्र हए,

याहाँर सङे मुइँ बाडा खुसि छु।”

१८ आर इड गाला हामा पबित्र पाहारखानत उहाँर सङे रहबारखुना सर्ग से आस्‍ते हामा आपुन काने सुनिस्‍न।

१९ इड घटना से,

हामार सङे रहाल अगमबक्‍तार बचनला आरह करकर करे पुस्‍टि हइचे।

ताहाते भोर नि हबार तलिक आर तम़ार हृदयलात भरुवा तारोड नि उठबार तलिक आन्‍धारखानत जल्‍ते रहबार चेराकटर लाखा हबा उला बचनेर पर तम़ा ध्‍यान दिबन जदि ते आच्‍छाए कर्बन।

२० प्रथमे तम़ाक इड काथा बुझ्‍बा लाग्‍कन कि,

धर्मसास्‍त्रेर कुनहड अगमबानि काहाँरअ निजि अर्थ लागाबार काथा नि हए,

२१ कियाँकि लोकेर इच्‍छा से केधउ कुनहड अगमबानि नि आसिचे,

मातुन पबित्र आत्‍मार प्रेरनार पाए परमेस्‍वरेर तरफ से बलिचे।

a 

१:१ हिब्रु भासार ‘सिमियोन’नाअँडए ग्रिकत ‘सिमोन’हचे।

झुट्टा सिक्‍छकला

२

जेनङति इस्राएलि लोकलार बिचत झुट्टा अगमबक्‍ताला रहकि,

अइनङति तम़ारअ बिचत झुट्टा सिक्‍छकला उब्‍जित्‍कन जाहाँए आप्‍नार उद्धारकर्ता गुरुडकअ इन्‍कार कर्बे आर गुप्‍त भाबे हेनङ बिनासकारि सिक्‍छाला ढुकाबे,

अम़ा आप्‍नार पर सोझोए बिनास आन्‍बे।

२ आर भेलेला लोक झुट्टा सिक्‍छकलार बिलासि जिबनडर नक्‍कल कर्बे,

सेने अम़ार कारन सत्‍यतार दामालडर बदनाम हबे।

३ आर आप्‍नार लाल्‍सार कारन बनावटि काथालार पाए अम़ा तम़ार ठिना से नाजायज लाभ उठात्‍कन।

अम़ार ताने दन्‍डखान आगुए से जुक्‍ताए राखाल छेक आर अम़ार बिनासट लगते छेक।

४ कियाँकि पाप कर्बार सर्गदुतलाक तलिक परमेस्‍वरट बाकि नि राख्‍ले मातुन अम़ाक मिर्तुलोकतa फेकाए दिले आर निसाफेर दिनड आस्‍बार तलिक अथाहा आन्‍धारखानत बन्‍दि बेनाए राख्‍ले।

५ आर उहाँए पहिल्कार तेपुर्ना संसारखानकअ बाकि नि राख्‍ले मातुन भक्‍तिहिनतार उखान संसारत जल प्रलय कर्ले,

ताहारअ पर धार्मिकतार प्रचारक नोआ आर उहाँर परिबारेर सात झनाक बचाए राख्‍ले।

६ अइनङति,

सदोम आर गमोरा कहबार नगरलाक उहाँए अगिन बर्साए दन्‍ड दिले आर भक्‍तिहिनलार आगुति उ दुइखान नगरक उहाँए भक्‍तिहिनतार नमुना बेनाले।

७ मातुन दुस्‍ट लोकलार कामुकता से दुखित हुवाल धार्मिक लोक लोतटक उहाँए बचाले,

८ (कियाँकि उला लोकेर बिचत रहते,

अम़ार कुकर्मला देखिए सुनिए लोतट दिनहु आप्‍नार धार्मिक आत्‍माडत दुखित हए रहए।)

९ अइताने धर्मि लोकलाक परिक्छा से बचाबा आर अधर्मि लोकलाक निसाफेर दिन तलिक दन्‍डत बेर्छाए राख्‍बा प्रभुड जानेचे।

१० बिसेस करे उला लोकक,

जाहाँए असुद्ध बेनाबार कामुकतात डुबाल रहचे आर अधिकारेर नाटेर करेचे।

इला लोक एक जिद्धिया आर गुमानि हचे,

एम़ा महिमित प्रानिलाकअ निन्‍दा कर्बा भय नि गनेचे।

११ मातुन सर्गदुतला सक्‍ति आर बलत माहान हलउ प्रभुर साम्‍ना निन्‍दा करिए अम़ाक दुसिया नि देचे।

१२ मातुन देख,

इला लोकक एम़ा जेइला काथा आप्‍ने नि बुझिचे उला काथार निन्‍दा करेचे।

एम़ा बिबेकहिन जानाबरलार लाखा छे।

आर आप्‍नार स्‍वभाबिक इच्‍छालार काबुत रहचे।

एम़ा माराल जाबार खातिर जल्‍मिबार पसुलार लाखा नस्‍ट हबे।

१३ एम़ा आप्‍नार कराल खारापिलार कारन आप्‍ने कस्‍ट भुङबे।

दिने करे भोग बिलासत मस्‍ति कर्बार कामखानक अम़ा सुख मानेचे।

जोग साङलात तम़ार सङे खानपिन करिए भोग बिलासत मउज मस्‍ति कर्बार एम़ा तम़ार कलंक आर खोट हकन।

१४ अम़ार चखुला ब्‍यभिचार से भराल रहचेक,

जेतेक पाप कर्लउ एम़ा नि आघाचे।

चन्‍चल मतिर लोकलाक एम़ा फुस्‍लाचे।

अम़ार मनला लोभ लालचत तालिम लुवाल रहचेक।

स्रापित सान्‍तान एम़ाए हए।

१५ अम़ा सिधा दामालड छरिए कुपन्‍थत गेइचे।

अम़ा खाराप कामेर लाभखानक असल मान्‍बार बओरेर बेटा बालामेर पाछु धरिचे,

१६ मातुन उहाँक उहाँर अपराधेर कारन डाटाल गेले आर मुखत बलि नि भेराबार गाधाड लोकटर लाखा बलिए अगमबक्‍तार पागलपुनाखानक रुकेल्‍कि।

१७ अम़ा सुख्‍खा झर्सा आर दुन बायाँरे उराए लेजाबार सुख्‍ना बदलि हए।

अम़ार ताने पातालेर निसोट आन्‍धारखान राखाल गेइचेक।

१८ कियाँकि अम़ा मुर्खतापुर्न बड बड गुमानि काथाला बलेचे आर भ्रमत रहाल लोकलार बिच से भर्खर फुस्‍कुटिए आसाल लोकलाक एम़ा देहार कामुकतार माध्‍यम से लालचत फासाचे।

१९ अम़ा लोकलाक आजादि दिबार बचन त देचे मातुन खुद आप्‍नउ अम़ा भ्रस्‍टतार गुलाम हए,

कियाँकि जाहाँर पाए लोकट काबुत रहचे ताहार उहाँए गुलाम हचे।

२० कियाँकि हामार प्रभु आर मुक्‍तिदाता इसु ख्रिस्‍टटक चिन्‍तउ जदि अम़ा संसारखानक दुसित कराबार काथाला से फुस्‍कुटिए आरमने पापेर फान्‍दात परे ते अम़ार पहिलकार से पाछुकार हालतट आरह खाराप हतेक।

२१ कियाँकि अम़ाक दुवाल पबित्र आग्‍याड जान्ते जान्‍तउ जदि अम़ा पाछु सर्के ते,

धार्मिकतार दामालड नि जान्‍लेइ अम़ार ताने भाला हल्‍किहने!

२२ अम़ार ताने इड चानक खाँटि करे मेट खाचे,

“कुकुरट आप्‍नार छादनखान फेर घुरिए आप्‍ने खाचे।”

आर “धए दुवाल सोंरट फेर घुरिए कादखानत लेऱेचे।”

a 

२:४ ‘मिर्तुलोक’सब्‍दड ग्रिक भासात तार्तरस छे जाहाँर माने पाताल बा नरक दनह हबा पारे।

प्रभुर आगमन

३

हे प्रियला,

तम़ाक लिख्‍बार इखान मोर दस्रा चिट्ठि हए।

मोर इ दनहखान चिट्ठित,

मुइँ तम़ाक केबाडा आग्‍या फम कराबार मने तम़ार निस्‍कपट मनलाक जागाबा चाहाच्‍कन,

२ कि बिताल समयडत पबित्र अगमबक्‍तालार पाए कहाल अगमबानिला आर तम़ार प्रेरितलार पाए दुवाल प्रभु आर मुक्‍तिदातार आग्‍याडक तम़ा फम राखन।

३ सब से प्रथमे तम़ा इड जान कि,

अन्‍तिम दिनलात माजाक उराबार लोकला माजाक उऱाते आस्‍बे आर आप्‍नार लाल्‍सालात सेखि कर्बे

४ आर हेनङ कहबे “उहाँर आगमनेर प्रतिग्‍याड कोए?

कियाँकि हामार बाप दादोलार समयड से हिति सृस्‍टिर सुरुए से चलिए आसाल काथाला एक सामान चल्‍तेइ आसिचे।”

५ जेइखुना अम़ा इड काथा कहचे ते,

उखुना अम़ा इड काथार सत्‍यताड पिस्राए जाचे कि,

परमेस्‍वरेर बचनेर माध्‍यम से भेले दिन आगेइ सर्गला सिर्जन हले आर पृथिमिखान पानिखान से बन्ले अह पानिरे माध्‍यम से,

६ आर अइखान पानिर माध्‍यम से उखुनकार संसारखान जल प्रलयत नास हले।

७ मातुन अइड बचन दे आल़ाकार आकासखानक आर पृथिमिखानक अगिन दे भस्‍म कर्बार ताने जुक्‍ताए राखाल गेइचे।

आर एम़ाक अधर्मि लोकलार निसाफ आर बिनासेर दिन तलिक एइनङ राखाल जाबे।

८ मातुन हे प्रियला,

तम़ा इड काथा ना पिस्रान कि,

प्रभुर ताने एक दिन हाजार बच्‍छरेर सामान हए आर हाजार बच्‍छर एक दिनेर सामान हए।

९ कुछुला लोक सँचेचे कि प्रभुड आस्‍बार देरि कर्बे,

मातुन हुनङ नि हए,

बुरु उहाँए इड सँचिए धिरज धारन करिचे कि,

नस्‍ट काहुँ ना होक साभाउ पास्‍ताप करोक आर उद्धार पाओक।

१० मातुन प्रभुर दिनड चोरटरa लाखा करे आच्‍काए आस्‍बे,

उखुना आकासखान मेघेर गिर्गिरिर सङे सङे हाराए जाबे,

आकासेर चान,

सुरुज,

तारो आर ग्रहला अगिनत जलिए नस्‍ट हए जाबे तने पृथिमिखान आर पृथिमिखानेर गटे कुछुला जलिए खाग हबे।

११ गटे कुछुला नास हबे कहबार जानिए आप तम़ाक केनङ पबित्र आर धार्मिक जिबन जिबा लाग्‍कन बा कुन किसिमेर लोक हबा लाग्‍कन?

१२ तम़ा परमेस्‍वरेर उड दिनेर आसपइरा देखेचन आर धम्‍करे आसोक कहए चाहाचन,

जेइड दिनत कि आकासखान अगिनेर पाए जलिए नस्‍ट हबे आर आकासेर चान,

सुरुज,

तारो आर ग्रहला अगिनेर तावत पग्‍लि जाबे।

१३ ताहारअ पर हामा उहाँर प्रतिग्‍या बमोजिम नायाँ सर्ग आर नायाँ पृथिमिर आसपइरा देखेचि,

जेइठा कि धार्मिकताखान बासा करेचे।

बन्‍दगि आर अन्‍तिम उपदेस

१४ अइताने हे प्रियला,

तम़ा आस्‍बार काथालार आसपइरा देख्‍बार कारन प्रभुर नजरत निस्खोट,

निस्‍कलंक आर मिलापत रहबार कोसिस कर।

१५ आर हामार प्रभुर धिरजताखानक मुक्‍ति जानिए धरिए राख।

जेनङ कि हामार प्रिय भाइ पावलडउ उहाँक दुवाल बुद्धिखानेर अनुसार तम़ाक एइला काथा लिखिसेल्‍कन।

१६ पावलेर लिखाल गटे चिट्ठिलात उहाँए एइला काथा लिखिचे।

अनपऱ आर चन्‍चल मत्तिर लोकलाक पावलेर लिखाल कोए कोएला काथा बुझ्‍वार बाडा मुस्‍किल छे,

जेसा कि अम़ा उला काथाक भिनला धर्मसास्‍त्रेर लाखा उल्‍टा पुल्‍टि करेचे आर आप्‍नार पर बिनास आनेचे।

१७ अइताने हे प्रियला,

इला काथा आगुए से जानिए बुझिए हुँसियार हए रह आर दुस्‍ट लोकलार झुट्टा काथालात उल्‍मुलाए आप्‍नार धिरजताखान ना हाराअ।

१८ बुरु हामार प्रभु आर मुक्‍तिदाता इसु ख्रिस्‍टेर अनुग्रह आर ग्‍यानत बार्त़े बार्त़े जाअ।

उहाँर महिमा आल़ा आर सदा सर्बदा हते रोहोक।

आमेन।

a 

३:१० चोरटर लाखा कहले सुटे पुटे नि, अनिस्‍चित समयत बा नि सँच्‍बार समयत आस्‍बार काथा बुझ्‍बा लागे।

युहन्‍नार

पहिला चिट्ठि

परिचय

इखान चिट्ठि जब्‍दियार बेटा प्रेरित युहन्‍नाड लिखिचे, इसुर बार झना चेल़ार मइधे उहाँउ एक झन रहए (मक  १:१९-२०)। युहन्‍नाड आप्‍नाक “इसुर प्रिय चेल़ा” करे कहिचे (युह  १३:२३,  २१:२०)। नायाँ कारालेर कितापलार मइधे “युहन्‍नार सुसामाद”, “युहन्‍नार तिनखान चिट्ठि” आर “युहन्‍नाडक दुवाल प्रकास” नाएर कितापला युहन्‍नाडए लिखिस्‍ले। ख्रिस्‍टेर सर्ग उठानि हबार भेलेला बच्‍छर पाछु तलिक युहन्‍नाड जिए छिले। इखान चिट्ठि पहिला साताब्‍दिर अन्‍तिमेर बिति लिखाल गेइस्‍ले।

इखान चिट्ठिर लेखक युहन्‍नाड आप्‍नार चिट्ठिखान इड उदेस्‍य से लिखिचे कि उहाँर चिट्ठिखान पर्भार बिस्‍वासिला “अनन्‍त जिबन पाइ गेइचे” कहए निस्‍चित हए जाओक (१  युह  ५:१३)। आर उहाँए एइड इच्‍छाइचे कि अम़ार बिस्‍वासखान दऱ हकि।

इखान चिट्ठि कुऩाकार बिस्‍वासिलाक बा कुनड ख्रिस्‍टिय मन्‍डलिक लिखाल गेइस्‍ले, इड काथा कहाल नि जाचे। इखान चिट्ठि सायद भेलेला मन्‍डलिर ताने लिखाल गेइस्‍ले। बिस्‍वासिलार बिचत उजाल झुट्टा सिक्‍छालाक बिरोध कर्बार ताने युहन्‍नाड इखान चिट्ठि लिखिस्‍ले।

इखान चिट्ठि लिख्‍बारखुना कोए कोएला झुट्टा सिक्‍छक “इसुड बास्‍तबत लोकेर रुपत संसारत नि आसिचे” कहए सिकाए। अम़ा लोकलाक “इसुड बाठे एकटा भुत बा एकखान छियाँ हए” कहए सिकाए। मातुन युहन्‍नाड इखान चिट्ठित जोर दिए दिए एड सिकाचे कि, इसुड सम्‍पुर्न भाबे लोक आर सम्‍पुर्न भाबे परमेस्‍वर हए।

रुपरेखा

परिचय १:१

ओजोत आर आन्‍धार १:५-२:२९

परमेस्वरेर सन्‍तान र सइतानेर सन्‍तान ३:१-२४

साँच्‍चा आर झुट्टा आत्‍मा ४:१-६

प्रेमत कर्बार कर्तुप ४:७-२१

संसारखानेर पर हामार बिजय ५:१-२१

युहन्‍नार

पहिला चिट्ठि

जिबनेर बचन

१

जेइड बचन कि आदिकाले से छिले।

उड बचनक हामा सुनिचि,

आपुन नजर से देखिचि,

ध्‍याए देखिचि आर आपुन हाते लारिचि।

हामा तम़ाक जिबनेर अइड बचनेर बिसयत लिखेच्‍कन।

२ जिबनड प्रकट हले।

हामा उडक देख्‍न आर उडर बिसयत गबाहि देचि।

हामा तम़ाक अइड अनन्‍त जिबनेर बिसयत बाताच्‍कन,

जेइड जिबन पितार सङे छिले आर हामार ठिना प्रकट हले।

३ हामा जे देख्‍न आर सुन्‍न अइला काथा हामा तम़ाकअ कहए देच्‍कन जेसे हामार सङे तम़ार संगति होक।

आर बास्‍तबत हामार संगति पिता आर उहाँर पुत्र इसु ख्रिस्‍टेर सङे छे।

४ इड काथा हामा एइड कारने लिखेच्‍कन,

जेसे हामारa आनन्‍दखान पुरा होक।

परमेस्‍वरट ओजोत हए

५ इड सन्‍देस हामा उहाँर पुत्रडर मुखे सुन्‍न आर तम़ाक कहए देच्‍कन,

परमेस्‍वरट ओजोत हए आर उहाँर भित्रत एकअजारा आन्‍धार नि छे।

६ हामा जदि इड कहचि कि,

उहाँर सङे हामार संगति छे,

ताहुँ जदि आन्‍धारते बेराचि ते,

हामा बेइमान बलेचि आर सत्‍यतात नि चलेचि।

७ मातुन उहाँए जेनङ ओजोतत छे,

सेनङ हामाउ जदि ओजोतत बेराचि ते,

एक दस्रा झनार सङे हामार संगति रहचे,

आर उहाँर पुत्र इसुर सुर्किखान हामाक गटे पापला से सुद्ध करेचे।

८ हामा जदि कहचि कि,

हामा कुनह पाप नि करि ते हामा आप्‍नाके दागा देचि आर हामार अन्‍तरलात सत्‍यता नि रहचे।

९ हामा जदि आप्‍नार पापला मानिए लेचि ते,

उहाँए हामार पापला छेमा करि दिबे आर गटे अधर्मला से हामाक सुद्ध कर्बे कियाँकि उहाँए बिस्‍वासयोग्‍य आर धर्मि छे।

१० हामा जदि कहचि कि,

हामा पाप नि करिचि ते हामा उहाँक बेइमान ठहराचि आर उहाँर बचनड हामार अन्‍तरलात नि रहचे।

a 

१:४ कोए कोएला पान्‍डुलिपित ‘हामार’ कहबार ठिना ‘तम़ार’ कहए लिखाल छे।

ख्रिस्‍टट हामार साल्‍ल़ाकार

२

ओरे मोर बाच्‍चा छुवाला,

तम़ा पाप ना करन कहए मुइँ तम़ाक इला काथा लिखेचु।

मातुन काहुँ जदि पाप करि फेकान् ते,

हामार पक्‍छ से पितार ठिना बल्‍बार एक झन छे,

आर्थात धार्मिक इसु ख्रिस्‍टट।

२ उहाँए हामार पापलार खातिर चऱाल पाप छेमार बलिदान हए।

उहाँए बाठे हामारे पापलार खातिर नि,

मातुन गटे संसारेर पापलारअ खातिर पाप छेमार बलिदान हए।

३ हामा जदि उहाँर आग्‍यालार पालन करेचि ते,

एइड से हामा निस्‍चित हचि कि हामा उहाँक चिऩेचि।

४ काहुँ जदि कहचे कि,

“मुइँ उहाँक चिऩेचु” मातुन उहाँर आग्‍यालार पालन नि करेचे ते,

उहाँए बेइमान हए आर उहाँर अन्‍तरखानत सत्‍यता नि रहचेक।

५ मातुन काहुँ जदि उहाँर बचनड पालना करेचे ते,

परमेस्‍वरेर परकार उहाँर प्रेमखान खाँटि रुपत पुरा हचे।

एइड से हामा निस्‍चित हचि कि,

हामा परमेस्‍वरत जिएचि।

६ काहुँ जदि आप्‍नाक परमेस्‍वरत जिएचु कहए दाबि करेचे ते,

उहाँए ख्रिस्‍टर लाखा जिबन जिओक।

नायाँ आग्‍या

७ हे प्रियला,

मुइँ तम़ाक कोए नायाँ आग्‍यार बिसयत नि लिखेचु,

मातुन अइड पुर्ना आग्‍यार बिसयत लिखेचु जेइड आग्‍या कि,

तम़ा सुरुए से पाइचन।

इड पुर्ना आग्‍या अइड बचन हए जेइडक तम़ा आगुतअ सुनिचन।

८ ताहुँ मुइँ तम़ाक एकटा नायाँ आग्‍या लिखेच्‍कन,

कारन याहाँर सत्‍यताखान ख्रिस्‍टटत आर तम़ार जिबनडत देखा गेइचे कियाँकि आन्‍धारखान हाराते जाचे आर वास्‍तबिक ओजोतखान चिक्‍मिकिबा धरि फेकाइचे।

९ जाहाँए आप्‍नाक ओजोतत छु कहए दाबि करेचे,

मातुन आप्‍नार भाइडक घिर्ना करेचे ते,

उहाँए आल़ाउ आन्‍धारते छे।

१० जाहाँए आप्‍नार भाइडक प्रेम करेचे,

उहाँए ओजोतत जिएचे आर उहाँर भित्रत ओझोट खाबार कुनह कारन नि रहचेक।

११ मातुन जाहाँए आप्‍नार भाइडक घिन करेचे,

उहाँए आन्‍धारत छे आर आन्‍धारते बेराचे।

उहाँए इड नि जानेचे कि उहाँए कुऩा जाचे,

कियाँकि आन्‍धारखान उहाँक आन्‍धा बेनाए दिचेक।

१२ ए बाच्‍चा छुवाला,

मुइँ तम़ाक इला काथा लिख्‍बार कारन एइड कि,

तम़ार पापला ख्रिस्‍टेर नाएर खातिर छेमा हइच्‍कन।

१३ ए बापला,

मुइँ तम़ाक इला काथा लिख्‍बार कारन एइड कि,

जाहाँए आदिकाले से छे,

उहाँक तम़ा चिऩेचन।

हे जामान लोकला,

मुइँ तम़ाक इला काथा लिख्‍बार कारन एइड कि,

तम़ा दुस्‍टडर पर बिजयa पाए गेइचन।

१४ ए छुवाला,

मुइँ तम़ाक इला काथा लिख्‍बार कारन एइड कि,

तम़ा पिताडक चिऩेचन।

हे बापला,

मुइँ तम़ाक इला काथा लिख्‍बार कारन एइड कि,

जाहाँए आदिकाले से छे,

उहाँक तम़ा चिऩेचन।

हे जामान लोकला,

मुइँ तम़ाक इला काथा लिख्‍बार कारन एइड कि,

तम़ा बरियो छन,

तम़ार भित्रत परमेस्‍वरेर बचनड बासा करेच्‍कन

आर तम़ा दुस्‍टडर पर बिजय पाए गेइचन।

१५ संसारखानक बा संसाररेर कुनहला काथाक प्रेम ना कर।

काहुँ जदि संसारखानक प्रेम करेचे ते,

उहाँए पिताडक प्रेम नि करेचे।

१६ कियाँकि संसारेर सब कुछुला आर्थात सरिलेर लालसा,

चखुर असुवास आर जिबनेर सान सउकतला पितार तरफ से नि,

मातुन संसारेर तरफ से आसेचे।

१७ संसारखान आर संसारेर असुवासला नास हए जाचे,

मातुन जाहाँए परमेस्‍वरेर इच्‍छाड पुरा करेचे,

उहाँए सदाकाल रहचे।

ख्रिस्‍ट बिरोधिड

१८ ए छुवाला,

अन्‍तिम समय एइडक कहए।

ख्रिस्‍ट बिरोधिड आसेचे कहए जेनङ सुनिस्‍लन,

अइ अनुसार आल़ा भेलेला ख्रिस्‍ट बिरोधि उजाए उठिचे।

एइड से हामा जानेचि कि इड अन्‍तिमेर समय हए।

१९ ख्रिस्‍ट बिरोधिला हामार ठिना से निक्‍लिगेल,

कियाँकि बास्‍तबत अम़ा हामार लोक नि हए।

अम़ा जदि हामार लोक हलेहने ते,

हामारे सङे रहि गेलेहने।

मातुन अम़ा हामार ठिना से निक्‍लिगेल,

इड से आमाने बुझाल जाचे कि,

अम़ार मइधे एकअ झना हामार लोक नि हए।

२० मातुन तम़ा त माहा पबित्रडर ठिना से अभिसेक पाइचन आर तम़ा साभाउ सत्‍यड जानेचन।

२१ मुइँ तम़ाक इला काथा लिख्‍बार कारन इड नि कि तम़ा सत्‍यडक नि जानेचन।

मातुन मुइँ तम़ाक इला काथा लिख्‍बार कारन एइड कि,

तम़ा सत्‍यडक जानेचन आर यहड जानेचन कि,

सत्‍यड से केधउ असत्‍य नि निक्‍लेचे।

२२ हुनङहले झुट्टा काहाँए ते?

झुट्टा उहाँइ हए जाहाँए इसुडक ख्रिस्‍ट कहए सुइकार कर्बार इन्‍कार करेचे।

पिता आर पुत्रडक इन्‍कार कर्बार लोकटके कहए ख्रिस्‍ट बिरोधि।

२३ कियाँकि पुत्रडक इन्‍कार कर्बार लोकटर सङे पिताड नि रहचे।

जाहाँए पुत्रडक सुइकार करेचे,

उहाँर सङे पिताडउ रहचे।

२४ ध्‍यान द कि,

सुरुत तम़ा जेइड बचन सुनिस्‍लन,

उड बचन तम़ार भित्रत छकन ने नि।

उड बचन जदि तम़ार भित्रत लागिए रहकन ते,

तम़ा पुत्रडत आर पिताडत जिए रहबन।

२५ आर पुत्रडर कबुल कराल अनन्‍त जिबन एइड।

२६ आप मुइँ तम़ाक इला काथा उला लोकेर बिसयत लिखेचु,

जेइला लोक तम़ाक बहकिबा छाबेच्‍कन।

२७ उहाँर ठिना से पाआल अभिसेकट तम़ार भित्रत सदामधि रहत्‍कन आर तम़ाक काहाँरअ पाए सिकाबा नि पर्तकन।

मातुन उहाँर अभिसेकटए तम़ाक गटे काथालार बिसयत सिकात्‍कन।

आर उड अभिसेक सत्‍य हए उडत कोए झुट नि छे।

इड अभिसेक जेनङ तम़ाक सिकाइच्‍कन सेनङ तम़ा ख्रिस्‍टेर भित्रत जिए रह।

२८ आप ए बाच्‍चा छुवाला,

उहाँर भित्रत जिए रह,

जेसे उहाँए प्रकट हबारखुना हामाक हुब मिलोक आर उहाँर आस्‍बार दिना उहाँर आगुति हामाक लाजत गिर्बा ना परोक।

२९ तम़ा जानेचन कि परमेस्‍वरट धर्मि छे,

ते तम़ा यहड निस्‍चय जान कि परमेस्‍वरेर नजरत ठिक काम कर्बार हरेक झन उहाँर सान्‍तान हए।

a 

२:१३ ‘बिजय’माने जित ‘हासिल कर्बा‘।

परमेस्‍वरेर सान्‍तान

३

देख त,

पिताड हामाक केनङ प्रेम करिचे ते हामा परमेस्‍वरेर सान्‍तान कहए नाअँ धराइचि,

आर बास्‍तबत हबउ करि।

ताहाते त संसारखान हामाक नि चिऩेचे,

कियाँकि संसारखान उहाँकअ नि चिऩिसेल्‍कि।

२ हे प्रियला,

आझि हामा परमेस्‍वरेर सान्‍तान हइ,

पाछुत कि हम आल़ा तलिक प्रकट करा नि जाए।

मातुन हामा एइड जानेचि कि,

जेइखुना उहाँए प्रकट हबे,

उखुना हामाउ उहाँरे लाखा हम,

कियाँकि उहाँए जेनङ छे हामा उहाँक अइनङ देख्‍म।

३ आर जेनङ ख्रिस्‍टट पबित्र छे,

उहाँर पर आसा राख्‍बार हरेक झना आप्‍नाक पबित्र राखेचे।

४ पाप कर्बार हरेक झना बिधान भङ कर्बार दुसि ठहरेचे,

कियाँकि बिधानखान भङ कर्बार पाप हए।

५ तम़ा त जान्‍बे करेचन कि,

उहाँए हामार पापला हरन कर्बार ताने प्रकट हले।

आर उहाँर भित्रत कोए पाप नि छे।

६ ताहाते जाहाँए ख्रिस्‍टटत रहचे,

उहाँए पाप कर्तेइ नि रहचे।

जाहाँए पाप कर्तेइ रहचे,

उहाँए ख्रिस्‍टटक नाते देखिचे नाते चिऩिचे।

७ ए बाच्‍चा छुवाला,

काहुँ तम़ाक ना बहकाकन।

जायज काम कर्बार लोकट धार्मिक हए जेनङ कि ख्रिस्‍टट धार्मिक छे।

८ जाहाँए पाप कर्तेइ रहचे,

उहाँए दियाबलसेर सान्‍तान हए,

कियाँकि उहाँए आदिकाले से पाप कर्तेइ आसिचे।

दियाबलसेर कामलाक नस्‍ट कर्बार ताने परमेस्‍वरेर पुत्रड प्रकट हले।

९ परमेस्‍वरेर तरफ से जलम लुवाल लोकट पाप कर्तेइ नि रहचे कियाँकि उहाँर भित्रत परमेस्‍वरेर स्‍वाभाबड रहचे।

आर उहाँए पाप कर्तेइ रहबा नि पार्बे कियाँकि उहाँए परमेस्‍वरेर पाए जल्‍माल हए।

१० एइड से देखा जाचे कि,

काहाँए काहाँए परमेस्‍वरेर सान्‍तान हए आर काहाँए काहाँए दियाबलसेर।

जाहाँए परमेस्‍वरेर नजरत ठिक काम नि करेचे उहाँए आर जाहाँए आप्‍नार भाइडक प्रेम नि करेचे उहाँउ,

परमेस्‍वरेर सान्‍तान नि हए।

एक आपसत प्रेम कर

११ सुरुए से तम़ा सुनाल सामाद एइड हकन कि,

“एक आपसत हामाक प्रेम कर्बा लागे।”

१२ कइनडर लाखा तम़ा ना हन्।

उहाँए सइतानेर तरफकार छिले आर आप्‍नार भाइडर हात्‍या करिस्‍ले।

उहाँए आप्‍नार भाइडर हात्‍या कियाँ कर्ले?

कियाँकि उहाँर कामला दुस्‍ट रहकि आर भाइडर कामला रहकि धार्मिक।

१३ हे भाइला,

संसारखान तम़ाक घिन करेच्‍कन कहए छक ना खाअ।

१४ हामा इड जानेचि कि,

हामा मिर्तु से पार हए जिबनत सर्किए चलि आसिचि,

कियाँकि हामा एक आपसत प्रेम करेचि।

जाहाँए प्रेम नि करेचे,

उहाँए मिर्तुते रहचे।

१५ काहुँ होक जाहाँए आप्‍नार दादा भाइलाक घिन करेचे ते,

उहाँए हत्‍यारा हए आर तम़ा जान्‍बे करेचन कि,

कुनहड हत्‍यारार सङे अनन्‍त जिबन नि रहचे।

१६ ख्रिस्‍टट हामार खातिर आप्‍नार जानड दे दिले,

एइड से हामा जानेचि कि,

प्रेमेर माने कि हए।

आर हामाकअ एक दस्रा झनार खातिर जान दिबा लागे।

१७ काहाँरअ सङे संसारिक धन सम्‍पत्ति छेक आर उहाँए आप्‍नार दादा भाइलाक खागिसत पराल देखेचे,

अम़ार खागिसट देख्‍ते देख्‍तउ जदि उहाँए मनड कठोर करे ते,

केनङ करे उहाँर भित्रत परमेस्‍वरेर प्रेमखान बासा कर्तेक?

१८ ओरे बाच्‍चा छुवाला,

बाठे हामा बलिबचन बा मुखे दे प्रेम ना करि,

मातुन हामार प्रेमखान बास्‍तबिक हबालागे।

आर उखान प्रेम हामार कामला से देखा जाबा लागे।

परमेस्‍वरेर आगुति साहाँस पाबापारि

१९ एइड से हामा जान्‍बा पार्म कि,

हामा सत्‍यर लोक हइ,

आर हामा परमेस्‍वरेर आगुति जाबार ताने भय मुक्‍त हचि।

२० हामार अन्‍तरखान जदि हामाक दुसि ठहराचे ते,

एइड से हामा जानेचि कि परमेस्‍वरट हामार अन्‍तरखान से माहान छे आर यहड जानेचि कि उहाँए सब कुछु जानेचे।

२१ हे प्रियला,

हामार अन्‍तरखान जदि हामाक दुसि नि ठहराए ते,

परमेस्‍वरेर आगुति जाबार हामाक साहाँस मिलेचे।

२२ आर हामा उहाँर सङे जे माङलउ पाचि कियाँकि हामा उहाँर आग्‍यालार पालन करेचि आर जेइला उहाँक पसिन परेचेक अइला हामा करेचि।

२३ उहाँर आग्‍या एइड कि हामा उहाँर पुत्र इसु ख्रिस्‍टेर पर बिस्‍वास करि आर उहाँर दुवाल आग्‍या अनुसार हामा एक आपसत प्रेम करि।

२४ जाहाँए जाहाँए परमेस्‍वरेर आग्‍यालार पालन करेचे,

अम़ा परमेस्‍वरेर भित्रत रहचे आर परमेस्‍वरट अम़ार भित्रत रहचेक।

आर हामाक दुवाल उहाँर आत्‍मार माध्‍यम से हामा जान्‍बा पाचि कि,

परमेस्‍वरट हामार भित्रत जिएचे।

साँच्‍चा आर झुट्टा आत्‍मा

४

हे प्रियला,

हर किसिमेर आत्‍मालार पर बिस्‍वास ना कर,

बुरु उला आत्‍मा परमेस्‍वरेर तरफ से हए ने नि जाँच कर,

कियाँकि संसारत भेलेला झुट्टा अगमबक्‍ता निक्‍लिचे।

२ एइड से तम़ा परमेस्‍वरेर आत्‍माडक चिन्भन: इसु ख्रिस्‍टट सरिलत आसिस्‍ले कहए कुनहड अगमवक्‍ता सुइकार करे ते उहाँर सङे परमेस्‍वरेर आत्‍माड छेक।

३ इसु ख्रिस्‍टटक सुइकार नि कर्बार कुनहड अगमबक्‍ता परमेस्‍वरेर तरफकार नि हए।

हुनङ अगमबक्‍तालार सङे ख्रिस्‍ट बिरोधिर आत्‍माड रहचेक,

जेइड कि आस्‍बार पर छे कहए तम़ा सुनिस्‍लन आर आप उड संसारखानत चलि आसिचे।

४ ए बाच्‍चा छुवाला,

तम़ा परमेस्‍वरेर हन् आर तम़ा उला झुट्टा अगमबक्‍ताक जिति फेकाइचन कियाँकि जाहाँए तम़ार भित्रत छकन,

उहाँए संसारखानत रहबारट से अधिक माहान छे।

५ अम़ा संसाखानेर हए,

ताहाते अम़ा संसारेर काथाला बलेचे आर संसारेर लोकला अम़ार काथाला सुनेचे।

६ हामा परमेस्‍वरेर हइ।

जाहाँए परमेस्‍वरटक चिऩेचे,

उहाँए हामार काथाला सुनेचे आर जाहाँए परमेस्‍वरेर नि हए,

उहाँए हामार काथाला नि सुनेचे।

एइड से हामा चिऩेचि कि सत्‍यर आत्‍मा कुनड हए आर झुटेर आत्‍मा कुनड हए।

परमेस्‍वरट प्रेम हए

७ हे प्रियला हामा एक आपसत प्रेम करि कियाँकि प्रेमखान परमेस्‍वरेर तरफ से आसेचे।

जाहाँए प्रेम करेचे उहाँए परमेस्‍वरेर सान्‍तान हए आर उहाँए परमेस्‍वरटक चिऩेचे।

८ जाहाँए प्रेम नि करेचे,

उहाँए परमेस्‍वरटक नि चिऩेचे कियाँकि परमेस्‍वरट प्रेम हए।

९ परमेस्‍वरेर प्रेमखान हामार बिचत हेनङ करे प्रकट हले: परमेस्‍वरट आप्‍नार एकटिया पुत्रडकअ संसारखानत पाठाए दिले,

जेसे उहाँर पाए हामा जिबा पारि।

१० प्रेम याहाते छे कि,

हामा परमेस्‍वरटक प्रेम नि कर्न बुरु उहाँए हामाक प्रेम कर्ले आर हामार पापलार खातिर पाप छेमार बलिदान हबा आप्‍नार पुत्रडक पाठाए दिले।

११ हे प्रियला,

परमेस्‍वरट जदि हामाक हेनङ प्रेम करिचे ते,

हामाकअ एक आपसत प्रेम कर्बा लागे।

१२ परमेस्‍वरटक काहुँ केधउ नि देखिचे।

हामा जदि एक आपसत प्रेम करेचि ते,

परमेस्‍वरट हामार भित्रत लागाल रहचे आर उहाँर प्रेमखान हामार भित्रत पुर्न हचे।

१३ एइड से हामा जान्‍बा पारि कि,

हामा परमेस्‍वरेर भित्रत रहचि आर उहाँए हामार भित्रत कियाँकि उहाँए हामाक आप्‍नार आत्‍माड दिचे।

१४ हामा देखिचि आर साक्‍छि देचि कि,

पिताड आप्‍नार पुत्रडक संसारखानेर मुक्‍तिदातार भाबे पाठाइचे।

१५ जाहाँए इसुडक परमेस्‍वरेर पुत्र कहए सुइकार करेचे,

ते परमेस्‍वरट उहाँर भित्रत रहचेक आर उहाँए परमेस्‍वरेर भित्रत रहचे।

१६ परमेस्‍वरट प्रेम हए।

जाहाँए प्रेमत रहचे,

उहाँए परमेस्‍वरेर भित्रत रहचे आर परमेस्‍वरट उहाँर भित्रत रहचेक।

१७ एइनङ करे हामार बिचत प्रेमखान पुर्न हइचे,

जेसे हामा निसाफेर दिना निर्भय रहि कियाँकि इखान संसारत हामा उहाँरे लाखा हए जिएचि।

१८ प्रेमत डर कहबार कुछु नि रहचे बुरु सिद्ध प्रेमखान डरखानक भागाए देचे कियाँकि डरखानेर भित्रत दन्‍ड नुकाल रहचे।

ताहाते जाहाँए डर करेचे उहाँए प्रेमत पुर्न नि हचे।

१९ हामा प्रेम करेचि कियाँकि प्रथमे परमेस्‍वरटए हामाक प्रेम कर्ले।

२० काहुँ जदि कहचे कि,

“मुइँ परमेस्‍वरटक प्रेम करेचु” आर आप्‍नार भाइडक घिन करेचे ते,

उड लोक बेइमान बलेचे कियाँकि चखुदेखा भाइडक जाहाँए प्रेम नि करेचे,

ते उहाँए आदेखा परमेस्‍वरटक केनङ करे प्रेम कर्बे?

२१ ख्रिस्‍टट हामाक एइड आग्‍या दिचे: जाहाँए परमेस्‍वरटक प्रेम करेचे,

उहाँक आप्‍नार भाइडक प्रेम कर्बा लाग्‍कि।

संसारखानेर पर हामार बिजय

५

इसुडक ख्रिस्‍ट कहए बिस्‍वास कर्बार हरेक झन परमेस्‍वरेर सान्‍तान हए।

आर बापटक प्रेम कर्बार हरेक झन उहाँर बेटाडकअ प्रेम करेचे।

२ हामा जदि परमेस्‍वरटक प्रेम करेचि आर उहाँर आग्‍यालार पालन करेचि ते,

एइड से हामा जानेचि कि हामा परमेस्‍वरेर सान्‍तानलाक प्रेम करेचि।

३ परमेस्‍वरटक प्रेम कर्बार मतलब हए परमेस्‍वरटर आग्‍यालाक पालन कर्बार।

आर उहाँर आग्‍याला पालन कर्बार कठिन नि छे।

४ परमेस्‍वरेर तरफ से जलम लुवाल जाहुँ होक उहाँए संसारखानेर पर बिजय पाचे।

संसारखानेर पर बिजय पाबार जित हए हामार बिस्‍वासखान।

५ संसारखानेर पर बिजय पाचे काहाँए?

बाठे उहाँइ पाचे,

जाहाँए इसुडक परमेस्‍वरेर पुत्र कहए बिस्‍वास करेचे।

इसु ख्रिस्‍टेर बिसयत गबाहि

६ इसु ख्रिस्‍टटए उड लोक हए,

जाहाँए पानि आर सुर्किर माध्‍यम से आस्‍ले।

उहाँए बाठे पानिरे माध्‍यम से नि मातुन पानि आर सुर्कि दनहरे माध्‍यम से आस्‍ले।

आर आत्‍माडए इड काथा सत्‍य हए कहए गबाहि देचे।

कियाँकि उहाँए खुद सत्‍य छे।

७ इड काथार तिनडा गबाहि छे,

८ आर्थात आत्‍माड,

पानिखान आर सुर्किखान।

एम़ा हरला काथात एकमत छे।

९ लोकेर दुवाल गबाहिड जदि हामा सुइकार करेचि ते,

परमेस्‍वरेर दुवाल गबाहिड ते आरह माहान छे!

कियाँकि इड परमेस्‍वरेर गबाहि हए,

इड गबाहि उहाँए आप्‍नार पुत्रडर बिसयत दिचे।

१० परमेस्‍वरेर पुत्रडर पर बिस्‍वास कर्बार हरेक झनार भित्रत इड गबाहि रहचे।

जाहाँए परमेस्‍वरेर पर बिस्‍वास नि करेचे,

उहाँए परमेस्‍वरटक बेइमान ठहराचे कियाँकि परमेस्‍वरट जेइड गबाहि आप्‍नार पुत्रडर बिसयत दिचे उड गबाहित उहाँए बिस्‍वास नि करिचे।

११ आर आप गबाहि एइड कि,

परमेस्‍वरट हामाक अनन्‍त जिबन देदिचे,

आर इड जिबन उहाँर पुत्रडत छे।

१२ जाहाँर सङे पुत्रड छे,

उहाँर सङे जिबन छे।

जाहाँर सङे परमेस्‍वरेर पुत्रड नि छे,

उहाँर सङे जिबन नि छे।

अनन्‍त जिबन

१३ मुइँ तम़ाक इला काथा लिख्‍बार कारन एइड कि,

तम़ा जाहाँए परमेस्‍वरेर पुत्रर नाअँत बिस्‍वास करिचन,

तम़ा अनन्‍त जिबन पाइचन कहए जान्‍बा पारन।

१४ परमेस्‍वरत हबार कारन हामार हुब एइड कि,

उहाँर इच्‍छा अनुसार हामा जे माङलउ उहाँए हामार माङड सुनेचे।

१५ आर जदि हामा जानेचि कि प्रार्थनात हामा जे माङलउ परमेस्‍वरट हामार माङड सुनेचे,

ते हामा यहड जानेचि कि उहाँर ठिना हामा जे माङिचि से पाए गेइचि।

१६ काहुँ जदि आप्‍नार भाइडक हेनङ पाप कर्ते देखेचे,

जेइखान पाप कि मिर्तुत नि लेजाचे,

उहाँए उड भाइर पक्‍छत परमेस्‍वरटक प्रार्थना करिदोक,

परमेस्‍वरट उड भाइक जिबन दितेक।

मुइँ हेता एकखान हेनङ पापेर बिसयत कहचु,

जेइखान पाप मिर्तु तलिक नि लेजाचे।

मातुन यहनङ पाप हचे,

जेइखान पाप कि मिर्तु तलिक लेजाचे।

हेनङ पापखानेर बिसयत काहुँ प्रार्थना करोक कहए मुइँ नि कहचु।

१७ सब किसिमेर दुस्‍ट कामला पाप हए,

मातुन यहनङ पाप हचे,

जेइखान कि मिर्तु तलिक नि लेजाचे।

१८ हामा इड जानेचि कि परमेस्‍वरेर तरफ से जलम हुवाल लोकट पाप कर्तेइ नि रहचे।

परमेस्‍वरेर पुत्रडए उड लोकेर रक्‍छा करेचे आर दुस्‍टड उहाँक लार्बा नि पारेचे।

१९ हामा इड जाचेचि कि हामा परमेस्‍वरेर सान्‍तान हइ आर गटेखान संसार दुस्‍टडर काब्‍जात छे।

२० आर हामा यहड जानेचि कि परमेस्‍वरेर पुत्रड आसिए हामाक बुझ्‍बार सक्‍ति दिचे,

जेसे हामा सत्‍य परमेस्‍वरटक चिन्‍भा पारि।

हामा उहाँर भित्रत छि,

जाहाँए कि सत्‍य छे आर्थात उहाँर पुत्र इसु ख्रिस्‍टटत छि।

उहाँइ सत्‍य परमेस्‍वर आर अनन्‍त जिबन हए।

२१ ओरे बाच्‍चा छुवाला,

मुर्तिला से आप्‍नाक दुरे राख।

युहन्‍नार

दस्रा चिट्ठि

परिचय

इखान चिट्ठि एकटा एल्‍डरेर पाए लिखाल गेइचे। बाइबलेर अधिकला बिद्वान इड सँचेचे कि, इखान चिट्ठि प्रेरित युहन्‍नार पाए लिखाल गेइचे।

इखान चिट्ठि “बिछाल बेर्छानिडक आर उहाँर छुवालाक” लिखाल गेइचे (पद १)। इड बेर्छानि काहाँए रहए, काहुँ कहबा नि पारेचे। काहुँ काहुँ सँचेचे, “इड बेर्छानिर” माने कोए एकटा ख्रिस्‍टियन मन्‍डलि हए आर याहाँर “छुवालार” माने उड मन्‍डलिर सदस्‍यला हए। मातुन इड काथा अतेक निस्‍चित नि छे। इखान चिट्ठि इसा सम्‍बतेर पहिला सताब्‍दिर अन्‍तिम अन्‍तिमेर बिति लिखाल गेइस्‍ले।

रुपरेखा

अभिबादन १-३

सत्य आर प्रेम ४-६

झुट्टा सिक्छार खिलापत चेतावनि ७-११

सेसा बन्दगि १२-१३

युहन्‍नार

दस्रा चिट्ठि

१

मुइँ एल्‍डरट,

परमेस्‍वरेर पाए बिछाल बेर्छानिडक आर उहाँर छुवालाक,

जाहाँक मुइँ छेच्‍कारे प्रेम करेचु।

बाठे मुहें नि,

मातुन सत्‍यडक चिन्‍भार सब कोए तम़ाक प्रेम करेच्‍कन।

२ जेइखान सत्‍य हामार भित्रत छे आर सदा काल हामार सङे रहबे,

अइखानेर कारन हामा तम़ाक प्रेम करेच्‍कन।

३ परमेस्‍वर पिता आर अइड पितार पुत्र इसु ख्रिस्‍टेर तरफ से सत्‍य आर प्रेमत अनुग्रह,

कृपा आर सान्‍ति हामार सङे रोहोक।

सत्‍य आर प्रेम

४ पिताड हामाक जेइड आग्‍या दिस्‍ले,

अइ अनुसार तोर कुछुला छुवाक सत्‍यर दामालत चल्‍बा देखिए मुइँ बारा आनन्‍दित हइचु।

५ माइँ,

मुइँ तोक कुनह नायाँ आग्‍या नि,

मातुन अइड आग्‍या लिखेच्‍कुन,

जेइड आग्‍याक कि हामा सुरुए से पाइचि।

मुइँ तोक एइड नेहरा करेच्‍कुन कि हामा एक आपसत प्रेम करि।

६ उहाँर आग्‍या अनुसार चल्‍बार काथाडए हए प्रेम।

एइड आग्‍यार बिसयत तम़ा सुरुए से सुन्‍ते आसिचन कि,

तम़ा प्रेमत चल।

झुट्टा सिक्छार खिलापत चेतावनि

७ भ्रमत गिराबार भेलेला लोक संसारत उजाए उठिचे।

ख्रिस्‍टट देहात आसिस्‍ले कहए एम़ा सुइकार नि करेचे,

एइनङ लोकटक कहए भ्रमत गिराबार लोक आर ख्रिस्‍ट बिरोधि।

८ हुँसियार रह,

जेइड काथार ताने तम़ा मिसकतa करिचन,

उड काथा ना हारान्,

मातुन ताहार पुरा पुरा इनाम पाअन।

९ जाहाँए ख्रिस्‍टेर दुवाल सिद्धान्‍तर सिमानाड से बाहार जाचे,

उहाँए सिद्धान्‍तडत स्‍थिर नि रहचे आर उहाँर सङे परमेस्‍वरटउ नि रहचेक।

मातुन जाहाँए उड सिद्धान्‍तर भित्रत स्‍थिर रहचे,

उहाँर सङे पिता आर पुत्र दनह झना रहचेक।

१० काहुँ जदि तम़ार ठिना आसेचे आर इड सिद्धान्‍त नि सिकाचे ते,

उड लोकक तम़ार घरत स्‍वागत ना कर आर उहाँक बन्‍दगिअ ना कर।

११ कियाँकि जाहाँए उहाँक बन्‍दगि करेचे,

उहाँए उड लोकेर दुस्‍ट कामलात सहभागि हचे।

सेसा बन्‍दगि

१२ तम़ाक लिख्‍बार मोर भेलेला काथा छे।

मातुन मुइँ उला काथा कागज आर सहि दे लिख्‍बा नि चाहाचु।

याहाँर बदला बुरु तम़ाक भेट कर्बार आर तम़ार सङे मुखा मुखि गप कर्बार आसा करेचु,

जेसे हामार आनन्‍दखान पुरा होक।

१३ परमेस्‍वरेर बिछाल तोर बहिनिर छुवाला तोक बन्‍दगि पाठाइचोक।

a 

१:८ कोए कोएला पान्‍डुलिपित ‘हामा मिस्‍कत करिचि’ कहए लिखाल छे।

युहन्‍नार

तेस्रा चिट्ठि

परिचय

युहन्‍नार लिखाल पहिला आर दस्राखान चिट्ठिर लाखा यहखान चिट्ठि उहाँए इसा सम्‍बतेर पहिला सताब्‍दिर अन्‍तिम अन्‍तिमेर बिति लिखिस्‍ले। इखान चिट्ठि उहाँए गायस नाएर लोकटक ब्‍यक्‍तिगत भाबे लिखिस्‍ले। गायस नाएर उड लोक काहाँए रहए, याहाँर बिसयत काहुँ नि जानेच।

रुपरेखा

अभिबादन १-४

गायसटर बाराइ ५-८

डियोत्रिफसटक दुसिया ९-१0

डेमेत्रियसटर बिसयत साक्छि ११-१२

सेसा बन्दगि १३-१५

युहन्‍नार

तेस्रा चिट्ठि

१

मुइँ एल्‍डरट,

मोर प्रिय सङ गायसटक,

जाहाँक मुइँ छेच्‍कारे प्रेम करेचु।

२ मोर प्रिय भाइ,

मुइँ एइड प्रार्थना करेचु कि तोर सब कुछुलात उन्‍नति हकु।

आर तोर आत्‍माड जेनङ स्‍वास्‍थ छोक सेनङ तोर देहाडउ स्‍वास्‍थ रहकु।

३ जेइखुना केबा झना बिस्‍वासि भाइ आसिए मोक तोर बिसयत इड साक्‍छि दिले कि,

तुइँ बोले सत्‍यताडत बिस्‍वासयोग्‍य हए छिस आर अइड सत्‍यता अनुसार जिएचिस सेने मुइँ खोब खुसि हनु।

४ मोर छुवाला परमेस्‍वरेर सत्‍यतात चलेचे कहए सुन्‍बार से बड खुसिर काथा आर मोर ताने कि हबा पारे?

गायसटर बाराइ

५ हे प्रिय भाइ,

बिस्‍वासि दादा भाइलार ताने तुइँ जे जेतेखान करेचिस बिस्‍वासयोग्‍य भाबे करेचिस,

खास करे आल्‍गानालार ताने जाहाँक तुइँ नि चिऩिस।

६ अम़ा तोर प्रेमेर बिसयत मन्‍डलिर बिचते साक्‍छि देचे।

अम़ार पइराखानेर ताने तुइँ कुछु बन्‍दोबस करि दिस्‍कि ते,

परमेस्‍वरटक पसिन पर्बार काथा होलहने।

७ कियाँकि एम़ा परजातियालार ठिना से कुनह सहजोग नि लिए ख्रिस्‍टेर खातिर पइरात निक्‍लिचे।

८ ताहाते हामाक हेनङ लोकलाक सहजोग कर्बा,b

लागे जेसे सत्‍यर खातिर हामाउ अम़ार सङे साझियार हबा पारि।

डियोत्रिफसट दुसिया

९ मुइँ,

मन्‍डलिडक केबारा काथा लिखिए पाठाइस्‍नु,

मातुन आप्‍नाक देउनिया गन्‍बार डियोत्रिफसट हामार काथाडर कोए मतलबे नि करेचे।

१० ताहाते मुइँ आस्‍ले,

उहाँए केनङ केनङ कर्तुतला करिचे उला काथा उठाम्।

उहाँए हामार खिलापत नि हबार नि हबार काथाला बलिए बेराचे।

अतकिनात मन नि बुझिए उहाँए बिस्‍वासि भाइलाक स्‍वागत कर्बार इन्‍कार करेचे आर जाहाँए बिस्‍वासि भाइलाक स्‍वागत कर्बा छाबेचे उहाँए अम़ाकअ रुकेचे आर अम़ाक मन्‍डलिड से निक्‍लाए देचे।

डेमेत्रियसटर बिसयत साक्छि

११ हे प्रिय भाइ,

खारापिर पाछु ना धर् मातुन भालाइर पाछु धर्।

जाहाँए भाला काम करेचे उहाँए परमेस्‍वरेर तरफेर लोक हए।

जाहाँए खाराप काम करेचे उहाँए परमेस्‍वरटक नि देखिचे।

१२ डेमित्रियसेर बिसयत सब कोए आच्‍छा गबाहि दिचे आर सत्‍यडउ इड काथार गबाहि देचे।

हामाउ इड काथार गबाहि देचि आर तुइँ जान्‍बे करेचिस कि हामार गबाहिड सत्‍य हए।

सेसा बन्‍दगि

१३ तोक भेलेला काथा लिख्‍बार छिले।

मातुन उला काथा मुइँ कलम आर सहि दे लिख्‍बा नि चाहाचु।

१४ बुरु आसा करिचु कि मुइँ तोक जल्‍दि भेट पाउ आर दनह झना आम्‍ना साम्‍नि हए गपसप करि।

१५ तोक सान्‍ति मिल्‍कु।

हेताकार गटे सङला तोक बन्‍दगि पाठाइचोक।

हताकार गटे सङलाक नाअँ धरिए धरिए बन्‍दगि कहए दिस।

b 

१:८ कोए कोएला पान्डुलिपिलात ‘सहजोग कर्बा लागे’कहबार ठिना ‘स्वागत कर्बा लागे’कहए लिखाल छे।

यहुदार

लिखाल चिट्ठि

परिचय

यहुदाड ख्रिस्‍ट इसुर आर याकुबेर भाइ रहए। उहाँर नाअँड मत्ति १३:५५ आर मर्कुस  ६:३ त लुवाल गेइचे। इसु ख्रिस्‍टेर मिर्तु हबार से आगुत उहाँर भाइला उहाँक मुक्‍तिदाता आर परमेस्‍वरेर पुत्र कहए नि पत्‍याइस्‍ले। अम़ा उहाँक मन सन्‍का कहए सँचिस्‍ले (मक ३:२०-२१; युह ७:५)। इसुड मिर्तु से जेअँत हए उठबार बाद तने अम़ा इसुर पर बिस्‍वास कर्बा धर्ले।

इखान चिट्ठि यहुदाड ख्रिस्‍टियन बिस्‍वासिलार ताने लिखिस्‍ले मातुन उला बिस्‍वासि कुऩाकार रहए काहुँ कहबा नि पारेचे। यहुदाड इखान चिट्ठि मन्‍डलिर भित्रत आसाल झुट्टा सिक्‍छालार बिरोध कर्बार ताने लिखिस्‍ले।

रुपरेखा

परिचय १-२

‌झुट्टा सिक्छकलार चाल चलन, सिक्छा आर बिनास ३-१६

बिस्वासट बचाए राख्‍बार चेतावनि १७-२३

आसिर्बाद २४-२५

यहुदार

लिखाल चिट्ठि

१

इसु ख्रिस्‍टेर सेबक आर याकुबेर भाइ यहुदार तरफ से,

परमेस्‍वर पितार बलाहाट पाआल आर इसु ख्रिस्‍टेर सुरक्‍छात रहबार

२ तम़ा भरपुर कृपा,

सान्‍ति आर माया पाअन।

झुट्टा सिक्‍छकला से हुँसियार

३ मोर प्रिय भाइला,

हामा साभाउ जेइड मुक्‍ति पाइचि,

मुइँ जानजिउ खाए तम़ाक अइड मुक्‍तिर बिसयत लिख्‍बा छाबिसिन्‍कन,

मातुन आच्‍काए तम़ाक इड लिख्‍बार आर अनुरोध कर्बार जरुरि देख्‍नु कि,

जेइड बिस्‍वास परमेस्‍वरट आप्‍नार लोकलाक एकेबार्सि मातुन सदाकार ताने दिचे,

उड बिस्‍वासेर रक्‍छार खातिर तम़ा संघर्स कर्तेइ रह।

४ कियाँकि दन्‍डेर भागिदार कहए भेले दिन आगुते ठहराल केबा झन बेधर्मि लोक तम़ार बिचत सुटेपुटे ढुकिचे।

अम़ा हामार परमेस्‍वरेर अनुग्रहखानक टेढा बेका करिए अनेइतिक कर्तुत कर्बार एकटा बाहाना बेनाचे आर हामार एकमात्र मालिक आर प्रभु इसु ख्रिस्‍टटक इन्‍कार करेचे।

५ गटे काथाला तम़ा जान्‍बे करेचन,

ताहुँ इड काथा मुइँ तम़ाक फम कराए दिबा चाहाच्‍कन कि,

प्रभुडa जेइला इस्राएलिक मिस्र देस से निक्‍लाए बचाले अइला इस्राएलिर बिचसे बिस्‍वास नि कर्बार लोकलाक पाछुत नास कर्ले।

६ जेइला सर्गदुत आप्‍नार पदखानेर सिम्‍नार भित्रत नि रहए आप्‍नार थान छरि दिले अम़ाक समेत प्रभुड माहा दिनेर निसाफेर ताने पातालेर आन्‍धारखानत अनन्‍त बान्‍धनत बाऩिए राखिचे।

७ अइनङ करे सदोम,

गमोरा आर ताहार लगेपासेकार नगरेर लोकला यउन अनेइतिकता आर अस्‍वभाबिक काम बासनात डुबाल रहए।

अम़ा अनन्‍त अगिनेर दन्‍ड भुङले आर साभार ताने नमुना हइचे।

८ अइनङ करे हेनङ लोकला जेइला दर्सन देखेचे अइला दर्सने अम़ाक आप्‍नार सरिलेर खिलापत पाप करुवाचेक।

हेनङ लोकला परमेस्‍वरेर हुकुमडक नि टेरेचे आर सर्गदुतलार निन्‍दा करेचे।

९ मोसार लासट काहाँए पाबे कहए दियाबलसटर सङे बिबाद कर्ते कर्ते जेइखुना झाग्रा लागि गेल्‍कि ते,

माहा सर्गदुत मिखाइलड समेत निन्‍दाजनक काथा कहए दियाबलसटक दुसि ठहरिबार हुब नि पाले,

याहाँर बदला उहाँक हेनङ कहले,

“परमेस्‍वरटए तोक धम्‍काकु!”

१० मातुन हेनङ लोकला जेइला काथार बिसयत कुछु नि जानेचे,

अइलार निन्‍दा करेचे।

आर जेइला काथा अम़ा बिबेकहिन पसुलार लाखा आप्‍सुकि सिकेचे अइला काथाए अम़ाक नस्‍ट करेचेक।

११ धिक्‍कार अम़ाक!

कियाँकि अम़ा कइनेर चालत बेराचे,

धनेर खातिर बालामेर गल्‍तिखान एम़ाउ करेचे आर कोरहर लाखा बिद्रोह करिए नस्‍ट हचे।

१२ आप्‍नार निलाजा दालिदरिपुनार कारन अम़ा तम़ार प्रेम भोजेर कलंक हए।

अम़ा बाठे आप्‍नारे मतलब राखेचे।

अम़ा उला बदलिर लाखा हए जेइला कि बायाँरखानत हिदर से हुदर भासेचे मातुन बर्सेचे नि।

अम़ा उला गाछेर लाखा हए जेइला कि फल फुल्‍बार समयतअ नि फल धरेचे।

अम़ा जँर समेत आख्रि गेइचे,

दुइ फेक मरि गेइचे।

१३ अम़ा सुमुन्‍दरेर पाग्‍ला छालेर लाखा हए,

अम़ा आप्‍नार लाज लाग्‍गा कर्तुतला गाजर लाखा प्रकट करेचे।

अम़ा डेगर हारा तारोलार लाखा हए जेइला तारोर ताने पातालेर आन्‍धारखान सदाकालेर ताने तियारि करे राखाल गेइचे।

हनोकेर अगमबानि

१४ आदमेर सात पुस्‍तार सान्‍तान हनोकटउ भेले दिन पहिले अम़ार बिसयत हेनङ अगमबानि बलिस्‍ले,

“देख,

परमप्रभुड आप्‍नार हाजारेर हाजार पबित्र सर्गदुतलार सङे आस्‍बे,

१५ साभार निसाफ कर्बे,

अम़ार कराल हरेकला भक्‍तिहिन कर्तुत आर उहाँर खिलापत बलाल पापिलार हरेकटा भक्‍तिहिन बलि बचनेर कारन अम़ाक दुसि ठहराबे।

१६ हेनङ लोकला सबखुना गेनगेनातेइ रहचे आर पोरक दुसिया दितेइ रहचे।

अम़ा आप्‍नारे दुस्‍ट अभिलासालात चलेचे।

अम़ा आपुन बाऱाइ बलेचे आर आप्‍नार फाइदार ताने पोरक फुस्‍लाचे।

खबरदारि आर सुझाब

१७ मातुन हे प्रिय भाइला!

तम़ा उला काथार फम कर जेइला काथा कि हामार प्रभु इसु ख्रिस्‍टेर प्रेरितला आगुते तम़ाक कहिदिसेल्‍कन।

१८ अम़ा तम़ाक कहिसेल्‍कन कि,

“अन्‍तिम दिनलात आप्‍नार भक्‍तिहिन अभिलासार पाछु धरिए माजाक उऱाबार लोकला उजाबे।”

१९ हेनङ लोकला फुट आनेचे,

संसारिक इच्‍छात चलेचे आर अम़ार सङे पबित्र आत्‍माड नि रहचेक।

२० मातुन हे प्रिय भाइला!

तम़ा आप्‍नार माहा पबित्र बिस्‍वासखानत आप्‍नाक पक्‍कत बेनाते जाअ।

पबित्र आत्‍मार सक्‍तित प्रार्थना कर।

२१ परमेस्‍वरेर प्रेमत आप्‍नाक स्‍थिर राख।

अनन्‍त जिबनत लेजाबार हामार प्रभु इसु ख्रिस्‍टेर कृपार आस्रा जुरिए रह।

२२ दुबिधात रहबार लोकलार पर कृपा कर।

२३ कोए कोएला लोकक अगिनखान से टानिए बचाअ।

आर काहाँकअ काहाँकअ भय राखिए दया देखाअ,

मातुन पापत सेन्‍केटाल अम़ार नुआँलाक समेत घिन कर।

अन्‍तिम सुभेच्‍छा

२४ जाहाँए तम़ाक गिर्बार से बचाबा पारे आर तम़ाक निस्‍कलंक आर आनन्‍दित बेनाए आप्‍नार महिमामय उपस्‍थितित आन्‍बा पारे,

२५ अइड एक मात्र परमेस्‍वर हामार मुक्‍तिदाताडक,

इसु ख्रिस्‍ट हामार प्रभुर पाए महिमा,

गउरब,

पराक्रम आर अधिकार आदिकाल से आझि तलिक आर सदाकाल हते रहकि।

आमेन।

a 

१:५ कोए कोएला पान्‍डुलिपित ‘प्रभुड’ कहबार सब्‍दडर ठिना ‘इसुड’ लिखाल छे इड सब्‍दर अर्थ ग्रिक भासात ‘यहोसु’ हचे।

युहन्‍नाडक

दुवाल प्रकास

परिचय

इखान किताप युहन्‍ना नाएर एक झन नामि आर प्रभाबसालि बुऱा लोकेर पाए लिखाल गेइचे। बाइबलेर भेलेला बिद्वान एइड कहचे कि, “इड युहन्‍ना इसुर अइड चेल़ा हए, जाहाँक इसुड बिसेस भाबे प्रेम करे” (युह १३:२३), आर उहाँइ नायाँ कारालेर, “युहन्‍नार लिखाल सुसामाद” आर “युहन्‍नार तिनअखान चिट्ठि” लिखिस्‍ले। ‘प्रकास’ नाएर इखान किताप इ.स. पहिला सताब्‍दिर अन्‍तिम अन्‍तिमत लिखाल गेइस्‍ले।

इखान किताप युहन्‍नाडक परमेस्‍वरेर पाए आत्‍मार प्रकासत दुवाल सत्‍य बिबरन हए। इखान प्रकास “अन्‍तिम दिनला आर उखुना ख्रिस्‍ट आर सइतानेर बिचत हबार अन्‍तिम लाऱाइर बिसयत दुवाल गेइचे।” उला “अन्‍तिम दिन” युहन्‍नारेखुना सुरु हए गेइस्‍ले। रोमि सरकारेर तरफ से ख्रिस्‍टेर गटे मन्‍डलिलार पर भयंकर संकट आस्‍बार पर छिले। सास्‍ति भुङबार हरेकटा पुस्‍तार बिस्‍वासिला ख्रिस्‍टेर दस्रा आगमन नि हबार तलिक साहाँस आर सान्‍तवना पाओक कहए इखान प्रकास दुवाल गेइस्‍ले। मातुन बिसेस करे प्रकासेर इखान किताप ख्रिस्‍टेर दस्रा आगमन हबार आगुत कि कि घटना घटबे ताहार बिसयत लिखाल गेइचे। युहन्‍नार समयत मन्‍डलिला जेनङ बार्का साताबटेर सामना करिस्‍ले, सेनङ इसुड फेर आस्‍बारखुना अन्‍तिम लाऱाइत गटे ख्रिस्‍टियनला आरह भयंकर संकटत पर्बे।

रुपरेखा

परिचय १:१-८

सुरुकार दर्सन आर सातरा मन्डलिक चिट्ठि १:९-३:२२

सातटा छापबाला मट्ठा ४:१-८:१

सातटा साहाना ८:२-११:१९

आजागरट आर दुइडा जतु १२:१-१३:१८

भिन भिन किसिमेर दर्सनला १४:१-१५:८

परमेस्वरेर क्रोधेर सातटा बाटि १६:१-२१

बेबिलोनेर पतन, जतुडर हार, झुट्ठा अगमवक्‍ता आर सइतानड १७:१-२०:१०

आखिरि निसाफ २०:११-१५

नायाँ सर्ग, नायाँ पृथिमि, नायाँ यरुसलेम २१:१-२२:५

समापन २२:६-२१

युहन्‍नाडक

दुवाल प्रकास

१

इला प्रकासa इसु ख्रिस्‍टेर बिसयत दुवाल गेइचे,

जेइला प्रकास परमेस्‍वरट निकट भबिस्‍यत धम्करे कि हबार पर छे उला काथा आप्‍नार सेबकला जानोक कहए इसु ख्रिस्‍टटक प्रकट करिस्‍ले आर अइला काथा बाताबा इसुड एकटा सर्गदुतक आप्‍नार सेबक युहन्‍नार ठिना पाठाले।

२ युहन्‍नाड जे जे देख्‍ले आर जे जे सुन्‍ले गटे काथालार उल्‍लेख कर्ले आर्थात परमेस्‍वरेर बचन आर इसु ख्रिस्‍टेर बिसयत सत्‍य गबाहि दिले।

३ धन्‍य हए उहाँए,

जाहाँए अगमबानिर इला बचन गोग दिए पऱेचे,

धन्‍य हए अम़ा जाहाँए इला बचन सुनेचे आर लिखाल काथालार पालन करेचे कियाँकि आप समयड लगते चलि आसिचे।

सातअडा मन्‍डलिक बन्‍दगि

४ एसिया प्रान्‍तेर सातअडा मन्‍डलिक युहन्‍नार तरफ से बन्‍दगि!

तम़ाक परमेस्‍वरेर अनुग्रह आर सान्‍ति,

जाहाँए छे जाहाँए छिले आर जाहाँए आस्‍बे।

उहाँर सिंहासनेर आगुति रहबार सातटा आत्‍मारअ तरफ से तम़ाक अनुग्रह आर सान्‍ति।

५ बिस्‍वासयोग्‍य गबाहि,

मिर्तु से जेअँत हुवालार मइधे से प्रथम आर पृथिमिर राजालार सासक इसु ख्रिस्‍टेरअ तरफ से तम़ाक अनुग्रह आर सान्‍ति,

जाहाँए हामाक प्रेम करेचे आर आप्‍नार सुर्कि दे हामाक हामार पापला से मुक्‍त करिचे।

६ उहाँए हामाक परमेस्‍वर आर पितार सेबार ताने पुजारुकलार एकखान राज बेनाइचे।

आप जुग जुग तलिक महिमा आर सक्‍ति सदाकाल उहाँरे होक।

आमेन।

७ देखेक,

उहाँए बदलिलार पर

आसेचे आर उहाँक हरेकटा चखु देख्‍बे,

जाहाँए उहाँक घुप्‍ले अम़ाउ उहाँक देख्‍बे।

पृथिमिर हरेकटा जात उहाँर

ताने काउछालि काटबे।

एइनङ होक,

आमेन।

८ “अल्‍फा आर ओमेगाb मुहें हउ” कहए सर्बसक्‍तिमान प्रभु परमेस्‍वरट कहचे,

“जाहाँए छे,

जाहाँए छिले आर जाहाँए आस्‍बे।”

ख्रिस्‍टेर दर्सन

९ मुइँ तम़ार बड भाइ युहन्‍नाड इसुत बिस्‍वास कर्बार कारन तम़ारे लाखा कस्‍ट महँ काटिचु आर उखान कस्‍ट बारा धिरज से सहिचु जेइखान कस्‍ट कि उहाँर राजत सहभागि हबार साभाक काटबा परिचे।

परमेस्‍वरेर बचन आर इसु ख्रिस्‍टेर बिसयत साक्‍छि दिबारे कारन मुइँ पत्‍मोस नाएर टप्पुखानत छिनु।

१० आर प्रभुर दिनत मुइँ आत्‍मात छिनु आर मोर पाछुति साहानार लाखा एकटा बड गालाक हेनङ कहते सुन्‍नु,

११ “तुइँ जे देखेचिस उला काथा एकखान खातात लिखिए सातअडा मन्‍डलित पाठा आर्थात एफिसस,

स्‍मुर्ना,

पर्गामम,

थिआटिरा,

सार्डिस,

फिलाडेल्‍फिया आर लाउडिकिया।”

१२ काहाँएड मोर सङे बलेचे कहए देख्‍बार ताने पाछुति घुर्नु ते,

देखेचु सनार सातटा चेराकदानि

१३ आर चेराकदानिलार बिचत “मान्‍सिर पुत्रडर लाखा”,

हाटुवा तलिक झुलामुल एकखान गाउनc पिऩाल आर बुकखानत सनार फिता दे गर्छाल एकटा लोक।

१४ उहाँर मुथाड आर चुलिला भेरार रुनलार लाखा साफा आर हेमेर लाखा धकधक रहकि आर उहाँर चखुला अगिनेर धित्‍कन खानेर लाखा जल्‍कि।

१५ अगिनेर भट्टित जलाए टलटल कराल कासरखानेर लाखा उहाँर ठेङला छिल्कि आर उहाँर गालाड बाऱाल लदिर पानिखान खलखलाबार लाखा सुनाल जाकि।

१६ उहाँए दाहिनाखान हात दे सातटा तारो धरिए छिले आर उहाँर मुखखान से चनचनिया दुइ धारिया एकखान तेरुवाल निक्‍लिते रहकि आर सकलड चरचर दो पहरिया सुरुजड चिल्‍किबार लाखा छिल्‍कि।

१७ आर मुइँ जेइखुना उहाँक देख्‍नु ते मर्बार लाखा आलासाल़ा हए उहाँर ठेङत परिगेनु।

मातुन उहाँए आप्‍नार दाहिनाखान हात मोर पर राखिए कहले,

“डर ना खाइस।

प्रथमकार आर सेसा मुहें हउ।

१८ जेअँत मुहें हउ।

मुइँ मरि गेइस्‍नु,

देखेक जुग जुगेर ताने मुइँ फेर जेअँत हइचु आर आप मिर्तु आर पातालेर छारानिला मोर सङे छे।

१९ “ताहाते तुइँ जे देखेचिस लिख्‍ते जा,

आल़ाकार घटनाला आर पाछुत हबार घटनालाउ लिखेक।

२० मोर दाहिनाखान हातत तुइँ जेइला तारो देख्‍लो उ सातटा तारो आर सनार सातटा चेराकदानिर रहस्‍य एइड कि सातटा तारो सातटा मन्‍डलिर रेखदेक करा सेबकला हए आर उ सातटा चेराकदानि सातटा मन्‍डलि हए।

a 

१:१ ‘प्रकासेर’माने भेदेर काथाड सम्‍पुर्न भाबे प्रस्ट करे बाताए दिबा बा देखाए दिबा।

b 

१:८ ‘अल्‍फा आर ओमेगा,’ग्रिक भासार पहिला आर अन्‍तिम अक्‍छरला हए। मतलब गटे कुछुर स्रिस्टिकर्ता परमेस्‍वरट सुरु आर अन्‍त्य हए (प्रका २१:६ देखन)।

c 

१:१३ उपर से हेंट तलिक बेगर बान्‍धन आर बेगर सिलानिर सोलोडोलो जामाखानक ‘गाउन’कहाल जाचे।

एफिसिर मन्‍डलिडक सन्‍देस

२

“एफिसिर मन्‍डलिर रेखदेक करा सेबकटक इड काथा लिखेक:

जाहाँए आप्‍नार दाहिनाखान हातत सातटा तारो धरिए राखिचे आर सातटा सनार चेराकदानिर बिचत बेराचे,

उहाँइ इला काथा कहचे,

२ मुइँ तोर कामला,

तोर मेहनेतखान आर तोर धिरजतार बिसयत जानेच्‍कुन।

मुइँ यहड काथा जानेच्‍कुन कि तुइँ खाराप लोकलाक सहबा नि पारेचिस जाहाँए आप्‍नाक प्रेरित करे त कहचे बास्‍तवत अम़ा प्रेरित नि हए,

तुइँ उला लोकक जाँच करिए झुट्टा साबित करिचिस।

३ मुइँ जानेच्‍कुन कि तुइँ धिरजबान हए सहए छिस,

मोर नाअँडर खातिर तुइँ कस्‍ट भुङेचिस ताहुँ तुइँ नि हदियाइस।

४ मातुन तोर खिलापत मोर सङे एकटा काथा छे,

पहिला तोर जेइखान प्रेम छिल्‍कु,

उखान तुइँ त्‍यागिए दिचिस।

५ ताहाते तुइँ कुऩा से गिरिचिस फम करेक आर पास्‍चाताप करेक।

आर जेइला काम तुइँ पहिले करिस्‍लो उला काम करेक नि ते मुइँ आसिम्‍कुन आर तोर चेराकदानिड उखान ठाअँ से लराए दिम्‍कुन।

६ मातुन तोर सङे एकखान गुन छोक कि तुइँ निकोलाइटसलार कामलाक घिन करेचिस,

उला कामक महँ घिन करेचु।

७ जाहाँर कान छेक उहाँए सुनोक,

आत्‍माड मन्‍डलिलाक कि कहचे।

जाहाँए जित्‍बे,

उहाँक मुइँ परमेस्‍वरेर सर्गलोकत बुनाल जिबन दुवा गाछट से खाबा दिम्‍किन।’

स्‍मुर्नार मन्‍डलिडक सन्‍देस

८ “स्‍मुर्नार मन्‍डलिर रेखदेक करा सेबकटक लिखेक:

प्रथमकार आर सेसाड,

जाहाँए कि मारा परिस्‍ले आर फेर जेअँत हए उठले,

इला काथा उहाँइ कहचे,

९ मुइँ तोर कस्‍ट आर गरिबिर बिसयत जानेच्‍कुन,

मातुन तुइँ धनि छिस।

तोर खिलापत कराल उला लोकेर निन्‍दा सिकायतलार बिसयत मुइँ जानेचु,

जाहाँए आप्‍नाक यहुदि त कहचे बास्‍तबत अम़ा यहुदि नि हए बुरु अम़ा सइतानेर सभाघर हए।

१० उला सास्‍ति से डर ना खा जेइला कि तुइँ भुङबार पर छिस।

देख,

दियाबलसट तम़ार मइधे काहाँकअ काहाँकअ जाँच्‍ना कर्बार ताने कइदत दिबार पर छकन आर तम़ाक दस दिन तलिक कस्‍ट भुङवा पर्तकन।

आर तुइँ मिर्तु तलिक बिस्‍वासयोग्‍य हए रोहो आर मुइँ तोक जिबनेर मुकुटट दिम्‍कुन।

११ जाहाँर कान छेक उहाँए सुनोक,

आत्‍माड मन्‍डलिलाक कि कहचे।

जाहाँए जित्‍बे उहाँक दस्राड मिर्तु कुनह खति कर्बा नि पार्तेक।’

पर्गाममेर मन्‍डलिडक सन्‍देस

१२ “पर्गाममेर मन्‍डलिर रेखदेक करा सेबकटक लिखेक:

जाहाँर सङे चनचनिया आर दुइ धारिया तेरुवालखान छेक उहाँए हेनङ कहचे,

१३ मुइँ जानेचु,

तुइँ कुऩा रहचिस।

तुइँ अइठिना रहचिस,

जेइठिना कि सइतानेर सिंहासानखान छे।

ताहुँ तुइँ मोर नाअँडक सक्‍कत करे धरिए छिस।

सइतानड रहबार ठाअँखानते तम़ार साम्‍ना मोर बिस्‍वासयोग्‍य साक्‍छि एन्‍टिपासट मारा पर्बारअखुना तुइँ मोर परकार आप्‍नार बिस्‍वासट त्‍याग नि कर्लो।

१४ मातुन तोर खिलापत मोर केबारा काथा छे,

कियाँकि तम़ार बिचत केबा झन हेनङ लोक छे,

अम़ा बालामेर सिक्‍छालात चलेचे।

अइड बालाम जाहाँए इस्राएलिलाक पापत गिर्बार ताने,

मुर्तिलाक चऱाल जिऩिसला खाबा आर ब्‍यभिचार कर्बा उस्‍काक कहए राजा बालाकटक बुद्धि दिस्‍ले।

१५ अइनङ करे तोर ठिना यहनङ केबा झन लोक छोक,

जाहाँए कि निकोलाइटसलार सिक्‍छालात चलेचे।

१६ ताहाते पस्‍चाताप करेक नि ते मुइँ तोर ठिना धम्‍करे आसिम्‍कुन आर मोर मुखेर तेरुवालखान दे अम़ार सङे लाऱाइ करिम्‍किन।

१७ जाहाँर कान छेक उहाँए सुनोक आत्‍माड मन्‍डलिलाक कि कहचे।

जाहाँए जित्‍बे,

उहाँक मुइँ नुकाए राखाल मन्‍नाला से कुछुला दिम्‍किन आर मुइँ उहाँक नायाँ नाअँ लिखाल एकटा हेनङ धकधकिया पाथल दिम्‍किन,

उड नाएर बिसयत पाथल पाबार लोकटर छुट्टा आर काहुँ नि जान्‍बे।

थिआटिरार मन्‍डलिडक सन्‍देस

१८ “थिआटिरार मन्‍डलिर रेखदेक करा सेबकटक लिखेक:

‘परमेस्‍वरेर पुत्रड,

जाहाँर चखुला अगिनेर धित्‍कनखानेर लाखा छेक आर जाहाँर ठेङला टल्‍टलिया कासरेर लाखा छेक,

उहाँए कहचे,

१९ मुइँ तोर कामला,

तोर प्रेमखान,

तोर बिस्‍वासखान,

तोर सेबाखान आर तोर धिरजताखानेर बिसयत जानेचु आर मुइँ यहड जानेचु कि तोर आगुकार कामला से पाछुकार कामला आरह बेसि छोक।

२० मातुन तोर खिलापत मोर एकटा काथा छे,

तुइँ इजिबेल नाएर बेर्छानिडक जेइ मन सेइ कर्बा छरि दिसिस जाहाँए आप्‍नाक अगमबादिनि करे कहचे,

मातुन मोर सेबकलाक ब्‍यभिचार कर्बा,

मुर्तिलाक चऱाल जिऩिसला खाबा सिकाचे आर अम़ाक बहकाचे।

२१ मुइँ उहाँक पास्‍चाताप कर्बार समय दिल्‍किन मातुन उहाँए ब्‍यभिचार से पास्‍चाताप कर्बार इन्‍कार कर्ले।

२२ देखिस,

मुइँ उहाँक सेजात पराए दिम्‍कन आर जाहाँए जाहाँए उहाँर सङे ब्‍यभिचार करिस्‍ले,

उड बेर्छानिर सङे कराल कामला से पास्‍चाताप नि कर्बार तलिक मुइँ अम़ाक कस्‍टत फेकाए दिम्‍किन।

२३ मुइँ उहाँर छुवालाक मारि फेकाम्‍किन।

तने गटे मन्‍डलिला जान्‍बे कि साभार मनेर आर हृदयर काथाला जाँच कर्बार मुहें हउ।

आर मुइँ तम़ाक तम़ार कामलार अनुसार प्रतिफल दिम्‍कन।

२४ मातुन थिआटिरार तम़ा बाकिला लोक जाहाँए इड सिक्‍छात नि चलेचन आर सइतानेर गहिरा काथाला नि सिकिचन,

मुइँ तम़ाक कहच्‍कन,

तम़ार पर आर कुनह भार नि लादाम्‍कन।

२५ तम़ार सङे जेइला छकन,

मुइँ नि आस्‍बार तलिक उलाक सक्‍कत करे धरिए राखन।

२६ जाहाँए जित्‍बे आर अन्‍तिम तलिक मोर इच्‍छाड पालन कर्बे,

मुइँ उहाँक जात जातेर लोकलार पर अधिकार दिम्‍किन,

२७ ‘आर लुहार कुन्‍दाखान दे

माटिर भान्‍डालाक गुन्‍डा

कर्बार लाखा उहाँए अम़ार पर राज कर्बे ’

जेनङ कि महँ आप्‍नार पितार ठिना से सासन चलाबार अधिकार पाइस्‍नु।

२८ आर मुइँ उहाँक भोरुवा तारोडउ दिम्‍किन।

२९ जाहाँर कान छेक,

उहाँए सुनोक,

आत्‍माड मन्‍डलिलाक कि कहचे।’

सार्डिसेर मन्‍डलिडक सन्‍देस

३

“सार्डिसेर मन्‍डलिर रेखदेक करा सेबकटक लिखेक:

जाहाँर सङे परमेस्‍वरेर सातटा आत्‍मा आर सातटा तारो छेक उहाँए हेनङ कहचे,

मुइँ तोर कामला जानेच्‍कुन,

तुइँ जेअँत छिस कहए नाअँ त धराइचिस मातुन तुइँ मराल छिस।

२ जागिल रोहो,

आर मरिम मरिम हुवाल बाकिला काथाक बरियो बेना कियाँकि मोर परमेस्‍वरेर नजरत तोर कामला मुइँ सिद्ध नि पाइच्‍कुन।

३ ताहाते फम करेक तुइँ कि पाइस्‍लो आर कि सुनिस्‍लो।

उलार पालन करेक आर पास्‍चाताप करेक।

तुइँ जदि जागिले नि रहबो ते,

मुइँ चोरेर लाखा सुटपुट करे आसिम्‍कुन,

तुइँ दिसा नि पाबो।

४ मातुन सार्डिसत केबा झना यहनङ लोक छे,

जाहाँए आप्‍नार नुआँला नि सेन्‍केटाइचे।

अम़ा मोर सङे धग नुआँ पिऩिए बेराबे,

कियाँकि अम़ा याहाँर लाइकेर छे।

५ जाहाँए जित्‍बे,

उहाँए एइनङ धग नुआँ पिन्भे आर मुइँ उहाँर नाअँड जिबनेर कितापखान से केधउ नि मेसाम्‍किन।

मुइँ उहाँर नाअँड मोर पितार आगुति आर उहाँर सर्गदुतलार आगुति सुइकार करिम्‍किन।

६ जाहाँर कान छेकउहाँए सुनोक आत्‍माड मन्‍डलिलाक कि कहचे।

फिलाडेल्‍फियार मन्‍डलिडक सन्‍देस

७ “फिलाडेल्‍फियार मन्‍डलिर रेखदेक करा सेबकटक लिखेक:

जाहाँए पबित्र आर सत्‍य छे,

जाहाँर सङे दाउदेर छारानिड छेक आर जाहाँए खुलाले काहुँ बन कर्बा नि पार्बे आर जाहाँए बन कर्ले,

काहुँ खुलाबा नि पार्बे,

उहाँए कहचे,

८ मुइँ तोर कामलार बिसयत जानेच्‍कुन।

देखेक,

मुइँ तोर आगुति दुवारखान खुलाए राखिच्‍कुन,

उखानक काहुँ बन कर्बा नि पार्बे।

मुइँ जानेचु तोर सङे सक्‍ति बारा कम छोक,

ताहुँ तुइँ मोर बचनलार पालन करेचिस आर मोर नाअँडक इन्‍कार नि करिस।

९ देखेक,

सइतानेर सभाघरेर लोकलाक,

जाहाँए कि आप्‍नाक यहुदि कहए दाबि करेचे,

बास्‍तबत नि हए।

उला बेइमान बला लोकक मुइँ तोर ठिना आनिम्‍कुन आर तोर ठेङत गिराम्‍कुन।

तने अम़ा जान्‍बे कि मुइँ तोक प्रेम करेचु।

१० “धिरज बाऩिए रोहो” कहबार मोर बचनडक तुइँ पालन कर्लो ताहाते मुइँ तोक संकटेर समयड से बचाम्‍कुन।

संकटेर उड समय पृथिमित रहबार लोकलाक पर्खिबार ताने गटेखान संसारत आस्‍बार पर छे।

११ मुइँ जल्‍दि आसेचु।

तोर सङे जेइड काथा छोक उडक सक्‍कत करे धरिए राख् जेसे तोर मुकुटट काहुँ छिरिए ना लिकु।

१२ जाहाँए जित्‍बे,

मुइँ उहाँक मोर परमेस्‍वरेर मुन्‍डिलेर एकटा खाम्‍मा बेनाम्‍किन।

उहाँए हता से आर केधउ नि निक्‍लिबे।

मुइँ उहाँर पर मोर परमेस्‍वरेर नाअँड आर मोर परमेस्‍वरेर नगरेर नाअँड लिखिम आर्थात नायाँ यरुसलेम लिखिम,

जेइखान नगर कि सर्ग से बाहार मोर परमेस्‍वरेर ठिना से हेंट माखे नाम्भे।

मुइँ उहाँर पर आप्‍नार नायाँ नाअँड लिखिम।

१३ जाहाँर कान छेक उहाँए सुनोक आत्‍माड मन्‍डलिलाक कि कहचे।

लाउडिकियार मन्‍डलिडक सन्‍देस

१४ “लाउडिकियार मन्‍डलिर रेखदेक करा सेबकटक लिखेक:

इला काथाक आमेन कहबार,

बिस्‍वासयोग्‍य आर सत्‍य साक्‍छि दिबार,

परमेस्‍वरेर सृस्‍टिर मुलड हेनङ कहचे,

१५ मुइँ तोर कामला जानेच्‍कुन तुइँ नाते ठान्‍डा छिस नाते गरमे।

आच्‍छा एइड होलहने कि तुइँ किते ठान्‍डा हलोहने किते गरमे रहलोहने!

१६ मातुन तुइँ तेल्‍तेला हइगेइचिस,

ताहाते तोक मुइँ मोर मुखखान से उग्‍लाए दिम्‍कुन।

१७ तुइँ आप्‍नाक कहचिस कि ‘मुइँ धनि छु,

मोर सङे धन सम्‍पत्ति छे आर मोक कुछु नि लागे।’

मातुन तुइँ इड नि जानेचिस कि तुइँ केनङ दुखिया,

उदास,

गरिप,

काना आर लाङा छिस।

१८ ताहाते मुइँ तोक इड साल्ल़ा देच्‍कुन,

तुइँ मोर ठिना से अग्‍नित गलाल सना किनेक जेसे तुइँ धनि हबा पारिस।

पिन्भार ताने धग बस्‍त्र किनेक जेसे तोर लाङापुनाखान झापाल जाकु।

आर आप्‍नार चखुलात बुलाबार ताने महलम किनेक जेसे तुइँ रपरप करे देख्‍बा पारिस।

१९ जाहाँक जाहाँक मुइँ प्रेम करेचु,

अम़ाक मुइँ डाटन आर सासन देचु।

ताहाते उत्‍साहित हो आर पास्‍चाताप कर्।

२० देख,

मुइँ दुवारखानत थार हए चाल करेचु।

काहुँ जदि मोर गालाड सुनिए दुवारखान खुल्‍बे ते मुइँ उहाँर भित्रत आसिम आर उहाँर सङे खानपिन करिम आर उहाँए मोर सङे खानपिन कर्बे।

२१ जाहाँए जित्‍बे उहाँक मुइँ आप्‍नार सङे मोर सिंहासनखानत बठबा दिमु जेनङ कि मुइँ आप्‍नउ जित्‍नु आर मोर पितार सङे उहाँर सिंहासनखानत बठिचु।

२२ जाहाँर कान छेक उहाँए सुनोक आत्‍माड मन्‍डलिलाक कि कहचे।”

सर्गत आराधना

४

ताहार बाद मुइँ सर्गत एकखान खुलाल दुवार देख्‍नु।

साहानार लाखा एकटा गाला सुन्‍नु जेइड गाला कि मुइँ आगुतअ सुनिस्‍नु,

अइड गाला कहचे,

“तुइँ उप्रत आस्।

याहाँर बाद कि कि घटना घटबार जरुरि छे मुइँ तोक देखाम्‍कुन।”

२ आर एकेछिने मुइँ आत्‍मात हइगेनु आर देखेचु ते,

सर्गत एकखान सिंहासन आर सिंहासनखानत एक झन बठाल छे।

३ उहाँर सकलड सुर्यकान्‍त मनि आर लाल मनिर लाखा देखा गेइस्‍ले।

सिंहासनेर चारह बिति एकटा आँरा देख्‍नु।

आँराड पान्‍ना मनिर लाखा टिल्‍किस्‍ले।

४ उखान सिंहासनेर चारह बिति चउबिसखान सिंहासन छिले,

आर उला सिंहासनत धग नुआँ पिऩाल आर मुथालात सनार मुकुट पिऩाल चउबिस झना एल्‍डरला बठिए छिले।

५ सिंहासनखान से मेघड चिल्‍किबार जऩाक,

मेघ गिर्जिबार आबाज आर चरक पर्बार आबाज निक्‍लिस्‍ले।

सिंहासनखानेर आगुति सातटा उक्‍का धिपधिप करे जलिस्‍ले,

जेइला कि परमेस्‍वरेर सातटा आत्‍मा हए।

६ आर सिंहासनखानेर आगुति स्‍फटिक सिसार लाखा झकझक,

बाजाकि काँइचिर सुमुन्‍दरटए छिले।

बिचकार सिंहासनखानेर बग्‍ले बग्‍ले चारह बिति चारटा जेअँत प्रानि देख्‍नु आर अम़ार आगुए पाछुए चखुए चखु छिल्‍कि।

७ उला जेअँत प्रानिर मइधे पहिलाकार प्रानिडर सकलड सिंह बाघेर लाखा,

दस्राड प्रानि बाछार लाखा,

तेस्राड प्रानिर सकलड लोकेर लाखा आर चउथाड प्रानिर सकलड उरन्‍ता चिल़ार लाखा रहकि।

८ उ चारहडा जिबित प्रानिर छ छखान करे डेना रहकि आर उला डेनार भित्रि बाहिरि दनह पिल्‍ठे चखुए चखु रहकि।

अम़ा दिनरात एक सामान एइड गित गिदाए

“पबित्र पबित्र पबित्र छे,

सर्बसक्‍तिमान परमप्रभु परमेस्‍वरट,

जाहाँए छिले,

आर आल़ा छे

आर आस्‍बार बाला छे।”

९ जेइ जेइ बेला उला जेअँत प्रानि,

सिंहासनत बठाल,

जुग जुग जिए रहबार परमेस्‍वरटक महिमा,

आदर आर धन्‍यबाद दे,

१० ते उखुना सिंहासनलात बठाल उ चउबिस झना एल्‍डर सिंहासनखानत बिराजमान हुवाल परमेस्‍वरेर आगुति हाटुवापारे आर जुग जुग जिए रहबार परमेस्‍वरटक दन्‍डवत करे,

आर आप्‍ना आप्‍नि मुकुटला सिंहासनेर आगुति राखिए हेनङ गिदाए,

११ “हे हामार प्रभु आर परमेस्‍वर,

तुइँ महिमा,

आदर आर सक्‍ति

सुइकार कर्बार योग्‍य छिस

कियाँकि तुहें सब कुछुला सृस्‍टि करिचिस।

आर तहरे इच्‍छात सब कुछुला अस्‍तित्‍वत आस्‍ले

आर अम़ार सृस्‍टि हले।”

कितापेर मठा आर पाठाभेराड

५

ताहार बाद मुइँ सिंहासनखानत बिराजमान हए रहबारटर दाहिनाखान हातत कितापेर एकटा मठा देख्‍नु,

उड मठात दनह पिल्‍ठे लिखाल आर सातटा सिल मारिए बन कराल देख्‍नु।

२ आर एकटा सक्‍तिसालि सर्गदुतक मुइँ जोर जोर से गोग दिए हेनङ कहबा देख्‍नु,

“इला सिल भाङिए कितापेर इड मठा खुल्‍बार योग्‍य काहाँए छन?”

३ मातुन सर्गेर बा पृथिमिर बा पृथिमिर तलकार काहुँ उड कितापेर मठाक खुल्‍बार बा कितापेर मठार भित्रत देख्‍बार योग्‍य नि निक्‍लिले।

४ कितापेर उड मठा खुल्‍बार बा याहाँर भित्रत देख्‍बार योग्‍य काहाँकअ नि पाबार कारन मुइँ खोब कान्‍नु।

५ तने एल्‍डरलार मइधे से एक झना मोक कहले,

“कानिस ना!

देखेक यहुदा कुलेर सिंह बाघड,

दाउदेर जँरट बिजय हए गेइचे,

उहाँइ कितापेर इड मठा आर याहाँर सातटा सिलक भाङबे।”

६ तने मुइँ एकटा पाठाभेराक थार मारिए रहबा देख्‍नु,

उहाँक मरा पर्बार लाखा आलासाला देखा गेइस्‍ले।

उहाँए सिंहासनखानेर आर उ चारटा जेअँत प्रानिर बिचत आर एल्‍डरलार बिचत छिले।

उहाँर सातटा सिङ आर सातटा चखु रहकि।

उला गटे पृथिमिखानत पाठाल परमेस्‍वरेर सातटा आत्‍मा रहए।

७ तने उहाँए जाए सिंहासनखानत बिराजमान हए रहबारटर दाहिनाखान हात से कितापेर मठाड लिले।

८ उहाँए कितापेर मठाड लिबार साथ,

उ चारटा जेअँत प्रानि आर उ चउबिस झना एल्‍डर पाठाभेराडर आगुति हाटो पारिए परि गेल।

अम़ा साभार हातत एकटा करे किथारा बाजाa आर धुप धुम्‍ना से भराल सनार बाटिला रहकि,

जेइला कि पबित्रजनलार प्रार्थना हए।

९ आर अम़ा हेनङ कहते एकटा नायाँ गित गिदाले,

“इड कितापेर मठा लिबार आर

याहाँर सिलला भाङबार योग्‍य तुहें छिस।

कियाँकि तुइँ मारा गेलो

आर तहरे सुर्किखान दे

हरेकटा कुल,

भासा,

देस

आर जात जातेर लोकलाक

परमेस्‍वरेर ताने किन्‍लो।

१० आर अम़ाक एकखान राज

आर हामार परमेस्‍वरेर पुजारुक बेनालो

आर आप अम़ा पृथिमिखानत राज कर्बे।”

११ तने मुइँ देख्‍नु आर सुन्‍नु कि सिंहासनखानेर जेअँत प्रानिलार आर एल्‍डरलार चारह बिति भेलेला सर्गदुतेर आबाज।

अम़ा गेन्‍तित हाजारेर हाजार आर कोरोटेर कोरोट रहए।

१२ अम़ा गोग दिए दिए हेनङ कहिस्‍ले:

“जेइड पाठाभेरा मारा परिस्‍ले,

उहाँइ सामर्थ,

धन सम्‍पति,

बुद्धि,

सक्‍ति,

आदर,

महिमा

आर प्रसंसा सुइकार कर्बार योग्‍य छे।”

१३ ताहार बाद मुइँ सर्गत,

पृथिमित,

पृथिमिर तलत आर सुमुन्‍दरत रहबार हरेकटा प्रानिक हेनङ कहते सुन्‍नु:

“सिंहासनत जाहाँए बिराजमान छे,

उहाँर आर पाठाभेराडर प्रसंसा,

आदर,

महिमा आर सामर्थ जुग जुग तलिक हते रोहोक।”

१४ तने उ चारहडा जेअँत प्रानि कहले,

“आमेन” आर एल्‍डरला उबुर हए भक्‍ति दिले।

a 

५:८ ‘किथारा बाजा’माने यहुदिला बलाबार एक किसिमेर तारबाला बाजा (चित्रड देखन)।

सिललार रहस्‍य

६

ताहार बाद मुइँ पाठाभेराडक उ सातटा सिलेर मइधे पहिला सिलडक भाङते देख्‍नु आर अइबेला उ चारटा जेअँत प्रानिर मइधे एकटा प्रानिक मेगड गिर्जिबार लाखा गिर्जिते “आस्” कहबा सुन्‍नु।

२ मुइँ एकटा साफा घँराa देख्‍नु आर जाहाँए घँरार पर चऱिए छिले उहाँर हातत एकखान धेनुक छिल्‍कि आर उहाँक एकटा मुकुट दुवाल गेल्‍कि आर उहाँए जितालडर लाखा जित्‍वा निक्‍लिले।

३ आर जेइखुना पाठाभेराड दस्रा सिलडक भाङले तने दस्राड जेअँत प्रानिक मुइँ हेनङ कहते सुन्‍नु,

“प्रकट हो।”

४ तने फेर एकटा टकटक लाल घँरा निक्‍लिए आस्‍ले।

आर जाहाँए घँराडर पर चऱिए छिले उहाँक पृथिमिखान से सान्‍ति हरन कर्बार अनुमति दुवागेले जेसे लोकला एक दस्रा झनाक हात्‍या करोक।

आर उहाँक एकखान बार्का तेरुवालअ दुवाल गेल्‍कि।

५ तने पाठाभेराड तेस्राड सिलक भाङले,

आर तेस्राड जेअँत प्रानिक मुइँ “आस्!”

कहते सुन्‍नु आर मुइँ एकटा काल घँराb देख्‍नु आर जाहाँए उड घँरार पर चऱिए छिले उहाँर हातत एकखान डाँरि रहकि।

६ आर उ चारटा जेअँत प्रानिर बिच से हेनङ कहते एकटा गाला सुन्‍नु,

“एक दिनकार मजदुरित एक सेर गहम आर एक दिनकार मजदुरित तिन सेर जँ किन्‍बा मिल्‍ता होक मातुन तेल आर दाखमधेर कोए खति ना होक!”

७ जेइखुना उहाँए चउथाड सिलक भाङले,

तने चउथाड जेअँत प्रानिक मुइँ “आस्!”

कहते सुन्‍नु,

८ ताहार बाद मुइँ एकटा फेकफेका रङेर घँराc देख्‍नु,

जाहाँए घँराडर पर छिले उहाँर नाअँ “मिर्तु” रहकि आर पातालखान उहाँर पाछु पाछु असिसेल्‍कि।

आर अम़ाक पृथिमिर चार खन्‍डेर एक खन्‍ड लोकक तेरुवाल,

आकाल,

फउति आर पृथिमिर जङगलि जानाबरलार पाए मारुवाबार अधिकार दुवाल गेल्‍कि।

९ जेइखुना उहाँए पाँचमा सिलड भाङले ते,

बेदिडर तलत मुइँ उला लोकेर आत्‍मालाक देख्‍नु जेइला लोक परमेस्‍वरेर बचनेर खातिर आर अम़ार दुवाल गबाहिर कारन मारा परिस्‍ले।

१० अम़ा जोर जोर से चेचाए चेचाए कहिस्‍ले,

“हे पबित्र आर सत्‍य सर्बसक्‍तिमान प्रभु,

पृथिमित रहबार लोकलार निसाफ तुइँ आर केतेदिना तलिक कर्बो आर हामार सुर्किर बदला तुइँ केते दिना लिबो?”

११ तने अम़ाक साभाकअ एक एकखान करे साफा नुआँd दुवाल गेल्‍कि आर अम़ाक कहाल गेल्‍कि कि,

अम़ार सहकर्मि सेबकला आर भाइला जाहाँक अम़ारे लाखा मारा परिए गेन्‍तिड पुरा हबार पर रहकि उड गेन्‍ति पुरा नि हबार तलिक अम़ा आरह कुछु समय बिस्राम करोक।

१२ जेइखुना उहाँए छटमा सिलड भाङले ते मुइँ एकखान बार्का भुइँचाल जाबा देख्‍नु आर सुरुजड चुच्रि धक्रार लाखा मलिया हए गेले आर गटेड चान सुर्किर लाखा लाल हएगेल।

१३ आर डुमरेर गाछटक दुन बायाँरे हिलाबारखुना काँच डुमरला गिर्बार लाखा आकासेर तारोला पृथिमित परिस्‍ले।

१४ कितापेर मठाड गोल करे लल्‍पटिबार लाखा आकासखान लल्‍पटिगेल आर हरेकखान पर्बत आर टप्पु आप्‍नार ठाअँ से लरिगेले।

१५ तने पृथिमिर राजाला,

बड बर्का लोकला,

सेनापतिला,

धनिमानि लोकला,

गुनबान लोकला आर हरेकटा गुलाम आर आजाद लोक पाहारेर गुफालात आर चाट्टानेर सुन्‍ढिलात नुकाए गेले।

१६ अम़ा पाहारलाक आर चाट्टानलाक कहले,

“हामार पर गिर आर सिंहासनखानत जाहाँए बठिए छे उहाँर नजर से आर पाठाभेरार क्रोधखान से हामाक नुकाअ,

१७ कियाँकि अम़ार क्रोधेर डरलागा दिनड आसिए परिचे आर इड दिनेर आगुति काहाँए ठाहार रहबा पार्बे?”

a 

६:२ साफा घँराड बिजयर संकेत करेचे आर साफा घँराडर पर साबार हुवालड ख्रिस्‍टटक संकेत करेचे (प्रका १९:११ पदडर सङे तुलना करन )।

b 

६:५ ‘काल घँराड’आकाल पर्बार संकेत करेचे। (जक ६:२,६ सङे तलना करन)

c 

६:८ ‘फेकफेका रङेर घँराड’मिर्तुर संकेत करेचे।

d 

६:११ साफा नुआँखान पबित्रतार संकेत करेचे (प्रका ७:११)।

एक लाख चउवालिस हाजार इस्राएलिलार पर सिल छाप

७

ताहार बाद चारटा सर्गदुतक पृथिमिर चारटा कनत थार मारिए रहबा देख्‍नु।

अम़ा पृथिमिर चार बितिकार बायाँरखानक टेकिए राखिस्‍ले जेसे पृथिमिखानत बा सुमुन्‍दरत बा कुनहड गाछत एकअ जारा बायाँर ना बहोक।

२ आर मुइँ पुरुब बिति से आरह एकटा सर्गदुतक जेअँत परमेस्‍वरेर छापट लिए उपर माखे उठते देख्‍नु।

पृथिमिखानक आर सुमुन्‍दरटक खय खति कर्बार सक्‍ति दुवाल उ चारहडा सर्गदुतक उहाँए जोर से चेचाए हेनङ कहले,

३ “हामा हामार परमेस्‍वरेर सेबकलार कापाललात छाप लागाए नि दिबार तलिक पृथिमिखानक बा सुमुन्‍दरटक बा गाछ बृछलाक तम़ा कुनह खय खति ना कर।”

४ तने मुइँ छाप लागाल लोकलार गेन्‍तिड सुन्‍नु।

अम़ा इस्राएलेर हरेकटा कुल से जाम्‍मा एक लाख चउवालिस हाजार झना छाप माराल छिले।

५  

यहुदार कुल से बार हाजार झनाक छाप माराल गेले,

रुबेनेर कुल से बार हाजार झनाक,

गादेर कुल से बार हाजार झनाक,

६  

आसेरेर कुल से बार हाजार झनाक,

नाप्‍तालिर कुल से बार हाजार झनाक,

मनस्‍सेर कुल से बार हाजार झनाक,

७  

सिमियोनेर कुल से बार हाजार झनाक,

लेबिर कुल से बार हाजार झनाक,

इस्‍साखारेर कुल से बार हाजार झनाक,

८  

जबुलुनेर कुल से बार हाजार झनाक,

योसेफेर कुल से बार हाजार झनाक,

बेन्‍यामिनेर कुल से बार हाजार झनाक छाप माराल गेले।

धग नुआँ पिऩाल लोकेर बार्का भिर

९ ताहार बाद देख,

मुइँ लोकेर एकखान हेनङ बार्का भिर देख्‍नु आर उला लोकेर गेन्‍ति काहुँ कर्बा नि पार्ले,

हरेकटा जातेर,

हरला कुलेर,

हरेकखान देसेर आर हरेकटा भासार लोकला सिंहासनेर आर पाठाभेरार आगुति धग नुआँ पिऩिए आर हातत खजुरेर ठालला लिए थार मारिए छिले।

१० आर अम़ा जोर जोर से गोग दे कहए,

“मुक्‍ति बाठे सिंहासनत बठाल

हामार परमेस्‍वरत

आर पाठाभेराडत छे।”

११ आर सिंहासनखानेर,

एल्‍डरलार आर उ चारटा जेअँत प्रानिर चारह बिति गटे सर्गदुतला थार हले।

आर अम़ा सिंहासनखानेर आगुति उबुर हए हेनङ कहते परमेस्‍वरटर आराधना कर्ले,

१२ “आमेन,

प्रसंसा,

महिमा,

ग्‍यान,

धन्‍यबाद,

आदर,

सामर्थ्य

आर सक्‍ति सदा काल

हामार परमेस्‍वरेर होक!

आमेन।”

१३ तने एल्‍डरलार मइधे एक झना मोक पुछारि कर्ले,

“धग नुआँ पिऩाल इला कुन लोक,

आर कुऩा से आसिचे?”

१४ मुइँ उहाँक उत्रा दिल्‍किन,

“हजुर,

से ते तुहें जानेचिस।”

तने उहाँए मोक कहले,

“एम़ा अइला लोक हए जाहाँए कि माहा संकट से पार हए आसिचे।

आर पाठाभेरार सुर्किखानत आप्‍नार नुआँला धए धग्धग् बेनाइचे।

१५ “अम़ा परमेस्‍वरेर

सिंहासनखानेर आगुति छे,

आर दिनरात उहाँर मुन्‍डिलडत उहाँर सेबा करेचे आर

जाहाँए सिंहासनखानत बठिए

छे उहाँए आप्‍नार उपस्‍थिति दे अम़ार रक्‍छा कर्बे।

१६ अम़ाक नाते केधउ भोक

लाग्तेक,

नाते प्‍याँस।

अम़ार पर नाते चर्चरिया

धुप पर्तेक,

नाते उधुम गरम।

१७ कियाँकि बिच सिंहासनेर

बग्‍लत थार हए रहबार

पाठाभेराडए अम़ार लखुवाल हतेक,

आर उहाँइ अम़ाक जेअँत

पानिर मुलधारटर ठिना लेजातेक।

आर परमेस्‍वरट अम़ार चखुर गटे लोएला मुछिए दितेक।”

सातमा सिल

८

ताहार बाद जेइखुना पाठाभेराड सातमा सिलड भाङले ते,

करिप आधा घान्‍टा भरे सर्गत सुनसान हए गेले।

२ तने मुइँ परमेस्‍वरेर आगुति थार मारिए रहबार सातटा सर्गदुतक देख्‍नु आर अम़ाक सातटा साहाना दुवाल गेल्‍कि।

३ आर एकटा भिन सर्गदुत सनार एकटा धुपदानि लिए बेदिडर ठिना आसिए थार हले।

आर उहाँक सिंहासनखानेर साम्‍ना रहाल सनार बेदिडर पर गटे पबित्रजनलार प्रार्थनालार सङे सङे चऱाबार ताने भेलेखान धुम्‍ना दुवाल गेल्‍कि।

४ तने धुम्‍नार धुआँखान सर्गदुतेर हातखान से पबित्रजनलार प्रार्थनालार सङे सङे उपर माखे उठते परमेस्‍वरेर ठिना पुग्‍ले।

५ तने सर्गदुतट धुपदानिड लिले आर बेदिड से आङरा लिए धुपदानिड भर्ति कर्ले आर पृथिमिखानत दिले फेकाए।

आर हता मेघेर गिर्जन,

मेघड गिर्गिराबार लाखा गाला आस्‍ले,

मेघड चिल्‍किबार लाखा जऩाक हले आर भुइँचाल गेले।

सातटा साहाना

६ तने उ सातटा सर्गदुत,

जाहाँए ते,

उ सातटा साहाना लिए छिले,

अम़ा साहानालात फुक दिबार ताने तियारि हले।

७ पहिला सर्गदुतट आप्‍नार साहानाड फुक्‍ले ते सुर्कित सानाल पाथल आर अगिन उत्‍पन हले आर पृथिमिखानत बर्सिबा धर्ले।

आर तिन खन्‍डेर एक खन्‍ड पृथिमि,

एक खन्‍ड गाछ बृछ आर गटेला काँच घासला जलिगेले।

८ तने दस्राड सर्गदुत आप्‍नार साहानाड फुक्‍ले आर अगिने जल्‍ते रहबार एकखान बार्का पाहारखानेर लाखा किबाखान सुमुन्‍दरटत फेकाल गेले।

आर तिन खन्‍ड सुमुन्‍दरट सुर्किए सुर्कि हए गेले।

९ सुमुन्‍दरटत रहबार प्रानिलार मइधे तिन खन्‍ड जेअँत प्रानिला मरि गेले आर तिन खन्‍डेर एक खन्‍ड पानिजाहातला नस्‍ट हए गेले।

१० तने तेस्रा सर्गदुतट आप्‍नार साहानाड फुकले ते आकासखान से जल्‍ता मासालडर लाखा एकटा बार्का तारो गिर्ले आर उड तारो जाए लदिलार तिन खन्‍डेर एक खन्‍डत आर पानिर भुललात पर्ले।

११ उड तारोर नाअँ हए सनखेस्राa तारो।

जाहाँर कारन तिन खन्‍डर एक खन्‍ड पानि बिकाहा तित हए गेले,

पानिखान तित हइ जाबार कारन उखान पानि खाए भेलला लोक मारा पर्ले।

१२ चउथा सर्गदुतट आप्‍नार साहानाड फुक्‍ले ते तिन खन्‍डेर एक खन्‍ड सुरुजत ठक्‍कर मार्ले,

अइनङ करे तिन खन्‍डेर एक खन्‍ड चानडत आर तिन खन्‍डेर एक खन्‍ड तारोलात ठक्‍कर मार्ले।

जाहाँर कारन अम़ार तिन खन्‍डेर एक खन्‍ड ओजोतखान मलिन हए गेले।

तने दिनडर तिन खन्‍डेर एक खन्‍ड दिन आन्‍धार हए गेल।

आर तिन खन्‍डेर एक खन्‍ड रातटउ अइनङ हले।

१३ ताहार बाद मुइँ बिच आकासखानत एकटा चिल़ाक उराते देख्‍नु आर उड चिल़ाक जोर जोर से हेनङ कहते चेचाबा सुन्‍नु,

“हाय रे!

हाय रे!

हाय रे हाय !

पृथिमित रहबार लोकलाक,

कियाँकि आर तिनडा सर्गदुत आरह बाकिला साहाना फुक्‍बार पर छे।”

a 

८:११ ‘सनखेस्रा’एक किसिमेर बाच्‍चा बाच्‍चा फलला जेइला फल कि बाडा तित्त हचे।

९

ताहार बाद पाँचमा सर्गदुतट आप्‍नार साहानाड फुक्‍ले ते मुइँ एकटा तारोक देख्‍नु,

उड तारो सर्ग से पृथिमित परिस्‍ले।

आर उड तारोक आघात मनिर छारानिड दुवाल गेल्‍कि।

२ आर जेइखुना उहाँए आघात मनिड खुल्‍ले ते,

अगिनेर बार्का भाट्टाड से धुआँ निक्‍लिबार लाखा उड आघात मनि से भिकभिक करे धुवाँ निक्‍लिबा धर्ले आर धुवाँखानेर चुटे सुरुजड आर मेगड आन्‍धार हए गेले।

३ आर धुआँखान से पृथिमित भेलेला सलहa उत्‍पन हले आर सलहलाक पृथिमिर बिसकाखरलार लाखा बिकेर डेउस दुवाल गेल्‍कि।

४ आर अम़ाक हेनङ कहाल गेल्‍कि कि अम़ा पृथिमिर कुनह घाँसपात बा गाछ बृछक खयखति ना करोक मातुन उला लोकक खति करोक जाहाँर जाहाँर कापालत परमेस्‍वरेर छाप माराल नि छेक।

५ अम़ाक इड अनुमति दुवाल गेल्‍कि कि अम़ा लोकलाक जान से ना मारोक मातुन बाठे पाँच महिना तलिक सास्‍ति दोक।

लोकटक बिसकाखरट काम्राले जेनङ कनकनाचे,

सलहलार बिसखानअ अइनङ रहकि,

६ उला दिनत लोकला मर्बा छाब्‍बे मातुन नि पाबे।

अम़ा मर्बार ताने छोट काटबे मातुन मिर्तुड अम़ार ठिना से भागिए बेरातेक।

७ सलहला हेनङ देखा जाए बाजाकि घँराला लाऱाइर ताने तियारि हए छे।

अम़ार मुथालात सनार मुकुटलार लाखा किबाला रहकि आर अम़ार सकलला लोकेर लाखा रहकि।

८ अम़ार चुलिला बेर्छानिलार चुलिलार लाखा लाम़ आर दाँतला सिंह बाघेर लाखा रहकि।

९ अम़ार बुकपाट्टाला लुहार बुकपाट्टालार लाखा रहकि आर अम़ार डेनार गिमगिमिड भेलेला घँरा आर रथ लाऱाइर ताने जेनङ रनभुमित निक्‍लेचे अइनङ सुनाजाकि।

१० अम़ार नेङरला आर फिनाबार सुङ़ाला बिसकाखरलार लाखा रहकि।

अम़ार नेङरलात लोकलाक पाँच महिना तलिक कस्‍ट दिबार बिस रहकि।

११ आघात मनिर दुतटए अम़ार राजा रहकि।

हिब्रु भासात उहाँर नाअँ एबाड्डोन आर ग्रिक भासात उहाँर नाअँ अपोल्‍लियोन रहकि।b

१२ पहिला बिपदड कटि गेले।

देख,

आरह दुइडा बिपद आस्‍बार बाकिए छे।

१३ तने छटमा सर्गदुतट आप्‍नार साहानाड फुक्‍ले।

तने परमेस्‍वरेर आगुति रहाल सनार बेदिडर चारहडा सिंङ से मुइँ एकटा गाला आस्‍ते सुन्‍नु।

१४ साहाना लिए रहबार छटमा सर्गदुतटक उड गालाक हेनङ कहबा सुन्‍नु,

“महा लदि युफ्रेटिसटत बाऩिए राखाल उ चारटा दुतक छरि दे!”

१५ तने उ चारटा दुतक छरिए दुवाल गेले जाहाँक कि अइड पहर,

अइड दिन,

अइड महिना आर अइड बच्‍छरेर ताने तियारि करिए राखाल गेइस्‍ले जेसे अम़ा तिन खन्‍डेर एक खन्‍ड लोकलाक जान से मारि फेकाक।

१६ घँरार पर चऱिए रहबार फउजलार गेन्‍तिड बिस कोरोटेर रहकि।

आर मुइँ अम़ार गेन्‍तिड सुन्‍नु।

१७ मुइँ दर्सनत,

घँरालाक आर घँरा चऱालाक हेनङ हेनङ देख्‍नु: घँरा चऱालार बुकपाट्टाला अगिनेर लाखा लाल,

निलमनिर लाखा लिला आर गन्‍धकेर लाखा हल्‍दिया रंगेर रहकि।

आर घँरालार मुथाला सिंह बाघेर मुथालार लाखा रहकि आर अम़ार मुखला से अगिन,

धुआँ आर गन्‍धक निक्‍लिकि।

१८ घँरालार मुखखान से निक्‍लाल अगिन,

धुआँ आर गन्‍धकेर उ तिनडा बिपद से तिन खन्‍डेर एक खन्‍ड लोकला मारा पर्ले।

१९ कियाँकि उला घँरार मुखत आर नेङरत बिस रहकि,

कियाँकि अम़ार नेङरला रहकि सापटर लाखा मुथाबाला आर अइला दे अम़ा लोकलाक खति करे।

२० उला बिपद से नि मराल बाकिला लोक आप्‍नार हातेर कामला से आल़ाउ पास्‍ताप नि कर्ले।

अम़ा नि देख्‍बार,

नि सुन्‍बार आर नि बेराबार भुतप्रेतलाक आर सना,

रुपा,

कासर,

पाथल आर खुट्टार मुर्तिलाक पुजमान कर्बा नि छर्ले।

२१ आर नाते अम़ा आप्‍नार कराल हत्‍या,

जादुगिरि,

ब्‍यभिचार बा चुरिनुकार कामला से पास्‍चाताप कर्ले।

a 

९:३ ‘सलह’फेरुङलार लाखा जेइला कि उराले हान्‍जा बाऩिए उराचे आर जेइठा जाले अइठाकार सागपात गटे कुछुला खाए ओर करिए देचे।

b 

९:११ ‘एबाड्डोन आर अपोल्‍लियोनेर’ माने हए ‘नस्‍ट करा’

सर्गदुत आर कितापेर छट मठा

१०

ताहार बाद मुइँ सर्ग से आरह एकटा सक्‍तिसालि सर्गदुतक बदलिला उऱिए नाम़्‍ते देख्‍नु।

उहाँर मुथाडर उप्रत एकटा आँरा रहकि,

उहाँर सकलड सुरुजेर लाखा आर उहाँर ठेङला अगिनेर खाम्‍मालार लाखा रहकि।

२ उहाँर हातखानत कितापेर एकटा छट मठा खुलाल रहकि।

उहाँए आप्‍नार दाहिनाखान ठेङ सुमुन्‍दरटत आर बाँयाखान ठेङ माटिखानत राख्‍ले।

३ आर उहाँए सिंह बाघड गिर्जिबार लाखा जोर जोर से गिर्जिले।

आर जेइखुना उहाँए गिर्जिले ते,

गिर्जनेर सातटा गाला निक्‍लिले।

४ जेइखुना उ सातटा गिर्जनेर गाला सुन्‍नु ते मुइँ लिख्‍बा छाबिस्‍नु,

तने अइखुना सर्ग से एकटा हेनङ गाला सुन्‍नु,

“इ सातटा गिर्जनेर गालाक गुप्‍त राख्,

इलार काथा ना लिखेक।”

५ आर जेइड सर्गदुतक मुइँ सुमुन्‍दरटत आर धर्तिखानत थार मारिए रहबा देखिस्‍नु,

उहाँए आप्‍नार दाहिनाखान हात सर्गेर माखे उठाले।

६ तने उड सर्गदुत ‘आर देरि नि हबे’,

कहए सदाकाल जेअँत रहबारटर नाअँत,

सर्ग आर सर्गत रहबार जिऩिसला,

पृथिमि आर पृथिमिखानत रहबार जिऩिसला,

सुमुन्‍दर आर सुमुन्‍दरटत रहबार काथालार सृस्‍टि कर्बारटर नाअँत सत खाले।

७ मातुन जेइदिना सातमा सर्गदुतट आप्‍नार साहानाडत फुक दिबे,

अइदिना परमेस्‍वरेर गुप्‍त योजनाड आप्‍नार सेबक अगमबक्‍तालाक बाताल अनुसार पुरा हबे।

८ जेइड गाला मुइँ सर्ग से बल्‍बा सुनिस्‍नु,

अइड गाला फेर मोक कहचे,

“जा आर सुमुन्‍दर आर जमिनखानेर पर थार मारिए रहबार सर्गदुतेर हातखान से खुलाल कितापेर मठाड ले।”

९ तने मुइँ उड सर्गदुतेर ठिना गेनु आर कितापेर उड छट मठा माङनु।

तने उहाँए मोक कहले,

“ले धर् आर खा,

पेटटत तोर इखान तित हतोक मातुन मुखखानत सहदेर लाखा मिठ हतोक।”

१० तने मुइँ सर्गदुतेर हातखान से कितापेर उड छट मठा लिए खानु ते मोर मुखखानत सहदेर लाखा मिठ हले मातुन खाबार बाद मोर पेटट तित हइ गेले।

११ तने मोक हेनङ कहले,

“तोक आरह एकबार भेलेला लोक,

जाति,

भासा आर राजार बिसयत अगमबानि बल्‍बा पर्तोक।”

दुइ झनकार साक्‍छि

११

ताहार बाद नाप्‍बार लगाखानेर लाखा मोक एकखान गाङरोल दुवाल गेल आर कहागेल,

“जा आर परमेस्‍वरेर मुन्‍डिलडर आर बेदिडर नाप ले आर हता केतेला लोक आराधना करेचे अम़ार गेन्‍ति ले,

२ मुन्‍डिलेर बाहार बितिकार एङनाखान छरि दे,

उखान ना नाप कियाँकि उखान परजातियालाक दुवाल गेइचे।

अम़ा बयालिस महिना तलिक पबित्र नगरखानक खिचखाच कर्बे।

३ आर मुइँ आप्‍नार दुइडा साक्‍छिक हेनङ सक्‍ति दिमु आर अम़ा एक हाजार दुइ स साठि दिन तलिक चुच्रिधक्रा उऱिए अगमबानि बल्‍बे।”

४ एम़ाए प्रभुर आगुति थार रहबार पृथिमिर दुइडा जइतुनेर गाछ आर दुइडा चेराकदानि हए।

५ काहुँ जदि अम़ाक खति कर्बार कोसिस कर्बे ते,

एम़ार मुखखान से निक्‍लिबार अगिनखाने अम़ार दुस्‍मनलाक जलाए भस्‍म कर्तेक।

जाहाँए इला साक्‍छिर खति कर्बा छाब्‍बे ते अम़ाक एइनङ करे मर्बा पर्तेक।

६ जाहाँभर तलिक अम़ा अगमबानि कर्बे ताहाभर तलिक पानि ना परोक कहए आकासखानक बन करि दिबार अम़ार सङे सक्‍ति रहतेक,

आर पानिखानक सुर्कि बेनाबार आर जेइखुना मन सेइखुना पृथिमिखानत हर किसिमेर बिपद आन्‍बार अम़ार सङे सक्‍ति रहतेक।

७ जेइखुना अम़ार साक्‍छि दुवाल हए जातेक तने,

आघात मनिड से निक्‍लिए आस्‍बारट अम़ार सङे लाऱाइ कर्बे आर अम़ार पर बिजय हए अम़ाक मारि फेकाबे।

८ जेइखान नगरत अम़ार प्रभुड टाङाल गेइसेल्‍कि अइखान माहा नगरेर सरकटत अम़ार लासला परिए रहतेक।

उखान नगरक खिस्‍सार भाबे कहले सदोम आर मिस्र हए।

९ साऱे तिन दिन भरे हरेकटा देसेर,

हरेकटा कुलेर,

हरेकटा भासार,

हरेकटा जातेर लोकला अम़ार लासला परिए रहबा देख्‍बे आर उला लासक कोबोरत राख्‍बा नि दिबे।

१० पृथिमित रहबार लोकला,

अम़ार मिर्तुत उत्‍सब मानाबे आर एक आपसत सान्‍दोस लुवा दुवा कर्बे,

कियाँकि पृथिमित रहबार लोकला उ दुइ झना अगमबक्‍तार कारन सास्‍ति भुङिस्ले।

११ साऱे तिन दिन बाद परमेस्‍वरेर ठिना से आसाल जिबनेर निकासट अम़ार भित्रत ढुकेल्‍कि आर अम़ा उठिए थार हले आर जाहाँए जाहाँए अम़ाक देख्‍ले अम़ार भित्रत बाताल डर ढुकि गेल्‍कि।

१२ ताहार बाद अम़ा सर्ग से हेनङ कहते एकटा बार्का गाला सुन्‍ले,

“हेता उप्रत आस” आर अम़ा आप्‍नार दुस्‍मनलारे साम्‍नात बदलिलार सहजोग से सर्गत उठिगेले।

१३ अइसाथ एकखान भुइँचाल गेले।

आर दस खन्‍डर एक खन्‍ड नगरखान भाङिए परि गेले।

उखान भुइँचालत सात हाजार लोक मारा पर्ले आर बाकिला लोकक डर ढुकि गेल्‍कि आर अम़ा सर्गेर परमेस्‍वरटक महिमा दिले।

१४ दस्राड बिपद ओर हले,

देखेक आप तेस्राड बिपद जल्‍दि आस्‍बार पर छे।

सातमा साहाना

१५ ताहार बाद सातमा सर्गदुतट आप्‍नार साहानाडत फुक दिले,

आर सर्गत बड गाला सुनागेले।

अम़ा गोग दिए दिए हेनङ कहिस्‍ले:

“संसारेर राजखान हामार प्रभुर

आर उहाँर ख्रिस्‍टेर हइचे,

आर उहाँए जुग जुग तलिक राज कर्बे।”

१६ तने परमेस्‍वरेर आगुति सिंहासनत बठाल उ चउबिस झना एल्‍डर हाँटुवा पारिए परमेस्‍वरटक दन्‍डवत कर्ले आर कहले,

१७ “हे सर्बसक्‍तिमान प्रभु परमेस्‍वर,

तुइँ छिस आर तुहें छिलो,

आर तहके धन्‍यबाद देचि,

कियाँकि तुइँ आप्‍नार

माहान सक्‍तिखान हातत लिलो

आर राज कर्बा धरिचिस।

१८ परजातियालार गस्‍सा उठि गेल्‍कि।

मातुन तोर क्रोधखान

प्रकट हइचे,

मरालार निसाफ हबार समय आसिचे,

आर तोर सेबकलाक

आर्थात अगमबक्‍तालाक आर पबित्रजनलाक

आर तोर नाअँडर भय राख्‍बार

छट बड साभाक

इनाम दिबार समय आसिचे।

आर पृथिमिर बिनास करालाक

नास कर्बार समय आसिचे।”

१९ ताहार बाद सर्गत परमेस्‍वरेर मुन्‍डिलड खुलाल गेल आर मुन्‍डिलडर भित्रत उहाँर कारालेर सन्‍दुकट देखाल गेल।

तने मेघड चिल्‍किबा धर्ले,

डिर्डिरिबार आबाज आस्‍बा धर्ले आर गिर्जिबा धर्ले,

भुइँचाल जाबा धर्ले आर बड बड पाथल बर्सिबा धर्ले।

बेर्छानि आर आजागर साँप

१२

तने सर्गत एकटा बाडा अदभुत चिऩ देखा गेले: सुरजडक उऱाल एकटा बेर्छानि देखा गेले,

उहाँर ठेङलार तलत चानड रहकि आर उहाँर मुथाडत बारडा तारोर एकटा मुकुट पिऩाल रहकि।

२ उहाँर पेटटत छुवा रहकि आर छुवाड जलम हम् हम् हबार कारन उहाँए बिसेर चुटे काउछालि काटिस्‍ले।

३ ताहार बाद सर्गत आरह एकटा अदभुत चिऩ देखा गेले: सातटा मुथा,

दसटा सिङबाला आर मुथालात सातटा मुकुट पिऩाल एकटा बिराट लाल आजागर देखा गेले।

४ उहाँए आप्‍नार नेङरखान दे आकासेर तिन खन्‍डेर एक खन्‍ड तारोलाक सर्ताए पृथिमिखानत फेकाए दिले।

छुवाडर जलम हतेइ उड छुवाक गिलि जाबार ताने आजागरट छुवा जलम दिबार बेर्छानिडर आगुति थार हए छिले।

५ आर उड बेर्छानि गटे जात जातेर लोकलाक लुहार राजदन्‍ड दे सासन कर्बार एकटा बेटा छुवाक जलम दिले।

आर उहाँर छुवाडक छिरिए लिए परमेस्‍वर आर उहाँर सिंहासनेर ठिना पुगाए दुवाल गेले।

६ आर उड बेर्छानि पालाए निधुवा पाथारखानत चलि गेले,

जेइठिना कि एक हाजार दुइ स साठि दिन तलिक उहाँर देखासुना हकि कहए परमेस्‍वरट उहाँर ताने एकखान ठाअँ तियारि करिए राखिसेल्‍कि।

७ ताहार बाद सर्गत लाऱाइ सुरु हए गेले।

मिखाइलड आर मिखाएलेर दुतला आजागरटर आर आजागरेर दुतलार सङे लाऱाइ कर्ले।

८ मातुन आजागरट हारिगेले आर सर्गत अम़ार ताने आप कोए ठाअँ नि रहल्‍कि।

९ तने उड बिराट आजागरक हेंट फेकाए दुवाल गेले।

पुर्ना कालेर साँप आर्थात सारा संसारेर लोकलाक बहकिबार,

दियाबलस बा सइतान उहाँके कहए।

उहाँक आर उहाँर दुतलाक उहाँरे सङे सङे हेंटत पृथिमित फेकाए दुवाल गेले।

१० ताहार बाद सर्गत मुइँ एकटा बार्का गोग सुन्‍नु:

“आप हामार परमेस्‍वरेर

उद्धार,

सक्‍ति,

राजड

आर उहाँर ख्रिस्‍टेर अधिकारखान आसिचे।

कियाँकि हामार परमेस्‍वरेर आगुति

हामार भाइलाक दिनरात दुसिया दिबार

दुसियादुवाडक तलत फेकाए दुवाल गेइचे।

११ आर अम़ा पाठाभेरार सुर्कि दे

आर आप्‍नार साक्‍छिर बचनलार माध्‍यम से

सइतानडर पर जित पाले,

कियाँकि अम़ा मिर्तु तलिक

आप्‍नार जानडर कोए माया

नि गन्‍ले।

१२ अइताने सर्ग आर हे सर्गत

रहबारला,

तम़ा आनन्‍द मानाअ

मातुन ए पृथिमि आर सुमुन्‍दर

तम़ाक धिक्‍‍कार!

कियाँकि सइतानड हेंट नाम़िए

तम़ार ठिना आसिच्‍कन,

उहाँए गस्‍सा से तुन तुन

हए छे कियाँकि उहाँए इड जानेचे कि,

उहाँर ताने आर बेसि समय

नि छेक।”

१३ जेइखुना आजागरट देख्‍ले कि,

उहाँक पृथिमित फेकाए दिल्‍कि,

ते उहाँए बेटा छुवा जलम दिबार बेर्छानिडक पिटाबा धर्ले।

१४ मातुन उड बेर्छानिक एकटा बार्का चिल़ार दुइखान डेना दुवाल गेल्‍कि जेसे उहाँए उड साँपेर नजर से बच्‍बार ताने उऱाए निधुवा पाथारखानेर उखान ठाअँत जाबा पारोक जेइठिना कि साऱे तिन बच्‍छर भरे उहाँर देखसुन कर्बार निस्‍चित कराल रहकि।

१५ उड बेर्छानिक पानिखाने भासाए लेजाकि कहए साँपट आप्‍नार मुखखान से लदिर लाखा पानि उग्‍लिबा धर्ले।

१६ मातुन पृथिमिखान उड बेर्छानिक सहजोग करेल्‍कि।

आजागरेर मुखखान से निक्‍लाल लदिडक उहाँए मुखखान मेलिए गिलि लिल्‍कि।

१७ आजागरटक बेर्छानिडर पर खोब गस्‍सा उठि गेल्‍कि तने उहाँए उड बेर्छानिर बाकिला सान्‍तानेर सङे आर्थात अम़ार सङे लाऱाइ कर्बा धर्ले जाहाँए परमेस्‍वरेर आग्‍यालार पालना करेचे।

आर इसुर साक्‍छिडक धरिए राखिचे।

१८ तने उड आजागर सुमुन्‍दरेर काछारत थार हले।

सुमुन्‍दरट से निक्‍लाल जानाबर

१३

ताहार बाद मुइँ सुमुन्‍दरट से दसटा सिङ आर सातटा मुथाबाला एकटा जानाबरक निक्‍लिते देख्‍नु,

उहाँर हरेकटा सिङत एक एकटा करे मुकुट पिऩाल रहकि आर ताहार हरेकटा मुथात इस्‍वर निन्‍दार नाअँ लिखाल रहकि।

२ मुइँ जेइड जानाबरक देख्‍नु उड जानाबर टुका बाघेर लाखा छिले,

मातुन उहाँर ठेङला भालुकेर ठेङलार लाखा आर मुखखान सिंह बाघेर लाखा रहकि।

आर एइड जानाबरक आजागरट आप्‍नार सक्‍ति,

आप्‍नार सिंहासनखान आर बड अधिकारखान दिले।

३ उहाँर एकटा मुथात मरनसाङाति घाएर दाग देखा जाए मातुन घाउखान संअ हए गेल्‍कि।

आर गटेखान पृथिमिर लोकला छक खाए उड जानाबरेर पाछु धर्ले।

४ लोकला आजागरटक पुजा करे कियाँकि आजागरट आप्‍नार अधिकारखान जानाबरटक देदिस्‍ले आर अम़ा हेनङ कहए जानाबरटकअ पुजा कर्ले,

“इड जानाबरेर लाखा आर काहाँए छे?

याहाँर सङे काहाँए लाऱाइ कर्बा पार्बे?”

५ उड जानाबरक अहंकारि आर इस्‍वर निन्‍दार काथाला बल्‍बार एकखान मुख दुवाल गेल्‍कि आर उहाँक बयालिस महिना भरे अधिकार चलाबार अनुमति दुवाल गेल्‍कि।

६ आर उड जानाबर परमेस्‍वरेर खिलापत निन्‍दा कर्बा धर्ले,

उहाँर नाअँडर,

उहाँर बासस्‍थानखानेर आर सर्गत रहबार साभार खिलापत निन्‍दा बल्‍बा धर्ले।

७ आर उहाँक पबित्रजनलार खिलापत लाऱाइ कर्बार आर अम़ाक जित्‍बार सक्‍ति दुवाल गेल्‍कि आर हरेकटा कुल,

देस,

भासा आर जातिर लोकलार पर उहाँक अधिकार दुवाल गेल्‍कि।

८ आर पृथिमित बासा कर्बार साभाउ उड जानाबरेर पुजा कर्बे आर्थात उला लोक जाहाँर जाहाँर नाअँला संसाररेर सृस्‍टिर आगुए से पाठाभेरार जिबनेर कितापखानत लिखाल नि छेक जाहाँए जाहाँए कि मारा परिस्‍ले।

९ जाहाँर कान छेक उहाँए सुनोक।

१० जाहाँक बन्‍दि हबा परे,

उहाँए बन्‍दि हबे।

जाहाँक तेरुवाल दे मारा

जाबा परे,

उहाँए तेरुवाले दे मारा पर्बे।

अइताने परमेस्‍वरेर पबित्रजनलाक लागे धिरज आर बिस्‍वास।

पृथिमिखान से निक्‍लाल जानाबरट

११ ताहार बाद मुइँ पृथिमिखान से आरह एकटा जानाबरक निक्‍लिते देख्‍नु।

पाठाभेरार सिङलार लाखा उहाँर दुइडा सिङ रहकि आर उहाँए एकटा आजागरेर लाखा बले।

१२ आप उहाँए पहिल्‍कार जानाबरटर गटे अधिकारला उहाँरे रबकार चलाचे,

पृथिमि आर पृथिमित रहबार लोकलाक उहाँए पहिल्‍कार उड जानाबरक पुजुवाचे,

जाहाँर कि मरन साङाति घाउड संअ हइसेल्‍कि।

१३ उहाँए बार्का बार्का सक्‍तिर कामला करेचे एताखान तलिक कि,

लोकलारे साम्‍ना सर्ग से पृथिमिखानत अगिन बर्साचे।

१४ पहिल्‍कार जानाबरटरे रबकार उहाँक जेइला जेइला सक्‍तिर काम कर्बार अनुमति दुवाल गेइस्‍ले,

अइलार जोरे उहाँए पृथिमित रहबार लोकलाक बहकाते लेगेले,

आर जेइड जानाबर तेरुवालेर बारि खालउ बचि गेइस्‍ले,

उड जानाबरेर सानमानत एकटा मुर्ति बेनाक कहए दस्राड जानाबर लोकलाक हुकुम दिले।

१५ आर उहाँक पहिला जानाबरेर मुर्तिडत जिबनेर निकास दिबार सक्‍ति दुवाल गेल्‍कि,

जेसे जानाबरेर मुर्तिड बलोक आर जाहाँए जाहाँए उड मुर्तिक भक्‍ति नि दिबे मुर्तिड अम़ाक मारि फेकाबार हुकुम दिबा पारोक।

१६ तने उहाँए छट आर बड,

धनि आर गरिब,

आजाद आर गुलाम साभाउ आप्‍नार दाहिनाखान हातत बा कापालखानत छाप लागाक कहए अम़ाक जबरजस्‍ति कर्ले,

१७ जेसे छाप लुवाललार बाहिक काहुँ किना बेचा कर्बा ना पाओक।

उड जानाबरेर नाअँड बा उहाँर नाअँडर गेन्‍तिडए हए उड छाप।

१८ इड काथा बुझ्‍बार ताने लागे बुद्धि: जाहाँर सङे बुद्धि छेक उहाँए उड जानाबरेर संख्‍याड गनना करोक,

कियाँकि उड कुनह लोकेर नाअँडर संख्‍या हए,

आर उड संख्‍या हए ६६६।

पाठाभेरा आर उहाँर लोकला

१४

ताहार बाद मुइँ देख्‍नु कि,

पाठाभेराड सियोन पाहारखानत थार मारिए छे,

उहाँर सङे एक लाख चउवालिस हाजार झना छिले आर अम़ार कापाललात उहाँर नाअँड आर उहाँर पितार नाअँड लिखाल छिल्‍कि।

२ तने मुइँ लदिड खल्‍खलिबार आर मेगड गिर्गिराबार आबाजेर लाखा सर्ग से एकटा बार्का गाला आस्‍ते सुन्‍नु,

जेइड गाला मुइँ सुन्‍नु उहाँर आबाजड किथाराa बाजाबला बाज्‍नियारला किथारा बाजा बलाबार लाखा सुना जाए।

३ तने अम़ा सिंहासनखानेर आगुति,

उ चारटा जेअँत प्रानिर आगुति आर एल्‍डरलार आगुति एकटा गित गिदाइस्‍ले।

उड गितक पृथिमि से दाम तिरिए छुटाल उ एक लाख चउवालिस हाजार झनार बाहिक काहुँ सिक्‍बा नि पार्ले।

४ उला लोक बेर्छानिलार सङे आप्‍नाक नि सेन्‍केटाइस्‍ले,

कियाँकि अम़ा आप्‍नाक सुद्ध राखिस्‍ले।

पाठाभेराड जेइठिना जेइठिना जाए उहाँर पाछु पाछु जाबार लोक एम़ाए रहए।

परमेस्‍वरेर ताने आर पाठाभेरार ताने लोकलार बिच से प्रथम फलेर भाबे अम़ाक मुक्‍त कराल गेइस्‍ले,

५ कियाँकि अम़ार मुखखान से केधउ बेइमान काथा नि निक्‍लिले कियाँकि अम़ा निस्‍खोट छे।

तिनडा सर्गदुत

६ ताहार बाद मुइँ आरह एकटा सर्गदुतक बिच आकासखानत उराते देख्‍नु,

उहाँर सङे पृथिमिर लोकलाक आर्थात हरेकटा जातिर,

हरेकटा कुलेर,

हरेकटा भासा आर हरेकटा देसेर लोकलाक घोसना कर्बार अनन्‍त सुसामाद रहकि।

७ आर उहाँए गोग दे कहले,

“परमेस्‍वरेर भय राख आर उहाँक महिमा द,

कियाँकि उहाँर निसाफ कर्बार समयड चलि आसिचे।

सर्ग आर पृथिमिर,

सुमुन्‍दरेर आर पानिर मुललार सृस्‍टिकर्ताडक आराधना कर।”

८ तने आरह एकटा,

भिन सर्गदुत हेनङ कहते उहाँर पाछु पाछु आस्‍ले,

“नस्‍ट हए गेल,

जात जातेर लोकलाक कामुकतार कारा मँत खिलाबार नामजादि बेबिलोनड नस्‍ट हए गेले।”

९ आरह एकटा तेस्रा सर्गदुत,

आगिला दुइडा सर्गदुतेर पाछु पाछु आस्‍ते गोग दिए कहले,

“काहुँ जदि जानाबरटक आर उहाँर मुर्तिडक पुजा कर्बे,

आर आप्‍नार कापालखानत बा हातखानत उहाँर छाप लिबे,

१० उहाँकअ परमेस्‍वरेर बाटिडत ढालाल परमेस्‍वरेर क्रोधेर खाँटि मँतखान खाबा पर्तेक।

पबित्र सर्गदुतलार आर पाठाभेराडर साम्‍ना उहाँक अगिन आर गन्‍धकत सास्‍ति दुवाल जाबे।

११ आर अम़ार सास्‍ति खेप्‍बार धुआँखान जुग जुग तलिक उपर माखे उठतेइ रहबे।

जानाबरटक आर उहाँर मुर्तिडक पुजाकरा लोकला आर जाहाँए जाहाँए उहाँर नाअँडर छाप लिबे,

अम़ा दिन रात केधउ आराम नि पाबे।”

१२ ताहाते परमेस्‍वरेर आग्‍यालाक पालन कर्बार आर इसुर बिस्‍वासखानक धरिए राख्‍बार पबित्रजनलाक लागे धिरजता।

१३ तने मुइँ सर्ग से हेनङ कहते एकटा गाला सुन्‍नु,

“हेनङ लिखेक,

धन्‍य हए अम़ा,

जाहाँए आझि से प्रभुत मर्बे।”

आत्‍माड कहचे,

“अम़ा धन्‍य हए।

अम़ा आप्‍नार कामखान से बिस्राम पाबे कियाँकि अम़ार कामेर इनामड नि हारातेक।”

पृथिमित फसलेर काटनि

१४ ताहार बाद मुइँ एकटा दर्सन देख्‍नु: एकखान धग बदलि आर बदलिखानेर पर मान्‍सिर पुत्रडर लाखा एक झन बठिए छे,

उहाँर मुथाडत सनार एकटा मुकुट आर हातत एकखान चनचनिया केचिया छेक।

१५ तने सर्गेर मुन्‍डिलड से भिन एकटा सर्गदुत निक्‍लिले आर उहाँए बदलिखानेर पर बठिए रहबारटक गोग दिए दिए कहले,

“केचियाखान ले आर काटबा सुरु करेक कियाँकि काटबार बेला हए गेइचे,

पृथिमिर फसलखान झुनाए गेइचे।”

१६ तने बदलिखानेर पर बठिए रहबारट,

पृथिमिखानेर पर केचिया चलाबा धर्ले आर पृथिमिर फसलखान काटाल गेल।

१७ आर सर्गेर मुन्‍डिलड से आरह एकटा सर्गदुत निक्‍लिले,

उहाँरअ हातत एकखान चनचनिया केचिया रहकि।

१८ ताहार बाद आरह एकटा सर्गदुत बेदिड से निक्‍लिले,

अगिनखानेर पर उहाँर अधिकार रहकि।

तने चनचनिया केचिया लुवाडक उहाँए जोर जोर से डाकाए कहले,

“केचियाखान चला आर पृथिमिर दाखेर थकाला जर करेक कियाँकि दाखला पाकिए लुलाए गेइचे।”

१९ तने उड सर्गदुत आप्‍नार केचियाखान पृथिमिर पर चलाले आर पृथिमिर दाखलाक जर कर्ले आर उलाक परमेस्‍वरेर क्रोधेर बार्का दाख कल्‍लुडत दिले फेकाए।

२० उला दाखक नगरखानेर बाहार बितिकार दाख पिसा कल्‍लुडत खेचाखेचि करा गेले आर दाख पिसा कल्‍लुड से सुर्कि निक्‍लिबा धर्ले आर सुर्किर धारट बाऱिए घँरार मुखेर लागामखान तलिक पुगिम पुगिम हए गेले आर दुइ स माइल दुर दुर तलिक बहए गेले।

a 

14:2 ‘किथारा बाजार’बिसयत (प्रका ५:८ पदडत) देखन।

अन्‍तिम बिपद आर सर्गदुतला

१५

ताहार बाद सर्गत आरह एकटा बार्का आर अदभुत दृस्‍य देख्‍नु।

सातटा सर्गदुत सातटा अन्‍तिम बिपद लिए छिले कियाँकि एइला बिपदेर सङे सङे परमेस्‍वरेर क्रोधखान पुरा हइचे।

२ तने मुइँ अगिनखानेर सङे मिस्‍लाल काँइचिर एकटा सुमुन्‍दरेर लाखा देख्‍नु आर अम़ाक देख्‍नु जाहाँए उड जतुर पर,

उहाँर मुर्तिडर पर आर उहाँर नाएर संख्‍याडर पर बिजय हइस्‍ले,

अम़ा आप्‍नार हातलात परमेस्‍वरेर किथारा बाजालाa लिए काँइचिर सुमुन्‍दरटर काछारत थार मारिए छिले।

३ आर अम़ा हेनङ कहए परमेस्‍वरेर सेबक मोसार गितट आर पाठाभेरार गितट गिदाइस्‍ले:

“हे सर्बसक्‍तिमान परमप्रभु

परमेस्‍वर,

तोर कामला माहान आर अदभुत छोक!

हे जुग जुगेर राजा तोर

दामालला धार्मिक आर सत्‍य छोक।

४ हे परमप्रभु,

तोक देखिए काहाँए नि

डर खाचे?

आर काहाँए नि तोर नाअँडर

महिमा करेचे?

कियाँकि बाठे तुहें पबित्र छिस।

जात जातेर गटे लोकला आस्‍बे

आर तोक भक्‍ति दिबे

कियाँकि तोर धार्मिक कामला प्रकट हइचे।”

५ ताहार बाद मुइँ देख्‍नु कि सर्गत साक्‍छिर तम्‍बुर मुन्‍डिलड खुलाल छे।

६ आर सातटा बिपद लिए सातटा सर्गदुत मुन्‍डिलड से निक्‍लिले।

अम़ा मलमलेर चम्‍कदार धग नुआ पिऩिस्‍ले आर अम़ार बुकलात सनार फिता बाऩाल रहकि।

७ तने उ चारटा जेअँत प्रानिर मइधे एकटा प्रानि उ सातटा सर्गदुतक जुग जुग जिए रहबार परमेस्‍वरेर क्रोध से भराल सातटा सनार बाटि दिल्‍कि।

८ परमेस्‍वरेर महिमा आर उहाँर सक्‍तिर कारन मुन्‍डिलड धुआँर चुटे भर्ति हए गेले आर सातटा सर्गदुतेर सातटा बिपद पुरा नि हबार तलिक काहुँ मुन्‍डिलडत ढुक्‍बा नि पार्ले।

a 

१५:२ ‘किथारा बाजार’ताने (प्रका ५:८) देखन।

परमेस्‍वरेर क्रोधेर बाटिला

१६

ताहार बाद मुन्‍डिलड से गोग दिए दिए उ सातटा सर्गदुतक हेनङ कहते मुइँ एकटा बड गाला सुन्‍नु,

“जाअ आर परमेस्‍वरेर क्रोध से भराल उ सातटा बाटिक पृथिमिखानेर पर उब्राए ढालि द।”

२ तने पहिलाड सर्गदुत जाए आप्‍नार बाटिड पृथिमिखानेर पर उब्राए ढालि दिले आर जाहाँए जाहाँए जानाबरेर छापट लागाइस्‍ले आर उहाँर मुर्तिडक पुजिस्‍ले,

उला लोकेर देहाडत खेदखेदा आर कन्‍कनाबार घाउ फुटि गेल्‍कि।

३ तने दस्राड सर्गदुत आप्‍नार बाटिड सुमुन्‍दरटत उब्राए ढालि दिले आर सुमुन्‍दरट मरा लोकेर सुर्किखानेर लाखा हए गेले आर सुमुन्‍दरटत जेतेला जेअँत प्रानि छिले गटेला मरि गेले।

४ तेस्राड सर्गदुत आप्‍नार बाटिड लदि आर पानिर मुललात उब्राए दिले आर उला सुर्कि हए गेले।

५ तने पानिखानेर पर अधिकार चलाबार सर्गदुतटक मुइँ हेनङ कहते सुन्‍नु:

“हे पबित्र परमेस्‍वर

तुइँ जाहाँए आल़ा छिस

आर सदाए छिलो।

कियाँकि इला दन्‍ड आनिए तुइँ

ठिक निसाफ करिचिस।

६ अम़ा पबित्रजन आर

अगमबक्‍तालार सुर्कि बहाइचे

आर तुइँ अम़ाक सुर्किखान पिए खाबा दिचिस

कियाँकि अम़ा अइलारे

लाइकेर छे।”

७ तने मुइँ बेदिड से हेनङ कहबार एकटा गाला आस्‍ते सुन्‍नु:

“बास्‍तवत,

सर्बसक्‍तिमान परमप्रभु परमेस्‍वर

तोर निसाफट सत्‍य

आर न्‍यायपुर्न छोक।”

८ चउथाड सर्गदुत आप्‍नार बाटिड सुरुजडत उब्राए दिले आर लोकलाक अगिनेर ताएर चुटे झल्‍साक कहए सुरुजडक अधिकार दुवाल गेल्‍कि।

९ उधुम ताएर चुटे लोकला झल्‍सिगेले आर इला बिपदेर अधिकारि परमेस्‍वरेर नाअँडर अम़ा निन्‍दा कर्ले।

मातुन पस्‍चताप कर्बा आर परमेस्‍वरटक महिमा दिबा अम़ा इन्‍कार कर्ले।

१० तने पाँचमाड सर्गदुत आप्‍नार बाटिड उड जानाबरेर सिंहासनखानेर पर उब्राले आर उहाँर राजखान आन्‍धार हए गेल्‍कि।

तने कस्‍टर चुटे लोकला आप्‍नार जिभाला आप्‍ने चेबाले।

११ अम़ार बिस आर घाउलार कारन अम़ा सर्गेर परमेस्‍वरटर निन्‍दा कर्बा धर्ले।

आर अम़ा आप्‍नार कर्तुतला से पास्‍चाताप कर्बार इन्‍कार कर्ले।

१२ तने छटमा सर्गदुतट आप्‍नार बाटिड माहा लदि युफ्रेटिसटत उब्राए दिले।

सेने पुरुबेर राजालार ताने दामालड तियारि कर्बा लदिर पानिखान सुखाए गेले।

१३ आर मुइँ आजागरेर मुखखान से,

जानाबरेर मुखखान से आर झुट्टा अगमबक्‍ताडर मुखखान से डउका बेङलार लाखा तिनडा घिनलागा आत्‍माक निक्‍लिते देख्‍नु।

१४ उला बेङ आस्‍चार्य कामकरा दुस्‍ट आत्‍मा हए।

सर्बसक्‍तिमान परमेस्‍वरेर माहान दिनड आस्‍बार दिना लाऱाइर ताने अम़ा सारा संसारेर राजालार ठिना जाचे आर अम़ाक एकेठिना जर करेचे।

१५ “देखेक!

मुइँ चोरटर लाखा घाकात करे आसिमु!

धन्‍य हए उहाँए,

जाहाँए जागिले रहबे आर नुआँ पिऩिए रहबे जेसे उहाँक लाङटे बेराबा ना पर्कि आर उहाँर लाजखान उघार ना हकि।”

१६ तने दुस्‍ट आत्‍माला उला राजाक उखान ठाअँत जर कर्ले जेइखान ठाअँक हिब्रु भासात आरमागेड्डोन कहचे।

१७ ताहार बाद सातमा सर्गदुतट आप्‍नार बाटिड बायाँखानत उब्राले आर मुन्‍डिलेर सिंहासनखान से हेनङ कहबार एकटा बार्का गाला आस्‍ले,

“जे हबार छिले पुरा हइ गेइचे!”

१८ तने मेघड चिल्‍किबा धर्ले आर आबाज सहित गिर्गिराबा धर्ले आर हेनङ डरलागा भुइँचाल गेले कि हुनङ भुइँचाल पृथिमित लोकेर सृस्‍टि हबारेखुना से केधउ नि गेइस्‍ले।

१९ उखान माहान नगर,

फुटिए तिन खन्‍ड हए गेले आर जात जातेर नगरला भाङिए धंस हए गेले।

परमेस्‍वरट माहान बेबिलोनखानेर फम पाले आर उहाँक आप्‍नार भयानक क्रोधेर मदखान से भराल बाटिड खाबा दिले।

२० आर हरेकखान टप्पु लोप हए गेले आर पाहारलार कोए निसापाता नि रहले।

२१ आकासखान से लोकलार पर पाथल बर्सिबा धर्ले,

हरेकटा पाथल करिप एक एक मनेर रहए।

आर लोकला पाथलेर बिपदडर कारन परमेस्‍वरटक स्राप दिबा धर्ले कारन इड बिपद बारा डरलागा रहए!

नामजादि छिन्‍दारिड

१७

ताहार बाद सातटा बाटि लिए रहबार उ सातटा सर्गदुतेर मइधे एक झन मोर ठिना आसिए कहले,

“आस्,

मुइँ तोक देखाच्‍कुन,

भेलेला लदिर पर बठाल उड नामजादि बेस्‍यार पर केनङ निसाफ हतेक।

२ उहाँर सङे पृथिमिर राजाला ब्‍यभिचार करिचे आर उहाँर ब्‍यभिचारेर मदखान खाए पृथिमित रहबार लोकला माति गेइचे।”

३ तने सर्गदुतट मोक आत्‍मात एकखान निधुवा पाथारत लेगेले।

हता मुइँ एकटा बेर्छानिक लाल रङेर एकटा जानाबरेर पर बठाल देख्‍नु।

उड जानाबरेर गटेड देहात इस्‍वर निन्‍दार नाअँला लिखाल छिल्‍कि।

उहाँर सातटा मुथा आर दसटा सिङ रहकि।

४ उड बेर्छानि बेगनिया आर लाल रङेर नुआँ पिऩिस्‍ले आर सनार गाहाना गुरिया,

माहाङा मनि आर मोतिला से साजाल छिले,

आर हातत घिनलागा काथाला आर्थात ब्‍यभिचारेर आसुद्ध जिऩिसला से भराल एकटा सनार बाँटि लिए छिले।

५ आर उहाँर कापालखानत भेद बुझा नि जाबार एकटा नाअँ लिखाल रहकि:

“पृथिमिर छिन्‍दारिलार

आर घिनलागा काथालार माअँ,

नामजादि बेबिलोनड!”

६ आर मुइँ देख्‍नु कि,

उड बेर्छानि पबित्रजनलार सुर्कि आर इसुर सहिदलार सुर्कि खाए माँतिए छे।

उहाँक देखिए मुइँ आटाठाए छक परिगेनु।

७ मातुन सर्गदुतट मोक कहले,

“कियाँ छक परेचिस?

उड बेर्छानि आर उहाँक आप्‍नार पिठित करे उभाए बेराबार सातटा मुथा आर दसटा सिङबालि उड जानाबरेर भेदड मुइँ तोक बाताम्‍कुन।

८ जेइड जानाबर तुइँ देख्‍लो एक बेला छिले,

आर आल़ा नि छे मातुन सर्बनासत जाबार ताने आघात मनिड से निक्‍लिबार पर छे।

पृथिमित रहबार लोकलार मइधे से जाहाँर जाहाँर नाअँड संसारेर सृस्‍टि हबार आगुए से जिबनेर कितापखानत लिखाल नि छेक,

अम़ा उड जानाबरक देखिए छक परि जाबे कियाँकि उड जानाबर एक बेला छिले,

आप आल़ा नि छे मातुन आस्‍बार पर छे।

९ “बुद्धिमानि एइडत छे,

सातटा मुथा हए अइ सातखान पर्बत जेइलार पर उड बेर्छानि बठिए छे।

१० सातटा राजाउ हए अइला मुथा: अम़ार मइधे पाँच झना पतन हए गेले,

एक झना आल़ाउ छे आर एक झना आल़ा तलिक नि आसिचे।

मातुन जेइखुना उहाँए आस्‍बे ते,

उहाँक एक छिनकार ताने रहबाए पर्तेक।

११ उड जानाबर,

जाहाँए कि एक बेला छिले मातुन आल़ा नि छे,

उहाँए उ सात झनार मइधे एक झना हलउ आठमा राजा हए,

आर उहाँए सर्बनासत जाबे।

१२ “तोक देखाल उ दसटा सिङ दसटा राजा हए,

जाहाँए कि आल़ा तलिक सासन चलाबार अधिकार नि पाए मातुन उड जानाबरेर सङे सङे अम़ाउ एक एक घान्‍टार ताने सासन चलाबार अधिकार पाबे।

१३ राजाला एकेडा मनेर छे आर अम़ा साभाउ आप्‍ना आप्‍नि सक्‍ति आर अधिकारला उड जानाबरक दिबे।

१४ अम़ा पाठाभेरार खिलापत लाऱाइ कर्बे आर पाठाभेराड अम़ाक जिति फेकातेक,

कियाँकि उहाँए प्रभुलार प्रभु आर राजालार राजा हए,

आर जाहाँए जाहाँए बलाहाट पाइचे,

बिछाल गेइचे आर बिस्‍वासयोग्‍य छे,

अम़ा उहाँर सङे सङे रहबे।”

१५ तने सर्गदुतट मोक कहले,

“जेइला लदिर पर तुइँ उड छिन्‍दारिक बठिए रहबा देख्‍लो,

उला लदि हए,

देसला,

लोकेर भिरला,

जात जातिला आर भासाला।

१६ उ दसटा सिङ जेइला तुइँ देख्‍लो,

उला आर जानाबरट मिलिए उड छिन्‍दारिक घिन कर्बे आर उहाँर सब कुछुला छिरिए छारिए लेलिबे आर उहाँक लाङा बेनाबे,

उहाँर मासु खाबे आर उहाँक अग्‍नित जलाए भस्‍म करि दिबे।

१७ कियाँकि आप्‍नार योजनाड पुरा कर्बार ताने परमेस्‍वरटए इड काथा अम़ार मनलात धरि दितेक जेसे अम़ा एकटा मनेर हए उड जानाबरक आप्‍नार गटेखान सक्‍ति दोक आर परमेस्‍वरेर बचनड पुरा नि हबार तलिक उड जानाबर राज करोक।

१८ आर तुइँ जेइड बेर्छानिक देख्‍लो,

उहाँइ उखान नामजादि नगर हए जेइखान नगर कि पृथिमिर राजालार पर सासन करेचे।”

बेबिलनेर पतन

१८

ताहार बाद मुइँ आरह एकटा भिन सर्गदुतक माहान अधिकार लिए सर्ग से नाम़्‍ते देख्‍नु,

आर उहाँर महिमार चुटे पृथिमिखान फटफट हए गेले।

२ आर उहाँए गोग दे चेचाए चेचाए कहले:

“पतन हए गेल!

नामजादि बेबिलोनखान

पतन हए गेल!

आप इखान नगर भुतलार बासा,

हरेकटा आसुद्ध आत्‍मार आड्डा,

आर हरेकटा आसुद्ध

आर घिनलागा पखिर खत्ता हइचे।

३ कियाँकि गटे जातला

उहाँर कामुकतार कारा मँतखान खाइचे

आर पृथिमिर राजाला

उहाँर सङे ब्‍यभिचार करिचे

आर पृथिमिर पइकारला

उहाँर बेलागाम कामुकतार कारन धनि हइचे।”

४ तने मुइँ सर्ग से हेनङ कहबार आरह एकटा गाला सुन्‍नु:

“हे मोर लोकला,

उहाँर ठिना से निक्‍लिए आस,

निते तम़ाउ उहाँर पापलात सेन्‍केटा जाबन

आर उहाँर पर पर्बार बिपदला

तम़ारअ पर पर्तकन,

५ कियाँकि उहाँर पापेर ढेरिड

सर्ग तलिक पुगिम पुगिम हइ गेइचेक

आर परमेस्‍वरट उहाँर

पापलार निसाफ करिचे।

६ उहाँए तोक जेनङ ब्‍यबहार

करिसेल्‍कु तँह उहाँक अइनङ करेक।

उहाँर कामलार दुइ गुना उहाँक तुइँ घुराए दे।

उहाँए तोक जेइखान कामुकतार

कारा मँत दिसेल्‍कु ताहार से

आरह दुइ गुना

कारा करिए उहाँक दे।

७ उहाँए जेताखान बाराइ

आर भोग बिलास कर्ले

अतेइखान उहाँक सास्‍ति

आर सोग दे

कारन उहाँए मनत सँचेचे,

‘मुइँ माहा रानि हए बठिचु,

मुइँ रान्‍डियानि नि हउ,

मोक केधउ सोक कर्बा

नि पर्बे।’

८ ताहाते एक दिनेर भित्रत

उहाँर पर बिपद पर्बे,

मिर्तु,

सोग आर आकालेर बिपद।

अगिनत उहाँक जलाए भस्‍म कराल जाबे

कियाँकि उहाँर निसाफ कर्बार

परमप्रभु परमेस्‍वरट छे सक्‍तिसालि।

९ आर पृथिमिर राजाला जाहाँए जाहाँए उहाँर सङे ब्‍यभिचार करिस्‍ले आर भोग बिलासत छिले,

उहाँक जलाबार अगिनेर धुआँखान देखिए अम़ा कान्‍बे आर उहाँर ताने बिलाप कर्बे।

१० उहाँर सास्‍तिखान देखिए डरे अम़ा दुरते थार हए हेनङ कहबे:

“ ‘हाय रे नामजादि नगर,

हाय रे तुइँ सक्‍तिसालि बेबिलोन!

एक घान्‍टाते तोर पर दन्‍ड आसिल्‍कु!’

११ “पृथिमिर पइकारला होक्रोबोक्रो करे कानेचे आर उहाँर ताने बिलाप करेचे कियाँकि आप अम़ार जिऩिसपातला किन्तेक काहाँए।

१२ अम़ार एइला जिऩिसपात आर्थात सना,

रुपा,

माहाङा मनि आर मोतिला,

असल असल नुआँला,

बेगनिया रङेर नुआँला,

रेसमि आर लाल रङेर नुआँला,

अनेक किसिमेर मलमलिया खुट्टाला,

हत्तिर दाँतेर अनेक किसिमेर सामानला,

अनेक किसिमेर दामि दामि खुट्टा,

कासर,

लुहा आर सिंगमरमरेर जिऩिस पातला,

१३ आर डालचिनि,

मर मास्‍ला,

धुप धुम्‍ना,

महकदार महलम,

अत्तर,

दाखमध,

जेइतुनेर तेल,

मिहिन गुन्‍डा,

गहम,

गाइ गोरुला,

भेराला,

घँराला,

रथला,

गुलामला,

आर्थात लोकेर प्रानला।

१४ “पइकारला उहाँक कहबे,

‘ओरे बेबिलोन,

जेइला आच्‍छा आच्‍छा जिऩिसेर तुइँ असुवास करिस्‍लो उला तोर ठिना से चलि गेइचोक आर तोर गटे सुख बिलासला आर गटेखान मान सानमानला आर घुरिए नि आस्‍बार मने तोर नजर से दुर चलि गेइचोक!’

१५ इला जिऩिसेर पइकारला जाहाँए उखान नगर बेबिलोनत पइकारि करिए धनि हइस्‍ले,

अम़ा बेबिलनखानेर पर पर्बार सास्‍तिखानेर डरे डरे थार हए कान्‍बे आर हेनङ कहए गोग दिए दिए बिलाप कर्बे:

१६ “ ‘हाय रे मलमल नुआँ,

बेगनिया नुआँ

आर लाल रङेर नुआँ पिऩि

नामजादि नगर!

जाहाँए सना,

मनि आर मोति से साजाल रहए।

१७ कियाँकि एक घान्‍टाते

एतेला धन सम्‍पति खतम हइचे!’

“आर गटेला पानि जाहातेर क्‍याप्‍टेनला,

यात्रिला,

नेउरियाललाa आर सुमुन्‍दरट से गुजारा चलाबार लोकला एम़ा साभाउ दुरते थार हए रहले।

१८ आर बेबिलोनखानक जलाबार अगिनेर धुआँखान देखिए अम़ा हेनङ कहए चेचाले,

‘इखान नामिजादि नगरेर लाखा कुनखान नगर रहए?’

१९ आर अम़ा आप्‍नार मुथालात धुला दिए हेनङ कहए चेचाए चेचाए कान्‍ले आर बिलाप कर्लें,

“ ‘हाय रे,

हाय रे उखान नामजादि नगर!

जाहाँर जाहाँर

सुमुन्‍दरटत जाहात छिल्‍कि

अम़ा साभाउ उहाँरे सम्‍पतिला से धनि हइस्‍ले,

देख उहाँए एक घान्‍टाते खतम हए गेले।

२० हे सर्ग,

हे पबित्रजनला,

प्रेरितला आर अगमबक्‍ताला

उहाँर सर्बनासत आनन्‍द मानाअ

कियाँकि उहाँए तम़ार पर

जेनङ अन्‍याय करिसेल्‍कन

परमेस्‍वरट ताहार निसाफ करिचे।’ ”

२१ तने एकटा सक्‍तिसालि सर्गदुत बार्का जाँतडर लाखा एकटा पाथल उठाले आर हेनङ कहए सुमुन्‍दरटत फेकाए दिले:

“एइनङ करे,

उखान नामजादि बेबिलोनक फेकाल जाबे।

आर घुरिए उखान नगर केधउ देखार नि हबे।

२२ तोर भित्रत आर घुरिए

केधउ किथाराb बाजाबला बाज्‍नियारला

आर गित गिदाबार गिदालिलार,

बाँसि बला बाँसियालार,

आर साहाना बलालार टान

आर केधउ सुना नि जाबे।

आर घुरिए केधउ कारिगरिर

एकडा कारिगर नि मिल्‍बे,

आर घुरिए केधउ तोर भित्रत

जाँत पिस्‍वार आबाज सुना

नि जाबे।

२३ तोर भित्रत गेछार ओजोत

आर घुरिए नि जल्तोक।

तोर भित्रत दुल़ा कइनारअ काथा आर सुना नि जातोक

कियाँकि तोर पइकारला

संसारेर नामि नामि लोकला रहकु।

आर तोर तन्‍तर मन्‍तरला से

जात जातिर लोकला ठग्‍नात परिस्‍ले।

२४ आर अइखान नगरत अगमबक्‍तालार,

पबित्रजनलार आर पृथिमित माराल जाबार

साभार सुर्किखान पाआल गेइस्‍ले।”

a 

१८:१७ ‘नेउरियाल’माने लाव चला लोक।

b 

18:22 ‘किथारा बाजार’ताने (प्रकास ५:८) पदत देखन।

१९

ताहार बाद सर्गत मुइँ एकखान बार्का भिर गोग दिए दिए हेनङ कहबार लाखा सुन्‍नु:

“हाल्‍लेलुयाह!

मुक्‍ति,

महिमा आर सक्‍ति

हामार परमेस्‍वरेर हए।

२ कियाँकि परमेस्‍वरेर निसाफट

सत्‍य आर न्‍यायपुर्न छे।

ब्‍यभिचार से पृथिमिखानक

भ्रस्‍ट कर्बार उड नामजादि

छिन्‍दारिक उहाँए दन्‍ड दिचे

आर उहाँए आप्‍नार सेबकलार

सुर्किर बदला उहाँर ठिना से लिचे।”

३ अम़ा आरह एक फेक गोग दिए कहले:

“हाल्‍लेलुयाह!

उखान नामजादि नगर जल्‍बार

धुआँखान जुग जुग तलिक

उपर माखे उठतेइ रहबे।”

४ तने उ चउबिस झना एल्‍डर आर उ चारटा जेअँत प्रानि सिंहासनत बठिए रहबार परमेस्‍वरटक हेनङ कहए हाटुवा पारिए भक्‍ति दिले,

“आमेन!

हाल्‍लेलुयाह!”

पाठाभेरार बेहार जोग

५ तने सिंहासनखान से हेनङ कहबार एकटा गाला आस्‍ले:

“हे परमेस्‍वरेर सेबकला,

छट बड साभाउ जाहाँए जाहाँए उहाँर भय गनेचन

हामार परमेस्‍वरेर प्रसंसा कर।”

६ तने भेलेला लोकेर एकटा बार्का गिमगिमिर लाखा,

लदिड खल्‍खलिबार लाखा आर सक्‍तिसालि मेगेर गिर्जनेर लाखा सुन्‍नु।

अम़ा हेनङ कहिस्‍ले:

“हाल्‍लेलुयाह!

कियाँकि सर्बसक्‍तिमान परमप्रभु

हामार परमेस्‍वरट राज करेचे।

७ आस आनन्‍द मानाइ,

उल्‍लासित हइ

आर उहाँक महिमा दिइ!

कियाँकि पाठाभेरार बेहार दिनड चलि आसिचे,

आर उहाँर कइनाड साजिए पालिए छे।

८ तने कइनाडक पिऩाबार ताने

चिकमिकिया आर धग

असलि मलमल

नुआँ दुवाल गेल्‍कि।”

पबित्रजनलार धार्मिक कामलाए हए उखान मिहिन नुआँ।

९ तने सर्गदुतट कहले,

“इड काथा लिखेक: धन्‍य हए अम़ा जाहाँए जाहाँए पाठाभेरार बेहार जोगेर नेअँता पाइचे।”

आर उहाँए मोक यहड काथा कहले,

“एइला हए परमेस्‍वरेर सत्‍य बचन।”

१० तने उहाँक भक्‍ति दिबार ताने मुइँ उहाँर ठेङलात परिगेनु मातुन उहाँए मोक कहले,

“तोक हेनङ कर्बा नि हकु इसुर सिक्‍छाड धरिए राख्‍बार तोर भाइला आर तहरे लाखा महँ बाठे एकटा सेबक हउ।

दन्‍डबत बाठे परमेस्‍वरटक कर!

कियाँकि इसुर बिसयत दिबार साक्‍छिड अगमबानिर आत्‍मा हए।”

साफा घँराडत साबार कराड

११ ताहार बाद मुइँ देख्‍नु सर्गखान खुलि गेइचे आर देखेचु ते एकटा साफा घँरा।

घँराडर पर चऱिए रहबारटक,

“बिस्‍वासयोग्‍य” आर “सत्‍य” कहाल जाए।

उहाँइ धार्मिकतात निसाफ आर लाऱाइ करेचे।

१२ उहाँर चखुला अगिनेर धित्‍कनखानेर लाखा,

आर उहाँर मुथाडत भेलेला मुकुट रहकि आर उहाँर कापालखानत एकटा हेनङ नाअँ लिखाल रहकि उड नाअँ उहाँर छुट्टा आर काँहु नि जानेचे।

१३ उहाँए सुर्कित चप्‍काल नुआँखान पिऩिस्‍ले आर उहाँर नाअँ रहकि परमेस्‍वरेर बचन।

१४ आर सर्गेर सेनाला धक्‍धकिया आर झक्‍झकिया असलि मलमल नुआँ पिऩिए साफा घँरालार पर चऱिए उहाँर पाछु पाछु गेइस्‍ले।

१५ जात जातेर लोकलाक बज्रिबार ताने उहाँर मुखखान से चनचनिया तेरुवाल निक्‍लेचे।

आर लुहार राजदन्‍ड दे उहाँए अम़ार पर सासन कर्बे आर उहाँए सर्बसक्‍तिमान परमेस्‍वरेर अगिन सामान डरलागा क्रोधेर दाख पिसा कल्‍लुडत खिचखाच कर्बे।

१६ उहाँर नुआँखानत आर जाङखानत इड नाअँ लिखाल छे:

“राजालार राजा आर प्रभुलार प्रभुड।”

१७ तने मुइँ आरह एकटा सर्गदुतक सुरजडत थार मारिए रहबा देख्‍नु।

आर बिच आकासखानत उराबार गटे पखिलाक उहाँए गोग दिए कहले,

“आस,

परमेस्‍वरेर माहा जोगडत जोग खाबा जर ह,

१८ जेसे तम़ा राजालार मासु,

सेनापतिलार मासु,

सक्‍तिसालि लोकलार मासु,

घँरालार आर घँरा चऱालार मासु,

आजाद आर गुलामलार मासु,

छट आर बड साभार मासु खाअन।”

१९ ताहार बाद मुइँ देख्‍नु,

जाहाँए घँराडत बठिए छिले,

उहाँर आर उहाँर सेनालार खिलापत लाऱाइ कर्बार ताने उड जतु,

पृथिमिर राजाला आर अम़ार सेनाला एकेठिना जर हए छे।

२० तने उड जानाबर आर उहाँर उपस्‍थितित अदभुत चिऩर काम कर्बार झुट्टा अगमबक्‍ताड,

आर्थात अम़ा दनह झना पक्रा पर्ले।

झुट्टा अगमबक्‍ताड एइला अदभुत कामेर पाए उड जानाबरेर छाप लुवालाक आर उहाँर मुर्तिडक भक्‍ति दुवालाक बहकाइस्‍ले।

एम़ा दनह झनाके दन्‍दनिया गन्‍धकेर अगिन कुन्‍डत जेअँते फेकाए दुवाल गेल।

२१ आर बाकि बाकिया सेनाला,

घँराडर पर जाहाँए बठिए छिले उहाँर मुखखान से निक्‍लाल तेरुवालखान दे मारा गेले आर अम़ार मासुला गटे पखिला मनसुवा थकाए खाले।

एक हाजार बच्‍छर

२०

ताहार बाद मुइँ सर्ग से एकटा सर्गदुतक नाम़्‍ते देख्‍नु,

उहाँर हातखानत आघात मनिर छारानिड आर एकखान बिसाल झिन्‍ज्रि रहकि।

२ उहाँए उड आजागरक आर्थात तेपुर्ना कालेर साँपटक जाहाँक दियाबलस आर सइतान कहाल जाचे,

उहाँक पक्रिए उहाँए एक हाजार बच्‍छरकार ताने बाऩ्‍ले,

३ आर आघात मनित फेकाए दिले।

आर उड मनिर मुखखान बन करिए सिल मारिदिले जेसे एक हाजार बच्‍छर भरे उहाँए आर घुरिए जात जातिलाक बहकिबा ना पारोक।

ताहार बाद एक छिनकार ताने उहाँक अबस्‍य छराल जाबे।

४ ताहार बाद मुइँ सिंहासनला देख्‍नु,

आर जाहाँए उला सिंहासनत बठाल छिले अम़ाक निसाफ कर्बार अधिकार दुवाल गेइसेल्‍कि।

मुइँ अहला आत्‍माक देख्‍नु,

जाहाँर मुथाला इसुर बिसयत दुवाल अम़ार साक्‍छिर खातिर आर परमेस्‍वरेर बचनेर खातिर काटाल गेइसेल्‍कि,

आर जाहाँए जानाबर बा उहाँर मुर्तिडक भक्‍ति नि दिस्‍ले आर आप्‍नार कापालत बा आप्‍नार हातत उहाँर छापट नि लागाइस्‍ले।

अम़ा आरमने जेअँत हले आर ख्रिस्‍टेर सङे एक हाजार बच्‍छर भरे राज कर्ले।

५ आर बाकिला मरा लोक एक हाजार बच्‍छर ओर नि हबार तलिक जेअँत नि हले।

प्रथमकार पुनरुत्‍थान एइड रहए।

६ प्रथमकार पुनरुत्‍थानत जाहाँए जाहाँए सहभागि हले अम़ा धन्‍य आर पबित्र हए!

अम़ाक दस्रा मिर्तुड कुछु कर्बा नि पार्तेक बुरु अम़ा परमेस्‍वरेर आर ख्रिस्‍टेर पुजारुक हए उहाँर सङे एक हाजार बच्‍छर भरे राज कर्बे।

सइतानेर पराजय

७ उ एक हाजार बच्‍छर ओर हए जाबार बाद सइतानडक कइदखाना से छरिए दुवाल जाबे।

८ तने उहाँए हता से निक्‍लिए पृथिमिर चारहडा कनेर जात जातिलाक आर्थात गोग आर मागोगलाक बहकाबे आर लाऱाइ कर्बार ताने अम़ाक एकेठिना जर कर्बे।

अम़ार गेन्‍तिड सुमुन्‍दरेर बालुलार लाखा आगेन्‍ति हबे।

९ अम़ा गटेखान पृथिमित छिर्याए गेले आर पबित्रजनला रहबार छाइनिखानक आर्थात परमेस्‍वरेर प्रिय नगरखानक घेरिए लिले।

मातुन सर्ग से अगिन बर्सिए अम़ाक भस्‍म करि दिल्‍कि।

१० तने अम़ाक दागा दिबार सइतानडक अगिन आर गन्‍धकेर कुन्‍डरत दिल्‍कि फेकाए,

अइठिना जानाबरट आर झुट्टा अगमबक्‍ताडउ रहए।

हता अम़ा जुग जुग तलिक दिन रात सास्‍ति खेप्‍बे।

अन्‍तिम निसाफ

११ ताहार बाद मुइँ एकखान बार्का साफा सिंहासन देख्‍नु आर उखान सिंहासनत जाहाँए बठिए छिले उहाँकअ देख्‍नु।

पृथिमि आर आकासखान उहाँर साम्‍ना से पालाए गेले आर अम़ा कोए ठिना एरबार ठाअँ नि पाले।

१२ ताहार बाद मुइँ देख्‍नु,

छट बड गटे मरा लोकला,

सिंहासनखानेर आगुति थार मारिए छे।

तने कितापला खुलाल गेले।

तने आरह एकखान किताप खुलाल गेले,

जेइखान कि जिबनेर किताप हए।

तने अम़ा जे जे करिस्‍ले उला कितापत लिखाल रहकि आर अइ अनुसार मराललार निसाफ हल्‍कि।

१३ सुमुन्‍दरट आप्‍नार सङे रहाल मराललाक फिर्ता दिले।

अइनङ करे मिर्तुड आर पातालखान आप्‍नार सङे रहाल मराललाक घुराए दिले।

आर अम़ा जे जे करिस्‍ले अइ अनुसार अम़ार निसाफ हल्‍कि।

१४ ताहार बाद मिर्तुडक आर पातालखानक अगिनेर कुन्‍डरत फेकाए दुवाल गेल।

अगिनेर एइड कुन्‍डक दस्रा मिर्तु कहए।

१५ आप जाहाँर नाअँड जिबनेर कितापखानत लिखाल नि रहकि अम़ाक अगिनेर कुन्‍डरत फेकाए दुवाल गेले।

नायाँ आकास आर नायाँ पृथिमि

२१

ताहार बाद मुइँ एकखान नायाँ आकास आर एकखान नायाँ पृथिमि देख्‍नु,

कियाँकि पहिलकार आकास आर पहिलकार पृथिमिखानेर समयड भेराए गेइस्‍ले आर सुमुन्‍दरट आप छेबेनि करिस्‍ले।

२ आर पबित्र नगर,

नायाँ यरुसलेमखानक परमेस्‍वरेर ठिना से कइनाड दुल़ार आगुति जाबार ताने जेनङ साजेचे सेनङ साजिए सर्ग से हेंट माखे नाम़्‍ते देख्‍नु।

३ तने मुइँ सिंहासनखान से एक झनाक जोर से हेनङ कहते सुन्‍नु,

“देख,

परमेस्‍वरेर बासा लोकलार सङे हइचे।

परमेस्‍वरट आप लोकलार सङे रहबे आर लोकला उहाँर प्रजा हबे,

आर आप खुद परमेस्‍वट अम़ार सङे रहए अम़ार परमेस्‍वर हबे।

४ उहाँए अम़ार चखुर लोएला मुछिए दितेक आर हता घुरिए नाते मिर्तु,

नाते सोग,

नाते कानन आर नाते बिस दर्द हबे,

कियाँकि पुर्ना काथालार समयड भेराए गेइचे।”

५ तने सिंहासनखानत जाहाँए बठिए छिले,

उहाँए मोक हेनङ कहले,

“देख!

मुइँ गटे काथाला नायाँ करेचु!”

आर उहाँए यहनङ कहले,

“इला काथा लिखेक कियाँकि इला काथा बिस्‍वासयोग्‍य आर सत्‍य छे।”

६ आर उहाँए मोक कहले,

“जे जे हबार छिले हए गेले!

मुहें अल्‍फा आर मुहें ओमेगा हउ,

मुहें सुरु आर मुहें अन्‍त्‍य हउ,

जाहाँए प्‍याँसे छे उहाँक मुइँ मुफ्तते जिबन दुवा पानिर मुलड से खाबा दिम्‍किन।

७ जाहाँए जित्‍बे,

उहाँए उला गटे कुछुर अधिकारि हबे आर मुइँ उहाँर परमेस्‍वर हम्‍किन आर उहाँए मोर सान्‍तान हबे।

८ मातुन डरुकला,

अबिस्‍वासिला,

घिनलागाला,

जान हात्‍या कर्बाला,

ब्‍यभिचारिला,

तन्‍तर मन्‍त करा टाटकियाला,

मुर्तिर पुजा कराला आर गटे बेइमानेर खेति कराला बाख्रा पाबे अगिन आर गन्‍धक जल्‍बार कुन्‍डडत।

एइडक कहए दस्रा मिर्तु।”

नायाँ यरुसलेम

९ तने उ अन्‍तिम सातमा बिपद से भराल सातटा बाटि लिए रहबार,

उ सातटा सर्गदुतेर मइधे एकटा सर्गदुत मोक कहले,

“आस्,

मुइँ तोक कइनाडक आर्थात पाठाभेरार घर्निडक देखाम्‍कुन।”

१० आर पबित्र आत्‍मात उहाँए मोक एकखान बार्का आर उँच्‍च पर्बतत लेगेले आर उखान पबित्र नगर,

यरुसलेमखानक परमेस्‍वरेर ठिना से,

सर्ग से हेंट माखे नाम़्‍ते देखाले।

११ उखान नगर परमेस्‍वरेर महिमा से चकमकाइस्‍ले,

ताहार चमकखान दुर्लभ मनिर,

बिलउर मनिर सन्‍ति स्‍फटिक सिसार लाखा झकझक छिले।

१२ उहाँर चारह बिति एकखान बार्का आर उँच्‍च दिबाल रहए,

दिबालखानत बारखान दुवार आर हरेकखान दुवारत एकटा करे सर्गदुत रहए आर हरेकखान दुवारेर पर इस्राएलेर बारडा कुलेर मइधे से एकटा करे नाअँ लिखाल रहए।

१३ पुरुबति तिनखान दुवार,

उत्तर बिति तिनखान दुवार,

देखिन बिति तिनखान दुवार आर पछिमति तिनखान दुवार रहए।

१४ उखान नगरेर दिबालखानेर बारडा जग रहकि आर उला जगेर पर पाठाभेरार बार झना प्रेरितेर नाअँला लिखाल रहकि।

१५ जाहाँए मोर सङे बलिस्‍ले उहाँर सङे उखान नगर आर नगरेर दुवारला आर दिबालला नाप्‍बार ताने सनार एकखान लगा रहकि।

१६ उखान नगर चउखुट रहए आर्थात उहाँर लाम्‍बाइड आर चउडाइड एक बाराबर रहए।

तने उहाँए लगाखान दे नगरखान नाप्‍ले ते,

पन्‍द्र स माइल हल्‍कि।

याहाँर लाम्‍बाइ,

चउडाइ आर उचाइड बाराबर रहए।

१७ ताहार बाद सर्गदुतट उहाँर देबालखानअ नाप्‍ले आर उहाँर उचाइ हल्‍कि एक स चउवालिस हात।

लोकला जेनङ करे नापेचे सर्गदुतटउ अइनङ करे नाप्‍सिले।

१८ देबालखान बिलउर मनिर रहए मातुन नगरखान खाँटि सनार रहए आर झकझकिया काँइचिर लाखा चिल्‍के।

१९ नगरेर देबालखानेर जगला सब किसिमेर माहाङा मनि दे साजाल रहए।

पहिलाड जग रहए बिलउर मनिर,

दस्राड जग रहए निल मनिर,

तेस्राड लाल मनिर,

चउथाड पान्‍ना मनिर,

२० पाँचमाड गोमेद मनिर,

छटमाड राङा मनिर,

सातमाड पित मनिर मनिर,

आठमाड फिरोजा मनिर,

नउमाड हल्‍दिया मनिर,

दसमाड रुसुना मनिर,

एगारमाड धुम्रकान्‍त मनिर आर बाऱमाड बेगनिया मनिर छिले।

२१ उ बाऱखान मुल दुवार भिना भिनि बारडा मोति से बेनाल रहए।

उखान नगरेर दामालड काँइचिर लाखा झलझलिया खाँटि सनार रहए।

२२ आर नगरखानत मुइँ कुनह मुन्‍डिल नि देख्‍नु,

कियाँकि खुद परमप्रभु परमेस्‍वर सर्बसक्‍तिमानड आर पाठाभेराड हताकार मुन्‍डिल रहए।

२३ आर नगरखानक ओजोत कर्बार ताने सुरुज बा चानेर कुनह जरुरि नि रहए कियाँकि परमेस्‍वरेर महिमाखाने हताकार ओजोत रहए आर खुद पाठाभेराडए हताकार गेछा रहए।

२४ आप जात जातिला उखान ओजोतत बेरालुरा कर्बे,

आर पृथिमिर राजाला आप्‍नार सानमानला लिए हता आस्‍बे।

२५ दिन भरे नगरेर दुवारला केधउ बन नि हबे कियाँकि हता रात हबे नि कर्बे।

२६ अम़ा जात जातिर गउरब आर सान मानला हता आन्‍बे।

२७ मातुन हता नाते कुनह आसुद्ध काथा ढुक्‍बे नाते कुनह घिनलागा काम कर्बारला बा बेइमान बल्‍बारलाए ढुक्‍बे।

हता बाठे अम़ाए ढुक्‍बे जाहाँर जाहाँर नाअँड पाठाभेरार जिबनेर कितापखानत लिखाल छे।

२२

ताहार बाद सर्गदुतट मोक जिबन दुवा पानिर लदिड देखाले।

स्‍फटिक सिसार लाखा झकझक उड लदि परमेस्‍वर आर पाठाभेरार सिंहासनखान से बहए निक्‍लिस्‍ले।

२ उड लदि नगरखानेर दामालडर बिचाबिचि बहिस्‍ले।

लदिडर दनह काछारे जिबन दुवा गाछ रहए।

उला गाछत बाऱ महिनात बाऱ किसिमेर फल धरेचे।

उहाँर पाताइला से जात जातेर लोकला संअ हए।

३ आर हता स्राप कहबार कुनह काथाए नि रहबे।

परमेस्‍वरेर आर पाठाभेराडर सिंहासनखान हता रहबे,

आर उहाँर सेबकला उहाँर आराधना कर्बे।

४ अम़ा उहाँर सकलड देख्‍बे आर उहाँर नाअँड अम़ार कापाललात लिखाल रहतेक।

५ हता आर घुरिए रात नि हबे।

अम़ाक गेछार बा सुरुजेर आजोत नि लाग्‍कि कियाँकि परमप्रभु परमेस्‍वरटए अम़ार ओजोत हबे आर अम़ा जुग जुग तलिक राज कर्बे।

इसुर आगमन

६ तने सर्गदुतट मोक कहले,

“इला बचन बिस्‍वासयोग्‍य आर सत्‍य छे।

आप कि कि हबार पर छे,

उला काथा आप्‍नार सेबकलाक देखाबार ताने अगमबक्‍तालार आत्‍मालार प्रभु परमेस्‍वरट आप्‍नार सर्गदुतटक पाठाइचे।”

७ इसुड कहचे,

“देख!

मुइँ जल्‍दि आसेचु।

धन्‍य हए उहाँए,

जाहाँए इखान कितापत लिखाल अगमबानिर बचनलार पालना करेचे।”

८ इला काथा सुन्‍बार आर देख्‍बार मुइँ युहन्‍ना हउ।

जेइखुना मुइँ इला काथा सुनाबार आर देखाबार सर्गदुतटक देख्‍नु,

ते उहाँक भक्‍ति दिबार ताने मुइँ उहाँर ठेङलात पर्नु।

९ मातुन उहाँए मोक कहले,

“देखेक,

तोक हेनङ कर्बा नि हकु इसुर सिक्‍छाड धरिए राख्‍बार तोर भाइला आर तहरे लाखा महँ बाठे एकटा सेबक हउ।

दन्‍डबत बाठे परमेस्‍वरटक कर!

कियाँकि इसुर बिसयत दिबार साक्‍छिड अगमबानिर आत्‍मा हए।

दन्‍डबत कर्बो ते परमेस्‍वरटके कर्।”

१० तने उहाँए मोक हेनङ कहले,

“इखान कितापेर अगमबानिर बचनलाक सिलछाप मारिए ना राख् कियाँकि समयड लगते चलि आसिचे।

११ दुस्‍ट काम कराला दुस्‍ट काम कर्तेइ रोहोक,

कुकर्तुत काम कराला कुकर्तुत काम कर्तेइ रोहोक,

धार्मिक काम कराला धार्मिक काम कर्ते जाओक आर पबित्र लोकला पबित्र हते जाओक।

१२ इसुड कहचे,

“देखेक,

मुइँ जल्‍दि आसेचु।

हरेकटा लोकक उहाँर कराल कामलार अनुसार दिबार ताने मोर सङे इनाम छे।

१३ मुइँ अल्‍फा आर ओमेगा,

प्रथमकार आर सेसा,

आदि आर अन्‍त्‍य हउ।

१४ “धन्‍य हए अम़ा,

जाहाँए आप्‍नार नुआँला धचे जेसे अम़ा जिबन दुवा गाछेर फल खाबार हक पाओक आर मुल दुवारलार पाके नगरखानत ढुक्‍बार हक पाओक।

१५ कुकुरला,

तन्‍तर मन्‍तर कराला,

ब्‍यभिचारिला,

हत्‍याराला,

मुर्ति पुजकला आर जाहाँए जाहाँए बेइमानिर कामलाक पसिन करेचे आर बेइमानित चलेचे अम़ा सब कोए बाहार बिति रहबे।

१६ “मुइँ इसु हउ,

मुहें आप्‍नार सर्गदुतटक पाठाइचु,

जेसे उहाँए तम़ार ठिना मन्‍डलिलाक याहाँर बिसयत गबाहि दोक।

दाउदेर जँर आर सान्‍तान,

आर बेहानकार भटभटिया तारो मुहें हउ।”

१७ आत्‍माड आर कइनाड कहचे,

“आसेक!”

जाहाँए सुनेचे उहाँउ कोहोक “आसेक।”

जाहाँक प्‍याँस लागिचेक उहाँए आसोक आर जाहाँर मन जाचेक उहाँए मुफ्तते जिबनेर पानि खाओक।

अन्‍तिम काथा

१८ जाहाँए इखान कितापेर अगमबानिर बचनला सुनेचे,

अम़ा हरेक झनाक मुइँ चेतावनि देचु,

काँहु जदि इला बचनत कुछु थप्‍बे ते,

परमेस्‍वरट इखान कितापत लिखाल बिपतिला उहाँर पर थपिदितेक।

१९ आर काहुँ जदि इखान कितापेर अगमबानिर बचनला से कुछु घटाबे ते,

इखान कितापत लिखाल जिबन दुवा गाछेर आर पबित्र नगरखानेर उहाँर बाख्राड परमेस्‍वरट उहाँर ठिना से छिरिए लितेक।

२० जाहाँए इला काथार गबाहि देचे उहाँए कहचे,

“छेच्‍कारे,

मुइँ जल्‍दि आसेचु।”

आमेन,

आसेक हे प्रभु इसु।

२१ प्रभु इसुर अनुग्रह गटे पबित्रजनलार पर रोहोक।

आमेन।